
1. Rimio de Vassur se întreba ce semnificaţie ar fi putut avea 
dimensiunile sălii în care îl aştepta pe Abate. Văzuse încă de pe orbită 
zidurile gigantice ale Fortăreţei profilându-se precum un contur neregulat în 
Câmpia Pannoniei şi se așteptase să fie primit într-o sală imensă, luminată 
prin vitralii și cu pereţii acoperiţi de fresce, cu mii de lumânări al căror fum 
parfumat să se ridice stâlp până la bolțile arcuite gotic. Acum era surprins. 
În loc de o asemenea încăpere imensă, stătea într-o cameră cu puţin mai 
mare decât sala de mese a navei imperiale care îl adusese pe Pământ, cu 
mobilier auster şi pereţi cenușii, afumaţi pe la colțuri. Rimio era un 
războinic prea încercat pentru a nega faţă de el însuși că făcuse, încă de la 
început, greșeala asupra căreia îl avertizase Kasser. "Nu încerca să-ţi 
imaginezi Abația ca pe o mănăstire precum cele din istoria Vechii Terre. 
Oamenii aceia îi urăsc pe creștini, deşi spun că se călăuzesc după 
învățăturile Sfântului Augustin." 

Aterizase într-un soi de piaţă, despre care crezuse că este punctul central 
al Abației, și fusese întâmpinat de o delegaţie de călugări îmbrăcaţi în rase 
scurte și încălțaţi cu sandale, purtând bărbi lungi și părul împletit în cozi. 
Aerul lor medieval era estompat însă de armele moderne care le atâmau 
ostentativ la șold. Rimio zâmbise privindu-i cum aţintesc spre el un fel de 
halebarde şi adresă un gând de admiraţie celui care inventase uniforma 
călugărilor în așa fel încât să le confere un aer monahal, dar, în același timp, 
să arate tuturor că adevărata putere a Abației venea de fapt de la tehnologia 
avansată. Rimio știa că i-ar fi putut lesne ucide pe toți și chiar se gândise să 
înceapă cu un călugăr mai îndrăzneţ care îl împunsese în coaste cu arma sa 
ascuţită. Pâcla violenţei plutise în aer pentru o clipă, dar se risipise imediat 
ce conducătorul grupului a recunoscut sigiliul Împaratului pe scrisorile sale 
de acreditare. Drumul până în sala în care se afla acum îl parcursese călare. 

Aştepta de mai bine de jumătate de oră, timp suficient pentru ca un om 
antrenat precum Vassur să realizeze că mișcările sale erau studiate prin 
instalaţii disimulate în pereţi. Un cerc metalic imens, care atârna din tavan, 
servea deopotrivă drept suport pentru lumânări și, probabil, paravan pentru 
instalaţiile care îi pândeau toate mișcările. Vassur zâmbi subțire şi îşi 
întoarse imperceptibil bărbia spre ușă. 

Era obişnuit să aştepte. Ba era chiar convins că asta ştia cel mai bine, că 
asta fusese lecţia supremă pe care o deprinsese în cei trei ani petrecuţi pe 


orbita lumii botezate, din comoditate, Z, de către funcţionarii imperiali. 
Fiindcă era răbdător, ochii săi putuseră vedea acolo unde nimeni nu 
pătrunsese, apoi mintea sa desluşise tainele acelei lumiciudate, pe care nici 
Kasser, şi nici Bella al VII-lea nu le bănuiau. Chiar și cele mai ascunse 
năzuinţe ale lui Vassur izvorau din credinţa sa că așteptarea este doar rareori 
inutilă. "Fii prada ta! Gândeşte ca ea!" îl învățase un maestru tactician. 
Vassur nu reușise însă niciodată să gândească precum o victimă. Preferase 
să se transforme într-un prădător care controlează mintea vânatului, 
aducându-l exact acolo unde îl aşteaptă el. Era convins că pânda e esenţa 
vânătorii și deopotrivă cea mai palpitantă parte a ei, fiindcă îţi dă și răgazul 
să observi. 

Vassur știa însă că virtutea răbdării nu e prețuită îndeajuns în Imperiu și 
nici nu dorea să o cultive în mod exagerat la cei din jur. Începu să bată uşor 
cu degetele în masă, urmând ritmul inegal al unui vechi cântec soldăţesc de 
pe Alderbaraan. Ca și cum atât ar fi aşteptat, uşile din partea opusă a 
încăperii s-au deschis şi în încăpere au pătruns trei bărbaţi înveșmântaţi în 
robe cafenii. Cel din centru, un bărbat osos, înalt și cu o barbă albă și 
impunătoare, avea ochi cenușii. Își sprijinea mâna pe un toiag, dar felul în 
care își încorda mușchii palmei arăta că băţul era mai degrabă o armă decât 
un sprijin. "Abatele are chip de asasin", gândi Vassur, reprimându-și gestul 
reflex de a-și duce mâna de centură. Rasa simplă, largă, era strânsă în talie 
cu o sfoară împodobită cu ciucuri aurii, singura podoabă a bătrânului. 

— Aduc mesajul de pace al Împăratului nostru, slăvit fie-i numele și 
neamul! rosti Vassur cea mai radicală dintre formulările acceptate în 
Imperiu atunci când venea vorba de Bella al VII-lea. 

— Fie după cum ţi-e spusa, răspunse Abatele, alegându-și cuvintele astfel 
încât să poată însemna orice. 

Oriunde altundeva, chiar şi pe Vechea Terra, dar în afara zidurilor 
Abației, un asemenea răspuns l-ar fi îndreptăţit pe Vassur să îl execute fără 
şovăire pe Abate. 

Vassur îşi aducea bine aminte expresia întipărită pe faţa lui Kasser atunci 
când îi spusese că pleacă în Abaţie. "E singurul loc din universul cunoscut 
unde puterea imperială nu te poate ajuta cu nimic." Dăduse atunci un 
răspuns dibaci, spunând că tocmai de aceea este important să meargă în 
Abaţie, dar zădărnicia şi tristețea de pe chipul tatălui Împăratului său îl 
urmăriseră tot drumul până pe Pământ. Semn de ghinion. 

— Sunt trimis de Majestatea Sa Imperială şi doresc... 


Abatele îi reteză vorbele cu un gest scurt. 

— Majestatea Sa ştie că nu acceptăm ambasadori! 

— Scopul meu nu e defel acela de a media contacte diplomatice, 
domnule... 

— Formula corectă de adresare e Sfinţia Ta. 

Vassur ieşi din dreptul mesei, pentru a avea o mai mare libertate de 
mișcare. Intenţia lui evidentă îl făcu însă pe unul dintre însoțitorii Abatelui 
să se interpună între el şi stăpânul său. 

— Cu riscul de a vă mânia, trebuie să vă atrag atenţia că "Sfinţia Ta" e o 
formulare cam impersonală şi că, rostită de un necredincios ca mine, ar 
putea căpăta lesne accente jignitoare. 

— Cu atât mai bine! Atunci problema pe care o reprezinţi va fi 
soluționată mai repede de fraţii-ostași. 

— Violenţa nu e întotdeauna cea mai bună opţiune în cazul musafirilor. 
Ca să nu mai spunem că e şi cea mai nepoliticoasă dintre modalităţile de a 
trata un oaspete. 

Abatele râse gros: 

— Eşti cam impertinent pentru o slugă. Ai avut stăpâni toleranţi, ceea ce 
e un semn de nepricepere mai clar chiar decât îndrăzneala de a te trimite 
aici. Tânărul nostru împărat e impetuos... 

— Şi ce e rău în impetuozitate, Sfinţia Ta? 

— Îşi poate pierde servitorii cei mai destoinici pentru scopuri despre care 
ar fi trebuit să ştie că nu le va putea atinge niciodată. 

Încordând fiecare fibră a fiinţei sale, Vassur rosti agale: 

— Numai Dumnezeu se teme de propria-l nemărginire. Oamenii tind 
spre ea. Moartea mea nu e importantă. 

Un iniţiat! 

— Faptul că ştii prima noastră dogmă și că o răsucești în folosul dumitale 
nu poate fi decât o dovadă a unei dibăcii oarecare. Noi apreciem aici 
lucrurile construite pe temelii mai trainice. 

Vassur știa că primul moment dificil trecuse. La fel de bine știa însă că își 
folosise singurul atu, deși adevărata discuţie nici nu începuse. 

— Sfinţia Ta... Nu am să mă las în nici un fel atras în capcana unei 
confruntări din care știu că nu am cum să ies învingător. Nu asta este 
intenţia mea. 

— Şi, aş spune, nici nivelul abilităţilor tale... 

— Mulţumesc, Sfinţia Ta, înclină Vassur capul şi-şi duse mâna la inimă. 


Se lăsă o tăcere grea. Și Vassur, şi Abatele știau că acela care va vorbi 
primul urma să aibă un ușor dezavantaj. Barba Abatelui se ridica în ritmul 
respirației greoaie. 

— Numele meu e Rimio de Vassur şi sunt quint în armata Maiestăţii Sale 
Bella al VH-lea. Aceste scrisori vă pot convinge de toate funcțiile mele. 

Dă-mi, Doamne, tărie să-ţi desluşesc semnele! 

— Deşi sunt convins că nu fac decât să repet lucruri pe care le știți, 
trebuie să invoc codicilul Tratatului de la Eridani, prin care se stabileşte 
statutul coloniilor independente printre care şi Abația... 

— Nu te poţi referi la el, clătină blând Abatele din cap. 

— Vă gândiţi cumva să denunţaţi Tratatul? 

— Nicidecum, dar a face apel la clauza favorii istorice, la numai patru 
sute de ani de la semnarea tratatului, e o superficialitate care mă face să mă 
gândesc cu încredere la viitorul Abației noastre, înconjurată acum de 
dușmani atât de slabi. O dată ce îi voi împlini împăratului tău dorinţa, nu va 
mai avea nimic în virtutea căruia să negocieze. De fapt, ideea asta a favorii 
istorice a fost proastă pentru Curtea Imperială încă de la început. 

— Cum așa? se miră Vassur. 

— A poseda o resursă unică înseamnă să te lași pradă unei dileme 
profunde: să o foloseşti pentru a-ţi asigura un avantaj, sau să consideri 
simpla ei existenţă ca o resursă în sine, nesfârșită, pe care să o foloseşti apoi 
cu înţelepciune. E o opţiune complicată. E ca şi cum Dumnezeu ţi-ar da să 
alegi între o viaţă de o clipă, dar densă și virtuoasă, și una de o veşnicie, dar 
petrecută în îndoială și desfrâu. Călugării augustinieni au învăţat să dea 
soluții la asemenea dileme, dar au fost vânați pentru înţelepciunea lor. 
Mântuirea, soldatule! Asta ar trebui să cauţi împreună cu împăratul tău! 
Mântuirea Dumnezeului vostru... Dar ochii vă sunt roşii de necredinţă și de 
ură împotriva acelora care au descoperit calea Domnului și a Sfântului 
Augustin. Între Abaţie şi dinastia Boszt, trecutul a pus o povară de ură atât 
de veche încât nimeni nu-i mai cunoaște originea. 

Vassur privi ţintă în ochii cenușii ai Abatelui. 

— Ideea aceasta întreținută de Abaţie, a unei inamiciţii... 

— Să nu cutezi! tună Abatele, lovind cu palma în masa de lemn. 

Vassur nici nu clipi, ba simulă chiar un semn de plictiseală, încordându-și 
sprânceana stângă. 

La ce mă aşteptam? E un quint! 


— Domnul Dumnezeul nostru a clădit zidurile Fortăreţei plămădind tărie 
din sufletele martirilor care s-au jertfit pentru învăţăturile Sfântului 
Augustin cel Nou. Câţi dintre fraţii mei nu și-au găsit oare sfârșitul în faţa 
infanteriei imperiale?! 

— Asta a fost acum mai bine de patru sute de ani, înainte de Tratatul de 
la Eridani. Bella VII apreciază... 

— Numai trădarea! Asta este ceea a apreciat întotdeauna dinastia Boszt! 

Vassur simţea că e nevoie să frângă cumva furia Abatelui, care ameninţa 
să-i piardă pe amândoi. Aghiotanţii săi dădeau deja semne de nervozitate. 
Unul privea într-un punct fix, aflat în spatele lui Vassur, unde avea 
camuflată probabil o armă care putea fi folosită de la distanţă, iar celălalt își 
mișca nervos degetul mic al mâinii stângi. Vassur zâmbi și se întrebă ce s-ar 
întâmpla dacă i-ar ucide pe toți trei. Fusese una dintre opţiunile pe care i le 
prezentase împăratului, dar finalitatea unui asemenea act le-ar fi dat doar un 
avantaj ambiguu. Nimeni nu ar fi știut că au făcut apel la favoarea istorică, 
dar nici nu ar mai fi putut intra în Abaţie câteva generaţii. Era o remiză 
defavorabilă pentru ambele părți, de vreme ce posibilitatea de a lua locul 
Abatelui în virtutea faptului că îl învinsese în luptă era foarte vagă. 

Rimio îngenunche și rosti formula consacrată: 

— Invoc clauza favorii istorice din codicilul Tratatului Eridani. Sunteţi 
datori să mă ascultați! 

Abatele îi făcu semn cu mâna lui Vassur să se oprească. Avea nevoie de 
un moment de reculegere, de rugăciune. 

Învaţă-mă Doamne şi deslușește-mi căile pentru a Te sluji cât pot de 
bine! Povara Duhului Tău îmi sfâşie palmele netrebnice şi-mi gârboveşte 
umerii firavi, Doamne. Dă-mi acum putere, fiindcă semnele le-am deslușit! 
Iar tu, Sfinte Augustine, învaţă-mă cum să fiu ostaș al Apocalipsei şi voi 
muri cu numele tău pe buze! 

— Acum poţi vorbi, Vassur, zise bătrânul într-un târziu. 

— Doresc să mă primiţi Ucenic în Abaţie. 

Primul a început să râdă aghiotantul din dreapta Abatelui, cel care privea 
fix în spatele lui Vassur. Încurajat, celălalt îl urmă și începu să scoată un soi 
de nechezat caraghios. 

— Va trebui să-i ierți pe fraţii mei, străinule. Cererea ta li se pare modestă 
numai pentru că sunt soldaţi obișnuiți cu duşmanii care te privesc în faţă. 
Eu însă mă tem că ascunzi ceva, deşi mi-e greu să-mi dau seama ce anume. 

Ca şi cum nici nu i-ar fi ascultat, Vassur ceru răstit: 


— Doresc să ştiu care este poziţia oficială a Abației în privinţa cererii 
Maiestăţii Sale Imperiale! 

Ridicând toiagul ca pe un sceptru, Abatele rosti solemn: 

— Înainte de a ne onora obligaţiile, trebuie să te previn că Ucenicia se 
dobândeşte abia după un studiu smerit şi îndelungat al învățăturilor 
Sfântului Augustin cel Nou. Dar chiar și această trudnică muncă nu poate 
începe înainte ca fraţii-ostași să se lămurească dacă eşti capabil să-i aperi 
atunci când îţi va veni rândul să păzești zidurile, de aceea va trebui să te 
lupţi cu ei. Nu aş putea să spun care dintre aceste încercări e mai 
periculoasă, fiindcă a-l blasfemia pe întemeietor înseamnă să te expui 
execuţiei instantanee a fratelui-profesor, chiar dacă ceea ce spui izvorăşte 
din neștiință, și nu din rea-voinţă. Ai toate șansele să nu ajungi niciodată 
Ucenic, darămite Frate. Poate că ai să-mori înainte să ajungi prin propriile-ţi 
forţe într-o postură care să te facă să ai acces la secretele noastre. Fiindcă 
ăsta este țelul tău ultim, nu-i așa, Vassur? 

Soldatul își destinse trăsăturile feţei într-un gest repetat de mii de ori în 
faţa oglinzii. 

— A te înşela în privinţa țintei înseamnă a te înșela şi cu privire la felul în 
care trebuie ea lovită, Sfinţia Ta... Înainte de a mă primi în Abaţie și de a 
accepta favoarea istorică, vă spun că sunt quint în armata Maiestăţii Sale. 
Asta înseamnă că pot fi deopotrivă comandant suprem şi soldat, că pot fi 
furia unui crucișător, dar şi alunecos precum un spion, că ştiu lucruri pe care 
alții nici măcar nu le bănuiesc și că am ucis deja cu mâinile mele mai mulți 
oameni decât ai să apuci Sfinţia Ta să vezi în întreaga viaţă. Dar nu aceste 
lucruri sunt cele care mă fac să fiu încrezător în destinul meu. Viaţa mea a 
devenit de multă vreme atât de clară, încât despărţirea de învelișul de carne 
nu poate fi decât un eveniment fără prea mare importanţă. Nu mi-e frică să 
mor. 

Abatele zâmbi: 

— Nimeni nu se roagă mai sârguincios decât noi în întreg Universul. 
Incantaţiile noastre au să te însoțească pe drumul spre Dumnezeu, unde vei 
fi judecat pentru faptele tale. Accept favoarea istorică, dar cu condiţia de a- 
mi spune care e cu adevărat țelul tău. 

— Nu există o asemenea prevedere în tratat... 

— Nici momentul ăsta în care stăm unul în faţa celuilalt şi în care știm că 
viaţa oricăruia dintre noi s-ar putea sfârşi imediat nu a mai existat vreodată 


şi de aceea el nu e o boală pentru care să ştii vreun leac. Spune-mi! se răsti 
Abatele, așteptând ca quintul să dea înapoi. 

Vassur înghiți cu greutate, simulând frica: Fățarnic și periculos precum 
un șarpe veninos! 

— Într-o zi voi deveni Abate! Pe căi cinstite, dovedind că sunt cel mai 
bun. 

Doamne, Dumnezeule, slugile întunericului se dezlănțuie năprasnic. Dă- 
mi putere! 

— Fie, Rimio de Vassur, vorbi într-un târziu Abatele. Mi se pare corect. 
Peste o oră va avea loc testul de luptă și, dacă îl treci, vei fi tuns sub numele 
de Rim. Urmează-l pe Aloim; el te va duce în chilia ta, ca să te reculegi 
înaintea încercării. 

Vassur se întoarse fulgerător și văzu că în spatele lui se strecurase pe 
nesimţite un călugăr tânăr şi bucălat, ceva mai înalt decât el, dar cu carnea 
puhavă a acelora obișnuiți mai mult cu cărţile decât cu meşteșugul armelor. 

Spre el privea aghiotantul Abatelui. Cine ştie de când stă acolo?! Ar fi 
putut să mă omoare! 

leşind din încăpere, Vassur își aţinti privirile pe tatuajul circular de pe 
ceafa călugărului. 

Ar fi putut să mă omoare! 

Când îi văzu aproape de ușă, Abatele strigă cu voce pătrunzătoare: 

— Anunţă-l pe stăpânul tău că voi face tot ce îmi stă în putinţă să suprim 
sursele voastre de comunicare! 

Vassur se mulțumi să încline din cap. În această privință avea câteva 
surprize pentru Abate. Îşi reluă apoi mersul molcom și privirea fixă din 
ceafa călugărului. Culoarele înguste abia dacă permiteau trecerea a trei 
oameni. 

Dibaci... Pot fi blocate oricând, gândi Vassur când observă că o simplă 
masă din lemn putea obtura întregul culoar. Pereţii erau acoperiţi în 
întregime cu basoreliefuri care înfățișau scene de luptă. Zări chiar silueta 
Abatelui într-unui din ele, în care era înfățișat predicând unei mulțimi aflate 
în spatele lui. 

Drăguţii de părinţi au descoperit cum enoriașii pot deveni soldaţi şi apoi 
ucigași. Arta de a-i transforma pe preoţi în generali cred însă că e mai 
aproape de mine, zâmbi Rimio mulțumit și îşi păstră această expresie până 
în clipa în care Aloim îi indică fără vorbe că ajunseseră la chilia lui. Păși cu 
grijă și îşi încorda simţurile. Totul părea să fie în regulă: 


— Nu suntem ucigași, frate Rim! rosti Aloim dintr-odată. 

— Asta rămâne să vedem, ridică Vassur din umeri, privindu-l curios pe 
tânăr. 

Aloim făcu o plecăciune la limita politeţii şi închise uşa grea, din lemn. 
Vassur nu-i dădu satisfacția de a auzi zăvorul şi se aşeză pe pat. Era o 
împreunare ciudată de scânduri, cum nu mai văzuse niciodată. Pipăi 
neîncrezător ceea ce părea a fi salteaua. Era de fapt un sac în care, după 
urmele vagi de miros, părea că se află păr natural de animale. Oriunde 
altundeva în Imperiu, un asemenea artefact ar fi costat o avere. 

Vassur se lămuri repede că există şi un revers al acestei încântătoare și 
cazone aplecări a călugărilor spre tradiţiile terrane: mănăstirea funcţiona 
alimentându-se de la un generator primitiv de curent electric. De aceea, 
singurul aparat care părea capabil să folosească energia electrică era o 
lampă cu incandescenţă, aflată pe noptiera grosolană care se găsea într-o 
poziţie nefirească, depărtată de pat. 

Vassur căută în mica desagă și scoase ceea ce semăna foarte mult cu un 
abnnan, un fruct din Centauri. Coaja netedă și violacee a fructului în formă 
de semidisc nu lăsa însă să se vadă că fusese tratat genetic astfel încât să fie 
sensibil la orice fel de oscilaţii cu care ar fi putut opera un echipament de 
supraveghere. Așa după cum presimţise, abnnanul rămase violaceu, ceea ce 
însemna că mișcările lui nu erau urmărite cu nici un fel de dispozitiv 
electric. Mușcă cu poftă, încercând să-și ascundă greaţa pe care i-o provoca 
gustul de carne crudă al abnnanului. În mod natural era foarte dulce, însă 
tratat genetic devenea de-a dreptul scârbos. 

Vassur se întinse pe pat și începu să studieze pereţii. Unul dintre 
ocupanţii anteriori ai chiliei fusese un artist talentat. Imaginase pe tavan un 
basorelief în care o creatură imensă, cu trup solzos, sodomiza un cavaler în 
armură, prăbușit lângă burta spintecată a calului său. Nu înțelegea ce dorea 
să reprezinte întreaga scenă, dar își dădea seama că multitudinea detaliilor 
ar fi putut lesne disimula un orificiu prin care să poată fi spionat. 

Pradă unei hotărâri bruşte, Vassur scoase din desagă o consolă clasică de 
comunicaţii și începu să își redacteze liniştit raportul către Curtea Imperială. 
Încheie cu o formulare uşor zeflemitoare la adresa călugărilor, pentru că era 
convins că ei îi vor intercepta mesajul, fără a-l putea însă modifica. La scurt 
timp după confirmarea transmisiei, Aloim apăru din nou în cadrul ușii: 

— E momentul să te lupti, străine. Domnul să fie cu tine! 

— Dumnezeul meu e şi al vostru. Mi-e greu să-ţi înţeleg altfel vorbele... 


— Nu înţelegi încă, dar nu-i nimic. Vom fi drepți cu tine, în ciuda 
Profeţiei! 

— Ce vrei să zici? 

— Se spune că zidurile Abației nu pot fi dărâmate decât cu un ciocan 
dăltuit din chiar pietrele lor. 

— Şi ce să însemne aceste cuvinte, frate? 

— Exact ceea ce sugerează înșiruirea lor. 

— Chiar crezi că am venit aici nepregătit? 

— Nu am trufia asta, Rim! Ştiu că eşti un quint... 

— Şi-atunci, ce vrei să-mi spui? 

— Nimic, frate, vorbele mele se doreau o oglindă în care să-ți i priveşti 
chipul înaintea luptei. Iar dacă pe lângă faţa ta vei vedea şi măreția 
credinţei, atunci nu pot fi decât bucuros. 

Înainte de a pătrunde în ceea ce părea a fi o curte interioară, străjuită de 
pereţi înalți de piatră din care răsăreau neregulat balcoane de diferite 
mărimi şi stiluri, Vassur încercă să se liniștească. Nu se temea de 
confruntarea fizică, ci de urmările ei. Îndelungata și apriga sa experienţă 
militară îl învățase că, de cele mai multe ori, moartea venea nu ca urmare a 
violenţei în sine, ci ca o consecință a alegerii greşite a modului și a 
momentului în care era folosită forța. 

Aloim îl împinse cu fermitate în interiorul curţii şi apoi se retrase repede. 
Zăvor greu. Vassur se aşeză în apropierea uşii prin care intrase, într-o 
perfectă poziţie de lotus. Începu să aștepte. 

Orbitase câteva săptămâni deasupra Abației şi urmărise antrenamentele 
marţiale ale călugărilor. Majoritatea lor erau cu mult sub nivelul minim 
cerut la recrutarea pentru Forţele Imperiale. Asta dacă nu cumva ceea ce 
văzuse el era tocmai un paravan destinat indiscreţilor de pe orbită... Bieţii 
monahi nu aveau cum să-l doboare într-o asemenea luptă nici dacă s-ar fi 
adunat cu toţii. De altfel, Abația nu-şi garantase niciodată prin forță stătu 
quo-ul, ci prin refuzul colaborării ulterioare cu orice provincie autonomă 
care ar fi participat la o invazie îndreptată împotriva ei şi prin ameninţarea 
cu distrugerea definitivă a tehnicilor de însămânţare a Lumilor Agricole, 
dacă era atacată de Gărzile Imperiale. Mai exista, desigur, și legenda care 
spunea că Abația nu-și elimina niciodată toate mijloacele prin care ar fi 
putut controla şi, eventual, distruge populaţiile de clone de pe Lumile 
Agricole, dar nimic nu lăsase să se vadă acest lucru în istoria ordinului 
augustinian. În ciuda reputației lor războinice, călugării se luptau cu 


adevărat doar cu hoardele de barbari care bântuiau Câmpia Pannoniei și 
care, de multe ori, mai erau împuţinate și de Forţele Imperiale cantonate pe 
Vechea Terra. 

Vassur privi spre balcoane. Începuseră să se umple de curioși, să foşgăie 
de rase gri și cafenii. 

Care să fie diferența? 

Înregistra cu coada ochiului căderea unei batiste, undeva în stânga. 
Neîndemânare sau provocare? Ţesătura cădea însă într-un mod natural, aşa 
că nu o luă în seamă. Un murmur ușor, și privirile celor din jur îi dădură să 
înțeleagă că într-un balcon din spatele său apăruse Abatele. Rămase 
nemișcat. 

Aşa după cum anticipase încă de la început, oponentul său i-a apărut din 
față. Era un bărbat între două vârste, cu bărbia proeminentă și ochii albaștri. 
Înainta încet, fără grabă, sigur pe el. Păşea elastic, iar mușchii picioarelor, 
care i se ițeau de sub rasa scurtă, îi spuneau lui Vassur mai multe decât ar fi 
vrut proprietarul lor. Avea în față un luptător de nivel mediu, cu fixuri în 
ceea ce priveşte loviturile, probabil pentru cele laterale. Bătăturile și 
hipertrofierea unor grupe de mușchi îi arătau că omul avea probleme și cu 
echilibrul în condiţii de viteză. Cât despre rana de la piciorul drept... Ar fi 
refuzat să meargă în orice misiune cu un om care fusese rănit atât de grav. 
Crezând că a adunat destule informaţii pentru o primă impresie, quintul se 
ridică. 

— Sunt Rimio de Vassur şi... 

— O să-ţi încredinţezi viaţa în mâinile Domnului! 

— Viaţa mea a fost dintotdeauna în mâinile Domnului. De vreme ce 
sufletul meu e doar vremelnic pe această lume și nu şi-a uitat niciodată 
calea spre Cetatea lui Dumnezeu. 

Un strigăt de uimire străbătu asistenţa. Știe Dogmele! Cine e omul ăsta?! 

— A fura vorbele Sfântului Augustin e simplu, străine. Nu ești primul 
care pune mâna pe o carte din Abaţie. Doi asemenea hoți... 

— Calea trufiei se poate frânge brusc, frate, răspunse Vassur. Ţi-am arătat 
cum putem renunţa la violență și totuşi să-L mulțumim pe Domnul 
Dumnezeul nostru. 

— Aşa să fie? Atunci de ce toată fiinţa ta ţipă după violenţă? 

Călugărul sări în aer cu piciorul înainte într-un gest atât de stângaci încât 
Vassur reuși în timpul eschivei să îi smulgă unghia unui deget. Deşi pradă 
unor dureri atroce, călugărul nu schiţă nici o grimasă. 


Măcar e bărbat! Sau poate că e drogat cu ceva! 

— De ce mă cauţi acolo unde nu sunt? întrebă zeflemitor Vassur. 

Fără vorbă, călugărul atacă din nou, de data aceasta atât de jalnic, încât 
Vassur nici măcar nu se obosi să riposteze. A treia oară însă, de teamă că va 
fi acuzat că nu vrea să lupte, Vassur simula un atac pe dreapta, ezită preţ de 
o clipă, destul pentru ca adversarul său să creadă că e vorba despre o fentă, 
apoi își continuă mişcarea. Pumnul său explodă în plexul călugărului, care 
se prăbuși pe nisipul fin al curţii. 

— Este ăsta, Sfinţia Ta, un test al milei, sau poate e felul vostru de a mă 
umili? Sfinţia Ta! Sunt un quint. Însăşi ideea că pot fi înfrânt într-o 
asemenea luptă e o jignire pentru mine! 

Cu vocea sa inconfundabilă, Abatele răspunse de pe balcon: 

— O să-ţi trimitem atunci pe cel mai bun dintre luptătorii noștri. De 
vreme ce ești un Aspirant genial, trebuie să ne lămurim... 

— Nu o face, Sfinţia Ta! Vom porni lucrarea noastră cu vieți omenești pe 
conştiinţă. 

— A cui conştiinţă, spionule? 

— Nu sunt spion, Sfinţia Ta. Vreau doar... 

Vassur nu apucă să își termine fraza că în curte intrară alți patru luptători 
care se năpustiră simultan asupra lui. Vassur îl întâmpină pe unul din ei şi îl 
folosi ca să ajungă cu spatele la zid. Corpul călugărului zăcea în nisip, cu 
gâtul într-o poziţie nefirească. Ceilalţi îşi priviră tovarășul și, ca la un semn, 
scoaseră din rasele largi cuțite lungi și încovoiate. Lor li se alătura imediat 
şi primul adversar al quintului. 

Kindjale. Urăsc armele astea. 

Unul dintre călugări scuipă în direcţia lui Vassur şi apoi îşi puse limba pe 
lama cuţitului. O boabă de sânge roșu înflori pe metalul lucitor. Pradă unei 
furii reci, quintul smulse fulgerător lama de accun, pe care o avea în teaca 
disimulată sub pielea mâinii stângi. Metalul lichid vibra subsonic, dându-i 
încredere. Vassur porni un gest larg, perfect, fluid și rotund, trecând lama 
prin beregăţile atacatorilor. Timpul era suspendat. Nu exista decât el și arma 
lui, în timp ce conștiința sa privea întreaga scenă dintr-un colț al arenei. 
Arcul descris de lama de accun se încheie în teacă. Nici un ochi omenesc nu 
distinsese clar ceea ce s-a întâmplat. 

Se lăsă o tăcere de început de lume. Capetele celor patru călugări se 
prăbușiseră în nisip, în timp ce trupul unuia rătăcea încă bezmetic, 
împroşcând pereţii cu sânge. 


— Sfinţia Ta! Aloim mi-a spus că o să fiți cinstiţi! Ce aspirant ar fi putut 
trece un asemenea test? Ăsta e un asasinat, nu o încercare! 

Cu glasul greu de supărare, Abatele rosti din jilțul său: 

— Încercarea nu e niciodată aceeași! După cum nimeni nu a fost admis în 
Abaţie numai fiindcă s-a luptat. Adevăratul examen este cel al Tezelor 
Sfântului Augustin cel Nou. 

— Şi-atunci, de ce a trebuit să lupt eu aici? 

— Pentru că te-ai gândit dintotdeauna la încercarea asta ca la o luptă și 
am decis să-ți dăm ceea ce ai dorit. 

— Deși ştiai că sunt un quint! 

— Poate că doream să aflăm ce e un quint... 

— Şi crezi că ai aflat? întrebă Vassur batjocoritor. 

— Nu. Dar am aflat că împăratul tău și-a irosit degeaba favoarea istorică. 
Nu-ţi vei atinge niciodată scopurile! Eşti un războinic prea vechi ca să mai 
poţi afla vreodată cu adevărat calea blândă a lui Dumnezeu, spionule. Nu 
vei sta niciodată pe tronul Sfântului Augustin! 

Abatele bătu cu sceptrul în podeaua lojei sale și spuse apoi cu voce 
adâncă: 

— De mâine vei fi tuns ca Ucenic, sub numele de Rim. Vei fi trup din 
Abația noastră și ți se va garanta un tratament egal cu al celorlalți. 

Vassur înclină din cap şi se întrebă ce s-ar fi întâmplat dacă l-ar fi lăsat pe 
primul călugăr să aleagă disputa teologică. Poate că abia atunci ar fi aflat ce 
e un quint. Zâmbi unui gând fugar când îl revăzu pe Aloim. 

Doamne, Dumnezeule, ţine-mă de mână când privesc în genune și dă-mi 
putere să lovesc în Anticrist. Și fă Apocalipsa Ta să nască Lumea nouă, 
Doamne! 


2. Durerea poate fi înţelepciune, fiindcă numai suferinţa te poate face să 
înţelegi de ce tu, nemernic şi infinit scârbavnic, ai fost cruțat de Domnul 
Dumnezeul Tău, în timp ce acela care ar fi trebuit să își conducă poporul în 
veac, spre tărâmuhpromis, a urcat la ceruri înainte să-șifi împlinit menirea. 
Lovești cu pumnii în ţărână și, dacă ai îndrăzni, i-ai ridica şi spre cer, ca să 
ameninţi. Sau ca să implori... 

Nu o faci. Nu ești puternic. Nu ești aidoma celui care putea să afle calea 
poporului său, să-l scoată din nevoie și să-i arate credința adevărată... 


Ce-o să faci acum? Ceilalţi se uită la tine cu durere, dar deslușești în 
Ochii lor și speranța. Trăsnetul acela care a lovit dealul în timp ce erai cu 
Ustin, cu Mântuitorul neamului tău, căutând grația Dumnezeului vostru și 
calea de urmat, a fost voia divină care l-a ridicat la cer... 

— Ce dracu' e bălmăjeala asta, omule?! întrebă Crey privind lung spre 
fratele Kalator, trimisul Abației. 

— E tot ceea ce vă poate oferi sonda voastră primitivă. Dacă o să căutați 
în anexa a şasea a contractului nostru, o să vedeţi că Fratele-Supraveghetor 
al însămânţării a recomandat folosirea unei sonde hipnotice de construcţie... 

— Care costa cam jumătate din întregul program! spuse pe un ton 
plângăreţ și frângându-și mâinile guvernatorul Crey. De unde să iau atâţia 
bani? L-am ucis pe ăla care părea că le este conducător, m-am luat după 
călugării ăştia care ziceau că știu ce fac şi uite cu ce m-am ales! Cu 
bâlbâielile unui... unui... Apostol. Ce mă fac acum? 

Vorbise privind la hubloul larg prin care se vedea o stea verzuie, de parcă 
ar fi întrebat o divinitate aflată undeva între apele alburii ale planetei 
Praxtor, ultima Lume Agricolă a provinciei autonome Sagittarius. Dacă 
însămânţarea dăduse greş, nu mai avea altă soluţie decât să ceară ajutorul 
Curţii Imperiale şi să-și asume consecințele legate de independenţa celor 
treizeci şi două de state ale provinciei. 

— Nu se poate să mă fi păcălit în halul asta, auzi! Nu se poate! Sonda 
asta trebuie să funcționeze! 

— Dar nu e nici o păcăleală, domnule. Înțelegerea monologului interior 
al unui Apostol necesită timp, dar nu e un lucru foarte complicat în sine. 
Unul dintre asistenții mei va rămâne aici, pe staţia orbitală, oricât timp este 
nevoie pentru a vă instrui... 

Crey îl privi cu speranţă pe călugăr: 

— Vrei să spui ca aveţi un om capabil să înţeleagă ce spune clona aia 
nefericită? 

— Desigur... 

— Păi unde e omul ăla? Adu-l! Hai să vedem ce ne spune. Poate că e deja 
momentul să facem vreo minune... 

"Tâmpit! Vrea să facă repede minuni! Doamne Dumnezeule, cât de mare 
e lucrarea Ta şi cum toţi idioții ăştia de birocraţi nu sunt în stare sa o vadă!" 

Te privesc cu ochi plini de speranţă. Ei ştiu că Ustin, Mântuitorul lor, s-a 
jertfit acolo, pe munte, pentru ca tu să deslușeşti calea. A urcat la dreapta 
Tatălui ca să te călăuzească. Îi ştii dintotdeauna, deşi nici unul dintre 


părinţii voştri nu v-a putut spune de unde a venit. Sunteţi copiii pribegi ai 
Câmpiei, răsfățaţi de soare și de pomii grei de fructe. 

Crey se agita de parcă ar fi descoperit un asteroid de ergoniu chiar în 
curtea Palatului administrativ de pe Sagittarius. 

— Uite! Se întoarce acum pe deal! E momentul să facem o minune! Să-i 
dăm o revelaţie, ceva! Sau nu! Știu! Mai bine o viziune paradisiacă! 

Cu un gest scurt și deloc politicos, Kalator îl împinse din faţa consolei 
centrale şi se așeză în postul de control. Momentul era, într-adevăr, delicat 
şi ultimul lucru de care avea nevoie acum era surescitarea unui 
neprofesionist. 

Ştia că pe locul aproximativ în care lovise raza laser care îl omorâse pe 
Mântuitor, se afla un izvor circular, cu margini de piatră, pe care îl 
inspectase cu numai două zile înainte. Forma lui perfect circulară îl 
inspirase și pusese în apă o colonie de bacterii ale căror produși de 
metabolism erau glucide simple. De-acum apa trebuia să aibă o tentă 
lăptoasă și să fie dulce. 

Laak, Apostolul, se îndrepta cu hotărâre spre locul în care îi murise 
mentorul. Trebuia făcut atent asupra izvorului și apoi supus primelor tehnici 
de sugestie. Kalator atinse în grabă câteva butoane ale consolei și, din 
imensa stație spaţială, se desprinse un proiectil minuscul. 

"Atâta vreme cât ai credință, Dumnezeu este cu tine", obișnuia să spună 
Ustin, înainte să se fi ridicat la cer înconjurat de nimbul acela de lumină 
albă. Iar credinţa lui fusese neţărmurită de vreme ce în locul martiriului, 
Dumnezeu a făcut să apară o fântână strălucitoare, ale cărei ape strălucesc 
în noapte și taie trepte în cer. Îl vezi pe Ustin cum urcă spre Domnul 
Dumnezeul tău şi te simţi din nou plin de speranţă. Îţi face semn din mâini 
și îți arată fântâna. Priveşti şi tu. Apele ei par să se întunece pe măsură ce 
sufletul lui Ustin, cuibărit până acum câteva clipe în căușul lor, se ridică la 
cer. Dar apa aceea nu mai e apă! Dumnezeu a binecuvântat locul în care l- 
a ridicat la El pe cel mai bun dintre voi și l-a transformat într-un izvor de 
lapte dulce, ceva ce nu a mai văzut nici măcar Guulun cel hoinar, care a 
cutreierat Câmpia în căutarea Zeilor. 

Priveşti la fântâna aceea şi te intrigă forma ei rotundă. Dintotdeauna ţi-a 
plăcut discul soarelui și siluetele celor trei Luni și te-ai întrebat nu o dată 
dacă ar fi sa nu fii om, atunci ce ţi-ai dori să fii. Și răspunsul fusese 
întotdeauna cerc. Pentru că el e începutul şi sfârșitul, e stabil şi nu poate fi 


răsturnat, nu poate fi apucat de nici un fel, e începutul tuturor formelor și 
înţelepciunea tuturor învăţaților. 

Te așezi pe marginea izvorului și îl mai admiri o dată înainte de a 
adormi. Și, fără să ştii de ce, îţi vin în minte ultimele cuvinte pe care ţi le-a 
spus Ustin: " Trebuie să îl ajutăm pe Dumnezeul nostru să se mântuiască. 
Trebuie să-l construim o casă, care ne va fi şi nouă cetate deopotrivă... " 
Nu ai înțeles atunci ce voia să-ţi spună, dar acum simţi că ești aproape. 
Numai dacă pleoapele nu ar fi așa de grele. 

— Doamne, Dumnezeul meu, de ce îmi pui răbdarea la încercare într-un 
mod atât de crud? Din cauza sondei ăsteia adunate din orbitele cu deșeuri, 
era să adoarmă înainte să termin pregătirea pentru inserţia visului profetic, 
tună Kalator, abia respirând din pricina emoţiei. 

Crey îl privea pierit, fără să înţeleagă ceva nici din monologul interior al 
Apostolului, și nici din tot ceea ce mormăise călugărul la diverse 
microfoane. 

— Gata! L-am pierdut, nu-i aşa?... L-am pierdut! 

Monahul se întoarse cu o lentoare pe care şi-o ura fiindcă știa că îl 
chinuie pe minusculul guvernator, dar pe care nu și-o putea înfrâna. 

— Nu am dat greş, pentru că Abația e întâia unealtă a Sfântului Augustin 
cel Nou, întâi Stătătorul de-a dreapta Tatălui. Iar lucrarea sfântă nu poate fi 
zădărnicită de nesimţirea unui nemernic care nu înţelege necesitatea... 

— Aşa! Spurcă-mă, înjură-mă, trage-mi palme! Spune-mi însă că totul e 
în regulă! Vieţile a cinci miliarde de... 

Neîncercând să-și disimuleze în nici un fel disprețul, Kalator spuse: 

— O dată cu inserţia primului vis profetic, misiunea mea s-a încheiat şi 
declar însămânţarea un succes. Ba chiar, din motive pe care nu le stăpânesc 
îndeajuns și în privinţa cărora îl voi consulta pe Prea Fericitul Abate 
Radoslav al IX-lea, se pare că pe Praxtor vom avea parte de una dintre cele 
mai rapide dezvoltări din analele Abației. O să vă rog să semnaţi de luare în 
primire. 

Crey îl privea consternat pe călugăr. 

— Nu se poate să pleci tocmai acum! Eşti puternic, ştii de toate... Și n-ai 
făcut nici turul sistemului nostru solar... Avem un hotel orbital care... 

Impasibil, Kalator continuă pe un ton egal. 

— Conform contractului încheiat cu Abația, până la prima generaţie 
postecleziastică beneficiaţi de asistenţa noastră. Pentru prima decadă, ea va 
fi asigurată de Fratele Isidor, care va rămâne aici pe staţie şi va avea grijă să 


nu faceți nici o greşeală. De asemenea, atât eu, cât și Prea Fericitul 
Radoslav vom veghea de departe la bunul mers al lucrării. 

Crey era încă neîncrezător. Îl privi pe Isidor. Faţa lui prelungă, trădând 
încă urmele inconfundabile ale tinereţii, nu îi inspiră prea multă încredere. 

— Mărite Kalator, poate, totuși, dacă aţi mai zăbovi o săptămână, măcar 
până se termină chestia asta cu visul profetic, despre care aţi tot pomenit! 
zise repede guvernatorul. 

— Procedura de care vorbeşti se desfășoară deja. Și, dacă asta te face să 
te simți mai bine, află că, din acest moment, nici măcar prezenţa mea nu ar 
putea îndrepta o însămânţare greșită. 

Se face că Ustin e din nou lângă tine. Te simţi ciudat, fiindcă știi că 
visezi, dar nu poţi trata ceea ce ţi se întâmplă cu detașarea cu care s-ar 
cuveni să o faci cu un vis. Ustin îţi vorbeşte calm, fără încetare, despre 
lucruri pe care nici nu ţi le-ai fi putut imagina. Îţi spune că țelul poporului 
tău nu va fi niciodată atins atâta vreme cât oamenii vor hoinări prin 
Câmpie. Îţi vorbește despre Construcţii şi cum se fac ele, despre câmpuri 
mănoase și despre domesticirea marilor yaki, despre cum și când trebuie 
culese fructele rotunde de possil și mai ales despre ofrandele pe care 
trebuie să le aduci lui Dumnezeu în Templul pe care îl vei ridica în jurul 
fântânii. 

E înţelept Ustin. Toate astea, împreună cu multumirea lui Dumnezeu, ar 
putea fi un ţel pentru poporul tău, începutul unui drum, o călătorie pe 
lungul cerc al vieţii, care are să se sfârșească acolo unde a început totul, o 
dată cu mântuirea Domnului şi cu aflarea celui mai mare secret al 
existenţei: Geneza. Fiindcă nimic nu e mai important pentru tine decât să 
ştii de unde a venit poporul tău și de ce părinții voştri nu-și aminteau nici 
unul să șefi născut vreodată... 


3. Zarul cumpăni o clipă pe o cută a pledului și apoi începu să se 
rostogolească. Răsuflările celor patru bărbaţi se opriseră. Micul fragment de 
os se mai roti de două ori şi apoi se linişti: şase. 

— Nu se poate!... Nu se poate să fii atât de norocos! 

— Dumnezeu priveşte numai spre tine, Stin! Şi nu te lasă să pierzi 
niciodată! 


Câștigătorul, un tânăr cu faţa smeadă și părul lung și negru, își privi 
tovarășii cu o satisfacție nedisimulată: 

— Fraţilor, nu eu am inventat jocul ăsta, după cum nu eu am avut ideea 
să jucăm pe miza asta. Voi aţi vrut-o, şi Dumnezeu v-a dat un semn al 
nețărmuritei Sale înțelepciuni, arătându-vă că păcatul jocurilor de noroc şi 
acela al trufiei sunt oricum rele în sine, darămite atunci când se combină 
într-o asemenea provocare. 

— Etete, ce vorbe mari! Ce te-a apucat? Că doar de fiecare dată ne baţi şi 
niciodată nu ai refuzat miza... 

— Păi cum să o refuz, Jeremiah? De ce să o refuz? Doar am câștigat-o! 
se miră Stin privindu-l contrariat în ochi pe bondocul care tremura 
morfolind zarurile în mână. 

— Da, dar Xentya înseamnă foarte mult pentru mine și eu am fost atât de 
aproape! De două ori am fost la egalitate și numai a treia dată... 

Stin îşi privi prietenul cu luare-aminte. Trăsăturile cunoscute, rotunde şi 
molcome, erau scăldate într-o sudoare abundentă, care trăda surescitarea lui 
Jeremiah. Pentru un moment, Stin se gândi să renunţe la dreptul de a fi în 
seara aceea cu Xentya, dar alungă eventualitatea asta din minte ca pe un 
semn de neînțeleasă slăbiciune. 

— Dar, Jeremiah, nu spune oare însuși Domnul Dumnezeul nostru "şi 
pedepsi-voi pe aceia care refuză să se amestece și țin scârbavnicul obicei al 
monogamiei''? 

— Ba da, Stin, răspunse pierit Jeremiah. 

— Și nu mai stă oare scris în Cartea Dintâi că primul temei pentru care 
un bărbat poate avea o femeie este dacă o câștigă într-o confruntare cu 
tovarășii săi? Ai pierdut, Jeremiah. Nu trebuia să joci zaruri! 

— Dar nu e normal ca tu să câştigi de fiecare dată! Așa ceva nu se poate! 

— Mă acuzi cumva că am trişat? întrebă Stin cu o voce brusc îngroșată. 

— Spuneam doar că nu e normal ca tu să câştigi de fiecare dată. Noi mai 
avem şi noroc, şi ghinion, uneori pierdem, alteori câştigăm. Nu însă şi când 
jucăm cu tine. 

Stin sări în picioare și, înainte ca vreunul dintre ceilalți să poată interveni, 
îşi înfipse mâinile în beregata lui Jeremiah și îl trânti cu spatele de trunchiul 
unui copac. 

— Ascultă, scâmăvie, şuieră Stin printre dinţi. Nimeni nu e vinovat 
pentru norocul meu, iar eu cu atât mai puţin. Dacă vrei, ne putem lupta, te 
poţi întrece cu mine la fugă sau la ridicat greutăți, putem să ne punem și 


minţile la încercare adunând boabele de grâu din baniţele cele mari! Mereu 
te voi învinge! Nu știu de ce sunt mereu mai bun, dar nu e treaba mea să 
pun la îndoială căile Domnului! 

Jeremiah se prăbuși în praf, tușind și frecându-și gâtul. Faţa i se 
învineţise și arăta caraghios. Imediat s-a găsit cineva să râdă, dând tonul 
celorlalți. 

Aranjându-şi straiele simple, Stin îl mai privi o dată pe bondoc. 

— Şi, chiar aşa! Ce te face să crezi că vreuna dintre fete vrea să fie cu 
tine, Jeremiah? Cu un om care nu câștigă niciodată!? 

Ca și cum însuși Dumnezeu ar fi aranjat umilinţa lui Jeremiah, din 
penumbra unui copac se desprinse silueta inconfundabilă a Xentyei. Fata 
era înaltă şi blondă, avea sânii mari, era blândă și caldă precum nisipul de 
pe malul râului într-o zi de vară. Stin ştia. Mai fusese cu ea şi se iubiseră 
până la epuizare. Îl înţelegea și pe Jeremiah. Și el se despărţise cu greu de 
Xentya şi, dacă nu ar fi fost sfaturile înțelepte ale Mariei, poate că ar fi 
căzut deja în păcatul monogamiei. 

Cartea nu era defel explicită în privinţa acestei interdicții. Citise de zeci 
de ori versetele și, în afara unei predici a Sfântului Augustin cel Nou, nu 
găsise nici o referire la monogamie. E drept însă că, în pilda sa către 
barbarii din primul 'Templu, Augustin înfierase monogamia ca fiind cea mai 
rea dintre relele care pot pândi ființa omenească, o închisoare din care nu 
pot evada copiii nenăscuţi. "Un bărbat nu poate avea copii cu o singură 
femeie, căci pruncii lor nu se vor deosebi defel unul de altul şi nu vor servi 
Lucrării Domnului. Amestecaţi-vă sângele și numai aşa îl veţi afla pe 
Mesia, speranţa de mântuire a Domnului Dumnezeul nostru! lar cel ce va 
nesocoti învățătura mea să piară de sabia celorlalți!" 

Stin nu înţelesese de la început această predică și fusese nevoie de toată 
răbdarea şi priceperea Mariei ca să îi pătrundă adevăratele sensuri. Femeia 
îi explicase că, în neţărmurita Lui înțelepciune, Dumnezeu zămislise deja în 
cetatea Lui cerească toți oamenii care se vor naște vreodată, deci şi pe aceia 
care se vor transforma în sfinți, fiindcă vor duce o viaţă virtuoasă. Aceştia 
îşi aşteaptă însă părinţii potriviţi și nu pot coborî în cetatea lumească decât 
dacă cei aflaţi deja pe Pământ încearcă să afle perechea care va fi 
binecuvântată cu un asemenea copil. lar dintre sfinţi se va alege arhanghelul 
care îl va apăra pe Dumnezeu în ultima Sa bătălie, atunci când Domnul va fi 
confruntat cu frica Sa cea de pe urmă, fiindcă își va fi aflat propria-l 
nemărginire. 


Trebuia să recunoască în sinea lui că regula nu se putea aplica desigur în 
Satul lor, în care Ciuma le făcuse pe toate fetele să nu poată zămisli prunci. 
Dar, aşa cum îi explicase Maria, mântuirea lor putea veni din clipă în clipă 
şi sfinții părinţi, care erau înţelepţi și munceau zi și noapte, ar fi putut găsi 
oricând un leac împotriva cumplitei boli care îi ţinea departe de restul lumii. 
Și atunci trebuia să fie pregătiţi. 

Maria obișnuia să spună că sfinţii părinţi le dăduseră aproape totul și nu 
le ceruseră în schimb decât o viață cucernică. Stin îşi dădea seama că toate 
alimentele şi hainele necesare pentru ca ei să-şi poată duce viaţa în mod 
normal costau enorm o comunitate de călugări săraci cum era aceea a 
Abației augustiniene. Într-o zi, în turnul de lângă poarta mare se urcase 
însuşi Abatele, un bărbat falnic, cu o barbă albă şi cu o privire rece. Le 
explicase că s-ar putea să nu poată ieşi niciodată din Satul lor fiindcă numai 
Dumnezeu ar fi putut lumina minţile celor mai învăţaţi dintre fraţi, ca 
aceştia să descopere leacul Ciumei. Ca să-l îmbuneze însă pe Dumnezeu, să 
se roage, să stea cuminţi în Satul lor, și să nu se depărteze de imensele 
purificatoare de aer care îndepărtau miasmele ce otrăveau aerul Vechii 
Terre. 

Stin auzise că sfinţii părinţi adunaseră în Sat copii timp de mai bine de 
doi ani şi le creaseră condiţii pentru a putea supravieţui. Ştia că, fără 
sprijinul Abației, el şi toți ai lui ar fi murit demult. Trăind, plăteau totuși 
tributul imposibilității de a părăsi Satul... 

Xentya îl ducea în coliba ei. Înainte de a intra, Stin privi cerul senin şi se 
întrebă, ca de atâtea alte daţi, cum e să te poți plimba liber printre stele, să 
cauţi aventuri printre sisteme neexplorate, să speri că poate vei fi primul om 
care va întâlni o ființă de pe altă lume. Evită privirea dojenitoare a Xentyei 
și închise ușa. Trupul fetei era exact aşa cum şi-l aducea aminte. Când mâna 
lui întâlni sfârcul delicat al sânului, fata gemu uşor și îşi lăsă capul pe spate, 
întinzând-şi gâtul lung şi alb. Stin atinse uşor cu buza locul în care pulsa o 
venă și fata gemu din nou. Cu o singură mână îi smulse haina și se opri o 
clipă să admire trupul gol al fetei. Sentimentul că unirea lor avea să rămână 
pe veci stearpă îl chinuia fiindcă, deşi nu o spusese nimănui, crezuse mereu 
că Xentya ar putea fi mama unui înger. Mâinile fetei se mișcau din ce în ce 
mai îndrăzneţ: ciupeau, mângâiau, zgâriau, explorau. Unghia degetului mic 
al Xentyei tocmai cobora apăsat pe șira spinării când Stin auzi zgomotul 
sirenei şi sufletul său se închirci, chinuit de o presimţire grea. 


— Jeremiah, șopti Stin şi, strângându-şi în fugă puţinele veșminte, se 
năpusti spre poarta mare. 

Dincolo de gard, doi călugări-ostași îl ţineau cu greutate pe Jeremiah. 
Bondocul se zbătea și țipa cuvinte neinteligibile. Tovarăşii lui Stin priveau 
resemnaţi. Știau ce avea să urmeze. Alvin se întorsese cu spatele, Matteo 
strângea un stâlp din gard de parcă s-ar fi luptat cu cineva, iar Israel își 
abandonase cartea și privea întreaga scenă cu ochii săi bulbucaţi, în care nu 
se putea desluşi nimic. Xentya ajunse şi ea lângă gard și probabil că asta 
văzu Jeremiah când, cu forţa disperării, reuși să îl doboare pe unul dintre 
frații-ostași şi să se întoarcă spre ea. 

— Pentru tine mor, Xentya! 

Mişcarea fusese însă o capcană pentru a-l deruta și pe cel de-al doilea 
călugăr, fiindcă Jeremiah se întoarse spre el și îl lovi scurt. Stin înregistrase 
lucirea scurtă a oţelului și ştia cum lupta Jeremiah. Nu fu surprins de 
şuvoiul de sânge care ţâșnea din gâtul călugărului. Apărut ca de niciunde 
însă, la câţiva metri de Jeremiah, un alt călugăr ridică o arbaletă. ÎL strigă pe 
bondoc şi acesta se întoarse să-și privească moartea. Săgeata străbătu ochiul 
lui Jeremiah şi ieși prin ceafă. Era mort înainte de a atinge solul. Calm, 
călugărul împunse încetişor cadavrul cu piciorul și apoi se îndepărtă. 

Stin auzi tropotitul cailor cu câteva minute înainte ca Abatele să urce în 
turn. Se aştepta ca un asemenea eveniment să se soldeze cu o altă predică. 
Toate încercările de evadare avuseseră același rezultat: un discurs furios al 
Abatelui şi diminuarea pentru o vreme a rațiilor de hrană și de vin. 

De data aceasta, Abatele părea preocupat. Cuvintele sale nu sunau prea 
războinic. Lui Stin i se părea că deslușeşte în ele semnele unei preocupări 
adânci. 

— ... nu o să se întâmple! Ne-am asumat o responsabilitate în faţa 
Domnului Dumnezeului nostru și vom întoarce turmei toate oile rătăcite. 
Trebuie însă să înțelegeţi că nu putem nicicum să acceptăm ca întreaga 
Abaţie să fie expusă Ciumei. Aveţi răbdare. Așteptarea voastră se va 
termina curând... 

— Când, popo, când? se auzi o voce, probabil aceea a lui Bogumil. 

— Atunci când Domnul Dumnezeul nostru va hotărî că a sosit vremea 
potrivită. Rugăciunile voastre vor fi de mare ajutor fraţilor noştri care, de 
ani lungi, se chinuie să găsească leacul pentru boala voastră. 

— Şi până-atunci așteptăm să ne măcelăriți, aşa cum a făcut-o criminalul 
acela cu Jeremiah? insistă Bogumil. 


Abatele privi în jos spre călugărul arcaș. 

— Fratele Rim este în cea de-a doua zi de pază și n-a învăţat încă faptul 
că voi sunteți niște săteni pașnici şi nicidecum soldaţii cu care este el 
obişnuit să se lupte. Pe de altă parte însă, ordinele către el au fost clare. Nu 
trebuie să vă lase să ieşiţi cu nici un preţ. Şi nici nu trebuie să vă permită să 
îl contaminaţi. A urmat ordinele superiorilor săi... 

— Pe dracu"! E un criminal. Uitaţi cum se mișcă, ce îndemânare are! 
Pentru numele lui Dumnezeu, ai văzut ce figură avea când a tras cu 
arbaleta? 

— E adevărat că aptitudinile militare ale... hmmm... lui Rim sunt 
superioare celor ale fraților şi ale voastre, dar să nu uităm că și sufletul unui 
călugăr s-a ridicat la ceruri, ca să stea de-a dreapta Sfântului Augustin cel 
Nou. Jeremiah m-a dezamăgit. 

Un murmur de uimire străbătu mulțimea: "Ştie cum îl cheamă!" 

— Vă cunosc pe toţi, copiii mei. Mai bine decât vă puteţi imagina. Pentru 
că voi sunteți Lucrarea ultimă a lui Dumnezeu, însărcinarea noastră cea mai 
importantă, rosti Abatele cu glas tunător. 

Stin nu îşi putea lua ochii însă de la cel pe care Abatele îl numise Rim. 
Nu era un călugăr obișnuit. Era proaspăt tuns și avea un fel ciudat de a 
şedea nemișcat. Își concentra privirile şi văzu cum trăsăturile feţei lui Rim 
erau dăltuite parcă în piatră. 

Parcă stă la pândă! Parcă e un hultan care stă la pândă! 

Stin se hotărî să se ferească din calea acestui frate ostaș. Privi peste 
mulțime și întâlni ochii Mariei. Și ea îl căuta. Porni spre stejarul unde se 
întâlneau de obicei. 

Maria nu avusese Ciumă. Deşi trupul ei zvelt nu o arăta deloc, era ceva 
mai în vârstă şi făcea parte din grupul de femei care le fuseseră mame pe 
timpul copilăriei. Acceptase benevol să se infecteze numai pentru a putea 
avea grijă de ei. După ce copiii crescuseră, multe dintre femeile acelea 
formaseră o comunitate la marginea Satului și îşi petreceau cea mai mare 
parte a timpului împreună. Ciuma își luase și dintre ele obolul de suflete... 

Maria fusese cea care îl crescuse pe Stin şi, din punctul ei de vedere, încă 
îl mai creştea de vreme ce spunea mereu că rolul unei mame nu se încheie 
imediat ce copilul poate tăia singur un copac ca să-şi construiască o colibă 
numai a lui. Vorbeau adesea, și Stin aprecia, fără să ştie exact de ce, 
învățăturile pe care le deprindea de la Maria, iscodind-o în același timp 
despre noutăţile pe care i le mai dădeau călugării. Maria era și un fel de 


ambasador al fraților printre săteni și strângea toate petiţiile către Abate. 
Mâna Mariei zăbovi în părul negru și des al lui Stin. 

— Te simţi vinovat? 

— Nu ştiu? Ar trebui? 

Femeia se ridică şi privi spre cerul înalt, de vară. 

— Să ştii că toate se întâmpla cu un scop, Stin. Dumnezeu ne-a orânduit 
pe fiecare pentru a duce la bun sfârşit lucrarea Lui. El ştie încă de la început 
ce urme trebuie să lăsăm prin viaţă şi de aceea ne înzestrează diferit încă de 
la naştere. 

— Ce vrei să spui? 

— Că eu, de pildă, am fost mamă pentru copiii altora, pentru că nu i-am 
putut avea pe-ai mei. 

— Nu mi-ai vorbit niciodată despre ceea ce-ai fost înainte să vii aici, în 
Abaţie. 

— Şi nici nu am să o fac. L-aş mânia pe Dumnezeu cu trecutul meu de 
pierzanie. 

Stin se încruntă ușor, gândindu-se de câte ori mai avuseseră această 
discuţie. Niciodată nu aflase nimic despre trecutul Mariei. Când fusese mai 
mic, sperase că ea este cu adevărat mama lui și că se jertfise pentru el, dar 
că nu vrea să-i spună lucrul ăsta ca să nu-i amărască pe ceilalți copii. 
Crezuse asta pentru că, de când se știa, se simţise diferit faţă de tovarășii săi 
din sat. Chiar şi în aceste momente, Maria se comporta altfel față de el, dar 
acum ştia că ea vedea în el copilul pe care nu-l avusese nicicând. 

— Nu mă simt vinovat, să ştii! Jeremiah a căpătat ceea ce a căutat. L-am 
învins în luptă... 

— Nu ţi se pare că eşti laș? Te ascunzi în dosul norocului, a forței şi a 
îndemânării tale, numai ca să nu te implici în viaţa celorlalți. 

Stin rămase cu gura căscată. Maria vorbise cu o furie pe care nu o mai 
auzise niciodată. Ştia că Jeremiah fusese crescut tot de ea, dar nu-și 
închipuise că îl iubise atât de mult. Nu i-o arătase niciodată. 

— Nu înţeleg! La fel mi-a spus şi Jeremiah. Nu știu ce vreţi de la mine! 
De acord, o să pierd câteva jocuri, o să... 

Maria lovi cu piciorul în pământ, stârnind praful. 

— Nu înţelegi, nu-i așa? Nu vrei să înţelegi, continuă femeia, aranjându- 
şi nervos baticul negru care îi acoperea și părul grizonat și fruntea, până jos 
spre sprâncene. Poate că ai dreptate şi ar fi trebuit să-ţi vorbesc deja despre 


învăţăturile Sfântului Augustin, despre forța și voinţa de a face bine, despre 
destinul pe care trebuie să îl aibă orice popor, despre cetatea lui Dumnezeu. 

— N-am auzit de toate astea! 

— Nici nu aveai cum. Ele aparţin Sfântului Augustin cel creştin, şi nu 
celui căruia i se închină călugării. 

— Şi toate astea mă vor ajuta să înțeleg ce vrei de la mine? 

— Nu, Stin, te vor ajuta să îți asumi un lucru pe care îl ştii deja şi din 
cauza căruia Jeremiah zace acum cu capul zdrobit în colbul din faţa porţii. 
A fi aşa cum eşti tu înseamnă şi să îți asumi responsabilități, nu numai 
posibilitatea de a avea orice femeie dorești! 

Din privirea pe care i-o întoarse Stin, Maria își dădu seama că tânărul nu 
înţelesese nimic din ceea ce vorbise. 

— Doamne Dumnezeule, dă-mi putere şi înţelepciune, spuse ea 
îndepărtându-se. 

— Să ştii că nu e drept! strigă Stin în urma ei. Nu e drept să mă tulburi cu 
cuvinte cărora eu nu le înțeleg sensul și apoi să pleci fără să mi le explici. 
Vreau să îţi dau ascultare și cred că ai dreptate. Întotdeauna ai avut! Dar 
acum eşti nedreaptă! 

Maria se opri și se întoarse doar pe jumătate: 

— O să facem aşa, Stin. Mai întâi o să înveţi ce e lipsa pentru a putea 
aprecia belşugul. Mâine nu o să mănânci nimic... 

Stin se trânti la rădăcina stejarului. 

— Sigur, de parcă asta ar rezolva ceva! Jeremiah e mort, eu nu o să 
mănânc... Atâta pagubă. Cossel o să se îndoape mâine și cu porţia mea şi o 
să creadă că Dumnezeu îl apreciază în mod deosebit! 


4. Kasser își privea fiul cu un amestec de milă, neîncredere și 
presentimente care îl chinuiau de câteva luni bune, de când se întorsese 
Vassur din campanie. Amel, fiul său, degaja o senzaţie de forță masculină 
pe care el nu o avusese niciodată și de care ar fi știut să profite în situaţii 
delicate precum Tratatul de la Alderbaraan sau tentativa de lovitură de palat 
de aici, de pe Tengys, de acum treizeci de ani. Motivele de invidie se opreau 
însă la înfăţişare, pentru că ajunsese să regrete din ce în ce mai des că 
abdicase în favoarea fiului său. Amel se dovedea un monarh impulsiv, cu o 
apetenţă deosebită pentru violenţa la scară universală. 


— Amel, fiul meu, m-ai chemat? 

— Aș prefera să-mi spui Bella, tată! 

Prin pomenirea numelui oficial, Bella al VH-lea, se dorea probabil 
fixarea termenilor în care avea să se poarte discuţia. Kasser rămăsese 
membru în Consiliul de Coroană și, deşi părerea sa nu ar fi putut schimba 
mare lucru, Bella nu era încă în postura de a ignora total opiniile bătrânului 
său tată. 

Împăratul avea pe masă numeroase filme și hârtii. Deasupra trona însă 
una care purta însemnele personale ale lui Vassur. 

— O să discutăm mâine în consiliu acţiunile quintului nostru, tată, care 
îmi raportează că s-a integrat în corpul de pază al Abației și că are deja cel 
puţin două direcţii de investigaţie. 

Kasser lăsă tăcerea să îşi stânjenească fiul. 

— Aş dori să știu părerea ta despre planurile noastre înainte de a ne 
prezenta mâine în consiliu, pentru consemnare. Sfatul tău este foarte 
important pentru mine. 

Pe naiba, gândi Kasser care încuviință mut din cap, încăpățânându-se să 
tacă. 

Bella aşteptă preț de câteva clipe, apoi se ridică și începu să se plimbe 
nervos prin micul cabinet care îi servea drept încăpere de lucru şi de unde 
avea o privelişte minunată asupra instalațiilor imense care făceau din 
Klemplant cel mai mare spaţioport al universului cunoscut şi, totodată, 
sursa puterii incontestabile a împăratului. 

— Nu poate exista decât un singur motiv pentru care eşti atât de rezervat, 
tată. 

— Şi care să fie acesta, fiule? 

— Invidia de a nu fi avut curajul să valorifici tu însuţi descoperirea 
zeţilor. 

Kasser zâmbi cu amărăciune. 'Ținuse într-adevăr secretă timp de mai bine 
de zece ani descoperirea planetei zeţilor fiindcă îi fusese frică exact de ceea 
ce dorea să facă acum fiul său. Îi omorâse cu mâinile lui pe cei doi 
exploratori care îi prezentaseră raportul. Zeţii nu erau numai prima rasă 
inteligentă întâlnită de omenire, ci și cheia spre eliminarea dominaţiei 
seculare a Abației în domeniul atât de sensibil al fabricării religiilor 
lucrative. Bella era al treizeci şi doilea monarh din dinastia Boszt care ar fi 
trebuit să recunoască suveranitatea absolută a Abației în interiorul propriilor 


ziduri, ca urmare a şantajului perpetuu exercitat de călugării augustinieni: 
independenţa în schimbul continuării însămânţării Lumilor Agricole. 

Z şi fiinţele sale ar fi putut lesne rezolva problema pe care o reprezentase 
dintotdeauna Abația. Chiar dacă ar fi fost să se gândească la presupusa 
implicare a ultimului Abate în răscoalele de pe Tengys, și tot ar fi trebuit să 
aprobe planul fiului său. Şi totuşi simţea că trebuie să-l domolească pe 
Amel. 

— Vorbeşte gura fără tine, fiule, când spui asemenea enormități. Uiţi 
probabil că a avea o înfăţişare războinică nu e același lucru cu a fi un 
luptător adevărat. E o confuzie care ar putea să te ducă la pierzanie în 
împrejurări complicate. 

— Spune-mi atunci! Învaţă-mă! De ce te opui încercării mele de a înlocui 
clonele de pe Lumile Agricole cu colonii de zeţi? 

Kasser trase aer în piept şi răspunse cumpănindu-și cu grijă vorbele, 
fiindcă ştia că avea una dintre puţinele ocazii care îi mai rămăseseră de a 
schimba cursul istoriei. 

— Toate lucrurile vechi, fiule, au resurse nebănuite. lar Abația este unul 
dintre primii piloni pe care s-a clădit ordinea politică pe care tu ai moştenit- 
o de la mine. În Imperiu există şase sute şaizeci şi patru de Lumi Agricole 
care hrănesc patru sute treizeci și cinci de confederaţii și domenii familiale. 
Ce te face să crezi că Senatul va fi de acord cu planurile tale? Ţin să-ţi aduc 
aminte că familia Kallys, de pildă... 

— De ce să nu fie de acord? Toată lumea știe că onorariile pretinse de 
Abaţie pentru însămânţarea unei noi Lumi Agricole au crescut de trei ori 
numai în ultimele două secole. Dacă am reuși să descifrăm modul de 
alcătuire a unor viruși pentru Z, am înlocui... 

Kasser tăie vorbele fiului său cu un gest hotărât: 

— Vei înlocui un monopol cu altul. Că doar nu o să-mi spui acum că, 
imediat ce vei fura ştiinţa călugărilor în a face viruși generatori de religii şi 
vei găsi o cale prin care să îi comanzi pe zeţi, te vei grăbi să împărtășeşti 
tuturor descoperirile tale! 

— Evident că nu! 

— Și atunci ce propui consiliului? Să înlocuiască un mecanism care 
merge bine de peste treizeci și șase de generaţii și hrănește cinci sute de 
miliarde de oameni întinși pe trei sute de parseci cu ipotetica ta rasă de 
extratereștri, despre care nimeni nu știe nimic? 


Kasser era conștient că exagera. Zeţii trăiau în colonii imense, guvernate 
de o matcă, singurul individ inteligent. Se pare că matca își comanda 
lucrătorii prin infecţii succesive, sintetizând viruși adecvaţi nevoilor sale 
proprii. Putea de pildă să îşi infecteze, selectiv, o sută de mii de lucrători cu 
un virus care nu numai să îi facă pe aceștia să îi construiască o fortificaţie 
gigantică, dar să şi conţină planurile construcţiei. Kasser ştia că trei sute de 
mii de zeţi, infectați cu virusul potrivit, ar fi putut transforma în grânar o 
jumătate de planetă în numai doi ani. Nu era nevoie de cine ştie ce alte 
dovezi pentru a accepta că zeţii sunt muncitori superiori oricărei comunităţi 
de clone importate din Abaţie, care începea să funcţioneze cel mai devreme 
la a cincea generaţie. 

— Nu e adevărat! protestă Bella. Zeţii sunt speranţa noastră... 

Kasser se întoarse cu spatele într-un gest pe care nici măcar faptul că era 
tatăl Împăratului nu putea să îl scuze. Bella își înghiţi vorbele de uimire. 

— Ascultă, Amel! Am să-ţi spun o singură dată, încălcând tot ceea ce eu 
însumi am clădit ca regulă în această Curte Imperială. Și de aceea te rog să 
mă asculţi atent. Abația nu e un adversar pe care să îl dobori într-o viaţă. 
Călugării de acolo știu despre manipularea genetică, despre clonare şi 
realizarea de viruşi mult mai multe decât va afla tot restul Universului în 
următorii şase sute de ani! Nu cer nimic decât propria prosperitate. Nu poți 
să ataci pur şi simplu o asemenea parte a istoriei noastre. Îl cunosc pe 
Abate. E un om cu multe resurse, un filozof desăvârşit, un strateg minunat 
şi unul dintre cele mai deschise spirite ale timpurilor noastre. A-ţi închipui 
că el va sta cu mâinile în sân când tu încerci să-i iei monopolul asupra 
Lumilor Agricole este o greșeală copilărească, de care îmi este mie ruşine, 
pentru că nu credeam că te-am învăţat atât de prost. Cui va servi ca 
principalele două forțe ale Imperiului să se lupte între ele? Gândește-te că, 
aşa cum tu încerci să răpești Abației ceea ce îi aparține de atâta vreme, și 
călugării ar putea să aspire la tron! 

— Asta chiar că e o prostie! De asta ţi-a fost frică în toţi anii ăştia? 

— Nu, Amel! Mi-a fost frică să împing omenirea pe marginea unui 
război căruia eu unul nu-i văd rostul! Te comporţi superficial. Ai citit 
dogmele Abației? Ştii oare că fraţii augustinieni se consideră urmașii unui 
gânditor care susține că menirea oricărei comunități umane este să-și 
salveze Dumnezeul când va veni lupta sfârşitului lumii? Oare chiar nu 
înţelegi câtă violenţă ar putea stârni ei?... 

— Sunt nişte ţărani proști! Vassur îi poate omorî pe toți... 


— Asta crezi tu acum! Să ştii însă că violenţa poate îmbrăca multe forme, 
unele dintre ele fiind și cele mai rele coşmaruri ale mele, motivele pentru 
care am preferat să îi ignor pe zeţi și posibilităţile pe care ni le-ar putea 
oferi. 

Bella se aşeză din nou la masă și îşi cufundă privirea în hârtii. 

— Uite, aici ne deosebim, tată! Eu cred că eliberarea pământurilor de 
obârşie ale strămoșilor noştri merită orice dezlănțuire de violență! 

Kasser își îngustă ochii. Povestea originii dinastiei Boszt în Câmpia 
Pannoniei nu era nouă. Înșişi călugării o preluaseră cu entuziasm și o 
amplificaseră până când ea devenise din legendă un fapt istoric. Se pare că, 
înainte de a pleca de pe Vechea Terra, familia Boszt locuise undeva în 
Câmpia Pannoniei şi călugării reuşiseră să întocmească un arbore 
genealogic regresiv studiind ADN-ul mitocondrial al mai multor împărați, 
fapt care dovedea adevărul legendei. Motivele fraţilor augustinieni 
rămăseseră pentru totdeauna un mister, provocarea orgoliilor imperiale 
nefiind o întreprindere tocmai lipsită de pericole. Periodic, în Klemplant 
ajungea la putere câte un împărat care dorea să recupereze pământurile 
strămoşilor săi, dar nici unul nu apelase la acțiuni fățișe împotriva Abației, 
deși mulți analizaseră serios această posibilitate. 

— Amel, băiete, să ştii că nici o fărâmă din osul nimănui nu merită 
irosirea unei resurse atât de importante precum favoarea istorică pe care o 
aveam ca atu în relaţiile noastre cu Abația. 

— Asta o să spui mâine la consiliu, tată? 

Kasser îşi plecă fruntea în pământ. 

— Nu. Asta ţi-am spus în calitate de părinte și de consilier. Părerea mea 
oficială o vei afla mâine. 

— Şi ea va fi defavorabilă acţiunilor mele! 

— Tot ce se poate. Nu ştiu încă nimic din ceea ce doreşti. Dacă o să-mi 
răspunzi cum trebuie la întrebări, poate că voi merge alături de tine. 

Bella zâmbi amar. 

— Știm amândoi însă că, după cele ce ţi-am spus astăzi, nu vei fi 
niciodată de acord cu planurile mele. 

Kasser închise ușa, lăsându-l pe tânărul împărat să citească pentru a treia 
oară raportul lui Vassur, quintul lor din Abaţie. 

"Înălţimea ta, nu îţi ascund că misiunea de aici e de departe cea mai grea 
pe care mi-a încredinţat-o vreodată dinastia Boszt. Mi-e teamă chiar că 
perioada prea lungă în care am fost condiţionat pentru violență mi-a afectat 


în parte capacităţile de quint. Am ucis deja şase oameni, pe cinci dintre ei 
într-o luptă pe care am crezut-o iniţial ca fiind un criteriu de consacrare. A 
fost însă evident un test pe care nu l-am trecut, o primă lecţie pe care mi-a 
servit-o Abatele. M-au pus să car trupurile învinşilor mei și să le îngrop pe 
un gorgan, undeva în Abaţie. Doi dintre cei pe care i-am omorât erau 
puştani, iar ceilalți abia dacă deprinseseră primele mișcări corecte de 
scrimă. Muşchii lor erau moi şi neformaţi și probabil că în armata noastră 
nici nu ar fi fost recrutaţi vreodată. Nu știu ce învăţăminte vrea Abatele să 
trag, din toate astea. E posibil chiar să fi dorit să-mi arate că nu aş fi fost 
niciodată acceptat ca Ucenic în Abaţie dacă nu aș fi venit să îi cer favoarea 
istorică, dar e la fel de posibil ca violenţa să-i fi scăpat şi lui de sub control. 

Abația nu e nici pe departe locul tihnit pe care ni-l închipuiam în serile 
când plănuiam întreprinderea noastră. Deunăzi a trebuit să ucid un nefericit 
care evadase dintr-un fel de carantină primitivă în care călugării ţin o 
comunitate de vreo mie de oameni. Am temeiuri serioase să cred că e 
rezervorul lor de clone, dar, desigur, asta nu e decât o presupunere. Abatele 
a lăudat destoinicia cu care am omorât fugarul care, înainte de a-l ajunge eu, 
apucase să doboare două gărzi. De la înmormântarea uneia am venit chiar 
înainte de a începe săvă scriu aceste rânduri. 

Aştept cu încredere veşti de la înălțimea Ta şi închei sperând că sistemul 
nostru de comunicare nu va fi descoperit prea curând, pentru că nu sunt 
foarte nerăbdător să apelăm la celelalte talente ale mele. Rimio de Vassur” 

Bella împături foaia fină de hârtie pe care i-o adusese operatorul cornului 
secret cu Vechea Terră. Urmau vremuri interesante şi, aşa cum obișnuia să 
spună Ursula după ce mai inventa câte o poziţie nouă în pat, în viaţă trebuia 
să îți pară rău după lucrurile pe care nu le-ai făcut şi nicidecum după cele pe 
care le-ai întreprins. 


5. Aloim era întins pe patul modest din chilia Abatelui şi încerca din 
răsputeri să nu se lase dominat la rândul său de sentimentul de frică pe care 
îl simţea venind dinspre bărbatul masiv, care stătea aplecat asupra cărții de 
rugăciuni. Radoslav se ruga întotdeauna după ce făceau dragoste. O făcea 
din obișnuinţă, deși ştia că Aloim poate să-i străpungă zidul dogmatic al 
meditației aparente şi să pătrundă până la natura fundamental laică a celor 
mai intime resorturi ale gândirii sale. De multe ori, îl mustra și îl conjura să 


se roage și el. Aloim, la adăpostul chiliei Stareţului, prefera însă să răspundă 
de fiecare dată că este cu mintea alături de rugăciunea Abatelui către 
Dumnezeu și Sfântul Augustin cel Nou, dar nu îngenunchea niciodată. 

Se întrebase de nenumărate ori de ce stătea în umbra Abatelui și mai ales 
de ce nu profita de felul în care l-ar fi putut manipula. Și răspunsul care se 
conturase în cei aproape șase ani de când era sfetnicul personal al Stareţului 
nu se putea referi decât cu recunoştinţă. Aloim fusese un copil chinuit. 
Prima sa amintire era aceea a unui șef de clan barbar din Câmpie care îl 
ținea deasupra unui cazan care clocotea, în timp ce o femeie, probabil 
mama lui, răsufla din greu cu fața afundată în pantalonii lui de piele. 
Imaginea aceea îl urmărea mereu, tulburându-l profund pentru că, în ciuda 
amintirii clare, nu ştia ce se întâmplase cu mama lui şi cum ajunsese să 
cutreiere Câmpia Pannoniei cu familia aceea de țărani scăpătaţi, pribegi și 
nu foarte prietenoși. 

Îşi descoperise puterile la pubertate şi crezuse că ele sunt un dar de la 
Dumnezeu. Putea percepe instantaneu sentimentele care îi animau pe cei cu 
care vorbea sau pe care îi observa. Neştiutor, s-a repezit să folosească darul 
lui pentru a seduce o fată. Scârba pe care o citise în gândurile ei atunci când 
făcuseră dragoste pentru prima dată îl împiedicase să mai atingă vreodată o 
femeie. Cu timpul, a devenit un adolescent tăcut, temut de ceilalți pentru că 
obișnuia să pună întrebări înfricoșătoare și fiindcă părea să poată deslușşi 
cele mai ascunse secrete ale sufletelor omeneşti. El nu avusese curaj însă 
niciodată să vorbească sincer despre înzestrarea sa. 

Îl învinuiau de deochi sau îl chemau să mai exorcizeze câte o femeie 
posedată şi el împlinea ritualuri pe care le inventa pe loc, distrându-se. În 
realitate, puterile lui Aloim nu erau chiar atât de mari. Îi era imposibil să 
sugestioneze pe cineva să întreprindă ceva sau să-i citească vreo amintire. 
Singura împrejurare când reușea să intre efectiv în mintea unui om era 
atunci când se apropia pe nesimţite de cineva, blocându-i atenția. Așa 
făcuse şi cu veneticul de la Curtea Imperială. Ce se mai speriase când îl 
văzuse în spatele lui! Știa că mintea lui Rim fusese dominată pentru scurt 
timp de viziunea propriei morţi. 

Bătuse la porţile Abației într-un moment de derută, când trebuise să ucidă 
fiindcă familia lui se pregătea să-l ofere unei hoarde de barbari în schimbul 
libertăţii. Fugise preţ de câteva nopţi și ştia că, dacă nu ar fi fost primit de 
călugării augustinieni, ar fi murit. lar Abația nu i-ar fi devenit casă fără 
sentimentul de atracţie irezistibilă pe care îl simţise dinspre Stareţ atunci 


când îl întâlnise pentru prima oară. Amestecat cu ura faţă de femei și cu 
disperarea fugii din Câmpie, sentimentul acela sfârşise prin a-l transforma 
în homosexualul convins care era astăzi. 

La început, Abatele îndurase cu stoicism frazele în care îi reproșase că îl 
dorește şi îi spusese că doctrina augustiniană nici nu dezavua 
homosexualitatea şi nici nu propovăduia castitatea, că sentimentele sale 
erau o lucrare a Domnului, iar atracţia dintre ei ar fi putut fi temelia unei 
deveniri sortite de însuși Dumnezeu. Aloim ştia că Abatele vedea în el nu 
numai un amant, ci şi un aliat puternic în lucrarea destul de complicată a 
conducerii celor douăsprezece mii de călugări care constituiau ordinul 
augustinian, și apelase adesea la serviciile sale de empat, oferindu-i în 
schimb tot ceea visase vreodată: o viaţă în care să nu facă nimic altceva 
decât să studieze emoţiile celor din jur. Şi totuși de ce nu-și folosea puterile 
asupra Abatelui, pentru a-şi accelera ascensiunea în ierarhia mănăstirii? 
Nici măcar sieși nu-şi putea da un răspuns cu adevărat cinstit. Fiindcă 
recunoştinţa începea totuși să nu mai fie o motivaţie suficientă. 

— La ce te gândești, Aloim? Nu cumva la vreo clonă tinerică sau la vreo 
femeiuşcă din acelea care au venit ieri să muncească în spălătoriile noastre? 

— Rade, Rade! Cui servesc cuvintele astea? Ştii că nici măcar eu nu 
concep că aş putea fi și al altcuiva... Şi asta deși, în ultima vreme, mintea ta 
e din ce în ce mai întunecată. Îţi ascunzi gândurile de mine şi asta mă 
sperie. 

Abatele se aşeză la rândul său pe pat, făcând scândurile să scârțâie lung. 

— Mi-e teamă, Aloim... 

— Asta ştiu. Aş fi mai liniștit însă dacă ai putea să-mi spui de ce anume 
te temi? Ce poate să fie atât de cumplit, încât să te sperie dincolo de vorbe? 
Doar nu ţi-ai întâlnit nemărginirea înaintea Dumnezeului tău! 

Abatele își netezi barba lungă, privind într-un punct fix, la încheietura a 
două scânduri din podea. 

— Am fost slab cu tine, Aloim. Ar fi trebuit să primeşti consacrarea abia 
după ce vei fi trecut de un examen teologic mult mai riguros. Atunci poate 
că m-ai fi putut înţelege. Așa însă... Câteodată mă blestem că nu am puterea 
să te biciuiesc pentru erezie. Nu eşti credincios deloc! 

Aloim scoase un hohot de râs gros: 

— Rade, am mai avut discuţia asta de mii de ori! De ce să fiu credincios 
din moment ce nici măcar tu nu pari să fii printre aceia care mai preţuiesc 
cu adevărat aiurelile astea cu sfinți și dumnezei. Ştii la fel de bine ca și 


mine că eşti conducătorul celei mai mari afaceri din univers, care a pornit 
pe vremuri sub o mască de religiozitate, dar care nu i se mai potriveşte 
astăzi decât ca pavăză împotriva ochilor indiscreți. Însuşi sistemul de 
recrutare a fraţilor se clatină... 

— Ce vrei să spui? 

— L-ai primit pe Rim... 

— Am fost nevoit! Împăratul... 

— Dar pe mine?! Lucrurile nu mai sunt la fel de stricte ca odinioară şi nu 
trebuie să fii cine ştie ce popă rafinat în dogme ca să constaţi asta. Ajunge 
să priveşti în ce fel s-au schimbat în ultimii două sute de ani basoreliefurile 
şi vitraliile ca să înţelegi că frații noștri nu mai sunt nici pe departe atât de 
religioși. lar eu ştiu prea bine toate lucrurile astea, nu trebuie să le deduc. Şi 
atunci, te întreb, la ce bun? 

Abatele privise podeaua pe tot timpul tiradei lui Aloim. 

— Uneori e de ajuns o singură conştiinţă cu adevărat religioasă pentru a 
arunca lumina adevărată asupra lumii. 

Aloim aşeză o mână pe umărul bătrânului său prieten. 

— Aşa este! Dar oare, dacă tu ar trebui să fii acea conștiință, nu eşti oare 
cam prea înfricoşat pentru ca eu să cred că lucrurile decurg exact aşa cum a 
plănuit Sfântul Augustin cel Nou? 

Starețul ştia că Aloim are dreptate şi își dori să poată să împartă cu cineva 
povara pe care o purtaseră pe umeri ceilalți cincizeci și nouă de înaintași. 
Tânărul din faţa lui nu era defel potrivit însă pentru asta şi, pentru un 
moment, se gândi chiar că Rim, trimisul împăratului, aşa rudimentar şi 
violent cum era, ar fi putut fi persoana cea mai bună cu care să se 
sfătuiască, de vreme ce chiar de la el pornea vârtejul de care se temea. Își 
alungă însă repede acest gând. 

— Mi-e frică de sfârşit, Aloim, spuse Abatele deodată, surprinzându-l 
până și pe tânărul său amant. Mi-e teamă că ne apropiem de Armaghedon, 
bătălia în care va trebui să luptăm pentru Domnul Dumnezeul nostru. 

Aloim sări în picioare și începu să gesticuleze. 

— Ei nu! Să nu mă iei iarăşi cu prostia aia despre menirea fiecărei 
societăţi de a transcende propria istorie pentru a-L salva pe Dumnezeu! N- 
am înţeles niciodată chestia asta și am renunțat să mai încerc. 

— Nu ai vrut să asculți... 

— Ba am ascultat de nenumărate ori și tot n-am înţeles! Dacă vrei, pot 
să-ți şi recit din Cartea Dintâi versetele în care Sfântul Augustin cel Nou 


primeşte iluminarea felului în care trebuie să dezvolte gândirea Sfântului 
Augustin din Hippona! 

— Şi ce spun versetele alea? întrebă slab Abatele. 

— Că bătălia sfârşitului lumii se va petrece atunci când Hristos va coborî 
a doua oară pe Pământ ca să îl învingă pe anticrist şi să conducă omenirea 
într-o epocă de aur. 

— Da, dar ce anume ar putea stârni bătălia asta? 

— Păi aici e și toată neînțelegerea mea! Cum poate Dumnezeu să-și 
atingă propria-l nemărginire? Cum se poate ca el să fie peste tot deodată și 
totuşi să se întâlnească cu ceva sau cu cineva în care el să nu fie. 

Aloim are ochii în lanţuri. E sclavul darului său și de aceea nu poate 
vedea. lartă-l, Doamne! 

Abatele zâmbi şi schiță un gest împăciuitor. În fond, Aloim nici nu ar fi 
trebuit să fie iniţiat în această ultimă şi capitală taină, rezervată Abaţilor. El 
însuşi demonstrase predecesorului său că a înțeles bine în care moment 
Dumnezeu își va fi atins nemărginirea și abia apoi fusese desemnat ca 
succesor la stăreție. Confirmările intuiţiilor sale, adunate de generaţii întregi 
de călugări și de iniţiaţi, fuseseră însă de-a dreptul fabuloase. Încă mergea 
cu inima strânsă în imensa bibliotecă, locul primelor sale revelații ca Abate. 

Era ciudat cum toţi fraţii și novicii credeau că esenţa secretelor Abației se 
concentra în jurul Alambicului de Dumnezei și a funcţionării sale, neglijând 
istoriile. De-a lungul vremurilor, Abaţii fuseseră obligaţi să acţioneze cu 
hotărâre extremă împotriva unor fraţi prea curioși. Deşi pedeapsa spionării 
clădirii în care se afla Alambicul era moartea, se găsea mereu câte un grup 
de fraţi care să încerce să afle mai mult decât ar fi trebuit să știe. Biblioteca 
însă nu era niciodată atacată. În urma ultimului asemenea incident, Abatele 
căutase în arhive şi văzuse că accidentele de acest tip se înmulţeau. Iar acest 
lucru era un semn în sine că fundamentele seculare ale Abației se năruiau 
încet, dar sigur, fără ca el să se poată hotărî în privinţa căii de urmat. 

Radoslav se simţise dintotdeauna un caracter ales. Numirea sa în funcţia 
de Abate aproape că nu-l mirase. A conduce însă armatele Domnului în 
Armaghedon era o misiune de o importanţă în faţa căreia până și credința sa 
tremura ca o frunză în vânt. 

— Singura mea grijă, Aloim, este ca nu cumva să scapi asemenea vorbe 
şi în alte împrejurări decât cele în care împărțim chilia. 

— Fii fără grijă, Rade! 


— Mi-aş dori să pot fi cum zici. Semnele însă sunt fără putinţă de tăgadă 
şi mi-e teamă să nu înșel încrederea pe care Domnul Dumnezeul nostru se 
pare că a investit-o în mine... 

Aloim făcu doi paşi iuți şi prinse faţa Abatelui în palmele sale fine: 

— De ce anume ţi-e teamă, Rade? Lasă-mă să te ajut! 

Abatele îi îndepărtă blând mâinile și vorbi pierit: 

— În ultima vreme s-au întâmplat lucruri care îmi arată că istoria se 
schimbă, că se apropie momentul în care scopul ultim al Abației va fi atins. 

— Şi care este acest scop? 

— Nimeni nu-ţi poate spune asta, Aloim. Trebuie să înţelegi singur. 
Altfel, se poate ca imaginea văzută să nu fie cea adevărată. 

— Vorbești în dodii... 

— Se prea poate. Sunt obosit. Veştile zilei de azi nu au fost tocmai 
fericite. 

Aloim privi prin fereastra îngustă şi zăbrelită care dădea dincolo de 
zidurile Abației. Se înnoptase și cerul era senin. Și el fusese unul dintre cei 
care îi dăduseră veşti proaste Abatelui. În dimineaţa aceea zăbovise pentru 
câteva ore în faţa porţii principale a Satului de Clone. Profitase de vizita 
unui frate-cantor, care declamase versete din Cartea a doua, folosindu-se de 
instalația de amplificare din tum. Ca de obicei, clonele se adunaseră 
curioase pentru a asculta ceea ce aveau de spus cei pe care îi considerau 
salvatorii lor. Printre ei nu se aflase Stin, şi tocmai de aceea Aloim încercase 
să sondeze pe ceilalți. Existaseră momente în care trebuise să se îndepărteze 
peritru ca valul de furie care i se transmitea din sat să nu-l facă să sufere 
fizic. Clonele erau furioase şi, fără putinţă de tăgadă, printre ele exista un 
agitator. Lipsa lui Stin îl făcuse să sugereze că tocmai el ar putea fi cel care 
aprinde spiritele împotriva regimului concentraționar impus de călugări. 
Deşi nu putea fi nicidecum sigur, îi spusese Abatelui de presimţirile sale. 
Obţinuse un răspuns în doi peri şi acum ezita să continue discuţia. Decise că 
nu avea mare lucru de pierdut. 

— De ce crezi că Stin nu poate fi agitatorul din Satul de Clone? Chiar tu 
mi-ai spus că e un individ special, spre care trebuie să-mi îndrept atenţia. 

Abatele schiţă o grimasă plictisită: 

— Te asigur că Stin este de cealaltă partea baricadei. Mai mult, el se va 
strădui să-l găsească și să-l anihileze pe agitator. Dacă un asemenea agitator 
există... 

— Dar de unde poţi fi atât de sigur? 


— Dacă ţi-aş explica, ar trebui să fac apel la credinţă și tocmai asta este 
ceea ce îţi lipseşte ţie. 

— Hai să încercăm totuși! 

— Ştii bine că nu îţi pot dezvălui prea multe... 

— Într-o zi, lipsa asta de încredere o să mă supere și atunci o să... 

— O să înţelegi că am secrete faţă de tine tocmai ca să te apăr. N-aş vrea 
să atârni din nou deasupra unui cazan care fierbe! 

Vorbele Abatelui parcă se rostogoliră cu zgomot pe podea. Aloim simţi în 
ele o determinare împotriva căreia învățase că nu e bine să lupte. Ultima 
confruntare se încheiase cu o lună de detenţie şi de post negru, în tainiţele 
de sub Bibliotecă. Încă avea cicatrice din cauza muşcăturilor de şobolani. 

— Nu te supăra, Rade! Știi bine că întrebările mele nu au alt scop decât 
să-ți ușureze povara... 

Uneori am senzaţia că poate citi şi gândurile, nu doar sentimentele. Sau 
poate că sunt cu adevărat neajutorat... 

Ca întotdeauna când dorea să ascundă adevărata natură a lucrurilor, 
Abatele se aplecă asupra unui exemplu. 

— Aloim!? Te-ai întrebat vreodată unde se întâlneşte gândirea Sfântului 
Augustin, episcopul de Hippona, cu cea a întemeietorului Abației noastre? 

Tânărul ridică din umeri. 

— Ştii bine că las deliciul unor asemenea dantelării teologice în seama 
celor mai învățați. 

— Ei bine, din multitudinea celor care ar fi de spus, o să-l amintesc pe 
acela care ar trebui să te mulțumească şi care este în sine un mare secret. 

Spre marea mirare a Abatelui, fiorul de încântare care îl străbătu pe 
Aloim fu foarte evident. 

Doamne, mă pui oare la încercare cu băiatul ăsta? 

Prefăcându-se că nu a văzut nimic, Abatele continuă amuzat, ştiind că 
Aloim nu va înţelege oricum mare lucru. 

— Ce-ai spune dacă Domnul Dumnezeul nostru ar şti dinainte care dintre 
sufletele care ajung pe Pământ sunt sortite mântuirii? 

Aloim râse scurt: 

— Aş zice că e tare plicticos să fii Dumnezeu! 

— Asta e o observaţie a cărei subtilitate nu-i reduce cu nimic caracterul 
blasfemiator. Știi că nu-mi place să vorbeşti așa! Sfântul Augustin din 
Hippona credea că Dumnezeu ştie dinainte dacă ne vom mântui și care va fi 
destinul sufletului nostru. Să spunem că, din motive pe care nu ţi le pot 


dezvălui, eu știu că Stin urmează să aibă un destin exemplar, care să-l 
transforme în sfântul de care avem nevoie pentru a însămânţa o Lume 
Agricolă. 

— Asta înseamnă că ești Dumnezeul Satului de Clone? 

— Da. Arta practică a dumnezeirii este arma noastră cea mai puternică, 
pilonul care susține bolta sub care Abația a devenit ceea ce este în prezent. 

Abatele știa că în acest punct al discuţiei, un spirit mai ascuţit decât cel al 
lui Aloim ar fi putut reconstitui cele mai intime resorturi ale funcţionării 
Abației. Era însă liniştit, fiindcă îl cunoştea bine pe tânăr. 

— Nu înţeleg, Rade. Mi-ai dat cărți în care am citit că un om poate 
căpăta în multe feluri puteri dumnezeiești asupra supuşilor săi. Faraonii 
vechiului Egipt au fost primii care au descoperit... 

— Da. Dar întotdeauna aplicarea forței brute pentru a controla vieţile 
supușilor nu a dus nicăieri. 

— Şi minciuna e mai bună? Bietele clone cred că sunt bolnave şi de 
aceea nu au voie să iasă din Sat! 

— Nu e o minciună, Aloim. E o iluzie, o graniță dumnezeiască menită să 
ne facă să ne atingem scopurile... 

Aloim dădu din mână a lehamite. La urma-urmei, trebuia să recunoască 
faţă de sine însuși că nu-i prea pasă de clonele din sat și că ultimii ani 
fuseseră cei mai buni din întreaga sa viaţă. Măcar și pentru faptul că 
aproape uitase cum e să-ți fie foame. Nu avea sens să-l supere pe Abate. 
Dar nu se putea abţine să nu întrebe: 

— Şi totuşi, nu înţeleg... Dacă tu te poţi transforma în Dumnezeu, cum 
faci ca Satul să funcţioneze aşa cum a prezis episcopul Augustin, ăla 
creştinul? Mi-ai descris un mecanism fără nici un punct de sprijin! 

— Credinţa, Aloim! Credinţa nestrămutată că liberul-arbitru e doar o 
aparenţă de libertate. Eu, Dumnezeul Satului de Clone, cred în Stin. Şi, în 
acest fel, el e sortit să devină ceea ce i-am hărăzit eu, spuse repede Abatele, 
încercând din răsputeri să-şi reprime un sentiment de teamă despre care știa 
că poate fi citit repede de Aloim. 

— Păi şi nu-l mânii pe Dumnezeu, substituindu-te Lui? 

— Nu. Fiindcă, pe de o parte, eu nu lucrez cu suflete umane, ci cu copiile 
unor suflete dispărute, și pentru că Sfântul Augustin cel Nou a rezolvat 
această dilemă. Dacă mântuirea noastră nu depinde de ceea ce facem în 
timpul vieţii, înseamnă că suntem liberi să întreprindem orice ne îndeamnă 
bunul-simţ. Inclusiv să fim Dumnezeu pentru făpturile inferioare. 


Aloim îl privi în ochi pe Abate, fără să încerce să-și mascheze intenţia 
clară de a afla ce simte. 

— Ba nu! Asta e o şmecherie de-a voastră, de-a Abaţilor. Simt asta! Mă 
păcălești, deși nu pot să-mi dau seama cum... 

— Ştiam că o să ajungem aici! i-am spus încă de la început că 
argumentul meu face apel la credinţă, iar tu nu vei înțelege. 

— Pe naiba! Pur şi simplu nu funcţionează! Trebuie să mai fie ceva în 
legătură cu Stin ăsta care să-l facă atât de special încât tu să știi dinainte că 
va avea un destin special. Nu se poate să fie de-ajuns numai faptul că e 
clonă, iar tu crezi în destinul lui! 

Dumnezeule, semnele pe care mi le dai sunt din ce în ce mai clare! Dă-mi 
însă și putere și ajută-mă ca iubirea mea pentru Aloim să nu mă orbească 
atunci când va veni momentul să-l trimit spre tine! 


6. "Sire, cererea Voastră mă pune în situaţia de a improviza și de a lua 
decizii bazate şi pe alte criterii decât cele ale logicii, înainte de toate vă 
previn că, dacă evenimentele vor lua cursul prevăzut de Înălțimea Voastră, 
va fi imposibil să neglijăm rolul norocului și al întâmplării în desfășurarea 
lor. Sfatul meu este să încercaţi să evitați confruntarea cu părintele Vostru, 
mai ales că, în calitatea mea de observator desemnat al planetei Z, trebuie să 
amintesc că întreprinderea noastră ar putea fi zădărnicită de multe aspecte 
care, deocamdată, nu ne sunt clare. Dintre acestea, două ar fi de menţionat 
pentru a decide dacă urmează să le luaţi în seamă în judecata înălțimii 
Voastre. Primul se referă la absenţa oricărei garanţii a faptului că viruşii pe 
care vom reuși să-i producem vor avea efect pe termen scurt și vom putea 
înlocui cu zeţi clonele de pe Lumile Agricole. Ca orice domeniu în care 
operează necunoscutul inovației ştiinţifice, încercarea mea de a deprinde 
arta augustiniană a manipulărilor genetice s-ar putea să nu fie încununată de 
succes, în ciuda faptului că, aşa după cum știți, încerc să fac tot ceea ce îmi 
stă în putinţă...” 

Rim se opri din dictare. Călugării îi luaseră consola de comunicaţii, așa 
că acum era nevoit să se folosească de dispozitivul implantat sub pielea 
capului, care îi înregistra vorbele și apoi le transmitea conform unui cod 
bine stabilit cu operatorii psi de pe planeta-far, Kyrall. Împăratul fusese prea 
ocupat pentru un dialog. 


Zeţii ar fi putut reprezenta soluţia optimă pentru înlocuirea populațiilor 
de clone pe care le furniza Abația. Dar Rim se îndoia că o aşa sarcină 
gigantică ar fi putut fi îndeplinită într-o singură viață de om. Când Bella al 
VH-lea îl trimisese să observe lumea Z, încercase să se eschiveze. Situaţia 
complicată de pe Sagittarius și războiul din districtul Centauri ar fi putut fi 
oricând argumente pentru care i-ar fi putut cere împăratului să nu se 
despartă de unul dintre cei cinci quinţi ai săi. Adevăratul motiv era însă 
boala incurabilă a lui Rajji, maestrul de la care învățase, în ani grei de 
ucenicie, tot ceea ce trebuie să ştie un quint. Dar tocmai maestrul său, 
aflând despre ce este vorba, îl îndemnase să plece. Dăduse ascultare 
ordinului şi Rajji murise în timp ce el se afla departe, studiind rasa de 
extraterestri. Despărțirea de el era amintirea cea mai vie din întreaga viață a 
lui Rim și o rememorase de sute de ori în timp ce cutreiera singur câmpiile 
întinse de pe Z. 

Zeţii... Creaturile nu păruseră să-i mai dea nici o atenţie după o primă 
încercare de a-l captura care se soldase cu câţiva morţi printre lucrători. Îşi 
vedeau de treburile lor şi, în această privinţă, Rim trebuia să se recunoască 
impresionat: mereu aveau câte ceva de întreprins, iar realizările lor erau pe 
măsura hărniciei, deşi scopul şi utilitatea lor erau de multe ori obscure 
pentru mintea omenească. 

Cutreierase timp de aproape cinci zile într-o ambarcaţiune improvizată o 
reţea de canale al căror scop evident era acela de a iriga o suprafaţă imensă 
pe care zeţii cultivau o plantă uleioasă din care, în stup, extrăgeau un fel de 
esență pe care o consumau cu mare plăcere. 

Dimensiunile gigantice ale lucrărilor erau însă întrecute de măreţia 
digului cu care zeţii reușiseră să zăgăzuiască un fluviu imens, creînd un lac 
de câteva milioane de kilometri pătraţi. Erau muncitori excelenți şi numai 
după o observare atentă îți puteai da seama că acele creaturi cu şase picioare 
nu sunt inteligente şi nici măcar independente pe deplin. 

O săptămână întreagă, Vassur înconjurase cu glisorul său câteva edificii 
cu adevărat gigantice, turnuri fără o utilitate aparentă, înalte de până la doi 
kilometri. Clădirile păreau abandonate, dar inginerii care le construiseră nu 
aveau egal pe tot cuprinsul Imperiului. Structura lor de rezistența părea 
formată din armături metalice, împletite cu o ştiinţă ciudată, într-o logică 
ternară, pe care nu o mai întâlnise niciunde. 

Abia când a aterizat pe terasa celui mai înalt dintre turnuri şi-a dat seama 
că masivul muntos din dreapta lui nu e natural, ci un imens trunchi de 


piramidă, o încercare neterminată parcă de a reconstitui piramidele 
Egiptului antic. Pe suprafaţa perfect plată care acoperea construcția, Rim a 
descoperit însă semne dintre cele mai ciudate. Unele erau evident 
pictograme destinate unor vizitatori din cer, dar pe sute de hectare se 
înghesuiau și grupuri de două și trei linii, într-un alfabet bizar, pe care 
computerele navei nu au reușit să-l descifreze. 

Pentru un om, ceea ce creau zeții părea la fel de ciudat ca și înfățișarea 
lor. Erau ființe masive, cam de mărimea unui elefant pământean, sau mai 
degrabă a unui aggran de pe Sagittarius. Cele mai mari exemplare cântăreau 
mai bine de zece tone vechi și, cu toate acestea, lucrurile pe care le făceau 
dovedeau o migală și o îndemânare surprinzătoare pentru nişte animale de 
dimensiuni atât de considerabile. Zeţii aveau şase membre, toate dotate cu 
un sistem apucător extrem de eficace, dar care diferea de la un picior la 
altul. Unul dintre membre, evident mai mic, părea să fie înzestrat cu o 
sensibilitate aparte. Cei mai mulţi zeţi îl acopereau cu o împletitură din fibre 
uscate şi Rim observase că îl foloseau atunci când aveau nevoie de precizie. 
Zeţii puteau să-și utilizeze două, trei sau chiar patru membre deodată la 
munci dintre cele mai complexe și, în repaus, se sprijineau pe două picioare, 
de obicei pe cele din partea capului. 

Pe Z, totul avea o simetrie ternară. Trei sexe, trei perechi de membre, câte 
trei receptori pentru lumină, vibrații sonore şi miros, orientate în cele trei 
direcţii ale spaţiului... Primele rapoarte ale xenobiologilor avansaseră 
ipoteza conform căreia tocmai această concepţie tridimensională îi 
împiedicase pe zeţi să-și formeze o cosmologie valabilă și să accepte că te 
poţi deplasa la infinit într-o direcţie, fără să fii nevoit să te mişti şi pe 
celelalte două. Deocamdată, aceasta era unica explicaţie, şi ea tare șubredă, 
pentru lipsa lor de interes în privinţa zborului şi a călătoriei spaţiale. 
Desigur, toate acestea erau însă doar presupuneri, de vreme ce nimeni nu 
apucase să vadă vreodată o matcă, adevărata depozitară a inteligenţei 
zeţilor, şi să încerce să intre în contact cu ea. 

Îi trebuiseră lui Rim mai bine de trei săptămâni pentru a vedea intrarea în 
primul stup. De altfel, era destul de greu să crezi că niște creaturi care se 
asemănau mai mult cu un elefant pământean cu şase membre ar fi putut fi 
atât de asemănătoare insectelor. Cu toate acestea, rapoartele făcute de 
xenobiologi cu decenii în urmă, când Z fusese vizitată pentru prima dată, 
arătau că lucrătorii, deşi aveau un sistem nervos extrem de bine dezvoltat și 
se înmulţeau trisexuat, erau incapabili de orice inițiativă lucrativă. Ei erau 


însă coordonaţi în realizarea giganticelor lucrări care umpleau Z, prin 
infecţii succesive cu viruşi care păreau că poartă cu ei și informaţia a ceea 
ce trebuia să construiască sau să întreprindă. Comenzile erau date de matcă, 
o creatură pe care Vassur nu reușise însă să o vadă, fiindcă zeţii se 
opuseseră cu furie încercării sale de a pătrunde într-o clădire imensă, unde 
bănuia că se află partea centrală a stupului și regina. Rim renunțase după ce 
se văzuse silit să se refugieze în glisor și să facă uz de armamentul greu 
montat pe fuselaj pentru a scăpa din încercuire. Muriseră atunci mai bine de 
treizeci de zeți. 

Amintirile de pe Z nu erau însă legate numai de violenţă și de solitudinea 
impusă de secretul în care trebuia cercetată planeta, într-o zi găsise un câmp 
întins, plin de sculpturi imense. Erau reprezentări de toate felurile, dar 
majoritatea aveau în prim-plan o creatură greoaie și bondoacă despre care 
Rim şi-a dat seama imediat că trebuie să fie matca. După câteva săptămâni 
a găsit un basorelief imens care înfățișa încleştarea dintre două regine, 
asistată de o mulțime de lucrători care păreau să nu ia parte la confruntare. 
Aceste două descoperiri îl făcuseră şi mai curios să vadă mătcile, dar nici 
una dintre stratagemele sale nu l-a dus în interiorul vreunui edificiu. Ar fi 
putut lesne să omoare o întreagă familie și apoi să caute matca, dar îi era 
frică să intervină atât de brutal, fiindcă un asemenea act de violenţă ar fi 
putut compromite contactul dintre cele două specii. Plecase cu senzaţia că, 
indiferent cât de potriviţi păreau zeţii pentru a înlocui clonele Abației pe 
câmpurile Lumilor Agricole, până nu se stabilea un contact cu o matcă, 
întreprinderea era mult prea riscantă pentru a putea fi pusă în practică. Bella 
al VII-lea fusese însă de altă părere și îl trimisese în Abaţie să studieze felul 
în care pot fi manipulaţi virușii, iar el îşi adusese aminte că e militar. 
Împăratul spera să înveţe cum se pot crea viruși complecși, de genul celor 
emiși de matcă, pentru a infecta apoi lucrătorii în funcţie de interesele sale. 

"Al doilea element pe care merită să-l aveţi în vedere este precaritatea 
temporară a poziţiei mele în Abaţie. Deocamdată nu am reușit nici măcar să 
fiu primit în clădirea garnizoanei deși, formal, fac parte dintre fraţii-ostași. 
Când i-am întrebat, călugării augustinieni au pomenit ceva de un fel de 
ritual de iniţiere, care nu e lupta pe care am dus-o la acceptarea mea ca 
novice. Se pare însă că, după reprezentaţia pe care am dat-o pe câmpul de 
luptă, nici unul nu se grăbeşte să iniţieze ritualul acela. Intenţionez ca mâine 
să mă plâng Abatelui. Scopul meu imediat este garda de noapte, care mi-ar 


permite să investighez comunitatea aceea de clone, care cred că va 
reprezenta și începutul, dar și sfârşitul cercetărilor mele. 

Coroborând informaţiile vagi pe care le am, se pare ca Abația deţine 
multe clădiri păzite. Deunăzi l-am auzit pe un frate vorbind despre 
Consistoriul de Suflete şi pe altul de Mormântul Aleşilor. Deocamdată nu 
îmi dau seama ce s-ar putea ascunde sub aceste denumiri. La lecţia de 
religie de astăzi dimineaţă, Abatele a mai vorbit şi despre tainiţele aflate sub 
Bibliotecă. Din păcate nu am reușit nici o clipă să scap de impresia că 
vorbele lui îmi erau adresate mai mult mie, ca o invitaţie. Mi-e teamă că, 
dacă voi încerca să intru acolo, mă pândesc capcane mortale. 

Îmi închei misiva către Înălțimea Voastră manifestându-mi încrederea pe 
termen lung în lucrarea noastră şi afirmând că, dacă sfatul meu are vreo 
importanţă, el ar fi unul care îndeamnă la o discreție totală în ceea ce 
priveşte lucrurile pe care dorim să le întreprindem." 

Vassur închise micul înregistrator și simţi în ţeastă vibraţiile vagi ale 
cornului. Ca întotdeauna când îl folosea, avea o senzaţie neplăcută. Ştia că 
Bella nu îi va da ascultare şi se va grăbi să se confrunte cu tatăl său, într-o 
scenă de coșmar pe care omenirea o joacă iar și iar, începând de la Oedip. 
Dacă ar fi fost religios, s-ar fi rugat. Cum nu o făcuse însă niciodată, preferă 
să se întrebe dacă alegerea conducătorilor pe baza unei legi falice mai era în 
măsura să răspundă exigențelor unor vremuri pe care le simţea în 
schimbare. 

Adormi în timp ce privea basorelieful ciudat de pe tavanul chiliei sale și 
întrebându-se cine va fi fost cavalerul care împărtășise o asemenea soartă 
crudă. 


7. Smerenie până la lacrimi! Fiindcă numai o imensă smerenie poţi simţi, 
după ce ai întrezărit viziunea cuprinzătoare a fratelui Ustin, căruia de- 
acum nu poți să-i spui altcumva decât Mântuitorul. Anii pe care i-ai 
petrecut lângă el te pun în încurcătură pentru că, deși au fost îndelungați și 
binecuvântaţi de o prietenie strânsă și de discuţii nesfârșite, Ustin nu ţi-a 
dezvăluit în timpul întregii sale vieţi atâtea minuni câte ţi-a picurat în vis, 
în timpul nopții trecute. Și, cu toate astea, poruncile lui par atât de logice, 
atât de simple, impregnate cumva de graţia divină! 


Munca e sfântă, spune Mântuitorul. Munca îţi va salva neamul și îl va 
face să dăinuie în veac și poate vă va spune și de unde au venit părinţii 
voştri. Ce poate fi mai frumos decât unirea pe care o aduce un ţel măreț? 
Ce altceva i-ar putea uni pe fraţii tăi, răspândiţi în Câmpie și ocupați să nu 
facă nimic? Templul o să fie întâia lucrare închinată lui Dumnezeu și 
priveliștea ei va fi măreaţă. 

Fratele Isidor îşi îndreptă bărbia ascuţită către guvernatorul Crey, 
încercând să priceapă substratul întrebării omuleţului, care se agita 
perpetuu, tulburându-i concentrarea şi meditaţia pioasă. 

— Te-am întrebat de ce nu încep să construiască încă! E o întrebare 
simplă şi trebuie să-mi răspunzi! Uite, am căutat aici, în contractul nostru 
cu Abația, și am găsit o clauză în care se zice foarte clar că trebuie să-mi 
explici tot ceea ce faci. Vreau să știu! 

— Ca noi toţi, guvermatorule Crey. Mi-e teamă însă că înțelegerea 
profundă a ceea ce se petrece cu adevărat pe o Lume Agricolă este doar la 
îndemâna Abaţilor. Eu vă pot prezenta nişte detalii despre forma... 

— Doamne, ce mă poţi enerva! De ce nu vorbeşti omeneşte? Foloseşte 
propoziţii scurte şi clare și încearcă să nu uiţi că, într-un fel, eşti slujbaș în 
administraţia Sagittarius. 

— Mi-e teamă că aici interpretaţi în favoarea domniei voastre contractul. 
Voi încerca totuşi să vă răspund la toate întrebările, în măsura în care veţi 
reuşi să le formulaţi clar. 

Crey sări de pe fotoliul larg în care se cufundase şi începu să se plimbe 
prin cabină. Mergea aplecat și cu mâinile la spate privindu-și papucii. Se 
opri brusc şi îl întrebă pe Isidor: 

— Pe voi, acolo la mănăstirea aia a voastră... vă învaţă să vă şi bateţi? 
Adică lupte din astea, corp la corp? 

Surprins, tânărul călugăr clătină din cap într-un gest care ar fi putut 
însemna orice. 

— Nu contează! Fiindcă eu oricum o să-ți trag un șut în gură fiindcă mă 
enervezi. 

Ca și cum ar fi vrut să-și pună în aplicare ameninţarea, Crey făcu doi pași 
spre călugăr care rămase însă neclintit, stăpân pe sine dar şi pe învăţăturile 
deprinse cu prețul multor cicatrici de la frații-ostaşi. Guvernatorul se opri în 
faţa lui Isidor. 

— Da. 

— Ce da? 


— Ne învaţă să ne luptăm. Dar lecţiile despre confruntările fizice sunt 
mult mai puţine şi mai ușoare decât cele în care încercăm să deprindem 
metodele prin care să ne ferim de asocierile cu persoane impulsive. 

Cuminţit brusc de stăpânirea de sine a călugărului, Crey mormăi în 
barbă: 

— Totuși trebuie să-mi spui ce urmează! 

— Asta aşa este, încuviință Isidor. De pildă, acum, Apostolul Laak își 
adună forţele şi va trece la o etapă extrem de importantă... 

— Suntem în pericol? 

— Nu, nicidecum! Momentul e important mai mult pentru religia 
populaţiei de clone, decât pentru întreaga noastră lucrare... 

Crey flutură din mâini într-un gest disperat, menit să-l oprească pe Isidor. 
Gura îi era încleiată într-o prăjitură cu cremă de melasă şi nu putea vorbi. 
Într-un târziu, reuși să articuleze: 

— Nu înţeleg de ce insişti asupra caracterului religios al întreprinderii 
noastre. 

Isidor, rotunji un cerc cu degetele împreunate ale mâinii stângi. 

— Pentru că așa este. Domnul Dumnezeul nostru... 

— Lasă-mă cu gogoşile astea! La câți bani v-am dat, măcar aveţi bunul- 
simţ şi nu mă ameţiţi cu bolboroselile voastre de babe. Uite cum înţeleg eu 
lucrurile: pentru nenorociţii ăia de jos, clone sau nu, religia e importantă 
pentru că urmează să le dea un scop în viaţă. Și pentru noi e importantă 
pentru că, ştiind dinainte ce fel de religie vor fi construit, o vom folosi şi 
vom beneficia de ofrandele lor. Dar între noi, aici la centrul de control, ce 
sens are să ne prefacem că asistăm la o minune dumnezeiască când știm 
amândoi că totul este numai o înşelătorie profitabilă pentru ambele părți. 
Întotdeauna am spus că voi, fraţii augustinieni, sunteţi făţarnici. 

Isidor ascultase cele spuse de Crey fără nici o mișcare, dar roşeaţa ușoară 
care îi pusese stăpânire pe chip arăta revolta sa profundă împotriva vorbelor 
scundului guvernator. 

— Pe toţi dracii din adâncuri! O să-mi spui acum ce urmează. Auzi, chiar 
acum! 

La fel de calm ca şi mai înainte, Isidor începu să vorbească pe un ton 
egal. Urma ceea ce în Manualul Însămânţării se numea "Primul Incident 
Tehnologic". Populaţia de clone, mobilizată de Laak, urma să se apuce de 
muncă în încercarea extrem de grea de a construi inima a ceea ce ar fi 
trebuit să fie primul templu. După ce clonele se vor fi chinuit îndeajuns, 


Laak avea să primească un vis profetic în care îi apare Ustin, Mântuitorul 
neamului său, care îi dezvăluie locul unde se află depozitul de unelte. 
Pentru început, clonelor aveau să li se dea cuțite, topoare, hârleţe. 
fierăstraie, furci și greble ca să-și poată duce la bun-sfârșit munca. 

— Interesant, mormăi Crey. Dar când vor începe să muncească pentru 
noi? 

— Chiar şi într-o desfăşurare excepţională de evenimente, așa cum se 
anunţă cea de pe Praxtor, Abația nu deţine înregistrări ale vreunor ofrande 
substanţiale înainte de a doua generaţie ecleziastică. 

— Şi asta ce vrea să însemne? 

— Că ofrandelor aduce cel mai probabil nepoţii maturi ai clonelor 
actuale. În plus, până atunci, sperăm că şi populaţia va creşte semnificativ, 
așa încât să ajungem la cel puţin două sute de mii de indivizi apți de muncă. 
Dacă şi cel de-al treilea accident tehnologic... 

— Şi ăsta ce mai e? 

— Momentul în care le veţi da mașini agricole moderne. 

— Bine, dar al doilea accident din ăsta cum zici, când... 

— Se va întâmpla peste o generaţie şi le veţi da clonelor primele animale 
care să le ajute la câmp. 

— Aha, zi mai departe. 

— Spuneam deci că, abia după cel de-al treilea incident tehnologic, este 
foarte probabil ca producţia agricolă să ajungă la parametrii proiectaţi şi la 
un optim în ceea ce priveşte suprafața ogoarelor de pe Praxtor. 

— Bine, omule, și asta ce înseamnă? Cât mai avem de așteptat? 

— 60, poate 70 de ani standard... 

— Enorm! Crezi oare că Sagittarius poate rezista atât în faţa asaltului 
tâlharilor de vaaleeni, care ne-au exclus de pe toate pieţele de minereuri pe 
o rază de trei parseci? 

Isidor își ridică privirea şi o pironi în ochii guvernatorului. 

— Nu e vina noastră. Trebuia să fi început mai devreme. La ce v-ar folosi 
acum ca o populaţie de 2.000 de oameni, răzlețiţi în grupuri mici peste 
Câmpie, să se apuce să cultive cereale? Producţia ar fi oricum insignifiantă, 
iar sporul natural s-ar prăbuși. 

Crey pluti uşor cu scaunul până la fereastra imensă, dominată de 
priveliștea alburie a planetei. 

— Ce stupid! Sunt prizonierul propriului meu timp! Mai devreme nu mi- 
a stat în putere să înființez o Lume Agricolă şi, dacă rezultatele ei vor fi cele 


pe care le aştept, voi fi prea bătrân să mă mai bucur de ele. Iar prezentul e 
guvernat de Edictul Korona. Mai bine m-aş apuca eu însumi de arat 
câmpurile alea. Mă declar clonă și trec la treabă. 

Isidor zâmbi cu condescendenţă. Avea un sentiment ciudat, de milă, faţă 
de micul guvernator. 

Știi că întâia zidire care ar trebui să slăvească înălţarea Mântuitorului 
tău trebuie să îmbrace izvorul cu apă dulce pe care Domnul Dumnezeul tău 
l-a făcut să apară pe locul în care l-a jertfit pe Mesia. Pe acel loc ar trebui 
să se înalțe un edificiu măreț. E ciudat, dar îl ai clar în minte: se sprijină pe 
piloni făcuţi din trunchiurile copacilor și este acoperit cu crengi împletite 
meşteşugit. În imaginea din mintea ta dăinuie mai ales cum ar trebui 
construite îmbinările, dar şi un meșteșug ciudat, prin care din lemnul 
copacilor se pot obţine platforme netede, numai bune pentru construcţie. 
Nu ştii de unde cunoști toate astea, dar presupui că ele nu sunt decât o altă 
faţă a revelaţiilor pe care ţi le trimite în fiecare noapte Ustin și care au 
ajuns să te facă să te temi de somn. Noapte trecută ţi-a vorbit despre copii. 
"Ei sunt singura bucurie adevărată a neamului nostru, cei care vor duce 
mai departe Lucrarea sfântă cu care abia începem să ne îndeletnicim. 
Spune-le tuturor cuvântul Domnului Dumnezeului nostru, care vrea ca 
poporul nostru ales să crească. Și mai ales adună grupurile răzleţite pe 
Câmpie! Fă să fim din nou numeroși, ca în clipa în care Domnul ne-a adus 
în Câmpie. Fii conducătorul lor şi zideşte-mi Templul, fiindcă în jurul lui se 
va construi Lucrarea Domnului și se vor rândui cu toții spre Mântuire." 


8. Răcoarea nopţii îi făcea bine lui Rim. De când venise pe Vechea Terra 
se simţea mereu transpirat și lipicios din cauza căldurii umede care domnea 
peste Câmpia Pannoniei. Privi cerul senin. Constelații necunoscute lui 
luceau din înalt. Preţ de câteva clipe, încercă să se concentreze pentru a afla 
unde este Antares, steaua în jurul căreia gravita planeta lui natală. Renunţă 
însă imediat. Casa și copilăria erau lucruri la care se gândea de obicei cu 
căldură, și sentimentul acela îl făcea să se simtă superficial. Rim rămăsese 
sclavul experienţelbr iniţiatice, refuzând cu încăpățânare să-și schimbe 
părerile pe care și le forma atunci când era pus pentru prima dată într-o 
situaţie nouă. Încă mai simţea un soare mic înflorindu-i în piept când se 
gândea la Fanya, prima lui iubită. Avea şaisprezece ani şi ea doar 


paisprezece și se sărutaseră după un concurs sportiv. Credea și acum că 
sărutul acela fusese cea mai intensă experienţa erotică din viaţa lui. Și asta 
deşi fusese cantonat preţ de trei ani pe Orion IV, planeta bordel... 

La fel, experienţa întâlnirii cu maestrul său fusese de-ajuns pentru a 
umple o viață și pentru a trasa un drum la capătul căruia îl așteptase 
quintaratul. Îşi amintea perfect de primul soldat pe care îl ucisese în luptă, 
prima dată când prizase feeryl şi încrederea în sine pe care o căpătase 
atunci... Maestrul îi încurajase gândirea individualistă, întărind firul ei: "A 
avea o femeie e același lucru cu a avea un milion, a comanda doi oameni e 
la fel de complicat cu a conduce un miliard, după ce ai spus prima 
minciună, restul nu mai contează... Numai lupta e mereu altfel. Violenţa 
este singurul criteriu care poate descătușa monotonia invariantelor unei vieţi 
adevărate." Bătrânul Rajji avea multe asemenea pilde care, ca un făcut, îi 
veneau în minte exact atunci când avea mai multă nevoie de ele. 

Inconştient la început şi apoi amplificat de implanturile sale neuronale, 
auzul lui Rim percepu strigătul unei femei. Venea dinspre Abaţie, şi nu 
dinspre Satul de Clone deci, teoretic, nu ar fi trebuit să îl intereseze. 
Misiunea lui de pază se referea la clone și nicidecum la ceea ce se întâmpla 
în chiliile fraților. Și totuși strigătul se repetă, de data asta mai ascuţit și 
trădând parcă mai multă durere. Cu mersul său elastic, Rim se îndreptă spre 
sursa sunetelor, o îngrămădire ciudată de arbuști, un fel de labirint vegetal 
despre a cărui utilitate se întrebase şi peste zi. Pe măsură ce se apropia de 
tufișuri, strigătele femeii se auzeau din ce în ce mai bine. Erau ritmice şi 
punctate de gâfâiturile unui bărbat. Realizând ce se petrece, Rim dădu să se 
întoarcă la locul său de pază, când auzul său antrenat îi semnaliza că la 
scenă mai asistau cel puţin încă doi bărbaţi. Curios, împinse tufișurile și 
văzu doi călugări violând o femeie. Auzind zgomot, cel de-al treilea, care 
părea doar să savureze spectacolul, se întoarse spre Rim și păli. 

— Ce dracu' faceţi aici? Ce-aveţi cu ea? 

Fără ca măcar să se sinchisească de intervenţia lui Rim, unul dintre cei 
doi violatori întrebă scurt: 

— Tu eşti, străinule? Rim parcă îţi spune! 

Fără măcar să-şi încetinească ritmul mișcărilor, celălalt călugăr scoase un 
sunet gutural. 

— Mmaaaaaahhhh. Ce dracu' nu-ţi vezi tu de treaba ta? 

Rim era deja cu mâna la cingătoare, dar își aminti că ultimele sale 
confruntări cu fraţii se soldaseră cu mai mulți morţi decât ar fi fost necesar. 


Ceva îi semnaliza însă că lucrurile care se petreceau acolo nu erau în regulă. 
O rază de lună poposi pe chipul chinuit al femeii care aproape că nu mai 
putea respira și îi întări convingerea că nu asista nicicum la o partidă 
oarecare de sex, ci la un viol. 

— Femeia asta este de acord cu ce faceţi? întrebă Rim. 

— Sfinte Augustine! Doar e Maria! Cine dracu' o întreabă vreodată pe 
Maria dacă o vrea? 

— Vrei să spui că... 

Cel de-al treilea călugăr îi puse o mână în piept lui Rim și-i vorbi cu 
blândeţe. 

— Nu te amesteca! Te asigur că faci o mare greșeală! Prea Fericitul 
Radoslav ştie... 

— Că violaţi aici femeia asta fără apărare? 

Tonul vocii lui Rim sunase ameninţător. 

— Oarecum... Adică nu e nevoie să-i ceri voie ca să... Știi tu... E Maria! 

Rim înghiţi în sec și încercă să se controleze. Faţa femeii îl atrăgea însă 
ca un magnet. Ochii negri, imenși, păreau rugători. 

— Încetaţi! strigă el deodată. 

— Ei nu, că asta-i bună! izbucni unul dintre violatori şi se desprinse de 
victima sa. 

Eliberată, femeia îi strigă lui Rim: 

— Salvează-mă, frate! De aproape o oră trec prin toate chinurile Iadului! 

— Ce curvă nenorocită! strigă şi cel de-al treilea călugăr și își însoți 
vorbele cu o lovitură în obrazul femeii. 

Într-o fracțiune de secundă, rațiunea lui Rim notă cu tristeţe că avea să 
dea iarăși tribut violenţei. 

Rim puse mâna pe cel mai apropiat dintre călugări şi acesta încercă să-și 
elibereze brațul printr-o schemă rotativă clasică. Quintul îi văzu axila 
expusă și, într-un gest reflex, îşi proiectă degetele dure precum oţelul într-o 
lovitură fulgerătoare. Unghiile pătrunseră prin carne, apucară de tendon şi 
traseră. Urletul de durere al călugărului era neimportant pentru că Rim 
trebuia să se apere de furia unui atac simultan din părţi. Sări exact atât cât 
era necesar pentru a lovi simultan bărbiile celor doi călugărilor. La 
aterizare, singurul sentiment al lui Rim era că pe Vechea Terra nu se afla 
nici un cunoscător adevărat, în măsură să aprecieze graţia cu care lovise. 

Sălbatici. 


Spre marea uimire a lui Rim, călugării nu se dădură bătuţi după prima 
ciocnire. Deşi mâna dreaptă-i şiroia de sânge, primul dintre ei se năpusti 
spre quint, sperând să-l dărâme sub greutatea trupului său masiv. Rim fandă 
spre dreapta, dar acolo îl aștepta un alt atac. Pară însă fără probleme 
lovitura de pumn a celui de-al doilea călugăr și, tocmai când se pregătea să 
răspundă pe lângă braţul întins al atacatorului său, realiză că unul dintre 
călugări se deplasase destul de mult în lateral. 

Mintea antrenată a lui Rim pricepu instantaneu că fratele-ostaş se 
pregătea să folosească o armă lans-proiectil de un fel oarecare și sări cât 
putea de sus. Șuieratul proiectilului veni imediat, ca o confirmare. 

Arbaletă! Ce copil! 

În timp ce ateriza, Rim ştia că proiectilul declanşase un mecanism de 
luptă pe care îl deprinsese atât de bine încât doar cu greu îl mai putea 
controla. Maestrul Rajji îl învățase că implantul neural nu făcea doi bani 
fără o voinţă adevărată, în măsura să îl folosească la adevărata lui valoare şi 
că, deci, nu era un fel de a trişa în luptă. "Să spunem că e un pariu cu viaţa”, 
zisese el imediat după operaţie, folosind cuvinte al căror înţeles Rim îl 
deslușea abia acum. Anii lungi în care învățase însă să controleze 
complicata serie de sinapse predefinite, care controlau mușchi din întregul 
său corp pentru realizarea a două sute treizeci și trei de rutine de luptă, 
avuseseră şi partea lor proastă. Rim era probabil cel mai bun luptător al 
Imperiului, învingea întotdeauna, dar ajunsese să nu mai poată controla 
felul în care obținea victoria. Atacul cu proiectile era cel mai eficace dintre 
stimulii care îl transformau pe Rim într-o colosală mașină de luptă. 

Abia ce făcuseră contact cu pământul, că picioarele sale se şi lansară într- 
un dans drăcesc, acompaniate parcă de zvâcnetul surd al lamei de accun. Ca 
orice alt martor al luptelor lui Rim, Maria văzu doar o umbră care se agită şi 
apoi corpurile însângerate ale călugărilor căzând descăpăţânate. 

— Aaah, strigă Maria, făcându-l pe Rim să tresară. 

— S-a întâmplat ceva? Te-am lovit? 

Femeia tremura ca varga, gâfâia și abia dacă mai reuşea să rostească 
vorbele corect: 

— Trebuie să mergem la Abate! Prea Fericitul Radoslav trebuie să afle de 
asta. Imediat! Altfel suntem pierduţi. Dacă ne găsesc ceilalți... 

— Suntem în perfectă siguranţă. 

— Așa crezi? 


Maria sări în picioare şi se apropie atât de mult de Rim, încât quintul putu 
să îi simtă respiraţia grea. 

— N-am mai văzut un luptător ca tine, dar te asigur că nu vei putea să 
scapi de două sute de arbaletieri. 

Ba pot. Dar nu te-aș putea salva pe tine. 

Rim încuviinţă din cap şi porni repede pe urmele femeii. În cinci minute 
intrară într-un pavilion micuţ din spatele consistoriului. La ușă stătea un 
călugăr care le aruncă o privire de gheaţă. Ochii lui zăboviră puţin pe 
pieptarul pătat cu sânge pe care Rim îl purta peste rasa regulamentară a 
novicilor. 

— Vrem să-l vedem pe Abate! spuse Maria cu voce autoritară. 

— Ştii bine că nu poate fi deranjat la ora asta! veni răspunsul pe un ton 
gâjâit. 

— Prea Fericitul Radoslav mi-a spus că mă va primi la orice oră și sunt 
sigură că, dacă te vei gândi, vei vedea că și ţie ţi-a spus același lucru. 

— Aşa este. Dar în instrucţiunile mele nu a fost niciodată vorba să vii 
însoțită. Mai ales de el! De altfel, nu ştiu dacă asta nu e chiar strict... 

— Ascultă, poponar nenorocit! Am să intru la Stareţ şi discuţia asta o să 
înceteze înainte să ne ducă pe amândoi la pierzanie! Du-te şi trezește-l 
fiindcă altfel... 

Maria se opri gâfâind. 

— Altfel ce? 

Rim făcu un pas lateral și își încrucișa braţele peste piept, zâmbind uşor. 
După musculatura gâtului ştia că bărbatul din faţa lui este un războinic 
încercat. Înfrângerea lui nu ar fi putut veni decât dacă era atacat prin 
surprindere sau dacă ar fi făcut vreo greşeală. Asta i-ar fi folosit însă dacă s- 
ar fi luptat cu oricine altcineva în afara unui quint. Și asta chiar şi în lipsa 
lamei de accun, care nu putea fi folosită în spaţii închise. Era prea periculos. 
O făcuse de două ori, dar nu dorea să repete încercarea. 

— Te asigur că şi Abatele vrea să ştie că am fost atacat și că am omorât 
trei dintre tovarășii tăi, vorbi Rim într-un târziu. 

— M-au violat şi omul ăsta, pe care nu-l cunosc, m-a salvat! 

Ochii călugărului se măriră şi, ca şi cum aceste ultime argumente ar fi 
contat mai mult decât insistenţele inițiale ale Mariei, se întoarse repede și 
porni pe un coridor în întunericul căruia dispăru imediat. După trei minute 
se întoarse cu Abatele pe urmele sale și se retrase apoi în colţul camerei. 


— Doamne, de ce mă pui la încercare cu asemenea acte de prostie?! De 
ce ai omorât încă trei dintre fraţii noştri? 

— Fraţii tăi violau cu bestialitate această femeie care mi-a implorat 
ajutorul. Nu am dorit să îi omor, ba chiar i-am tratat cu blândeţe la început, 
dar apoi au încercat să mă ucidă cu o arbaletă, de felul celei pe care o agită 
pe sub rasă și nenorocitul tău de paznic, neștiind că, procedând astfel, 
Dumnezeu îi ţine viaţa în palmă chiar în acest moment și se pregăteşte să 
strângă pumnul. 

Abatele îl fulgeră cu privirea pe călugăr. 

— Aici numai eu comand cine și când moare! 

— Sfinţia Ta, a omorât nouă oameni în numai o săptămână, în ritmul 
acesta ne va ucide pe toţi, unul câte unul... 

— Violenţa e un tărâm periculos, în care mulţi se avântă crezând că îi 
cunosc adevărata esenţă, rosti rar Rim. Un quint învaţă să se ferească de o 
asemenea trufie încă de la începutul iniţierii sale. Iar după ce a ajuns ceea ce 
trebuie să fie, viaţa lui e o perpetuă lecţie de blândeţe adresată celor din jur. 

— Halal blândeţe! strigă călugărul, încercând zadarnic să-şi ascundă 
nodul din gât. Ce vrea să zică cu asta? 

— Că ne poate ucide pe toţi înainte ca noi să ne dăm seama ce se 
întâmplă, spuse Abatele. 

— Înseamnă că e periculos, că trebuie... 

— N-aş zice. Eu cred mai degrabă că îndemânarea lui în a ucide oameni 
este o slăbiciune. 

Rim își miji ochii. 

— Cum aşa, Sfinţia Ta? 

Fu rândul Stareţului să zâmbească: 

— Pentru că, dacă mai ucizi vreun frate de-al nostru, o să consider gestul 
tău ca o agresiune a Curţii imperiale împotriva Abației şi... 

— Şi o să declanșezi un bombardament orbital asupra mănăstirii ăsteia, 
fiindcă supușii tăi mă provoacă mereu. Și asta este o negare a Favorii 
Istorice de care împăratul meu nu va întârzia să afle. Vorbește, femeie, și 
spune cum s-au petrecut lucrurile! se întoarse Rim către Maria. 

— Mi-e teamă, Sfinţia Ta, că străinul are dreptate. A fost provocat să-i 
omoare, deşi sunt convinsă că, dacă fraţii ar fi ştiut de ce e în stare, ar fi 
fugit mâncând pământul. S-a petrecut ceva magic. 

Abatele se aşeză pe un scaun modest. Barba îi era încâlcită, iar ochii roşii 
şi împăienjeniți de somn. Alcool? Neurostimulente ? 


— Rimio de Vassur, slujitor imperial! O să trec cu vedere acest nou 
incident violent în care ai fost implicat. De asemenea, mâine dimineaţă voi 
da ordine clare ca nimeni să nu te mai atingă decât sub rezerva pedepsei cu 
excomunicarea. [i se recunoaște dreptul la autoapărare... Orice altă crimă 
pe care o înfăptuieşti în Abaţie va fi însă pedepsită cu moartea. 

Abatele făcu o pauză și continuă pe un ton domol. 

— Și nu te amăgi că abilităţile tale de luptător te pot salva din mâinile a 
douăsprezece mii de călugări hotărâți. 

Văzând zâmbetul subţire al lui Rim, Abatele continuă amuzat la rându-i. 

— lar dacă ne poţi învinge pe toţi, atunci nu o să mai rămână nici un 
suflet de la care să storci informaţii. Și misiunea ta va fi un eşec. 

— Promit, Sfinţia Ta, să mă abţin pe viitor, dacă nu sunt provocat. 

Abatele se ridică cu greutate de pe scaun, ţinându-se cu mâna de spate și 
gemând ușor. Se preface. Și e jalnic. 

— Eşti liber să pleci acum! Eu o să ascult povestea sorei Maria ca să aflu 
cum s-a putut întâmpla grozăvia asta. Poţi să te întorci la postul tău. Parcă 
ești de gardă la lazaretul nostru... 

Rim încuviinţă scurt din cap şi o mai privi încă o dată pe femeie ca să-și 
întipărească în minte trăsăturile ei. Era hotărât să o mai caute, din motive pe 
care nu avea curaj să le analizeze. Trânti ușa în urma lui. Era felul său de a 
avea ultimul cuvânt. Dar şi un zgomot puternic menit să disimuleze direcția 
în care dorea să-și îndrepte pașii. Reflexe de militar. 

Cartea zbură prin aer și, dacă Maria nu s-ar fi ferit, probabil că 
ferecăturile greoaie de aur i-ar fi spart buzele. 

— Târfă nenorocită! Te-a excitat sângele? Asta a fost, nu? Ei, eşti 
satisfăcută acum? 

Femeia începu să râdă cu hohote groase, nestăpânite. 

— Să fi văzut cum i-a bătut. A fost colosal! M-a înfierbântat! Chit că 
masturbarea nu e chiar în stilul meu... Părinţele, n-am mai avut așa un 
orgasm de când am făcut-o amândoi în altar! 

Abatele nu se obosi să o contrazică. Știau amândoi că asemenea lucru nu 
se întâmplase. 

— A fost atât de drăguţ! Tocmai îi provocasem pe ăia trei la o partidă şi 
se comportau ca vai de capul lor. Unul era terminat după numai jumătate de 


oră! lar Dumnezeu mi-a trimis un bărbat adevărat, nu ca fătălăii ăia de 
călugări, care n-au reușit nici măcar să îi clintească un fir de păr din cap. 
Păcat însă că s-a desfăşurat totul atât de repede. Dacă se mai juca puţintel 
cu ei, sunt si— 

Abatele se întoarse spre călugărul paznic și, fără vorbe, îi indică să 
părăsească încăperea. Fratele-ostaş ieşi din cameră și se postă afară, în faţa 
ușii grele. Sigur că nu mai poate fi auzit de nimeni, Radoslav rosti cu glas 
aspru, amenințător. 

— Eşti rezultatul a două generaţii de muncă. Sute de fraţi savanți au 
muncit să aranjeze condiţiile în care să creşti şi mai ales ceea ce trebuie să 
devii. 

Sărind de pe scaunul ei, Maria se opri pe masă, în patru labe. Rasa largă 
lăsa să i se vadă sânii mari, cu sfârcuri groase. 

Scârbos. Și când te gândești că militarul ăla e aproape îndrăgostit... 

— Şi nu mi-ai repetat tu, părintele, că nu v-am înşelat niciodată 
aşteptările? Nu sunt eu oare tot ceea ce aţi dorit de la mine? Cine e de vină 
că sunt aşa cum sunt, dacă nu împuţiţii ăia de fraţi-savanţi care mă sâcâie cu 
întrebările lor și îmi împuie capul cu fel de fel de sfaturi. Şi nu mai spune 
oare Sfântul Augustin că n-ai cum să păcătuiești pe lumea asta decât faţă de 
oameni? Mie nu-mi pasă de oameni. Sunt cu milioanele în Câmpie! la de 
acolo şi completează-ţi haita de psihopaţi! 

Abatele ştia că Maria are dreptate. Dar asta nu schimba cu nimic esenţa 
periculoasă a celor întâmplate. 

Doamne Dumnezeule, semnele se învolburează și calea e din ce în ce mai 
întunecată, chiar şi pentru lumina unei credinţe neţărmurite. 

— Cel pe care tocmai l-ai numit bărbat adevărat este un spion pe care 
Imperiul m-a obligat să îl primesc în Abaţie. Dintre toți oamenii din 
Univers, el este ultimul care ar fi trebuit să afle că exişti. 

Abatele povesti pe scurt istoria venirii lui Rim şi a acceptării sale ca 
ucenic. Îi spuse şi că misiunea lui evidentă era să smulgă cât mai multe 
dintre secretele Abației și mai ales pe acela al creării religiilor lucrative cu 
ajutorul virușilor. 

Pe măsură ce bătrânul povestea cu voce egală, de pe fața femeii se 
ştergea mina obraznică pe care o arborase la început. 

— Sfinte Augustine, dar oare cu ce-am greşit să ne trimiţi un asemenea 
om? 

Abatele desenă un cerc în aer cu degetele împreunate. 


— Adevărat zici! Şi pe mine mă preocupă lucrul ăsta. Din păcate însă, 
tainele mi se refuză. 

— Va trebui să o trimiţi pe sora mea din Abaţie. Pentru o vreme... 

— Ba dimpotrivă! 

Maria duse o mână la gură într-un gest de mirare supremă. 

— Doar nu vrei... 

— Ba da. E vrerea Domnului nostru şi a Sfântului Augustin. Faptul că el 
te-a descoperit e un semn divin. Și, fiindcă este un quint, probabil că nu e 
cu nimic mai prejos decât Stin. Dacă împăratul folosește împotriva noastră 
un asemenea om, nu putem nicicum să ne permitem luxul de a nu face apel 
la una dintre cele mai redutabile şi mai tainice arme de care dispunem. Ai 
văzut ce privirea avea? 

Maria încuviință mut. 

— E gata îndrăgostit de voi... 

— Vieţile noastre sunt în mâinile Domnului. Ne-am născut din 
imaginaţia lui Bogumil și sfârşim prin a fi miresele Sfântului Augustin cel 
Nou. 

Chipul Abatelui arăta o oboseală fără margini. 

— Ce-mi spui despre Stin? 

— Nimic. Totul merge bine. Mâine încep să-i predau primele învățături 
ale Sfântului Augustin din Hippona. O să fie pregătit atunci când vei avea 
nevoie de el. 

— Cei din Alderbaraan par să aibă nevoie de o nouă Lume Agricolă 
destul de curând. Urgentează, te rog, educaţia lui... 

— Cum spui, Sfinţia Ta! Dar să ştii că nu ai fost niciodată atât de aproape 
de blasfemie ca acum. Străinul ăsta nu e nicicum un Mântuitor! Nu-l 
compara cu Stin! 

Maria ieși din încăpere cu pași înceţi și Abatele auzi uşa închizându-se 
chiar în momentul în care începea să urce scările. 

Doamne Dumnezeule, simt Armaghedonul tău aproape. Știu că e o trufie 
să cred că, dintre toţi iluștrii mei înaintași, m-ai ales tocmai pe mine să sun 
goarna Armaghedonului, dar semnele sunt atât de clare! Nu se poate ca 
Rim să se fi întâlnit cu Maria altfel decât cu un scop pe care numai Tu poţi 
să-l întrevezi. 

Maria mai avea o soră geamănă şi identică din punct de vedere genetic, 
fiindcă erau amândouă clonele primei fiice a Prea Fericitului Bogumil, 
starețul care condusese mănăstirea cu două generaţii în urmă. Maria 


originală murise în cea mai sălbatică dintre șarjele barbarilor din ultimele 
trei sute de ani. Tatăl său decisese că trebuie să o readucă la viaţă și atunci 
apăruse primul cuplu de Marii. Spre disperarea lui Bogumil, fraţii-savanți îi 
aduseseră înapoi doi copii în loc de unul, fiindcă se temuseră ca una dintre 
clone să nu moară la naştere. Fetiţele fuseseră însă amândouă sănătoase. 
Bogumil alesese una dintre ele pentru a fi crescută în iatacurile sale, iar pe 
cealaltă o mutase în cea mai sigură temniță din Abaţie: Satul de Clone. 

Voința Domnului a fost ca fetele să crească fără să afle una de cealaltă. 
Cea din Satul de Clone excela într-un comportament libertin în timp ce 
cealaltă, crescută în canoanele stricte ale credinței, era o doamnă 
desăvârşită. Din păcate însă, clona Mântuitorului a ales să o iubească 
dincolo de orice rațiune tocmai pe fiica lui Bogumil, și relația dintre ei s-a 
dezvoltat strâmb din pricina caracterului uşuratic al Mariei. Văzându-se pus 
în situaţia de a rata o întreagă populaţie de clone din cauza unei iubiri 
nefericite, Bogumil o ucisese pe Maria din Satul de Clone și își introdusese 
în loc cealaltă fiică, împărtăşindu-i toate secretele Abației. Virtuţile celei de- 
a doua Marii nu au întârziat să-şi facă efectul și, în numai opt luni, 
Alambicul de Dumnezei a rodit din plin. 

Fraţii-savanţi au descoperit curând ce armă redutabilă creaseră și au 
început să o perfecţioneze. De atunci se specializaseră şi aveau la dispoziţie 
în permanență cel puţin un cuplu de Marii. Una era o târfa perfectă, iar 
cealaltă întruchiparea virtuţii. Apoi dezvoltaseră o sumă de teste și 
împrejurări în urma cărora alternau subtil contactul Mântuitorului din Satul 
de Clone cu una sau cu alta dintre Marii. Înzestrate cu o inteligență 
drăcească, femeile deveniseră catalizatorul care ameliorase timpul mediu de 
maturare a populaţiei de clone, asigurând bunăstarea prezentă a Abației. 
Toate acestea aveau însă un preţ: Mariile ştiau aproape tot ce se putea şti 
despre tehnologia cu care Abația își distila religiile lucrative. Nici nu se 
putea gândi la eventualitatea în care Rim ar fi reușit să o facă pe una dintre 
Marii să spună chiar și jumătate din ceea ce ştia. 


După trei generaţii de asemenea cupluri de clone, Abația fusese cât pe ce 
să exploateze comercial descoperirea sa. Fiindcă fraţii-savanţi constataseră 
că Mariile posedau o infinită forță de seducţie atunci când erau folosite 
judicios în raport cu personalitatea celui care trebuia atacat astfel. Ce bărbat 
ar rezista invitaţiei unei călugăriţe, rostite pe un ton lasciv, de a o viola 
sălbatic? Şi dacă există un asemenea bărbat, nu ar capitula el oare în faţa 
unei târfe care îl îndeamnă să se roage împreună cu ea? Cuplul Manilor era 
una dintre cele mai puternice arme ale Universului cunoscut și, de aceea, 
primul edict al lui Radoslav fusese interdicţia folosirii ei în alte scopuri 
decât acela al maturării populaţiei de clone. 

Timpurile se schimbau însă. Dacă Imperiul îşi trimisese arma sa cea mai 
de temut, un quint, Starețul era convins că şi Abația avea dreptul de a folosi 
loviturile sale cel mai puternice. 

Femeia pe care o salvase Rim de la moarte avea să se întoarcă în Satul de 
Clone, pentru că Stin era într-o perioadă în care trebuia culpabilizat. 
Schimbul se făcea nu prin Biserica Alambicului, ci printr-o cabană pe sub 
care era săpat un tunel. 

Ultima generaţie de Marii avea însă ceva schimbat. Pentru a preveni o 
inexplicabilă tendinţă spre temperarea exceselor şi a uniformizării 
caracterelor celor două clone, fraţii-savanţi creaseră o dependenţă genetică 
de sex pentru una din ele și o puternică latură emoţional-religioasă pentru 
cealaltă. Rezultatele se îmbunătăţiseră, femeile devenind mai eficiente în 
modelarea personalităţii tânărului Mesia. În schimb, erau mult mai greu de 
controlat. Trebuia să îşi schimbe mai des rolurile și aveau nevoie de mai 
mult timp liber, una pentru interminabile și savante orgii, iar cealaltă pentru 
post negru și meditaţie. Abatele se întreba care dintre ele era mai de 
încredere. Personal o prefera pe cea dependentă de sex. Era mai simpatică... 


9. Consiliul de Coroană era fantoşa care ar fi trebuit să demonstreze 
Universului întreg că destinele a peste 1200 de miliarde de oameni și clone 
erau conduse de un organism colectiv. În realitate însă, se menținea un stătu 
quo ciudat. Reprezentanţii celor șapte familii ducale nu votaseră niciodată 
împotriva voinţei împăratului deși, teoretic, ele ar fi putut să contracareze 
voturile lui, ale celor cinci quinți imperiali și a celuilalt membru al familiei 
domnitoare, care îl seconda, conform statutului, pe suveran, în Consiliu. De 


mai bine de două sute de ani însă, nici un quint nu mai participase la 
şedinţe, semnarea procurii în favoarea împăratului pentru votul în Consiliu 
devenind un fel de ceremonial la învestirea sa. Cu alte cuvinte, Bella avea 
şase voturi pentru sine şi pe cel al tatălui său, și asta era de-ajuns pentru a 
bloca practic orice iniţiativă care nu convenea dinastiei Boszt. Și mai exista 
şi precedentul de neuitat al familiei Williams, care votase, cu mai bine de 
două secole în urmă, împotriva voinţei împăratului. În mai puţin de zece ani 
se transformase din familie ducală în clan pribeag, pierzându-și planeta ca 
urmare a unui atac fulger a forțelor armate imperiale, conduse de toţi 
quinţii. Evident, existase un pretext oarecare, dar el fusese atât de 
insignifiant încât istoria nici măcar nu-l înregistrase. 

În condiţii normale, Bella al VII-lea nu ar fi avut de ce să se teamă de 
şedinţa unui Consiliu de Coroană. Desigur că oportunitatea punerii în 
discuţie a unei chestiuni atât de delicate, precum cea a zeţilor, era în sine o 
problemă. Diferendul cu tatăl său și veştile nu foarte liniştitoare care îi 
parveniseră din Abaţie îl făceau să fie îngrijorat. 

Se îmbrăcase cu o uniforma simplă, fără grade, dar plină de însemne 
subtile, menite să arate oricui adevărata structură a puterii imperiale. Peste 
piept purta o diagonală cu o reprezentare a celor șase cercuri care 
simbolizau stelele de la care începuse ascensiunea dinastiei Boszt. Pe 
umărul stâng avea cinci grupuri de câte cinci ţinte din platină strălucitoare, 
o aluzie foarte clară la devotamentul necondiționat de care se bucura din 
partea quinţilor. Implicaţiile militare ale acestei alianţe erau mai evidente 
chiar și decât cea a brelocurilor minuscule care atâmau la brăţara de pe 
mâna dreaptă: un cerc pentru Abaţie și un fulger pentru planeta-far Kyrall, 
două teritorii independente, dar care juraseră credință Imperiului. Lângă 
aceste două mici figurine se legăna, pentru prima dată, și simbolul antic 
corespunzător literei Z, dar care era atât de discret, încât Bella se îndoia că 
vreunul din delegații familiilor ducale îl observase. 

— Nu vă ascund că şedinţa de astăzi a Consiliului de Coroană va fi una 
cu adevărat istorică, pentru că ea este menită să marcheze începutul 
schimbării uneia dintre cele mai vechi rânduieli din Imperiu: populaţiile de 
clone cu care exploatăm Lumile Agricole. Tocmai din pricina acestei 
importanţe, vă previn încă de la început că, după ce veţi fi votat, urmează să 
fiți condiţionaţi hipnotic pentru păstrarea secretului absolut asupra celor 
discutate. 


Krog, delegatul familiei Saalun, îşi mușcă buza și privi repede spre Han, 
singurul moştenitor al casei Lee. Acesta însă rămăsese cu ochii pironiţi la 
Bella, la fel ca şi Cullele Mwan. Singur, John Robertson scoase un sunet 
care ar fi putut însemna orice, dar care era evident că-i masca uimirea. Până 
şi bătrânul Caadarick Mustersson părea că renunțase la proverbiala sa 
moliciune și privea cu ceva mai multă viaţă la împăratul său. Ca şi cum 
Bella ar fi spus cine ştie ce banalitate, Kasser sorbi uşor din sucul de mere 
care îi ţinea de la o vreme loc de vin. 

— Maria Ta, vorbele pe care tocmai le-am auzit ne pun pe gânduri, vorbi 
Han într-un final. Pe de o parte, știm că nu obișnuieșşti să faci glume despre 
lucruri atât de serioase, iar pe de alta, Abația mi se pare nu doar mai 
eficientă ca oricând, ci şi mai puternică decât a fost vreodată. Banii pe care 
emisarii ei... 

Bella zâmbi, încercând să își întipărească pe chip o condescendenţă 
despre care până și el ştia că nu poate părea decât o minciună pentru cei 
care îl cunoșteau cât de cât. 

— Istoria, domnilor, e hărăzită acelora care pot privi dincolo de ea! De 
altfel, cam asta repetă mereu și Abatele. Vă asigur că avem nu numai toate 
mijloacele, dar și motive mai mult decât suficiente să transformăm Abația 
în ceea ce ar fi trebuit să fie ea dintotdeauna: un lăcaş modest de preoţi 
săraci şi supuși. 

Krog îşi drese glasul și rosti cu voce cumpănită: 

— Înălțimea Ta, nimeni nu va fi în această încăpere atât de făţarnic încât 
să nu accepte că una dintre cele mai mari frici ale oricărei unități 
administrative a Imperiului este fie că nu va avea destui bani, fie că va fi 
refuzată de Abaţie când va avea nevoie de o nouă Lume Agricolă. De 
asemenea, nu e un secret pentru nimeni că ritmul de un set de clone la 
douăzeci de ani pentru fiecare district este de-a dreptul nesatisfăcător în 
prezent și nu poate fi considerat pe termen lung decât ca o stavilă în 
dezvoltarea unei omeniri cu adevărat cuprinzătoare. 

— Vorbești cu îndreptăţire, nobile Krog. Ba chiar aş vrea să generalizez 
cele spuse de tine, înclină împăratul cu mulţumire din cap. Singura resursă 
finită a omenirii este în acest moment forța de muncă... 

— Asta e cea mai mare prostie pe care am auzit-o în ultima vreme, 
izbucni Kasser în râs. Oamenii, dacă sunt atât de dornici de a se întinde, ar 
trebui să facă exact ceea ce au făcut strămoșii noştri. Să colonizeze planete 
şi să le muncească ei înșiși. Nu forţa de muncă ne lipsește, fiule, ci 


sârguința. Am uitat cu toţii cum se ară un ogor și cum se taie copacii falnici 
din păduri, cum se cresc vitele... Singura resursă limitată e voinţa! 

— Pui la îndoială Edictul Korona? întrebă scurt împăratul. 

—Nicidecum! Spun doar că interdicţia de a munci fizic se referă tocmai 
la limitarea unei explozii incontrolabile a ritmului în care crește omenirea. 
Spun că marele Korona a dorit ca noi să depindem de Lumile Agricole 
tocmai pentru a nu păţi cu întreaga Galaxie ceea ce am păţit pe Terra 
înaintea primelor colonizări. Dar fiindcă ştia că la conducerea Imperiului 
vor veni şi oameni ca tine, a preferat să dea planului său un aspect 
dogmatic, de regulă care trebuie numai urmată, fără prea multă judecată. 
Dacă omenirea vrea să se extindă, o poate face și fără distrugerea Abației. 
Ce vrei tu, Bella, e cu totul altceva. 

Uimiţi de spusele bătrânului Kasser, reprezentanţii familiilor ducale își 
plecară capetele privind în direcţii care nu le-ar fi putut oferi nimic 
interesant de văzut. 

— O să trebuiască să-l scuzaţi pe tatăl meu. E tulburat astăzi, fiindcă știe 
deja ce urmează să vă împărtășesc. Probabil că tocmai acest lucru îi 
devoalează esența retrogradă, absolut de înțeles având în vedere vârsta sa. 
Schimbarea e un atribut al tinereţii, tată! 

— La fel e şi nesăbuinţa, mormăi Kasser. 

— Se prea poate, dar ce-ar fi să-i lăsăm pe onorabilii noștri invitați să 
decidă singuri asupra a ceea ce doresc eu să le propun? 

Bătrânul dădu din mână a lehamite și se ridică de la masă, așezându-se pe 
pervazul ferestrei ca să privească imensele crucișătoare şi nave de transport 
care pluteau pe orbite joase. 

Bella începu să povestească despre lumea zeţilor. Planul său era simplu: 
izolarea unei familii de zeţi și apoi manipularea felului în care matca își 
controla lucrătorii pentru ca aceştia să întreprindă exact lucrările dorite de 
stăpânii Lumii Agricole. Pentru a se face mai bine înţeles, Bella folosi 
proiectorul holografic din centrul mesei de Consiliu pentru a prezenta 
înregistrările realizate de primii descoperitori ai planetei și apoi de Rimio de 
Vassur. Edificiile uriașe, numărul imens și extraordinara îndemânare a 
lucrătorilor zeţi, cifrele demografice trucate cu grijă pe baza unei "dinamici 
a apariţiei de noi stupi", dar în special încrederea nețărmurită care părea să 
îl anime pe împărat îi convinseră repede pe membrii Consiliului de 
Coroană. Când Bella încheie prezentarea proiecției economice a primelor 
rezultate ale unei asemenea schimbări, reprezentanţii familiilor ducale erau 


deja convinşi, deşi păreau temători. Fără să poată sesiza adevăratele 
dimensiuni ale amănuntelor care nu le erau dezvăluite, bănuiau că nu li se 
spune totul. 

— Înălţimea Ta, este de aşteptat ca aceste regine să fie inteligente? În 
sensul uman al cuvântului? Pentru că dacă va fi așa, înseamnă că avem 
primul contact al omului cu o civilizaţie extraterestră. 

— Acesta este și motivul pentru care am convocat acest Consiliu de 
Coroană, care nu va fi deloc formal, fiindcă intenționez să nu-mi iau pe 
umeri povara singulară a hotărârii destinului omenirii într-un moment atât 
de important. Da, se pare că mătcile sunt inteligente și vă cer acordul să le 
folosesc pentru înlocuirea populațiilor de clone de pe Lumile Agricole. 
Conștiinţa lor de sine, presupusă deocamdată de noi, fiindcă nu am ajuns la 
nici o asemenea regină, este şi motivul pentru care investigaţiile noastre au 
fost discrete și hmmm, întinse pe mai bine de cinci decenii... 

Han Lee fluieră ușor. 

— Să înţelegem că tatăl Înălțimii Voastre ştia de aceşti zeţi? 

— Evident. Au fost descoperiţi în timpul domniei lui, dar a ţinut acest 
lucru secret dintr-o pornire pe care, deşi nu o apreciez, o înţeleg perfect. 
Revoluţia pe care o vor produce zeţii în cadrul civilizaţiei umane va fi poate 
cea mai importantă din istorie. Rasa umană se va putea de-acum dedica 
exclusiv artelor și inovației ştiinţifice. 

— Da, da! Sau statului degeaba, trândăvelii îmbelșugate, adevărata 
vocaţie a supușilor tăi, izbucni Kasser. 

— Nu te înţeleg, tată! Situaţia este la fel! Lumile Agricole... 

— Sunt prea puţine! Şi de aceea oamenii nu se înmulțesc peste măsură! 

Bella ridică mâinile în sus, într-un semn de neputinţă. 

— Înţeleg că în familia imperială domneşte un dezacord în privinţa căii 
de urmat, vorbi sâsâit Caadarick Mustersson. 

Kasser își îndreptă spinarea, îl privi cu dispreţ pe bătrânul blond care 
spusese o platitudine îngrozitoare şi începu să se plimbe prin încăpere, 
lăsându-se dus de obișnuinţa anilor lungi în care ţinuse asemenea cuvântări. 

— Nu voi intra defel în amănunte, domnilor, ci voi accepta reproșul 
fiului meu. Sunt, într-adevăr, bătrân, și asta mă face să văd lucrurile altfel. 
Befla spune că le percep mai înfricoşătoare decât sunt ele de fapt. Eu spun 
că le văd în adevărata lor profunzime. "Cine are dreptate?" o să vă întrebaţi. 
Tinereţea sau experiența? N-aveţi decât să priviți în propria voastră 
conştiinţă. Până atunci însă, aş vrea să vă atrag atenţia asupra unor puncte 


slabe ale planului imperial, care pot transforma toate cele proiectate de fiul 
meu într-un dezastru cu dimensiuni galactice. 

Abația nu e o adunătură de scursori care se prefac religioase, ci o 
instituţie care a reușit să-și impună punctul de vedere politic și să-și câştige 
o bunăstare economică de invidiat. Reacţia unei asemenea forțe confruntate 
cu dispariţia este imprevizibilă. Nu putem şti ce au pregătit călugării 
augustinieni în cincizeci şi nouă de generaţii. Armele lor pot fi cumplite! 
Abația e prea veche ca să dispară fiindcă am găsit niște furnici cu trup de 
elefant. Dacă la acest lucru mai adăugăm și fanatismul religios al 
călugărilor, mi-e teamă că vă veţi război multe veacuri cu Abația. 

— Asta e problema mea! Un bombardament orbital... 

— Nu va arăta decât că nu ai înţeles nimic din ceea ce încerc să-ţi spun. 
Chiar crezi că armele cele mai redutabile ale Abației sunt "depozitate" în 
Câmpia Pannoniei a Vechii Terre? Chiar crezi că pot fi distruse cu o bombă? 

Cullele Mwan, care se trăgea de barba albă ce contrasta frumos cu chipul 
său negru, vorbi pentru prima dată. 

— Înălţimile Voastre! De ce să nu examinăm planul concret al 
împăratului nostru şi să ne spunem părerea asupra fiecărui pas? În felul 
acesta poate că vom înţelege şi noi câte ceva şi poate că vom putea fi și de 
ajutor. 

— Aşa este! se repezi Bella. 

— Nu veţi face decât să vă pierdeţi în amănunte, fără să vedeţi esenţa a 
ceea ce doreşte să întreprindă. 

Tăcerea celor şapte delegaţi îl făcu pe Kasser să bată în retragere şi să se 
cufunde într-o tăcere furioasă. 

— Primele două etape ale planului s-au desfășurat cu succes. În prima, 
am cartografiat, după cum aţi putut vedea, planeta Z și am făcut o evaluare 
a populațiilor de zeţi. După estimările noastre, într-o primă etapă putem 
înfiinţa cel puţin o sută de Lumi Agricole. 

Bella savura rapiditatea cu care lăcomia se instalase pe feţele celor din 
jur. O sută de Lumi Agricole? Și cele mai sărace districte şi-ar fi putut 
permite o Lume Agricolă proprie. Abația diminuase drastic numărul de 
însămânţări seculare pentru ca preţul acestora să nu scadă. 

— Concomitent, se lucrează la studiul atent al viruşilor care stau la baza 
comenzilor pe care le emite matca spre lucrătorii ei. Savanţii noștri au izolat 
deja câteva secvenţe esenţiale ale informaţiei și pot în mare măsură crea 
viruși care să ne facă să ne atingem scopul. Producţia unor asemenea viruși 


şi testarea lor este îngreunată, din păcate, de faptul că metodele noastre de 
manipulare genetică sunt încă destul de primitive. Această consideraţie, dar 
şi necesitatea absolută a unui control oarecare asupra Abației în decursul 
evenimentelor viitoare, m-au făcut să trec la cea de-a doua etapă a planului 
meu, şi anume aceea de a-l introduce pe Rimio de Vassur în inima Abației. 

Un murmur străbătu încăperea: 

— Nu or să accepte niciodată un quint în citadela lor... 

— Ba chiar au făcut-o... 

— Spune-le cu ce preţ! strigă Kasser. 

Bella își privi tatăl cu o expresie îngheţată. 

— Distinsul meu părinte vrea să vă spun că am făcut uz de o prevedere 
secretă a tratatului nostru cu Abația, care spunea că un împărat are voie să 
ceară o favoare, dar numai una, pe parcursul întregului tratat, împotriva 
căreia Abatele nu se poate opune, cu condiţia să nu i se ceară distrugerea 
sau înstrăinarea Abației, a lui însuşi sau a vreunui frate din ordinul 
călugărilor augustinieni. 

Krog vorbi cu precauţie: 

— Să înţelegem că pentru schimbarea clonelor de pe Lumile Agricole aţi 
uzat de cea mai puternică armă pe care o aveaţi împotriva Abației? întreba 
John Robertson. 

Împăratul schiță un gest vag: 

— Şi tatăl meu mi-a reproșat că am renunţat la un imens avantaj tactic, 
cerând Abației să-l accepte pe Vassur. Poate că aşa este... Dar la ce bun o 
armă pe care nu o foloseşti niciodată? Un argument istoric pentru decizia 
mea e însăși Vechea Terra. Timp de optzeci și doi de ani, de la primul 
bombardament nuclear, cu toţii au păstrat bomba ca pe o descurajare. La ce 
le-a folosit? Planeta e un deșert radioactiv. Avantajele tactice au prostul 
obicei de a se perima în timp. Până la urmă, toată lumea a construit bomba 
şi descurajarea nu a mai avut nici un sens. Eu unul prefer acţiunea... lar 
folosirea Favorii Istorice îmi aparţine numai mie. 

Cullele Mwan se foia pe scaun, așa că toată lumea se întoarse spre el: 

— Nu doream să zic ceva neapărat, spuse repede bărbatul, văzând că 
toate privirile sunt îndreptate spre el. Dar dacă ar fi să zic, mi-e teamă că ar 
trebui să mă alătur seniorului Kasser și să spun că folosirea unui asemenea 
favor e o chestiune complicată și îndrăzneață. Mai ales că nu avem nici o 
garanţie... 


— Garanţie? Ai înnebunit? Încercăm să schimbăm destinul omenirii, şi tu 
vrei garanţii? întrebă Bella. 

— Universul se poate schimba în multe feluri, din moment ce mintea ta a 
decretat că trebuie să se schimbe, strigă Kasser. Unul din ele ar fi eliminarea 
Edictului Korona. În cei nouă sute de ani de când se aplică, nu s-a 
înregistrat vreo mărire semnificativă a ritmului dezvoltării tehnologiei! 

Bella lovi violent în masă, și în sala de consiliu se lăsă imediat o tăcere 
grea. 

— În Abaţie am trimis un quint! Doi se află pe Z şi ceilalți mă păzesc. Nu 
se poate ca planul nostru să nu reușească. De aceea o să vă spun care ar 
trebui să fie restul etapelor. După ce Vassur va fi deprins destule cunoștințe 
sau va fi răpit un călugăr destul de competent pentru a ne putea ajuta la 
sinteza viruşilor de pe Z, o să denunțăm unilateral tratatul de pe Eridani și 
vom declanşa un bombardament orbital asupra Abației pentru a o împiedica 
să se opună colonizării cu zeţi a viitoarelor noastre Lumi Agricole. De 
asemenea, misiunea lui Vassur este și de a afla mecanismul prin care se 
produce însămânțarea Lumilor Agricole pentru ca, în cazul în care 
alternativa zeţilor eșuează, să ne putem continua existenţa... Luând însă 
asupra noastră donarea populațiilor. 

Krog privi spre ceilalți șase reprezentanţi ai familiilor ducale şi apoi 
vorbi în felul său, măsurându-și cu grijă vorbele: 

— Înălțimea Ta, înainte de a vota ceea ce pare a fi cea mai importantă 
schimbare în istoria omenirii de la Edictul Korona, avem o solicitare. Dat 
fiind faptul că ai prevăzut şi posibilitatea unui eșec, întreaga acţiune pare 
menită mai mult să elimine fizic Abația decât să ne dea Lumi Agricole mai 
multe și mai productive. De aceea, trebuie să te rugăm să ne răspunzi sincer 
la o întrebare: toată desfășurarea asta de forţe şi nebunia care va urma are 
vreo legătură cu faptul că în Câmpia Pannoniei sunt înmormântați strămoşii 
voştri? 

Bella privi spre Kasser și răspunse zâmbind: 

— Niciodată nu aş antrena întreg Imperiul într-o aventură al cărei scop 
final să fie recuperarea unui deșert în care sunt îngropate pe undeva 
rămăşiţele unor oameni despre care nimeni nu știe nimic. Nu! Dorinţa mea 
de a schimba universul izvorăşte din necesitatea de a ne extinde într-un ritm 
superior celui de acum! 

Cât de senin minţi, fiule! 

— Atunci cred că putem consemna unanimitatea... 


— Ba nu, îl întrerupse Kasser. E de datoria mea să mă opun planurilor 
fiului meu. Și fiindcă sunt un Boszt şi nu voi cuteza niciodată să mă 
împotrivesc de facto capului familiei mele, o s-o fac acolo unde se poate. Pe 
tărâmul ideilor. Eu sunt împotrivă! 

Și cine te crede, tată? Niciodată nu ai fost spectator la trecerea timpului! 
Vin vremuri interesante. 


10. Stin o privea cu neîncredere pe Maria. 

— Peste câteva ore se împlinesc două zile de când nu am mâncat nimic. 
Orice urmă de vinovăţie pentru soarta lui Jeremiah, dacă o fi existat vreuna, 
a dispărut demult. E adevărat că nu mai simţisem niciodată senzaţia de 
foame, dar acum o ştiu, nu-mi place şi nu văd ce rost are să mai continuăm 
jocul ăsta. 

Femeia oftă adânc, îl privi în ochi și se întrebă, ca întotdeauna când 
trebuise să-i dea lecţii, de unde izvora izbitoarea vocaţie mesianică a 
tânărului. Era lihnit, dar căuta rosturi. 

— Nu poţi aprecia belșugul fără să cunoşti lipsa! 

— Şi la ce mi-ar folosi să apreciez belșugul, de vreme ce nu văd nici o 
noimă în a cunoaşte lipsa? Ştii bine că trăim într-un spaţiu închis și că 
soarta noastră oste pecetluită. Sfinţii părinţi ne-au dat dintotdeauna tot ceea 
ce am avut nevoie şi nu cred că ne vor lăsa vreodată să murim de foame. 

Copile, cum îmi arăţi tu cât de searbădă îmi este propria viață, închisă 
între pereţii Abației. De unde știi care îţi sunt nevoile, de vreme ce trăieşti 
într-un țarc? 

— La fel, nu cred că fraţii augustinieni vor reuși să facă un medicament 
care să ne scape de boală, aşa încât să ieşim de aici ca să devenim oameni 
liberi. La ce mi-ar folosi să mă obişnuiesc cu rânduielile unei lumi în care 
se poate să nu ajung niciodată? Mi-e foame! 

Maria își ascunse grimasa cu un gest vag cu mâna. Avea ades senzația că 
îl subestima pe Stin. 

— Poţi mânca oricând. Am aici nişte merinde pregătită pentru tine. Dar 
de ce să nu încerci să vezi ce înseamnă adevărata lipsă, adevărata senzaţie 
de foame? De ce să nu-ţi afli limitele? Te înfricoşează cumva? Numai lui 
Dumnezeu îi e frică de propria-l nemărginire... 

Stin medita câteva clipe și mormăi apoi în barbă: 


— Nu văd de ce să mă supun unor cazne pentru o vină care nu este a 
mea! 

— Aşa să fie oare? Eşti tu cu totul nevinovat de moartea lui Jeremiah? 
Trufia ta nemărginită de a o avea pe Xentya ţi se pare mai întemeiată decât 
gestul simplu de a nu mânca timp de câteva zile? Ce fel de judecată mai e și 
asta? 

— Una care se călăuzește după legile care domnesc aici în sat! 

Copil! Impetuos și minunat copil! Nu numai că ești sortit să te jertfeşti, 
dar îţi construieşti singur şi altarul! 

— Înseamnă că legile sunt strâmbe! 

— Nu se poate! Ele au fost stabilite de Abate și... 

Stin tăcu brusc, realizând că, de fapt, călugării nu le spuseseră niciodată 
că trebuie să urmeze vreo rânduială anume, în afara interdicției categorice 
de a provoca prin luptă sau în orice alt fel moartea sau suferinţa unui 
aproape. În rest, regulile după care se ghidau oamenii din sat erau inventate 
de ei sau păreau atât de firești, încât nimeni nu le pusese vreodată la 
îndoială. Chiar și puţinele legi care păreau că sunt inspirate de călugări, 
cum era aceea a evitării monogamiei, nu erau defel impuse, în sensul 
existenței unei forțe care să vegheze respectarea lor, cât erau mai ales 
subînţelese în urma predicilor ţinute de prelați în turnul din faţa porții mari. 
Tânărul realiză că trăiau în absenţa totală a oricăror reguli. 

— Ai plănuit asta! Nu se poate să fi pus totul la cale acum! E prea 
complex! Revelația asta... 

Maria încuviinţă din cap. 

— Desigur. Nimic din ceea ce fac nu este necunoscut Abatelui, care a 
decis că de-acum sunteţi destul de maturi pentru a vă putea împărtăși 
credința augustiniană despre cetatea pământească și despre felurile în care 
trebuie rânduite lucrurile în ea. 

— Şi de ce m-ai ales tocmai pe mine ca să-ţi începi lecţiile? 

— Fiindcă, dintre toţi, Stin, tu aceşti acela pe care eu şi Abatele te 
apreciem cel mai mult. Prea Fericitul Radoslav își pune mari speranţe în 
tine. 

— Că o să fac ce anume? 

— Dumnezeu a vrut ca tu să fii un caracter ales, iar ceea ce vei înfăptui e 
deocamdată o taină cerească. Noi nu știm, dar nu ne îndoim că vei avea 
ceva de spus de-a lungul existenţei tale în cetatea pământească. 

Stin se ridică şi începu să umble agitat prin coliba lui. 


— Bine, dar... părinţii ar putea... trupele lor... sau să nu ne mai permită... 

— Nu înţeleg nimic, Stin. Încearcă să vorbeşti coerent, spuse Maria. 

Rosti cu calm cuvintele despre care știa că îl vor face pe tânăr să tacă 
pentru o lungă perioadă de timp, prea ocupat să facă față şuvoiului de 
gânduri pe care i-l declanșase. Efectul vorbelor se instală aproape imediat și 
abia după ce Stin căpătă privirea aceea pierdută, care o făcea aproape să 
înnebunească, Maria începu să-i explice filozofia Sfântului Augustin din 
Hippona. 

Dumnezeu, în marea sa înţelepciune, ştie ce destin vor avea oamenii, o 
dată ajunși în cetatea pământească. El ştie că, prin uzanţa liberului arbitru, 
majoritatea oamenilor sunt damnaţi și că, indiferent de ce-ar face, ei nu vor 
putea niciodată să-şi obţină mântuirea. Dar asta nu înseamnă defel ca 
oamenii trebuie să-și petreacă viaţa într-o stare de umilă decrepitudine, 
confundându-se cu animalele. Nu! Cetatea pământească, deşi este doar un 
răgaz vremelnic în drumul spre Cetatea Cerească, trebuie să fie dominată de 
legi clare, iar oamenii trebuie să-și asume un conducător, fiindcă scopul 
ultim al oricărei societăți omeneşti este acela de a trece dincolo de istorie și 
de a-l salva pe Dumnezeul ei când va veni vremea Ultimei Lupte. 

Existaseră desigur și societăți în care conducătorul era unsul lui 
Dumnezeu, dar ele sfârşiseră prin a decădea până la limita inferioară a 
existenţei, fiindcă persistaseră în transmiterea familială a puterii, calea cea 
mai scurtă pentru un popor de a sfârşi prin a fi condus de un dement sau de 
un incapabil. Conducătorii trebuie aleşi în funcție de faptele lor, şi nu de 
familia în care s-au născut. 

— Îmi spuneai odată ca asta se cheamă politică, acolo sus, printre stele. 

— Da, Stin. Tot ceea ce înconjoară alegerea unui conducător în lumea de 
afară se înscrie, într-un fel sau în altul, în ceea ce se numeşte politică. 

— Adică voi spuneţi că eu ar trebui să inventez politica aici, în sat? 

Sfinte Augustine! Ai milă și fă ca fraţii-savanți să nu-și fi greșit 
socotelile! Stin pare să fie altceva decât ar trebui să fie! 

Maria înghiţi cu greutate, lăsând, spre ciuda ei, să i se citească tulburarea 
de pe chip. 

— Da, ne-am dori să poţi face asta... 

— Bine, dar de ce tocmai eu? 

— Așa a vrut Dumnezeu! 

— Când m-a făcut pe mine ceea ce sunt sau când v-a trimis vouă gândul 
de a mă folosi? 


— Folosi? E un cuvânt care mă întristează, rosti repede Maria. 

— De ce? Nu spune el oare un adevăr? 

— Sfinţii părinţi respectă dincolo de orice ființa omenească. 

— Ei, se pare că pe mine nu mă respecta chiar atât de mult. Poate că nu 
sunt destul de om pentru a aduna întreg respectul lor! 

Dumnezeule! Dă-mi graţia Ta şi fă să ies cu bine din această încercare! 
Fiindcă deșteptăciunea băiatului ăstuia nu poate fi, Doamne, decât o 
încercare pentru păcătoasa de mine! 

Femeia se ridică la rândul ei și îl forță pe tânăr să se aşeze pe un scaun. 
Mulțumită că avea acum un ascendent asupra lui, Maria începu să 
vorbească repede, temându-se parcă să nu fie întreruptă. 

— Sfântul Augustin a răspuns la întrebările tale cu mult înainte ca noi să 
ne fi născut! El spunea că în cetatea pământească trebuie să domnească 
ordinea şi că toţi oamenii trebuie să dea ascultare unui conducător. lar acest 
şef nu e dat de Dumnezeu, nu e hotărât din ceruri, ci e acela care poate și 
care vrea să facă bine semenilor săi. A putea fără să vrei, a vrea fără să poţi 
nu ajută la nimic. Sfinţia Sa Radoslav şi cu mine credem că tu poţi și vrei 
să-i ajuţi pe semenii tăi. De aceea te-am ales. Într-adevăr însă, dacă e să 
priveşti lucrurile din punctul tău de vedere, atunci Dumnezeu a vrut să fii 
ceea ce eşti, adică acela spre care noi ne îndreptăm speranţele că poţi 
conduce... 

Stin clătină din cap violent și întinse un deget spre femeie. 

— Dar de ce drept acum s-a ivit necesitatea ca fraţii mei să fie conduși? 
Ne descurcam bine şi fără un şef care să ne spună ce să facem. Trăim bine 
şi, dintr-o zi în alta, fraţii-savanţi vor termina munca și vor... 

— Mai devreme te îndoiai de eventualitatea asta! 

— Ceea ce cred eu nu e neapărat necesar să se şi întâmple. Nu ştiu de ce, 
dar mi se pare că suntem sortiţi să nu mai ieşim niciodată de-aici. Dar ăsta 
poate fi şi un sentiment de disperare, izvorât din răstimpul îndelungat 
petrecut în Sat. Ce cred eu nu are nici o importanţă, fiindcă realitatea e că, 
în Abaţie, se lucrează pentru un leac. Nu se poate să nu îl descopere, 
luminaţi de ştiinţa... 

Tânărul se opri, sesizând tăcerea Mariei. 

— Sau poate nu? 

Întrebarea lui Stin pluti câtăva vreme în aer. Văzând înţelegerea supremă 
cum pune stăpânire pe chipul tânărului, Maria încuviinţă ușor din cap. 


— Au încercat, Stin, să ştii că s-au străduit. Se pare însă că virusul cu 
care aţi fost infectați este unul militar, dezvoltat înainte de ultimul război, şi 
pentru care ştiinţa Sfântului Augustin nu are putere. Ei nu au renunţat şi, 
într-un fel sau în altul, se poate ca până la urmă să vă vindece. Atâta doar că 
după rezultatele de săptămâna trecută, lucrul acesta a devenit destul de 
puţin probabil. lată de ce a sosit momentul să vă organizaţi într-o 
comunitate... O să aveţi multă vreme de stat împreună. lar tu, Stin, eşti 
singurul care îi poţi conduce și îi poţi îndruma spre calea adevărată a 
credinţei augustiniene, aceea de a vă împlini menirea și de a-l sluji pe 
Dumnezeu. Va trebui să-i înveţi politica, să le fii exemplu şi, mai ales, va 
trebui să găsești tu însuţi puterea de a fi ceea ce trebuie să fie un conducător 
pentru ei. Stin privea spre femeie cu ochii în lacrimi. 

— De ce am fost oare blestemaţi? 

— Puteaţi fi la fel de bine morţi precum părinţii voştri. Viaţa e un dar pe 
care nu trebuie niciodată să-l desconsideraţi. Spre deosebire de foame, viaţa 
nu poate fi păcălită. Nu poţi să mori un pic pentru ca apoi să o apreciezi pe 
deplin! 

— Ba da! Tu însăţi mi-ai spus de un Mesia creștin... 

— Numele lui nu e bine să fie rostit în Abaţie. Pentru că, în ciuda 
apropierii Sfântului Augustin din Hippona de creştinism, tot ceea se poate 
vedea astăzi pe Vechea Terra s-a petrecut fiindcă religia creștină conţine în 
ea sâmburele unei lipse profunde de apărare. "Să nu ucizi!" spuneau ei. 

— Aşa spun şi fraţii augustinieni. 

— Da, dar ei se şi conformează acestei porunci! Jumătăţile de măsură în 
care a excelat creştinismul în privinţa puterii de viață şi moarte au ros ca un 
vierme și i-au transformat în victime sigure. Călugării augustinieni nu ucid 
niciodată oameni. Ei acceptă însă că acela care vrea, la rândul lui, să ucidă 
nu e om, ci fiară turbată, şi e de datoria celor puternici să îl vâneze. 
Creştinii refuzau să îi omoare chiar şi pe aceia care le decapitau copiii și îi 
omorau cu miile. Era felul lor de a fi credincioși. De aceea au și inventat 
povestea cu acel Mesia reînviat. Nu te amăgi, copile, moartea nu e foame. 
Viaţa nu are grade de comparaţie, exceptând poate împrejurarea în care 
consimţi că a sosit vremea să mori. Dar chiar şi-atunci trebuie să fii sigur că 
o faci pentru un scop măreț, pentru Domnul Dumnezeul tău sau pentru cei 
care te urmează. Asta trebuie să fie prima învăţătură pe care o să o 
împărtășeşti tuturor. 


Stin tăcu, prelungind liniştea până când Maria simţi cum nervii îi sunt 
întinşi precum coardele unei harpe antice. 

Asta suntem cu toţii! O harpă mânuită de Stin. Chiar şi Abația e prinsă 
în capcana asta mortală. Ce noroc că singura melodie pe care ştie să o 
interpreteze a fost scrisă demult, de Sfântul Augustin cel Nou! 

— Bine, dar de ce nu vine un călugăr să ne conducă? 

— Fiindcă nu va fi niciodată unul de-al vostru şi nu va şti cu adevărat 
cum să facă bine. 

Tânărul plecă privirea şi spuse: 

— Am să încerc. Dar o să trebuiască să stai de-a dreapta mea! 

— Nu voi pleca niciodată de lângă tine, Stin. 

— Şi atunci de ce să nu ne conduci tu? 

— Fiindcă mie Dumnezeu mi-a hărăzit alt rol. 

— Şi o să mă înveţi? 

— Desigur, atât cât îmi stă în putere şi atât cât mă va lumina Dumnezeu. 
Fiindcă nu trebuie să uiţi niciodată că scopul ultim al oricărei comunităţi de 
oameni este de a-l păzi Dumnezeu de frica sa cea mai mare: atingerea 
propriei nemărginiri. Acesta este sensul ascuns al existenţei, pe care va 
trebui să-l impui fraților tăi. 

— Şi cum trebuie să încep? 

Femeia luă în palme faţa tânărului şi îl sărută ușor pe frunte: 

— Primul lucru pe care trebuie să-l înveţe un conducător este să ia de pe 
umerii poporului său povara cunoașterii. 

— Va trebui deci să ţin pentru mine ceea ce mi-ai spus? 

— Poate pentru totdeauna. Dormi acum. Somnul îţi va da putere. lar când 
te trezești, mănâncă tot ceea ce ţi-am adus în coş. Acum ai de deprins lipsuri 
mai importante decât cel al hranei. 

Maria își uni degetele, desenă un cerc în aer în direcţia tânărului și apoi 
ieşi din colibă. O dată ajunsă pe pietrişul aleii care ducea spre propria ei 
locuinţă, respirația îi deveni gâfâită pe măsură ce realiza cât de aproape 
fusese să-l piardă pe Stin. Nu se pregătise îndeajuns, și clona manifestase 
un nivel de înțelegere pentru care avea să facă un scandal monstru în vizita 
ei următoare la Abate. Ştia că în cel puţin două privinţe victoria ei fusese 
norocoasă şi incompletă. Stin aproape că se îndoise de natura sa strict 
umană, intuind într-un fel faptul că era clonă. Dar acest lucru nu era nimic 
în comparaţie cu faptul că fusese cât pe ce să descâlcească firul dogmatic al 
caracterului său ales. Maria se întreba cât va mai dura până când Stin va 


pune semnul egal între Abate și Dumnezeu, de vreme ce amândoi îl 
aleseseră pentru ceea ce avea să urmeze. Și cum va reacţiona atunci oare? 

Plutim în necunoscut. Vremurile se schimbă. Scripturile nu vorbesc de 
vreo clonă care să se fi maturat atât de repede. lar noi suntem parte a 
acestei transformări. 

Dacă lucrurile se vor desfășura conform planurilor, în cel mult şase luni, 
Alambicul de Dumnezei va rodi şi misiunea ei se va fi terminat. Și ştia că 
partea cea mai grea trecuse. Întotdeauna găsise de-a dreptul injurios la 
adresa Dumnezeului ei faptul că etapele practice ale manipulării politice 
erau cu mult mai uşor de înfăptuit decât cele în care clonele trebuia 
convinse că Dumnezeu însuși doreşte ca ele să întreprindă un lucru sau 
altul. 

Îi părea rău de Stin. Într-un fel, chiar îl simţea ca pe un fiu excepţional. Îl 
legănase încă de mic, îi oblojise rănile, îl învățase primele deprinderi 
practice. Şi asta de la o vârstă la care sora ei mai obișnuia să se joace cu 
păpuși din lemn în praful din fața pavilionului fraţilor-savanţi. Femeia 
scuipă cu ciudă în direcţia unui cărăbuş care zbura greoi în calea ei. Viaţa 
era o prostie... 

Cum de lași, Doamne, asemenea nedreptăți pe lume? Cum de îngădui ca 
oamenii să fie atât de diferiți? Ai văzut cum mi-a pus toate întrebările cu 
putinţă, dar nu s-a îndoit nici o clipă că oamenii îl vor urma? Asta să fie, 
Doamne, esenţa dumnezeirii, chemarea de care vorbesc Scripturile? Și 
dacă da, de ce ești atât de zgârcit cu ea? 


11. Abatele obișnuia adeseori să se reculeagă lângă zarzărul din piaţa 
centrală a Citadelei, înainte de lecţiile de teologie pe care le ţinea ucenicilor. 
În dimineața aceea nu se grăbea, deși știa că, în amfiteatrul bibliotecii, 
novicii îl aşteptau, pregătindu-se pentru ceea ce ei credeau a fi o culme a 
activităţii lor, pentru care trebuia să mobilizeze și ultimul strop de 
concentrare de care erau în stare. 

Privi spre copacul firav, care înflorise mereu, dar nu rodise niciodată. Îl 
plantase în prima săptămână a pontificatului său. Din sâmburele pus atunci 
în pământ se ridicase un vlăstar timid, care necesitase îngrijiri încă din 
primele luni. Clima din Câmpia Pannoniei nu-i pria. Din superstiție, Abatele 
refuzase ajutorul fraților-savanţi, care l-ar fi putut transforma într-un copac 


falnic, plin de fructe parfumate. Ajunsese să creadă că soarta sa depindea 
într-un fel mistic şi magic totodată de cea a zarzărului și, după ce timp de 
ani de zile fusese trist din cauza aparentei fragilități a copacului, Abatele 
începuse să se simtă îmbărbătat de încăpăţânarea cu care acesta se agăța de 
viaţă. 

Îşi îndreptă oasele bătrâne şi se rezemă de spătarul băncii de piatră. Nu se 
grăbea... Răbdarea era și ea o virtute dumnezeiască și trebuia deprinsă 
înainte ca blazarea care se instalează o dată cu înaintarea în vârstă să o facă 
să îşi piardă sensul. Dar nu numai lecţia așteptării îl împiedica pe Abate să 
plece spre amfiteatru, ci și gândurile negre care îl podidiseră în timp ce 
coborâse în tainiţele bibliotecii. 

Semnele sfârşitului erau din ce în ce mai evidente. Lucruri fără precedent 
se întâmplau şi asta nu numai pentru că în Abaţie sosise Rim, ci pentru că 
însuși timpul părea să fi ajuns la un nod dincolo de care nu-și putea 
continua curgerea decât modificându-se profund. Ordinul se dezvoltase cu 
conștiința clară că își va înceta existenţa o dată cu bătălia ultimă, o dată cu 
Arma-ghedonul care va însoți a doua venire a lui Mesia pe Pământ. Iar el 
era atât de departe de a afla taina cea de pe urmă, secretul care îi măcinase 
pe toţi cei cincizeci şi nouă de înaintași... 

Exista o legendă care spunea că undeva, în tainițele bibliotecii, era 
ascunsă o scriere veche care istorisea viaţa și patimile Sfântului Augustin 
cel Nou. Ea ar fi trebuit să conţină şi dezlegarea misterului care îi chinuise 
ani de-a rândul pe Abaţi: cine fuseseră cei o mie de oameni pe care fraţii 
augustinieni îi clonau la nesfârșit, atât în Satul de Clone, cât şi ca primă 
generație de copii pentru Lumile Agricole? Conducătorii Abației speraseră 
întotdeauna ca misiunea lor pe Pământ să nu se termine înainte de a afla 
această ultimă taină. Nimeni nu făcuse însă nici un progres, iar biblioteca 
aproape că fusese dărâmată şi reconstruită la loc în mai multe rânduri 
pentru a se descoperi manuscrisul. Degeaba. 

De-a lungul generaţiilor, încercaseră să trezească sentimentul religios 
strict necesar pe Lumile Agricole și altor populaţii de clone. Edictul Korona 
nu numai că permitea, dar chiar încuraja acest lucru. Nici o asemenea 
adunare de oameni nu evoluase în civilizaţia teocratică de care aveau nevoie 
oamenii, pe când Satul de clone constmit după preceptele şi cu resursele 
Sfântului Augustin cel Nou nu greşea niciodată. Misterul provenienţei 
materialului genetic al clonelor augustiniene deopotrivă cu acela al 
funcţionării Alambicului de Dumnezei erau, fără îndoială, și motivul pentru 


care Abația îşi menținea monopolul în domeniul producerii de locuitori 
pentru Lumile Agricole. Iar dacă despre Alambic se ştia tot ce se putea ști 
încă de acum mai bine de patru sute de ani, misterul identității clonelor 
rămăsese un fel de provocare a Abaţilor. Radoslav avea senzaţia că el va fi 
ultimul conducător al Abației, deși era încă departe de elucidarea misterului. 
Dar însăşi esența Armaghedonului era ascunsă în originea clonelor! Iar el 
nu deslușea nimic deocamdată. Era îngândurat și mohorât. 

Abatele păstra încă în palma dreaptă amintirea asprimii îndoielnice a 
scoarţei zarzărului pe care îl mângâiase la plecare. Intră în sala de prelegeri 
şi îi văzu pe novici privindu-i cu un amestec de teamă şi respect, despre 
care ştia că paralizează de cele mai multe ori înţelegerea şi raţiunea. Îl 
remarcă pe Rim la una dintre mese, dar nu îi dădu vreo atenţie specială. Pe 
Aloim, care se așezase în spatele spionului imperial, nici nu-l privi, de frică 
să nu compromită acţiunea iscoadei sale. 

Abatele trasă un cerc cu mâna asupra novicilor, unindu-i pe toţi întru 
grația Domnului său. 

— Despre ce vreţi să vorbim astăzi? întrebă Abatele. 

— Despre funcţionarea Lumilor Agricole, Sfinţia Ta! se grăbi Rim să 
ofere un subiect. Mă interesează... 

— Degeaba! Nu vei putea afla din această lecție mai multe decât știi 
deja, zâmbi Abatele. 

— Trufia, Sfinţia Ta, e un păcat pe care până şi creştinismul înapoiat îl 
stigmatiza. Nu vei putea spune niciodată ceea ce ştie un quint... 

— Nici tu nu eşti modest, frate Rim. 

Quintul înclină din cap, aprobând fără vorbe. 

— De acord! Şi ce-ai vrea să ştii, spionule? întrebă Abatele. 

— Mai întâi, ar fi interesant de aflat de ce numai Abația a izbândit în 
încercarea de a forma o populaţie care să poată fi folosită pe Lumile 
Agricole. 

Tainele au un fel al lor de a se insinua în minţile tuturor acelora care 
calcă dincolo de zidurile Abației. Sau poate Tu, Doamne, îl luminezi pe 
acest venetic. Este el alesul Tău, Doamne? 

Radoslav se prefăcu gânditor pentru câteva clipe, dar îşi întrerupse 
repede tăcerea. 

— Edictul Korona spune totul... 

— Da, dar Korona a trăit după ce primele Lumi Agricole funcționau. Ba 
aş putea spune chiar că existenţa Lumilor Agricole din sectorul Centauri l-a 


inspirat în opera sa filozofică. Teza lui despre unicitatea modalităţii de 
control total asupra unei populaţii e desprinsă parcă din preceptele Sfântului 
Augustin cel Nou. 

— Korona a fost un apropiat al Ordinului nostru. Nu e nimic de ascuns 
aici. 

— Dar nici nu vă lăudaţi prea des cu asta, nu-i așa? Pentru că, dacă aţi 
face-o, v-ar întreba mai multă lume cum reușiți să înrobiţi planetele numai 
făcând asupra lor un cerc cu mâna, precum acela pe care l-ai trasat 
adineauri. 

— Ai dreptate, spionule! Dar nu și înțelepciune. Pentru că, dacă ai judeca 
adevăratele opţiuni ale controlului asupra unei populaţii oarecare, ai vedea 
că aceea aleasă de noi e singura modalitate posibilă. 

Rim se încruntă și rosti repede. 

— Ce vrei să spui, Sfinţia Ta? Luminează-ne, că doar de aceea am venit 
la şcoală. 

Abatele se întoarse pentru o clipă cu spatele la novici și porni proiectorul 
holografic, făcând să apară un superb cerc albăstrui la câţiva centimetri de 
tavanul înalt al sălii. 

— Cercul, spionule. Noi propovăduim religia cercului, aceea fără început 
şi fără sfârşit, cea echilibrată și fără de excese, cea stabilă şi deopotrivă 
egală și cu ea însăși, dar și cu tot ceea ce conţine. Știu însă că doreşti ceva 
mai concret, aşa că voi încerca să analizez pe rând opţiunile. Dar mai bine 
zi-mi tu, Spionule, cum poate fi controlată o populaţie? 

— În primul rând, prin forță. 

— E interesant că începi aşa, zâmbi Abatele. La urma-urmei, ești ceea ce 
eşti și nu vei putea niciodată să te desprinzi de a privi lucrurile prin prisma 
violenţei. Eşti însă iertat, pentru că la fel au judecat oamenii timp de două 
milenii, alegând Inchiziția în locul unirii consensuale. Când fraţii mei 
înaintași au fost puși în situaţia de a controla o lume, s-au gândit prima dată 
la religie, fiindcă erau oameni credincioşi în învăţăturile Sfântului Augustin. 

— Şi când s-a întâmplat asta? 

— Demult... Ştiai că, de fapt, prima Lume Agricolă a fost construită de 
fraţii-savanţi pentru a oferi adăpost unei comunităţi de călugări franciscani 
care doreau să se îndeletnicească cu meditaţia într-o sărăcie absolută? Fraţii 
augustinieni au dorit să le fabrice o populaţie care să îi hrănească. Mult mai 
târziu a apărut Korona, cu tratatele sale despre creativitate și despre 
inferioritatea clonelor, şi lucrurile au început să se schimbe. 


— Forţa rămâne totuşi oricând o opţiune! se încăpăţâna Rim. 

— Faptul că istoria a uitat numele celor care s-au chinuit să înrobească 
popoare prin forță, iar Lumile Agricole există încă, este un răspuns la 
întrebarea pe care o naşte afirmaţia ta. Acţiunea omenească nu se 
deosebeşte cu nimic de celelalte forțe din univers: sfârșește prin a-și epuiza 
repede energia şi lasă loc reacţiunii. 

— Mai există şi politica! Este cel mai folosit instrument de a controla un 
popor. 

— Desigur! Numai că este o unealtă nesigură. Și, dacă vrei argumente, 
privește într-o oglindă. Nu noi am trimis un spion la Curtea Imperială, ci o 
forță politică opresoare simte nevoia de a ne spiona... Cine e mai tare? 
Decide tu, spionule! 

— Rostești vorbe periculoase, Sfinţia Ta! spuse quintul mijindu-și ochii. 

Ce criminal perfect, Doamne! Ce n-aş da să fiu pentru o clipă în locul 
Tău şi să deslușesc ce îi rezervă viaţa acestei fiare. 

— Poate sunt iritat de stupiditatea unora dintre novicii mei, rosti calm 
Abatele. 

— Politica e un dat de la Dumnezeu! Până și ateii Universului civilizat 
acceptă asta. 

— Amin! Adevărat grăieşti. Sfântul Augustin din Hippona spunea asta. 
Doar că un conducător politic trebuie să fie legitim, pe de o parte în faţa 
propriilor electori, fiindcă poate şi vrea să îi conducă, şi pe de altă parte în 
faţa lui Dumnezeu. Și ce conducător politic poate fi legitim în faţa lui 
Dumnezeu din moment ce guvernarea sa, care ţine fatalmente de politică și 
se impregnează cu neadevărurile pe care doresc masele să le audă pentru a 
se simţi în siguranţă sau valoroase, este în esenţă o minciună? Politica e şi 
ea un cerc, spionule. Dar e un cerc vicios. Iar dacă te ridici deasupra ei, vezi 
că este de fapt o spirală descendentă, care sfârșește prin evenimente care 
zguduie din temelii lumea respectivă. 

Ai să spui că și pe Lumile Agricole există o oarecare formă de organizare 
care seamănă cu politica. Se poate... Numai că, fiind subordonată credinței, 
o putem reduce până în limitele sale cele mai rudimentare, care presupun 
fundamentarea în termeni omenești a ascultării pe care clonele o dau 
apostolilor. 

Rim încuviinţă din cap. Era evident că, aşa cum el l-ar fi putut înfrânge 
dintr-o singură răsuflare în luptă pe Abate, ar fi putut ieși învingător dintr-o 
dispută ideologică. Intrase însă în joc şi trebuia să meargă până la capăt. 


— Un popor mai poate fi condus şi prin acţiuni economice. 

— Asta da! Aici ai mare dreptate. Noi înşine am avut dese controverse în 
primele generaţii ale Abației privind acest lucru. Unii dintre predecesorii 
mei au dorit să controleze ei exporturile Lumilor Agricole, pe care să le 
revândă mai apoi. Era în vremea în care Kyrall nu fusese descoperită și 
comunicațiile erau încă tributare vitezei luminii. Ei bine, a fost un 
experiment nefericit... 

— De ce? 

— E mult de povestit și e dureros pentru noi. Ajunge doar să spun că 
înrobirea omului faţă de valorile materiale este indiscutabil superioară celei 
obținute prin religie. Atâta doar că, de multe ori, ea capătă o viaţă în sine și 
perverteşte scopul final... 

— Nu înţeleg, se plânse Rim. 

— Obligă un om să muncească la nesfârşit pentru aerul pe care îl respiră 
şi vei constata că la a treia generaţie ori a inventat un substitut, ori a învăţat 
să se lipsească de el. Şi asta încă nu e nimic, pentru că tu te lupţi deja de cel 
puţin o generaţie cu tot soiul de gherile, auzi Rim o voce în spatele său. 

— Vezi, până şi Aloim ştie, zâmbi Abatele. 

Rim privi în spate și îl recunoscu pe călugărul tinerel care avea prostul 
obicei de a-i sufla mereu în ceafa. Îi zâmbi şi el, întrebându-se dacă ştie că 
se joacă periculos cu propria-i moarte. 

— Bine, acceptă Rim, dar trebuie să mai fie şi alte metode... 

— Absolut, încuviință Abatele. O populaţie mai poate fi controlată prin 
mijloace magice, prin condiţionare genetică, prin manipularea informaţiilor 
şi, evident, prin religie. Dar exact asta facem noi pe Lumile Agricole. 
Combinăm aceste patru elemente în realizarea celei mai perfecte orânduiri. 
Te asigur de fericirea clonelor noastre. Muncesc cu spor, sigure de 
mântuire, cu credinţa întărită pe ici pe colo de câte vreun miracol, o jucărie 
oarecare... 

Rim păstrase cel mai puternic argument pentru ceea ce credea că va fi 
finalul discuţiei. 

— Dar dacă populaţiile ar fi conduse autoritar de o entitate dincolo de 
orice îndoială, despre care toată lumea să fie convinsă că are ca unic scop 
binele poporului? Dacă un asemenea conducător le-ar cere oamenilor să 
muncească, atunci ei n-ar crâcni... 

— Şi cine să fie această conștiință? Nu ai decât două variante. Fie îţi 
imaginezi o mașină, de mii de ori mai înțeleaptă ca un om, ori pe însuşi 


Dumnezeu. Noi l-am ales pe Dumnezeu, reprezentat prin fiul său, Augustin 
cel Nou. Și asta pentru că oamenii nu se vor identifica niciodată cu nimic 
din ceea ce nu poartă pecetea omenescului. Indiferent cât de omenești și cât 
de bine intenționate ar fi acţiunile acelei entități. 

Abatele își încheie vorbele privind atent în ochii lui Aloim. Acesta clipi 
repede de două ori, semnalizându-i că Rim e gata să ridice problema pe care 
o aşteptau cu atâta încântare. 

— Știu ce vrei să mă întrebi, spionule. 

— Mă îndoiesc. 

— Am putea pune un pariu? 

— Pariu? Adică să mizăm pe ceva? 

— Da. 

— Un quint nu-şi provoacă niciodată norocul. Nu joc jocuri de noroc. Îţi 
promit în schimb ca, la rândul meu, să-ţi răspund sincer la o întrebare. 

— E o ofertă bună, Vassur. Sper că eşti om de onoare și vei recunoaşte 
dacă am dreptate. 

— Desigur, rânji quintul. 

— Tocmai fiindcă ești om de onoare, doreşti să mă întrebi unde e morala 
acţiunilor noastre. Iar eu o să răspund acestei întrebări chiar înainte ca tu să- 
mi spui dacă am câștigat pariul. Morala, spionule, e un atribut creștin. Iar 
noi nu numai că nu suntem creştini, dar le și disprețuim învăţăturile. Avem, 
desigur, propriile noastre credinţe și emitem propriile noastre judecăţi de 
valoare asupra comportamentului unui om. Dar morala aceea de care este 
impregnat tot Imperiul, şi care e, fără îndoială, o rămășiță â creştinismului 
de dinaintea Ultimului Război, nu ne umbreşte minţile. 

Rim izbucni în râs și începu să aplaude. 

— Bravo, Sfinţia Ta. Ai folosit șiretlicul ăsta ca să îmi dai o adevărată 
lecţie de teologie augustiniană. 

— Ce vrei să spui? 

— Că nu doream defel să întreb despre morală, Sfinţia Ta, în schimb, erai 
tare nerăbdător să dai răspunsul asta. 

— Şi atunci... 

— Sunt om de onoare. Ne-am înțeles numai să-ți spun dacă ai avut 
dreptate. Cum spuneam și mai devreme, niciodată nu poţi ști la ce se 
gândeşte și ce ştie un quint. Nu asta doream să te întreb. 

Abatele se întoarse şi plecă cu paşi repezi din încăpere, urmat 
îndeaproape de suita sa, în care se amestecase și Aloim. Când ajunseră în 


micul său cabinet de lucru, Radoslav se întoarse spre Aloim cu priviri 
acuzatoare. 

— Minte, Rade. A minţit cu seninătate. Se gândea exact la ceea ce ai spus 
tu. 

— Şi atunci de ce... a zis ceea ce a zis. 

— Pentru că, aşa imorali cum ne considerăm, se pare că suntem nişte 
heruvimi pe lângă un quint. Ne-am făcut jocurile greșit şi trebuie să o chemi 
repede pe Maria. Informaţiile pe care le ai... 

— Dar sunt culese de ilustrul Canaan! A plătit pe ele... protestă slab 
Abatele. 

— Nu au nici o valoare. Tot ceea ce știm despre quinți e fals. Sau, mă 
rog, cel puţin partea cu extraordinarul lor simţ moral. Poate că, de când 
ilustrul Canaan a obținut informaţiile, i-au ameliorat. Nu mai au slăbiciunea 
aceea milităroasă a asumării cuvântului dat. Cheam-o pe Maria! Trebuie să- 
] lucreze imediat. 

— Să-l lucreze... Ce vorbe sunt astea? 

— Unele care descriu exact ceea ce are de făcut jumătatea noastră de 
armă. 

— Cheam-o la mine. 

leşind cu pași măsuraţi din bibliotecă, Rim încerca să se convingă că 
soluţia pe care i-o indica logica trebuie să fie cumva incompletă. 

Nu se poate să fie empat. Trebuie să existe o altă explicaţie pentru faptul 
că Abatele a ştiut la ce mă gândeam. 


12. E uimitor de câte feluri pot fi uneltele! Propriile tale gânduri slujesc 
scopurile lui Dumnezeu, la fel cum Soarele răsare în fiecare zi pentru a-l 
împlini vrerea. Dar uneltele pe care vi le-a dat vă fac să deveniți mai 
capabili de a urma calea devenirii întru slava Domnului Vostru. Ai acum 
lame lucitoare cu care să tai copacii pentru coloanele templului, ai cazmale 
ascuţite pentru a săpa în jurul fântânii, ai cuie și ciocane pentru șşipcile 
înguste... Harron s-a apucat chiar să șlefuiască o piatră cu o bucată de 
metal aspru și speră să-i poată da chipul lui Ustin. Și celelalte unelte pe 
care ni le-ai trimis, îl ajută foarte mult. L-ai binecuvântat şi aştepţi cu 
înfrigurare să vezi dacă poate modela piatra la fel cum face cu lutul. Sigur 
că unele unelte îţi sunt încă străine. Nu ştii la ce-ar putea folosi băţul acela 


terminat cu trei țepuşe. Cât despre roată... Doamne, ce revelaţie! Nu știi ce 
anume L-a făcut să o amestece printre unelte, dar e evident că dorește să îi 
împodobiţi cu ea templul fiului Său... 

— E cam prost! izbucni Crey, care învățase deja binișor să citească pe 
monitorul sondei montate în cutia craniană a lui Laak. Nu-și dă seama la ce 
e bună roata! 

Gânditor, Isidor rosti cu încetineală: 

— Am comandat deja pe Kyrall un canal direct cu fratele Kalator. Aştept 
legătura dintr-un moment în altul. 

Guvernatorul începu să se agite, frângându-și mâinile: 

— E grav? l-am pierdut? Ce poate fi atât de neașteptat încât să trebuiască 
să ceri ajutorul Abației? 

La rândul său, pradă unei agitații evidente, tânărul călugăr se ridică de pe 
scaunul său și începu să meargă prin cabina îngustă, ciocnindu-se de Crey, 
dar neluând în seamă acest lucru. 

— Se cheamă blocaj mental. În visul profetic de acum două nopţi i-am 
transmis cum se utilizează principalele unelte și ce se poate construi cu ele. 
De aceea, ştie de pildă despre coloanele templului. Se pare însă că partea în 
care ar fi trebuit să înveţe ce este un car a fost bruiată sau, pur şi simplu, nu 
i-a intrat în cap. 

— Să nu spui nimic! exclamă guvernatorul. Atâţia bani am avut! Nu 
cumpăr altă sondă! 

— Oricum e prea târziu. Mi-e greu să cred că i-am mai putea face vreo 
operație lui Laak. Problema e că, în momentul în care a văzut roţile, a 
crezut că sunt însemnele noii sale religii. Ba acum e chiar convins că roţile 
atestă apartenenţa divină a uneltelor. E periculos să-l contrazicem chiar 
acum. 

— De ce? Mai pui o dată înregistrarea aia cu roata și gata! spuse Crey pe 
un ton plângăreţ. 

— Nu e chiar așa! Chiar dacă îl vom convinge pe el, e greu de prevăzut 
ce s-ar putea întâmpla cu ceilalți. A schimba un simbol atât de important cu 
o unealtă care se târâie prin praf ar putea crea confuzii majore şi i-ar putea 
submina autoritatea lui Laak. 

— Nu prea cred! 

— Şi totuşi, e simplu. Orice Mântuitor e legat într-un fel intim de 
simbolurile sale. Coborârea roții în praful Câmpiei ar putea sugera unora că 


Mesia ar trebui să ia acelaşi drum. Și cum Ustin e deja mort, se prea poate 
ca soarta crudă să fie împărtășită de Laak. Și abia atunci i-am pierdut. 

— Nu se poate, îşi duse Crey mâna la gură. Cred că ai dreptate... Deşi nu 
ai de unde să fii sigur. Fiindcă nu toate roțile sunt la fel! Poate că îl facem 
să viseze alt fel de roată... 

— Nici eu nu sunt foarte sigur! Tocmai de aceea trebuie să mă sfătuiesc 
cu fratele Kalator. 

Ai tăiat cincizeci şi patru de copaci din pădure ca să-i foloseşti drept 
stâlpi pentru acoperișul Templului. Cincizeci şi patru... Atâţia ani avea 
Profetul atunci când s-a înălțat.. 

Te gândești deja ce să faci când templul va fi gata. Ai văzut în vis o 
grădină superbă care înconjoară lăcașul Fiului lui Dumnezeu. Următorul 
pas pentru poporul tău va fi să mute în apropierea Templului florile 
colorate ale Câmpiei şi arbuștii pitici de la liziere. Asta va fi treaba 
bărbaţilor, care vor trebui să care brazde de pământ. Femeile se vor 
îndeletnici cu ceea ce vei construi imediat ce se va fi ridicat acoperișul: 
cuptorul. Ai visat că dacă lutul pe care îl modelează Harron ar fi ars, 
atunci el s-ar întări şi ai putea construi și vase de păstrat și de băut apa, 
dar şi minunate decoraţiuni pentru Templu. Stii ce ai de făcut şi de aceea te 
simţi mai aproape de Dumnezeu. 

Crey privea spre stele. Ştia că fereastra sa era orientată spre Vechea Terra, 
deşi Soarele era o stea mult prea mică pentru a fi văzută de pe orbita lui 
Praxtor. Guvernatorul suferise o decepție imensă când Isidor se încurcase în 
manipularea viselor profetice ale Apostolului Laak. Pentru prima dată de la 
începutul formării Planetei Agricole, era cât pe ce să arunce masca de 
stupiditate superficială cu care se afişa în faţa călugărilor augustinieni și să 
ia măsuri în stilul său propriu. În ultima discuţie cu Isidor se abţinuse doar 
cu greu să nu revină la vocea sa aspră, obișnuită să comande. 

Când luase decizia de a cumpăra o populaţie agricolă pentru una dintre 
planetele sale de tip M, Sagittarius folosise aproape toate rezervele 
bugetare. Pe termen scurt, unele deficite puteau fi mascate, alte lipsuri 
puteau fi compensate printr-o propagandă bine mascată. E greu însă să 
minţi cinci miliarde de oameni care toată ziulica se îndeletnicesc numai cu 
politica şi cu artele... 

Crey scoase de sub pernă un mnemocub şi proiectă pe tavan un text 
încurcat, scris într-o limbă străveche. Banii economisiți prin cumpărarea 
unei sonde hipnotice ceva mai ieftine îi investise în plata unor spioni 


kaareelieni, care îi aduseseră o copie a unui manual furat acum multe 
generații din Abaţie. Crey ştia că este același text după care încerca să se 
ghideze și Isidor. Numai că tânărul călugăr se dovedise incapabil de să facă 
faţă unor situații limită, cum fusese şi defecțiunea sondei hipnotice. Nu 
trebuia să fii specialist pentru a realiza că, în lipsa roții, clonele se vor căzni 
mult şi bine până vor transporta materialele de construcţie până la templu. 
Ca să nu mai vorbim de cei care vor muri striviți sub buștenii grei. Isidor 
dăduse greş, iar Kalator era departe... Simţea că asupra umerilor săi apăsa 
responsabilitatea de a învăţa tot ceea ce știa Isidor. 

Crey era încrezător. În fond, ce trebuia să înveţe oamenii aceia? Politica, 
administraţia şi religia. Se părea că erau deja destul de bigoţi. Guvernatorul 
vedea asta fără să aibă nevoie de părerile altora. Cât despre celelalte două 
subiecte, credea că ştie mult mai multe decât tânărul călugăr. 

Ştia că manipularea unei religii neformate încă pe deplin putea avea 
efecte dintre cele mai nefaste. Istoria consemnase câteva cazuri în care, 
scăpate de sub controlul autorităţilor lor, Lumile Agricole trebuiseră să fie 
pârjolite, sau chiar reduse la pulbere cosmică. Crey studiase însă toate 
aceste eșecuri și știa unde greşiseră fiecare dintre cei care încercaseră să ia 
Abației controlul asupra dezvoltării religiei. 

Simţea că el va reuşi, măcar și fiindcă nu prea avea de ales. Predecesorul 
lui amânase mult prea mult construirea unei noi Lumi Agricole. Dacă 
Primul Beneficiu nu venea în maximum treizeci de ani standard, era clar 
pentru oricine că sectorul Sagittarius urma să fie declarat ca inapt de a se 
mai autoadministra şi va fi permisă împărţirea lui între vecini. Crey nu avea 
nimic de pierdut, dar ştia să nu se grăbească. Avea să preia controlul, dar 
numai la momentul potrivit. Și mai era și celălalt plan... 

Meditaţia guvernatorului se termină brusc, în zgomotul unei bătăi ușoare 
în uşă. Abia ce avu timp să închidă proiectorul. 

— Am vorbit cu fratele Kalator. Spune că putem relua visul profetic, 
făcând deosebirea între cerc și roata cu spiţe. 

Fără un cuvânt, Crey coborî din pat şi îl urmă pe Isidor la consolă. 
Avusese dreptate. Şi asta era bine de știut fiindcă avea presimţirea că va fi 
silit în curând să preia frâiele formării populaţiei de clone. 

Trufia e un păcat de moarte. Cum ai crezut că ai înţeles și cum ţi-ai 
închipuit că Domnul Dumnezeul Tău poate greşi amestecând uneltele 
scârbavnice cu sfântul cerc? Ţi-ai sfâşiat carnea cu unghiile când ai înțeles 
că roțile nu erau defel simboluri divine, ale unei sfinţenii pe care o cauţi și 


pentru poporul tău. Roţile acelea erau împărţite, aşa cum Dumnezeu nu 
face niciodată cu învăţăturile Sale. Cercul lui Ustin e întreg, fără început și 
fără sfârșit, şi nu despărţit în sectoare! Poate de aceea ai muncit fără 
preget la construirea carelor. Acum e mai simplu să cari buștenii din pădure 
și, după muncă, unii dintre fraţii tăi se înhăma la care şi se întrec ducând în 
ele fetele cele mai frumoase. Privești spre cer, îl vezi pe Ustin de-a dreapta 
Tatălui şi înţelegi de ce, în nimicnicia ta, ai rămas pe Pământ în timp ce ei 
sunt în ceruri. Mântuirea e deopotrivă promisiune și destin. 


13. Întrebarea lui Kasser stăruia încă în mintea împăratului. 

Ce avea să facă acum când el i se opusese în cel mai elocvent fel cu 
putinţă și votase împotriva voinţei sale? Era un act fără precedent, care, deşi 
era disimulat deocamdată sub condiţionarea hipnotică pe care o impusese 
asupra delegaților, nu putea să fie ascuns mult timp. Adevărul era că nu știa 
ce să facă şi alese calea sincerităţii pentru ceea ce presimţea că avea să fie o 
nouă dispută cu tatăl său. 

— Nu ştiu ce să zic. Respectul pentru tine mă împiedică să iau măsurile 
care s-ar impune dată fiind atitudinea ta. Știu însă j că aş umple-o de tristeţe 
pe mama şi... 

— Mama ta e o femeie curajoasă, care suferă oricum de pe iUrma 
purtării noastre. Dacă mă vei executa, va plânge după f mine; dacă mă vei 
lăsa în viaţă, îşi va jeli fiul slab şi temător. 

Bella VII își privi tatăl cu curiozitate. 

— Mă provoci? Crezi că sângele tău va putea opri felul în care istoria se 
schimbă? E o dovadă de stupidă vanitate, mai ales când vine din partea ta. 
Nici chiar moartea noastră nu ar mai putea opri tăvălugul pe care l-am 
pornit, tată! 

— L-am pornit? Adică eu și cu tine? Nu cred că mă poţi face în vreun fel 
parte la aventura asta a ta! 

— Ba da, tată. Tu ai pornit totul atunci când ai decis să ţii ascunsă 
descoperirea zeților. Secretul de care te-ai înconjurat arată că ai fost încă de 
la început conștient că este posibil ca zeţii să înlocuiască clonele Abației, 
dar, dintr-un motiv care până la urmă nu interesează pe nimeni, ai ales să nu 
acţionezi. Respectăm opţiunea ta. Dar acum eu sunt împărat, și decizia e 


numai şi numai a mea. Nu poţi nega însă că ai întrevăzut şi tu calea pe care 
am apucat eu și quinții mei. 

Kasser își trecu degetele mâinii drepte prin barba rară și roșşietică. 

— Şi crezi că decizia mea a fost una bazată pe frică? 

— Am copilărit în casa ta, zâmbi Bella. Încă îmi mai aduc aminte de 
episodul ambasadorilor de pe Orion, de incidentul Beltegeuse și de multe 
alte prilejuri în care ai fi putut fi ceva mai curajos. 

Kasser ştia că, privite dinafară, evenimentele şi deciziile din timpul 
domniei sale puteau părea acelea ale unui monarh slab. Atâta doar că pe el 
nu-l interesase niciodată gloria personală sau aceea a dinastiei Boszt, ci 
păstrarea vieților omenești. Lăsase adeseori mândria familiei sale să fie uşor 
ştirbită numai pentru a nu da amploare unor incidente care s-ar fi putut 
termina sângeros, în cazul ambasadorilor de pe Orion, de pildă, purtarea 
acestora fusese de-a dreptul insultătoare. Veniseră într-o dimineaţă și, 
nerespectând uzanţele, anunţaseră că în quadrantul lor fusese descoperit un 
asteroid de aproape cinci tone, vechi, alcătuit în proporţie de 85% din 
austral, preţiosul combustibil care făcea posibilă călătoria la viteze 
superluminice. Dacă ar fi fost adevărat, Orion ar fi putut lesne deveni cea 
mai importantă planeta din univers. Kasser știa însă că australul se 
formează natural în condiţii atât de speciale, încât probabilitatea de a găsi 
un asemenea asteroid era practic nulă. Ordonase forțelor apărării orbitale să 
caute cu atenţie și, după o luptă care rămăsese anonimă, garnizoana de pe 
Tengys neutralizase o flotă mică de vase oriohiene, pregătite să atace 
capitala Imperiului. Socoteala fusese simplă. Dacă împăratul și-ar fi trimis 
forțele armate ca să recupereze pentru el o asemenea comoară, atunci 
capitala și el însuşi ar fi rămas fără apărare, şi Orion ar fi putut da o lovitură 
de palat. Eșecul acestui plan rămăsese însă secret şi Kasser nu vedea de ce 
ar fi trebuit să spună cuiva adevăratul motiv pentru care îi lăsase pe 
ambasadori să plece fără să li se clintească nici măcar un singur fir de păr. 
Împăratul ştia că acasă, pe Orion, îi aștepta priveliștea cruntă a leșurilor 
tuturor membrilor familiilor lor. 

— Poate că de multe ori am acționat mai greu, recunoscu Kasser, dar 
niciodată nu am pus în pericol viața supușilor mei loiali. Şi, mai mult, am 
căutat întotdeauna să văd ce se poate ascunde dincolo de aparenţe. Un 
adevărat conducător nu trebuie să se lase manipulat în nici un fel. 

Cu o voce binevoitoare, Bella îl întrebă pe tatăl său: 


— Şi atunci, care au fost motivele pentru care nu ai acţionat împotriva 
Abației, tată? 

— Amel, Amel... Poate că ai dreptate. Poate că mi-a fost frică într-adevăr. 
Cred însă că Abația a fost un dușman pe care nu am îndrăznit să-l provoc, 
fiindcă am simţit dintotdeauna că nu voi putea ști niciodată nici măcar 
jumătate din ceea ce este de aflat despre ordinul călugărilor augustinieni. 

— Mi-ai mai spus asta. Și mi-ai pomenit și de vechimea Abației, de 
fanatismul fraţilor... 

— Da, dar nu e numai asta, se grăbi Kasser să îl întrerupă pe fiul său. 
Gândește-te numai la originile Abației. A luat naștere imediat după Ultimul 
Război, încă înainte de colonizare. Sfântul acela, Augustin cel Nou, se prea 
poate să fi trăit în timpul războiului. Nu poţi şti ce fel de om a fost și care 
sunt adevăratele fundamente ale religiei lui. Şi mai sunt şi clonele... Ştii 
bine că Abația nu permite niciodată accesul la prima generaţie de clone. Nu 
ştim cine sunt, de unde provin. După o generaţie de împerecheri aleatorii, e 
greu să mai reconstitui zestrea genetică a populaţiei iniţiale. Studiile noastre 
arată însă destul de clar că pe Lumile Agricole se folosesc cam aceleași 
seturi de clone. Dar informaţiile noastre nu pot fi acceptate pe deplin fiindcă 
ştii prea bine că nimeni nu a putut vreodată să studieze cu adevărat Abația. 
Nu știm cum lucrau călugării acum douăzeci de generaţii, de pildă. 

Bella ar fi surâs dacă n-ar fi ştiut că gestul său ar fi spulberat momentul 
efemer de linişte pe care îl avea cu tatăl său. Toate temerile lui erau 
prostești. Ce conta ale cui fuseseră clonele, din moment ce era un fapt 
dovedit acela că doar foarte puţine dintre caracteristicile adultului se păstrau 
de la original la clonă. Împăratul deosebea aici chiar și un paradox amar. El 
credea că omul este ceea ce îl face mediul în care se dezvoltă și de aceea, 
când era singur, îşi permitea să se îndoiască de faptul că originalele ar fi fost 
superioare clonelor printr-un dat al firii, printr-o lege universală. Poate 
tocmai fiindcă crescuse lângă un tată slab de înger şi fricos, devenise ceea 
ce era. 

— ... şi nici nu vom şti vreodată. Religia asta a lor, a Sfântului Augustin 
cel Nou... 

— E o deviaţie de la creștinismul iluminat al secolului XXI, tată. Nu e 
nici un mister aici. 

— Aşa am crezut şi eu, Amel. Și chiar i-am spus Abatelui că îl consider 
creştin, indiferent de ceea ce îmi va spune el. Ştii ce mi-a răspuns? 

Bella tăcu, fără să ofere tatălui său satisfacția unui răspuns negativ. 


— Mi-a zis că, într-adevăr, între religia lui şi creştinism există multe 
asemănări, în special în aspectele exterioare ale cultului. Abatele susține 
însă că întemeietorul Abației a fost primul care a înţeles că lisus nu a fost 
defel un personaj istoric, că nu a fost niciodată om şi că a reunit de-a lungul 
anilor în carnea sa mai mulţi profeţi minori. Din această extraordinară 
plămadă a ieșit mai apoi lisus Hristos. Spre deosebire de Mahomed sau de 
Buddha, nimeni nu poate spune cu exactitate care a fost viaţa lui Iisus, şi de 
aici izvorăsc diferențele între credinţa fraţilor augusti-nieni şi creștinismul 
luminat. 

— Foloseşti cuvinte complicate, pentru un concept neclar... 

Kasser oftă din rărunchi. 

— Abatele voia să spună că lisus a fost doar un zeu, și nu om și, de 
aceea, a doua venire a sa pe Pământ nu va fi nicicând posibilă, fiindcă el nu 
va putea fi redus niciodată la un înveliş de carne. Un profet care a fost însă 
om, așa precum Sfântul Augustin cel Nou, se va putea întoarce... 

— Hai că baţi câmpii! De unde a ajuns acum acest sfânt Augustin și 
profet? 

— Aşa îl consideră ei. 

— Prostii, flutură din mâini Bella VII. Se prefac a fi o sectă creştină, dar 
în realitate nu urmăresc decât propria lor bunăstare printr-o comportare 
lipsită de orice onoare! 

Kasser se repezi să spună ceva, dar se răzgândi la fel de repede văzând 
întipărită pe chipul fiului său expresia aceea de îndărătnicie pe care învățase 
demult să nu mai încerce să o învingă. 

— Se pare că nu vom fi niciodată de acord în privinţa Abației. 

— Aşa se pare. Şi e trist, încuviinţă Bella. 

— Şi ce e de făcut? 

— Nu ştiu ce vrei tu să faci! Eu aştept veşti de la quinţii mei... 

Bătrânul îşi adună forțele şi rosti dintr-o suflare. 

— Lasă-mă să zbor până pe Pământ! 

— O să faci zece ani. Până atunci se prea poate ca lucrurile să se fi 
clarificat demult. 

— Vreau să îmi dai o navă supraluminică și pe cel mai bun operator de 
comunicaţii pe care îl ai. 

— Pe legea mea! Ce te-a apucat? În primul rând că asta ar însemna să ne 
reducem cu cinci la sută rezervele de austral şi, în al doilea rând, Abatele nu 
te-ar primi... 


— Nu vreau să mă duc la Abaţie! 

— Și atunci? 

— Vreau să fiu aidoma ţie. Să dau şi eu o dată dovadă de curaj în 
urmărirea unui ţel, a unei intuiţii. 

— Linguşelile astea ieftine îmi fac scârbă. 

Planul lui Kasser era simplu și urma să speculeze singura slăbiciune a 
Abației de care Kasser se convinsese de-a lungul timpului. 

— Călugării augustinieni venerează cercul. Întregul... 

— Trebuie să recunosc că aici îi înțeleg. Cercul e frumos, minunat de 
simplu... Am auzit de fii care își definesc taţii ca fiind cercuri. 

Kasser ignoră zeflemeaua. 

— Da, fiule, dar în viaţă nu toate lucrurile sunt simple. Așa cum în 
geometrie există forme care nu pot fi cuprinse nicicum într-un cerc, la fel, 
ghidându-te după teologia augustiniană, nu vei putea înţelege niciodată 
absolut totul. Și asta cu atât mai puţin cu cât eşti mai implicat în afacerile 
Abației. Cercul este o figură autosuficientă. Am știut asta dintotdeauna. E 
atât de stabil încât nu va avea nicicând nevoie de puncte de sprijin. E atât de 
simetric încât va fi în permanenţă etalon absolut de perfecţiune. Și totuși... 
Abatele este condiționat să caute rezolvări ale propriilor probleme în incinta 
Abației și în scrierile teologilor augustinieni. El nu va accepta nicicând 
faptul că soluţia la propriile dileme ar putea veni și din altă parte decât de la 
Abaţie. Iar asta este o slăbiciune. 

— Teoria ta are toate șansele de a fi adevărată, acceptă cu calm 
împăratul. 

— Dacă Abația va îndrepta asupra noastră nişte arme, vechi, șlefuite în 
timp, atunci răspunsul nostru trebuie să fie pe măsură. Numai trecutul ne 
poate dezvălui cine a fost cu adevărat Sfântul Augustin și cum s-au pus 
bazele Abației. O dată ce înţelegi geneza unui lucru, știi de unde să începi 
să-l distrugi. 

— Bine, asta am înţeles... Dar de ce ai nevoie de o navă superluminică şi 
de un operator de comunicaţii? 

Timp de mai bine de o oră, Kasser încercă să se prefacă din răsputeri că 
nu observă satisfacția care se întipărea treptat pe chipul fiului său, care 
înțelegea că urma să scape de cea mai importantă piedică în calea planului 
său. Bătrânul dorea să debarce pe Vechea Terra împreună cu o grupă de 
soldaţi de elită şi să cutreiere vastele câmpuri radioactive care înconjurau 
Abația, ferindu-se de triburile barbare, dar şi de spionii călugărilor 


augustinieni. Spera să poată găsi urme ale Sfântului Augustin cel Nou, 
măcar și în credinţele nomazilor, pentru a înţelege mai bine felul în care 
putea fi anihilată Abația. 

Ştia că întreprinderea lui era plină de riscuri, existând pericolul de a fi 
descoperit de iscoadele Abatelui. Putea servi, desigur, pretextul unui 
pelerinaj de-o viaţă, menit să regăsească rămășițele strămoşilor săi, dar era 
greu de crezut că Abatele ar fi acceptat că sosirea pe Vechea Terra a doi 
oameni atât de importanţi pentru dinastia imperială, precum Kasser Boszt şi 
Rimio de Vassur, era doar o coincidență. 

— Şi care sunt şansele să descoperi ceva? întrebă împăratul. 

— Practic nule! Vom investiga un teritoriu imens, plin de ruine 
tehnologice, căutând lucruri atât de mici sau de subtile încât să nu poată fi 
văzute de pe orbită și să fi scăpat atâtor generaţii de călugări. 

— Mi se pare o investiţie destul de mare pentru un scop învăluit în 
negura norocului, strâmbă din nas cu șiretenie Bella. 

— lar eu îţi spun că e singura noastră șansă de a lupta cu arme egale 
acelora ale Abației. Dacă tot porneşti războiul ăsta, trebuie să aflu cine a 
fost sfântul acela și de unde a luat materialul genetic al primelor clone. În 
fond, misiunea mea nu se va deosebi prea mult de cea a lui Vassur. 

Prefăcându-se că acceptă cu greutate, împăratul clătina din cap. 

— Pe de o parte, aş dori să mai am un as în mânecă, mai ales dacă se va 
ajunge la o confruntare... 

— Asta e mai mult decât probabil. Gândeşte-te, investești numai o grupă 
de soldaţi de elită și combustibilul pentru o călătorie superluminică. Atât. 

— Şi un operator, şi... viaţa ta... 

Kasser zâmbi trist. 

— Într-o zi, fățărnicia ta ne va costa scump pe toți. 

— Se prea poate, dar există şi cuvinte care trebuie spuse indiferent ce 
crezi cu adevărat. Fie! Pregătește-te de plecare. Ia-ţi cu tine toţi oamenii de 
care ai nevoie și pe cel mai bun operator. Eu am să dau ordinele necesare și 
pe Kyrall, pentru ca veștile să-mi fie aduse la cunoștință imediat. Succes, 
tată! Fie ca expediţia ta să ne ajute să schimbăm lumea. 

Kasser se înclină adânc şi ieși cu demnitate, lăsându-l pe Bella cu 
senzaţia că nu îl va mai vedea niciodată. Împăratul nu credea defel în 
planurile tatălui sau. A-ţi imagina că el ar putea găsi în câteva luni ceea ce 
Abația nu găsise timp de atâtea generaţii era o iluzie. Și, chiar dacă ar fi 
aflat ceea ce dorea să afle, cum ar fi putut fi aceste cunoștințe o armă 


împotriva călugărilor? Bella zâmbi pustietății din cabinetul său de lucru. 
Istoria însăşi îl invita să o posede. Oamenii și lucrurile se așezau singuri în 
locurile pe care el le desenase în minte. 

Adio, tată! În felul meu, să ştii că te-am iubit. Fără tine ca exemplu n-aş 
fi ajuns niciodată ceea ce sunt astăzi. 


14. Rim epuizase demult toate experienţele senzoriale pe care statutul său 
de quint i le putea oferi şi ştia că la începutul antrenamentelor sale fusese 
manipulat cu îndemânare de maestrul său. 

Vei fi stăpânul Timpului. Căderea unei frunze va însemna o veșnicie 
pentru tine, după cum veșnicia va fi senină precum căderea unei frunze. 

Implanturile neurale îi permiteau într-adevăr să-și accelereze propriul 
timp. Viteza pe care o puteau căpăta mișcările sale în orice confruntare îi 
asigura o victorie fulgerătoare în lupta corp la corp. Nu putea însă încetini 
timpul. 

Zâmbi dimineții mohorâte amintindu-și de prima discuţie în care Rajji 
acceptase că spusele cu care îl convinsese să apuce pe calea quintaratului, 
deşi nu erau mincinoase, lăsau să se înțeleagă o biunivocitate care nu 
funcţiona şi în realitate. "Există doar două împrejurări, Rimio, în care un 
om doreşte ca o clipă să nu se mai termine. Prima e aceea a agoniei, iar 
cealaltă este apropierea iubirii. Pentru un quint însă, ambele sunt la fel de 
dăunătoare. lar amputarea asta brutală a unei întregi laturi a timpului tău e 
poate primul sacrificiu pe care trebuie să îl conştientizezi." 

Acum însă, Rim dorea ca timpul să îngheţe. O vedea pe Maria venind 
înspre el și îl încerca o senzație ciudată. Rajji se înşelase. Timpul ar mai 
trebui oprit și atunci când eşti nehotărât, când simţi că ai nevoie de un răgaz 
de gândire. Quintul simţea că apropierea femeii va deschide o breșă în 
universul lui. Învăţase să fie sincer cu el însuşi şi ştia că așteaptă cu mult 
prea multă dorință întâlnirea cu ea. Febrilitatea îi era însă domolită de 
conștiința faptului că o asemenea trăire îl face slab, îi anulează câteva dintre 
avantajele strict necesare într-o misiune atât de delicată și de periculoasă 
precum era cea din Abaţie. 

Ziua dezvăluia mai mult din înfăţişarea femeii decât apucase el să vadă în 
holul Abatelui. Era înaltă, zveltă, probabil ceva mai în vârstă decât Rim, dar 
anii nu îi estompaseră cu nimic aerul distins şi calm. Faţa smeadă îi era 


întinsă şi lină, cu trăsături uniforme și nu foarte pronunţate. Chipul ei era 
totuși puternic, într-un fel greu de definit. Părul lung și negru îi era strâns 
simplu la spate, subliniindu-i profilul. Sub rasa largă, ochiul antrenat al 
quintului putea deosebi trupul fusiform, aproape slab, dar pe care îl bănuia 
plin de vigoare, dacă era să judece după mușchii gambei. Maria nu era 
deloc slabă ca o fetiţă... 

"Duşmanul cel mai mare al quinţilor, băiete, este oracolul care se 
autoîmplineşte. Mulţi dintre noi au sfârșit groaznic pentru că şi-au închipuit 
că pot controla nu numai ritmul curgerii timpului, ci şi cursul 
evenimentelor. lar unii dintre ei, cei cu adevărat geniali, chiar erau în stare 
să influenţeze cursul evenimentelor. Dar ia aminte, Rimio! Un univers pe 
care îl faci cu propria ta minte e unul comod, pentru care noi, quinții, nu 
suntem pregătiți și în care principala noastră calitate nu valorează doi bani. 
Fereşte-te să schimbi timpul, Rimio. Folosește curgerea apei, dar abţine-te 
să bei!" 

Femeia era încă departe și mintea lui Rim s-a cutremurat pentru o clipă în 
faţa eventualităţii în care Maria nu venea de fapt spre el. Privi în jur. S-ar fi 
putut duce în grădini, sau poate că mergea spre pavilionul care adăpostea 
administrația Abației. Poate mergea să se întâlnească cu altcineva. La urma- 
urmei, poate că era doar în trecere pe acolo, sau poate că... 

— Bună ziua, războinicule! 

— Bună ziua, se înclină Rim curtenitor. 

— Manierele dumitale ar putea seduce iremediabil o femeie dincolo de 
zidurile Abației, Rim. Eşti un amestec periculos de galanterie și vitejie. 

— Periculos, doamnă? 

— Hmm, indiferent cât de mult îmi place să îmi spui aşa, nu sunt defel 
doamnă. Nimeni nu îmi spune altfel decât Maria. Fraţii-savanţi mă ţin pe 
lângă dânșii cu condiţia să învăţ bine catehismele și să îi ajut la curăţenia 
din laboratoare. 

— O doamnă poate fi... 

— Se vede că ești un obișnuit al Curţii imperiale. 

— De ce? 

— Fiindcă nu eşti dispus să accepţi că lucrurile sunt uneori exact așa cum 
par. Nu căuta o doamnă în fiinţa mea, cavalerule. Sunt doar Maria. 

Rim privi în ochii adânci, umbriţi de gene lungi. 

— Bine, Maria... Se pare că ţi-ai revenit destul de uşor din... 

Femeia îi evită privirea, preferând să se uite undeva peste umărul lui. 


— Arta uitării, Rim, e una dintre virtuțile pe care le-a propovăduit 
Sfântul Augustin. 

— Să uiţi de propria suferință? 

Maria îşi scoase mâinile din buzunarele largi ale rasei. Îşi analiză 
degetele de parcă ar fi văzut pe ele dezlegarea cine știe cărei taine 
universale. 

— Sfântul Augustin ne-a învățat că suferințele nu deschid nicicum 
lacătele împărăției Cerului. De aceea e mai bine să le uităm pentru a nu 
cădea în păcatul trufiei sau în acela al răzbunării. Suferinţa are sens numai 
dacă durează o clipă. 

Maria căută pe chipul bărbatului urmele unei înţelegeri. Trăsăturile 
quintului erau însă neclintite. 

— Dar nu despre Sfântul Augustin cel Nou am dorit să-ţi vorbesc. 

Rim ridică dintr-o sprânceană: 

— Atunci? 

— Doream să-ți mulțumesc. Aseară am uitat. Eram agitată și apoi Sfinția 
Sa... 

— Nu face nimic. Oricum, după toate cele ce s-au petrecut, îmi doresc să 
nu fi trecut pe-acolo. 

Maria îşi duse o mână la gură. 

— De ce spui asta? 

— Pe de o parte fiindcă astăzi de dimineaţă a fost cât pe ce să ripostez 
unui frate care m-a scuipat în obraz, ceea ce ar fi însemnat poate chiar 
moartea mea... 

Ce frumos minţi, quintule! Ca un bărbat adevărat. 

—... şi apoi, de vreme ce nu doreşti să-ți reamintești ceea ce a fost, gestul 
meu şi violul lor sunt deopotrivă neimportante. 

Femeia se înroși și îşi ridică din nou privirile spre el. 

— N-am spus asta! Încercam doar să-ți explic cum vreau să uit de tot 
ceea ce s-a întâmplat. 

Aproape amuzat, Rim spuse: 

— E ciudat... Noi, quinţii, suntem obișnuiți să ucidem. Arareori suntem 
puși în situația de a salva pe cineva. Asta, desigur, dacă nu este vorba de 
vreun atac asupra familiei imperiale. 

— A fi ceea ce sunt și a crede ceea ce cred nu a fost tocmai o opţiune pe 
care s-o fi ales din nenumărate variante. Poate că par stupidă, superficială. 


Poate că aşa și sunt, dar fraţii au fost singura mea scăpare de hoardele din 
Câmpie... 

Maria se așeză simplu, pe iarbă. Rim o urmă, fiindcă presimţea că urma o 
poveste. 

Ăştia să fie quinţii? Îmi mănâncă deja din palmă! 

Femeia începu să depene o poveste în care ea fusese salvată de un raid al 
unor cercetaşi ai Abației din sclavia unei bande de tâlhari care o puneau să 
se prostitueze împreună cu alte câteva fete. Crescuse în Câmpie, dar 
acceptase imediat ordinea și preceptele Abației, o dată ce îi fusese dat să le 
cunoască. lar cea mai mare rușine a ei era că, uneori, redevenea Maria cea 
din Câmpie, năvalnică și năbădăioasă, liberă şi fără credință. De stările 
acelea, care erau cel mai mare secret al ei, încerca să scape. 

— Şi îmi încredințezi mie cel mai mare secret al tău? întrebă Rim 
zâmbitor. 

— Ce taine s-ar putea ascunde în spatele unor ochi de slujnică? Ș-apoi, 
dacă n-ai fi fost tu, poate că astăzi nici n-aş mai fi fost printre cei care pot 
face confesiuni. 

În momentul acela, o bubuitură asurzitoare zgudui zidul Fortăreţei. Rim 
se ridică instantaneu și privi spre locul de unde venise zgomotul. Era la 
aproape o jumătate de kilometru depărtare, judecând după fumul gros care 
se ridica de-a lungul zidului, începu să alerge, încercând să își domolească 
implanturile și să fugă normal. Avea destul timp să mediteze asupra celor 
spuse de Maria. Era o femeie misterioasă. Mirosul transpiraţiei ei trădase 
faptul că minţise de la un capăt la altul al povestirii, care era totuși una bine 
închegată, și de aceea Rim nu se îndoia că cineva din anturajul ei 
împărtăşise cu adevărat acea soartă. 

Când ajunsese la mai puţin de o sută de metri de locul exploziei, văzu o 
nouă deflagraţie. Reflex, vizualiza unda de șoc. Era una sferică, clasică 
probabil pentru un explozibil pe bază de destindere gazoasă. Înainte de a fi 
lovit, se ghemui şi atacă frontul de gaze fierbinţi cu o viteză și dintr-un 
unghi care îi permi-seră să limiteze la maximum arsurile, dar și să rămână 
în picioare. Prin praful gros, Rim văzu că zidurile, despre care legenda 
spunea că sunt inexpugnabile, se crăpaseră binișor, lăsând loc să pătrundă 
un om călare. Privi repede în jur şi îşi scoase lama de accun din teaca ei 
subcutanată. Era singurul apărător al Abației în acel moment și nu se îndoia 
că prin breşa zidului vor apărea imediat și atacatorii. Se opri preţ de o clipă, 
insesizabilă pentru ceilalți și, fără să știe exact de ce, trasă cu degetele 


împreunate un cerc în aer. Apoi se concentră și, răspunzând prompt 
comenzilor sale mentale, câmpurile magnetice care modelau lama de metal 
lichid se subţiară până la nivelul a câtorva zeci de atomi. 

— Sfinte Augustine, sunt ostașul tău! strigă Rim, râzând aproape în 
hohote. 

Ocupă imediat breşa, tocmai la timp pentru a tăia practic în două 
trupurile a doi războinici. Purtau armuri dintr-un metal bizar și moale şi 
aveau tatuaje pe tot capul, care era epilat. Până să înțeleagă ce anume se 
întâmplă, alți cinci războinici muriră încercând să îl doboare pe călugărul 
singuratic ce răsărise în spărtura obţinută atât de greu. Un zgomot metalic îi 
atrase atenţia lui Rim. Undeva, în stânga, la mai bine de o sută de metri, un 
tun cu proiectile explozive se pregătea să tragă din nou. Păși dincolo de zid 
şi începu să-și croiască drum printre barbarii care atacaseră Abația. Erau 
mult prea mulți pentru a-i ucide pe toţi, dar atâta vreme cât se mișca mai 
repede decât puteau ei sesiza nu era îngrijorat de soarta bătăliei. Ştia ce 
vedeau ceilalți: un ghem de umbre din care ieșea când și când câte o sclipire 
violetă. Și mai erau desigur și vibraţiile subsonice ale lamei care semănau o 
teroare profundă, suverană. 

În mai puţin de trei secunde ajunsese lângă tun şi ucisese servanţii. Nu 
avea însă cum să manevreze un obiect atât de greu la viteza cu care se 
mișca. O bună parte a antrenamentului unui quint trebuia să îi confere un 
echilibru perfect, aşa încât mișcările să necesite cât mai puţină energie. De 
altfel, dacă s-ar fi lovit de tun în timp ce se mișca atât de repede, probabil că 
ar fi murit. Şi era singurul fel în care ar fi putut muri în confruntarea aceea. 
Pentru o vreme, se mulțumi să apere tunul de cei care doreau să îl repună în 
funcţiune, trasând un cerc cu raza de zece metri în corpul compact al 
atacatorilor. Vedea groaza întipărită pe feţele lor şi era convins că barbarii 
erau gata să fugă când un laser de mare putere lovi la câţiva metri de el. 
Instinctiv, se aruncă spre locul de unde se trăsese, într-un unghi în care 
țintașului i-ar fi fost greu să îl nimerească și încercă să folosească timpul 
astfel câştigat pentru a se lămuri cine trage. Erau călugării. Rim zâmbi. 
Avea noroc. 

Quintul îşi mai domoli mișcările, retracta lama de accun și își scoase 
pumnalul. Dorea să fie văzut, singur în mijlocul gloatei de atacatori. 
Barbarii nu îi mai acordau însă nici o atenţie. Erau prea grăbiţi să se retragă 
din calea unei arme pe care știau că nu o pot înfrânge. 


Și uite-așa, un pericol minor, dar recunoscut de toată lumea, poate pune 
pe fugă o gloată de ţărănoi care, fără să știe, se împotriveau unei arme cu 
adevărat mortale. E în asta un învățământ profund, care zice multe despre 
natura curajului. 

Barbarii abia dacă se mai zăreau la orizont când lângă Rim ajunseră 
aproape două sute de călugări înarmaţi. Spre marea surpriză a quintului, 
erau conduşi de Abate. 

— Sfinţia Ta! Te expui inutil, îl zeflemisi Rim. În fuga lor, barbarii ar 
putea lansa vreun blestem care să îţi tulbure digestia în noaptea asta! 

Bătrânul coborî sprinten de pe cal și fără să dea vreo atenţie spuselor lui 
Rim îl bătu uşor pe umăr. 

— Ai făcut o treabă bună. 

— Ce noroc pe Abaţie că exact în ziua în care, după cincizeci şi nouă de 
generaţii, zidurile ei au cedat, s-a nimerit să fie un quint imperial prin 
preajmă. 

Abatele începu să râdă în hohote, urmat repede și de ceilalți călugări. 

— Chiar ai crezut legenda aceea care spune că zidurile nu au fost 
pătrunse niciodată? Nu mă aşteptam... 

— Aşa se ştie peste tot... 

— Au existat câţiva strămoşi ai împăratului tău care au decis că e bine să 
născocească povestea asta. De fapt, de multe ori, luptele cu barbarii s-au 
purtat în interiorul Abației. De cinci ori a trebuit chiar să ne regrupăm în 
afara zidurilor și să atacăm apoi. Noi înţelegem legenda asta în mod figurat, 
simbolic... 

Rim înghiţi cu stoicism spusele Abatelui. 

— E drept că toate astea s-au întâmplat demult. Probabil că au mai 
descoperit undeva un tun abandonat și au decis să-și mai încerce încă o dată 
norocul. E bine că ai fost acolo... 

— Puteam foarte bine să mă ţin deoparte. 

— Şi să pierzi ocazia de a lua contact cu singurii dușmani manifeşti ai 
Abației? Rim, flăcăule, pe cine vrei tu să păcăleşti? 

Prefăcându-se jignit, quintul protestă: 

— E trist dacă asta crezi... Pentru a supune și eventual nimici câteva 
hoarde de barbari, nu e nevoie de un quint. Dacă aș fi vrut să știu ceva 
despre ei, aş fi trimis un detașament... 

— Hmmm, aşa simplu e? îşi scarpină Abatele barba. E ciudat atunci cum 
de Alteța Sa imperială m-a tratat de atâtea ori cu refuz când i-am cerut o 


forţă expediționară care să pună ordine în Câmpie. 

— Ştii bine că Vechea Terra este sub administraţia Centauri! Și mai știi 
că, la câţi bani are Abația, o armată de mercenari i-ar stârpi pe feciorii ăștia 
de lele. 

Înseninat, Abatele reveni brusc la un ton ceva mai conciliant. 

— 'Ţi-am promis, spionule, un tratament corect. Ceea ce ai făcut astăzi e 
un act de mare curaj și de atașament față de Abaţie. De aceea nu îţi voi nega 
un drept care ți se cuvine. Date fiind toate astea, dar și judecând după 
numărul morților de aici, ești numit locotenent în garda fraţilor-ostaşi. Aici, 
în Câmpie, se încheie noviciatul său! 

Rim își miji ochii, ca și cum lumina soarelui I-ar fi deranjat: 

— Păi, în ritmul asta, îţi iau locul în mai puţin de un an... 

— Niciodată, locotenente. Îmi dai dovezi în fiecare zi că doctrina 
augustiniană îţi va fi imposibil de pătruns. 

Abatele încalecă și porni împreună cu suita lui spre Abaţie. Rim zăbovi 
pentru o clipă, privind în urma lor. Când se depărtase destul pentru ca Rim 
să nu îi vadă chipul, Abatele lăsă să i se întipărească pe faţă sentimentul 
care îl muncea. Mina lui era un strigăt mut. Îi era frică. 

Doamne Dumnezeule, dacă până azi m-aş mai fi putut îndoi de Lucrarea 
Ta, acum mi-e limpede. Fiindcă Geneza spune clar: zidurile fortăreței nu 
pot fi dărâmate decât cu alte bucăţi de zid. Și ce a fost, Doamne, pieptul 
spionului altceva decât o cărămidă din zidul Abației ? 


15. Stin o aştepta pe Maria mai nerăbdător ca niciodată. Ideea lui era 
îndrăzneață şi poate tocmai de aceea avea îndoieli crunte. În săptămâna care 
trecuse de la discuţia în care înțelesese că trebuie să devină conducătorul 
comunităţii în care trăia, viaţa lui se schimbase în multe privinţe. Și asta nu 
pentru că autoritatea lui, pe care și-o asumase a doua zi faţă de toată lumea, 
ar fi fost pusă la îndoială de cineva. Ceilalţi plecaseră ochii în pământ și 
acceptaseră că de-acum avea să fie conducătorul lor, că avea să judece 
litigiile şi să le organizeze viața. Stin încă se mai întreba însă câți dintre 
tovarășii săi din sat descifraseră adevărata semnificație a acestei schimbări. 
Nu știa ce-ar fi trebuit să-și dorească: ca nimeni să nu fi realizat că erau 
condamnaţi, pentru ca misiunea să-i fie mai ușoară, sau ca unii dintre ei să 
înţeleagă și să împartă cu ei povara cumplitei detenţii? 


În ultimele zile privise foarte atent viaţa comunităţii sale şi observase 
lucruri la care până atunci nici măcar nu se gândise. Era indiscutabil că 
exista un grup de bărbaţi care profitau de statutul lor și, deși nu recurgeau la 
violenţă, se sustrăgeau de la munci, având însă invariabil privilegiul de a 
alege ce e mai bun. Dar cum să-i fi descoperit Stin până atunci de vreme ce 
aceştia erau chiar prietenii săi cei mai buni și tovarășii cu care obişnuia să-și 
petreacă o mare parte a timpului? 

Maria îi dăduse o carte scrisă de Sfântul Augustin din Hippona. O citise 
deja în întregime şi acum relua pasajele care i se păreau mai sugestive. Era, 
fără îndoială, o lectură interesantă și utilă. De pildă, încă din prima seară, 
adică înainte de a se autoproclama lider, Stin înțelesese că autoritatea lui 
trebuia enunțată ca fiind una care derivă direct din voinţa călugărilor 
augustinieni. Poate și de aceea, nimeni nu se grăbise să-l conteste. Așa cum 
conducătorii de odinioară trebuia să fie legitimi, dovedind că pot şi că 
doresc să fie utili comunităţii din funcţia pe care o ocupau, la fel şi Stin era 
convins acum că are toate însușirile necesare unui conducător. Cu toate 
acestea îfță, tovarășii lui nu numai că nu ar fi putut aprecia capacităţile sale, 
fiindcă nu mai fuseseră conduși niciodată, dar nici măcar nu aveau cum să 
cunoască adevărata natură a încercării la care erau supuși. De aceea, Stin se 
gândise că într-o asemenea situaţie de vid politic absolut, cineva trebuia să 
facă o alegere, manifestându-și liberul arbitru. Desigur, cel mai bine ar fi 
fost ca Dumnezeu însuși să se pronunţe în această chestiune delicată, dar 
cum nu aveau timp de o asemenea așteptare, decisese că și substitutul lui 
Dumnezeu pe Pământ, Abatele, poate oricând alege în locul Lui. Așadar 
spusese oamenilor că a fost numit șef de Abate, iar Maria întărise spusele 
lui. Simţea însă că nu-și duce logica până la capăt şi că undeva în mintea lui 
s-a realizat o conexiune subtilă. 

În zilele următoare însă, pe măsură ce aprofunda învăţăturile Sfântului 
Augustin din Hippona, Stin începea să se îndoiască din ce în ce mai mult că 
oamenii secolului al IV-lea de pe Vechea Terra erau aidoma tovarășilor lui. 
Nu îndrăznea încă să ia în calcul posibilitatea ca marele teolog creştin să se 
fi înşelat. Îi era frică de ceea ce ar fi putut spune Maria. 

Îl munceau tot felul de întrebări, despre ceea ce este bine, despre ceea ce 
ar trebui să fie definit ca fiind rău, dar mai ales despre măsurile care ar fi 
trebuit luate pentru a îndrepta răul. Violenţa era, fără îndoială, o opţiune pe 
care o menţionase şi Sfântul Augustin, dar el unul nu înţelegea de ce, în 
toată cartea aceea mare, nu se pomenea nimic despre cealaltă opțiune, 


despre cunoașterea fragmentară. "Despre minciună adică?" îl întrebase 
Maria când îi împărtășise temerile sale. Stin protestase, dar până la urmă 
fusese nevoit să accepte că la asta se gândea. 

Arhitectura gândurilor sale era extrem de simplă: chiar dacă oamenii sunt 
sortiți, încă dinainte de a se naște, unii pentru mântuire, alţii pentru 
damnare, liberul-arbitru care le călăuzește vieţile fiind de fapt o iluzie, 
poate că nu e necesar să li se repete în fiecare zi acest lucru. Omul e o ființă 
slabă. A-l lipsi de un scop, de o cauză care să îi motiveze existenţa, îi poate 
provoca o stare de neputinţă şi de lehamite a cărei utilitate Stin nu o 
înţelegea deloc. Şi asta cu atât mai mult cu cât tot Sfântul Augustin spunea 
că oamenii și societatea lor trebuie să facă în așa fel încât să atingă scopul 
lor ultim, de a-l salvgarda pe Dumnezeul lor. Și cum să îndeplinești o 
asemenea măreaţă lucrare, de vreme ce preoții și conducătorii îți repetă în 
permanență că, indiferent de cât de bun ai fi, indiferent de ce anume ai 
întreprinde, mântuirea ta nu va veni în timpul vieţii și cu atât mai puţin după 
moarte? Era, fără îndoială, o contradicţie... Sau poate nu. Era o cale pe care 
Stin era hotărât să nu o urmeze. 

Maria bătu încetișor în ușă și apoi pătrunse în coliba lui Stin cu paşi mici. 
Se aşeză repede pe un scaun, ferindu-se să stea în fața ferestrei. 

— De ce îţi este frică? E normal să ne consultăm... 

— Stin, nu-ţi fă iluzii. Sunt aproape ca o mamă pentru voi toți. Mulţi 
oameni care sunt gata să accepte fără crâcnire un conducător pot deveni 
fiare sălbatice dacă observă că mama îl favorizează pe unul dintre fraţii lor. 

— Nu pretind că înţeleg ce spui. Dar vorbeşti despre lucruri pe care nu le 
cunosc și deci nu am să te contrazic. Și, oricum, ceea ce am eu să-ţi spun e 
mult mai important... 

— Mă îndoiesc. 

Stin o privi surprins pe Maria. În lumina slabă, profilul ei uscăţiv se 
proiecta fantomatic pe perete. 

— Nimic nu este mai important, dragă Stin, decât fundamentele puterii 
tale în sat. Eşti într-o perioadă foarte delicată şi nimic nu trebuie lăsat la 
voia întâmplării. Nimic din ceea ce facem noi aici nu e necinstit... Cu toate 
astea însă, e mai bine ca despre întâlnirile noastre să știe cât mai puţină 
lume. 

— Exact despre asta aş dori şi eu să-ţi vorbesc, rosti Stin cu însufleţire. 

— Nu te-ai răzgândit, spuse femeia pe un ton trist. 


— Nu! Și pe măsură ce mă gândesc mai mult, cu atât îmi dau seama că 
am mai multă dreptate. De ce să le spun tuturor că sunt condamnaţi să 
rămână în sat? Oare nu ar fi mai bine să le explic că, dimpotrivă, mântuirea 
noastră este aproape şi că noua organizare dorește doar să îi pregătească 
pentru momentul în care vor merge în Câmpie la familiile lor...? 

— Familiile pe care nu le-au avut niciodată... 

— Şi ce contează? În ochii lor, familiile astea echivalează cu fericirea... 

Sfinte Augustine, cum te naști tu numai pentru a-ţi mântui la nesfârșit 
tovarășii şi ca să mori în această groaznică încercare! 

— Poate că ai dreptate, acceptă Maria. Dar dacă află? Sau, mai bine zis, 
ce-ai să te faci când eliberarea voastră o să întârzie? 

— Nu ştiu... Sper că voi fi devenit destul de înţelept atunci pentru a găsi 
o soluţie. 

Maria dădu din cap pentru a-şi masca deruta. Gândi pentru câteva clipe la 
cele spuse de sora sa, care fusese salvată de spionul imperial de la un viol 
pe care chiar ea îl implorase. Nu îi plăcea cum se precipitau lucrurile. Pe de 
o parte, Stin părea mai aproape de a atinge stadiul Alambicului mai 
devreme decât orice altă clonă dinaintea lui, în timp ce ochii lui Rim nu 
prevesteau nimic bun. Nu ştia de ce, dar presimţea că prezenţa spionului 
imperial într-un moment atât de delicat precum rodirea de Dumnezeu nu 
avea să aducă nimic bun. 

— Nu despre toate astea voiam să vorbim, Maria. 

— Și-arunci? 

Stin se aşeză pe laviţa care îi ţinea loc de pat, adunându-și picioarele sub 
el. Tăcu pentru câteva clipe, concentrându-se la mărul pe care îl luase din 
coşul Mariei. Mușcă apoi brusc și zgomotos din fruct. 

— M-au pus să judec un caz... 

— Un caz? Cum adică un caz? 

Stin flutură din mâini, mestecând disperat, ca să poată vorbi mai repede. 

— Da! Alicia şi Benedict mi-au copt-o pe-asta. Nu le convine deloc că 
m-au ales pe mine să fiu conducător. 

— E normal și e chiar bine. Nici un șef nu poate să dea măsura 
adevăratelor sale calităţi fără oameni care să îi pună la îndoială deciziile. E 
foarte bine că nu te-ai transformat într-un zeu... 

Grăind către incestuosul Villcor, Sfântul Augustin cel Nou a spus: "lar 
minciuna vă va însoți de-a pururi, căci ea nu va mai fi un păcat, ci doar 
alinare a sufletelor pierdute, binecuvântare pentru păcătoşi şi izvor de viaţă 


lungă și senină înaintea damnării ultime." Tu mă înveţi, Sfinte! Si-ti 
mulțumesc! 

— Ce vrei să zici cu asta? Poate era mai bine să fi devenit zeu. Poate ar fi 
fost mai ascultători și nu ar fi trebuit să... 

— Crede-mă pe cuvânt. Înainte de a ne naşte noi, oamenii epuizaseră de 
mult toate argumentele... 

Stin sări până în mijlocul încăperii, speriind-o pe Maria. 

— Oamenii, oamenii! Oamenii nu au trăit niciodată în condiţii care să se 
semene măcar și pe departe cu cele din satul meu. Iţi repet, eu nu prea îl 
cred pe sfântul ăsta al tău, Augustin! 

— Să nu vorbeşti așa! spuse repede Maria ducându-și mâna la gură. 

— Ba am să spun! Sfântul Augustin cel Nou nu a avut defel dreptate să 
se dezică de cele propovăduite de înaintașul său, episcopul de Hippona. 
Uite, lisus Hristos e un exemplu. 

Dă-mi, Doamne, putere și îndrumă-l pe fiul Tău cel rătăcit să găsească 
drumul adevărat al credinţei! 

— Abatele ar fi tare supărat... 

— Da?! Şi de ce mă rog? 

— Ordinul augustinian are o istorie încărcată în legătură cu relațiile cu 
creștinii. E. mult de povestit. 

— Şi, ce? Dacă niște proşti s-au căsăpit acum mai bine de două mii de 
ani, asta înseamnă că trebuie să negăm toate învăţăturile religiilor vechi? 

— Defel. Budiştii de pildă susțineau că fiecare lucru are sufletul său şi 
că... 

— Lasă-i pe ăia! Revino la lisus. Uite, eu, chiar în noaptea asta, sunt în 
măsură să îl apreciez, fiindcă aş dori să fac o minune ca a lui. 

Maria încercă din răsputeri să îşi stăpânească un zâmbet. Abatele o 
prevenise cu mulți ani în urmă că geniul Sfântului Augustin cel Nou este 
tocmai echilibrul căii pe care o alesese întemeietorul. "Să minţi e una, să 
creezi o întreagă realitate e cu totul altceva" spusese Sfântul Augustin cel 
Nou. lar Maria se chinuise ani întregi să înțeleagă la ce se referise. Nici nu- 
şi imaginase că toți anii ei de trudă intelectuală aveau să fie rezumaţi de 
Stin într-o singură frază. Aşa că se pregăti să o audă, deschizându-șşi mintea. 

— Vreau să-mi aduci trei coşuri cu prune până mâine dimineaţă. Am 
mare nevoie de ele pentru a putea să le demonstrez tuturor nu numai că sunt 
în stare să îi conduc, ci şi să le arăt genul de putere pe care aş dori să o 
exercit. 


Maria pretinse o clipă că nu înţelesese... Sora ei adora sexul. Ea era 
dependentă de provocările minţii. Care era mai vicioasă? Greu de zis... 

Planul lui Stin era magistral. Alicia şi Benedict îl chemaseră să 
soluţioneze o chestiune care în esență părea destul de simplă. Ei strânseseră 
prune în toată ziua precedentă şi adunaseră cinci coșuri pline. Problema era 
că ar fi trebuit să culeagă împreună cu Saffer, care căzuse însă bolnav, pradă 
unor fierbințeli ciudate, care fuseseră puse de toată lumea în legătură cu 
boala de care credeau cu toţii că suferă. Saffer pretinsese şi el măcar un coș 
cu prune, pentru a le usca pentru iarnă, dar Alicia și Benedict refuzaseră să-i 
dea, fiindcă Saffer nu îi ajutase deloc. La rândul său însă, acesta susţinea că 
cei doi culeseseră toate prunele și că el şi le-ar fi putut culege și singur, 
peste o zi sau două, când se va fi însănătoşit, de vreme ce îngrijiseră copacii 
împreună timp de aproape un an. Conflictul era mai degrabă unul simbolic 
din moment ce nici unul dintre locuitorii Satului nu avea cum să moară de 
foame, ei fiind cu toţii hrăniţi de fraţii augustinieni. 

Stin era conștient că soluția cea mai elegantă ar fi fost să lase prunele 
celor doi şi să stabilească exact cine stăpânea copacii aşa încât, în anul 
următor, să nu se mai confrunte cu această problemă. Nu ştia însă cum ar fi 
putut împărți cinci copaci la trei oameni și simțea cumva instinctiv că a 
începe o sarabandă a înstăpânirilor peste diversele lucruri din Sat ar fi 
însemnat nu numai mari probleme pentru el, ci ar fi fost dezaprobată şi de 
fraţii augustinieni care dezavuau proprietatea și le repetaseră de nenumărate 
ori că a te pretinde stăpân chiar și peste un fir de iarbă era un act fără sens. 

— Şi vrei să înmulţeşti prunele... De aceea mi-ai cerut încă trei coșuri şi 
mi-ai vorbit de Hristos? 

— Sigur că da! E o idee foarte bună. Mâine i-aş putea spune lui Saffer că 
îi dau trei coșuri cu prune, lăsându-le pe celelalte cinci celor care le-au 
cules. În felul asta, el ar avea ceva mai multe decât oricare dintre ei. 

— Şi ce judecată ar fi asta? 

— Judecata mea! Nu trebuie să fie nici logică, și nici măcar dreaptă. Ei 
vor şti desigur că eu... 

— Vei suporta din raţia proprie efortul ăsta... 

— Fie şi-așa! Adu-mi însă prunele! 

— Am să-i rog pe fraţii de la intendenţă, dar spune-mi măcar mie... De ce 
tocmai trei coșuri? 

— Pentru că Saffer şi toţi ceilalți vor trebui să ştie că oricine suferă 
pentru ceea ce este, oricine este lovit de molimă şi se simte nefericit va avea 


în mine un aliat şi un prieten. 

Maria zâmbi cu căldură. Ar fi putut spune cel puţin cinci motive pentru 
care soluţia aleasă de Stin nu era bună și avea să ducă la incredibile 
tensiuni. Dar nu era rolul ei acela de a spune adevărul. Scormonind în 
adâncul sufletului ei constată că diletantismul politic al lui Stin chiar o 
reconforta. Poate că tânărul nu era cu adevărat atât de iscusit. Faptul că se 
sacrificase pentru prima dată pe sine pentru ceilalți, renunțând la hrana în 
schimbul "minunii" sale, o făcu să se gândească la sorocul scurt pe care îl 
mai avea la dispoziţie pentru a-l transforma într-un Mesia puternic. 

— Fie. Am să-ţi aduc prunele, deşi nu sunt de acord cu ideea ta. 

— Ura voastră faţă de creștini v-a orbit de tot. E o idee înțeleaptă. Şi, din 
câte ştiu eu, înmulțind pâinile, lisus nu a făcut dreptate, ci a dat de mâncare 
poporului său. Eu sunt undeva deasupra lui. 

Maria îl privi din prag: 

— Şi tu chiar crezi că evreul ăla a înmulţit cu adevărat pâinile? 

— Probabil că nu! Dar ce importanţă mai are asta? A rămas în istorie. Și 
el, şi pilda lui. 

Femeia preferă să se întoarcă şi să zâmbească întunericului. Scopul scuză 
întotdeauna mijloacele. Iar lumea ei nu era decât o încrengătură de mijloace 
dintre cele mai murdare pentru atingerea unor scopuri care se împleteau, 
neînțelegându-se niciodată asupra unei ordini de priorităţi. Și prin ochiurile 
acestei ţesături ample, în care zăceau încurcate destinele tuturor oamenilor 
din Abaţie, Maria vedea lumina lui Dumnezeu. 


16. Când simţi pentru prima dată pământul zguduindu-se sub picioare, 
Abatele gândi pentru o clipă că sfârşitul se dezlănţuie cu o furie divină. 
Zgomotul unei vaze vechi care căzu de pe raftul de deasupra biroului său 
aduse însă repede o nuanţă profană în dezlănțuirea sălbatică în care se 
amestecau strigăte și zăngănit de ferestre, sunete de pași grei și scârțâitul 
grinzilor de lemn. 

Cutremur. 

— Cutremur! auzi Abatele strigătul lui Aloim pe coridor. 

Mormăind o rugăciune, Radoslav se adăposti sub arcada de piatră cenușie 
care despărțea formal biroul său în două încăperi perfect egale. Privi cu 
atenţie la uşă gândindu-se că, pentru cineva ceva mai naiv decât el, faţa 


primului om care avea să pătrundă în cabinet ar fi putut constitui un prilej 
extraordinar de a-şi evalua prietenii. Ușa întârzia însă să se deschidă, iar 
tremurul pământului părea că nu se mai sfârşeşte. Văzu o crăpătură îngustă 
cum brăzdează în zig-zag tencuiala tavanului, lăsând în urmă nori minusculi 
de praf. 

Când cutremurul încetă, ochii Abatelui erau scăldaţi în boarea reţinută a 
unor lacrimi amare. 

Mulţumescu-ţi Tie, Doamne, și ţie, Sfinte Augustine, că mi-aţi mai arătat 
o dată cine sunt adevărații mei prieteni şi că m-aţi încredinţat că nu mi-am 
irosit viața închinând-o vouă. Mulţumesc și fiindcă m-aţi binecuvântat şi cu 
o nouă dovadă a micimii omenești. Inima mea va fi mai uşoară când va lua 
deciziile pe care cu toții știm că se apropie. 

Abatele se aşeză din nou la masa de scris, îndepărtând cu muchia palmei 
firele de praf care căzuseră din tavan. Trase spre el o carte și își potrivi 
ochelarii, blestemându-și încăpățânarea cu care refuza operaţia simplă care 
i-ar fi redat perfecțiunea vederii. Abia dacă citise o frază, când ușa 
cabinetului său se dădu de perete. Uitându-și amărăciunea, ridică repede 
privirile, sperând să îl vadă pe Aloim. În locul feţei bucălate a tovarăşului 
său, ochii Abatelui dădură de chipul congestionat al Mariei. 

— Eşti teafăr? 

— Da, n-am nimic, răspunse Abatele cu o voce stinsă. O să trebuiască 
însă să chem pe cineva să curețe... 

— Sfinte Augustine! Când am văzut că nu eşti în faţa Pavilionului am 
crezut... Nu ştiu ce-am crezut... 

Abatele privi la trupul mărunţel al Mariei. Ştia că în faţa lui se afla 
"victima" violului, cea pe care o scăpase Rim. Şi asta nu pentru că o 
trimisese cu o seară în ajun pe cealaltă Marie să ducă niște prune în Satul de 
Clone, unde Stin părea să fi pornit pe drumul fără întoarcere al Alambicului, 
ci pentru că ştia că din cele două femei numai aceea care dăduse buzna în 
biroul lui ar fi avut curajul să urce până acolo. Cu toate astea, amândouă îl 
iubeau la fel de mult. Era pur şi simplu una dintre diferențele acelea care, 
conduse cu măiestrie, transformau perechea de clone în cea mai puternică 
armă erotică a galaxiei. 

Gândi pentru o clipa că, dacă evenimentele care păreau să se 
învârtejească în acele momente nu aveau să ducă la distrugerea Abației, 
vremurile când ordinul augustinian avea să fie condus de o femeie nu erau 
prea departe. Și Abatele nu avea nici o îndoială că prima care avea să 


acceadă la scaunul pe care stătea el va fi una dintre Marii. Printre călugări 
erau destui heterosexuali, iar presupunerea că arma Mariilor avea să se 
întoarcă în cele din urmă și împotriva stăpânilor ei era o chestiune de logică 
şi de smerenie. 

Ouăle! Dumnezeule, trebuie să ajung la Ouă! 

Bărbatul privi la fața Mariei, congestionată încă din cauza grabei cu care 
urcase scările. 

Și de ce nu, Doamne! ? De ce nu? Poate că ăsta e semnul divin al graţiei 
Tale, poate că asta ai vrut să-mi spui împle-tindu-mi gândurile. 

— O să trebuiască să mergi cu mine. 

— Unde? 

— Într-un loc despre care, dacă vei îndrăzni să povesteşti altcuiva decât 
sorei tale, nici măcar quintul nu te va putea salva. 

— Etete... Şi cine o să-l împiedice? Încă puţin și îl am la degetul cel mic. 
Gândeşte-te că încă nu l-am... 

— Să taci! tună Abatele. 

Glasul său răsună atât de tare, încât femeia încremeni și căpătă brusc o 
paloare cadaverică. 

— Rade, ce te-a apucat, glumeam... 

— Ceea ce vei vedea nu poate fi nici măcar pentru tine subiect de glumă. 
Vino! 

Strângându-și sutana în jurul trupului, Abatele ieși din cabinetul său şi 
pomi pe coridoare ca p furtună. Abia dacă îi aruncă o privire fugară lui 
Aloim care bolborosea ceva cu capul în pământ și ieşi în curte unde fluieră 
scurt. Unul dintre frați îi aduse calul şi se repezi să mai înşeueze unul pentru 
Maria. Urmă un .galop nebun, în timpul căruia gluga Abatelui căzu pe spate 
lăsând pletele sale albe să-i fluture pe umăr. Era o privelişte neobișnuită 
pentru fraţi, dar călugării augustinieni erau obișnuiți să nu se apropie 
niciodată de asemenea lucruri stranii. "Toate lucrurile sfinte se cunosc deja. 
Nu vă amăgiţi! Noul poate fi bun, dar niciodată cucernic" spusese Sfântul 
Augustin înainte de a muri. ÎL văzură pe Abate, dar nu-l observară, 
mulțumiți în sinea lor să exercite una dintre învățăturile elementare ale 
Abației. 

Din punctul său de pază, Rim îl văzu şi el pe Abate, urmat îndeaproape 
de Maria, dar se gândi că probabil cutremurul provocase rănirea vreunui 
frate important sau vreun accident în laborator, aşa că nu dădu prea multă 
importanţă galopului celor doi. 


Cât de frumos călărea! 

Ajunşi în clădirea bibliotecii, Abatele şi Maria se pierdură repede în 
păienjenişul de coridoare mici care transforma subsolul într-un adevărat 
labirint. Maria auzise că unui frate bibliotecar îi trebuia mai bine de zece 
ani pentru a şti unde se află fiecare volum. Cât despre zvonurile că nimeni 
nu reușise niciodată să facă un plan exact al bibliotecii, fiindcă dimensiunile 
coridoarelor nu se potriveau cu cele ale zidurilor exterioare, credea că sunt 
doar scuze ale unor arhitecţi incompetenţi. Cum să stai zece ani într-un 
nenorocit de subsol și să nu-i cunoşti toate secretele? 

Se uită la cărţi în loc să privească la pereţi. N-ar mai putea reface drumul 
înapoi. 

Curând ajunseră la ceea ce părea ţinta goanei lor. Era un perete ca oricare 
altul, care înfățișa un basorelief bizar. Trei bărbaţi erau răstigniţi pe trei 
cruci, în timp ce o mulțime eterogenă părea să aplaude de undeva de la 
poalele unui gorgan. 

— lisus? Creştinul? 

Abatele mormăi aprobator și apoi puse două degete la gura Mariei, 
arătându-i că trebuie să tacă. Ascultară o vreme liniștea. Nimic nu părea să 
se miște în catacombele de sub bibliotecă. 

— În nomine Augustini, in nomine Dei, rosti deodată Abatele și Maria 
auzi un bâzâit scurt, provenind de la un obiect tehnologic, care nu se 
potrivea deloc în peisajul arhaic și încleştat parcă în lumina torţei puturoase 
pe care Abatele o folosise ca să-și lumineze drumul. Mişcările Abatelui îi 
atraseră Mariei atenţia asupra capului bărbatului crucificat în stânga lui 
lisus. Chipul se retrăsese, și, în locul lui, se putea vedea licărirea slabă și 
verzuie a unui... 

— Scaner de retină? Care are configuraţia ta în memorie? întrebă femeia. 

— Uneori, tehnologia este singura modalitate de a păstra un secret. 
Vocea, retina... 

— Pot fi lesne imitate! 

Ideea asta era poate cea mai ingenioasă dintre capcanele puse acolo timp 
de generaţii întregi de Abaţi. Încuietorile intrau în funcţiune numai dacă 
asupra lor acționa un om care nu le mai deschisese niciodată. De aceea, 
Abaţii trebuia să își schimbe vocea de fiecare dată și, mai ales, după fiecare 
vizită în Camera Ouălor, luau un medicament care le modifica aleatoriu 
retina. În felul acesta, imitarea vocii şi a retinei lor nu ar fi dus la nici un 


rezultat. Dar ăsta era un secret pe care Maria nu avea să-l afle decât dacă 
avea să-i ia locul. 

Abatele râse ușor şi rosti din nou, cu glas subțire. 

— În nomine Augustini, in nomine Dei. 

Întregul perete culisă şi bărbatul se grăbi să pătrundă în deschizătura 
îngustă și întunecată. O trase fulgerător pe Maria la adăpostul unei nișe 
săpate grosolan în perete. Femeia simţi un uşor curent de aer pe lângă 
obrazul stâng. Un fâsâit sonor se sfârşi într-un ropot sec. 

Abatele ieși din firidă şi vorbi fără grijă. 

— Mi-aș fi dorit ceva mai spectaculos. 

— Ce vrei să zici? 

— Ştii că nu apreciem prea mult tehnologia. Scopul scanerelor de la 
intrare este doar acela de a adormi vigilenţa cuiva venit să caute încuietori 
sofisticate. 

— Ce vrei să spui? 

— Un om care ştie intrarea în lăcașul în care ne păstrăm Ouăle este deja 
destul de periculos. Scopul nostru nu e defel să-l lăsăm să plece, ci mai 
degrabă să înmormântăm acest secret. O dată cu el. De aceea, dincolo de 
ușă există un aparat vechi, născocit de cel de-al cincilea Abate, care poate 
dezlănțui asupra intrusului tot felul de arme pe care le alege absolut la 
întâmplare. Săgeţile otrăvite care ţi-au șuierat pe lângă ureche sunt doar 
cele mai inofensive dintre ele. Uneori e o jerbă de flăcări, alteori un gaz 
mortal... 

— Un gaz? 

— Da, în firidă era o mască... 

— O mască! Doar o mască? Şi ce? Doreai să te sinucizi? 

Abatele zâmbi: 

— Deloc. Probabil că aş fi folosit-o eu, și noi nu am mai fi avut 
conversaţia asta. Cruţându-te, Dumnezeu mi-a dat de ştire că alegerea mea 
nu e greșită. Timpurile se schimbă, Maria. Tocmai am avut dovada acestui 
lucru... 

— Spune-mi, ce faceți cu cadavrele? 

— Care cadavre? 

— Ale intrușilor. 

— Aaa, până acum nu a fost nici unul. Nimeni nu a trecut de încuietori. 

Femeia căscă gura de uimire. 


— Te întrebi ce înseamnă asta? Să zicem că nici unul dintre înaintașii 
mei nu a dat greş când şi-a ales succesorul. Sper să nu o fac nici eu. 

Abatele dispăru pentru câteva clipe şi, fără veste, o lumină puternică 
inundă ceea ce se dovedi a fi o sală imensă, care se [întindea, probabil, sub 
întreaga bibliotecă. 

— Sfinte Augustine! Ce sunt astea? 

Abatele trase aer în piept. 

— Stai! Nu-mi spune! Întâi vreau să știu dacă au mai fost văzute de 
vreun om care nu a ajuns Abate! 

Radoslav se încruntă: 

— Desigur... 

— Şi ce s-a întâmplat cu ei? 

— Unii au devenit Abaţi... 

— Da... 

— Alţii... Ei bine, va trebui să afli singură cine anume a mai văzut Ouăle 
fără a deveni Abate. 

— Ce vrei să spui? 

Nimic. E un nonsens. Dar e un nonsens care te va urmări toată viaţa așa 
cum mă urmărește pe mine misterul originii clonelor. 

— Lasă-mi şi mie nişte secrete. Știu că vrei certitudini, dar crede-mă că 
nici măcar eu nu le am pe acelea pe care le cauţi tu. Nu cred că nu înţelegi 
măcar și în parte cât de importante sunt momentele astea. Nu-l ispiti pe 
Dumnezeu să mă facă să resimt păreri de rău. 

Maria se aşeză pe o treaptă, privind mut la întinderea sălii, în rânduri 
ordonate stătea o mulțime de schelete metalice care sprijineau containere 
ovoide, strălucitoare. Încăperea degaja un aer paradoxal de vechime 
infinită, dar și de perfectă conservare. Lipsa oricărui fir de praf, luminile 
puternice, dar bine camuflate în tavan, şi strălucirea cromată a Ouălor 
transformau sala într-un fel de replică tehnologică a ceea ce Maria credea că 
trebuia să fi fost, pe vremuri, sălile tezaurelor. 

După ce îşi obişnui privirea cu simetria strălucitoare a încăperii, femeia 
văzu că, de-a lungul zidurilor goale, se mai găseau câteva zeci de 
postamente negre, care păreau inutile. 

— Rade, ce sunt astea? 

— Ouăle... 

Nedumerită, Maria îi aruncă o privire întrebătoare. 

— „celelalte... 


Fără un cuvânt, Abatele atinse un mic panou de lângă intrare și obiectele 
despre care femeia crezuse că sunt postamente își adeveriră menirea. 
Deasupra lor înfloriră hologramele în mărime naturală a câtorva zeci de 
bărbați. Toți purtau rasa călugărească, barbă și... 

— Au toţi însemnele de Abaţi! exclamă Maria. 

— Da, ăsta e sanctuarul nostru, al celor care ne sacrificăm pentru a 
conduce Abația. 

Femeia strâmbă din nas şi dădu din mâini de parcă s-ar fi luptat cu o 
insectă invizibilă. 

— Şi, când te chinuieşti să ne conduci, te ajută cumva să ştii că o să 
rămâi așa, o sculptură de lumină, pentru veşnicie? 

Abatele ignoră tonul sarcastic al Mariei şi începu să se plimbe printre 
Ouă, privind cu atenţie. 

— Ajută-mă mai bine să vedem dacă nu s-a stricat vreunul. 

Maria ridică din umeri: 

— Şi cum aş putea să știu care este stricat de vreme ce nu ştiu cum ar 
trebui să arate şi la ce folosesc? 

— Te uiţi după deosebiri, replică sec Abatele, fără să ofere amănuntele 
după care tânjea femeia. 

Maria începu să se plimbe printre structurile metalice. Păreau formate din 
două părți, una dintre ele semăna foarte mult cu un sistem primitiv de 
propulsie, în timp ce cealaltă părea un fel de nacelă al cărui scop era să 
ocrotească un lucru extrem de mic. Îi împărtăşi Abatelui părerile ei. 

— Ai dreptate, în esență. Ouăle sunt sonde spaţiale automate. Au într- 
adevăr un sistem de propulsie clasic, bazat pe reacţie, o capsulă protectoare 
şi, bineînţeles, un mic motor superluminic... 

— Asta nu se poate! Ştii bine că o asemenea avuţie... O asemenea 
cantitate de austral... 

Abatele clătină din cap, nemulțumi de superficialitatea femeii. 

— Uiţi că Abația este o instituție foarte veche. Poate că înaintaşii noștri 
au strâns australul într-un timp în care producţia și comerțul nu erau 
supravegheate atât de atent de Imperiu. Poate că au folosit ceea ce odată se 
numea clarviziune și înțelepciune. 

— Asta ar însemna că sunt cu adevărat foarte vechi. Dar la ce folosesc? 

— Ele sunt deopotrivă arma noastră cea de pe urmă, dar și menirea pe 
care trebuie să ne-o împlinim. 

— Nu înţeleg. 


— Fiindcă nu priveşti cu atenţie, rosti solemn Radoslav, de parcă ar fi 
ținut o predică. 

Maria se aplecă asupra unei sonde şi încercă să o privească din toate 
unghiurile. Nimic nu părea să o deosebească de oricare alta. Sări pe o 
treaptă și numără Ouăle. Erau douăzeci și două de rânduri a câte treizeci de 
nave. 

— Mă dau bătută. Nu văd nimic! anunţă după un timp femeia. 

Am greșit oare, Doamne? Să fie lucrarea Ta atât de tainică încât să se 
refuze chiar şi celor care ar trebui să o înfăptuiască? 

Abatele se ridică de pe treptele pe care şedea şi se apropie de Maria. Cu 
degetele adunate, trasă un cerc deasupra unui ou și apoi. bătu pe partea 
inferioară a carcasei sale lucitoare. 

— Citeşte aici. 

Maria se aplecă și văzu o plăcuță minusculă, prinsă în patru şuruburi, pe 
care scria Rand IV. 

— Asta e o Planetă Agricolă, nu-i aşa? 

— Da. E cea de-a trei sute cincizeci şi doua planetă pe care am 
însămânţat-o. 

— Cum poți şti cu atâta exactitate? 

— Simplu, suntem pe al unsprezecelea rând, iar ăsta e al douăzeci și 
doilea ou... 

— Vrei să spui că sunt în ordine? Că imediat după ce însămânțăm o 
planetă mai construim un ou din ăsta? se miră Maria. 


Abatele zâmbi şi începu să povestească. Sfântul Augustin cel Nou nu se 
îndoise niciodată că momentul în care Abația trebuia să îşi ducă la 
îndeplinire misiunea cea de pe urmă, să-și salveze Dumnezeul de propria-l 
nemărginire, avea să vină într-un târziu. Și el era convins că numai o a doua 
întoarcere a unui Mesia ar putea să-l ajute pe Dumnezeu să treacă de 
această încercare. Tocmai de aceea se gândise să pună bazele celei mai 
cuprinzătoare religii inventate de om. Fărâmiţarea planetară, dar și donarea 
la nesfârşit a ființelor umane îl făcuseră însă să se gândească la un 
mântuitor care să vină deodată în mai multe locuri. Să fie unul şi, în același 
timp, peste tot. Aceasta fusese ideea care stătuse la baza înființării Abației şi 
a confecţionării Ouălor. Același, şi totuși peste tot. Un adevărat fiu al lui 
Dumnezeu. 

— Vrei să spui că pe nava asta se află o parte dintre germenii cu care am 
însămânţat, acum cine mai ştie câte sute de ani, planeta Rand IV? 

Abatele încuviință tăcut din cap. 

— Şi la ce-ar putea folosi ei? 

Radoslav ridică din umeri și făcu o grimasă din care femeia înţelese că nu 
avea de gând să îi explice. Maria știa desigur care erau mecanismele de 
însămânţare ale unei Lumi Agricole. O dată colectaţi din Alambicul de 
Dumnezei, germenii erau răspândiţi deasupra unei Lumi Agricole unde 
prima generaţie de clone ajunsese la maturitate. Acolo, virușii își alegeau 
cea mai potrivită gazdă, întotdeauna numai una, și trezeau în ea caracterul 
mesianic al clonei care intrase în Alambic. De pe o stație orbitală se 
comanda apoi moartea clonei infectate pentru a o martiriza și a oferi 
imaginea unui Mesia care s-a jertfit pentru binele alor săi. Prin intervenţii şi 
minuni bine calculate, Abația reușea apoi să trezească o religie lucrativă, 
bazată pe mitul Mântuitorului ucis, care transforma clonele într-un fel de 
sclavi pe plantațiile cui avea destui bani pentru a plăti o asemenea 
operaţiune delicată. 

Dar o a doua însămânţare? La ce-ar putea servi? 

— Nu pretind că înţeleg. 

— Nici nu e nimic de înţeles, Maria. Trebuie să crezi. Sfanţul Augustin a 
spus clar: "Și mântui-v-oi pe Domnul Dumnezeul meu, chemându-l pe 
Mesia a doua oară printre noi!" Nu e treaba noastră să înţelegem. Credinţa e 
cheia care sparge lacătele acestui mister. 

Pradă unei iluminări bruște, femeia se aşeză direct pe pardoseala 
incredibil de curată. Începu să vorbească pentru sine: 


— Înseamnă că atunci când un Abate va crede că a venit sfârşitul lumii, 
când va crede că Dumnezeu și-a atins propria-l nemărginire şi tremură de 
frică într-un ungher, o să slobozească toate Ouăle astea și o să strice Lumile 
Agricole. Atunci întreg Universul se va transforma în haos și... 

— Asta e o interpretare simplistă, zise Abatele. Deşi trebuie să recunosc 
că e destul de exactă. Nimeni nu poate ști cu certitudine ce se va întâmpla o 
dată cu eliberarea Ouălor. De altfel, ca să fiu sincer, nici măcar nu ştiu dacă 
vor fi capabile să treacă de noile apărări planetare ale Lumilor Agricole. 
Tehnologia a evoluat... 

— Vorbeşti de parcă aş fi ultimul plod din Satul de Clone. 

— Chiar asta și eşti... 

— Da? întrebă Maria mânioasă. Şi atunci de ce m-ai adus aici? 

Abatele o privi în ochi până când femeia roşi: 

— Pentru că din cele șase sute șaizeci şi şase de ouă, nu mai e liber decât 
unul, pentru că, pentru prima dată în ani lungi, cred că e momentul ca 
Abația să fie condusă de o femeie, pentru că numai tu îl poţi învinge pe 
spionul imperiului, dar mai ales pentru că sunt convins că nici unul dintre 
voi nu va mai apuca să-mi ia scaunul. Războiul ăsta, Maria, îl simt aproape. 
Dumnezeu își ţipă teama în fiecare rugăciune de-a mea. 

— Şi cum? Cum şi-a atins el nemărginirea? 

— Asta ar vrea să ştie şi ei, spuse Abatele arătând spre holograme. 
Adevărul e că nu avem idee. Nici cum, nici de ce... Dar simt că 
Armaghedonul e aproape și încerc să înrolez în oastea Domnului cât mai 
mulți soldaţi destoinici. O să mai venim aici... Ne-am luat cu vorba şi nu am 
verificat temeinic. Acum trebuie însă să mergem. Mai avem mai puţin de 
două minute până când se opreşte orice alimentare cu energie și aerul este 
evacuat din cameră. 

Ca și cum ar fi fost obişnuită de când lumea cu scările acelea, Maria 
porni în tăcere spre ieşire. În urma ei, Abatele aruncă încă o privire înainte 
de a porni manual secvenţa de izolare a camerei. Ultima licărire de lumină 
îi permise să se mai uite o dată la racla de aur din cel mai îndepărtat colț al 
subsolului. Maria nu văzuse pletele Sfântului Augustin. 

Ce semn să fie ăsta, Doamne? 


17. Kasser știa că nu avusese niciodată strălucirea necesară unui monarh 
peste Galaxie, iar felul lui eficient, dar tainic de a soluţiona conflictele 
erodase puternic respectul pe care numele dinastiei Boszt îl inspira în 
Imperiu. lar precedenta sa experienţă, şi singura dealtfel, în relația cu 
Abatele era unul dintre argumentele pe care fiul său, Bella VII, i le-ar fi 
putut lesne servi, dacă I-ar fi cunoscut. 

Se întâlnise o singură dată cu Radoslav, în urmă cu mai bine de patruzeci 
de ani, cu ocazia unui jubileu al dinastiei Boszt. Spre marea surpriză a 
tuturor, Abatele răspunsese invitaţiei, călcând un obicei care dura de 
veacuri. Având în vedere că era un soi de guvernator peste un protectorat, 
conform etichetei, numele său figura pe lista de invitați a oricărui 
eveniment important, dar, de mai bine de treizeci de generaţii, nici un Abate 
nu venise în planeta-capitală. Radoslav încălcase însă acest obicei. Toată 
seara, Kasser se temuse că Abatele va face cine știe ce anunţ sau că va 
provoca vreun incident. Orele se scurseseră foarte încet și îşi amintea că, 
atunci când îi venise rândul să toasteze în cinstea dinastiei Boszt, se ridicase 
el însuși şi bâiguise câteva cuvinte prin care, destul de nepoliticos, îi pusese 
în vedere că participau la un moment de bucurie, pe care ar fi regretat 
nespus să-l vadă stricat. Abatele înclinase scurt din cap şi spusese doar 
câteva fraze, care i se întipăriseră în minte lui Kasser, de parcă ar fi fost arse 
acolo cu o sondă psi. "Faptul că şi Dumnezeu se teme de propria-l 
nemărginire, Înălțimea Ta, nu înseamnă că oamenii sunt feriți de această 
spaimă. Şi nu pot decât să mă înclin în faţa destinului exemplar al dinastiei 
Boszt, alcătuită din oameni care se feresc cu maximă înţelepciune să-și 
atingă limitele." Kasser nu era sigur ce dorise să spună Abatele, dar simţise 
că vorbele lui erau un fel de zeflemea. Înţelesul obscur al acelor fraze îl 
urmărise ani buni după aceea, rănindu-l poate chiar mai mult decât 
conştiinţa faptului că, din cauza fricii cu care privise întâlnirea cu el, 
Abatele căpătase un ascendent imens asupra lui. 

Prin hublou se vedea Vechea Terra. Era un glob cenușiu, acoperit de nori 
care se vălătuceau sălbatic. Numai undeva, deasupra Oceanului Pacific, 
Soarele strălucea. Se întrebase adeseori ce fusese atât de special la planeta 
aceea pentru ca oamenii să se nască acolo? Sau poate că tocmai asta 
contribuise la expansiunea rasei umane, poate tocmai mediocritatea unei 
planete care fusese dintotdeauna o închisoare îi determinase pe oameni să 
zboare. Sau poate că totul fusese un noroc... Dacă oamenii nu ar fi 
descoperit pe Lună asteroidul acela de austral pur, probabil că nu ar fi pus 


niciodată la punct motoarele cu hiperpropulsie. Și, având în vedere cât de 
rar era australul în Univers, norocul acela părea mai degrabă opera unui 
Dumnezeu binevoitor decât o întâmplare. 

Și totuşi, de ce oamenii? De ce nu împărtășiseră şi zeții un asemenea 
destin cosmic? Kasser își amintea exact frământările prin care trecuse 
atunci când, într-un suflet, un quint îi dăduse vestea contactului cu o 
civilizaţie non-umană. Se întâmpla destul de des ca pe planete îndepărtate 
să fie descoperite comunităţi care pierduseră la un moment dat contactul cu 
restul umanităţii, dar o rasă inteligentă... Kasser se zbătuse mai bine de doi 
ani până să ia decizia de a-i cere quintului respectiv să moară, ducând cu el 
în mormânt secretul. Fusese un sacrificiu inutil, de vreme ce nu avusese 
puterea să ceară și celorlalți patru același lucru. Imediat după ce crescuse 
îndeajuns, fiul său devenise destul de abil pentru a pune cap la cap ceea ce 
nu ştiau quinții despre moartea celuilalt pentru a afla adevărul. 

Ştia de ce îl frământaseră zeţii atâta vreme, iar el sfârşise prin a lua o 
decizie pe care toată lumea o considera nefericită. Era prea preocupat de 
desăvârşirea celuilalt proiect al său şi aștepta să vadă pe ce drum va apuca 
omenirea în condiţiile în care bariera comunicațiilor interstelare dispăruse 
ca prin farmec. Cu doar trei ani înainte de descoperirea zeţilor, realizaseră 
primele comunicaţii instantanee cu ajutorul psiacului de pe Kyrall. Aceea 
fusese o descoperire cu adevărat senzațională, o unealtă al cărei loc fusese 
evident încă de la început. Întârzierea folosirii ei ca urmare a 
incertitudinilor induse de zeți în viața Imperiului ar fi fost cu adevărat o 
crimă. 

Până la psiac, comunicațiile în galaxie fuseseră tributare vitezei luminii 
sau micilor nave de transport care aveau puterea de a face salturi în 
hiperspaţiu, dar al căror cost era prohibitiv chiar și pentru administraţia 
imperială. Kyrall se dovedise însă o planetă aparte, unde modul lui rezervat 
de acţiune se pliase perfect pe un teren extrem de dificil. În loc să încerce să 
supună uscatul, dominat de paradoxale fiinţe telepate și de câteva triburi de 
oameni care păreau să se fi adaptat vieţii de acolo, Kasser ordonase 
construirea psiacului în mijlocul oceanului. De acolo, profitând de puterile 
pe care le conferea minţii umane o ciupercă omniprezentă pe Kyrall, un 
grup de operatori înzestrați cu aptitudini telepatice putea intra în contact 
instantaneu cu orice punct al galaxiei. Avea nevoie doar de un medium 
căruia să îi transmită mesajele și din mintea căruia să le extragă pe cele care 
trebuiau trimise mai departe. În scurt timp, în toate centrele districtuale 


luase ființă un departament de comunicaţii psi, care asigura Imperiului o 
coeziune pe care acesta nu o mai avusese niciodată. Oamenii erau din nou o 
comunitate unită, ca pe vremea Vechii Terre. 

Kyrall era un far galactic, o planetă de o importanţă atât de mare încât 
erau foarte puţini aceia care ştiau unde este situată. Și asta nu neapărat 
fiindcă ea ar fi putut fi cucerită în vreun fel, ci pentru a descuraja înființarea 
unui psiac care să nu fie controlat de administrația imperială. 

Deşi era departe de a funcţiona fără cusur, psiacul de pe Kyrall se 
dovedea a fi o unealtă extrem de folositoare. Iar tehnicile de comunicare se 
îmbunătăţeau pe zi ce trece, mai ales pe baza greşelilor. Kasser îşi aducea 
aminte cum mai bine de zece mii de soldați imperiali muriseră într-o 
ambuscadă numai pentru că operatorul psi al flotei se îndrăgostise de o fată 
de pe Kyrall şi îi susura poezii în loc să afle cât mai repede ceea ce era de 
transmis. Bătrânul spera ca operatorul pe care i-l dăduse fiul său, un 
flăcăiandru cu pielea smeadă, evident spion, să nu facă vreo prostie. Deşi nu 
avea nici un motiv să îl creadă incompetent, Kasser îl privise încă de la 
început cu neîncredere. 

— Înălţimea Voastră, aştept să îmi daţi coordonatele pentru asolizare. Aș 
sugera să mergem la garnizoana noastră... 

— Şi să alertăm toată planeta? Nu-ţi fie frică! Nu o să-ţi solicit să debarci 
cu mine! 

Vorbele lui Kasser făcură ca tot sângele din obrajii căpitanului să se 
scurgă înspre inimă, dar numai pentru a reveni apoi în forță şi a-i da o 
paloare stacojie. 

— Nu pentru mine mă tem, Înălțimea Voastră... 

Dacă ai şti, brav ostaș, cât de puţine sunt lucrurHe de care merită să ne 
mai temem! 

Kasser îşi îmblânzi privirea și începu să îi explice. 

— Știu de ceva vreme că Vechea Terra este doar aparent sub controlul 
nostru. Contrabandiştii de artefacte tehnologice de dinaintea Ultimului 
Război și oamenii Abației au împânzit toate astroporturile mai importante. 
O navă cu hiperpropulsie va atrage imediat atenţia. Or eu tocmai asta încerc 
să evit. 

Kasser dorea să ascundă faptul că nici măcar el nu știa prea bine ce avea 
de făcut. Ajunsese pe Vechea Terra, știa că ar trebui să caute slăbiciuni ale 
ordinului augustinian, dar habar nu avea de unde să înceapă, de vreme ce 


Abația însăși era un teritoriu de care trebuia să se ferească pentru a nu 
zădărnici misiunea quintului. 

— Spune-mi, căpitane, dacă ar fi să cauţi obiecte sau informaţii foarte 
vechi, de unde ai începe? 

— Probabil de la un muzeu, răspunse pilotul fără ezitare. 

Kasser clătină din cap. Populaţia Vechii Terra trăia doar din exportul unor 
antice artefacte tehnologice şi, bineînţeles, de pe urma relaţiilor, firave ce e 
drept, cu Abația şi cu garnizoana imperială. Uneori însă, artefactele se 
vindeau foarte bine. Chiar Kasser avusese pe vremuri în biroul său ceea ce i 
se spusese că este o bujie, un fel de generator de scântei pentru un motor 
primitiv. Cel de la care o cumpărase pe un preț nerușinat îl asigurase că este 
de mare valoare, fiind una dintre puţinele asemenea artefacte care mai 
păstra încă sigla originală "Champion" și avea, în același timp, şi învelișul 
de ceramică intact. 

Căpitanul avea dreptate, la urma-urmei. În necunoscutul în care plutea, 
orice direcţie părea la fel de bună ca oricare alta. 

— Să vină la mine operatorul de comunicaţii, ceru Kasser scurt. 

În câteva minute, în ușa strâmtă a cabinei sale apăru chipul somnoros al 
tânărului. 

— Trebuie să trimit neapărat un mesaj... 

— Înălţimea Voastră, ştiţi că nu se poate. Dacă aş fi fost măcar pe- 
aproape de o conectare, nu mi-aş fi permis să dorm. 

Biet copil! 

— Asta spui tu. Dar să ştii că nu-mi place faţa ta! 

— Înălţimea Voastră, nu înţeleg ce-am făcut ca să merit asemenea vorbe. 
Protocolul psiacului e foarte clar... 

— Nu mă plictisi, băiete! Chiar eu l-am întocmit. Și de aceea știu foarte 
bine că pe Kyrall ar trebui să fie și un operator care să urmărească 
urgenţele. 

— Mă îndoiesc că s-ar putea concentra asupra mea. Nici măcar nu ştie că 
exist. 

— Atunci poate că ar fi momentul să încerci să îl atenționezi de prezența 
noastră aici. Du-te la postul tău şi începe procedura standard de apelare. 

Cu chipul schimonosit de furie, tânărul se grăbi să iasă din cabină. Kasser 
începu să aştepte. 

Ce mândru ai fi de mine, fiule! Numai dacă m-ai putea vedea acum! 


Minutele începură să se scurgă încet. Fostul împărat ştia că nu aveau nici 
o şansă să contacteze un operator de pe Kyrall. Teoretic, lucrurile ar fi 
trebuit să stea aşa cum spusese el, dar până și Kasser ştia că oamenii din 
psiac nu putuseră fi niciodată convinși să muncească la ore fixe. Abia dacă 
reuşeau să asigure transmisiile regulate. Urgenţele erau întotdeauna 
ignorate. 

După patru ore, bătrânul ieşi echipat din cabina sa. Își pusese o uniformă 
ușoară și practică, fără însemne, armată cu o țesătură metalică în măsura să 
îl apere de orice cuţit sau proiectil prin transformarea energiei cinetice 
direct în căldură, pe care o evacua prin radiatoarele de pe gambe. Fluieră 
într-un fel ciudat și, din cabinele alăturate lui, apărură doi bărbaţi identici. 
Mos și Mas, sfetnicii de încredere ai împăratului. Nu mai erau tineri, dar 
tocmai aparenta lor fragilitate era cea mai aprigă armă a lor. Erau încă 
războinici de temut, specialişti în toate tipurile de armament. 

Fără vorbe, cei doi deschiseră uşa de la postul de comunicare. Tânărul 
smead era concentrat în fotoliul său, cu firul de la electrod spânzurându-i 
neglijent pe frunte. Mas lovi scurt, și capul operatorului căzu în piept. 
Kasser luă pulsul tânărului. Nu murise, dar starea de epuizare nervoasă 
indusă de cele patru ore de eforturi și lovitura lui Mas aveau să-l facă 
incapabil în următoarele două zile să comunice cu psiacul. 

— Alteță, lasă-mă să-l omor. Nu vom fi în siguranţă... 

— Nu tăia toate punţile, Mas. Mai ales într-un univers în care, în curând, 
nu te vei mai afla niciunde în siguranță, rosti împăratul regretând că vorbele 
acelea nu aveau să fie consemnate vreodată. 

Mişcându-se cu o coordonare ruptă parcă dintr-un balet bizar, cei trei 
bărbaţi își croiră drum spre sala motoarelor. În urma lor rămâneau trupuri 
inerte. Unele vieți erau cruţate. Altele... Ajunși în sala motoarelor, Mos şi 
Mas scoaseră repede un container pe care îl montară imediat în camera de 
hiperpropulsie. În numai un minut, preţiosul austral se scurse în container și 
cei trei plecară spre docul navetelor. Abia când micul vehicul pătrunse 
hotărât în atmosfera Vechii Terre, Kasser vorbi din nou. 

— Du-ne undeva în Câmpia Pannoniei, Mos. 

— Cum doriţi, Alteță. Cred că de-acum nu are mare importanță unde 
anume ne îndreptăm. 

— Înveţi repede, Mos... 

Kasser zâmbi cu condescendenţă. Poate că nu ştia exact de unde să 
înceapă. Dar, încă înainte de a porni la drum, ştiuse că o informaţie atât de 


prețioasă precum aceea pe care o căuta el nu putea fi plătită decât cu ceva la 
fel de valoros. lar australul era de departe cel mai important lucru din 
Univers. Aflând de o asemenea avere, în curând toţi contrabandiștii aveau 
să se năpustească să îi aducă orice cere. lar el asta aștepta, fiindcă nu știa ce 
caută de fapt. 

— Să dea Dumnezeu să se termine cu bine toate astea! 

— Credeam că ne-am înţeles, Mas. 

— Alteță? 

— Toate astea nu au cum să se termine cu bine. Ce sperăm noi aici este 
să limităm efectele unui rău care e deja făcut, spuse Kasser care se lupta cu 
un nod din gât. 

— Da. Și ne expunem practic oricui ar fi în stare să ucidă pentru o 
încărcătură de austral. Adică tuturor terranilor! 

Kasser râse scurt. 

— Stăm bine, Mos! Stăm bine! Nu cred că sunt mai mult de zece 
milioane de asemenea oameni pe Vechea Terra. 

— Şi asta înseamnă că stăm bine? 

— Bineînţeles! Gândeşte-te că peste patruzeci și opt de ore, când își va 
reveni operatorul, ne vom împotrivi unei armate formate din trei miliarde de 
soldați şi cinci quinti. Încă stăm bine. 

Mos clătină din cap și afișă zâmbetul unui om care se chinuiește să fie 
optimist. 

— Patru quinti, alteță. Unul e chiar aici, pe Terra, și nu ştie de noi. 

— Cine ştie, prietene, poate că el e primul de care trebuie să ne ferim. 


18. În urmă cu câteva zile, oamenii tăi au terminat de înălţat acoperișul 
templului. Este acum o construcţie înaltă, sprijinită pe cincizeci şi patru de 
trunchiuri groase. Cei mai ageri au fixat, ajutându-se de niște ace mici de 
fier, împletitura de frunze uscate care vă foloseşte acum de acoperiș. În 
centrul Templului se află izvorul, din apa căruia beţi cu toții şi vă simţiţi 
mai aproape de Ustin și de Dumnezeu. E tare bine în Templu și poate că 
asta este și marele tău semn de întrebare. Fiindcă oamenii s-au grăbit să se 
adăpostească, încă de la prima ploaie sub acoperișul Domnului. 
"Blasfemie!" au strigat câţiva, în timp ce cei mai mulţi au replicat că 
Dumnezeu însuși trimisese ploaia și că, de vreme ce nici un trăsnet nu a 


lovit Templul, înseamnă că stropii grei au fost un semn, menit să îi facă să 
intre în casa Lui. 

Și Laak era gata să accepte că în casa Domnului este binevenit oricine 
știe să îl slujească. Dar de ce trimisese atunci Dumnezeu vântul acela, care 
a șuierat rece printre copaci și i-a îmbolnăvit pe cei mici şi pe bătrâni? "E 
semn că trebuie să punem stavilă şi vântului" s-au grăbit mulţi să spună. 
Imediat şi fără a putea fi opriţi, cei mai tineri au întins planşe de lemn între 
stâlpi şi au creat un fel de perete prin care cruzimea rafalelor înghețate nu 
mai răzbătea. Stii că asta este soluția și că Templul nu va fi nicicum 
terminat până când izvorul în care s-a preschimbat sufletul lui Ustin nu va 
fi complet izolat de Câmpie, într-un edificiu care să poată fi văzut şi de cei 
mai îndepărtați dintre fraţii care preferau să cutreiere întinderile ierboase 
în loc să se alăture lucrării Domnului. 

Deși inima ţi se cutremură, știi că necredincioșii vor trebui opriți să bea 
apă din izvor... De vreme ce nu îl recunosc pe Ustin și nici lucrarea voastră. 
Te vei opune și, la nevoie, vei folosi din nou ghioaga... 

— Ai cuvântul meu de onoare că, dacă pleci acum, o să mă judec cu 
Abația în toate instanţele galactice și o să înving. Și sunt absolut convins că 
împăratul abia aşteaptă un motiv ca să plaseze o garnizoană suplimentară pe 
Vechea Terra. Poate că își vor instala corturile chiar în piaţa centrală a 
Abației. 

Isidor privi faţa hotărâtă a guvernatorului Crey şi se întrebă dacă îl mai 
văzuse vreodată atât de nervos. Probabil că nu... Se hotărî totuși să încerce o 
poziţie de forţă. Dacă lucrurile luau o întorsătură proastă, ar fi putut oricând 
motiva că acesta era modul oficial în care trebuia să reacționeze. 

— Nu v-aţi respectat contractul. Controlul meteorologic cădea în sarcina 
administraţiei! strigă Isidor. 

— Aiurea! Molima aia a fost de natură virală și asta o ştii foarte bine. Am 
dovezi clare! Pur şi simplu au făcut gripă! Or, în paragraful opt, alineatul 
şaisprezece, din capitolul îndatoririlor scrie clar că ocrotirea populaţiei de 
clone de virusuri străine procesului de însămânţare este sarcina voastră 
exclusivă. 

— Dacă nu ar fi fost atât de frig, nu s-ar fi îmbolnăvit! Ce vină avem noi 
că vă zgârciţi până și la sateliții meteorologici? 

— Ba nu ne zgârcim deloc. A fost o ploaie de meteoriți și doi dintre 
sateliți au fost avariaţi. Asta e mai degrabă vina Dumnezeului ăla la care te 
tot închini decât a noastră. 


Isidor cumpăni încă o dată. Ştia că districtul Sagittarius avea mare nevoie 
de Praxtor. "Niciodată să nu subestimezi puterea disperării!" îl învățase cu 
mulţi ani în urmă Kalator. lar administraţia Sagittarius avea și ea dreptate 
într-un fel. Nu ştia cum şi de ce, dar clonele făcuseră într-adevăr gripă. Și 
asta era inadmisibil înainte de prima generaţie ecleziastică. 

Îşi dorea mult să poată vorbi cu profesorul şi duhovnicul lui, dar nu avea 
cum. Și data trecută când îl contactase, mesajul din partea lui Kalator se 
încheiase cu avertismentul că, folosind nejustificat una dintre cele trei sonde 
pe care le avea în buget, irosise o cantitate de austral care s-ar fi putut 
dovedi prețioasă mai târziu. Îi venea tare greu ca la numai două luni 
standard să mai trimită o sondă şi să ceară din nou instrucţiuni. Probabil că 
ar fi fost demis și s-ar fi întors în Abaţie acoperit de rușine. Crey nu trebuia 
să ştie toate astea şi de aceea Isidor era hotărât să cedeze. Avea însă să o 
facă cu greutate. 

— Acţiunea voastră a fost nesăbuită! 

Crey îşi îngustă ochii și întrebă cu şiretenie. 

— Explică-mi, înţeleptule călugăr! Luminează-mă! Cum am greșit eu 
salvându-ţi pielea sfântă de pe rugul care ar fi fost ridicat deja şi te-ar fi 
aşteptat cu nesaţ în Abaţie dacă ai fi ucis clonele? 

Isidor clătină din cap, calm. 

— Nu moartea mea ai dorit să o împiedici, ci propria ta discreditare! 

— Pentru o asemenea acțiune nu am nevoie de aprobarea nimănui! în 
mintea ta de călugăr chiar nu poate încăpea faptul că eu îi apăr pe toţi 
locuitorii provinciei, că sunt ales de toţi şefii celor treizeci şi două de state 
ca să le reprezint interesele? Crezi oare că în încercarea de a salva 
unsprezece miliarde de oameni o să ne împiedicăm de un călugăraș care 
recită texte de doi bani...? 

Ceva nu e în regulă. Se petrec schimbări şi în tonul, şi în atitudinea lui. 
Vorbeşte altfel... Ca un om care ar fi căpătat brusc un avantaj. 

— A pune medicamente în apa izvorului a fost o iniţiativă gravă. A o face 
fără să mă consulți a fost o inepţie. Cine ştie ce s-ar fi putut întâmpla?! Cine 
ştie ce alte prostii mai pui la cale, spuse călugărul bătând în podea. 

Crey pufni dispreţuitor: 

— Spune-mi tu! 

— Ce să spun? 

— Ce s-ar fi putut întâmpla. 


— Păi nu e nevoie să mă gândesc prea mult. Minunile au un mod logic 
de a curge... 

— Şi asta nu a curs logic? A venit molima, şi apa din izvorul sfânt i-a 
salvat... 

— Şi dacă surprindeau momentul în care aţi pus medicamentele?! 

— Eşti de-a dreptul naiv! De pe o orbită joasă, am trimis câteva 
proiectile cu medicamente în izvor. A fost extrem de simplu. 

— Prin acoperiş?! strigă Isidor oripilat. 

— Da. Proiectilele erau însă foarte subțiri; nici nu se văd găuri în 
rogojinile alea pe care ei le cred acoperiş. 

— Dar dacă, deviate de acoperiș, seringile astea ar fi căzut alături? Ar fi 
văzut şi... 

Isidor se opri cu mintea înceţoșată de nenorocirile pe care le-ar fi adus 
contactul clonelor cu asemenea artefacte tehnologice. 

Crey zâmbi cu condescendenţă şi privi spre tavanul sălii de consiliu a 
staţiei orbitale. 

— Am ştiut încă de la bun-început că Sfântul Augustin cel Nou, care 
veghează asupra lucrărilor Abației, nu o să permită o asemenea nenorocire! 
intonă guvernatorul de parcă ar fi cântat un imn. 

— Nu huli! Nu-ţi folosește la nimic! Nu mă poţi înjosi pe mine jignindu-l 
pe Sfântul Augustin. 

— Dar spun exact ceea ce gândesc. Fiindcă, ştii, o altă întrebare îmi 
zumzăie în minte. Cum se face totuși că oamenii ăia au făcut gripă? De 
unde au luat-o? Asta ori e o neîndemânare groaznică din partea voastră, ori 
e o încercare la care vă supune Sfântul sau poate chiar Dumnezeul vostru. 
Gândește-te la asta! 

Isidor se gândise foarte intens, dar nu-și putuse explica unde anume 
greșiseră fraţii care sterilizaseră Praxtor. Și, pe măsură ce Crey devenea din 
ce în ce mai vehement, realiza şi el că indiferent de cât de frig ar fi fost, 
virusul nu ar fi trebuit să apară. Și totuși, el ucisese zece oameni până când 
situaţia să se amelioreze atât de brusc încât el să realizeze că asupra 
clonelor se acţionase din exterior. Îl întrebase într-o doară pe Crey dacă ştia 
ceva, iar mărturisirea guvernatorului fusese una dintre cele mai mari 
surprize din viaţa lui. 

Se certaseră groaznic, iar Isidor avusese nevoie de toată puterea sa de 
stăpânire pentru a nu-i stâlci faţa micuţului guvernator. Îi explicase că 
minunile nu erau un lucru de care să se poată abuza, pe care să le utilizeze 


în orice chestiune minoră. În plus, o asemenea desfășurare de evenimente, 
survenită într-un moment atât de delicat şi într-o privinţă atât de importantă 
precum sănătatea clonelor, ar fi putut devia procesul religios în zone mai 
greu controlabile, neexplorate de Abaţie. Ultimul lucru de care avea nevoie 
Isidor era să se abată de la manuale și să improvizeze într-un caz atipic, 
chiar de la prima sa însămânţare. Crey îl ignorase însă și îi repetase de 
nenumărate ori că el salvase situaţia şi că, deşi recunoștea că își asumase 
câteva riscuri, era convins că, fără acţiunea lui, amândoi ar fi avut mult mai 
multe probleme. 

— Un lucru trebuie să fie clar. Esenţa rea a acţiunilor tale a fost aceea că 
nu m-ai consultat, îi spuse Isidor lui Crey pe un ton împăciuitor. 

Guvernatorul făcu o grimasă a plictis. 

— Am vrut să avem discuţia asta după ce situaţia era rezolvată. Ştiam că 
nu vei fi de acord, că te vei codi și că vei căuta în cărţi diferite precedente. 
Or noi nu aveam timp. 

Isidor înghiţi cu greutate. Și cuvintele pe care le avea în minte, și nodul 
care i se pusese în gât când realizase în sfârşit că guvernatorul, pe care îl 
crezuse un omuleţ superficial, era de fapt cu totul altceva. 

Semnele pe care ţi le dă Domnul Dumnezeul tău sunt mai mult decât 
clare și ştii acum că numai aceia care vor veni din când în când să se 
închine în Templul Lui vor trăi să-și ducă la împlinire menirea. Cum altfel 
ai putea explica veştile înfricoşătoare venite de la marginile Câmpiei, care 
spun că zeci de oameni, odinioară tovarăși, au ignorat mesajele pe care 
Ustin și însuși Dumnezeu ţi le-au revelat și au murit cuprinși de 
fierbinţeală? Și cum altfel ar putea fi înţeleasă vindecarea celor care au 
bătut în porţile Templului cerșind îndurare și care, în numai câteva zile, s- 
au pus pe picioare, devenind totodată şi cei mai devotați slujitori ai 
Domnului. E limpede: Dumnezeu vrea ca toţi copiii săi să se adune în jurul 
Templului, care să devină centrul lumii voastre. 

În timp ce ultimii rătăciţi se întorceau la tine, tovarășii tăi au terminat de 
zidit pereţii. Au folosit pietre pentru temelii, așa cum te-a învăţat în vis 
Ustin, şi apoi plăci mari de lemn, pe care le-au strunjit cu uneltele pe care 
însuși Dumnezeu le-a trimis. Mai rău a fost atunci când au terminat, fiindcă 
în Templu era o beznă absolută și flăcările focurilor nu ajungeau pentru ca 
oamenii să se poată descurca. Fumul devenea repede înecăcios. Shanya 
avusese însă ideea de a face câteva spărturi în ziduri ca să iasă fumul și să 
intre lumina. 


Faptul că altcineva avusese revelația asta te-a pus pe gânduri, dar, în 
lipsa altui semn, ai ajuns să crezi că așa a voit Dumnezeu și, după zile de 
meditaţie, te-ai convins chiar că deslușirea către alți semeni a căilor 
Domnului nu poate fi decât o binecuvântare pentru tine, care, oricum, nu 
erai în postura de a-l cere socoteală. 

Priveşti cu mândrie și totuși cu oarece neîncredere la ziduri. Pe alocuri 
s-au afumat și nu mai sunt frumoase. Lemnul a început să se scorojească... 
Simţi că trebuie să deprinzi ceva nou, să faci ceva cu suprafeţele acelea 
cenușii, care par nemărginite și totodată atât de strâmte... 

Crey zâmbea din nou întunericului din cabina sa. Arta divinaţiei se 
dovedea mai simplă decât crezuse. Se descurcase admirabil şi dovedise că 
Abația avea imense rezerve de inocenţă în ceea ce privește natura umană. 
Moartea sensibiliza întotdeauna minţile slabe... 

Ştia ce dorise să îi reproșeze Isidor. Nu faptul că nu se sfătuise cu el îl 
durea pe tânărul călugăr. Sufletul său era mai degrabă pârjolit de frica 
monumentală ca nu cumva populaţia de clone să intre într-un stadiu al 
dezvoltării despre care el să nu știe nimic. Crey intuise încă de la început că 
ordinul augustinian era adeptul căilor de mijloc, al potecilor bătătorite. 
Abația era o instituţie prea veche pentru a mai păstra chiar și un mic strop 
de fantezie. Teama ei că va ajunge în situaţia de a lua decizii instatanee şi, 
mai ales, îngrozitoarea şi mercantila frică de eşec paralizau judecata 
călugărilor. Crey era în schimb adeptul soluţiilor curajoase. Așa fusese 
mereu și era convins că aşa ajunsese şi guvernator. 

Fusese relativ simplu să trimită pe planetă o capsulă cu viruși de gripă. 
Sateliții meteorologici erau departe de a se fi stricat, dar nu dorise să riște 
nimic. Pe vreme călduroasă, gripa nu e la fel de eficientă. Bănuise că, 
inducând o molimă al cărui remediu se află în Templu, clonele vor crede că 
Dumnezeu apără numai locul din jurul izvorului tămăduitor şi puţinii răzleţi 
din Câmpie, posibili adversari politici ai apostolului Laak, fie vor fi murit, 
fie se vor fi convertit la protoreligia lui. Era un calcul care lui i se părea 
elementar. Nu înțelegea de ce nu fusese folosit până acum de Abaţie. 
Singurul argument de care pomenise pe departe Isidor se referea la 
posibilitatea descompletării zestrei genetice a populaţiei prin dispariţia atât 
de timpurie a unor întregi linii de sânge. Dar, pe de altă parte, Crey ţinea 
chiar acum în mână micul proiector, care afișa pe tavanul curb al cabinei 
sale un capitol anost din Manualul Însămânţării. Acolo se afirma limpede 


că o pierdere de până la 20% din clone poate fi suportată fără riscuri 
majore. 

Crey prefera să pună pe seama neștiinţei și lipsei de fantezie refuzul 
Abației de a trece clonele prin cel mai simplu și mai eficace sistem de 
generare a religiilor: lupta cu moartea. 

Undeva în adâncul minţii sale simțea însă că îi scapă ceva, că Abația 
escamota ceva extrem de bine, că avea un scop de care se simţea foarte 
aproape, dar pe care nu putea să-l desluşească încă pe deplin fiindcă nu-și 
imagina ce interes puteau avea călugării augustinieni în a-și prezerva toate 
liniile genetice iniţiale. 

Micul guvernator era însă liniștit. Primul experiment îi reuşise pe deplin, 
atât pe planetă, cât şi pe staţia orbitală. Nu se așteptase ca tânărul călugăr să 
se dea atât de ușor bătut. Şi aici mizase însă pe lăcomie. Era felul lui de a se 
răzbuna pe reproșurile perpetue ale lui Isidor, care ar fi dorit o sondă mai 
eficace pentru controlul viselor lui Laak. Când venea vorba despre banii lor, 
călugării deveneau însă extrem de chibzuiţi. A lăsa numai trei sonde 
hiperluminice pentru un interval de cinci generaţii era un act de o zgârcenie 
rară, mai ales că Abația încasase în avans plata pentru însămânţare, şi banii 
aceia ar fi ajuns lesne pentru o mie de sonde. Dacă întreg Universul ar fi 
avut combustibil pentru o mie de sonde... 

Pentru o clipă, Crey se întrebă dacă nu cumva Abația avea acces la 
comunicațiile derulate de administrația centrală prin intermediul planetei- 
far Kyrall. Alungă însă repede din minte această eventualitate. Între dinastia 
Boszt şi Abaţie exista o rivalitate tradiţională, greu de ignorat pentru ambele 
părți. Ordinul augustinian nu a fi riscat deconspirarea corespondenței, 
apelând la un serviciu imperial. 

Guvernatorul privi pe hublou şi i se păru că stelele sclipesc vesel. 


19. — Spune-mi cum e să fii aşa ca tine? întrebă Maria, aţintind asupra 
lui Rim limpezimea dezarmantă a unei priviri curioase. 

— Ce vrei să ştii? 

Femeia zâmbi şi mestecă repede îmbucătura de măr pe care o luase 
imediat după ce întrebase. 

— Am făcut cercetări. Și pe Abate l-am întrebat cine ești. 

— Interesant. Şi ce ţi-a spus? 


— Că eşti un fel de supersoldat imperial care doreşti să îi iei locul, 
devenind mai bun decât el. 

Rim se înclină uşor. Plecăciunea corpului era pentru îndrăzneala femeii. 
Cea a minţii preţuia curajul Abatelui. A dezvălui fraților adevăratul scop al 
şederii sale în Abaţie ar fi putut avea consecinţe imprevizibile. Quinţii erau 
obişnuiţi ca diverse grupuri de oameni să se pună spontan sub conducerea 
lor. 

— În esență, are dreptate. Dar, ca de obicei, a uitat un amănunt, că am de 
gând să fiu cinstit. Voi juca după regulile voastre... 

Râsul Mariei era cristalin și Rim găsi în el un abandon seducător în fața 
veseliei. Oricine putea râde în acest fel nu avea cum să fie o persoană 
complicată sau ascunsă. 

— Atunci o să pierzi. Nu o să devii nicicând Abate, spuse Maria brusc 
preocupată de pulpa mărului pe care îl mânca. 

— E foarte posibil... 

— Trăiesc de multă vreme aici și ştiu. Nimeni nu a reușit să ajungă Abate 
decât după ani lungi de penitență și după câteva călătorii în Câmpie... Nu 
ştiu de ce, dar simt că tu nu ai atâta timp. Și nici vârsta potrivită... 

Rim încercă să-i dea Mariei o vârstă. Ar fi putut avea treizeci şi cinci de 
ani, sau poate mai mulţi... Era evident însă că mai putea avea copii şi că 
fusese obișnuită cu munca grea. Palmele ei bătătorite și tenul bronzat arătau 
că își petrecea mult timp muncind în grădini. De altfel, asta și spusese 
Maria despre ea. Muncea în laboratoarele fraţilor savanţi și apoi în grădină. 
Și totuşi, ochiul antrenat al lui Rim putea desluși ceva artificial în corpul 
Mariei, o tinereţe nenaturală... 

"A vedea lucruri care nu există e primul semn al dragostei" îi spusese 
odată Rajji. Se referise însă la o planetă pe care trebuia să o cucerească, dar 
pe care el o găsise seducătoare. 

— Nu mi-ai răspuns la întrebare. Cum e să fii quint? 

Rim zâmbi. 

— Cum e să fii Maria? 

Femeia se aşeză pe iarbă şi privi în sus spre cerul cenușiu. 

— Nu ştiu. Eu nu sunt o persoană atât de importantă încât să mă fi gândit 
vreodată că merită să-mi înregistrez sentimentele. Iau fiecare zi pe rând... 

— Am observat asta. Nu te-a afectat prea tare episodul acela... 

Femeia se înnegură. 

— Ţi-am mai spus. E felul meu de a mă apăra. Violul acela... 


— Nu la viol mă refeream. Ci la felul în care au sfârșit cei trei... 

— Îşi meritau soarta, rosti femeia pe un ton sumbru. 

— Ciudat. Nu credeam că o adeptă atât de ferventă ca tine a doctrinei 
augustiniene poate fi atât de nemiloasă. 

Maria îi întoarse din nou în ochi privirea aceea dincolo de care Rim 
credea, ba nu, ştia că nu se poate ascunde nimic rău. 

— Nu e chiar cum spui., Şi nu sunt deloc bucuroasă pentru tine. Poate că 
ar fi bine să ajungi Abate într-o zi şi să aduci un suflu nou în ordinul nostru. 
Dar dacă vei continua să ignori tot ceea ce încearcă frații-teologi să te 
înveţe, mi-e teamă că nu vei face decât să-ţi irosești talentele şi anii... 

Rim rămase gânditor. Era adevărat că nu reușea încă să deosebească 
religia neo-augustiniană de cea a vechilor creștini. Dar, pe de altă parte, nici 
nu reușea să se convingă că misiunea lui depindea într-o asemenea măsură 
de această înțelegere încât să se îngrijoreze. 

Maria îi explică și abia atunci el își aduse aminte că și Abatele îi vorbise 
odată despre moarte ca fiind una din deosebirile esenţiale dintre scrierile 
Sfântului Augustin cel Nou și cele din tradiţia augustiniană clasică. Era 
meritul întemeietorului Abației acela de a fi înţeles că, de vreme ce liberul 
arbitru e iluzoriu, iar mântuirea nu poate fi obținută indiferent de faptele pe 
care le făceai în timpul vieţii, atunci ordinea din cetatea Omenească trebuia 
să fie una dictată de îndatorirea supremă a omenirii, aceea de a-și mântui 
Dumnezeul, păzindu-l de propria-l nemărginire şi mai ales luptând alături 
de El și de Mesia în ceasul Armaghedonului. În faţa unui asemenea scop 
măreț, viețile oamenilor nu prea contau de vreme ce dispariţia fizică a unor 
indivizi nu putea pune în pericol scopul unic. Călugării erau darnici cu 
moartea. 

Rim gândi că o asemenea lege, care încuraja crima, contravenea tuturor 
normelor imperiale, care, teoretic cel puţin, ar fi trebuit să prevaleze în faţa 
celor ale Abației. 

— Vrei să spui că nu vă pedepsiţi criminalii fiindcă au luat viaţa cuiva? 

— Bineînţeles că da. Iar pedeapsa e numai una! Moartea. Atâta doar că 
nu îi jelim pe morţi. Şi nici nu ne bucurăm pentru ei. Dar asta ar trebui să-ți 
fie destul de familiar ţie... Moartea nu are nici o importanță de vreme ce 
adevărata menire a omului e în Cetatea Cerească. 

Rim ridică dintr-o sprânceană. 

— Tot Imperiul ştie că ucenicia unui quint începe într-un magazin 
riussian de amintiri. 


— Tot Imperiul știe doar ce vrem noi să ştie. Adevărul e că nimeni nu 
poate prevedea ce va conţine pregătirea unui quint. Nici măcar maestrul 
său. 

— Da, dar se spune că... ridică din umeri Maria. 

— Ştiu ce se spune, o întrerupse brutal Rim. Că ne duc acolo și ne lasă pe 
mâna neguţătorilor... Tu ce mai ştii? 

Femeia își linse buzele cu surescitare. 

— Am auzit că acolo vi se aplică o tehnică inventată cu multe secole 
înainte de primul Exod Stelar, pentru băieţii din magazinele de dulciuri. Se 
zice că vi se dau atâtea amintiri câte puteţi absorbi deodată. Și dintre cele 
mai grozave, din acelea stocate în simbionti care stau ascunși în cele mai 
adânci tainiţe ale pădurilor de pe Riuss. Se zice că vă năpustiţi să absorbiți 
atât de multe încât sfârșiţi prin a nu mai fi tentaţi niciodată să simţiţi ceva... 

Rim rămase tăcut câteva clipe amintindu-și pădurile incredibile de pe 
Riuss. Nu se mai gândise demult la anii adolescenţei sale. 

— Ştii destule lucruri..: Realitatea e însă cu mult mai puţin 
spectaculoasă... 

Maria îl privi întrebătoare. 

— Quinţi devin cei care refuză să se acopere pe tot corpul de simbionți. 

Femeia rămase cu gura căscată. 

De ce am senzaţia că dă acestui lucru mai multă importanță decât ar 
trebui? Ce e cu femeia asta? 

— De ce am senzaţia că asta nu era o informaţie pentru urechile oricui? 
întrebă femeia într-un târziu, ca și cum i-ar fi citit gândurile. 

— Pentru că aşa şi este. 

— Şi atunci, de ce...? 

— Pentru că doresc și eu ceva în schimb. 

— Crezi că dețin secrete atât de valoroase încât să compenseze...? 

— Nu, deloc. Vreau doar să ştiu ce e cu împrejmuirea aceea dincolo de 
care trăiesc tinerii pe care îi păziți... 

— Aaa, Satul de Clone? Maria zâmbi. 

— Cred că pot să-ţi spun. La urma-urmei pot oricând să susţin în faţa 
Abatelui că m-ai ameninţat. 

Rim rânji într-un fel pe care femeia nu-l găsi deloc agreabil. 

— L-am întrebat şi eu mai demult pe fratele Abggar, superiorul 
consistoriului ştiinţific, ce se întâmplă cu tinerii aceia şi de ce nu pot fi 
lăsaţi în libertate. Mi-a spus că sunt bolnavi de o boală contagioasă extrem 


de virulentă, care se ia prin contact direct și că îi ţine într-un fel de 
carantină. 

Dezamăgit, Rim clătină din cap... 

— Asta am dedus și eu după numai cinci minte de privit. M-am întrebat 
însă de ce le zice toată lumea clone. 

— Fiindcă sunt clone!... 

Fu rândul lui Rim să rămână cu gura căscată. 

— Cum adică? Spuneai că au fost adunaţi din Câmpie pentru că erau 
bolnavi. 

— Da, dar asta s-a petrecut acum multe generaţii. Vezi tu, boala lor pare 
să se agraveze când ajung în jurul vârstei de treizeci de ani şi, în numai doi 
ani, mor cu toţii. Deşi lucrează la asta de mai bine de două sute de ani, 
fraţii-savanţi nu au fost în stare să obţină un antidot al bolii. De aceea îi 
donează mereu, îi îmbolnăvesc din nou şi speră să îi poată salva. 

Rim scuipă dezgustat. 

— Bine, dar asta e o chestie perversă chiar şi pentru nişte oameni care 
dispreţuiesc viaţa umană, așa cum o faceţi voi. 

— Nu e chiar așa. Vezi tu, soldatule, noi suntem convinși că există un 
număr finit de sfinți. Ar fi mare păcat ca, din cauza nepăsării omenești, să 
pierdem vreunul. Înţelegi? 

— Nici o iotă. 

— Şi eu am fost nedumerită la început. Abggar mi-a explicat însă mai 
demult. Boala de care suferă aceşti oamenii îi transformă, în ultimul stadiu 
al existenţei lor, în nişte morţi vii. Se comportă de parcă sufletul li s-ar 
scurge încet-încet și sfârșesc prin a nu mai fi decât nişte învelişuri de carne. 
Când lucrul ăsta s-a întâmplat pentru prima dată, călugării s-au întrebat ce 
face sufletul atâta vreme cât corpul său pare să mai trăiască. Se pare că 
mulți dintre fraţi au ales să creadă că există o șansă, mică e drept, ca 
sufletele acestor oameni să se piardă în răstimpul în care carnea lor moare și 
să nu mai ajungă nicicând în Cetatea Cerească. Or noi nu ne putem permite 
să pierdem vreun suflet, de vreme ce acela care ne va conduce în 
Armaghedon nu a fost încă găsit. De aceea, au ales să îi doneze la nesfârşit 
pentru a-i putea vindeca. Aşa vor avea şansa unei morţi firești și le vor 
putea valorifica sufletele. 

— E un joc. Nu aveţi de unde ști, chiar acceptând că toată aiureala asta 
cu sufletele e adevărată, că indiferent câte clone îi faceţi unui individ, 
sufletul său se va regăsi în fiecare din ele? 


— Asta e una dintre primele învățături ale întemeietorului. "Creează 
învelișul potrivit din care şi sufletul va veni negreșit și ori de câte ori va fi 
nevoie să îl anime." Ceea ce fac fraţii în Satul de Clone nu e cruzime. E 
bine ca Satul să existe. E o dovadă clară că nici măcar Dumnezeu nu e 
infailibil atunci când omul își pune în minte să îl înșele. 

În mintea lui Rim, câteva lucruri se legară repede. 

— Virusul. Virusul care i-a infectat era distilat aici, în Abaţie, nu-i aşa? 

Maria dădu din cap. 

— Nu ştiu... Chiar nu ştiu. 

Și îi întoarse din nou ochii aceia limpezi și sinceri, și Rim renunţă la 
întrebarea care îi stătea pe buze. 


20. Aloim intră vesel în chilia Abatelui. Pe faţa tânărului călugăr era 
întipărită o satisfacţie care stârni curiozitatea lui Radoslav. 

— De ce eşti așa de bucuros? 

— De ce n-aş fi? Afară e o vreme excepţională, mă simt sănătos şi 
încrezător în viitor, aş putea jura că din icoana de pe hol mi-a zâmbit însuși 
Sfântul Augustin cel Nou. 

Abatele surâse și el, cu amărăciune, întrebându-se dacă superficialitatea 
lui Aloim sau propriile nesiguranţe îl fac incapabil să se bucure alături de 
tânărul său amant. Iniţierea Mariei fusese un impuls de moment și ştia că 
declanșase un şir de evenimente care nu avea cum să mai fie oprit. Dacă nu 
ar fi devenit ea însăși conducătoarea Abației, Maria ar fi trebuit ucisă, şi, o 
dată cu ea, şi sora ei. Renunţarea la o asemenea armă nu putea fi însă 
trecută cu vederea de Consiliul Ecumenic şi atunci ar fi trebuit să spună 
tuturor ce greşeală făcuse. Nici o scriptură nu interzicea femeilor să 
conducă Abația. Lucrul acesta nu se întâmplase însă niciodată, și Abatele 
ştia mai bine decât oricine că şi precedentele aveau felul lor pervers de a se 
transforma în blasfemie şi apoi în păcat capital. 

Realiză abia prea târziu că îşi lăsase mintea să hoinărească liber în 
prezenţa lui Aloim. Întoarse repede privirea și expresia feţei tânărului îi 
confirmă instantaneu că starea lui de spirit se modificase simţitor. Ochii lui 
Aloim ardeau cu ură. 

— De ce te gândeşti în felul ăsta la Maria? La care dintre ele? ceru 
tânărul să ştie cu un glas imperativ. 


— Prostule! Doar nu-ţi închipui... 

— Ştiu sigur ce era în capul tău. Te gândeai la Maria cu speranţă şi, în 
același timp, cu dragoste. Și era și teamă în mintea ta! Ce înseamnă toate 
astea? 

Abatele îşi îndreptă spatele și își încorda mușchii picioarelor. Simţea 
violenţa plutind în aer și dorea să fie pregătit. Indiferent cât de mult îl iubea 
pe Aloim, Abația trebuia să fie mai presus. 

— Te asigur că nu e nimic pentru care să te îngrijorezi! Ştii bine 
preferinţele mele... 

— Nu mă interesează cu cine decizi să ţi-o tragi! strigă Aloim, pradă unei 
furii incredibile. Nu dragoste fizică era în mintea ta pentru Maria. Era 
speranţă, şi încredere, şi frică deopotrivă. 

Dacă ar fi îndrăznit, Abatele ar fi răsuflat ușurat. Ştia însă că tânărul 
putea interpreta semne cu mult mai subtile decât un simplu oftat, așa încât 
decise să se prefacă furios. 

— Pot să ştiu de ce adopţi tonul ăsta? Oare apropierea dintre noi ţi-a orbit 
judecata? Ce speri să obţii vorbind astfel? 

Ca şi cum vorbele Abatelui l-ar fi înmuiat într-un butoi cu apă rece, 
Aloim își îngustă ochii şi rosti cu glas mieros: 

— Şi oare ce crezi că aştept de la tine? 

Abatele se întrebase de multe ori, într-adevăr, care era motivul 
statorniciei pe care o manifesta Aloim faţă de el. Mai avusese amanți. Unii 
nu apucaseră nici măcar dimineața. Vreo doi încercaseră chiar să-l 
asasineze, iar unul aproape că reuşise. Cu mult timp în urmă, un tânăr 
precum Aloim aproape că îl convinsese să fugă împreună, în Câmpie... Nici 
unul nu zăbovise lângă el atâta vreme ca Aloim. Abatele era însă destul de 
bătrân pentru a şti că răspunsul la asemenea întrebări complicate implica de 
obicei pricinuirea unei dureri însemnate. 

— Nu ştiu... Spune-mi tu! 

Tânărul se apropie și întinse mâna încet, până când arătătorul său atinse 
fruntea Abatelui. 

— Te-ai gândit vreodată cum e să fii ca mine? 

— De multe ori. 

— Dar ţi-ai dorit vreodată să fii ca mine? 

Radoslav plecă privirea. Acum îl putea lăsa pe Aloim să citească fără 
frică în mintea lui. Răspunsul la această întrebare nu era clar nici pentru el. 
Îl invidiase de multe ori pe Aloim pentru puterea lui de a şti ce simt oamenii 


cu adevărat. În același timp însă, nu-și putea imagina o lume fără minciună, 
în care să se confrunte întotdeauna cu ceea ce aveau de spus ceilalți. Anii 
îndelungaţi în care fusese Abate îi moleșiseră mintea și se surprindea din ce 
în ce mai mult ascunzându-se de adevăr în spatele autorităţii sale. Își aminti 
că citise undeva că pe Vechea Terra, chiar înainte de Ultimul Război, 
mandatele conducătorilor erau limitate la unul singur, nu mai lung de patru 
ani. Fusese o regulă înțeleaptă. 

— Nu ştiu ce să zic, răspunse într-un târziu Abatele. Bănuiesc că 
afecțiunea mea pentru tine ar trebui să-ţi ajungă ca răspuns... 

Aloim pufni nervos: 

— Rade, nu încerca să îndrepţi asupra mea arme de care tu însuţi m-ai 
învăţat cum să mă feresc. Tactica asta de a arunca răspunsul înspre mine nu 
o să te ajute de data asta. 

Și totuși, cât eşti de vulnerabili 

— Nu înţeleg ce vrei de la mine... murmură Abatele. 

— Să-mi spui dacă ai râvnit vreodată la puterile mele. 

— Au fost momente în care mi-am dorit să ştiu ceea ce simt alţii. Şi asta 
nu numai pentru mine, ci şi ca să pot conduce mai bine Abația... 

Uite, ţi-am dat ce ai dorit, nesăbuitule! Cui o să-i servească acum 
întrecerea? 

— Înseamnă că aș fi un bun Abate! strigă Aloim. 

— Știu ce vrei să spui! tună Abatele. Slăbiciunea mea pentru tine nu mi-a 
întunecat chiar de tot judecata! Te înșeli însă dacă îţi închipui că apropierea 
noastră va fi de-ajuns ca să-mi iei locul. 

Aloim păru pentru o clipă descumpănit de felul în care sunase rostirea de 
către Abate a celei mai tainice și totodată ambigue ambiţii ale sale. Nu 
îndrăznise până atunci să o enunţe nici măcar în mintea sa. Francheţea 
Abatelui îl făcu să sesizeze că mersese destul de departe. Sondă disperat 
mintea bătrânului în căutarea violenţei. Ca niciodată însă, poate din cauza 
emoției, poate din pricina vreunei puteri secrete a Abatelui, nu putea afla 
nimic. 

— 'Ţi-e frică, Aloim. Nu mai vezi nimic... Asta pentru că baţi la uși 
deschise! Eşti precum răpitorii aceia din istoria Vechii Terre care nu puteau 
vedea decât prada în mișcare. Tu nu poţi percepe decât gândurile pe care 
cineva doreşte să și le-ascundă. E o mare slăbiciune, Aloim. De aceea nu 
sunt sigur că vreau să fiu ca tine. 


Zâmbind, bătrânul se așeză în jilțul din faţa ferestrei, locul său obișnuit 
pentru meditaţie. 

Aloim îşi scutură capul, mișcându-și pletele... 

Sfinte Augustine, ce păr! Iartă-mi slăbiciunea căci din ea izvorăște 
păcatul pe care sunt pe cale să-l comit. 

— Ai recunoscut! se bâlbâi Aloim. Ai recunoscut că un Abate cu puterile 
mele ar fi de un deosebit folos Abației. 

— Desigur... Darul tău ar fi de folos oricărui conducător. Ba chiar unii 
dintre ei ar putea să-l folosească pentru a îndeplini voia celor mulți... Nu 
ştiu de ce însă mi se pare că tu, Aloim, ești mai degrabă aplecat să-ți 
foloseşti puterile pentru eliminarea adversarilor... 

Tânărul clătină din cap. 

— E nedrept să faci o asemenea presupunere! 

— E treaba mea să fac presupuneri. Le spun inspiraţii divine. 

Aloim tăcu. Abatele îl lăsă să se cufunde în amărăciunea a ceea ce el 
credea că e o înfrângere și, când simţi că liniștea din încăpere începea să 
zumzăie, vorbi încet, dar cu glas aspru. 

Avea să îi acorde lui Aloim o șansă. La urma-urmei, Mariile nu erau cu 
nimic mai bune decât tânărul lui amant pentru a-i succeda la conducerea 
Abației. Îi spuse că avea să îi dea șanse egale cu ale Măriilor în a-i urma la 
conducerea Abației. 

— De fapt, discuţia asta nici nu ar trebui să aibă loc. Eşti încă tânăr și în 
putere şi ne vei mai conduce mulţi ani de-acum înainte, protestă făţarnic 
Aloim, după ce Radoslav termină ce avea de spus. 

— Nu e niciodată prea devreme să-ţi scrii testamentul. 

— Poftim? 

— E o veche vorba terrană. Nu-ţi bate capul. 

Aloim deveni încrezător și, după câteva proteste formale, îl întrebă 
direct: 

— Să înţeleg că vrei să pui la cale un fel de întrecere între mine şi Marii 
pentru a-l alege pe acela care îţi va succeda? 

Abatele îl privi fix, concentrându-se într-un punct aflat în centrul frunţii 
tânărului. Ce ironie! Dorea un concurs. Abatele se întrebase de multe ori de 
ce persistau oamenii în a-şi imagina că alegerea liderilor se baza 
întotdeauna pe un fel de întrecere? El unul simţea că, şi dacă nu ar fi fost 
atât de atașat doctrinei Sfântului Augustin, ar fi crezut că nu se poate ajunge 
în postura de a conduce oameni decât dacă soarta îţi este predestinată încă 


de la naștere. Conducătorii sunt oameni bizari, care, deși preţuiesc mai mult 
decât ceilalți liberul-arbitru, fug precum orbii să-și împlinească destinul. Iar 
Aloim era un alt exemplu trist în acest sens. Dacă succesiunea ar fi fost cu 
adevărat o luptă, o întrecere, Mariile l-ar fi sfârtecat pur și simplu. În plus, 
Abatele era un mare amator de istorie terrană. Ştia că Ultimul Război avea 
drept cauză profundă tocmai întrecerea asta între liderii ratați, cursă stupidă 
numită pe vremuri democraţie. Își iubea prea mult Abația pentru a face 
această greșeală. 

Dădu să îi explice și lui Aloim toate astea, dar se opri brusc. Tânărul nu 
părea pregătit pentru asemenea gânduri. 

— Deşi eu nu o văd ca pe o întrecere, am să-ți dau aceeași șansă ca şi lor. 
Am să-ţi împărtășesc cel mai bine păstrat secret al Abației. Te-ai întrebat 
vreodată care este zestrea genetică pe care o reproducem mereu în Satul de 
Clone? 

— Ştii bine că da. Te-am întrebat şi pe tine. 

— lar eu nu ţi-am răspuns pentru că asta este provocarea ultimă a unui 
Abate. Nici noi nu știm care au fost oamenii pe care i-a selecționat Sfântul 
Augustin cel Nou. Știm în schimb cine sfârșește primul prin a se jertfi și a 
ajunge direct în Alambicul de Dumnezei. 

— Ce vrei să spui cu "primul"? 

— La fiecare recoltă, invariabil, o singură clonă își asumă rolul de 
salvator al celorlalte și îşi încheie viaţa jertfindu-se pentru ceilalți. E clona 
Sfântului Augustin ce Nou. 

Aloim căscă gura, ochii îi ieşiră din orbite şi bolborosi ceva care semăna 
cu o rugăciune. Se împletici cu greu până ajunse să se aşeze pe pat şi 
aproape că se prăbuşi pe salteaua subţire. 

— Vrei să spui că...? 

— Vreau să spun că Sfântul Augustin e mereu printre noi în feluri pe care 
nu le putem înţelege. Dar faptul că e mereu acela care însămânţează Lumile 
Agricole, numai pentru ca, o dată întrupat acolo, să se jertfească din nou, ne 
dă puterea şi speranţa, ne face să fim ostașii lui de-a pururi. 

— Dar, dar... E o blasfemie! Să-l jertfești mereu... bolborosi Aloim. 

Pe frunte îi înfloriseră broboane de sudoare. 

— Sfântul Augustin cel Nou şi clonele sale nu fac decât să parcurgă, de 
sute de ori, același drum. Destinul fixat de însuși Dumnezeu atunci când l-a 
trimis pe lume. Poate şi de aceea religia noastră e atât de puternică. Suntem 


în posesia singurului sfânt care nu încetează să facă minuni, mereu și 
mereu, aproape ca o mașină. 

— Şi de unde îl clonaţi? 

— Într-un loc în care nu vei ajunge prea curând, sau nu vei ajunge 
niciodată dacă nu îmi vei succeda, există o raclă în care avem pletele 
Sfântului Augustin cel Nou. De acolo, o dată cu fiecare nouă populaţie de 
clone, luăm câte un fir şi-l clonăm pe Mesia. Pletele Sfântului Augustin sunt 
într-un fel singura și cea mai solidă temelie a Abației. 

Aloim rămase tăcut câtăva vreme, cântărind implicaţiile celor spuse de 
Abate şi mai ales felul în care ar fi putut face ca informaţia aceea să fie 
folosită cât mai eficient în favoarea sa. 

— Şi le-ai zis asta și Mariilor? 

— Ele au avut alt indiciu. Ţi-am spus că nu cred că succesorul meu 
trebuie stabilit printr-o întrecere. Să spunem că aveţi șanse egale acum. 

Faţa tânărului se înnegură. 

— Dar mai am atâtea de aflat! Cum faci ca Augustin, cel care se jertfește 
aici, să se întrupeze exact pe o Planetă Agricolă și apoi să se jertfească din 
nou, acolo? Ce se mai află lângă racla cu pletele Sfântului Augustin? Nu se 
poate ca ăsta să fie singurul secret! 

Abatele zâmbi cu o tristeţe fără margini. Ştia că pierduse o ființă dragă. 

— Nu insista, Aloim. Ai exact ceea ce-ai dorit, o întrecere în care ai șanse 
egale cu ceilalți. Mă întreb însă dacă îţi dai seama că e o întrecere în trei? 

— Ce vrei să spui? 

— Rim pare cel puţin la fel de capabil ca oricare dintre voi să devină 
Abate. 

— M-ai întrebat dacă nu cred că un Abate cu calităţile tale ar putea duce 
ordinul nostru spre menirea sa ultimă, aceea de a-l apăra pe Dumnezeu de 
propria-l nemărginire. Te-ai gândit însă vreun moment cum ar fi să avem un 
Abate cu calităţile lui? 

Bătrânul lăsă această perspectivă să se învârtă în mintea lui 

Aloim și continuă pe neaşteptate: 

— Ai să-mi spui că nu are credinţă. Nici voi n-aveţi, aşa cum poate nici 
eu nu am destulă. În cazul lui însă mai există şansa de a-l converti, de a-l 
aduce pe calea Sfântului Augustin. Voi... 

— Deocamdată accept ceea ce mi-ai spus. Dar, ca să fiu convins că îmi 
spui adevărul, trebuie să-mi răspunzi la o ultimă întrebare. 

— Spune! îl îndemnă Abatele cu un gest larg. 


— De ce tocmai acum și tocmai tu te-ai gândit să revoluţionezi 
succesiunea abaţilor? 

Bătrânul zâmbi din nou, ridicându-și privirea la cer. Ştia că Aloim ar fi 
simţit orice nuanță de minciună din vorbele sale. Era mulțumit. Nu numai 
că putea spune adevărul, dar urma să zică un lucru care îl va fi eliberat de o 
tensiune groaznică. 

— Aloim, băiete, îți spun toate astea pentru că sunt convins că voi fi 
ultimul Abate. 


21. Rim nu mai avea nici o îndoială în ceea ce privea importanţa Satului 
de Clone, dar ezita încă să pătrundă în el. Analizase cu mare atenţie 
împrejmuirea înaltă și găsise cel puţin trei locuri prin care ar fi putut să se 
strecoare cu ușurință înăuntru, fără a fi văzut de cineva. Oricum, în noua sa 
postură de locotenent, nu avea cum să fie oprit de gărzi indiferent unde ar fi 
mers prin Abaţie. Rim presimţea însă că lucrurile nu ar fi stat tocmai pașnic 
dacă ar fi fost surprins sărind gardul Satului de Clone. 

Exista desigur pericolul ca boala despre care îi vorbise Maria să fie 
adevărată şi contagioasă, deşi el se îndoia de întreaga povestire a femeii. De 
fapt, chiar senzaţia aceea că se depune foarte mult efort pentru a-l îndepărta 
de Satul de Clone îl făcuse să se gândească la felul în care ar fi putut 
pătrunde acolo. 

De la înălțimea foișorului de pază în care stătuse aproape întreaga zi, Rim 
analizase Satul de Clone. Era construit în jurul unei clădiri ciudate, care 
părea extrem de veche şi care contrasta prin masivitate cu barăcile umile în 
care stăteau clonele. Încercase să-l întrebe pe unul dintre fraţi, care părea să 
aibă o atitudine ceva mai binevoitoare față de el, ce adăpostea bastionul 
acela, dar singurul răspuns pe care îl primise fusese o privire răutăcioasă și 
un comentariu care încerca să îi sugereze că nu se poate afla totul despre 
Abaţie în doar două luni. 

Furia care îl cuprinse la amintirea momentului în care trebuise să facă 
față aroganței celuilalt îi dădu ultimul imbold de care avea nevoie. Sări în 
picioare și se îndreptă cu mersul său felin către cel mai apropiat dintre 
locurile pe unde ştia că poate pătrunde în Satul de Clone. Escaladă gardul 
şi, din vârful lui, sări departe între tufișuri. Ateriză ghemuit şi se rostogoli 
cât mai departe de sursa zgomotelor inevitabile pe care le făcuse în cădere. 


Ascultă încordat, cu mâna pregătită să scoată lama de accun. Precauţiile lui 
erau însă zadarnice. Nimeni nu părea să fie pe-afară. Se adăposti repede în 
umbra primei colibe care îi ieși în cale. Cu precauțţii infinite, privi înăuntru. 
La umbra unei lămpi de veghe putu să deslușească siluetele contorsionate 
prin somn a doi bărbaţi care dormeau în paturi diferite. 

Pe măsură ce înainta spre ţinta expediției sale, devenea din ce în ce mai 
sigur pe el însuşi. Îşi îndreptă umerii şi îşi reluă mersul său obișnuit, 
încercând să prindă toate sunetele din jurul său. Nu se auzea nimic suspect. 
Noaptea liniștită şi călduţă îşi striga pacea prin vocea răzleaţă a vreunei 
păsări. Gândi pentru o clipă că strigătul acela ar fi putut fi un semnal, de 
vreme ce el nu cunoștea cum ar fi trebuit să cânte păsările pământene, dar 
elimină repede această eventualitate. 

Clădirea nu era foarte mare. Semăna cu ceea ce credea el că trebuie să fi 
fost o veche biserică terrană. Căută preţ de minute bune o altă intrare în 
afara ușii grele de lemn prinsă în bare groase de fier. Tocmai se pregătea să 
încerce să deschidă încuietoarea grea care fereca ușile înalte, când 
dinăuntrul bisericii auzi glasuri şi paşi care se îndreptau spre el. Cu o 
mișcare care ar fi scăpat oricărui ochi omenesc ce s-ar fi întâmplat să 
privească, Rim sări ireal de sus, se prinse de o grindă şi se ascunse în 
întunericul unei prelungiri a acoperișului, acolo unde cupola se termina cu 
un fel de copertină precum un cozoroc, menit probabil să apere uşile de 
ploaie. Exact când terminase să se adăpostească, auzi zgomotul unei chei şi 
apoi un scârțâit uşor. Uşa era întredeschisă. 

Erau doi bărbaţi, și după voce păreau beți. 

— Auzi, crezi că or să vină toate trei astăzi? Că eu am cam băut și... 

Restul frazei se pierdu într-un zgomot gutural care se dorea probabil un 
hohot de râs. 

— Lasă, Dimir, că doar noi le dăm lor de băut. O să facă ce-o să le 
spunem noi. Îţi spun eu însă că după ce-o s-o vezi pe-aia mută... 

— E mută? 

— Nu, dar în mod sigur a învăţat-o mama ei că nu e bine să vorbeşti când 
ai ceva în gură. Hai mai bine să aranjăm pledurile alea. E al dracului de frig 
în căsoaia asta, nu ştiu de ce. Anul trecut m-am zbenguit cu Ursula până am 
făcut pneumonie... Mă tot întrebam eu de ce curva dracului nu voia să stea 
ea jos. Da' nu-mi pare rău. În seara aia i-am... 

Vocile se depărtară până când începură să răsune dintr-un loc pe care Rim 
îl presupunea a fi undeva în partea cea mai depărtată a clădirii. Era evident 


că bărbaţii pe care îi ascultase mai devreme erau călugări augustinieni. Nu îi 
văzuse însă intrând în biserică şi asta însemna fie că rămăseseră acolo încă 
de cu seară, fie că între clădirea aceea și Abaţie exista un tunel secret. Opta 
imediat pentru cea de-a doua soluţie și cumpăni preţ de câteva clipe dacă ar 
fi meritat să încerce să îi ucidă pe cei doi pentru a putea explora apoi 
tunelul. Zvonul unor paşi furișați îl făcu însă să privească iarăși in jos. 
Izvorâte parcă de niciunde, trei siluete feminine se strecurară pe uşa 
întredeschisă. 

Rim zâmbi fugar. Abația era un exemplu superb despre felul în care 
funcţiona cea mai veche și mai eficientă dintre toate înșelătoriile cu scop 
militar: a prezenta un lucru necunoscut ca şi cum ar fi unul banal. Știuse 
încă de la început că Abația nu era defel un loc care șă semene, măcar și pe 
departe, cu ceea ce desemna numele ei. În ciuda perseverenţei cu care 
călugării au-gustinieni insistau asupra caracterului sacru, postcreștin, al 
ordinului lor, nu era nimic religios în ceea ce făceau ei. Rim credea chiar că, 
dacă Dumnezeu ar fi putut fi violat în cele mai intime resorturi ale fiinţei 
lui, probabil că ordinul augustinian era entitatea cea mai aproape de această 
performanţă din întreg Universul cunoscut. Deşi știuse încă de la început la 
ce să se aştepte, Rim acționase greșit în cazul violului Mariei și se simţea 
uimit de orgia care se desfășura în biserica de sub el. 

Și mai simţea ceva. Viermele îndoielii care îi rodea sufletul făcându-l să 
se întrebe dacă Maria îl minţise cu privire la boala clonelor sau pur și 
simplu era și ea parte a unei înşelătorii mai cuprinzătoare. 

Fără zgomot, quintul se prelinse pe lângă unul dintre stâlpii de susținere 
şi se strecură la rândul lui în clădire. În centru, luminat palid de câteva 
luminări, se găsea un fel de altar făcut din piatră cenușie, fără nici un 
ornament. În partea de sus era sculptat un bărbat cu barbă, care avea gravat 
un cerc pe frunte. Trunchiul bărbatului se transforma însă într-un fel de 
masă, în care era săpat conturul unui om. În acel contur stătea una dintre 
femei, oferindu-se unui călugăr care se cufundase cu capul între picioarele 
ei. Celalalt călugăr era ocupat să smulgă hainele de pe o altă femeie care i 
se opunea numai în măsura în care gesturile lui o împiedicau că bea dintr-un 
recipient de pământ ars. A treia femeie se depărtase binişor şi bea fără să se 
oprească, aruncând însă în același timp priviri furişe celor două cupluri. 

Convins că ceilalți nu au timp de el, Rim începu să analizeze pereţiiplini 
de obișnuitele basoreliefuri din Abaţie, numai că că bărbatul de pe altar 
apărea în mai toate din ele în chip de mântuitor. 


Sfântul Augustin cel Nou? 

În rest, în afara stranelor care ocupau pereţii laterali și în dosul cărora se 
ascunsese Rim, uriaşa încăpere era goală și lipsită total de orice altă sursă 
de lumină. În cel mai depărtat capăt însă se putea vedea cum o lespede 
imensă de piatră descoperea capătul unui tunel. Rim clătină din cap. 
Avusese dreptate. Biserica aceea comunica printr-un pasaj secret cu una 
dintre clădirile Abației, probabil cu biblioteca. Rim se concentra asupra 
vorbelor celor cinci. 

— Cum te cheamă, frumoasa mea? 

— Alidaria, voinicule... Dar de ce vrei să ştii cum mă cheamă? 

— Fiindcă mama mi-a spus să nu mă culc niciodată cu necunoscute, 
spuse cu glas îngroșat de băutură unul dintre călugări. 

Femeile râseră şi ele, în timp ce celălalt bărbat era prea ocupat să o 
posede pe cea care stătea pe altar. 

— Alidaria, măi fato, ştii tu ce păcătoşi sunt ăia doi de-acolo? Ştii tu că 
necinstesc însuşi Alambicul de Dumnezei? 

Rim deveni brusc atent. O asemenea denumire nu putea fi purtată decât 
de ceva cu adevărat important. 

— Dacă e să mă asculţi pe mine, ei bine, piatra aia parcă ar fi făcută 
pentru îndeletnicirea ălora doi, dar l-am auzit de nu ştiu câte ori pe însuşi 
Abatele nostru spunând că este extrem de importantă pentru Abaţie, că fără 
ea... 

Rim întoarse fulgerător capul spre uşă, ducând mâna la sabie. Auzul său 
amplificat de implanturile neurale îi semnaliza că cineva se apropie pe furiș 
de biserică. Evaluă repede distanţa şi intră instantaneu în modul de luptă. Se 
năpusti pe lângă ușă şi văzu la câţiva metri depărtare un tânăr lipit de ziduri. 
Ştia că din cauza întunericului ar fi fost greu de văzut chiar şi dacă s-ar fi 
mișcat normal, așa încât reuși să arunce o privire intrusului. Figura lui i se 
întipări în minte. N-avea timp însă să vadă care va fi urmarea incidentului 
pe care îl presimţea. Fără a ieși din modul de luptă fugi înapoi și trecu 
precum o umbră peste gard. Adormi cu gândul la ce ar fi putut reprezenta 
Alambicul de Dumnezei. 

A doua zi, dis-de-dimineaţă, auzi bătăi în uşa chiliei sale. Sări în picioare 
şi aşa cum era complet gol, deschise brusc ușa. Speriat de furia mișcării, 
Aloim aproape că se lipi de peretele opus al culoarului. 

— Rados... Abatele, vreau să spun... vrea să te vadă. 


Fără nici o vorbă, Rim începu să se îmbrace, aruncându-i tânărului, din 
când în când, câte o privire piezişa. 

Nu e numai sperietura... Probabil ca e homosexual. Și îi spune pe nume 
Abatelui... Ce moșneag pișicher! 

Abatele stătea în fotoliul său favorit şi privea la dimineaţa mohorâtă când 
Rim intră şi îşi înclină foarte puţin capul, pentru a rămâne apoi tăcut în 
mijlocul biroului. În spatele său, Aloim își făcea de treabă, aranjând nişte 
cărți pe un raft. 

Într-una din zilele astea o să moară, dacă se încăpățânează să mai stea 
în spatele meu. 

— Un eveniment extrem de grav s-a petrecut aseară în Satul de Clone, 
începu Abatele pe un ton obosit. 

Rim ridică sprâncenele... 

— Dacă vă închipuiţi că am vreun amestec... 

— Nu te repezi, îl întrerupse Abatele. Doi dintre călugării noștri, 
însărcinaţi cu căratul hranei, au fost găsiți morţi în biserică... Probabil 
asasinați... 

Rim tăcu, întrebându-se dacă e bine să spună ce ştia de la Maria despre 
Satul de Clone. 

— După cum cred că ţi-au spus frații noștri, clonele din Sat au o boală 
extrem de gravă, un soi de degenerescentă genetică declanșată o dată cu 
atingerea vârstei de treizeci de ani. Boala nu se ia decât prin contact direct. 
De-a lungul anilor am stabilit că e imposibil să se transmită altfel. Cu alte 
cuvinte, te poți plimba liniștit prin Satul de Clone atâta vreme cât nu dai 
mâna cu vreun locuitor de-al său. 

— E ciudat, spuse Rim. Întâi pentru că nu mi-a spus nimeni și apoi 
pentru că nu aţi reușit să îi daţi de capăt. Doar sunteţi cei mai iscusiţi 
biologi ai Imperiului! 

— Mda, aşa poate părea pentru un străin. Odată, când voi avea timp, o 
să-ți explic ce alte roluri mai îndeplinește pentru noi Satul de Clone. Cert 
este însă că deocamdată trebuie să ştii că folosim biserica ca pe un soi de 
ecluză. Clonele au datoria să o încuie seara, noi intrăm printr-un tunel care 
pleacă din subsolul bibliotecii şi lăsăm acolo toate lucrurile de care au 
nevoie clonele. Fraţii noştri părăsesc imediat biserica și, în zori, clonele vin 
să-şi ia alimentele și hainele. Aşa ar trebui să fie... 

În biroul Abatelui se lăsă o tăcere grea. 


— Noaptea trecută, se pare că frații însărcinaţi cu aprovizionarea au decis 
în chip cu totul inexplicabil să încingă o orgie. Și asta deşi ştiau că orice 
contact cu clonele este mortal... Actul lor e peste puterea mea de înţelegere. 

Abatele se opri, lăsând impresia că meditează. 

— Să înţeleg că au murit din pricina bolii...? 

— Nicidecum. Au fost asasinați. Amândoi au gâtul frânt. La fel şi o 
femeie. 

Rim ar fi zâmbit dacă și-ar fi putut permite acest lux. Teoria Abatelui 
stătea cumva în picioare, dar, dacă lucrurile fuseseră într-adevăr aşa cum 
spunea el, părea foarte puţin probabil ca în decursul generaţiilor în care 
ordinul augustinian recrease clonele doar pentru a încerca să le vindece să 
nu se fi produs nici o contaminare accidentală. La urma urmei, singurul 
simulacru de ecluză era o biserică veche şi un tunel prin care oricine putea 
intra. Începea să fie din ce în ce mai convins că, în Sat, clonele nu erau 
deloc bolnave. Se hotărî însă să facă jocul Abatelui până la capăt. 

— Atunci, pericolul la care aceşti nesăbuiţi au expus întreaga Abaţie este 
imens. Dacă se îmbolnăveau...? 

— De generaţii trăim cu spaima asta, spionule, şi nu am reuşit niciodată 
să o risipim. De aceea, m-am gândit să te pun pe tine responsabil peste 
anchetă, să descoperi cine este ucigașul și, pe de altă parte, să te gândeşti la 
o modalitate mai eficientă de a ne feri de asemenea contaminări. O să ți se 
dea tot ceea ce o să ceri. Aloim va fi răspunzător de asta. Aştept raportul tău 
în cel mult două săptămâni. 

Ce pui la cale, Sfinţia Ta? E prea simplu! 

Rim aprobă în tăcere și ieși din biroul Abatelui. 

— Şi eu ce să înţeleg din asta? se grăbi Aloim să șoptească imediat ce 
Rim închisese ușa. 

— Nimic. Nu e treaba ta să înţelegi. 

Abatele îşi ridică privirile spre tavan. Era greu să spui de multe ori unde 
era quintul. În schimb, era tare simplu să spui unde nu este. Aloim venise în 
urmă cu câteva zile cu ideea de a-l urmări pe Rim. Era o întreprindere 
complicată, dar la ea concurau cu plăcere toți fraţii. Mai bine de o oră, în 
noaptea trecută, Rim lipsise din Abaţie. Singurul loc în care s-ar fi putut afla 
era deci Satul de Clone. lar evenimentele de acolo nu aveau cum să fie 
străine de el. 

Bătrânul își freca mulţumit palmele. Totul se brodise perfect. Stin 
năvălise în toiul orgiei exact în momentul în careîn biserică intrau trei frați- 


ostași împreună cu Maria, trimiși de Aloim care înțelesese că trebuie să 
apere Alambicul de privirile indiscrete ale quintului. Turbaţi de furie și 
căutându-l pe Rim, călugării îi executaseră scurt, cu mâinile goale, pe cei 
doi frați şi omorâseră și clonele. Maria îl liniștise pe Stin spunându-i că 
acela era preţul care trebuie plătit pentru ca semenii lui să creadă în 
continuare că boala pe care o aveau se putea vindeca. Nimeni nu îl văzuse 
pe Rim, dar Abatele nu se îndoia că el fusese martor măcar la o parte din 
evenimente. 

— Pot totuşi să știu de ce l-ai însărcinat cu ancheta asta? 

— E simplu, zâmbi Abatele. Am vrut să îi dau şi lui un avantaj, aşa cum 
ţi-am dat și ţie. Ti-am spus că nu mă pot opri să cred că poate fi un Abate 
destoinic. 

— Dar va intra la Alambic şi... 

— Ţi-am spus că sunt convins că a făcut-o deja. 

— Nu poţi fi însă sigur! 

— Credinţa, Aloim, are încă multe secrete pentru tine. Calea pe care am 
apucat-o e clară. Dumnezeu însuși îndreaptă lucrurile spre Armaghedon. 
Crede-mă! A fost acolo. Şi e mai bine să afle ce vrem noi să afle decât să 
continue să cerceteze singur, rosti Radoslav cu glas obosit. 

— Dar va afla ce e Alambicul, repetă disperat Aloim. 

— Nici măcar eu nu știu prea bine ce e Alambicul, în afara unei pietre 
sculptate. Dacă va afla mai mult de atât, poate că într-adevăr merită să vă 
conducă după ce eu nu voi mai fi, zâmbi Abatele. 


22. Cei trei bărbaţi se strecurau în umbra clădirilor dărăpănate din ceea ce 
fusese odinioară un oraş falnic. Se îndreptau spre o zonă în care scanerele 
lor indicau o activitate foarte intensă a unui grup destul de mare de oameni. 
Până acolo însă trebuia să fie atenţi la orice umbră. Clădirile abandonate și 
pe jumătate dărâmate puteau ascunde absolut orice. Le era frică tocmai de 
ceea ce ar fi putut scăpa scanerelor. 

— Sire, nu-mi place deloc planul ăsta! Orașul ne limitează opţiunile. 

Kasser privi spre Mos şi se gândi că în îngrijorarea bătrânului soldat era 
mai multă grijă pentru el decât văzuse vreodată în ochii fiului său. 

— Apreciez cunoştinţele tale tactice, Mos, dar trebuie să recunoşti că ele 
sunt cumva clasice. Încă dinaintea erei spaţiale, oamenii ştiau că a te 


baricada înseamnă să pierzi iniţiativa și, implicit, războiul. Trăim vremuri în 
care trebuie să fim mai subtili. Bieţii terrani nu au cum să ne rănească în 
vreun fel... 

Mas își drese vocea încetișor. 

— Hmmm, nu cred că la prăpădiţi precum cei de-aseară se referea Mos. 

Kasser îşi întoarse capul și îşi privi celălalt tovarăș. Taciturn ca de obicei, 
era probabil cel mai eficient om pe care îl cunoscuse vreodată. Ca şi Mas 
abandonase, din motive despre care nu îi vorbise niciodată, antrenamentul 
de quint. Dacă îl întrebai despre tinereţea lui, spunea doar că e tare norocos 
fiindcă a apucat să trăiască. 

— Vă e frică de Vassur? Credeţi că își va părăsi Abația ca să vină după 
noi? 

Mos încuviinţă din cap. 

— Ăsta e avantajul de a cunoaşte tacticile, se grăbi Kasser să îl 
liniştească. De unde ştii că nu mizez tocmai pe faptul că ne va căuta? 

— Nimeni nu-și poate dori să fie vânat de un quint, rosti Mos cu 
conştiinţa faptului că rostise un truism perfect. 

Fostul împărat îşi permise un hohot scurt de râs, pe care și-l termină însă 
în barbă, pentru a nu vedea privirile pline de reproşuri pe care nu se îndoia 
că i le aruncă tovarășii săi, dar care erau ascunse de întuneric. 

— Problema voastră e că v-aţi obişnuit cu adversari care nu vă sunt pe 
măsură. Cred că îi cunosc bine pe quinti şi vă asigur că noi trei formăm un 
grup pe care orice quint se va gândi de două ori înainte de a-l ataca. 

— De ce? 

— Fiindcă eu unul sunt un Boszt, pentru numele lui Dumnezeu, şi va 
ezita îndeajuns când va fi să mă omoare pentru ca voi să-l puteți omorî mai 
întâi. 

— Mda, murmură Mos. Bun plan. Ce te faci, Sire, dacă ne omoară pe noi 
primii şi abia apoi se îndreaptă?... 

Hohotul de râs al lui Kasser stârni de această dată nu numai ecouri. De 
după un colţ se auzi sunetul sec al încărcătorului unei arme cu proiectile. Se 
aruncară instantaneu la pământ și se rostogoliră la adăpostul unui demisol 
dezafectat. Aşteptară înfriguraţi să se deschidă focul asupra lor. Liniştea 
nopţii era tulburată doar de zgomotul îndepărtat al unei muzici bizare. 

— Hai să mergem, spuse Mos într-un târziu. Probabil că ni s-a părut. 

— Am stat ascunși, ca nişte babe fricoase, se plânse Kasser. 


Folosiseră scoate-ochi. Încă de la plecare se puseseră de acord că arma 
aceea era probabil cea mai potrivită pentru Vechea Terra. Ea consta în niște 
proiectile autonome, de forma unor ace din oţel care, o dată lansate, se 
opreau în ochii adversarilor. Erau interzise în Imperiu, dar Mos şi Mas 
ținuseră foarte mult să le ia cu ei fiindcă erau siguri că ultimul lucru la care 
s-ar fi aşteptat oamenii Câmpiei erau asemenea proiectile. 

Mos lansase asupra unui grup de călăreţi care se vedeau în zare peste o 
sută de asemenea proiectile. Căzuseră ireal de repede de pe caii care 
continuaseră să alerge, câţiva dintre ei ajungând chiar să fie prinși de Mas. 
Animalele se prăpădiseră însă în vadul de sub un pod dărâmat, acolo unde îi 
atacase un trăgător singuratic. Mos îl văzuse o secundă prea târziu și raza 
laser tăiase picioarele tuturor celor patru cai pe care îi luaseră. Mas era de 
părere că avuseseră noroc. Știind o parte din ceea ce avea să le rezerve 
viitorul, Kasser nu se grăbea să îi împărtășească părerea. 

Intrară în magazinul de artefacte pe uşa principală. Îl găsiseră cu greu, 
după ce rătăciseră preţ de mai bine de o oră printr-o regiune ceva mai 
civilizată a orașului, în care se mai foloseau încă aeroglisoare iar iluminatul 
stradal aproape că funcţiona normal. 

În câteva secunde, pe o ușă din spate năvăliră câţiva bărbaţi înarmaţi care 
se opriră însă privind ţintă la containerul pe care Kasser îl ţinea la vedere. 

— Sper că recunoașşteţi semnul ăsta! strigă Kasser punând degetul sub 
cele trei triunghiuri luminoase care semnalizau în întreaga Galaxie 
australul. Un singur foc de armă şi jumătatea asta de planetă ajunge dincolo 
de Centauri... 

— Şi de unde ştim că nu ne minţi? se răsti un bărbat cu înfăţişarea 
războinică. 

— Puteţi risca, domnilor... Deşi mă îndoiesc că veţi apuca să trageţi. 
Tovarăşii mei sunt renumiţi pentru iuţeala lor de mână. 

— Cred că îți dai seama că nu mai poţi acum să părăseşti planeta cu 
australul la tine. Chiar dacă eu... 

— Nici nu intenţionez să o fac! Australul ăsta e recompensa pentru cel 
care îmi aduce un artefact valoros. 

Destinzându-se şi ieşind din întunericul în care se ascunsese până atunci, 
un bărbat înalt, cu părul lung și alb, gol până la brâu şi care purta în mâini 
un fazor ridicol de mic în comparaţie cu trupul lui imens, păși spre cei trei. 

— Sunt Alarik și, dacă aveţi într-adevăr nevoie de artefacte, aţi găsit 
locul cel mai nimerit. Mai ales că aveţi şi ce oferi în schimb. 


Alarik se dovedi o gazdă perfectă, dar și un negociator de forță. Timp de 
trei zile încercară zadarnic să îl convingă să adune cât mai mulți neguţători 
de artefacte. 

— Nu e drept şi nici înţelept să facem aşa ceva, tot repeta el. 

— Mi-e teamă însă că asta e ultima mea decizie, îl anunţase într-un 
târziu, exasperat, Kasser. 

— Bine, dar de ce să inviţi o întreagă planetă să te asasineze pentru 
averea pe care o porţi în container? Chiar dacă eu nu aș putea să fac rost de 
ceea ce ai nevoie, e mai înțelept să mă lași pe mine să negociez. Nu m-ar 
bănui nimeni, protestă Alarik. 

— Îţi spun pentru ultima dată. Nu ştiu exact ce caut. 

— Nu ai nici măcar un indiciu? 

Kasser clătină din cap. 

— Şi atunci cum vei ști că ai găsit ceea ce cauţi? se miră pământeanul. 

— Pur şi simplu voi şti. 

Alarik se plângea tot timpul și povestea cum oamenii săi de încredere îl 
informau că toți aventurierii din Câmpie porniseră spre magazinul lui, de 
parcă dugheana aceea ar fi devenit centrul Universului. Atrași de comoara 
care se nimerise să ajungă în Câmpie și mobilizați de vestea care se 
răspândea cu repeziciune, toți şefii de clanuri se pregăteau să ia orașul cu 
asalt. 

— Nu-ţi face griji, îi spuse Kasser lui Alarik, când acesta veni într-un 
suflet să îi anunţe că, pe străzile din nord, se ridicaseră deja baricade pentru 
ca nu cumva containerul cu cea mai prețioasă substanță din Univers să iasă 
din oraş. 

— O să-i alunge armata imperială... 

— Cum aşa? dori să ştie Alarik, căruia îi pierise toata paloarea de pe faţă. 

— Doar nu crezi că am australul de pe vreun asteroid pe care l-am 
moștenit de la tata... De fapt, tata mi-a lăsat toţi nenorociţii de asteroizi ai 
Universului. 

— Atunci pot să ştiu şi eu de unde...? 

— L-am furat împreună cu Mos și cu Mas de pe o navă imperială. 

Alarik se prăbuşi pe un scaun. Ceea ce păruse la început o lovitură 
norocoasă se transforma încet-încet în coșmarul vieţii sale. 

— Armata imperială nu va întârzia să ne caute ca să recupereze ce e al ei, 
spuse Mas, deşi nu era foarte clar cui anume se adresa. Probabil operatorul 
psiacului și-a revenit deja. 


Kasser zâmbi subţire. 

— După cum vezi, scumpule Alarik, în loc să-ţi cheltui toți banii înțesând 
locul ăsta cu fel de fel de arme jalnice, ai face mai bine să îi chemi pe 
colegii dumitale la o licitaţie. La cea mai mare licitaţie de pe Vechea Terra. 

— Bine, dar măcar un procent, ca organizator... Kasser sări în picioare şi 
spuse pe un glas șuierat: 

— Uite ce e! Din motive pe care nu le cunoști, suntem cu toții în pericol, 
iar lăcomia ta e de-a dreptul supărătoare. Nu mă sili să mă dispensez de 
serviciile tale! 

Dregându-și glasul, Mas vorbi din nou, cu un ton impersonal, de parcă nu 
s-ar fi adresat cuiva anume: 

— Contrabandiștii ne-ar putea fi de mare ajutor. Dacă vine armata şi 
trebuie să ne apărăm australul, atunci va fi nevoie de cât mai mulţi 
luptători... 

În mai puţin de două ore, spaţiul restrâns al magazinului era înţesat de 
figuri dintre cele mai ciudate. Ciungi siniştri și ființe superbe, produse ale 
celor mai noi tehnici de inginerie genetică, femei și bărbaţi se înghesuiau 
deopotrivă să vadă cum pot pune mâna pe austral. 

Kasser se urcă pe o masă pentru a-i putea privi pe toți. 

— Domnilor şi doamnelor, am să fiu scurt, ca să nu vă împiedic să 
plecaţi cât mai repede și să căutaţi ceea ce doresc în schimbul australului... 

— Alarik ne-a spus că nu ştii ce vrei... se auzi o voce din mulțime. 

— Gazda noastră a fost un pic cam neclară, dar asta e poate şi vina mea. 
Doresc moaşte ale Sfântului Augustin. Aduceţi cât mai multe și, atunci când 
le voi vedea, voi şti cu siguranţă de care anume am nevoie. 

Rumoarea din sală deveni asurzitoare. Ofertele se întretăiau în aer, într- 
un vacarm din care Kasser prindea cu greu propoziţii disparate. Anticipase 
efectul acela, dată fiind adevărata industrie de falsificare a moaştelor 
Sfântului Augustin care înflorise pe Terra. Pe vremea când încă mai era 
împărat, primise o informare din partea garnizoanei sale staționate pe 
Vechea Terra în care se spunea că serviciile vamale orbitale reușiseră să 
confiște, în numai șase luni, 415 degete ale Sfântului Augustin, 1943 de 
dinți, 72 de mâini şi chiar trei mumii bărbătești intacte, toate pretinse a fi 
ale Sfântului Augustin. Tot ceea ce spera acum Kasser era că, fiind în 
concurența unii cu alţii, contrabandiștii să ofere în schimbul australului 
moaște adevărate. 


Ca de obicei, Mos nu era foarte încântat de un asemenea plan pe care el 
unul îl găsea plin de abordări greşite. 

— De unde ştii, Sire, că nu ne vor asasina chiar aici? De unde ştii că vei 
putea deosebi cu adevărat ceea ce cauţi? 

— Nu ştiu, Mos. Sper însă să mă descurc. Oricum, alternativele nu sunt 
prea luminoase. Crede-mă. 

— Şi de armată cum scăpăm? 

— Garnizoana din Câmpie nu va mișca nici un deget. 

— De unde știi? 

— E în procedurile militare standard. Nu se amestecă niciodată în 
misiunea unui quint. 

— Eşti convins, Sire, că Vassur ne va căuta? 

— Sunt absolut sigur de asta. Chiar dacă nu ar recunoaște în ruptul 
capului, Bella știe toate noţiunile de tactică din lecţiile pe care i le-am 
predat eu însumi. ÎI va trimite pe Vassur. 

Mos părea în continuare nemulțumit. 

— Bine, să presupunem că reușim să găsim artefactul pe care îl căutăm, 
că reuşim să ne salvăm şi de quint... După aceea ce facem? 

Kasser îi întoarse bătrânului ostaş o privire plină de căldură: 

— După cât socotesc eu acum, dacă găsim într-adevăr ceea ce căutăm, 
natura acelui obiect ne va spune ce e de făcut. Acesta va fi artefactul 
nostru... 

Mos clătină dezaprobator din cap, dar nu mai spuse nimic. Nici nu era 
nevoie. Kasser știa că nimic nu îl enervează mai tare pe tovarășul sau decât 
să se încreadă într-o judecată a cărei logică nu o putea pătrunde. 


23. Chipul micuţului guvernator bătea în verzui. 

— Vrei să spui că după toate chinurile astea, după investiţiile incredibile 
şi în tensiunea fantastică în care sunt condamnat să stau, trebuie să privesc 
șleahta asta de neisprăviți cum se transformă într-o ceată de zugravi? 

În ciuda furiei oficialului de pe Sagittarius, sau poate tocmai din cauza ei, 
Isidor se simţea aproape euforic. În privinţa viruşilor de gripă şi a acţiunilor 
nesăbuite ale guvernatorului, fusese silit să se resemneze cu o postură de 
frustrantă pasivitate. Acum însă, toate atuurile erau de partea sa. În procesul 
de formare a Lumilor Agricole, etapa artistică era de o maximă importanţă. 


— Excelenţă, aşa după cum sunt sigur că puteţi afla din prospectul extins 
pe care l-aţi primit la semnarea contractului, etapa artistică... începu Isidor. 

— E o prostie sfruntată, de care o să asculte aceia care au banii și timpul 
să o facă, ţipă Crey cu glas gâtuit. 

— ... este de o importanţă crucială şi intensitatea cu care este ea trăită de 
populaţia de clone va da mai apoi măsura... 

Crey îşi duse mâinile la urechi cu un gest teatral. 

— Nu vreau să mai aud nimic! Pur şi simplu nu se poate aşa ceva! De ce 
să piardă timpul şi să deseneze tot felul de prostii? În plus, Edictul Korona 
spune clar: "Îndeletnicirile artistice sunt recomandate oamenilor." 
Oamenilor, popo! Nu clonelor. Tu chiar nu înţelegi? Despre asta e vorba în 
toată aventura noastră în care încercăm să-i facem pe ăia de jos să 
muncească pentru noi! Avem sute de miliarde de pictori pe planete. Cu 
cultivatorii de cartofi stăm mai prost! 

Isidor îşi reluă zâmbetul șăgalnic și dispreţuitor. 

— Cu toate astea, nu am ce să fac. Aici nu mai e vorba de o simplă 
aventură care se poate întâmpla să fie norocoasă. Abația nu ştie nici o 
modalitate prin care poate implementa religia Sfântului Augustin fără 
experienţa artistică. Pur și simplu trebuie să așteptăm. 

Crey se sufocă de furie, iar Isidor se grăbi să profite. 

— De cele mai multe ori, operele clonelor le întrec în profunzime pe cele 
ale oamenilor. Dar o asemenea judecată e nu numai greu de argumentat, ci 
mai ales e cumplit de greu de acceptat... Singurul lucru pe care vi-l pot 
spune ca să vă mai îmbunez este că etapa asta nu durează niciodată prea 
mult. E intensă, dar se termină repede. 

Stiai că lăcaşul Domnului nu poate fi tărâm al întunericului. În vremea 
în care Molima pustia câmpurile şi toți ai tăi s-au strâns în jurul Templului 
pentru a găsi adăpost și alinare, ai resimţit puterea Domnului tău și ai fost 
mândru că ai stat vremelnic alături de Fiul Lui, care s-a înălţat la ceruri. 

Ai simţit că Templul e neterminat, că măreţia lui trebuie desăvârșită şi 
pentru ochii acelora care nu pătrund la fel de lesne ca tine chemarea 
Dumnezeului tău. 

L-ai chemat atunci pe Eliis și l-ai rugat să privească Templul cu ochii săi 
puri de copil. 

"Ce vezi, bunule Eliis, la Templul nostru?" 

El te-a privit întrebător şi apoi a răspuns fără teamă: 


"E urât, slăvite Laak!" "Și dacă ar fi să schimbi ceva în casa Domului 
tău, Eliis, ce ai face?" l-ai întrebat cu cât de multă blândeţe ai putut. 

"Aș face nişte găuri rotunde în pereţi pentru a lăsa soarele să intre şi aș 
schimba culorile folosind argilă din malul râului." 

Isidor își ţinea capul în mâini. Trebuia să recunoască, măcar și în faţa 
oglinzii, că guvernatorul se dovedea un ins mult mai abil decât se așteptase. 
Și cu mult mai periculos. O parte a minţii sale îl îndemna să ia legătura cu 
Abația, în ciuda faptului că în acest fel nu ar fi făcut decât să consacre un 
eșec de care nu era defel mândru. Pe de altă, parte trebuia să recunoască 
oarecum bucuros că acțiunile lui Crey nu numai că nu se soldaseră cu nici o 
catastrofă, dar scurtcircuitaseră etape întregi de evoluţie, fără a lăsa urme 
vizibile. 

Deși întreaga sa pregătire, care durase mai bine de zece ani, fusese 
menită să îl convingă în primul rând că religia Lumilor Agricole era un 
ansamblu extrem de delicat de întâmplări și de predispoziţii genetice în care 
efectele se puteau ivi la generaţii depărtare de o cauza minoră, nu reuşise 
niciodată să fie de acord cu asta. Se confesase și fratelui Kalator, 
mărturisindu-și neputința de a pune de acord stricteţea care trebuia 
manifestată în conducerea însămânțării cu doctrina Sfântului Augustin cel 
Nou, care punea mare preţ pe predestinarea omului pe Pământ. Dacă 
Dumnezeu era atât de sigur ce va face fiecare om şi veghea ca liberul- 
arbitru să fie doar o iluzie, de ce oare era atât de important să nu se abată de 
la Manualul însămânţării? 

Întâmplările care grăbiseră stingerea etapei artistice nu erau în măsură să 
rezolve dilema lui teologică. Ba chiar o adânceau, în ciuda disputei violente 
care urmase constatării că, fără ştirea lui, Crey ordonase colorarea unui 
întreg mal de argilă. 

"Am vrut să le dau unelte mai bune. O culoare potrivită nu e cu nimic 
deosebită de o greblă mai bună. Sau de un car mai ușor de tras. Nu văd de 
ce..." 

Isidor îl întrerupsese, amintindu-i că se înțeleseseră ca el să nu mai 
intervenă în nici un fel în viața clonelor. Crey îi râsese în nas și îi spusese că 
nu avea decât să se grăbească să îl înștiințeze pe Abatele său despre 
îndrăzneala lui. Rânjind, adăugase răspicat că Abatele avea să afle şi de 
gripă, şi de felul în care el alesese să treacă sub tăcere incidentul acela. 
Isidor realiză atunci că un compromis nu e niciodată ceea ce pare şi că 
politicienii sunt ultimii oameni cu care merită să faci asemenea înţelegeri. 


Coloranţii artificiali pe care Crey îi trimisese în malul de argilă grăbiseră 
împlinirea artistică a câtorva clone, care acoperiseră relativ repede pereţii 
interiori și pe cei exteriori ai Templului cu fel de fel de fresce, care de care 
mai stângace, dar în faţa cărora semenii lor zăboveau ore întregi, unii dintre 
ei având o atitudine pe care doar ochiul experimentat al lui Isodor o putea 
deosebi de religiozitatea adevărată. 

Modul excepţional în care se făcea implementarea religiei nu soluţiona 
însă problema lui Isidor. Își aducea aminte de un proverb al unui popor 
străvechi de pe Vechea Terra: "Ceea ce s-a întâmplat o dată s-ar putea să nu 
se mai întâmple, dar ceea ce s-a întâmplat de două ori se va mai întâmpla 
măcar o dată." Crey îi nesocotise autoritatea de două ori. Și tot de două ori, 
el nu avusese curajul să facă ceea ce trebuia și să ia legătura cu fratele 
Kalator, sau poate chiar direct cu Abatele. Era foarte posibil ca micul 
guvernator, încurajat de succesele aparente pe care le înregistrase până 
acum, să încerce să intervină chiar mai brutal în ingineria religiei cercului. 

Se gândise desigur la ceea ce ar fi putut spune oficialilor Abației dacă ar 
fi venit în control. Definiţia noţiunii de intervenţie era destul de vagă, mai 
ales în domeniul mijloacelor. Ceea ce făcuse Crey era în mod clar un 
amestec în treburile Abației şi, conform contractului, Isidor ar fi trebuit să 
fie deja în drum spre Vechea Terra, dar faptul că nici un funcţionar nu 
fusese expus contactului cu clonele ar fi putut fi un argument puternic în 
favoarea deciziei sale de a continua. La urma-urmei, Crey făcuse minuni ca 
la carte, care semănau incredibil de bine cu modul în care, dacă, ar fi avut 
voie, ar fi interpretat şi el în mod creativ Manualul Însămânţării. Atâta 
vreme cât clonele nu aveau cum să realizeze că sunt manipulate, procesul 
putea continua în liniște. Și oricine trebuia să accepte că atât injectarea în 
fântâna a leacului bolii, cât şi colorarea malului de pământ pentru grăbirea 
încheierii etapei artistice fuseseră acțiuni foarte eficiente. 

Atunci de unde provenea neliniștea care îi otrăvea acum somnul? Isidor 
nu îndrăznea să răspundă acestei întrebări. Auzise că singura pedeapsă 
pentru ratarea însămânțării era moartea. Oricum, pentru o scurtă perioadă, 
putea să stea liniştit. Urma Etapa Acoperișului și, aici, o mică intervenţie 
orbitală era strict necesară. Poate că, dacă îl va implica mai mult pe Crey, îi 
va mai ostoi cheful de a face minuni pe cont propriu. "Dumnezeu! Toţi ne 
visăm Dumnezeu într-un fel sau în altul. Iar aici pe orbită noi avem un fel 
de bazar de minuni. Minuni ieftine, minuni spectaculoase, minuni 


mincinoase... Alegerea lor e una dintre puţinele ocazii în care omul își poate 
manifesta cu adevărat liberul-arbitru." 

Oamenii nu au renunțat foarte ușor la pictarea pereţilor chiar și când nu 
mai rămăsese nici un loc pentru a desena. Se stârniseră chiar discuţii 
aprinse când unele dintre desenele mai vechi şi mai stângace au fost 
înlocuite de altele noi. 

Ţi-ai dat însă seama că timpul desenelor a trecut și că trebuie să dai un 
alt scop poporului tău. L-ai implorat pe Ustin cel ridicat la ceruri să-ţi dea 
un semn despre ceea ce ar fi mai bine să faci. Iar el ţi s-a arătat în vis, 
tânăr şi frumos, şi ţi-a zis să încerci să construieşti o scară către cer, un 
acoperiș frumos pentru Templu. Te-a învăţat cum să dobori arborii cei 
mari, ca să-i îmbini şi apoi cum să arzi în cuptoare de lut, plăcuţe pe care 
femeile le fac din argila pe care o scot bărbaţii lor din malul râului. Plăcile 
acelea sunt ușoare și nu lasă ploaia să treacă iar Ustin ţi-a spus că sunt 
numai bune pentru noul acoperiș ce va să vină. 

Ai avut apoi visul acela în care ţi s-a arătat însuși Dumnezeu care ţi-a 
spus că acoperișul trebuie să se termine cu un fel de cameră în care va 
pogori el însuși ca să se întâlnească cu cei mai buni dintre voi şi unde 
așteaptă ca şi voi, din când în când, să-i lăsaţi daruri și ofrande. Pe cât a 
părut de simplă în vis construirea foişorului acela, pe atât de complicată se 
dovedește ea acum. Dacă ai fi ştiut că trebuie să îl construieşti, ai fi început 
cu copaci mai groși. Ai încredere însă, ești convins că Domnul Dumnezeul 
tău te va îndruma. 

Crey era mândru. Pentru a doua oară îl învinsese pe tânărul călugăr chiar 
la propriul său joc. Și nu avea defel în minte modul în care reuşise să-l 
împiedice să comunice cu Abația. Nu. Asta intra oarecum în abilităţile sale 
de om politic. Orice intrigă era inutilă dacă nu își conţinea şi resursele 
confidenţialităţii, învățase acest lucru chiar înainte de a intra în politică. 

Era cu adevărat mulțumit de el pentru că reuşise să interpreteze în mod 
creator cele citite în Manualul Însămânțării, pe care îl cumpărase la un preţ 
atât de mare de la contrabandișşti. Privi spre tavanul cabinei sale, acolo unde 
mnemocubul proiector făcea să se alinieze cuminţi cuvintele din capitolul 
următor, din Etapa Acoperișului. 

Nu avea sens să se amestece în acest moment. Simţea că încă o 
intervenţie de-a sa l-ar fi aruncat pe Isidor în pragul nebuniei, acolo unde nu 
l-ar mai fi putut controla. Și nici nu prea avea de ce să-și facă prea multe 
probleme. Clonele urmau să construiască un acoperiș de ţiglă pentru 


Templu. În carte scria că acest lucru va face cerul să pară un teritoriu ceva 
mai accesibil în timp ce foişorul din vârful lui trebuia să se constituie într- 
un prim punct de contact în care trebuia să fie cultivată ideea unui 
Dumnezeu mercantil... 

"Dumnezeu mercantil", Crey fusese întotdeauna un admirator al vechilor 
umaniști pământeni. Nu avea cum să nege desigur un sistem politic în care 
ajunsese la vârf, dar medita de multe ori că devenirea Lumilor Agricole nu 
era tocmai corectă. Încă dinainte de Edictul Korona, în Imperiu circula 
ideea că, așa cum primii păstori au început să aibă grijă de animale și apoi 
chiar să le prăsească pentru propriile nevoi, şi omenirea confruntată cu 
provocările timpurilor moderne poate crea ființe care să muncească pentru 
ea. Şi de ce să creezi porci și gâște când poţi crea direct păstorii lor, care 
mai apoi să-ţi ofere degeaba toată munca lor? 

Crey rânji gândindu-se ce i-ar putea spune Abatelui dacă acesta ar fi aflat 
că începuse să facă minuni de capul său. De vreme ce nimeni nu interzicea 
să creezi clone care să-ţi muncească ogoarele, de ce ar fi fost interzis să 
creezi un călugăr care să-ți împlinească nevoile? Spirala aceasta era 
întreruptă în mod arbitrar la clone... El însuși putea să fie o clonă care crede 
în religia ciudată a politicii și care acţionează probabil sperând în miracolele 
unor altor oameni care stau undeva şi mai sus, totul într-un... Într-un cerc... 
Ciudat. Ăsta era şi semnul la care se închinau clonele de jos. 

Guvernatorul coborî din pat şi stinse proiectorul. Ştia ce trebuie făcut. 
Mai întâi avea de gând să plece pentru o vreme de pe staţia orbitală, atâta 
vreme cât clonele urmau să construiască acoperișul. Odată revenit însă 
dorea să facă din foişorul acela nu embrionul schimburilor, ci supapa 
eficientă prin care avea de gând să îşi salveze federaţia de la faliment. 

Era atât de aproape de reușită, încât nu avea voie să rateze. Fiindcă nu 
grâne și fructe dorea Crey de la clone. Situaţia financiară era mult prea 
disperată pentru ca el măcar să lase iluzia propagandistică a bunăstării o 
dată cu primele recolte de Lumea Agricolă... Altceva dorea Crey. Ceva atât 
de secret încât îi era frică până să se şi gândească la lucrul acela. Și, pentru 
ca administraţia lui să poată exploata în linişte resursa aceea, nu mai avea 
nevoie decât de câţiva pași minusculi. 

Crey privi stelele şi, pentru prima dată în ultimii ani, i se păru că 
deosebeşte între ele chipul mamei lui care zâmbeşte. Ştia că e pe drumul cel 
bun. 


24. Maria înghiţi în sec. Sora ei îi povestise despre experienţa pe care o 
avusese împreuna cu Abatele şi că acesta lua serios în considerare să le lase 
să-i succeadă la conducerea ordinului augustinian. Dar sora ei fusese 
construită pentru a plăsmui în minte asemenea poveşti. Și, chiar dacă 
istorisirea ei se adeverea, și tot nu avea de unde să știe că patima pe care o 
punea în tot ceea ce face nu o influențase și o lăsase să creadă că se poate 
aştepta un asemenea destin, fără ca acesta să le fie în fapt accesibil. 

Sau poate că eu sunt cea construită să fiu neîncrezătoare și soarta 
noastră e cu mult mai ilustră decât pot eu să îmi închipui acum. 

O discuţie lungă și sinceră cu sora ei și cu Abatele era acum absolut 
necesară. Ea una nu era deloc convinsă că, fie şi împreună, i-ar fi putut 
stăpâni pe călugări şi, mai mult, că ar fi putut duce mai departe menirea pe 
care Sfântul Augustin cel Nou o lăsase între zidurile Abației și pe care o 
purtaseră în piept, generaţie după generaţie, cei cincizeci și nouă de Abaţi. 
Indiferent cât de critică era cu ea însăși, nu putea să nu se gândească la 
faptul că în ultima vreme se petreceau în jurul ei lucruri cu adevărat 
extraordinare, despre care nu mai citise niciodată în analele Abației. Unul 
dintre ele o și reținea în sat, făcând imposibilă discuţia cu sora ei și cu 
Abatele. 

Maria mângâie ușor ceafa asudată a Xentyei și primi în loc de o 
mulțumire o privire caldă. Tânăra voma absolut tot ceea ce mânca și nu se 
liniştea decât târziu, spre prânz. Stin venise să o cheme cu câteva zile în 
urma, spunându-i că Xentya se simte foarte rău. Îngrijorarea lor era 
întemeiată. Ciuma putea lovi oricând și ştiau prea bine că, îndată ce primul 
dintre ei avea să moară, nici ceilalți nu mai aveau mult de trăit. 

Maria crezuse că fata mâncase ceva stricat și îi săpunise zdravăn pe toţi 
cei care răspundeau de distribuirea și de prepararea hranei, ba chiar scrisese 
o scrisoare Abatelui, pe care i-o citise şi lui Stin, plângându-se de calitatea 
îndoielnică a hranei și amintind în treacăt învățăturile de milostenie ale 
Sfântului Augustin cel Nou. 

Se lămurise abia în cea de-a treia zi. Încercase atunci să îi dea Xentyei 
câteva linguri de supă... 

— Ce ciudat, Maria, spusese fata cu ochii ațintiți asupra lingurii. Simt 
cum miroase a metal. N-ai una de lemn? 


Maria nu fusese niciodată însărcinată. De fapt, spre deosebire de sora ei, 
nici nu prea avusese multe ocazii de a rămâne însărcinată. Cu toate acestea 
însă, era femeie și văzuse mulţi prunci venind pe lume. Și multe burţi 
rotunjindu-se an după an, la servitoarele cu care obișnuia să-și mai petreacă 
uneori scurtele răgazuri dintre îndeletniciri. O privise cu atenţie pe Xentya 
şi îi pusese o mâna pe pântece. 

— Ai simţit ceva ciudat în ultimele zile? 

Fata a clătinat din cap. 

— Nimic? Chiar nimic? 

— Nu ştiu, rosti stins fata care simţea cum în stomac i se naște un alt val 
de vomă. 

— Dar sânge ai văzut? 

Xentya o privise cu ochi mari iar faţa ei se destinse și, indiferent cât de 
mult se lupta cu gândul acela, Maria nu se putu abţine să nu asemuiască 
liniştea aceea aşternută peste chipul fetei cu resemnarea care îi cuprindea pe 
muribunzi înaintea sfârșitului. 

— De unde ştii? întrebase ea. 

— Pur şi simplu ştiu. O femeie sfârşeşte prin a şti lucrurile astea. 

— Nu, nu am mai văzut sânge. Dar am crezut... 

— Ce ai crezut, Xentya? 

— Nu ştiu ce am crezut... Poate că m-am îmbolnăvit. Am crezut că 
Ciuma m-a lovit pe mine mai întâi, că Sfântul Augustin mă pedepsește. 

— Şi ce păcate ai fi putut avea tu, fetiță, atât de teribile încât... 

Fata îşi ascunsese ochii în perna și, după mai bine de un minut, când o 
privi din nou pe Maria, durerea îi revenise în orbitele adâncite de boală; 
paradoxal, lucrul ăsta aproape că o bucură pe femeia mai în vârstă. 

— De aproape un an nu m-a mai atins nimeni în afară de Stin... 

Maria își duse mâna la gură. 

— Ştiu că e un păcat, începuse fata să plângă, numai că nu am făcut-o cu 
intenţie... Pur şi simplu așa s-a întâmplat. Și eu... 

Vorbele îi fură curmate de un nou acces violent de vomă. 

— Mi-a plăcut, mărturisise ea într-un târziu. 

Maria o mângâiase pe frunte şi spusese poate cele mai duioase vorbe de 
care se simţea atunci în stare, deşi gândurile sfârşeau toate prin a duce 
direct la catastrofă. 

— O să-ţi treacă, fetiţo. Şi chinurile astea se vor sfârşi în cel mai minunat 
lucru pe care îl poate face o femeie. Eşti însărcinată... 


Nu ştiu cum, nu știu dacă e doar un accident genetic, o minune 
dumnezeiască sau doar ameninţarea sfârșitului, dar sunt sigură că întregul 
Univers clocotește la naşterea acestui copil. 

Maria o mai mângâie încă o dată pe fată și simţi cum, sub palma ei, 
pielea catifelată se înfioară uşor. În noaptea trecută reușise să trimită la 
analize o mostră din urina Xentyei şi călugării dăduseră verdictul pe loc. 
Era într-adevăr însărcinată. Adevărata surpriză era însă că, în loc să fie 
mâniat, Abatele se mulțumise să recite psalmul în care Sfântul Augustin cel 
Nou prevesteşte Armaghedonul. Tot el o liniștise şi pe sora ei care ceruse 
eliminarea imediată a Xentyei. 

Nu se simţea deloc în siguranță. Nu știa cum să facă să îi spună lui Stin 
şi, mai ales, nu ştia ce să creadă. Teoretic, toate clonele erau sterile, asta 
fiind și una dintre firavele dovezi concrete ale bolii lor inexistente. Probabil 
că în cazul Xentyei intervenise o mutație genetică provocată de o clonare 
imperfectă. Sau poate că era o minune. Cel mai probabil era însă că, din 
neglijenţă, cineva schimbase o clonă pentru Lumile Agricole, capabilă de 
procreere, cu una din Sat, care nu ar fi trebuit să fie fertilă. 

Strângându-și vestmântul larg pe lângă trupul subțire, Maria ieși din 
coliba Xentyei. 

Sfinte Augustine, dacă pruncul acela e lucrarea ta, atunci dă-le 
gândurile cele bune. lar dacă nu... roagă-L pe Domnul Dumnezeul nostru 
să ne aibă în pază. 

Femeia păși hotărât până în centrul satului, acolo unde clonele montaseră 
de curând, la cererea lui Stin, un fel de tribună de la care să li se poată 
adresa mai uşor. Ca de obicei, Stin era prin preajmă, vorbind cu oamenii. 
Maria zâmbi. Tânărul ei protejat visa acum să îi convingă pe ceilalți să 
organizeze în fiecare zi câte o slujbă, la care să se roage împreună şi să 
implore vindecarea... 

Maria îl prinse de mână pe Stin și mai mult îl târî cu ea la tribună, 
ignorându-i mai întâi întrebările și mai apoi protestele. O dată ajunși sus, îl 
puse să sufle în cornul care semnaliza o adunare importantă şi aşteptă să se 
adune clonele. Vorbi apoi: 

— S-a întâmplat un miracol. Domnul Dumnezeul nostru a coborât grația 
Sa divină asupra noastră și a înfăptuit o minune. 

— Au găsit leacul? se auzi întrebător o voce din mulțime. 

Maria dădu să răspundă, dar vocea ei fu repede acoperită de zarva pe care 
o făceau clonele. Chiar și Stin o prinsese de mână și o scutura, întrebând-o 


dacă nu cumva şi-a pierdut minţile anunțând o asemenea minune fără să îl 
consulte pe el mai întâi. Disperată, Maria suflă din nou în com. Se lăsă o 
tăcere grea. Clonele simţiră imediat că dacă ar fi avut într-adevăr motiv de 
bucurie, Maria nu s-ar fi grăbit să le tulbure fericirea. 

— Nu, nu e vorba de asta. Dar s-a întâmplat un lucru care ne arată că s-ar 
putea ca izbăvirea voastră să vină curând. Xentya o să nască un copil. 

Maria cumpănise cuvintele astea o zi întreagă. Se gândise să le spună că 
fata e însărcinată, dar îşi dorea ca toată lumea să înțeleagă cât mai repede cu 
putință ce se întâmplă. Sterilitatea femeilor din Satul de Clone fusese 
întotdeauna asociată cu Ciuma. 

Zarva se instaură din nou; era însă un vuiet diferit de primul. Din când în 
când, se auzeau strigăte. Unele erau fără îndoială izbucnite din bucurie, dar 
cele mai multe erau de mânie. 

Sunetul cornului readuse din nou tăcerea. Stin o privea cu ochi acuzatori. 

— Cred că toţi fraţii mei sunt nerăbdători să ştie cum a fost cu putință 
una ca asta. Se ştie că Ciu... boala noastră ne împiedică să avem copii. 

— Aşa este şi nu ştiu ce explicaţie să vă dau, recunoscu cinstit Maria. 

— E o minune! Ne-ai spus deja! se auzi o voce din mulțime. 

— Se prea poate, dădu aprobator din cap Maria. Dar la fel de bine se 
poate ca trupul Xentyei să fi găsit modul în care să producă leacul. Singur şi 
înaintea fraţilor-savanți. 

Se auzi zgomotul unei uimiri de genul celor provocate de fraze care 
aruncă o perspectivă nouă asupra unei întregi existenţe. 

— Înseamnă că ne putem aștepta cu toţii să ne însănătoşim! se auzi 
aceeaşi voce din mulțime. 

— Aşa este, acceptă încă o dată Maria. Cu toate astea, nu trebuie să vă 
faceţi speranţe prea mari până când nu vom afla exact ce anume a vindecat- 
o pe Xentya. 

— Nu-i adevărat, vorbi Stin cu un glas răsunător. Aceasta este tocmai 
dovada că trebuie să sperăm în continuare, că izbăvirea noastră este 
aproape. 

— Şi acum ce-o să se întâmple cu Xentya? Copilul ei o să se nască aici, 
sau îl veţi scoate? 

Maria îşi şterse sudoarea de pe frunte. 

— Abatele a cugetat îndelung la problema asta şi a decis că nu se poate 
să riscăm o altă viață. Xentya s-a vindecat, dar nu avem de unde ști că 


odrasla ei va fi şi ea imună la Ciumă. De aceea, copilul se va naște în 
Abaţie, vegheat de cei mai iscusiţi dintre fraţii-savanțţi. 

— Asta înseamnă că Xentya e liberă să plece dintre noi? Că o puteţi lua 
chiar acum? 

Maria se temuse de întrebarea aceea. Într-un târziu, privind spre Stin, 
spuse destul de încet pentru a putea fi auzită doar de cei care stăteau în 
primele rânduri. 

— Această decizie este una a conducătorului vostru. Numai de el depinde 
când anume va putea să plece Xentya din sat. 

Toţi ochii erau aţintiți acum asupra lui Stin. La rândul său, tânărul privea 
spre clone. 

— Am să urmez exemplul ilustrului Radoslav şi o să meditez și eu un 
timp la această chestiune. N-aș vrea să o pun în pericol nici pe Xentya, nici 
pe copilul ei, şi nici chiar liniștea noastră. 

— Aşa e, Stin, se auzi din mulțime vocea lui Murrelius, despre care toată 
lumea ştia că e ager la minte şi că îi plac paradoxurile. Fiindcă, uite, acum 
avem cu toții un paşaport de ieşire. Cine mai face un copil... 

— Să dea Sfântul Augustin cel Nou să avem cu toții un asemenea permis 
de trecere, strigă Stin. 

— Păi, Augustin ăla de care zici tu, a şi dat unul! îl zeflemisi Murrelius. 

Sfinte Augustine, ai în grijă pe bietul Stin, căci încercarea asta e peste 
puterile unui Abate, darămite peste aceea a unui tânăr care abia învaţă ce e 
politica! 

— Foloseşti cuvinte care parcă ar dori să ascundă ceva, viclene 
Murellius, se răsti Stin. 

— 'Teamă îmi e, conducătorule, că ascunziș pentru cuvintele mele nu pot 
fi decât limitele unor minţi înguste. Ce e de neînțeles în vorbele mele? îl 
zeflemisi din nou Murellius. 

— Să spună ceilalți atunci dacă au înţeles ceva, zise Stin făcând un gest 
larg. 

— E simplu, strigă și Benedict. De vreme ce până și noi știm că e nevoie 
de doi oameni pentru a concepe un copil, e clar că printre noi mai este cel 
puţin încă un om sănătos. Un bărbat... 

Gura lui Stin se deschise şi apoi se închise într-un gest spasmodic. Mărul 
lui Adam îi tremura de parcă tânărul înghiţise un şoarece care se zbătea 
acum să iasă. 

— Se prea poate, Benedict. Se prea poate... O să o întreb pe Xentya... 


— De ce s-o întrebi, nobile conducător? sări de la locul ei Alicia. Ne 
amintim cu toţii cum şi mai ales pentru ce a murit Jeremiah. 

O să mai pierdem o clonă! Păcat. Nu-mi place sângele. Sora mea ar fi 
fost în culmea încântării. 

— Vrea cineva să rostească vreo acuzaţie? se răsti Stin. 

— Nu e deloc o acuzaţie, Stin. Atâta doar că toată lumea ştie că în ciuda 
poruncilor Sfântului Augustin cel Nou, în ultimele luni, Xentya nu a fost cu 
nimeni altcineva decât cu tine! 

Stin trase aer în piept şi întrebă calm: 

— Şi ce vină am eu în toate astea? Eu unul nu am fost numai cu ea. Dacă 
e cineva păcătos, atunci e ea, şi nu eu. 

— Întocmai, conducătorule. Tu, în schimb, se nimereşte să fii cel sănătos 
dintre noi. Şi îmi este tare greu să cred că Maria nu ţi-a spus dinainte lucrul 
ăsta... 

Femeia îl prinse uşor de cot pe Stin, silindu-l să tacă. 

— Acuzaţia ta, Benedict, e prostească. Ştiţi cu toţii că n-aş pune niciodată 
pe vreunul din voi mai presus de celălalt. 

— Aşa să fie, femeie? strigă batjocoritor și Murrelius. Chiar acum asta 
faci. Eşti împreună cu Stin deasupra noastră. 

— Eu niciodată... se bâlbâi femeia. 

Dintr-o singură mișcare fluidă, Stin sări de la tribună și se aruncă asupra 
lui Murellius. Surprins și deloc obişnuit cu luptele, tânărul încercă să 
riposteze, dar încasă lovitura de pumn a lui Stin direct în figură. Căzu ca 
fulgerat, cu gâtul peste rădăcina unui copac iar capul îi rămase într-un unghi 
nefiresc. 

E mort. Doamne Dumnezeule, câtă mânie apus în lovitură! 

Stin înţelese și el imediat că tocmai își omorâse unul dintre cei pe care i- 
ar fi dorit supuși. Simţi cercul celorlalți cum se strânge în jurul lui. Ochii lui 
Benedict scuipau scântei. 

— Ucigașule! 

— Aşa crezi? răcni Stin. Aşa mă crezi? Ei bine, gândeşte-te de ce v-am 
ascuns cine e tatăl copilului! Gândește-te bine, Benedict, fiindcă altfel vei 
sfârşi precum scârbavnicul tău tovarăș. 

Stin mai avea un pas şi s-ar fi năpustit şi asupra lui. Se opri însă la auzul 
cornului. 

— După cum vedeţi, acum sunt singură la tribună. E trist ce a făcut Stin, 
dar o meritaţi cu prisosinţă. Cu toţii. O să-i spun Abatelui exact care a fost 


situaţia. 

Clonele începură să vocifereze. 

— V-a ascuns că el este tatăl copilului până când a aflat ce a hotărât 
Abatele. Vrea să rămână cu voi, aici, deşi are toate şansele să fie sănătos. 
Nu vrea să vă părăsească. Se jertfeşte pentru voi! Iar voi nu aţi găsit altceva 
de zis decât să îl acuzaţi dimpreună cu mine. Mergeţi în colibe și gândiţi-vă 
la lipsa voastră de suflet! 

Ca și cum le-ar fi poruncit însuși Dumnezeu, clonele începură să se 
îndepărteze. Benedict vocifera încă, dar lângă el stătea doar Alicia. Maria 
coborî cu greu pe scările improvizate ale tribunei şi se apropie de Stin. Ştia 
că nu putea risca să se întâlnească cu el într-o colibă. Intimitatea relativă pe 
care le-o oferea piața centrală era un compromis excelent între frica ei față 
de reacţiile lui Stin şi necesitatea de a nu fi auziţi de urechi indiscrete. Până 
când ajunse lângă el, nu se mai afla nimeni preţ de câteva zeci de metri în 
jurul trupului neînsufleţit al lui Murrelius. 

— N-am vrut, hohoti Stin. Nu credeam că îl pot omori. 

— Probabil că nici el... 

— De ce nu mi-ai spus? Chiar crezi că sunt sănătos? întoarse Stin spre 
femeie un chip plin de lacrimi. 

— E destul de puţin probabil. Aşează-te și hai să ne prefacem că ne 
rugăm la căpătâiul mortului. 

Ceea ce părea un priveghi se prelungi sub stejar mai bine de oră. Maria 
plecă repede după ce îi spuse lui Stin să se gândească la ceea ce dorise să îi 
transmită Sfântul Augustin prin copilul care se va naște din pântecele 
Xentyei. Era el alesul care îi putea izbăvi pe toţi fraţii lui? 

Stin ştia însă că, punându-și pe umeri pecetea morţii lui Murrelius, se 
legase definitiv de Sat, indiferent dacă era sau nu sănătos. Cuvintele Mariei 
îl salvaseră de la moarte. Minţise cu o seninătate de care el unul nu ar fi 
crezut-o niciodată în stare şi poate că minciuna aceea îl salvase de la 
pedeapsa celorlalţi. În același timp îl şi legase de Sat. Nu era însă trist. Se 
simțea mai degrabă ușurat că avea ce să ofere în schimbul neînchipuitei sale 
mânii distrugătoare. Nu se simţise vinovat de moartea lui Jeremiah, dar se 
simţea îngrozitor știind că a curmat viaţa unui semen cu mâinile sale. Culpa 
era o povară care i se părea zdrobitoare. 

Într-un târziu alese să creadă că Dumnezeu însuși îl făcuse pe Murrelius 
să cadă peste rădăcina aceea şi făcuse în așa fel încât el să se jertfească 
pentru binele celorlalţi. Şi ce alt scop ar fi putut avea Dumnezeu în minte 


decât acela ca el să organizeze cetatea pământească, aşa cum îi spusese 
odată Maria, de a-i învăţa pe toţi ceilalți să trăiască într-o societate cu legi și 
cu norme, aşa încât, dacă vor avea vreodată ocazia să părăsească Satul, să 
nu se trezească într-o lume pe care să nu o cunoască deloc. 

Nu se îndoia că e sănătos, dar, pe de altă parte, îi devenise clară și 
menirea pe care i-o rezervase Dumnezeu. Şi, ca prin farmec, o dată cu jertfa 
propriei libertăţi, toate îndoielile dispărură și înțelese cât de norocos era 
fiindcă îşi găsise un scop în viaţă. lar scopul lui era să se sacrifice pentru 
ceilalți, pentru a-i izbăvi şi a-i face cetățeni mândri ai cetăţii pământeşti şi 
apoi ai celei cereşti. 

Nu departe de locul în care Stin avea revelația menirii lui în viaţă, 
Abatele o privea gânditor pe Maria, care tocmai făcuse schimb cu sora ei 
pentru a-l putea informa pe Abate de ultimele evenimente. 

Radoslav părea obosit. Se mulțumi să spună că îi pune pe fraţii-savanţi să 
vadă în ce măsură puteau recrea accidentul care dusese la fertilitatea 
Xentyei. Era de părere că sarcina aceea și felul în care putea ea grăbi 
devenirea Mântuitorului era cea mai importantă descoperire de la donarea 
Mariilor, de acum trei generaţii. Când femeia întrebă însă ce sens putea 
avea evenimentul acela tocmai în momentele în care întreg Universul părea 
să se schimbe în jurul lor, Radoslav o concedie cu un gest scurt. Abia când 
ajunse în pragul ușii îl auzi mormăind ceva despre faptul că îi spusese deja 
că era ferm convins că se apropia Armaghedonul şi că acum nu ajungea să 
fii necredincios ca să nu vezi semnele, trebuie să fi fost şi orb. Dumnezeu 
îşi întâlnea undeva propria-l nemărginire. 


25. Doar arareori visele Abatelui întregeau povești de care să-și aducă 
aminte cu plăcere când se trezea. De cele mai multe ori visa că a uitat să-și 
spună rugăciunile înainte de culcare sau că Abația era invadată de barbarii 
din Câmpie. 

De data asta era altfel. Într-un mod ciudat, știa exact cine este și că 
doarme. Visul se petrecea de parcă ar fi privit un film al cărui actor 
principal era el însuși. Putea să-și controleze acţiunile dar, în același timp, 
se vedea pe sine însuşi de undeva de deasupra. 

Moartea-mi e aproape. Numai când sunt în preajma morţii, oamenii se 
privesc din ceruri pe ei înșiși. 


Abatele-actor nu era însă la fel de pesimist precum Abatele-spectator. 
Părea mai degrabă pătruns de o febrilitate ciudată, un soi de tremur lăuntric. 
Se grăbea undeva. 

Abatele se văzu intrând în bibliotecă şi apoi ocolind de câteva ori prin 
tainiţele de acolo. Într-un târziu ajunse în faţa unui basorelief care îl înfățișa 
pe Hristobal, cel de-al patrulea Abate, primind ceva chiar din mâinile 
Sfântului Augustin cel Nou. Visul se termină brusc, cu o imagine 
cuprinzătoare a feţei sculptate. Iluminarea întru credinţă, pe care artistul o 
săpase în trăsăturile acelui Abate de demult, era atât de intensă încât 
Radoslav simţi că ea trebuie să mai aibă şi o altă însemnătate decât aceea a 
atingerii Sfântului Augustin cel Nou. 

Sudoarea îi şiroia de pe gât şi o simţea scurgându-se uşor printre pectorali 
şi oprindu-se acolo unde ar fi trebuit să urce pe pântecele lui bombat. 
Percepția aceea atât de clară a propriului corp îi semnaliza că se trezise de-a 
binelea. Îşi aruncă pătura de pe el şi îşi puse tălpile goale pe podeaua de 
piatră șlefuită. Răcoarea îi făcu bine. Se îmbrăcă călduros și porni agale 
spre Bibliotecă. 

Era o noapte rece chiar şi după standardele Noii Terre. 

E bine. Se mai răresc barbarii din Câmpie. 

Privi cerul sticlos. Undeva deasupra se vedea strălucirea stației imperiale 
de luptă, ameninţarea constantă care plutea deasupra lor de mai bine de 
treizeci de generaţii. Abatele ştia că ajungea ca imensa structură spaţială să 
se prăbuşească pur şi simplu peste Abaţie pentru ca întreaga strădanie a 
ordinului augustinian să se transforme în fărâme. Nu era nevoie de 
armament... Ştia că eventualitatea unui atac asupra Abației fusese analizată 
serios de câteva ori, dar frica Imperiului de incapacitatea propriilor savanţi 
avusese ultimul cuvânt. Ba chiar, odată, trupele imperiale măcelăriseră o 
ceată de barbari mai hotărâți care ocupaseră aproape în întregime Abația. 
Dar asta fusese demult. 

În comparaţie cu frigul de afară, răcoarea constantă din subsolul 
Bibliotecii păru o binecuvântare. 

Radoslav ştia exact unde se afla basorelieful pe care îl studiase. Intra în 
datoria fiecărui Abate să cunoască la perfecție subteranele Bibliotecii. Şi 
asta nu numai pentru a intra în Camera Ouălor, ci și pentru că, la fel cum 
Hristobal încercase să își sape în piatră propriile-i frici, tot aşa o făcuseră 
probabil și mulţi alți înaintași de-ai săi. 


Fiecare a pus să fie sculptat câte un basorelief. Eu nu am încă nici o 
idee. Și ăsta e un semn, Doamne? 

Abia când ajunse chiar în faţa basoreliefului, Radoslav aprinse mica 
lanternă electrică pe care o purta mereu în buzunar. Nu avea nevoie de ea 
pentru a se descurca pe coridoare; spera în schimb să îl ajute să tălmăcească 
semnificația visului său. Nu-şi făcea iluzii. Ştia că, de cele mai multe ori, 
visele nu erau decât expresia "unor temeri din copilărie sau a evenimentelor 
de peste zi. În ultimele luni nu reușea însă să îşi scoată din minte că 
Domnul Dumnezeul lui, de care nu se îndoia nici o clipă, avea să îi trimită 
un vis profetic, cam în felul în care făceau ei cu apostolii de pe Lumile 
Agricole. 

Basorelieful nu se schimbase cu nimic. Era exact așa cum și-l amintea 
din anii lungi în care, după ce fusese confirmat ca Abate, se plimbase pe 
coridoarele înguste. Tehnica era destul de primitivă şi respecta convențiile 
clasice. Era singurul basorelief din epoca aceea care nu folosise cioburi de 
sticlă, oglinzi, sau chiar mici lămpi electrice. Probabil că fratele Hristobal 
fusese un Abate sobru şi un bărbat adevărat, mai degrabă soldat vrednic 
decât slujitor smerit al Sfântul Augustin. Nici nu se putea să fi fost altfel în 
zilele acelea în care Abația era doar un ordin postcreştin oarecare şi nu 
ajunsese încă la producţia de clone la nivel planetar. 

Privi din nou la faţa lui Hristobal şi simţi cum este cuprins de o furie 
clocotitoare. 

— Ce simplă trebuie să fi fost viaţa ta, Abate! Duşmanii erau dușmani, 
credința era una și dreaptă iar amintirea Sfântului Augustin cel Nou era 
proaspătă. Poate că tu ştiai și de unde provin clonele şi ce se va întâmpla o 
dată cu a doua venire a lui Mesia. Poate că ştiai chiar și când anume îşi va 
atinge Dumnezeu propria-l nemărginire. Te invidiez, Abate! 

Cuvintele lui Radoslav se stinseră ușor în ecouri depărtate. Nu se 
întâmplă nimic. 

— Ce prost sunt! Moşneag nebun, care umblă noaptea prin tainiţe! Oare 
la ce mă aşteptam? La vreo minune? La vreo iluminare? Are oare timp 
Sfântul Augustin de mine, aşa cum avea timp să-i încredinţeze secretele sale 
fratelui Hristobal? Nu! Noi trebuie să ne descurcăm singuri. Și știm că în 
felul ăsta Domnul Dumnezeul nostru ne pune la încercare. Dar oare nu ar fi 
mai bine ca El să ne zică măcar când anume începe şi, mai ales, când ia 
sfârşit încercarea? 

Brusc, înfricoşat de spusele sale, Abatele căzu în genunchi: 


— lartă-mă, Doamne! Știu ca sunt păcătos, dar ajută-mă să pricep toate 
cele ce mi se întâmplă. Am nevoie de un semn. Măcar o singură dată în 
viața mea, ajută-mă să fiu sigur! Numai ca să-ți fiu oștean mai bun îţi cer 
asta şi nu ca să-mi satisfac o vanitoasă dorință de a pătrunde în intimitatea 
Ta! Călăuzeşte-mă, Doamne! 

Nici de data aceasta basorelieful rece nu se schimbă deloc. O lacrimă 
căzu de pe obrazul Abatelui pe pardoseala prăfuită. Radoslav se ridică din 
genunchi și se apropie de basorelief. 

— Îţi vorbesc ţie, Sfinte Augustine, stătător la dreapta Domnului. Măcar 
ție, deprins odinioară cu greutățile lumești, măcar ţie fie-ţi milă și arată-mi 
calea de urmat. Tot ceea ce mi se întâmplă mă face să cred că se apropie 
clipa Armaghedonului și totuşi nu pot fi sigur. Tu ştii ce ar însemna să mă 
înşel asupra acestui moment şi să dezlănţui asupra Universului furia lui 
Mesia cel venit a doua oară! Te implor... Ba nu, nu te implor, te conjur! 
Dumnezeul nostru are nevoie în egală măsură și de mine, și de tine. 
Vorbeşte odată, blestematule! 

În culmea furiei, Radoslav lovi cu pumnul în chipul sculptat al Sfântului 
Augustin cel Nou și apoi se prăbuşi la pământ. Aproape că leșină din cauza 
vorbelor pe care le rostise. Se ghemui ca un foetus pe pardoseala rece și 
începu să bolborosească rugi. Se aștepta ca mânia divină să se pogoare din 
cer şi să îl trăznească acolo, pe loc. Ecourile se stinseră însă precum toate 
celelalte, și Abatele începu să creadă că doar durerea pe care o simţea în 
pumnul cu care lovise basorelieful era pedeapsa pe care un Dumnezeu 
înţelegător, sau poate un Dumnezeu nepăsător i-o lăsase pentru blasfemia 
sa. Îşi ridică uşor ochii şi aruncă sculpturii o privire printre gene. Și ceea ce 
văzu aproape că îi taie răsuflarea. 

Capul Sfântului Augustin se crăpase puţin, lăsând să se vadă că e alcătuit 
din alt material decât cel al restului basoreliefului. Chiar şi acest lucru ar fi 
putut însemna ceva pentru Radoslav în circumstanţe normale. Dar noaptea 
aceea ieşea din tiparele obișnuitelor revelații pe care Dumnezeu le aştepta 
de la Abaţi pentru bunul mers al Ordinului. Printr-o crăpătură mai groasă, 
Radoslav văzu licărirea slabă a ceea ce părea a fi o oglindă. Cu degete 
tremurânde, începu să lărgească spărtura dorind parcă să nu uite nici o clipă 
că sapă în capul sfântului său. Pe măsură ce gaura se lărgea, Abatele trebui 
să accepte că dincolo de basorelief nu era o oglindă, ci altceva, un material 
vechi, asemănător cu plasticul. Ţinea lanterna în gură și de aceea aburii pe 


care-i scotea respiraţia lui înfruntau precum focul unui iad silueta Sfântului 
Augustin, care aproape că rămăsese fără cap. 

După aproape jumătate de oră în care lăsase în perete şi câteva bucăţi din 
carnea degetelor sale, Abatele ajunse să ţină în mâini un disc. Ştia doar cu 
aproximaţie cum trebuie folosit, dar nu se îndoia că el conţinea o scrisoare 
de demult. Îşi dădea seama acum că Hristobal nu fusese soldatul fericit pe 
care și-l închipuise. Și cum ar fi putut fi, de vreme ce făcuse o blasfemie 
poate mai mare decât el şi dorise să se adreseze cuiva care ar fi avut 
nebunia de a sparge capul Sfântului Augustin cel Nou? 

Se grăbi să ajungă în Camera Ouălor. Acolo, într-un colț, existau câteva 
maşinării, unele dintre ele la fel de vechi ca și Abația. Scopul lor era să 
permită citirea documentelor vechi, scrise pe vremea când Abaţii îşi mai 
dădeau osteneala să lase urmașilor lor fel de fel de mărturii sau de gânduri. 
Radoslav nu fusese niciodată un împătimit al mașşinăriilor acelora, fiindcă 
crezuse mereu că sarcina Abației e aceea de a scruta viitorul, fără a crede 
prea mult în dogma creştină care spune că doar cunoscând cu adevărat 
trecutul vei ști ce-ţi rezervă timpurile viitoare. 

Discul se potrivi perfect într-una dintre fantele celui mai vechi calculator 
al Abației. Îşi aducea vag aminte că citise undeva despre aparatul acela. 
Supravieţuise Ultimului Război și fusese proiectat cu o sursă atomică 
independentă, practic inepuizabilă. Ar fi trebuit să păzească un mare siloz 
nuclear. Calculatorul ajunsese însă în Abaţie pe căi neştiute, așa cum erau 
de fapt toate evenimentele care precedaseră înființarea ordinului 
augustinian. 

Din corpul maşinăriei răsări un panou cu cristale lichide, de un 
primitivism sublim prin eficienţa sa. Abatele zâmbi o clipă, gândindu-se că 
unul din motivele pentru care ştiinţa oamenilor evolua atât de greu era acela 
că lucrurile importante sau eficiente fuseseră inventate cu multă vreme în 
urmă. 


Ecranul se lumină şi Radoslav se trezi privit de figura unui bărbat relativ 
tânăr, cu ochi albaştri şi păr grizonat, cu o bărbie pătrată şi rasă până la 
sânge și cu un nas deformat care părea să fi fost rupt de mai multe ori. 

— Te salut, Abate! Eu sunt Hristobal. Dar dacă ești Abate și eu n-am 
greșit, cred că știi deja cine am fost. 

Chipul de pe ecran de schimonosi în ceea ce ar fi trebuit să fie un hohot 
de râs. 

— Iată că doar îţi imaginai că mă cunoşti. N-ai crezut niciodată, probabil, 
că vreun alt Abate poate avea o minte atât de perversă încât să profaneze 
icoana Sfântului Augustin. 

Radoslav știa cuvântul icoană. Desemnase, timp de secole întregi pe 
Vechea Terra, picturile religioase. Cu toate acestea era sigur că ordinul 
augustinian nu crease niciodată asemenea picturi. 

— Am să fiu scurt, fiindcă nu are nici un rost să încerc să te conving 
tocmai pe tine că ordinul nostru a intrat în anul Armaghedonului. Dacă tu, 
sau oricine altcineva, aţi putut lovi în capul Sfântului Augustin, e clar că se 
apropie sfârşitul şi că vine vremea judecății de apoi. M-am gândit de aceea 
că ţi-ar fi de folos câteva dintre gândurile mele. 

Cadrul se lărgi şi imaginea lăsă să se vadă silueta întreagă a lui Hristobal. 
Era îmbrăcat într-un combinezon mulat pe corp, la cingătoare îi atâmau 
arme ciudate, iar pe unul dintre epoleţi străluceau câteva trese. Bărbatul 
începu să se miște prin ceea ce Radoslav recunoscu a fi un colț din Camera 
Ouălor. 

— Sunt convins desigur că te întrebi, mai ales în situaţia ta, cum se face 
că Dumnezeu și-a atins propria-l nemărginire, grăbind clipa în care noi și 
Mesia îl vom salva. Mi-am petrecut jumătate din viață încercând să răspund 
misterului ăstuia. După cum probabil vezi, nu am putut niciodată să fiu 
numai Abate. În adâncul sufletului meu am rămas un soldat devotat, un 
soldat care ar face orice ca să-şi apere stăpânul, darămite Dumnezeul. Nu 
mă îndoiesc de căile Domnului meu, dar vreau să-l înarmez soldaţii şi cu 
arme care să fie eficiente în cetatea pământească, și nu numai în cea a 
cerurilor. 

Imaginea se fixă din nou pe chipul lui Hristobal. 

- Îţi spuneam că m-am gândit mult... Două sunt împrejurările în care 
Dumnezeul nostru îşi poate întâlni nemărginirea. Aşa cred : eu şi, dacă tu 
ştii deja lucrurile astea, poţi pleca chiar acum... N-ai plecat? Află atunci că 
singurul lucru îndeajuns de straniu, și îndeajuns de străin gândului omenesc 


încât să-L facă pe El să se teamă e momentul în care oamenii vor întâlni 
semeni inteligenţi pe vreo planetă, aiurea în Univers. Dacă am dreptate, 
atunci avem, în camera în care sper că stai, arma potrivită pentru a-l face pe 
Dumnezeul nostru să izbândească în lupta cu Dumnezeul străin. Dar dacă 
nu ai încă știință ca omenirea să se fi întâlnit cu alte ființe inteligente, atunci 
înseamnă că te afli în situaţia cealaltă, în care omul însuşi e pe cale să se 
schimbe atât de radical încât Dumnezeul cu care a fost până acum aidoma 
să se simtă stingher şi părăsit. Și atunci e tot treaba celor O Mie de 
Voluntari să pună ordine... N-am să-ţi spun mai mult, din teama de a nu mă 
judeca greşit. Știu că părerile mele pot să nu aibă nici o valoare în vremurile 
în care trăieşti tu. Dacă e aşa, sper ca măcar ideea că frământările tale au 
mai fost împărtășite şi de altcineva să te facă să găseşti calea și să conduci 
armatele Domnului Dumnezeului nostru spre ultima biruinţă. 

Bărbatul de pe ecran schiță semnul cercului în aer și apoi imaginea 
dispăru. 

Radoslav rămase multă vreme țintuit pe scaun. Extratereștri? Omenirea 
renunțase de mai bine de treizeci de generaţii să mai creadă că, după opt 
sute de ani de explorare spaţială, va mai întâlni vreodată vreo inteligență 
neumană. Cât despre oameni... Ei nu se schimbaseră. Însuși faptul că Satul 
de Clone, care rodea mereu și mereu aceeași oameni, satisfăcea încă nevoile 
tuturor Lumilor Agricole era o dovadă că ființa umană nu se schimbase 
mult. Să se fi înșelat Hristobal? Să-și fi petrecut viaţa în deşert? Radoslav se 
îndoia. Chestiunea necesita ore lungi de meditaţie. 

Închise cu grijă Camera Ouălor și ieşi din subteranele bibliotecii. Între 
timp, zăpada se aşternuse de două palme. Norii veniţi dinspre munte se 
învolburaseră şi turnau fulgi gri peste Abaţie. Paşii Abatelui desţeleniră o 
cărare către propriul pavilion. Undeva, foarte aproape de locuința sa, 
Abatele văzu urmele unor paşi care nu păreau să urmeze vreuna din potecile 
pe care le ştia. Privi mai atent şi i se păru că deslușeşte silueta lui Rim. 
Spionul îl văzu şi el şi porni spre Abate. 

— Bună seara, Sfinţia Ta. i-a tulburat cineva somnul? 

— Da, spionule. Am visat urât. Am visat despre extratereștri. 

— Să înţeleg că ţi-a jucat imaginaţia vreo festă şi te-ai visat în lupanarele 
planetei-capitală? 

— Nu, spionule. Eu am visat extratereștri adevăraţi. Neoameni... 

— Hmm. Ce ciudat, Sfinţia Ta. Și eu am asemenea vise în ultima vreme. 

Bărbaţii se despărţiră fără să se salute, fiecare zâmbind unui gând ascuns. 


26. Ca și planeta zeţilor, Kyrall nu-și dezvăluise adevăratul potenţial. Așa 
gândea Rim și, dacă părerea asta ar fi ajuns vreodată la cunoștința 
împăratului, probabil că ar fi putut fi acuzat de trădare, de vreme ce nici 
unul dintre quinţi nu avea voie să pună la îndoială deciziile administraţiei 
imperiale. Spionul simţea însă că dorinţa de a păstra monopolul asupra 
comunicaţiilor instantanee  mărginea eforturile de cercetare ale 
extraordinarei planete Kyrall, lăsând loc unei politici aproape mistice, pe 
care el o vedea însă foarte aproape de a fi urmată și față de Z. Împăratul nu 
părea curios să afle de ce anume ciuperca de pe Kyrall reușea să amplifice 
cu atâta putere gândurile oamenilor, aruncându-le instantaneu la sute de ani 
lumină depărtare. Psiacul, comunitatea operatorilor de pe Kyrall, era doar o 
enclavă, un mic teritoriu cucerit al unei planete care părea că-i tolerează aşa 
cum suporta el rosătura unei sandale prea strâmte. La fel, împăratul îl 
convocase înainte ca el să-şi fi terminat cercetările asupra planetei Z și 
trebuise să-și utilizeze întreaga voinţă de care se simţea capabil pentru a nu- 
i spune în față că este hazardată presupunerea că muşuroaiele zeţilor ar 
putea înlocui comunităţile de clone atâta vreme cât nimeni nu luase contact 
cu organismul care îi controla pe lucrători. Rim credea însă că ştie şi care 
era motivul administraţiei imperiale de a ignora adevărata natură a 
organismelor inteligente de pe Z. Era foarte simplu să presupui că sunt 
inferioare, că se pretează sclaviei... Dar dacă nu era aşa? 

Quintul încercă să-şi golească mintea de asemenea gânduri în aşteptarea 
comunicaţiei directe cu împăratul. Cu numai jumătate de oră înainte, 
dispozitivul de avertizare neurală pe care îl avea implantat în scalp îi 
semnaliza iminența unui contact mental cu Kyrall. Nu se îndoia că 
împăratul avea să-i traseze noi sarcini, sau dorea să afle noutăţi fără să mai 
aştepte ca ele să parcurgă drumul obișnuit. Ca şi ceilalți quinți, Rim era el 
însuși un operator perfect de comunicații la distanță, numai că existau doar 
câţiva oameni în întreg Universul care ştiau lucrul acesta. 

Surâse ușor, încercând să-și răspundă la întrebarea care-i strălucise pentru 
o clipă în minte: ce ar fi spus Maria, dacă ar fi ştiut că poate lua legătura 
oricând cu Kyrall şi de acolo oriunde în Galaxie? Probabil că ar fi pus 
această abilitate extraordinară pe seama faptului că era quint. Aşa şi trebuia 
să facă. Oamenii erau încurajați să creadă că quinţii imperiali erau ființe cu 


puteri aproape supranaturale, atent selecționate și educate și supuse apoi 
unui antrenament aproape mistic. În mare parte, aceste lucruri erau 
adevărate, dar în ceea ce-l privea, capacitatea de a fi medium, pentru un 
operator de pe Kyrall, nu era înnăscută. Fusese nevoie de o selecţie din 
peste două sute de operatori până la găsirea unuia cu caracteristici psihice 
destul de apropiate de ale sale, astfel încât să se poată realiza o comunicare 
perfectă între ei. Cel puţin zece dintre operatori suferiseră traume 
permanente ale creierului după ce intraseră în contact direct cu mintea lui 
Rim. Își amintea perfect ce simţise când aflase acest lucru și nu dorea să 
mai retrăiască asemenea momente. 

Era ciudat, dar şi profund omenesc. Semenii săi erau mult mai dispuși să 
creadă că abilitatea lui de a comunica direct cu Kyrall era doar una dintre 
capacităţile sale supranaturale decât să-și imagineze modul concret în care 
se realizase acest lucru. Oamenii preferau întotdeauna să creadă în soluţii 
magice decât să accepte că cineva ar fi putut alege o soluţie atât de 
costisitoare precum menținerea a câte unui operator în psiac pentru fiecare 
quint imperial. 

Cel cu care intra în contact era de fapt o femeie. Se numea Alaana și, de 
fiecare dată când conversaţia cu împăratul lâncezea, îi plăcea să exploreze, 
pe cât de delicat putea, mintea ei. Era o fiinţă blândă, care suferea fantastic 
de dorul unui bărbat. Ştia că şi ea poate, într-o anumită măsură, să-i 
cutreiere gândurile, şi nu dorea să ofere nimănui un asemenea avantaj 
asupra lui, nici măcar ei, deși ştia că, dacă ar fi aflat ceva cu adevărat 
periculos, nu l-ar fi trădat niciodată. Încercă să-și golească mintea de orice 
gând, umplând-o cu amintirile vii ale celor mai sângeroase lupte pe care le 
purtase. Ştia că Alaana era îngrozită şi scârbită de violenţă și nu se va grăbi 
să-i spioneze gândurile. Chiar înainte ca senzația vagă de vertij care însoțea 
toate comunicările cu Kyrall să se instaleze, Rim se întrebă ce avea de fapt 
de ascuns. 

— Eşti acolo? 

— Da, Înălţimea Ta. 

Se adresase cu Înălțimea Ta, deși ştia că de fapt gândul său avea să fie 
transmis de Alaana operatorului imperial şi abia apoi lui Bella al VII-lea. 
Protocolul cerea însă ca discuţia să aibă loc de parcă psiacul nu ar fi existat. 

— Am veşti foarte neliniștitoare să-ţi dau. Trebuie să părăsești Abația! 

— Înălţimea Ta, misiunea mea aici face progrese remarcabile. Am chiar 
senzaţia că Abatele ia pentru prima dată în serios eventualitatea ca eu să-i 


succed... 

— Are atâta încredere în tine? 

— Nu. Încă îmi spune "spion"... Dar e evident că se gândește ce ar putea 
înfăptui o persoană ca mine așezată în scaunul său, dacă m-ar putea 
convinge să nu mai fiu slujitorul Înălțimii Tale. 

— Şi? 

— Ştiţi bine, Sire, că aşa ceva e imposibil. 

— Mă bucur să aud asta. Nu mă pot abţine niciodată să-mi ofer plăcerea 
ce a mă şti slujit temeinic de quinţii mei. Mai spune-mi cum stai. 

— Am descoperit deja ceea ce pare a fi o primă minciună legată de Satul 
de Clone. Am pătruns în el... 

— Asta a fost curată nesăbuinţă... 

— Uneori, pe câmpul de bătălie, e nevoie de decizii îndrăzneţe şi rapide. 
În plus, aveam indicii... 

— Cine ţi le oferise? Putea fi pus să te înșele. 

— Am motivele mele să cred că a fost sincer şi că a spus mai mult decât 
intenționat. De altfel, sunt singur acum că Satul de Clone e doar locul în 
care călugării îşi desfăşoară unul din experimentele lor genetice şi că boala 
care-l înconjoară nu este decât minciuna care le face pe clone să nu 
dorească să evadeze. 

— Am înţeles. Şi ce-ai făcut în Sat? 

— Am studiat... Am încercat să studiez artefactul pe care ei îl denumesc 
"Alambicul de Dumnezei". Nu ştiu deocamdată ce este, dar e clar pentru 
mine că e foarte important. Sper să am ocazia să-l mai examinez... 

— Da, da, bine. Din păcate însă, evenimente excepţionale petrecute aici 
la castel mă fac să îţi dau altă însărcinare. 

— Sire, v-am spus că mi-ar fi foarte dificil să părăsesc acum Abația. 
Pretextul ar trebui să fie extrem de bine ales și deocamdată nu am nici o 
idee cum anume l-aş putea convinge pe Abate să fac o călătorie spaţială 
până la Curte... 

— A, dar nu e vorba de așa ceva... 

Împăratul îi povesti pe scurt modul în care tatăl său, Kasser, fugise de pe 
nava de transport, luând în același timp și încărcătura de austral. 

— Înălțimea Sa Kasser Boszt e pe Pământ? 

— Da. 

Rim încercă să evalueze rapid toate implicaţiile acestei veşti. Îl cunoștea 
bune pe Kasser și nu se îndoia de temeinicia motivului care-l făcuse să 


întreprindă o acţiune atât de îndrăzneață şi care nu-i stătea deloc în fire. 

— Ştim cumva unde este? 

— Tocmai faptul că ştim exact m-a făcut să te contactez. E. doar la câteva 
sute de kilometri de tine, în cel mai mare oraş al Pannoniei. Aş putea 
desigur să trimit trupele din garnizoana noastră de pe Pământ să-l aducă, dar 
nu vreau să stârnesc vreun conflict cu Abația tocmai când te afli acolo. 
Prefer să te duci tu, să-l găseşti și să-l predai apoi soldaţilor noștri. 

— Sire, sentimentele mele sunt amestecate. Nu mă pot exprima violent 
față de un membru al familiei imperiale. Nu văd cum... 

— Ai nevoie numai de un ordin direct, pe care ţi-l dau acum. Prin ceea 
ce a făcut, tatăl meu a dovedit nu numai lipsă de ataşament față de Imperiu, 
ci a și dezonorat dinastia Boszt. 

— Sunt cuvinte aspre, Sire. 

— Îmi pare rău că nu te pot vedea, Vassur. Pentru că ezitările tale nu au 
sens. Și aş vrea să mă conving că vorbesc cu un quint imperial. Evident că 
tatăl meu mi-a lăsat un mesaj în care îmi spune că vrea să elucideze o dată 
pentru totdeauna misterul originilor dinastiei noastre. Bineînţeles că, atâta 
vreme cât e încă în viaţă, toate posesiunile Casei Imperiale sunt ale lui, în 
vreme ce mie îmi revine doar administrarea lor. Îţi spun însă că a furat 
australul şi că scopul lui este tocmai zădărnicirea eforturilor tale. 

— N-am ştiu asta, Înălțimea Voastră. 

— Tatăl meu pare convins de faptul că dacă Abația se va simţi cu 
adevărat ameninţată, va dezlănțui deasupra Universului o armă teribilă, 
crescută şi îngrijită în anii lungi în care a fost singurul furnizor de clone 
pentru Lumile Agricole. Nu înţeleg de ce crede asta cu atâta tărie... Dar nu 
mai are nici o importanţă. Te asigur că va face tot ce-i stă în puteri să te 
împiedice să afli secretul clonelor și al religiei care permite subjugarea lor. 
Vreau să te duci, să-l capturezi și să-l predai garnizoanei imperiale. În cel 
mai rău caz, va trebui să-l omori. 

Rim trase adânc aer în piept. Era convins că tatăl împăratului era doar un 
om în care lama sa de accun ar fi cântat la fel cum o făcuse când străbătuse 
mii de alte corpuri. Cu toate acestea, îşi dădea seama că era un precedent 
periculos și că împăratul era conştient de asta. Odată ce un quint omora un 
Boszt, se deschidea o cale nouă în Univers. 

— Vassur, te rog să crezi că ştiu exact ce gândeşti acum. Trăim însă 
vremuri complicate care au nevoie de oameni simpli și îndrăzneţi ca să le 
descurce. Trebuie să ai încredere în mine. Aştept veşti cât mai curând. 


Rim se pregăti pentru întreruperea contactului, dar senzaţia de vertij 
întârzia să dispară. Încercă să-și golească mintea, într-un gest reflex de 
supărare, fiindcă realiză imediat ce i se întâmpla. Dacă mintea sa ar fi fost 
un glas, atunci gândul lui ar fi fost răcnet. 

— Alaana! 

— Nu te supăra, Rim, e important. Trebuie să-ţi zic asta. 

— De ce? 

— M-au pus să te sondez cât mai adânc. Urmează să le spun dacă eşti 
schimbat în vreun fel, dacă ai gânduri ascunse. 

— Ştii că e ilegal ceea ce faci acum. Amintirea acestei conversații e 
sortită să rămână mereu ascunsă, altfel te-ar omori. 

— Şi ce-ţi pasă? 

— Nu au timpul necesar procedurilor prin care să mi se aleagă un alt 
operator. 

— Am să le zic că ești neschimbat. 

— Ai să le zici? 

— Da. Aşa am să le zic. 

— Nu ești convinsă... 

— Nu ştiu ce anume, dar ţi se întâmplă acolo un lucru cu adevărat 
extraordinar. Mintea ta e aceeași. Ai aceleași gânduri, îmi blochezi accesul 
cu aceleași amintiri ucigașe. Nu e nimic schimbat... Atâta doar că gândurile 
tale arată precum mobilele dintr-o cameră în care se face curat. Sunt 
adunate într-un ghem, de parcă ar dori să-şi schimbe ordinea, prioritatea. În 
rest, eşti acelaşi. 

— Nu m-am schimbat deloc. Îmi cunosc şi datoria şi locul în Univers. 

— Sunt convinsă de asta. Atâta doar că eu sunt mai sensibilă decât alţii la 
genul ăsta de schimbări. Am vrut doar să te previn că nu are încredere totală 
în tine. 

— Nici eu nu aş avea. 

— Da, dar tu eşti crescut ca să te îndoiești... 

Comunicarea se întrerupse brusc, iar Rim își pironi privirile pe 
basorelieful de pe tavanul chiliei sale. Ce anume putea fi atât de subtil, atât 
de insidios, încât Alaana să perceapă o schimbare în mintea sa? Încercă să 
se analizeze cu cât mai multă obiectivitate. Să fi fost oare ambiția de a 
deveni Abate? Putea să aibă vreo legătură cu grija pentru zeţi? Sau poate cu 
Maria? 


Rim ştia că nici unul dintre quinţii care-l precedaseră nu fusese o mașină 
şi încerca să păstreze în minte ceea ce maestrul său îl învățase, şi anume 
faptul că urmarea unui destin rectiliniu e o alegere care trebuie făcută în 
fiecare zi. Se mai îndoise de împăratul lui şi până atunci, dar, când venise 
momentul, nu se dăduse în lături de la nimic pentru a-i duce la îndeplinire 
ordinele. Se întrebă care puteau să fie motivele pentru care Kasser alesese 
să-l înfrunte pe fiul său. Bella pomenise ceva despre convingerea bătrânului 
că Abația deţinea o armă supremă. Medita pentru câtva timp la această 
eventualitate. Abatele nu părea genul de persoană care să dezlănțuie în mod 
conştient un război galactic. Simţea însă că o asemenea decizie nu avea cum 
să depindă numai de un singur Abate. Era posibil ca ea să se fi perpetuat ca 
o tradiţie de la întemeietorii Abației. Era chiar foarte probabil, de vreme ce 
călugării augustinieni încercau din răsputeri să se ţină de câteva ritualuri 
vechi și moduri de organizare specific militare, fără a părea însă să le 
înţeleagă esenţa. Erau ca o armată ai cărei soldați nu mai purtaseră demult 
nici o bătălie și care deveniseră un fel de țărani. Rim nu se îndoia însă că 
primii călugări constituiseră un corp militar de temut. 

Încercarea la care era supus acum avea să fie un test foarte dificil. Kasser 
Boszt nu era numai un membru al familiei imperiale, ci și un adversar de 
temut. Ştia exact care sunt capacităţile unui quint şi era foarte probabil să 
ştie şi ce trebuie să facă pentru a se apăra. 

Simţi cum la marginea subconştientului său înfloreşte un gând difuz. Da, 
Kasser era un adversar redutabil. Înfruntarea cu el nu avea cum să aibă un 
câştigător dinainte stabilit... 

Abandonă însă acest gând, conştient că avea treburi mult mai importante 
de făcut. Pentru a putea pleca din Abaţie, avea nevoie de un pretext. 


XX k 


Bella al VIl-lea privi cu atenţie spre tânărul cu ochi adânci care-i servise 
drept operator. Băiatul părea să aibă o discuţie aprinsă cu Alaana. 

— Înălţimea Ta, operatoarea din psiac nu e de acord cu ceea ce spui. 
Susţine că nu e nimic schimbat în atitudinea quintului. 

— Băiete, tinereţea ta te face să nu înţelegi exact ce-am vrut să spun. Eu 
nu susțin că ar fi ceva schimbat, ci doar întreb dacă a perceput vreo 
diferenţă. 

— Ea zice că nu. 


— Mulţumește-i şi lasă-mă singur. 

Împăratul se ridică şi parcurse cu paşi mici spaţiul care-l despărțea de 
biroul său de lucru. Se cufundă în scaun și porni holograma care înfățișa 
harta oficială a Imperiului său. În faţa ochilor îi licăriră imediat milioane de 
luminiţe. Cele verzi erau planete locuite, cele galbene erau Lumile Agricole, 
punctul acela mov din centrul Galaxiei era Kyrall și, undeva departe, chiar 
la marginea Imperiului, strălucea roşietic planeta Z. 

Veştile de la cei doi quinţi care încercau să elucideze ciclul de viaţă şi 
comportamentul social al zeţilor nu erau foarte liniştitoare. Era obişnuit cu 
eficiența de limbaj a quinţilor. În ultimul raport pomeniseră de pagube 
consistente. Bella ştia ce înseamnă asta în limbajul lor. Probabil că pe 
câteva mii de kilometri pătraţi exista acum pe Z un pustiu radioactiv. 
Quinţii susțineau că fuseseră atacați de nişte mașinării zburătoare care nu 
semănau cu nimic din ceea ce văzuseră până atunci. Erau primitive, dar 
apariţia lor fusese o surpriză totală. Și nu doriseră să riște nimic. Cu toate 
astea, Bella încercă să-și păstreze optimismul. Găsiseră o matcă, unul din 
organismele despre care se presupunea că îi conduce pe lucrătorii care îl 
entuziasmase atât de tare pe împărat. Era un organism gigantic, acoperit de 
nenumărate organe de simţ, care părea că ieşise din adăpostul său subteran 
tocmai pentru a putea fi studiat. Refuzase să coopereze. Refuzase să emită 
chiar şi cel mai mic semnal către quinţi. Reuşiseră, în schimb, să preleveze 
câteva mostre de ţesuturi, care, aşa după cum se așteptase, se dovediseră 
profund deosebite de cele ale lucrătorilor. Mostrele erau în drum spre 
laboratoarele administrației imperiale, dar, din câte reușiseră quinţii să 
analizeze, funcţionalitatea celulelor era foarte asemănătoare cu cea umană. 
Exista un compus chimic uriaş care părea să stocheze informaţiile necesare 
vieţii inteligente. Problema era că substanţa aceea părea atât de complexă 
încât cercetarea ei, pentru a putea fi manipulată în felul în care Bella era 
convins că manipulează Abația informaţiile genetice pentru a-și crea 
propriile religii, avea să se dovedească un lucru extrem de dificil. Era 
nevoie de timp şi, dintr-un motiv pe care nu și-l putea explica, Bella era 
convins că tocmai răgazul unei asemenea cercetări avea să-i lipsească. 


27. Privind la Mos care-și ștergea baioneta de sângele unui traficant ce 
devenise prea insistent, Kasser credea că momentul în care va simți primele 


semne de descurajare era destul de aproape. Planul nu fusese prea bine 
socotit încă de la început. Era sigur acum că, dacă artefactul pe care-l căuta 
ar fi existat în Câmpie, i-ar fi fost oferit cu siguranţă, dar se părea că timpul 
scurs de la înființarea Abației fusese prea lung pentru ca barbarii să-și mai 
aducă aminte sau să păstreze obiecte ale vremurilor acelea. 

— Ce crezi despre toate astea, Mos? întrebă Kasser. 

— Se pare că în vremea aceea oamenii gândeau cu totul altfel. Sau poate 
că sfântul ăsta Augustin cel Nou nu a fost o persoană atât de importantă 
încât să-și genereze dușmani pe măsură, care să-i fure secretele și să le 
păstreze pentru momentul în care să-l poată lovi. Cu toate astea, a fost un 
plan bun. Mai ales că încă n-am dat greș. Coada de afară se îngroașă cu 
fiecare oră. 

— Alţi proşti, alte prostii, murmură din colţul lui Mas, mai puţin optimist 
decât tovarășul său. 

Kasser trebuia să fie de acord că în ultimele două zile magazinul lui 
Alarik se transformase într-un fel de ospiciu. Se obișnuise cu felul bizar în 
care ordinele pseudo-religioase din jurul Abației transformau genetic 
ființele umane. Dar ajunsese să se întrebe de ce nimeni nu se preocupa și de 
îmbunătăţirea creierelor pământenilor. 

Se înghesuiseră spre el cu fel de fel de moaşte: un canin al Sfântului 
Augustin, care se dovedise de plastic spre încântarea posesorului său, care 
afirmase că dinţii aceia erau la modă în urmă cu două mii de ani. Mai 
primise şi două monede, care nu aveau nimic extraordinar, dar care se părea 
că fuseseră în circulaţie în vremurile Sfântului Augustin. Proprietarul lor 
spunea că ştia un şaman undeva în munţi care putea citi gândurile celor care 
puseseră mâna pe asemenea obiecte. Și asta era bine pentru că el jura că 
familia lui le avea de şaizeci de generaţii, când un strămoș le primise din 
mâna Sfântului Augustin. 

Nu lipsiseră nici artefactele greţoase: o mână mumificată, care păstra pe 
unul din degete un inel a cărui decoraţiune era un cerc cu încrustaţii într-o 
limbă veche, un borcan cu formol în care era un ochi uman conservat, 
despre care proprietarul lui spunea că are însuşiri magice şi că aparținuse 
Sfântului Augustin, ba chiar şi un cristal bizar, galben, despre care aflase că 
era urina Sfântului Augustin pietrificată undeva în munți. 

Unii dintre neguţători recunoşteau imediat că pur și simplu nu era în firea 
lor să lase ocazia dobândirii unei încărcături de austral să treacă pe lângă ei 
fără a încerca să pună mâna pe ea. Alţii aveau poveşti savante, arbori 


genealogici întocmiţi cu grijă, istorisiri coerente care ar fi putut justifica 
posesia unor obiecte care să aibă legături cu Sfântul Augustin. 

— Eu zic că ar fi meritat să ne aplecăm cu mai mare atenţie asupra celor 
spuse de popă, bombăni Mas. 

— Severus e un şarlatan, protestă Alarik. Poveştile lui nu s-au verificat 
niciodată. Nu trebuie să aveţi încredere în el. În plus, când aţi stârnit tot 
tărăboiul ăsta, aţi spus că doriţi artefacte și nu poveşti. Oamenii ar putea 
deveni nervoși dacă vă răzgândiți. 

— Ei şi? îi întoarse Mos o privire fioroasă proprietarului. Te asigur că ne 
putem descurca liniștit cu cei din fața magazinului. Povestea bătrânului ăla 
avea o noimă şi nimeni nu mă poate lămuri de contrariu. 

Kasser îl privi gânditor pe bătrânul soldat. 

— Şi eu l-am crezut, numai că putem verifica spusele sale şi după ce vom 
fi încheiat târgul pentru vreun artefact. Atunci vom fi scăpat și de povara 
australului care înfierbântă imaginaţia unora. 

Bătrânul împărat nu era însă foarte convins că vrea să verifice ceea ce 
spusese arătarea aceea bizară care intrase în magazinul lui Alarik fără să le 
ofere nimic. Fusese nevoie de un dram de noroc și de inspiraţia lui Mos care 
insistase ca bătrânului călugăr să i se dea ocazia să spună ce avea de spus. 

Se numea Severus și pretindea că undeva, la poalele unor munţi 
îndepărtați și nu prea înalți, avea uitate într-un cufăr dintr-o colibă o 
mulțime de documente despre care își aducea aminte că bunicul său le 
căpătase de la un moşneag ciudat, care susținea că este ultimul membru al 
unei societăți religioase secrete care se opunea Abației. Povestea era 
învăluită în mister şi șchiopăta în multe locuri, dar vorbea despre un fel de 
frăție milenară al cărei scop era zădărnicirea uneltirilor Abației, care rezerva 
omenirii un sfârşit dramatic. Severus susținea că toată moștenirea acestei 
societăţi se afla în coliba bunicului său uitată de vreme undeva departe. 

Alarik protestase și îi spusese lui Kasser că Severus se lăudase o viaţă 
întreagă că el este ultimul membru al acestui ordin secret și că grozăviile pe 
care le spunea ajunseseră să fie de râsul tuturor celor care se puteau 
dispensa de o farfurie cu mâncare în schimbul unei distracţii de o seară. 
Severus nu era nici călugăr și nici moștenitorul vreunor secrete pământene 
vechi, ci fusese toată viaţa lui un vagabond al marelui oraș. 

Bătrânul slinos protestase şi el. Era adevărat că întreaga sa viaţă susținuse 
că e călugăr şi că luptă împotriva Abației, dar asta numai pentru că era 
singur şi nici măcar în cele mai nebuneşti vise ale sale nu sperase că se va 


putea alia vreodată cu nişte oameni atât de puternici încât să aibă asupra lor 
o încărcătură de austral. 

Kasser fusese nehotărât și îi lăsase pe Mos și pe Mas să-l dea afară. Dar 
chiar când părăsea magazinul, mai mult purtat pe braţele vânjoşilor soldaţi 
decât de bună voie, Severus strigase ceva care-l pusese pe gânduri: "Dar 
taina voastră care e? Ce s-a întâmplat de aţi ajuns să oferiţi o avere pentru 
nişte lucru pe care le ştie aici, pe Pământ, oricine?" Vorbele astea ar fi putut 
însemna orice. Inclusiv că bătrânul avea acces la exact același gen de 
informaţii care-l făcuse pe Kasser să adopte o soluţie disperată, ca și cum 
întregul Univers ar mai fi avut doar câteva săptămâni de trăit. Îi spusese că 
aveau să se mai revadă. 

— Eşti tare viclean, rânji Alarik. Nu mă aşteptam să spui asta. 

— Ce anume? se miră Kasser. 

— Vrei să te duci şi să-l înghesui puțin pe Severus. Ar trebui să fie 
simplu. Părerea mea e să încerci cu o femeie. Nu ai nevoie de mai mult 
pentru a-l face să-ţi spună tot ce ştie. 

Kasser aprobă scurt din cap şi făcu semn să îl lase în interiorul 
magazinului pe următorul negustor. 

Era o femeie mărunţică, cu faţa smeadă, ascunsă pe jumătate de un batic 
gros, pe care Kasser îl credea din lână veritabilă. Zdreanţă aceea ar fi fost o 
avere oriunde în Univers, dacă autoritatea planetară ar fi permis exportul ei. 

— Spune, femeie. Ce mi-ai adus? 

— Înălțimea Ta, am o familie mare undeva în Câmpie şi m-am grăbit... 

— Nu plictisi înalții oaspeţi cu tânguielile tale, se răsti Alarik. Arată ce ai 
de arătat! 

Femeia se fâstăci şi se cufundă într-o muţenie încăpăţânată. Fu nevoie de 
gestul lui Kasser de a o prinde uşor de braţ pentru a începe să vorbească din 
nou. 

— Merge vorba că oferiţi un preţ bun pentru orice obiect care v-ar putea 
ajuta să distrugeţi Abația. 

— Nu e chiar aşa. Noi vrem să află doar cine a fost Sfântul Augustin. 

— Ce ne pasă nouă cine a fost el? Știm cine sunt urmaşii lui. Nişte haini 
care ne fură copiii din Câmpie și care se distrează vânându-ne. 

Kasser privi spre Alarik, căutând confirmarea celor spuse de femeie. 
Pământeanul încuviinţă din cap. 

— Nu am venit să vă aduc nimic. Familia mea e prea săracă pentru a 
păstra obiectele de la o generaţie la alta, darămite pentru a avea lucruri de 


acum două mii de ani. Vreau însă să vă spun că tatăl meu obișnuia să-mi 
povestească despre vremurile când un strămoș de-al nostru a pribegit vreme 
de doi ani, prin munţi, împreună cu Sfântul Augustin. Povestirile sunt pline 
de înflorituri. Eu una cred că toate vindecările miraculoase şi actele de 
milostenie au fost adăugate de strămoșii meu doar pentru a face povestea 
mai frumoasă. Cum ar putea un om sfânt să inspire hoarda de criminali din 
Abaţie? Nu. Sfântul Augustin a fost un nimeni, un aventurier oarecare, care 
a avut norocul să dea peste ceva pe care numai el l-a înțeles și să-și 
clădească astfel puterea. Fiindcă el n-a fost decât un umil frizer. 

— Frizer? exclamă Mos. Om care taie părul altor oameni? 

Femeia încuviință din cap. 

Mos și Mas începură să râdă. 

Kasser nu-și putu stăpâni nici el un zâmbet. 

— Şi la ce ne foloseşte povestea ta, femeie? Crezi oare că poţi discredita 
Abația în ochi noștri? Știm exact cine sunt călugării augustinieni și ce le 
poate pielea. Crede-mă, nici nu-ţi poţi imagina cât de... 

— Dar trebuie să mă credeți și Înălțimile Voastre! Pe tot întinsul 
Câmpiei, unei perne făcute din păr de om i se spune perna Sfanţului 
Augustin. Călugării cred că e modul nostru de a vorbi despre ei, dar noi 
ştim că nu e aşa. Sfântul Augustin a fost un frizer. Nu se poate ca informaţia 
asta să nu vă folosească la ceva. 

Pradă unei inspiraţii subite, Kasser scoase din buzunar citeva monede din 
aur și le puse în mâna femeii. Mos clătină din cap. Nu-i plăcea deloc să 
opereze micul generator care transforma în aur mai toate metalele întâlnite 
pe Pământ. Era secretul lor şi Kasser era convins că de fapt aparatul acela 
era mai valoros pe Pământ, unde încă se mai accepta aurul, decât orice 
încărcătură de austral cu care pământenii oricum nu aveau ce face. 

Femeia scutură din cap şi bolborosi: 

— Nu, nu, nu pot accepta pomană. 

— Dar mi-ai spus că ai venit fiindcă sunteţi săraci. 

— Chiar şi aşa, familia mea nu a acceptat pomana nimănui. Numai 
mândria ne-a mai rămas. 

— Femeie, îi oboseşti pe Înălțimile Lor cu asemenea fandoseli? Ai 
înnebunit? ţipă Alarik. Ia naibii banii ăștia și du-te și cumpără de mâncare. 

— De ce strigi la ea? întrebă Kasser calm. Mie îmi plac oamenii mândri. 
Poate te aceea te disprețuiesc pe tine atât de mult. 


Faţa lui Alarik deveni imobilă iar el făcu câţiva paşi rapizi până în spatele 
tejghelei. Mos și Mas își depărtaseră și ei mâinile de corp, gata oricând să 
apuce una din nenumăratele arme disimulate în combinezoane. 

— la banii, femeie. Or să-ți folosească, vorbi blând Kasser. Iar dacă nu 
vrei să iei de pomană, dă-mi baticul acela de pe cap. E din lână adevărată și 
te asigur că pe lumea de unde vin eu valorează cu mult mai mult decât banii 
pe care ți i-am dat. 

Pradă unei frământări atroce, femeia vorbi poticnit: 

— Înălţimea Ta, nu se cade să merg acasă fără maramă. Sunt femeie 
măritată. Ar râde lumea de mine. Asta dacă aş mai ajunge acasă şi n-aş fi 
confundată cu vreo prostituată. Cere-mi altceva! 

Kasser privi la fiinţa jalnică a femeii. Nu se putea gândi la nici un obiect 
de care ea s-ar fi putut despărți. 

— Dă-mi tu... 

Ca și cum atâta așteptase, femeia scoase de la gât o amuletă bizară prinsă 
cu un lănţişor. O spirală făcută dintr-un material strălucitor, în capătul ei cel 
mai de sus era prinsă printr-o urechiușă simplă de un lanţ subțire ce părea 
din aur. Era un fleac, o podoabă, dar Kasser era bucuros că putea ieşi 
onorabil din încurcătură. 

— Mulţumesc. 

— Înălţimea Ta, vorbi din nou Alarik, poţi să te superi pe mine, dar 
trebuie să-ți atrag atenţia că te jecmăneşte. Ceea ce ţi-a dat e o augustină de 
duzină, o bijuterie simplă, pe care femeile o primesc înainte de a naște 
primul lor copil. E un obicei răspândit în câmpie, dar augustina asta e doar 
una de duzină, lucrată neîngrijit şi nici măcar nu e completă. 

Fostul împărat privi spre femeie. 

— Javră! strigă ea către Alarik. Aveam de gând să-i dau și al doilea 
lănţișor. Atâta doar că-l scot mai greu. 

Făcându-i semn lui Mos să fie mai atent la proprietarul magazinul, Mas 
se trase şi el mai aproape. 

— Ce-i asta, femeie? 

— E o bijuterie pe care mi-a dat-o mama. Toate femeile din Câmpie au 
aşa ceva. 

Bătrânul soldat luă cel de-al doilea lănţişor din mâinile femeii și-l trecu 
prin urechiușă din partea de jos a spiralei. Imediat, în mâna lui pâlpâi o 
lumină bizară. Speriat, Mos aproape că scăpă amuleta pe podea. 


— Ei, viteazule, vezi că avem şi noi pământenii secretele noastre? hohoti 
Alarik. Las' că-ţi spun eu ce e şi ai să înţelegi... E o joncțiune trimetalică, un 
fel de baterie, care generează o mică descărcare spiralată, care se opune 
spiralei de metal. 

Pradă unei agitații nebune, Kasser luă amuleta din mâna soldatului său. 
Trecu din nou cel de-al doilea lănţişor metalic și văzu într-adevăr cum 
spirala de metal este dublată de una strălucitoare, albastru-verzuie. 

— Şi ce semnifică, femeie, o asemenea amuletă? 

— Noi credem că primul lanţ şi spirala sunt femeia, iar cel de-al doilea 
lanţ e bărbatul. Lumina care se naşte la împreunarea lor e speranţa că vor 
avea copii sănătoși. De aceea le primim cu câteva zile înainte de a naște. 

Kasser simţea că artefactul acela putea avea o semnificație mai adâncă. 
Luă mâna femeii în mâinile sale, strânse pumnul ei mic în jurul monedelor 
şi o conduse spre ieşirea din magazin. 

— Alarik, de ce ziceai că amuleta asta e de duzină? întrebă el după ce 
femeia dispăru în stradă. 

— Pentru că e făcută într-o manufactură și nu respectă tradiţia. Vedeţi, 
cele adevărate sunt făcute de înșiși călugării augustinieni... Mă rog, de cei 
care părăsesc Abația. Ei reușesc să găsească o asemenea combinaţie de 
metale încât spirala luminoasă nu se deosebeşte aproape deloc de cea reală. 
O dublează doar cu o strălucire rece prin care poţi să-ţi treci degetul. Vă pot 
oferi cel puţin zece amulete originale, mai frumoase... 

— Vreau să văd şi eu una, spuse scurt Kasser. 

Într-adevăr, piesele lui Alarik erau mult mai frumoase, lucrate meşteşugit. 
Fostul împărat se opri asupra uneia în care, atunci când era băgat şi cel de-al 
doilea lanţ, rezulta o minunată spirală aurie ce părea holograma defazată a 
celei de metal. 

— De ce le denumiți augustine? 

— Nu știu. Presupun că au fost făcute prima dată de călugării 
augustinieni, sau ceva de genul ăsta. Aş putea spera să vă vând contra unei 
sume corespunzătoare augustina asta? 

Fără vorbe, Kasser îi aruncă o cantitate impresionantă de aur. Mos și Mas 
oftară la unison. 

— Cred că treaba noastră aici s-a încheiat, exclamă Kasser. 

— Cum? Nu daţi nimănui australul? 

— Ba da, Alarik. Ți-l lăsăm ţie și te numim... ministrul nostru şi te lăsăm 
pe tine în locul nostru să cauţi acel artefact care l-ar putea distruge pe 


Sfântul Augustin. O să mai trecem noi pe la tine. 

Faţa negustorului se schimonosi de groază, dar şi de lăcomie. 

— Nu-mi puteţi face asta. Or să mă sfâșie! 

— Nu cred. E mult mai probabil să devii o persoană foarte importantă. 
Dar uite, fiindcă nu vreau să te jignesc, o să iau şi de la tine ceva în 
schimbul australului. Dă-mi o augustină şi o bucată de hârtie. 

Alarik se execută imediat, neîncetând însă să bombănească. Kasser scrise 
câteva rânduri pe bucata de hârtie, împături în ea augustina și le închise pe 
amândouă în containerul cu austral. 

— O să te contactez mai târziu să-ți spun ce să faci cu astea. Ai șanse 
reale să poţi păstra australul pentru tine. 

— Nu se poate să pleci... 

— Ohoho, și încă cum! hohoti Kasser. 

Privind în ochii stăpânului său, Mos duse fulgerător mâna la centură și 
scoase cel mai greu laser pe care-l avea. În secunda imediat următoare, cei 
trei bărbaţi treceau printr-o gaură imensă din zidul din spatele prăvăliei lui 
Alarik, ale cărei margini încă fumegau. Începură să alerge şi preţ de zece 
minute auziră că sunt urmăriţi. Într-un târziu, se pierdură printre clădirile 
ruinate și se simţiră destul de în siguranță pentru ca să-și găsească un 
adăpost. 

— Înălţimea Ta, ultimul lucru pe care l-aș face ar fi să-ţi pun la îndoială 
judecata. Dar, să laşi o încărcătură de austral pentru o bijuterie din care 
există zeci de mii de exemplare... 

Kasser zâmbi întunericului. 

— Oricum nu mai puteam menţine multă vreme australul. Vassur a pornit 
probabil deja spre el. Cât despre spirală, trebuie să vă obişnuiţi să gândiţi 
altfel decât restul lumii. 

— E cam târziu, Înălțimea Ta, suntem bătrâni, zise Mos pe un ton 
şăgalnic. Lămurește-ne! Ce să însemne spiralele alea două? 

— Să presupunem că primul lanţ şi spirala reprezintă un om... Dar dacă 
cel de-al doilea nu e doar un principiu fertilizator...? Dacă e un eveniment? 

— Nu-nţeleg, se plânse Mas. 

— Nici eu nu sunt prea sigur de gândurile mele. Mi se pare însă că 
bijuteria asta e efortul disperat pe care l-a făcut cineva pentru a atrage 
atenţia că ordinul augustinian poate transforma clonele sale în ceva cu totul 
deosebit, nemaivăzut. 


Mos şi Mas hohotiră la unison, ceea ce îi dădu fiori reci lui Kasser care 
nu vedea nici un motiv de râs. 

— Bine, dar asta ştim de veacuri. Întreaga civilizaţie umană se bazează 
pe capacitatea Abației de a produce clone atât de tâmpite încât să creadă că 
Dumnezeu le cere să muncească pentru el. 

— Ai dreptate, Mos, încuviinţă fostul împărat. Dar niciodată până acum 
nu am avut vreun indiciu despre ceea ce va face Abația atunci când, așa 
cum le place tuturor călugărilor augustinieni să spună, va trebui să lupte în 
Armaghedon. 

— Mie chiar nu-mi place cuvântul ăsta, bolborosi Mas. 

Kasser râse scurt. 

— 'Ţi-am spus că e pentru binele tău să nu te mai amăgești că lucrurile 
pot fi întoarse din drumul lor. Se va dezlănţui în curând cea mai mare dintre 
furiile pe care le-a cunoscut Universul. Și chiar dacă nu ne dăm seama, 
Abația va juca un rol crucial. 

— Cum anume? Dublând o spirală? 

Kasser preferă să tacă. Gândul care-i încolţea în minte era de-a dreptul 
teribil, mult prea înfricoşător pentru a şi-l mărturisi chiar şi sieșşi. Şi, 
deocamdată, ideea aceea era la adăpost în mintea lui, ascunsă de puterea de 
pătrundere a unor oameni care nu-și băteau capul să se gândească la faptul 
că tot ceea ce sunt e scris undeva într-o spirală în fiecare celulă a corpului 
lor. Şi, undeva și mai adânc, un sentiment de déjà vu îl sâcâia din ce în ce 
mai tare. Simţea că se află în fața unei probleme pe care o mai rezolvase 
odată, demult, în tinereţe. Artefactul îi aducea aminte de ceva... 

— Măcar dacă nu ai fi scris bazaconiile alea pe hârtia din container. Dacă 
face cumva şi ne ia urma? 

— Bileţelul acela, Mas, e cea mai bună șansă pe care o avem ca Vassur să 
nu ne urmărească. 


28. Cum să înţeleg, Doamne, tânguirile lemnului? Am înălțat acoperișul 
așa cum m-ai povăţuit şi acum aştept în foişor să vii şi să-mi arăţi calea în 
continuare. Să știi, Doamne, că mi-e mai greu ca niciodată să-i ţin pe copiii 
Tăi în Templu. Se poate ca stâlpii pe care i-am folosit să fi fost prea subţiri, 
se poate să Te fi supărat Doamne pentru că nu am dus la îndeplinire 
poruncile tale într-un timp destul de scurt, sau destul de bine... Acum însă, 


Doamne, am nevoie de călăuzirea Ta, fiindcă stâlpii trosnesc din toate 
încheieturile și îi sperie pe ai mei care nu mai vor să intre în Templu. Ai 
milă, Doamne, și povăţuiește-mă ce e de făcut. 

În somptuosul său birou de pe Sagittarius, Crey citea cu oarecare 
îngrijorare raportul lui Isidor. Plecase de câteva luni de pe orbită, dar asta 
nu-l împiedica să știe exact ce anume se întâmplase. El fusese cel care îi 
sugerase lui Laak să acopere Templul cu ţiglă făcută dintr-o argilă pe care 
tot el o indicase. Isidor nu se împotrivise, ba chiar păruse încântat că poate 
să îl lase să participe la o asemenea decizie, sperând probabil că acest lucru 
îi va potoli elanul pentru un alt gen de iniţiative. 

Ar fi trebuit să se gândească la asta. Plăcile acelea de lut ars ieşiseră cam 
grele pentru a putea fi susținute de arborii pe care îi folosiseră drept 
coloane. Consultase câțiva ingineri care, după ce se miraseră de greutatea 
specifică a ţiglelor, îi dăduseră ceva speranţe. Poate că după ce lemnul se va 
fi uscat, întreaga structură se va stabiliza. Daca va rezista însă până atunci. 

Crey nu era însă foarte îngrijorat. Putea să-i sugereze oricând lui Laak să 
întărească stâlpii de lemn cu tije din oţeluri speciale. Încă o minune, încă o 
inspiraţie și Templul va fi salvat. 

"Mă vor venera pentru asta" nu-și putu reține guvernatorul un zâmbet. 

Nu vedea nici un motiv pentru care să nu fie bucuros. Toate mergeau așa 
după cum plănuise el şi mai erau doar câteva luni până când Sagittarius 
urma să aibă primele beneficii de pe urma norocului extraordinar pe care îl 
avusese cu doar câțiva ani in urmă. Cât despre el... Se anunțau vremuri 
interesante. 

Un clinchet scurt îl anunţă că membrii consiliului erau pregătiți şi îl 
aşteptau pentru întrunire. Trase adânc aer în piept. Lucrurile ajunseseră într- 
un punct în care nu mai putea să ţină doar pentru sine planurile care priveau 
Lumea Agricolă. Era conştient că ceea ce intenționa să facă avea să 
complice lucrurile, să le facă mai riscante, dar nu mai putea ţine doar pentru 
el faptul că Federaţia lor era pe care să devină cea mai puternică din întreg 
Imperiul. Savura pentru o clipă felul exemplar în care se comporta, ca un 
conducător veritabil, atașat poporului său. Zâmbi din nou, cu conștiința 
faptului că dacă ar fi putut ţine comoara aceea doar pentru el, ar fi făcut-o 
fără nici o şovăire. 

Consiliul era format din zece membri, reprezentanţi ai planetelor, îi era 
cu toții credincioşi și ştiau că slujbele lor destul de bănoase depindeau 
nemijlocit de aprecierea lui. În condiţii normale, le-ar fi putut împărtăși 


orice secret fără frica de a fi trădat. Orice secret pălea însă în faţa planurilor 
sale. Amintindu-şi de o superstiție veche, păşi cu dreptul în Sala de 
Consiliu. 

Şedinţa începu cu o informare plictisitoare asupra ultimelor rezultate 
economice ale Federaţiei, care, ca de obicei în ultimii ani, erau absolut 
catastrofale. Avu totuși răbdare ca vorbitorul să termine și apoi, când să se 
treacă la următorul punct al discuţiei, se ridică în picioare și începu să 
vorbească cu glas măsurat. 

— Prieteni, nu e un secret pentru nimeni că din pricina felului în care a 
fost condusă Federaţia înainte ca noi să venim la putere, resursele noastre 
sunt din ce în ce mai puţine. Tocmai de aceea, în ultimii doi ani am creat un 
plan secret... 

— Secret?... se încruntă Kerbal, reprezentantul celei mai bogate planete a 
Federaţiei. 

— Tot ceea ce ține de austral trebuie să fie secret. Altfel, ne vom trezi cu 
toți aventurierii Galaxiei pe cap, ca să nu mai vorbim de garnizoana 
imperială, care va dori şi ea partea ei. 

Crey savura zarva care se stârni imediat după cuvintele sale. Vorbeau cu 
toții deodată, punându-i întrebări, dorind să ştie cât mai multe. 

În Univers, australul se găsea exclusiv în asteroizi. Existau câteva centuri 
din care prospecţiunile sistematice ale Imperiului reușeau să descopere 
câteva sute de kilograme pe deceniu. Nu era un material greu de rafinat sau 
de exploatat. Pur și simplu era foarte rar. În ciuda cercetărilor amănunțite, 
pe nici una din planetele pe care pusese omul piciorul nu se întâlnise nici 
măcar vreun atom de austral. Pentru un motiv obscur, combustibilul pentru 
călătoriile superluminice părea să existe doar pe asteroizi. Oamenii se 
convinseseră cu multă vreme în urmă de acest lucru, aşa încât a spune că 
ești în căutarea unei mine de austral pe o planetă devenise un fel de zicală 
populară care desemna plastic zădărmnicia. 

Uimirea lui Crey fusese nemărginită, când, cu doi ani în urmă, doi tineri 
geologi îi spuseseră că pe Praxtor există un zăcământ care conţinea mai 
bine de zece tone de austral. Asta însemna cam toată producţia de 
combustibil din istoria omenirii. Oricine avea o asemenea bogăţie, se putea 
considera cel mai puternic om din Univers. După ce geologii suferiseră 
accidente regretabile, Crey se gândise cum poate să influenţeze comunitatea 
de clone, sădită acolo cu câteva zeci de ani în urmă, pentru a exploata 
zăcământul. Legile imperiale erau foarte clare. Toate veniturile şi mărfurile 


care depășeau graniţele unei planete trebuiau impozitate. Excepţie făceau 
doar produsele pe care Lumile Agricole le fumizau Federaţiilor de care 
aparțineau. Crey ştia că nu e nevoie să raporteze administraţiei imperiale 
descoperirea sa. Dacă o privea prin prisma zăcământului de austral de pe 
Praxtor, legea impozitului imperial părea de-a dreptul stupidă. Cei care o 
făcuseră însă plecaseră de la premisa că australul nu se poate găsi decât pe 
asteroizi care, împreună cu toate corpurile cerești cu diametrul mai mic de o 
sută de kilometri erau, prin lege, proprietatea Curţii Imperiale. Timp de mai 
bine de o mie opt sute de ani, reglementarea aceea asigurase Curţii 
Imperiale controlul total al australului, e drept, în limitele unei cote 
obligatorii pe care trebuia să o vândă în fiecare deceniu oricărei federaţii 
solicita o anumită cantitate de combustibil. 

Era o rânduială milenară, care funcţionase fără greş... Până acum. Crey 
era convins că, exploatând cu clone zăcământul de austral, se înscria perfect 
în legile Imperiului şi că Federaţia Sagittarius nu încălca nici o 
reglementare. Acest lucru avea desigur să devină de o importanţă redusă în 
momentul în care primele sute de kilograme de austral aveau să poată fi 
distilate în rafinăria pe care Crey o disimulase cu mare grijă pe unul din 
sateliții naturali ai Praxtorului. 

Toate astea depindeau însă de ardoarea cu care clonele de pe Praxtor 
aveau să-și venereze Dumnezeul și de priceperea lor în a coace ţigle din 
prețiosul minereu. 

Fiindcă asta urmărea Crey. Nici cea mai eficientă Lume Agricolă din 
Univers nu ar fi putut scăpa Federaţia Sagittarius de la un crah financiar 
răsunător. Dar nu cartofii sau grânele îl interesau pe Crey, ci doar ţiglele 
micuţe, care conţineau prețiosul minereu. lar pe astea aproape că le 
obținuse, manipulând desigur pe tânărul trimis al Abației, un călugăr lipsit 
de experienţă. 

Membrii Consiliului îl ascultară în tăcere și apoi, privind unul la altul, îi 
dădură întâietate lui Kerbal. 

— Domnule, dacă lucrurile stau într-adevăr așa cum spuneţi, sunteţi 
poate cel mai important conducător pe care l-a avut Federaţia noastră 
vreodată. Posibilităţile care ni se deschid sunt imense. Putem ataca planeta- 
capitală sau putem pur şi simplu să vindem australul tuturor acelora care 
vor să plece dincolo de graniţele Universului cunoscut... Există însă un 
lucru care mă nelinişteşte. 


Crey deveni brusc atent. Îl cunoştea de multă vreme pe Kerbal şi aprecia 
foarte mult ştiinţa lui de a fi la curent cu tot ceea ce e important. 

— Unul din spionii mei din Klemplant susţine că nu cu mult timp în 
urmă Bella al VIl-lea a avut o ședință de Consiliu de Coroană foarte 
importantă... Atât de importantă încât a fost nevoie de ştergerea hipnotică a 
memoriei delegaților. Cu toate astea, se zvonește că au discutat ceva legat 
de Lumile Agricole și de iminenta lor transformare. Nu se știe în ce... Nu se 
ştie cum... Cert este însă că împăratul pare să fi pornit deja pe un drum la 
sfârşitul căruia Lumile Agricole nu vor mai fi ce au fost. 

Crey bătu ușşurel cu degetele în masă. 

— Vestea asta, de care nu mă îndoiesc nici o clipă, nu face decât să ne 
arate că dacă discuţiile din Consiliul de Coroană nu au putut rămâne 
secrete, nici ceea ce vorbim noi nu va fi o taină pentru prea multă vreme. 
Am să plec imediat spre Praxtor pentru a grăbi cu orice preț exploatarea 
zăcământului. Am chiar o idee drăguță de minune pe care să le-o ofer 
clonelor pentru ca ele să ne dea în schimb ţiglele cu austral. Nu e timp de 
pierdut... 

Kerbal îl privi cu atenţie, lăsând impresia evidentă că mai are de spus 
ceva. 

— Te ascult, îi spuse Crey. 

— Ce se va întâmpla cu Praxtor? Știm cu toţii că alterarea procesului 
însămânțţării poate duce la dezordini inimaginabile... 

— Cui îi pasă? O să se omoare clonele alea acolo... 

— Şi credeţi că Abația o să îngăduie aşa ceva? 

Crey rânji feroce și lovi cu pumnul în masă. 

— Dacă măcar unul dintre voi ar veni cu mine să vadă umilinţele la care 
am fost supus de un călugăraș oarecare, numai pentru că el are autoritatea 
Abației în spate, o să înţelegeţi de ce prima care va gusta din noua noastră 
putere va fi preoțimea augustiniană. Să încerce doar să ridice doar vreun 
deget și jur pe ce am mai sfânt că din Vechea Terra n-o să rămână decât o 
centură de asteroizi! 

— Şi totuşi... 

— Nu-ţi bate capul, Kerbal. Aveţi treburi mai importante. Trebuie să ne 
construim cât mai repede o flotă puternică de nave a căror propulsie să 
poată fi schimbată cu ușurință. Cu o asemenea escadrilă vom fi curând 
stăpânii Universului. 

— lar dumneavoastră... 


— Eu? Eu am propriul meu război. Ultima dată când am fost în 
Klemplant la Curte, nu mi-a plăcut deloc cum am fost tratat. 

Privind în pământ dar cu o voce fermă, Kerbal spuse din nou: 

— Să ştiţi, domnule, că mie îmi este frică de Abaţie... 

— Da, ţie şi altor câţiva nerozi. Îţi repet, l-am jucat pe degete pe 
călugărașul ăla. Chiar dacă şefii lui sunt de sute de ori mai iscusiţi, şi tot nu 
se pot pune cu noi... 

— Cum spuneţi, domnule. 

— Cred că înţelegeţi acum de ce voi fi silit să aplic aceeaşi procedură ca 
la Consiliile de Coroană. La ieşirea din sală veţi fi hipnotizaţi şi nu vă veţi 
mai aduce aminte de nimic. Veţi şti doar ce aveţi de făcut... . 

Să crezi în puterea cercului. Asta ţi-a zis Domnul Dumnezeul tău şi te-ai 
gândit că, de fapt, vrea să-ţi spună că tot ceea ce dai ţi se va întoarce după 
un timp și că tot ceea ce iei, rupi de fapt din tine însuţi. Dumnezeu e centrul 
și e cercul, e peste tot și peste toate, e mai mult decât vei putea înţelege 
vreodată. 

Visele din ultima vreme îţi devin din ce în ce mai confuze. Domnul 
Dumnezeul tău îţi vorbește despre felul în care trebuie El iubit, despre jertfa 
fiului Său Ustin, despre semnificaţiile minunate ale cercului. Te învață că 
dacă îi vei strânge pe toți ai tăi într-un cerc, atunci ei vor fi ocrotiţi de toate 
cele rele; îţi spune că dacă vei face semnul cercului asupra omului bolnav, 
El va şti că trebuie să-și coboare blândeţea asupra lui și-l va vindeca. Iar 
dacă vei face semnul cercului în jurul burţilor umflate ale femeilor, copiii 
care se vor naște vor fi sănătoși şi vor întregi viaţa cetăţii tale. Vor pune 
viaţă după viaţă pentru ca noi toți să nu fi trăit degeaba. 

Visele sunt înălțătoare, dar Doamne, îţi lipsesc îndrumările acelea care 
să te facă să poți rândui mai lesne lucrurile de fiecare zi. Acoperișul 
Templului e prea greu. Copacii care îl sprijină au fost prea subțiri şi stau să 
se rupă. Nimeni nu mai intră în Templu și chiar și ţie îţi trebuie un mare 
efort de voinţă pentru a urca din când în când în foişor şi a aştepta acolo 
graţia divină. 

Te gândești dacă Domnul Dumnezeul tău te va lăsa să arunci plăcile arse 
și să îi clădești un acoperiș din frunze. Stii că nu va fi la fel de frumos, dar 
măcar Templul va rămâne în picioare. Templul, cu toate picturile lui, cu 
fântâna tămăduitoare, Templul care e doar centrul cercului în care încerci 
să-i strângi pe ai tăi. Aștepţi o iluminare și ea întârzie să vină, iar 


disperarea creşte în sufletul tău și priveşti cu groază cum epe cale să-ţi 
acopere credința. 

Isidor îl aștepta pe Crey chiar la ieșirea din sasul navetei. 

— Ai o faţă care-ţi trădează nerăbdarea, zâmbi guvernatorul privind la 
chipul agitat al călugărului. . 

— Am greșit undeva. 

— Noi doi? Împreună? 

— Da... Adică nu... Nu știu cine a greșit. Cert este însă că acoperișul 
Templului stă să cadă. Și asta îl agită foarte tare pe apostol. Aproape că nu 
mai răspunde la nici o comandă. Am tot încercat să-l îmbărbătez, i-am 
trimis vise pline de noţiuni obscure de teologie, care să-i ţină mintea 
ocupată. Îți dai seama însă că e greu să meditezi la semnificaţia cercului în 
momentul în care îți cade un acoperiş de câteva tone în cap... 

Crey îl privi gânditor. 

— Şi ce vină am eu? A fost pur şi simplu o întâmplare neprevăzută. De 
unde să fi știut tu sau oricine altcineva că lemnul pe care îl vor folosi va fi 
de esență moale?... 

— M-am uitat în cărți. Să știi că nu am găsit nici o menționare a vreunui 
acoperiș din argilă arsă. Poate că n-a fost o idee atât de bună. 

Obrajii micuţului guvernator se înroşiră, semn că e pe cale să explodeze. 

— Popo, am fost amândoi de acord că tăblițele alea sunt o găselniță 
nemaipomenită. Am reușit să producem cu ele prima diviziune a muncii. I- 
am separat în mai multe comunități care muncesc individual... Chiar tu 
spuneai că avem rezultate excelente. 

Isidor bolborosi încurcat: 

— Da, dar uite că nu ne-am gândit la structura de rezistență. Nici nu 
vreau să iau în consideraţie eventualitatea în care Templul se va prăbuși. 
Clonele nu au cum să interpreteze asta în favoarea noastră. Mi-e teamă că 
religia lor se va transforma în cu totul altceva și că nu vor mai munci 
niciodată pentru voi. 

Dacă și-ar fi putut permite luxul, Crey ar fi zâmbit. 

— O să înlocuim acoperişul... O să facem o minune... 

— Nu ştiu de ce nu-mi place cum sună asta, se plânse Isidor. 

— Îţi faci prea multe griji. O să le dăm doar câteva rezervoare de plastic- 
spumă, o să-l facem pe nenorocitul ăla să viseze cum se folosesc şi o să 
construim cel mai trainic acoperiş cu putinţă. 


— Plastic-spumă? Dar ăsta e un material cu care ei ar trebui să lucreze 
cel mai devreme peste cinci generaţii. Ce le-am putea spune? De unde vine 
ea? 

— L-a dat Dumnezeu ca să... 

— Ca să ce? 

Crey bătu din palme ca și cum ar fi avut o idee extraordinară. 

— Uite! Doamne, ce inspiraţie! Să-i trimitem un vis în care să-i spunem 
că acoperișul lui e atât de frumos, încât Dumnezeu însuși și-l, doreşte, 
pentru casa Sa din ceruri. Le dăm plasticul-spumă și le luăm ţiglele. Și, ca 
totul să fie complet, le zicem că acoperișul casei lui Dumnezeu e mult mai 
mare decât cel al Templului lor și că mai avem nevoie de câteva sute de mii 
de ţigle. În felul ăsta, vor fi ocupați, iar tu vei putea să te concentrezi să-i 
transformi în nişte oameni profund religioși. 

— Ştii bine că interpretările astea largi pe care le dai Manualului 
Însămânțării nu prea sunt pe gustul meu. 

— Foarte bine, dădu din mână Crey, eu am vrut doar să te ajut. Nu-ţi mai 
dau nici un sfat, fiindcă mă vei acuza apoi că am cine ştie ce gânduri 
ascunse. Dacă însă nu-mi dai Lumea Agricolă pe care am plătit-o, te asigur 
însă că vei avea probleme mari. 

Isidor veni până lângă Crey şi-l privi în ochi. 

— Ameninţi Abația... 

— Nu. Deloc. Doar avem un contract. Şi acolo scrie clar ce se întâmplă 
în cazul în care eşuați. 

Călugărul îşi prinse tâmplele în mâini. 

— Ştii că ţiglele alea ar putea fi privite drept Prim Beneficiu. Ar fi atât de 
ciudat încât Abația ar trimite imediat un Inspector. 

— Hai, că aici eşti chiar paranoic. Cum pot fi nişte plăcuţe de lut ars 
Prim Beneficiu? Nici unul din cei miliarde de locuitori ai Federaţiei 
Sagittarius nu se hrăneşte cu așa ceva. 

— Şi-atunci, ce-o să facem cu ele? 

— O să le încarc într-o navetă și-o să le arunc undeva în spaţiu. 

Cei doi se despărțiră mergând fiecare spre cabina lui. Crey se așeză pe 
pat şi porni vechiul mnemocub care-i afişa pe tavan copia furată din 
Manualul Însămânțării. 

Isidor în schimb se așeză la masa de lucru și începu să compună o 
scrisoare lungă către Abate. Nu mai avea acum nici o îndoială, iar teatrul pe 
care-l jucase pentru a-i adormi vigilenţa lui Crey fusese pe alocuri atât de 


evident încât se temuse că guvernatorul va deveni bănuitor. Era evident că 
Federaţia Sagittarius avea alte gânduri cu Praxtor decât acela în a-l 
transforma în grânar. Desigur că nu-și dădea încă seama care sunt aceste 
planuri. Era însă convins că nici un stat nu putea renunța aruncând în spaţiu 
Primul Beneficiu. Primele produse care veneau de pe o Lume Agricolă 
constituiau oriunde în Univers un prilej de mare bucurie. Fie că era o pernă 
de lână, fie că era un sac cu boabe, fie că era un ulcior de lut, Primul 
Beneficiu era întotdeauna respectat și prețuit. Iar când lucrurile nu stăteau 
așa, adevăratele intenţii ale administraţiei erau cu siguranță mult mai 
complicate și trebuiau aduse la cunoștința Abatelui. 

Isidor scrise până târziu, sigila raportul și folosi și a doua sondă cu 
austral. Ştia că dacă se înşelase, serviciul şi poate chiar viaţa lui aveau să 
înceteze în curând. 


29. Prin fereastra rotundă a chiliei, lumina se strecura cu teamă, făcându-l 
pe Abate să zâmbească. Dumnezeu era într-adevăr peste tot, de vreme ce 
putea fi deosebit şi între amănuntele simple cum ar fi forma unei ferestre. 
Geamul reprezenta o problemă teologică în sine. Era el sferic pentru că 
fraţii-constructori doriseră să îl facă așa din respect pentru simbolul ultim al 
Abației, sau era doar o coincidență orchestrată de însuși Dumnezeu? 
Radoslav nu se iluziona. Ştia ca majoritatea ferestrelor din Abaţie erau 
rotunde, dar, pe de alta parte, oare nu însuși Dumnezeu le trimisese lor 
revelația sensurilor cercului și făcuse ca ei să dorească să facă asemenea 
ferestre? Radoslav continua să zâmbească, amuzat că se lăsase prins într- 
unul dintre paradoxurile cu care înaintașul său obişnuia să-și încuie Novicii 
în cadrul ceremoniilor de consacrare. 

Privi la cele două Marii. Asemănarea lor era perfectă, iar alăturarea lor 
era un spectacol care se putea doar rareori contempla. De obicei, una din ele 
era în Satul de Clone, veghind asupra lui Stin. Între ele, Aloim părea 
pierdut, nu atât pentru că era destul de mic pentru un bărbat cât mai ales 
fiindcă femeile subliniau lipsa lui de masculinitate. 

— N-am să vă ascund că înainte de a continua întrecerea la care ştiţi că 
am hotărât să vă supun, trebuie să vă spun câteva lucruri despre care aş dori 
să fiu sigur că le-aţi înţeles. 


— Dacă iar începi cu bălmăjelile alea despre Augustin şi despre cetatea... 
vorbi tărăgănat Aloim. 

— Ai să taci! tună Abatele, încercând în același timp să-și închipuie un 
balaur furios. Aici, băiete, nu ne mai jucăm. Îţi aduc aminte că tu însuţi ai 
stârnit acest concurs şi că îţi vei urma soarta până la capăt! 

Tânărul privi fără teamă spre Abate, dădu a lehamite din mână și tăcu. 

— Ce dorești de la noi? întrebă una din Marii. Ştii că nu ar trebui să fim 
aici amândouă. 

— Cine oare ştie asta mai bine decât mine? se răsti Radoslav. Fiţi însă 
fără grijă, oamenii au un dar deosebit nu numai de a nu căuta, dar nici 
măcar de a nu observa lucruri despre care ei cred că sunt imposibile. 

Cealaltă femeie luă un măr din fructieră. Era pipermicit şi aproape 
deshidratat, aşa că mușcă din el fără prea mult entuziasm. 

— Între Sfântul Augustin din Hippona şi întemeietorul ordinului nostru 
nu au existat prea mari deosebiri de vederi, începu Abatele cu vocea unui 
profesor care ţine o prelegere. 

— Doamne, ai milă, murmură Aloim ridicând privirea spre cer. 

Abatele continuă ca şi cum nu ar fi observat enervarea crescândă a lui 
Aloim. 

— Creştinul susţinea că întreg neamul omenesc a căzut în păcat prin 
Adam, că indiferent ce am face, drumul nostru e scris de Dumnezeu care ne 
neagă liberul-arbitru, că sfinţi vor ajunge doar unii dintre noi, cunoscuţi 
dinainte, şi că rolul omului pe pământ, în ciuda acestor lucruri, este să 
păstreze o rânduială dreaptă. 

Una din femei, cea pe care Rim o salvase de la viol, îl întrerupse pe 
Abate. 

— Asta e o lecţie sau un examen, Rade?... 

— Cine ştie? Poate că dacă mă veţi asculta, veţi reuşi să treceţi examenul 
învățând ceva. Sfântul Augustin cel Nou, continuă Abatele, a avut revelaţia 
faptului că rezervorul de suflete putea fi revalorificat prin donarea la infinit 
a unor indivizi, dar a negat cu hotărâre damnarea apriorică a neamului 
omenesc. Omul are misiunea istorică de a răscumpăra păcatul originar 
salvându-și Dumnezeul de propria-l nemărginire. Până atunci, desigur că 
Dumnezeu ne va nega liberul-arbitru, că tot ceea ce vom face se va înscrie 
în ordinea pe care El a pus-o în lume. După aceea însă... 

Aloim izbi pe podea creionul pe care îl tot frământa în mâini. 


— Rade, eu unul ţi-am spus. Cred că sunt potrivit pentru a deveni Abate 
numai pentru calităţile mele. Niciodată nu am crezut prea mult în... 

— Şi-atunci, cum vrei să devii Abate? întrebă una dintre Marii privindu-l 
cu ochi limpezi. 

— Tocmai pentru că am puterile pe care le am știu că nimeni nu mai 
crede cu-adevărat. Ne învârtim pur şi simplu pe aici, facem o mulţime de 
bani, trăim cât de bine se poate trăi pe planeta asta blestemată... Să nu-mi 
spui mie că el crede. Să nu-mi spuneţi nici măcar că voi credeţi! Vă simt pe 
toți. Și ştiţi ce emanați când vă gândiţi la Sfântul Augustin cel Nou? 
Stinghereală. Nu mânie. Nu credință. Nici măcar indiferență. Nu! Percep 
stinghereala pe care v-o trezeşte trădarea zilnică în care trăiţi. Aşa că să nu- 
mi vorbiți mie de credinţă. 

Abatele ştia că întrucâtva Aloim avea dreptate. Chiar şi aşa însă, erau 
adevăruri care era mai bine să rămână nespuse. 

— Aloim, prea multe depind de Abaţie și de felul în care însămânţează 
Lumile Agricole. Nu putem... 

— Perfect de acord, exclamă tânărul ridicându-și mâinile spre tavan. 
Atâta doar că vă cer să nu ne mai prefacem măcar sfinți atâta timp cât 
suntem între noi. 

Femeile îl priveau cu o expresie gânditoare, iar simultaneitatea aceea le 
conferea o asemănare halucinantă. 

— Cred că ar fi mai bine să îl ascultăm pe Radoslav, spuse într-un târziu 
una dintre ele. 

Aloim se lăsă să cadă în fotoliul adânc de lângă fereastră şi se cufundă 
într-o tăcere îmbufnată. 

— Am să vă rog astăzi să-mi spuneţi ce credeţi despre adevăr, în lumina 
învățăturilor Sfântului Augustin, spuse Abatele după ce lăsă tăcerea să sape 
câteva îndoieli în sufletele celorlalți. 

Cei trei priviră unul la celălalt. 

— De vreme ce liberul-arbitru e iluzoriu, poate că şi minciuna e permisă. 
Indiferent ce ar şti un om, indiferent ce ar face... 

— Așa e, se grăbi Aloim să aprobe. Ce sens are să-i spui unui om de 
pildă că urmează să moară în curând, de vreme ce el oricum nu poate 
schimba lucrul ăsta? 

— Exact, îl aprobă una dintre Marii. Stin mi-a ţinut și el deunăzi o 
prelegere interesantă despre minciună. Concluziile lui erau asemănătoare, 


numai că se refereau la conducerea politică pe care încearcă el să o pună în 
practică acolo în Sat. Şi el a încercat să mă convingă de utilitatea minciunii. 

— Şi Rim minte de-ngheaţă apele, completă cealaltă Marie. 

Abatele îi privi pe rând și apoi barba i se mișcă într-un fel despre care se 
ştia că ascunde un zâmbet. 

— Ei bine, am dat fiecăruia dintre voi câte un indiciu extrem de 
important, am împărtășit secrete pe care nici un Abate nu le-a zis vreodată 
unor fraţi. Și v-am spus și de ce am făcut-o: nu cred că vremurile vă vor mai 
permite să îmi urmaţi la conducerea Abației. Semnele sunt mult prea 
evidente. 

Aloim dădu iarăși din mână, iar Mariile se încruntară la unison. 

— Semnele sunt clare. Dar ele ţin desigur de acea credinţă în care Aloim 
nu are încredere și pe care mi-o neagă. Poate că ăsta e destinul tău, băiete. 
Eu însă îl am pe al meu... 

Abatele se opri preț de o clipă privind o crăpătura fină din tencuiala 
tavanului, care îi aducea aminte de cutremur. 

— Astăzi am luat hotărârea să vă rog să vă împărtășiţi secretele pe care vi 
le-am spus fiecăruia. În funcţie de răspunsurile pe care le veţi da... 

Aloim se ridică în picioare: 

— Stai aşa! Vrei să zici că eu va trebui să le spun lor despre Sfântul 
Augustin? 

— Nu. 

Radoslav savură pentru câteva clipe expresia nedumerită care se 
întipărise pe faţa tânărului. 

— Poţi să le minţi, poţi să le zici orice! Am spus doar că, în funcţie de 
răspunsurile pe care o să vi le daţi unul altuia, o să decid dacă a venit 
vremea să vă împărtășesc şi ultima mea revelaţie. 

Abatele făcu un gest larg și privi spre Marii. 

— Începeţi voi. 

— De ce? întrebă repede cea mai aprigă dintre ele. E clar că primul care 
vorbește are un avantaj... 

Privirea Abatelui o făcu să tacă pentru o clipă. Începu apoi să povestească 
cum intrase ea cu Abatele în catacombele bibliotecii, despre Sala Ouălor şi 
despre cea de-a doua însămânţare care avea să fie ultima lucrare a Abației. 
Aloim asculta fascinat. 

Radoslav se gândea că nu e nevoie să fii telepat pentru a şti ce gândeşte 
un om la un moment dat. Pe Aloim, de pildă, succesiunea de expresii ale 


feței îl dădea de gol. Se perindau în sufletul lui și bucuria, și supărarea, ba 
poate chiar și un pic de îngâmfare, trădată de zâmbetul acela strâmb... 

Maria îşi încheie simplu povestirea, spunând că e convinsă că există 
multe taine în Abaţie pe care nu le cunoaște încă. 

Aloim tăcu preţ de câteva clipe, după care începu să vorbească repede. 

— Ei bine, mie mi-a spus doar că Stin, la fel ca toate clonele care au 
sfârşit în Alambicul de Dumnezei, este de fapt clona Sfântului Augustin cel 
Nou şi că materialul genetic care ne permite să îl clonăm se află în pletele 
sale. Dacă ar fi să mă avânt într-o presupunere, probabil că locul în care 
sunt păstrate pletele astea e chiar Sala Ouălor. 

— Vrei să spui că Stin... se repezi Maria. 

— Nu vreau și nici nu spun nimic. Se prea poate ca Aloim să te fi înșelat. 

— Jocul asta e de-a dreptul bolnav, dădu a lehamite din mână Aloim. 
Poate că, într-adevăr, ai înnebunit și e vremea să fii înlocuit. 

Abatele resimţi din plin vorbele amantului său şi se întrebă dacă nu 
cumva exagerase cu jocul său. Hotări însă să le ofere ceva în compensație. 

— Vă întrebaţi desigur de ce nu e şi Rim printre noi. 

— Ne întrebăm, desigur... îngână zeflemitor Aloim. 

— Fi bine, continuă Abatele fără să îl ia în seamă, unele... hmm, 
evenimente petrecute în ultimele zile m-au făcut să cred că el se afla deja în 
posesia unui avantaj care îl poate situa mult înaintea voastră... 

— Aiurea, pufni Maria. Ştii, credeam că un quint ar trebui să fie capabil 
să-şi controleze emoţiile. A fost de-ajuns să îl las trei ore în compania 
surorii mele și apoi, ca din senin, să intru în încăpere în locul ei. Mi-am 
atins ca din întâmplare un sân de braţul lui. A tresărit de parcă l-aș fi ars cu 
acid. 

— Şi eu aş fi tresărit, mormăi Aloim privind cu oarecare dezgust la sânii 
femeii, care se zbăteau liber pe sub tunică, lăsând să se ghicească o formă 
nu foarte frumoasă. 

— O fi fiind el un soldat fenomenal, poate că se mișcă într-adevăr foarte 
repede, poate că e şi un pic telepat... deşi asta nu prea o cred. Nu văd însă ce 
avantaj ar putea el avea faţă de noi, încheie Maria mușcând zdravăn dintr- 
un alt măr. Zi-ne, Rade! 

Abatele gândi că în întreaga sa viaţă trecuse prin multe încercări dintre 
cele mai înfricoşătoare. De multe ori se aflase la doar câteva secunde de 
moarte, trebuise să ia hotărâri în urma cărora muriseră mii de oameni. Nici 
chiar soluţia finală aplicată clonelor din Sate, după ce rodea Alambicul, nu 


era un moment cu care să se mândrească. Ajunsese însă în ultimul timp să 
creadă că adevărata încercare a vieţii sale era singurătatea în care trebuia să- 
şi ia deciziile. Nu se iluziona. Abația nu mai era ceea ce fusese acum 
treizeci de generaţii. Probabil că dacă ar fi fost convinși că pot distila virușii 
Insămânţării, călugării săi nu ar fi ezitat nici o clipă să îl ucidă. Tocmai de 
aceea nimeni nu cunoștea tot ceea ce trebuia știut despre însămânţare. 
Tocmai de aceea nu putea avea încredere deplină decât în el însuși. El însă 
împărtăşise aceste secrete. Şi totuși... Dacă interpretase greşit semnele? 
Dacă trufia lui de a crede că trăieşte în miezul unor timpuri interesante îl 
orbise? Dacă se înșela, cei din faţa lui, poate ființele la care ţinea cel mai 
mult, aveau să piară în chinuri groaznice... 

— Vreţi să ştiţi care este provocarea cea de pe urmă a unui Abate? întrebă 
Radoslav într-un târziu. 

— Nu prea, dar dacă tot ai început... bombăni Aloim. 

— Ştim cu toţii care este menirea noastră. Să-l salvăm pe Dumnezeu de 
propria-l nemărginire. Pentru asta ne pregătim de zeci de generaţii. Pentru 
asta adunăm bogății inestimabile. De unde vom ști însă dacă Dumnezeul 
nostru ne vrea soldaţi? 

Spre marea surpriză a lui Radoslav, nu se găsi nimeni care să facă vreun 
comentariu răutăcios. Cei trei păreau a gândi adânc. 

— Spuneai ceva de nişte semne pe care le primeşti. Ziceai chiar că sunt 
atât de clare pentru tine încât nu încape nici o îndoială că tu vei fi ultimul 
Abate. 

— Aşa e, Maria, dar siguranţa absolută e o mare trufie. De aceea, am și 
momentele mele de îndoială. 

Aloim se ridică în picioare și începu să vorbească pe un ton serios. 

— Nu se poate ca în atât timp Abaţii să nu fi ajuns la vreo concluzie. 

Radoslav zâmbi. 

— Ohoho! Și încă la câte! Am citit odată că, în timpul celei de-a 
treizecea generații, Ouăle erau cât pe ce să fie lansate după ce Abatele din 
vremurile acelea crezuse că Dumnezeu își atinsese nemărginirea în 
momentul în care îl acceptase în fruntea ordinului pe el, care se credea un 
mare păcătos. Au fost şi câţiva care au crezut cu tărie că Armaghedonul va 
porni atunci când credința în Dumnezeu va deveni atât de rară încât abia 
dacă va mai dăinui și în Abaţie. E limpede însă că toate aceste explicaţii 
sunt superficiale. 

Radoslav își mângâie cu un gest scurt barba impunătoare. 


— Nu cu multă vreme în urmă, am avut şansa extraordinară de a putea 
citi un... document scris de unul dintre primii Abaţi. E foarte vechi și 
datează de pe vremea în care explorarea spaţială era încă în plin avânt, 
probabil după descoperirea motorelor cu austral. El era convins că 
Dumnezeu își va fi atins nemărginirea atunci când omul va întâlni prima 
rasă inteligentă de extratereștri. 

— Prostii! exclamă una dintre femei. Căutăm de atâta vreme... 

— Nu te grăbi. Gândeşte-te cât de bine se potriveşte. Sfântul Augustin 
cel Nou era în această privință adeptul fervent al înaintașului său din 
Hippona. Nu scria el "și uitându-se în ochii oamenilor Dumnezeu se va 
vedea veşnic pe sine"? Creştinii credeau că Dumnezeu l-a creat pe om după 
chipul şi asemănarea sa. 

— Bine, dar versetul acela, pe care îl ştie orice Ucenic, se referă la 
deosebirea omului de animale. E doar un fel metaforic de a desemna 
inteligenţa, zise tânărul călugăr. 

Abatele îl aprobă pe Aloim încuviințând scurt din cap. 

— Ai dreptate. De două mii de ani, aşa se învaţă în Abaţie. Şi totuşi. Să 
presupunem că ar exista o rasă de extratereștri. Cine i-ar fi făcut? 

— Fără îndoială că Dumnezeu, exclamă una dintre Marii cu glas aprins. 

— Se prea poate. Dar de ce să se fi chinuit el să înzestreze cu inteligență 
şi har două fiinţe diferite? De unde se recrutează îngerii și de unde demonii? 
Care este menirea ultimă a acelei colectivități? De ce există? Știu... 
Îndoielile mele se datorează faptului că nu cunosc prea bine teologia 
creştină, dar nu se poate să nu vedeţi și voi că o altă rasă inteligentă nu 
poate fi creată de Dumnezeu. lar o dată ce acceptăm lucrul acesta e evident 
că fiinţele acelea sunt creaţia altei forţe... care trăieşte acolo unde Domnul 
Dumnezeul nostru nici măcar nu poate ajunge. Eu unul sunt convins că... 

— Dar n-are nici un sens! îl întrerupse Aloim. Absolut nici unul! Dacă e 
aşa, înseamnă că toate semnele pe care le deosebeşti... 

Tânărul se opri sesizând deodată implicaţiile revelaţiei Abatelui. 

— Vrei să spui, reluă el cu voce nesigură, că există chiar şi cea mai mică 
posibilitate ca atuul acela de care vorbeai în cazul lui Rim să fie tocmai 
faptul că el ştie de... 

Abatele clătină afirmativ din cap. 

— V-am spus încă de la început că nu ştiu ce să cred... 

În clipa aceea, în cameră pătrunse ca o furtună fratele Kalator care privi 
scurt spre cele două Marii. Deşi ştia de existenţa lor, nu le văzuse niciodată 


împreună. Îşi reveni iute din şoc și ceru pe un ton imperativ: 

— Lăsaţi-ne singuri. 

Abatele privi spre tovarășul său. În vremuri normale nu ar fi ezitat nici o 
clipă să-l desemneze ca urmaș al său la conducerea Abației. Era un teolog 
desăvârşit, un economist de geniu și în general un bun conducător. Poate că 
tocmai fiindcă era prea bun nu-l plăcea însă prea mult. 

— Sfinţia Ta, începu Kalator după ce rămaseră singuri. Am primit o a 
doua sondă de pe Praxtor. 

— A doua, își ridică Abatele o sprânceană stufoasă. A doua în doar câteva 
luni. Mai are doar una. Eşti sigur că tânărul acela... 

— Isidor... 

— ... aşa, Isidor, e în toate minţile? 

Călugărul îl privi cu ochi pătrunzători și apoi, fără vorbe, extrase din 
mâneca largă a rasei sale simple un lector standard de mesaje. Din micul 
cub de metal arămiu începu să se audă imediat vocea lui Isidor. Tânărul 
povestea felul în care la început mai timid şi apoi din ce în ce mai insidios 
Crey manipulase devenirea clonelor. Vorbea fără rezerve şi despre succesele 
pe care le obținuse și despre etapele pe care clonele de pe Praxtor le 
depăşiseră mult mai repede decât în procedurile standard ale Abației. Şi 
totuși, refuzul Primului Beneficiu era un indiciu clar că acolo se petreceau 
lucruri care necesitau atenţia imediată a Abației. 

Kalator își strâmbă gura într-un rictus dezaprobator când văzu zâmbetul 
care se lăţise pe faţa lui Radoslav. 

— Niciodată nu m-ai plăcut prea mult, frate, continuă să zâmbească 
Abatele. 

— Asta nu e drept, Sfinţia Ta. Și nici adevărat. Vă respect și vă admir... 
Aș putea recita din cartea Sfinţiei Tale... 

— Nu aşa, clătină Abatele din cap. Mă refeream la amiciţia care ar fi 
putut exista între noi. 

— Credeam că pentru asta îl aveţi pe Aloim, Sfinția Voastră... 

Zâmbetul lui Radoslav se topi ca prin farmec. 

— Poţi să pleci, frate Kalator. 

— Şi chestiunea Praxtorului? E de o maximă... 

— Poţi să pleci. Problema asta te depășește. Nu am nici o îndoială că 
trebuie să aplicăm soluţia cea mai dură cu putinţă. 

Celălalt bărbat făcu doi pași înapoi, de parcă vorbele Abatelui fuseseră un 
pumn pe care îl primise în figură. 


— Nu se poate să vorbeşti serios! murmură el. 

— Ba te asigur că, din motive mult mai subtile și mai temeinice decât îţi 
poți tu închipui, o să aplic cea de a doua însămânțare pe Praxtor. 

— Dar e fără precedent... 

— Şi vremurile pe care le trăim sunt speciale. O să aştepţi ordinele mele. 
Pregăteşte-te! 

Abatele îl concedie cu un gest scurt. Rămas singur în cameră, scoase 
dintr-un sertar un cilindru de oţel perfect finisat. Erau acolo germenii cu 
care însămânţase cu doar câţiva ani în urmă planeta Praxtor. Din motive 
care abia acum îi apăreau în adevărata lor lumină, amânase de multe ori 
echiparea încă a unui Ou. Era vremea acum să o facă. Și să testeze dacă 
sfârşitul lumii sale era într-adevăr aproape. Planeta aceea din federația 
Sagittarius era un loc la fel de bun ca oricare altul pentru ca să poată trage 
cu ochiul măcar la natura Armaghedonului. 

Contractele standard de însămânţare erau extrem de clare, în cazul în care 
Abația avea suspiciuni că în procesul de formare a clonelor se exercitau 
influenţe străine, îşi rezerva dreptul de a distruge întreaga populaţie a Lumii 
Agricole. Nu scria însă în contract şi cum o putea face. 

Doamne Dumnezeule, dacă nici refuzul Primului Beneficiu nu mai e un 
semn, înseamnă că am înnebunit cu adevărat așa cum mi-a spus Aloim şi că 
trebuie să mă iei la line! Eu nu mai am însă timp de așteptat. Destinul meu 
e în mâinile Tale, Doamne. Și dacă Tu o să-l ţii strâns în mâini pe al meu, 
eu o să încerc să-l schimb pe-al Tău, Doamne! 


30. Oare zeţii or fi mâncând mere? 

Lui Rim, întrebarea i se părea de-a dreptul caraghioasă. În ritmul sacadat 
al calului care galopa, gândurile sale deveniseră un fel de ceasornic antic, 
măsurând fiecare pas cu o corelaţie nouă. Se gândea la zeţi. Dar și la Maria. 
Era convins că femeia începea să creadă că el s-a îndrăgostit de ea. Şi 
trebuia să recunoască, măcar și faţă de el însuși, că dacă deceniile de 
educaţie militară nu l-ar fi împiedicat să iubească la fel ca oricare alt bărbat, 
probabil că Maria ar fi fost femeia vieţii lui. Putea fi deopotrivă ingenuă și 
cutezătoare, putea mobiliza în favoarea ei o inteligență drăcească, dar și 
cele mai înduioșătoare dintre naivităţi. Nu mai era tânără, dar corpul ei 
păstra o naturaleţe seducătoare prin micile sale imperfecţiuni. 


Simţea în buzunarul pantalonilor cum mărul se loveşte de coapsa sa. 
Ciudat fruct. Atât de banal pentru un pământean, atât de exotic pentru un 
cetățean al Imperiului, obișnuit cu pepenii de Tuus, zemoși şi aromaţi, cu 
perele cristaline de Alderbaraan, cu strugurii imenși de pe Zyrix 3... Şi 
totuși mărul părea să fie pe Pământ un fruct de care se leagă multe legende, 
părea să fie iubit în pofida gustului său mai degrabă acru şi a cojii adesea 
zbârcite. 

Cu numai câteva ore în urmă privise asfinţitul alături de Maria de pe 
dealul care străjuia Satul de Clone. Femeia ţinuse neapărat să-i povestească 
despre vechea credință creştină a păcatului originar, împărtășită cu fervoare 
de altfel şi de Sfântul Augustin cel Nou. 

— Damnarea, îi spusese ea, a venit din partea șarpelui și a lovit acolo 
unde omenirea e mai slabă: în sufletul femeii. Crezi că pe tine te-ar putea 
ispiti mărul acesta? 

Spionul zâmbise larg. 

— Nu în felul în care te gândeşti tu că aş putea fi ispitit. 

— Și totuși, Sfântul Augustin crede că suntem condamnaţi la a fi mereu 
păcătoşi, cedând ispitei. Chiar şi aceia dintre noi care sunt virtuoși au de 
ispăşit vina primordială de a fi muşcat din măr şi de a-l fi înşelat pe 
Dumnezeu. Și atunci la ce bun să fii virtuos? 

Rim îi servi atunci una din dilemele care se născuseră în minte lui în 
vreme ce studiase puţinele texte creştine pe care le considerase 
semnificative. 

— De ce oare o fi creat Dumnezeu mărul dacă e atât de periculos? 

— Pentru a-l pune pe om la încercare. 

— Dar şarpele viclean ce rost a avut? 

— La fel. 

— Interesant... Dar oare de vreme ce tot Dumnezeu îi crease pe acei 
primi oameni și le rezervase un destin clar, de sub spectrul căruia nu puteau 
evada, eşecul din Grădina Edenului nu a fost el oare programat? Oare nu 
ştia Dumnezeu încă de la început că omul va cădea în păcat? 

— Ba e posibil să fi ştiut. Nu sunt un teolog prea... 

— Şi atunci, o întrerupsese Rim, nu există o oarecare posibilitate ca 
Dumnezeu să ne fi creat tocmai pentru a ne damna? Nu cumva nu ne-a 
acordat nici o şansă? 

Maria tăcuse preţ de câteva clipe şi apoi vorbise cu glas măsurat. 


— Cum îţi spuneam... nu sunt un teolog prea bun. Am mai prins și eu de 
pe la fraţii-savanţi, dar cred că tocmai aici este şi diferenţa dintre gândirea 
Sfântului Augustin din Hippona şi aceea a Sfântului Augustin cel Nou. 
Dacă episcopul nu a putut niciodată să iasă din aceasta dilemă, abia 
înaintașul nostru a reușit să înţeleagă faptul că destinul nostru, care nu poate 
ieşi de sub spectrul păcatului originar, trebuie să se supună simetriei care 
pare a fie cea mai însemnată însușire a dumnezeirii. Păcatul originar va 
avea un corespondent pozitiv. Şi acesta va fi momentul în care omul își va 
salva Dumnezeul de propria-l nemărginire. 

— Pentru mine, vorbele astea nu prea au sens. Nu reușesc să înțeleg defel 
cum anume o forță care a creat întreg Universul și îl conţine ar putea 
vreodată să-şi atingă marginile. 

Rim îşi aducea perfect de bine aminte că Maria îi întorsese o privire în 
care strălucise un gând ascuns, pe care spionul l-ar fi asociat cu violența 
dacă nu ar fi ştiut că era greu să întâlnească vreodată o fiinţa mai pașnică 
decât ea. 

— Poate că răspunsul la întrebarea asta e deja în tine. Și poate că, fiind 
ceea ce ești, ştii mai bine decât noi unde se poate sfârşi Dumnezeu. 

Spionul preferase să creadă că Maria se referise la faptul că e quint. Îi 
spusese odată că nu prea îl considera ființă umană și că nu era sigură dacă 
însușirile lui erau binefacere sau blestem. Nu îndrăznea să se gândească la 
eventualitatea în care Abația aflase despre descoperirea zeţilor, deși vorbele 
prevenitoare ale lui Kasser îi erau încă proaspete în memorie: "Ordinul 
augustinian e cea mai veche organizaţie din Univers. Puterea lui nu trebuie 
neglijată, fiindcă armele lor pot fi dintre cele mai neașteptate!" 

Calul nu dădea încă semne de oboseală. Probabil că fratele care i-l 
dăduse chiar vorbise serios când îi spusese că e unul dintre cei mai buni ai 
Abației. Vântul îi strivea de obraji fulgii aceia cenușii a căror cădere leneșă 
părea că nu se opreşte niciodată. Senzaţia era vag cunoscută. Imediat își 
aduse aminte. Z! Acolo, pe vremea celei mai lungi expediţii, îl mai bătuse 
un asemenea vânt; expediţia aceea în Gare nu reuşise să ia contact cu 
matca. Ştia că doi quinţi imperiali fuseseră trimiși să îi ia locul. Nu se 
îndoia că, fiind doi, aveau să izbândească. 

Scrută câmpia care părea pașnică. Își amplifică pentru o clipă vederea, 
dar nu desluşi decât curgerea dezlânată a fulgilor. În depărtare, putea mai 
mult ghici luminile orașului, deşi ar fi putut fi lesne păcălit de propria sa 
dorință de a ajunge cât mai repede, pentru a se putea apoi întoarce în 


Abaţie. Motivul pe care îl dăduse Abatelui pentru excursia sa nocturnă nu 
fusese unul prea bun. 

Se întreba dacă zeţii vor fi avut şi ei la rândul lor un Mesia care să îi 
mântuiască. Dacă sunt creaţia aceluiași Dumnezeu... Nu, hotărât lucru, nu 
puteau fi. Şi atunci cum ar putea arăta mântuitorul unei asemenea rase? Își 
imagină credinţa lucrătorilor că într-o zi va veni o matcă mai bună, care să 
le arate calea... calea spre ce? Spre împliniri măreţe, spre opere 
nemaiîntâlnite. Nu, ăsta ar fi fost mai degrabă un conducător politic. Atunci 
poate că doar mătcile au conştiinţă şi deci mântuitorul ar trebui să fie unul 
de-al lor. Şi ce ar trebui să facă? Să le unească, să le dea sentimentul de 
colectivitate, despre care el era convins că lipseşte. De altfel, aparenta lipsă 
de interconectare a diverselor teritorii dominate de câte un mușuroi părea să 
fie singura imperfecţiune de pe Z. Recunoscu că nu era simplu să creezi 
religii. Poate tocmai de aceea începea să-i aprecieze din ce în ce mai mult 
pe călugării augustinieni. 

Imediat ce văzu licărirea de lumină, creierul lui Rim intră în modul de 
luptă, accelerându-i mișcările. Se aruncă la pământ şi se ridică apoi în 
picioare cu mult înainte ca armăsarul său, lovit în plin de o încărcătură 
energetică, să atingă pământul, mort încă din alergare. Privi spre locul din 
care venise atacul. Era gol. Probabil că fusese doar o armă de asalt 
comandată de cineva care se afla în apropiere. 

Ba chiar foarte aproape! 

Alergând pe cât de repede putea, Rim se aruncă asupra celor trei oameni 
pititi în spatele unui tufiș. Lama de accun tăie adânc în beregata unuia 
dintre ei, iar degetele sale se înfipseră în ochii celui de al doilea atacator. 
Înainte să-și dea seama ce se întâmplă, al treilea bărbat zăcea la pământ 
privindu-și îngrozit genunchii sfărâmaţi de loviturile lui Rim. 

— De ce m-aţi atacat? mugi spionul. 

— Alarik, Alarik a fost. El ne-a convins să venim. 

— Şi cine e Alarik? 

Bărbatul întinse o mână tremurândă spre corpul descăpăţâ-nat al primului 
agresor. Mintea lui Rim fu cuprinsă de un asurzitor strigăt de nemulţumire 
care nu făcu însă să tresară nici o fibră pe faţa spionului. 

— Ştiţi cine sunt? 

Gâfâind şi încercând instinctiv să se îndepărteze târâş de arătarea care îi 
sfârtecase prietenii, pământeanul începu să bolborosească: 


— Au venit doi oameni care aveau ceva... ceva de mare preţ pe care l-au 
încredinţat lui Alarik. Apoi au plecat... ăăă... adică au fugit, dar a doua zi i- 
au trimis vorbă că singurul om mai puternic decât ei și care ar putea să-i ia 
lucrul acela preţios va veni singur şi noaptea, dinspre Abaţie. De două nopţi 
stăm aici. El credea că dacă te va omorî, va putea păstra... ceea ce căpătase. 

Iar eu l-am ucis. Și acum nu mai pot afla unde a ascuns australul. În mod 
evident, ăsta a fost planul lui Kasser. 

Rim nu avea nevoie de descrierile cuiva sau de vreo altă informaţie 
pentru a putea găsi o încărcătură de austral. Imediat după ce ieşise din 
Abaţie luase legătura prin intermediul micului emițător pe care îl avea sub 
pielea scalpului cu staţia orbitală imperială. De acolo i se transmitea mereu 
un vector bazat pe intensitatea radiaţiei australului. Știa că metalul era 
undeva în faţa lui, în orașul care se profila doar cu o idee mai întunecat 
decât celelalte umbre ale nopții. 

Scurtă suferințele celui de-al treilea bărbat şi porni pe jos, cu pași egali, 
spre umbrele fantomatice ale orașului. Ştia ce i se întâmplase. Bătrânul 
Kasser, pentru care trebuia să-și recunoască slăbiciunea, îi dăduse un 
semnal foarte clar că ştia exact cu cine trebuie să se lupte. Anticipase că 
Rim își va ucide adversarii, făcând, astfel o importantă greșeală tactică. Pe 
vremea când fusese împărat, Kasser nu trimisese niciodată quinţii singuri în 
misiuni pentru că spunea mereu că nu sunt adaptaţi luptei solitare. La prima 
vedere, o asemenea idee părea de neînțeles, dar Kasser avusese întotdeauna 
felul său subtil de a-și demonstra afirmaţiile. Rim primise lovitura în plin și 
ştia că bătrânul repurtase deja o primă victorie. 

Pașii săi iuți și egali îl purtară pe ulițele pustii ale periferiei. Spionul era 
conştient că din unghere întunecate era privit de ochi dușmănoși. De două 
ori, aproape că intră în modul de luptă când, pe lângă urechi, îi fluierară 
proiectile convenţionale. Se speriase, crezând că ar fi putut trage asupra lui 
cu gloanţe-căută-toare, dar se dovedi că locuitorii orașului erau doar nişte 
pungași de rând, care nu aveau habar nici cine este şi nici ce trebuie să facă, 
ci îşi încercau norocul cu un trecător singuratic. 

Când semnalul de la staţia orbitală deveni atât de puternic încât piuitul 
său pătrunzător ajunse să îi întrerupă firul gândurilor, Rim văzu că în faţa 
clădirii în care se afla containerul cu austral îl aştepta o întreagă armată. 
Erau şi multe femei, ceea ce îi arăta soldatului că de data asta aveau să fie 
folosite arme ceva mai precise şi mai sofisticate. Evalua situaţia în grabă. 
Putea străbate în fugă spaţiul dintre întunericul des al zidului sub care se 


afla şi intrarea în magazin, în mai puţin de o secundă. Ceva îi spunea însă că 
nu trebuie să se grăbească. Din câte aflase de la echipajul navetei cu care 
venise Kasser, australul era stocat într-un container. Exista posibilitatea ca 
acesta să fi fost programat să se autodistrugă prin tele-comandă și, în acest 
caz, nici măcar viteza lui de quint nu ar fi fost de-ajuns pentru a scăpa cu 
viaţă. Ar fi putut dezamorsa evident capsa, dar dacă informaţiile sale erau 
corecte, atunci Kasser era însoţit de Mos și de Mas, doi bătrâni soldaţi a 
căror imaginaţie putea face containerul foarte greu de neutralizat. 

Explozia australului nu era însă un proces care să poată fi controlat. O 
dată inițiată descompunerea nucleară a australului, era posibil ca o bucată 
zdravănă de Pământ să fie aruncată undeva dincolo de Proxima Centauri. 
lar un asemenea eveniment nu avea cum să-l cruţe nici pe Kasser, care nu 
putea fi prea departe. Nu aceasta era natura amenințării pe care o simţea. 

Îi mai privi o dată pe femeile şi pe bărbaţii care patrulau în jurul intrării 
în ceea ce părea a fi un loc în care se vindeau artefacte terrane. Își ascuţi 
auzul și ascultă conversaţia lor. 

— Ce crezi că o să vină? Vreun regiment imperial? întrebă un ins bărbos, 
a cărui siluetă se topea în faldurile unei pelerine soioase. 

— Mă îndoiesc, hohoti o femeie. După experienţa pe care au avut-o când 
au încercat ultima dată să treacă fluviul... 

— Ar putea desanta, proasto! 

— Da, da! Și-apoi cum să plece? Mă aştept mai degrabă să trimită o 
trupă de şoc, formată din supersoldați... 

Vorbele femeii stârniră hohotele de râs ale celorlalți. 

— De unde și până unde superşoldați? Majoritatea lor sunt crescuţi pe 
planete unde gravitația e de două ori mai scăzută. Abia dacă se mișca pe 
Pământ, îi răspunse primul bărbat. Eu cred că o să deșănţeze în apropiere... 

— Ba pe dracu'! Ai uitat ce ţi-a spus Aranus? Că i-a auzit pe ciudaţii 
aceia doi vorbind despre un quint! 

— Zi mai bine că abia aştepţi să vezi aşa un bărbat! N-are de unde să 
vină nici un quint. Și știi de ce? Fiindcă sunt cinci în tot Universul ăsta 
imens! lar ca să aduci unul aici într-un timp atât de scurt și apoi să-l dupi 
înapoi de unde-a plecat e nevoie de două încărcături de austral. Cine ar 
folosi două încărcături de austral pentru a recupera una singură? Bella nu e 
prost. 

— Dar poate crede că australul e monopolul lui şi lucrul ăsta e mai 
important... 


— Tăceţi dracului din gură, exclamă deodată un bărbat care stătuse 
aplecat până atunci deasupra unui aparat. Am aici ceva bizar... Se pare că în 
spatele zidului e un om care nu s-a mișcat de minute bune. Parcă ar sta la 
pândă... 

Quintul nu aşteptă reacţia celorlalți. Învăţase în timp că, pentru a ataca o 
grupă de oameni care ştiau că vii, orice moment era la fel de bun ca oricare 
altul. Oricum nu erau în stare să i se împotrivească. Adevărata dilema o 
constituia pentru Rim oportunitatea unui atac. Și, dacă era cu adevărat sigur 
pe el, uneori își mai permitea și luxul pândei, care era după gusturile lui cea 
mai palpitantă parte a vânătorii. 

Îşi trase din mânecă lama de accun. Simţea cum câmpurile magnetice 
alimentate direct din electricitatea statică a corpului său erau extrem de 
puternice, ceea ce făcea ca tăişul lamei să nu aibă mai mult de treizeci de 
atomi. Ocoli elegant un prim grup de bărbaţi pornit în căutarea lui, fără a le 
face vreun rău. Femeia care vorbise celorlalți spunându-le că se aşteaptă la 
vizita unui quint se nimeri în calea lui și fu tăiată practic în două, cu o 
lovitură elegantă. După două piruete şi un salt, Rim ajunse chiar în faţa 
intrării. Bărbatul care îl descoperise începuse să se ridice de pe scaunul său, 
căutându-se în buzunar. Gesturile lui erau extrem de încete pentru ritmul în 
care Rim trăia în modul de luptă. Cu toate acestea, era evident că omul 
acela era pregătit pentru înfruntarea cu un quint. Riscă puţin și se opri până 
când gestul bărbatului se termină. Mâna se retrase din buzunar purtând o 
cutie metalică. 

Muște de Alderbaraan! De unde naiba le-a luat? Kasser? Fără îndoială. 

Deşi nu semănau defel cu mușştele care îl făcuseră pe om să inventeze 
cuvântul acela, gângăniile aveau reputaţia de a se mișca de zeci de ori mai 
repede decât un om. În mediul lor natural deveneau adevărate proiectile vii 
şi, după împerechere, goneau până întâlneau un animal cu sânge cald în 
trupul căruia se adânceau precum un glonte. Insecta murea acolo, dar 
progeniturile ei aveau un mediu excelent de dezvoltare. 

Se credea despre muștele de Alderbaraan că pot fi o ameninţare pentru 
quinţi. De fapt, legenda aceasta fusese țesută pe parcursul a generații întregi 
chiar de către quinții imperiali. Existaseră cazuri în care, confruntați cu o 
moarte inevitabilă, unii dintre înaintașii lui intraseră ostentativ în luptă și se 
sinuciseseră înfigându-și în corp muște de Alderbaraan, numai pentru a 
alimenta legenda. 


Rim privi cu milă la bietele zburătoare dezorientate de întuneric. Erau 
trei. Una porni cu fâlfâituri încete de aripi spre cadavrul femeii, o a doua se 
înfipse în gâtlejul bărbatului și începu să-și croiască loc acolo, iar a treia îl 
fixă pe Rim. Quintul prinse cu mare uşurinţă insecta, o strivi între degete şi 
apoi, cu un gest rapid, o îndesă în nara stânga a bărbatului. Avusese o 
moarte frumoasă. Nu mulţi războinici aveau privilegiul de a se lupta cu un 
quint. 

Rim pătrunse în magazin și văzu imediat containerul. Era încadrat de 
patru luptători cu înfățișare fioroasă. Spionul zâmbi larg şi îşi permise mai 
bine de o zecime de secundă pentru a-i observa. Pământenii rămăseseră încă 
la ideea că un bărbat urât devine înspăimântător, iar lucrul ăsta putea deveni 
un avantaj în luptă. Lui Rim figurile brute ale luptătorilor de acest fel nu îi 
trezeau însă decât milă. Se jucă preţ de trei secunde cu ei și îi lăsă pe toți 
fără picioare, de la genunchi în jos. Se opri din mişcare abia după ce puse 
mâna pe containerul cu austral. Privi tabloul însângerat și admiră tăietura 
perfectă a lamei de oţel lichid. Mulţumit, porni să refacă drumul invers, 
evitând de această dată să se mai atingă de cineva. Dispăru în întuneric 
înainte ca apărătorii australului să-și dea seama ce s-a întâmplat. 

Rim îşi păstră modul de luptă până când ajunse departe în câmpie. Se 
opri la limita dincolo de care consumul energetic risca să îi compromită 
metabolismul pentru următoarele câteva zile şi trimise apoi semnalul spre 
stația orbitală. În doar câteva minute lângă el coborî o navetă în care 
pătrunse imediat. 

Încredinţa containerul unui inginer care se grăbi să îl deschidă. 

— Pare în ordine, spuse el repede. Nici măcar nu au... Ce-i asta? 

Rim tresări şi se ridică în picioare. Rapiditatea gestului său îi descumpăni 
pe toţi cei din încăpere, care nu mai văzuseră niciodată un quint în acţiune. 
Rim înșfacă din mâinile inginerului ceea ce părea că îl îngrijorează. Când 
văzu ce anume îl neliniștise, reveni la un ritm normal al mișcării. Ținea în 
mâini o foaie de hârtie din care căzu ceea ce părea o bijuterie ieftină. Era o 
notiță scrisă de Kasser şi adresată lui. Citi calm cele câteva rânduri, apoi 
împături foaia. Dădu ordine soldaţilor să îl lase la un kilometru de Abaţie. 

Parcurse încet drumul până la impresionanta poartă a fortăreței, 
gândindu-se la ceea ce îi scrisese Kasser. Fostul împărat era convins că în 
momentul în care el va fi citit scrisoarea, Alarik avea să fie mort din cauza 
neîndemânării lui Rim. Quintul resimţi din nou usturimea înfrângerii. 


Dacă te hotărășşti să ne vânezi, să știi că nu suntem dintre aceia care cred 
în muște de Alderbaraan. E mai bine însă pentru toată lumea să îţi dedici 
energiile descifrării semnificației bijuteriei pe care ţi-am dat-o. 

Rim nu avea nici cea mai mică intenţie de a-l urmări pe Kasser. Misiunea 
lui fusese expusă clar și se achitase de ea aşa cum făcea întotdeauna. În 
plus, în mintea lui începea să se contureze din ce în ce mai clar ideea că un 
om care este atât de subtil încât dă altuia muște de Alderbaraan numai 
pentru a transmite un mesaj din care să se înțeleagă că va lupta fără 
scrupule, nu e un adversar care să fie provocat fără motive. 

Răsuci în mâini augustina și pătrunse în Abaţie. Parola din seara aceea 
era incertitudine. 


31. Nicicând nu se simţise Stin mai singur. Începea să realizeze cât de 
mult îi lipsea Xentya. Nu pusese niciodată la îndoială legile augustiniene 
care condamnau monogamia pentru vina de a împiedica apariţia tuturor 
sufletelor. Se simţea însă tare nefericit. Când dorul de fata cu şolduri fine și 
cu glasul domol aproape că îl sufocă, încercă să-și spună că, de fapt, 
tânjeşte după copilul lui nenăscut, după minunea pe care Dumnezeu i-o 
dăruise şi apoi i-o luase înapoi atât de repede. 

Nici Maria nu părea dornică să îl ajute să treacă peste durerea de a-i fi 
pierdut pe Xentya şi pe copilul ei. Ori de câte ori aducea vorba despre ei, 
devenea brusc rigidă și evita subiectul. O singură dată îi spusese că natura a 
ceea ce se întâmplase prin apariția copilului era atât de delicată încât până și 
cei mai învăţaţi călugări ai Abației nu știau încă felul în care trebuia ea 
interpretată. 

Stin avea însă o părere. El credea că Dumnezeu le demonstrase fraților- 
savanţi că se depărtaseră de credinţă şi că o boală putea să fie și de altă 
natură decât trupească. De vreme ce nu conta felul în care trăieşti, poate că 
Dumnezeu le trimisese un semn călugărilor augustinieni că le rezervase, lui 
Stin și fraţilor lui, o soartă aparte, aceea de a trăi în Satul acela pentru 
totdeauna, departe de restul lumii, ispăşșind o vină care nu era a lor, dar de 
care nu puteau scăpa. Era convins că, dacă exista un leac, atunci el se afla în 
credință, în credinţa lui, poate, şi nu în cercetările științifice care păreau să-i 
fi orbit pe fraţii-savanți. 


Dar nu numai lipsa Xentyei contribuia la singurătatea lui. După ce îl 
omorâse pe Murellius, ceilalți îl ascultau fără crâcnire. Și lucrurile mergeau, 
într-adevăr, mult mai bine. Fiindcă se trezise într-o noapte cu coliba 
inundată de apa de ploaie, Stin îi mobilizase pe toți ai lui şi săpaseră în Sat 
şanţuri, care permiteau apei să se scurgă în pârâu. Munciseră cu toţii, fără să 
crâcnească. Observase chiar că Benedict se străduia să își ducă la bun- 
sfârşit îndatoririle și evita să îl privească în ochi. 

Când făcuseră, în prima zi, o pauză pentru a-și împărți mâncarea, Stin se 
trezise că rămăsese singur. Stătea sprijinit de trunchiul unui copac 
singuratic, la adăpost de arşiţa neobişnuită a soarelui. Ştia că jinduiau cu 
toţii la locul lui și îi invită să se înghesuie în răcoarea relativă. Clătinaseră 
politicos din cap. Într-un târziu, ieşi şi el de sub copac şi se aşeză la soare. 
Nimeni nu se grăbi însă să îi ia locul. Și asta îl tulbură pe Stin, chiar mai 
mult decât singurătatea. 

Tânărul auzi pași pe aleea care ducea spre coliba lui. Nu trebuia să se 
ridice din pat ca să ştie că venea Maria. După ritmul în care călca pe pietre 
putea spune chiar că nu prea se grăbea. Nici el nu era foarte bucuros de 
venirea ei. Dorea să fie singur. 

Femeia intră în colibă şi îl privi cu mila întipărită pe chip. Pentru câteva 
momente, Stin se bucură de compasiunea ei, apoi îşi dădu seama că 
persoana lui era demnă de milă din atâtea puncte de vedere încât era greu de 
presupus că Maria se gândea la aceleași lucruri ca și el. 

— Mi-au zis că nu ai mai ieșit din colibă de trei zile. Nici mâncarea... 
începu femeia cu glas stins. 

— Ei şi? Ce-ţi pasă? 

— Ce vorbă e asta? 

— Una care izvorăşte din suflet. Te-am întrebat de nenumărate ori. De 
ce-ţi pasă de mine, de noi toţi? Maria se posomori. 

— Ți-am mai explicat. Viaţa mea... 

— lar eu nu am înțeles niciodată, o întrerupse din nou Stin. Mi-ai 
povestit că erai tânără când noi eram copii aici, că a rămâne în Sat și a 
deveni purtătoare a Ciumei a fost alegerea ta... Dar nu mi-ai spus niciodată 
ce simţi pentru noi. Suntem oare copiii tăi sau doar niște bolnavi pe care îi 
îngrijești? De ce ai ales să rămâi? 

Sfinte Augustine, de ce mă pui la o așa încercare?! Mă simt ispitită să-i 
spun băiatului ăsta că nu e decât un experiment care se repetă la fiecare 
douăzeci de ani. O merită mai mult decât oricare altă copie de-a lui care a 


trăit în ultimii două mii de ani! Ce bărbat deosebit trebuie să fi fost, 
Augustine! Nu mi-arfi stricat nici mie o tăvăleală cu tine. Si poate că aș fi 
făcut un copil... Hmmm, ce copil ar fi fost acela, Doamne? 

Maria nu răspunse imediat, ci se aşeză pe pat lângă Stin. 

— Venisem să-ți aduc vești bune... Dar dacă vrei mai degrabă să ne 
sfădim, să ne amărâm zilele cu certuri fără sens... 

Vorbele femeii rămaseră în aer, sperând că Stin se va răzgândi și va 
renunţa la întrebarea lui. Tăcerea tânărului se prelungi însă până când Maria 
hotărî că poate nu e tocmai întâmplător că se nimerise ea în coliba lui Stin, 
şi nu sora ei mai răbdătoare. 

— Ştii că Sfinţia Sa, Abatele, mi-a trimis o mulţime de cărți. Și asta încă 
de când am acceptat să rămân aici cu voi. Din ele am aflat câteva lucruri 
înfricoşătoare și, deși mă blestem aproape în fiecare zi pentru nebunia de a- 
mi închipui că mintea mea poate găsi sensuri acolo unde amândoi sfinții 
Augustin în care credem au dat greş, sunt momente în care mă întreb cum 
au putut fi atât de orbi. Simt că întrebarea ta porneşte din aceeași orbire ca a 
lor. Oare de ce e sădit în sufletul bărbaţilor să nu-și poată închipui un 
conducător altfel decât ca un bărbat ambițios și puternic? 

Stin o privi nedumerit. 

— Ce legătură are asta cu...? 

Maria dădu a lehamite din mână. 

— Nici măcar nu înţelegi. Poate că eu nu am trăit viaţa unei femei 
adevărate... 

Și Doamne, cât adevăr e în spusele astea. Sunt la fel de nenorocită ca și 
el. De fapt sunt doar o jumătate de om! 

— ... dar te asigur că, fie şi aşa, ştiu că grija pentru un alt suflet nu e o 
treabă pe care să o faci atunci când ai chef! A creşte un copil, la fel ca a 
conduce o cetate, nu e o obligaţie de care să poţi fugi, de care să te ascunzi 
pur și simplu în coliba ta, pretinzând că a dispărut o dată cu zgomotul ușii 
închise cu furie. O femeie ştie lucrurile astea. Spre deosebire de un bărbat. 
Stin se ridică în capul oaselor. 

— Îţi repet că nu înţeleg ce legătură au toate astea cu ceea ce te-am 
întrebat eu! ridică el vocea. 

— Au, băiete. Au! Pentru că nu voi îndrăzni niciodată să spun că îmi 
doresc să fiu mama voastră. Nu mă simt în stare să nu închid din când în 
când uşa colibei mele şi să mă odihnesc. M-ai întrebat de ce am ales să stau 
cu voi. Acum știi. Nu m-am crezut niciodată în stare să suport 


responsabilitatea unei alte vieți. Mi-a fost frică de eșec... Nu am avut 
niciodată copii pentru că nu mi-am putut promite că o să le aparțin. Am ales 
să vă am pe voi fiindcă, rămânând în Sat, nu aveam de ales. 'Trebuia să fiu 
mereu cu voi. Era singurul fel în care mă puteam apropia de împlinirea unei 
femei. Şi atunci te întreb: ce răspuns vrei să îţi dau la întrebarea ta? Acela 
pe care aş dori sau acela pe care pot să ţi-l dau? Mie îmi este indiferent, 
fiindcă amândouă sunt pe jumătate mincinoase. 

Stin o cuprinse în braţe pe Maria. Simţea trupul femeii gâfâind la pieptul 
său şi fu năpădit de regretul de a o fi supărat. 

— Spune-mi ce zic sfinţii despre asta. Și mai zi-mi de ce simţi că îi 
contrazici. 

Fără vorbe și ștergându-și o lacrimă care i se scursese pe obraz chiar și 
spre uimirea ei, Maria îl luă de mână pe Stin și ieşiră din colibă. Merseră 
până la uşa cea mai apropiată şi femeia bătu încetişor. Înăuntru locuiau trei 
tineri cu care Stin nu avusese niciodată prea multe în comun, dar care se 
mulțumeau acum să îl asculte și încercau să îi intre în voie. 

— Îi cunoşti pe oamenii ăştia, Stin? 

— Desigur. Sunt Avrum, Palles şi Bizor. . 

— Îi cunoşti pe oamenii ăștia, Stin? -Ţi-am spus... 

Tânărul mai privi încă o dată la feţele lor contrariate. Ştia cine sunt, știa 
că unul dintre ei, Avrum parcă, fusese prieten bun cu Murellius și probabil îl 
ura acum de moarte. Dar cam atât. 

De parcă i-ar fi citit gândurile, Avrum spuse fără să-și ridice privirea din 
pământ: 

— De unde să ne ştie? Suntem mulţumiţi dacă ne lasă în pace și nu ne 
omoară. Încă de mici... 

— Stai aşa, strigă Stin. Nu sunt atât de prost încât să mă las ademenit în 
capcana asta. Știu o mulţime despre voi. Știu, în primul rând, ce înseamnă 
să trăieşti în Sat, ştiu ce înseamnă să speri că odată vei fi liber. Împart 
aceeaşi mâncare și același foc cu voi. Poate că nu știu foarte multe, dar ştiu 
ceea ce trebuie să ştiu. 

Maria îl privi mulţumită și, fără o vorbă, ieşi din colibă. În praful 
drumului, trei tinere se jucau cu un pumn de pietricele rotunde, care păreau 
şlefuite de ele. 

— Dar pe ele le cunoști? întrebă Maria. 

Una dintre ele roşi puternic și îl privi în ochi. Sigur că ştia cine este. O 
chema Arania şi fusese prima fată cu care făcuse dragoste. 


— De ce mă întrebi tocmai despre ele? 

— Nu ştiu. Te întreb fiindcă mi-au ieşit în cale... 

— Nu prea te cred. Le cunosc. 

— Bine, atunci te întreb pentru motivul pe care şi tu şi eu îl ştim la fel de 
bine. 

— Da, o cunosc pe fata asta. Ne-am iubit de multe ori. 

— Şi te gândeşti la ea la fel cum te gândești la Avrum de pildă? 

— Bineînţeles că nu... 

— Și dacă ar fi să alegi... cine ar trebui să moară dintre ei doi...? 

— Probabil că aş opta pentru, Avrum. 

— De ce? 

— Pentru că e bărbat... 

— Şi ce dacă? îți reamintesc că ne aflăm aici în Sat, unde femeile nu pot 
face copii. Ele nici nu pot munci la fel de mult ca bărbaţii, nici nu pot... 

Stin zâmbi larg. 

— Ajunge! înțeleg ce vrei să faci! Vrei să-mi demonstrezi că a fi 
conducător înseamnă să îi cunoşti foarte bine şi pe cei la care ţii și pe cei 
care îţi sunt indiferenți. 

— Nu, Stin... Ceea ce doresc eu să-ţi spun este că o femeie ar fi răspuns 
că nu ar dori să moară nimeni... 

— Nu e drept, exclamă Stin. Nu mi-ai spus că pot să aleg. 

— Dar nici tu nu te-ai gândit să mă întrebi. Te asigur că dacă ai fi fost 
femeie, probabil că ai fi ales soluţia mea. Și, poate că ai fi preferat să te 
jertfești pe tine numai pentru ca să trăiască amândoi. De asemenea gânduri 
mi-e teamă, Stin, fiindcă ele nu sunt defel în concordanţă cu cele ce au 
gândit Sfântul Augustin din Hippona sau patronul Abației. 

Discuţia lor se prelungi până târziu în noapte, iar Maria îi explică cum 
Sfântul Augustin, creştinul din Hippona, credea că aceia care diriguiesc 
cetățile trebuie să se conducă după morală și dreptate, adică să facă numai 
lucruri bune. Cine să le spună însă care sunt lucrurile cu adevărat bune, 
întrebase Stin. Aflase că, în vremurile acelea, asta era relativ simplu de aflat 
şi rămăseseră așa atâta vreme cât cele zece porunci găsite de primii creştini 
inspiraseră toate sistemele de guvernământ ale Terrei. Tot ceea ce nu 
contravenea nici uneia dintre cele zece porunci era permis. Orice altceva era 
rău. 

Sfântul Augustin cel Nou trebuise să discearnă ce este bine de ceea ce 
este rău în lipsa poruncilor creştine, în care nu credea deloc. Și atunci el 


inventase o singură poruncă, Porunca de pe Urmă, o frază care însuma 
întregul său crez: "E menirea omului să-l apere pe Domnul Dumnezeul lui 
de propria-l nemărginire și el e liber să facă orice pentru împlinirea acestui 
destin de vreme ce tot ceea ce face e dinainte ştiut." 

Stin asculta liniştit istorisirile Mariei, înfiorându-se la gândul distanţei 
imense care se săpase brusc între el și ceea ce crezuse până atunci că poate 
fi o mamă. O admirase pe Maria încă de când era copil, dar teoria aceea a ei 
despre supremaţia femeilor era o prostie. Era conştient că nu ştie prea multe 
despre lumea de afară, dar nu-și amintea să-i fi povestit cineva despre 
bunele intenţii ale barbarilor din Câmpie. La ei, femeile jucau un rol 
important. Atât cât înțelegea el lumea, blândeţea nu era nicăieri o opţiune 
politică. lar dacă deosebirea asta de vederi izvora din diferenţele existente 
între femei și bărbaţi, atunci pentru el era clar că femeile nu numai că nu 
sunt apte pentru a conduce o societate, dar nu ar trebui să acceadă nici 
măcar accidental în asemenea funcţii. 

Crima pe care o înfăptuise el doar cu câteva zile în urmă era un exemplu 
clar. Dacă Murrelius ar mai fi trăit, atunci probabil că ar fi continuat să 
otrăvească mințile tuturor cu minciuni sfruntate. Și nu ar mai fi realizat 
niciodată șanțurile, și nici nu ar mai fi domnit liniştea printre ei. Poate că s- 
ar fi împărţit chiar în două tabere şi ar fi pornit o confruntare violentă. 
Crima aceea fusese necesară, chiar dacă survenise întâmplător. Era genul 
acela de acţiune pe care îl avusese în vedere Sfântul Augustin cel Nou când 
dăduse porunca de pe urmă și care n-ar fi putut fi dus la îndeplinire de o 
femeie. 

Maria vorbi mult, dar Stin nu o mai ascultă. Trebuia să se sfătuiască cu 
altcineva. 

Se înnoptase de-a binelea când, ca o umbră, Stin se strecură lângă gardul 
Satului. Fără să ştie, folosi exact locul pe unde tre-cuscși Rim în explorarea 
sa nocturnă. Cuvintele Mariei îl făcuseră să înțeleagă că femeia nu îi mai 
putea asigura echilibrul necesar pentru ca el să poată crea în Sat o adevărată 
cetate pământească în spirit augustinian. Avea nevoie de cineva mai 
înţelept, de un bărbat. De un tată? De aceea se hotărâse să ajungă la Abate și 
să-i ceară chiar lui părerea. Sări cu destulă greutate și abia din a doua 
încercare ajunse în copacul de lângă gard și coborî apoi de partea cealaltă. 
Aşteptă câteva clipe, pregătit pentru orice, inclusiv pentru momentul în care 
viaţa lui avea să se încheie. Nu auzea nici un zgomot pe care să nu-l fi 
cunoscut: nici pași, nici cântecul vreunei păsări venite de departe. Făcu doi 


paşi şi aproape că îndrăzni să-şi îndrepte umerii când auzi din spatele său o 
voce. 

— Ai sărit destul de bine pentru un om care nu a avut parte de nici un 
antrenament adecvat. 

Tresărind puternic, Stin se întoarse spre locul de unde părea să fi venit 
cuvintele acelea. Nu deslușea nimic în întuneric. 

— Mai sus! 

Ridică ochii şi văzu un bărbat care părea că stă extrem de confortabil 
atârnând de o creangă a copacului prin care coborâse doar cu câteva 
secunde mai devreme. Realiză că trecuse la numai câţiva centimetri de el și 
nu îşi dăduse seama că bărbatul trebuie să fi stat în poziţia aceea încă 
dinainte de a se fi apropiat el de gard. Nu înţelegea însă cum putuse să 
rămână atâta vreme atârnat de mâini. 

— Exerciţiu, spuse simplu bărbatul lăsându-se să cadă și venind până la 
doi metri de Stin. Te întrebi desigur cum am putut să te aştept în poziţia 
aceea. Te asigur că mi-ar fi fost la fel de simplu să stau în mâini dacă așa aș 
fi fost camuflat mai bine. 

— Nu e nevoie să încerci să mă înspăimânţi cu calităţile tale. Sunt deja 
extrem de speriat, rosti Stin cu voce înceată. Cine eşti? 

— Numele meu e Rimio de Vassur. Sunt locotenent în gardă şi însărcinat 
oficial cu ancheta privind moartea călugărilor din Biserica Alambicului de 
Dumnezei. 

— Te știu. Tu l-ai omorât pe Jeremiah. 

— Am omorât destul de mulți oameni în ultima vreme. Cine era 
Jeremiah? 

— Un prieten drag. A încercat, la fel ca şi mine, să evadeze... 

— Aaa, mi-aduc aminte, zâmbi Rim. A fugit fiindcă îi luasei iubita. 

— Xentya nu era iubita lui! strigă Stin făcând un pas spre Rim. 

Quintul intră instantaneu în modul de luptă și îşi trase lama de accun. 
Încă de când îl văzuse că încearcă să sară peste gard hotărâse că nu-l va 
omorî. Nu ştia de ce, dar toată lumea părea să privească clona aceea cu un 
deosebit interes şi era conştient că uciderea ei putea să zădărnicească chiar 
şi propria sa misiune. Nu putea însă ignora total Ciuma. Credea cu adevărat 
că aceste clone nu suferă de nici o boală, dar nu dorea să-și riște viaţa. Se 
apropie de tânăr şi îi desenă cu vârful lamei sale un cerc perfect pe mijlocul 
frunţii. Apoi se depărtă rapid, aşa încât tot ceea ce văzu Stin fu cum quintul 
se trage înapoi. 


Uimit, tânărul își duse mâna la frunte și simţi usturimea rănii deschise. 

— Să nu mai încerci niciodată să te apropii de mine. 'Te-aş fi putut ucide. 

— Poate că asta și căutam! strigă Stin uimit și furios în acelaşi timp. 

— Eşti doar un băieţandru plin de ifose. De aceea am să te las să te cațeri 
înapoi în copac și de acolo să mergi în coliba ta din Sat. 

— Nu pot. Trebuie să merg și să vorbesc cu Abatele! 

— Asta nu se poate. Sfinţia Sa nu poate să riște să se contamineze de 
Ciumă. 

— Ştii bine că toată povestea asta cu boala noastră e scornită. Și chiar 
dacă ar fi așa, eu sunt tatăl copilului pe care îl va naște curând Xentya, 
femeia pe care au luat-o din Sat. 

— Nu cred că Sfinţia Sa Radoslav m-ar fi minţit în legătură cu boala 
voastră, vorbi Rim cu atâta convingere încât aproape că se uimi pe sine 
însuşi. 

— lar eu îţi repet... 

— Singurul lucru pe care poți să mi-l mai spui înainte de a sări gardul e 
cum se face că ești prezent mereu în cele mai delicate momente ale Satului? 
Spuneai de mine că ţi-am omorât un prieten? Zilele trecute şi tu ai procedat 
la fel... 

— A fost un accident, şopti Stin. 

— Foarte rău. Uciderea unui adversar e un lucru mult prea important 
pentru a putea fi lăsat la întâmplare. Trebuia să pui mai multă pasiune. Ai fi 
ucis mai elegant. 

Stin gândi că, dacă nu avea să ajungă să vorbească Abatelui, măcar ideile 
lui căpătaseră o confirmare din partea unei alte persoane. Una care nu părea 
nici cultă şi nici educată, dar care avea în schimb avantajul de a fi văzut 
lumea adevărată. 

— Răspunde-mi, te rog! insistă Rim. De ce eşti atât de important pentru 
Abaţie? 

— Sunt un fel de... un fel de conducător al Satului. 

— TŢe-a ales cineva? 

— Într-un fel... De fapt nu m-a ales nimeni şi nici nu mă ascultă chiar 
toți. 

— Nici după ce le-ai arătat că nu eziţi să-ți omori... 

Quintul se opri. Auzea ropotul copitelor a trei cai care se îndreptau spre 
ei. Erau încă departe și scrâșni din dinți când şi dădu seama că fusese la 
rândul său spionat. 


— Cred că ţi se va îndeplini dorinţa, zise Rim după o pauză lungă. 

— Ce vrei să zici? se miră Stin. 

— Cred că Sfinţia Sa vine spre noi. Și asta nu face decât să-mi confirme 
că eşti cineva cu totul special. Altfel Radoslav nu s-ar fi ostenit să străbată 
atâta cale într-o noapte friguroasă ca asta. 

Acum tropotitul cailor se auzea clar chiar şi pentru Stin, care rămase la o 
distanţă sigură de quint. 

— Vassur! 

Strigătul Abatelui se auzi distorsionat de goana calului, sunând tremurat. 

— Să nu îndrăznești să-l atingi! răsună din nou vocea lui Radoslav. 

Rim nu era însă atent la el. În lumina pâlpâitoare a unei lămpi cu ulei, o 
putea vedea pe Maria călărind în dreapta Abatelui; la stânga era Aloim. 
Femeia se opri însă la o distanță de unde nici un om nu o putea vedea, 
trăgându-se în umbra întunecată a unui copac. 

Ce caută Maria în anturajul Abatelui? Cum de era noaptea lângă el? 

Când cei doi bărbaţi ajunseră lângă ei, Radoslav își struni calul așa încât 
animalul se aşeză între quint şi Stin. Abatele coborî de cealaltă parte și privi 
pătrunzător spre cicatricea circulară de pe fruntea clonei. 

— Stin... 

— Sfinția Ta, eu doream doar... 

— Nu contează ce ai dorit. Ai înfăptuit astăzi o mare prostie care a pus în 
pericol nu numai viața ta, ci și pe a multor altora. Te rog să te întorci în Sat. 

— Eu vreau totuși să te întreb despre... 

— Tot ceea ce vrei să ştii ţi se va explica. Mâine dimineaţă o să spui 
Mariei... 

— Ea nu mă înţelege! Spune că... încercă tânărul să explice. 

— Îţi repet. Du-te în Sat şi ajută-ne să facem ca nesăbuinţa ta să treacă 
neobservată. Eşti singura noastră speranţă, Stin, ca în Sat să domnească 
ordinea sfântă, lăsată pe pământ de Sfântul Augustin. 

Clona privi pentru o clipă în jos şi apoi, fără să spună o vorbă, începu să 
se caţere anevoie în copac. Își primise răspunsul chiar atunci și nu mai avea 
nevoie de altul. 

Abia când Stin se pierduse în întunericul dintre colibe, Abatele se 
întoarse și privi pătrunzător către Rim. 

— Puteai să-l ucizi... 

— Puteam. 

— Dar n-ai făcut-o. De ce? 


— Nu mă ameninţa în nici un fel. I-am spus și lui. Era doar un băiețandru 
plin de ifose. Aș fi vrut însă să vorbesc mai multe cu el. Sunt încă însărcinat 
cu ancheta în cazul orgiei... 

— N-am uitat asta, Spionule. Văd însă că îţi place. Nu eziţi să faci 
pânde... 

— Pânda, Sfinţia Ţa, e cea mai mare pasiune a mea. Nu m-a dezamăgit 
niciodată. Întotdeauna e ceva de văzut pentru un ochi exersat. 

Abatele încalecă destul de greu. 

— Cicatricea aia rotundă o să fie greu de înţeles pentru ceilalți, spuse el 
într-o doară. 

— Nu era un semn doar pentru el... 

— Ce vrei să spui? ridică Abatele o sprânceană. 

— Uneori oamenii uită cât de prețioase sunt lucrurile. Și de aceea e 
nevoie de asemenea situații în care să se gândească la chipul pe care l-ar 
avea lumea fără ele. E limpede pentru mine că tânărul ăsta e important 
pentru voi. Ceva îmi spune că dacă voi afla şi motivul, atunci o mare parte 
din misiunea mea aici se va fi împlinit. 

Aloim oftă. Abatele îşi întoarse calul și plecă fără să spună vreun cuvânt. 

Maria nu e ceea ce am crezut până acum, iar Aloim mă spionează. 

Rim îşi reluă locul de pândă în copac și începu să se gândească din nou la 
zeţii lui. Îi lipseau. Ducea dorul siguranţei absolute pe care o degajau. 
Deodată însă, un gând ajunse la suprafaţa conștiinței sale și explodă cu 
puterea unei încărcături atomice. 

Nu de mine s-a ascuns Maria! De clonă s-a ascuns! 

Implicaţiile acestei revelații îl împiedicară să doarmă tot restul nopții. 


32. Aşa după cum le spusese Alarik, Severus nu fusese prea greu de găsit. 
După ce rătăciseră două zile prin împrejurimile orașului, ascunzându-se în 
șopronul unui crescător de animale ciudate, despre care Kasser aflase că 
sunt oi, Mos se aventurase singur în oraş şi angajase o prostituată care să-l 
aducă pe bătrân până la ei. Femeia fugise însă cu banii și îl lăsase pe 
bătrânul soldat să se descurce pe alte căi. Şi cum Mos nu era un campion al 
imaginaţiei, şi-a tras boneta pe ochi, și-a învăluit mai bine în jurul corpului 
o pelerină cumpărată de la o tarabă de vechituri şi a început să cutreiere prin 
Oraș. 


Soldatul s-a convins curând că pe Terra funcţiona încă proverbul acela 
care spune că atunci când mergi pe stradă şi crezi că ești văzut de toată 
lumea, de fapt, nimeni nu are ochi pentru tine. A căpătat destul de repede 
curajul de a intra într-un fel de local unde se servea mâncare caldă şi unde 
chiar se ospătase pe săturate, resimţind, e drept, o oarecare mustrare de 
conștiință la gândul că împăratul lui și Mas nu pot mânca decât alimente 
sintetizate sau varietatea aceea bizară și fadă de produse lactate cu care îi 
servea stăpânul stânii. Ascultă povestirea unui bătrân care se jura că fusese 
de față când, mișcându-se cu viteza fulgerului, un om l-a omorât mai întâi 
pe Alarik, apoi i-a măcelărit pe toţi cei care apărau australul, inclusiv pe 
bărbatul acela căruia străinii îi strecuraseră muşte de Alderbaraan. Mos 
zâmbi în barbă. Împăratul avusese din nou dreptate. 

Soldatul aştepta de multă vreme vestea că un quint fusese învins în luptă. 
Kasser îi repetase de nenumărate ori că un asemenea lucru era imposibil. 
Era nevoie de câteva zeci de mii de oameni într-o incintă închisă ermetic, 
dar chiar şi atunci nu se știa dacă nu cumva quintul i-ar fi ucis pe toţi 
înainte de a cădea epuizat din cauza efortului. Știa de asemenea că arhivele 
imperiale arătau că toți quinții muriseră după ce implanturile lor neurale 
începuseră să se degradeze rapid şi iremediabil. Sfârşeau repede. În numai 
două săptămâni, creierul lor nu mai era în stare să răspundă nici măcar la 
stimulii luminoși. Şi totuși, Mos spera să afle de un asemenea eveniment 
care să îl facă să se simtă răzbunat pentru momentul acela de infinită 
umilință când, privind la el și fără să îl întrebe nimic, un maestru îi spusese 
că nu e potrivit nici măcar pentru aspirantură. 

Mos stătuse în local destul de mult pentru a-l vedea apărând pe Severus. 
Părea sub influenţa unor substanţe care îi alterau capacităţile motorii, pentru 
că se clătina vizibil şi rostea vorbe fără sens. 

Când bătrânul trecuse pe lângă masa lui, cu un gest calm, dar ferm, Mos 
îl silise să se aşeze alături de el și îl lăsase să îi vadă chipul. Trăsăturile 
acestuia se limpeziseră, năuceala de pe faţa lui lăsând locul unei frici care îi 
paraliză pentru scurtă vreme şi glasul. Mos îi dădu lui Severus să mănânce 
şi apoi, fără să rostească o vorbă şi supraveghind atent câţiva bărbaţi care 
începuseră să se uite cu prea mult interes la ei, Mos părăsise localul, 
sprijinindu-l pe bătrân. 

O dată ajunși la stână, Severus căzu într-un somn adânc, acompaniat de 
un sforăit gros, sonor. Se trezi abia a doua zi dimineaţă și îi privi năuc pe 
cei trei. 


— Aha! răcni el bucuros. V-aţi dat seama cine sunt cu adevărat! Scoateţi 
australul! 

Fără o vorbă, Mas își extrase cel mai lung dintre pumnale şi își plimbă 
degetul peste tăișul lui strălucitor. 

— Ce? Crezi că mă sperii cu scobitoarea aia? Păi eu... Când au venit să 
mă... Paişpe... începu să se bâlbâie Severus, părând că nu se hotărăşte ce 
întâmplare înfricoșată dintr-un trecut glorios ar trebui să povestească. 

Lovitura de pumn a lui Mos îi explodă însă în figură și îl trimise la 
pământ. 

— Ai să răspunzi numai la ce te întreabă Înălțimea Sa. 

Adus brusc la sentimente mai bune, Severus încuviinţă din cap. Kasser îi 
mulțumi mut lui Mos şi apoi întrebă: 

— De ce ești îmbrăcat de parcă ai fi călugăr? Ai vreo legtură cu Abația? 


— Serenissime! Înălțimea Ta! Sigur că am o legătură cu Abația. Sunt 
ultimul luptător din neamul celor care s-au opus călugărilor augustinieni 
încă de pe vremuri. Străbunicul meu... 

— Știu... a întâlnit un om care i-a predat toate secretele... 

— Exact, prea mărite, se ploconi vagabondul. 

— Bine, dar de ce lupti împotriva lor...? 

— Sunt asupritori, stau pe grămezi de bani în timp ce poporul din 
Câmpie nu are nici măcar ce mânca. O dată, când au fost inundaţii mari, au 
închis porţile şi zeci de mii de oameni au fost luaţi de ape pentru că nu s-au 
putut adăposti acolo, pe gorganul acela unde își ţin clonele. 

— Vorbeşti prostii. Evenimentele astea s-au petrecut de curând. Altul 
trebuie să fi fost motivul pentru care a luat ființă acum două mii de ani o 
frăţie care să lupte împotriva călugărilor augustinieni. 

Severus îşi ridică privirea până când o întâlni pe aceea a lui Kasser. Ochii 
lui scânteiau. 

— Luminăţia Ta, se vede că eşti un om înţelept! 

— Cum așa? râse Kasser. 

— Pentru că mă întrebi a doua oară, în numai trei zile, ceva ce nu pot 
spune. 

Tăcerea lui Kasser ținu loc de cerere pentru lămuriri. 

— Sire, străbunicul ne-a lăsat cu limbă de moarte adevărata poveste a 
întâlnirii sale cu călugărul. De fapt, dorise să-i fure cufărul, iar omul acela, 
bătrân şi bolnav, nu numai că nu se opusese, dar păruse chiar bucuros. Se 
pare că emoția atacului îl adusese în pragul morţii, fiindcă a apucat să mai 
zică numai că în cufăr există documentele ordinului său secret, care ne vor 
aduce cândva mulţi bani dacă le vom păstra și le vom da cui le cere, pentru 
a le folosi împotriva Abației. De aceea m-am grăbit să vin la Înălțimile 
Voastre când am auzit de austral... 

— Înţeleg. Dar nu aţi aflat care era motivul pentru care necunoscutul 
acela lupta împotriva Abației? 

— Nu! pufni Severus agitându-și mânecile largi ale sutanei. Adică a zis 
el ceva... Dar pentru patru generații din familia mea fraza, aceea n-a avut 
nici un sens. Am păstrat-o însă cu sfințenie în memorie. A zis așa: "Abația 
trebuie nimicită fiindcă umple lumea cu atei..." 

Kasser medita o clipă şi recunoscu apoi cu un glas aproape vesel: 

— Asta e într-adevăr o prostie. 


— Așa ne-am gândit şi noi. Poate că or fi tâmpite clonele alea, dar numai 
lipsite de credinţă nu se poate să fie numite, hohoti gros bătrânul. 

— Poate se referea la faptul că împărtăşesc o credinţă strâmbă, presupuse 
Mos. 

— Da, se prea poate. Dar e greu de crezut că ar putea exista o organizație 
secretă care să se opună Abației, dar care să se bazeze pe argumentul unei 
secte eretice. Trebuie să fie cu totul altceva... 

Severus se ridică și întrebă cu glas sfios. 

— Acum pot sa plec? 

— Bineînţeles că nu, râse Kasser. Trebuie să ne duci în locul unde 
spuneai că se află documentele. 

Bătrânul îi privi cu șiretenie. 

— Am motivele mele să nu mă grăbesc să ajung acolo. Să zicem că sunt 
nişte prieteni cu care n-aş vrea să mă întâlnesc îriainte de a avea niște bani 
pe care îi datorez. 

— O să mergi cu noi, zise ferm Mos. 

— Ba n-o să merg, protestă energic Severus. Pe legea mea că nici măcar 
întreaga dinastie Boszt nu mă poate... 

Mas sări asupra lui Severus şi se opri cu tăișul cuţitului aproape de gâtul 
lui. 

— De ce ai pomenit numele asta? scrâşni soldatul. De unde știi? 

Speriat, bătrânul reuși doar cu greu să îngaime. 

— Ce să ştiu? Că omul acela face parte din familia imperială? 

Dacă n-ar fi fost gestul energic al lui Kasser, cuțitul lui Mos și-ar fi 
îndeplinit misiunea. 

— Toată lumea știe că numai dinastia Boszt are austral. 

— 'Ţi-am spus că l-am furat.. 

— Da? Şi ce-ai făcut apoi? În loc s-o ştergi cu propulsia standard până în 
cel mai apropiat sistem stelar și să vinzi acolo australul, ai rămas aici. E clar 
că eşti de-al lor. De altfel și în oraş am auzit zvonul ăsta. 

Kasser își privi camarazii în ochi. Omul acela era foarte periculos, dar 
deocamdată se putea dovedi mai prețios dacă era păstrat în viaţă. 

— Cum ajungem la documentele alea? Zi-ne și o să te lăsăm să pleci. 

Severus se ridică cu greutate, aranjându-și straiele ponosite de parcă ar fi 
fost cine ştie ce veşminte scumpe. 

— Sigur, bate-ţi-l pe Severus! Avea dreptate străbunicul meu când zicea 
că nu poţi avea încredere într-un Boszt! Niciodată n-au fost oameni de 


onoare. l-au jignit pe cei slabi. 

— De parcă tare mulți Boszt cunoscuse, râse Mas. 

— Se pare că citise asta într-unul dintre documentele din cufăr... 

Cei trei bărbaţi rămaseră împietriţi. Se ştia de multă vreme că Abația 
pretindea că întocmise harta genetică a dinastiei Boszt și toate dovezile 
indicau faptul că Ladislau, primul duce Boszt de Eccius, era nepotul unui 
emigrant pământean. Înaintașul acela glorios nu lăsase însă nici o istorie 
despre familia sa, adâncind un mister în judecarea căruia nu trebuia pierdut 
din vedere faptul că Abația avea numai de câștigat afirmând că dinastia nu e 
mai veche decât ea şi că îşi avea originile în câmpiile Vechii Terra. 

— Deci hârtiile au fost citite... spuse Kasser într-un târziu. 

— Nu toate, nu toate! Bătrânul a murit înainte de a-l învăţa pe tata să 
citească... Bunicul era aproape orb și nu deosebea literele. Apoi noi nu am 
mai dat importanţă. 

Pradă unei tensiuni extreme, Kasser se repezi urlând la Severus. 

— Unde sunt blestematele alea de documente? 

Cuvintele fură rostite cu atâta tărie, încât bătrânul se trase înapoi, se 
împiedică și căzu pe spate. 

— La munte... îngropate sub o colibă. Acolo a stat o soră de-a mea... Dar 
ea nu știe!... 

— Unde anume? Pe unde trebuie să o luăm ca să ajungem acolo? 

— Întrebaţi de Piatra Arsă. E la două zile de mers călare... Să fiți însă 
atenţi la trecători, fiindcă sunt păzite de tot felul de oameni care cred că 
munţii sunt ai lor și li se cuvine un fel de tribut... Cei de care mă feresc şi 
eu... 

Kasser privi spre Mos şi încuviință din cap. 

— Poţi să pleci, bătrâne. O să găsim singuri locul de care zici. 

— Dar nu mă miluiţi cu nimic? La urma-urmei, v-am zis tot ce ştiam... 

Kasser scoase un pumn de aur din buzunar şi i-l aruncă lui Severus, care 
se grăbi să strângă mica avere de pe pământul bătătorit care ţinea loc de 
podea. Abia când se depărtase la mai bine de un kilometru, Mas ridică pe 
umăr laserul său și îl tăje pe bătrânul vagabond îri două jumătăţi perfect 
egale. 


33. Nu se poate ca nimeni să nu remarce cât de mult te asemeni cu 
Dumnezeul Tău. Eşti conștient desigur că, dacă El ar fi fost altfel, probabil 
că nu tu ai fi fost cel ales pentru Revelaţii, dar nu se poate să-ţi reprimi 
total sentimentul de fericire care te-a cuprins când ţi-a spus, în vis, despre 
felul în care trebuia reconstruit acoperișul. Simţi că, dacă Dumnezeul tău 
ar fi fost mai puţin înclinat spre lucrurile practice, spre meșterei ile de tot 
felul, aşa cum le numise unul dintre semenii tăi, l-ai fi venerat la fel de 
mult, dar iubirea nu ar fi fost la fel de sinceră. Nu l-ai fi simţit la fel de 
aproape. 

Nu înţelegi, desigur, felul în care e vrăjită piatra aceea care e mai întâi 
închisă într-un tub de metal şi care apoi arată ca un fel de spumă, dar 
ușurința cu care se pot face din ea panouri mai ușoare decât frunzele, dar 
mai rezistente decât lemnul, nu poate fi decât o minune dumnezeiască. 
Folosind o asemenea substanţă mirifică, oamenii tăi au reclădit în doar trei 
zile acoperișul, iar arborii care servesc de coloane nu se mai încovoaie 
acum sub greutatea ţiglelor de lut. 

Și mai ştii că Dumnezeul tău e bun și te respectă. Nu a dorit să îţi dea de 
pomană acoperișul acela, ci ţi-a cerut ceva care stă în puterea voastră să 
dați: țiglele vechiului acoperiș. Nu ştii ce vrea să facă din ele, nu înţelegi la 
ce i-ar putea folosi tăblițele acelea sfărâmicioase de vreme ce El are 
asemenea minunate materiale. De aceea crezi că nu vrea să te jignească, că 
vrea să îl simiţi aproape, ca pe unul din voi, că participarea lui 
binevoitoare la zidirea Templului nu face decât să unească un cerc în care 
profanul cel mai umil se întâlnește cu sferele înalte ale dumnezeirii. Toți 
într-un cerc perfect, într-o credinţă pe care o simţi în stare de orice. 


Când pătrunse în sala mare a staţiei orbitale, Isidor ştia deja că se 
întâmplase ceva rău. Fusese educat să nu se iluzioneze şi să nu aștepte 
niciodată la nimic bun de la viaţă, aşa încât nu se îndoia asupra naturii 
nemulțumirii lui Crey. Tensiunea era însă la cote atât de înalte încât se 
simţea amenințat fizic şi decise că nu avea altă şansă decât atacul. 

— Protestez energic... începu călugărul cu un glas ascuţit. 

Crey aruncă cu zgomot pe podea mnemocubul pe care îl ținea în mâini și 
strigă la rândul său: 

— Ia, chiar protestează, popo! Numai asta ne lipsea acum! Nişte proteste 
din partea unui mincinos trădător! 


Isidor rămase câteva clipe descumpănit de vorbele guvernatorului, dar 
reluă cu îndârjire. 

— Eu nu am trădat pe nimeni, de vreme ce singurele interese pe care le 
reprezint sunt cele ale Abației. 

— Serios? Ultima dată când am tăinuit noi despre ceea ce încercăm să 
înfăptuim aici pe Praxtor ai fost de acord că metodele nu tocmai desprinse 
din manual pe care le-am folosit necesită o oarecare alianţă... Cu alte 
cuvinte am fost amândoi de acord că... 

— Acordul acela a fost o greşeală, spuse Isidor cu glas hotărât. La 
vremea aceea nu am știut nici natura, și nici gravitatea a ceea ce încerci să 
faci. 

Crey se ridică de pe scaunul său și veni până aproape de Isidor. Ca și cum 
ar fi dorit să sublinieze diferența de înălțime dintre ei, se băgă chiar sub 
nasul călugărului și privi în sus. 

— Spune-mi ce i-ai scris Abatelui! plesni ca un bici vocea 
guvernatorului. 

— Eu nu i-am... 

Crey pocni cu tocul cizmei sale înflorate de podeaua de oţel. 

— N-ai pic de rușine, popo! Toată viaţa mea am crezut că voi, călugării, 
în general oamenii religioși, aveţi un simt moral aparte, că nu minţiţi. 

— Nu și călugării augustinieni. Noi credem că orice este permis de 
vreme ce concură la menirea noastră ultimă, cea... 

— Da, da, da... am citit şi eu ceva într-o carte. Îl feriți pe Dumnezeul 
vostru de propria-l nemărginire. Ce frumos! Ce înșiruire de vorbe fără nici 
un sens! pufni Crey. 

— Nu huli, spuse încet Isidor. 

— Dar tu nu huleşti? Nu ești oare tu acela care, în disprețul nu al unei 
fiinţe ascunse undeva printre stele, ci al propriilor noştri ochi, negi că ai 
trimis un mesaj Abației? Nu ești tu acela care, dacă vom deschide acum 
magazia, ne vei spune că acolo se află două sonde cu austral, și nu una 
singură, aşa cum am putea vedea cu toţii? Asta cum se cheamă oare? 

Isidor trăgea de timp prin toate tertipurile de care se simţea în stare. 
Deosebea în atitudinea lui Crey şi altceva decât mânie. Guvernatorul părea 
gata să riște absolut totul în disputa aceea pe care nu o înțelegea pe deplin. 
Privirile îi căzură pe mnemocubul aruncat pe jos și îngheţă. Își ridică ochii 
spre Crey care îi văzuse spaima. 

— L-ai recunoscut? întrebă calm guvernatorul. 


— A aparţinut unui Abate respectat şi a fost furat acum mai bine de 
douăzeci de generaţii în timpul unei schisme... Ni se predă la școală cum 
putem să îl recunoaștem... Nici măcar nu v-aţi dat osteneala să îl modificaţi, 
să îl camuflați cumva. 

— Aaa, contrabandiştii de la care l-am cumpărat uitaseră de el. Nimeni 
nu le ceruse vreodată așa ceva. Sunt convins că nici nu credeau că poate fi 
folosit. 

Isidor schiță semnul cercului asupra lui Crey. 

— Nu meriti să te ierte Dumnezeu, spuse el cu glas adânc. 

— Bine, păstrează-ți prostiile astea pentru minţi mai simple, cum sunt 
cele ale clonelor de sub noi. 

— În tot timpul ăsta am crezut că ești un fel de ales, că Dumnezeu te-a 
desemnat pentru a duce Abația într-o noua etapă. Unele dintre realizările 
tale... 

— Ei, m-am descurcat și eu, râse guvernatorul. 

— ... au fost cu adevărat remarcabile. Am crezut că ele sunt un semn 
divin, dar, de fapt, nu erau decât modul în care mintea ta pervertită şi-a 
bătut joc de Manualul Însămânţării. Dumnezeu nu o să îngăduie asta. 

— Ei nu! dădu din mâini Crey, de parcă ar fi vrut să alunge o muscă 
supărătoare. O să îngăduie. Că dacă îndrăzneşte să întreprindă ceva 
împotriva mea, am să-i arăt propria-l nemărginire. 

Oamenii din suita guvernatorului începură să râdă gros. 

— Lasă asta, continuă Crey. la spune-ne mai bine ce i-ai scris Abatelui. 


Hyam cel istet s-a zbătut preţ de câteva zile și apoi te-a întrebat dacă ar 
putea să folosească materialul care mai rămăsese de la construcţia 
acoperișului pentru a clădi câteva adăposturi mai mici. I le-ai dat, dar ai 
păstrat şi o rezervă... Acum, lângă Templu, apăruseră trei construcții 
ciudate, în care era însă foarte bine de dormit atunci când ploaia scălda 
câmpia. De atunci însă nu ai mai scăpat de Hyam, care te roagă să pui o 
vorbă bună pe lângă Dumnezeu, fiindcă e convins că ar putea realiza un 
Templu mai frumos dacă ar avea destulă spumă de aceea care se împietrea 
cu vremea. 

Cei mai harnici, dar lipsiţi de fantezie, s-au mutat în jurul malului de 
unde extrag nisipul acela din care femeile coc apoi tăbliţele de lut. Se pare 
că ei sunt preferaţii lui Dumnezeu, de vreme ce El îţi apare în vis cel puţin o 
dată pe săptămână și îţi poruncește să îi încurajezi să-și continue munca. 


Tinerii spun că dacă stai destul de târziu în noapte poţi vedea un car de foc 
din care coboară niște creaturi strălucitoare care încarcă din foișor 
darurile voastre pentru El. Și uneori se aud și voci. Noaptea este însă a 
Domnului Dumnezeului tău. Nu poți să-l trădezi. 

Mai sunt şi cei care gătesc mâncarea. Asta e de departe cea mai 
plicticoasă și mai complicată dintre toate treburile. Fiindcă a crește legume 
nu e o treabă tocmai ușoară. Uneori porcii sălbatici vin și strică straturile, 
alteori vânătorii se întorc fără pradă, fiindcă n-au avut de noroc. Știi însă 
că sunt cu toții oameni pe care te poţi baza și care se lasă mai degrabă 
lipsiţi de hrană pe ei înșiși decât să nu-i îndestuleze pe ceilalți. 

Ordinea asta are însă și relele ei. O femeie tânără... nu mai știi cum o 
cheamă... stă și îngrijește toată ziua un fel de cerc din flori de câmp. Le-a 
răsădit acolo și acum au înflorit. Spune că frumuseţea aceea e atât de 
deplină încât nu poate fi decât dumnezeiască. Nu înţelegi în ce fel poate fi 
folositoare frumuseţea, dar ea ţi-a adus aminte că şi cei doi pictori nu fac 
decât să înfrumuseţeze pereţii Templului şi toată lumea respectă ceea ce 
fac. Ar mai fi desigur şi Sirin. El e de departe cel mai ciudat. A decis că 
misiunea lui este aceea de a-i apăra pe ceilalţi. Deocamdată, câmpia nu îi 
pusese în pericol. Animalele erau blânde și semenii tăi nu muriseră decât 
căzând din copaci sau striviți sub construcţiile eșuate. El insistă însă că 
trebuie să fie... soldat... da... așa își zicea. 

L-ai întrebat de ce alesese tocmai îndeletnicirea aceea. Și puternicul 
Sirin a răspuns că simte că undeva în străfundurile fiinţei sale mai trăieşte 
un om și că acela îi poruncește să devină soldat. Știi că asta e o idee 
interesantă. Și vorbele astea ţi-au sunat cumva cunoscute. Când le-ai auzit, 
ai simţit că le înţelegi dincolo însă de orice rațiune, ca și cum ar fi numit 
ceva de care ai fost convins toată viața, fără însă să o ştii prea bine. Sirin 
va fi soldat. Le-ai spus asta și celorlalţi, şi ei au acceptat. 


Crey holbă ochii cât cepele și pentru prima oară în viaţa lui avu senzația 
clară că a comis o prostie imensă, care ar fi putut fi evitată dacă s-ar fi 
gândit măcar şi un singur minut asupra acelui detaliu. 

— Ia mai zi-mi, popo! Ce e chestia asta cu Primul Beneficiu? 

Isidor întoarse capul încercând să nu-l privească în faţă. Știa însă că nu 
mai are nici un sens să se împotrivească. Faptul că apucase să vadă 
mnemocubul cu copia furată a Manualului Însămânţării arăta că intenţiile 


lui Crey în ceea ce îl privește sunt cumplite. Aproape că nu mai conta ce 
anume spune. 

— Dacă ai fi avut răbdare să citeşti... 

— Ştiu manualul ăsta nenorocit aproape pe de rost. E scris prost şi 
conține o mulțime de inepții. Nu scrie nicăieri nimic despre... Primul 
Beneficiu. 

— Ai fi putut fi mai deştept, răsuci fără să ştie Isidor un cuţit în sufletul 
lui Crey. Trebuia să te gândești la asta. De obicei, primele produse obţinute 
de pe o Lume Agricolă sunt semnalul unor adevărate sărbători populare. 
Chiar și cele mai sărace sau mai rezervate dintre administrații ţin măcar câte 
o recepție oficială. Iar tu? Tu ce-ai făcut? Mi-ai spus că ai aruncat tăbliţele 
alea... 

Guvernatorul încercă să se apere: 

— Dumnezeule! Dar sunt niște ţigle! Nimeni nu are ce face cu ele. Cum 
să mă fi prezentat în faţa oamenilor care aşteaptă grâne cu niște plăcuţe de 
lut ars? Cred că nici măcar unui sfânt ca tine ele nu i-ar ţine de foame. 

Isidor clătină din cap. 

— Pentru un om cu adevărat flămând, speranţa belșugului poate fi mai 
gustoasă decât cea mai elaborată mâncare. 

— Vorbești în dodii. Dar de-acum răul e făcut... Ce-ar mai putea face 
Abatele tău? 

Călugărul zâmbi larg. 

— Sfinţia Sa Radoslav e un om tare înțelept, renumit pentru 
perspicacitatea lui. El se va întreba desigur ce anume te-a făcut să arunci 
Primul Beneficiu. Eu unul recunosc că nu înțeleg, dar el va desluși cu 
siguranță motivul tău. 

Crey începu să-și maseze bărbia cu putere. Pe chipul lui se vedea că era 
muncit de gânduri negre. 

— Să înţeleg deci că numai atât i-ai scris? Că am renunţat la nenorocitele 
alea de tăblițe?... 

— Nu chiar, murmură Isidor. Mai era ceva. 

Crey ridica din umeri arătând că așteaptă. 

— Mi-am permis să îi sugerez Abatelui că, de fapt, nici măcar nu ai 
aruncat ţiglele alea, ci le ţii aici pe undeva numai pentru tine. 

Crey se ridică de pe scaun și veni până în apropierea lui Isidor. Era doar 
cu puțin mai înalt decât călugărul care stătea pe un scaun destul de 
incomod. 


— Şi de ce aş fi făcut eu una ca asta, după părerea ta? 

— Nu ştiu. E clar însă că nu poţi să arăţi nimănui plăcuţele alea. Motivul 
nu ţi-l cunosc, dar eu unul nu am nici o îndoială că dorești ca existenţa 
țiglelor alea să rămână un secret. 

Crey începu să râdă. 

— Ai dreptate. M-ai prins. Nici nu știi câtă dreptate ai. Așa este! Eu 
vreau să nu știe nimeni de ele. Eşti foarte isteţ și probabil că aşa este și 
Abatele tău, încheie guvernatorul devenind brusc serios. 

Crey începu să se rotească în jurul scaunului lui Isidor. 

— Nu e oare țelul vostru ultim să-l ajutaţi pe Dumnezeu, atunci când își 
va fi atins propria-l nemărginire? 

— Ba da, dar nu văd ce legătură poate avea asta cu... 

— Şi cum se numeşte bătălia aceea finală pe care voi o veţi duce cu cei 
răi? 

— Armaghedonul, bâigui Isidor. 

— A, da, Armaghedonul. Te-ai gândit vreodată că bătălia asta ar putea fi 
altceva decât v-aţi imaginat voi? 

— Nu... Nu înţeleg. 

— Uite, am să-ţi spun eu cum stau lucrurile. Ţiglele acelea conțin austral 
într-o concentraţie fantastic de mare. Am deja atâta combustibil încât în 
numai trei ani voi deveni cel mai puternic om din Univers, pentru că voi 
putea lovi instantaneu în oricine. 

Isidor își duse mâna la gură. 

— Doamne! Ce-am făcut! 

— Ce-ai făcut? îți spun eu ce-ai făcut! L-am adus pe Dumnezeul tău în 
faţa limitelor sale. Pentru că Sagittarius nu va folosi australul doar pentru a- 
şi asigura hegemonia, ci va explora mereu, reluând tendinţa naturală a 
oamenilor de a coloniza lumi noi. Vom deveni infiniţi şi atunci vom fi atât 
de mulţi și de depărtaţi unul de altul că nu vom mai avea un singur stat, un 
singur împărat, o singură limbă și, de ce nu, un singur Dumnezeu! 

Lui Isidor îi căzuse capul în piept. Mormăia ceva în barbă. 

— Te rogi? 

— Da. 

— Foarte bine faci, fiindcă în faţa ordinului tău s-a stârnit cea mai mare 
furtună din Univers. Primul meu adversar este Abația. Dumnezeul vostru o 
să mă privească în ochi şi o să vadă acolo un loc unde nici măcar el nu 
poate ajunge. 


— Ba or să te distrugă într-o clipită. 

Crey zâmbi viclean. 

— Recunoști deci că Armaghedonul de care aţi tot vorbit vreme de 
generații începe acum? 

— Se prea poate. Nu ştiu... clătină din cap Isidor. 

— Ei bine, eu știu, hohoti Crey. Și mai ştiu că în orice bătălie câștigă de 
obicei acela care are iniţiativa. De aceea am să lovesc eu primul. 

Guvernatorul scoase din faldurile hainei sale un pumnal și îl împlântă 
fulgerător între omoplaţii călugărului. 

Ca şi cum s-ar fi aşteptat la așa ceva, Isidor se întoarse către el şi, cu 
ultimele puteri, murmură: 

— Or să te distrugă, nebunule!... 


Personalitatea dublă a lui Sirin pare că se accentuează pe zi ce trece. 
Ieri l-ai văzut trecând pe lângă tine şi vorbindu-și în barbă, dar folosind 
cuvinte de parcă ar fi conversat cu altcineva. L-ai întrebat dacă se simte 
bine şi el ţi-a spus că nu s-a simţit niciodată mai puternic. Apoi a vrut să îţi 
arate o figură de luptă și s-a mișcat atât de repede, încât nici nu fi-ai dat 
seama ce a făcut. În numai o clipă însă te-ai trezit la pământ cu el deasupra 
ta, ținând un țăruș ascuţit, gata să ţi-l împlânte în piept. 

Ţi-ai dat atunci seama că se întâmplă ceva ciudat cu el şi l-ai întrebat 
dacă nu a păţit ceva ieșit din comun în ultimele zile. Iar el ţi-a răspuns abia 
după ce ai insistat mult, ameninţându-l chiar că te vei ruga la Dumnezeu să 
fie pedepsit. Într-un târziu te-a condus într-o văioagă adâncă. Acolo zăcea 
pe jumătate îngropat în nisip un fel de ou metalic. Pe singura lui parte 
expusă spre cer sufla printr-o țeavă, din când în când, un fel de ceața 
ciudată. 

Te-ai mâniat la culme. Sirin nu avea nici un drept să ţină doar pentru el o 
asemenea minune. Se poate ca în recipientul acela care părea că fierbe pe 
dinăuntru să fi fost cine ştie ce lucru important, care să îi ajute să-L serviţi 
mai bine pe Domnul Dumnezeul Vostru. Aţi cărat cu greu oul acela 
strălucitor până în Templu, unde i-ai adunat pe toți. 

Stai acum cu una dintre uneltele pe care meșterii le-au folosit pentru 
acoperiş şi încerci să deschizi oul. Îl laşi pe Sirin. El pare mai puternic. În 
sfârşit, după o ultimă lovitură, oul se sparge exact în două. Înăuntru este 
doar un lichid ciudat. Îl guşti. E dulce... le dai și celorlalţi sperând că e un 


leac Dumnezeiesc. Nu mori, dar mintea ta... Mintea ta... Laak! Cine naiba e 
Laak?! 


34. Abatele nu mai credea în vise. Ştia că încă de acum şaizeci de 
generaţii, de când Sfântul Augustin cel Nou începuse primele experimente 
de sugestionare prin somn, în Abaţie visele nu mai puteau fi creditate cu 
vreo importanţă. Fără sondele implantate apostolilor de pe Lumile Agricole, 
religiile acelea nu ar fi avut nici o şansă. Chiar şi Stin, poate cea mai 
inteligentă și mai impetuoasă dintre clonele Sfântului Augustin, un tânăr 
pentru care nutrea sentimente aproape de evlavie, avea să se transforme 
într-o marionetă docilă imediat ce Maria îi va fi implantat sonda prin care să 
i se poată controla visele. Se gândi cine anume i-ar fi putut implanta lui o 
sondă psi. Nu era cazul, desigur, dar medita o clipă asupra avantajelor pe 
care le-ar fi avut cineva care i-ar fi putut controla visele. Fruntea i se încreți. 
Probabil că fiecare om din Univers ar fi avut de câştigat dacă el n-ar fi avut 
visul în urma căruia găsise mesajul Abatelui din vechime. 

Ziua aceea fusese una agitată. Încercase mai bine de două ore să scape de 
fratele Kalator, care insista să meargă el însuși pe Praxtor pentru a rezolva 
conflictul despre care le scrisese Isidor. Radoslav nu se îndoia că bărbatul 
acela înalt şi uscăţiv ar fi putut tranșa în favoarea Abației aproape orice 
dispută militară sau politică din întregul Univers. Nu îi putea însă împărtăși 
şi lui toate motivele care îl făceau să nu îi permită o asemenea acţiune. 
Motivele! Ah, motivele! De-a lungul anilor, mulți dintre înaintașii săi 
păruseră înţelepţi, aproape atinși de grația divină în ceea ce priveşte 
deslușirea viitorului, numai pentru că folosiseră informaţii pe care ceilalți 
abaţi le transmiseseră în secret, din generaţie în generaţie. Și cum să-i fi 
spus el lui Kalator că, din punctul lui de vedere, timpul Abației se 
terminase? 

Ştia că ouăle fuseseră construite de cel de-al treilea abate, după indicaţiile 
directe ale Sfântului Augustin. Nimeni nu ştiuse vreodată de ce înaintașul 
acela misterios alesese să construiască șase sute șaizeci și șase de asemenea 
sonde. Din scrierile primilor abaţi se puteau desprinde desigur câteva 
ipoteze. Nu-i ajunsese australul pentru mai multe, sala în care urma să fie 
păstrate nu permitea stocarea mai multor sonde... Existau chiar şi voci care 
spuneau că era posibil ca Abatele acela din vechime să nu fi avut destui 


bani pentru mai multe Ouă. Pirinnus, Abatele care-l consacrase pe 
Radoslav, îi spusese înainte de a muri că nu ar vrea defel să fie în pielea lui 
fiindcă era de aşteptat ca Ouăle să se termine exact în timpul mandatului 
său. Şi chiar aşa fusese. Teoretic, ultimul Ou, cel de-al şase sute şaizeci şi 
șaselea, ar fi trebuit îneărcat cu germenii care realizaseră Însămânţarea 
fructuoasă de pe Praxtor. Asta numai după ce Isidor ar fi spus că totul este 
în ordine. Dar n-a fost să fie, şi coincidenţa asta între primul eșec al Abației 
după câteva secole de însămânțări reușite şi terminarea stocului de Ouă 
moştenit din vechime nu putea fi decât un semn dumnezeiesc. Sosise 
momentul ca Abația să dezlănţuie asupra Universului aceeași furie pe care 
omenirea părea că o acumulase împotriva ei. 

Ca orice mister, ca orice cale dumnezeiască, enigma Ouălor era 
complicată de existenţa celui de-al şase sute șaizeci și şaptelea. Sonda aceea 
fusese construită cu doar câteva sute de ani în urmă, ca parte a unui 
experiment. Fuseseră trei, iar două dintre ele reușiseră să pătrundă chiar și 
prin cele mai dense apărări planetare. Abatele care ordonase construirea lor 
se gândise să le echipeze cu arme atomice, el unul având îndoieli în ceea ce 
priveşte eficiența unei a doua însămânțări ca armă mortală împotriva 
întregului Univers. Nu se putea ști cu siguranţă, dar era foarte probabil ca 
tocmai acţiunile lui să fi dus la impunerea monopolului dinastiei Boszt 
asupra australului. Planul lui fusese abandonat, iar Abația se reîntorsese la 
credința că Dumnezeu le-a arătat calea cea dreaptă încă din vechime și 
Ouăle se vor dovedi eficiente în Armaghedon. 

Abatele stătea în fața celei de-a şase sute șaizeci şi şaptea sonde, 
întrebându-se ce menire i-ar fi rezervat însuși Dumnezeu dacă El ar fi avut 
nevoie de asemenea instrumente pentru a-și impune vrerea. Radoslav nu se 
îndoia că scopul tuturor Ouălor era acela de-a aduce întreaga omenire pe 
calea dreptei credințe. Privită din acest punct de vedere, oportunitatea 
momentului dezlănțuirii Armaghedonului nu mai avea nici o importanţă. A 
avea o perspectivă dreaptă asupra lui Dumnezeu şi a vrerii sale era o stare 
care nu putea surveni nici prea devreme, nici prea târziu. Oricând se va fi 
instalat, acest lucru era de salutat... 

Era convins că Dumnezeu nu face nimic la întâmplare. Sonda aceea 
trebuia să aibă o noimă, trebuia să servească unui scop. Nici chiar creatorul 
ei nu acționase probabil în virtutea liberului-arbitru. Viaţa lui fusese un 
mesaj pentru aceia care vor trăi Armaghedonul. Dar oare ce dorise să 
spună? 


Radoslav se așeză pe jos, apoi se întinse pe pardoseala rece, făcând din 
corpul său o cruce. Se întreba cât mai are de trăit. Fiindcă, în noaptea 
visului, lansase una dintre sonde către Praxtor. Da. Făcuse ceea ce șaizeci 
de Abaţi înaintea lui nu îndrăzniseră sau nu fuseseră nevoiţi să facă. 
Semnele erau însă clare: spionul din Abaţie, discul cu mărturia despre 
extratereștri, revolta de pe Praxtor... Și acestea erau doar faptele. Doar 
evenimentele vizibile pe care le-ar fi ignorat poate, dacă n-ar fi simţit din 
tot sufletul său că sosise timpul Armaghedonului. 

De-a lungul vremii, mulți Abaţi se întrebaseră care ar fi putut fi natura 
exactă a armei pe care o reprezentau Ouăle. Sfântului Augustin lăsase scris 
într-una dintre epistolele sale secrete că a doua însămânţare avea să 
provoace a doua venire a lui Hristos. În acest punct, concepţiile Sfântului 
Augustin cel Nou se apropiau de cele ale Sfântului Augustin din Hippona. 
Vechii adoratori ai lui lisus credeau că Mesia al lor se va pogorî din ceruri 
pentru a-i ajuta în bătălia finală, în bătălia împotriva răului. Urma să fie 
Armaghedonul evenimentul care ar fi trebuit să-i distrugă pe cei răi, 
momentul din care lumea ar fi devenit ceva atât de minunat încât ei credeau 
că nu și-o pot nici măcar imagina. Sfântul Augustin cel Nou era mai 
pragmatic. Pe el nu-l interesa viitorul, ci doar devoţiunea pentru domnul 
Dumnezeul său. El credea că Mesia trebuie silit să se întoarcă pentru ca, 
împreună cu oamenii, să-l apere pe Dumnezeu, tatăl lui, de pro-pria-l 
nemărginire. Asta spuneau scripturile. 

Era evident însă că, dincolo de discursul său religios, Sfântul Augustin 
cel Nou pregătise un proces pământean de inoculare, o infecţie sublimă 
care, într-un fel sau în altul, ar fi trebuit să trezească conştiinţa Sfântului 
Augustin cel original într-una din clonele Lumii Agricole, să-l redea adică 
pe Mântuitor poporului din care s-a ridicat. Cum anume ar fi putut virușşii 
aceia, îngrămădirile acelea de atomi despre care doar cu greu se putea spune 
că formează un organism în viață, să realizeze o asemenea întreprindere 
sublimă, nu ştia nimeni însă. 

Dacă ar fi fost să emită o părere personală, Radoslav ar fi spus că a doua 
însămânţare însemna trezirea în mintea clonelor a unor amintiri și 
convingeri uitate de mult timp. Încă de tânăr, fusese fascinat de 
multitudinea de feluri în care, în Abaţie, motivului geometric al spiralei i se 
adăugau diferite părți secundare. Scara cea mare a bibliotecii era o spirală 
de marmură neagră care, de la ultimul nivel, continua inexplicabil cu o 
porțiune construită dintr-o piatră de un alb lăptos. Mai erau desigur și 


augustinele, bijuteriile care se vindeau în Câmpie şi care, pe lângă spirala 
de platină, făceau să lumineze încă una, opusă. Primii călugări obișnuiau să- 
şi poarte părul împletit în cozi și acest obicei devenise obligatoriu... 
Probabil că încă mai era vreun hrisov vechi în care se spunea că toți 
călugării trebuie să aibă cozi, dar acum el nu mai era respectat de nimeni. Şi 
ce poate fi altceva o coadă împletită din fire de păr decât împreunarea a trei 
spirale, care se sprijină una pe alta întru alcătuirea unei structuri cu mult- 
mai rezistente decât fiecare luată în parte? Chiar și pletele Sfântului 
Augustin, relicva din care își luau materialul genetic pentru a-l clona la 
nesfârşit pe Mântuitorul lor, erau împletite într-o coadă neagră şi frumoasă. 
Toate acestea păreau amănunte, dar, dacă te gândeai că Dumnezeu a ales ca 
tot ceea ce este şi mai ales tot ceea ce va deveni un om să fie scris într-o 
structură spiralată, care, se găseşte în fiecare dintre celulele sale, atunci 
toate astea căpătau un alt sens. Radoslav nu se îndoia că, însămânțate a 
doua oară, Lumile Agricole aveau să se umple de indivizi care să fie cu 
mult mai mult decât oamenii obișnuiți. Fiinţei lor urma să i se adauge ceva 
sau să i se devoa-leze amintiri vechi, care stătuseră ascunse în sufletul lor 
timp de milenii în așteptarea momentului potrivit. 

Radoslav simţea răcoarea pardoselii care-i pătrunsese prin rasa de aba 
groasă şi-i dădea fiori pe şira spinării. Era exact aceeaşi senzaţie pe care o 
avusese atunci când se trezise, doar cu câteva nopţi înainte, după ce vorbise 
în vis cu Domnul Dumnezeul lui. Se făcea că își contempla caisul din curtea 
Abației. Micul pom era mai încărcat de flori decât îl văzuse vreodată în 
realitate. Şi asta îl umplea pe Radoslav de o bucurie pe care nu o poţi simţi 
decât în vise. Deodată, lângă el, pe bancă, se așeză un om despre care 
Abatele știu încă de la bun-început că e forma pe care a luat-o Dumnezeu 
pentru a-i vorbi. 

— E frumos copacul ăsta. Mi-a plăcut întotdeauna cum s-a încăpățânat să 
trăiască. 

— Da, Doamne, la fel ca Abația. 

— Radoslav, aţi fost în toţi anii ăștia singurul meterez al credinței 
adevărate, locul în care am putut să mă odihnesc și să-mi adun puterile 
risipite după Exod. A venit însă vremea. Oriunde îmi întorc privirile văd 
numai lucruri stranii: oameni care muncesc și nu pot face nimic altceva 
toată viaţa, oameni care huzuresc, oameni care explorează şi găsesc lucruri 
surprinzătoare, oameni care conduc şi au visuri pe care nu le înţeleg... 
Oriunde mă uit, văd numai stranietate. 


— Aşa să fie, Doamne? Semnele pe care mi le trimiţi sunt clare, dar 
merită oare omenirea asta, aşa imperfectă cum e ea, să treacă prin pârjolul 
pe care i l-am pregătit? 

— Nu ştiu unde am greșit când v-am făcut. Se pare că undeva am scăpat 
prea multă cumpătare. Nu, nu! Nu spune nimic! Nu în fiecare dintre voi. 
Lăsat singur, omul e fiinţa aceea schimbătoare pe care mi-am dorit-o mereu. 
Când sunteți mai mulţi însă... deveniți temători. Responsabili. Deveniţi prea 
asemnă-tori mie și asta mă neliniştește fiindcă nici eu nu am certitudini 
absolute. Oamenii sunt puternici. Vor supravieţui, nu-ţi fă griji. O să fie o 
lecţie, Radoslav. Uneori profesorii trebuie să fie şi aspri. Fă ce trebuie să 
faci! 

Silueta dispăruse apoi, iar Abatele se trezise pradă unui putemic 
sentiment de frustrare. Visul acela fusese mult prea explicit, fusese genul de 
profeție pe care ar fi plăsmuit-o orice ucenic arunci când punea mâna pentru 
prima dată pe o sondă psi. Se așteptase ca Dumnezeul lui să fie o ființă mai 
subtilă, să funcționeze undeva într-un plan atât de înalt încât el să se chinuie 
să îl atingă. Și să-l doară. În schimb, visase un Dumnezeu care-i vorbise 
despre pomul vieţii, poate cel mai vechi și mai banal simbol spiritual 
omenesc, şi aproape că-i dăduse ordin să înceapă Armaghedonul, 
recunoscându-și imperfecțiunea. Să fie acesta Dumnezeu? Dacă da, atunci 
merită o asemenea ființă simplă ceea ce pregăteşte el întregii omeniri? lar 
dacă nu, dacă apariţia aceea din vis era doar strigătul lui disperat, dacă era 
doar nevoia lui absolută de a avea fie și cea mai timidă confirmare că a 
apucat pe calea cea dreaptă, de ce îngăduie Dumnezeu Cel adevărat una ca 
asta? Evenimentele care aveau să vină nu-i priveau doar pe oameni, ci şi pe 
El. 

Se ridicase totuşi din pat şi mersese cu hotărâre până în sala Ouălor. 
Acolo pregătise sonda pentru Praxtor. Introdusese micul container cu 
austral la locul lui şi apoi, folosind cea mai nouă ediție a hărții galactice, 
introdusese coordonatele planetei în memoria micului vehicul spațial, pe 
care îl purtase apoi în braţe, chinuindu-și oasele bătrâne, până în curtea 
Abației. Abia ce ieșise din clădirea bibliotecii și apăsase repede comenzile 
de lansare, ştiind că, dacă apuca să aibă măcar și cea mai mică îndoială, nu 
ar mai fi putut să ia hotărârea aceea cumplită și l-ar fi trădat pe Domnul 
Dumnezeul său. Nicicând nu fusese Radoslav mai aproape de moarte. În 
jurul oului de metal strălucitor, aerul începuse brusc să strălucească. Speriat, 
s-a aruncat înapoi în cldire şi a închis ușa tocmai la timp pentru a vedea, 


prin crăpăturile lemnului vechi, cum o lumină orbitoare străluceşte preţ de o 
clipă și apoi dispare, de parcă sursa ei s-ar fi ridicat repede spre cer. Era 
convins că sonda ajunsese deja la destinaţie. Armaghedonul probabil că 
începuse undeva, într-un punct anonim al Federaţiei Sagittarius. Locul în 
care Dumnezeu îşi întâlnea nemărginirea avea acum un punct de simetrie în 
germenele Armaghedonului. 

Acum însă trebuia să hotărască cum anume să folosească ultima sondă și 
cea mai perfecționată dintre toate. Se ridică de pe podea și merse până în 
faţa mașinăriei. Era cu mult mai mare decât celelalte şi spera din tot sufletul 
că toate detaliile acelea, care o făceau să semene mai degrabă cu 
măruntaiele unui orologiu stricat, aveau rolul lor bine definit și că încă mai 
funcționau. Deschise la întâmplare unul dintre celelalte ouă și, cu germenii 
luaţi de acolo, pregăti o supă biologică, un amestec special creat pentru a 
păstra viruşii. Acum, sonda aceea era un ou ca oricare altul. Sau nu! Nu ca 
oricare altul. Nu avea încă o destinaţie. 

Primul lui gând fu să o aţintească spre planeta-capitală. Nu știa ce efect 
ar fi putut avea acolo, dar era convins că o lovitură în inima Imperiului avea 
să se dovedească decisivă. Ştia însă că apărarea orbitală de pe Tengys nu 
putea fi străpunsă de un obiect de o asemenea dimensiune. Chiar ieşirea din 
hiperspațiu a sondei avea să fie detectată imediat de senzorii perfecționaţi ai 
flotei imperiale și probabil că navele care asigurau liniştea lui Bella VII ar fi 
distrus obiectul acela necunoscut înainte chiar de a apuca să afle ce este. 
Nu, nu era o destinaţie bună. 

Radoslav porni cu paşi târşâiţi spre ieşirea din Camera Ouălor. Făcea 
ceea ce anii lungi în care trebuise să ia decizii complicate îl învăţaseră că e 
mai bine. Amâna hotărârea până când avea să fie sigur de ea. Îşi continuă 
drumul pe coridoarele complicate ale subsolului bibliotecii, iar afară aerul 
răcoros al dimineţii îl făcu să se simtă ceva mai optimist. Se gândi pentru o 
clipă că în nici o scriptură, ba nu, în nici o scriere religioasă a omului nu se 
pomenea de eventualitatea în care omul pierdea înfruntarea finală, lăsându-l 
pe Dumnezeu pradă Diavolului. Poate că, pur şi simplu, o asemenea 
eventualitate nu există. 

Radoslav văzu de departe un călăreț care se îndrepta spre el. 

— Sfinţia Ta, într-un sfert de oră avem o comunicare directă cu Bella al 
VII-lea. Operatorul imperial de pe Kyrall aşteaptă. 

Kyrall! 

— Ştii cumva ce vrea împăratul? 


— Fratele Aloim mi-a spus doar sa vă transmit că e urgent și că el crede 
că ar trebui să vorbii cu împăratul, care pare destul de agitat. 

Radoslav încalecă pe calul mesagerului și, în câteva minute, ajunse în 
biroul său unde îl văzu pe Aloim şi pe operatorul psi al Abației. Nu îi plăcea 
metoda aceea de comunicare în care trebuia să vorbească cu un om prin 
intermediul altor trei. El credea că un secret nu poate fi menţinut dacă-l 
cunosc atâția oameni, iar pe de altă parte, conversațiile atât de importante 
încât să merite efortul de a le purta prin intermediul planetei-far nu puteau fi 
decât secrete. 

— Înălțimea Sa Bella al VII-lea... începu operatorul. 

— S-a prezentat el aşa? rosti tăios Abatele. 

— Nu, dar ştiu cine vă adresează cuvintele şi am presupus... 

— Lasă presupunerile. Spune-mi numai ce are de zis. 

Operatorul înghiţi în sec și-şi închise ochii concentrându-se. 

— Ne informează că pe Vechea Terra a aterizat de curând o navetă care-i 
avea ca pasageri pe tatăl împăratului, Kasser, însoțit de doi soldaţi. Acești 
trei oameni sunt acum duşmani înverşunaţi ai Curţii imperiale, iar Bella al 
VII-lea vrea să vă prevină că gestul de a le oferi adăpost sau sprijin de orice 
fel va fi cosiderat unul de război şi va atrage după sine acţiuni militare 
neîntârziate. Cum însă Curtea Imperială nu se îndoiește de loialitatea 
Abației, nu crede că asemenea măsuri vor fi necesare. 

— Asigură-l pe împărat că vestea asta este o noutate absolută pentru noi 
şi că nu avem nici o intenţie de a tulbura relaţiile cordiale dintre noi, rosti 
Abatele după o clipă de gândire. 

— Bella al VII-lea vă mulţumeşte și-și exprimă aprecierea pentru felul în 
care facilitați trimisului său, quintul Rimio de Vassur, desfășurarea misiunii 
sale speciale. Vă urează sănătate și toate cele bune. 

Privind la expresia epuizată de pe fața operatorului, Aloim gândi cu voce 
tare: 

— Oamenii aceea trebuie să fie foarte preţioşi. Oare ce anume i-a făcut 
să fugă? Am să-l întreb pe Vassur. Sau nu! Mai bine o să-l... sondez, surâse 
Aloim. 

Kyrall. 

— Şi de ce-or fi venit tocmai aici? continuă Aloim. Să fie oare vorba 
despre vechea înfruntare dintre Kasser și fiul său privind originile dinastiei 
lor? 


Abatele constată cu o oarecare întârziere că vorbele lui Aloim îi fuseseră 
adresate lui. 

— Nu ştiu, dar e neapărată nevoie să vorbim cu ei. Trimite toţi frații- 
ostaşi de care dispui să-i caute și să-i poftească în Abaţie. 

— Păi spuneai... dădu neîncrezător din cap Aloim. 

— Nu are nici o importanţă ce i-am spus împăratului. Doar nu voiai să ne 
trezim asediați, sau, mai rău, atacați de pe orbită. Nu se poate însă să-l 
lăsăm pe bătrânul Kasser singur în Câmpie. 

— Ei, nu cred eu că-i chiar atât de neajutorat. Cine ştie cine sunt tovarășii 
lui? Dacă ştiu să se lupte măcar pe jumătate cât quintul nostru, atunci e mai 
probabil să rămână câmpia fără nomazi decât să păţească bătrânul acela 
ceva, gândi Aloim cu voce tare. 

— Flecăreşti ca o babă. Ți-am spus să-i trimiţi pe fraţii-ostași să-i caute 
şi să-i poftească aiqi. 

Privindu-i jignit pe Abate, Aloim începu să se miște spre ușă. Ajuns în 
prag se întoarse însă și întrebă: 

— Şi ce-ai să te faci dacă împăratul află că le oferi sprijinul Abației? 

— Îi tot repet, de mai bine de o lună, că Universul nu mai are regulile pe 
care le știai tu. Nu mai contează. 

— Eu cred că întotdeauna contează să ai în minte cel puţin o cale prin 
care să te poți pune la adăpost de furia unui regiment imperial, bombăni 
Aloim, care plecă fără să aştepte însă răspuns la această ultimă remarcă. 

Abatele se adânci în fotoliul său şi privi afară spre dimineaţa mohorâtă. 
Caisul său era doar un vreasc uscat. Dar chiar și așa, trunchiul lui firav 
continua să înfrunte vântul rece, de toamnă târzie. 

Kyrall. Acum avea o destinație. Un punct la fel de bun ca oricare altul, 
dar ales de Dumnezeu prin stranietatea pe care o lăsase să existe acolo. 
Ultima sondă avea să plece spre Kyrall. 


35. - Ai căzut în cea mai banală capcană pământeană. Trebuia să întrebi 
mai întâi... hohoti Maria. 

Rim răsucea în mâini augustina, neînţelegând de ce Maria nu dorise să o 
accepte. 

— Aici, pe Pământ, mamele oferă această bijuterie doar fiicelor care 
urmează să le nască un nepot. Mă tem că în cazul nostru... 


— lartă-mă, nu am vrut să te jignesc, rosti Rim cu glas egal, controlându- 
şi emoția. 

— Am ajuns să te cunosc şi ştiu că nu ai făcut-o cu răutate. Crede-mă 
însă că orice femeie s-ar afla în locul meu, ar fi un pic mâhnită. 

— Maria, am de multe ori senzaţia că în tine trăiesc două sau poate chiar 
mai multe fiinţe... 

Ochii femeii se rotunjiră a mirare. Gândurile îi fugeau nebunește și, 
pentru o clipă, se temu chiar de violenţă. Privirea visătoare a lui Rim o 
linişti însă imediat. 

— Câteodată eşti tot ceea ce şi-ar putea dori un bărbat normal... 

— Normal? 

— Da. Unul care să nu fie legat de... datorii. 

— lar alteori? 

— Alteori eşti misterioasă şi mi se pare că în spatele acestor ochise 
ascund cu totul altfel de gânduri decât cele pe care le rosteşti. Gânduri rele, 
gânduri mincinoase. 

Rim privi spre iarba pe care stătea. Era uscată şi rară şi lăsa să treacă 
printre firele ei firave răcoarea pământului. Se gândi câți oameni stătuseră 
înaintea lui exact pe pământul acelei planete, vorbind exact despre aceleași 
lucruri, simțind exact ceea ce simţea el acum. Dacă era ceva cu adevărat 
neliniștitor la Vechea Terra, atunci probabil că lucrul acela era senzaţia de 
micime pe care o resimțea oricine se gândea la istoria omenirii. Măreţia 
aceea nu avea să o aibă vreodată Z. lar lucrul ăsta punea cele două lumi 
într-o relaţie ierarhică din care zeţii nu aveau cum să iasă decât sclavi. 

— De ce spui aşa ceva? Ştii bine că-ţi pot răspunde la orice întrebare, 
zise Maria încetișor. 

Rim zâmbi trist. 

— Întrebările pe care le pune un quint nu sunt niciodată cele la care te 
aştepţi. 

— Nu mă aştept la nimic, fiindcă nu am nimic de ascuns. 

— Aşa să fie? se întrebă Rim. 

Maria se ridică de pe pământ, făcu doi pași încercând să se depărteze și 
apoi se întoarse cu faţa spre el. Avea lacrimi în ochi. 

— Dacă ai ceva de spus, spune! 

— Nu-mi plac lucrurile pe care nu le înțeleg. Nu am fost căsătorit 
niciodată, nu am avut prea multe femei şi toată educația mea și disciplina pe 
care mi-o impun mă fac să încerc să evit întotdeauna dragostea. Cu toate 


astea, nu pot să nu mă gândesc că, dacă n-aş fi fost ceea ce sunt, aș fi făcut 
orice ca să te am. 

Vorbele sunaseră atât de trist încât Mariei i se cutremură sufletul. Știa că 
sora ei, cu care făcuse schimb doar cu câteva ore în urmă, se jucase cu 
nervii lui Rim apelând la câteva trucuri chimice dezvoltate de Abaţie pentru 
situaţiile extreme, când religiile rămase de izbeliște trebuia reparate prin 
potenţarea vieţii sexuale. Rim fusese practic scăldat în feromoni, dar nu 
reacţionase în nici un fel. Sora ei plecase nedumerită și frustrată în Sat şi o 
lăsase pe ea să primească augustina și toată tristeţea lui. 

Dacă aș [i fost o femeie normală, şi eu aș fi făcut orice ca să te am. 

— Te-am văzut în seara aceea în care Abatele și Aloim au venit să 
salveze clona care evadase. De ce-i însoțeai? întrebă brusc Rim. 

Femeia gândi puţin, blestemându-şi sora pentru actul acela necugetat. 
Vorbea cu Abatele când Aloim se năpustise în camera lor spunându-le că nu 
ştie unde se găsesc nici Rim, și nici Stin. Nu era nevoie să fii empat ca să-ți 
dai seama ce gândește Aloim. Alergaseră într-un suflet, sperând că pot 
ajunge la timp pentru a salva ce se mai putea salva. Erau conștienți că, 
pentru Rim, clona Sfântului Augustin putea fi nu numai o pradă uşoară, ci şi 
punctul care ar fi încheiat misiunea lui în Abaţie. Sora ei își dăduse seama 
prea târziu că nu avea ce căuta împreună cu cei doi. Dintre două rele, 
alesese răul cel mai mic. Îşi dăduse seama că Rim o văzuse şi alesese să se 
oprească pentru a nu-l speria şi pe Stin, care n-ar fi înțeles de fel cum se 
face că ea putea fi deodată și în sat, și afară. 

— Nu pot să-ţi răspund la întrebarea asta, spuse într-un târziu Maria. 

— Atunci poate îmi spui de ce te-ai ascuns. 

— N-am vrut să mă vezi. 

— Ştii bine că ochii mei văd la fel de bine noaptea ca și ziua și că sunt 
mult mai ageri decât ai unui om normal. Ştiai că te-am văzut. Îţi aminteşti 
când stăteam pe metereze şi mă puneai să privesc albinele din florile 
Câmpiei? Nu cred că puteai să uiţi atât de ușor momentul ăla. 

Da! Nu aveam cum să-l uit! Numai că n-am fost eu, ci sora mea, care s-a 
jucat cu tine, te-a atins ca din întâmplare şi tu ai tresărit ca un arc, iar ea a 
povestit apoi şi a râs gros, spu-nându-mi că aproape a avut un orgasm când 
și-a imaginat cum ar fi să o posezi la viteza cu care lupți... 

— Nici asta nu pot să-ți spun, şopti femeia. 

— Atunci zi-mi de ce m-ai minţit în tot timpul ăsta, izbucni Rim. 

Maria suspină adânc. 


— Eşti străin, ce-ai fi vrut să fac? Adu-ţi aminte că ai venit aici cu gândul 
de a ne fura secretele. 

— Asta e şi acum misiunea mea, dădu spionul din cap ca și cum ar fi vrut 
să scape de o insectă. 

— Da, dar acum noi nu mai suntem siguri ce vei face cu secretele acelea. 
Simţim că te-ai schimbat. Și unii dintre noi chiar se întreabă cum ar arăta 
Ordinul dacă ar avea în fruntea lui un om cu... însușirile tale. 

Rim îşi încreţi fruntea și o scrută pe femeie. 

— Ştii bine că asta nu se poate decât dacă împăratul îmi ordonă să o fac. 
Și nu cred că ar fi bine pentru voi. Eu unul nu pot să nesocotesc un ordin 
direct. Nu există nimic în întreg Universul care să mă facă să îl trădez pe 
împărat. Nimic altceva în afara propriei mele morţi. 

— Vorbeşti frumos, soldatule, dar asta rămâne de văzut. Întotdeauna 
armele vechi sunt cele mai eficace. 

Rim se ridică și el şi începură să meargă cu paşi înceți. 

— Spui că ţi-ai schimbat părerea despre mine? În ce fel? întrebă quintul. 

— Am realizat ce ființă superbă poţi fi. Noi, aici, în Abaţie, apreciem 
foarte mult... realizările ingineriei celulare. Odată, acum multe generaţii, și 
fraţii noștri au încercat să realizeze un quint... 

— Un quint? se miră Rim. 

— Nu chiar. Pe vremea aceea doreau o persoană care să aibă o parte din 
însușirile pe care le ai tu. Au eșuat... 

— Ce s-a întâmplat? 

— Nu ştiu exact. Cred că au vrut să-i amplifice viteza mișcărilor şi nu au 
reuşit decât să-i crească viteza cu care raționa. S-a sinucis, şopti Maria 
simplu. 

Rim o privi pe femeie cu o expresie de ușor amuzament. 

— Povestea asta ar putea fi lesne luată drept o insultă în unele dintre 
cazărmile în care mi-am petrecut eu tinerețea. Quinţii au un echilibru 
emoțional perfect! Noi nu înnebunim nici măcar din dragoste. 

— Desigur. lar asta arată că, indiferent cât de iscusit eşti ca soldat, din 
punctul de vedere al bunelor maniere eşti doar un novice. Nu e frumos să 
spui aşa ceva unei doamne, surâse Maria. 

— Doamna nu e nici ea ruptă din Soare... Minte aproape de fiecare data 
când mă vede. 

Sfinte Augustine, ţine-mă şi umbreşte-i judecata, fiindcă niciodată n-am 
fost prea iscusită la genul ăsta de minciuni! 


— Şi ce-ai vrea să-ţi spun? Că sunt fiica lui Radoslav? Că ştii că el n-a 
fost mereu homosexual? Că moartea mamei l-a făcut să fie aşa? Uite, acum 
ţi-am spus, izbucni femeia. 

Rim se holbă la Maria. Avea sens. Un asemenea secret ar fi justificat ceea 
ce se întâmplase în noaptea în care se întâlnise cu clona fugară. Dacă Maria 
era o persoană atât de importantă, oare de ce poziţia ei era atât de umilă în 
Abaţie? Ceva nu era în regulă. Mai privi o dată la ochii femeii. Păreau 
sinceri şi nici paloarea nu părea să i se fi schimbat. 

— Bine, și-atunci de ce?... 

— De ce sunt doar ajutorul fraţilor-savanţi? 

— Da, cred că asta am vrut să întreb. 

— Mama m-a născut undeva, în câmpie. A fost asasinată însă de îndată 
ce a venit cu mine în Abaţie. Identitatea părinţilor mei e un mare secret. De 
altfel, se prea poate ca Sfinţia Sa..., tata, să fi ales să aibă numai amanți 
bărbaţi pentru ca nimeni să nu încerce măcar să caute... 

— Și totuşi, o întrerupse Rim, în noaptea în care te-am salvat de la viol, 
reacţia lui... 

— Reacţia lui a fost să te lase să trăieşti. Nu prea se întâmplă asemenea 
lucruri și numai el ştie cât a trebuit să lupte cu habotnici precum Kalator 
pentru ca să nu te asasineze prin somn. Și ce-ai fi vrut să facă? Răul se 
produsese deja, iar vinovaţii erau morţi. La ce ar fi folosit deconspirarea 
identității mele? 

Deşi nu găsea nici o hibă în logica femeii, povestea ei îi părea lui Rim 
prea simplă pentru a fi adevărată. Semăna mai degrabă cu dramele epice 
atât de gustate la Curtea Imperială, decât cu o situație care ar fi putut exista 
în austera și autoritara Abaţie. Decise însă că nu avea de ce să o contrazică 
pe Maria. 

— Cred că eşti sinceră, deși să ştii că explicaţia asta nu e de-ajuns pentru 
a înțelege ce s-a întâmplat în noaptea aceea. 

— Şi ce s-a întâmplat? 

— Nu ştiu. Am să-l întreb pe Abate. Aș vrea să știu, în primul rând, de ce 
este clona aceea atât de importantă pentru voi. Ştiu că pare un fel de 
conducător al Satului, dar nu înţeleg de ce este atât de importantă încât 
însuşi Abatele să se teamă pentru ea. În plus, dacă e să dau crezare 
instinctelor mele, nu cred că de mine te-ai ferit atunci, ci mai degrabă de el. 
Ştiai prea bine că eu te-am văzut deja. 


Femeia îl privi în ochi. De răspunsul la întrebarea aceea depindea starea 
în care Rim avea să fie pe parcursul săptămânilor viitoare, care prevesteau 
modificări radicale în structura Abației. De felul în care avea ea să-l 
pregătească depindea speranţa Abației de a putea ascunde mecanismul prin 
care funcționa Alambicul de Dumnezei și întregul proces al însămânțării. 
Tocmai se pregătea să-i dea un răspuns îndelung ticluit când, din spate, auzi 
vocea lui Aloim. 

— Ehehei, ia te uită! Maria şi spionul. Ce secrete îi mai vinzi, femeie? 

Rim duse instinctiv mâna spre lama de accun, apoi fu năpădit de valul 
roşu al furiei când realiză că reacţionase instinctiv ca să o apere pe Maria de 
cuvintele jignitoare ale amantului oficial al Abatelui. Implicaţiile gestului 
său necontrolat erau foarte adânci, iar quintul nu-și aducea aminte să fi 
fostvreodată mai aproape de a-și pierde controlul. 

— Vorbeşti prostii, Aloim. Tocmai doream să-i mulțumesc lui Rim că a 
avut înțelepciunea de a-l menţine în viaţă pe Stin, zise calm femeia. 

Călugărul se apropie de ei atât de mult, încât simţiră amândoi mirosul 
greu de parfum pe care îl emana părul său proaspăt tuns. 

— Aha! Şi bănuiesc că i-ai explicat şi cum vă jucaţi voi de-a Dumnezeu 
în Satul de Clone. 

— Nu înţeleg ce vrei să spui, îl fulgeră Maria cu privirea. Până la un 
punct, Rim este oaspetele nostru, iar Radoslav ne-a rugat să-i acordăm 
ospitalitate. 

— lar tu, ospitalieră ca întotdeauna, te-ai grăbit... 

Palma stângă a Mariei fulgeră obrazul lui Aloim. Călugărul se înroși, 
strânse pumnul și încercă să o lovească la rândul lui, dar braţul său firav se 
opri în contra furioasă pe care i-o opuse quintul. Plesnetul puternic pe care 
îl auziră toţi trei nu putea fi decât sunetul pe care-l făcuseră două dintre 
falangele lui Aloim când se rupseseră. 

— Ah! Lacheu imperial! Dacă aş putea, ţi-aş scoate măruntaiele şi le-aş 
arunca la câini, strigă Aloim cu ură. 

— Tu şi probabil încă vreo două milioane de prieteni de-ai tăi, zâmbi 
quintul care realiză imediat că vorbele acelea de bravadă fuseseră inutile și 
că, inconştient, furnizase ordinul de mărime al unei armate capabile să-l 
învingă. Nu era o informaţie vitală, dar faptul că o pierduse din vedere arăta 
că dorea cu orice preţ să o impresioneze pe Maria. 

— O aperi degeaba! Ascultă-mă pe mine! Ea o să te ducă la pierzanie. 
Există decât o singură ființă... Sau nu, două ființe care îţi pot zădărnici 


misiunea pe care ţi-a dat-o împăratul. Iar ea e una dintre ele. Deși ar putea fi 
la fel de bine și cealaltă... 

Rim se încruntă și dădu drumul cu greu pumnului călugărului. 

— Vorbeşti în dodii. Deşi mi-aş dori să ai dreptate, fiindcă dacă numai 
Maria mi se poate opune, înseamnă că misiunea mea printre voi e ca și 
încheiată, surâse spionul. 

Quintul încerca să potrivească în cap toate sensurile posibile ale vorbelor 
lui Aloim. Atât lecţiile din tinereţe, cât şi vasta lui experienţă îi arătau că, 
dintr-un motiv sau altul Aloim vroise să-i facă rău Mariei, făcând aluzie la 
un secret, la o taină adevărată. Se întrebă ce ar fi putut însemna asta de 
vreme ce, doar cu câteva minute înainte, Maria îi destăinuise un alt secret, 
unul cumplit. Să nu fi ştiut Rim că Maria e fiica Abatelui? Iar dacă nu ştia, 
era pentru că taina fusese păstrată, sau pentru că povestea fusese inventată 
atunci de Maria pentru â-l păcăli pe el? Sau poate că Aloim știa secretul 
Mariei, dar dorise s-o lovească într-un punct și mai sensibil? "O fiinţă, 
poate două" - ce să însemne asta? 

— Ar fi mai bine să te retragi, îi spuse el călugărului. 

Cu faţa schimonosită de durere, dar și de ură, Aloim le aruncă o ultimă 
privire întunecată. 

— O să vă las singuri. Știu că uneltiți împotriva mea, dar sunt convins că 
nu veţi apuca să faceți nimic. Sunteţi sortiţi să vă distrugeţi unii pe alții! Ah, 
numai dacă v-aţi putea simţi gândurile unul altuia, aşa cum o fac eu! Am să- 
i spun şi Abatelui că nu respectaţi regulile jocului. 

Privind cum se îndepărtează Aloim, Rim întrebă şoptit: 

— E cumva nebun? 

— Tatăl meu nu mi-a spus de ce, dar Aloim crede că noi trei participăm 
la un fel de întrecere sortită a desemna cine va fi noul Abate. E o prostie, 
dar el pare să o creadă cu înverșunare. 

— Şi chiar crede că ar fi bun de Abate? E tânăr, e repezit, e... 

— E şi empat. 

În mintea lui Rim se declanșă o serie de raționamente scurte în urma 
cărora multe dintre evenimentele trecutului apropiat se clarificară dincolo 
de orice dubiu. O slugă care putea citi gândurile altora era instrumentul care 
explica de ce misterele Abației puteau fi ţinute de Radoslav atât de departe 
de mintea iscoditoare a lui Rim. 

— Vrei să spui că ştie ce gândim? 


— Nu, nicidecum. Citește doar emoţiile. Ştie când eşti supărat, când vrei 
să-i ascunzi ceva... De fapt, în general, simte orice minciună. 

Rim își notă în minte să mediteze dacă ar putea tolera în imediata lui 
apropiere un om cu asemenea însușiri. Chiar dacă percepţia lui se reducea la 
sentimente, pericolul era mare. Cu o singură vorbă, Maria pecetluise soarta 
tânărului călugăr. Trebuia doar să schițeze un plan bun pentru a nu fi 
descoperit. Genul ăsta de activitate era însă specialitatea lui şi nu avea sens 
să irosească acum timp preţios gândindu-se la asta. 

— Să ştii că ideea concursului nu mi se pare deloc stupidă. Probabil că 
Abația este singura entitate politică din Univers în care conducătorii nu sunt 
aleşi printr-un concurs oarecare. 

Maria zâmbi privindu-i şiret. 

— Se prea poate, dar Abația este și cea mai veche entitate politică a 
Imperiului. Poate că tocmai genul ăsta de despotism luminat ne-a ţinut în 
viață şi ne-a apărat preţ de șaizeci de generaţii. Secrete precum cele ale 
noastre nu se pot păstra într-un sistem în care orice om îndeajuns de iscusit 
poate ajunge să le cunoască. 

— Nu prea are logică ceea ce zici. Singură ai spus astăzi că există 
călugări care se întreabă cum ar fi dacă eu aş deveni Abate. Or, dacă eu am 
reușit în numai câteva luni să le câștig încrederea... 

— O, dar ei nu au nici o importanţă, îl întrerupse Maria. Pe Abate trebuie 
să-l convingi. Aşa a fost dintotdeauna. 

— Înţeleg. De aceea ai spus că ideea concursului e prostească. 

— Da. Tata nu ar accepta niciodată ca un om atât de apropiat de împărat, 
precum eşti tu, să ajungă să ne afle secretele și, cu atât mai puţin, să 
conducă ordinul. 

Femeia se întoarse către Rim, îi luă mâinile în ale sale şi îl întrebă direct: 

— Vrei să ştii cum ne însămânțăm Lumile Agricole? 

— Nu am ascuns niciodată că ăsta e scopul final al misiunii mele aici. 

— Te-ai gândit însă vreodată, tu sau împăratul tău, că s-ar putea ca nici 
noi să nu ştim prea bine? Că s-ar putea ca însămânţarea să fie un proces 
dumnezeiesc, în care rolul nostru să fie doar unul simplu, de gardieni? 

Rim cântări pentru o clipă spusele femeii. 

— Tot ar mai rămâne câteva mistere. Câteva lucruri simple, care nu au 
cum să fie opera Dumnezeului vostru. 

— Zi-mi unul! 


Rim ezită câteva momente, știind că era în faţa celei mai bune ocazii de a 
căpăta un răspuns aproape sincer la o întrebare. Se hotărî greu. 

— Uite, eu cred că materialul genetic pe care-l folosiți pentru popularea 
cu clone a Lumilor Agricole este cel al clonelor din sat. E adevărat? 

— Eşti un om inteligent, Rimio de Vassur. Chiar și aşa însă există lucruri 
pe care nu le vei înțelege, pentru că nu e nimic de înţeles în ele. Sunt lucruri 
pe care, dacă le diseci, până la urmă dai de miezul incandescent al credinţei. 

— Nu mi-ai răspuns. 

— Ba da. Ce ar putea să-ţi spună o biată slujnică a fraţilor-savanţi? Și eu 
cred același lucru, dar nimeni nu mi-a confirmat presupunerea asta. 

Sper, Doamne, ca furtuna Ta să izbucnească în curând. Fiindcă altfel 
probabil că tocmai am făcut cea mai mare greșeală din viața mea! , 


36. Kasser nu și-ar fi imaginat niciodată că la numai o zi de la bătălia 
crâncenă din defileu, care îl costase pe Mas două degete de la mâna dreaptă, 
smulse de un colț de stâncă desprins de tirul unui laser greu, avea să uite cu 
totul evenimentele acelea fioroase. 

Știuseră că sunt urmăriţi încă de când văzuseră munţii în zare. Senzorii 
lor indicau două grupuri de atacatori care se ţineau la un kilometru distanţă. 
Dacă îţi încordai vederea, puteai uneori să îi zăreşti, atunci când se mai 
rărea ceața aceea murdară care ţinea loc de zi pe Vechea Terra. O vreme 
speraseră că grupurile ar putea acţiona separat, dar pe măsură ce ei se 
apropiau de intrarea în defileu constataseră că nu e așa. Nu apucaseră să 
întrebe pe nimeni unde s-ar fi putut afla Piatra Arsă, fiindcă toţi aceia care 
le-ar fi putut ieși în cale avuseseră grijă să îi ocolească de la distanţă. Nu se 
îngrijoraseră. Știau că trebuie să ajungă la munte și, deocamdată, nu 
întâlniseră nici măcar o colină, darămite o ridicătură care să merite numele 
de munte. Nici pietre nu se prea vedeau... 

Severus pomenise însă ceva despre o trecătoare periculoasă și cei trei 
bărbaţi se gândiseră mai degrabă la felul în care urma să o străbată decât la 
coliba cu secrete ascunse sub dușumea. 

Abia în cea de-a treia zi văzuseră munţii și ajunseseră o dată cu înserarea 
la intrarea în gura defileului. Kasser privi cu admiraţie locul. Era o locaţie 
în care un tactician profesor şi-ar fi putut educa învățăceii despre avantajele 
terenului. Trecătoarea nu era lungă, nu avea mai mult de trei sute de metri, 


în schimb, pe o porţiune de mai bine de o sută de metri era lată doar cât să 
încapă trei oameni mergând în flanc. Pereţii abrupți ar fi fost o joacă de 
copii dacă Mos şi Mas ar fi fost avut echipamentul standard al infanteriei. 
Plecarea lor, oarecum pripită, îi lăsase însă descoperiţi. Nu se gândiseră că, 
încercând să desluşească misterele unei câmpii, vor fi nevoiţi să se caţere pe 
un munte. 

Porniseră încă de dimineaţă și înaintaseră exact până la locul în care 
ştiură că vor fi atacați. Și poate că soldaţii încercaţi ai Imperiului ar fi fost 
ceva mai eficienți dacă asupra lor nu s-ar fi prăvălit cea mai surprinzătoare 
armă cu putință. O ploaie de bolovani. Mos şi Mas sacrificaseră la iuțeală 
două încărcături energetice complete pentru construirea unui scut din 
câmpurile de forță îngemănate ale armelor. Fusese o pierdere care îi pusese 
într-o situaţie oarecum dificilă, dar care le salvase viaţa. Mos și Mas, deși 
nu se mișcau cu viteza unui quint, puteau ţinti cu succes în șase puncte într- 
o singură secundă. Dacă ar fi fost atacați cu arme lans-proiectil sau laser, 
pământenii n-ar fi avut nici o şansă. Așa însă trebuiseră să se prefacă morti 
sub stânci, şi abia când grosul atacatorilor se apropiase se dezlănțuise iadul. 

Kasser nu mai participase de foarte mult timp la o luptă. De fapt, o 
singură dată luase parte la o înfruntare armată, scurtă, cu ocazia unui atentat 
rezolvat iute de quinţi pe vremea când era împărat. Lupta aceea durase cu 
puţin peste cincisprezece secunde şi de aceea acum i se părea totul un 
adevărat război. Mos și Mas reușiseră să-i anihileze și pe fugari într-un 
târziu, după mai bine de jumătate de oră în finalul căreia fuseseră nevoiţi să 
folosească proiectile căutătoare. Insistaseră apoi să cerceteze cadavrele și se 
opuseseră cu destulă lipsă de respect atunci când Kasser sugerase că ar fi 
bine să-și continue călătoria. Reflexele soldăţeşti nu aveau să piară 
niciodată din fiinţa lor. Nu găsiseră nimic care să le indice că inamicii lor ar 
fi putut fi spioni imperiali și abia după ce se convinseseră de acest lucru 
plecaseră mai departe. 

Mai departe e un fel de a zice pentru că, urmând cărarea care ieşea din 
defileu, la numai o oră, văzuseră o stâncă ascuţită, de un gri închis. Nu arăta 
să fi fost arsă, sau, poate că dacă fusese vreodată ţinta unui laser greu, acest 
eveniment se petrecuse cu multă vreme în urmă. Poate că ar fi trecut liniștiți 
pe lângă ea dacă, la un moment dat, Mos nu le-ar fi atras atenţia asupra unui 
grup de trei locuinţe primitive, construită din bârne. Se apropiaseră de cea 
din mijloc și deschiseseră ușa cu mare grijă. Dinăuntru răzbătu un miros 
stătut care le arătă că de multă vreme nu mai locuise nimeni acolo. Se 


apucaseră imediat de săpat şi, după numai câteva secunde în care Mos şi 
Mas scoseseră scândurile putrede ale duşumelei, găsiseră acolo unde le 
spusese Severus un fel de cutie din aluminiu, închisă cu o încuietoare care, 
din pricina construcţiei ei primitive, cedă eforturilor lor de a o deschide 
după ce folosiră un laser la intensitate minimă. După cum se aşteptau, 
înăuntru erau hârtii. Mos şi Mas se repeziseră la ele fără să observe că fostul 
împărat nici măcar nu se grăbise. Curând se întorseseră cu fețe nedumerite 
spre Kasser. Înscrisurile erau atât de vechi, încât nu înțelegeau ce scrie. 

Bătrânul suveran zâmbise atunci mulțumit. Își petrecuse ani lungi 
studiind cele mai vechi forme de comunicare. Fără a i se spune niciodată în 
față, ştia că obiceiul ăsta îi atrăsese disprețul întregii Curți. La un moment 
dat circulase şi un banc care sugera într-un fel cam obscen că singurul petic 
de Imperiu pe care îl cunoaște cu adevărat suveranul era biblioteca. Dar asta 
fusese cândva. 

— Ce-aţi mai descoperit, Sire? întrebă Mas care își examina cu o 
curiozitate aproape morbidă cioturile degetelor. 

Kasser îi aruncă o privire pierdută, întrebându-se dacă era bine să le 
dezvăluie măcar şi o mică parte din informaţiile care îl împiedicaseră să 
doarmă toată noaptea trecută. Gândi că toate deceniile pierdute în biblioteca 
imperială nu valorau nici cât o oră din timpul petrecut în coliba aceea, în 
care studiase documentele transmise după moarte de Tretor Rhett, ultimul 
Mare Maestru al unui ordin secret care se opusese timp de secole Abației, 
organizând răzmeriţe și asmuţind triburile nomade ale Câmpiei împotriva 
călugărilor din ordinul augustinian. Frontul Adevăratei Biserici, aşa cum se 
numise organizaţia aceea, avusese un ţel simplu dar paradoxal: distrugerea 
Abației din pricina esenței antireligioase a aşezământului augustinian. La 
început, Kasser nu înțelesese cum se poate așa ceva de vreme ce Abația era 
singurul loc din Univers în care religia mai juca încă un rol activ în 
conducerea colectivităţii. Căutase mai bine de două ore și citise apoi 
povestea celor O Mie de Voluntari. 

Peticul acela de hârtie îi atrăsese atenţia încă de când deschisese cufărul, 
pentru că era închis ermetic între două folii de plastic translucid, pentru a nu 
se deteriora. Îl isnorase o vreme. Părea să fie o tăietură din ceea ce Kasser 
ştia că se numise pe Pământ o gazetă, un ziar care apărea zilnic şi în care 
erau publicate ştirile. Undeva, într-un colţ, era scris cuvântul Herald, urmat 
de câteva cifre: 20.08.2088. Kasser bănuia că este vorba despre o dată deși, 
dacă nu se înșela, însemna că bucata aceea de hârtie avea o vechime mai 


mare de 2000 de ani, ceea ce o făcea să fie mai veche și decât dinastia 
Boszt, şi decât Abația. Părea să fie o mărturie de pe vremea Ultimului 
Război, deşi nu putea fi foarte sigur de asta. Analizase multă vreme hârtia 
ca atare, fără să se concentreze asupra conţinutului. Evită momentul acela 
nu numai pentru că limba, deşi fusese una destul de răspândită pe vremea 
aceea, iar el o studiase îndelung, părea destul de greoaie, ci și fiindcă îi era 
frică de ceea ce ar fi putut afla. Iar temerile lui se dovediseră mai mult decât 
întemeiate. 

Le povestise lui Mos și Mas ce aflase despre cei O Mie de Voluntari, 
despre cruciada lor împotriva religiei şi despre identitatea presupusă a 
Sfântului Augustin. După toate cele citite în numai câteva minute, credința 
fundamentală a Frontului Adevăratei Biserici nu mai părea o gogoriță. Dacă 
fondatorul Abației fusese într-adevăr ceea ce scria acolo, dacă rezervorul de 
clone al Abației era zestrea genetică originală a celor O Mie de Voluntari, 
iar presimţirea pe care o avea în legătură cu semnificația augusti-nei se 
adeverea, atunci nu mai încăpea nici o îndoială că Abația deținea cu 
adevărat cea mai importantă armă din Univers, că după ce ea va fi declanșat 
atacul, întreaga omenire se va schimba radical. Chiar și descoperirea zeţilor 
părea insignifiantă în comparaţie cu o asemenea desfășurare de evenimente. 

Credea că știe care este natura armei de care dispunea Abația şi pe care o 
dezvoltase pe ascuns preţ de două milenii. Acest lucru nu îl mulțumea defel. 
Chiar dacă presupunerile sale se dovediseră adevărate, în chestiunea aceea 
ar fi preferat să se înşele. În ceea ce priveşte însă celelalte două evenimente 
la care găsise referiri, şi acestea erau în măsură să îl pună pe gânduri. 

— Ştii, Mos, poate că religia asta a cercului are cu adevărat o noimă. 
Poate că e un semn lăsat de cineva pentru ca noi să aflam când timpul însuși 
urmează să se schimbe și să intre într-o noua etapă. 

— Înălţimea Ta, eu sunt soldat, nu filozof... Mie mi-a plăcut povestea aia 
cu băieţii supăraţi pe Doamne-Doamne. Pardon, erau și fete. Uite, aia e o 
adunătura din care mi-ar fi plăcut să fac parte. 

— Cred că vei avea ocazia să-i întâlneşti destul de curând. 

— Cum adică? 

Kasser zâmbi şi schimbă subiectul lăsând întrebarea soldatului să 
plutească în aer. 

— Îţi mai aduci aminte că le-am spus că unul din motivele pentru care 
dorim să venim aici este să găsim originile adevărate ale dinastiei Boszt? 

— Desigur. 


— Într-un fel nu a fost chiar o minciună... Chiar mi-am dorit să 
descopăr... 

— Să nu-mi spuneţi că din cufărul ăsta minunat, îngropat într-o mizerie 
de colibă unde putea căuta oricine, au ieşit două dintre cele mai mari 
mistere ale Universului. 

— Două? hohoti Kasser. Trei! Trei, soldatule... 

Cei doi îl priviră circumspecţi. Kasser era conştient că toate cele pe care 
le citise îl zdruncinaseră, și tovarășii săi îl întrebaseră în două rânduri dacă 
nu cumva dorea să doarmă puţin. Cui îi ardea însă de somn, de vreme ce 
asistau la dezlănțuirea celei mai puternice furtuni de care avusese parte 
omenirea? Începu să vorbească domol, cu voce joasă: 

— L-am suspectat întotdeauna pe Bella că doreşte să distrugă Abația 
pentru a transforma câmpia asta într-un vast monument închinat înaintaşilor 
din dinastia Boszt. 

— Eu n-am înţeles niciodată cearta asta a înălțimilor voastre, zise Mos. 
Pe vremea când mergeam eu la școală, am învăţat că primul Boszt pomenit 
de istorie a fost un baron care s-a îmbogăţit de pe urma prospecţiunilor 
geologice de pe Loonga, unde a găsit un zăcământ impresionant de quartz 
rezonator. 

— Ai dreptate. Aşa spun și hrisoavele noastre. Nimeni nu știe de unde a 
venit acel Bogannus Boszt. Eu însumi am căutat decenii întregi o urmă de-a 
sa, pe care s-o fi lăsat în istorie, 

Și am făcut-o fiindcă ştiam că dacă nu voi putea contrazice Abația, mai 
devreme sau mai târziu avea să se ajungă la o confruntare pentru 
nenorocita asta de Câmpie! 

Mos puse o mână pe umărul stăpânului său. 

— Te simţi bine, înălțimea Ta? 

— Da. Mă gândeam cât de evident poate fi adevăratul motiv pentru care 
Abația a pretins acum câteva sute de ani că, analizând ADN-ul nostru, a 
ajuns la concluzia că strămoșii noștri au trăit în Pannonia. Nu a analizat 
nimic. Ştia pur şi simplu că aşa este. 

Mos şi Mas făcură ochii mari. Kasser le aruncă în faţă o legătură de hârtii 
plastifiate şi o viziocarte. 

— Uite. E scris aici. Puteam să caut încă douăzeci de ani vreo referință 
despre Bogannus Boszt. Nu aveam cum să găsesc vreuna, fiindcă el însuşi 
avusese mare grijă să ascundă întregul său trecut. 

— Şi ce putea fi atât de groaznic? se miră Mas. 


— Nu ştiu dacă a avut premoniţia că va întemeia o dinastie, dar știu că 
ne-a scutit de o mare bătaie de cap. Trădarea se uită greu și nu e o referință 
prea bună pentru o familie imperială. 

— Dar pe cine a trădat? 

Kasser trase aer în piept și apoi îl eliberă cu un pufhet prelung. 

— Din câte se scrie aici în cronica oficială a Frontului Adevăratei 
Biserici, Bogannus a fost şeful acestei mișcări până în momentul în care, în 
schimbul unei încărcături de austral, şi-a trădat toţi tovarășii care au fost 
masacrați de călugării augusti-nieni. Au existat numai doi supraviețuitori 
care au reușit să ţină în viaţă Frontul, dar el nu a mai putut niciodată să 
revină la forţa iniţială, să organizeze atacuri armate și să adune informaţii 
despre călugării augustinieni. 

Se lăsă o tăcere grea. 

— Înseamnă că Abatia a lansat ideea că aveți rădăcini aici doar pentru a 
vă pune în gardă cum că ştie ea exact cine a fost Bogannus. 

— Cine a înţeles vreodată Abația cu adevărat? Au crezut probabil că și 
noi știm de Bogannus. Cine ştie ce-o fi fost în mintea acelui Abate, acum 
trei sute de ani... zise Kasser cu un ton ușor trist. Aceste informaţii vor fi 
făcute cunoscute numai fiului meu. În rest, va trebui să vă rog să păstraţi 
secretul, rosti el deodată, pe un ton milităros. 

Cei doi soldați aprobară dând din cap în tăcere. 

— Poate că toată povestea asta nu e decât o scormneală bine pusă la punct 
a Abației, exclama Mos. Eu nu prea cred în cufărul asta. E prea simplu să 
conţină toate răspunsurile care contează în Univers. 

— Și totuşi, adu-ţi aminte că din el am aflat şi originea Abației. Crezi că 
ar spune cineva o asemenea poveste...? 

— Cine spune că e adevărată? Ea pare logică, desigur. Se poate să fi 
existat un asemenea grup în Ultimul Război. De aici însă și până la a spune 
că Lumile Agricole nu sunt decât oceane de clone... 

Kasser făcu un semn scurt cu mâna, întrerupându-l pe soldat. 

— Mai e ceva. 

— Da, aprobă Mas. Aţi pomenit de trei secrete la început. 

— Se pare că motivul pentru care Bogannus a părăsit Frontul Adevăratei 
Biserici atât de repede a fost acela că reuşise să pună cap la cap o metodă de 
inginerie celulară prin care ar fi reușit să creeze o fiinţă care ar fi semănat 
foarte mult cu un quint al zilelor noastre. 


— Ei, asta chiar că nu o mai cred! exclamă Mos. Aici se ştie totul cu 
mare exactitate. Istoria quinţilor e cunoscută de orice copil de școală și în 
ea nu intervine nici Abația, nici dinastia, ci doar un biolog de geniu și un 
norocos care a reușit să înțeleagă modul în care funcţionează un simbiont de 
pe Alderbaraan, pentru ca apoi să realizeze primele grefe nervoase 
funcţionale. Aici nu e nimic de inventat. 

Kasser îi întoarse lui Mos același zâmbet trist pe care îl avusese şi cu 
câteva minute mai înainte. 

— Dar cine a spus că a dat cuiva planurile? Fiul lui Bogannus a ajuns 
duce după ce a ţinut piept de unul singur, preţ de o noapte întreagă, 
asediului armatei federale... Poate că a distrus apoi planurile. 

Uimiţi de implicaţiile acestor vorbe, cei doi se așezară direct pe dușumea, 
gândind în tăcere. Ca şi cum liniștea care se lăsase în colibă, ar fi fost un 
semnal, bătrânul împărat realiză că nu mai putea sta treaz nici o secundă. 
Adormi și visă zeți. 

Când se trezi, cei doi tovarăși ai săi erau cufundați într-o partidă 
încrâncenată dintr-un joc tridimensional de bile, pe care nici în ruptul 
capului nu acceptaseră să-l lase pe navă. 

Kasser se foi, sperând că vreunul din ei se va întoarce să îi pregătească 
ceva de mâncare. Spre marea sa uimire, cei doi nu se clintiră. 

— Ce faceţi? întrebă circumspect Kasser. 

— Pierdem vremea, râse scurt Mos. 

— Oare n-ar fi timpul să mâncăm ceva? 

Ca la un semn, cei doi se întoarseră spre Kasser. 

— Sire, cât ai dormit, ne-am gândit mult şi am ajuns la concluzia că toate 
cele pe care le-ai aflat nu pot rămâne uitate în valea asta. Ele trebuie să 
ajungă la împărat. Indiferent cum e Bella, domnia lui pare cu mult mai 
blândă decât ceea ce ne așteaptă dacă Abația... 

Mos lăsă cuvintele să plutească în aer. 

— Ai dreptate. Întotdeauna aţi ştiut exact cine sunteți, indiferent de ce vi 
se va fi întâmplat. Aveţi un dar înnăscut pentru a identifica priorităţile... 

Mas zâmbi chinuit. După grimasa de pe faţa lui, era evident că mâna îl 
durea foarte tare. 

— Mulţumim, Sire. 

— O să mă apuc chiar acum să dictez o scrisoare... 

— Nu cred că avem vreme de asta, spuse Mos, arătând-i cu degetul 
ecranul detectorului. Erau înconjurați de aproape o sută de oameni care 


păstrau o distanță de câteva zeci de metri de colibă. Singura cale de ieşire 
părea cea spre defileu, dar după ceea ce păţiseră acolo cu o zi în urmă, nici 
unul dintre ei nu era dispus să mai treacă prin el prea curând. Mas se ridică 
în picioare și vorbi în felul acela repezit, cu care împăratul se obișnuise de 
atâta vreme: 

— Daţi-mi documentele, Sire. Cele originale, referitoare la dinastie. Eu 
voi rămâne în colibă în timp ce Înălțimea Voastră şi cu Mos veţi încerca să-i 
distrageţi. Dacă ies din încercuire, sunt sigur că voi găsi drumul spre 
garnizoana imperială, ca să pot preda hârtiile. 

Kasser. Îl privi lung. Nu-i plăcuseră niciodată sacrificiile, iar pe acesta 
simţea că-l urăște încă dinainte de a se fi gândit îndeajuns la el. Conform 
legilor imperiale, Mas era un dezertor şi tot ceea ce putea spera era ca, în 
cel mai bun caz, să ajungă miner pe un asteroid. Pentru toată viaţa. Asta 
dacă nu aveau să-l execute pe loc. 

— Bine, dar eu nu sunt soldat. Nu-l voi putea apăra pe Mos... Sunt prea 
mulți. 

— Cred că veţi fi chiar mai iscusit decât el în a crea o diversiune, 
Înălţimea Voastră. O să vedeţi. Acum, daţi-mi documentele! 

Kasser alese de sub laviţa sub care dormise hârtiile care povesteau despre 
primii quinţi și despre Bogannus. Pe aceea în care se vorbea despre cei O 
Mie de Voluntari şi-o îndesă însă la piept, într-un buzunar secret. 

— Mult noroc. Ţi-aş strânge mâna dacă n-aş şti că te doare așa de rău, 
spuse Kasser întorcându-se repede spre Mos. 

Ura despărţirile. Ca și sacrificiile. De fapt, ura tot ceea ce i se întâmplase 
în ultima zi. 

— Să mergem, zise bătrânul împărat într-un târziu. Privind apoi spre 
Mos, întrebă: 

— De ce zice că voi fi mai bun ca tine pentru o diversiune? 

Zâmbind ştrengăreşte, Mos deschise uşa şi ieşi din colibă cu paşi 
măsurați. Kasser îl urmă încordat, cu câte o armă în fiecare mână. Abia 
făcură câţiva pași când se aprinse o lumină intensă. Văzu în faţa lor câteva 
zeci de oameni. Erau toţi îmbrăcaţi la fel. Rasele călugărești nu lăsau să 
încapă nici un dubiu. 

Abația îi găsise. Zâmbi unui gând fugar şi se năpusti înainte spre cel pe 
care anii lungi de experienţă într-ale administraţiei îl indicau ca fiind şeful 
călugărilor. 


— Protestez energic... Ba nu protestez, am să te bat, se maimuţări Kasser, 
apropiindu-se ameninţător de bărbatul în rasă preoțească, în timp ce făcea 
ultimii paşi, constată cu durere că nu-i venise încă nici o idee așa încât, 
disperat, se aruncă pur și simplu, cu gesturi stângace, încercând să-i care 
pumni călugărului nedumerit. Minutul în care îl imobilizară trebuie să-i fi 
ajuns lui Mas ca să evadeze. Spre marea supărare a lui Kasser, călugării îi 
comunicară că urmează să meargă pe jos până la Abaţie. Şapte zile... 


37. Ca mai toți tovarășii lui din Satul de Clone, Stin nu prea era obișnuit 
cu dimineţile călduroase. Ziua aceea era însă neobișnuit de însorită pentru 
clima de pe Vechea Terra. 

Deşi era toamnă târziu, căldura îl moleşea pe Stin, care stătea rezemat de 
stejarul sub care îl omorâse pe Murellius. 

O văzu pe Maria de departe şi se grăbi să îi iasă în întâmpinare. Două 
fete îl priviră lung, plecară ochii în pământ şi se grăbiră să se retragă din 
calea lui. Fu cât pe ce să se oprească şi să le întrebe de ce fug de el. Știa 
însă că nu aveau ce să-i răspundă și de aceea întrebarea i se păru fără rost. 

De îndată ce putu desluși trăsăturile Mariei, își dădu seama că avea să 
primească o veste bună. Femeia râdea cu toată faţa, deşi nu zâmbea deloc, o 
mimică bizară pe care Stin se obişnuise însă să o vadă adesea arborată de 
Maria. 

— Xentya a născut ,un băiat de toată frumuseţea. Are aproape patru 
kilograme şi frații-savanţi s-au grăbit să-i facă testele. Ei zic că nu e nici o 
îndoială: copilul e al ţău. 

Stin ştia că ar fi trebuit să se bucure. De mulți ani, țelul lui şi al celorlalți 
prizonieri din Sat era să scape de acolo și să ducă o viață normală, undeva 
în Câmpie. Acum însă, când era confruntat cu cea mai omenească dintre 
bucuriile posibile, vedea că viaţa nu-l învățase nici măcar să se bucure 
precum oamenii normali. Nu văzuse niciodată un copil mic... Maria îi 
povestise odată, plină de nostalgie, că în primii doi ani de viaţă sunt tare 
năstrușnici şi frumoşi, ființe pe care îţi este imposibil să nu le iubeşti. 
Oameni mici, perfect formaţi, care gânguresc și pe care îţi vine să-i strângi 
la piept toată ziua. 

Avea desigur amintiri din copilăria fragedă, dar ele se încețoșau cumva 
ori de câte ori încerca să coboare dincolo de vârsta de patru ani. lar Maria îi 


spusese că un copil mic e cu totul altceva. 

Stin era tată. Dar n-avea habar ce înseamnă asta. 

Pentru o clipă îi fulgeră prin minte că ar trebui să se simtă tare prost 
fiindcă nu-și iubea copilul. Dar ce era de iubit? Un prunc pe care nu știuse 
că-l concepuse și pe care nu avea să-l vadă niciodată? Gândurile sale se 
îndreptau mai degrabă spre Xentya şi spre suferințele nașterii, despre care 
tot Maria îi povestise. 

— Nu ești bucuros? îl întrebă femeia. 

— Nu ştiu ce să zic. Simt indiscutabil ceva, dar parcă în sufletul meu e 
mai multă ciudă decât dragoste. Aş vrea să fiu cu ei... 

— Ştii că nu se poate. Ai o responsabilitate aici, zise Maria care porni 
încet spre coliba lui Stin. 

Tânărul rămase o vreme în urma ei, apoi se grăbi să o ajungă. 

Pe drum întâlniră câţiva tineri care se traseră și ei în lături, lăsându-i să 
treacă. Nici unul nu ridică privirile și, în afara unor saluturi îngăimate 
neclar, nu le adresară nici un cuvânt. 

Dacă nu se termină curând, or să-l omoare ai lui! 

Tocmai când se gândea că nimeni nu avea să le spună vreo vorbă, la doar 
câţiva metri de coliba lui Stin, un grup de trei tinere se postaseră în mijlocul 
aleii. Păreau stânjenite, dar una dintre ele făcu un pas în față frângându-și 
mâinile. Stin o ştia. Era Urella, una dintre prietenele Xentyei. 

— Maria, ştiu că tu poţi afla de soarta prietenei noastre. E bine? Mai 
trăieşte? E vindecată? 

Maria se întoarse spre Stin și-i făcu semn că el era cel care ar fi trebuit să 
răspundă la întrebare. Tânărul își încrucișa braţele peste piept şi se întoarse 
ostentativ să privească livada de pruni desfrunzită. 

— Xentya e bine. A făcut un băiat sănătos şi se pregătește să plece în 
Câmpie, spuse Maria dând să treacă de cele trei tinere. 

— Dar ce-au spus călugării? E sănătoasă? Dar copilul? 

Maria privi din nou spre Stin. Ştia că ascultă și că, dacă avea să înceapă 
să le explice fetelor ce se întâmplase cu adevărat cu Xentya, el ar fi putut 
auzi tot, iar misiunea ei din ziua aceea ar fi fost zădărnicită. 

— E sănătoasă, spuse Maria. Mă rog, atât de sănătoasă pe cât poate fi o 
lehuză. Naşterea a decurs normal, iar copilul se simte bine. Deocamdată. 

— Ce vrei să zici? întrebă una dintre fete. 

— Nimic, dacă va fi ceva de aflat, o să v-o spun la timpul potrivit, 
răspunse Maria încercând din nou să plece. 


— Mai stai puţin, o opri Urella, apucând-o delicat de braţ. Am vrea să te 
mai întrebăm ceva, zise ea privind pe furiș spre Stin, care nu-şi modificase 
însă poziţia și părea adâncit în contemplarea liniei orizontului. 

— Ce-i? 

— Au stabilit cumva dacă e copilul lui Stin? 

— Ce vă pasă? 

Cele trei se priviră una pe cealaltă, îndemnându-se reciproc să vorbească. 
Începură să şușotească, iar una din ele o înghionti în coaste pe Urella. Fata 
chicoti. 

— Noi ne gândeam... adică nu ne gândeam, ziceam doar așa... se codi 
fata. 

— A spune fără să gândeşti e o mare prostie, fetiță, spuse scurt Maria. 

— Ei bine, ne gândeam că poate mai multe fete sunt sănătoase, precum 
Xentya... 

Dacă și-ar fi putut permite, Maria ar fi râs din toată inima. Era evident 
unde dorea să ajungă. 

— Stau însă şi mă gândesc, continuă tânăra, la eventualitatea că mai 
multe dintre noi suntem sănătoase, dar dintre băieţi s-a vindecat doar Stin. 
Mă gândeam că, dacă l-ai convinge să... 

Fata se opri şovăitoare. 

— Să... se prefăcu Maria că nu înţelege. 

— Ei bine, dacă l-ai ruga să se culce cu noi, poate că am constata că şi 
noi suntem vindecate și am putea să plecăm, precum Xentya, în Câmpie. 

Vorbele fetei îl șocară atât de tare pe Stin, încât se întoarse spre ea cu un 
gest violent care se termină însă în momentul în care pieptul lui atinse 
palma întinsă a Mariei. 

Speriată, Urella spuse repede: 

— Chiar şi Sfântul Augustin a spus că nu trebuie să avem un singur soţ, 
ci cât mai mulți pentru a face copii cât mai diferiţi. Da, da, aşa a spus, iar 
voi doi ar trebui să fiți primii care să-i respectați învăţăturile. 

Stin dădu și el să spună ceva, dar Maria îi acoperi gura cu aceeași palmă 
cu care-l oprise cu câteva momente mai devreme. 

— O invidiaţi degeaba pe Xentya, spuse Maria. Viaţa ei se va scurge într- 
o singurătate searbădă. Voi ar fi trebuit să aflaţi de-acum că singura cale 
adevărată de a pleca din Sat e ca Domnul Dumnezeul nostru să se 
milostivească de noi toţi. Nu e ciudat cum v-aţi repezit toţi să scormoniţi în 
cele mai mizere cotloane ale minţilor voastre? Nu e uluitor cum nici unul 


dintre voi nu s-a gândit, fie și măcar pentru o clipă, că băiatul care s-a 
născut astăzi ar fi putea fi fiul lui Dumnezeu? 

Maria le lăsă fetelor timp să învârtă în minte această întrebare. 

— Sfântul Augustin nu spune nimic despre vreun fiu al lui Dumnezeu, 
zise una dintre ele. 

— Ba spune, fetiţo, fiindcă pe fiul lui Dumnezeu îl așteptăm de două mii 
de ani în Abaţie pentru a ne duce menirea până la capăt, pentru a-l salva pe 
Dumnezeul nostru de propria-l nemărginire. 

— Şi vrei să spui că?... se avântă Urella. 

— Ceea ce vreau eu să spun este că vă trebuie credință. Copilul este 
probabil al lui Stin. Nu ştiu. Nu s-au făcut încă testele, dar dincolo de doi 
tineri care se iubesc, atunci când se naşte un copil e și mâna lui Dumnezeu. 
Un duet de gâfâituri pe întuneric nu e îndeajuns pentru a face să apară pe 
lume miracolul unei fiinţe noi. Suntem cu toţii fiii lui Dumnezeu. Iar în ceea 
ce-l priveşte pe băiatul Xentyei, numai nişte minți murdare şi înguste ca ale 
voastre nu văd că, în condiţiile speciale din Sat, Dumnezeu s-a străduit la 
naşterea lui cu mult mai mult decât o face pentru alți copii. Poate că Stin s-a 
înveșnicit prin carnea fiului său, dar n-ar fi putut-o face niciodată dacă 
Domnul Dumnezeul său n-ar fi permis un asemenea miracol. Asta e 
mântuirea pe care trebuie să o căutaţi. Credinţa vă va elibera! Credeţi întâi 
şi de-abia pe urmă luaţi-l pe Stin în patul vostru. 

În timpul în care vorbise Maria, trăsăturile Urellei se ascuţiseră într-un 
zâmbet răutăcios. 

— Fie cum spui! O să ne rugăm la Dumnezeu să ne scape de Ciumă. Dar 
să ştii că nu înţeleg nici de ce nu-l poţi convinge să se culce cu noi, deşi i-o 
porunceşte însuși Sfântul Augustin cel Nou, și nici cum poţi să crezi că 
Xentya s-a mântuit prin credință? Dacă a existat cineva printre noi care să fi 
crezut mai puţin în învăţăturile Sfântului Augustin, atunci ea este. 
Dispreţuia bolboroselile astea... religioase. Poate că fratele meu, Murellius, 
avea dreptate. Stin se crede cu adevărat prea bun pentru noi. 

Fata privi spre tânăr, care stătea cumva într-o parte, oferin-du-i privirilor 
numai profilul. 

— De ce nu pleci? E clar că eşti sănătos. Chiar atât de mult îți place să o 
faci pe șeful pe-aici? 

Stin se întoarse și o arse cu o privire rea. Deschise gura să spună ceva, 
dar se răzgândi, trase adânc aer în piept şi porni cu paşi hotărâți spre casă. 
Una dintre fete se împletici şi ajunse fără să vrea în calea lui, iar Stin o 


îmbrânci atât de tare încât fata se întinse pe burtă la câțiva metri depărtare. 
Maria îşi reprimă dorința de a vedea dacă tânăra nu s-a lovit prea rău și se 
luă după Stin. Intră cu el în colibă și închise uşa. 

— Mă urăsc cu toții! Am eșuat! Nu am reușit să le fiu conducător. Nu mă 
înțeleg, nu mă iubesc și, uite, nici măcar nu mă mai respectă. Cred că vor 
veni zile grele, Maria. 

Femeia scoase cu gesturi tacticoase un recipient de metal și-l aşeză pe 
masă. Apoi merse până la o poliţă de unde luă două căni de lut, pe care le 
umplu cu un lichid roșietic. 

— Ăsta e vin, surâse Maria privind spre Stin. Aici, pe Vechea Terra, e o 
tradiţie la fel de veche ca însăși omenirea ca, atunci când se naşte un copil, 
cei apropiaţi să ciocnească un pahar de vin. 

Curios, tânărul luă cana şi mirosi lichidul din interior. Avea un parfum 
ciudat, pe care nu-l mai întâlnise niciodată. 

— Mi-ai povestit odată despre vin. Mi-ai spus că te face să fii mai vesel 
şi că, o dată ce te înfrăţeşti cu el, e greu să-l mai lași deoparte. 

— N-ai să păţeşti nimic de la un pahar, zâmbi Maria. Și apoi, chiar dacă 
ai să te ameţeşti puţin, avem de sărbătorit două evenimente. 

— Două? se miră Stin. 

Maria aprobă din cap și-șiînmuie buzele în vin. Simţi gustul dulce 
acrişor cum îi dezmiardă cerul gurii şi îşi aduse aminte că Abatele îi 
povestise odată că citise într-o carte despre mândria cu care vechile 
mănăstiri creştine ofereau oaspeţilor vinul făcut de călugării lor. Licoarea 
aceea costase enorm de mult și fusese un hatâr pe care Abatele îl făcuse 
bombănind și spunând că el însuși n-a mai băut vin de mai bine de douăzeci 
de ani. Strugurii nu erau tocmai des întâlniți pe Vechea Terra. 

Stin răsuci cana în mână, apoi o aşeză cu grijă pe masă. 

— Spune-mi, chiar crezi că băiatul Xentyei ar putea fi al lui Dumnezeu? 

— Cred exact ce le-am spus şi lor. 

— Da, dar eu m-am gândit imediat la creştinul Iisus, cel pe care îl venera 
Sfântul Augustin din Hippona. El era fiul lui Dumnezeu. 

Maria îl aprobă din cap, în tăcere. 

— Cum se poate una ca asta? 

— Nu ştiu. Ar fi trebuit să-l rugăm pe ultimul creștin să ne scrie o 
explicaţie, încercă ea să glumească. 

— Da, dar nu se poate să nu vezi similitudinea. Copilul ăsta poate fi într- 
adevăr fiul lui Dumnezeu. Vreau să zic... Nu în carne şi oase, ci ca spirit. 


Uite, nici nu se născuse şi o eliberase pe mama sa. La numai o oră după cea 
venit pe lume, mă poate elibera pe mine... Poate va crește, își va urma 
soarta hărăzită de Dumnezeu și ne va salva pe toţi. 

Femeia mai luă o înghiţitură de vin. Îi plăcea la nebunie şi simţea cum 
obrajii încep să-i ardă. 

— Poate că n-o să dureze chiar atât de mult, bolborosi ea. 

— Ce anume? 

— Să vă salveze. 

Sfinte Augustine și Doamne Dumnezeule, ajutaţi-mă să am puterea să vă 
împlinesc voia. Și daţi-mi măcar un semn că nu ne înşelăm cu toţii şi punem 
la cale pierzania celui mai ales dintre noi. 

Maria începuse să depene povestea pe care o convenise cu Abatele. 

— Mi-au spus că la numai jumătate de oră după ce se născuse micuțul, 
unul dintre fraţii-savanţi a năvălit în cabinetul Abatelui, pretinzând că a 
găsit leacul Ciumei. 

— Şi e adevărat? se repezi Stin. 

— Da, rosti Maria pe un ton care îi semnaliza tânărului că vindecarea lor 
avea un preţ teribil. El susține că din sângele bebelușului poate distila un 
leac care să vă vindece pe toți... 

— Dar asta ar însemna... băiatul... ce-o să zică Xentya?... Nu se poate! 
strigă Stin pradă unei agitaţii cumplite. 

— Da, aşa e. Se pare că bebelușul trebuie lăsat să mai crească, fiindcă 
chiar şi dacă ar scoate tot sângele din el şi tot nu ar avea acum cantitatea 
îndestulătoare de leac pentru a vă salva pe toți. Au să-l mai ţină doi-trei ani 
şi abia apoi... 

Stin se ridică de pe scaun și începu să se plimbe agitat prin colibă. 

— E o nemernicie. Cum să-i facă aşa ceva? Nu se poate să-l ucidă cu 
sânge rece, de parcă ar fi pasărea pe care urmează să o mănânce la cină. 

— Gândeşte-te ce spui! Nu numai că aţi putea deveni liberi, dar Ciuma ar 
putea fi înfrântă pentru totdeauna. Cine știe câte sute de milioane de oameni 
mai suferă de ea în întreg Universul. Dacă medicamentul o să funcționeze, 
fraţii-savanțţi îl vor înţelege și vor crea un leac... 

— Da, dar el va muri, exclamă Stin cu furie. Ce fel de eliberare e asta, 
dacă pentru ea trebuie să moară o ființă nevinovată? se tângui Stin care se 
întreba dacă nu cumva durerea surdă pe care o resimțea nu era dragoste de 
tată. 


Maria preferă să nu răspundă la întrebarea asta și mai luă o înghiţitură de 
vin. Acum obrajii ei ardeau de-a binelea. 

— Nu se poate să nu mai fie o cale... ziceai ceva de două evenimente. 

Maria zâmbi trist. 

— Păi sunt două: naşterea şi moartea micuţului pentru salvarea voastră. 
Lasă, nu te amări, poate că asta este menirea lui, poate că așa a lăsat 
Dumnezeu. 

Acum, Doamne, dă-i gândul cel bun! 

— Nu se poate. Trebuie să mai fie o cale! scrâșni Stin din dinți. 

Maria își ridică ochii spre acoperișul colibei, de parcă ar fi mulţumit 
cerului. 

— Ai dreptate, mai e una. Fraţii-savanţi spun că e foarte probabil ca 
substanţa care a vindecat-o pe Xentya și care s-a transmis și micuţului să fie 
produsă de fapt de corpul tău. Se poate ca leacul pe care l-am căutat atâta 
amar de vreme să curgă de ani buni prin venele tale. Ei cred că s-a transmis 
pe cale sexuală Xentyei care a rămas însărcinată, și apoi micuţului. Teoretic, 
i-ai putea vindeca pe toţi! 

Stin se așeză din nou la masă și bău cana de vin dintr-o înghiţitură. 

— Chiar crezi? Oare să mă fi binecuvântat Dumnezeu cu o ocazie atât de 
clară de a le demonstra tuturor că gândurile mele i-au avut doar pe ei în 
centrul lor, că n-am vrut decât să fac bine? 

Femeia ridică din umeri și îşi termină și ea cana cu vin. Privi atent spre 
tânăr. Narcoticul uşor pe care i-l strecurase amplifica efectul alcoolului deși, 
după toate evidenţele, vinul şi-ar fi făcut şi singur treaba. Trecuse doar un 
minut de când Stin băuse tot şi se vedea clar cum aproape că i se închid 
ochii. 

— Gândeşte-te ce vorbeşti, băiete. Nimeni nu poate garanta că vei mai 
trăi după ce-ţi vor fi luat destul sânge pentru a separa medicamentul. 

— Cui îi pasă? dădu Stin a lehamite din mână. Qricum viața mea e... E 
terminată. Nimeni nu mă iubeşte. Nici măcar tu, hohoti tânărul aţintind spre 
Maria o privire sticloasă de om beat. 

Cuprins de o însuflețire bruscă, Stin începu să meargă în jurul mesei şi să 
recite cu glas tare o poezie pe care-l învățase Maria când era copil. Era 
povestea unui câine neascultător care sfârşise rău. 

La al treilea tur al mesei se împletici atât de tare, încât fu nevoit să se 
așeze înapoi pe scaun. Maria îl ajută să meargă până la pat și îl întinse 
acolo. 


— Ce trebuie să fac? Vreau să-i vindec pe toţi, chiar dacă asta o să mă 
omoare. 

— Stin, gândeşte-te bine, șopti Maria cu lacrimi în ochi. 

— Nu prea pot acum, se învârte totul cu mine. 

— E vinul. Nu erai obişnuit. 

— Da, dar să ştii că-i înţeleg pe aceia care nu mai pot scăpa din mrejele 
lui. Îmi place. 

Tânărul îşi scăpă capul într-o parte şi începu imediat să sforăie sonor. 

Maria îl veghe preţ de câteva minute, până când antidotul alcoolului pe 
care se grăbise să-l ia după ce adormise Stin își făcu pe deplin efectul. Avea 
acum mintea limpede şi obrajii nu-i mai ardeau. Scoase din faldurile 
mantiei largi un dispozitiv care semăna mult cu o armă laser. Îl lipi de 
tâmpla stângă a lui Stin și apăsă pe un buton. Când acul minuscul atinse 
pielea capului tânărului, acesta se trezi brusc și, cu o voce straniu de 
corectă, o întrebă ce face. Speriată, Maria îi răspunse că îi ia câteva probe 
pentru ca fraţii-savanţi să se poată lămuri dacă sângele lui conţine într- 
adevăr leacul Ciumei. Stin o aprobă și adormi la loc, instantaneu. Maria se 
grăbi și ea să termine procedura de instalare a sondei psi. 

Nimeni din Abaţie nu înţelegea cu adevărat cum funcționau sondele psi. 
Dar călugării augustinieni le foloseau din plin. Prin ele controlau visele 
premonitorii ale apostolilor de pe Lumile Agricole și sădeau îndoieli în 
mintea clonelor sortite Alambicului. 

Femeia aşteptă până când auzi un ţiuit ușor în urechea ei stângă, acolo 
unde călugării îi ascunseseră un receptor mai mic decât vârful unui ac. Era 
semnalul că sonda funcționează și că misiunea ei era încheiată. 

Ştia ce avea să urmeze. Chinuit de visele profetice şi crezând sincer că 
numai jertfa lui îi putea salva pe semenii săi de la moarte, Stin avea să se 
urce de bună voie în Alambicul de Dumnezei. lar mașinăria aceea care 
funcţiona după principii de nimeni înţelese avea să distileze câţiva viruși 
modificaţi cu care Abația urma să însămânţeze o altă Lume Agricolă. Stin 
nu avea să moară. Spiritul lui de devoțiune, dragostea faţă de Dumnezeu și 
faţă de semeni erau conservate în viruşii aceia care aveau să-și caute, într-o 
Lume Agricolă, gazda potrivită pentru a trezi la viață un alt Stin. 

Femeia se aşeză lângă patul în care tânărul dormea cu sforăituri 
zgomotoase. Se spunea că atunci când mori, întreaga viaţă ţi se perindă prin 
faţa ochilor. De parcă situaţia aceea bizară în care se pomenise ar fi inversat 
rolurile, prin mintea Mariei începură să clipească amintiri vechi: Stin la șase 


ani rupându-și mâna când căzuse din copac, la opt ani când învățase 
alfabetul, la şaisprezece ani, când se culcase prima dată cu o fată. De o parte 
şi de alta a nasului femeii curgeau lacrimi. Nu ştia de ce plânge. Gândindu- 
se la Rim şi la eventualitatea desprinsă de orice noimă a realităţii în care ea 
i-ar fi putut purta copiii, care să o facă să se simtă cu adevărat împlinită, ieşi 
din coliba lui Stin cu conștiința faptului că închidea ușa aceea pentru ultima 
oară. Nepăsătoare la ochii pe care-i simţea în preajmă, femeia ridică un 
pumn spre cer, mormăind un blestem. Timpul o aruncase în cea mai crudă 
dintre înfruntările istoriei, iar ea nu era nici măcar o ființă întreagă. Era doar 
o jumătate de femeie, blestemată să aibă sufletul întreg. 


38. De parcă în mintea lui ar mai fi existat cineva care își făcuse un 
obicei din a-l contrazice, Rim nu mai ştia ce să creadă. Era conștient că 
atunci când Maria se apropia de el, când îi vorbea, când îi simţea mirosul 
delicat al părului, reflexele sale încetineau şi parcă nu mai era soldatul acela 
de care se temea tot Universul. Nu era dragoste. Implanturile sale neurale 
nu ar fi permis creierului să sintetizeze substanţele asociate cu sentimentul 
acela. I se explicase încă din anii tinereţii că, la fel ca şi ura, dragostea era 
doar o intoxicație a creierului. O farsă pe care oricine va fi creat fiinţa 
umană o jucase în veac omenirii. 

Cu toate astea, nu simţise pentru nici o altă ființă nevoia de ocrotire cu 
care se confrunta atunci când era Maria prin preajmă. Nesăbuitul Aloim, 
atunci când o jignise, fusese mai aproape ca niciodată de moarte. lar acest 
lucru îi semnala lui Rim că în mintea lui ceva nu mai funcționa cum trebuie. 
Era adevărat că Aloim își pecetluise soarta; nu avea cum să-l lase în viaţă. 
Motivul condamnării sale era însă cu totul altul. Cu toate acestea, abia 
aştepta să-l omoare, şi nerăbdarea asta era cumva legată și de felul în care 
se comportase față de Maria. 

Femeia îi spusese că Aloim e empat, că poate citi emoţiile oamenilor, dar 
Rim nu era dispus să riște. Quinţii se temuseră întotdeauna de puterile 
mentale supranaturale. Unele dintre cele mai dureroase lupte ale lor se 
petrecuseră cu asemenea oameni. Era o lege nescrisă a oricărui quint aceea 
de a ucide tăcut, discret, orice ființă telepată, indiferent de cât de slabe erau 
puterile sale. Singurii care erau iertaţi de vina de a putea spiona gândurile 
erau operatorii psiacului. De altfel, nu de puţine ori, cei mai înverşunaţi 


dintre inamicii lor se ascundeau în psiac, rămânând toată viaţa acolo într-un 
statu quo mulţumitor pentru ambele părţi. Își pierdeau libertatea, fiind 
condamnaţi să rămână veșnic pe Kyrall, dar rămâneau totuşi în viață. 

Cu toate astea, motivul care fusese cât pe ce să-l omoare pe Aloim era 
jignirea pe care o adusese Mariei. Quintul simţea că e gata să se piardă în 
țesătura complicată de minciuni şi adevăruri pe care i-o serveau cei din 
jurul său. Și nu ştia decât un singur fel în care ar fi putut să grăbească 
îndeplinirea misiunii, aşa încât ea să se încheie cât încă Maria nu-i alterase 
de tot puterea de a alege. 

Îi spusese că e fiica Abatelui, dar îi venea greu să creadă. Separase în 
minte trăsăturile esenţiale ale feţelor celor doi și nu găsise nici o asemănare. 
Nici măcar unul dintre cele douăzeci și şase de puncte definitorii pentru 
chipul unui om nu corespundea la cei doi. La o relație tată-fiică, acest lucru 
era atât de improbabil, încât nici nu merita luat în seamă. Iarăşi minţise, 
aruncând în felul ăsta o umbră de îndoială și asupra mărturisirii parțiale a 
faptului că tinerii din Satul de Clone reprezentau probabil zestrea genetică 
iniţială a tuturor Lumilor Agricole. 

Quintul bătu la ușa Abatelui și abia după ce păși în cabinet își dădu 
seama că, preocupat de gândurile sale, nu se întrebase nici o clipă ce anume 
îl făcuse pe Radoslav să-l cheme la el. 

— Ia loc, spionule, îl invită Abatele cu un gest larg. 

Rim clătină din cap și rămase ostentativ în picioare, în mijlocul încăperii. 

— Ştii, începu Radoslav zâmbind, am ajuns la concluzia că nu e cine știe 
ce de capul vostru, al quinților. 

Rim zâmbi subţire: 

— Ce te face, Sfinţia Ta, să spui asemenea vorbe? 

— Ei... nu neg că sunteţi adevărate mașini de luptă, n-am uitat 
reprezentaţia aceea sângeroasă pe care ai dat-o în Câmpie... Dar un soldat e 
mai mult decât o furie care ucide. Trebuie să fie și tactician, și spion, şi 
general... Mi-e teamă că tu eşti doar un mecanism foarte perfecţionat pentru 
ucis. 

— Nu pot decât să mă bucur că mă judecați în felul ăsta. Sunt într-adevăr 
bucuros că vă înșelaţi atât de amarnic. 

Abatele hohoti, ridicându-și privirile spre tavan, acolo unde o crăpătură 
fină îi aducea aminte de ziua halucinantă a cutremurului. 

— Parcă te-am însărcinat cu anchetarea a ceea ce s-a întâmplat cu cei doi 
frați ai noștri care au murit în biserica Alambicului. 


— Aşa este, Sfinţia Ta. 

— Şi? Poţi să-mi spui la ce rezultate ai ajuns? Ai vreun suspect? 

Rim tăcu o clipă, cântărindu-și cuvintele. 

— Sunt convins că însărcinarea asta a vrut mai degrabă să-mi 
demonstreze cât de puţin cunosc Abația şi cât de nepotrivit sunt ca să-ți iau 
locul. Deși regret să o spun, trebuie să recunosc că a reușit. Nu am nici un 
suspect, nu ştiu cum s-a făcut de fraţii aceia au ajuns să creadă că-și pot 
risca viaţa pentru o simplă orgie. 

Abatele continuă să-l privească zâmbitor. 

— Ei, uite, tocmai de aceea cred că nu ești decât un soldat prost. S-ar 
putea să mă înşel, dar după câte mă duce pe mine mintea, doi oameni care 
sunt gata să moară pentru o femeie oarecare e clar că acţionează sub 
imboldul nebuniei. Și cine oare dintre cei pe care îi cunoşti poate manipula 
gândurile? Cine le poate citi, cine le știe înainte chiar ca ele să-ţi fie clare 
tie însuţi? 

— Aloim... 

— Desigur. Aloim. Nu-ţi ascund că am și alte motive pentru a-l suspecta, 
dar raționamentul acesta îţi era perfect accesibil... 

— Abia aseară Maria mi-a spus... Abatele dădu a lehamite din mână. 

— Abia aseară... Trebuia să-ţi dai seama! Dar poate că, aşa după cum ți- 
am spus, nu eşti în stare să fii un soldat adevărat. Poate că nu ești decât o 
maşină eficientă de ucis. Are și statutul ăsta avantajele lui. 

Rim tăcu, lăsându-l pe Abate să continue. 

— Maria mi-a spus că ţi-a destăinuit secretul nostru. Cum îl vei folosi? 

— În nici un fel. Chiar dacă ar fi adevărat că îţi este fiică, ceea ce mă 
cam îndoiesc, lucrul ăsta nu m-ar putea ajuta în nici un fel să aflu tainele 
însămânțţării. lar discuţia asta, după mintea mea de soldat prost, e cel mai 
puternic argument pentru asta. Cred că tocmai îți condamni la moarte 
propriul amant. De ce ţi-ai iubi mai mult fiica? 

Radoslav se încruntă privindu-l scrutător pe bărbatul acela care stătea în 
faţa lui și despre care ştia că-l putea omorî în mai puţin de o sutime de 
secundă. Ce s-ar fi ales atunci de Ouă, de Abaţie, de Armaghedon? 
Dumnezeu era însă mare. Nu avea cum să lase să se întâmple așa ceva. 

— De ce m-ai chemat? întrebă într-un târziu Rim, pe un ton plictisit. 

— Ca să-ţi salvez onoarea. Ţi-am spus cine e vinovat. Acum nu mai 
rămâne decât să-l prinzi pe Aloim. 

Rim privi nedumerit spre bătrân. 


— Păi trebuie să fie pe-aici pe undeva. Abatele clătină din cap. 

— A ieşit din Abaţie înaintea zorilor şi a pornit spre oraş. Sunt sigur că 
dacă îţi vei folosi, hmmm... calităţile tale speciale îl vei ajunge înainte să se 
piardă printre ruine. Dacă nu ai reușit să fii cine ştie ce investigator, 
încearcă măcar soldat să fii! 

Uşa trântită cu putere de Rim scoase un pocnet sec, care-l făcu pe Abate 
să tresară. 

Trădătorul! 

Dacă nu ar fi ştiut că Armaghedonul urma să se dezlănţuie din clipă în 
clipă, Abatele ar fi fugit el însuși în oraş, să trăiască acolo anonim. În ciuda 
atitudinii disprețuitoare pe care o avea față de Rim, spionul reușise să afle 
mai toate tainele Abației în doar câteva luni. Era un om cu adevărat 
excepţional și nu putea să nu-l compare cu Aloim. 

Trădătorul! 

Maria îi povestise cum Aloim aproape că-i spusese lui Rim că mai are o 
soră geamănă şi că fusese nevoită să inventeze la iuţeală o minciună pe 
care, cu cât o analiza mai mult, cu atât își dădea seama că era mai greu de 
crezut. Abatele nu ştia cum gândesc quinţii, dar în anii lungi ai vieţii sale 
învățase că e greu să te îndrăgostești de cineva care te minte mereu. Aloim 
se lăsase pradă mâniei și trufiei sale nemăsurate. Încercase să trișeze în 
jocul pe care el îl organizase pentru succesiunea următorului Abate. Iar asta 
nu putea fi iertat, indiferent cât de mult I-ar fi iubit pe Aloim. În ultimele 
săptămâni, tânărul se îndepărtase de el, își pierduse candoarea şi supuşenia 
cu care îl făcuse să se îndrăgostească pe vremuri de el. lar acum, fusese gata 
să desconspire cea mai puternică armă a Abației. Așa ceva nu se putea ierta. 

Rim se întoarse abia pe înserat. Înaintea lui, legat de şaua unui cal, se 
bălăngănea Aloim a cărui faţă arăta că încercase să se opună quintului. O 
șuviță de sânge închegat i se prelingea din tâmpla stângă, iar respiraţia îi era 
grea, şuierată, semn că avea cel puţin o coastă ruptă. Cei doi ajunseră în faţa 
pavilionului și quintul îl ridică aparent fără efort pe Aloim şi-l purtă în braţe 
până în cabinetul Abatelui. Privind scena de la balcon, Radoslav se întrebă 
dacă nu cumva demonstraţia aceea voia de fapt să arate forţa lui Rim, sau 
pur și simplu trebuia numai să mascheze faptul că bietul Aloim nu se mai 
putea ţine pe picioare. Avea să afle în curând. 

Uşa se dădu în lături smucit, de parcă ar fi parcurs în sens invers, cu 
aceeaşi viteză, traiectoria pe care o avusese când quintul o trântise, la 
plecare. 


— M-am gândit că-l vrei viu, zise Rim sec. 

— Uite că, până la urmă, nu eşti chiar un soldat prost. Oricum însă, nu 
era treaba ta să îl omori. 

Rim zâmbi fugar. 

— A încercat să se lupte cu mine. E un tip curajos. 

— E disperat. Şi ce-a făcut? A aruncat cu pietre? 

— Nu, rosti Rim simplu. M-a provocat la un fel de meci de box. 

Amuzaţi amândoi, bărbaţii priviră spre trupul inert al lui Aloim. 

— Şi-acum ce-o să se întâmple cu el? întrebă Rim. 

Cu paşi mari, Abatele merse până în spatele biroului și deschise un sertar. 
De acolo extrase o seringă hipodermică pe care începu s-o rotească distrat 
între degete. 

— Noi, aici, în Abaţie, obţinem întotdeauna mărturisiri complete. Nu 
condamnăm pe nimeni fără a fi siguri că e vinovat. Pentru a evita însă 
minciunile, ne ajutăm de serul ăsta, o mică minune pe care fraţii noștri 
savanţi au pus-o la punct cu multă vreme în urmă, pornind de la o reţetă 
cunoscută încă de pe vremea Războaielor Mondiale. Îi ajută pe oameni să 
spună adevărul. 

Rim dădu să plece, dar Abatele îl întoarse din drum. 

— De ce fugi? Trebuie să-ţi mai repet că eşti încă însărcinat cu ancheta 
asta? Ai nu numai dreptul, ci şi obligaţia să stai aici. Poate că va trebui să 
vorbeşti celorlalți frați despre tragedia asta, zise Abatele înfigând cu un gest 
scurt seringa în gâtul lui Aloim. 

Ca și cum în venele lui s-ar fi scurs cine ştie ce elixir, Aloim deschise 
ochii şi găsi destulă putere pentru a se ridica în capul oaselor. Cei doi 
bărbaţi îl priviră în tăcere, fiecare cu gândurile lui, dar amândoi uimiţi de 
sticlirea ciudată a ochilor tânărului. Faţa lui tumefiată era aproape de 
nerecunoscut, dar ochii, ochii păreau două vietăţi de sine stătătoare gata să 
muște pe oricine ar fi avut nesăbuinţa să se apropie. 

Abatele tresări când Aloim scoase primul sunet. Era mai mult un muget, 
un tremur lăuntric care izbucnise prin laringe făcând aerul să vibreze. Rim 
îşi duse mâna instinctiv spre lama de accun. Gestul ăsta aproape că-l făcu să 
fie bucuros. Era încă quint imperial. Atunci când Maria nu se afla lângă el, 
era Rimio de Vassur, soldatul temut în tot Imperiul. 

— Rade, Rade, am crezut că vrei să mă pedepseşti, dar tu, în schimb, îmi 
dai putere. Nu știu ce mi-ai făcut, dar... N-am mai simţit niciodată așa... O, 
ce deasă e mintea ta, câte gânduri se învârtesc în ea! Hehehe, credeam că ai 


fost mereu homosexual, dar uite văd aici niște amintiri cu fete. Erai 
neastâmpărat pe vremea aia... Rade, dar camera asta ce e? Nu mi-ai arătat-o 
niciodată. Ce sunt toate chestiile astea lucitoare? Și mai ales unde e situată 
încăperea? A, sub bibliotecă? Poate c-o să merg acolo, văd că se intră greu. 
Dar... 

— Taci! tună Abatele. Radoslav se întoarse apoi spre Rim și-l întrebă 
disperat. Ce crezi că se întâmplă? 

— Se pare că serul ăla, indiferent ce-o fi fost în el, i-a amplificat puterile 
într-atât încât îţi poate citi nu numai gândurile, ci şi amintirile. Nici nu 
termină bine de rostit aceste cuvinte, că atenția lui Aloim se și îndreptă 
asupra lui. 

— Ah, ce minte splendidă ai, quintule! O minte precum un munte înalt. 
Solidă, previzibilă şi mai ales proptită pe ici pe colo de stânci aduse din alte 
părţi. 

Rim se gândi să îl omoare atunci pe loc, dar își aminti că Abatele îl 
prevenise că dacă avea să mai facă încă o victimă în Abaţie atunci, într-un 
fel sau în altul, misiunea lui avea să se încheie. Ezită, fascinat de momentul 
acela în care o minte total străină îi putea citi gândurile, putea desluşi ceea 
ce este el cu adevărat. Quintul se trezi că tânjeşte după un verdict, după o 
sentință pe care el însuși n-o putuse da niciodată. 

— Zeţi... Ăştia ce-s? Amintirile despre ei sunt foarte puternice... Și 
recente... mamă, ce urâţi sunt! Dacă împăratul tău te-a trimis să stai printre 
ei atâta vreme înseamnă că eu unul, care am suportat doar violurile lui 
Rade, am fost norocos... Dar de ce au şase picioare? Mamă... Și barajul ăsta 
tot de ei e construit? Și câmpurile astea cui... 

— Taci! tună la rândul său Rim, incapabil încă să-l omoare pe tânăr. 

— Bine. Cu tine nu mă mai pun... Oricum îmi simt sfârşitul aproape şi 
vreau să mor împăcat. Vreau să aflu şi ultimul mister al Abației. 

Întorcându-şi privirea aceea sticloasă spre Radoslav, se concentră asupra 
feţei bătrânului. Fără veste, călimara cu cerneală de pe birou i se răstumă 
Abatelui în poală. 

— A, uite că pot să fac şi asta, spuse Aloim pe un ton de copil care 
tocmai descoperise o jucărie nouă. Oare unde-și ţine quintul ăsta lama? 
Lasă. O să-mi spui acuma, Rade... Da, da, tu o să-mi spui, că n-am chef să 
caut prea mult prin amintirile tale... Cine știe peste ce femei scârboase mai 
dau acolo... O să-mi zici ce e cu Alambicul ăla de Dumnezei? Dacă înţeleg 
și asta, pot să fiu Abate în locul tău. 


Rim văzu cum chipul Abatelui se schimonosește, într-o încercare 
dramatică de a-și ţine gura închisă. Ochii lui Aloim păreau însă că îi privesc 
de peste tot şi Abatele latră scurt, evident fără voia lui: 

— Nu ştiu, e lăsat aşa de Sfântul Augustin. Noi doar colectăm seminţele 
vieții.. 

— Etete... atâția morţi și atâta zarvă pentru o piatră despre care nimeni nu 
ştie cu adevărat cum funcționează, râse nebunește Aloim. 

Părând că şi-a recăpătat oarecum controlul asupra propriei sale minţi, 
Abatele strigă la Rim: 

— Omoară-l, omoară-l chiar acum! E un ordin. Nu te teme! 

Rânjind ca o fiară sălbatică, Aloim se ridică în picioare. 

Rim realiză atunci că mintea acelui omtrecuse de orice barieră pe care 
omenirea și-o imaginase vreodată. Știa sigur că rupsese în cel puţin trei 
locuri picioarele lui Aloim. Pur şi simplu nu avea cum să mai păşească. 

— Eşti uimit, nu-i așa, soldăţelule? Rămâi așa până când am să-ţi smulg 
şi inima din piept. Da, da, cu mâinile goale... Ba nu, mai întâi am să te 
pocnesc în cap... 

Un tom greu se desprinse ușor de pe raftul din spatele lui Rim și porni cu 
viteză spre quint. Simţind curentul de aer și văzând privirea fixă a lui 
Aloim, quintul își trase lama de accun şi intră în modul de luptă. Se feri cu 
ușurință de proiectilul improvizat de tânărul călugăr și se întoarse apoi să îl 
spintece. Ceea ce văzu îi tăie însă răsuflarea. Aloim flutura din mână, 
mișcându-se la fel de repede ca el. Rim atacă scurt și Aloim reuși, deşi 
stângaci, să se ferească. Quinţii nu aveau nevoie să cunoască scheme 
elaborate de scrimă sau luptă corp la corp. Viteza cu care se mișcau era 
întotdeauna de-ajuns. Cu toate că, pentru prima dată în viaţa lui, quintul 
avea un adversar cu însușiri care le egalau pe ale lui, experienţa sa de luptă 
se impunea destul de repede. Călugărul era neînarmat și, după trei secunde 
de mișcări mai iuți decât ar fi putut percepe ochii Abatelui de pildă, Aloim 
începu să încetinească. Obosea. Lama de accun îi pătrunse deasupra nasului 
între ochi. Corpul îi căzu ţeapăn şi, imediat după ce viaţa se scurse din el, 
îşi pierdu tonicitatea bizară care păruse să îl țină în picioare în timpul luptei. 

— Dumnezeule, ce-a fost asta? întrebă Abatele într-un târziu. 

Gâfâind, Rim îi întoarse întrebarea. 

— Tu mă întrebi pe mine? Spune-mi mai bine ce i-ai injectat. Indiferent 
ce-a fost în seringa aceea, e evident că i-a provocat starea asta 
supraomenească. 


— Mi s-a părut mie sau se mișca la fel de repede ca și tine? 

Quintul clătină din cap, analizându-și opţiunile. Pentru prima dată în 
istoria lor, quinţii întâlniseră un adversar pe măsură. Fusese un accident și 
ieșise învingător, dar faptul că o ființă umană reuşise să se mişte la fel de 
repede ca ei trebuia să ajungă imediat la cunoștința celorlalți. Iar o logică 
elementară spunea că Abatele era ultimul om din Univers care ar fi trebuit 
să cunoască secretul ăsta. 

— Sfinţia Ta, vorbesc fără ascunzișuri. Având în vedere ceea ce s-a 
petrecut în camera asta, ar trebui ca numai unul din noi să iasă viu. lar dacă 
serul pe care îl ai te poate transforma... 

— Mă transformă pe naiba. Îţi repet că nu ştiu ce s-a întâmplat. E evident 
că i-a amplificat capacităţile pe care le avea în stare latentă. Te asigur că era 
un ser absolut obișnuit. Oamenii îl cunoșteau încă dinainte de Ultima 
Confruntare. E o unealtă atât de primitivă, încât nici nu a mai fost folosită 
după inventarea sondelor psi... 

— E înspăimântător, spuse Rim încetişor. "Ţi-a smuls secretul 
Alambicului... 

— Noroc că nu era nici un secret de aflat, pufni supărat Abatele. 

— N-aş zice... Pentru mine, unul, e evident că acolo începe însămânţarea 
planetelor și, o dată ce voi fi aflat cum anume funcţionează Alambicul ăla, 
voi putea pleca, scutindu-vă pe toți de-o grijă. 

Agitat, Abatele veni până în faţa quintului. 

— Chiar crezi că mai contează? Nu-ţi dai seama că doar cu câteva minute 
în urmă am avut amândoi confirmarea faptului că asupra întregului nostru 
Univers se va dezlănţui o furtună din care nici Abația, și nici Imperiul nu 
vor putea ieși învingătoare? Aud strigătele cu care naștem un alt soi de 
oameni. Chiar nu poţi vedea asta? Ce crezi că era arătarea care îl poseda pe 
Aloim? Era ea oare o plăsmuirea Domnului Dumnezeului nostru? 

— Am fost educat să fiu un om al prezentului, îmi ţin cuvântul dat şi îmi 
fac datoria față de împărat. Ăsta sunt eu. Nu văd pericolul de care vorbeşti, 
zise calm Rim. 

Abatele se întoarse cu spatele. 

— lar zeţii ăia de care a pomenit? Sunt extratereștri? 

Rim fu din nou tentat să scoată lama de accun. Se opri însă, ştiind că, 
dacă l-ar fi omorât pe Abate chiar atunci, furtuna care doar părea să bântuie 
minţile bătrânului ar fi început cu siguranţă. 

— Nu ştiu despre ce vorbeşti. 


— Ba ştii. Sunt ființe cu șase picioare, destul de inteligente pentru a 
construi edificii impresionante și lanuri... 

Abatele tăcu preţ de câteva secunde, apoi îşi duse mâna la gură. 

— Vreţi să ne înlocuiţi clonele! Da, asta e! îți mulțumesc, Doamne, că m- 
ai luminat. Bella vrea să înlocuiască clonele cu niște animale. Dumnezeule, 
asta e nemărginirea de care Te-ai temut încă de când Adam cel nemernic a 
păcătuit prima dată! zise Abatele căzând în genunchi. 

Fără a spune nimic, Rim trânti pentru a doua oară uşa de la cabinetul 
Abatelui. Din neatenţie, călcase în balta de sânge care se scursese din rana 
lui Aloim. 

Contemplând urmele însângerate care ieșeau din camera în care se afla, 
Abatele găsi că imaginea aceea putea ilustra însăși menirea Abației, reunind 
păcatul, crima, dar şi credința care le va birui pe amândouă. Îşi chemă 
gărzile, care priviră stupefiate la trupul lui Aloim. 

— A încercat să mă omoare, spuse Radoslav simplu, răspunzând 
întrebărilor lor mute. Luaţi-l de-aici şi chemaţi-o pe Maria să curețe. Numai 
ea va fi în stare să spele mizeria asta. 


39. Când simţi o altă viaţă cum se naște în tine, una paralelă, pe care ştii 
că ai trăit-o în alte timpuri, ceea ce te uimește cel mai tare nu e 
repeziciunea cu care aderi la identitatea aceea diferită. Adevărata povară e 
cea a cunoașterii care se revarsă peste tine și te zdrobește într-un ungher al 
propriului tău suflet. Și prăvălirea asta se opreşte numai pentru a lăsa loc 
furiei. Care nu e nici ea mai ușor de suportat. 


De sus, Laak îi vedea pe tovarășii săi cum îl privesc. Arătau cumva altfel. 
Ochii bărbatului se încordară în căutarea acelui amănuntgeneralizator care 
să îl facă să înţeleagă ce anume se schimbase. Poate era liniștea înstăpânită 
peste comunitatea lor imediat după ce deschiseseră în Templu capsula care 
semăna atât de mult cu un ou. Laak zâmbi. Un ou venit din cosmos putea fi 
considerat drept un dar dumnezeiesc. Asta dacă credeai în Dumnezeu. Dacă 
nu, atunci oul era un punct numai bun din care să pornești preschimbarea 
cosmosului... 

Transformarea fusese ca şi instantanee pentru el. În numai două ore, 
memoria originală îi revenise. Acum îşi aducea aminte. Era Boit Johansson, 


colonel în Corpul celor O Mie de Voluntari. Ştia desigur că ființa aceea 
umană în care se redeşteptase nu era carnea lui originală. Înţelegea că 
fusese clonat cumva, undeva în viitor, şi că, într-un fel sau în altul, oul îi 
produsese atât lui, cât şi colegilor săi trezirea unor memorii ancestrale. 
Sarah Clyne, specialista lor în biologie, spunea că nu avea toate aparatele 
necesare, dar că, după părerea ei, cineva modificase ADN-ul lor original şi 
găsise şi o metodă de a le stoca personalitatea și cunoștințele într-o parte a 
moleculei de AND, rămasă de obicei neexploatată și care devenise brusc 
activă o dată cu expunerea lor la efectele, probabil bacteriologice, ale oului. 
Acum erau din nou Corpul celor O Mie de Voluntari. 

Te uiţi cu uimire la simbolul cercului și acum înţelegi de ce îl venerai 
atât. E simplu să trăieşti pe un cerc. Nu are început și nici sfârșit și în el nu 
încape fuga aceea care îţi chinuie acum mintea, goana după ultimul gând 
original. Și oricât te-ai strădui, oricât ai chinui noua ta identitate, ultimul 
lucru pe care ţi-l aminteșşti este că ai dat probe de sânge și că apoi cineva 
ti-a tăiat părul pentru ca să se potrivească mai bine cornul. Restul e 
întuneric. 

Johansson privi spre soarele al cărui crepuscul bătea uşor în verzui. Își 
amintea de un alt asfinţit, de o altă ultima seară, pierdută undeva la poalele 
unor munți. 

De jos, ceilalți îi aşteptau tăcuţi hotărârea. Nu era ușor să mori a doua 
oară. Dar cine poate şti cu adevărat cum e să trăieşti a doua oară? Nici 
vieţile lor nu erau apărate de spectrul nefiresc sub care păreau că își trăiesc 
prezentul. Poate că halucinaţia asta, în care se trezise în pielea unui fel de 
maniac religios sub un soare verzui, nu era decât felul în care Dumnezeu se 
răzbuna pe el pentru păcatele vieţii anterioare. Dar nu. Nu exista 
Dumnezeu. Dumnezeu murise. Duhoarea pe care o emana întreg Universul 
nu putea fi produsă decât de un hoit imens ca al lui. 

Mă auziţi acolo sus?! Îi întrebi şi ştii că acum cască ochii la monitorul 
care e legat cumva de orice ar fi lucrul acela pe care ţi l-au implantat în 
cap. Nu reușesc să te controleze decât când dormi. Atunci îţi trimit fel defel 
de vise prostești. Astă noapte, de pildă, te-au chinuit cu secvența aceea în 
care Dumnezeu însuși îţi poruncea să muncești pentru îndestularea Lui. lar 
Dumnezeu voia să continuaţi munca aceea la făcutul cărămizilor de argilă, 
o muncă prostească, îndobitocitoare. Te-ai trezit și ai avut pentru puţină 
vreme senzaţia că în capul tău nu e numai Laak și Boit Johansson, ci şi o 
altă persoană. Ai dorit să le vorbeşti, dar nimic nu ţi-a dat a înțelege că 


încă te mai ascultă. Și totuşi asta trebuie să fie, probabil că îţi ascultă 
gândurile. 

Statura imensa a lui Stefan Barna se deosebeşte de a celorlalți. Și pe 
Pământ, când începuse să adune primii Voluntari, intransigenţa lui faţă de 
religiile de orice fel era renumită. Gurile rele spuneau că și-ar fi părăsit 
mama în mâinile barbarilor pentru vina de a-l fi botezat creştin cândva. 
După câte îl cunoscuse el, se putea ca povestea aceea să fie adevărată, dar 
asta nu avea nici o importanţă, de vreme ce sentințele pe care le dădea 
Barna erau întotdeauna de o precizie înspăimântătoare. El fusese cel care 
sugerase că planeta aceea cu soare verde este un fel de colonie de muncă 
forţată, fără gardieni, în care disciplina era păstrată de o oligarhie religioasă 
al cărei scop era probabil să îi facă să muncească din greu pentru cei care îi 
înrobiseră în acest mod perfid. 

Nu trebuie să fi fost Voluntar ca să înţelegi furia pe care o stâmise o 
asemenea presupunere. Pentru mia aceea de atei care plecaseră hotărâți să-și 
dea viaţa pentru idealul lor şi sfârşiseră prin a se trezi după o sclavie 
probabil milenară pe o planetă care semăna cu Pământul de dinainte de 
Hristos, condiţia lor de șerbi era cel mai adânc coşmar imaginabil. 

Boit încercase să îi liniştească, să le spună că e foarte posibil ca lucrurile 
să nu fie chiar așa. Dar nimeni nu îl ascultase, și el nu reușise să-și dea 
seama dacă tovarășii lui erau sensibili la faptul că explicaţia aceea rezolva 
toate enigmele planetei și ale originii lor incerte, sau mai degrabă se bazau 
pe amintirile celorlalte profeţii făcute de Barna. Doar el fusese cel care le 
prevestise că aveau să fi atacați în tabăra lor din munţi și îl demascase mai 
apoi pe primul lor şef ca fiind agent al Vaticanului. 

Cât de mult ţi-ai dori să afli destinul celorlalţi! E limpede că există o 
forță imensă care a plănuit trezirea voastră și care v-a rezervat o menire 
importantă. Care să fie oare? Sau nu. De fapt, știi că nimeni nu și-ar fi dat 
atâta osteneală dacă nu ar fi vrut să vă pună să faceţi ceea ce ştiţi cel mai 
bine: să luptaţi împotriva lui Dumnezeu. Te întrebi însă dacă ești singur în 
Univers... Dacă nu cumva sub alţi sori, poate albaștri, poate mov, se află 
alți Boit Johansson așteptând şi ei să fie treziţi de un ou. Misiunea lor, care 
să fie oare? 

Aşteptarea se prelungea prea mult. Johansson ştia că nu are cum să le mai 
pună multă vreme răbdarea la încercare. Câţiva Voluntari își frecau mâinile 
deja nervoşi, privind la el cu sentimente amestecate. Aveau dreptate. Era, 
fără voia lui, un spion, cel mai îngrozitor spion cu putinţă. 


Nu-și recăpătaseră cu toţii identitățile inițiale. Unii existau chiar în dublu 
exemplar. lar cei mai tineri, născuţi pe planetă, se părea că își aleg o 
personalitate la întâmplare. Cineva venise cu ideea că salvatorul lor, cel care 
pusese la cale trezirea, trebuia căutat printre cei care lipseau, printre cei O 
Mie de Voluntari care nu se regăsiseră în nici o clonă de pe planetă. Ideea se 
dovedise greşită pentru că erau cu toţii acolo, toți o mie, ba chiar mai mulți, 
manifestând însă acelaşi dor de a desfiinţa orice purta chiar și cea mai mică 
fărâmă de religiozitate. 

Vladimir Șestov, rusul cu ochi spălăciţi, credea că materialul lor genetic 
nu putuse fi recuperat decât de un apropiat, cu puţin timp înainte ca ei să 
moară. Era ciudat că ultima lor amintire nu era aceea a momentului în care 
dăduseră probe de sânge pentru a verifica pentru ultima dată dacă nu purtau 
vreo infecţie latentă în organism. Fiolele acelea ar fi fost cel mai bun 
material genetic cu putinţă. Dar dacă ar fi fost donați pomin-du-se de la 
mostrele acelea de sânge, era greu de explicat de ce ultima amintire precisă 
era aceea a tânărului deșirat care le îndepărtase părul de pe diferite zone ale 
capului pentru a le fixa mai bine dispozitivele de comunicaţii. Băieţandrul 
acela, Augustin, după cum își aducea aminte Johansson, nu avea cum să fi 
pus la cale un plan atât de gigantic. Şi-l amintea bine. Părea mai degrabă 
nătâng și nu fusese selecționat pentru detașamentele de combatanți fiindcă 
era foarte neîndemânatic. Trebuie să fi fost altcineva. 

Misterul era total, de vreme ce nici unul dintre ei nu purta amintirea 
felului în care muriseră. Nu ştiau dacă își îndepliniseră misiunea sau dacă se 
pierduseră undeva înainte de a ajunge pe pământul sfânt. Nu ştiau nici 
măcar dacă nu cumva îmbătrâniseră și muriseră cu mii de ani în urmă, iar 
ceea ce li se întâmpla acum era doar o festă macabră pe care le-o juca 
cineva. 

Te întrebi, și o faci mai mult ca să te audă ei, cei care te spionează și îţi 
trimit vise, care poate fi dovada ultimă a credinţei? Ce anume poate dori un 
Dumnezeu de la supușii săi pentru ca să se declare convins de iubirea lor? 
Viaţa, desigur. 

Dumnezeule, sau oricine vei fi fiind Tu, Cel care stai ca un hoț și îmi 
contempli gândurile, Te-ai gândit vreodată cum e să mori fiindcă ştii în 
felul ăsta că și o parte din Dumnezeu moare cu tine? Nu pot îngădui să mai 
fiu iscoada ta. Nu pot îngădui să mă mai foloseşti cape o păpușă. Mi-e 
frică. Dar nu că am să mor. În momentul în care voi fi murit mă voi trezi 


într-o altă fiinţă, sub un alt soare, subiect al unei alte glume la fel de 
sinistre. 

Johansson deschise larg mâinile şi sări din foişorul pe care chiar el, pe 
vremea când se credea Laak, îl construise pentru a-i aduce Dumnezeului 
său ofrandele. Mulţi dintre cei care formau mulțimea ce îl privea căzând 
plângeau. Știau că pierd un tovarăş de nădejde, un conducător adevărat. lar 
jertfa lui, menită să-i pună la adăpost de influenţele oricui va fi fost acela 
care îi adusese pe planeta aceea, arăta că doar cu greu şi-ar fi putut găsi 
printre ei un conducător mai bun. 

Barna veni până aproape de corpul neînsufleţit al lui Boit Johansson. 
Dădu să-l atingă, dar își retrase mâna schițând cel mai gingaş gest pe care-l 
făcuse vreodată în viaţa lui. Apoi ridică ochii spre cer şi le strigă celorlalţi: 

— E timpul, prieteni. Acum nu mai au ce face şi o să trebuiască să 
aterizeze pe planetă. Refaceţi formaţiile standard şi apoi echilibraţi-le 
pentru lupta corp la corp. Serviciul de pază începe din acest moment. Aștept 
să vă comportaţi vrednic de apartenenţa voastră la Corpul celor O Mie de 
Voluntari. Şi încercaţi să vă dezmorţiţi oasele. O să ne fie greu la început, 
până punem mâna pe câteva arme adevărate. 

— Şi apoi? întrebă Şestov. 

Barna se întoarse spre el zâmbind: 

— Apoi vom face tot ceea ce ştim mai bine, pentru a afla cine şi de ce și- 
a bătut joc de sufletele noastre, tulburându-ne odihna. 

— A sărit! Tâmpitul ăla chiar a sărit! strigă Crey în culmea furiei. 

Operatorul sondei psi îl trezise încă în urmă cu câteva ore, înainte ca 
populația de clone să o ia razna. Semnalele pe care le primea din creierul 
apostolului Laak deveniseră brusc incoerente și imposibil de interpretat. 
Încercase să-i trimită un vis în care să-l determine să reia munca, dar clona 
rezistase şi chiar se trezise, scoțând sonda psi din parametrii săi de 
funcționare. 

Cu nici două ore în urmă, bărbatul acela înțelesese că are ceva implantat 
în cap, ceea ce pentru Crey era un mister total. 

Chiar şi pentru oamenii care știau ce este și cum funcționează o sondă 
psi, prezența ei putea rămâne multă vreme ascunsă. lar clona aceea 


înţelesese în numai două ore, deși era evident că nu avea cum să ştie că are 
implantat un asemenea dispozitiv. 

Operatorul sondei îi spusese chiar că Laak începuse să vorbească cu ei, 
adresându-li-se ca şi cum ar fi fost o altă persoană, un anume Boit 
Johansson. Crey nu înțelegea ce anume putea să fi produs o asemenea 
mutație în mintea acelui apostol. 

Cercetase mnemocubul cu ajutorul Manualului Însămânțării, dar nu 
găsise nici o referință cu privire la o asemenea desfăşurare de evenimente. 
Se gândise insistent chiar să pună în aplicare planul unui locotenent care 
analizase situaţia cu mintea plină de mușchi a militarului și decisese că 
trebuia să declanșeze imediat un bombardament orbital distrugător. Crey 
ezitase însă, nu pentru că ar fi ţinut cine ştie ce la clonele alea, ci pentru că 
în zăcământ mai erau câteva tone de austral. Era lucru ştiut acela că 
radiaţiile puternice impurificau zăcămintele de austral până la concentrații 
la care combustibilul nu mai putea fi extras. 

— Ce facem, domnule? întrebă Purundi, căpitanul micii gamizoane 
orbitale. 

— Pe legea mea, luaţi câteva arme ușoare, câteva lopeţi şi urcaţi-vă în 
navetele de desant. Luaţi şi transportorul, și excavatoarele! Avem de 
recuperat câteva tone de nisip. 

— Domnule, începu operatorul psi, chiar înainte de a muri, omul acela, 
Laak, părea că tocmai asta îşi doreşte. 

— Normal. Voia să-și vadă Dumnezeul. 

— Nu cred, domnule... 

— Şi ce crezi că ar putea face oamenii aceia de jos împotriva unor soldați 
înarmaţi cu cel mai eficient armament de infanterie al momentului? 

— Nu ştiu, domnule, dar păreau că s-au transformat dintr-o dată într-un 
fel de corp militar de elită... 

— Prostii, îl întrerupse Crey. Şi chiar dacă ar fi aşa. Ce-au să facă? Au să 
oprească laserele noastre cu pieptul gol? Pregăti-ţi-vă de desant. 

Când pomi cu celelalte trei navete spre Praxtor, Crey avu un 
presentiment. Nu putea însă uita ultimele cuvinte ale lui Isidor şi 
avertismentul lui. Nu avea însă de ales. Nu putea lăsa pe planetă cea mai 
mare bogăţie a Universului. Nu conta cât austral pusese deja deoparte. Ceea 
ce mai rămăsese acolo era o cantitate pur și simplu mult prea mare pentru 
ca el să o abandoneze. 


40. Ochii Abatelui se opriră asupra ferestrei deschise. Aerul răcoros al 
nopţii de toamnă târzie se amesteca într-o prospeţime minunată cu fumul 
aromat al candelelor din capela micuță care îi servea drept lăcaș personal de 
rugăciune. Cerul era surprinzător de senin, așa cum fusese și în zilele 
precedente. Stele sclipeau puternic, făcându-l să se întrebe dacă ochii lui 
Dumnezeu nu lăcrimau cumva la gândul că în încăperea aceea avea să se 
săvârşească probabil penultimul act al unei ere în care fusese adulat şi apoi 
hulit și sfârșise prin a fi ignorat de aproape toţi oamenii. Pe un perete se afla 
icoana Sfântului Augustin, o pictură veche și afumată, care căpăta parcă 
viaţă, însufleţită de luminile înșelătoare care o străbăteau. Podeaua din lemn 
negeluit era murdară și păstra numeroase urme de pași. Singurul artefact 
tehnologic din încăpere era monitorul unei sonde psi, care picura puţin 
albastru în semiîntunericul capelei. 

Cei trei bărbaţi care îl însoțeau în cameră aveau întipărite pe feţe expresii 
diferite. Kalator era ca întotdeauna extrem de serios și, privind la trăsăturile 
sale aspre, te puteai lesne întreba dacă nu cumva Dumnezeu nu îi jucase o 
festă trimițându-l să-și trăiască mare parte a vieţii într-o vreme în care 
adevărata sa vocaţie, cea de fanatic religios, nu impunea atâta violență câtă 
şi-ar fi dorit. Pertus era indiferent, la fel cum își impunea să fie ori de câte 
ori trebuia să se afle prin preajma Abatelui. Nici acum nu înţelegea de ce 
Radoslav îi fusese preferat pentru a conduce Abația. Ura pe care i-o purtase 
de multă vreme se transformase de-a lungul anilor într-un fel de dispreţ pe 
care şi-l exterioriza afişând masca indiferenţei. Cel de-al treilea bărbat era 
un frate abia trecut de Noviciat, care urma să opereze sonda psi. Și-apoi, 
peste doar câteva zile, să moară într-un accident tragic, aşa cum păţiseră 
sute de operatori înaintea lui, jertfindu-și viaţa pentru a asigura discreția 
care trebuia să domnească în jurul lucrării ultime a lui Dumnezeu. 

— Slăvit fie numele tău, Sfinte Augustine. Venim iarăşi să ne adăpăm la 
izvorul înţelepciunii tale, spuse deodată Abatele. 

— Venim, răspunseră cei trei. 

— Dă-ne nouă, încă o dată, măsura sfinţeniei tale şi fă ca din Alambicul 
pe care ni l-ai lăsat să apară un alt Mesia, pentru o altă lume, un nou 
conducător, pentru o altă legiune a Domnului Dumnezeului nostru. 

— Să apară! incantară din nou călugării. 


— Şi mai dă-ne şi puterea de a străbate genunea pentru a ne împlini 
menirea, ca să-l salvăm pe Domnul Dumnezeul nostru de propria-l 
nemărginire. 

— Să-l salvăm, veni răspunsul celorlalţi, încheind invocarea graţiei 
divine. 

Ritualul acela scurt îl bine dispuse pe Abate care, întor-cându-se spre 
ceilalți, zise scurt: 

— Mare prostie... 

— Ce anume? întrebă nesigur Kalator. 

— Cântecul ăsta. Nu înseamnă nimic. E doar un ritual. 

— Pe care ordinul nostru, cel care te-a pus în fruntea lui, îl păstrează de 
cincizeci și nouă de generaţii, pentru fiecare însă-mânţare, se răsti Kalator. 

— Ei şi? în Imperiu există oameni care se căsătoresc, repetând aceeași 
prostie pe care Adam a făcut-o când a acceptat-o pe Eva. De cinci mii de 
ani! 

— Eşti şi creştin acum... 

— Mă plictiseşti, dădu Radoslav din mână întorcându-se spre operatorul 
sondei. Să-i dăm drumul. A adormit deja? Tânărul se întoarse spre Abate și 
clătină negativ din cap. Uimit de ieșirea Abatelui, Kalator insistă: 

— Nu înţeleg ce te-a apucat. Ieri te-ai aliat cu asasinul ăla împotriva 
unuia de-ai noştri, fără să poţi să ne explici... 

— Să vă explic? Dar de când dau Abaţii socoteală cuiva? Niciodată nu 
m-am subordonat Consiliului Ecumenic. 

— „iar acum mânjeşti cel mai tainic și mai sfânt ritual al Abației, 
continuă Kalator de parcă nu l-ar fi auzit. Cum poţi să spui asemenea 
lucruri? Ce anume s-a schimbat în mintea ta de nu ţi-a mai rămas nimic 
sfânt? 

— Privesc la voi amândoi și-mi vine să râd. Unul ar fi putut fi Abate în 
locul meu, şi altul mi-ar fi putut urma. Ce ghinion pe voi să trăiţi în 
vremurile în care Dumnezeu mi-a poruncit să-i trezesc oastea! zise Abatele 
disprețuitor. 

Radoslav se cufundă apoi în tăcere, lăsându-i pe cei doi să analizeze 
informaţia pe care le-o dăduse. Fără a fi la fel de introdușşi în tainele 
Abației, Pertus şi Kalator ştiau destule pentru a sesiza semnificaţia spuselor 
Abatelui. 

— Indiferent ce crezi că se va schimba în viața noastră, nu ai dreptul să 
vorbeşti aşa, spuse într-un târziu Kalator. Mă întreb chiar dacă nu cumva iei 


decizii pripite tocmai pentru că nu ești în stare să-ți alegi un succesor. 

Abatele pocni cu toiagul în podea. 

— Succesor? Chiar nu înţelegi că nu va mai exista un alt Abate? i-am 
spus-o foarte clar. 

— Dar nu mi-ai zis şi motivele, se încăpățâna Kalator. 

— Îi repet ceea ce ţi-am spus mereu. Dorinţa ta de a înţelege îţi sufocă 
credinţa. Pur și simplu, am decis să nu mai existe Abaţie. Și am făcut-o 
pentru că Dumnezeu însuși mi-a poruncit să fac asta. Mi-a arătat semnele și 
m-a blagoslovit cu înţelepciunea necesară. Zici că ești un om smerit, 
Kalator. Ce alte dovezi mai vrei? 

Simţind că disputa dintre cei doi s-ar fi putut prelungi la infinit, 
operatorul sondei psi tuşi ușor. 

— E pregătit acum, zise el tulburat fiindcă îi întrerupsese. 

Ceilalți trei bărbaţi se apropiară de el și priviră ecranul sondei. Stin visa 
un câmp imens de flori albe, prin care se plimba fără ţintă. Abatele zâmbi 
când văzu felul în care Stin se închipuia pe sine însuși în visul acela. Era cu 
mult mai bătrân și avea o barbă mare, până la brâu. 

— În ce-o să-L întrupăm, Sfinţia Ta? 

— Hmm, ezită Abatele. Poţi să proiectezi imaginea unui copil? O fetiță 
de vreo trei ani, îmbrăcată într-o rochie albastră. Și blondă! Să fie blondă. 

Operatorul începu să mânuiască asiduu comenzile sondei și lângă Stin 
apăru ca din neant exact ceea ce solicitase Abatele, în partea stângă a 
monitorului, câteva indicatoare oscilară frenetic, semn că, deși dormea 
adânc, Stin se speriase. 

— Cine eşti? o întrebă Stin pe fetiţă. 

— Sunt orice vrei tu. 

— De unde vii? 

— De nicăieri. Sunt peste tot. 

Abatele îi dicta răspunsurile operatorului care le şoptea la rândul său într- 
un fel de microfon. Filtrate în acest fel, ele ajungeau prin gura fetiţei direct 
în mintea adormită a lui Stin. 

— Şi ce vrei de la mine? întrebă Stin pe un ton răstit. 

— Nimic, am totul. 

— Şi atunci de ce eşti aici? 

— 'Ţi-am spus că sunt peste tot. Mă poţi întreba însă de ce am ales să mă 
arăt abia acum. 

— Bine, îi făcu Stin pe plac. De ce te văd? 


— Pentru că nu eşti destul de vrednic să înţelegi. Ţi-am spus că am totul, 
că sunt peste tot... Şi cu toate astea, nu știi încă cine sunt. Dacă ai fi crezut 
cu adevărat, n-ai fi avut nevoie să vezi corpul ăsta care nu-i al meu. 

— Doamne? 

— Chiar şi celor mai vrednici dintre fiii mei le trebuie ceva timp să mă 
recunoască atunci când iau chipul acesta, zâmbi fetiţa. Eşti iertat! 

— lartă-mă, Doamne! Nu m-am așteptat. 

— La ce? râse fetița. Când toată lumea crede că ești un moșneag cu 
barbă, preferi să fii o fetiță în rochie albastră. Dacă vrei, e mai... estetic. 

— Ce-am făcut, Doamne, să merit această întâlnire? 

— Ce-ai făcut? Doar ce a trebuit. Dar ce vei înfăptui... Abia asta te va 
face unic! Am să-ţi dau voie să alegi... 

— Doamne, ezită Stin, Maria mi-a zis că nimeni nu are de ales. Că vieţile 
noastre sunt stabilite dinainte, că ne ştii toate păcatele şi toate virtuțile încă 
din leagăn. 

Fetiţa zâmbi și, la gestul repezit al operatorului, făcu să dispară florile pe 
o porțiune mare a pajiştii în mijlocul căreia apăru o bancă de piatră. 

— Stai jos. 

Stin se conformă imediat, de parcă vreun şef militar fioros, și nu o fetiță 
care vorbea uşor peltic, i-ar fi poruncit să se așeze. 

— Nu ţi-au spus însă şi că poţi alege să devii înger. Înaintașul tău, 
Sfântul Augustin din Hippona, credea că soarta oamenilor e pecetluită. N- 
am reușit niciodată să-l conving că, de fapt, există o alegere pe care nici 
măcar eu nu o pot nega fiecăruia: aceea de a se mântui și de a deveni înger. 
Chiar şi cei sortiți de mine să se mântuiască nu o pot face dacă nu doresc. 
Augustin credea că eu pot mâna oamenii de-a lungul vieților lor precum o 
piatră într-un jgheab. Și nici nu voia să creadă că există oameni care să 
refuze mântuirea. Era convins că scopul oricui trebuie să fie acela de a 
deveni înger. 

— Şi nu e aşa? 

— Evident că nu, râse cristalin fetița. Unii găsesc că e plictisitor să mă 
slujească. Alții mă urăsc... Asta a înţeles-o Sfântul Augustin cel Nou. Sunt 
atât de puţini cei care aleg mântuirea, încât cu timpul am ajuns să-i ignor 
până și eu. Poate de aceea îi iubesc atât de mult pe călugării augustinieni. Ei 
întrupează de mai multe ori același suflet, oferindu-i șansă după șansă 
pentru a se mântui... 

— Şi eu, Doamne? 


— Tu? Ai acum de ales. Poţi să fii în continuare şeful comunităţii tale, să 
o faci cu pricepere, să îmbătrâneşti respectat de toţi, sau te poţi jertfi pentru 
ca din sângele tău frații augustinieni să poată prepara leacul. Mâine, pentru 
prima şi ultima dată în viaţă, ai de ales. Fă cum crezi, dar ţine minte, mâine, 
când treci pe lângă biserică și pe lângă Alambic, că i-ai putea salva pe toți. 
Să nu uiţi asta nici o clipă. 

De pe monitorul sondei dispăru mai întâi banca, apoi câmpul de flori şi, 
într-un târziu, şi fetiţa. Operatorul dădu câteva comenzi şi, urmărind câteva 
cifre, le spuse celorlalți că Stin dormea adânc. 

— Ai fost tare bun, Rade. Pentru o clipă era să mă convingi şi pe mine, 
zâmbi Pertus. 

Abatele se înclină primind laudele cu modestie. 

— Eu tot nu înţeleg de ce a trebuit să ne zici chestiile alea la început. Ce 
anume te face să crezi că Dumnezeu și-a atins nemărginirea? insistă 
Kalator. 

— N-ai înţelege nimic dacă ţi-aș explica. E vorba de oameni și de 
credință. Credinţă nu ai. Ţi-am zis deja că încerci să explici mult prea 
multe. Cât despre ştiinţa ta în a aprecia oamenii, eşecul tânărului aceluia, 
Isidor, spune multe. 

— Nu m-ai lăsat să mă duc să îndrept lucrurile eu însumi, mugi Kalator. 

— Sunt şi lucruri care nu pot fi îndreptate decât de un Abate, îi tăie 
Radoslav orice răspuns. 

Cu un gest scurt, îi concedie pe cei trei şi se aşeză în genunchi sub icoana 
Sfântului Augustin. 


XX k 


Rim plecă cu pas grăbit de sub fereastra deschisă. Bănuise că o întâlnire 
la nivel atât de înalt era un eveniment pe care nu trebuia să-l scape. Şi 
avusese dreptate. Se părea că Abatele şi ceilalți hotărâseră acolo soarta 
clonei cu care şi el se întâlnise cu numai câteva seri înainte. Așa se explica 
şi importanţa acelui tânăr, pe care veniseră să-l ocrotească. Avea o sondă psi 
şi încercau să-l manipuleze. 

Simţi deodată senzaţia inconfundabilă a contactului cu Alaana, operatorul 
lui de pe Kyrall. Îşi încetini pașii şi se aşeză singur, în întuneric, pe 
trunchiul unui copac tăiat de curând. 

— Alaana, ce vrei? 


— Ce-a fost asta? 

— Nu ştiu la ce te referi. 

— Ieri, toți cei din psiac am simţit un strigăt îngrozitor. L-am simțit, 
înţelegi? De parcă cineva ar fi turnat plumb topit în creie-rele noastre. 
Venea de pe Vechea Terra. Nu se poate să nu știi nimic. 

— A fost ăăă... un accident. Unui călugăr i s-a injectat un ser preparat 
după o reţetă străveche şi a căpătat puteri mentale extraordinare. Se mișca... 
se mişca la fel de repede ca mine. 

— Dumnezeule, strigă Alaana în mintea lui Rim. 

O parte a conștiinței pe care quintul nu i-o refuzase niciodată fusese 
aceea a capacităților sale. Alaana ştia exact cum luptă Rim. 

— Ei, n-a fost decât un soldat neinstruit, nu ajunge să te mişti foarte 
repede pentru a birui un quint. 

— Nu de asta m-am mirat. Pur şi simplu, conştiinţa lui ne-a invadat pe 
toţi, aici, în psiac. A fost ceva nemaivăzut... Vreau să spun că nici cei mai 
talentaţi operatori nu au reușit vreodată nici a suta parte din ce a înfăptuit el. 
Era acolo, în minţile noastre. 

— Era un om cu calităţi telepatice latente. Abatele a vrut să-l silească să 
spună adevărul, i-a injectat un ser și s-a întâmplat ceea ce ai putut simţi și 
tu. 

— Gata, spuse Alaana, nu mai am cum să-l amân pe Bella. 

— Bella? 

— Da, doar nu credeai că mi-aş fi permis să te contactez de capul meu... 
Ba credeai! Vassur, ce naiba se întâmplă cu tine? Când ai devenit atât de 
sensibil la cei din jur? 

— Lasă asta şi zi-mi ce vrea împăratul. 

În mintea lui Rim, vocea caldă a Alaanei căpătă un ton automat, semn că 
ea intrase în modul de transmisie și că reflecta exact ceea ce avea de spus 
împăratul. 

— Vassur! Ce veşti îmi dai? 

— Foarte bune, Măria Ia. Mâine se va desfăşura ceremonia prin care 
Abatele va obţine de la o clonă virusul acela cu care trezește la viață 
religiile din Lumile Agricole. Plănuiesc să joc și eu un rol în ceremonia 
asta. Cred că dacă voi înțelege cum funcţionează Alambicul... 

— Alambicul? Asta ce mai e? 

— O piatră bizară pe care se jertfesc clonele. Probabil că ascunde multă 
tehnologie sub aparenţa aceea monolitică. Oricum, am de gând să aflu prin 


constrângere tot ceea ce nu voi desluși cu mintea mea. 

— Ascultă! Mai am o misiune pentru tine... 

— Înălțimea Voastră, momentul e dificil... 

— Nu mă întrerupe. 

— Da, dar zeții, dacă am putea face ca Alambicul acela să funcționeze și 
pentru ei și dacă am înțelege... 

— Ce să înțelegem? Tu va trebuie să înţelegi că dacă nu mă asculți s-ar 
putea să nu mai fie nici un Univers care să aibă nevoie de zeţii tăi. Unul 
dintre soldaţii cu care a evadat tatăl meu s-a predat garnizoanei noastre de 
pe Vechea Terra numai ca să-mi poată trimite o scrisoare. Ceea ce scrie 
acolo tatăl meu e de-a dreptul înfricoșător. El crede că Abatele are 
posibilitatea de a redeștepta pe toate Lumile Agricole personalităţi de mult 
timp uitate în fiinţa clonelor şi mai ales pe aceea de a face ca un mântuitor 
să coboare printre ei. Tata e convins că toate clonele de pe Lumile Agricole 
se vor transforma. Chiar şi dacă transformarea asta va consta numai în 
refuzul lor de a mai munci, și tot se va produce cea mai adâncă modificare 
în structura omenirii de la descoperirea propulsiei hiperluminice. Bătrânul 
se teme însă de ceva mai rău. 

— Adică? 

— Nu a fost foarte explicit. A pomenit ceva de un detașament de 
Voluntari din timpul Ultimului Război. El crede că aceste clone se vor 
transforma într-un fel de supersoldați. 

— Nu cred că Abația va face asta. Ar însemna să-și semneze propria 
condamnare la moarte. 

— Tocmai asta e misiunea ta. Să vezi dacă nu cumva călugării au început 
să plece și dacă nu poţi observa semnele vreunei strămutări iminente. 

— Am să veghez, înălțimea Ta. 

— Şi mai e ceva. Tot tata mi-a scris că a rezolvat şi misterul originii 
dinastiei Boszt. N-a vrut însă să-mi dea mai multe detalii. Dacă te întâlneşti 
cu el, încearcă să-i smulgi secretul ăsta. Înainte de a-l pedepsi conform 
legii, cu moartea. 

— Înălțimea Voastră, nu cred că voi putea... 

— O să poţi, quintule! Trebuie să poți. 

Legătura mentală cu Kyrall se întrerupse, lăsându-l năucit pe Rim. Până 
la urmă, bătrânul Kasser avusese dreptate. Abația deținea o armă teribilă. 
Dar unde ar fi putut să o ascundă? Quintul recapitula în minte toate 
ascunzătorile pe care le bănuise. Nu. Nu era bine... Pentru a declanșa o 


armă pe fiecare din Lumile Agricole, Abația ar fi trebuit să trimită acolo un 
semnal, sau poate chiar un obiect. Era evident că nu putea fi vorba însă de 
nave spaţiale. Nimeni n-ar fi avut atâta austral încât să poată trimite de pe 
Pământ sonde hiperluminice către toate Lumile Agricole. Probabil că va 
acţiona printr-un semnal, asupra unor capcane plantate pe fiecare dintre 
Lumile Agricole înainte de a fi populate cu clone. Trebuia deci să privească 
mai atent la aparatura de comunicaţii. 

Se ridică de pe buştean și porni către chilia lui strâmtă. Nu era prima dată 
când auzea din gura Abatelui aluzii mai mult sau mai puţin clare la sfârșitul 
iminent al lumii. Chiar şi în seara aceea, Radoslav se certase cu ceilalți doi 
exact pe această temă. Părea convins că nimeni nu îi va mai succeda la 
cârma Abației, își încorda toate simţurile, se concentra la maximum și se 
opri din mers. Nimic din ceea ce putea el percepe nu anunţa catastrofa pe 
care o presimţea Abatele. Poate că se înșela. 


41. Crey nu era cine știe ce războinic, dar hotărâse să coboare şi el pe 
Praxtor fiindcă simţea că soldaţii lui ezitau. Nu erau obișnuiți să se lupte cu 
civilii și păreau inhibaţi de legile imperiale stricte care interziceau 
debarcarea de trupe pe orice Lume Agricolă. Crey avusese nevoie de 
întreaga sa putere de convingere pentru ca puţinii soldaţi de pe staţia 
orbitală să se echipeze de luptă şi să se îmbarce în patru navete de desant. 
Prezenţa lui printre ei avea mai mult rolul unei garanţii juridice care îi 
asigura că nu vor fi judecaţi altfel decât șeful lor. 

Scanerele indicau că toate clonele se strânseseră în Templu. Primul 
imbold al lui Crey atunci când auzise vestea asta fusese să ordone 
distrugerea lor imediată. Se oprise însă gândindu-se că, dacă populaţia de 
clone ar fi supraviețuit și după ce încărca întregul zăcământ de austral, 
administraţiei imperiale i-ar fi fost infinit mai greu să dovedească ceea ce se 
întâmplase cu Isidor şi cu operaţiunea de însămânțare. Guvernatorul nu 
avea nici o îndoială că planul lui va reuși. Primise rapoarte foarte 
încurajatoare de pe staţia unde se făcea rafinarea australului. Avea deja 
câteva sute de încărcături standard, obţinute din exploatarea cărămizilor pe 
care le făcuseră clonele, dar dorea să treacă de o mie. Cu o asemenea 
bogăţie, putea ataca oriunde în galaxie cu o forță copleșitoare. Și, mai ales, 


se asigura că nimeni nu avea să riște o ripostă instantanee în cazul în care 
Sagittarius devenea ea însăşi ţintă. 

Crey învățase prin lecţii dure că un plan de rezervă are întotdeauna și 
părţile sale folositoare. De aceea cruțase clonele care, așa cum arătau și 
acum scanerele, se înghesuiseră în Templu. 

Se roagă. 

Unul dintre soldaţi îi făcu semn cu mâna, întrebându-l mut ce să facă. 

— O să aterizăm acolo, în Câmpie, şi o să lăsăm transportorul să se aşeze 
cât mai aproape de zăcământ, spuse Crey. 

— Domnule, nu-mi place liziera aceea. Eu zic să nu ne apropiem prea 
tare de ea. 

— Acum chiar că eşti nebun... Nardar? Nardar te cheamă, nu? 

— Da, domnule. 

— Bine, Nardar. Trebuie oare să repet fiecăruia dintre voi că avem de-a 
face cu o populaţie de clone înapoiate, care abia ce-au descoperit focul? De 
ce crezi că ne-ar putea ataca? 

— Nu ştiu, domnule. Sunt foarte mulţi. Aproape o mie cinci sute. 

— Cu armamentul nostru poţi neutraliza mai multe zeci de mii de 
asemenea ţărani... 

— Da, domnule, dar asta ar însemna să recurgem la un măcel groaznic. 

În ciuda balansului puternic al navetei, Crey reuși să se ridice în picioare 
şi se apropie de soldat. 

— Uite ce e, Nardar. Am o veste proastă pentru tine. Indiferent cum se va 
încheia misiunea asta, Universul se va umple în curând de măceluri. Ne 
aşteaptă vremuri grele, şi, peste doar un an, cele câteva mii de clone, pe 
care nici măcar nu știm dacă va trebui să le omoram aici, ni se vor părea o 
cantitate neglijabilă. Oare cum îți voi putea da vreodată ordinul de a 
distruge o planetă dacă tu eziţi în faţa unei populaţii înarmate cu... ce? 

Soldatul îl privi în ochi fără teamă. 

— Sper să nu ajungem niciodată la asta, domnule. Cât despre populaţiile 
primitive, istoria Vechii Terre e plină de asemenea conflicte câștigate... 

Crey răcni atât de tare încât acoperi urletul motoarelor. 

— Dacă nu încetezi cu defetismul ăsta, ai cuvântul meu că te voi executa 
pe loc. Şi voi da astfel și un semn privind hotărârea mea de a încheia în 
linişte cea mai simplă misiune pe care aţi avut-o până acum. 

Cele patru navete coborâră lângă lizieră, formând un pătrat perfect. 
Soldaţii se revărsară din ele şi ocupară poziţii defensive. După câteva clipe 


în care priviseră cu atenție maximă ecranele scanerelor portabile, soldaţii se 
destinseră și începură să comunice cu transportorul care plutea încă la limita 
superioară a atmosferei. Se părea că erau singuri și clonele stăteau în 
continuare închise în Templu. După câteva minute, silueta imensă a navei- 
cargo acoperi soarele și apoi ateriza cu zgomot şi praf la poalele unui deal, 
unde erau abandonate lopeţi şi roabe primitive și de unde clonele extrăgeau 
nisipul ce purta în el preţiosul austral. 

Din cala imensei maşinării, coborâră două utilaje imense, complet 
robotizate, dar conduse de operatori umani aflaţi în cabina transportorului. 
Coloşii scârțâiră pe şenilele lor vechi și începură să muşte din deal 
desprinzând bucăţi imense de sol pe care le transportau apoi cu zgomot 
undeva, în măruntaiele lor. 

Crey privea când la soldaţi, când la giganticele excavatoare, și întreba din 
minut în minut dacă se apropia de ei vreuna din clone. Se părea însă că 
poporul lui Laak nu era defel interesat de ceea ce se petrece în imediata 
apropiere a Templului, iar Crey se întreba dacă asta era o dovadă de lașitate 
sau numai demonstra prostia clonelor. Spre guvernator se îndreptă un bărbat 
care nu purta uniformă şi avea mâinile murdare. Era inginerul răspunzător 
de cele două utilaje miniere. 

— Domnule, estimez că avem de săpat vreo două ore. Nu putem încărca 
tot zăcământul în calele șenilelor. O să trebuiască să descărcăm o dată în 
transportor şi apoi să ne întoarcem. 

Lui Crey nu-i plăcu vestea asta. Fusese vorba ca mașinile alea să 
coboare, să-și facă treaba, să se urce în transportor şi-apoi să plece cu toţii 
de pe planeta aia blestemată. Mai privi o dată aparatele de supraveghere și 
apoi se consolă cu gândul că schimbarea asta de planuri nu făcea decât să-i 
demonstreze că exista mai mult austral decât se așteptase. Ceea ce, până la 
urmă, era minunat. 

— Nardar, du-te până în apropierea Templului și încearcă să vezi ce fac 
acolo clonele. 

Soldatul începu să alerge şi se apropie rapid de Templu. Îl ocoli până 
când ajunse în fața ușilor pe care le găsi însă închise. Dinăuntru auzea voci. 

— Ce să fac, domnule? întrebă soldatul prin radio. 

— Uită-te înăuntru, răspunse sec Crey. 

— Ar fi bine să mă acopere cineva. N-aş vrea să mă arăt așa, singur, în 
faţa lor. 


— Eşti exasperant! N-am văzut în viața mea un soldat mai fricos ca tine, 
exclamă guvernatorul. Bine, hai, cheamă-ți oamenii, urlă Crey în com. 

Încă trei soldaţi i se alăturară. Când grupul se reuni, Nardar păși spre 
intrarea în Templu și împinse cu putere ușa. Rămase însă pironit locului, şi 
cu un semn, îi chemă și pe ceilalţi. De la distanţa la care se afla, Crey nu-și 
dădu seama prea bine ce se întâmplă. 

— Ce mama naibii!? auzi guvernatorul în cască. 

— Ce s-a întâmplat? 

— Domnule guvernator... ăăă... eu și colegii mei credem că e ceva 
necurat la mijloc. 

— Da, ştiu. Mi-o tot spui încă de pe orbită. Pe legea mea, dacă nu am de 
gând să te opresc odată și pentru totdeauna, tună Crey. 

— Nu, domnule. Chiar e ceva în neregulă. Nu sunt mai mult de două sute 
de clone aici, iar jumătate dintre ele sunt copii. Unii nici nu ştiu să meargă, 
interveni un alt soldat. 

— Nu se poate, murmură Crey care privi spre excavatoare. 

După felul în care se mișcau monștrii de oțel, se vedea clar că aveau o 
încărcătură aproape completă. Înainte ca Crey să poată da un ordin 
inteligibil celor patru soldaţi de lângă Templu, văzu cum una dintre şenile 
începu să se întoarcă greoi pentru a merge spre transportorul a cărui cală se 
deschidea ca o gură monstruoasă. 

— Domnule! Domnule guvernator, trebuie să vedeţi asta. 

Crey se năpusti asupra soldatului care păzea naveta cea mai apropiată de 
lizieră. Pe ecranul scanerului său termic apăreau două puncte foarte bine 
conturate. 

— De unde au venit? 

— Nu ştiu. Au apărut pur și simplu. 

Crey își încorda privirea în direcţia pe care i-o indica aparatul. Vegetaţia 
înaltă nu-i permitea să vadă prea departe. Exact în momentul în care era cât 
pe ce să-și îndrepte atenția din nou asupra australului, i se păru că vede 
două siluete albicioase. Privi mai atent şi nu-i veni să creadă. Spre ei se 
îndreptau două tinere foarte frumoase și care nu purtau absolut nici un 
veșmânt. 

— Ce... Ce-i asta, domnule? întrebă soldatul. 

— Știu şi eu? Au înnebunit două clone. Ştii tu cum sunt femeile. Ajunge 
să vadă o uniformă şi gata, nu mai gândesc limpede, încercă Crey să-și 
ascundă îngrijorarea. 


Fetele veneau cu pași fermi, dar fără să se grăbească. Din când în când își 
spuneau una alteia câte ceva şi izbucneau în râs. Când parcurseseră deja 
jumătate din drumul de la lizieră până la navă, Crey îi ordonă soldatului: 

— Du-te și le alungă! Spune-le să se întoarcă de unde-au venit. 

— Două sute optzeci și doi, auzi Crey în cască raportul lui Nardar. În 
Templu sunt doar două sute optzeci și doi de oameni. Unde naiba or fi 
restul? 

Auzind întrebarea soldatului, Crey simţi un imbold subit de a ordona 
retragerea imediată. Privi însă spre șenilele greoaie care își descărcau calele 
în transportor, cu trupurile lor imense pe jumătate ieşite în afară. Se întoarse 
apoi spre soldatul care trebuia să le alunge pe femei și duse binoclul la ochi. 

De parcă cele două clone ar fi fost înarmate și periculoase, pe măsură ce 
se apropia de ele, soldatul începu să ezite. Într-un târziu se opri, la vreo doi 
metri în faţa lor, și Crey îl auzi cum le spune: 

— Înapoi! Plecaţi de-aici! 

Fetele dădură din cap că nu înţeleg și se apropiară și mai tare. 

— Am ordine clare să vă ţin la distanță. Nu mă siliți să folosesc forţa! 

Nici nu terminase bine de rostit aceste cuvinte, că una dintre fete se 
ghemui fulgerător iar cealaltă sări pe ea ca de pe o trambulină și lovi 
puternic cu vârful piciorului în beregata soldatului. Uimit la culme, acesta 
nici nu apucă să mai spună ceva, că se şi prăbuşi la pământ, o dată cu 
atacatoarea sa. 

Crey apăsă butonul roşu care îi punea în alertă maximă pe toți soldaţii 
săi, dar ca și cum clicul acela l-ar fi transportat în altă lume văzu că soldații 
săi sunt atacați din toate părțile. Crey îşi scoase de la șold laserul, se 
înțepeni pe picioare şi ochi liniștit în direcţia celor două femei care-l 
doborâseră pe soldat. Ştia acum și de ce erau dezbrăcate. Stratagema aia 
veche de când lumea îl făcuse pe bietul bărbat să ezite, să le considere 
neajutorate. Acum probabil că-l omorâseră pentru că nu mai vedea ca 
soldatul să opună vreo rezistență. Raza fâșâi scurt, decupând întreg umărul 
stâng al celei mai apropiate clone. Guvernatorul nu mai apucă însă să tragă 
şi a doua oară. Cealaltă femeie luă pistolul soldatului şi făcu un salt în iarba 
înaltă, într-un loc în care se putea ascunde.. Trei secunde mai târziu, o rază 
laser şuieră pe lângă Crey făcându-l să creadă că nu ajungea să găsești 
trăgaciul unei arme pentru a o putea folosi. Suflul exploziei din spatele lui îl 
făcu să-și dea seama imediat cât de greșit judecase. Nu în el trăsese femeia 


aceea, ci în navetă. Nervos la culme, Crey se aruncă în spatele unui mic 
dâmb şi începu să tragă frenetic în direcţia clonei. 

— Domnule! Sunt peste tot. Nu mai rezistăm! 

Crey recunoscu vocea lui Nardar și-și întoarse fulgerător binoclul spre 
Templu. Apăruţi și ei ca din pământ, aproape o sută de bărbaţi încărcau... 
arcuri? Clonele acelea îi atacau cu arcuri! Deşi nu-i venea să creadă, 
săgețile din lemn îi transformau pe soldaţii săi în arici, scuturile individuale 
fiind construite în aşa fel încât să respingă radiaţiile şi proiectilele metalice. 
Nimeni nu mai aruncase săgeți în soldaţi de mai bine de trei mii de ani. În 
timp ce trăgea la întâmplare, pe deasupra capului, guvernatorul îi văzu pe 
cei patru soldaţi de lângă Templu prăbușindu-se, transformați în marionete 
gigantice, pline de ţepi. Pradă unei furii reci, Crey se ridică pe dâmb, își 
încorda privirea și emise un fascicul laser lung care decapita o linie întreagă 
de douăzeci de arcași. Abia atunci observă Crey culoarea uniformă a 
hainelor clonelor. Realiză imediat și de ce scanerele lor nu indicaseră nimic. 
Cineva avusese ideea genială de a acoperi hainele cu un strat subțire din 
substanţa pe care chiar Crey le-o trimisese pentru construcția acoperișului. 
În lipsă de altceva, guvernatorul folosise o spumă perfect izolatoare termic. 
Scanerele nu aveau cum să sesizeze prezența unor oameni care nu emanau 
nici un pic de căldură. Dar cum de-şi dăduseră seama? Crey decise că avea 
să se gândească la asta mai târziu şi urlă în dispozitivul de comunicații. 

— Retrageţi-vă imediat! Abandonaţi şenilele. 

Ca şi cum ordinul lui fusese auzit de clone, dintr-o extremă a malului 
nisipos începură să curgă râuri de clone. Soldaţii realizară imediat că, încă 
de dimineaţă, stătuseră îngropate în încăperi decupate în mal cu mult înainte 
de a ateriza ei. Surpriza dispăruse însă. Numai clonele de lângă Templu 
reușiră să mai arunce în aer o navetă, cu armele furate de la soldaţi, înainte 
ca grupul lor să fie măturat de tirul sistematic al infanteriei de pe 
Sagittarius. Crey le ordonă soldaţilor lui să se regrupeze jumătate în jurul 
transportorului şi cealaltă jumătate lângă navetele rămase întregi. 
Disciplinaţi, soldaţii îi urmară ordinele și, după numai câteva secunde, 
guvernatorul se trezi în mijlocul unui grup care era gata să se îmbarce la 
bordul celor două navete de desant care le mai rămăseseră. Abia când se 
strânseră toți la un loc, guvernatorul realiză că uitase de femeia cu care se 
luptase la început. Și nu mai apucă să-şi dea seama dacă gândul acela îi 
fusese stârnit de zgomotul familiar al razei laser care îi tăia în două tovarășii 


sau fusese un fel de premoniţie. Urlă lung în cască, neputând să nu-și 
privească trupul tăiat în două. Muri repede. 

Deşi pe staţia orbitală nu exista zi sau noapte, Barna simţea că trecuseră 
mai bine de două zile de când cuceriseră complexul. După luptele grele de 
pe planetă, reușiseră să-l ia prizonier pe unul dintre piloţii transportorului cu 
care urcaseră, cu toţii, până pe orbită. Și aici avuseseră loc lupte care îşi 
luaseră partea lor de jertfe. Din mai bine de o mie, acum nu mai rămăseseră 
decât vreo patru sute. Chiar şi aşa însă, micuța staţie orbitală abia dacă 
putea recicla aerul pentru toți, darămite să le ofere provizii de apă și de 
mâncare. Situaţia lor era oarecum disperată, pentru că singurul lor prizonier, 
pilotul transportorului, refuza să coopereze și se dovedea un ins destul de 
rezistent la torturi. 

Nici unul dintre ei nu-și dădea seama cum funcționa memoria ancestrală, 
dar spectacolul readucerii lor la viață era de-a dreptul înduioșător. Vedeau 
feţe cunoscute, își aminteau imediat de fapte de arme trăite împreună, de 
poveri de sânge pe care le aveau unii pentru ceilalți, căpătate pe când luptau 
pe Pământ ca să își salveze viețile. Printre ei erau ingineri de geniu, soldați 
admirabili, medici extraordinari, cam tot ce şi-ar putea dori o armată să aibă 
din punct de vedere uman. Poate de aceea se și descurcaseră atât de repede 
cu aparatura nouă care-i înconjura. Principiile erau probabil diferite, dar, 
atâta vreme cât dormiseră ei, se părea că omenirea nu inventase vreun fel 
revoluționar de a da comenzi. Și chiar când nu înțelegeau, calculatorul 
central al staţiei era foarte bucuros să le ofere toate explicaţiile. Abia își 
putea stăpâni furia pe care o resimțea când se gândea la destinul lui de pe 
planetă. Își dădea seama că fusese un sclav manipulat în cel mai dureros 
mod posibil pentru el. Și nu numai pentru el... 

Ca şi cum i-ar fi citit gândurile, Șestov se apropia de el cu o față cruntă. 

— N-o să-ţi vină să crezi ce-am citit în mnemocubul ăsta... 

— De unde ştii că e un mnemo...? 

— Scrie pe el. Vezi? E atât de vechi încât mai e scris cu caractere latine. 
E un fel de manual... 

— Asta e bine. Trebuie să învăţăm multe lucruri despre lumea asta în 
care ne-am trezit. 


— Nu cred că avem ce învăţa din porcăria asta, zise cu scârbă Șestov, 
aruncând mnemocubul pe podea. E o înșiruire de tehnici incredibil de 
perfide prin care o populaţie de clone neștiutoare e înrobită prin religie și 
pusă să muncească pentru Dumnezeul lor, care nu e decât un nemernic care 
stă şi se îmbuibă cu roadele muncii lor. 

Șestov nu-și pierduse, nici după două mii de ani, modul răspicat de a 
vorbi şi ideile foarte bine definite cu care îi convinsese aproape pe toți să 
formeze Corpul celor O Mie de Voluntari. 

— Stai, stai că nu-nţeleg. Vrei să spui că ceea ce ni s-a întâmplat nouă nu 
e un experiment? Nu e o excepţie? 

— Nu. Am căutat în arhivele staţiei. Există încă şase sute şaizeci şi cinci 
de Lumi Agricole. 

— Lumi Agricole? 

— Da, Barna. Şase sute şaizeci şi cinci de Şestov, şase sute șaizeci şi 
cinci de Barna, toţi muncind ca vitele de povară şi închinându-se la un 
Dumnezeu mincinos. Se pare că trăim într-un Imperiu întins pe jumătate din 
Galaxie. 

Barna încercă să-și găsească o exclamație potrivită pentru uimirea pe 
care o simţea. Nu o găsi însă destul de repede și, pe măsură ce mintea lui 
sesiza dimensiunile gigantice ale Universului în care se trezise, uită să se 
mai mire. 

— Şi cum se călătorește între stele? întrebă Barna. 

— Aici e partea frumoasă... Haela a descoperit că motoarele cu 
hiperpropulsie, cele care depăşesc viteza luminii, folosesc un combustibil 
foarte rar. 

— Să înţeleg că suntem condamnaţi să coborâm pe planetă şi să trăim 
acolo? zise trist Barna. 

Șestov culese de pe jos mnemocubul și începu să-l arunce distrat în aer, 
prinzându-l mereu cu o clipă înainte de a atinge podeaua. 

— Haela zice că dimpotrivă. Se pare că nememicii ăştia de pe orbită 
tocmai de aceea ne-au pus să le facem ţiglele pentru acoperiş. De aceea au 
riscat şi debarcarea, deşi ştiau că s-a întâmplat ceva cu noi. Nisipul pe care-l 
extrăgeau din mal se pare că e cea mai mare rezervă de combustibil de felul 
ăla existentă în Univers. 

— Şi cum a aflat Haela toate astea? 

— Întrebând. E uluitor ce poate să facă dintr-un computer cooperant 
curiozitatea unei femei. 


Bârna surâse ușor. 

— Dacă te-ar auzi, ţi-ar poci mutra. 

— Şi asta încă ar fi bine. Ştii, de când i-a tăiat pe tipii ăia în două cu 
laserul, nu s-a mai despărţit de arma aia. O întoarce pe toate părțile și e 
fericită de parcă și-ar fi găsit dragostea de-o viaţă. 

Ambii bărbaţi tăcură pentru o vreme. Pe Pământ, Haela fusese cea mai 
îndemânatică dintre cercetașii lor. Cu două doctorate în psihologie şi cu o 
fire rebelă, fata aceea brunetă și subţire lăsase întotdeauna impresia că e ca 
un arc a cărui destindere poate produce energia unei supernove. Fără arma 
ei, despre care înțelesese imediat cum trebuie folosită, probabil că ar fi fost 
acum cu toţii îngropaţi în dealul de unde constructorii acelei stații scoteau 
minereul lor prețios. 

— Oricum nu înţeleg multe lucruri, zice Șestov. De ce dracu, a trebuit să 
inventeze o metodă atât de complicată pentru a săpa în dealul ăla...? Cum 
funcţionează Imperiul ăsta, din moment ce comunicațiile sunt încă 
subluminice? 

— Astea sunt ultimele mele preocupări, îl întrerupse Bama. Adevărata 
problemă e că începe să ne fie foame și trebuie să luăm o hotărâre. 

— Vrei să ne întoarcem? Mai devreme sau mai târziu vor descoperi că i- 
am omorât şi vor lansa un bombardament devastator, probabil chiar de-aici, 
de pe orbită. N-am avea nici o şansă. 

— Şi aici ce şansă avem? Aceea de a muri de sete peste vreo două zile? 
Ţi se pare că staţia asta e mai ușor de apărat decât Satul? Pe planetă am avut 
noroc. Nu cred c-o să se mai întâmple. 

Tăcerea se lăsă din nou în încăperea mică în care panourile de comandă 
străluceau discret, adresând operatorilor întrebări mute la care aşteptau însă 
răbdătoare răspuns. 

— Şi ce-ai vrea să facem? întrebă Şestov. 

Barna ştia exact ce dorea să facă. Planurile lui nu se schimbaseră de pe 
vremea când îl ajuta pe Johansson, pe Pământ. Dorea să distrugă orice 
formă de religie din Univers. Acum însă ştia că are nevoie de aliaţi, iar 
clonele făcute cu materialul lor genetic și ţinute în sclavie pe sute de Lumi 
Agricole puteau fi o armată teribilă. Cu ea ar fi vrut să dezlănţuie asupra 
Universului întreg bătălia pe care se părea că nu mai apucase să o poarte pe 
Pământ. Dorea să fie un soldat al Omului. Să-i nimicească pe toţi aceia care 
inventau zei numai pentru a le deveni apoi preoți și pentru a-i asupri pe 
ceilalți. Îşi simţea întreagă mânia, așa cum fusese ea odinioară, pe vremea 


când înțelesese pentru prima dată ce anume adusese lumea lui dragă, 
Pământul, pe marginea prăpastiei. Dorea să fie şeful unei armate de atei. 

— Ar trebui să găsim combustibil din ăla şi nave cu care să ajungem pe 
cea mai apropiată planetă locuită. 

Șestov îl privi în ochi și îi citi măreţia planurilor. 

— Oamenii noştri se vor acomoda repede cu armele astea noi. Se pare că 
viitorul tihnit i-a cam moleșit pe contemporanii noștri. O să le dăm măsura 
exactă a ceea ce înseamnă să fii soldat. 

— Fără combustibil și nave însă, viziunea mea în care voi trezi pe fiecare 
Lume Agricolă, câte un Corp al celor O Mie de Voluntari nu se va înfăptui 
niciodată. 

Multe zile după discuţia aceea, Bama medita dacă nu cumva 
evenimentele acelea fuseseră puse la cale totuși de un Dumnezeu care dorea 
să-i arate că-i atotputernic. Lucrurile se potriviseră prea bine, urma o ordine 
nefiresc de favorabilă pentru ei. Nici nu terminase bine de rostit frazele 
acelea că în încăpere dăduse buzna Haela, care-i întrebase pe un ton suav: 

— Ce-aţi zice dacă v-aş spune că de partea cealaltă a planetei e o stație 
similară cu asta care prelucrează austral? Combustibil pentru navele 
superluminice! 

— N-am spune nimic, îi răspunsese Bârna. 

— Normal, râsese Haela. Atunci vă spun eu. Treceţi la posturi pentru că, 
în jumătate de oră, ne cuplăm cu staţia aceea. Dacă o cucerim, vom deveni 
cei mai bogați oameni din Univers. Australul de acolo, zice computerul 
navei, ne va face cea mai redutabilă forță armată a Imperiului. 

Cei doi bărbaţi se uitaseră unul la altul și ştiură că fiecare se întreabă 
dacă nu cumva Dumnezeu exista undeva printre stele. lar dacă exista cu 
adevărat, probabil că avea chipul Haelei. Calea le era deschisă. 


42. Aşteptarea se prelungea dureros. Se scurseseră deja două ore de când, 
în loja secretă din biserica Alambicului, Abatele aştepta jertfa lui Stin. 
Lângă el, pe un scaun identic, stătea Kasser care se plictisise și el să mai 
întrebe ce anume caută acolo. Se obişnuise cu statutul lui de prizonier și, în 
lipsa lui Mos, ştia că nu poate avea nici o şansă în faţa celor doi călugări 
înarmaţi care păzeau intrarea. 


Bătrânul împărat privise o vreme la Marii. Erau şi ele acolo, privind 
îngrijorate când spre Alambic, când spre uşa pe unde ar fi trebuit să apară 
Stin. Nu se îndoiau că tânărul avea să se jertfească pentru ceea ce el credea 
că va fi mântuirea Satului său, găsirea unui leac pentru boala ce-i ţinea 
prizonieri pe semenii lui. Se întâmplase de atâtea ori în ultimii două mii de 
ani, mereu la fel, mereu cu succes, şi asta numai pentru că Stin era clona 
Sfântului Augustin cel Nou, mereu dispus la sacrificiu pentru semenii săi. 

Abatele se întrebase nu o dată ce păcate lăuntrice şi ancestrale apăsau 
asupra acelei combinaţii genetice unice pentru ca, indiferent de câte ori era 
donată, ființa aceea să sfârșească prin a se jertfi. Existau diferențe, 
bineînţeles. De pildă, Stin cel de astăzi era cea mai tânără dintre clonele 
care aveau să atingă vreodată Alambicul. Arhivele Abației pomeneau și de 
situaţii în care Stin fusese adus mai mult cu forţa, dar sfârşise în Alambic, 
destul de convins de gestul său pentru ca virușii distilați acolo să permită o 
însămânţare. Era mereu cuprins de un puternic sentiment religios. 

— Ăsta e modul tău de a mă tortura? întrebă Kasser într-o doară, fără să 
se aştepte însă la vreun răspuns. 

Abatele se întoarse spre el și-l fixă cu ochi cenușii şi crânceni. 

— Dinastia Boszt nu merită ceea ce fac eu acum. M-am gândit însă că, 
într-un eveniment care va schimba faţa Universului, trebuie să vă dau și 
vouă o şansă. Deşi nu meritaţi. 

— Ne judeci după un înaintaş despre care noi nici măcar n-am știut până 
de curând, bombăni Kasser în barbă. 

— Vom asista imediat la actul unui tânăr care nu are amintiri deloc. Și, cu 
toate astea, acțiunile lui sunt previzibile. Ceea ce suntem, ceea ce facem ne 
e scris de însuși Dumnezeu. Strămoșul acela despre care vorbeşti există în 
fiecare dintre voi şi v-a înscris de-a lungul unei sorţi în care trebuie să vă 
luptaţi cu noi. Dar nu e vina voastră. Așa a vrut Dumnezeu. Nu poţi însă 
spune că de-a lungul vremurilor v-aţi omorât iubindu-ne... 

— Bine, nu îţi contrazic încrederea în Dumnezeul tău. Spune-mi însă de 
ce sunt aici. 

Abatele oftă adânc, privi spre Marii şi apoi clipi nervos. 

— Dacă lucrurile se vor desfăşura așa cum cred eu, va trebui să-l 
convingem pe quântul imperial să nu-și ducă misiunea la bun-sfârșit. Altfel, 
asupra Universului întreg se va dezlănţui o furie greu de oprit. 

— Cred că exagerezi. 


Abatele privi cu reproş spre Marii, de parcă ar fi vrut să le spună: 
"Vedeţi, îmi bat gura de pomană." 

— Uite ce cred eu, continuă Abatele. Undeva, Dumnezeu și-a întâlnit 
nemărginirea. Şi din locul acela au plecat creaturi ale răului, care au inspirat 
Curtea Imperială să ne atace. Eu unul cred că e vorba despre un eveniment 
legat de un contact cu extraterestrii, cu o rasă inteligentă... lar paloarea de 
pe faţa ta nu face decât să mă convingă că am dreptate. Nu putem să-l lăsăm 
singur pe Domnul Dumnezeul nostru într-o asemenea încercare. Nu 
secretele Abației sunt aici în joc, ci fiinţa Lui. 

Kasser își înghiți nodul din gât, întrebându-se cum aflase Abatele de 
contactul cu extraterestrii. Era sigur că Vassur nu se trădase și că, de 
asemenea, ordinul augustinian nu avea cum să aibă un spion atât de iscusit 
la Curtea Imperială. Treptat însă, gândurile începură să i se așeze într-o 
ordine clară şi spaima din sufletul lui crescu până când el se simţi mic, mic 
de tot. 

— Vrei să zici că venirea lui Vassur...? 

— Venirea lui Vassur în Abaţie e doar un eveniment neînsemnat. E felul 
în care Dumnezeu vestește începerea Armaghedonului. Timp de şaizeci de 
generații ne-am pregătit pentru clipa în care el îşi va fi atins nemărginirea. E 
momentul în care trebuie să fim soldați în oastea lui. Și tocmai asta ne 
vesteşte Rim al vostru. lar noi nu avem voie să-l dezamăgim. 

— Şi ce-o să faceţi? 

— O să-i trezim în toate clonele noastre pe adevărații soldaţi ai 
Apocalipsei. 

— Dar asta e groaznic, protestă Kasser. Lumile Agricole n-or să mai 
funcţioneze și.., 


— Foamea, dragul meu împărat, e ultimul dintre pericolele unui 
asemenea război. Noi ne cultivăm hrana aici, în Abaţie, de două mii de ani. 
Și, te asigur, n-am devenit nici creaturi inferioare, şi nici nu am hămesit 
vreodată. 

— Şi în ce se vor transforma clonele? 

— Asta e partea frumoasă. Nimeni nu știe. Ele vor deveni ceea ce a vrut 
Sfântul Augustin atunci când a fost inspirat de Dumnezeu să construiască 
Alambicul la care ne uităm. Nici eu nu ştiu. 

Kasser dădu să mai întrebe ceva, dar în biserică intră Stin. Era singur și 
pășea încet, de parcă abia ar fi început să meargă. Ajunse cu greu lângă 
Alambic și se așeză în genunchi lângă el, cu fruntea rezemată de piatra rece. 


Una dintre Marii suspină adânc. Abatele întoarse spre ea o privire 
mustrătoare. Cu gesturile unui om care ştia că dacă nu acționează repede nu 
va mai avea apoi curaj să facă ce şi-a propus, Stin îşi aruncă toate hainele și 
rămase gol lângă Alambic. Avea un trup subţire, care păstra încă pecetea 
tinereţii. Se ridică până pe lespede și se întinse apoi liniștit în căușşul de 
forma unui om în care sfârşiseră sute de clone înaintea lui. 

— Doamne Dumnezeule, ia-mi sângele şi salvează-i pe-ai mei! Nu vreau 
răsplată pentru gestul meu. Conştiinţa mântuirii lor e pentru mine împlinirea 
supremă. 

Abatele îl lăsă să-și termine vorbele şi apoi acţiona un buton. Din lespede 
apărură imediat câteva braţe mecanice din care în trupul lui Stin se înfipseră 
ace. Sângele lui începu să curgă spre măruntaiele Alambicului. 

Deși ştia că acel momenteste vârful de ac în care se sprijinea viitorul 
Universului, Abatele își luă un răgaz scurt pentru a admira extraordinara 
lucrare a Domnului ăău. Alambicul nu pornea niciodată dacă în el se găsea 
o persoană nepotrivită. Analiza ADN, ar fi putut rosti scepticii. El însă 
prefera să creadă că Dumnezeu pornea mașinăria aceea numai pentru cei pe 
care îi alesese El însuși cândva, la începutul lumii. 

Fraţii-ostaşi îl apucară pe Kasser de umeri și fără vorbe îl conduseră pe 
scări în jos până în preajma ușii. Acolo îl opriră pentru a-i da întâietate 
Abatelui care, cu un gest brusc, pătrunse în sala din biserica Alambicului și 
se apropie apoi cu paşi mari de Stin. Tânărul pierduse deja foarte mult 
sânge și nu mai putea să vadă nimic în jurul lui. 

Kasser se apropie și el și, cu glas şoptit, îl întrebă pe Abate: 

— E mort? 

— Nu încă, răspunse Radoslav. Alambicul distilează din sângele lui 
virușii cu care putem însămânţa o altă populaţie de clone. 

În momentul acela, Kasser realiză că asista la ritualul cel mai tainic al 
Abației, la procesul la care visaseră timp de milenii toţi cei care 
contestaseră întâietatea Lumilor Agricole create de călugării augustinieni. 

— De ce mi-arăţi toate astea? Ar trebui să fie secrete. 

— Fiindcă am nevoie de ajutorul tău. Fiindcă oricum nu mai contează. 
Dacă eşuăm acum, o să fie ultima însămânţare. lar dacă reuşim în ceea ce 
avem de făcut, tot ultima însămânţare va fi. Dumnezeu ne-a închis o uşă 
astăzi. 

— Nu-nţeleg ce vrei să zici. 

— Aşteaptă. 


Kasser îşi dădea perfect seama că Abatele aștepta acţiunea quintului. 
Acesta fusese trimis aici cu o misiune clară și se părea că momentul acela 
era cel mai nimerit pentru a o îndeplini. Nu avea cum să lipsească. Kasser 
se întreba însă, încă de când îi pomenise Abatele, în ce anume ar fi putut să 
se transforme clonele de pe Lumile Agricole și de ce ar fi putut ele deveni 
atât de periculoase pentru întregul Univers. Deodată, pradă unei inspiraţii 
stranii, Kasser îl întrebă pe Abate: 

— Spune-mi, aţi reuşit vreodată să transmiteţi și amintiri cu viruşii 
voştri? 

Radoslav îl privi surprins şi păru că meditează câteva clipe. 

— Da. Dar asta ar contraveni credințelor noastre. Noi vrem să trezim 
conștiința religioasă a clonelor acționând asupra psihicului lor în mod 
natural, și nu inducându-le false amintiri. Teoretic însă, putem. 

— Suntem pierduţi... 

— De ce? 

— Te-ai gândit vreodată că la un moment dat clonele de pe Lumile 
Agricole ar putea să recapete memoria originală, a celor care au furnizat 
materialul genetic iniţial? 

— Da. Abaţii au scris lucrări despre asta încă acum patruzeci de 
generații. 

— Şi chiar nu vedeţi ce s-ar întâmpla? Nu-nţelegeţi cum vor reacţiona 
când vor pricepe că au fost sclavii unei religii? Dumnezeule, e vorba de cei 
O Mie de Voluntari! 

Abatele nu reacționa în nici un fel şi clipi din ochi, netulburat. 

— Nu ştiu despre ce vorbeşti. 

În mintea lui Kasser, totul deveni limpede. Undeva, pe parcursul istoriei 
ei, Abația uitase cine furnizase materialul genetic iniţial pentru clone. 
Frontul Adevăratei Biserici ştia însă ce sunt clonele și de aceea susținea că e 
ultimul bastion care îl apără pe Dumnezeu. Nici în cele mai negre gânduri 
ale sale, Kasser nu-și închipuise că Universul va avea parte de furia a câteva 
miliarde de oameni, antrenați ca soldaţi excepţionali și care descoperă brusc 
că au dus o viaţă în sclavie, legaţi fiind tocmai de ceea ce urau cel mai mult: 
religia. 

— Trebuie să... începu Kasser, dar spusele lui fură întrerupte de furia cu 
care se deschise uşa bisericii. 

Cu pași mari, Rim pătrunse înăuntru şi spuse pe un ton aproape vesel: 

— Bună dimineaţa tuturor. 


Patru fraţi-ostaşi se repeziră spre el. Kasser ştia cum luptau quinții. Văzu 
obișnuita ceaţă și apoi, în doar două secunde, privi cum podeaua se umple 
de sângele atacatorilor. 

— Ei, Rade, parcă aveam o înțelegere. Dacă mă mai ataca cineva, asta 
înseamnă că îmi negi Favoarea istorică. Ce să înţeleg din eroismul 
nesăbuiţilor ăstora? 

— Ce vrei, spionule! înțelege ce vrei, rosti Abatele pe un ton stins. 
Oricum nu mai contează. 

Fără să le mai adreseze vreun cuvânt, quintul merse spre Alambic și, 
scoțând la iuţeală o seringă micuță, luă probe din sângele lui Stin şi apoi 
folosi o altă seringă în care luă din lichidul albastru care se aduna într-un 
flacon la baza Alambicului. 

— Acum am tot ce-mi trebuie și nu o să vă mai perturb meditaţia cu 
prezenţa mea. Sunt sigur că savanții de la Curtea Imperială, având sângele 
ăsta și viruşii, vor putea lesne găsi o cale de a face legătura între ele, rosti 
Rim pe un ton curtenitor. 

— N-o să-ţi folosească la nimic, spuse Abatele. Insămân-ţarea nu e un act 
mecanic. Cel care își dă sângele trebuie să o facă având conştiinţa că se 
jertfeşte, crezând în Dumnezeu. Altfel nu funcţionează. 

— Astea sunt prostii popeşti de-ale tale. Chiar nu cred că mai am răbdare 
să le-ascult. 

Radoslav clătină din cap și apoi întrebă cu tristeţe: 

— De ce? 

În momentul acela, în biserică se năpusti Maria. Fără a da vreo atenţie 
vreunuia dintre cei trei bărbați sau cadavrelor de pe pardoseală, femeia se 
aruncă lângă trupul neînsuflețit al lui Stin și începu să plângă în hohote. 
Rim o privi preţ de câteva momente și apoi se întoarse spre Abate. 

— Cred că pot să-ţi spun de-acum. Am descoperit o lume... O lume 
minunată. Acolo trăieşte o specie de extraterestri care trebuie infectați doar 
cu un anumit fel de viruşi pentru a îndeplini cele mai gigantice sarcini. Am 
văzut lucruri uimitoare înfăptuite de ei... Nu mănâncă prea mult, nu au 
problemele oamenilor... Dar ce spun eu? întreabă-l pe el. 

Abatele își mută privirile, uimit, spre Kasser. 

— Aşa este. Dacă vor reuşi vreodată să sintetizeze viruşii cu care să-i 
controleze pe zeţi, Lumile Agricole cu clone umane vor dispărea în cel mult 
două decenii. Pur şi simplu zeţii sunt mult mai buni decât oamenii. Şi sunt 
controlați prin viruși care poartă şi informații. 


— Vezi, popo, nu avem nevoie de credinţa ta. Poate că la oameni 
funcţionează așa cum zici, la zeți însă... Hai să zicem că sunt convins că nu 
e nevoie să te crezi fiul lui Dumnezeu ca să poți... 

— Ce să poţi? urlă Maria, făcându-l pe quint să se întoarcă spre ea. În 
toate lunile astea am crezut c-ai înțeles. Am sperat că o să redescoperi ce 
înseamnă să fii om şi nu o mașină infernală de luptă. După toate câte ţi-am 
oferit, Rade era gata chiar să-ţi cedeze locul lui. Cum poți să fii atât de prost 
încât să crezi că tehnologiile noastre se pot aplica şi unor bestii oarecare? 
Noi suntem experţi în oameni și în credință. Nu-ţi dai seama că planul 
vostru n-o să funcţioneze niciodată? 

Rim se apropie doi paşi de Maria. Faţa ei descompusă de plâns îl 
impresionase foarte puternic. Ştia însă că nu putea să-și rateze misiunea 
chiar la sfârşit. Cele două flacoane urmau să ajungă la Curtea Imperială. 

— Îmi pare rău că nu sunt ceea ce ai crezut, dar îţi reamintesc că nu te- 
am minţit niciodată nici cu privire la intenţiile, şi nici cu privire la 
motivațiile mele. 

— Dar am crezut... la un moment dat am crezut că mă iubeşti, şopti 
Maria. 

Quintul zâmbi amar. 

— Ţi-am repetat de-atâtea ori. Un quint nu poate iubi. 

Abia ce terminase de spus cuvintele acelea că Vassur se întoarse brusc și 
rămase împietrit. În spatele său, la doar un metru, o altă Marie, identică, 
îmbrăcată la fel, îl privea cu ochi înlăcrimaţi. Uimirea pe care o resimţi 
quintul îi paraliză pentru o clipă viteza de reacţie. În mintea lui se 
învârtejeau atâtea fapte, atâtea amintiri care acum nu-și mai găseau locul. 
Două Marii! Le vorbise oare pe rând, sau asta, a doua, apăruse acum pentru 
prima dată? Ce festă perversă îi jucase Abația? 

Se întoarse să mai privească încă o dată spre prima femeie și uită pentru 
o clipă de cealaltă. Iar asta a fost cea dintâi și ultima greșeală a quintului. 
Un pumnal bine ascuţit se înfipse undeva, la baza craniului, şi îl făcu să 
cadă în braţele primei femei. O privi în față pe Maria şi apoi, cu ultimele 
puteri, se smulse şi merse până la Alambic. Căzu peste trupul lui Stin, 
încercând să spună ceva. Un fir subţire de sânge se prelinse și se uni cu cel 
al clonei. Cu o ultimă zvâcnire, Rim își întoarse faţa spre Abate. Trăsăturile 
sale, care până atunci nu exprimaseră decât uimire, îngheţară sinistru. 

— Nenorocito, l-ai ucis, strigă Maria. 


— Şi ce-ai fi vrut, să-l las să plece? Ai uitat oare cine ești? Și ce obligaţii 
ai? Ai uitat de planul nostru? îi strigă sora ei. 

Kasser privea uimit la cele două femei. Își imaginase multe feluri în care 
putea fi omorât un quint, dar niciodată nu se gândise că sfârșitul i-ar putea 
veni de la o femeie. Teoretic, quinții erau imuni la iubire... Și era clar că 
indiferent ce simţise Vassur pentru una dintre femeile alea, sau pentru 
amândouă, îi încetinise reflexele. 

— Nu, strigă Abatele, pornind vijelios spre femeia de lângă Stin. 

Bătrânul se împiedică însă în rasă şi căzu, nereuşind să o împiedice. 
Apăsând puternic de cuțitul pe care-l scosese din Rim, Maria își tăia obrajii, 
hohotind de plâns. Era evident că cicatricile alea nu aveau să dispară 
niciodată. Mariile nu mai erau la fel. 

— De ce-ai făcut asta? întrebă Abatele fără a se mai ridica de jos. 

— Nu vreau să fiu ca ea. Dacă asta e soarta pe care ne-o rezervaţi, dacă 
aşa trebuie să seducem bărbaţii, atunci eu nu pot fi parte a unei asemenea 
arme. 

Cu faţa şiroind de sânge, Maria începu să alerge spre uşă și dispăru din 
biserică. 

— E nebună, spuse simplu cealaltă Marie care porni în fugă după sora ei. 

Rămași singur, Kasser şi Radoslav se priviră în tăcere, nehotărându-se 
nici unul să vorbească. Fostul împărat se întreba dacă acum, că ameninţarea 
quintului dispăruse, Radoslav va mai declanșa alterarea Lumilor Agricole. 
Era evident că decizia asta muncea și gândurile Abatelui. 

— Chiar e adevărat? 

— Ce? 

— Tot ce a spus quintul. 

— Da. Zeţii sunt nişte muncitori excelenți. Nici că se poate o rasă mai 
potrivită pentru a ne hrăni. 

Abatele ridică ochii spre cer. Văzu încă bolta scundă a bisericuţei. Ar fi 
vrut ca Dumnezeu să-i poată vorbi. Ar fi vrut să fie sigur. Ar fi vrut ca Rim 
să nu fi murit şi să fi plecat la Curtea Imperială pentru ca ameninţarea lui să 
fi fost clară. Dumnezeu însă tăcea cu încăpățânare. 

— Tu ce zici? O să fie Universul ăsta cu zeți mai bun decât ceea ce trăim 
acum? 

Kasser îşi aduse aminte de scurta perioadă în care observase o comunitate 
de pe o Lume Agricolă undeva, în inima Galaxiei. Oamenii aceia păreau 
fericiţi. Munceau, aveau un fel de troc cu Dumnezeul lor, mureau fără a 


purta pe umeri povara cunoașterii. Dar erau ei superiori zeţilor? La 
întrebarea asta simţea că nu are răspuns. 

— Nu ştiu, Sfinţia Ta. Eşti de mai multă vreme în contact cu Dumnezeul 
tău şi trebuie să știi mai bine ca mine. Ceea ce știu însă este că dinastia 
Boszt a riscat şi a pierdut. Felul în care o să-i pedepseşti... e numai alegerea 
ta. 

Cei doi bărbaţi străbătură împreună coridorul care ducea spre subteranele 
bibliotecii. Ieşiră apoi în piaţa centrală a Abației şi se opriră pe banca de 
lângă cais. Copacului îi făcuseră bine zilele însorite, iar puţinele sale frunze 
păreau să fi înverzit din nou, în ciuda toamnei târzii. Fără vorbă, Abatele 
începu să mângâie ramurile. Deodată, privirea îi fu atrasă de o boabă mică 
şi verde. O privi atent. Nu, nu încăpea nici o îndoială. Era un mugure de 
floare. Şi-atunci un lucru îi deveni clar: dacă un pom atât de mic putea 
înflori a doua oară, învingând toamna, dar și pe oamenii care nu îi dădeau 
nici o șansă, atunci probabil că și clonele de pe Lumile Agricole meritau să 
se nască a doua oară și să afle cine au fost. Fără să privească spre el, îi zise 
lui Kasser: 

— E greu să renunţi la două mii de ani în care te-ai pregătit să-L salvezi 
pe Dumnezeu de propria-l nemărginire. lar zeţii ăia... Pur și simplu nu pot 
să-i trădez pe toţi cei care m-au precedat. Îmi pare rău. 

Kasser ar fi vrut să poată spune ceva, dacă nu inteligent, măcar măreț. 
Realiză însă că nu era nimeni prin preajmă să consemneze ceea ce ar fi 
putut spune. De aceea se mulțumi să murmure: 

— Bine-ar fi ca Dumnezeul tău să existe. O să avem mare nevoie de el! 


VOLUMUL II 


BLESTEMUL ABAȚIEI 


"Un aspect paradoxal al existenţei noastre este felul în care ne percepem 
semenii cu care împărțim aceleași amintiri. La o primă vedere, s-ar putea 
crede că propria persoană îţi este, dacă nu cel mai bun prieten, atunci măcar 
un aliat de nădejde. Nimic mai fals! E greu de spus în aceste condiţii care 
este adevărata menire a Regulamentului canonic: ascunderea acestui fapt 
sau îmbărbătarea noastră în faţa perspectivei că, la un moment dat, o să fim 
confruntați cu o conştiinţă cu adevărat colectivă, de genul celei preconizate 
de Sfântul Augustin cel Nou." 

Oksana Bint Laesia - Introducere în studiul Regulamentului canonic 


1. JORLEE NU AVEA NEVOIE să asculte vocea ly a tribului său, 
Omenori, pentru a şti câtă frământare provocase hotărârea lui. Ajungea să 
privească spre rand... Pe schelele de lemn, care închipuiau o jumătate de 
sferă, abia dacă erau destui semeni de-ai lui pentru a putea respinge atacul 
unei haite nu prea mari de lentile. Dacă oamenii aceia s-ar fi confruntat pe 
neașteptate cu policornii, cu florile cântătoare sau cu filamentele de foc, 
toate construcțiile din câmp deschis ale satului său s-ar fi transformat în 
scrum. 

Îşi continuă drumul spre câmpul bătătorit unde se ţinea de obicei sfatul 
Omenori. Simţea prezenţa rezervată a tuturor celor care îi ieşeau în cale. Își 
închideau minţile cu grijă când ajungeau lângă el, domolindu-și vocea ly. 
Unora le era chiar frică. Jorlee nu-i înțelegea, dar asta nu-l făcea decât să se 
umple de tristeţe, conturând o stare de echilibru perfect, o detaşare aparentă 
de ceea ce se întâmpla lângă el. În ziua precedentă, deschisese porţile unui 
viitor pe care nimic nu îl mai putea stăvili. Era conștient că se speriaseră cu 
toții tocmai de seninătatea cu care vorbise Preotului şi de neînfricarea lui 
sinceră, aproape nebună, în faţa a ceea ce ar fi trebuit să fie o moarte sigură. 

- Să ai parte de chu, auzi îmbărbătarea unui prieten din copilărie care îl 
bătu pe umăr. Îi zâmbi trist. 

Simţea la periferia conştienţei cele trei voci care defineau propria sa 
armonie. Ly era graiul subliminal prin care, de zeci de generaţii, semenii lui 
învăţaseră să ţină legătura unul cu altul, vocea, tribului său. Shu era ceea ce 
orice copil kyrallian învăţa să stăpânească încă din primii ani: conviețuirea 
cu propriul veșmânt, impregnat cu o colonie minusculă de ciuperci, 


domesticite de generaţii și prăsite cu grijă între firele vegetale din care era 
țesută mantia. Peste toate acestea domnea ann, vocea minţii sale, porțiunea 
aceea unde fiecare om rămânea singur cu sine însuși, pentru a şti cine este. 

Era conștient că se îndrepta spre ceea ce ar fi putut reprezenta moartea. 
Știuse asta încă de când îl blestemase pe Preot, care aproape că pierduse 
controlul pumnalului ritual cu care luase viaţa Zerriei sub efortul voinţei lui 
Jorlee, care urlase furios, fără a fi capabil să se opună soartei crunte a 
prietenei sale din copilărie. 

Băiatul ştia că nici unul din semenii săi nu se putea măsura cu el în 
măiestria susținerii obiectelor în aer, dar lupta ruuk era un meșteșug care 
ținea destul de puţin de forța mentală şi mai mult de exercițiu și disciplină 
interioară. Era simplu să menţii în aer prin forţa gândului șapte pumnale. 
Găsirea căilor prin care le puteai trimite spre carnea adversarului necesita 
însă mult mai multe alte calităţi, care excludeau forță brută. 

Pe măsură ce se apropia de locul luptei, simţea cum conştiinţa shu devine 
din ce în ce mai agitată. Se concentră puternic pentru a reda veșmântului 
său cele trei cute cuvenite pe umăr, semn al rangului său inferior. Uneori, 
colonia din mantie avea daruri premonitorii. Ce să fi simţit de data aceasta? 

Propria mea moarte, desigur. 

Jorlee îi zâmbi ușor unei fetiţe care îl privea cu mâna stângă așezată peste 
gură. Figura ei îi aminti de Zerri. La zece ani, atunci când trebuiseră să 
supraviețuiască singuri în afara satului preţ de trei zile, pentru a-și dovedi 
utilitatea pentru trib, încălcaseră regula singurătăţii şi se întâlniseră acolo 
unde nu îi mai puteau ajunge conștiința Preotului și privirile indiscrete. 
Jorlee o apărase pe fată, expunându-se atacului creaturilor din podiș. Nu 
numai că supravieţuiseră, dar băiatul, deşi pe vremea aceea era doar un 
puști plăpând, reușise să spulbere o întreagă familie de policorni. Fusese 
prima demonstraţie a uluitoarei forţe pe care mintea lui o degaja atunci când 
se afla în preajma fetei. Se speriaseră amândoi și nu povestiseră nimănui, 
dar era greu să ţii un asemenea eveniment prea multă vreme departe de ly, 
vocea tribului. De cele mai multe ori te trădau visele. 

Pe măsură ce crescuse, Zerri devenise din ce în ce mai frumoasă. Din 
păcate, nu putea să facă de pază în rand, hainele îi stăteau într-o veșnică 
neorânduială din cauză că nu reușea să comunice eficient cu vocea shu... 
Legea Kyrallului o condamna să moară. Tribul nu o putea susţine la 
nesfârşit. 


De fapt, singurul lucru la care se pricepea cu adevărat Zerri erau 
sculpturile în praf. Orice copil kyrallian începea să-și exerseze puterile 
ridicând praful drumului și apoi, folosind două sau chiar trei pulberi 
colorate, realizând forme simple. Era un joc, o etapă pregătitoare pentru 
lupta de zi cu zi cu animalele de pe Kyrall. Zerri rămăsese însă copil în 
multe privinţe şi se refugiase într-o fascinaţie eternă față de sculpturile în 
praf. Avea o cutie din lemn de arbore negru, împărțită în zece 
compartimente, pe care obișnuia să o așeze în faţa ei şi apoi, prin forţa 
gândului, să ridice grăunțele minuscule de praf formând nori mici, de 
diferite culori, unindu-i apoi în forme complexe. Jorlee nu-şi amintea să fi 
simţit vreodată o bucurie mai intensă decât aceea când Zerri închipuise 
silueta plăpândă a unei fetiţe spunând că avea să fie fiica lor. 

Tânărul rânji. Distanţa dintre exaltarea aceea și furia rece pe care o 
resimțea acum era într-adevăr unul dintre cele mai de spaimă lucruri cu 
putință. Dar nu el era acela care avea motive să se teamă. Păși în locul 
sfatului cu disprețul întipărit pe buze. 

- Crezi că mă poţi învinge? tună Preotul, care îşi luase locul la câteva 
zeci de paşi depărtare. 

O să mori, auzi Jorlee în interiorul minţii sale, undeva adânc în ann, 
acolo unde, teoretic, nimeni nu avea voie şi nici nu ar fi putut să intre. 
Preotul comitea cel mai mare sacrilegiu cu putinţă, dar nici măcar situaţia 
asta fără precedent nu reuși să tulbure echilibrul tânărului. Știa ca, dacă l-ar 
fi acuzat de o asemenea faptă pe Preot, singurul care ar fi avut de pierdut 
era el însuși, de vreme ce toată lumea credea că scutul oferit pentru toţi 
locuitorii de conştiinţa subliminală a veşmântului nu poate fi pătruns de nici 
un alt om. Nu l-ar fi crezut nimeni. 

- Știi la fel de bine ca și mine care va fi finalul luptei, răspunse simplu 
Jorlee. Eu o să mor, iar tu o să-ţi doreşti să fi fost în locul meu. 

Vorbeşti în şarade auzi tânărul hohotul de râs al Preotului în mintea sa. 

- Eşti un tânăr nesăbuit. N-aş vrea ca o dispută de idei..., rosti bărbatul 
pentru auzul celorlalți. 

- Sângele lui Zerri e încă pe unul din pumnalele alea, întinse Jorlee 
acuzator mâna spre locul în care cele cincisprezece lame tăioase erau înfipte 
în sol, una lângă alta. Asta nu e o nepotrivire de idei... 

Așa e. E doar chirăitul jalnic al unui vierme mititel, care crede că a 
crescut îndeajuns pentru a-mi lua locul! 


- E în firea lucrurilor ca tinerii să dorească să schimbe lumea. Și eu la 
vârsta ta am avut același fel de întrebări. Dar le-am adresat cu respect și în 
limita rânduielilor! strigă Preotul, apoi schiță câțiva pași. 

Jorlee încercă să păstreze distanţa faţă de pumnale. Văzuse destui tineri 
care, în timpul consacrării, fuseseră crestați zdravăn de atacuri prin 
surprindere. 

- Obiceiurile ne-au ajutat să supraviețuim aici, Jorlee. Numai disciplina 
în respectarea regulilor pentru deprinderea cărora au murit mii de înaintași 
ne ţin în viaţă. Și regulile spun că, dacă vrei să-mi vorbeşti în timpul 
consacrării, trebuie să mă provoci... 

Și ştim amândoi cum se încheie o asemenea nesăbuinţă, hohoti Preotul în 
mintea tânărului. 

Încercând din răsputeri să ţină piept vocii sale shu, care se zbătea chircită 
de durere din cauza siluirii la care o supunea Preotul, Jorlee strigă la rândul 
său: 

- Ce sens are să mai amânăm consacrarea? Mi-e totuna dacă mor. Vorbele 
pe care doresc să vi le spun sunt însă mai importante decât viaţa mea. lar 
dacă provocarea asta e ceea ce îți doreşti pentru a mă lăsa să vorbesc, fie... 
O să mă lupt cu tine. 

Nesăbuit! Ai mai fi avut o şansă în pustiu. 

De pe margini îi privea întreg tribul Omenori. Vocea ly aproape că nu se 
mai auzea, cu toţii așteptau ceea ce avea de spus cel mai deosebit copil care 
se născuse vreodată în neamul lor. 

- Mă lași să vorbesc? întrebă Jorlee. 

- Numai dacă accepţi provocarea... 


- O să lăsăm pumnalele să hotărască, rosti băiatul cuvintele rituale. 

Acum nu mai era cale de întors. Soarta lui era pecetluită. Cu voce egală 
şi folosind cuvinte simple, Jorlee începu să vorbească. 

- Moartea Zerriei m-a îndurerat mai mult decât poate să suporte un om 
într-o viaţă. În noaptea ce a trecut, m-am întrebat de ce trăim. Eu, Preotul, 
noi, cu toţii. Știe cineva să răspundă la întrebarea asta? tună Jorlee privind 
pe rând la mulțimea de feţe care îl înconjura. Nu vă osteniţi, continuă 
imediat tânărul. Știu din rand, din serile în care luptam și mi-aţi arătat 
minţile voastre, că nici unul dintre voi nu are habar care e menirea tribului 
nostru. Ne ducem cu toții viețile, trăim și murim apărându-ne fără să 
aşteptăm nimic. Eu însă refuz să cred că destinul nostru, al tuturor, e unul 


atât de lipsit de strălucire, că vieţile noastre se înscriu într-un cerc al 
chinurilor eterne. 

Jorlee simți cu speranță cum vocea ly începe să se anime. Mulţi dintre cei 
care îl ascultau erau de acord cu el. Preotul simţi și el valul de simpatie şi îl 
contră cu asprime. 

- Căile Kyrallului sunt simple, băiete. Echilibru perfect între vieţuitoare... 
nici unul în plus, nici unul în minus... 

- Asta e calea mediocrităţii şi a fricii, nu a Kyrallului! strigă Jorlee. 


- Vorbeşti cu nebunia tinereţii, schiță Preotul un gest larg, încercând să-i 
cuprindă pe toţi spectatorii. Calea Kyrallului e limpede: nici o ființă care nu 
se poate apăra nu trebuie să consume din câmpul mental al sporilor chu. 
Aşa cum vieţuitoarele pământene obișnuiau să se bată pentru hrană, aici pe 
Kyrall ne luptăm pentru porțiunea noastră din câmpul chu al planetei... 

- Şi de ce să nu dorim să-l acaparăm pe tot? De ce să nu visăm că vom 
putea, peste câteva generaţii, să ne creştem copiii tară frica de a-i vedea 
cum pier în timpul consacrării, numai pentru că nu se pot apăra? întrebă 
Jorlee. 

- E o lege a firii! strigă Preotul. Cine nu atrage asupra lui atâta energie 
chu încât să se poată apăra împotriva oricărei vieţuitoare de pe Kyrall nu 
face decât să invite toate relele să ne atace. Trebuie să ne păstrăm în 
echilibru! Asta e legea. Existăm fiindcă am reușit să menţinem un echilibru 
numeric cu policornii și cu restul lighioanelor care ne atacă. Așa cum noi 
profităm de orice ocazie pentru a nimici orice ființă care se apropie de satul 
nostru, pentru a ne bucura de tot câmpul din preajmă și de roadele copacilor 
negri, la fel şi celelalte viețuitoare o vor face cu cei neajutoraţi. Trăim 
fiindcă stăm uniţi şi ne apărăm. 

- Și peste o mie de ani unde vom fi? Nu cumva vom sta tot aici, 
omorându-ne copii care nu se pot lupta cu policornii? 

- E foarte posibil şi e menirea mea să veghez ca lucrul ăsta să se 
întâmple, încuviinţă Preotul. 

- Și dacă ei se vor lupta la rândul lor și nu vor avea o viaţă mai bună, noi 
de ce am mai trăit? 

Vocea ly se diminuă din nou. Toată lumea aştepta replica Preotului. Și 
Jorlee simţi nu numai curiozitate, ci și o dorinţă ca bărbatul acela, despre 
care toată lumea credea că e cel mai înțelept dintre ei, să răspundă la 


întrebarea aceea răscolitoare: care era menirea lor în veac? De ce trăiau şi 
ce sens avea comunitatea lor? 

- Pui întrebări la care ştii că nu există răspuns! De ce ar trebui ca tribul 
nostru să aibă o menire peste timp? La fel de bine s-ar putea să n-aibă și... 

- Atunci, dacă tot suntem liberi să alegem, de ce să nu alegem să ne 
facem visuri, de ce să nu încercăm să devenim cei mai puternici? Ne-am 
putea uni cu celelalte triburi... 

- Vorbeşti prostii. Nimeni n-ar putea construi un rand destul de mare, 
dădu a lehamite din mână Preotul. Dar mai bine, spune-mi, Jorlee, de unde 
îți vin ideile astea? Le visezi noaptea, sau poate că ţi le șopteşte cineva... 

Umerii tânărului tresăriră puternic. Își scrută propriul ann, dar adversarul 
se retrăsese de acolo, pregătind probabil un atac decisiv. Preotul nu avea de 
unde să ştie de vocea pe care o auzea de ani buni, de vocea care îl învățase 
să-şi descopere căi ale minţii pe care nu și le imaginase vreodată, de tonul 
cald cu care, noapte de noapte, femeia din mintea sa îi vorbea despre 
oameni, despre visele lor, despre iubire și mai ales despre cel mai omenesc 
imbold cu putinţă: dorinţa de a stăpâni tot ceea ce te înconjoară. 

- Nu are sens să continuăm, rosti încet Jorlee. Dacă nici tu și nici ceilalți 
nu realizaţi că, dacă n-aţi fi omorât-o pe Zerri, aş fi luptat cât zece ca să o 
apăr şi să mai apuc o dată să mă bucur de sculpturile ei în praf, înseamnă că 
poate e şi pentru mine timpul să mor. Şi eu vă pun în pericol. Mai mult 
decât o făcea ea... 

Măcar tu o să mori frumos, auzi Jorlee în minte vocea preotului. 

Tânărul zâmbi larg când văzu cuţitele ridicându-se în aer. Cele șapte 
pumnale veniră cuminţi, așezându-i-se în jurul corpului într-o poziţie 
elaborată. Prin comparaţie, cele ale preotului păreau aruncate în jurul său, 
de parcă ar fi fost plictisit sau dezordonat. Jorlee văzuse însă prea multe 
lupte ruuk ca să nu ştie că nimic din ce făcea Preotul nu era întâmplător. 
Unul din pumnalele sale țâșni în văzduh, încercând să se ridice destul de 
mult pentru ca Preotul să-l scape din vedere. Era o strategie jalnică şi totuşi 
Jorlee își ridică mult pumnalul, lăsându-l să atârne într-un loc în care abia 
dacă îl mai putea vedea. Cu un zâmbet îngust ca o cicatrice, Preotul își 
lansă trei dintre pumnale într-un contact scurt cu armele tânărului. Metalul 
se lovi de metal, lăsând în urmă doar o dâră de scântei. Fusese ușor. 

Jorlee lăsă să cadă pumnalul de sus, sperând că absenţa controlului său 
mental asupra armei ova face să treacă neobservată. Preotul se aștepta însă 


la acest lucru și, aruncând la rândul său fulgerător una din lame către Jorlee, 
preluă arma adversarului, facând-o să se așeze cuminte în dreptul propriei 
frunți. 

Fusese o tatonare scurtă, în care Preotul îi arătase doar că nici unul din 
trucurile sale nu erau noi pentru el. Jorlee se deplasă ușor spre stânga și 
ochii îi căzură pe faţa îngrozită a fetiţei care îl privise şi în timp ce se 
îndrepta spre arenă. Nu era nevoie să pătrunzi în mintea ei fragedă pentru a 
înţelege grija pe care i-o purta și speranţa cu care se uita la el. Și, ca și cum 
imaginea aceea ar fi trezit un alt om în interiorul său, Jorlee elimină 
inhibiţiile îndărătul cărora îşi păstrase de ani buni vocea shu. 

Veşmântul său se învolbură și simţi senzaţia aproape fizică de libertate pe 
care o degaja colonia de ciuperci. Încrezător, îşi aduse pumnalele lângă el și 
le lăsă să cadă în praf. 

Vrei să mori mai repede? auzi Jorlee în propria minte. 

Râzând în hohote şi cu o privire în care licărea nebunia, tânărul își 
proiectă la rândul lui gândurile în ann- 


x 
A Preotului. Bucuros să poată întoarce violența la care fusese supusă ea 
însăşi, colonia de ciuperci din mantia lui străpunse toate apărările Preotului, 
permițându-i să urle în mintea speriată a adversarului său. 

O să te chinui aşa cum ai chinuit-o și tu pe Zerri! 

Jorlee se aștepta ca Preotul să fie uimit și să dea pentru o clipă înapoi. 
Deși surpriza se putea citi în fiecare cută a feţei sale, adversarul său nu se 
sperie, ci îşi proiectă toate pumnalele spre tânăr. Cea de-a cincisprezecea 
lamă, care stătuse nemişcată până atunci, se ridică și ea și porni spre ochiul 
stâng al băiatului. 

Și atunci se petrecu un lucru care sperie întreg tribul. Jorlee se întoarse 
fulgerător cu spatele și lăsă armele ascuţite să se lovească de mantia sa. 
Veșmântul primi lovitura în plin, dar colonia absorbi întreaga energie 
cinetică a cuţitelor şi o proiectă ca asalt mental asupra Preotului. Aşa ceva 
nu se mai văzuse deși, din contactul intim cu veșmintele, fiecare era 
convins că, dacă ar fi avut calităţi cu adevărat excepţionale, ar fi putut să 
absoarbă o asemenea lovitură. 

- Asta e moștenirea lui Zerri! Ea m-a învățat că nimic nu se poate face 
din nimic. Îţi întorc deci ura ta întreagă, strigă Jorlee sălbatic în mintea 
Preotului, privind cum acesta își cuprinde capul cu ambele mâini, uitând de 
pumnale și încercând să se piardă în mulţime. 


- E o cursă! A vrut să îl provoc pentru că are arme de care nimeni nu ştie. 
Mi-a pătruns în minte! Nu e drept, urlă Preotul. Omorâţi-i înainte de a vă 
omori el pe voi. 

Vocea ly era asurzitoare şi din vacarmul acela Jorlee înțelese că 
reprezentaţia lui, felul său de a-și lua adio de la Zerri, nu putea să mai 
dureze mult. 

Cu un efort de voinţă, băiatul ridică de la pământ toate cele cincisprezece 
pumnale rituale și le lansă spre Preot. Mulțimea scoase un oftat când lamele 
se opriră la doar câţiva centimetri de pieptul bărbatului. Jorlee era însă 
acolo. Mişcându-se mai rapid decât puteau ochii celorlalți să vadă, tânărul 
ajunsese în faţa Preotului și îl lovi sălbatic cu pumnul în gât. Pentru ceilalți, 
păruse că se materializează un duh care răzbună moartea fetei. 

Liniştea coborî brusc atât peste adunare cât și în ly. Jorlee își îndreptă 
umerii şi veşmântul său luă forma cea mai umilă cu putinţă. 

- Ştiu că ar trebui să-i iau locul, zise tânărul arătând spre corpul 
neînsuflețit al Preotului care zăcea la picioarele sale. Dar dacă asta e ceea ce 
îmi oferiţi, atunci am să plec în pustiu chiar acum. Fiindcă nu vreau să mai 
fim robii planetei acesteia. 

Încercă să-i cuprindă pe toţi ai lui cu privirea. Simţea teama, simţea 
nedumerirea, dar exista acolo în minţile lor, fără îndoială, și speranţa. 

- Zerri m-a învăţat că pentru a izbândi în luptă nu trebuie să rămâi imobil, 
ci să ajungi să-ţi priveşti adversarul în ochi. Amintirea ei m-a transformat în 
fiară turbată, la fel cum ar fi facut-o și imaginea ei dacă ar mai fi trăit astăzi 
şi ar fi fost ameninţată în vreun fel. Zerri mi-ar fi făcut copii frumoși, care, 
cine știe, poate că ar fi fost mai puternici decât mine și și-ar fi apărat mama 
cu ușurință. Dar voi aţi ucis-o pe Zerri. 

Vocea ly se tălăzui în strigăte din care nu se putea distinge mare lucru. 
Toţi se străduiau însă să nege amestecul lor în moartea fetei. 

- Ba da! Voi aţi omorât-o! Nu vă port pică. Ştia ce o aşteaptă și de aceea, 
cu o seară înainte de a muri, mi-a spus că e convinsă că menirea ei în viață a 
fost aceea de a demonstra că putem să fim altfel: mai ambiţioși și mai 
blânzi. Ea și-a împlinit destinul și probabil că sufletul ei fără pereche există 
încă undeva. E mai important însă ca și noi să ne înțelegem destinul, ca și 
noi să făurim vise şi să sperăm că într-o zi vom supune planeta asta şi o 
vom putea chema din nou pe Zerri să trăiască printre noi. 


Jorlee se opri preţ de câteva clipe pentru a-și recăpăta suflul. Simţea 
privirile temătoare și contrariate ale tribului său. Începu cu glas domol. 

- Am visat într-o noapte un bătrân cu barbă albă. Mi-a spus că 
supraviețuirea nu poate să reprezinte un scop în sine. Fiecare clipă care 
trece trebuie să fie o luptă pentru a asigura copiilor noştri nu aceeași 
bucăţică din câmpul chu, ci una din ce în ce mai mare. Trebuie să facem din 
casa noastră o cetate, o cetate în care să domnească buna rânduială, legile 
omeneşti străvechi și nu cele ale Kyrallului! Asta vă promit de mâine. Şi 
pentru toate câte vă ofer, nu vă cer decât să-l uitaţi pe Jorlee. De mâine 
vreau să-mi spuneţi Xtyn. 


"Imaginaţi-vă un inel metalic adâncit într-un căuș, pe o lespede de piatră. 
Și mai închipuiţi-vă câteva milenii care trec peste unirea asta nefirească 
între elemente, estompându-le contururile, săpându-le unul în altul. 
Imaginaţi-vă acum că Dumnezeu însuși smulge inelul din inima pietrei. 
Numai un prost se poate îndoi de natura a ceea îi trebuie lespezii pentru a-și 
redobândi armonia." 

Oksana Bint Laesia - Introducere în studiul Regulamentului canonic 


2. BOLT JOHANSSON DURDRIN îi privea pe ceilalți membri ai 
Consiliului de parcă i-ar fi văzut pentru prima dată. Gândurile îi hoinăreau 
însă înapoi spre noaptea care trecuse și spre trupul gol și perfect al Oksanei, 
cuibărit la pieptul lui. Simţea o pasiune care aproape că îi tăia răsuflarea. 

Clone. Le spuneau clone deși ei erau de fapt urmașii după multe secole ai 
primilor colonişti ai Planetelor Agricole. Arătau în toate felurile, uneori abia 
dacă își puteau înțelege limba, dar Universul alesese să îi unească sub 
denumirea aceea care părea ușor peiorativă. Erau clone și atât pentru 
populaţia imperiului, care punea în cuvântul acela obida anilor în care foştii 
sclavi Preluaseră puterea și o folosiseră în mod absolut. 

Deşi imensa sală centrală a psiacului era plină, atestând că întreg Statul 
Major era reunit, Durdrin știa că deciziile erau luate de fapt doar de trei 
conștiințe. Lângă el mai votau Barna şi Șestov, cei doi eroi de pe Praxtor. 
Ceilalți o sută patruzeci şi opt de membri ai Statului Major erau indivizi în 


care a Doua Însă-mânţare trezise, ca şi în el, amintirile şi personalitatea lui 
Boit Johansson, conducătorul Corpului celor O Mie de Voluntari. 

Provenea de pe o Lume Agricolă veche, unde religia cercului evoluase în 
forme sublimate, mai puţin înclinate spre dogme, de aceea gândirea lui nu 
era atât de categorică precum cea a Johanssonilor de pe lumile mai tinere. 
Se întreba însă ce s-ar fi întâmplat dacă pe planeta lui, printre celelalte două 
milioane de clone, ar mai fi existat încă un Johansson. S-ar fi luptat oare cu 
alter ego-ul acela? Nu reușea să-și găsească un echilibru care să-i arate cine 
este în raport cu cei două sute de mii de oameni diferiţi, diseminaţi în întreg 
universul cunoscut, față de care nu se simţea cu nimic mai bun, dar cu care 
împărțea experienţele și sentimentele de o viaţă întreagă ale unui om mort 
cu milenii în urmă. Se întreba însă dacă și ceilalți îi împărtășeau dorinţa, pe 
care nu o mai putea nega față de el însuși, de a accede la o conducere 
absolută. Era convins că şi în ceilalți spiritul de competiţie avea să se 
trezească mai devreme sau mai târziu și că asta va porni un catastrofal 
război fratricid. Privit din acest punct de vedere, planul lui era unul mai 
mult decât moral şi care intervenea salutar într-un moment crucial. Soarta, 
coincidența sau Dumnezeu făcuseră ca Johanssonul de pe Praxtor să fi 
murit şi el să fi luat locul singurului conducător cu adevărat legitim al 
insurecției clonelor. 

Se ridică în picioare, dominând sala cu statura sa impunătoare. Zâmbi 
fugar unui gând. Din câte ştia, era și cel mai înalt dintre Johanssonii 
răspândiţi în miile de parseci ai universului cunoscut. Aşa se nimerise, dar 
era bine... Probabil că, dacă Johanssonii ar fi fost identici şi din punct de 
vedere fizic, lucrurile ar fi fost cu mult mai rele. 

- Ştiţi cu toţii de ce v-am convocat aici! 

- Da, am aflat că vrei să desființezi Statul Major și să aboleşti 
democraţia, strigă cu voce veninoasă Alterna. 

Durdrin duse fulgerător mâna la pistolul său demodat, dar gestul îi fu 
curmat cu iuțeală de Bârna. 

- Să ştii că, într-un fel, are dreptate, rosti de lângă el și Șestov. Am irosit 
o grămadă de austral numai ca să îi aduci aici. 

Prefăcându-se foarte furios, Durdrin bătu cu palma în masa din fața sa. 

- O să pretind că nu v-am auzit pe nici unul, dar o să vă aduc aminte că 
sunt încă la comanda întregului Stat Major și... 


- Dacă te apasă prea tare responsabilitatea asta, te eliberăm de ea imediat, 
supralicită Alterna. 

Ochii lui Durdrin se îngustară şi glasul îi deveni șuierător. 

- Am auzit că nu scapi nici o ocazie ca să mă ponegreşti. Dar nu e ciudat, 
frate, cum se face că din cel mai respectat militar al clonelor care au eliberat 
Lumile Agricole am ajuns brusc dușmanul de moarte al tuturor? Și când te 
gândești că toate astea se întâmplă atunci când încerc să instaurez legea. 

- Ceea ce ne propui tu nu e lege! E o prostie care ne îngrădeşte drepturile 
şi ne transformă în sclavii tăi absoluți. 

Sala vociferă puternic, dar Durdrin nu-și putea da seama încă de ce parte 
înclina balanţa. 

- Dacă ar fi aşa, Alterna, atunci oare de ce nu m-am așezat pe muntele ăla 
de austral încă de când au venit la mine Barna și Şestov de pe Praxtor? Eraţi 
sclavi atunci! De ce să mă fi obosit să vă eliberez ca să am apoi de ce să mă 
cert cu tine, de pildă, pentru a vă subjuga din nou? Chiar nu vezi nici o 
contradicţie în poziţia asta a ta? 

Durdrin ştia că aruncase în discuţie cel mai puternic argument de care 
dispunea: imensul său prestigiu, dobândit pe vremea când se angrenase într- 
o luptă inegală cu Imperiul, pe care o câștigase însă strălucit și din care 
refuzase să dea şi măcar un pas înapoi până nu fuseseră eliberate toate cele 
şase sute şaizeci şi şase de Lumi Agricole. Privi scurt spre Barna şi îi spuse: 

- Noi am discutat asta şi sunt convins că le vei putea explica mai bine, 
fără să fii acuzat că vrei să te transformi în stăpân de sclavi. 

Bărbatul cărunt se ridică încet în picioare privind contrariat spre Durdrin. 
Avuseseră o discuţie, dar ea fusese departe de un consens. 

- Știi bine că nu am fost complet de acord cu tine... 


- Da, dar te-ai exprimat foarte bine atunci când a venit vorba despre 
democraţie. 

Barna se înroşi puternic. Ceea ce spusese atunci se putea dovedi o 
provocare pentru cei care urmau să-l asculte. Era genul de vorbe pe care nu 
le rosteşti decât în faţa unui om în a cărui putere de a raţiona ai încredere. 
Acum însă îi era frică de faptul că violenţa pe care o resimțea plutind în aer 
s-ar fi putut scurtcircuita, cu el drept paratrăsnet. 

- E adevărat că părerea mea a fost dintotdeauna că iluzia de democraţie 


pe care o doreşte acest Stat Major este păguboasă. Pe legea mea, o 
consultare între voi e ca și cum, la fiecare pas, ţi-ai întreba absolut orice 


mușchi din corp dacă e de acord să se miște. E redundant... Oricum sunteți 
mereu în consens, gândiţi exact la fel și am ajuns să vă cunosc destul de 
bine ca să știu că, chiar dacă unii dintre voi au îndoieli, nu îi vor contrazice 
niciodată pe ceilalți fiindcă, dacă ar face-o, îndoielile lor nu ar mai avea 
sens. Sunteţi tare complicaţi, când vă strângeţi în gloata asta pe care o 
numiți Statul Major. Pe de altă parte, însă, democraţia însemna pe vremuri 
un fel de putere populară. Dar în această încăpere noi suntem de fapt doar 
trei... 

Contrar așteptărilor lui Barna, sala se cufundă într-o tăcere inexplicabilă. 
Ştia că are dreptate dar nu se așteptase ca o asemenea poziţie să fie 
acceptată chiar de la început. 

- Și tu crezi că soluţia e Regulamentul ăsta canonic? întrebă zeflemitor 
Alterna. 

- Regulamentul Militar de Conduită, scrâşni Durdrin din dinţi. 


- Numai tu îi spui așa! hohoti Alterna. În rest toate clonele îl știu de 
Regulament canonic. Se pare că Oksana Bint Laesia e un personaj mai 
popular decât tine. Sau, mă rog, cu ceva mai multă putere de convingere. 

- Resping denumirea asta! Ea face apel la caracterul dogmatic al 
Regulamentului, fapt care nu e adevărat... 

- Ba seamănă exact cu preceptele mănăstirești de acum vreo patru 
milenii! 

Durdrin închise ochii și privi în tavanul înalt, încercând să nu se 
enerveze. 

- Regulamentul nu face decât să legifereze o parte din obișnuinţele 
noastre liber consimţite. 

- Asta e o prostie! Dacă îmi dai măcar și un singur exemplu... 


- Numele, îl întrerupse Șestov pe Alterna. Regulamentul consacră, de 
pildă, că trebuie să ne numim după Planetele Agricole pe care ne-am născut. 
Nu cred că ţi se spune altcumva decât Alterna... 

Bărbatul hohoti puternic. 

- Da, grozavă găselniță. Uite, eu renunţ la dreptul ăsta. Ca și la acela de a 
fi şef în quadrantul meu. Eu vreau psiacul! Cu ce e mai bun Durdrin decât 
oricare dintre noi ca să controleze el centrul vital de comunicaţii al 
Imperiului? Ce.... 


În capul lui Alterna se căscă o gaură fumegândă. Privirile tuturor se 
îndreptară spre Durdrin. Spre marea lor uimire, nu el ţinea arma de asalt 
aţintită asupra lui Alterna, ci Şestov. 

- Nu e felul meu acela de a asista nepăsător la crizele grave, tună bărbatul 
înarmat. Voi, ăştia, Johanssonii, sunteți cei mai mari conducători militari ai 
Imperiului. Atâta doar că nu aţi încetat niciodată să vă îndoiţi. Iar eu am 
văzut deja ce se întâmplă atunci când suntem nevoiţi să acționăm fără voi. 
Nu vreau să se mai repete. 

Sesizând momentul de descumpănire al celorlați, Durdrin începu să 
vorbească repede. 

- Aprobarea Regulamentului militar de conduită se mai impune și din 
alte considerente, pe care nu aveam cum să vi le comunicăm prin psiac. Ne 
aşteaptă o confruntare extrem de complicată. Se pare că l-am găsit pe Bella. 
Și, ca şi cum asta nu ar fi de ajuns, suntem foarte siguri că în psiac avem 
infiltrat un agent al împăratului. Nu știu cine este, dar el transformă psiacul 
într-un instrument de comunicare extrem de nesigur. Este de aceea vital ca 
prevederea numărul unu a Regulamentului să intre cât mai devreme în 
vigoare. Nu are sens să ne mai consultăm. Oricum suntem întotdeauna de 
acord unii cu alţii. Fiecare dintre voi va deveni șef absolut al quadrantului 
său, fără ca vreo altă clonă, Johansson sau altcineva, să îi poată pune 
deciziile la îndoială. Dată fiind previzibila reducere a importanţei psiacului 
în comunicaţii, la care va trebui să recurgem din cauza spionului, eu unul aș 
spune că vorbele lui Alterna nu-și mai au nici un rost. Ar fi fost mai bine să 
mă asculte. 

Johanssonii dădură încet din cap. Durdrin văzu cum înţelegerea li se 
strecoară încet pe chipuri, sesiză acceptarea și abia apoi răsuflă ușurat. 

- Supun la vot Regulamentul militar de conduită. Propun ca el să intre în 
vigoare în acest moment, o dată cu înghețarea posesiunilor și efectivelor 
militare care se află în prezent în fiecare quadrant... 

- O clipă, se ridică de la locul său, Stiros. Să înţelegem că, dacă votăm 
acum Regulamentul, putem să nu ne mai întoarcem aici niciodată, că nu 
mai ești conducătorul nostru? 

Durdrin trase adânc aer în piept. 

- Din momentul în care veţi vota, nimeni nu vă va mai lua de pe umeri 
povara supușilor voştri. Toți ceilalți Johanssoni, din quadrantul propriu, dar 
şi din întregul Univers, vor fi siliți să vă sprijine necondiționat deciziile 


privitoare la jurisdicţia proprie. Și asta înseamnă, într-adevăr, că nu voi mai 
fi şeful vostru. 

Unul câte unul, bărbaţii ridicară mâna, împlinind un ritual al unanimităţii 
care îl și inspirase pe Durdrin în scrierea Regulamentului. Atmosfera se 
destinse considerabil imediat ce trupul fără viaţă al lui Alterna fu scos din 
sală. 

- Să trecem la celelalte chestiuni care m-au făcut să vă convoc aici, 
pentru ultima dată în calitate de conducător absolut al vostru. Îmi permit să 
vă amintesc, domnilor, că nu știm încă nimic nici despre soarta Abatelui, a 
bătrânului Kasser şi mai ales de aceea a quinţilor. Mă întreb dacă avem 
toate informaţiile pentru a decide care personaj este mai periculos pentru 
noi... 

- Durdrin, zise Stiros, ridicându-se la rândul său și etalându-și umerii 
largi. Știm toate astea şi am mai avut această discuţie. Credem cu toţii că 
şaptesprezece ani înseamnă timp suficient pentru pregătirea unei ofensive. 
Dacă aveau de gând să ne atace, ar fi facut-o până acum. Nu ne mai putem 
permite să pierdem austral pentru a căuta niște ființe care probabil că au 
murit demult prin mlaștinile vreunei lumi neospitaliere. 

Comandantul îl privi pe vorbitor şi pe faţă îi înflori un zâmbet larg. Stiros 
fusese de departe cea mai productivă dintre Lumile Agricole şi era normal 
ca un Johansson născut acolo să vorbească în primul rând despre resurse. 

- Exact asta doream și eu să vă propun, domnilor. Să sistăm cercetările 
noastre în spațiul îndepărtat... 

- Nu se poate! Trebuie să fie o șmecherie aici! protestă Barna pe un ton 
glumeţ. Voi, Johanssonii, vă facilități unul altuia surprizele! Parcă jucaţi 
mereu într-o afurisită de piesă de teatru. Presimt o veste proastă! 

Sala se cutremură de hohotele unanime de această dată ale bărbaţilor. 

Iarăşi unanime... 


- Să mulţumim, domnilor, prietenului Stefan Barna Praxtor pentru că ne 
reamintește constant cine suntem, tună Durdrin, acoperind vacarmul 
celorlalți. Așa este... Am o veste pe care nu am îndrăznit să v-o dau decât în 
psiac, din motive pe care le veţi înțelege lesne. O las pe Haela Allius, venită 
pentru scurtă vreme tocmai de pe Tengys, să vă explice. 

Tăcerea subită care se înstăpâni peste sală îl convinse încă o dată pe 
Durdrin de fragilitatea societății pe care o formau. Se știa că toți 
Johanssonii aveau o slăbiciune înnăscută pentru personalitatea Haelei, 


fiindcă undeva, cu trei milenii în urmă, Boit Johansson iubise vinovat o fată 
care îi semăna mult specialistei lor în calculatoare și care fusese unica 
aventură galantă a primului comandant. 

- După cum știți, începu femeia abrupt, fără a se arăta deloc intimidată, în 
fostul cabinet a lui Bella se află un dispozitiv unic, în măsură să detecteze 
cu o oarecare întârziere radiațiile emise în momentul descompunerii 
australului în motoarele hiperluminice. În urmă cu cinci săptămâni standard, 
am detectat o asemenea urmă, veche de mai bine de un an, lângă o planetă 
de la graniţa Imperiului. Distanţa imensă faţă de acest punct explică în bună 
măsură de ce urma australului a fost detectată atât de greu. Când am 
încercat să obțin mai multe informaţii din harta tridimensionala a galaxiei, 
am detectat și o altă anomalie. Deși se află într-un teritoriu trecut ca fiind 
necxplorat, planeta purta totuși un nume. 


- Ce nume? se auzi o voce din sală. 


- E o denumire bizară, mai mult un cod. E trecută sub numele de Z, 
continuă Haela pe un ton egal. 

- Stai, stai aşa, se ridică Betelgeuse în picioare, pradă unei agitaţii 
evidente. Vrei să spui că ai găsit o urmă de propulsie hiperluminică lângă o 
planetă ale cărei caracteristici împăratul le ascundea până şi față de propria 
administraţie? 

Femeia dădu afirmativ din cap. 

- După părerea mea, acolo s-au ascuns toți supușii care i-au mai rămas lui 
Bella. 

Vociferările gălăgioase ale bărbaţilor se transformară pentru scurtă vreme 
într-un adevărat ocean pe vreme de furtună. Era ca şi cum pereţii psiacului 
ar fi dispărut și unul din uraganele fioroase care bântuiau în mod obișnuit 
oceanul Kyrallului s-ar fi năpustit înăuntru. Hărmălaia se stinse însă la fel 
de repede pe cât se stârnise. 

Durdrin ridicase brațul drept. Conform Regulamentului, nimeni nu avea 
voie să vorbească în fața comandantului atunci când el schița gestul acela. 

- Nu putem să atacăm planeta Z, fiindcă din toate datele pe care am reuşit 
să le mai strângem, se pare că acolo ne așteaptă în cel mai bun caz o 
garnizoană foarte bine echipată. Referinţe vagi din registrele contabile arată 
scurgeri masive şi ilegale de fonduri imperiale pentru cercetarea planetei 
aceleia pe parcursul ultimilor treizeci de ani de domnie Boszt. Este extrem 
de probabil ca acolo să se fi început încă de pe vremea domniei lui Kasser 


construirea unui refugiu pentru situaţii de criză. lată de ce propun să 
trimitem spre Z doar o navă mică de cercetare, care să iasă din hiperspaţiu 
numai câteva minute și să se întoarcă apoi cu informaţii ceva mai 
cuprinzătoare... 

Barna se ridică la rândul său și, privind spre Haela, întrebă răstit: 

- Am înţeles că ai detectat urma linei intrări în hiperspaţiu. Ne poţi spune 
însă unde a ajuns nava aceea? 

Femeia oftă adânc, își împreună mâinile și se întoarse spre Barna. 

- Tocmai lipsa destinaţiei m-a făcut preţ de câteva zile să tratez cu 
superficialitate urma. Am crezut că s-a defectat aparatul sau că e vorba de o 
anomalie dintr-o regiune insuficient cartografiată a galaxiei. Dacă ieşirea 
din hiperspaţiu s-ar fi făcut într-un alt punct mai izolat al Universului, poate 
că l-aş fi identificat mai ușor. Așa însă mi-au trebuit mai bine de trei 
săptămâni ca să-mi dau seama că nava aceea a ajuns chiar aici, pe Kyrall. 

Un oftat unanim înfioră asistenţa. Dorind să reducă din tensiunea pe care 
o simţea în sală, Durdrin începu repede să explice: 

- E greu de zis ce anume ar fi putut să facă o navă pe o orbită joasă aici 
pe Kyrall. Am crezut mai întâi că este o armă teribilă. Distrugerea psiacului 
ar însemna în bună măsură aruncarea noastră cu sute de ani înapoi pe 
drumul explorării spațiului. Am verificat însă cu atenţie. Nici un obiect mai 
mare decât pălăria mea nu orbitează în jurul Kyrallului fără ca noi să-l fi 
analizat deja. 

- Vrei să spui că a aterizat? materializă Stiros o mirare unanimă. 


- Aşa se pare! îl aprobă Durdrin. Iar acest lucru poate însemna mai multe 
lucruri. Fie că a ajuns în partea continentală... 

- Să nu te aud din nou cu prostiile alea despre locuitorii părţii 
continentale a Kyrallului! izbucni Șestov. Sunt de acord cu tine că trebuie să 
fie niște oameni cu adevărat extraordinari fiindcă reuşesc să trăiască acolo. 
Dar dacă se obrăznicesc, îi nimicim cu un bombardament orbital și ei știu 
foarte bine asta. Își mai aduc aminte de evenimentele de acum un deceniu. 
În plus, am căutat de sute de ori... Abatele și quinții nu sunt printre ei. 
Probabil că nici nu ar putea supravieţui acolo. 

Durdrin clătină din cap: 

- Dacă măcar jumătate din câte am auzit despre isprăvile quinților este 
adevărat, atunci te asigur că ei ar putea trăi oriunde există aer și apă. 
Probabil însă că ai dreptate şi că nu se ascund chiar pe Kyrall. Însă dacă nu 


a fost vorba despre o armă, dacă nu a aterizat în partea continentală, atunci 
nu rămâne decât o singură soluţie: e foarte probabil ca unii dintre operatorii 
psiacului să fie monarhiști și să lucreze încă pentru Bella. Iar posibilitatea 
ca nava aceea să fi conţinut arme sau instrucţiuni pentru spionul ascuns 
între operatorii psiacului e cel de-al doilea motiv pentru care adoptăm astăzi 
Regulamentul..., spuse Durdrin încet, privind spre pata de sânge care 
rămăsese pe podea. 

Îşi dădeau cu toţii seama că o asemenea ipoteză explica foarte multe 
lucruri, inclusiv succesul pe care îl avusese Bella în a se ascunde. Un spion 
infiltrat printre operatorii psi ai comunicaţiilor telepatice interstelare era nu 
numai extrem de greu de prins, dar și într-o postură ideală pentru a strânge 
informaţii şi chiar pentru a-și proteja stăpânii. 

- Înţeleg acum! Chemându-ne aici nu numai că ai evitat ca ei să știe 
exact ce am vorbit, dar ai dat un semn subtil că întregul lor complot e 
descoperit. Magistral! exclamă Stiros. 

- Sunt convins că și tu ai fi gândit la fel, rosti Durdrin cu promptitudine, 
urmând cea de a doua lege a Regulamentului, aceea care obligă orice clonă 
să afirme că nu e cu nimic superioară conştiinţelor sale identice. 

Durdrin bătu din palme și apoi şi le frecă într-un gest care ar fi putut 
însemna și surescitare, dar și încântare. 

- Vă cer aprobarea pentru o ultimă expediţie de cercetare în spaţiul 
îndepărtat, spre planeta Z. 

Vechile legi consacrau consensul ca unică metodă de luare a deciziilor. 
Durdrin era însă convins că regula aceea fusese șchioapă încă de la început 
de vreme ce esența oricărei legi era posibilitatea de a fi încălcată. A 
consimţi unanim la încălcarea legii era aproape monstruos. În Statul Major 
însă, consensul era imposibil de stăvilit. Expediția spre Kyrall fu aprobată 
fără ca acest lucru să surprindă pe cineva. 

- Asta înseamnă că presupusul spion din psiac este de acum preocuparea 
ta, spuse Spiros, profitând că Durdrin își aranja hârtiile. Ce ai de gând să 
faci? 

- Deocamdată nimic! O analiză preliminară arată că nu vom fi capabili să 
desfăşurăm o operațiune de amploarea necesară recrutării de operatori în 
următorii zece ani. Nici nu o să vă vină să credeţi cât cheltuia Imperiul 
pentru a-i găsi pe copiii cu potenţial psi. Şi asta, într-un Univers unde a 


ajunge funcţionar imperial era de departe cel mai bun lucru cu putinţă să ţi 
se întâmple într-o viaţă de om... 

O viaţă de om..., continuă Durdrin în gând. 

Erau ei oameni sau doar învelișuri inferioare pentru conştiinţe arhaice, 
aşa cum îi considerau sutele de miliarde de oameni pe care îi cuceriseră în 
numai cinci ani? În întrebarea aceea erau concentrate de fapt toate 
problemele administraţiei Statului Major. 

- Ultima chestiune de pe ordinea de zi, începu repede Durdrin, dându-și 
seama că tăcuse prea mult, este o operă literară... Știu, ştiu ce gândiţi, dar vă 
asigur că ideile care se ascund în spatele cărţii aceleia sunt mai periculoase 
pentru noi decât rămășițele administraţiei imperiale. 

Comandantul ridică de pe masa din faţa lui un volum legat manual, care 
cuprindea cel puțin două sute de file de hârtie. Era un obiect preţios și 
majoritatea Johanssonilor oftară cu tristeţe la gândul unei asemenea risipe. 
Dependenţa de cuvântul scris, de cititul pe arhaicele foi de hârtie, era pentru 
ei un viciu precum fumatul sau băutul în exces, o reminiscență a unor 
vremuri în care pe Vechea Terra lemnul și stuful creșteau secundă de 
secundă. Hârtia nu numai că era una dintre cele mai scumpe materii din 
Univers, dar ea devenise în ultimii ani și un fel de simbol al Statului Major, 
mai ales de când proiectul Regulamentului fusese imprimat pe câteva sute 
de mii de coli. 

Cartea aceea era o bogăţie în sine și totodată o risipă, pentru că știau cu 
toții ce conţine. 

- Prostiile Oksanei Bint Laesia ne sunt cunoscute, dădu Stiros a lehamite 
din mână. Nu cred că aiurelile ei... 

- Să nu o judecăm cu măsurile pe care ni le-am aplica nouă. Trebuie să 
avem în vedere că Oksana Bint Laesia e ființa aceea unică în care sunt 
reunite două personalități. Nimeni nu știe ce înseamnă să fii ca ea și deci nu 
putem presupune aprioric că spune prostii. Mai e ceva! Gândiţi-vă că e mai 
mult decât oricare din voi din moment ce are şi amintirile lui Johansson, dar 
şi pe acelea ale Oksanei Bint! 

Vorbele lui Barna fuseseră rostite pe un ton aproape războinic și-l făcură 
pe Stiros să dea înapoi şi să-şi reia locul bombănind ceva neintcligibil. 
Durdrin se întrebă dacă ar fi trebuit să intervină și să aplaneze umbra aceea 
de conflict. 

Oksana Bint Laesia era o anomalie genetică. O dată cu a Doua 
Însămânţare, ea căpătase amintirile şi personalitatea a doi Voluntari și 


fusese nevoie de câțiva ani buni pentru ca ea să se împace cu cele două 
seturi distincte şi, uneori, contradictorii de amintiri. După ce biruise 
cataclismul acela interior, Oksana înţelesese că putea fi o excepţională 
punte între clone şi restul lumii, că le putea oferi reflectarea imaginii proprii 
cu o obiectivitate pe care nici unul dintre ei nu ar fi putut-o atinge. Era 
unica clonă irepetabilă. Deşi era de-a lor, era singulară. 

Femeia scrisese o introducere în studiul Regulamentului militar de 
conduită, în care dezvolta ideea că ansamblul de reguli pe care Statul Major 
le impunea tuturor clonelor nu era decât o încercare jalnică de a recrea 
religia cercului cu mijloace stângace, cazone. Încheierea fulminantă a cărţii 
proclama nici mai mult nici mai puţin decât că trăiseră mult prea mult timp 
într-o societate profund religioasă pentru ca nevoia de religie a clone-lor să 
nu prevaleze într-un final asupra amintirilor și experienţelor ateilor din 
vechime care compuseseră Corpul celor O Mie de Voluntari. O asemenea 
idee era însă greu de acceptat pentru o armată care susținea ea-l alungase pe 
Dumnezeu dincolo de granițele Universului cunoscut. 

- Eu cred, dragă Barna, că infirmitatea Oksanei Bint Laesia nu e o scuză 
pentru a arunca noroi în tot ceea ce avem noi mai de preţ. Eu, unul, refuz să 
cred că tot ceea ce scrie ea este adevărat, că acțiunile noastre sunt dictate de 
un inconștient asupra căruia nu putem acţiona. Consider că prezenţa ei în 
orice comunitate de clone este dăunătoare. În virtutea noilor mele 
prerogative, voi semna mâine un decret prin care voi emite un mandat de 
arestare valabil în întreg quadrantul Kyrall. Cartea ei va fi de asemenea 
declarată ca fiind o lucrare obscenă iar posesia şi lecturarea ei în public sau 
în particular va fi pedepsită ca un act de defetism. 

Vorbele lui Durdrin plutiră multă vreme deasupra sălii, chiar şi după ce 
Johanssonii plecaseră, înghesuindu-se spre sasurile de lansare unde îi 
aşteptau navetele. Se grăbiseră să aprobe cu toţii şi să afirme că prima 
măsură pe care urmau să o ia în 

noua lor calitate era interzicerea cărţii blasfemiatoare. 


kK 


Bârna o privi lung pe Oksana Bint Laesia, care intrase în Sala Consiliului 
printr-o uşă disimulată în spatele unor draperii şi se îndrepta spre Durdrin, 
ca să îl sărute pe frunte. 


- Ai fost nemaipomenit! exclamă femeia care purta o uniformă simplă, 
lipsită de însemne, care îi scotea în evidenţă trupul atletic. A ieşit chiar mai 
bine decât mă aşteptam. 

- Te-ar fi putut descoperi în spatele ușii aceleia, mormăi Barna. Atunci ar 
fi trebuit să fiu mult mai ager de mână decât cu nefericitul acela de Alterna. 

- De ce îi spui aşa? S-a sacrificat ca un erou, pentru o cauză... 

- Pentru o cauza pe care eu unul doar cu greu o pot deosebi de o 
reprezentaţie de teatru, protestă Bama. 

- Tot nu înţelegi..., dădu din cap femeia. 


- Evident că nu înţeleg de ce trebuie să inventăm un Regulament, apoi un 
Antiregulament, apoi să acceptăm sacrificiul lui Alterna, chiar aşa bolnav 
cum era... De ce trebuie să fie totul aşa de complicat? 

Durdrin mângâie părul femeii și apoi rosti gânditor: 

- Crede-mă că nu există o altă soluţie. Trebuie să găsim calea spre a ne 
găsi un conducător adevărat. Ai văzut ce reprezentaţie jalnică oferim, 
încercând să mimăm discuţiile, deşi nu facem decât să vorbim singuri? Și 
gândeşte-te și la Oksana. Ea riscă totul. Practic am condamnat-o să rămână 
mereu în psiac. Întreg universul i se refuză de azi înainte. 

Șestov se ridică și, din pragul ușii, aruncă o ultimă replică: 

- Câteodată chiar simt nevoia unui Dumnezeu, căruia să mă rog ca totul 
să iasă bine! 

- Nu am nici o îndoială, zâmbi Johansson. Vor fi atât de ocupați cu 
problemele guvernării propriului quadrant încât nu ne vor mai urmări cu 
prea mare atenţie. Ne vom putea vedea liniștiți de ale noastre, de Arcă. 

- Şi dacă se vor întâmpla lucruri extraordinare, precum o confruntare cu 
Bella, o luptă cu spionul sau găsirea bătrânului împărat? 

- Atunci va trebui să fim destul de inteligenți pentru a folosi haosul în 
favoarea noastră. 


"Natura rezervelor poate spune foarte multe despre esenţa celor care le- 
au agonisit. Abația ne-a avut pe noi drept armă și a așteptat două mii de ani 


ca să ne utilizeze. Dacă Bella nu a lovit încă, asta nu înseamnă ca el, supușii 
sau chiar spiritul lui nu pot să ne surprindă peste un an sau poate peste un 
secol. Din această perspectivă, Regulamentul canonic poate fi desigur 
considerat ca o măsură salutară pentru supraviețuirea noastră fiindcă 
diseminează decizia şi scade importanţa indivizilor." 

Oksana Bint Laesia - Introducere în studiul Regulamentului canonic 


3. POLICORNII ERAU ANIMALE GREOAIE, care se deplasau în 
grupuri relativ mari, asigurându-și unul altuia energia psi necesară coeziunii 
şi supravieţuirii. Pe direcţia de înaintare erau plasate de obicei câteVa 
exemplare mai mari, care reușeau să creeze prin forţa gândului pe corpurile 
inamicilor suprafeţe cu un potenţial imens de sarcină electrică. Din coarnele 
lor, încărcate cu o sarcină contrară, pornea atunci un fulger cu efecte 
distrugătoare. Se ghidau după vibraţiile emise de arborii negri şi, dacă 
simțeau prin preajmă un asemenea copac care nu era compensat de câmpul 
mental al unor fiinţe care să îl apere, nu se lăsau până nu ajungeau lângă el 
pentru a-i mânca fructele. Și cum de câtăva vreme devenise evident că 
micul lor grup nu mai putea să se bazeze pe resursele aduse de pe Vechea 
Terra, începuseră de câteva luni să cultive arbori negri, expunându-se 
atacului tuturor vieţuitoarelor kyralliene. Teoretic, era simplu să omori 
policorni. Trebuia doar să inversezi câteva polarităţi şi, apoi, bestiile se 
anihilau reciproc, două câte două. Desigur mai exista şi posibilitatea să 
rezişti atacului psihic al policornilor şi să îi protejezi pe quinti, cât să ajungă 
destul de aproape pentru a-i spinteca pur și simplu... Dar asta era tare greu, 
fiindcă Abatele se temea mult mai mult de cealaltă armă a policornilor, 
abilitatea de a induce o tristeţe dureroasă în mintea oponenților, capacitatea 
lor de a-i face pe oameni să se simtă pierduţi și dezorientaţi, luptându-se cu 
un trecut negru. 

Un fulger lovi la doar câteva zeci de metri de rand, structura 
pseudosferică în care apărătorii încercau să facă faţă asaltului. Fugarii nu-și 
permiteau o structură de tipul celei folosite de băştinași, care ar fi putut fi 
lesne observată și de aceea adunaseră cu migală bolovani pe care se cocoțau 
încercând astfel să se distribuie semisferic. Privite de sus însă pietrele 
păreau doar un fenomen natural, obişnuit de altfel pe solul pietros al 
podișului. Quinţii se apropiară şi mai mult de ceata de policorni, așteptând 
momentul potrivit pentru atac. De la locul său, Abatele încerca să își 
canalizeze întreaga energie mentală spre Kasser. Bătrânul împărat învățase 


atât de bine supraviețuirea pe Kyrall încât Abatelui i se părea adeseori că lui 
Kasser chiar îi plăcea genul acela de luptă în care, dacă tovarășii reușeau să- 
ți asigure liniștea interioară şi să preia asupra lor atacul emoţional al 
policornilor, asistai fascinat la lucruri care se întâmplau doar fiindcă îţi 
doreai să se întâmple. Ajungea să-ţi imaginezi o suprafață polarizată pe 
solzii unui policorn și el exploda într-un nor de materii vâscoase mov. 

Abatele era undeva jos în rand. De obicei nu apăra adăpostul, dar acum 
rămăseseră prea puţini. Simţise că e datoria lui să se alăture celorlalți. Văzu 
quinţii sărind înainte ca nişte umbre și ascunzându-se după o stâncă. Pânda 
era modul lor preferat de a lovi. Lupta avea să se sfârșească destul de 
curând. Kasser trebuia doar să le distragă policornilor atenţia de la cei doi 
quinti. 

Un puternic atac mental îi aduse în fața ochilor imaginea aproape 
cinematografică a plecării de pe Vechea Terra. 

Trebuia să lupte! 

Ştia că asta își doreau policornii. Dacă se lăsa învins de amintirile acelea, 
întregul rand avea să devină mai slab. Trebuia să reziste! Şi totuși... ca un 
şuvoi de nestăvilit, din adâncul minţii ţâșneau fragmente de amintiri. 

„.. fugiseră împreună cu garnizoana imperială de pe Vechea Terra, 
imediat după ce veștile despre răscoalele Lumilor Agricole luaseră 
proporții alarmante. Kasser ezitase o vreme, așteptând ca forțele armate 
ale fiului său să restabilească ordinea. Se părea însă că, trezite la viaţă de 
Abaţie, clonele deţineau o știință a tacticii absolut remarcabilă, dar și o 
cantitate impresionantă de austral. 

- Nu trebuie să îi las! Toate astea nu s-au întâmplat, urlă Abatele ţinându- 
se cu mâinile de tâmple. Ba da! S-au întâmplat, dar nu e totul pierdut! 
Sfinte Augustine, dă-mi puteri! 

Nici sosirea intempestivă pe Vechea Terra a doi gquinţi imperiali, Attan 
Vilerte și Leka Hinnedi, care aveau misiunea expresă de a evacua 
garnizoana pământeană, inclusiv pe Abate, nu îl convinsese pe deplin pe 
Radoslav să-și abandoneze planeta. Argumentul decisiv fusese însă 
existența ascunzătorii de pe Kyrall. Kasser o menţionase abia când 
epuizase toate celelalte argumente. Odată ajunși pe Kyrall, constrângerile 
deveniseră însă imense și oamenii începuseră să piară. Îşi aducea perfect 
de bine aminte de ziua în care Mos și Mas nu se mai întorseseră dintr-o 
expediţie, la doar câteva săptămâni de la venirea lor pe Kyrall. 


- Rade, Rade, nu te lăsa! Luptă cu nenorocitele astea de bestii. Mai au 
doar un pic şi ajung la quinţi. O să se termine totul curând, strigă de undeva 
de lângă el Maria. 

De unde ştia că e aproape gata să cedeze? Putea pătrunde în mintea lui? 
Atunci vedea şi ea speranţele şi visurile sale? Trebuia să se gândească la 
ceva constructiv, dătător de speranţă. 

.... Îi rămăsese săculeţul de la gât. Conţinea pretioasa lui sticluţă dar și 
hârtia aceea pe care i-o dăduse Kasser, și care îi arătase cine fuseseră 
Sfântul Augustin cel Nou și clonele pe care le trezise la viaţă. Kasser 
descoperise documentul într-o colibă din munţi, ascuns de ultimul 
reprezentant al unei organizaţii cu care Abația se luptase preţ de câteva 
veacuri, în istoria ei timpurie, distrugându-i fără să ştie tocmai pe aceia 
care intuiseră ce dorea să întreprindă Sfântul Augustin cel Nou. Era o 
tăietură dintr-un ziar, un crâmpei de hârtie tipărită. 

- Sfinte Augustine, ce fac policornii ăştia? Ce naiba au de gând? strigă 
Ariam de lângă Abate. 

Radoslav deschise ochii și văzu cum animalele iau o poziţie în linie, 
neobișnuită pentru vietăţile de pe Kyrall. 

- Au să atace cu toată forța! strigă Kasser. Acum, acum! Cred că pot să îi 
ucid pe toţi fără ajutorul quinților, dacă vă concentrați și voi! Gândiţi-vă la 
ceva frumos, la grădinile Klemplantului! strigă bătrânul împărat. 

Șocul atacului mental al policornilor aproape că îl dărâmă pe Abate de pe 
scaunul său primitiv din rand. De lângă el, Airam căzu urlând groaznic și 
ținându-se cu mâinile de cap. Refuză cât putu de mult imaginea care îi juca 
în faţa ochilor dar, ca şi cum ar fi fost scrisă pe o hârtie care îi arsese 
pleoapele, textul articolului acela începu să îi joace prin faţa ochilor. 


Augustin, sfânt sau nebun? 

lată că la zece ani de la sublima, dar zadarnica, moarte a corpului 
expediționar cunoscut sub numele de cei O Mie de Voluntari, ziarul nostru 
a descoperit un discipol izolat undeva în munţi, care încearcă să le ducă 
mai departe menirea. El se numește Augustin Bloose și se pare că a fost 
frizerul detaşamentului. E un om simplu, fără prea multă carte, care din 
cauza singurătăţii, leagă destul de greu propoziţii. Lucrează la o invenţie 
tainică pe care o numește Alambicul de Dumnezei, a cărei finalitate nu o 


cunoaște încă. Speră însă că Dumnezeu i se va arăta în vis și îl va învăţa ce 
să facă. 

Augustin este un om foarte religios. Asta ar putea fi desigur de mirare 
pentru oricine își aduce aminte că grupul celor O Mie de Voluntari a pierit 
în Mediterană, pulverizat de o explozie atomică, tocmai când încerca să 
transforme locurile sfinte ale celor trei religii fundamentale într-un crater 
fumegând, ca expresie ultimă a ateismului la care aderau membrii săi. 
Pustnicul nostru nu vede însă o contradicţie între felul lui de a fi și 
moştenirea celor pe care îi respectă atât de mult. 

În exclusivitate pentru cititorii ziarului nostru, prezentăm mai jos 
transcrierea exactă și neprelucrată a unei convorbiri pe care reporterul 
nostru a avut-o cu Augustin Bloose, undeva în munţi, cu menţiunea că 
singurul lucru pe care-l vom trece sub tăcere este locul în care se ascunde 
acesta. 

- Domnule, într-un moment în care descoperirea zborului spaţial 
superluminic a făcut repede uitată conflagrația Ultimului Război, iar visul 
oricărui pământean este să meargă în colonii, dumneavoastră aţi ales nu 
numai să rămâneţi pe Pământ, ci chiar să vă separați total de civilizaţie. 
De ce? 

- Domnul Dumnezeul meu mi-a poruncit să duc mai departe munca 
fraților Voluntari. Voi continua ideile lor şi voi face să se împlinească visul 
pentru care și-au dat viața. 

- E o ușoară contradicţie de termeni, nu credeţi ? 

- Nu înţeleg la ce vă referiţi. 

- Dumnezeu nu avea cum să vă ordone să duceţi mai departe munca unor 
atei, a unor oameni care deciseseră că toate relele lumii vin de la religii şi 
doreau să pârjolească toate locurile sfinte ale omenirii. 

- Vă înșelaţi. Cea mai mare dorință a lui Dumnezeu este ca omul să-i fie 
alături atunci când își va atinge propria nemărginire. O să vină un moment 
în care Dumnezeu va avea nevoie de un prieten şi nu de un slujbaș, de un 
tovarăș de nădejde care să-i fie egal şi să-l ajute să moară liniștit. Când se 
va topi în nemărginire, când El nu va mai fi, e nevoie de cineva care să-i ia 
locul. Și atunci spiritul celor O Mie de Voluntari, în care am crescut și eu, 
va fi acolo să împlinească această menire. 

- Nu am pretenţia că înţeleg exact ce vreţi să spuneți și de aceea vreau să 
vă întreb totuși de ce nu negaţi existența lui Dumnezeu. 


- Fiindcă El există. Încă există. Cum altfel ne-am putea noi pregăti să-i 
stăm la căpătâi pe patul de moarte? 

- Concret, ce anume aveți de gând să faceţi? 

- Dumnezeu mi-a trimis un arhanghel care mi-a arătat tot ce am de făcut. 
O să înfiinţez o mânăstire. Așa-mi va fi mai simplu să-L slujesc şi să adun 
în jurul meu pe toţi cei care cred în învăţăturile mele. 

- Învăţături ? 

- Da. Sunt în contact mai mereu cu Dumnezeu și El vorbește adesea prin 
spusele mele. 


- De ce v-a ales însă tocmai pe dumneavoastră? De ce n-a cruțat pe unul 
din Voluntari... ? 

- Vedeţi, necredincioșşilor sau celor care nu știu cum să creadă li se pare 
că Dumnezeu e infailibil, că nu se poate înșela... Ei bine, există și momente 
în care chiar şi El are noroc. Pe mine m-a ales fiindcă am un săculeţ cu 
părul tuturor celor O Mie de Voluntari. Eu i-am tuns înainte de a pleca și, 
nu ştiu de ce, în loc să arunc părul acela, l-am păstrat. Dumnezeu mi-a 
spus că dacă îi voi putea clona vreodată pe cei O Mie de Voluntari, El mă 
va învăţa cum să fac un Alambic cu ajutorul căruia să-i readuc la viață așa 
cum au fost ei înainte de a muri. Și a mai zis ceva Dumnezeu. Ceva ce nu 
am înţeles. Mi-a spus că atunci când vor fi şase sute șaizeci și şase de 
perechi de clone, va veni vremea să le trezim. 

- Aţi menţionat Alambicul acela. Mie mi se pare mai degrabă un fel de 
piatră cioplită decât un obiect de înaltă tehnologie. 

- Tehnologia ne-a trădat de multe ori. Alambicul e doar un pretext care 
concentrează în jurul lui credința. Credinţa că Dumnezeu va muri cândva şi 
noi va trebui să-i stăm la căpătâi. 

- Si când veţi înființa mănăstirea? Când veţi trece la recrutarea de noi 
adepți? 

- Dumnezeu mi-a spus că vor veni ei la mine. Chiar aseară mi-a spus. Și 
astăzi iată-vă pe dumneavoastră în chilia mea, gata să povestiți lumii 
întregi despre mine. Ce dovadă mai vreți? 

- Stiti că Augustin a fost numele unui sfânt creștin... 

- Nu, nu știam. 

- Opera lui a stat la baza gândirii creştine mai bine de o mie de ani. 


- Bravo lui. Dar ce treabă am eu cu el? 

- l-ați citit cărţile? 

- Ti-am spus că nu. 

- E ciudat, fiindcă Sfântul Augustin din Hippona spune că oamenii se 
nasc, trăiesc și mor având iluzia liberului arbitru. Dumnezeu știe însă 
dinainte ce vor face în întreaga lor viaţă și mai ales ştie care din ei vor 
deveni sfinţi. 

- Interesant. Am să citesc şi eu. Deși... Vezi că nu e nevoie de asta? Exact 
acest lucru l-am susţinut și eu. Dumnezeu a știut încă dinainte de a mă 
naște că scopul meu este să-l apăr în ultima clipă, să-l apăr de căderea în 
propria nemărginire. 

- Să consemnez pentru cititorii noștri că scopul ordinului religios pe care 
îl veţi înfiinţa va fi acela de a-l salva pe Dumnezeu de propria nemărginire? 

- Scrie ce vrei... 


- O ultimă întrebare, domnule Augustin Bloose, dacă teza augustiniană a 
predestinării ar fi adevărată, credeţi că faceţi parte dintre sufletele care se 
vor mântui și vor deveni sfinți? 

- Se prea poate... se prea poate... 


- Încă un pic, mai am doar puţin! strigă de pe rand Kasser, ca posedat de 
diavol. O să-i ucid pe toți! 

Bătrânul se ridicase în picioare pe piatra sa instabilă și privea neînfricat 
zidul policornilor care se apropiau implacabil. Până şi quinţii păreau nişte 
bieți ostaşi în comparaţie cu Kasser. 

Valul de tristețe se revărsă însă cu şi mai multă furie asupra apărătorilor 
din rand. Era acum altceva. Policormnii încercau să le trezească oamenilor 
genul de regrete care fac ca viața să pară inutilă. Abatele știa exact că 
mintea nu îi mai aparţinea în totalitate, dar nu se putea opri să nu se 
gândească la cum ar fi fost prezentul dacă trecutul nu ar fi avut atâtea erori. 

. ce ar fi fost dacă interlocutorul lui Augustin Bloose ar fi înţeles că 
nemărginirea de care se temea Dumnezeu se referea la propria moarte. Era 
evident acum că primii discipoli veniseră spre Augustin tocmai în urma 
acelui articol de ziar, seduși de sintagma care născuse ordinul augustinian: 
menirea ultimă a omului este aceea de a-L salva pe Dumnezeu de propria 


nemărginire. Făcând asta însă, Abația sfârșise prin a-l da lovitura de 
moarte. Stia că Dumnezeu nu se poate să lase lucrurile așa. Era convins că 
parcurgeau doar o fază, o etapă în care El îi lăsa să vadă cum ar fi fost 
lumea în lipsa Lui. O să revină și o să recâștige lupta asta. Mesia va veni a 
doua oară aducându-L cu el. 

Chiar și subjugată încă de viziunea neagră a policormilor, mintea lui se 
răzvrăti. Privi în zare şi văzu cercul de foc al Dumnezeului său și ochii 
minţii sale se îndreptară spre Kasser. Negura care îl înconjura pe bătrân se 
destrămă, prea slabă pentru a rezista luminii orbitoare cu care strălucea 
cercul din viziunea Abatelui. 

- Dumnezeu nu o să îngăduie să ne cuceriţi! strigă Radoslav, îndreptând o 
ură imensă spre zidul policornilor şi simţindu-i pe Kasser cum se eliberează 
de tensiunea luptei. 

Cu un strigăt inuman, Kasser reuşi să cuprindă toţi poli-cornii într-o 
gigantică descărcare electrică. Imediat, în aer se simţi mirosul cărnii arse. 
Radoslav se prăbuși din rand și zâmbi prafului de sub el. Pentru un om care 
avea atâtea taine și neîmpliniri, se comportase bine în lupta aceea. 

Știu că mâinile vânjoase care îl ridicau de pe pământ erau cele ale 
quinţilor. Se lăsă condus în camera lui Kasser. Culoarea crem a pereţilor 
edificiului ascuns în coasta unui munte, şi care ar fi trebuit să fie primul 
psiac, îl liniştea. Era familiară... În urmă îi putea auzi pe puţinii soldaţi care 
supraviețuiseră celor șaptesprezece ani de luptă cu bestiile dezlănţuite ale 
Kyrallului cum camuflează și apoi sigilează intrarea, lăsând ca semn al 
prezenţei lor doar cei doi arbori negri, încă firavi. 

Arbori negri de Kyrall, caiși albi de pe Vechea Terra... Nimic nu e cu 
adevărat nou niciodată. 

- Acum ştii, mormăi Radoslav în barbă. Nu mi-e rușine să o recunosc. Nu 
mi-am pierdut credinţa. Și cercul ne-a eliberat! 

Kasser îl privi cu ochi plini de milă. Cei doi quinţi, care se postaseră 
lângă ușă, păstrau o căutătură neutră şi rece. Radoslav nu se număra printre 
prietenii lor. Îl omorâse pe Rimio de Vassur... 

- Rade, te preţuiesc cum nu știu dacă am apreciat vreun spirit vreodată. 
Îmi blestem inconștienţa de a nu fi încercat să te număr printre prietenii mei 
încă de pe vremea când eram împărat. Dar, crede-mă, credinţa ta într-un 
Dumnezeu care te-a trădat deja de două ori nu face decât să mă întristeze. 
De ce te încăpăţânezi? Să nu-mi spui că-ți pui iar speranţe în firele alea de 
păr ale Sfântului Augustin... 


- Știi că nu-i asta şi că n-aş fi ezitat nici un moment să-l clonez pe Sfântul 
Augustin dacă aş fi avut aici tehnologia necesară. Din păcate, asta face 
parte din categoria lucrurilor pe care nu le avem, spuse Radoslav cu o voce 
aspră. 

- Atunci ce forță te face să crezi cu atâta ardoare încât să îmi asiguri 
singur energia cu care am nimicit o hoardă întreagă de policorni, Rade? 
întrebă Kasser pe un ton împăciuitor. 

- Eu... Eu cred că Dumnezeu va aranja toate lucrurile astea și că e de 
datoria mea să vă atenţionez că nu trebuie să-L pierdeţi din vedere când vă 
croiţi planurile. Fiindcă simt că se întâmplă ceva. Voi nu-mi spuneţi, dar cu 
simi. 

Cei trei bărbaţi se priviră în tăcere și încuviinţară din cap. Știau din 
experiență că nu puteau spune nimic în acel punct al discuţiei. Tăcerea se 
înstăpâni grea, ca o presimţire sumbră. 

- Doreai să-mi spui ceva despre Alaana? rupse Radoslav tăcerea într-un 
târziu. 

Kasser căscă gura de uimire și aproape că se dădu de gol. 

Mi-a citit gândurile în rand? Sau nu! Poate că i s-au transmis pur şi 
simplu. Nici el nu e sigur. 

Bătrânul împărat îşi drese glasul şi vorbi de parcă şi-ar fi amintit brusc că 
într-adevăr dorea să îi spună ceva în legătură cu Alaana. 

- Da... Se pare că, fără voia lor, clonele ne grăbesc alegerea. Au avut o 
întrunire, pe care au crezut-o secretă, şi în care au hotărât să cerceteze Z. Au 
dat şi de semnătura australului ultimei sonde pe care ne-a trimis-o Bella. 
Deznodământul se apropie. 

- Să ne rugăm la Dumnezeu ca feciorul tău să mai fi prins la minte în anii 
din urmă şi să fie în stare să facă tot ceea ce a zis. Mie mi se pare imposibil, 
dar ce ştiu cu? Cu toate astea, presimţirea mea se referă la cu totul altceva. 
Nebănuite sunt căile Domnului... 

- Asta e o zicere creștină, rosti cu glas tăios quintul Attan Vilerte, un 
uriaș ciolănos și cu o mustață proeminentă. 

- E o zicere înţeleaptă, suspină Radoslav. 

Abatele părăsi camera, târându-și picioarele. Rămași singuri, quinții și 
Kasser se priviră în tăcere preţ de câteva minute, gândindu-se însă la același 
lucru. 

Attan Vilerte vorbi primul: 


- E tulburător când se întâmplă asemenea lucruri. 


- Deloc, clătină din cap Kasser. E doar o coincidenţă. Sau poate că mi-a 
citit cumva gândurile în rand... 

- Sire, ştiţi că noi nu împărtășşim această concepţie, zâmbi la rândul său 
Leka Hinnedi, împreunându-și degetele ireal de subţiri pentru un bărbat. 
Noi nu credem în coincidente. 

- Ei bine, şi dacă nu e coincidenţă, ce poate să fie împrejurarea în care, 
după ce nu a mai pomenit de Dumnezeul lui de mai bine de zece ani, 
Abatele se găseşte să o facă exact astăzi, în aceeași zi cu veştile Alaanei? 

Quinţii tăcură. Kasser dădu a lehamite din mână, conce-diindu-i. Rămas 
singur, se gândi la cât este de obosit și la durerile din ce în ce mai mari pe 
care le simţea când respira. Înghiţi un alt analgezic, zâmbind gândului că, 
pentru el, perspectiva morţii de foame era doar una teoretică. Dacă 
sintetizorul n-ar mai fi funcţionat pentru medicamentele lui, durerile l-ar fi 
ucis înaintea înfometării. Adăpostul era dotat cu un generator atomic, 
perfect ecranat, care furniza destulă energie pentru ca o maşinărie, despre 
care Abatele nici nu crezuse vreodată că există, să sintetizeze unsprezece 
feluri de materiale care conţineau toate substanţele nutritive necesare pentru 
supraviețuirea unui om. Nu era tocmai mâncare. Dar nici nu muriseră de 
foame.  Reactorul fusese însă construit pentru a fi alimentat din 
cincisprezece în cincisprezece ani. Economiile le permiseseră să 
supraviețuiască mai mult. Mai aveau combustibil pentru mai bine de un an. 
După aceea însă, speranţele lor se legau de un transport care ar fi trebuit să 
ajungă de pe Z. Probabil că singura lor resursă reală în acest moment era 
contactul cu Alaana, care spiona tot ceea ce făceau clonele. 

Alaana îi transmisese lui Leka cu doar câteva ore în urmă că percepea 
existenţa unei conștiințe umane extraordinare undeva în partea continentală. 
Spusese că e o minte atât de puternică și de stăpânită de dorinţa de a face 
bine, încât ea una nu o putea asemui decât cu portretul mental al lui însuși 
Dumnezeu. Sau al muribundului Rimio de Vassur... La vremea când 
făcuseră transcripţia aceea, toți trei crezuseră că e doar o figură de stil, o 
deformare apărută în timpul procesului delicat de traducere în cuvinte a 
comunicării telepate dintre Alaana și Leka. 

Și chiar dacă nu dorea să accepte lucrul acela nici față de el însuşi, 
Kasser începea să se îndoiască şi el că există coincidente. Simţea oboseala 
cum crește în el și nu se iluziona că se datorează luptei. 


"Timp de zeci de generaţii, călugării augustinieni s-au tot întrebat ce 
anume poate fi atât de străin încât să-l facă până şi pe Dumnezeul lor să-şi 
atingă nemărginirea, fără să ştie că însăşi Abația a prăsit şi ocroteşte această 
stranietate. Încercând inconştient să ne ferim de această greşeală, am 
inventat Regulamentul canonic, a cărui menire esențială este aceea de a 
numi şi de a arăta, cu exactitate și în chip dogmatic, ceea ce suntem și ceea 
ce vom deveni. Să fie rigoarea noastră mai bună decât delăsarea 
călugărilor? Răspunsul meu îl știți deja." 

Oksana Bint Laesia - Introducere în studiul Regulamentului canonic 


4. BELLA AVEA O SENZAŢIE de bine absolut inexplicabilă. Dacă 
punea cap la cap toate cele ce i se întâmplaseră în ultimii cincisprezece ani, 
de când abandonase Klemplantul, capitala planetei Tengys şi a întregului 
Imperiu, într-un chip pe care quinții nu ezitau să îl numească drept ruşinos, 
ușurarea şi încrederea în viitor pe care le resimțea nu aveau nici un temei. Şi 
totuși, în dimineața aceea absolut splendidă de pe Z, luându-și locul în 
tribuna improvizată pe versantul unei văi adânci, din care urma să asiste la 
parada care dorea în mod simbolic să anunţe renașterea Curţii imperiale, 
Bella se simţea bine. 

- Sire, garda imperială e gata să vă prezinte onorul, strigă din centrul 
spaţiului de paradă Allin Perse, unul din quinții care îl însoţise pe Bella pe 
Z. 

Respectând vechiul ritual al curții, Bella îşi duse mâna la piept, cu 
degetele răsfirate. Era semn că defilarea poate începe. 


- De vreo două zile mă tot întreb la ce foloseşte o asemenea desfăşurare 
de forțe. Pe Vechea Terra, în epoca prespa-ţială, avea o noimă, dar aici? 
bombăni N'Gai Loon, Maestrul quinţilor. 

Bella îl ignoră, privind cu mândrie la primele detașamente de infanteriști 
imperiali. Mulţi dintre ei trecuseră de prima tinereţe și în pasul de defilare 
al unora parcă se putea desluși faptul că nu se ocupaseră decât cu 
agricultura în ultimii cincisprezece ani, dar formau încă o armată 


impresionantă. Existau desigur și feţe tinere, dar ele erau prea puţine după 
gustul împăratului. 

- Degeaba cârtești, N'Gai Loon! Sunt o armată redutabilă! nu se putu 
totuşi abține Bella să nu răspundă criticii celui mai apropiat sfetnic al său. 

Bătrânul se mulţumi să clatine dezaprobator din cap: 

- Noroc că atacă cu viziera coborâtă şi nu le poate vedea nimeni feţele. 
Nu-s prea entuziaşti, bombăni din nou N'Gai Loon. 

Bella râse uşor şi se întoarse să privească spre Maestrul Ordinului 
quinţilor. Era replica îmbătrânită a celor cinci elevi ai săi: muşchii viţoși se 
reliefau încă pregnant sub piele, iar mișcările sale aveau o fluiditate 
neomenească, greu de acceptat chiar și după ani lungi de convieţuire. 
Sprâncenele subțiri străjuiau ochii de un verde aprins, a căror impresie 
teribilă era egalată doar de lipsa totală de pigment din buzele bătrânului, 
care făcea ca gura lui să apară ca o tăietură ciudată în mijlocul feţei. 

- Numai proştii se duc cu inima ușoară la război. A, da, și quinții... 

Remarca împăratului nu era o noutate pentru bătrânul Maestru. Se 
obișnuise cu vanitatea copilărească a lui Bella și se gândea de multe ori că, 
dacă preţul tăcerii lui nu ar fi fost păstrarea speranţei secrete pe care o purta 
în minte de multă vreme, atunci s-ar fi încumetat să sucească el însuși gâtul 
împăratului, care pierduse un imperiu numai din cauza trufiei sale 
nemărginite. 

După infanteria echipată cu costumele suple de atac urmară carele 
ușoare, care aveau o forță impresionantă de foc în raport cu dimensiunile 
lor. Uruitul mașinăriilor umplu valea, încântându-l pe Bella. 

- Uite, vezi? E greu de crezut că au putut construi care mai bune decât ale 
noastre. 

- Asta așa este, acceptă bătrânul Maestru. Dar maşinile sunt doar mașini 
şi nu înseamnă nimic fără oamenii care să le mânuiască. Problema majoră a 
oricărei maşinării de război a fost dintotdeauna calea de ripostă atunci când 
adversarul pune mâna pe ea. Ca să nu mai vorbim că mașinile au şi calitatea 
recunoscută de a se perima foarte repede și de a se defecta exact când ai mai 
multă nevoie de ele. 

Bella îl bătu pe umăr: 

- Nu e nevoie să subliniezi superioritatea quinţilor chiar de fiecare dată 
când încerc să spun ceva. E plictisitor! zise Bella pe un ton de dispreţ, pe 
care îl îndulci însă imediat. Lasă, prietene, că nu o să le fie uşor. De data 


asta, clonele vor avea de apărat un teritoriu imens şi noi vom deţine 
iniţiativa. Și, oricum, după cum m-au asigurat chiar discipolii tăi, partea cea 
mai interesantă urmează abia acum. Mi-au zis că... 

Vorbele împăratului fură întrerupte de hohotele de râs ale femeilor și 
copiilor care umpluseră partea de jos a tribunei dar şi întregul versant sudic 
al văii. Pe urmele carelor de infanterie pășea un grup de vreo treizeci de zeţi 
a căror înfățișare și aer general se deosebeau fundamental de cele ale 
trupelor umane. Peste trupul lor mătăhălos erau trecute harnașamente a 
căror utilitate era destul de greu de înţeles. Aşa după cum arătau, zeții nu 
păreau deloc un detașament de elită. 

În fața: lor pășea Zuul, lucrătorul zet modificat, care apăruse într-o zi 
vorbind aproape fluent și făcându-i lui Bella cea mai marc surpriză din viaţa 
lui. Era evident că creatorul lui se străduise să îi confere un aspect umanoid, 
dar nu prea reuşise, cele șase picioare ale sale, lungi și subțiri, făcându-l să 
pară mai degrabă o insectă. 

- Fiindcă mă miră râsetele camarazilor mei, Sire, vă cer îngăduinţa de a 
face o mică demonstraţie cu detașamentul nostru de zeţi, strigă de jos Allin 
Perse. 

Împăratul încuviinţă cu un gest scurt şi versantul opus al văii prinse brusc 
viaţă. O sumedenie de ţinte mobile și fixe, de aparate minuscule de zbor dar 
şi de manechine de dimensiunea unui soldat echipat complet pentru luptă 
începură să răsară pe întreg versantul. Bella mai asistase la asemenea 
demonstraţii, dar niciodată nu văzuse atâtea ţinte. Perse era curajos. 

Ca şi cum atât ar fi aşteptat, zeţii se proptiră pe picioarele lor 
butucănoase dinapoi și începură să-și agite frenetic cele patru membre 
superioare. În fiecare dintre ele ţineau un laser de putere medie. Doi dintre 
ei foloseau un tun ionic. Ceea ce urmă îi făcu pe spectatori să-și înghită 
hohotele de râs. Cei [treizeci de zeţi nu numai că doborâră toate ţintele, dar 
transformară întregul versant într-o mare de foc. Totul ţinu ceva mai mult de 
trei secunde, după care, ca la un semn, zeţii își reluară înfățișarea aceea 
dezordonată și mișcările greoaie. 

După câteva momente de tăcere mulțimea izbucni în urale, dar zgomotul 
ei fu repede acoperit de sunetele şuierate ale laserelor. Un grup de trăgători 
deschisese focul asupra zeţilor. Dezorientați pentru câteva clipe, 
extratereștrii luară repede o poziţie defensivă, protejându-se unul pe altul. 
Pulsurile laser păruseră să nu îi afecteze. Atunci, unul dintre oameni aruncă 
o încărcătură incendiară şi, spre stupoarea întregii asistenţe, grupul compact 


de zeţi luă foc. Foarte repede însă, extratereștrii se rostogoliră scurt pe 
pământ și flăcările dispărură ca prin farmec. Cu excepţia câtorva efecte de 
echipament, zeţii nu păreau să fi fost afectați în vreun fel de focul dezlănțuit 
asupra lor. Unul din ei flutură chiar dintr-un membru către tribuna oficială. 

- Parcă i-a făcut cineva special pentru a fi soldați. Nu ard, sunt mai 
puternici și mai rapizi decât orice om... 

- Nu chiar, protestă N'Gai Loon. Orice quint i-ar putea ucide... 


- Asta ziceam şi eu, încuviință Bella. Clonele vor avea o surpriză atunci 
când voi coborî câte o sută de asemenea detașamente pe câte o planetă. 

Demonstrația nu se terminase. Allin Perse păși din nou în centrul 
spaţiului de defilare și, la un semn, lângă el veni un grup de oameni care 
cărau un echipament greu. Cu un bâzâit scurt, în faţa tribunei apăru un 
imens spaţiu holografic în care se vedea imaginea cunoscută a planetei Z, 
filmată de undeva de pe orbită. 

- Vă vom demonstra acum iscusința prietenilor noștri zeţi în arta 
pilotajului. Camaradul meu, quintul imperial Heyyn Tars, se va întrece cu 
unul dintre cei mai iscusiţi prieteni zeţi într-o probă de îndemânare. 

Bella îşi frecă mâinile de bucurie. 

- Aici e aici! Dacă nu obţinem supremaţia orbitală, putem noi să avem 
infanteria cea mai strălucită din întreg Universul! Orice mucos ne poate 
înfrânge cu o încărcătura lansată din spaţiu. 

Navetele porniră deodată, lansându-se într-un slalom turbat printre 
jaloane artificiale și ochind ţinte marcate cu lumini galbene intermitente. 
Omul era indiscutabil înaintea zetului, dar diferenţa dintre ei nu era una în 
măsură a marca superioritatea cu care erau obișnuiți quinţii. Naveta omului 
era simplu de recunoscut fiindcă era ceva mai mică. Pentru zeți trebuiseră 
să adapteze nu numai comenzile ci şi cabinele vânătorilor monoloc. Printr-o 
manevră îndrăzneață, quintul reuşi să se depărteze de concurentul său dar, la 
următoarea tură de obstacole, zetul făcu exact același lucru, recuperând 
spaţiul pierdut de quintul care nu se aşteptase la o asemenea ripostă. Omul 
câștigă, dar fără un avans glorios. 

Mulțimea era în delir. Performanţele de piloţi ale quinţilor erau renumite. 
Viteza lor de reacţie le permitea să își cumpănească foarte bine acţiunile. 
Era desigur posibil ca, în măsura în care ar fi beneficiat de o navă mai bună, 
quinţii să fi fost şi mai rapizi decât zeţii, dar Bella se îndoia că clonele 
avuseseră timp să construiască navete superioare şi asta în lipsa sprijinului 


populaţiei de pe planetele umane care se ocupase de creaţia științifică în 
ultimele treizeci de generaţii. Bella nu mai avea nici o îndoială. Senzaţia 
aceea de bine îi era dată de conştiinţa faptului că se bizuia pe o armată cum 
nu mai avusese nici un Boszt. 

Împăratul se ridică în picioare şi începu să vorbească, acoperind cu vocea 
sa vuietul mulțimii. 

- Quinții mei spun că am venit pe Z ca să ne ascundem. Așa este! 
Localizarea acestei planete a fost un secret bine păstrat. Am fugit din 
Klemplant cu inima strânsă, conștient că merg în surghiun la marginea 
Universului cunoscut, renunțând nu atât la simbolul dinastiei mele, Tengys, 
planeta-capitală, ci mai ales la perspectiva unei revanșe. 

Ştiţi că primii ani au fost grei. Aș putea să vă aduc aminte de cei care s-au 
jertfit pentru a închide barajul, de nenumăraţii eroi care au luptat cu zeţii 
pentru a le smulge primul habitat, de greutăţile pe care le-am avut chiar și în 
faţa lucrurilor mărunte, cum ar fi adaptarea la hrana insipidă pe care ne-au 
oferit-o sintetizoarele. 

Dar n-am să vă vorbesc despre toate astea, fiindcă astăzi e o zi a bucuriei, 
e ziua când ştim că ne-am angajat definitiv pe un drum care va duce la 
recucerirea Imperiului, alături de prietenii noştri zeţi, care ne vor fi aliaţi de 
nădejde şi pe timp de pace. Şi nu se poate o poveste mai plină de miez 
pentru o asemenea clipă decât aceea a felului în care m-am gândit prima 
dată ce minunat ar fi să îi folosim pe zeţi ca aliați. 

Bella ignoră câteva exclamaţii nepoliticoase, care îi reproșau că spusese 
de prea multe ori povestea aceea. 

- Într-una din cele mai negre zile pe care le-a cunoscut colonia noastră, 
judecam într-un proces evenimentele care duseseră la uciderea de către zeți 
a doi militari. Singurul om care scăpase din ceea ce părea a fi o manifestare 
violentă de neînțeles și fără precedent a zeţilor povestea că trăsese toate cele 
cinci încărcături energetice standard într-unul din extratereștri fără a-l putea 
neutraliza. M-am întrebat atunci cât de puternic ar fi fost un asemenea 
infanterist în faţa clonelor. E foarte posibil ca acestea, de vreme ce au 
cucerit întreg arsenalul imperial, să folosească încă armamentul standard. 
Un laser de asalt are cinci focuri, după care urmează procedura complicată 
de schimbare a încărcăturii energetice. Soldatul mi-a povestit că zeţii, după 
ce încasaseră în plin seturile de cinci descărcări energetice, se grăbiseră spre 
oameni şi-i călcaseră în picioare. Mi-am dat atunci scama că noi am 
inventat arme menite să distrugă doar alți oameni. 


Și nu e asta oare o parte dintr-o viziune mai largă? Nu e asta oare dovada 
că am inventat şi vehicule doar pentru oameni, că am inventat şi clădiri doar 
pentru oameni, că am inventat întreaga noastră lume doar pentru oameni, 
ignorând existenţa unor aliaţi atât de preţioşi cum sunt zeţii? Nu e oare 
exilul nostru aici un semn că trebuia să fi înlocuit demult clonele cu zeţi pe 
Lumile Agricole? 

Mulțimea aprobă cu frenezie. Bella era un militar lamentabil, dar fusese 
întotdeauna un excelent om politic. 

- Și atunci vă întreb: o să stăm impasibili şi o să privim cum întreg 
Universul se scufundă în anarhie, sub conducerea unor clone nevolnice care 
doresc să înfrângă un Dumnezeu pe care eu nu l-am văzut niciunde şi deci 
nu mă interesează? Eu unul nu am de gând să mai aştept! Vă chem și pe voi 
cu mine în lupta noastră de căpătâi. 

Electrizată de discursul împăratului, mulțimea se tălăzui multă vreme 
spre Noul Habitat, construit de zeţi în urmă cu trei ani pentru cei douăzeci 
de mii de oameni care formau tabăra imperială. Bella rămase însă o vreme 
pe scaun savurându-și izbânda şi veghindu-și supuşii. Reveria îi fu 
întreruptă însă de chicoteala lui N'Gai Loon. 

- Pornim la bătălie, dar începem prin a-i aștepta pe ei! râse bătrânul. 

- Ştii că lupta e angajată... Începu Bella cu glas moale. 

- Știu, încuviinţă cu un gest scurt Maestrul quinţilor. E chiar de mirare că 
au descoperit semnătura australului abia după atâta timp. Mă aşteptam să 
reacționeze mai rapid. 

- Nu s-ar zice! 

- Sire? îşi ridică N'Gai Loon sprâncenele subţiri în semn de nedumerire. 

- Dacă ai fi cu adevărat conştient că lupta se apropie, n-ai mai fi întârziat 
pregătirea celui de-al cincilea quint. 

Bătrânul oftă din rărunchi și își prinse capul în mâini. 

- Numai o cruzime pe care nu o merit poate justifica un asemenea reproş, 
Sire. Ştiţi bine că formarea unui quint e... 

- Aiureli! Avem cel puţin trei soldaţi ale căror teste psiho-kinetice sunt 
superioare celor ale lui Vassur atunci când a fost ales... 

- Nici unul din ei nu tolerează destul de bine accunul. A le introduce în 
organism un asemenea metal înseamnă să îi otrăvim lent, spuse N'Gai Loon 
pe tonul unui om care e silit să repete prea des o afirmaţie. 


- Ei şi? Vom face alţii... Avem nevoie de încă un quint! bătu Bella cu 
piciorul în podea. Dată fiind bătălia care ne așteaptă, atitudinea ta e de 
neînțeles. 

- Calea quintaratului e aceea a vieţii, nu a morţii. Nu voi crea niciodată 
un quint care să moară din cauza a ceea ce a devenit. Noi suntem o școală 
ale cărei origini... 

- Ştii ceva, scutește-mă de prostiile astea! Nu familia Boszt v-a pervertit. 
Ştii bine că abilităţile voastre au fost create cu scop militar. Ai fost de acord 
cu mine că, deşi sunt învăluite în umbră, originile ordinului vostru sunt clar 
unele militare. Nu păcălești pe nimeni! La fel de bine aș putea să-ți spun şi 
eu că nu merit prostiile cu care încerci să mă îmbrobodeşti. Nu ţi-am cerut 
decât să-ţi împlinești datoria. Se cheamă quinti fiindcă sunt cinci. Nu ţi-am 
cerut să faci mai mulţi. Nu... Deşi mi-a trecut prin minte. Eu vă respect, dar 
nu pot să-mi permit luxul de a nu întreba: unde e al cincilea quint? 

Bătrânul se ridică în picioare, ceea ce îl făcu pe Bella să se simtă brusc 
nesigur de poziţia lui. 

- Sire, rosti bătrânul cu glas gutural. Nu faceţi și cu quinții aceeași 
greşeală pe care aţi făcut-o cu Abația. Lăsaţi lucrurile vechi să fie așa cum 
sunt... 

Vorbele bătrânului aproape că îl anesteziară pe Bella. Era de notorietate 
că amintirea eșecului prevestit de apropiaţi pe care împăratul îl înregistrase 
în încercarea lui de a înfrânge Abația îl bântuia încă. De parcă s-ar fi căit 
brusc de spusele sale, N'Gai Loon începu să vorbească repede și cu glas 
aproape şopiit: 

- Ştiţi bine, Sire, câte probleme am avut până am reușit să-l acordăm pe 
Allin la gândurile Alaanei. V-am prevenit încă de când am introdus 
condiţionarea unui contact permanent cu psiacul că acţiunea asta e bună 
atâta vreme cât vom deţine controlul pe Kyrall... A crea un quint fără un 
asemenea operator înseamnă să-i lăsăm deschisă calea spre resorturile 
intime ale minţii, care mai devreme sau mai târziu va fi descoperită. Și sunt 
convins că nu dorim să ne imaginăm cum ar fi ca unul din quinți să fie 
controlat de altcineva. Trebuie să mai avem răbdare, poate înălțimea sa 
Kasser... 

- Hai să fim serioşi! dădu Bella din mână a lehamite. Boșorogul meu de 
tată s-a muiat de tot. Gândeşte-te că e de șaptesprezece ani în compania 
Abatelui... Ce te poţi aştepta de la un om care convieţuieşte paşnic cu acela 


care a distrus tot ceea ce omenirea construise în câteva mii de ani? Ce ajutor 
să aştept de la el, în condiţiile în care eu îi spun ce s-a întâmplat în psiacul 
de pe planeta pe care ar fi trebuit să o controleze el? Indiferent ce i-aș zice, 
îmi răspunde cu chestiuni neimportante. Acum mi-a transmis că ar avea 
nevoie de câteva unități energetice noi. E neajutorat. Salvarea civilizaţiei 
umane e aici. Printre noi! Dacă Alaana n-ar fi avut o asemenea slăbiciune 
pentru tatăl meu, probabil că le-am fi pierdut demult urma. 

N'Gai Loon clătină scurt din cap. Pentru el, spectacolul pe care îl oferea 
Bella era de-a dreptul trist. Împăratul nu înţelegea cât de mult se înșelase 
provocând Abația şi căuta mereu vina în alte părți decât în propria sa 
judecată eronată. Mai nou, intervenise comunicarea aceea ciudată a Alaanei, 
care spunea că undeva pe Kyrall există o conştiinţă extrem de asemănătoare 
aceleia a lui Rimio de Vassur, o voință imensă care răzbate de undeva din 
podiș. Ştia că Rim nu mai putea fi în viață, dar apariţia unei asemenea 
conştiinţe, despre care Alaana, care vedea minţile umane aidoma lui, spunea 
că e aproape identică cu aceea a lui Rim, nu putea fi numai o coincidenţă. 
Nu în condiţiile abilităților recunoscute ale Abației de a recrea fiinţe... 

N'Gai L.oon era însă la fel de speriat de eventualitatea în care totul ar fi 
fost cu adevărat o coincidenţă. Fiindcă o asemenea întâmplare nu putea fi 
deosebită în nici un fel de voinţa unui Dumnezeu, oricare ar fi fost el. Ea 
introducea un grad de ordine mult prea mare pentru a nu fi voinţa unei 
entități gânditoare. Și cine să fie oare această entitate? Dumnezeul Abației? 
Sau poate Sfântul acela, Augustin... 

- Eşti tăcut, vorbi împăratul într-un târziu. 

- Incertitudinile, Sire, nu sunt o prerogativă imperială. Sunt îngrijorat 
pentru vremurile care vor veni... 

- Şi ce anume te nelinişteşte acum? 

- Dimineaţă a venit Tars la mine. Este foarte îngrijorat fiindcă nu înţelege 


ce motive ar putea avea zeţii ca să ne ajute. 
Bella dădu din cap gânditor. 


- Și eu m-am gândit la asta ca la un risc. Dar care ar putea fi alternativa? 

- Sire, niciodată Universul nu a cunoscut ființe mai rapide decât quinții. 
Alternativa e simplă. Putem lăsa ca lucrul acesta să continue... 

- Adică? ridică din umeri Bella. 

- Putem distruge navetele construite special pentru zeţi, rămânând să îi 
folosim doar ca infanteriști. E puţin probabil să se ajungă la lupte pe orbite 


joase în jurul planetelor și, dacă s-ar întâmpla aşa, atunci piloții noştri sunt 
oricum mult mai buni decât clonele. Au dovedit-o. 

- Știi bine că mătcile nu şi-au ascuns niciodată interesul pentru zborul 
spaţial. Mi-e teamă că alternativa de care vorbeşti nu există de fapt. Nu ne 
vor ajuta deloc, dacă nu le dăm acces la navetele acelea. 

Bărbaţii tăcură preț de câteva clipe. Apoi ochii lor se îndreptară spre 
Zuul, care urcase scările cu mare greutate, din cauza mersului său legănat: 

- Mulţumit ești tu test? 

Bella privi uşor amuzat spre N'Gai Loon și presupuse că arătarea i se 
adresa chiar lui. 

- Da. Războinicii voştri sunt foarte curajoși și îndemânatici. Transmite 
Părinților că suntem extrem de mulțumiți. 

- Dacă voi mulţumiţi, atunci noi mulţumiţi, plescăi Zuul, care începu să 
se legene jalnic înapoi, de unde venise. 

Când ajunse cu câteva trepte mai jos, N'Gai Loon întrebă cu voce tare: 

- Zuul, puteţi vorbi şi cu oamenii așa cum o faceţi între voi? 

Extraterestrul se întoarse cu o lentoare ciudată chiar și pentru el și își 
aţinti cei doi ochi abdominali asupra bătrânului. 

- Zuul nu înţelege... 

- Mătcile voastre emană un fel de viruși prin care vorbesc cu lucrătorii. 

- Nu virus! Cuvinte este. 

- Da, dar pentru noi e un virus. Pot ele să facă şi cuvinte care să se 
potrivească oamenilor? 

Zuul își agită haotic cele trei tentacule. 

- Nu! Tocmai de asta apărut Zuul... 

- Bine, încuviinţă bătrânul. Poţi să pleci acum. 

Când extraterestrul se depărtase destul, Bella se întoarse amuzat spre 
Maestrul quinţilor. 

- De ce insiști cu întrebarea asta? Cred că se împlinesc mai bine de cinci 
ani de când i-o pui aproape în fiecare zi. 

- Se poate, zâmbi N'Gai Loon. Și tot atâţia ani în care nu a schimbat nici 
măcar cu o sutime de grad felul în care își agită antenele alea caraghioase 
când răspunde. Să nu mai spunem de cuvinte.... Mereu sunt aceleași. 

- Și ce crezi că înseamnă asta? 


- Mai mult decât suntem noi dispuși să acceptăm, rosti bătrânul privind 
fix spre Bella. Se comportă de parcă ar fi o mașină. E drept, una foarte 
sofisticată, dar o mașină. Şi poate că ăsta e răspunsul nostru la problema pe 
care a ridicat-o dimineaţă Tars. O civilizaţie care recurge la mașini e simplu 
de învins. Problema e doar să te pricepi să faci mașini mai bune... 

Bella zâmbi și sfârşi prin a se întreba din nou de unde provenea senzaţia 
aceea de bine, pe care nu o justifica absolut nimic. 

- Eu cred că dacă ar fi putut să ne infecteze cu vreun virus elaborat, ar fi 
făcut-o deja. Cred ca ne facem prea multe probleme. La urma urmei, la ce 
să te aştepţi de la o civilizaţie a cărei cea mai măreaţă realizare e Zuul? 

Dar despre o civilizaţie condusă de un idiot ca tine, oare ce se poate 
crede ? 


"V-aţi întrebat vreodată care au fost motivațiile Sfântului Augustin cel 
Nou, oricine va fi fost el? De ce a ales să ne aducă înapoi la viață? 
Contradicţia între ceea ce reprezentăm noi și caracterul profund religios al 
întemeietorului Abației este doar o aparenţă. Fiindcă, indiferent când au 
trăit, acceptând lucrul acesta sau negându-l cu înverșunare, oamenii nu au 
avut în toată istoria decât un singur scop esenţial: acela de a lăsa o urmă 
materială a trecerii lor prin Univers. Noi nu facem excepţie de la regula asta 
generală pe care Sfântul Augustin cel Vechi l-a denumit progres. Şi cu toate 
astea o negăm." 

Oksana Bint Laesia - Introducere în studiul Regulamentului canonic 


5. - N-O SĂ IASĂ NIMIC BUN din toate astea. Mintea oamenilor este 
cel mai greu lucru de schimbat din întreg Universul, rosti Arrus cu voce 
stinsă. 

Bărbatul, în floarea vârstei, avea întipărită pe figură o tristețe profundă. 
Ochii săi albaştri erau umbriţi de gene ireal de lungi, în timp ce, sub barba 
de câteva zile, se vedea, un obraz brăzdat. 

- Şi ce ştim noi despre întregul Univers? Abia dacă ne mai aducem 
aminte cum au ajuns aici strămoşii noştri, îl contrazise Xtyn cu înverșunare. 

- Știm tot ceea ce e de știut, răspunse moale Arrus. 


- Ba nu e adevărat! Uite, nu ştim cum merg navele spaţiale, cum ar fi să 
trăim în alte locuri... 

- Biet copil, zâmbi Arrus. Crezi că ai fi capabil să mai trăieşti şi 
altundeva? Pe o planetă cu o gravitație mare, unde să fii nevoit să cari 
greutăți pe care aici le ridici doar cu forţa gândului, crezi că mintea ta se va 
putea vreodată dezobişnui de veşmântul shu? Dar sufletul tău? 

- Nu e nevoie să... Ce vrei să spui cu dezobișnui? 


- Te-ai gândit vreodată cât de singur te simţi în absenţa vocii ly? Mintea 
ta s-a obișnuit să audă mereu prezenţa alor tăi. Te-ai gândit vreodată cât de 
frustrat te vei simţi când deciziile care te vor afecta nu se vor lua în ly, acolo 
unde nimeni nu poate vorbi decât cu temei și fără ascunzișuri? Te vei putea 
uita vreodată în ochii unui om despre care nu știi dacă nu cumva te 
dușmănește şi se pregăteşte să te omoare? 

- Sunt multe întrebări, care folosesc vorbe şi idei asupra cărora nu m-am 
aplecat niciodată, dar..., încercă zadarnic să protesteze Xtyn. 

- Spui că ai iubit-o pe Zerri! Crezi că ai putea iubi şi în altă parte? Te vei 
putea oare împărtăși în sufletul unei femei, înțelegând exact ce e în mintea 
ei și în lipsa câmpului chu, care să te facă una cu gândurile ei? Nu te 
iluziona! Locul nostru e aici şi, indiferent cât de frustrantă ți s-ar putea 
părea planeta asta. Să ştii că în felul nostru suntem cei mai fericiți oameni 
din univers, fiindcă între noi nu există ascunzișuri. 

Lăsând în urmă atâtea întrebări grele, Arrus se ridică apoi în picioare, 
plecându-și capul în timp ce ieşea pe uşa joasă. 

- Am vorbit prea mult. Trebuie să iei o hotărâre până la asfinţit. 

Xtyn încuviinţă din cap scurt şi se trânti pe salteaua din frunze uscate de 
arbore negru care îi servea drept aşternut. Nu era simplu să ia o decizie. 
Dacă accepta să devină Preot şi să-l înlocuiască pe acela al cărui sânge îl 
vărsase cu doar o zi în urmă, libertatea lui avea să fie îngrădită. Dacă 
refuza, legea spunea că trebuie să plece în pustiu şi să viețuiască singur. 
Asta nu mai avea nici o importanţă, de vreme ce era sigur că ar fi putut 
supraviețui, iar compania celorlalți nu mai însemna nimic după ce Zerri 
murise. Atâta doar că s-ar fi simţit cumva neîmplinit. 

Și așa ai fi, simţi Xtyn atingerea ușoară a minţii celei care îşi spunea 
Alaana. Nimeni nu trebuie să trăiască singur, niciodată. 

- Dar eu sunt singur. Zerri nu mai e, iar cu tine pot vorbi oriunde aş fi. M- 
ai învăţat lucruri noi, mi-ai arătat o portiță prin care aş putea privi lumea. 


Vezi însă că lor le e teamă să gândească la fel ca mine, se mint pe ei înșiși 
că duc o viaţa bună, inventează fel de fel de sperietori. Poate că ar fi bine să 
plec pur şi simplu, să le cer stăpânilor tăi... 

Stăpânii mei te-ar ucide dacă și-ar da seama că ești o imensă amenințare 
pentru ei. Nu te amăgi! Nu asta e calea pe care trebuie să o urmezi. 


- Eşti mereu atât de sigură pe tine. Cum se face? 

Am văzut multe, Xtyn. Am suferit, am fost înșelată și mi s-au întâmplat 
lucruri împotriva voinţei mele. Ba chiar, dacă stau bine și mă gândesc, tu ai 
fost prima mea bucurie după mulți ani. 

Xtyn îşi amintea de primele contacte mentale cu Alaana. Se speriase, 
mersese chiar şi la Făurar, convins fiind că vocea pe care o auzea se datora 
atacului vreunui policorn ascuns în preajma satului. Trecuseră ani buni până 
se împrieteniseră. Singura care ştiuse de prietena din mintea lui Xtyn fusese 
Zerri. Din multe puncte de vedere, tânărul era ceea ce îl învățase Alaana să 
fie şi între ei existaseră doar puţine diferenţe de vederi. 

Numai noului său nume se împotrivise Alaana. Nu dorise să își spună 
Xtyn, motivând că nu înţelege ce înseamnă numele acela şi că, de aceea, 
este speriată. 

- Crezi că ar trebui să accept să le devin Preot? Ce se alege atunci de 
planurile noastre, de... 

Este timp pentru toate. Nu ești încă pregătit să trăieşti singur în pustiu. 
Eu nu pot fi mereu cu tine... 

- Dar asta înseamnă că va trebui să fac exact ceea ce credem noi că nu e 
bine. Mai sunt de rostit încă şase consacrări anul acesta şi doi dintre tineri 
nu au cum să supravieţuiască. 

Ba tu o să-i ţii în viaţă! Trebuie să rupeţi odată cercul ăsta în care vă 
rotiţi. Cineva trebuie să facă primul pas. 

- Mi-e frică, Alaana! Doi oameni cruţați înseamnă cinci sute de fructe 
negre în plus pe an. Ne mai trebuie încă un copac. Ai mei nu vor fi de acord 
niciodată cu asta... 

O să-i îndupleci. Poate că, prima dată când atacă lentilele, o să fii viteaz 
şi o să-i convingi astfel. În plus, e important pentru noi ca tu să fii, măcar şi 
pentru câteva zile, Preot. 

- De ce? 

E singura modalitate în care vei putea să știi încotro vrei să mergi. 
Nimeni nu-și poate croi un viitor adevărat dacă nu-și cunoaşte trecutul. 


Întreabă-l pe Făurar. S-ar putea să mă înșel, dar părerea mea e că o să ai 
câteva surprize. Întreabă-l despre strămoșii voştri. 

Alaana se retrase încet din mintea sa, lăsându-l să se gândească la ceea ce 
avea de făcut. Undeva în adâncul conștientei sale simţea atingerea 
veşmântului shu. Se spunea că relaţia între un om și mantia sa era un 
sentiment care nu putea fi descris. Zâmbi acestui gând. El ar fi reunit toate 
cuvintele într-unui singur: gingăşie. 

Arrus primi vestea cu o uşurare pe care nu încercă să şi-o ascundă. Dacă 
Xtyn ar fi refuzat să ia locul Preotului, atunci succesiunea ar fi fost extrem 
de incertă, fiindcă nimeni nu-și putea aduce aminte de un asemenea 
precedent și nici nu-și putea închipui cum anume trebuie procedat. 

Doi tineri care se apropiau de vârsta consacrării porniră alergând prin 
peştera imensă care le folosea drept adăpost vestind că trebuie să se adune 
în rand. Tradiţia spunea că noul Preot trebuie să-și afirme acolo credinţa în 
calea Kyrallului și dorinţa de a apăra tribul Omenori. 

Xtyn ajunse printre primii și își adună gândurile în timp ce privea cum 
toate locurile de sub el se umpleau. Unele feţe trădau speranţa, altele erau 
încărcate de spaimă şi doar puţine erau indiferente. Într-un târziu, veniră cu 
toții, chiar și copiii mici, care încercau zadarnic să îşi controleze cutele 
veşmintelor ce fluturau rebele. Xtyn începu cu glas răsunător: 

- Fraţi Omenori! Zerri obișnuia să spună că nimic nu se naşte din nimic. 
Vorbele pe care le-am rostit ieri au rădăcini adânci în mintea mea și, de 
aceea, astăzi nu eu voi fi cel care va accepta să fiu Preotul vostru, ci voi veţi 
fi cei care veţi decide dacă pot să îndeplinesc demnitatea asta. Simt în vocea 
noastră ly că vă așteptați acum să va spun cât de mult mă voi strădui să apăr 
rânduielile vechi. Ei bine, nu pot să vă mint! Eu cred că fiecare dintre 
pruncii pe care îi ţineţi în braţe e preţios. Poate că unii nu vor putea lupta în 
rand, dar eu unul sunt convins că au alte calități... 

- Vorbele tale nesăbuite ne pun pe toţi în mare încurcătură, îl întrerupse 
Arrus cu glas ferm. Nu asta doream să auzim de la tine. 

- Preferaţi minciuni? Cum aş putea să le spun, Arrus, de vreme ce am 
ales să fiu un fiu demn al Kyrallului, locul unde chiar tu spuneai că minţile 
nu pot avea ascunzișuri? Aveaţi oare nevoie de un preot care să stea cu 
gluga ridicată și să ascundă în ann ceea ce gândește, ca să vă înşele? Știu că 
asta a fost de multă vreme calea Kyrallului, în pofida a ceea ce ai încercat 
să-mi spui, Arrus. Şi ştii că tu însuţi ascunzi de noi toţi câteva taine... Și nu 


e vorba de vreun secret minor, de vreo dragoste ascunsă, care ți se arată pe 
când oblojeşti vreo minte rătăcită în urma vreunei bătălii. 

Uimit de un asemenea atac, bărbatul îşi strânse instinctiv veșmântul în 
jurul său și spuse cu înfrigurare: 

- Nu ascund decât ceea ce se ştie între Făurari din generaţie în generaţie. 
Și, oricum, dacă vei accepta să devii Preot, vei afla toate tainele mele. 

Xtyn sări de la locul său şi merse până în centrul randului. În felul acesta 
se lăsă mai jos decât oricare dintre ai săi, ceea ce îl punea într-o postură de 
modestie apropiată de umilință. 

- Nu sunt nici prost și nici nesăbuit! Știu că, dacă vom decide să păstrăm 
toți copiii, va trebui să plantăm mai mulţi arbori negri și asta va dezlănţui 
asupra noastră un puhoi de atacuri. Știu că aşa e croit Kyrallul. Dar nu mă 
pot opri să nu vă întreb: nu merită să riscăm, să luptăm din greu pentru a le 
da şi lor șansa de a trăi? Poate că odraslele lor vor fi mai vrednice sau chiar 
ei înșiși vor găsi îndeletniciri folositoare. E simplu să ucizi un om. De cele 
mai multe ori e simplu să-l şi aperi. Cu adevărat greu e să-i dai siguranţa că 
vei muri alături de el dacă e nevoie. Un astfel de Kyrall vă propun. Se poate 
să eşuăm, dar vom şti măcar că am încercat... 

- Vorbele tale sună frumos, strigă o femeie, de undeva din vârful 
randului. Nici o mamă nu poate accepta cu inima deschisă să vadă cum îi 
moare copilul. Dar cum o să ne aperi de furia policornilor, de perfidia 
florilor cântătoare sau de pârjolul lentilelor? 

Xtyn se roti uşor, încercând să cuprindă privirile a cât mai mulţi dintre ei, 
apoi își proiectă gândurile adânc în conștiința lor, undeva între ly şi ann, 
lăsându-i să vadă forţa pe care o putea opune oricărui fel de atacatori. 

Avea dreptate Preotul, era în mintea lui! auzi Xtyn murmurul mulțimii. 

Cu forța asta am de gând să vă apăr. Și o să vă duc acolo unde au dorit 
strămoșii. Fiindcă, aşa cum spuneam, nimic nu se naște din nimic şi nici 
noi nu vom şti niciodată unde trebuie să mergem atâta vreme cât nu ştim de 
unde am plecat. 


kK 


Cei doi mergeau aplecați, încercând să atragă cât mai puțin atenția. Xtyn 
îşi trăsese gluga peste cap și veşmântul shu îi cuprinsese mintea adăpostind- 


o într-un căuş cald. Arrus se strecura și el prin viroagele pline cu apă, 
încercând să-l grăbească pe Xtyn. 


- Expediția asta e o nebunie! 
- De ce? Mi-ai spus că face parte din moştenirea pe care fiecare Preot... 


- Nu ştiu de ce mi se pare mie că tu nu eşti deloc la fel cu Preoţii pe care 
i-a avut până acum tribul Omenori, ba chiar întreg Kyrallul. 

Xtyn se opri și îl forță pe Arrus să îl privească în ochi. 

- De ce te temi atât de mult de schimbare? Tu, mai presus de oricine 
altcineva, ar trebui să dorești să revenim la ceea ce au visat primii Făurari. 

- Visul ăla a fost o nesăbuință care ne-a făcut pe vecie sclavii planetei 
ăsteia. Chiar nu înţelegi? 

- Ce? 

- Că războiul tău, menit a cuceri întreg câmpul chu, e sortit eșecului? 
Nimeni nu știe dacă ciuperca va mai fi la fel în lipsa policornilor. Cine ştie 
cum se vor manifesta arborii negri atunci când vor ajunge fructele la 
maturitate? La nici una din întrebările astea nu poţi da un răspuns. 

Xtyn încuviinţă. 

- Da, dar asta numai pentru că nu știu destul de multe. Du-mă la 'Templu!. 

- Mă îndoiesc că vei afla vreun răspuns acolo. 

- Eu unul sunt sigur. Fie și numai pentru că îmi vei destăinui secretele 
tagmei tale. 

- Nu e mare lucru de aflat, zâmbi Arrus. Tainele noastre sunt mai degrabă 
un fel de a ne creşte prestigiul şi a munci ceva mai puţin la adunat vreascuri 
pentru foc. 

Cei doi îşi reluară mersul furișat şi ajunseră la destinaţie abia după câteva 
ore. Templul era o cavernă imensă în care strălucea o construcție metalică. 

- Asta e nava cu care au venit primii coloniști pe Kyrall. În ea se afla și 
primul Făurar. 

Xtyn înconjură în tăcere vehiculul care părea destul de mic pentru a fi 
adăpostit pe toți strămoşii săi. Veşmântul îi flutură un moment pe lângă 
corp, trădând surescitarea care îl stăpânea. 

- Ce doreau ei, Arrus? De ce au venit aici? 


- E greu de zis ce au gândit niște oameni acum mai bine de o mie de ani. 
Știu doar că, în momentul în care mi-a spus şi mie povestea asta, tatăl meu a 
pomenit ceva despre visul de a sculpta în mintea umană... 


Xtyn întoarse o privire mirată: 

- Dar asta este imposibil! Chiar dacă treci de shu și pătrunzi în ann, nu 
poţi să... 

Tânărul se opri, dându-și seama că vorbea de lucruri care nu existau pe 
vremea primilor colonişti. 

- Sperau să poată obţine un individ care, dacă stau bine şi mă gândesc, se 
aseamănă mult cu ceea ce eşti tu: incredibil de puternic, mai iute decât 
poate percepe ochiul uman, un super-soldat menit să se lupte într-un război 
despre care nu pot să-ți spun decât că îl numea "al sfârșitului lumii”. 

- Care lume? A lor? A noastră? 


- Nu ştiu. Cred însă că se refereau la întreaga rasă umană. 

Xtyn medită o clipă la cele aflate și apoi întrebă cu însufleţire: 

- Şi pe urmă? 

- Povestea nu mai spune. Tata presupune că au vrut să-şi păstreze tainele 
şi au tot aşteptat să vină cineva să îi salveze. Atâta doar că salvarea aceea nu 
a mai venit niciodată. După o vreme, chiar dacă ar fi venit, era prea târziu. 
Ca şi noi, le-ar fi fost greu să supraviețuiască în lipsa ciupercii. 

Xtyn era dezamăgit. Împreună cu Alaana sperase că sarcina lor va fi mai 
ușoară de vreme ce ar fi identificat scopul măreț al strămoșilor. Ar fi putut 
schimba pur și simplu o tradiţie cu alta şi ar fi putut să treacă la cucerirea 
întregului Kyrall doar pentru oameni. 

- Nu mai e nimic din ceea ce ai vrea să-mi spui? 


- Ba da, bombăni Arrus. Că nu ştim nici măcar dacă au reușit. Habar nu 
avem dacă vreunul a putut să schimbe mintea umană doar prin forţa 
gândului său, modelând creierul celorlalți... 

Xtyn începu să râdă. 

- Înseamnă că tu, Arrus, şi cu ceilalți patru Făurari din podiș reprezentați 
expresia ultimă a experimentului acela. 

- Nu e nimic de râs... 


- Cum să nu fie! Tonul tânărului se calmă brusc. lartă-mă! Nu am dorit să 
te jignesc, dar am sperat... Ei bine, nici eu nu ştiu ce am sperat să găsesc 
aici. Oricum, credeam că în locul ăsta o să găsim o motivaţie în plus pentru 
misiunea noastră... Oricum, trebuie să recunoști că de la superfiinţa dorită 
de strămoși şi până la felcerii care sunteţi voi astăzi e o distanţă atât de 


mare, încât pe mine mă distrează. Şi asta numai pentru că nimeni nu a avut 
ambiția de a cuceri Kyrallul doar pentru el. 

- Vorbeşti mereu despre asta, rosti agale Arrus așezându-se pe o piatră al 
cărui luciu arăta că, înaintea lui, acolo trebuie să fi stat sute de alţi Făurari. 
Te-ai gândit vreodată că, dacă ai să cureţi podișul de toate animalele acelea, 
nu vei face decât să pregăteşti terenul pentru administraţia imperială, pentru 
oricine va fi stăpânind psiacul? Singura morală pe care ne-au lăsat-o primii 
coloniști a fost aceea că planeta asta ar fi trebuit să rămână secretă pentru 
Imperiu. 

- Chiar nu mai e nimic de zis. Tatăl tău nu ţi-a lăsat și alte asemenea 
moșteniri? luă Xtyn altă vorbă. 

- Ba da, sute. Dar ele se referă exclusiv la felul în care trebuie oblojite 
minţile bolnave. El nu credea în poveştile astea vechi despre strămoși și nici 
nu îl interesau prea mult. 

Xtyn se învârtea în jurul navei. Examina cu disperare fuselajul și 
pătrunse pentru câtăva vreme în habitaclu. Totul era vechi, de neînțeles, 
etalând o funcţionalitate de care el nu avea nici un habar. 

- Degeaba cauţi, strigă Arrus. Timp de sute de ani, Făurarii și-au chinuit 
mințile încercând să înţeleagă... 

- Uite aici! E un șir ciudat de semne! 

- Da. Acolo scrie "Îl vom apăra pe Dumnezeul nostru de furia 
necredincioşilor!" 

Xtyn sări prin geamul spart al navetei şi se apropie grăbit de Arrus. 

- Și asta ce înseamnă? 


- Nu ştiu cu exactitate. Tata mi-a spus că e legat de credința oamenilor 
acelora într-o ființă supranaturală care le rânduieşte viețile... 

- Adică Dumnezeu. Am auzit despre... 

Xtyn se opri la timp. Fusese cât pe ce să desconspire legătura lui cu 
Alaana. 

- ÎL vom apăra pe Dumnezeul nostru de furia necredincioșilor, repetă 
Xtyn. În lipsă de altceva e bine şi atât. 

- Ce anume? întrebă Arrus. 

- Ideea asta. Dacă asta au dorit primii coloniști să facă, atunci asta ar 
trebui să facem și noi. Să îl apărăm pe Dumnezeu de furia necredincioșşilor. 


- Nu înţelegi că noi nu ştim cine este acest Dumnezeu, că bănuim doar, 
şi, mai mult, că nu avem cu cine să ne luptăm... 

- O, ba da, zâmbi Xtyn. Policormii sunt necredincioși. Și florile 
cântătoare sunt necredincioase, şi lentilele... Astea toate sunt necredincioase 
şi e deci menirea noastră să ne apărăm. 

Arrus începea să întrevadă intenţia tânărului. 

- Nu-mi place felul în care gândeşti. Asta ar fi o înşelătorie. 

Xtyn se mișcă în felul acela care scăpa ochilor omeneşti şi ajunse 
instantaneu în faţa lui Arrus, privindu-i sălbatic în ochi şi cu mâna înfiptă în 
beregata lui. 

- Nu, frate! Înşelătorie e felul în care am trăit noi până acum. Ştii că 
nemernicul acela de Preot a pătruns adânc în mintea mea în timpul luptei? 
Ştii că în ultimele sale clipe de viață și-a proiectat spre mine plăcerea cu 
care a ucis-o pe Zerri? Înţelegi, Făurarule? Plăcerea! O asemenea minte 
bolnavă nu era oare de competenţa ta? 

Arrus respira greu, iar mantia lui atârna în mare neorânduială. 

- Poţi să mă ucizi chiar acum, hârâi Făurarul. Dar asta nu o să-ţi 
servească la nimic. Nu îi vei putea păcăli. Obișnuinţa e mai puternică decât 
orice voinţă. 

- Asta rămâne de văzut, Făurarule, rânji Xtyn aruncându-l pe solul 
nisipos al cavernei. Acum, hai să mergem... 

- Mergem, Xtyn! O să te ajut, deşi nu cred în ceea ce vrei să întreprinzi. 
Eşti însă tânăr şi ești cel mai puternic dintre câţi am fost vreodată. Cine știe, 
poate că ai într-adevăr o șansă să schimbi ceva. Și, poate făcând asta, o să 
ne dai şi nouă un sens, o să ne poți arăta de ce merită să te schimbi... 

Cei doi bărbaţi plecară, lăsând liniștea să coboare asupra cavermnei. Dintr- 
o firidă întunecată, se strecură afară o siluetă. Nu purta mantie shu şi păşea 
elastic. Costumul ei era un atribut incontestabil al unei tehnologii de ultimă 
oră, deşi se vedea cum fusese reparat în dese rânduri. Când ajunse în faţa 
epavei navetei, trupul subțiratic fu străbătut de un fior. Silueta se strecură 
înăuntru și se opri în faţa inscripției despre care vorbiseră Arrus și Xtyn. 

ÎI vom apăra pe Dumnezeul nostru de furia necredincioșilor. Spionul 
privi îndelung scrierea veche, ca și cum încerca să-și aducă aminte ceva. 
Apoi se ghemui la adăpostul a ceea ce părea să fi fost un fotoliu de pilotaj. 
Auzise un zgomot. Se ridică abia după un minut, cu infinite precauţii. 

Sfinte Augustine, alegi căi misterioase şi primejdioase! 


Silueta schiță semnul cercului asupra inscripţiei și se îndreptă spre ieşire 
cu pași furișați. Lumina căzu preţ de câteva momente pe chipul desfigurat al 
spionului, înainte ca acesta să fie acoperit de un obrăzar. 

Radoslav trebuie să afle cât mai curând de băiatul ăsta. 


"Esenţa Regulamentului canonic este conştiinţa redundanţei noastre. De 
ce au ales Johanssonii să vadă în amintirile ancestrale o limitare a 
personalităţii şi nu o splendidă posibilitate de a ne repara greşelile şi de a 
putea dialoga sincer pe seama propriilor temeri? E greu de spus. Probabil că 
ține de un fel de nesiguranță de care nici unul dintre noi nu poate scăpa cu 
desăvârşire." 

Oksana Bint Laesia - Introducere în studiul Regulamentului canonic 


6. DURDRIN SE ÎNFIORĂ, deşi pe oceanul liniștit al Kyrallului nu 
bătea nici un pic de vânt. 

- La ce te gândeşti? îl întrebă Oksana, care își ținea neglijent mâna pe 
cârma ambarcaţiunii ușoare, purtată de un mic motor electric. 

Bărbatul privi spre locul în care psiacul dispăruse la orizont. 

- Marea miroase la fel pe orice lume. Sarea învinge mereu. Uite, până şi 
mirosul de flori al Kyrallului aproape că nu se mai simte aici. 

Oksana îl aprobă din cap, în tăcere. 

- Și tu crezi asta? o întrebă Durdrin fără să o privească în ochi. 

- Nu e nevoie să te ascunzi astfel pentru a mă iscodi despre ceea ce sunt. 
Mă cunoşti deja destul de bine. 

- N-am vrut să te jignesc, o mângâie bărbatul pe părul lung și negru. 
Atâta doar că uneori nici eu nu ştiu cine sunt. Întâi am fost Haar, un 
muncitor pe Durdrin, apoi, dintr-o dată am devenit Johansson. Am fost 
conducătorul militar al unei forţe care a cucerit întregul univers ca, acum, 
după șaptesprezece ani de la Însămânţare, să devin cu totul altcineva. Mă 
întreb cum e pentru tine... 

- Infinit mai greu. Nici nu știi cât e de complicat să fii soţie şi fiică de 
preot şi apoi să se trezească în tine două conştiinţe care să nege tot ceea ce 


ai fost vreodată. Dar asta nu e nimic în comparaţie cu lupta pe care a trebuit 
să o port pentru a împăca o latură masculină pe care mi-a indus-o 
personalitatea Johanssonilor. Cu toate astea însă, să știi că și mie marea îmi 
miroase exact la fel. 

Un surâs fugar trecu pe faţa femeii. 

- De ce zâmbești? 


- Nu m-ai suspectat niciodată că profit de amintirile tale pentru a te putea 
seduce? 

Durdrin medită serios câteva clipe la întrebarea ei și dădu apoi afirmativ 
din cap. 

- Ba da. A existat și o astfel de perioadă. Dar mi-am dat seama că, dacă ai 
într-adevăr şi amintirile noastre, dacă ești Johansson chiar și pe sfert, nu te- 
ai preta la o asemenea mârşăvie. 

Oksana se strânse la pieptul lui. 

- Îmi aduc aminte de prima noastră întâlnire. Știi că m-am înrolat în 
Corpul celor O Mie de Voluntari doar cu câteva luni înainte de moartea 
noastră? 

- Nu. Nu mi-ai spus asta niciodată. 

Femeia îl sărută uşor pe bărbie. 

- A fost o mișcare prostească... Nimeni nu trebuie să ia decizii atât de 
radicale doar de pe urma unei impresii de moment pe care o lasă un 
conducător. Am putut compara din ambele perspective întâlnirea noastră. 
Pentru mine a însemnat cel mai important moment din viaţă, întâia dată în 
care am ajuns să cred în ceva, să aparțin cu adevărat unui grup... Am 
răscolit nopţi întregi amintirile lui Johansson. Nici măcar nu m-a remarcat 
în grupul acela de recruți. De aceea îţi spun. A fost o mare păcăleală pentru 
mine... 

Durdrin își trecu mâna peste spatele încordat al femeii simțindu-i mușchii 
fermi, de luptător încercat. 

- Deci din cauza asta se tot bârfeşte pe seama Oksanelor şi a 
Johanssonilor... 

- Oksana nu va avea niciodată puterea să îl atace pe un Johansson. 
Trebuie să fii puţin Johansson ca să ai curajul asta, zâmbi femeia. 

Bărbatul se ridică şi scrută orizontul. Se depărtaseră foarte mult de psiac. 

- Asta nu e prea măgulitor pentru mine... Privită în felul ăsta, relaţia 
noastră are ceva pervers, e ca un fel de masturbare. 


Femeia râse scurt. 

- Păi nu e? Ştie tot universul cât de mult se iubesc Johanssonii pe sine! 

Durdrin se prefăcu supărat. 

- Uit mereu că ești tot ceea ce sunt eu, ba chiar și ceva în plus... 

Femeia veni la prova bărcii și îl îmbrăţișă: 

- Da, dragule, şi tocmai de aceea ştiu că din iubirea noastră nu se poate 
naşte nimic bun pe de o parte, dar și că nu m-ai adus până aici ca să mă 
întrebi cum fac să îmi găsesc pacea interioară. 

Durdrin blestemă în gând şi nu se putu opri să nu jinduie pentru o clipă la 
o femeie care să nu îi cunoască în permanenţă gândurile. Dar s-ar fi 
mulțumit el oare cu orice altă ființă umană? Combinația aceea între el însuși 
şi feminitatea dezarmantă a Oksanei, o femeie care îl iubea cu toată fiinţa 
ei, era cel mai spectaculos dar şi cel mai tandru lucru care i se întâmplase în 
întreaga existenţă. Ba nu, în două existenţe. 

Bărbatul scoase din buzunarul pantalonilor largi un mic dispozitiv 
holografic. Era o jucărie despre care se credea că îi aparținuse chiar 
împăratului. În faţa ochilor lor apăru o planetă și apoi imaginea îngheță. 

- E ceea ce cred eu? 

- Da. N-am vrut să risc să ţi-o arăt în psiac. 

- De ce? Nu poți împinge paranoia asta a spionajului până la a-ţi închipui 
că pândesc până și discuţiile dintre noi doi. 

Bărbatul clătină din cap. 

- Nu e vorba de asta. Se poate să ne citească gândurile, se poate ca, într- 
un fel sau în altul, spionul să fi găsit pur şi simplu o cale de a fi prezent 
oriunde în psiac. Mă înspăimântă operatorii ăştia. 

- Chiar şi aşa. Să venim atât de departe pentru a vedea o înregistrare... 

- Priveşte şi-ai să înţelegi, o întrerupse Durdrin. 

Imaginea începu din nou să se miște. Planeta se mări până când ocupă 
întregul spațiu de proiecție. Următorul cadru înfățișă o vale adâncă în care, 
pe unul din maluri, era montată o tribună. În jurul ei stăteau câteva mii de 
oameni care priveau... o defilare. 

Oksana își duse mâna la gură, de parcă ar fi încercat să-și reprime 
curiozitatea. Îl privi în ochi pe Durdrin care clipi adânc. 

Oamenii se uitau cum, pe fundul văii, câteva grupe de militari făceau o 
demonstrație impresionantă. Se succedară întâi infanteria, apoi carele 
blindate și apoi o ceată de animale bizare care incendiară versantul opus al 


văii. Brusc, imaginea reveni în spațiu, înfățișând două nave care se 
întreceau într-un fel de cursă sportivă, dovedind că piloţii lor aveau însușiri 
cu totul excepționale. 

- Îţi dai seama ce înseamnă asta? 

Oksana îl privi gânditoare şi negă mut din cap. 

- Există mai multe posibilități. Prima ar fi aceea a coincidenţei. Sonda 
noastră a ajuns pur și simplu în momentul în care Bella își inspecta trupele. 
Nu ştiu de ce nu prea îmi vine a crede însă că lucrurile stau așa. Se poate să 
fie un ritual periodic, pe care îl repetă pentru a da oamenilor săi iluzia că 
mai formează încă o armată. Dar atunci ce sens aveau animalele alea? 

Bărbatul tăcu preţ de câteva clipe lăsând-o pe Oksana să rostească 
întrebarea care-i chinuia pe amândoi. 

- Crezi că le-a dat de ştire spionul din psiac şi ne-au sfidat? 

- Tot ce se poate. Parada asta este în stilul fanfaronului de împărat. A 
organizat-o ştiind că e spionat. Ne provoacă pur şi simplu, arătându-ne în 
același timp nu numai armele redutabile de care dispune, dar și faptul că 
ştie cu exactitate ce avem de gând. Spionul e undeva foarte aproape de noi. 

- Cât de aproape? 

- Uneori am senzaţia că se află lucruri pe care le ştim doar noi doi... 

Femeia păli şi se trase un pas înapoi. Gestul brusc dezechilibră puţin 
barca şi-i făcu pe amândoi să se așeze. 

- Stai, nu asta am vrut să spun. Adică exact asta încercam să-ți explic. 
Cred că există cineva care ne citeşte gândurile. Nu ştiu cum o face, dar mă 
gândesc foarte serios să-i rog pe prietenii mei de pe podiş să-mi dea un 
veşmânt de-acela de-al lor, care să mă pună la adăpost. Aş vrea să încerci să 
porți şi tu unul. 

Femeii îi revenise sângele în obraji, dar ochii îi erau umezi și părea gata 
să izbucnească în plâns. 

- Să ştii că dacă n-ai încredere... 


- Taci, îi puse bărbatul o mână pe gură. Nu trebuie să spui lucrurile astea. 
Dacă m-aş fi îndoit chiar şi o singură clipă, nu aș fi fost aici cu tine. Nu ți- 
am ascuns niciodată că există un singur lucru mai presus de dragostea 
noastră: răzbunarea împotriva celor care ne-au furat minţile și ne-au 
condamnat la sclavie. A plătit Abația, acum e rândul lui Bella. 


- Da, dar ai fost atât de serios. Ai rostit cuvintele alea de parcă... 


- De parcă... 


- Nu ştiu. Mi-e frică. Mi-e tare frică. 

Respirația femeii reveni la normal și ea îşi şterse ochii schițând chiar o 
urmă de zâmbet. 

- Ne va fi extraordinar de greu să-i atacăm de vreme ce se așteaptă la 
asta. 

Bărbatul privi spre fundul bărcii și începu să bată sacadat cu degetele în 
carcasa dură, de plastic, a ambarcaţiunii. 

- Da. Navetele alea se mișcau prea repede. E evident că erau conduse de 
quinţi. Nu există nimeni în tot Universul... 

- Tu chiar crezi în povestea asta cu quinţii? întrebă Oksana. 


- N-am încotro. Mai ales acum. Dacă accept că navele acelea erau 
conduse de altcineva înseamnă că nu avem nici o șansă și că lucrul cel mai 
bun care ne-a rămas de făcut e să plecăm repede spre Arcă, înainte ca viaţa 
să ne fie pusă într-un asemenea pericol. N-aș vrea însă să plecăm înainte de 
a face tot ceea ce se poate face pentru ceilalți... 

- Nu înţeleg. 

- Dacă nu erau conduse de quinți, navetele acelea fie erau infinit 
superioare celor pe care le avem noi, fie erau pilotate de mașini sau chiar de 
arătările alea cu care pare să se fi aliat Bella. În ambele cazuri înseamnă că 
apărarea orbitală a planetei Z e impenetrabilă. 

- Ba nu! Putem trimite douăzeci de sonde, toate purtând încărcături 
nucleare gigantice care să distrugă planeta. Nu o să le poată distruge pe 
toate, dacă ies din hiperspaţiu destul de aproape... 

Durdrin dădu a lehamite din mână. 

- Și cum să facem asta de vreme ce nici măcar secretul acestei prime 
sonde nu am reușit să-l păstrăm? Îţi repet, spionul e cea mai mare pro... 

Barca se cutremură uşor, suficient însă pentru a-i face pe amândoi să se 
prindă instinctiv de marginile ei. Iute, Durdrin se aplecă peste bord privind 
atent apa ușor violacee. 

- Ai simţit și tu? Ce-o fi fost asta? 

- O stâncă? încercă Oksana să se amăgească. 

Durdrin își găsi, în ciuda spaimei, putere pentru a zâmbi. 

- Fundul oceanului este la unsprezece kilometri. Nu putea fi decât o 
meduză reticulată. 


Ca şi cum ar fi ştiut dinainte ce avea să spună bărbatul, Oksana apucase 
deja cârma și apăsase accelerația la maximum, forțând motorul. 

- Dar ce să le fi stârnit? N-am auzit de nici un caz... 

Barca primi un şoc din lateral şi săltă de trei ori deasupra apei. Priviră 
amândoi spre locul de unde venise atacul și văzură trupul inconfundabil, 
care semăna cu un vechi năvod de pescuit, al unei meduze reticulate. 

Oksana cârmi brusc, încercând să evite un alt atac, dar manevra ei nu 
făcu decât să îndrepte mica ambarcaţiune spre un grup de trei meduze 
reticulate care se apropiau cu viteză spre ei, din cealaltă parte. Durdrin 
aproape că alunecă peste bord şi, dacă nu ar fi fost vigoarea extraordinară a 
Oksanei, care-l prinse cu o mână, probabil că ar fi căzut în apă. 

- Ce naiba le-a căşunat? Mă plimb pe apele astea de zece ani şi abia dacă 
am văzut una sau două! strigă bărbatul. 

Oksana era însă mult prea concentrată asupra cârmei pentru a-i răspunde. 
Lăsând conducerea micii ambarcaţiuni în seama femeii, Durdrin scoase de 
la şold micul său proiector laser şi începu să ţintească la întâmplare în apa 
de lângă barcă, încercând mai degrabă să sperie animalele decât să le 
rănească. 

Psiacul începuse să se zărească în depărtare, dar meduzele reticulate nu 
păreau să renunţe la prada lor. 

- Ce vor de la noi? întrebă din nou Oksana. 

- Nu ştiu. Ele atacă orice ființă capabilă să își proiecteze gândurile în 
mintea altcuiva sau să manipuleze materia cu forța gândurilor. Din câte ştiu 
eu, pe Kyrall, vieţuitoarele oceanului nu au puteri psi, iar meduzele astea 
sunt străjerii care se asigură că lumea lor nu va fi invadată de creaturile 
acelea înfricoşătoare de pe uscat. 

- Și ce legătură are asta cu noi? întrebă Oksana, care-i strigă imediat să se 
păzească. Barca fu zguduită de o altă lovitură. Ambarcaţiunea nu era în 
pericol să se sfărâmate, dar un șoc destul de puternic ar fi putut-o răsturna. 

Tocmai când credeau că vor reuşi să ajungă la psiac, fără a face altceva în 
afară de a rezista loviturilor de berbece ale meduzelor, văzură în faţa lor o 
scenă incredibilă. Sprijinită pe cochiliile cornoase ale câtorva semene, o 
meduză gigantică ieşise aproape cu totul din apă și arăta precum o plasă 
imensă, rotundă, având în centru gura cu clești înfricoșători. Oksana coti 
brusc, dezechilibrându-l pe Durdrin, dar grupul de meduze reacționă 
prompt, apropiindu-se foarte mult. Când îi mai despărțeau doar douăzeci de 


metri de animalul care ieșise acum cu totul din apă și îşi etala corpul imens, 
lasându-se să se vadă mucilagiul dens care ocupa ochiurile pe care îl 
formau braţele sale reticulate, meduza sări cu o sprinteneală incredibilă. 

Realizară că scopul animalului era să-i prindă ca într-o plasă şi apoi să-i 
scufunde. Oksana strigă scurt, încercă să cârmească, dar creatura era prea 
mare pentru a putea fi ocolită. Cochilia ei cornoasă căzu chiar în barcă, 
peste Durdrin, care se prăbuși sub greutatea ei, ameţit din cauza impactului. 
Corpul ca o plasă se revărsa peste marginile bărcii şi ultimul lucru pe care îl 
auzi bărbatul înainte de a leşina fu un plescăit ciudat. 

Când se trezi, văzu o umbră cu coada ochiului şi apoi o simţi pe Oksana 
că vine lângă el. Mişcându-se foarte repede, femeia tăie o ultimă bucată a 
meduzei și apoi se opinti din greu ca să arunce şi corpul cornos în apă. 
Durdrin dădu să se ridice dar Oksana îl opri. 

- Stai acolo. O să ajungem în câteva minute şi nu cred că ne vor mai 
ataca. 

Forţându-i mâna, Durdrin se ridică, dar priveliștea pe care o văzu îl făcu 
să-şi fi dorit să nu se fi ridicat. Pe suprafaţa apei pluteau corpurile 
neînsuflețite a cel puțin douăzeci de meduze, toate având carapacea 
cornoasă despicată şi lăsând să se vadă un ţesut care semăna izbitor de mult 
cu cel al unui creier uman. 

- Cum ai făcut? îngăimă Durdrin. 

- Știi că sunt mai îndemânatică decât tine cu laserii. M-am gândit că până 
la urmă nu sunt decât niște animale, chit că arată ca un păianjen de-al nostru 
dar cu tot cu pânză. Le-am despicat ţestele și au murit. 

Durdrin privi lung la hainele femeii. 

- Eşti udă... 

- Și tu. Una a vrut să sară în barcă dar n-a reușit decât să creeze un val 
care a dat peste bord. 

Femeia bătu din palme fericită. 

- Doamne, ce senzație de putere mi-a dat! Să fi văzut cum le-am luat la 
țintă pe toate. N-a mai rămas nici una. 

- Mi-e greu să cred că ai omorât chiar toate meduzele din oceanul 
Kyrallului. Hai mai bine să ne grăbim. 

Femeia încuviinţă din cap și barca porni vijelios spre unul din picioarele 
gigantice ale psiacului. 


Durdrin se lăsă să cadă înapoi pe fundul bărcii, încercând să facă 
abstracție de durerea ascuţită pe care o simţea în piept. Se putea să aibă o 
coastă ruptă. 

Atacul îl nedumerea. Calea Kyrallului era simplă: uscatul pentru telepati, 
oceanul pentru celelalte animale. Lumea apelor era una a echilibrului 
perfect. Existau doar două specii, una hrănindu-se cu exemplarele celeilalte, 
peştii ac şi meduzele reticulate fiind însă solidari în a-și apăra teritoriul 
împotriva oricăror fiinţe telepate. Reacţia meduzelor nu avea nici o logică. 
Nici el și nici Oksana nu îndreptăţeau o asemenea izbucnire de violenţă. 

Bărbatul oftă încercând să-și scoată din minte teroarea pe care o simţise 
când corpul cornos al meduzei aproape că îl strivise. Era oare posibil ca 
spionul din psiac să fi creat în jurul lor un câmp de activitate psi care să fi 
aţâţat meduzele? Era o posibilitate. La urma-urmei, operatorii aceia care îi 
erau ostili pe faţă tocmai fiindcă știau că nu îi poate atinge transmiteau 
instantaneu gânduri la mii de ani lumină. Probabil ca, pentru ei, o asemenea 
ispravă ar fi fost joacă de copii. 

Așa cum stătea întins pe fundul bărcii, întinse o mână și mângâie piciorul 
Oksanei. Ce noroc că se descurca atât de bine cu laserul! 

Instinctiv, privi la dispozitivul care îi atârna femeii legat neglijent de 
centură. Ochii îi căzură pe indicatorul energetic. Deşi trăsese cel puţin 
douăzeci de focuri, acumulatorul era aproape de maxim. Durdrin dădu să 
întrebe cum e posibil aşa ceva, dar simţi în același moment cum braţele 
camarazilor săi îl ridică. Durerea din coaste îl săgetă făcând să-și uite nu 
numai îndoielile, ci și faptul că poate respira. 

- Cred că am măcar trei coaste rupte, încercă el să zâmbească spre Barna. 


- Aşa păţeşti când te bălăcești cu meduzele, încercă celălalt o glumă. Dar 
cum aţi scăpat, frate? 

Durdrin privi zâmbitor spre Oksana. 

- Zău dacă ştiu. În tot timpul luptei eu am fost leșinat... 


"Nu voi face greșeala să neg faptul că lucrurile care unesc comunitatea 
clonelor de pe fostele Lumi Agricole nu sunt mai puternice decât cele care 
ne-ar putea dezbina. Dar vă atrag atenţia că asta nu înseamnă nimic. Multe 


sisteme se prăbuşesc în ele însele, tocmai din cauza intensității de 
nesuportat a unor asemenea forțe interioare. Regulamentul canonic încearcă 
să ofere societății noastre un schelet suplimentar, care să mai ușureze 
această povară." 

Oksana Bint Laesia - Introducere în studiu Regulamentului canonic 


7. VĂZÂND CĂ ÎN CAMERA LUI intră ambele Marii, Abatele închise 
ochii, încercând să-și alunge senzaţia de dezgust. Încet-încet se transforma 
într-un şobolan. Recunoscuse paşii femeilor încă de când intraseră pe 
coridor. Acestea erau simțuri de om care stătuse prea mult timp întemnițat. 

- Mă bucur să vă văd împreună, dar mi-e teamă de ceea ce aveţi a-mi 
spune, mormăi Abatele mai mult pentru sine. 

Femeile nu mai erau identice. Chipul desfigurat al lui Airam contrasta 
izbitor cu tinereţea pe care o dovedea corpul ei, în timp ce Maria acceptase 
bătrâneţea cu umilință, trădând o oboseală izvorâtă parcă din toate 
nenorocirile care i se întâmplaseră începând cu ziua aceea în care Rim 
fusese ucis. 

- Am decis... 

- Știu ce vreţi să-mi spuneți. 

- Să te fi blagoslovit Dumnezeu acum şi cu darul clar-viziunii? reveni 
Airam pentru o clipă la zeflemeaua cu care obișnuise să îl trateze pe Abate 
cu mulți ani în urmă. 

- Nu. Dar există un singur motiv pentru care ați fi putut veni împreună la 
mine. 

- Așa e, încuviință și Maria. Am decis să punem capăt încercărilor 
noastre. 

Înviorat, Abatele îşi frecă mâinile cu bucurie. 


- Știu că asta ar trebui să fie o veste proastă, dar eu unul să știți că mă 
bucur. Întrezărisem rezultatul ăsta încă în urmă cu vreo doi ani, când ne-au 
atacat pentru prima dată florile cântătoare. Voi nu aveţi cum să vă urâţi cu 
adevărat una pe alta, darămite să găsiţi căi de a vă distruge. Pur și simplu nu 
se poate. Femeile tăcură preţ de câteva secunde, părând că se consultă din 
priviri. 

- Eu una m-aș fi jertfit, dacă aș fi sperat măcar că asta ajută la găsirea 
unei căi eficiente de a-i ucide pe necredincioşi. 


Abatele clătină din cap cu o încetineală care îi sublinie dezaprobarea într- 
un mod bizar. 

- Clonele nu sunt necredincioase. Nu trebuie să le confundăm cu cei O 
Mie de Voluntari. În ele e sădit un trecut religios cu o vechime milenară 
pentru unele planete. Pur și simplu au uitat calea umilinţei şi a smereniei 
pentru o vreme. Cum poate şi Abația a uitat-o... Plătim cu toţii tribut 
aceluiași păcat. 

- Vrei să spui că bestiile acelea care au distrus Abația, care au înrobit mii 
de planete şi au masacrat familiile nobile, cred în Dumnezeu, fără voia şi 
ştiinţa lor? 

- Sunt absolut convins de asta, acceptă Radoslav din toată inima. Am 
reflectat mai bine de șaptesprezece ani la ceea ce ni s-a întâmplat şi ştiu 
acum că singura explicaţie plauzibilă este că Sfântul Augustin cel Nou ne-a 
pregătit o armată de atei doar pentru că ei sunt... 

- Locul în care se termină nemărginirea Lui, îi luă Airam vorbele din 
gură. Ştim toate astea. Ni le-ai repetat de zeci de ori. Din păcate pentru tine, 
ne aducem aminte și de vremurile în care erai convins că extratereştrii cu 
care se joacă acum fătălăul ăla de Bella erau nemărginirea. Și îmi mai aduc 
aminte și de ușurința cu care generații întregi de frați savanţi au crezut că în 
secvențele suplimentare ale ADN-ului clonelor era stocată religiozitatea lor. 
Cam multe trufii pentru ca acum să fim liniștiți, nu crezi? 

Radoslav se cufundă mai comod în fotoliul său. Ştia și el că greşise și nu 
dorea să le supere pe singurele sale aliate adevărate din adăpostul de pe 
Kyrall. Nu-şi putea însă ascunde bucuria că nebunia celor două femei 
încetase și că acceptaseră într-un final că încercarea lor era inutilă. 

După episodul dramatic în care reușiseră să-l omoare pe Rim, Mariile se 
depărtaseră una de alta. Cea care își mutilase faţa în clipele durerii 
nemărginite pricinuite de pierderea quintului decisese că, dacă tot era 
opusul surorii sale, atunci avea să încerce să găsească o cale prin care cele 
două clone să se distrugă reciproc. Abatele se opusese cu vehemenţă acestei 
decizii, fiindcă Mariile erau tot ceea ce mai rămăsese din viaţa lui de 
odinioară. Chiar dacă Ariam găsea calea de a anihila binomul ucigaș care 
constituise arma teribilă a Abației în lupta cu quintul, conștiinţele acelea nu 
aveau cum să fie aplicate pentru a sparge unitatea clonelor de pe fostele 
Lumi Agricole. 


- Trebuie să fie însă şi altceva... Aţi renunţat demult să vă mai dușmăniţi, 
deşi ați acceptat asta abia acum. Feţele voastre trădează însă și prezenţa 
unei alte taine. A uneia adevărate. 

Maria surâse cu o căldură care-i aduse aminte Abatelui de vremurile în 
care visase pentru ea un cu totul alt viitor. 

- Rade, Rade, mă faci adeseori să mă întreb dacă nu e peri-jculos să 
trăieşti lângă un om care te cunoaşte atât de bine. 

Abatele o invită să vorbească cu un gest larg. 

- Te-ai întrebat vreodată de unde vin quinții? 


- Da, de multe ori. Şi n-am ezitat să mă pretez chiar la min-iciuni 
grosolane pentru a-i smulge lui Kasser această taină. Sunt sigur însă că nici 
el nu ştie prea multe. Dar ce-ţi veni? 

Maria începu să vorbească cu însufleţire: 

- Eu nu cred că familia Boszt a avut capacitatea de a atrage pur și simplu 
spre ea cea mai redutabilă armă a Universului. Povestea aia pe care o tot 
îndrugă Kasser despre primul Maestru care a venit la curtea strămoșului său 
e doar o născo-ceală... 


- Se poate să fie și dovada prostiei congenitale care domină de multe 
generaţii linia asta de sânge, completă sarcastic Airam. Poate că lucrurile s- 
au petrecut aşa, dar împăratul de atunci nu a desluşit adevărata semnificaţie 
a acestei alianţe. 

- Se prea poate. Eu cred că aici se ascunde o taină pe care nu ar trebui să 
o lăsăm necercetată. 

Abatele ridică din umeri plictisit. 

- Și ce-am putea face? 

Femeile se priviră una pe alta, codindu-se parcă să spună ceva foarte 
important. 

- Ieri i-am auzit pe quinții lui Kasser discutând între ei. Spuneau să nu e 
normal să existe doar patru dintre ei. 

- Şi asta e o chestiune lămurită, rosti Radoslav pe tonul cu care un 
profesor explică tabla înmulţirii unui elev mai greu de cap. Maestrul N'Gai 
Loon nu a găsit pe Z un candidat suficient de dotat pentru a fi transformat în 
quint. 

- Posibil, dădu gânditor din cap Airam. Dar, dacă nu-l face fiindcă al 
cincilea quint există deja? 

Abatele clipi des, privind chipul hâd al femeii. 

- Nu cred că aşa ceva ar fi cu putință. Unde să existe? 


- Hai să-ți povestesc ce experiență am avut ieri, spuse Airam, întorcându- 
i Abatelui același ton sfătos, dar uşor disprețuitor. 

Femeia îi povesti cum, într-una din explorările ei mai lungi, ajunsese într- 
o peşteră bizară fiindcă detectorul ei de metale semnalase prezența unei 
structuri masive. Nu se pricepea la nave, dar era evident o fregată spațiala 
veche, abandonată într-o cavernă săpată în chip artificial sub podiş. Tocmai 
dădea să o exploreze când în peşteră pătrunseseră doi băștinași. Ea abia 
dacă avusese timp să se ascundă. Cei doi fuseseră prea preocupaţi de 
discuţia dintre ei ca să o bage în seamă. Îi atrăsese însă atenţia modul în 
care se mișcase cel mai tânăr dintre ei. Numai un quint putea avea o 
asemenea viteză. 

- Stai să înţeleg, bolborosi Abatele. Îmi spui că ai văzut un bărbat... un 
băiat, care se mişca aidoma unui quint? 

Femeia încuviință din cap. 

- Și era îmbrăcat ca un băştinaş? 


- Nu numai că era îmbrăcat ca unul din locuitorii podișului, dar sunt 
sigură că şi crescuse acolo. Nici chiar în timpul mișcărilor celor mai bruște 
mantia lui shu nu a făcut vreo cută inestetică. Numai un kyrallian își poate 
controla astfel veșmântul. 

- E tulburător ceea ce-mi spui. Unde e locul ăsta? Trebuie să-l văd şi eu. 


- Mă îndoiesc că te voi putea duce acolo. Valea trebuie traversată printr- 
un loc care, în mod normal, e plin de flori cântătoare. Nu cred c-am puntea 
trece amândoi neobservați. 

Abatele își blestemă în gând neputinta. Vârsta începea să-și ceară 
tributul, condamnându-l din ce în ce mai mult să devină un fel de şobolan 
cu simţuri ascuţite dar incapabil de a se mișca prea mult. 

- Ai dreptate... Atunci trebuie să explorezi tu, trebuie să-mi spui exact ce 
e cu peştera aia... Să vedem ce e cu nava și mai ales să-l aşteptăm pe băiatul 
ăsta... 

Abatele se opri brusc şi faţa i se schimonosi într-un efort supraomenesc 
de a se concentra. Simţea cum pe lângă el trecea o idee, cum undeva în 
subconștientul său se formase o corelaţie. Încercă din răsputeri să-și dea 
seama ce-l tulburase, dar nu reuși. 

- Am văzut totuși ceva care te-ar putea interesa. E o inscripţie veche pe 
peretele navei. 

- Ai putut să o citeşti? 

- Da. "Îl vom apăra pe Dumnezeul nostru de furia necredincioşilor." 

Abatele deveni livid și încercă să se ridice din fotoliul în care stătea. 
Mişcarea i se frânse însă la jumătate şi se prăbuşi la loc. În piept simţi o 
durere sfâșietoare. Mâna stângă îi amorți imediat și tâmplele începură să-i 
vâjâie. Cu ultimele sale puteri văzu cum Ariam se năpusteşte spre el în timp 
ce Maria ieşea grăbită pe coridor. 

Dintr-odată perspectiva se schimbă şi se văzu pe el însuși, privit de sus, o 
biată păpușă dezarticulată pe care Ariam, un doctor și cei doi quinți se 
chinuiau s-o aducă în simţiri. Vorbeau cu toţii. Ţipau unii la alții și strigau și 
la el, dar nu le putea înţelege cuvintele și simţi deodată că nici nu-i păsa de 
ceea ce ar fi putut să-i spună. Era ușor, de parcă lepădase într-o singură 
secundă poverile adunate în decursul unei vieți întregi. 

Cu coada ochiului prinse reflexia unei lumini puternice. Se îndreptă spre 
ea, convins fiind că moare şi că numai câteva clipe îl despărțeau de 
întâlnirea cu Dumnezeul său. Dădu să pătrundă în norul luminos, dar acesta 


i se refuză și, când el încercă să intre cu mai multă hotărâre, strălucirea se 
risipi, lăsând loc unei figuri de care îşi aducea aminte vag. Era un bărbat 
spătos, bine făcut, care îi vorbi pe un ton familiar. 

- Data trecută nu prea m-ai înţeles... 

Abatele scrută chipul celuilalt şi-şi aduse aminte. În faţa sa stătea 
Hristobal, un Abate din vechime, a cărui imagine o văzuse pe un disc în 
Abaţie, și care îi sădise ideea că nemărginirea Dumnezeului său va fi fost 
atinsă atunci când oamenii aveau să întâlnească prima rasa de extraterestri. 
De fapt, Hristobal fusese atât de convingător, încât îl făcuse pe Radoslav să 
purceadă la a Doua Însămânţare când Kasser îi confirmase contactul 
oamenilor cu extraterestrii de pe Z. 

- Ba te-am înţeles perfect! protestă Abatele. Atâta doar că te înşelai și m- 
ai făcut şi pe mine să greşesc. 

- Vorbeşti prostii. Ai crezut pentru ca ajunsesei și singur la aceeași 
concluzie. Dar acum nu mai are nici o importanţă. E vital însă... 

- Vital? hohoti Abatele. Tocmai am suferit un atac de cord. Cuvântul ăsta 
nu prea-și are locul aici. 

- E vital însă, continuă celălalt netulburat, să îți aduci aminte ce ţi-a 
fulgerat prin cap înainte de infarct. Enigma Kyrallului şi salvarea noastră 
sunt ascunse undeva în mintea ta. 

- Salvarea noastră? Tu ai murit acum douăzeci de generaţii, iar eu m-am 
stins de curând. Ce mai e de salvat? 

- Moartea nu e a noastră, să o strunim ca pe un cal nărăvaș. Nu ţi-a venit 
încă sorocul. 

- Și atunci tu ce ești? 

- Hmm, să zicem că m-a pus cineva de strajă, să nu cumva să intri în 
locuri în care n-ai ce căuta încă. Mergi înapoi şi gândeşte-te! 

Ca și cum vorbele Abatelui aceluia din vechime ar fi avut puterea unei 
vrăji, Radoslav începu să simtă din nou durerea atroce din piept şi miile de 
ace care păreau că-i sfârtecă mâna stângă. Perspectiva se schimbă din nou şi 
bătrânul deschise ochii pentru a privi spre Airam. Quintul încetă mișcările 
rapide de masaj cardiac şi se trase deoparte într-o tăcere rezervată, care 
contrasta puternic cu chiotele de bucurie ale Mariilor. 

În odaie se năpusti și Kasser, care dădu zgomotos uşa de perete. 


- Moşneag fățarnic! Mi-au spus că ai murit. 


- Ei, am fost pe-aproape, îngăimă Abatele. La vârsta mea sunt și veşti pe 
care e bine să le primeşti cu un oarece tact. 

Kasser privi repede în cameră şi, bizuindu-se pe privirea aţintită spre 
pământ a lui Airam, o dojeni pe femeie. 

- Ce-ai mai inventat de data asta? Vreun atac al policornilor? Vreo 
defecțiune la sintetizorul de hrană? 

- Nu e vina ei, rosti Abatele cu greutate. Sunt convins că n-a ştiut ce 
spune. 

Kasser aşteptă o vreme și alte amănunte, dar nici unul dintre cei prezenți 
nu se grăbi sa-l lămurească. După un timp zise pe un ton mobilizator: 

- Gata, haideţi, afară cu toţii. Radoslav trebuie să se odihnească. Nu de 
alta, dar trebuie să îl păstrăm printre cei vii. După ceea ce-a demonstrat 
săptămâna trecută în rand, pare să fie unul dintre cei mai destoinici oșteni 
pe care-i mai avem. 

Bătrânul împărat știa să vorbească. Tonul lui păstra accente poruncitoare, 
chiar și atunci când se dorea amabil. Radoslav observase de multă vreme 
calitatea asta și se întreba dacă era înnăscută sau dacă o dobândise în timpul 
lungilor săi ani de domnie. 

- Airam, te rog să mai rămâi... îngăimă Abatele. 

Femeia se conformă, așezându-se în genunchi lângă fotoliul adânc. Când 
ușa se închise, degetele ei poposiseră în părul lung și alb al bătrânului, 
netezindu-l cu gingășie. 

- Îmi pare rău, Rade. N-am vrut... 

Cu multă greutate, Abatele își ridică mâna stângă și-și aşeză un deget pe 
buzele ei. 

- A fost o coincidenţă. Un semn de la Dumnezeu. Dincolo de asta însă, să 
ştii că inscripţia aceea mă pune pe gânduri. 

- Nu înţeleg... 

Cu vorbe potrivite, Abatele începu să povestească despre duşmanii din 
timpuri imemoriale ai Abației. Frontul Adevăratei Biserici fusese o 
organizaţie care se opusese din toate puterile Abației, dar care dispăruse la 
un moment dat într-un mod misterios, ca urmare a trădării unuia dintre şefii 
săi, care plecase de pe Vechea Terra ducând cu el ceva esenţial pentru 
organizaţie. Kasser descoperise documente care arătau clar că Frontul 
Adevăratei Biserici intuise încă în urmă cu două mii de ani că dorinţa 
Sfântului Augustin cel Nou era să umple Universul de clone ale celor O Mie 


de Voluntari, pe care să le unească la momentul potrivit într-o armată al 
cărei scop era să-l omoare pe Dumnezeu. Abația rezistase acestei lupte, dar 
deviza Frontului nu fusese uitată niciodată: "îl vom apăra pe Dumnezeul 
nostru de furia necredincioşilor." 

- Și ce să însemne asta? 


- În primul rând faptul că Dumnezeu există şi că nu ne-a îndrumat 
degeaba spre Kyrall. Sfântul Augustin cel Nou obişnuia să spună că 
Dumnezeu e în spatele tuturor lucrurilor vechi ce ies la lumină. Nava aceea 
reprezintă un mister mai mare decât tânărul cu abilități de quint pe care l-ai 
văzut. 

- Bine, dar de ce...? 

- Ţi-am spus. Indiferent cât de greu mi-ar fi să accept lucrul ăsta, Frontul 
Adevăratei Biserici a avut dreptate. Nu trebuia să umplem Universul de 
clonele celor O Mie de Voluntari. Dacă există chiar şi cea mai firavă şansă 
ca ideile, sau chiar Frontul, să fi supraviețuit pe Kyrall, e musai să-i găsim 
pe cei care ne-ar putea ajuta sa ne recucerim Universul. 

Femeia îşi duse mâinile la tâmple, închise ochii și, în timp ce își masa 
pielea capului, rosti cu încetineală: 

- Mie mi s-a părut un fel de ritual de iniţiere. Era clar că, într-un fel sau 
în altul, veniseră să se închine la nava aceea. Da, acum văd limpede, chiar 
asta a fost. 

În mintea Abatelui, conexiunile se realizară brusc şi ideea ascunsă, aceea 
pentru care Hristobal îl trimisese înapoi din lumea umbrelor, ţâşni la 
suprafață. 

- Spune-mi, Maria... 

- Airam. 

- N-am să mă pot obişnui niciodată! Spune-mi, femeie, cam câţi ani ar 
putea avea tânărul acela? 

- Ce ştiu eu? Poate paisprezece, poate nouăsprezece. La vremea când prin 
jurul meu creșteau băieţi, nu m-au interesat decât bărbaţii, zâmbi subțire 
femeia. 

- Dar șaptesprezece? Ar putea avea șaptesprezece ani? 


- Da. Dar asta nu înseamnă nimic. La fel de bine ar putea avea și 
douăzeci. Nu mă pricep. 


Cu o ultimă sforţare, Abatele strânse mâna femeii, apoi căzu într-un somn 
liniştit. Chiar şi în starea de semiconștiență dinaintea somnului profund, 
mintea sa nu putu stăvili speranţa. Sonda pe care o aruncase neştiut de 
nimeni înspre Kyrall se părea că rodise. Sticluţa de la piept îl ardea ca un 
bulgăre de Soare. 


KKK 


Dincolo de un perete subțire dar impenetrabil, în camera unui quint, 
Kasser lovea repetat cu degetele tăblia unei mese. 

- E foarte important să aflați ce anume a văzut femeia asta în exterior. Ce 
poate fi atât de important încât să-i provoace un infarct bătrânului Abate? 

- Poate că tocmai asta e. Bătrânețea...încercă o explicație Attan Villerte. 

Privirea tăioasă a lui Kasser îl opri să îşi continue ideea. 

- O să o urmăriţi până când veți fi siguri. Sunt absolut convins că femeia 
asta a găsit ceva extrem de important. 


"«Şi eu aș fi gândit la fel» ne îndeamnă Regulamentul să răspundem 
atunci când un semen ne informează despre o decizie. De cele mai multe ori 
asta este foarte adevărat. Amputarea asta a îndoielilor, impusă de 
Regulamentul canonic, are şi o altă semnificaţie în afara celei care 
introduce o anume disciplină indispensabilă. Meditaţi mai îndelung la 
consens și veţi vedea că el are noimă tocmai atunci când nu mai trebuie 
enunțat." 

Oksana Bint Laesia - Introducere în studiul Regulamentului canonic 


8. INDIFERENT CÂT SE STRĂDUIA să fie la înălțimea situației, Bella 
nu se putea opri să nu chicotească văzând felul legănat în care păşea Zuul. 
De fapt, era greu să spui că merge... Mai degrabă se bălăngănea în direcţii 
care compuneau o rezultantă spre înainte, părând că îşi caută puncte de 
echilibru, pe care şi le găsea exact când ziceai că e gata să cadă. 


Nici măcar importanța momentului nu reușea să facă să pară interesantă 
creatura aceea cu ochii în burtă şi cu cele trei tentacule superioare care se 
mișcau aparent fără sens. Judecaţi după Zuul, zeţii păreau o rasă cu care n- 
ar fi avut niciodată sens să te aliezi într-o acțiune militară. Poate de aceea și 
durase atâta vreme până când Bella să examineze în mod serios înarmarea 
lor. Împăratul ştia însă că mătcile compensau cu prisosință această impresie. 
O dată ce vedeai una, era greu să admiţi că există ceva mai măreț în întreg 
universul. 

Zuul venise încă de dimineaţă ca să-l anunţe că "părinţii", așa cum le 
spunea el mătcilor, doreau să-l vadă. Se stârnise un pic de zarvă, fiindcă 
N'Gai Loon nici nu dorise să audă ca Bella să plece singur în sălașul 
mătcilor, acolo unde nici un om nu mai intrase vreodată. La rândul lor, 
quinţii avuseseră nevoie de un ordin foarte precis pentru a accepta să nu 
intre în edificiul imens în care erau adunate mătcile și să rămână doar la 
porțile acestuia. Acum însă Bella se afla singur în faţa poate a celui mai 
important act al domniei sale. Mergea însă de atâta vreme pe fel de fel de 
rampe, scări și coridoare imense, alcătuite din rocă șlefuită încât se 
plictisise şi veselia pe care i-o provoca mersul lui Zuul aproape că îi 
acaparase total mintea. 

- Spune-mi, Zuul, urmează să mă întâlnesc cu mai mulţi Părinţi sau doar 
cu Stăpânul Suprem? întrebă Bella, refe-rindu-se la matca pe care o mai 
văzuse de câteva ori şi care lăsase să se înţeleagă că vorbește în numele 
tuturor semenilor săi şi al lucrătorilor zeţi. 

- Nu. Importantă astăzi zi este. Tu vede toţi părinții. 

- Toţi? se miră Bella. 

- Da, da! Toţi... 

- Păi încap ei aici în clădire? 

- Ce e aia clădire? 

- Construcţia asta în care ne aflăm. Şi care pare să nu se mai termine... 

- Patruzeci şi şapte părinţi este, îşi agită Zuul antenele. Și toţi afla-se aici. 

- Înseamnă că o să avem o discuţie interesantă. Şi eu am lucruri 
importante de zis lor. 


- Stăpânul Suprem zice ştie asta. De aia el chemat prin tine. 
- Pe mine... 
- Da, pe tine. 


Bella cântări o vreme cele spuse de Zuul. Fiindcă nu reușea să priceapă 
logica limbajului uman, de multe ori era greu să înţelegi ceea ce zice. 

- Zuul, eu cred că şi ei doresc să-mi spună ceva important. 

- Asta nu ştii eu. Mie zis tu trebuie spui ceva la ei. 

- Nu înţeleg. De unde ştiau că doresc să le comunic ceva? 

- Nu ştie Zuul decât că părinţi înţelepţi și pricepuţi are. 

Bella continuă în tăcere să meargă în spatele lui Zuul. 

Coridorul se îngustă şi undeva, la mai bine de o sută de metri depărtare, 
putea vedea un dispozitiv care aducea doar vag cu o ușă. Pe Z nu creşteau 
copaci, aşa încât locuitorii săi foloseau piatra ca unic material de 
construcție. Cu toate acestea, performanţele lor erau uimitoare. Pe măsură 
ce se apropia de ușă, veselia începu să i se domolească. Tavanul înalt, 
parţial ascuns de o ceaţă verzuie, inexplicabilă, ferestrele lipsite de geamuri, 
prin care vântul șuiera sinistru, dar mai ales importanţa întrevederii 
începeau să-l apese. Trebuia să-şi întărească extrem de bine cuvintele pentru 
ca Zuul să reuşească să transmită părinţilor lui exact ceea ce dorea el. 

În faţa uşii fură opriți de şase zeţi care-i examinară cu atenţie, iar apoi 
pormiră să împingă imensul bloc de piatră, oferind ochilor împăratului o 
privelişte năucitoare. În faţa lui se afla o încăpere de peste o sută de metri 
înălțime și care măsura pe latura ei cea mai mică măcar o sută și cincizeci 
de metri. În pofida dimensiunilor ei colosale, sala aceea nu părea defel 
goală. În ea se vedeau trupurile imense ale mătcilor, agitându-şi picioarele, 
scoțând sunete ascuţite și lovindu-se năprasnic una pe alta. Bella clipi des 
din ochi şi îl întrebă în șoaptă pe Zuul: 

- De ce se bat? 

- Nu bătaie este. Politeţe. Se ating doar pe phshloc. 

- Ce-i asta? 

- Greu explică la tine. Lovituri dau putere. Încălzesc sânge cum și tu ai. 

Bella privi mai atent şi observă că, într-adevăr, mătcile se loveau în locuri 
foarte precise. Era posibil ca energia loviturilor acelea să se transmită 
vreunui fluid din corp şi să le provoace un soi de plăcere. Privită din 
punctul de vedere al unui om, politeţea zeţilor era însă o bătaie în toată 
legea și asta îl făcu pe Bella să se înfioare și mai tare în faţa dificultății 
misiunii sale. 

Zuul se depărta câţiva paşi de el şi emise un șuierat strident, foarte 
puternic. Împăratul se așteptase însă la asta şi-şi pusese grijuliu mâinile în 


urechi, fiindcă prima dată când Zuul fluierase lângă el avusese probleme cu 
auzul preţ de câteva ore bune. Mătcile reacționară prompt la semnalul acela 
şi spre el păși una pe care Bella o recunoscu ca fiind cea pe care Zuul o 
numea Stăpânul Suprem. 

Corpul împăratului se cutremură, scuturat de un fior. Animalul acela era 
superb. Sprijinit pe șase picioare ca şi lucrătorii, corpul său ușor lenticular 
depășea cu mult punctul de sprijin delimitat de membrele inferioare. Arăta 
ca o ciupercă aşezată pe şase lujere şi nu avea vreun cap evident. Suprafaţa 
inferioară a ceea ce Bella se obișnuise să numească pălărie era înţesată cu 
fante și orificii ale căror scopuri Bella nici măcar nu le putea bănui şi care 
păreau că aparțin mai degrabă unei nave spațiale demodate decât unei fiinţe. 
Din câteva asemenea orificii văzuse ieșind pulberi colorate diferit și credea 
că serveau la eliberarea în atmosferă a culturilor de viruşi prin care erau 
controlaţi lucrătorii. Alte orificii scoteau sunete, curenţi de vapori iar unele 
deserveau în mod evident câteva organe de simţ. Deşi nu era sigur, fiindcă 
nu se ridicase niciodată atât de sus, Bella credea că pe partea superioară 
mătcile erau acoperite de un fel de carapace. 

- Stăpânul Suprem spune bucuros că tu eşti aici. 

- Asigură-l că și eu mă bucur și preţuiesc cum se cuvine importanța 
întâlnirii noastre. 

- Stăpânul spune că asta abia urmează să vedem... El îngrijorat că tu greu 
pricepi imposibil motivele noastre. 

Împăratul se încruntă ușor. Era greu să-ţi închipui ce motive ar fi putut 
avea o rasă care-și eliminase demult orice concurenţă pe planeta de baştină 
şi dorea acum să plece printre stele. Era mai degrabă neliniştitor, trebui să 
accepte Bella. 

- Spune-i că, înainte de a afla motivele voastre, eu vreau să știți că, foarte 
curând, planeta va fi atacată de semeni ai mei care vor să ne omoare. Mi-e 
teamă că şi voi sunteţi o parte a acestui război. 

Zuul comunică o bună bucată de vreme cu Stăpânul Suprem apoi începu 
să vorbească, găsindu-și cuvintele parcă mai greu decât de obicei. 

- Părinţii vor să ştii că niciodată ei de acord n-au fost toți ca acum. Mereu 
unul împotrivea, mereu ei ceartă. Acum însă toţi vor să meargă, să scape de 
numere. 

- Numere? se miră Bella. 


- Stăpânul Suprem spus mie explic la tine de ce ei patruzeci și şapte. Nu 
mai mult loc. Dacă ei mai mulţi, atunci război mai mult. 

- Asta mi se pare o hotărâre înțeleaptă. Spune-le părinţilor tăi că până nu 
demult şi oamenii trăiau într-un asemenea echilibru. Câţi oameni, atâtea 
resurse. Asta până când aceia care doresc să ne atace s-au răzvrătit 
împotriva acestui aranjament minunat. 

Zuul fluieră o vreme apoi întrebă: 

- Părinţii vor știe făcut voi ce cu oameni mici ca să voi fie exact câtă 
hrană este. 

- Cu copiii? întrebă Bella. 

- Da. 


- Păi, pur și simplu nu s-au mai născut, răspunse împăratul cu sinceritate. 
Noi putem controla.nașterea urmașilor... 

- Părinţii spun voi mult înţelept sunteţi. Ei nasc alți părinţi în fiecare an... 

- Și ce se întâmplă cu ei? 

- Ei transformat bahlah, până când părinte decide moare. Asta mare 
suferință transformat copil de părinte în bahlah. 

Împăratul ştia că bahlah era denumirea pe care o folosea Zuul pentru 
lucrătorii zeți. Era clar că mătcile nu-și puteau controla nașterile și atunci își 
transformau puii în lucrători lipsiţi de inteligență. 

- Părinţii spun că ei gata sunt ajute oameni dacă voi ajutaţi la ei fie mai 
mult de patruzeci şi șapte. 

Bella răsuflă uşurat şi începu să-i povestească lui Zuul, care traducea 
apoi mătcilor, despre Planetele Agricole. În viziunea lui, după ce îl vor fi 
ajutat să-şi recapete tronul, zeţii aveau să ia locul clonelor pe Planetele 
Agricole și să asigure omenirii, dar și lor înșiși, o eră de prosperitate. Le 
descrise mătcilor nenumărate lumi întinse şi mănoase care-i așteptau doar 
pe ei, unde se puteau înmulți şi îşi puteau clădi edificiile. Aveau desigur să 
muncească şi să ofere oamenilor câte ceva, dar și aceştia la rândul lor 
urmau să-i ajute. Bella încercă pe cât posibil să le explice termenul de 
simbioză, având însă în permanenţă în minte ideea că, deși pe zeţi probabil 
că nu i-ar fi deranjat, cuvântul cel mai potrivit pentru relaţia lor ar fi fost 
sclavia. 

- Nu patruzeci şi șapte, ci de mii de ori patruzeci şi şapte veţi ajunge! îşi 
încheie Bella discursul. 


Mătcile începură din nou să se lovească una pe alta, parcă mai abitir 
decât o făcuseră la început. Împăratul interpretă asta ca pe o manifestare de 
satisfacţie. 

- Stăpânul Suprem vrea tu înţelegi că noi nu place să distrugem. Noi 
construim. 

- Dar veţi avea ocazia să construiți baraje și edificii ca acestea... 


- Nu, nu, își flutură impacientat Zuul antenele. 'Trebuie ştiut tu că lor nu 
place distrus alți oameni dușmani. Ei spune mare păcat ucis ce e viu. Fi 
întreabă dacă voi nu bahlah aveţi. 

- Cum adică? 

- Părinţi vor ştie dacă oameni nu avut undeva semeni nu așa deştepţi, 
bahlah, pentru ca să duşmani transforme în ei. Nu e bine ucis pe nimeni. 

Bella își simţi tot sângele cum îi năvăleşte în obraji. 

- Şi dacă noi nu avem o ființă în care să ne transformăm dușmanii, 
înseamnă că n-au să mă ajute? 

- Nu, acum tu înţeles nu. Ei doresc doar ca distrugere scurtă să fie. Unii 
părinţi aduc încă aminte luptele dintre ei pe vremea când ei nu patruzeci şi 
şapte. Ei cred că distrugere semeni durere mare este. 

Bella dădu afirmativ din cap, deşi el unul simţea mai degrabă o plăcere la 
gândul că în curând lupta avea să fie angajată, iar clonele înfrânte. 

- Stăpân Suprem vrea ştie când voi daţi nouă nave. 

Bella trase adânc aer în piept şi se pregăti să spună minciuna pe care o 
ticluise cu multă vreme înainte, împreună cu N'Gai Loon. 

- Spune-le părinţilor tăi că există două feluri de zbor: unul pe lângă o 
planetă, spuse Bella învârtindu-și degetele mâinii drepte în jurul pumnului 
stâng. Ăsta e simplu. Și bahlah ai voştri o fac deja. Zborul de la o stea la 
alta nu poate fi făcut însă decât de oameni. 

Zuul explică, iar vorbele lui produseră o agitaţie puternică printre mătci. 

- Părinţii vor să știe de ce, reveni Zuul. 

- Fiindcă e nevoie de un material rar, pe care doar oamenii îl au. ÎL 
folosim ca să ne punem în mişcare navele și numai noi știm să-l găsim. 

Traducerea spuselor împăratului stârni o gălăgie imensă printre mătci. 
Aşa cum se aștepta, întrebarea crucială veni de la ele prin cuvintele 
poticnite ale lui Zuul: 

- Părinţi vor știe ce trebuie face ca ei zboare prin stele. 


- Printre stele... 


- Printre stele, repetă Zuul. 

Bella îşi permise un zâmbet convins fiind că nimeni din încăperea aceea 
nu cunoștea semnificaţia gestului său. 

- Spune-le părinţilor că, dacă ne vor ajuta până la capăt şi vor învăţa cum 
se pilotează navele interstelare, îi vom învăţa să călătorească prin stele. 

Chiar prin mijlocul lor, gândi Bella. 

- Trebuie să înțeleagă că zborul spaţial e un lucru care se învaţă greu, e 
scump și necesită responsabilitate. Înţelegi ce-i aia responsabilitate? 

- Zuul crede înțelege. Dar nu crede că părinţi înțelege. Zuul încearcă 
explice. 

- Lasă asta, spune-le mai bine că mulţi dintre bahlah vor fi ucişi, că 
dușmanii noștri sunt puternici. E mai important să hotărâm ce se va 
întâmpla în timpul războiului. După aceea avem timp destul să hotărâm 
dacă şi cum veţi zbura printre stele. 

- Părinţii spun bahlah nu contează. Ei face mulți bahlah și învaţă bine la 
ei. Contează doar ei plece departe de numere. 

Bella dădu din cap și privi pătrunzător spre Zuul. 

- Vreau să fii sigur că au înţeles că urmează să ne ajute și după ce se 
termină războiul. Trebuie să construim lumi împreună, să hrănim miliarde 
de oameni. 

Zuul fluieră spre mătci și răspunse repede: 

- Părinţi știe asta. Ei gata ajute la voi. 

Bella știa că discuţia ajunsese într-un moment crucial. N'Gai Loon 
insistase foarte mult şi chiar îl convinsese pe Bella ca, înainte de a-i elibera 
pe zeți în Univers, să se asigure măcar și formal că nu-și puteau modifica 
viruşii astfel încât să-i controleze şi pe oameni. 

- Zuul, prietenul meu mai bătrân... 

- Bătrân păr alb lung... 

- Da, acela. El m-a rugat să-i întreb pe părinţi dacă nu o să încerce să ne 
controleze și pe noi așa cum o fac cu bahlah. 

- Zuul explicat la tine: ei nu poate așa ceva. 

Bella dădu din cap neîncrezător. 

- Eu cred că părinţii tăi sunt capabili de lucruri extraordinare. Întreabă-i 
cum ai luat tu naştere. Fiindcă dacă au fost în stare să producă o ființă atât 


de diferită față de ei așa cum ești tu, sunt cu siguranţă capabili să găsească o 
cale prin care să ne controleze pe noi ca pe nişte bahlah. 

Zuul începu să fluiere mai agitat decât îl văzuse Bella vreodată. 
Împăratul avu senzaţia chiar că lucrătorul modificat are o discuţie în 
contradictoriu cu Stăpânul Suprem. Zuul vorbi într-un târziu, după ce 
ignorase o bună bucată de vreme semnele de nerăbdare ale împăratului. 

- Părinţii mei spus că rasa noastră are secrete mari la fel cu voi. Voi 
zburaţi prin stele, noi creat bahlah superbi pentru construit edificii. Pentru 
vorbit oameni, ei creat Zuul. 


- Asta știu, nu se lăsă Bella. Vreau să știu cum anume... 


- Stăpân Suprem ştiut dinainte tu întrebai asta. El zis că Zuul mai 
complicat decât zborul prin stele. 

- Printre stele... 

Bella zâmbi încă o dată. Avusese dreptate şi abia aştepta să-i spună asta 
lui N'Gai Loon. Era adevărat însă că reciprocitatea aceea bizară întru 
ascunderea zborului spaţial şi a naşterii lui Zuul, deşi era acceptabilă pentru 
ambele părţi, purta în ea germenii unui conflict latent. Bella era însă de 
foarte multă vreme om politic. Se avântase în luptă având lângă el tovarăşi 
cu mult mai puţin motivaţi decât zeţii. Era hotărât să ia problemele pe rând. 
Deocamdată dorea să elimine clonele. Dacă zeţii se obrăzniceau, aveau să 
afle şi de celelalte cuceriri omenești: exploziile nucleare sau chiar 
obliterarea planetară. 

- Războiul va începe curând. Duşmanii noștri au aflat unde suntem și ne 
vor ataca. 

- Părinţii spun bahlah mulţi pregătit. 

Bella se retrase câțiva paşi mergând cu spatele și apoi o luă înaintea lui 
Zuul silindu-l pe acesta să se deplaseze mai repede decât normal, ceea ce îl 
făcea să pară mai degrabă că se prăbuşeşte spre înainte decât că merge. 
Parcurseră destul de greu drumul de întoarcere, mai ales din cauza 
tânguielilor lui Zuul, care se plângea că Bella aleargă, alternând vorbirea lui 
ciudată cu fluierături din soiul celor cu care comunica mătcilor. La ieşirea 
din edificiu Bella văzu figurile preocupate ale celor doi quinți: 

- Nu cred că am întârziat atât de mult... Încercă Bella să pară nepăsător. 
Preocuparea voastră... 

- Escadrilele 1 şi 3 au angajat bătălia orbitală, Sire. Ne-au descoperit. Am 
reuşit să neutralizăm un prim crucişător și acum prietenii zeţi le vânează 


ultimele navete monoloc. Aţi avut dreptate. Piloții lor nu se compară nici pe 
departe cu zeţii, spuse Heyyn Pars. 

Bella sări în transportorul uşor și privi semnificativ spre celălalt quint, 
Allin Perse, care, fără vorbe, îl ridică în spate pe Zuul şi-l aşeză destul de 
smucit pe o banchetă. 

- N-avem timp. Dacă tot trebuie să luăm și pocitania cu noi, măcar s-o 
facem repede, bombăni  quintul, răspunzând  voalat  tânguielilor 
extraterestrului. 

Transportorul demară lăsând în urmă un nor de praf. 

- Se împlineşte voia Dumnezeului nostru, rosti în limba lui șuierată 
Stăpânul Suprem. Semnele nu ne-au minţit. Cercul pe care l-am visat există. 
- Omul nu e sincer. 


- Nimeni nu e sincer niciodată. Trebuie să fim doar cu băgare de seamă 
și să păşim cu încredere pe calea trasată de Domnul Dumnezeul nostru. Să 
avem credinţă că ne va feri de vicleniile oamenilor. Trebuie să credem că 
nimeni şi nimic nu e deasupra lui. Ne va izbăvi de păcatul numerelor... 


Hippona. Desigur că asta nu înseamnă mai nimic pentru noi. Cu toate 
astea, Sfântul Augustin a fost primul care s-a întrebat dacă nu cumva 
îndoiala, şi nu opţiunile multiple constituie esenţa libertăţii. Nu ştiu ce a 
răspuns el atunci. Știu însă că trebuie să fie aşa, de vreme ce aţi citit cu toții 
Regulamentul canonic și acum ţineţi în mâini scrierea mea." 

Oksana Bint Laesia — Introducere în studiul Regulamentului canonic 


9. EȘTI SPERIAT. Și trist... 

Xtyn clătină din cap, încercând parcă să-şi alunge din minte prezenţa 
delicată a Alaanei. 

- Nu știu ce să fac. Aș dori să fiu singur. 

Cei ca noi nu sunt niciodată singuri, Xtyn. 


- Ce vrei să spui? 

Doar că ai învăţat prima lecţie a umanităţii adevărate. Îmi aduc aminte 
că, pe vremea când eram copil pe Vechea Terra, de unde m-au recrutat, 
credeam că e îngrozitor ca în mintea ta să poată pătrunde cineva care să-ţi 
afle toate gândurile şi secretele. 

- Chiar așa este! în ann, nimeni nu trebuie... 

Există o formă şi mai brutală de a viola intimitatea cuiva: aceea de a-i 
urmări fiecare mişcare, fiecare gest fără a-i pă-trunde în minte. În felul ăsta 
toate greșelile devin intenționate. 

- Vorbești în șarade, nu înţeleg ce vrei să zici. 

Vorbele mele nu au alt sens decât acela de a te face să-ţi împlinești 
menirea. 

- Îmi tot repeţi asta. Nu sunt sigur însă că ştiu care e menirea mea. 

Nimeni nu ştie... 

- Și atunci cu ce drept pretinzi că ştii ce trebuie să fac? 

Destinul tău, Xtyn, va fi mai important decât pot eu să-mi imaginez. Sunt 
ca un om care stă într-o vale adâncă și priveşte un râu năvalnic... Știe că 
forța lui îl eliberează într-o mare, dar nu poate vedea vărsarea. Nici eu nu 
pot vedea ce vei deveni, dar știu în ce direcţie trebuie să te mişti. Și sunt 
convinsă că ești pe calea cea bună. 

- Ce e un râu, Alaana? 

Ceva care, la fel ca şi menirea ta și a semenilor tăi, nu se găsește în 
logica Kyrallului. 

Pumnalul ritual reteză o şuviță din părul fetei. Faţa îngrozită a tinerei se 
distingea clar, deşi se afla la distanță mare de Xtyn. Ciocnindu-se aproape 
cu primul cuţit, un altul reteză veșmântul shu pe umărul stâng. Pielea 
strălucitoare se arătă mulțimii care oftă sonor. 

Xtyn simţea surescitarea din ly. În vocea tribului se amestecau aceia care 
credeau că fata trebuie să moară, dar și câteva minţi pe care Xtyn le simţi cu 
emoție; una din ele strălucea cu puterea unui rug imens. Prea concentrat să 
deceleze cine o iubea într-atât pe fata aceea, Xtyn aproape că recepţionă în 
plin lovitura ei. Fusese o încercare jalnică. Cuţitul se ridicase de pe sol şi 
abia dacă îi lovise șovăielnic mantia. Preotul simţi propriul veșmânt shu 


cum tresare de uimire și... da, parcă era plăcere în emoţiile acelea primitive 
ale coloniei sale de ciuperci. 

Xtyn îşi proiectă gândurile în mintea fetei şi îi strigă să stea liniștită. 
Paralizată de frică, tânăra aproape că izbucni în plâns când un alt pumnal îi 
reteză veșmântul și de pe celălalt umăr. Fata rămase goală în fața semenilor 
ei. Trupul proaspăt și superb păstra încă semnele copilăriei, deşi formele de 
fetiță se rotunjiseră. Xtyn gândi că, la fel ca și el, la fel ca şi Zerri, fata 
aceea abia dacă avusese timp să-și dea seama ce este viaţa, atât cât putea ea 
fi cunoscută pe Kyrall. Iar faptul că nedreptatea de a ucide o asemenea 
fiinţă nu i se arăta decât lui îl umplu din nou de tristeţe. 

- Acum omorâţi-o voi, tună Xtyn. E dezonorată, am dovedit că nu îmi 
poate rezista în duel... 

Xtyn simţi o ușoară revoltă în ly. 

- V-am prevenit că aşa va fi! Lăsându-mă pe mine în viaţă aţi ales calea 
grea a schimbării! De aceea vă spun: omorâţi-o voi! 

Xtyn văzu cu coada ochiului cum două dintre pumnalele rituale se ridică. 
Căută disperat să vadă cine încearcă să le controleze. Undeva în spatele său, 
Elek, o femeie bătrână, încerca să pună în aplicare îndemnul Preotului ei. 

Acţionând fulgerător, Xtyn ridică toate cele cincisprezece pumnale rituale 
şi stârni un vârtej de metal asupra bătrânei, care rămase la rândul ei 
despuiată. În jurul ei se formă imediat un gol şi, fără să vrea, gloata o 
împinse pe Elek în centrul arenei de consacrări. 

- Ai crezut că are vreo importanţă faptul că am învins-o pe fata asta, pe 
care părinţii ei au împins-o prea devreme spre consacrare, sperând să scape 
de responsabilitățile din ran<P. Uite că te-ai înșelat! strigă Xtyn în mintea 
bătrânei. 

Tânărul Preot se întoarse spre tribul lui. 

- Pe cine omorâm acum? Cu ce e mai bună baba asta decât... 

Insa, mă cheamă Insa. 

- Insa, completă Xtyn șoapta fetei. Nici una nu se poate pune cu mine, cu 
Preotul tribului. 


- Nimeni nu se poate întrece cu tine! De aceea există Preoţi, strigă Arrus, 
materializând un gând care ajunsese să domine vocea ly. 

- lar eu vă spun că nici dacă aţi fugi acum cu toţii în rand şi aţi încerca să 
mă ucideţi, probabil că nu aţi reuși. De ce să nu vă omor pe toţi? Mi-ar 
ajunge un singur arbore negru şi asta m-ar pune la adăpost de vizitele... 


- Poţi deveni pustnic oricând dorești, strigă din nou Arrus. 

Xtyn izbucni într-un râs molipsitor și arătă spre cele două femei care 
stăteau dezbrăcate în mijlocul arenei. 

- Și ce înseamnă, Făurarule, atunci când un om tânăr şi întreg ca mine, 
având de ales între fata asta şi baborniţa care-i stă alături, decide să plece în 
pustie? Ce fel de bărbat e ăsta? Ai pleca alături de el în luptă, departe, în 
podiș? 

Mulțimea izbucni în râs. Încurajat, Xtyn continuă: 

- Dar nu e momentul să ne veselim acum. Vă rog doar să priviţi la 
semnificația profundă a alegerii noastre. Faptul că astăzi o voi cruța pe Insa, 
dar și pe Elek, arată că preţuiesc şi prospețimea tinereţii dar și înțelepciunea 
vârstei. În mine zac destule puteri pentru a le apăra pe amândouă. Despre 
asta v-am vorbit şi acum e momentul să alegem. 

Cu paşi târşâiţi, Arrus se apropie de Xtyn şi-şi ridică mâna. Toţi ceilalți 
tăcură. Amuţi până și vocea ly, semn că se temeau cu toţii de Făurar. 

- Nu am pretenţia că înțeleg ce vrei să faci. Ştiu că mă poţi ucide chiar 
acum și mai ştiu că probabil pe Kyrall nu a existat nicicând un om mai 
puternic decât tine. Pot să mă gândesc desigur cum s-a făcut de ai devenit 
ceea ce eşti. Moartea timpurie a mamei tale, faptul că nu ai ştiut niciodată 
cine ţi-e tatăl... Toate astea te-au făcut puternic. Trebuie însă să înţelegi că 
viaţa noastră se scurge altfel, că suntem prizonierii Kyrallului şi nu putem... 

- Mintea voastră e prizoniera Kyrallului! Și atâta vreme cât acolo nu se 
va naşte libertatea, veți continua să vă ucideţi copiii. Faceţi ce vreţi! 

Xtyn îşi înfășură veşmântul shu strâns în jurul taliei și porni grăbit spre 
adăpostul lui din peşteră. Aproape că se amesteca cu ceilalți când îl auzi pe 
Arrus strigându-l. 

- Ştii de ce îţi este atât de greu să ne convingi? 

Xtyn se opri, zăbovi puţin și apoi se întoarse încet spre Făurar. 

- Nu. 


- Pentru că nimeni nu poate înţelege ce împletitură de gânduri sau ce 
voce străină îți șopteşte toate astea. Ceea ce spui e atât de ciudat, e atât de 
nou pentru Kyrall încât, fiindcă oamenii nu înţeleg, e greu să-i convingi să 
te urmeze. 

Xtyn îl privi în ochi pe Făurar. 

Nimic nu e ceea ce pare. Nimic nu e nou. Dar asta nu înseamnă că totul 
trebuie să rămână neschimbat. ÎL auzi Xtyn pe Arrus şoptindu-i în minte. 


Pradă deznădejdii, Xtyn se întoarse şi intră grăbit în adăpostul lui. Își 
aruncă veșmântul shu peste resturile unui fruct negru și nu-și putu stăpâni 
un surâs când îşi simţi haina cum începe să digere cu poftă substanțele 
hrănitoare. Se întinse pe laviţa care îi ţinea loc de pat și își aţinti privirea în 
tavan. 

Nu avea prea multe amintiri din copilărie. Crescuse destul de chinuit, și 
numai un noroc făcuse ca tribul să nu îl supună consacrării la vârsta de şase 
ani, ca pe orice orfan. De fapt, prima lui amintire era aceea a unui contact 
mental tandru și delicat cu Alaana. Ea îl învățase cum să ascundă 
adevăratele dimensiuni ale minţii sale, ea îl învățase să-şi cunoască trupul și 
să se miște nevăzut, mai repede decât şi-ar fi putut închipui cineva. Nu era 
sigur, dar credea că Alaana nu era străină nici de împrejurarea aceea ciudată 
în care expediția din sat dăduse peste sălașul improvizat al mamei sale. 
Găsiseră acolo un prunc destul de mic și cadavrul unei femei tinere, care 
murise din motive pe care Făurarul, Arrus, nu le putuse descoperi. Îi 
spuseseră că asta se întâmplase în urmă cu șaisprezece ani și că el nu fusese 
mai mare de câteva luni. 

Misterul nașterii sale îi înflăcărase de multe ori imaginaţia. Printre 
Pustnici se aflau și oameni care refuzau să trăiască după legile satelor și 
care cultivau un copac negru pipernicit, care să le dea destule fructe doar 
pentru ei, nici prea multe pentru a atrage animalele, dar nici prea puţine, 
astfel încât să aibă ce mânca. Bănuia că mama lui fusese izgonită tocmai 
fiindcă crezuse în ceea ce credea şi el acum: că oamenii trebuiau să aibă un 
alt destin decât acela de a se feri la infinit de sălbăticia Kyrallului. 

Se întrebase adeseori de ce îl alesese Alaana tocmai pe el pentru a-i 
împărtăşi acele învățături minunate. Nu reușea să înțeleagă ce anume era 
atât de special la el încât să o facă pe femeia aceea, al cărei chip și-l putea 
doar imagina, să riște atât de mult pentru a fi, măcar și pentru câteva clipe, 
în contact mental cu el. Nici măcar nu înţelegea cum făcea Alaana să-și 
proiecteze din psiac gândurile numai în mintea lui. O întrebase. Și încă de 
mai multe ori. Dar nu primise niciodată vreun răspuns. Ştia doar că el nu o 
putea căuta niciodată, că legătura dintre ei funcţiona doar într-o singura 
direcţie. 

Xtyn auzi o bătaie în ușa. Mormăi ceva și, în cămăruţa lui, intrară Insa și 
Lonis, un bărbat cu umeri firavi, cu ochi spălăciţi şi părul rar. Alăturarea 
celor doi nu îl uimi. În timpul luptei, Lonis fusese acela care se dăduse de 
gol în vocea ly că nu vrea ca Insa să moară. 


- Știu ce vreţi să-mi spuneţi, începu Xtyn. 

- Cu tot respectul pentru tine şi pentru ceea ce ai făcut astăzi, trebuie să-ţi 
spun că numai dacă ai făcut necuviinţa de a intra în ann ai putea şti asta. 

- V-aţi gândit vreodată de ce nu avem voie să pătrundem până la capăt în 
mintea semenilor noştri? replică Xtyn, aparent fără vreo legătură cu spusele 
tânărului. 

Insa clătină tăcut din cap. 

- Eu cred că strămoșul care a făcut regula asta a vrut să ne protejeze de 
nebunie, dar era convins şi că acolo, în adânc, toate minţile umane sunt la 
fel. De aceea îţi spun că ştiu ce vrei să-mi zici, şi asta fără să-ţi fi pătruns în 
ann. 

În momentul acela, Insa făcu un gest care aproape că-i tăie răsuflarea lui 
Xtyn: își aşeză palma micuță pe pieptul său gol, în dreptul inimii, și îi spuse 
simplu: 

- Încă suferi după Zerri. 

Tăcură o vreme toți trei. Apoi Lonis începu să vorbească asigurându-l pe 
Xtyn că va lupta cât trei în rand, că nu se va feri de atacul fiarelor 
kyralliene, că traiul alături de Insa îl va face să fie de zeci de ori mai fioros 
în luptă... 

- Şi oare ce anume din toate astea nu ţi-am spus eu înainte? îl întrebă 
Xtyn cu blândeţe. 

- Știu că mi-ai spus. M-am gândit doar că-ţi va fi mai ușor dacă știi că nu 
eşti singur. Noi suntem gata să te urmăm, indiferent de ceea ce vei face. 

Xtyn se ridică, lăsându-și picioarele să atârne pe marginea patului. 

- Voi face ceea ce am de făcut. În anotimpul acesta mai am de pronunţat 
cinci consacrări. Cel puţin trei dintre candidaţi nu au nici o șansă. Printre ei 
este şi o fată care abia dacă poate ridica pulberile. Vreau să opresc însă 
consacrările. 

- Asta înseamnă... Începu Insa. 

- Da, înseamnă că o să mai sădesc un arbore negru. 

- Se vor împotrivi, rosti gânditor Lonis. 

- Atunci va fi rândul vostru să-mi demonstraţi că nu sunt singur. 


- Și ce să facem noi? Așa cum ai spus, nimeni nu ţi se poate opune. 


- Vreau să-mi staţi pur şi simplu alături. Asta mă va face să mă simt mai 
puternic. 

Xtyn simţi undeva departe, în vocea ly, ca Insa dorea să-i spună ceva. Se 
frământa, nu avea încredere nici în ea şi nici în judecata lui: 

- Nu-ţi fie frică... 

- Nu de frică e vorba. Mă gândesc doar că poate ideea mea nu e bună. M- 
am întrebat însă mereu de ce nu se unesc triburile pentru a face o imensă 
plantație de arbori negri. E adevărat că ea ar aduce toți prădătorii 
Kyrallului, dar împreună am fi mai puternici și nu ar mai conta chiar fiecare 
fruct... 

- Ştii bine că aşa ceva nu e posibil, îi puse blând Lonis o mână pe umăr. 
Xtyn văzu cum acolo unde intrase în contact cu mâna bărbatului veșmântul 
shu al fetei devenise ceva mai albicios. Nu s-ar putea crea niciodată un rand 
atât de mare. 

- Dar dacă n-am avea nevoie? Dacă am învăţa să luptăm altfel? Sau dacă 
am face mai multe randuri care sa ne apere arborii din toate părţile? 

- Asta s-a încercat, zise Xtyn. Arrus mi-a spus că, în urmă cu câteva 
generații, triburile au încercat să se unească și că totul era să se termine cu 
un dezastru... 

- Și, totuși, există ceva care nu s-a mai încercat, insistă Insa. 

Bărbaţii tăcură, invitând-o să vorbească. 

- Dacă am cere ajutorul celor din psiac? Ei ar putea construi un rând atât 
de trainic încât să încăpem cu toţii. Dacă ar folosi materialul acela din care 
se spune că e construit psiacul... 

- Şi de ce să ne ajute? 

- Nu ştiu, clătină fata din cap. Poate pentru că sunt tot oameni? 


- Îmi aduc aminte destul de bine că, ultima dată când au fost în satul 
nostru, s-au comportat destul de neprietenos. Nu cred că scăparea noastră 
este la ei. Sau, mai bine zis, nu cred că ne vor ajuta de bună voie. 

Câteva minute, fiecare rămase cu gândurile lui, ascultând la vocea ly a 
tribului, la zumzetul acela atât de familiar care-i făcea să se simtă în 
siguranţă. 

- Și atunci ce-o să facem? întrebă Insa. 

- O să mergem să aducem un pui de copac. N-am mai fost demult la 
mormântul mamei mele. 


inta lui Xtyn nu era prea îndepărtată. Ştia exact de unde ar fi putut lua 
puiul de arbore de care avea nevoie. Purtând sub braţ o unealtă rudimentară, 
porni tăcut, însoţit de Lonis şi de Insa. Urcară pe o potecă povârnită până la 
înălțimea platoului şi, când ajunseră sus, vântul îi lovi în față cu putere. 
Xtyn simţi încercarea slabă şi zadarnică a veşmântului de a-și păstra forma. 
Punând capul în piept, cei trei parcurseră cu paşi grăbiţi drumul scurt până 
într-o viroagă adăpostită între doua stânci imense. Pe măsură ce se 
apropiau, inima lui Xtin începea să bată mai tare, iar mintea se străduia din 
răsputeri să nu lase să răzbată spre suprafață sentimentele legate de primul 
său cămin. 

Trăise acolo împreună cu mama lui, care fusese alungată din sat după ce 
Preotul de atunci ezitase să o ucidă în timpul consacrării. Se prezentase în 
faţa examenului acela de maturitate fiind însărcinată, ceea ce era un lucru 
destul de rar. Refuzase cu îndârjiră să spună cine e tatăl copilului și nu 
reuşise să treacă de ruuk. Nimeni nu avea însă cum să știe dacă acest lucru 
se datora minţii ei prea slabe sau fătului care-i creştea în pântece. Sătenii 
ştiau de generaţii întregi ca femeilor însărcinate li se diminuau puterile psi, 
în special în primele luni, de parcă mintea lor ar fi sculptat în propria carne. 

Femeia născuse singură undeva nu departe de sat și Arrus îi povestise că 
refuzase să se întoarcă de mai multe ori. Își clădise acolo un adăpost și 
trăise sperând probabil că nu va fi atacată niciodată. Xtin nu ştia de ce 
murise mama lui. Nu-i întrebase nici cum arăta adăpostul atunci când tribul 
Omenori îl descoperise întâmplător, aproape mort de foame. Anii care 
urmaseră nu fuseseră legănaţi decât de vocea pe care începuse să o audă în 
minte şi despre care crezuse mult timp că e a mamei sale. 

Xtyn se aruncă deodată la pământ. Lonis îl urmă imediat, dar Insa ezită 
câteva secunde, îndeajuns pentru ca străinul să-i observe. 

Văzându-se descoperit, Xtyn înaintă curajos, cu mintea la pândă. 

- Cine ești și ce vrei? De ce răscolești mormântul mamei mele? 


- Sunt Essen, din tribul Ulanni, și am tot dreptul să distrug arborele ăsta, 
rosti bărbatul arătând spre trunchiul firav al unui copac negru. 

Xtin privi mai atent. Copacul era doar închircit, rămăsese mic fiindcă 
fusese încercat de vânturile podișului, dar trunchiul său arata că e destul de 
bătrân. Se apropia de vremea rodirii. 

- Nu are sens. O să luăm noi copacul. 

Străinul îi privi neîncrezător. 


- Și ce-o să faceţi cu el? 

- II vom planta în livada noastră. 

- Îţi baţi joc de mine! se încruntă Essen. 

- Te asigur că nu am nici cea mai mică intenţie să fac asta. 

Străinul privi încă o dată spre copac, păru că se gândește preţ de câteva 
momente, apoi renunță brusc. 

- Fie. Nu înţeleg ce vreţi să faceţi cu el, dar n-am nici un motiv să vă pun 
intenţiile la îndoială. Am să plec acum. 

Insa se apropie de Xtin şi-şi şopti: 

- Întreabă-l ce are sub mantie. 

Tânărul își încorda privirile şi văzu că într-adevăr veșmântul străinului 
făcea câteva falduri ciudate. 

- lartă-mi necuviinţa, dar ni se pare că ascunzi ceva sub mantie. Sălașul 
ăsta a fost al mamei mele și lucrurile de aici... 

Străinul dădu repede din mână, ca şi cum ar fi vrut să se apere de o 
insectă imaginară. 

- A fost, prietene, a fost. Ăsta e cuvântul. Nu ştiu să existe vreo lege care 
să-mi interzică... 

- Eşti pe pământul tribului meu, rosti Xtin pe un ton războinic. 

- Sunt pe podiş, și aici nimeni nu domnește. 'Triburile au în posesie doar 
văile. 

- Şi cine spune asta? se repezi Lonis apropiindu-se de străin. 

Speriat, Essen, cu un gest fulgerător, scoase de sub mantie trei cuțite pe 
care le aruncă repede în faţa lui, facându-le să plutească cu lamele 
îndreptate spre cei pe care îi credea dușmani. 

- Eşti nebun? strigă Lonis dând înapoi. Violenţa o păstrăm pentru 
animalele care ne hăituiesc. Ce se va alege de noi dacă vom începe să ne 
omorâm unii pe alții? 

Poate că asta e soluţia. 

Ochii lui Xtyn căpătară o căutătură fixă. 

- Lasă pumnalele! strigă şi Insa, care captase o umbră a gândurilor lui 
Xtyn. Nu ştii la ce te expui. Lasă pumnalele! 

Străinul începu să se depărteze mergând cu spatele și fără a-i pierde din 
ochi pe cei trei. 

Vor veni să-l răzbune. Și asta va fi șansa mea. 


- Îţi spun pentru ultima oară să înapoiezi ceea ce ai furat, tunăXtyn. 


În loc să îl asculte, Essen se întoarse şi începu să alerge din toate puterile. 
Xtyn se mișcă la rândul lui ca o nălucă și, fără ca Lonis sau Insa să-l poată 
vedea, îl apucă pe străin de mantie și-l trânti la pământ. De sub veşmântul 
lui Essen căzu un corp strălucitor, asemănător cu un ou de metal. Într-o 
încercare disperată de a se apăra, străinul își năpusti toate cele trei pumnale 
spre gâtul lui Xtin, dar cuţitele se opriră în aer și se înfipseră apoi în 
pământ, dominate de imensa putere mentală a lui Xtyn. 

- Nu se poate! bolborosi Essen. Nu se poate... 

Cu un zâmbet dispreţuitor, Preotul îl lovi scurt în beregată. Vocea 
străinului se frânse. Fără a privi înapoi, tânărul merse spre obiectul pe care 
Essen îl plătise cu preţul vieţii. 

- Ce-i asta? întrebă Insa. 

- Nu ştiu, dar mama probabil că a păstrat bucata asta de metal lucitor cu 
mare grijă. 

- Păi cum s-ar fi putut... 

- Probabil că a ascuns-o atât de bine încât eu nu am găsit-o. Pare că e un 
recipient. 

- Recipient? se miră Insa. 

Fără cuvinte, Xtin răsuci într-un fel ciudat obiectul şi obținu două 
jumătăţi perfect egale. 

- Poate că obișnuia să fiarbă fructe în vasele astea, zâmbi tânărul. 

- Ce frumoase sunt, cât de tare strălucesc... Nu cred că sunt făcute de 
cineva de pe Kyrall! Și uite, aici sunt niște semne! 

- Alte semne. Am mai văzut unele recent. Lasă-le! Probabil că nu au nici 
o însemnătate. Hai mai bine să ducem copacul în sat înainte să se lase 
noaptea. 

Fata își trecu degetul peste literele adâncite în metalul strălucitor şi simţi 
o senzație stranie. O uită însă imediat, grăbindu-se să îi ajute pe cei doi care 
se apucaseră deja să dezgroape rădăcinile. Abandonată pentru moment, 
inscripţia sticlea enigmatic în bătaia astrului care lumina Kyrallul: Sfinte 
Augustine, ajută-ne să împlinim menirea noastră cea pe de urmă. Ajută-ne 
să ne apărăm Domnul de propria nemărginire. 


"Călugării augustinieni pretindeau că, indiferent de ceea ce facem în 
viaţă, nu putem păcătui, fiindcă relele noastre au fost prevăzute de 
Dumnezeu și se încadrează în planul Lui măreț. Operatorii din psiac cred că 
li se cuvine orice şi pot fi scăpaţi de orice pedeapsă pentru că, altfel, 
respectarea oricărei norme legale sau morale le limitează capacitățile 
mentale. Sunt oare atât de diferite pe cât par aceste argumente? Numai 
analizând modul în care noi înşine ne rezolvăm constrângerile vom putea şti 
dacă alegem cu adevărat să fim ceea ce suntem sau constituim doar piese 
într-un joc ale cărui limite nu le putem întrezări." 

Oksana Bint Laesia - Introducere în studiul Regulamentului canonic 


10. RADOSLAV SE ODIHNEA ţinându-și mâna peste fiola cu lichid 
albastru luminiscent pe care o ascundea cu grijă de când părăsise Abația. 
Auzi paşii Mariilor și îşi dădu seama că trec pe lângă colţul coridorului 
întortocheat care unea cele mai importante părţi ale adăpostului lor. 

Sobolan. Am devenit un şobolan. Sfinte Augustine, de ce lași toate astea 
să se întâmple? 

- Bună ziua, Rade, intră zâmbind Adam. 

- De unde ştii? 

- Ce anume? 

- De unde ştii că e ziuă? Și, mai ales, ce te face să zici că e bună? 

Ariam sesiză dispoziţia proastă a bătrânului şi zâmbetul i se lăţi. 

- Aaa, păi e simplu. De vreme ce Dumnezeu pare să ne fi abandonat aici, 
deodată cu Sfântul Augustin, cea mai importantă persoană din univers am 
rămas eu. Deci, dacă mie mi se pare că e ziuă, înseamnă că acolo sus pe 
planetă străluceşte soarele. Mă rog... Cum s-o fi chemând steaua asta a 
Kyrallului. 

Maria intră şi ea în joc. 

- lar bună este ziua fiindcă nu ai reuşit să ne tragi clapa și să mori după 
ce ai auzit vorbele alea. Ar fi fost tare păcat să pleci dintre noi, mai ales că 
nu ne-ai explicat ce anume te-a tulburat atât de tare. 

Abatele ridică ochii mirat spre femeie. 

- Credeam că ai priceput... 


Airam se aşeză lângă bătrân, luându-i în palmă mâna brăzdată de cute 
adânci. Degetele lor se împletiră și preţ de o clipă priviră amândoi fascinaţi 
unirea aceea care însemna atât de multe. 

- Rade, tu însuţi ne-ai spus că nu întâmplător am ajuns pe Kyrall. Era 
normal să... 

Abatele strânse uşor degetele femeii. 

- Uneori perspectiva profeţiei împlinite poate fi năucitoare. Mai ales când 
tu însuţi ai făcut-o. Pentru mine nu mai este acum nici o îndoială că nu am 
ajuns aici dintr-un motiv oarecare. Numai cât mă gândesc la celelalte 
alternative pe care le-am avut pe Vechea Terra... 

Tăcură cu toţii. Prima și cea mai dificilă decizie fusese aceea de a nu-l 
ucide pe Kasser și pe oamenii lui în defileul în care îi găsiseră călugării. 
Abatele își amintea cu exactitate că perspectiva represaliilor garnizoanei 
imperiale şi respectul pentru familia Boszt nu-l influenţaseră decisiv. În 
seara când oamenii săi i-l predaseră pe Kasser, simţise pentru prima dată că 
evenimentele pe care le declanșase l-ar fi putut doborî şi că era nevoie de 
ceva mai mult decât înțelepciunea celor şaizeci de generații de abaţi pentru 
ca întreaga omenire să supraviețuiască. Văzuse atunci în bătrânul împărat 
un posibil aliat și realizase că moartea lui nu ar fi ajutat cu nimic. Apoi 
Mariile omorâseră quintul şi lucrurile se precipitaseră. Senzaţia aceea 
amestecată de complicitate şi sprijin nu-l părăsise niciodată, deşi era 
convins că partenerul lui nu putea fi creditat cu o încredere deplină. 

Fără să-şi dea seama, duse mâna la fiola pe care o purta strânsă într-o 
pungă de piele atârnată de gât. 

- Vreau să mă ascultați cu atenţie, zise Abatele ridicându-se într-un cot 
pentru a le putea privi mai bine pe femei. Dacă mi se întâmplă ceva... 
indiferent ce, menirea Abației vă revine vouă. De altfel, toţi anii ăştia care 
au trecut de la evenimentele de pe Vechea Terra, m-au convins că acel 
concurs, pe care l-am pornit în Abaţie şi care trebuia să-mi desemneze 
succesorul, a fost câştigat de voi. 

- Da, asta aşa e, dar încă nu știm ce s-a petrecut cu Aloim... 

Abatele zâmbi larg. 

- Cred că asta e o caracteristică feminină. Niciodată... 

Abatele se opri, ezitând. 

- Ce anume? vru să știe Airam. 


- Curiozitatea asta morbidă și apetenţa pentru fleacuri. 


Mariile se priviră una pe cealaltă şi aproape că izbucniră în râs. 

- Crezi că e cel mai nimerit moment pentru a-ţi reafirma disprețul faţă de 
femei? dori să ştie Airam. 

- Nu, nu e vorba de asta, protestă Abatele dând din mână de parcă ar fi 
dorit să alunge o muscă sâcâitoare. Mă miră doar că nu aţi înţeles și singure. 
lar curiozitatea voastră nu face decât să afirme acest lucru, care nu e de 
laudă nici pentru voi şi nici pentru nebunul care are de gând să vă 
încredințeze destinul a șaizeci de generaţii de frați augustinieni. 

Bătrânul le privi pe femei încercând cu disperare să observe o umbră de 
înțelegere pe chipurile lor. Feţele Mariilor trădau însă deopotrivă 
nedumerire şi o oarecare doză de nepăsare. 

- Aloim ar fi fost un excepțional operator psi. Avea capacitatea de a se 
strecura în mintea oamenilor. A reușit să ascundă lucrul ăsta atât de bine, 
încât eu nu am ezitat să-i injectez un fel de drog al adevărului., fiindcă 
doream să ştiu care erau dimensiunile trădării sale. Asta l-a transformat în 
ceva neomenesc, într-un fel de quint. 


- Quinţii nu sunt neoameni, îl contrazise Maria cu patimă. 


- Mă învinuieşti pe mine de subiectivism și totuși nu realizezi că viața ta 
s-a înțepenit în Biserica Alambicului. Te încăpăţânezi să retrăieşti la infinit 
momentul acela în care fiecare am avut ceva de pierdut, rosti Abatele pe un 
ton trist. 

Radoslav se ridică cu greutate şi-şi aşeză picioarele desculțe pe 
pardoseală. Răcoarea îi făcu bine. 

- Am să vă încredinţez astăzi ultimul dintre secretele Abației. N-aș fi 
făcut-o dacă nu m-aș fi simţit obligat. Şi bolnav... Ceea ce a trebuit să faceţi 
cu Vassur pentru ordinul augustinian a fost un sacrificiu care vă 
îndreptățește însă să aflaţi cele ce urmează ga vă zic. 

Abatele începu să povestească măsurându-și cuvintele și înșiruindu-le 
într-un ritm monoton, menit să reducă efectul pe care ştia că vorbele sale 
urmau să-l producă asupra femeilor. 

- Înainte de a porni ce-a de-a Doua Însămânţare, am trimis trei sonde la 
întâmplare. Ele conţineau viruși care ar fi trebuit să trezească pe orice lume 
de clone personalitatea Sfântului Augustin cel Nou. Erau similare cu cele 
îndreptate spre Planetele Agricole, atâta doar că deţineau ceva mai multe 
mijloace de a depăși apărările orbitale. Așa cum bănuiţi, nu le-am ţintit spre 
clonele noastre. Una am trimis-o spre Klemplant, una spre Kyrall, iar pe 


ultima am înscris-o pe o orbită ale cărei coordonate le cunosc doar eu, în 
jurul Soarelui. Mulţi ani m-am întrebat ce s-a ales de ele... 

- Probabil că nimic, zise Maria. Dacă mi-aduc eu bine aminte, fraţii 
savanţi au stabilit încă în urmă cu o mulțime de vreme că virușii ăștia nu-și 
găsesc o gazdă decât într-o populaţie de clone, unde readuc la viaţă o 
conștiință foarte asemănătoare cu aceea a întemeietorului Abației, fără ca 
omul respectiv să aibă și amintirile Sfântului Augustin. Dacă s-ar fi aflat pe 
o Planetă Agricolă, acesta ar fi devenit mântuitorul, germenele religiei 
cercului... 

Radoslav dădu din mână a lehamite. 

- Niciodată nu am fost convins că religia și ştiinţa se pot dezvolta cu 
adevărat împreună. Numai Edictul Korona și lipsa de viziune a Curții 
Imperiale ne-au ferit în ultimele sute de ani de a ne pierde întâietatea 
ştiinţifică în domeniul biologiei. Problema fraţilor-savanţi era că nu reușeau 
să se hotărască ce vor să fie: călugări sau oameni de ştiinţă. Credeau prea 
mult pentru a ajunge la o cunoaştere obiectivă şi cunoșteau prea mult pentru 
a crede cu adevărat. 

- Nu sunt de acord, protestă Maria. Eu am petrecut multă vreme cu ei și 
ştiu că nu ai dreptate. Uite, chiar cuplul nostru arată cât de înaintați erau în 
cercetările lor. Dumnezeule, cum poţi să-i faci incompetenţi pe oamenii 
care au dat Abației puterea de a ucide un quint? 

- O armă poate fi considerată ca fiind bună doar atunci când e folosită de 
mai multe ori. Ar fi putut face din voi cu totul altceva, nu se lăsă Abatele. 

Maria dădu să mai spună ceva, dar Radoslav o opri cu un gest scurt. 

- Nu despre asta voiam să vorbesc. Ideea mea era că frații-sa-vanţi nu au 
verificat niciodată dacă teoria lor e adevărată. O să spuneţi că nu aveau cum 
să o facă. Cine ştie? De fapt, acum nici nu prea mai contează. Eu am însă 
ceva în plus față de ei: credinţa. 

Airam, care se ridicase între timp şi stătea sprijinită de ușă, îşi scărpină 
tâmpla stângă, acolo unde o cicatrice urâtă se pierdea sub părul aproape 
cărunt. 

- Vrei să spui că credinţa ta în Dumnezeu te face să fii convins că fraţii 
savanţi s-au înşelat. 

Abatele schiță un gest de aprobare din cap, iar femeia înţelese că trebuie 
să continue. 


- Deci, se poate ca sondele acelea trimise de tine că fi avut vreun efect. 
Klemplantul trebuie scos din calcul. Chiar dacă presupunem că sonda ta a 
trecut de apărările orbitale, noi nu suntem în postura de a putea folosi în 
vreun fel efectele pe care le-a produs ea acolo. Rămâne Kyrallul. 

Femeia se lovi uşor cu palma peste frunte și începu să vorbească mai 
însuflețit: 

- Am înţeles. Eşti convins că viruşii noştri au o legătură cu tânărul acela 
pe care l-am văzut în cavernă. 

- Așa este, încuviință Abatele. 

Femeile se priviră din nou și bătrânul își dădu seama că între ele se 
restabilise relația care le permisese odinioară să izbândească împotriva lui 
Rimio de Vassur. 

- Nu mi-e clar cum anume au acţionat, dar bănuiesc că au infectat o 
femeie însărcinată. De aceea te-am întrebat dacă tânărul pe care l-ai văzut ar 
fi putut avea șaptesprezece ani. Nimeni nu a cercetat efectul pe care l-ar fi 
putut avea viruşii asupra unui copil nenăscut. Asupra mamei lui nu ar fi 
avut nici un efect, dar asupra copilului... 

- Și ce ar fi un asemenea copil? 

- Nu ştiu. Rolul viruşilor era acela de a recompune structura mentală a 
Sfântului Augustin cel Nou. La prima Insămânţare, clona nu câştiga acces la 
memoriile originale. Se prea poate deci ca acest tânăr să fie ceea ce 
reprezenta Stin în comunităţile de clone. 

- Dar ce înseamnă Stin fără comunitatea lui? dădu glas Airam unei 
întrebări fără răspuns. 

Peste încăpere se înstăpâni o tăcere grea. Nu era nevoie de vorbe pentru a 
duce raționamentul mai departe. Ştiau toți trei câtă forță putea avea o 
asemenea personalitate și mai ales că schimbările pe care le inducea 
generau un imens grad de dezordine. Locuitorii Kyrallului erau însă un 
mister, o necunoscută cu care nu ştiau să opereze. Pe de altă parte, Airam 
pomenise de convingerea ei că tânărul era inițiat într-un soi de taină în 
momentul în care îl observase, ceea ce arăta că, deși avea o vârstă fragedă, 
rolul său în comunitate era unul important. Toate aceste lucruri se legau 
mult prea bine pentru a fi o coincidenţă. 

- Întelegetți de ce am pomenit mai devreme despre limitele şi lipsa de 
credință a fraților savanți? întrebă Radoslav, înno-dând gândurile pe care 
fiecare dintre ei le depanaseră pentru sine. Când am trimis sonda aceea spre 


Kyrall nu știam ce avea să se întâmple. Eram îndoctrinat doar cu verdictul 
lor. Eu am crezut însă în Dumnezeu și în Sfântul Augustin cel Nou și am 
trimis totuşi viruşii. Și iată că, procedând astfel, am reuşit să ofer o şansă 
Abației. De fapt nu am oferit-o eu... Credinţa a fost dintotdeauna singura 
noastră armă, singura noastră speranţă. 

- Dacă puștiul ăla e într-adevăr un fel de Stin, cum se face că are abilități 
de quint? 

Abatele ridică din umeri și-și încruntă sprâncenele. 

- Ăsta e un mister. Dar deocamdată nu e important. Adevărata noastră 
preocupare trebuie să fie înțelegerea exactă a felului în care se va comporta 
el în sat. 

Femeile dădură din cap la unison. Nu era nimeni mai calificat decât ele 
să ştie cum funcţionează personalitatea neformată a Sfântului Augustin cel 
Nou. Crescuseră pe Vechea Terra trei generaţii de clone. 

- Conștient sau nu, tânărul ăsta va schimba tribul lui după regulile cetăţii 
pământeşti. O ştim cu toţii... Trebuie sa ne gândim cum să profităm de asta. 

- Nu prea avem cum, zise Airam. Chiar dacă ignorăm total misterul 
capacităţilor sale de quint, şi tot e greu să ne imaginăm ce am putea avea 
noi în comun cu băiatul ăsta. Băștinaşii de pe Kyrall s-au adaptat cu totul 
planetei ăsteia. Mintea lor are zone în care se suprapune cu cea a membrilor 
tribului, se luptă împreună împotriva lighioanelor. Mai nou, am aflat şi noi 
cât de bizare pot fi trăirile din rand. Cum ar putea o asemenea ființă să 
creadă în Sfântul Augustin şi chiar în Dumnezeu? Nu avem nici o speranţă. 

Abatele scoase de sub cămașa care-i acoperea pieptul scofâlcit punga de 
piele și apoi ridică în dreptul ochilor săi fiola cu lichid albăstrui. 

- Asta este șansa noastră. 


- Ce ai acolo? întrebară într-un glas femeile. 

Abatele povesti că imediat după ce ele îl uciseseră pe Vassur, Alambicul 
distilase viruşi din sângele lui Stin. Spre marea disperare a Abatelui însă, 
quintul căzuse peste corpul neînsufleţit al tânărului și sângele lor se 
amestecase. Pentru prima dată în istoria lui, Alambicul sintetizase viruși 
pornind de la doi oameni. Abatele nu se iluziona. Era foarte posibil ca 
lichidul acela să nu conţină germenii salvării lor. lar dacă Alambicul 
funcţionase, era greu de prevăzut ce anume ar fi putut face virușii din fiolă. 

- Nu înţeleg ce speri, spuse Airam, vădit impresionată de perspectivele 
care se deschideau. 


- Și totuși e simplu. Poate că Dumnezeu va face în aşa fel încât, dacă-l 
infectăm, în trupul acestui băiat să renască mintea și amintirile originale ale 
Sfântului Augustin cel Nou. 

- Să mă ia naiba dacă n-are dreptate, strigă Airam spre sora ei. Dacă 
puştiul este un fel de Stin, a doua infecţie îi va trezi în minte amintirile 
Sfântului Augustin cel Nou! Da, asta este. Ai dreptate, Rade! 

Maria nu trăda entuziasmul celeilalte femei. 

- La fel de posibil e însă ca în el să se trezească amintirile quintului... ale 
lui Rim. Și-ţi dau trei încercări să ghiceşti cine vor fi primii oamenii care se 
vor întâlni cu Dumnezeu, dacă amintirile lui se vor trezi în băiatul ăla. Tare 
mi-e teamă de eventualitatea asta. 

Airam îi aruncă sorei ei o privire năucită. Se întoarse apoi spre Abate și îl 
întrebă: 

- Crezi că s-ar putea așa ceva? 

Radoslav aprobă încet din cap. 

- Da, e chiar destul de probabil. Faptul că băiatul pare să aibă deja 
abilităţi de quint nu e în favoarea noastră. 

- Atunci e simplu. Aruncăm fiola aia chiar acum şi... 

- Nici să nu te gândeşti, tună Radoslav. Trebuie să avem credinţă. 


- Nu ştiu dacă e vorba de credinţă aici. A-l recrea pe Vassur înseamnă 
practic a ne sinucide, protestă Maria. 

- Nu e adevărat. Persoanele noastre nu sunt importante pe lângă scopul 
ultim al Abației. Dacă mie mi se întâmplă ceva, voi trebuie să faceţi în așa 
fel încât lichidul ăsta să ajungă în preajma băiatului. Nu sunt nici cinci 
minute de când spuneai că nu avem nimic în comun cu o creatură a 
Kyrallului. Ei bine, asta este șansa noastră. Indiferent ce va fi, Sfântul 
Augustin cel Nou sau Rim, băiatul acela ne poate fi un aliat de nădejde, 
poate duce mai departe crezul nostru. De aceea nu trebuie să ezitaţi nici o 
clipă, aşa cum n-o voi face nici eu dacă voi ajunge vreodată în preajma lui. 

Tăcură din nou. Airam se plimba nervoasă prin cameră. Patru pași până 
la pat şi apoi încă patru până la ușă. 

- Dar tu ce crezi? Ce vor face virușşii ăştia? întrebă ea deodată. 

Radoslav nu răspunse imediat. 


- Rim sau Sfântul Augustin cel Nou. Ce va alege Dumnezeu să ne 
trimită. Nu e ciudat cum miile de ani ale Abației nu ne-au pregătit pentru a 


răspunde corect la întrebarea asta? În toată existenţa noastră ne-am iluzionat 
că liberul arbitru nu există, ca vieţile noastre urmează un curs stabilit, că 
Dumnezeu ne mântuiește sau nu, ne trimite sfinți pentru ca noi să fim 
pregătiți să ne ducem la bun sfârşit menirea ultimă. Și în toţi anii ăștia 

lam făcut cam tot ce ne taie capul, fiind convinşi că nu ne putem abate de 
la calea dumnezeiască, indiferent de blestemăţiile pe care le comiteam. Și 
totuși, uite! Suntem acum la o răspântie dumnezeiască: fiindcă El însuși are 
de ales, vieţile noastre se vor schimba. 

- Asta e o problemă care depăşeşte puterea noastră de înţelegere, zâmbi 
Maria. Poate că, de aceea, nici nu putem încă să te înlocuim, Rade. 

- O să trebuiască, şopti bătrânul, care-și puse la loc fiola în punguţa de 
piele pe care o ascunse în sân cu un gest furișat. 

Femeile ieşiră din camera Abatelui și pe coridor se întâlniră cu quinții, 
care nici măcar nu încercară să mascheze faptul că le urmăreau. Își zâmbiră 
una alteia și se despărțiră. Maria porni spre camera ei iar Airam spre ieşire. 

Rămas singur, Abatele începu să murmure: 

- Și dacă ne-am înșelat? Dacă toată viața noastră a fost o înşiruire de 
decizii, în care Tu, Doamne, nu ai avut nici un cuvânt de spus? Cu cine vom 
împărți povara asta? lartă-mă că mă îndoiesc, dar anii lungi pe care tot Tu 
mi i-ai hărăzit m-au învăţat că a alege nu e întotdeauna complicat. Fiindcă 
nimic nu e veşnic şi, de fapt, chiar dacă la un moment dat rătăcești cărarea, 
nimic nu te poate abate de la drumul tău. Viaţa se scurge către moarte. 
Ocolişurile pe care le parcurgem între aceste două puncte abia dacă au 
însemnătate pentru noi. Pe Tine, Doamne, e greu de crezut că Te 
interesează. 

Airam se certă ca de obicei cu gardienii de la poartă, care refuzară să o 
lase să iasă. Doar arareori insistenţele ei dădeau rezultate, dar se obişnuise 
să-i tachineze şi ajunsese să creadă chiar că, în puţinele zile când nu trecea 
pe-acolo, soldaţii se plictiseau. Dialogul lor urma mereu alte tipicuri, ceea 
ce era de-a dreptul o distracţie într-un loc în care lucrurile se schimbau doar 
rareori. Când intră în camera surorii ei, o văzu pe aceasta așezata în faţa 
unei oglinzi, pieptănându-şi părul. Se apropie şi-i puse mâinile pe umeri. În 
momentul acela imaginea reflectată a chipurilor lor îi dădu o senzaţie 
stranie. Simţea că undeva, foarte aproape de conștiință, se născuse o 
întrebare al cărui răspuns ar fi însemnat o viziune nouă. Senzaţia era atât de 
puternică încât închise ochii încercând să se concentreze pentru a-și da 
seama ce anume îi sugerase imaginea chipurilor lor. 


- Ce-i cu tine? 

- Nimic... Te gândeşti la el? 

- Doar rareori acum. 

Maria se întoarse spre sora ei. 

- Trebuie să fie un flăcău pe cinste. 

- Iar noi trebuie să ne respectăm jurământul și să-l apărăm de germenii 
din fiola aia a lui Radoslav. 

- Și cu băiatul de pe Kyrall ce-o să facem? 

- A, cu el merită să experimentăm. Dacă este cine crede Radoslav că este, 
atunci e chiar mai bine aşa, fiindcă dacă vreodată băiatul lui Stin va fi expus 
viruşilor ăstora, vom ști dinainte în ce se va transforma. 

Femeile tăcură preţ de câteva clipe şi apoi Airam bombăni: 

- Sper doar ca toanta de maică-sa să se fi descurcat pe Vechea Terra cu 
ceea ce i-am trimis. 

- Eşti incorigibilă..., râse Maria. 

- Normal. Sunt şi lucruri în care într-adevăr doar ţi se pare că poți alege. 
Nu au am decis să fiu ceea ce sunt. 

- Dar tu ai decis să-l salvăm pe băiatul lui Stin. 

- Asta da. Și chiar pot să spun că în momentul ăla am simţit un pic 
dumnezeirea. 


"Mama a murit fiind ferm convinsă că există un fel de relaţie între 
coșurile cu fructe pe care le jertfea la Templu și împlinirea ei ca ființă 
umană. Multă vreme după ce în mine s-au trezit conştiinţele voluntarilor, 
am crezut că în întreg Universul nu există constrângere mai mare decât cea 
la care am fost supusă eu. Când am aflat însă despre viaţa operatorilor din 
psiac, mi-am dat seama cât de tare greșisem. Libertatea poate fi o 
constrângere chiar mai mare decât secolele noastre de sclavie. Acum însă, 
că ştim asta, oare n-ar trebui să privim înapoi spre ceea ce am fost şi să 
judecăm altfel lucrurile, reprimindu-l pe Dumnezeu în sufletele noastre?" 

Oksana Bint Laesia - Introducere în studiul Regulamentului canonic 


11. ALAANA SE INTEGRASE între ceilalți operatori și încerca să 
treacă, pe cât de neobservată se putea. Simţea din minţile clonelor că 
adunarea aceea era semn că acţiunile ei deveniseră evidente. 

Nu-i era frică de moarte... Îşi analiză cu atenţie trăirile şi acceptă că era 
doar foarte curioasă unde aveau să se sfârșească toate evenimentele care 
păreau că se precipită de când decisese să-i anunţe pe toţi de calitățile 
excepţionale ale lui Jorlee-Xtyn. Ultimele contacte mentale cu quinții îi 
aduseseră veşti interesante atât de pe Z cât și din ascunzătoarea de pe 
Kyrall. Trebuia să recunoască însă că nu soarta politică a Imperiului o 
interesa, ci mai ales destinul lui Jorlee, tânărul din câmpie a cărui minte 
reușise să o modeleze aşa încât să fie atât de asemănătoare cu aceea a lui 
Rim. 

Se apropia de sala de întrunire și, înainte de a intra pe uşa strâmtă, se mai 
gândi o dată la Rimio de Vassur, quintul care reprezentase timp de ani buni 
misiunea ei principală. Îi cunoscuse fiecare ungher al minţii, putea spune 
încă dinainte de a iniția contactul mental dacă e supărat sau dacă a izbândit 
în misiunile sale. Mintea lui lumina într-un fel ciudat, iradia o strălucire pe 
care nu o mai resimţise în prezenţa nici unui operator din galaxie. Ştia că e 
normal să fie aşa, că ea fusese aleasă să îi fie operator tocmai datorită 
compatibilităţii dintre minţile lor. Prefera însă să pretindă, chiar și față de ea 
însăşi, că relaţia aceea pe care o avusese cu quintul imperial fusese cu mult 
mai mult decât o mediere banală menită să transmită rapoarte militare seci. 
O asemenea iubire ciudată era maximul care se putea obţine de la o viaţă de 
operator psi. 

Alaana clipi des când intră în încăpere și sondă cu disperare în jur. 
Percepea însă doar minţile celorlalți colegi. Resimţea prezenţa clonelor, dar, 
fiindcă erau atât de mulți operatori şi cu toţii erau agitaţi, în mintea ei se 
înghesuiau larme asurzitoare. 

- Cred că mă cunoaşteţi deja, spuse calm Oksana privind feroce la 
operatori. 

Alaana se concentra asupra fizionomiei femeii, încercând să pătrundă 
dincolo de ochii ei reci. Zadarnic. 

- Daaaa, rosti Tader, lungind răspunsul şi fâcându-l să sune precum vorba 
unui copil răzgâiat. Ştim cine eşti, dar nu înţelegem... 

- Tu cine eşti? se răsti femeia. 

Bărbatul îi susținu privirea doar pentru câteva fracțiuni de secundă. 


- Tader. Sunt cel mai vechi operator și de obicei vorbesc în numele 
colegilor mei... 

- De ce? Eşti prea bătrân ca să participi la orgiile lor? 

Bărbatul își înălță semet capul şi rămase nemișcat, păstrându-și însă ochii 
în pământ. 

- Păi ce e de ascuns? De ce te-ai supărat? Toată lumea știe de protocolul 
ăla de constrângeri zero. Toată lumea ştie de desfrâul pe care îl practicați... 

- Cu respect vă atrag atenţia că nu înţelegeți. 

- Ba înţeleg foarte bine, hohoti Oksana cu un glas îngroșat în mod voit. 
Spuneai că ştii cine sunt. 

Tader aproba din cap. 

- Și ştii şi ce am scris? 

Aceeaşi aprobare. 

- Și chiar și așa îţi închipui că nu sesizez cu adevărat necesitatea orgiilor 
alea? Știu că trebuie să vă eliberaţi de tensiuni. Ştiu că trebuie să vă 
întrețineţi respectul de sine, știu că încercaţi să vă eliminaţi orice urmă de 
inhibiţie... Aşa vă pregătiţi voi pentru ceea ce aveţi de făcut. Întreg 
universul va apreciază şi vă înţelege. Dar asta nu înseamnă că faceţi însă şi 
un lucru pentru care ar trebui să vă laude cineva. 

- Să ne laude nu, spuse Tader cu glas stins, dar puţin respect... 
Administraţia imperială obișnuia să nu piardă din vedere că nici unul dintre 
noi nu a ales cu adevărat să fie operator. 

Johansson, care asistase tăcut până atunci la conversaţie, lovi violent cu 
palma deschisă în masă, atrăgând atenţia tuturor asupra sa. 

- Tocmai asta e şi problema, Tader. Se pare că vechea administraţie vă 
înțelegea mult mai bine. Mă rog, cel puţin așa credeţi voi. Şi de aceea nu 
precupeţiţi nici un efort ca să o aduceţi înapoi. 

O linişte grea se lăsă asupra încăperii. Timpul păru că zace suspendat preţ 
de câteva secunde, până când o tânără cu pielea străvezie izbucni într-un 
acces nervos de tuse. 

- Nu înţeleg, încercă Tader o ripostă vagă. 


- Și totuşi e simplu, îi răspunse repede Johansson. Se pare că, indiferent 
de ceea ce facem, indiferent de cât de precauţi încercăm să fim, fostul 
vostru împărat, Bella, afla imediat de planurile noastre. E atât de iscusit şi 
are iscoade atât de bune, încât a avut nerușinarea de a organiza o paradă 


militară atunci când sonda noastră i-a descoperit într-un târziu 
ascunzătoarea. 

- Desigur că asta spune mai multe despre îngâmfarea lui patologică decât 
despre inteligenţa şi forța sa militară, completă Oksana privind zâmbitor 
spre Johansson. 

Bărbatul îi surâse la rândul lui și apoi se întoarse din nou spre Tader. 

- Probabil că nu vom putea obţine niciodată loialitatea voastră deplină. 
Se prea poate ca acest lucru să fie normal... Ceea ce e de neacceptat însă e 
încercarea stupidă de asasinat căreia era să îi cădem victime eu și Oksana. 
Cu asta nu vom fi de acord și nu vom tolera asemenea acte. Una e să trimiţi 
mesaje spre cine ştie ce prost care se joacă de-a soldaţii și cu totul altceva să 
încerci să îl asasinezi pe guvernatorul quadrantului... 

- Cu respect vă aducem la cunoștință că noi nu știm ce... 

- Te joci cu viaţa ta, bătrâne, rânji Johansson. 

- Prefer sa îmi pun propria viaţă în pericol decât să îi expun pe colegii 
mei la un sfârșit tragic. Nu ştiu la ce tentativă de asasinat vă referiți. 

Tonul bătrânului devenise tăios şi Johansson simţi brusc cum, în minte, i 
se insinua o senzaţie de neliniște. Se hotărî să facă un pas înapoi. 

- Nu ştiu câţi dintre voi au ieșit vreodată din psiac să se plimbe cu 
barca... 

Mulțimea operatorilor fu străbătută de rumoare. 

- Știţi bine, domnule Johansson, că așa ceva nu este posibil, clătină din 
cap 'Tader. Creaturile care populează oceanul sunt foarte sensibile la 
prezenţa creierelor cu potenţial psi ridicat. Ne-ar ataca... În plus, din câte 
ştiu eu, ne este strict interzis să părăsim psiacul. 

- Da, v-ar ataca, rânji din nou militarul. Exact așa ar face. Eu nu am însă 
o minte atât de puternică precum voi și totuşi, pe când mă aflam doar cu 
Oksana într-o barcă, am fost atacați cu furie de nişte meduze uriaşe, absolut 
înspăimântătoare. Am luptat în jumătate din galaxia asta, dar nu am văzut 
nicăieri lighioane mai scârboase... 

Oksana se ridică de pe scaunul pe care stătuse câtăva vreme și continuă, 
fără să-l lase pe Johansson să termine povestirea. 

- Ne întrebăm de aceea dacă nu cumva unul dintre voi a reușit să creeze 
un câmp psi la distanţă... Să proiecteze cumva energia gândurilor lui... Ce-i? 
De ce vă priviţi aşa? 


Primul hohot de râs izbucni ca o eliberare. Intr-un moment, toți operatorii 
râdeau cu o poftă nebună. 


- Ce mama dracului, izbucni Oksana ducând mâna spre laser. 

- A cui mamă? întrebă 'Tader care încerca din răsputeri să se abţină să nu 
râdă. 

Femeia realiză brusc că înjurătura aceea era mult prea veche pentru ca 
vreunul din operatori să o înțeleagă și se calmă. 

- Ce se întâmplă? 

- Ştiţi, condiţționarea noastră la râs e cea mai puternică din toate. 
Amintirea unui eveniment ilar în care un operator nu a râs pe săturate poate 
diminua performanţele psi până la optzeci la sută pe termen mediu. 

- Bine, înţeleg asta, zise Oksana, dar ce e atât de amuzant? 


- Circulă o glumă despre ce ar face un operator dacă ar putea să creeze un 
asemenea câmp mental la distanţă. 

- Spune! 

- E destul de deocheată. Prefer să vă fac să înţelegeţi altfel. Știţi că pe 
platoul continental există nişte creaturi care se numesc lentile, deși ele sunt 
mai degrabă ca niște mase informe de came care se târăsc pe câteva 
pseudopode. Vietăţile astea au capacitatea de a crea formaţiuni lenticulare 
de aer, mult deasupra adversarilor lor, în care aerul are altă temperatură. Ca 
urmare, ele se comportă ca o lupă aşezată în plin soare. Sunt foarte 
periculoase... 


- Tot nu înțeleg, mormăi Johansson. 


- Noi nu putem face așa ceva. lar colegii mei au râs mai degrabă fiindcă, 
dacă ar fi fost capabili să stârnească în jurul ambarcaţiunii dumneavoastră 
un asemenea câmp psi și ar fi vrut într-adevăr să vă ucidă, atunci ar fi găsit 
cu siguranță ceva mult mai periculos decât atacul presupus al unor creaturi 
marine... 

Johansson se uită la Oksana și privirile li se întâlniră. Ceea ce spusese 
Tader avea sens. 

- Și atunci? 

- Nu ştiu. Trebuie să fi fost altceva. Poate că aveau pui, cine ştie? Nu 
cunosc mai nimic despre viaţa animalelor alea. Sunt însă sigur că nici unul 
dintre operatori nu are o forță mentală atât de mare încât să poată face 
transformări ale spaţiului fizic la kilometri întregi depărtare. Chiar dacă ne 


asociem şi folosim sala de transmisiuni şi tot nu putem nici măcar să 
ridicăm o frunză de pe pământ. Am încercat... 

Barna, care stătuse tăcut pe toată perioada discuţiei, se simţi dator să 
intervină. 

- Ceea ce li s-a întâmplat celor doi prieteni ai mei nu contează foarte 
mult. Au scăpat cu viaţă, sunt militari şi trebuie să-și revină. Eu sunt însă 
curios care dintre voi este trădătorul care vinde secrete lui Bella. Și o să-l 
găsesc chiar dacă asta va însemna să mai încalc câteva din regulile alea care 
spun că nu trebuie să fiți supuşi nici unei condiţionări. O să încep cu 
mâncarea... De mâine cred că o să reduc o parte din raţii. Şi o să continui 
până când mi-l veţi preda pe trădător. 

Rumoarea se așternu din nou peste cameră, operatorii vorbind toți 
deodată, dar în șoaptă. Doi tineri se ridicară și merseră până la Tader 
gesticulând disperaţi. 

- E rândul nostru să nu înţelegem, domnule Johansson. 


- Durdrin! Nu ştiu de ce te încăpăţânezi să-mi spui altfel de cum mă 
cheamă? 

Bătrânul îl privi consternat pe comandant. 

- Credeam că dacă Oksana Bint Laesia e aici... 

- Regula numelor nu se mai ţine, nu-i aşa? Ei uite că se ţine! Şi asta e o 
dovadă clară că trebuie să laşi presupunerile pentru alţii. 

- Chiar şi aşa, continuă netulburat Tader, e greu de înţeles ce vreţi să 
obţineţi cu asta. Ne veţi reduce performanţele și cele mai îndepărtate 
quandrante nu ne vor mai fi accesibile. 

- Doar nu vrei să spui că există om fel de relaţie de pro-porţionalitate 
între cât primiţi de mâncare şi distanța până la care bat gândurile voastre? 
hohoti Barna. 

- Ba chiar asta aş dori să vă fac să înţelegeţi. Mecanismul nu e nici pe 
departe atât de simplu pe cât doriţi sa-l prezentați dar, în esenţă, puterile 
noastre pot fi înțelese și pe baza unui bilanţ energetic. 

Oksana veni până aproape de bătrân, conștientă că sânii ei voluminoșşi 
ating pieptul bărbatului. 

- Atunci poate că o să vă dăm să mâncaţi cât poftiţi, dar o să vă punem 
inhibitori sexuali în mâncare. Da, da, asta o să facem! De fapt, în vremurile 
din care ne tragem noi, felul în care vă petreceţi voi perioadele de odihnă s- 
ar fi numit perversiuni bolnave. 


Tader clătină senin din cap. 
- Efectul va fi același... 


- Hai, că asta e de-a dreptul comic, izbucni femeia depăr-tându-se. Vrei 
să spui că partida de sex cu fiinţa de acolo te face să strigi de să se audă 
până pe Klemplant? 

Alaana îngheță. Degetul întins al Oksanei o indica fără Putinţă de tăgadă. 
Îşi plecă privirile în pământ, încercând din răsputeri să îşi închidă gândurile 
în ea însăşi. Preţ de câteva momente, prin cap îi trecură planuri nebunești de 
evadare. Inima îi bătea să-i spargă pieptul. 

- A avea e deseori sinonim cu a putea avea, rosti calm Tader. Am petrecut 
clipe deosebite cu Alaana. Suntem colegi încă de pe vremea Imperiului. 
Bănuiesc că vârsta ei v-a făcut să o arătaţi... Să știți însă că e una dintre cele 
mai... 

- ... urâte femei pe care le-am văzut vreodată. Uită-te ce față are! Parcă e 
o lăcustă, lătră Oksana. 

Barna hohoti zgomotos. 

- larăși foloseşti cuvinte de pe Vechea Terra. Şi chiar sunt curios cine a 
vorbit acum: Oksana sau Johansson? 

Femeia îi privi cu un zâmbet larg şi apoi se depărtă câţiva pași pentru a-i 
cuprinde pe operatori în raza ei vizuală. Cu un gest scurt îl trimise pe Tader 
la locul lui. 

- Ştim că avem un trădător în psiac. E o chestiune de bun simţ. Am vrut 
să vă spunem că nu vom ezita niciodată să facem ceea ce trebuie făcut 
pentru a ne atinge ţelurile. O să-l zdrobim pe Bella şi pe toţi ai lui ca să ne 
răzbunăm pentru secolele de sclavie în care ne-au ţinut pe noi și pe 
strămoşii noștri. Oricine ar fi spionul, să aibă grijă să-i comunice şi asta. O 
să zdrobim planeta Z, locul în care s-a ascuns de mânia noastră. Asta să-i 
spuneţi. Acum sunteţi liberi. 

Fără să îşi poată comanda trupului, Alaana se trezi că se ridică în picioare 
şi strigă către cele trei clone: 

- Și ce-o să-i faceţi trădătorului? Ar putea fi oricine dintre noi. 

Cele două femei se înfruntară din priviri. Alaana făcu un mic pas în faţă 
rămânând însă printre ai ei. 

- Nu vom ezita să-l ucidem, rosti sec Oksana. 

Alaana clătină din cap. 


- V-aţi gândit vreodată ce s-ar întâmpla dacă într-o zi am decide cu toţii 
să ne sinucidem? Refacerea legăturilor interplanetare ar dura secole întregi! 
- Și de ce aţi face asta? 


- ÎI huliți pe Bella și pe tatăl lui, pe Kasser, dar în trufia voastră ignoraţi 
şi învăţăturile pe care le-aţi fi putut desprinde din destinul lor! 

- Și care ar fi alea? Cum să stai șaptesprezece ani pe o i planetă cultivând 
rădăcini? o zeflemisi Bârna. 

- Nu! Ci înțelegând că, atâta vreme cât ne veţi lăsa în pace, noi ne vom 
face treaba și vom fi cea mai importantă unealtă pe care o aveţi la 
dispoziţie. 

Oksana dădu să spună ceva, dar mâna lui Durdrin, așezată pe umărul ei 
drept, o făcu să se abţină. Priviră în tăcere cum operatorii ies din sală după 
care, ca la un semn, toți trei răsuflară adânc. 

- Nu știam cum să mai trag de timp, zise Oksana într-un târziu. Dacă 
amărâta aia nu lua în serios jignirea mea, chiar că nu mai aveam nici o 
soluţie. 

Pe o uşă mai mică intră Şestov. 

- Gata. Băiatul ăla era să moară din cauza încordării și a suprasolicitării. 
Am reuşit sa declanşăm atacul sincron din trei direcţii. În cinci minute, 
navele noastre vor ieși din hiperspaţiu lângă Z. Mă îndoiesc că Bella ar fi 
putut fi avertizat la timp. În câteva ore, victoria ar trebui să fie a noastră. 

Deşi tonul pe care Şestov spusese toate astea era foarte optimist, cei patru 
nu se grăbiră să zâmbească. Stratagema lor funcţionase. Așa cum anticipase 
Oksana, pentru operatori, ameninţarea voalată cu violența fizică fusese de 
ajuns pentru a-l bloca pe spion şi a-l împiedica să-și dea seama că, în timp 
ce el vorbea cu şefii psiacului, se punea la cale un atac nimicitor asupra 
planetei Z. Șestov se folosise de răgazul ședinței închipuite pentru a 
coordona atacul. Riscaseră alegând un operator care ar fi putut fi chiar el 
spionul, dar aşa cum spunea Oksana, dimensiunile victoriilor erau 
întotdeauna proporționale cu cele ale riscurilor. 


"Stiu că gândurile mele nu o să le convină Johanssonilor. Eu însămi 
împărtăşesc memoriile colonelului care a fost primul nostru comandant. Dar 
tocmai de aceea trebuie să vă atrag atenţia asupra unor vorbe care se rosteau 
des în vremea celor O Mie de Voluntari. Istoria se repetă, obișnuiam să ne 
îmbărbătăm pe când doream să luăm cu asalt locurile sfinte ale celor trei 
religii. Abia astăzi, după o moarte și aproape două milenii de letargie, îmi 
dau seama că vorbele astea sunt greșite. Fiindcă natura umană rămâne 
neschimbată facem mereu aceleași greşeli și avem aceleaşi izbânzi, despre 
care ne încăpățânăm însă să credem că sunt noi, pentru a ne oferi iluzia că 
nu trăim degeaba." 

Oksana Bint Laesia - Introducere în studiul Regulamentului canonic 


12. - SPER CA TACTICA TA să dea roade, îi aruncă printre dinți Bella 
lui N'Gai Loon. 

- Cu tot respectul, Sire, îmi permit să vă atrag atenţia că nu avem nimic 
mai bun de făcut decât cele ce am sugerat eu. 

- Şi de unde ştii asta? Familia mea a cucerit aproape toată galaxia şi apoi 
a avut o superioritate incontestabilă... 

- Până când clonele au spulberat superioritatea asta în doar trei ani... 
mormăi Maestrul quinților, fără să ia în seamă gestul nervos care, în mintea 
împăratului, s-ar fi dorit o culme a amenințării. 

Bărbaţii tăcură şi nici nu întoarseră capul atunci când cei doi quinti, Allin 
Perse și Heyyn Tars, pătrunseră în cameră. 

- De ce naiba nu mai atacă odată? strigă Bella, lăsând să se vadă că 
tensiunea începea să depăşească puterile sale de a o stăpâni. Asta a fost tot? 
Șiragul ăla de nave? 

- Mă îndoiesc, spuse calm Allin Perse. E clar că au fost doar un grup de 
cercetași. L-am văzut pe unul din piloţii lor trimițând o sondă minusculă... 

- Și ce să cerceteze? răbufni Bella. Am urmat tactica ta și, uite, că am 
încasat în plin bombele alea. Acum sunt convinși că un atac orbital ne va 
distruge și se pregătesc probabil să ne şteargă de pe faţa planetei. 

- Și asta e foarte bine, dădu din cap N'Gai Loon, mulţumit. 

- Iar noi, continuă Bella făcându-se că nu l-a auzit pe bătrân, ne-am 
plasat navetele pe suprafaţă, auzi!, pe suprafaţa lunilor. Nu, hotărât lucru, ar 
trebui să te arestez chiar acum și să îmi pun navele la o secundă depărtare 
de punctele Lagrange... 


N'Gai Loon îşi aţinti privirea rece spre împărat, reducându-l la tăcere. Era 
în căutătura bătrânului Maestru un fior pe care Bella îl resimţi ca pe un 
curent electric. 

- Sire! Aţi pierdut în felul acesta toate planetele pe care le aveaţi. Nu vă 
pot îngădui să faceți și acum aceeaşi greșeală, exclamă N'Gai Loon pe un 
ton amenințător. 

Împăratul îşi pironi ochii pe încheietura mâinii stângi a celuilalt, într-o 
încercare instinctivă de a vedea și cea mai mică urmă care ar fi putut trăda 
prezenţa în acel loc a unei lame de accun. 

- Nu-mi îngădui? bravă Bella. Dar cine eşti tu să-mi îngădui! Eu sunt 
împăratul... 

- O să redeveniţi. Deocamdată nu conduceţi decât câţiva exilați pe o 
planetă la marginea Galaxiei. În acest univers există însă şi forțe mai 
puternice decât ereditatea unei case imperiale. 

- De exemplu... se răţoi Bella. 

N'Gai Loon îşi întoarse privirile spre cei doi quinţi care asistau impasibili 
la cearta celor doi. 

Bella încercă să alunge iluminarea bruscă din mintea sa ca pe o nălucă. Și 
totuși, în pofida a ceea ce dinastia Boszt crezuse dintotdeauna, quinţii nu îi 
erau devotați întru totul. Mulţi dintre înaintașii săi nici nu se întrebaseră 
până unde merge loialitatea quinţilor. Nu fusese necesar atâta vreme cât 
însăşi existenţa quintaratului nu fusese în pericol. 

- Să înţeleg..., începu împăratul lungind cuvintele în speranţa că avea să 
fie întrerupt. 

N'Gai Loon dădu aprobator din cap. 

- Sunt prea multe în joc pentru a îngădui încă o tactică greşită. Fără mine 
nu mai există Ordinul quinților. Şi asta nu se poate admite. Nu am de gând 
însă să fac altceva decât să vă rog, Sire, să aveţi încredere în mine... 

Împăratul ridică privirile spre locul în care se îmbinau pereţii cu tavanul. 
Numără în gând până la zece și apoi răspunse ca și cum ar fi gândit profund 
la o alternativă. 

- Bine, o să facem cum spui. Dar trebuie să îmi mai explici o dată. 

Bătrânul Maestru începu din nou să vorbească sacadat, trezind rezonanţe 
care păstrau o nuanţă jignitoare, pe care însă împăratul se prefăcea că nu o 
observă. 


Timp de mai bine de un mileniu, tactica standard de atac era terminarea 
saltului hiperspaţial în punctele Lagrange ale sistemului format de planetă și 
de sateliții săi naturali. Saltul era prevăzut în aşa fel încât navele ajungeau 
cu viteză zero în acele puncte, ceea ce le permitea apoi să se înscrie pe 
orbite aleatorii și deci greu de interceptat. Un salt în orice alt punct forța 
nava la o traiectorie previzibilă şi uşor de contracarat de apărările orbitale. 

Procedura standard de atac a flotei imperiale era axată pe ieșirea din 
hiperspațiu în punctele Lagrange mobile, atunci când sistemul de mase le 
plasa în apropierea planetelor. De cele mai multe ori, o asemenea tactică 
însemna practic explozia unui ghem de nave care se lansau pe orbite joase, 
atacând în chip imprevizibil fie sateliții geostaționari, fie chiar direct 
suprafaţa. În sistemele cu câte trei sau chiar patru sateliți, era adesea 
aproape imposibil de acţionat cu eficiență împotriva unui număr suficient 
de mare de nave care atacau astfel. Una dintre ele reușea bombardamentul 
orbital. Şi, de cele mai multe ori, asta fusese de ajuns pentru dinastia Boszt. 

Secolele de pace trecuseră însă această tactică dincolo de rutină și o 
transformaseră într-o adevărată dogmă. Echipamentul de navigaţie standard 
a navelor militare avea predefinită ieşirea din hiperspaţiu în punctele 
Lagrange. Întâmplarea făcuse însă ca, atunci când atacaseră primele câteva 
sisteme, punctele Lagrange mobile să se afle la mare depărtare de suprafaţa 
planetelor şi de aceea clonele trăseseră concluzia că navetele au probabil un 
defect, așa încât le reprogramaseră vectorii pentru o apariție cât mai 
apropiată de suprafață. N'Gai Loon era însă convins că, pentru a ataca Z, 
clonele se vor folosi de punctele Lagrange. 

- De ce să facă o asemenea prostie? 


- Ba am zeci de motive să cred că se vor comporta aşa cum cred eu. Am 
privit căderea Alderbaraanului de nenumărate ori. Au ieșit din hiperspaţiu 
pe orbite geostaţionare. Ar fi trebuit să fie o joacă de copii să le doboare 
navetele. Dar n-a fost. S-a dovedit că de atâţia ani eram convinși că ştim 
cum să parăm un atac pe orbite joase încât nimeni nu a mai exersat lucrul 
ăsta şi nu am ştiut ce să facem în momentul acela. 

- Au avut noroc! strigă Bella pradă unei agitaţii bruște. Nu cred că puteau 
ignora o chestiune atât de importantă precum... 

- Punctele Lagrange? Glumiţi?! Când au murit oamenii ăştia nimeni nu 
ştia nimic de tactica luptelor spaţiale... 


Bella se prăbuşi pe scaunul de unde se ridicase pentru a-și însoţi 
protestele cu gesturi ample. 

- Crezi? întrebă el pierit. 

- Sunt sigur. Dacă o să vă gândiţi mai bine, Sire, o să vedeţi că asta 
explică şi de ce a căzut Klemplantul. Nu a fost nici o trădare. Pur și simplu 
au atacat din spatele liniilor de apărare orbitală. Fără să vrea şi fără să 
înţeleagă de ce le oferim cu atâta mărinimie punctele noastre vulnerabile... 

- Să presupunem că ai dreptate, dădu Bella din mână, dorind parcă să 
alunge o insectă supărătoare. Și atunci raidul de adineaori ce-a fost? 

N'Gai Loon zâmbi mulţumit. 

- Timpul are marea calitate de a trece la fel pentru toată lumea. În cei 
cincisprezece ani care s-au scurs de la... retragerea dinastiei din pozițiile- 
cheie, e foarte probabil ca ei să fi aflat despre tacticile noastre. Punctele 
Lagrange reprezintă totuși cea mai bună metodă de atac asupra unui sistem. 

- Vezi, vezi? Spuneam eu. 

Bătrânul dădu din cap aprobator, zâmbind larg şi având aerul că e un 
profesor care încuviinţează progresele unui tânăr ușor debil. 

- Dacă noi am fi înţeles ce tactică folosesc, i-am fi putut nimici cu 
ușurință. Am fost însă prea siguri pe noi. Sunt convins că acum însă vor 
aplica tactica noastră standard. 

- Te-ai scrântit de tot! exclamă Bella. Cum să facă asta, de vreme ce 
tocmai au atacat ca odinioară? 

- Acum și ei sunt convinși că o apărare croită pentru tactica orbitelor 
joase le va distruge navele în doar câteva zeci de minute. Știu că nu ne mai 
pot surprinde. Vor ataca prin punctele Lagrange și e foarte important ca într- 
o primă etapă să aibă senzaţia că noi nu ne aşteptam la asta. Acţiunea 
primelor nave s-a dorit de fapt o intoxicare. 

Împăratul începu să lovească cu degetele sacadat într-o masă. 


- Nu mai înţeleg nimic. Știm cum o să atace, e chiar probabil să o facă în 
două feluri, și cu toate astea noi nu ne apărăm deloc. Ideea asta fantezistă a 
ta... 

Maestrul quinţilor îi aruncă împăratului o privire rece. 

- V-aţi întrebat vreodată care a fost adevăratul motiv al înfrângerii 
noastre? Care a fost principiul general care ne-a făcut incapabili să îi 
nimicim? 


- De multe ori, răspunse Bella dispreţuitor. Dar sunt sigur că tu ai un 
răspuns mai bun. 

- Tot ce se poate. Clonele au minţi de fiinţe vechi, entităţi cu care noi 
uitasem cum trebuie să ne purtăm. O să aibă acum parte de exact aceeași 
surpriză. O să le oferim ceva la care nu aveau cum să se gândească dinainte: 
viteza zeților. 

Ca şi cum vorbele acelea ar fi reprezentat un fel de semnal, quinții pășiră 
spre mijlocul încăperii cerând din priviri încuviințarea Maestrului lor. 
Bătrânul clătină aproape imperceptibil din cap şi cei doi ieşiră pășind 
liniştit. 

- Unde se duc? 

- E momentul. După calculele noastre, ne vor ataca pornind din cel puţin 
trei sisteme. E logic deci să fi fixat undeva în spaţiu un punct de întâlnire 
pentru a putea face deodată saltul prin hiperspaţiu. Atacul e iminent de 
acum. 

Ridicându-se cu greutate, N'Gai Loon ajunse la fereastră tocmai la vreme 
pentru a vedea decolarea navelor quinţilor. Ştia că fiecare merge spre una 
din luni pentru a coordona acolo escadrile de zeţi. Bătrânul își permise 
pentru câteva momente să admire traiectoriile arcuite ale navelor, 
întrebându-se ce trebuie să fi simțit oamenii care văzuseră pentru prima dată 
un asemenea spectacol. Știa că lucrul ăsta se întâmplase pe vremea când 
trăiseră originalele Corpului celor O Mie de Voluntari. 

Bella tăcea și el. Era conştient că în ultima vreme N'Gai Loon nu-i mai 
arăta respectul cuvenit. Situaţia asta avea să înceteze curând, o dată ce avea 
să reconstituie Consiliul de Coroană. Deocamdată nu numai propria lui 
securitate, care depindea de quinţi, era periclitată de o atitudine prea 
autoritară. Până şi situaţia politică era încurcată. Quinţii erau membri de 
drept ai Consiliului de Coroană şi, dacă s-ar fi pus în discuţie actul prin care 
ei îşi cedau voturile împăratului, atunci poziţia lui de conducător al 
universului cunoscut ar fi fost mai mult decât precară. Nu era momentul să 
se angajeze într-o asemenea luptă politică. Și, subliminal, simţea că nici nu 
e bine să îi pună la încercare pe quinţi. Era evident că dacă ar fi fost să 
aleagă, loialitatea lor s-ar fi îndreptat spre N'Gai Loon sau, în cel mai bun 
caz, spre tatăl său. Iar el nu putea permite aşa ceva. 

Bella simţi atingerea ușoară a Maestrului pe mâna stângă. Privi spre 
N'Gai Loon și apoi spre monitorul din camera de comandă. Clonele ieșeau 


din hiperspaţiu în trei puncte Lagrange. Spectacolul era grandios. Sondele, 
aflate mult dincolo de planul orbitei, prinseseră exact explozia vânătorilor 
care se lansau pe traiectorii prestabilite spre Z. Împăratul ştia că imaginile 
au o întârziere de aproape două minute și că ele nu erau de cine știe ce folos 
în cazul unui atac la sol. 

- Allin, nu-ţi desconspira încă poziţia. Rămâi acolo. Heyyn, pornește să 
interceptezi cei mai apropiaţi inamici. 

În camera de comandă se năpusti un soldat. 

- Vin! Au bombardat puternic câmpia de la vest, probabil ca să se asigure 
că nimic nu le va stânjeni asolizarea. 

- Perfect, bătu N'Gai Loon din palme. 


- Ce-o fi aşa de bine!? se miră Bella. Atacă din trei părţi, sunt aproape de 
noi și tu te bucuri. 

- Răbdare, Sire! clătină din cap zâmbitor N'Gai Loon privind spre 
monitor. 

Abia atunci văzu Bella felul în care se petreceau lucrurile pe orbită. 
Vânătorii lui Heyyn făceau ravagii printre navele clonelor. Era limpede că 
se mişcă de cel puțin două ori mai repede. Acurateţea loviturilor friza 
perfecțiunea. Scuturile celor două fregate rezistau încă, deși soarta navelor 
părea pecetluită de vreme ce toți vânătorii lor fuseseră doborâți. Zeții şi 
quintul păreau că roiesc haotic în jurul celor doi coloşi de metal ai căror 
tunari încercau zadarnic măcar să vadă una din nave. Dealtfel, fregatele 
încetaseră să mai riposteze, iar frecvențele lor de comunicații se umpluseră 
de exclamații de nedumerire. O formație strânsă de trei vânători, condusă 
probabilde Heyyn, se aventură printre cele două fregate, dar navele nu 
traseră una asupra celeilalte, aşa cum sperase probabil quintul. 

Zeţii continuau să atace furibund aplicând salve scurte, căutând o breșă... 
Pe neaşteptate, fără vreun semn prealabil, una din fregate explodă. Nava 
imensă se rupse de la mijloc, iar Bella și N'Gai Loon își dădură seama că 
generatorul scutului explodase din cauza suprasolicitării. Furia exploziei 
cuprinse însă şi trei dintre vânătorii zeţi, făcându-i pe ceilalți doisprezece să 
se îndepărteze. Profitând de acest răgaz nesperat, fregata rămasă porni spre 
un alt grup de nave, cel care ar fi trebuit să fie ţinta escadrei lui Allin Perse. 
La rândul lor, navele clonelor accelerară și ele pentru a se angaja în luptă și 
îi atacară pe zeţi cu proiectile explozive. Tactica dădu rezultate și doi dintre 
vânători dispărură de pe imaginile transmise de sonde. 


- Asta nu e bine! Nu mă așteptam, mormăi N'Gai Loon. Din păcate, Zuul 
nu e aici. Chiar, unde e arătarea când ai nevoie de ea? se miră bătrânul. 
- E cu trupele noastre şi pregătește apărarea la sol, răspunse Bella. 


- Bravo! strigă N'Gai Loon părând că nu a auzit ce-i spusese împăratul. 

Zeţii lui Heyyn intuiseră distrugerile pe care le puteau face proiectilele 
explozibile, de a căror forță nu puteau scăpa doar graţie iuţelii lor. Urmând 
probabil exemplul quintului, ei începură să distrugă rachetele înainte ca 
acestea să explodeze. Manevra asta era însă destul de complicată și dădu 
timp fregatei fugare să se adăpostească printre celelalte nave. Erau acum un 
crucișător, trei fregate și mult mai mulţi vânători. 

- Acum e rândul lui Allin. Nu o să mă dezamăgească, zâmbi N'Gai Loon. 

Grăbindu-se să dea ajutor fregatei, clonele se plasaseră între rămășițele 
escadrei lui Heyyn şi cei douăzeci și cinci de vânători comandaţi de Allin, 
care decolaseră pe nesimţite și le căzuseră în spate. Când clonele constatară 
că intraseră într-o capcană, navele zeților pătrunseseră deja adânc în 
formaţia lor, distrugând unul câte unul vânătorii. Curând, în ghemul de nave 
care schimbau lovituri mortale, pătrunseră și zeţii conduşi de Heyyn. În 
doar câteva zeci de secunde, în spațiu rămaseră doar crucișătorul și 
fregatele. 

Forţa de foc imperială se concentră apoi asupra fregatei atacate în primul 
val şi rezultatul se văzu aproape imediat. Nava se transformă într-o sferă de 
foc în care intră și botul crucișătorului. Cele două fregate rămase neatinse 
începură să se îndepărteze rapid în timp ce vânătorii zeţi se concentrară 
asupra crucişătorului. Fulgerarea scurtă a trecerii în hiperspaţiu a fregatelor 
fu ca un semnal pentru explozia gigantică a crucișătorului. Așa cum se 
aşteptase N'Gai Loon, zeţii formau cea mai formidabilă forță de atac orbital 
din galaxie. 

- Bun! Acum ştim sigur că am scăpat de bombardamentul orbital. E 
vremea să ne ocupăm de cei care au aterizat. Să mergem, Sire! rosti N'Gai 
Loon ridicându-se brusc. 

- Și quinţii? Au să vină şi ei? întrebă Bella alergând în urma Maestrului 
care se mișca surprinzător de repede nu atât pentru vârsta cât pentru 
aspectul său bătrânicios. 

- Nu. Ei trebuie să se asigure că clonele care au coborât nu o să mai aibă 
unde să se întoarcă. Trebuie să distrugă navele de desant. Și, după ce am 
văzut mai devreme, nu cred că asta va fi o problemă. 


Cei doi se îmbarcară într-un car uşor de luptă și parcurseră în câteva 
minute distanţa până la câmpul de bătălie. Maestrul quinţilor zâmbi văzând 
liniile combatante, definite foarte clar. 

- Vedeţi, Sire? i se adresă el împăratului. Tacticieni de şcoală veche, 
exact aşa cum am presupus. Folosesc legile războiului de acum două mii de 
ani. Nu m-ar mira să sape și tranșee. 

- Tranşee? Ce-i asta? 

- Șanţuri, Sire. 

Undeva între cele două linii de demarcaţie ardeau carcasele contorsionate 
ale unor aparate de zbor. N'Gai Loon gândi că trebuie să fi fost rămășițele 
forţei aeriene a clonelor. Şi zâmbi aproape fericit. 

- Sunt prinşi în capcană. Nu mai au unde să plece. Transmite-le 
oamenilor tăi să-i hărțuiască. Detașamentul nostru de rezervă ar trebui să 
poată efectua o încercuire perfectă în doar câteva minute. 

- Da, zise Bella. Chiar cred că e momentul să cresc moralul trupelor. Am 
să particip chiar eu la ultimul asalt, zise împăratul, îmbarcându-se într-un 
hoover uşor. 

Rămas singur, N'Gai Loon începu să privească monitoarele. Imaginile 
erau cu mult mai semnificative decât cele ale bătăliei pe orbită, care 
veniseră cu întârziere. Zeţii erau magnifici, Deşi nu făceau decât să 
riposteze la atacurile furibunde ale clo-nelor, distrugerile pe care le 
pricinuiau erau incredibile. Sute de clone muriseră pentru că se 
încăpățânaseră să descarce încărcător după încărcător în zeţii care păreau că 
nu sunt stânjeniţi deloc de focul lor. Când înţeleseseră că au nevoie de arme 
mai puternice, clonele se regrupaseră în jurul carelor de asalt, dar era deja 
prea târziu. Majoritatea blindatelor fuseseră distruse de oamenii lui Bella, 
care ştiau că ele reprezintă singurul pericol real pentru aliaţii lor 
extratereștri. Armata clonelor era redusă acum la o mie de oameni 
înghesuiți într-un cerc cu diametrul de maximum 100 de metri și care 
ripostau frenetic atacurilor care veneau din toate părțile. 

Într-o încercare disperată, trei dintre blindate și aproximativ o sută de 
soldaţi se năpustiră spre o zonă în care densitatea zeţilor părea mai mică. 
Două focuri bine ţintite spulberară un detaşament de oameni și doi zeţi, iar 
clonele se avântară prin breșa făcută. N'Gai Loon focaliză imaginea camerei 
spre locul în care atacau clonele și nu-și putu stăpâni un răcnet de furie. 
Zuul se afla chiar pe direcţia de atac a clonelor. 


Maestrul nici nu încercă să se gândească ce ar fi însemnat pierderea 
interpretului. Încercă disperat să cheme un quint, dar se părea că ei se află 
încă pe orbită, angajaţi în lupta cu rămășițele flotei clonelor. Bătrânul strigă 
câteva ordine către nimeni, nefiind în stare să-și ia privirile de la monitor. O 
salvă bine ţintită îi nimici şi pe ultimii doi zeți care îl apărau pe Zuul şi 
reuși să-i sperie pe cei câţiva oameni care încercau să ţină piept atacului 
disperat. Aceştia își abandonară armele și începură să fugă în dezordine. 
Abia când Zuul rămase singur în imagine, N'Gai Loon îl privi cu atenţie. 
Neîndemânarea extraterestrului se topise, în timp ce înfățișarea lui suferea 
modificări bizare. 

Două clone traseră de la mai puţin de zece metri în Zuul și Maestrul 
quinţilor strigă din nou. Spre marea sa uimire însă, încărcăturile energetice 
trecură prin Zuul, ca și cum acesta nu s-ar fi aflat acolo. Răcnind furios, 
clonele angajară lupta corp la corp dar Zuul se transformă într-o umbră, 
părând că se află mereu în altă parte decât ataca avangarda clonelor. Abia 
când celor doi li se alăturară alți câţiva, N'Gai Loon rămase cu gura căscată. 
Din neant, între Zuul şi atacatori se materializară şase zeţi. Prea aproape 
pentru ca tunurile din carele de asalt să fie eficiente, zeţii apăruţi de 
niciunde omorâră mai bine de jumătate din clone și distruseră un blindat. 
Timpul câștigat de ei îi permise lui Zuul să fugă și altor zeţi să le sară în 
ajutor. 

N'Gai Loon privea încă împietrit monitorul când Allin Parse urcă hotărât 
alături de el. 

- Sunt mândru de ei. Nimic nu ne poate sta în cale, rosti quintul pe un ton 
simplu. 

Ca şi cum s-ar fi trezit dintr-un somn adânc, Maestrul murmură: 

- Nu se poate... Ba se poate. Mereu l-am suspectat... 

- Despre ce vorbiţi? 

N'Gai L.oon scutură din cap și-și privi quintul în ochi: 

- Să ai te rog pregătită o navetă cu o încărcătură completă de austral. 
Suntem într-un pericol mai mare decât ne-am fi putut închipui. 

- Ce s-a întâmplat? 

- E mai bine să nu ştii. 

- Dar am izbândit, nu? 

- Aşa se pare... Aşa se pare... 


XX kK 


- Mare părinte, ăsta e felul în care vom scăpa de blestemul numerelor? 
Dacă lucrătorii noştri vor muri, sigur că va trebui să-i înlocuim, ba chiar 
să se facă loc de încă un Semen. Dar nu credeam... 


- Căile oamenilor sunt complicate. Stăpânul mi-a spus să avem încredere 
şi să așteptăm. În curând le vom putea arăta din ceea ce ascundem. Nu e 
încă momentul. Se pare că ei sunt tare bucuroși fiindcă i-au nimicit pe 
ceilalți. Stăpânul zice că oamenii sunt imprevizibili în asemenea situații. 


"Fiindcă reflectă limitările celor care l-au scris, Regulamentul canonic ne 
recomandă să credem în legende, cea mai dragă poveste a Johanssonilor 
fiind aceea care spune că noi, clonele, am izbândit în lupta cu Imperiul 
fiindcă am fi depozitarii cine știe cărei forţe ancestrale. Este mai bine totuşi 
să sperăm că am avut mult noroc și că victoria noastră a fost mai degrabă 
rezultatul unei tactici bizare decât o explozie de energii mistice. Mă 
întrebaţi de ce? Hai să spunem că n-aş dori să mă trezesc într-o dimineață 
spulberată de o forță mai veche decât memoriile noastre originale." 

Oksana Bint Laesia - Introducere în studiul Regulamentului canonic 


13. ALAANA făcea lucrul care o ţinuse în viaţă în cei șaptesprezece ani 
de la moartea lui Rim: explora pe cât de delicat putea mintea lui Xtyn. 

Nu-i plăcea numele ăsta nou. De ce îşi spusese tocmai așa? 

Femeia își prinse capul în mâini, privind indiferentă la bărbatul asudat 
care dormea în stânga ei. Era bătrân și îi fusese de nenumărate ori tovarăș 
peste noapte, ca de altfel toţi colegii operatori din psiac. Se ridică încet din 
așternut, încercând să nu-l trezească, şi se așeză goală la mica masă de lucru 
pe care o folosea pentru rarele ocazii în care încerca să își mai vopsească 
chipul în modul tradiţional de pe Vechea Terra, planeta ei de baştină. 

Xtyn... Numele asta o tulbura. Îşi dăduse seama încă de la început că 
sonoritarea lui era prea apropiată de cea a clonei pe care o urmărise Rimio 
de Vassur în timpul ultimei sale misiuni în Abaţie pentru ca alegerea să fi 
fost întâmplătoare. Încercase de câteva ori să urmărească firul gândurilor 


care duseseră la apelativul acela, dar ele o duseseră invariabil în acea parte 
a minţii tânărului în care se ferise mereu să intre. 

Cu o mână încordată, aprinse o candelă mică și uleiul aromat din ea 
umplu imediat încăperea cu un miros suav de flori. Se întrebase adeseori 
cum ar putea explica felul în care intra în contact cu Xtyn. Experienţa pe 
care o trăia de fiecare dată când naviga printre gândurile nerostite ale 
băiatului nu putea fi descrisă perfect în cuvinte, dar ea găsise o asemănare 
pe care o credea destul de bună: se prefăcea că este o muscă într-un castel. 
Cu cât insecta e mai mică, cu atât ea trece mai neobservată. În acest fel 
poate admira liniștită vitraliile, poate lua parte la discuţii dintre cele mai 
secrete ba chiar, dacă aşteaptă un curent de aer potrivit, stârnit de o uşă 
deschisă imprudent, poate ajunge și în dormitorul stăpânilor, acolo unde se 
consumă cele mai ascunse mistere. 


Există însă şi locuri în care nu poate intra, tocmai fiindcă e o muscă. La 
bucătărie, de pildă, oamenii sunt obișnuiți cu insectele şi iau măsuri ca să le 
alunge... Mintea lui Xtyn avea porţiuni mari unde chiar și cea mai mică 
atingere, chiar şi privirea cea mai furişată făceau să cadă draperii groase, 
care obstrucționau repede vederea. Alaana știa însă ce se afla dincolo de 
aceste bariere. Avusese destul timp pentru a prinde frânturi disparate de 
gânduri și înţelesese dernult că acolo erau păstrate acele fragmente ale 
gândirii care nu ajunseseră încă să fie accesibile nici lui Xtyn, partea aceea 
a personalităţii sale care avea să se devoaleze o dată cu înaintarea în vârstă 
sau cu trăirea evenimentelor care aveau să-l traumatizeze sau să-l inițieze în 
plictisitoarea stare de adult. 

Mai era însă şi un alt loc care o înspăimânta pe Alaana. Undeva, în 
adâncul minţii tânărului, sălășluia un fel de sferă verde, pulsândă, delimitată 
de o membrană care stătea să se rupă mereu şi care scăpa din când în când 
gânduri disparate, autoreparându-se mereu în ultima clipă, înaintea unei 
explozii devastatoare. Alaana nu avea nici cea mai mică idee ce s-ar fi putut 
ascunde în porțiunea aceea din mintea tânărului. Știa însă că dorinţa lui de a 
fi numit Xtyn era o emanaţie a acelei zone a minţii sale, ceea ce o făcea să 
înnebunească de grijă la gândul că venea vremea în care rezervorul acela, 
mai degrabă un imens furuncul purulent, avea să explodeze inundând 
întreaga minte a lui băiatului. 

Când făcu din nou priză cu realitatea, își dădu seama că își înfipsese 
unghiile în tâmpla stângă până aproape la sânge. Decise brusc că trebuie să 
se retragă din preajma părții aceleia înfricoșătoare a minţii lui Xtyn și o făcu 
admirând modificările făcute de ea în creierul băiatului. Încă de când îi 
descoperise strălucirea, care iradia o incredibilă energie psi şi nu părea să 
fie ecranată de câmpul ciupercii chu ci, dimpotrivă, era întărită, de parcă s- 
ar fi aflat într-un fel de rezonanţă bizară cu Kyrallul, îi fusese frică pentru 
el. Nu înţelegea deloc felul de a fi al băștinașilor și când aflase de testul pe 
care aveau să îl susțină tinerii o dată cu majoratul, se hotărâse să 
pregătească mintea lui Jorlee, așa cum îi spunea toată lumea pe atunci 
copilului. Îşi dăduse repede seama că nu ştia prea multe pentru a-l antrena 
în artele specifice locului acela aprig și atunci decisese să încerce să-i 
modifice mintea după arhitectura celei a lui Rim. 

Preţ de ani buni își imaginase că e un păianjen care ţese fire lungi de 
mătase strălucitoare legând, aparent fără vreo noimă, conexiuni nervoase, 
umbrind cu o țesătură groasă zone întregi, spărgând zidurile unor inhibiţii, 


croind culoare largi pe căi care nu existau în mod natural, totul în încercarea 
de a recreea ceea ce văzuse în mintea lui Rim. Desele ei contacte cu quintul 
îi dezvăluiseră secretul mișcărilor extrem de rapide ale lui Rim: conexiunile 
nervoase scurtcircuitate la nivel cerebral și eliminarea multor reflexe şi 
inhibiţii înnăscute în mintea unui om. Nu înţelegea desigur cum descoperise 
Ordinul quinţilor corelaţiile acelea, și nici nu știa cum se făcea că, deși 
mintea lor arăta atât de diferit de aceea a unui om normal, quinții nu 
înnebuneau. Decisese însă că modificările acelea erau singura șansă pentru 
copilul excepţional pe care învățase destul de repede să-l iubească. Într-un 
târziu reuşise. Băiatul ajunsese să se miște cu mult mai repede decât 
semenii săi. 

Adaptarea lui Jorlee la noile sale abilităţi și disimularea lor se dovediseră 
însă cu mult mai dificile. Xtyn fusese de câteva ori aproape de nebunie, 
frustrarea legată de condiţia sa deosebită luându-i de câteva ori minţile. 
Fusese nevoie ca Alaana să se imagineze în chip de dragon furios și să bată 
din picior atât de tare încât se zguduise întreg castelul minţii băiatului, 
pentru ca Jorlee să nu fie pierdut tocmai de intervenţia al cărui scop era să îl 
salveze. 

Toate astea trecuseră acum. Jorlee ajunsese un fel de conducător al 
tribului lui și totul ar fi fost bine... dacă în mintea lui nu s-ar fi scurs din ce 
în ce mai multe gânduri care izvorau din sfera de un verde bolnav care 
pulsa spasmodic undeva în străfunduri. 

Alaana simţi că Xtyn se trezeşte. 

- Știi că nu-mi place să intri în mintea mea când dorm, îi simţi ea șoapta. 

Nici mie nu-mi place, ripostă ea. Nu e nimic care să mă apere de 
izbucnirile acelea de gânduri străine şi dușmănoase despre care nici eu şi 
nici tu nu ştim ce sunt. 

- La ce te referi? 

La camerele închise din castelul minţii tale, la buboaie care stau să se 
spargă şi să reverse... 

Xtyn se ridică din pat şi își îmbrăcă mantia shu, trăgându-șşi cu hotărâre 
gluga peste frunte. Știa că asta limita percepțiile Alaanei. 

- Nu pot să fiu la infinit prizonierul fricii de mine însumi. Sunt ceea ce 
sunt, și dacă mă voi dovedi altfel decât speri tu... de fapt, sperăm amândoi... 
ei bine atunci cred că ar trebui să acceptam cu seninătate lucrul ăsta. 

Alaana preferă să tacă, deşi ar fi vrut să-i spună că nimic din ceea ce 
definea un om nu era predestinat. Conştiinţa acelui fapt însă era una care, 


pur și simplu, nu s-ar fi potrivit cu mintea băiatului... 
Ai de luat o decizie, murmură ea într-un târziu. 
- Știu, moartea nefericitului ăluia nu o să rămână fără urmări... 
Te amăgești. Nu asta e hotărârea pe care va trebui să o iei. 
Femeia simți cum mintea tânărului tresare năvalnic. 
- Mereu îmi vorbeşti în dodii, niciodată nu sunt sigur ce vrei să spui... 


Iti spun atât cât îţi trebuie pentru ca la un moment dat să nu mă poți 
acuza. 


- Te-ai gândit vreodată cât de multă nevoie am de un ajutor? Ştii tu cum e 
să le spui tuturor că nu au trăit bine până acum, că obiceiurile lor sunt 
barbare? Nu e drept! Pe de o parte, m-ai învăţat despre felul în care trăiesc 
oamenii şi pe de alta, nu vrei să mă ajuţi să le explic... 

Nu asta a fost intenţia mea, Jorlee, deci nu am de ce să te ajut. Și nici nu 
prea am cum. Îi cunosc prea puţin pe ai tăi ca să ştiu cum ar reacţiona la 
argumente care mie mi se par valabile. Eşti singur... 

Alaana regretă imediat că îi spusese Jorlee. Chiar și prin ecranul 
protector al ciupercii simţi mintea tânărului inundată de o substanţă verde şi 
se îngrozi. 

Ce faci? tună Alaana în mintea lui Xtyn. 

Tânărul îşi îndesă însă gluga pe cap și ieși hotărât din camera lui, 
cufundându-se printre ai lui, acolo unde vacarmul vocii ly îl punea la 
adăpost de mintea Alaanei. 

Lonis şi Insa i se alăturară imediat. 

- Au vrut să rupă copacul, șopti repede Lonis. Noroc cu Arrus, care le-a 
zis că ar face mai bine să vorbească întâi cu tine. 

- Și? întrebă Xtyn absent. 


- Te aşteaptă, şopti Insa pe un ton disperat. 

Abia atunci Xtyn ridică privirile din pământ și văzu că în faţa lui, la doar 
câțiva metri, stăteau trei bărbaţi care îi aruncau căutături piezișe. La mijloc 
era Vartil, un om blând dar hotărât, respectat pentru felul în care știa să 
aplaneze conflictele. Cu toţii se simțeau mai liniștiți când el era de pază în 
rand. Era vrednic și apărase cu nădejde nu o dată tribul. Forţa minţii lui era 
atât de mare încât, în schimbul lui, preferau să trimită copii, a căror sarcină 
era să nu-l lase să adoarmă. 

Tânărul se opri la doar doi pași de cei trei și îi măsură liniştit. 

- Înţeleg că vreţi să-mi spuneţi ceva. 


- Băiete... Începu Vartil. 


În praful drumului începu să se deseneze o dâră perfect circulară care 
porni să îi înconjoare pe cei trei bărbați. 

- Dacă îţi închipui că trucurile astea de măscărici... 

- Băiat, măscărici, vorbi Xtyn cu glas răguşit. Nu ţi se pare că foloseşti 
cam multe cuvinte când ai putea să-mi spui simplu, pe nume? 

Vartil privi spre tovarășii lui, a căror hotărâre iniţială, trădată de privirile 
întunecate pe care le aruncau tânărului, părea să se fi ştirbit niţel. Ca şi cum, 
preţ de o clipă, s-ar fi gândit să se retragă, îşi lăsă umerii în jos, dar apoi 
mantia sa shu tremură spasmodic şi înțepeni apoi în cea mai protocolară 
formă cu putință, cu cele trei cute pe umărul stâng care trădau caracterul 
oficial al vorbelor pe care dorea să le rostească. 

- Zi, îl încuraja Xtyn, continuând să traseze cercul perfect care tindea să 
îi prindă pe cei trei ca într-o capcană. 

Încercând să nu privească în jos şi prefăcându-se că nu dă importanţă 
puterii mentale uluitoare trădate de desenul fără cusur al cercului chiar şi în 
punctele unde Xtyn nu putea să vadă traiectoria, Vartil spuse pe un ton 
răstit. 

- Nu am înţeles nebunia copacilor, dar am acceptat-o fiindcă tocmai legea 
pe care o negi te apără. Tribul Omenori e obișnuit să dea ascultare 
Preotului. Dar aflu acum că ai dezlănţuit războiul! Aflu că ai omorât un 
semen! 

Xtyn încuviință din cap în tăcere. 

- Și doresc să ştiu ce înseamnă lucrul ăsta. De ce târăşti tribul nostru în 
cea mai abjectă dintre toate cele ce pot exista: violența împotriva altor 
oameni...? 

Xtyn îşi lăsă mantia să alunece în neorânduială, fluturând pe buze un 
zâmbet pricinuit de senzaţia bizară a coloniei de ciuperci din veșmânt care 
reacționa zgomotos în felul ei la o asemenea poruncă neașteptată. 

- Nu mă veţi putea sili să vă explic evidenţa, rosti calm Xtyn. 

- Te putem ruga însă, vorbi Vartil, fără însă ca tonul său să fi marcat vreo 
îndulcire, vreun semn că furia lui s-ar fi domolit. 

Xtyn gândi o clipă, fără să încerce să-și ascundă de vocea ly șovăirea şi 
apoi îşi depărtă mâinile într-un gest larg. 


- Și ce-aţi fi vrut? Să îi permit să fure cea mai de preţ relicvă care a rămas 
de pe urma mamei mele? Am aici martori care pot spune exact ce s-a 
petrecut acolo, care pot să vă lase în mintea lor şi să vă arate că a fost un 
accident. 

Vartil puse capul în pământ, evitând privirea lui Xtyn. 

- De mii de ani ştim că nici un obiect nu este mai presus de o viaţă. 
Fiindcă o viaţă nu înseamnă doar suflarea unui om, ci şi locul lui în rand, 
partea lui din vocea ly... Ce se va alege acum de tribul lui? Va fi expus. 

- Am învăţat şi eu toate astea... De fapt, nu o să ştiţi niciodată dacă le-am 
învăţat sau le-am citit la consacrare din mintea Preotului, zise Xtyn într-o 
doară, pentru a le reaminti care era de fapt raportul de forțe între ei. Savură 
încântat vacarmul produs de vorbele sale în vocea ly. 

Tânărul continuă să traseze cercul în praf prin spatele celor trei, 
murmurând pentru sine ceva. 

- Ei bine, își pierdu Vartil răbdarea. Ai de gând să răspunzi sau?... 

- Sau ce, Vartil? Mă ameninţi tocmai cu violenţa pe care mi-o reproşezi? 
Aş putea să te înfrâng și să te trimit în livadă să fii hrană copacilor fără să-ţi 
dai seama ce se întâmplă. Dar nu o să fac asta. Tu ești parte din fiinţa 
tribului meu. Pentru mine, eşti supus. Vagabondul acela care a încercat să 
ne fure nu mă interesează. 

- Și de ce mă rog nu răspunzi la întrebarea asta? 

Nu te du acolo! 

Xtyn deschise gura, dar cuvintele refuzară să iasă. Alaana strigase în 
mintea lui atât de tare încât pentru o clipă se întrebă dacă nu cumva gândul 
ei pătrunsese tocmai până în vocea ly. Preţ de o fracțiune de secundă, Xtyn 
ascultă cu groază suprapunerea subliminală a vocilor interioare ale tribului 
său. Nimeni nu observase nimic. Mai hotărât, scutură din cap de parcă ar fi 
vrut să-și alunge din ochi o şuviţă de păr. 

- Vouă vă sunt conducător! 

Ca şi cum cuvintele acelea descătușaseră un șuvoi de gânduri, de idei noi 
şi deopotrivă familiare, tânărul începu să vorbească: 

- Vă sunt conducător fiindcă am o viziune. Nu sunt numai cel mai 
puternic dintre voi, dar şi cel mai preocupat de viitor. E în firea lucrurilor ca 
triburile să fie conduse de aceia care pot și vor să facă bine pentru semenii 
lor. A putea fără să vrei şi a vrea fără să poţi e un același fel de eşec. Dar, 
chiar şi aşa, a putea şi a vrea, fără ca acţiunile tale să urmeze un curs măreț, 


menit a scoate tribul din nevoile prezentului, nu înseamnă decât stagnare, 
încă o încuietoare care ne împovărează drumul spre viitor. 

Vartil se holbă la Xtyn, fără să înţeleagă mare lucru. 

- Ce vrei să spui? 

- Dar nu e evident? Nu înţelegeţi cu toţii? strigă Insa, intrând brusc între 
Xtyn şi cei trei. Chiar nu vedeţi ce încearcă să înfăptuiască? 

- Se prea poate ca tu să vezi, o repezi Vartil. Numai că vocea ta răsună 
din morți. Dacă n-ar fi fost el... 

- Exact, strigă fata cu însuflețire. Așa e. Eu sunt visul lui. Fiindcă nu m- 
aţi jertfit, vă voi fi recunoscătoare mereu și poate că nu vă voi putea ajuta în 
rand, dar există atâtea alte feluri... 

- Cel ce nu e capabil să lupte în rand..., începu Vartil. 

- Vorbeşti prostii, tună Xtyn. 

- Nu eu am spus asta! răcni la rândul lui Vartil. De sute de ani trăim pe 
baza legii ăsteia! 

- Trăim? Ai trăit tu oare Vartil acum trei sute de ani? Vei mai fi tu în 
rand, acolo unde te simţi atât de bine, şi peste două sute? Fiecare om 
trăiește doar o singură dată și e de datoria lui să facă în așa fel încât viața sa 
să conteze, să schimbe ceea ce erau. 

Xtyn termină de trasat cercul din jurul celor trei bărbaţi și apoi îl arătă cu 
degetul. 

- Sunteţi prizonierii cercului, hohoti Xtyn. 

Cei trei priviră dâra din praf. Fără ezitare, Vartil strică linia perfectă cu 
vârful sandalei sale. 

- Şi ce ai rezolvat cu asta? Te joci cu colburile! 

Vocea ly deveni asurzitoare. A-l acuza pe un adult că se joacă cu colbul 
era ca şi cum i-ai fi spus în faţă că e neputincios, fiindcă praful drumului era 
primul instrument cu care copiii începeau să-şi exerseze puterile psi, chiar 
înainte de a primi o mantie. Jignirea era îngrozitoare și totuşi exprima exact 
ceea ce făcuse Vartil. 

- Suntem cu toții prizonierii unui cerc. Pornim în viaţă exact de unde o 
părăsim. Cercul e perfecţiune, e echilibru, e orice vreţi. lar eu vă sunt 
conducător pentru că pot și vreau să vă ridic deasupra lui, să vi-l arăt în 
adevărata lui splendoare. Nu vreau să ne mai târâm într-un cerc în care 
tribul nostru rămâne la fel de numeros, indiferent ce-am face, în care ne 


hrănim numai cu fructe negre, în care suntem prizonierii umili ai oricui 
stăpâneşte planeta asta. V-am arătat cercul în care ne învârtim de sute de 
ani. E. vremea să mergem mai departe. De aceea vă sunt conducător și nu 
fiindcă v-aş putea învinge pe oricare în luptă Cercul ăsta eşti în stare, Vartil, 
să-l calci în picioare? 

- Eşti un ucigaș, scrâşni Valrtil. 

- Așa e! Se prea poate ca tribul Ulanni să ne atace ca să răzbune viaţa 
celui ce-şi spunea Essen. Dar acum, că aţi pășit deasupra cercului, nu se 
poate să nu vedeţi că există și războaie drepte, războaie care trebuie purtate 
de fiecare dintre noi pentru ca viaţa să însemne ceva. Eu vă cârmuiesc spre 
dreapta înţelepciune şi am decis că hoţul trebuie să moară. 

- Nimeni nu trebuie să moară, rosti încăpățânat Vartil. 


- Ba da. Conducerile nelegiuite, care te fac să te îndoieşti de menirea 
noastră, care te condamnă la sclavia faţă de toate relele locului ăstuia... 

Xtyn nu mai apucă să termine ceea ce avea de zis. În vocea ly se auzi 
strigătul de luptă al căpeteniei din rand. Erau atacați. Porniră cu toţii într-un 
suflet și Xtyn aproape pluti până în vârful structurii semisferice, de unde 
putea să-și vadă mai bine adversarii. 

Tânărul adulmecă aerul, dar nu simţi mirosul de ozon care însoțea o 
turmă de policorni, urechile sale nu detectară nici cel mai mic semn că de ei 
s-ar fi putut apropia florile cântătoare. Privi repede cerul, dar nu văzu nici o 
anomalie care să anunţe atacul iminent al unor lentile... 

Abia când se uită spre versantul dinspre podiş îşi dădu seama de ce 
fuseseră chemaţi în rand. Coborând în şir poteca povârmită, de ei se 
apropiau cam o sută de luptători Ulanni. 

- Ei, acum ce mai ai de zis, viteazule Vartil? Crezi că mai pasă cuiva de 
vechile învățături”? Uite, și ei sunt hotărâți să recurgă la violență. Vremurile 
se schimbă. 

- Tu le schimbi. 


- Desigur. Ăsta e rolul unui conducător. Împleteşte timpul într-o funie 
groasă pe care o păstrează pentru momentul de cumpănă în care va trebui să 
îi menţină greutatea şi să nu-l lase să cadă în genunea timpului, zâmbi 
sălbatic tânărul. 


XX 


Alaana îşi ținea fruntea în palme. Urlase în mintea băiatului când simţise 
că pata din mintea lui e pe cale să orbească tot restul gândirii, dar nu fusese 
în stare să oprească şuvoiul. 

Ascultase uimită vorbele lui Xtyn, cu senzaţia clară că se mai întâlnise cu 
ideile acelea, fără a şti însă exact cui aparțineau. Nu se îndoia însă că 
originea lor era doctrina călugărilor augustinieni. 

Preţ de câteva momente, încercase să se amăgească spu-nându-și că e 
doar o coincidență. Când însă Xtyn începuse să deseneze cercul nu mai 
avusese nici o îndoială. Într-un fel sau în altul, depozitul acela de gânduri 
era controlat de Abaţie. Trebuia să comunice asta imediat... 

Adevărata problemă era însă că nu ştia exact cui. Kasser s-ar fi putut 
speria, N'Gai Loon s-ar fi putut pripi. Bella? Nu, în nici un caz Bella. Xtyn 
trebuia apărat prin câteva omisiuni în următoarele transmisii... 


"Am vorbit de nenumărate ori cu clone care împărtășeau aceeași 
memorie originală a Oksanei şi am simţit că singurele lucruri pe care le 
avem cu adevărat în comun sunt cele pe care nu le rostim. Chiar dacă e să 
avem în vedere numai această ciudăţenie a sufletelor noastre și tot trebuie 
să acceptăm că Regulamentul canonic nu ne va uni niciodată în felul în care 
speră să o facă cei care l-au scris." 

Oksana Bint Laesia - Introducere în studiul Regulamentului canonic 


14. CEI DOI BĂRBAŢI SE PRIVEAU cu conştiinţa clară a faptului că 
fiecare avea ceva important de spus. Se cunoşteau mult prea bine pentru ca 
vreunul din ei să spere să-l poată înşela pe celălalt. Nu puteau exista 
minciuni între ei, ci doar jumătăţi de adevăr. Dar chiar şi ele puteau servi 
tocmai la a sublinia ceea ce nu se rostise. 

- Rade, câteodată mă întreb dacă onoarea asta de care m-am cramponat în 
toți anii ăștia nu e cumva o festă, un fel de religie păgână... Te-aş fi putut 
omori atunci, în garnizoana de pe Vechea Terra. 

- Asta am și vrut o vreme și de aceea te-am provocat, jignindu-te. Eu încă 
mai cred că dacă m-aş fi dus să vorbesc cu clonele... 


- Ai fi fost atomizat aşa cum s-a întâmplat cu cei care au făcut-o. Ţi-am 
arătat de zeci de ori că nici măcar nu au coborât pe planetă. S-au comportat 
cu Abația ta exact așa cum doreau să facă în privinţa Ierusalimului. 

Vorbele lui Kasser rămaseră preţ de câteva clipe ca o prezenţă fizică în 
odaie, agăţate parcă de adevărul pe care îl conţineau. Abatele ştia că nu ar fi 
schimbat nimic dacă ar fi rămas în Abaţie, dar nu se putea opri să nu se 
gândească la faptul că jertfa de sine ar fi putut fi felul său de a se alătura lui 
Dumnezeu în apocalipsă, felul lui de a-L ajuta să scape de propria 
nemărginire. 

De parcă i-ar fi citit gândurile, Kasser îi puse o mâna pe umăr: 

- Moartea nu e niciodată un fel de a te lupta. Eroii câștigă războaiele 
altora, niciodată pe ale lor. De aceea e ingrat să fii conducător. O dată ce ai 
responsabilităţi precum dinastia sau moștenirea călugărilor augustinieni, nu 
mai poţi alege calea comodă și simplă a eroismului. 

Abatele zâmbi stins. 

- Vorbe mari, împărate. Frazele tale au cuvinte puţine și înțelesuri multe. 
E semn că ţi se apropie moartea. 

Râseră amândoi ca de o glumă. 

Kasser se trase lângă Abate, făcând ca genunchii lor aproape să se atingă. 

- Nu te-am înţeles niciodată pe deplin. 

- Nu e nimic care să merite să fie înțeles..., mormăi Abatele. 


- Ba cum să nu, spuse însuflețit Kasser. Cum se poate ca o inteligență ca 
a ta să se fi așezat de bună voie în slujba unor dogme? 

- Nu e nimic de înţeles în alunecarea unei bile de-a lungul unui jgheab, 
spuse cu încăpățânare Radoslav. Viaţa mea a avut mult mai puţine 
posibilităţi de a alege decât îți închipui. Singura chestiune în care am putut 
într-adevăr să-mi manifest liberul arbitru a fost a Doua Însămânţare. Și se 
pare că și aici am greșit... 

- De ce zici asta? Gestul tău şi-a atins scopul. Ai nimicit imperiul care te 
atacase. Mi-ai spus de multe ori că abaţii dinaintea ta au prevăzut că ordinul 
augustinian ar putea cădea victimă în războiul ultim, în Acopalixă... 

- Apocalipsă, îl corectă Radoslav cu o privire amuzată. 

- Așa, în lupta aia, se îndreptă fostul împărat. 

Abatele îşi ridică privirile în tavanul zugrăvit cu o vopsea crem. Nici 
măcar acum, la șaptesprezece ani de la evenimentele de pe Vechea Terra, nu 


îşi dădea seama ce plan tainic urzește Dumnezeu. Nu se putea ca armata 
aceea de clone, plămădită din oameni atât de rudimentari, să fi fost arma 
cea de pe urma a Abației. Dacă accepta că liberul arbitru nu există și că 
oamenii nu făceau decât să meargă pe un drum prestabilit de însuși 
Dumnezeu, atunci nu înţelegea nimic din ceea ce se întâmpla. 

Dacă accepta că Dumnezeu nu conduce chiar totul, iar decizia lui de a 
produce A Doua Însămânţare îi aparținuse în totalitate, atunci trebuia să 
recunoască faţă de el însuși că se înşelase amarnic. Îi împărtăşi lucrurile 
acestea lui Kasser. 

- Nu ştiu ce să-ţi zic, bătrâne prieten. Parcă ţi-aş da dreptate dacă nu aş şti 
că asta nu va face decât să-ţi adâncească tristețea. De ce o fi ales 
Dumnezeul ăla al tău tocmai nişte oameni atât de primitivi pentru a şi-i face 
oșteni, mai ales că sunt niște conștiințe care îl urăsc atât de tare încât au vrut 
să distrugă Locurile Sfinte ale celor trei religii pământene? Nici măcar nu 
mă gândesc la lucrul ăsta fiindcă ştiu că nu-l voi înţelege niciodată. După 
cum nu înţeleg nici chestia aia cu rezervorul de sfinţi, încheie Kasser pe un 
ton voit șăgalnic. 

Abatele se prefăcu înfuriat. 

- N-ai dreptate, lucrul ăsta a funcționat. Am văzut cu ochii mei cum, 
clonă după clonă, zestrea genetică a Sfântului Augustin cel Nou a acces la 
mântuire, împlinind în același timp şi învăţăturile Sfântului Augustin din 
Hippona. Aici nu e nimic de înţeles, e un fenomen la fel de natural precum 
creșterea plantelor sau digestia alimentelor! Am demonstrat asta de sute de 
ori în Abaţie. 

- Mda, acceptă Kasser cu jumătate de gură. Stau și mă întreb cum o fi 
arătat clona aia a Sfântului Augustin cel Nou trezită la viaţă pe planetele 
Agricole? 

- Lua de fiecare dată chipul unui mântuitor. Pe care noi îl jertfeam... 


- Nu, nu la asta mă refer. Ce-o fi fost în capul lui, de ce făcea ceea ce 
făcea, cum reușea să creeze religia? 

- Ţi-am dat să citeşti cartea. 

- Manualul ăla de însămânţare? E o prostie, plină de tot felul de dogme. 
Exact în locurile în care ar trebui să demonstreze sau măcar să explice, 
afirmă câte un adevăr din ăsta de care Abația interzice să te îndoieşti şi trece 
mai departe. 

- Și totuşi nu a dat greş niciodată, zise Abatele pe un ton ferm. 


- Serios? Priveşte în jur, hohoti Kasser. Și când zic "în jur" mă refer de 
fapt la întreaga Galaxie! 

Abatele plecă privirea în podea. 

- Hai, lasă, nu fi supărat pe mine, surâse Kasser. La urma urmei, ce bază 
poţi pune pe judecăţile mele în materie de religie? Eu n-am fost niciodată în 
stare nici măcar să deosebesc nuanțele între Augustinii ăia doi ai voştri. 

Ca şi cum şi-ar fi amintit ceva brusc, Abatele începu să vorbească repede: 

- Știu, mi-ai mai spus asta. Dar uite, zilele trecute mi-am adus aminte 
despre o pildă care ar trebui să te lămurească și pe tine. 

- Abia aştept, zise Kasser pe un ton aproape de zeflemea, pe care însă 
Abatele nu-l luă în seamă. 

- E. vorba despre timp. Sfântul Augustin din Hippona credea că 
Dumnezeu măsoară și stăpâneşte timpul. 

- Păi ce e aşa un secret? Toți creştinii credeau că Dumnezeul lor 
stăpâneşte totul. Iar timpul e o chestie mult prea importantă pentru a putea 
scăpa de sub papucul lui Dumnezeu, râse Kasser. M-ai fi mirat dacă mi-ai fi 
spus contrariul. 

- Nu. E mult mai subtil. Pe vremea Sfântului Augustin din Hippona, nu 
existau ceasuri și oamenii nu-şi puteau imagina momente infinit mici. 
Sfântul Augustin din Hippona era prizonierul paradoxului lui Ahile. 

- Stai că nu înţeleg, protestă împăratul. Cine era Ahile? 


- Un erou care alerga foarte repede. Dar care n-ar fi putut prinde 
niciodată o broască ţestoasă, dacă asupra timpului ar fi funcţionat 
concepțiile vremii. Ei credeau că, pentru a prinde broasca, e nevoie să 
parcugi mai întâi jumătate din distanţă, apoi jumătate din distanța rămasă, 
apoi jumătate din ce mai e... La infinit, se constată că Ahile are nevoie de o 
infinitate de momente pentru a prinde broasca... 

- Și nu şi-au dat seama că sunt în eroare? 


- Ba da, grecii recunoscuseră cu aproape şase sute de ani înaintea 
Sfântului Augustin că ăsta este un paradox, dar nu ştiau cum să scape de el. 
Sfântul Augustin însuși a fost prizonierul acestui gen de logică. El spunea 
că nu putem măsura trecutul și nu putem măsura viitorul şi că nici măcar 
prezentul nu-l putem înscrie pe un pergament. Singurul loc în care acest 
lucru este posibil este mintea umană care avea capacitatea de a da timpul 
înapoi, de a-și imagina viitorul și totodată de a trăi prezentul. Pe de altă 


parte, principiul care ţine legate trecutul, prezentul și viitorul în mintea 
noastră este Dumnezeu, fiindcă el a existat în mintea omului încă de la 
început şi va exista mereu. 

- Hmm, păi nu e tocmai măgulitoare teza asta, se scărpină Kasser pe 
creștetul pleșuv. Dacă recunoşti că una din dovezile existenței Dumnezeului 
tău e fundamental falsă... 

Abatele scutură din cap. 

- Dimpotrivă. Sfântul Augustin cel Nou a corectat această greșeală... Din 
păcate pentru noi, lecţia lui ne-a luat pe toţi prin surprindere. 

- Ce vrei să spui? 

- Nu înţelegi? Mesajul pe care ni-l trimite Sfântul Augustin cel Nou de 
dincolo de moarte e tocmai acela că timpul poate fi adus oricând înapoi, că 
viitorul se poate amesteca cu trecutul și schimba fundamental prezentul. 
Aruncând în universul nostru conștiința şi amintirile originale ale clonelor 
celor O Mie de Voluntari, ne-a arătat că Dumnezeu nu conduce timpul în 
chip mecanicist, ci că el trasează doar regulile după care curge timpul. Așa 
cum putem crea duplicate ale sfinților, putem oricând aduce printre noi 
sfinţi care au trăit acum multe milenii. Dumnezeu nu stăpânește timpul... El 
îi fixează doar cadenţa. 

- Stai aşa să înţeleg. Vrei să spui că Sfântul Augustin din Hippona s-a 
trezit în faţa unui ceas și a decretat că Dumnezeu îl însuflețeşte, iar ăsta mai 
nou, întemeietorul Abației voastre, a descoperit că se poate juca cu acele 
care indică ora exactă? 

- Foarte adevărat. 

- Și atunci Dumnezeul Sfântului Augustin cel Nou unde este? 


- Dumnezeu stabileşte cât durează o secundă și schimbă bateriile 
ceasului... 

Kasser începu să râdă. 

- Nu cred că te-ai exprimat tocmai bine. Poate că timpul se măsoară cu o 
clepsidră pe care tu tocmai ai întors-o, iar noi, grăunţele de nisip care eram 
deasupra, am sfârşit acum sufocaţi de tot nisipul care a început să curgă 
peste noi... 

Abatele nu spuse nimic, dar aprobă din cap. Faţa lui ridată exprima o 
mulțumire despre care bătrânul împărat îşi dădu seama imediat că nu putea 
fi legată de lecţia aceea de istorie pe care tocmai o primise. 


- De ce rânjeşti? 

- Continuă raționamentul pe care l-ai început! 

Kasser medită câteva momente și apoi începu cu voce ezitantă. 

- Dacă Dumnezeu veghează la curgerea neîntreruptă a timpului, 
înseamnă că mai devreme sau mai târziu vom ajunge cu toţii acolo unde 
vrea el să ajungem. 

- Da, exultă Abatele. Cred că asta a vrut să ne arate Sfântul Augustin cel 
Nou. Căile Domnului sunt implacabile, iar viețile noastre se scurg așa cum 
el știe de la început că o vor face, deci liberul arbitru e doar o iluzie... 

Kasser se cufundase însă într-o tăcere care îi semnaliza Abatelui că lanţul 
raționamentelor bătrânului împărat nu se oprise. 

- La ce te gândeşti? 

- Continui logica asta, îi confirmă Kasser bănuielile. 


- Fă-o măcar cu voce tare, fiindcă oricum am presimţirea că nu o să-mi 
placă... 

- Nu mă lămuresc ce anume te-a făcut să meditezi tocmai în zilele trecute 
la toate astea. Sper că nu vei avea inabilitatea de a susține că gândurile ăstea 
ti-au venit pur și simplu. 

Abatele schiță un gest care ar fi putut însemna orice, pe care Kasser îl 
interpretă ca o invitaţie la a-și continua vorbele: 

- Știu că, în ceea ce te priveşte, nimic nu e întâmplător. Motivul care te-ar 
fi putut face să gândeşti atât de optimist nu poate fi decât unul: nu ştiu cum 
ai aflat de el şi, după atâţia ani petrecuţi împreună, nici nu cred că e 
important. 

Fu rândul Abatelui să ridice sprâncenele nedumerit: 

- Nu-nţeleg la ce te referi. 

Kasser oftă adânc şi începu să-i povestească Abatelui că doar cu câteva 
ore în urmă, Alaana comunicase cu unul din quinţi, căruia îi spusese o 
poveste ce părea incredibilă. Într-unui din satele de băştinaşi, ea percepea o 
conștiință care era o mixtură ciudată între Rimio de Vassur și o altă 
personalitate despre care femeia nu se îndoia că avea într-un fel legătură cu 
Abația. Era vorba de un tânăr de aproximativ șaptesprezece ani, a cărui 
naștere părea să stea și ea sub zodia incertitudinii. Ea credea că el se mișcă 
aidoma unui quint deşi, desigur, numai un quint ar fi putut confirma lucrul 
ăsta. Alaana sugerase câ tânărul ar fi putut fi un aliat de nădejde împotriva 


clonelor care puseseră stăpânire pe psiac şi care păreau oricum că sunt din 
ce în ce mai neliniştite de evoluţia luptei cu Bella. 

- Ai avut dreptate, ştiam. Airam l-a văzut într-o grotă în timp ce era supus 
unui fel de ritual de iniţiere. Speranţa mea și optimismul pe care l-ai simţit 
sunt legate într-adevăr de existenţa băiatului aceluia. Am motive să cred că 
undeva în el, Dumnezeu va trezi un mântuitor pentru noi toţi, zise Abatele 
ducând inconștient mâna la piept, acolo unde ţinea fiola cu virușii rezultați 
din sângele amestecat al lui Rim și al lui Stin. 

- Și de ce nu mi-ai spus? strigă Kasser pe un ton ridicat. Cu capacităţile 
lui... Dacă şi mintea lui... Am putea să... Bătrânul împărat se opri pironindu- 
şi ochii pe faţa senină a Abatelui. De ce zâmbeşti? 

- Uite exact din motivul ăsta nu ţi-am spus despre el. De asta și fiindcă 
am fost convins că ai să afli şi singur. Ştiam însă că vei vrea să-l aduci aici 
ca să-l transformi într-un fel de soldat atotputernic. 

- Normal, chiar nu-ţi dai seama că un om înzestrat cu viteza unui quint şi 
cu capacităţile mentale ale unui băştinaş de pe Kyrall ne-ar putea fi de mare 
ajutor? 

- Ba sunt chiar convins de asta, dădu din cap aprobator Abatele, dar cred 
că felul cel mai potrivit de a-l folosi este sa-l lăsăm acolo unde e acum. H 
vei dezrădăcina dacă-l vei aduce să trăiască aici... Presupunând că quinții tăi 
vor identifica o metodă practică de a-l prinde. lar dacă el este ceea ce 
sperăm noi să fie, e clar că nu vom reuși decât să ni-l transformăm în 
dușman. L.asă-l în pace! Dumnezeu ne va uni căile în momentul oportun. 

Kasser începu să se plimbe nervos prin încăperea mică. 

- Dumnezeul ăsta al tău s-a dovedit de prea multe ori incapabil să ne 
apere. Are fel de fel de angoase bizare cu nemărginiri, nu ştie să-și aleagă 
soldaţii... Parcă nu m-aş încredința în mâinile Lui! 

- Nu huli! Faptul că nu înţelegi... 

- Ba înţeleg foarte bine. Eşti de părere că nu trebuie să ne arătăm în nici 
un fel acestui tânăr. 

- Bineînţeles, rosti Abatele pe un ton obosit. Pentru că nici tu şi nici eu 
nu știm ce e. Alaana ţi-a spus că se mişcă precum un quint. Dar oare cum e 
posibil? Să fie el ce-l de-al cincilea? Dacă da, cum a făcut Maestrul N'Gai 
Loon să-l formeze? lar dacă nu e quint, atunci ce e? Poţi răspunde la toate 
întrebările astea? 

Kasser flutură mâinile într-un gest de neputinţă. 


- Dar n-ar importanţă! La fel de bine psiacul ar putea fi lovit de o cometă 
ȘI... 

- La întrebările astea se adaugă și cele la care eu însumi nu pot răspunde. 
Și Maria mi-a confirmat că a simţit ceva familiar în vocea şi atitudinea 
băiatului, ceva care ţinea de Abaţie. Dar cum să fie posibil așa ceva? Care 
să fie căile prin care am reușit să creăm așa ceva? Până când nu vom avea 
răspunsuri, şi tu dar şi eu, la toate astea, mi-e teamă că nu-l vom putea 
stăpâni şi că e periculos să ne apropiem de el. 

Kasser își cuprinse fața în mâini. Rămase aşa preţ de câteva clipe și apoi 
spuse: 

- Se pare că Bella a câștigat prima parte a bătăliei. Zeţii au fost 
extraordinari. Și clonele au fugit în dezordine. Probabil că a venit vremea să 
facem şi noi ceva împotriva psiacului. Mi-e teamă că a aştepta ca 
Dumnezeu să-l distrugă pe căi nebănuite nu e de ajuns. 

- Îmi dai însă dreptate cu privire la pericolele din jurul băiatului. 

- Ştim amândoi că e aşa, dar ştim şi că avem din ce în ce mai puţin timp 
de așteptat. Trebuie să facem ceva. 

- Ne putem ruga, deschise larg braţele Abatele invitându-l parcă pe 
Kasser să îngenuncheze. 

Bătrânul împărat dădu din mână, deschise ușa şi rosti din prag: 

- Voi încerca să-i conving pe quinţi să nu-l captureze. Dar nu garantez 
nimic. Sunt foarte curioșşi. 

- Dar de când nu mai ascultă quinții un ordin? 

Kasser îi aruncă Abatelui o privire ucigașă şi-i făcu loc în cadrul uşii 
Mariei, care nici măcar nu încercă să ascundă dorinţa ei de a trage cu 
urechea la conversaţia celor doi. 

- Au aflat de băiat? întrebă ea cu însufleţire, imediat după ce rămaseră 
singuri în încăpere. 

- Da, oftă Abatele. Și speră să-l transforme într-un fel de supersoldat. Nu 
sunt capabili să vadă adevăratul lui potenţial. 

- Rade, nu-ţi fa iluzii! E aproape un copil. Tinereţea are căi nebănuite de 
a stârni dezamăgiri. 

- Nu-şi dau seama ce este cu adevărat. Avem încă timp, deși luptele nu 
vor mai întârzia mult. 

- Vrei să spui că nu și-au dat seama că Abația are un rol în naşterea lui? 


- Nici noi nu ştim exact cum am făcut, dar ai dreptate. Nu sunt siguri. lar 
eu nu am trădat nimic astăzi, ba chiar cred că am reuşit să-l derutez puţin. 
Mint încă foarte bine. 

- Eşti aspru cu tine însuți... 

- Nu, Maria. Minciuna e arma celor puţini în faţa celor mulţi. Sunt forţe 
pe care pur şi simplu nu le poți stăvili. Tot ceea ce pot spera e să le deviezi 
destul de iute pentru a scăpa cu viaţă. Vin vremuri interesante. 


"Vă cunosc prea bine pentru a nu ști că doriţi să aflați de la mine și ce 
propun în locul Regulamentului canonic. Dacă aș fi avut însă un asemenea 
răspuns, aş fi luat armele în mâini și aș fi luptat. Faptul că am ales să scriu 
arată că nici calea practică a scăpării nu vă poate veni de la mine. Ştiu doar 
că inventarea unui regulament care să încurajeze asemănările dintre noi e o 
idee proastă, fiindcă numai devenind persoane esenţial diferite vom putea să 
ne păstrăm poziţia pe care ne-am câștigat-o cu mult noroc în univers. Deşi 
abia avantajele unei asemenea supremaţii merită a fi cu adevărat analizate." 

Oksana Bint Laesia - Introducere în studiul Regulamentului canonic 


15. PRIVELIŞTEA PE CARE O OFEREA Vechea Terra privită de pe 
orbită rezona undeva'în adâncul sufletului lui Johansson. Pe vremea când 
era conducătorul celor O Mie de Voluntari, obișnuia să le spună că liderii 
politici refuză omenirii destinul cosmic fiindcă doresc să o ţină la nesfârşit 
captivă în țesătura de modalităţi subtile prin care ei perverteau și manipulau 
democrația. Acum însă, în alt corp şi aproape alt om, din înverşunarea aceea 
nu mai rămăsese mare lucru. Era destul însă pentru ca rotunjimea albastră a 
Pământului, așa cum prefera el să îi spună, să îl facă să se simtă mândru și 
împlinit. 

- Știi ce facem noi acum? întrebă deodată Bama. Desfacem butoiul cu 
murături, zise el pe un ton vesel, fără să aştepte replica celuilalt. 

Johansson se întoarse amuzat către tovarășul său, care zâmbea fără să îl 
privească fiindcă se concentra la comenzile navetei. 


- Murături... Imi sună cunoscut. 


- Sigur că îţi sună cunoscut. Sunt convins că şi părinţii tăi obișnuiau să 
pună legume în apă cu sare și să aștepte să fermenteze puţin, pentru a se 
acri. 

- Da, ai dreptate. Roşii verzi. Asta obişnuia să pună mama. Roșii verzi, 
rosti gânditor Johansson. 

- Exact... dădu aprobator din cap Bârna, fără a se grăbi însă să-și continue 
ideile. 

- De ce spui asta? 

Barna tresări și răspunse pe un ton tărăgănat: 

- Ştii că am fost amândoi de acord să bombardăm Abația încă de pe 
orbită pentru a nu risca să întâlnim acolo cine ştie ce armă teribilă împotriva 
noastră. 

- Da, şi a fost o decizie grozav de înțeleaptă. 

- Așa este. Dar noi nu am făcut decât să astupăm atunci butoiul cu 
murături, să lăsăm toate fructele acelea necoapte ale istoriei să 
fermenteze.... 

- Ce vorbe foloseşti! Ce imagini! hohoti Johansson. 

- Vezi!? Dar se potriveşte, nu-i aşa? se însufleți Barna fără să ţină seama 
de uşoara ironie din vocea celuilalt. Acum mergem să vedem dacă după 
atâţia ani s-a făcut ceva... 

- Aş zice mai degrabă că am plantat o sămânță... 

- Halal sămânță! A fost o explozie de s-a văzut cu ochiul liber și de pe 
orbită. Comparaţia mea, asta cu murăturile, e mult mai bună, se încăpăţână 
Barna. 

Johansson îl lăsă în pace fiindcă ştia că nu o va scoate nicicând la capăt. 
Dintre toate cele două mii de genotipuri ale clonelor, cel al lui Barna era de 
departe cel mai înclinat spre ceea ce s-ar fi putut numi odată literatură. 

Aterizară la periferia oraşului şi coborâră amândoi abia după ce se 
asigurară că, preţ de câţiva kilometri în jurul lor, nu se afla nimeni. Pradă 
unui brusc acces de furie, Johansson lovi cu piciorul în stratul gros de praf 
cuarţos, care sticlea vag în luminile puternice ale navetei. 

- Uite ce au făcut din planeta asta! Ce a fost pe vremea noastră aici? 

- Ungaria, cred, răspunse Barna care era şi el vădit impresionat de 
peisajul dezolant. Ai face bine să-ţi închei combinezonul. Radiațiile sunt 


încă destul de puternice. Cât despre vinovăţii, nu uita că şi noi purtăm o 
parte. Măcar pentru deșertul ăsta... 

Johansson porni fără un cuvânt spre îngrămădirea de ruine printre care se 
zăreau lumini fugare. Barna se grăbi să-l ajungă purtând cu el preţioasa lor 
încărcătură. 

- Și dacă informaţiile noastre sunt false? întrebă el într-un târziu. 

- Nici nu vreau să mă gândesc la asta. 


- Ştii părerea mea... 

Johansson lăsă fără răspuns reproșul prietenului său, bleste-mându-și în 
gând firea păcătoasă, care îl făcea să se îndoiască tocmai într-un moment 
crucial al planurilor sale. 

La doar câteva ore de la bombardamentul asupra Abației, clonele 
declaraseră Vechea Terra închisă și interziseseră decolarea sau asolizarea 
oricărui fel de navă. Încercau în acest fel să prevină o nouă tentativă de 
manipulare a ființei lor din partea ordinului augustinian, dar sperau să îl fi 
prins în capcană şi pe Abate, împreună cu o mică garnizoană imperială 
despre care se spunea că se alăturase în chip neașteptat călugărului. Blocada 
durase aproape zece ani, timp în care fusese străpunsă însă de nenumărate 
ori, în primul rând de clone venite să regăsească meleagurile despre care își 
aduceau atât de bine aminte de pe vremea Corpului celor O Mie de 
Voluntari. Indisciplina lor era trecută cu vederea fiindcă, asupra celor mai 
multe, efectul peisajului de pe Vechea Terra fusese exact cel pe care îl 
încercase și Johansson: furie şi înverșunare împotriva urmașilor celor care îi 
înfrânseseră și distruseseră apoi şi Pământul. 

Una din clonele care încălcase ordinul comandantului militar fusese și 
Oksana. Johansson își amintea exact momentul în care îi fusese adusă, în 
timp ce el se afla din întâmplare în sistemul Proxima Centauri pentru a 
soluţiona un diferend între trei Johanssoni care se codeau să accepte să 
conducă clonele din acel sector. Păstra încă vie în memorie imaginea 
chipului descompus al lui Barna, care îl trăsese deoparte și îi spusese că 
găsise o femeie care avea deopotrivă amintirile Oksanei dar și ale lui 
Johansson. O interogase timp de patruzeci de ore fără întrerupere. Fusese 
cea mai importantă perioadă din viaţa lui după momentele imediat 
premergătoare trezirii la conștiința adevărată, petrecute sub supravegherea 
lui Barna. 

Pe un ton liniștit, Oksana răspunsese la cele mai obscure întrebări privind 
amintirile din viața de pe Pământ a colonelului Johansson. Fără ca vreunul 


din ei să-şi dea seama, discuţia alunecase apoi spre crezul ciudat împărtășit 
de Oksana, care era convinsă că salvarea pe termen lung a clonelor nu poate 
veni decât din îmbogățirea zestrei genetice a celor care împărtăşesc 
idealurile lor. Deşi mai era o soluţie... 

Ca și cum i-ar fi citit gândurile, Barna îl întrebă. 

- Și chiar crezi că piatra de care ne-au vorbit informatorii este aparatul 
acela...? Cum îl numeau? 

- Alambicul de Dumnezei... 

- Da, alambicul ăsta... Chiar crezi că se află în oraş? 

Johansson aprobă mut. 

- Rămân totuşi o sumedenie de probleme. Ce e de făcut dacă nu găsim 
zestrea originală a Sfântului Augustin cel Nou? Ce ne facem dacă nu reuşim 
să folosim Alambicul ăla? Dar dacă...? 

- Te văicăreşti ca o babă. 

- Nu-i adevărat. Pun doar câteva întrebări care ar trebui să ne scutească 
de necazuri. 

- Numai certitudinile ne-ar fi putut scuti de necazuri, dar nici chiar ele nu 
mai au cum să o facă acum. Ştii foarte bine că șirul evenimentelor a pornit 
demult, încă de când am tipărit amândoi pe ascuns textul Oksanei. 

Barna se opri și își puse mâinile în şold, luminând toată silueta lui 
Johansson: 

- Ce dracu' s-a întâmplat cu tine? Acum douăzeci de ani conduceai o 
armată al cărei soldaţi erau gata să se jertfească pentru distrugerea 
Ierusalimului şi acum nici măcar nu mai ai curajul să îi asculți pe alţii 
îndoindu-se de misticisme? 

- Planul Oksanei nu are nimic mistic. 

- Ba bine că nu! pufni Barna pornind vijelios înainte. 

- Spune tu! Spune-mi, te rog, ce e mistic în planul nostru. 

- Totul! strigă Barna. Mai întâi chestia asta cu conștiința cu adevărat 
unică, singura în stare să ne conducă. Aşa lipsiți de varietate și de 
inteligență cum suntem, am doborât în doar trei ani cel mai mare imperiu pe 
care l-a cunoscut vreodată omenirea și am produs cea mai profundă 
revoluţie, silindu-i pe puturoşii aceia să muncească în loc să exploateze 
clonele. Ce vrei mai mult? 

- Să supraviețuim, răspunse moale Johansson. 


- Păi ce, te-au speriat soldățeii împăratului? Am pierdut o bătălie şi gata. 
Și fiindcă veni vorba de Z, oare nu acolo ar fi trebuit să fim, în loc să 
umblăm după alambicul ăsta? 

Johansson surâse trist. 

- Bătălia aia e pierdută. Nici tu, nici eu și nici chiar cu toţii împreună nu 
vom putea stăvili ceea ce cred eu că a deșteptat Bella acolo. Animalele alea 
oribile au să ne distrugă pe toţi, indiferent dacă el ştie sau nu lucrul ăsta. Nu 
avem de ales. Știi la fel de bine ca şi mine... 

Barna oftă din rărunchi. 

- Ai dreptate. De fapt, gândul care nu mă lasă să dorm noaptea e cu totul 
altul... Sigur că, în esență, Oksana are dreptate. Clona Sfântului Augustin s- 
a dovedit cu regularitate exemplarul cel mai devotat şi mai capabil să ne 
conducă. Ciclu după ciclu, generație după generaţie... sunt chiar de acord că 
nu trebuie să ne fie milă să-l trezim încă o dată la viaţă, fiind siguri că se va 
jertfi din nou pentru poporul lui. Dar nu mă pot opri să nu mă întreb dacă 
toate astea vor ridica de pe umerii mei povara de a şti că îmi împart 
amintirile tinereții cu încă două sute de mii de clone. Și zău dacă văd vreo 
alinare pentru această durere pe drumul pe care am apucat noi. 

Johansson știa ce se întâmplă. Și el avusese parte de exact aceleași 
îndoieli, dar Oksana i le spulberase una câte una. Îi povestise mai întâi cum 
avusese ocazia să interogheze un trimis al Abației care veghease odată la 
formarea unei Planete Agricole. Mai mult de nevoie, acesta îi povestise 
totul despre generaţiile din Satul de Clone, despre Alambicul de Dumnezei 
şi despre destinul mesianic pe care îl avea de fiecare dată clona Sfântului 
Augustin. Johansson nu-și dădea seama nici acum dacă personalitatea dublă 
pe care se sprijinea mintea Oksanei era aceea care o făcuse să pășească spre 
un alt nivel de înţelegere a vieţii sale sau totul fusese doar o inspiraţie de 
moment. Era însă convins şi el că aveau nevoie de Sfântul Augustin cel 
Nou, aveau nevoie de un mântuitor, nu în sens religios desigur, ci în acela 
uman al definirii unui ţel. După ce cuceriseră Galaxia, clonele se treziseră 
fără un program, stăpânind o lume despre care nu ştiau mare lucru. 

Oksana descoperise Alambicul. lar iscoadele lui Johansson se asigurau 
periodic că bucata aceea imensă de piatră este încă la locul ei. Lucrurile 
începuseră însă să se precipite şi nu mai putea risca nimic. Avea să ia de pe 
Terra artefactul acela de care se legau toate speranţele sale de viitor. Știa că 
riscă să atragă atenţia asupra lui, dar după ce văzuse ultimele rapoarte de pe 
Z, realizase că nu prea mai e mare lucru de pierdut. 


Intrară în oraș și trecură liniștiți pe lângă un pâlc de băieţandri care se 
grăbiră să se ferească din calea lor. Privirile lor apăsate și îndreptate spre 
armele pe care le afişau cu ostentaţie cei doi călători erau mai mult decât 
lămuritoare. Johansson scoase de la centură un mic dispozitiv şi apoi îi arătă 
lui Barna o direcţie. Fără un cuvânt, se îndreptară spre o clădire luminată 
vag și cu intrarea săpată parcă într-un zid ciuruit de gloanţe. Când ajunseră 
în pragul a ceea ce părea a fi o ușă, îşi dădură seama că era departe de a fi o 
ruină şi că încerca mai degrabă să lase impresia asta. Intrarea era prevăzută 
cu un câmp de forță furat probabil de pe o navă imperială și adaptat cu 
măiestrie deschiderii neregulate. Privind mai atent spre ceea ce în copilăria 
lui ar fi numit ca fiind vitrina magazinului, Barna observă că geamul era de 
fapt un monocristal imens, rezistent probabil la proiectile şi opac pentru 
laseri. 

Pătrunseră liniștiți în ceea ce se dovedi a fi un fel de prăvălie. Expuse pe 
pereți sau direct pe pardoseală, se puteau vedea sute de artefacte pământene, 
dintre cele care făceau deliciul colecționarilor. Barna schiță un zâmbet când 
ochii îi căzură pe ceea ce el știa sigur că era un coş de pâine, care fusese 
umplut cu capace de bere. Ghiontul scurt pe care-l primi între coaste îi 
atrase însă atenţia spre tejgheaua din spatele căreia îi măsura cu atenţie un 
ins costeliv şi destul de bătrân. 

- Am venit să-ți aducem asta, spuse simplu Johansson punând pe masă 
un container pe care străluceau trei triunghiuri galbene. Ochii bărbatului se 
îngustară, iar chipul lui se schimonosi într-o grimasă care ar fi putut 
semnifica orice, de la durere la furie. 

- Cred că ştii ce am aici! reluă Johansson. 


- Da, ştiu, hârâi bătrânul. Am avut ocazia să mai văd odată un asemenea 
recipient. 
- Atunci ştii şi cât valorează, insistă zâmbitor Johansson. 


- O, da, rânji moșşneagul. Pentru mine valoarea unei încărcături de austral 
are chiar și o semnificaţie personală mai deosebită. 

Cu o agilitate absolut neașteptată, bătrânul escaladă tejgheaua, scoțând în 
același timp un fluierat ascuţit. Ca de nicăieri, asupra celor doi călători se 
năpustiră patru tineri vânjoși care îi imobilizară în mai puţin de o secundă. 
Bătrânul înșfăcase containerul şi-l ţinea strâns la piept. 

- Ştiam eu că o să mai am odată ocazia asta! Acum n-o să mai vină nici 
un quint să mi-l ia înapoi! 


Gâfâind din cauza efortului, dar şi a fricii, Johansson îl întrebă: 

- Vrei să spui că ai mai avut austral? Și cu toate astea locuiești în 
dărăpănătura asta? 

- În scurtul răstimp în care l-am deţinut, mi-a adus numai nenorociri. 
Uite! spuse bătrânul ridicându-și pantalonii şi lăsând să se vadă două bare 
de titan care constituiau un fel de rudiment de proteză. A venit un quint 
imperial și mi-a tăiat picioarele, numai ca să recupereze nenorocitul ăla de 
combustibil. Dar asta a fost demult, să tot fie optsprezece ani. Aud acum că 
nu se mai știe nimic despre quinţi. Şi jur pe amintirea mamei mele că 
nimeni altcineva în tot Universul ăsta păcătos nu o să fie în stare să mi-l ia a 
doua oară. 

- Asta rămâne de văzut, scrâşni Barna care, cu un efort supraomenesc, 
reuşi să atingă cu mâna dreaptă mâneca stângă a bluzonului său. Imediat, 
încăperea fu cuprinsă de mirosul înţepător al neurolepticului. În doar câteva 
secunde, toți pământenii se prăbuşiră leşinaţi, în timp ce Johansson și Barna 
încercau să se elibereze de sub povara corpurilor dezarticulate. 

- Stau şi mă întreb câteodată dacă toţi anii ăștia de evoluţie nu au fost de 
fapt pierduţi, se miră Bama, care începuse să strângă armele pământenilor. 
Ţin minte că, pe vremea când eram în liceu, dacă nu erai sub acțiunea mai 
multor injecții care să anihileze neurolepticele, nu puteai ajunge nici măcar 
până în sala de sport. Și tu care făceai scandal când ţi-am inoculat antidotul! 
Uite că a folosit! 

- Aș fi preferat totuşi să te abţii, tuși Johansson. 

- Da, şi să aştept să mă stâlcească în bătaie huidumele astea, nu-i așa? 
Lasă! Zi mai bine ce facem până se trezesc ăştia. 

- Nu ştiu, ridică Johansson din umeri. Cât durează somnul? 


- Două-trei ore. E posibil ca moșul nici să nu se mai scoale. 

Johanson hotărî însă că nu se puteau încrede pe deplin în abilităţile 
deprinse de Barna în tinereţe, în urmă cu mai bine de trei mii de ani. Îi 
legară pe toți cu bandă adezivă, iar Barna meşteri câteva minute la câmpul 
de forţă al uşii, sincroni-zându-l cu radiaţia propriului scaner. 

- E bine. Acum suntem liniștiți. Nimic nu mai intră și nu mai iese fără 
vrerea noastră. 

Johanson analizase între timp tejgheaua. Şi era tare nedumerit. Părea într- 
adevăr un bloc de piatră, dar după câte aflase el de la Oksana, pe una din 


părți ar fi trebuit să aibă o adâncitură care să cuprindă ca un căuș silueta 
unui om. Auzind ce-l tulbura pe prietenul său, Barna izbucni în râs. 

- Păi nu vezi că au întors-o cu fundul în sus? Probabil că adâncitura aia e 
pe podea! 

Johansson își dădu o palmă peste frunte și fixă sub blocul imens de piatră 
clemele generatorului, reuşind cu mare greutate să-i ajusteze câmpul de 
forţe aşa încât sâ răstoarne lin monolitul. Barna avusese dreptate. Nu mai 
încăpea nici o îndoială că găsiseră Alambicul. 

- Am putea foarte bine să plecăm chiar acum, zise Barna pe un ton 
meditativ. Avem ce ne-am dorit... 

- În nici un caz! Trebuie să aflăm cum anume a ajuns aici şi poate şi alte 
amănunte. Crezi că l-au folosit pentru propriile lor experienţe? 

Barna analiză cu atenţie adâncitura şi apoi clătină din cap. 

- Mă uit ca prostul. Nici măcar nu știu ce ar trebui să văd. 

Afirmația aceea conţinea însă mai mult miez decât ar fi putut părea 
pentru un spectator străin de planurile celor doi. Oksana înțelesese încă 
înainte de a-l întâlni pe Johansson că Alambicul nu folosea la nimic atâta 
vreme cât nu găseau fie și măcar o celulă care să-i fi aparținut Sfântului 
Augustin cel Nou sau măcar unei clone de-ale sale. Sperau însă ca în 
Alambic, care fusese scăldat, teoretic, timp de generaţii de sângele clonelor 
Sfântului Augustin cel Nou, să găsească măcar o singură celulă, un singur 
lanţ ADN intact. La prima vedere însă, Alambicul părea o piatră oarecare, 
iar reproșul pe care Barna îl strigase tovarăşului său părea mai îndreptăţit ca 
niciodată. Încrederea că bolovanul acela putea să schimbe soarta clonelor și 
a Universului trebuia să aibă baze mistice. Trebuia să crezi în sens religios, 
fiindcă chiar şi cea mai mică umnbră de analiză științifică descuraja orice 
speranţă. Johansson 

ştia toate astea, dar prefera să nu amplifice gândurile negre ale celuilalt. 

- Trebuie să fii un Johansson, hârâi bătrânul care, în ciuda pronosticurilor 
lui Barna, se trezise primul şi-şi petrecuse câteva minute analizându-i pe cei 
doi. 

- Aşa e, încuviință bărbatul. lar tu eşti... 

- Alarik, neguţător de artefacte. 


- Ei, Alarik, ia spune-mi ce te face să devii atât de nervos când vezi o 
încărcătură de austral? 


Bătrânul oftă şi începu să vorbească folosind cuvinte foarte exacte și 
lăsând impresia că mai istorisise întâmplările acelea de mii de ori. Acum 
optsprezece ani în prăvălia lui intraseră trei oameni care îi oferiseră o 
încărcătură de austral pentru un artefact, despre care nu ştiau însă cum 
arată, ci doar că îl vor recunoaște când îl vor vedea. Plecaseră brusc, 
lăsându-i lui combustibilul şi luând cu ei doar o bijuterie ieftină. La doar 
câteva ore după aceea, în numai trei secunde, australul dispă-ruse iar el se 
trezise, împreună cu încă trei tovarăși, fără pi-cioare și abia răsuflând. 
Scăpase numai el de ceea ce se părea că fusese atacul unui quint imperial, 
venit să recupereze australul, care se dovedise a fi furat de pe o navă 
militară. Alarik încheie spunând că el era convins că necunoscuţii care 
atrăse-seră asupra lui necazul acela fuseseră bătrânul Kasser, tatăl lui Bella, 
şi cu slujitorii lui de nădejde, Mos și Mas. Desigur, nimeni nu văzuse 
quintul, dar la numai câteva săptămâni după aceea, în câmpie începuseră să 
circule zvonuri ciudate despre faptul că un quint, aflat de ceva vreme în 
Abaţie, fusese ucis de o femeie. 

- De aceea am reacționat atât de violent, nedreptățind poate pe domniile 
voastre, încheie bătrânul. 

- Etete, domniile voastre, se schimonosi Barna. Păi când huiduma aia 
aproape că mi-a rupt braţul, nu păreai așa politicos. 

Bărbatul tăcu, înghițindu-și vorbele la vederea gestului scurt schițat de 
Johansson. 

- Noi nu suntem tâlhari. O să-ţi lăsăm australul. Și nici n-o să trimitem pe 
cineva să-l recupereze. Luăm în schimb piatra asta mare. 

- Alambicul? râse bătrânul gâjâit. Vă păcăliţi. Nu e bun de nimic. Nimeni 
n-a fost în stare să înțeleagă cum poate fi folosit. 

- Ce ştii despre el? 

- L-am găsit eu însumi, la un an după ce nesăbuiţii ăia au bombardat 
Abația. Ce le-aş face... Bătrânul şovăi cu ochii daţi aproape peste cap, de 
parcă şi-ar fi imaginat torturi incredibile. 

Johansson şi Barna se priviră cu înţeles, iar ultimul se răsti: 

- Spune mai repede! 


- Da... L-am găsit acolo, chiar pe fundul craterului. Părea că nimic nu-l 
atinsese, deşi stătuse chiar acolo unde explodase bomba. Un milion de 
grade s-au scurs pe lângă el şi n-are nici o zgârietură. 


- Un milion de grade zici? hohoti Brna. Uite, la asta nu ne-am gândit. Să 
sperăm că sfinţii au o altă temperatură de descompunere a ADN-ului sau că 
Dumnezeu știe altfel de chimie decât mine... 

Johansson îl privi cu reproş. 

- Degeaba te uiţi aşa... mormăi Barna. 


- Nu vreau australul vostru, zise într-un târziu bătrânul, care nu înţelegea 
mare lucru din cimiliturile pe care le schimbau cei doi. Ajutoarele sale 
începuseră şi ele să se trezească și Johansson se văzu nevoit să le lipească 
gurile cu bandă adezivă pentru a opri șuvoiul de înjurături. 

- Nu vreau australul vostru, repetă, ceva mai tare, Alarik. 

- Ei, na!, că s-a dilit şi moșneagul! exclamă Barna. 'Ți-am spus, omule, că 
nu o să vină nimeni să ţi-l ia înapoi?! 

Bătrânul clătină însă frenetic din cap. 

- Nu, nu. E limpede pentru mine acum. Tu nu eşti un Johansson oarecare, 
ești primul. lar tu trebuie să fii Barna, acela de pe Praxtor. Aşa este? 

Cei doi se priviră scurt şi apoi Johansson încuviinţă din cap. 

- Atunci vreau altceva de la voi. Ani de zile m-am întrebat ce să fac cu 
băiatul. 

- Care băiat? 

Alarik îl arătă pe cel mai scund dintre cei care stăteau grămadă pe podea. 

- Negai. Cred că e fiul unor clone. 

Barna rămase cu gura căscată. Aflaseră de la călugărul prizonier că prima 
generație de clone, cea din sat, menită să asigure doar dezvoltarea celui care 
avea să sfârșească în Alambic, era formată din indivizi programaţi genetic 
să fie sterpi. Dacă tânărul acela era într-adevăr fiul unei clone, el putea 
reprezenta o incertitudine pe care s-ar fi putut dovedi interesant să o 
urmărească până la capăt. 

- Și ce vrei să facem cu el? întrebă Johansson. 


- Nu știu, luaţi-l cu voi, la urma urmei, el e cel mai legat de Alambic... Pe 
patul de moarte, maică-sa mi-a zis că tatăl lui s-a jertfit pentru ceea ce el 
credea că era binele clonelor. Am undeva sus chiar şi o cămașă, cu pete de 
sânge vechi, pe care i-a adus-o o femeie din Abaţie. Maria, parcă, o chema. 

Barna scutură din cap ca şi cum ar fi vrut să-și reașeze gândurile: 

- Stai să înţeleg. Tu susţii că tânărul ăsta e fiul celui care a murit în 
Alambic și că, în plus, are și haine pline cu sângele tatălui său? 


Bătrânul încuviinţă. 

- Îi baţi joc de noi? Este oare cu putință ca mintea ta perversă sa ştie 
prea multe şi să-și râdă de noi? rânji Barna care trase cu un gest smucit un 
pumnal lung din teaca pe care o purta prinsă cu curele de coapsa piciorului 
stâng. 

Bătrânul negă cu înverşunare. Timp de zece ani trăise cu Xentya, mama 
băiatului. Îi fusese încredinţată de două femei bizare, care semănau perfect 
una cu alta deși chipul uneia era desfigurat. Ele îi spuseseră că fuseseră 
nevoite să ucidă doi călugări pentru a o elibera. Îl asiguraseră că, în actele 
ordinului augustinian, Xentya figura ca fiind deportată într-o zonă polară 
aspră, acolo unde Abația obișnuia uneori să-și trimită infractorii şi nebunii. 
Alarik fusese fericit cu ea până când femeia murise, pradă unei boli despre 
el era convins că fusese programată genetic, de călugării augustinieni. 

- Nu ştiu la ce vă poate ajuta băiatul. Știu însă că Alambicul, Negai şi 
cămaşa aceea sunt tot ce a mai rămas din Abaţie. Și atunci când le veţi 
folosi pentru a învinge definitiv Imperiul, să vă gândiţi și la Alarik, ologul, 
şi la blânda Xentya. Răzbu-naţi-ne și pe noi. 


x k k 


- Dacă nu o să ne mai vedem... 
- Vorbeşti prostii. De ce să nu ne mai vedem? 


- Dacă nu ne mai vedem, reluă încăpățânat Johansson, ştii ce ai de făcut. 
Oksana va fi probabil în siguranță. Întâlneşte-o, ia australul și găsiți o 
planetă pe care să-l aduceți la viaţă pe mântuitor. 

Barna îşi strânse la piept prietenul. 

- O să fie bine. Dar nu un mântuitor voi aduce la viață, ci un lider... 

- Ai grijă şi de băiat. Cine ştie ce zace în mintea și rărunchii lui? 

Ochii tânărului scăpărară şi Johansson avu senzaţia că Negai dorise să 
spună ceva. Se grăbi însă să se întoarcă cu spatele, pentru ca Bama să nu-i 
vadă ochii umezi. Aşteptă până când naveta celor doi dispăru şi apoi activă 
semnalul de avarie al capsulei sale. Nu se îndoia că avea să fie găsit în 
câteva ore. Avea timp să scornească o poveste plauzibilă, care să explice ce 
făcea el într-o capsulă, orbitând în jurul Vechii Terre. 


"Cineva m-a întrebat odată care este cel mai îngrozitor coșmar pe care l- 
am avut vreodată. Îmi amintesc că i-am pomenit de nopțile în care îmi aduc 
aminte de trecut, de ogorul pe care munceam ca să adun spice. Acum îmi 
dau însă seama că am greșit. Acelea erau vise despre un trecut în care 
ignoranţa îmi trăsese peste ochi un văl de fericire. Astăzi visez despre viitor 
şi coşmarul meu cel mai înfricoşător este acela că vom nega la nesfârşit că 
dintre noi lipsește cineva, care nu e nici plăsmuirea Abației, nu e nici vreun 
zeu, ci întruparea unei consecinţe logice." 

Oksana Bint Laesia - Introducere în studiul Regulamentului canonic 


16. BELLA ERA EXTATIC. 

- Bătrâne prieten, ai avut dreptate, promit că nu o să mă mai îndoiesc 
niciodată de judecata ta. 

- Sire, se înclină N'Gai Loon, a cărui minte lucra febril, fără să dea 
atenţie sporovăielilor împăratului său. 

- Bine, bine, reluă Bella cu însufleţie. Ai dreptate. Știm amândoi că o să 
mă îndoiesc, dar promit să nu-ţi mai spun asta. 

- Sire, repetă Maestrul pe exact același ton. 

- Bine! O perioadă. O bucată de timp nu o să te mai contrazic. 


- Știm amândoi că formularea asta e mai aproape de adevăr. 

Bella ridică paharul și sorbi delicat din substanţa aceea pe care soldaţii 
reușiseră să o apropie destul de mult de vinul făcut din struguri. 

- Eşti trist. Sau preocupat..., continuă împăratul pe același ton sprinţar. 

N'Gai Loon cumpăni un moment dacă nu ar fi fost nevoie să îi spună lui 
Bella despre isprăvile de luptă ale lui Zuul. Ştia că împăratul îl suspectează 
că are ceva împotriva creaturii aceleia caraghioase și că, oricum, chiar dacă 
ar fi văzut cu ochii lui dematerializarea lui Zuul, n-ar fi putut face nimic. 
Nu aveau cum să intre în vreun conflict cu singurul interpret posibil între 
oameni şi zeţi. Pe de altă parte, imaginile fuseseră înregistrate şi ar fi putut 
demonstra oricând că nu inventează nimic, iar dacă Zuul ascundea abilităţi 
atât de importante cum erau dematerializarea și controlul materiei la 
distanţă, era de așteptat ca fiinţele acelea gigantice, despre care îi povestise 


Bella că sunt mătcile, să fie capabile de lucruri pe care oamenii nici să nu 
reușească să și le imagineze. Avea voie, de dragul restauraţiei unei dinastii 
pentru care el nu mai simţea nici un fel de respect, să dea drumul în univers 
unui asemenea pericol potenţial? 

Întrebarea aceea nu putea suferi decât un singur răspuns. Acţiunile 
Maestrului nu puteau fi însă subordonate unor judecăţi atât de simple. 
Deocamdată, singura sa preocupare trebuia să fie reunirea Ordinului 
quinţilor, cu tot ceea ce implica acest lucru. Proiectul întrerupt brutal de 
revoluţia clonelor trebuia să se fi finalizat într-un fel. În anii care trecuseră 
de la refugiul lor pe Z, principala lui teamă fusese posibilitatea ca al 
cincilea quint, neformat în totalitate, dar perfect capabil de performanțele 
marțiale ale unui membru deplin al ordinului, să ia calea clonelor și să 
continue singur ceea ce el întrezărise, din păcate, cu câţiva ani prea târziu. 
Clonele nu trebuiau să aibă niciodată un quint. Cumpănind între 
presupusele abilităţi ale lui Zuul și dificultățile pe care ştia că elevul său le 
are deja, N'Gai Loon înclina mai degrabă să se aplece asupra problemei 
Quintaratului. 

- Eşti atât de gânditor, se plânse Bella. Nu vorbeşti deloc... Ce e cu tine? 

- Îmi fac griji, Sire, răspunse bătrânul cu sinceritate. 

- De ce? 

- Nu știu ce e de făcut în continuare. 

Bella plescăi din buze: 

- O să-i aşteptăm și o să le distrugem şi cel de-al doilea val al invaziei. 

N'Gai Loon clătină din cap. 

- Ştiu şi eu? Cu toată măiestria quinților, Z e o planetă destul de mare 
pentru a putea fi apărată de bombardamentele orbitale. Nu e nevoie să ne 
lovească direct. 

Bella oftă adânc. 

- Şi ce-ai vrea să facem? întreba el punândâin glas un ton care îi 
semnaliza Maestrului că e dispus să asculte, măcar în ziua aceea, sfatul său. 

- O să vă surprindă, Sire, dar chiar nu am nici o părere. Argumentele pe 
care le pot aduce sunt într-un echilibru perfect. 

Ca și cum ar fi călcat pe cărbuni încinși, Heyyn Tars pătrunse în încăpere 
şi rosti pe tonul acela milităros despre care Bella se plânsese de multe ori că 
pare batjocoritor: 


- Am avut un contact mental cu operatorul nostru de pe Kyrall. Mi-a 
transmis felicitările tatălui dumneavoastră pentru victoria repurtată. 

- Mă mir că s-a obosit să mă felicite, pufni Bella. Dar, pe de altă parte, e 
cumva de înţeles. Spre deosebire de el, noi încercăm să facem ceva pentru 
dinastie. 

- A adăugat că maiestatea sa Kasser ia foarte serios în calcul un atac 
asupra psiacului. 

- Daaa, hohoti Bella. Iar eu mă gândesc să ridic în braţe muntele ăla din 
zare! Cum să atace el psiacul? Cu pietre? Nici nu poate ajunge până în 
mijlocul oceanului. 

Tars privi scurt spre Maestrul său care îl încurajă să-și termine raportul. 

- Toţi cei de pe Kyrall sunt însă preocupaţi de un alt fenomen straniu. 

Bella ridică o mână pentru a-l opri pe quint din raport, în timp ce sorbea 
cu înghiţituri mari din paharul de vin. Se opri abia când îl goli și aşteptă să- 
şi recapete răsuflarea. 

- Pe lumea aia totul e ciudat. Până şi oamenii care trăiesc în canioanele 
care brăzdează podișul. Ştii că nici măcar ei înşişi nu par să-și amintească 
de unde au venit strămoşii lor, primii coloniști? Şi apoi lighioanele alea 
bizare. Pe de o parte uscatul e plin de monştri psihopați... 

- Hai să le zicem psiho... -potenţi, zâmbi N'Gai Loon. 

- Putem să le spunem cum vrei, că tot însetați de sânge sunt. Iar în ocean 
trăiesc alt fel de animale, care nu se lasă până nu distrug orice organism 
capabil de gândire. Da, da... toate astea sunt importante, spuse Bella cu 
elocința unui om care a băut exact atâta vin cât are nevoie pentru a i se 
dezlega limba. Z e doar o planetă ciudată, pe când Kyrallul e de-a dreptul 
stranie. 

Quintul aşteptă politicos până când deveni clar că împăratul terminase 
ceea ce avea de spus şi apoi continuă ca şi cum însă nu fusese întrerupt: 

- În podișul Kyrallului, unul dintre băştinași pare să fie dotat cu 
capacităţi extraordinare. 

- Ei nu spune, se miră Bella în timp ce Maestrul quinţilor se lupta cu o 
presimţire sumbră. 

- Se pare că există un tânăr care e capabil, cel puţin la prima vedere, să se 
miște foarte repede, încheie Tars cu o ezitare. 


N'Gai Loon știa că existau puţine lucruri care ar fi putut produce 
fracțiunea aceea de secundă în care quintul îşi căutase cuvintele și nici unul 
nu era tocmai de bun augur. 


- Cât de repede? întrebă bătrânul. 


- Cam cât un quint, răspunse Tars, evitând privirea Maestrului său. 
Desigur, asta este ceea ce au văzut, sau li s-a părut că văd, cei care au avut 
ocazia să-l întâlnească. 

- Păi şi câţi oameni au urmărit un quint în modul de luptă? se întrebă cu 
glas tare Bella, care adaugă apoi, hohotind sonor, mă refer la cei care au și 
supravieţuit pentru a putea povesti... 

Fără să-şi ridice ochii din pământ, quintul spuse pe un ton pierit: 

- Se pare că raportul provine de la una din femeile care l-au omorât pe 
Rimio de Vassur. Ele ar trebui să știe... 

N'Gai Loon tresări violent. Moartea lui Rim era o permanentă durere 
mocnită. Deşi nu el îl operase și instruise pe Rim, fusese nevoit de multe ori 
să suporte reproșurile lui Bella care afirma că dacă quintul n-ar fi dat greş 
într-un chip atât de lamentabil în timpul misiunii sale în Abaţie, probabil că 
el ar fi fost și acum pe Tengys, conducând din Klemplant întreaga omenire. 
Uciderea lui Rim fusese într-adevăr un eveniment cu totul surprinzător și 
N'Gai Loon nu era sigur ce ar fi încercat să facă mai întâi: să se răzbune pe 
femeia care îl omorâse sau să o studieze? În decursul anilor lungi în care 
comunicase indirect cu Alaana, aflase că, de fapt, Rim căzuse pradă unei 
capcane rafinate, construite de o Abaţie ale cărei resurse fuseseră 
subestimate. Dar asta nu îl liniştea defel. Încă de pe vremea când lucrase la 
consacrarea lui Hinnedi, anticipase vulnerabilitatea quinţilor în faţa unor 
stimuli erotici, dar se mulțumise să considere că posibilitatea aceea, pe care 
el o detectase în timpul operaţiei, era atât de evidentă, încât nu avea nici un 
motiv să creadă că ea ar fi putut fi trecută cu vederea de predecesorii săi. Se 
dovedise însă că nici un Maestru până la el nu intuise vulnerabilitatea 
quinţilor la anumiţi stimuli erotici. 

- Care dintre ele a povestit? Târfa sau sfânta? întrebă Bella care își 
umpluse din nou paharul. 

Tars nu răspunse, părând parcă preocupat de ridurile de pe fruntea 
Maestrului său, ale cărui buze păreau că dispăruseră cu totul. 


- Ei, ce-ai muţit așa? continuă Bella spre N'Gai Loon. 


- Amintirea eșecului nostru ne tulbură, Sire, răspunse într-un târziu 
Maestrul. 

- Aşa şi trebuie! Că dacă... Aaa, uite-l și pe prietenul Zuul! zise împăratul 
deschizându-și larg braţele, dar fără a se ridica din fotoliul în care se 
afundase. Cu ce treburi pe la noi? 

- Stăpânii trimis eu întreb încă o dată dacă mulţumire a adus la voi 
măcelul. 

- Mare, mare mulţumire, îl imită Bella. Cu cât mai multe măceluri și mai 
mari, cu atât noi vom fi mai mulţumiţi! 

Zuul tăcu preţ de câteva clipe, părând că se gândeşte. 

- Pentru stăpânii mei asta greu înţelege. Aș vrea explici tu. 

- Ce e greu de înţeles? se burzului Bella. Cu cât omorâm mai mulţi 
dușmani, cu atât ei vor fi mai puţini şi nu ne vor mai putea ataca. Ce nu 
pricepi? 

- Cu ce hrăneşte oamenii aceia venit din cer? 

Cei trei bărbaţi se priviră unul pe altul fără să înțeleagă. 

- Cum adică? întrebă scurt Hinnedi. 

- Ce trebuie ei trăiește... 

Fruntea lui N'Gai Loon se înnegură și mai tare. 

- Păi, cereale, carne, fructe... chestii din astea pe care tu nu ţi le poţi 
închipui. 

- Și voi nu aveţi destulă mâncare? 

- Ba da, dar nu înţeleg... Bella se opri la semnul discret al lui N'Gai Loon. 

- Cred că ştiu ce vrei să afli. E adevărat că avem și hrană și apă și destul 
loc pentru a-i fi găzduit pe cei care ne-au atacat. 

Nu erau atât de mulți încât să nu fi putut fi hrăniţi de planeta asta. Mai 
mult, dușmanii noștri sunt atât de puţini. Încât abia o mică parte dintre 
planetele pe care le stăpânim i-ar putea adăposti fără probleme. Cu toate 
astea, ne războim cu ei. 

- Asta stăpânii nu înţeleg, repetă cu încăpățânare Zuul. 

- Atunci spune-le stăpânilor tăi că oamenii sunt mai mult decât mașinării 
care consumă aer, apă și mâncare. Spune-le că societatea noastră e mult mai 
complexă şi că, uneori, motivele pentru care intrăm în conflict sunt subtile 


şi greu de înţeles. Pur și simplu aşa suntem noi. Nu ne putem opri să ne 
batem unii cu alţii. 


- Stăpânii vor ştie dacă voi distruge şi alte lucruri ca să distruge oameni. 

- Da, desigur, uneori suntem nevoiţi să distrugem planete întregi pentru 
a-i omori pe oamenii de pe ele. 

- Asta nici Zuul, nici Stăpân nu înţelege. 

- Stai aşa! strigă Bella şi apoi îşi îndreptă privirile spre Zuul. 

- Chiar tu ai spus că şi pe Z au existat conflicte și că o parte din părinţii 
voştri au murit în luptă. De ce s-au bătut? Ar fi putut trăi veşnic. 

- Noi nu noroc ca oamenii. Bătălii purtate fost în vremea când apa a 


crescut atât de mult încât mâncarea puţină fost. Și teren pentru edificii și 
mai puţin. Familiile nu încăpeau pe loc... 


- Și acum? Dacă de exemplu crește iarăşi marea? 

- Părinţii au învăţat control asta. Ei acum trăiesc după lege. 

- Lege? Care lege? se miră N'Gai Loon încercând disperat să-şi aducă 
aminte dacă mai auzise ceva asemănător de la Zuul. 

- Legea spune câţi părinţi trebuie să fie. De patru ori câte zece și încă 
şapte... 

- Păi și ce sens mai are să trăiţi? se miră sincer Bella. 

- Zuul nu înţelege... 

- Cred şi eu că nu înţelegi. Ce ştiţi voi ce înseamnă să cucereșşti o planetă, 
să conduci un popor care creşte şi devine din ce în ce mai puternic? La ce e 
bună viaţa asta a voastră, dacă nu construiți nimic? Dacă nu aveţi urmași... 

- Părinţii pot face alți părinţi. Dar asta demult timp fost. Ei nu mor... 
Numai sunt uciși, dar şi asta demult fost. 

- Ei bine, noi nu suntem așa, începu răbdător să explice N'Gai Loon. Noi 
credem că fiecare popor trebuie să aibă din ce în ce mai mulți indivizi şi să 
se extindă din ce în ce mai mult... 


- Și nu termină locurile? 
- Ba da. Dar atunci iau teritoriile altora. 
- Și distrugeri se petrec, care aruncă pe voi înapoi în timp. 


- Nu e așa. Deşi sunt crude, războaiele sunt pentru oameni cel mai simplu 
mod de progres... 
- Nu înţeleg asta... progres. 


N'Gai Loon îşi mușcă buzele. Realiză brusc faptul că nu făcea altceva 
decât să îi argumenteze lui Zuul ideile Sfântului Augustin din Hippona, pe 
care îl studiase demult, pe vremea când încerca să înțeleagă Abația. 
Progresul, văzut ca o menire a omenirii de a înainta în permanenţă spre o 
ordine desăvârșită a cetăţii pământeşti, în așteptarea accederii în cea 
cerească, era fără îndoială o idee augustiniană. Brusc nu se mai simţi chiar 
în largul său. 

- Auzi, stai că acum nu mai înțeleg eu, interveni Bella. Ce tot atâtea 
explicaţii?! Noi ne războim fiindcă, încă de la prima bacterie de pe Vechea 
Terra, logica vieţii noastre a fost că acela care este mai puternic, îl mănâncă 
sau îl alungă pe cel mai slab, pentru a se putea înmulţi și da naştere la 
indivizi mai puternici. Aşa am ajuns noi la stele. Şi să nu spui că nu 
înţelegi! se răsti împăratul. 

- Zuul nu înţelege gândire om. 

- Hai că ai reuşit să mă superi, se bosumflă Bella. 


- El nu vede oameni continuă ideea... dacă război face voi puternici şi 
dacă oameni venit aici sunt duşmani şi voi vreţi ucideți ei, de ce nu mergeţi 
ucideţi pe toţi? 

N'Gai Loon şi Bella se holbară la arătarea care, ca de obicei, părea gata- 
gata să cadă de pe picioarele care îi oscilau frenetic. 

- Are dreptate urâtul ăsta! izbucni Bella în râs. De ce să nu atacăm acum 
Tengysul? 

N'Gai Loon începu să analizeze repede varianta unui atac surpriză asupra 
planetei capitală. Aveau un cargou uriaș, în care ar fi putut încăpea fără 
probleme câteva mii de infanteriști zeţi şi o forță de șoc umană 
considerabilă. Navetele de vânătoare orbitală ar fi putut face și ele saltul în 
hiperspaţiu şi era greu de crezut că Klemplantul le-ar fi putut rezista, mai 
ales acum când o mare parte a forțelor expediţionare fuseseră distruse. 

Maestrul quinților îl privi plin de neîncredere pe Zuul. După ce îl văzuse 
dematerializându-se pe câmpul de bătălie, îi venea greu să creadă că 
propunerea aceea era pur și simplu rodul unei înșşiruiri deductive, deşi 
trebuia să recunoască faptul că, din punctul de vedere al interpretului 
zeţilor, logica era fără cusur. Dacă războiul era progres și moartea 
dușmanilor îi făcea să fie mai puternici, atunci scopurile astea trebuiau 
urmărite fără preget. 


- Sire, este o problemă, spuse Tars. Nu vom putea niciodată să-i punem la 
adăpost pe toți civilii. Femeile și copiii ar rămâne fără apărare. 

- Mda, dădu afirmativ din cap Bella. Exact la asta mă gândeam și eu. 
Oamenii nu vor pleca la atac șştiindu-și familiile atât de expuse unui 
bombardament orbital. lar dacă păstrăm pe Z o forță de apărare 
considerabilă, mi-e teamă că nu vom putea străpunge apărările 
Klemplantului. Pe de altă parte, dacă am reuși să cucerim capitala, sunt 
absolut convins că vom găsi acolo destul austral pentru a porni un război la 
scară galactică și destule nave pe care le-am putea adapta repede pentru 
prietenii noștri zeţi. Miza acestei acţiuni e foarte mare... 

- Zuul nu vede risc. 

- Ei asta-i acum! răbufni Bella. De când eşti tactician? 


- Zuul nu înțelege tactician... Dar părinți spus că pot apăra oameni 
nerăzboinici. 

- Dă-mi voie să nu fiu foarte convins, dădu din mână a lehamite şi 
Maestrul quinţilor. 

- Ba nu. Părinţii pot să apere... Poate veniţi cu mine arată ceva. 

Oamenii îl lăsară pe Zuul să plece din încăpere şi se priviră gânditori. 

- Cred că ştiu ce vrea să ne arate, spuse într-un târziu Bella. Probabil că 
ne-au construit un adăpost de felul celui în care am intrat eu deunăzi. Ar 
putea fi o soluţie. Tu ce spui? îl întrebă el pe N'Gai Loon. 

- Zic că dacă vom ataca repede, probabil că vom putea cuceri 
Klemplantul. Dar..., bătrânul șovăi. 

- Spune, îl îndemnă Bella. 

- Am senzaţia că, dacă vom proceda în acest fel, parcă am urma un plan 
subtil, pus la cale de Zuul. 

- Eşti de-a dreptul paranoic! râse Bella. Îl suspectezi pe mititelul ăsta de 
când l-ai văzut pentru prima oară. [i se pare că ar fi în stare să urzească 
măcar și cel mai grosolan plan? Te isigur că nu e defel subtil. 

N'Gai Loon strânse degetele pe înregistrarea video a luptei și îi întoarse 
împăratului o față lipsită de orice expresie. 


"Sunt sigură că vă amintiţi de chinezi. Ei spuneau că un lucru care s-a 
întâmplat o singură dată s-ar purtea să se mai întâmple sau s-ar putea să nu 
se mai întâmple, dar un lucru care s-a întâmplat de două ori se va repeta cu 
siguranţă în viitor. Vechii greci au înscris istoria într-un cerc al obsesiilor lor 
catastrofice. Sfântul Augustin din Hippona a făcut-o din nou liniară, 
descoperind progresul și postulând că viaţa lui lisus, Mântuitorul său, a fost 
un fragment unic de timp. Sfântul Augustin cel Nou a transformat din nou 
istoria într-un cerc, pe care noi l-am deșirat... Nu am început să scriu 
această carte atunci când am fost sigură că va veni cineva care să ne închidă 
din nou timpul într-un cerc, fiindcă asta e inevitabil, ci când am înţeles că 
trebuie sâ-l pregătim deja pe acela care ne va elibera din nou din blestemul 
ciclicităţii grecești." 

Oksana Bint Laesia - Introducere în studiul Regulamentului canonic 


17. SPECTACOLUL CELOR O SUTĂ de luptători Ulanni care se 
apropiau în front de satul lor stârni o zarvă imposibil de stăpânit în vocea ly. 

Cum de ne atacă? Nu se poate, vor doar să vorbească. Atunci de ce sunt 
atât de mulți? Nu am avut niciodată încredere în ei. Asta de unde ai mai 
scos-o? O să ne omoare fiindcă nu ştim nimic despre cum se poate lupta 
împotriva unui om. Ba eu cred că îl vor doar pe Xtyn. Și cum să-l dăm pe 
Preot? Și cum să-l ia? Nimeni nu-l poate atinge... 

Xtyn preferă să rămână tăcut, încercând disperat să deosebească vocile 
din ly. Acest lucru nu era însă posibil nici măcar pentru un om cu calităţile 
sale, fiindcă gândurile semenilor săi se amestecau cu foșnetul omniprezent 
al mantiilor, ale căror colonii shu erau agitate din cauza nervozităţii 
stăpânilor lor. Privi spre Insa şi o văzu calmă, undeva jos în rând, acolo 
unde forța celorlaţi o apăra şi, în același timp, de unde nu putea bruia prea 
tare strategiile de apărare. 

Ce-o să ne facem? Ei cunosc cu siguranță felul în care ne apărăm. Te 
tângui degeaba, forța noastră nu e niciodată surpriza. 

Ba uneori este! 

La adăpostul mantiei sale, Xtyn făcea planuri cu repeziciune, încercând 
să-şi camufleze gândurile. Cel mai important lucru era să ascundă celorlalți 
certitudinea că i-ar fi putut învinge pe atacatori recurgând la mișcările 
acelea rapide, pe care ae învățase singur, după ce Alaana îi modificase 
mintea. Știa însă fără să-şi explice de ce şi cum că victoria trebuia să pară 


ca fiind a tribului şi nu a lui. Nu. Lupta corp la corp trebuia să fie ultima 
opţiune. 

Distanţa care separa randul de falanga luptătorilor Ulanni se micşora 
foarte repede. Xtyn ştia că, în ciuda faptului că se așezaseră aproape cu toţii 
în rand, vocile ly ale celor două triburi aveau să se unească în curând şi 
atunci tot ceea ce ar fi putut el să facă sau să spună ar fi fost de două ori mai 
greu. Îşi amintea cu precizie că Arrus îi povestise despre singura ocazie în 
care triburile se adunaseră laolaltă, în urmă cu multe generaţii, când un 
meteorit lovise podișul. Se grăbiseră cu toţii spre craterul fumegând şi se 
treziseră într-o imensă mare de voci, din care nimeni nu reușea să înțeleagă 
mai nimic. Mulţi leşinaseră, și numai cei mai tari reușiseră apoi să-i care 
înapoi spre sate. Xtyn nu se îndoia însă că oamenii ar fi putut trăi și în 
comunități mai mari, învățând să-și domine vocea ly. 

Se apropie. O să-i putem auzi în curând, încercaţi să intraţi în armonie 
cu mantiile. Pregătiţi-vă! 

Când simțeau deja cu toţii un murmur străin în glasul tribului lor, 
războinicii Ulanni se opriră, lăsându-l doar pe unul dintre ei să-și continue 
drumul. Xtyn abia reuși să-și ascundă sentimentul de bucurie. Avea noroc, 
fiindcă îi dădeau răgazul de a se mai gândi. Cobort cu agilitate din rand, 
ignorând încurajările celorlalţi, şi porni spre necunoscut. 

Era un bărbat mic de statură, cu gluga mantiei trasă peste față, așa încât 
nu i se putea vedea decât vârful unei bărbii despicate. Nu purta barbă 
precum majoritatea bărbaţilor de pe Kyrall, iar Xtyn nu reuşi să detecteze 
nici măcar reflexii vagi ale gândurilor sale. Era într-o armonie perfectă cu 
vocea mantiei şi se blocase în genul acela de apărare despre care copiii de 
pe Kyrall învățau încă de mici că e bine să o folosească atunci când sunt 
atacați în câmp deschis. 

Xtyn își lungi cu bună ştiinţă drumul către necunoscut, urându-se însă în 
același timp pentru negura care îi acoperise mintea ce forfotea mai 
întotdeauna de idei. 


- Ce vrei? îi strigă el de departe. 

- Tribul Ulanni vrea să îi fie predat ucigașul. 

- Nu avem nici un ucigaș printre noi, mârâi Xtyn ridicând în acelaşi timp 
între ei un mic nor de praf. 

- Nu mă sperii, băiete. Nu m-ar mira să fii chiar tu cel pe care îl căutăm. 

Tânărul zâmbi larg. 


- Adevărul și minciuna se împletesc caraghios în vorbele tale. Eu l-am 
omorât, dar nu sunt ucigaș. 

Străinul clătină din cap şi se întoarse către ai săi. Pentru o fracțiune de 
secundă, Xtyn se trezi că aude vocea ly a tribului Ulanni. Putea distinge 
glasuri încărcate de ură, care îl îndemnau pe oponentul său să se răzbune. 
Percepția dură doar o clipă pentru că emisarul își întoarse din nou privirea 
către el. 

- Și cum se numeşte cel care ia viaţa unui semen? 


- Judecător, răspunse calm Xtyn, care realiză brusc că, spre deosebire de 
oponentul său, era prea departe pentru ca membrii tribului său să poate auzi 
ce zice. Omul acela era un hoţ. A încercat să fure relicve importante de pe 
pământurile noastre. 

- Omul acela era fratele meu și a fost găsit pe podiş. Adică acolo unde 
legea veche spune că nimeni nu poate poseda nimic, rosti cu îndârjire 
căpetenia Ulanni. 

- lar eu îţi spun că purta ascuns sub mantie un obiect care aparținuse 
mamei mele și nu podișului, strigă Xtyn cu îndârjire. 

- Chiar și așa, se încăpăţână celălalt. Noaptea trecută, când l-am găsit, v- 
am urmărit urmele pașilor. Aţi fost trei împotriva lui, doi bărbaţi şi o 
femeie. Altfel nu l-aţi fi putut birui. 

- Ai dreptate. Încuviințţă Xtyn. Eram însoţit de doi tovarăşi. Dar ei au 
încercat mereu să prevină violenţa. 

- Înseamnă că tu eşti singurul vinovat. Și recunoști asta fără nici o 
remușcare? 

- Omul acela era un hoţ. A pângărit locul în care m-am născut. 

Străinul începu să râdă și-și dădu gluga pe spate, dezvelind un chip 
brăzdat de cicatrici îngrozitoare. După rănile de pe faţa lui se părea că 
scăpase cu mult noroc din atacul unor lentile. 

Probabil că barba îi luase foc şi de aceea era acum spân. Pentru o clipă, 
Xtyn se cutremură, iar uimirea îi deschise mintea. O senzaţie incredibilă, de 
greață, începu să-i răscolească măruntaiele. Se simţea ca şi cum ar fi înghiţit 
flori cântătoare. Intestinele i se zbăteau de parcă prinseseră o viaţă a lor 
proprie şi încercau să iasă, revărsându-i-se pe gură. Îi trebuiră câteva clipe 
bune până să înţeleagă că era atacat. Când realiză însă că războinicul din 
faţa lui căzuse în capcană și apelase primul la violență, din mintea lui se 
revărsă spre celălalt un imens hohot de râs. Pătrunse cu sălbăticie până în 


cele mai intime cotloane ale gândurilor celuilalt, departe în ann, 
imaginându-și că mintea adversarului e o livadă de arbori negri în care el 
intră înarmat cu un ciocan imens cu care sparge fructe negre. Sub loviturile 
lui năprasnice, coaja întunecată și lucioasă plesnea, lăsând să ţâşnească 
lichidul acela gălbui pe carc-l denumeau supă și care constituia hrana lor de 
zi cu zi. Ştia că furia lui e doar o abstracţie, doar un model care-i înlesnea 
atacul și că, în realitate, mintea lui nu făcea decât să dezorganizeze structura 
cerebrală a celuilalt. Pentru o clipă își permise luxul de a privi prin ochii lui 
şi se văzu pe sine însuși, cu chipul răvăşit şi pletele în vânt, cu ochii strânși 
şi pumnii încleștaţi. Speriat de propria sa imagine, se retrase din mintea 
celuilalt, care se prăbușşi la pământ, pradă unui tremur spasmodic. 

Încercă să vadă dacă adversarul său mai trăieşte, pătrunse din nou în 
mintea lui, de data asta cu mai multă grijă. Îşi imagină acum că explorează 
un castel, o clădire imensă cu săli luminate, așa cum îl învățase Alaana. 
Camerele erau goale și prin sticla colorată a geamurilor lumina se filtra în 
forme care prindeau consistență din cauza prafului din aer. Căută îndelung 
până când, într-o odaie mică şi întunecată, găsi un băiat nu mai mare de 
patru ani. Ştia că aceea era reprezentarea ultimei fărâme de viaţă care-i mai 
rămăsese celuilalt şi că, deşi căutarea lui durase pentru el minute bune, 
pentru ceilalți nu fusese decât o străfulgerare. 

- Eşti fiu de curvă! Maică-ta a fost alungată din sat, strigă copilul cu ură. 

Fără să spună nimic, Xtyn se retrase din mintea lui, ridică trupul lipsit de 
vlagă cu forța gândului și-l aruncă departe, mult în spatele liniei 
războinicilor Ulanni. 

Ai ales calea complicată. Dar o să fiu alături de tine, auzi el în minte 
vocea liniştitoare a Alaanei. Fugi lângă ai tăi! 

Reacţionând instantaneu, Xtyn se transformă într-o umbră şi ochii 
celorlalți îl zăriră abia când îşi reluase locul în vârful randului, de parcă 
nimic nu se întâmplase. Formaţia Ulanni porni spre ei cu pași hotărâți. 

Fiecare rand avea simbolul său de luptă. Tribul Ulanni își trăgea numele 
de la vârtejul sfâşietor pe care îl închipuiau războinicii săi atunci când urcau 
în rand, Oamenii Kyrallului înţeleseseră cu multă vreme în urmă că modul 
cel mai eficient de luptă era să participe cu toţii la o imagine mentală a unui 
animal sau fenomen distrugător. Tribul lui Xtyn folosea o reprezentare cu 
mult mai puţin spectaculoasă decât cea Ulanni, dar despre care ei credeau 
că e mult mai eficace. Se concentrau cu toţii asupra imaginii a ceea ce ei 
numeau dragon, un animal lung, cu multe picioare şi care avea pe spate 


filamente cu ochi din care ţâșneau fulgere. Imaginea aceea necesita cu mult 
mai mult exercițiu decât vântul Ulanni, fiindcă fiecare membru al tribului 
trebuia să fie capabil să acţioneze fie un picior, fie o pereche de ochi 
scăpărători. Simbolul lor era deosebit de eficace împotriva policornilor și a 
lentilelot. Pe primii reușea să îi neutralizeze atât de repede încât Xtyn nu 
participase niciodată la o luptă cu asemenea animale, care învăţaseră demult 
să ocolească satul lor. Cu florile cântătoare era ceva mai greu, fiindcă, de ce 
cele mai multe ori, erau nevoiţi să le strivească sub picioare. 

Existenţa dragonului era una efemeră. El nu exista în realitate şi un 
privitor care nu participa la viziune ar fi putut vedea doar efectele închipuite 
de luptătorii din rand asupra atacatorilor. Folosindu-şi capacităţile psi şi 
structura semisferică a randului, care părea să amplifice puterea 
ansamblului, luptătorii de pe Kyrall forțau cu gândul materia să se 
transforme. Era greu însă să străpungi carcasa unui policorn doar gândindu- 
te la ca. Când îţi închipuiai însă că eşti ochiul scăpărător al unui animal 
imens şi invincibil, carapacea bestiei crăpa cu mult mai multă ușurință, deși 
omul depunea același efort. Imaginea aceea mentală conferea însă coeziune 
şi coordonare față de ceea ce ar fi putut face fiecare dintre ei dacă își 
folosea mintea separat. 

Acum însă nu era vorba de animalele de pe Kyrall. Atacatorii Ulanni 
puteau rezona cu imaginea lor mentală, vizualizându-l pe dragon şi de aceea 
tacticile lor de apărare urmau să fie cu mult mai eficiente. Era de aşteptat de 
asemenea ca, în lipsa randului, să atace cu reprezentări la care să participe 
unul sau cel mult doi oameni. 

Mintea fiecărui luptător Omenori se topea acum în vocea ly, din care 
creştea apărătorul lor. Încordarea era atât de mare încât inamicii ezitară 
prelung când ajunseră destul de aproape pentru a percepe proiecția mentală 
a tribului lui Xtyn. În aşteptarea temutului vârtej Ulanni, mâinile tovarășilor 
lui Xtyn strângeau lemnul negru și lustruit al randului, care gemea surd. 

Dragonul întruchipat de minţile tovarășilor lui Styn se înțepeni pe 
mulțimea sa de picioare, așteptând ca războinicii Ulanni să încerce să-l 
doboare cu o suflare năprasnică. În loc de asta însă, se văzu atacat de zeci 
de animale mici... Prea mici pentru ca armele sale colosale să le poată 
atinge. Vietăţile acelea iuți şi agile se strecurau dincolo de ochii scăpărători 
ai dragonului şi mușcau cu gurile ca nişte clești din părţile expuse. În doar 
câteva momente, trupul semeţ de care Xtyn învățase încă de mic să fie 
mândru începu să se contorsioneze. 


Trezeşte-tel 

Unul din atacatori reuşi să smulgă o pereche de ochi și Xtyn percepu 
undeva la limita conştienţei un trup care cade la pământ. Bufnitura surdă fu 
urmată imediat de o alta şi apoi de încă două, pe măsură ce Xtyn vedea 
picioarele şi antenele dragonului lor cum cedează sub asaltul Ulanni. 

Trezeşte-tel 

Xtyn văzu proiecția mentală a unui luptător Ulanni cum încearcă să 
atingă filamentele ochilor celor mai mari, de care avea el grijă. Încercă să se 
zbată, fulgeră chiar zadarnic privind neputincios cum animalul acela hâd și 
feroce săpa la rădăcina ochilor din care el arunca zadarnic fulgere 
distrugătoare. 

Trezește-tel 

Strigătul aproape că îl făcu să se prăbușească. Scutură din cap și înţelese 
imediat că Alaana reuşise să îl facă să părăsească vocea ly. 

- Ce-ai făcut? urlă el disperat, făcând să tresară câţiva vecini apropiaţi, 
care îşi strângeau pleoapele, încercând să se apere de atacul Ulanni. 

Nu e bine. Nu aveţi nici o şansă. E evident că se antrenează de ceva timp 
pentru o asemenea luptă. V-ar fî atacat oricum. Războiul ăsta era doar o 
chestiune de timp. Du-te ţi omoară-i cu pumnalele! auzi Xtyn vocea 
Alaanei. 

Tânărul privi în depărtare și îi văzu pe ceilalți așezați în aceeași formaţie 
strânsă. Era într-adevăr ciudat. Nu stăteau în rand şi totuși acționau atât de 
eficient. Atacul acela nu putea fi ceva spontan, pe care Ulanni să-l fi 
inventat peste noapte din dorinţa de a-și răzbuna tovarășul. 

Xtyn dădu să se arunce la pământ şi aproape că ridicase pumnalele pe 
care le pusese în centrul randului dar, imediat, mintea îi fu inundată de o 
viziune. El trebuia să fie deopotrivă conducătorul şi scăparea. Cu gesturi 
încete se așeză la loc în rand şi pătrunse din nou în ly. Dragonul lor era 
acum aproape lipsit de picioare, dar asta adusese un oarecare echilibru al 
luptei fiindcă, întins fiind pe pământ, ochii săi puteau ţinti cu ceva mai 
multă eficienţă. 

Gândul lui Xtyn se transformă într-un vuiet care începu să topească fiinţa 
iluzorie a dragonului. Dezorientaţi, inamicii se strânseră spre centrul scenei 
de bătălie și așteptară organizat transformarea. Dragonul era acum o minge 
de foc, care începea să prindă forme umane. Pe măsură ce înțelegeau ce 
doreşte să facă, mai mulți tovarăşi i se alăturară până când, într-o ultimă 
sclipire, imaginea unui Xtyn gigantic răsări falnic în mijlocul bătăliei. 


Fiţi mantia mea! strigă Xtyn şi simţi imediat cum în jurul proiecției 
minţii sale, prin care se înfățișa atacatorilor, începu să se clădească un zid 
de netrecut, o senzaţie asemănătoare aceleia pe care o avea un călător în 
podiş care adormea apărat de susurul molcom al ciupercii shu. După câteva 
momente de uluială, animalele închipuite de Ulanni porniră toate să-l atace 
pe Xtyn. Când ajunseră însă la picioarele lui, îşi deschiseră gurile iar dinții 
lor clămpăniră în gol, neputând să apuce proiecția mentală a lui Xtyn. Între 
mâinile sale apăru un cerc de foc cu care începu să măture pământul. 
Animalele cădeau secerate şi nu trecu mult timp până când înţeleseră cu 
toţii că lupta era pierdută. Noua viziune a tribului lui Xtyn, aceea a 
Preotului lor, nu putea fi învinsă. Cele câteva animale, care scăpaseră furiei 
de foc a cercului pe care Xtyn îl arunca spre ele, se dematerializară, semn 
că războinicii Ulanni se hotărâseră să abandoneze lupta. Xtyn scutură și el 
din cap și se desprinse de vocea ly privind în zare. Alergând din răsputeri, 
un pâlc de inamici încerca să iasă din raza lor vizuală. 

- Fugi după ei și omoară-i! strigă Arrus către Xtyn. 

- Nu. Lasă-i. Vor fi mesagerii noştri şi le vor spune tuturor despre 
înfrângere. 

- Da, și atunci vor veni și mai mulţi. Ne vor zdrobi. Știu cum să învingă 
dragonul nostru. 

- Au acţionat cu prea mare îndemânare pentru ca noi să nu presupunem 
că s-au pregătit dinainte. E clar acum pentru toţi sper că ideea războiului 
între triburi nu mi-a venit mie, că nu sunt un monstru... 

- Dar ai ucis dragonul, se auzi o voce. Niciodată nu am luptat... 


- Am fost ceea ce trebuia să fiu. Numai un om se poate lupta cu 
plăsmuirea minţilor umane. El poate să născocească altceva, să vină mereu 
cu ceva nou. Și e nevoie de un conducător care să decidă repede ce e de 
făcut. 

- Viziunea aia nu erai tu! strigă Arrus. Avea doar forma ta. Victoria 
aparţine tuturor. 

- Nici nu am să zic vreodată altfel, înclină uşor din cap Xtyn. Dar nici nu 
voi îngădui cuiva să spună că aţi fi putut izbândi fără mine. 

Xtyn căută o privire care să-l înfrunte, dar nu întâlni decât capete plecate. 

- Stăm și ne certăm ca proştii. Avem răniţi. 

Ca și cum spusele Preotului său I-ar fi trecut printr-un curent electric, 
Arrus porni în fugă spre Insa, care stătea încă leșinată undeva la marginea 


randului. Xtyn se grăbi să-l urmeze pe Făurar. 

Arrus puse mâinile pe creștetul fetei și închise ochii. 

- leși din mintea ei, strigă el imediat spre Xtyn. 

- Nici nu mă gândesc. Vreau să văd ce faci. E privilegiul meu de Preot. 

- O să-ţi arăt când vom avea un caz mai uşor, mârâi Arrus. 

- N-am uitat că ai vrut s-o jertfeşti... 

Făurarul dădu să spună ceva, dar privirea din ochii tânărului îl convinse 
că nu avea cum să se opună. Închise din nou ochii şi îi permise şi băiatului 
să intre în viziunea lui despre mintea fetei. Xtyn se trezi într-o peşteră 
înaltă. 

- Nu e o viziune cam simplă? Într-atât o dispreţuiești? întrebă Xtyn care 
încerca să privească deodată în toate părțile. Nici chiar mintea ei nu poate 
fi... 

Deodată între mâinile Făurarului apăru un grăunte orbitor pe care acesta 
se grăbi să-l lipească de peretele întunecat al peșterii. Ca şi cum sădise 
acolo inima unui cristal, din punctul atins de Făurar începu să crească în 
toate direcţiile o substanţă strălucitoare, care înainta pe direcţii din cele mai 
surprinzătoare, avântându-se spre tavan, cuprinzând podeaua de sub 
picioarele celor doi. Xtyn rămase mut de uimire, privind cum păienjenișul 
devine din ce în ce mai dens până când se uni într-un singur bloc de cristal 
scânteietor. 

- Și acum? 

- Ai răbdare, îi aruncă Făurarul o privire mânioasă. 

Primul fulger se ivi pe neaşteptate undeva lângă bolta peşterii. Întreaga 
încăpere fu inundată de o lumină galbenă, strălucitoare, care-l surprinse pe 
Xtyn prin frumuseţea ei. Imediat sclipi o descărcare roșie, apoi una verde, 
din ce în ce mai multe, până când lumina începu să treacă prin Făurar și 
prin Xtyn devenind de un alb orbitor. Simţind că Arrus dă să se retragă, 
Xtyn îl apucă de mână. 

- Asta c tot? 


- Minţile simple nu au nevoie decât de o scânteie. 

Tânărul clătină din cap și arătă spre o zonă în care pereții erau irizaţi într- 
o nuanţă sublimă de albastru. 

- Chiar și în faţa acestei minunăţii te mai îndoieşti că Insa trebuia cruțată? 

Întorcându-i o față schimonosită, Arrus îi strigă: 


- Da, nesăbuitule. Fiindcă, așa cum o văd eu, mintea ta, de pildă, e 
formată din mii de asemenea încăperi, care comunică între ele, între care 
există căi pe care nici eu nu le pot afla. Și mai presus de toate, camere în 
care sclipirea vieţii nu poate fi stinsă cu o singură suflare. Mintea ta e de 
mii de ori tot ceea ce vezi aici! După cum poţi înțelege acum, ritualul nu era 
chiar atât de lipsit de noimă pe cât l-ai făcut să pară. Fata asta nu are nici o 
şansă. Odată am să ajung prea târziu. 

Se retraseră amândoi delicat din mintea Insei și prima senzaţie pe care o 
conştientiză Xtyn fu mâna tinerei care îl strângea spasmodic de degete. Fata 
plângea și bolborosea cuvinte de neînțeles. Două femei o ridicară şi se 
grăbiră să o ducă spre peşteră. 

- Ai fi putut să-mi explici, zise Xtyn cu un glas moale. 

Arrus clătină din cap, fără să spună ceva dar şi fără să se îndepărteze, aşa 
cum făcea atunci când nu era de acord cu cele spuse de Xtyn. 

- Ai fi putut să-mi explici, repetă Xtyn. 

- Da, desigur, dar oare m-ai fi ascultat? Ai fi lăsat-o să moară? 

Preotul şovăi o clipă. 

- Când vezi pe dinăuntru atâtea minţi pe câte am văzut eu, îți dai seama 
că nimeni nu e cu adevărat unic, reluă Arrus. Tinerii au însă o dorinţă de 
nestăvilit să creadă în prostia asta. Nimic nu e nou. Totul s-a mai întâmplat 
şi se va mai întâmpla, toate gândurile și ideile tale au mai trecut şi prin alte 
minţi. 

- Se prea poate, zâmbi Xtyn. Eu însă știu că sunt irepetabil. Din punctul 
meu de vedere, plictisul pe care îl manifeşti nu are nici o importanţă. O să 
continuăm să ocrotim minţile și vieţile alor noştri, indiferent de pret. 

Arrus clătină dezaprobator din cap. Dar nu continuă discuţia. 

- Mă duc, spuse el. Cred că trebuie să-i mai ajut pe câţiva. 


"Singurul lucru de care mă tem e că soluţia este prea evidentă. Singurul 
lucru de care mă mir e că nu o vede nimeni în afară de mine. Povara asta ar 
putea distruge pe oricine." 

Oksana Bint Laesia - Introducere în studiul Regulamentului canonic 


18. KASSER NĂVĂLI în camera Abatelui strigând surescitat. 

- Au atacat Z! Clonele l-au atacat pe Bella! 

Radoslav abia își putu stăpâni o strângere de inimă. 

- Nu te speria, continuă imediat bătrânul împărat. Au învins. Zeţii s-au 
dovedit extraordinari. Se pregătesc acum să atace Klemplantul. Captivitatea 
noastră... 

- ...va rămâne neschimbată, Kasser. Am vorbit despre asta de sute de ori. 
Atâta vreme cât psiacul va fi al clonelor, nu vom putea să ne coordonăm. 
Un război la scară galactică are nevoie de ceva mai multă putere de 
comunicare decât mesajele pe care le furișează Alaana. 

Entuziasmul lui Kasser se topi într-o grimasă încurcată. 


- Ei, doar n-o să spui acum că nu e o veste bună. 


- Ba e o veste excepţională! acceptă Abatele. Atâta doar că eu o privesc 
mai degrabă ca pe un strigăt de luptă decât ca pe o eliberare. Trebuie să 
întreprindem și noi ceva împotriva psiacului. 

Ca de atâtea ori în cei șaptesprezece ani de când urzeau planuri, privirile 
celor doi se intersectară doar pentru puţină vreme, pentru a coborî apoi în 
pământ. În mare măsură, războiul lui Bella fusese pierdut pe Kyrall. 
Aplicând o strategie simplă, clonele intuiseră exact unde trebuie să lovească 
pentru a dezorganiza Imperiul. Nefiind însă pe deplin conştient de 
importanța psiacului, Johansson bombardase structura de rezistența a 
acestuia şi continuase să o facă până când garnizoana care îl apăra s-a 
predat, speriată de perspectiva unei galaxii fără comunicațiile psi. Clonele 
nu au înțeles decât mai târziu consecințele pe care le-ar fi putut avea 
violenţa lor extremă. În ciuda opoziţiei temerare a câtorva operatori care 
fuseseră executaţi prin aruncare în ocean, Johansson învinsese cu ușurință 
reticenţa locuitorilor psiacului, prea dependenţi de mediul în care îşi trăiseră 
aproape întreaga viaţă, lipsită de constrângeri de orice fel. Masacrarea 
tuturor forțelor imperiale a fost apoi doar o chestiune de timp. Nu existase 
nici măcar o singură planetă pe care să se poată organiza o rezistenţă. 

- Animalele acelea..., începu Abatele. 


- S-au comportat excepţional. Sunt niște soldaţi foarte valoroși. 
Abatele se încruntă sever. 
- Ce ai? întrebă Kasser după ce observă negurile celuilalt. 


- Extratereștri care omoară oameni. Nu văd în ce fel poate fi asta 
excepţional. Nu ţi-am ascuns niciodată dezaprobarea mea pentru planul 
fiului tău. Acum nu mai cred că în nemărginirea asta este cuibărită frica lui 
Dumnezeu, dar nu pot să accept un asemenea lucru. 

- Nici nu ai fost în stare să vii cu un plan mai bun. 

- Așa este. Ceea ce face însă Bella ne va arunca în haos. 


- Mda, clătină Kasser din cap. lar ceea ce ai făcut tu cu a Doua 
însămânţare... 

- A fost un act de justiţie îndreptat asupra agresiunii fără precedent a 
Imperiului. 

Intrată pe nesimţite în încăpere, Airam tuşi ușor. Bărbaţii întoarseră brusc 
privirile spre ea și amuţiră. 

- Cu tot respectul... cred că am auzit cearta asta de mii de ori. Poate că 
înălțimea Sa va binevoi să ne dea câteva amănunte, rosti femeia, aranjându- 
şi părul cărunt aşa încât cicatri-cile de pe faţa ei să fie vizibile. Era felul ei 
de a le aminti că din înfruntarea aceea de pe Vechea Terra suferiseră 
miliarde de oameni și nu doar ei înşişi. 

Kasser se ambală cu entuziasm într-o povestire a bătăliei, subliniind că 
anii care trecuseră schimbaseră tactica clonelor. 

- Încep să semene din ce în ce mai mult cu noi și asta îi face previzibili, 
încheie Kasser. 

Abatele râse ușor. 

- Nu cred că ne dorim să ne copie, adăugă el enigmatic. 

- Ce vrei să spui? 

- Vor înţelege felul în care ne-au înfrânt şi o vor mai face o dată. 


- Dar tocmai ţi-am spus că au atacat Z mergând pe tactica noastră, a 
punctelor Lagrange. 

- Asta fiindcă nu s-au așteptat să dea de zeţi. Acum știu și nu vor mai 
face aceeași greșeală. Dar nu la asta mă refeream..., încheie brusc Abatele. 

Kasser rămase în mijlocul unui gest și eliberă cu zgomot aerul pe care îl 
trăsese în piept ca să-i ajungă pentru argumentele cu care dorea să-l 
combată pe Abate. 

- De multă vreme mă gândesc cam cum ar putea un nou război să-i 
schimbe pe urmaşii celor O Mie de Voluntari.. 


- Poate avem noroc și îi schimbă în rău, încercă să glumească bătrânul 
împărat. 

- Oricare din quinții tăi ţi-ar putea spune că asta e o speranţă deşartă. 
Trebuie să ne gândim la ce e mai nefavorabil pentru noi. 

- Chiar și când obosim? Să credem că întregul universul se coalizează 
împotriva noastră? întrebă Kasser disperat. 

- Mai ales atunci. Nu trebuie să fii cine ştie ce filozof subţire ca să-ți dai 
scama cum vor reacţiona când le vom ataca bazele. Își vor căuta un 
conducător. 

- Ei bine, cred că aici te înșeli. Alaana mi-a spus că regulamentul acela al 
lor chiar funcţionează și fiecare quadrant are un singur Johansson 
conducător. Cel de aici de pe Kyrall nu vrea să mai intervină... 

- Dar tot Alaana spune că se pare că asta nu e decât o înșelătorie 
gigantică, că o clonă de acolo din psiac a formulat un contramanifest, o 
carte în care critică regulamentul. 

- Da. Alaana nu înțelege însă ce au de gând și deci nici noi nu prea putem 
presupune... 

- Te grăbeşti, Kasser, ridică Abatele un deget noduros spre celălalt. 
Atunci când știi care e ţinta unei lovituri, prea puţin te interesează 
traiectoria săgeţii. Iar eu ştiu că toată zbaterea asta a lor nu poate avea decât 
un Singur scop. 

Faţa lui Kasser se lumină, lăsând să se citească bucuria unei înţelegeri 
depline. 

- Știu! Iarăşi vrei să-mi spui că în mod voit sau inconştient vor încerca 
să-l recreeze pe Sfântul Augustin cel Nou. Din fericire, știm amândoi că așa 
ceva nu se poate. Zestrea lui genetică nu mai există niciunde în Univers. 

Abatele clătină dezaprobator din cap. 

- Presupunerea asta e destul de șubredă. Sacul cu pletele Sfântului 
Augustin a fost distrus probabil, odată cu Alambicul, 

în explozia care a pârjolit Abația. Pe Planetele Agricole e greu de crezut 
că mai există ADN provenind de la vreuna din clone. Cu excepţia 
Praxtorului, toate celelalte Planete Agricole erau la multe generaţii după 
aceea a însămânţării. Și totuși nu am văzut arzând pletele Sfântului 
Augustin și nici nu suntem siguri că pe vreuna din cele șase sute şaizeci şi 


şase de Planete Agricole nu s-a păstrat câte ceva din Mântuitor. Suntem în 
mâinile lui Dumnezeu. 

- Și chiar presupunând că reușesc să-l aducă la viaţă pe Sfântul Augustin 
cel Nou, nu o să poată niciodată să-i restabilească memoria iniţială... 

- Aici chiar că te înșeli. Nici nu c nevoie să o facă. Mi-am petrecut o 
lungă perioadă din viaţă privind cum între populaţiile de clone, aceea a 
Sfântul Augustin cel Nou sfârşeşte prin a deveni lider, prin a-și conduce 
semenii pe calea dreaptă a credinţei. L-am văzut de fiecare dată împlinind 
taina cea de pe urmă, jertfindu-se pentru a nu-și lăsa Dumnezeul să-și 
întâlnească propria nemărginire. Nu au nevoie de Alambic. Trebuie doar să- 
] cloneze. Le va fi conducător. 

Airam se trase mai aproape de Abate şi-i puse uşor o mână pe creştet. 

- Dar te-ai gândit vreodată, Rade, că poate viziunea noastră e mărginită 
tocmai fiindcă ne-am petrecut viața privind Satul de Clone? Poate că un 
univers întreg la picioare îi va face să se comporte altfel. 

- Nu cred. Există o singură Cale şi o singură Lucrare. Clonele sunt 
conştiinţe vechi, despre care nu ştim mare lucru. În plus, sunt oameni simpli 
şi fanatici, urăsc religia și toate formele de putere politică derivate din ea. 
Mai devreme sau mai târziu, îl vor căuta pe Sfântul Augustin cel Nou, 
fiindcă vor dori să se regăsească pe ei înșiși. 

Kasser îşi lovi palmele cu zgomot. 

- Hai că n-am timp de încă o predică. Oricum, îţi spun încă o dată că cu 
unul nu înţeleg o iotă din chestia aia cu nemărginirea. Trebuie să facem 
planuri, trebuie să atacăm psiacul! 

Airam îl privi surprinsă: 

- Sper că vă daţi scama, înălțimea voastră, că nu avem decât o singură 
şansă. Odată compromisă ascunzătoarea noastră... 

- Nu şi dacă atacăm prefăcându-nc că suntem băștinași, zise Kasser pe un 
ton sprințar. Ba chiar în felul ăsta s-ar putea să ne facem rost și de niște 
aliaţi. Poate chiar tânărul acela cu abilităţi de quint ne va ajuta... 

- Dacă este ceea ce cred cu, mai degrabă ne va omorî pentru provocarea 
asta, clătină din cap Maria. Ne trebuie un plan mult mai subtil. 

- Ne trebuie, ne trebuie, bombăni Kasser. Și dacă nu-l avem? Oricum nu 
putem pierde marc lucru. Sintetizorul mai arc energic doar pentru câteva 
luni... 


- Timp în care ar putea veni Bclla, zise Airam. 


- E de datoria noastră să atacăm psiacul, într-un fel sau în altul și fără 
ajutorul fiului meu. Și asta chiar cu riscul de a muri în lupta asta. 

Abatele rămase tăcut. În minte i se învârtejeau o mulțime de gânduri 
negre. După ce împăratul închise ușa, îşi prinse genunchii în mâini și începu 
să-şi maseze uşor rotulclc descămate. 

- Mă simt atât de bătrân, încât nici măcar nu știu dacă nu cumva am 
murit deja. O luptă e ultimul lucru la care mă gândesc. 

Airam se trase și mai aproape de el și-i cuprinse cu mâinile umerii fragili. 

- Rade, Rade, cine ar fi crezut că Dumnezeu are pentru noi planuri atât de 
măreţe? 


"Citiţi istoriile vechi! Atunci când veţi înţelege de ce conţin ele atât de 
multe poveşti despre mântuitori și atât de puţine referiri la aceia care au 
vestit apariţia lui Mesia, o să pătrundeţi și în viziunea mea." 

Oksana Bint Laesia -Introducere în studiul Regulamentului canonic 


19. JOHANSSON ÎNCĂPEA CU GREU împreună cu Oksana în patul 
îngust al navetei. Umărul îi amorţise fiindcă sprijinea capul femeii, iar 
bărbatul avea senzaţia că, de fapt, furnicăturile care începuseră să-i 
cuprindă tot pieptul erau efectul privirii pătrunzătoare cu care îl ţintuia 
Oksana. 


- Nu-mi place ceea ce vrei să faci... Nu mă simt în largul meu. 


- Știi bine că eu trebuie să fiu acolo. Pe mine trebuie să mă vadă, îl linişti 
Oksana. 

- Laesienii nu te vor lăsa să scapi cu viaţă. Operatorul mi-a spus că şi-au 
format un fel de armată și că există deja voci care susţin că ar trebui să se 
formeze o republică, după modelul celor din secolul nostru. 

Secolul nostru îşi repetă Oksana în gând. Chiar și după șaptesprezece ani 
de dominație absolută, universul acela şi timpul lui hain nu le aparţineau 
încă. 


- Îmi permit să-ţi amintesc că am crescut pe planeta asta şi că, dacă nu ar 
fi fost templul nostru, probabil nici una din revelațiile mele nu ar fi dus la 
planul prin care încercăm acum să-i salvăm pe ai noștri, repetă Oksana 
calm, alintându-i o șuviță din părul pe care el îl purta tot mai lung, pe 
măsură ce devenea din ce în ce mai rar. Pe mine trebuie să mă vadă. Ba 
chiar o să rostesc și niște cuvinte bombastice, undeva, unde să fiu sigură că 
mă vor auzi. 

- lar eu o să stau aici pe orbită, neputincios... 

- Nu chiar. O să mă poţi privi, zâmbi femeia ridicându-se din pat. 

Johansson se înfioră din nou la vederea trupului perfect al Oksanei, peste 
care timpul părea că se încăpăţânează să nu treacă. Așa arătase şi în urmă cu 
doisprezece ani, atunci când o văzuse pentru a doua oară, la doi ani după ce 
o cruțase pentru infracțiunea de a fi aterizat pe Vechea Terra. O dăduse afară 
din reşedinţa lui de pe Klemplant. Ea revenise, insistase, ba chiar organizase 
şi un fel de grevă a foamei în faţa palatului administrativ. Poziţia lui era 
încă șubredă pe atunci, fiindcă nimeni nu știa unde se ascunsese Bella, iar 
clonele își căutau încă un mod minimal de supravieţuire socială. Când îi 
adusese aminte că împărtășește deodată două memorii, dintre care una era 
chiar a colonelului Johansson, o ascultase cu atenţie. Și iarăși o dăduse 
afară. Cu timpul însă, toate semnele pe care le prevestise ea începuseră să se 
împlinească. Nu erau catastrofe, ci doar evenimente disparate şi subtile, pe 
care nu le-ar fi recunoscut ca indicii ale unei prăbușşiri implacabile dacă nu 
l-ar fi prevenit ea. Când apăruseră și primele texte care combăteau 
regulamentul, pe atunci doar în proiect, o chemase el. Și de atunci nu se mai 
despărțiseră, angrenându-se în cea mai îndrăzneață încercare de la pornirea 
expediției celor O Mie de Voluntari spre distrugerea Ierusalimului. 

- Te gândești la primele noastre întâlniri...? 


- Nu! Adică da, recunoscu Johansson. 

Ştia că e inutil să mintă în faţa Oksanei. 

Femeia râse sonor. 

- Mă întreb adeseori ce regreţi: faptul că, dacă m-ai fi ascultat, am fi 
putut pomi mai devreme planul nostru sau că ai ratat câţiva ani buni în care 
ai fi putut să te joci cu ăştia, îşi scutură Oksana sânii, a căror privelişte 
aproape că îl scoase din minţi pe Johansson. 

Aproape că o ura când făcea asta. Gestul în sine era aproape obscen și i-o 
spusese adeseori. Era greu să ştii că femeia care urma să aducă proorocirea 


Noului Conducător își flutura sânii ca ultima târfă numai ca să-și ațâţe 
bărbatul. Știa însă și de ce recurgea Oksana la gestul acela. Fra felul ei de a- 
i reaminti că îi împărtăşește cele mai intime gânduri, că îi ştie toate 
fanteziile adolescentine, care erau într-o anumită măsură și ale ei. Nu putea 
nega excitarea aproape dureroasă pe care i-o produce 

fluturarea sânilor şi ea ştia asta. Îi explicase de multe ori că amestecul 
între memoriile originale ale lui Johansson şi ale Oksanei neutralizase o 
parte din creierul ei şi că asemenea comportamente erau pentru ea eliberate 
de orice conotaţie sexuală. În mintea ei se produsese un scurtcircuit în urma 
căruia rezultase o conştiinţă hermafrodită, dar destul de puternică pentru a 
deborda de sexualitate. 

- Nu mai face aşa! zâmbi Johansson. 

- Iarăşi te simţi descurajat? 

- Nu mă simt descurajat... 

- Ba da. Incapacitatea de a te accepta pe tine însuţi e un fel de descurajare 
la tine. E o trăsătură despre care poți spune cu mâna pe inimă că e a ta. 
Colonelul Johansson nu o avea. 

Bărbatul se ridică și el, îmbrăcându-și combinezonul cu o viteză care 
spunea multe despre felul milităros în care funcţiona încă mintea lui. 

- O să plec imediat după ce agenţii noștri de la sol o să-mi confirme... 
Femeia se opri brusc şi privi spre el. Ce-ai păţit? Ce e cu tine? întrebă ea pe 
un ton schimbat. 

- Am o presimţire neagră, rosti gâtuit Johansson, încercând să privească 
în altă parte, pentru a-şi feri ochii în care îi era teamă că urmează să apară 
lacrimi. Nu ştiu de ce, simt că te voi pierde. 

- Asta nu o să se întâmple. Planul e pus la punct până în cele mai mici 
detalii, îl linişti Alaana, mângâindu-i chipul. 

- Ştii bine că nu există planuri perfecte. Chiar ultima mea expediţie e un 
exemplu... 

- Măcar de mi s-ar întâmpla și mie așa ceva, măcar de-aş avea şi eu un 
asemenea noroc. Probabil că nu ne dăm încă seama, dar a-l avea pe fiul 
clonei Sfântului Augustin cel Nou se poate dovedi un avantaj covârșitor. 

Johansson dădu absent din cap. Nu îndrăznise să aibă cu Barna mai mult 
de un contact mental, urmat de uciderea accidentală a operatorului din psiac 
care îl mediase. Tovarăşșul lui îi spusese că se plasase pe o orbită staţionară 


în jurul satelitului planetei Praxtor şi că avea vești dintre cele mai 
tulburătoare în ceea ce-l privea pe tânărul Negai. Fusese nevoie de toată 
puterea de stăpânire a lui Johansson pentru a nu cere detalii suplimentare. 

- Îmi promiţi că nu ai să riști? 

Oksana îi întoarse o privire tăioasă. 

- Uneori soldaţii ca noi au parte de sacrificii, unele fiinţe dragi dispar... 


- Nu e vorba de mine, deși... lăsă Johansson o propoziţie neterminată. Nu 
ştiu însă ce s-ar alege de tot ceea ce vrem să înfăptuim. Nu am tot ceea ce 
trebuie pentru a te suplini. Ne aşteaptă atâtea momente delicate, în care vom 
avea nevoie de viziunea ta, de capacitatea ta de a vedea lucrurile dintr-o 
perspectivă... Bărbatul se opri din nou. 

- Bizară? întrebă zâmbind Oksana. 


- Nu. Cuvântul care îmi stătea pe limbă era cu totul altul, spuse bărbatul 
plecând ochii în podea. 

- Care? 

- Dintr-o perspectivă aproape religioasă, şuieră Johansson, unind 
cuvintele într-un mod ciudat. 

- Abia acum spui prostii. Dacă îţi închipui că acţiunile noastre ne 


transformă în idolatri de vreun fel, te înșeli amarnic. Noi nu inventăm 
religii, ci altceva. 


- Da, dar scopul nostru este atât de asemănător cu ceea ce își dorea 
Abația! răbufni Johansson. Mi-e teamă că fără tine nu voi reuși niciodată să 
fac cu adevărat diferenţa între noi și călăii noştri! 

Oksana cercetase arhivele de pe Klemplant și, printr-un noroc chior, 
reuşise să dea şi de câteva rapoarte mai recente ale Iui Vassur. Înţelesese 
exact felul în care se petreceau lucrurile în Satul de Clone şi decisese că 
singura formă de conducere eficientă a clonelor era o conştiinţă unică, 
irepe-tabilă, cu abilităţi de conducător. Unde să găseşti însă așa ceva, într-un 
univers în care toate conştiințele cu adevărat unice te urau de moarte și 
oricum erau formate într-un timp mult prea îndepărtat pentru a înțelege cum 
trebuie conduse câteva miliarde de oameni care împărtăşeau acum doar o 
mie de memorii ancestrale? Singura soluţie logică era recrearea condiţiilor 
din Satul de Clone, apariția unui alt Sfânt Augustin, care să îi unească, 
rezolvând totodată și inevitabila criză de autoritate cu care s-ar fi confruntat 
lumea lor, odată cu dispariţia fizică a celor care fuseseră subiecţi ai celei de- 
a Doua Însămânţări. 


În detaliu, lucrurile păreau clare. Privite însă de la depărtate ele semănau 
cu recrearea Satului de Clone, în încercarea de a revitaliza Abația. Mai ales 
că nimeni nu părea să-și aducă aminte prea bine de frizerul plăpând şi bizar 
care avea să devină mai apoi Sfântul Augustin. El existase fără îndoială, dar 
nici unul din cei O Mie de Voluntari nu putea băga mâna în foc că vocaţia 
politică lui o depăşea pe aceea religioasă. 

- O să pârjolim Locurile Sfinte, aşa ne-ai spus după ce am părăsit portul, 
zise Oksana. E rândul meu să mă dezlănțui acum asupra templului ăla. E 
vremea să arătăm Universului întreg că nu sfinţii trebuie clonaţi, ci 
conducătorii adevăraţi. 

Johansson clipi des, pentru a-și curăța privirea împăienjenită de un 
început de lacrimi. 

- Și dacă o să sfârşim prin a recrea un sfânt, o ființă religioasă prin 
excelență? 

- Nu o să se întâmple așa. Ai să yezi. Ceea ce am avut noi când nc-am 
îmbarcat spre Ierusalim era prea măreț pentru a putea fi pătat de o conştiinţă 
religioasă. 

Oksana ieşi din cabină, iar Johanson nu se grăbi să o urmeze. Cedă 
tentației de a rămâne cu aceste ultime vorbe spuse de femeia pe care o iubea 
într-atât. Se răzgândi brusc, dar, când ajunse lângă sas, mai prinse doar 
priveliștea costumului spaţial greoi pe care îl purta Oksana. Încercă să-i 
spună prin radio câteva cuvinte, dar nu primi nici un răspuns, semn că 
femeia îşi decuplase sistemele de comunicare. 

Johansson privi săgetarea de foc a navetei şi îşi fixă obiectivul spre piaţa 
din faţa Templului de pe Laesia. Priveliştea era spectaculoasă, ca de obicei. 
Mii de pelerini, veniţi din toate colțurile celei de-a treia Planete Agricole ca 
mărime din întreaga Galaxie, formau o coadă imensă pentru a privi o raclă 
ce multă vreme fusese ferită de priviri indiscrete. 

Laesia fusese un caz special pentru Abaţie. Populaţia ei de clone avea 
aproape cincisprezece secole și fusese transplantată într-un moment în care 
Abația încerca din răsputeri să-și optimizeze din punct de vedere economic 
programele de însă-mânţare. Încercând să demonstreze că mediile aspre pot 
potenţa religiile, călugării augustinieni așezaseră populaţia iniţială de clone 
pe un platou înalt, pe care zăpada se topea doar trei luni pe an. Fraţii savanţi 
creaseră şi un animal, un hibrid între porc şi oaie, care trebuia să fie 
domesticit şi să constituie Primul Beneficiu. Pentru ca totul să fie complet, 


călugării augustinieni eliberaseră pe platou şi patru prădători, nişte feline 
imense, care ar fi urmat să se hrănească din carnea porcilor lânoși. 

Aşa cum descoperise Oksana în arhivele Abației, însă-mânţarea fusese un 
succes. Clona în care se trezise la viață conștiința Sfântului Augustin cel 
Nou se jertfise, aruncându-se în aer exact în momentul în care era atacat de 
toate cele patru carnasiere. Procedeul de sugestionare psihică fusese desigur 
barbar, la fel şi trimiterea pe sol a explozibilului. Sondele psi erau însă abia 
la început, la fel ca și tehnicile de însămânţare. Arhivele păstrau însă 
entuziasmul călugărilor augustinieni care, printr-o asemenea manevră, 
reușiseră să scurteze cu două generaţii timpul până la Primul Beneficiu. 

Populaţia de clone părăsise apoi podișul îngheţat, se mărise foarte repede, 
profitând de clima blândă și de câmpiile nesfârşite ale planetei. În mare 
măsură, stabilitatea dinastiei Boszt fusese asigurată de extraordinara 
productivitate a clonelor de aici. 

Odată cu restaurarea memoriilor ancestrale însă, laesienii avuseseră parte 
de o descoperire uimitoare: primul apostol cercetase cu luare aminte locul 
jertfei Mântuitorului. El descoperise mâna sfâșiată a clonei Sfântului 
Augustin, pe care o păstrase în gheaţă, în mare secret, predând-o apoi către 
urmași. Nimeni nu putea să-și mai aducă aminte care fusese motivaţia 
acestui gest macabru. După cea de-a Doua Însămânţare însă, urmașii 
clonelor construiseră pe platoul de unde pornise civilizaţia lor un edificiu 
gigantic unde puseseră blocul de gheață în care era încastrată mâna 
Mântuitorului lor, transmisă în secret din generaţie în generaţie. Scopul 
adoraţiei era amintirea perpetuă a felului nemilos în care milioane de clone 
se sacrificaseră pe altarul unei religii mincinoase și fuseseră exploatate 
dincolo de orice limită a omenescului. 

Înainte ca naveta Oksanci să ajungă în piață, Johansson înregistra cu 
satisfacţie că oamenii pe care îi pregătise cu multe luni înainte acționau în 
perfectă coordonare. Din colțul cel mai îndepărtat al pieţei izbucniră 
pocnituri surde urmate de apariția unui nor de gaz exact la intrarea în 
Templu. Pelerinii stricară profilul ordonat al rândului şi începură să alerge 
haotic căutând un loc în care să-și ferească ochii vălătucii de gaz arzător 
care se întindeau cu repeziciune. 

Curând, începură şi focurile de armă și Johansson văzu de pe orbită chiar 
şi câteva fulgerări ale unui laser care aparținea fără îndoială paznicilor. 
Naveta Oksanei ateriză între insurgenți și intrarea în Templu. Cu o strângere 
de inimă, Johansson o văzu pe Oksana cum iese din navetă și dezlănţuie 


asupra paznicilor o furtună de descărcări laser. Femeia se antrenase luni 
întregi pentru lupta aceea și nu-și îngăduise nici cea mai mică ratare. 
Johansson manevră febril comenzile telescopului său și văzu bine cum 
focul metodic al Oksanei scotea din luptă adversar după adversar. Profitând 
de acest ajutor nesperat, cei care declanşaseră atacul se strânseră în jurul 
navetei și formară un grup compact, cu Oksana în centru. Numai trei dintre 
ei rămaseră să păzească vehiculul spaţial și să-i ţină la respect pe pelerini, 
care, oricum, nu dădeau semne că ar dori să participe în vreun fel la luptă. 
Johansson apucă să vadă cum Oksana arată în sus semnul victoriei și își 
dădu seama că femeia şi-a găsit timp chiar și în miezul luptei aceleia să îl 
asigure că are totul sub control. Grupul atacatorilor intră apoi în Templu, 
acolo unde Johansson nu îl mai putea vedea. 

Pe dinăuntru, Templul părea chiar mai mare decât de afară. Pâlcul 
atacatorilor se năpusti spre partea centrală, acolo unde pe un piedestal 
imens trona racla cu moaștele Mântuitorului laesian. Ajunşi însă la 
jumătatea distanţei dintre intrare și raclă, atacatorii se treziră în faţa unei 
riposte dure. Înainte de a înţelege ce se petrece, Oksana se trezi singură, 
înconjurată de cadavrele fumegânde ale tovarășilor ei. Mintea începu să-i 
lucreze febril. Se trăsese din cel puţin douăzeci de direcţii diferite. Se opri 
cu simţurile încordate, în încercarea de a pricepe de ce fusese tocmai ea 
cruțată. După aproape un minut de tăcere încordată, din spatele 
piedestalului apăru un bărbat care începu să aplaude. 

- Oksana Bint Laesia. Ce onoare pentru planeta de origine să scoată colții 
unei asemenea vipere! Cine ar fi crezut vreodată că, în ciuda stranietății 
despre care povesteau toţi prietenii tăi, vei decădea totuși într-atât încât să te 
aliezi cu viermele ăla de împărat. 

- Ce vrei să spui? mârâi femeia. 

- Să nu îmi insulti inteligenţa! Doar n-o să pretinzi că atacul tău n-arc 
nici o legătură cu ofensiva pe care aud că prăpăditul ăla de Bella vrea s-o 
declanșeze împotriva noastră, folosindu-sc şi de nişte extratereștri 
înfiorători! 

Oksana își încordă privirile, încercând să vadă mai bine chipul celui carc- 
i vorbea. Schiță un pas, dar la numai doi metri în faţa ei podeaua de 


marmură se înnegri cu un zgomot sec, semn că locul acela fusese lovit cu o 
descărcare laser. 


- Nu te cunosc, zise Oksana către celălalt. 


- Şi ce-ar trebui să ştii despre mine? Sunt un Johansson ca și tine. Eu sunt 
însă loial cauzei noastre și cred că scrierile alea ale tale sunt cel mai rău 
lucru care ni s-a întâmplat de la explozia din Mcditerana. Dacă mai faci un 
singur pas, o să mori. 

- Și ce vrei de la mine? întrebă femeia pe un ton răstit. 

- O, nimic foarte greu, îi răspunse celălalt, deschizându-și braţele într-un 
gest teatral. Aș vrea doar să ştiu de ce-ţi trebuie mâna asta? De ce-ai riscat 
atât de mult? 

- Doar atât? îl maimuţări Oksana. O să-ţi spun. Ceea ce faceţi voi aici e 
idolatrie şi nu pot îngădui... 

- Vorbești prostii, strigă celălalt. Ştiu totul despre planul vostru încă de 
acum câteva luni. Unul din cei care ar fi trebuie să te ajute afară a fost 
arestat şi supus unei sondări psi de rutină. Îţi închipui ce surpriză a avut 
ofițerul care a constatat că omul acela urma să participe la asaltul 
Templului. După cum vezi, am avut vreme să ne pregătim. Rămâne doar să 
aflu motivul pentru care... 

Trăgând aer în piept, Oksana se rostogoli în lateral pe podea și deschise 
focul... 

Johansson o văzu pe Oksana ieşind singură din Templu și inima apioape 
că i se opri. Nu părea rănită, dar nici unul dintre tovarășii ei nu o mai 
însoțea. Cei care păziseră naveta se năpustiră şi ei spre Oksana, gesticulând 
frenetic. Femeia ținea în mână o cutie destul de mare, pe care o ducea cu 
greu. Ajunse însă repede la navetă și se urcă pe una din aripile ei scurte, 
cuplă instalația de sonorizare și strigă spre pelerinii care nu înțelegeau încă 
pe deplin ce se întâmplă: 

- Din această raclă vă voi aduce conducătorul. V-o spun eu, Oksana Bint 
Laesia. Aşteptaţi-vă la vremuri mărețe! Sub conducerea lui vom împlini tot 
ceea ce şi-au dorit vreodată Voluntarii, vom scăpa Universul chiar și de 
ultimele rămășițe de bigotism. Aveţi încredere! 

Cu gesturi hotărâte, Oksana se aruncă în navetă şi decolă, accelerând la 
maximum. După numai câteva minute, nava ei se cuplă cu cea interstelară 
şi Johanson dădu imediat ordinul pentru saltul hiperspaţial. 

- Ce s-a întâmplat acolo? Unde sunt ceilalți? 


- A fost o luptă. Așa cum spuneam... Nu există planuri perfecte. Am avut 
un trădător printre noi, spuse calm femeia, dezbrăcându-și combinezonul de 
zbor. 

- Nu se poate! exclamă Johanson. E același trădător de pe Kyrall? 

- Nu mi-am dat seama. Într-un moment de bravadă, care l-a costat viaţa, 
conducătorul lor ne-a spus că l-au dibuit pe unul dintre ai noștri în timpul 
unei scanări psi de rutină. Nu l-am crezut. 

- Bine, şi cum ai scăpat? continuă să se agite Johanson. 

- A fost o luptă grea. Oamenii noștri au murit ca nişte eroi, murind unul 
câte unul ca să mă apere. Pe ultimii trei inamici i-am ucis eu. 

- Totuşi, nu înţeleg... Au încercat să te captureze vie? 

- Probabil, răspunse Oksana nepăsător. Am avut o ocazie, mult noroc și 
le-am valorificat. 

Priviră amândoi spre racla în care se găseau moaștele. Fiindcă îngheţase 
imediat după jertfă, mâna părea desprinsă de doar câteva minute de corp. 

- Priveliștea asta e mai degrabă macabră, glumi Oksana într-un târziu. 

- Prefer să văd în ea germenii noii noastre conduceri. 


- Ar fi de rău dacă ai vedea altceva. Avem profeția, știm cum trebuie să 
arate Mântuitorul, avem chiar și Alambicul, pentru cazul în care nu reuşim 
de la început. Ce ne poate sta în cale? 

Johanson își strânse buzele într-o încercare de zâmbet, învăluind-o pe 
Oksana într-o privire caldă. 

- Sper să reuşim să creăm ceva la fel de miraculos ca tine. 

- La ce te referi? întrebă Oksana. 


- Intotdeauna m-a fascinat cât de înșelătoare e aparenta ta fragilitate. 
Oksana îl privi pe Johansson atent și decise imediat că nu avea de ce să 
se teamă. Spusele bărbatului izvorâseră din dragoste si nu din bănuială. 


"Istoria e o zbatere între stagnarea pe care au adus-o cei care ţineau la 
legile vechi și distrugerile acelora care au vrut să înnoiască regulile. 
Tandemul acesta a însoţit societatea umană timp de milenii. Noi suntem 
primul accident al acestui binom și de aici derivă şi responsabilitatea pe 
care o avem faţă de noi înşine. Putem face orice, ba chiar aş zice că copul 
apariției noastre este acela de a înfăptui ceva fundamental nou, de a îndrepta 
istoria înspre o ţintă pe care nu a întrezărit-o nimeni până acum." 

Oksana Bint Laesia - Introducere în studiul Regulamentului canonic 


20. BELLA ȘI N'GAI LOON mergeau încet în spatele mii Zuul, care 
şontâcăia spre intrarea într-un edificiu măreț, adăpostit în coasta unui deal. 

- Părinţii făcut adăpost, pentru voi. Ei ştiut voi pleacă fără cei slabi... 

- Care sunt ăştia "cei slabi"? întrebă Bella. 

- Oameni mici și nesoldați... 

- Femeile, Sire. Cred că se referă la femei şi copii. 

- Mda, aprobă Bella. Părinţii ăștia ai tăi sunt tare grijulii, Zuul. 

N'Gai Loon privi la intrarea imensa. Era construită dintr-un fel de mortar 
ciudat, uşor și rezistent, pe care zeţii îl pregăteau dintr-o argilă care se găsea 
mai peste tot pe planeta lor. Deşi de la depărtare păreau din piatră, N'Gai 


Loon văzuse destule construcţii ale mătcilor pentru a şti că, de fapt, erau 
realizate pe un schelet de ciment şi umplute apoi cu mortarul acela. 


- Tot gânditor ești! spuse împăratul. 

- Da, Sire. Există un gând care nu-mi dă pace deloc. 

- Să nu începi iarăși cu urzelile lui Zuul, că zău, nu mai ai nici un haz... 

- Nu, zise Maestrul quinților. Nu-i vorba de asta. Mă întrebam ce-o să 
facem daca mâine, de pildă, cucerim puterea. Ce ar trebui să întreprindem? 

Împăratul se opri uimit. 

- Ce întrebare e asta? Am restabili ordinea! Dinastia Boszt ar redeveni 
ceea ce a fost, Consiliul de Coroană ar fi reinstaurat în drepturi... 

Bătrânul clătină din cap. 

- Cred că va fi ceva mai complicat, Sire. Ordinea de care vorbiţi a suferit 
schimbări profunde. Fiecare din pilonii puterii politice din Imperiu e acum 
altceva. 

Spre uimirea lui N'Gai Loon, Bella nu spuse nimic, preferând să-și reia 
mersul molcom, în spatele lui Zuul. 

- Să luăm de pildă Tratatul de la Alderbaraan. E inutil acum. 

- De ce? întrebă Bella. 


- Omuleţul ăla, Crey, a demonstrat că australul se poate afla şi pe o 
planetă. E adevărat că nu cunoaștem decât o singură planetă, Praxtor, pe 
care a fost descoperit, dar vă atrag atenţia că zăcământul acela a fost de 
două ori mai bogat decât tot australul pe care l-a extras vreodată dinastia 
Boszt din asteroizi. 

- Da, acceptă împăratul. Pe de altă parte nu putem extinde prevederile 
Tratatului pur şi simplu asupra zăcămintelor de austral. Visul tuturor 
Familiilor va fi de acum înainte să găsească un zăcământ similar pe 
planetele pe care le stăpânesc de drept. Nu vor accepta niciodată... 

- Care familii, Sire? Credeţi că a mai supravieţuit cineva? 

- Aici chiar că te înșeli, prietene. Legea asta funcţionează de milenii şi nu 
văd de ce nu am putea restaura ordinea instituită de Tratatul de la Eridani. O 
să găsim urmaşi ai celor care... 

- Urmaşi care au crescut fără a şti anumite lucruri, urmaşi care își vor 
pune întrebări şi, ca orice membru nou al unei structuri de putere, vor 
încerca să acapereze o bucată cât mai însemnată pentru ei. Mi-e teamă că 
vom avea şi câteva mici războaie civile, Sire. Orânduirea politică stabilită 
prin Tratatul de la Eridani este astăzi depăşită de realităţi. 


Zuul ajunse la intrare și scoase un fluierat sonor. Porţile imense se 
deschiseră larg lăsând însă să se vadă doar un zid de piatră. Bella dădu să 
protesteze, dar văzu imediat că singura structură evidentă din spatele ușilor 
erau pilonii care susțineau un fel de ascensor, care nu era decât o platformă 
imensă, aparent periculoasă. Deşi se obișnuiseră în decursul anilor cu 
izbânzile inginereşti uimitoare ale zeţilor, care nu foloseau deloc metalele în 
construcţiile lor, Bella protestă energic. 

- Cum crezi că ne putem urca în chestia asta? Dacă se rupe? 

- Părinţii spus ea rezistentă. Ei nu pericol voi niciodată. 

Ezitant, Bella îl urmă pe N'Gai Loon. Imediat după ce urcă și el, Zuul 
scoase același fluierat şi platforma începu să coboare în lungul unui puț 
larg, cu margini tăiate perfect în solul argilos. 

- Se prea poate să avem parte de ceva tulburări, reluă brusc discuţia 
Bella, dar îi am încă pe quinti. 

- Aşa este, Sire, dar eu nu mă refeream neapărat la confruntările militare 
la care va trebui să faceți faţă, ci mai ales la cele politice. 

- Politica! pufni Bella. Lasă că am eu ac şi de cojocul ei. Dacă voi cuceri 
singur puterea, nu văd de ce ar trebui să o mai împart cu cineva. Chiar și cu 
quinţii tăi. Voi desființa Consiliul de Coroană. Da da, așa voi face... 

- Sire, asta veţi decide singur, fără îndoială, dar mai sunt atâtea lucruri la 
care trebuie să vă gândiţi. Cine va înlocui de pildă clonele? Cum veţi face 
să le neutralizaţi pe toate? 

- Așteaptă doar să îmi recapăt eu arsenalul de pe 'Tengys şi o să distrug 
toate afurisitele astea de Planete Agricole din Univers. Toate! M-arn gândit 
la asta... 

N'Gai Loon tăcu stânjenit, sperând că împăratul lui avea să sesizeze 
enormitatea acelei soluţii. Bella privea însă concentrat în jos, încercând să 
zărească fundul puţului perfect în care continuau să coboare cu lentoare. 

- Dacă veţi distruge Planetele Agricole, o să fie foarte greu să mai hrăniţi 
populaţia celorlalte... 

- Mă crezi idiot, nu-i așa? Întotdeauna m-ai crezut, pe ascuns. 

- Sire, nu mi-aş îngădui... 

- Lasă că știu eu exact ce îţi îngădui, izbucni Bella. Cum ai putut să crezi 
că am pierdut din vedere supraviețuirea planetelor noastre? Voi face alte 
Planete Agricole, unele care să funcţioneze imediat și fără generaţiile acelea 


de latenţă pe care ni le impunea Abația până la Primul Beneficiu. Zeţii nu 
au nevoie de aer şi de apă ca să trăiască. O să îi pun să colonizeze planete 
care până acum nu au putut fi transformate în grânare pentru noi. M-am 
gândit la asta... 

N'Gai Loon dori să întrebe cum aveau să facă aliaţii lor să crească plante 
şi animale adecvate hranei oamenilor pe planete care nu aveau oxigen sau 
apă, dar o nuanţă din glasul împăratului său îl făcu să devină mai prudent. 

- Chiar şi dispariţia Abației va fi greu de echilibrat. 

- Abia aici ai dreptate, dar mi-e teamă că nu avem ce face în privinţa asta, 
răspunse Bella, uimindu-l pe N'Gai Loon. Dacă dinastia Boszt va controla și 
relaţiile cu zeţii și rezervele de austral, ea va deţine practic toată puterea din 
univers. Mi-e teamă că acest lucru va fi greu de acceptat pentru o perioadă. 
În nemernicia ei, Abația reușea să păstreze o obiectivitate dezarmantă în 
privinţa noilor Planete Agricole. În plus, ea nu avea mai nimic de câştigat 
din favorizarea cuiva la instituirea Planetelor Agricole, fiindcă oricum cerea 
pentru fiecare însămânţare câți bani dorea. O să fie greu ca Dinastia să 
păstreze aceeași aură de obiectivitate, chiar dacă nu va favoriza niciodată pe 
nimeni, încheie Bella. 

- Şi asta nu o să fie singura dificultate de felul ăsta. Întregul eșafodaj 
ideatic al edictului Korona și al politicilor care se sprijină pe el au fost 
spulberate de clone. 

- M-am gândit, zise Bella cu însufleţire. Dar asta s-ar putea să fie în 
avantajul nostru. 

- Cum așa? 

- E mai mult decât evident. Clonele au demonstrat întregului univers că 
nu pot fi ignorate pur și simplu. Ideea aia a lui Korona, care spunea că o 
clonă nu va putea avea niciodată creativitatea necesară pentru a realiza ceva 
cu adevărat original s-a dovedit fundamental falsă. Ne-au bătut tocmai 
fiindcă s-au dovedit personali, capabili să stârnească neprevăzutul. E clar că 
nimeni nu va mai accepta pe negândite doctrina Korona. 

- Și în ce fel ne poate fi asta de folos? se miră N'Gai Loon. 


- Politica nu e punctul tău forte, prietene. Toţi conducătorii au 
supraviețuit atunci când au găsit fie un ţap ispăşitor pentru toate relele din 
societate, fie au reușit să contureze o elită suficient de încăpătoare, care să 
exploateze alți indivizi, dar să asigure și forța numerică necesară guvernării. 
Nici un sistem politic nu a avut însă ceea ce avem noi. Nimeni nu a putut 


include în elita aia pe toți oamenii. Noi putem, fiindcă vom constitui 
omenirea, în timp ce zeţii vor fi nişte servitori mult mai simplu de acceptat 
la nivel mental decât o ființă cu aspect uman. E mai ușor să mănânci un 
fruct cultivat de zeţi decât să te gândești că el a fost cules de o ființă umană, 
pe care societatea ta o ţine într-un fel de sclavie, chit că e una atât de 
elaborată încât nici măcar nu devine evidentă. Gândește-te la asta! 

Brusc, platforma pe care se aflau cei trei pătrunse într-o sală subterană 
grandioasă. Ca și cum ar fi prevăzut din timp că oamenii vor dori să se uite 
de la înălțime, Zuul fluieră din nou şi se opriră. Zeţii se întrecuseră pe ei 
înşişi. În caverna imensă se puteau vedea clădiri de locuit, câteva pieţe, 
câteva locuri pe care adaptaseră un fel de mușchi și care semănau cu nişte 
pajiști. Bella bătu încântat din palme în momentul în care descoperi un mic 
pârâiaş care împărțea orașul subteran în două. În planul îndepărtat se putea 
vedea un rezervor imens în care probabil că era apă, înconjurat de o cultură 
sănătoasă dintr-o plantă pe care oamenii ajunseseră să o aprecieze pe Z 
pentru proprietăţile ei extraordinare de a recicla apa, pe care o elimina prin 
frunze aproape în stare pură. 

Străzile, dacă puteau fi numite în acest fel, erau luminate de benzi late în 
care zeții cultivau o bacterie luminiscentă și care fuseseră puse pe pereţii 
clădirilor, în timp ce la intersecţii ardeau lămpi cu ulei extras din plante. 
Lumina uşor albăstruie pe care o emanau bacteriile dădeau întregii așezări 
un aspect stelar, straniu dar superb. 

Bella dădu să întrebe cât durase construirea unui asemenea oraș, dar 
renunță în ultima clipă. Zuul avea întotdeauna probleme cu exprimarea 
timpului care, pentru el, nu avea același sens ca și pentru oameni. Mai 
practic, N'Gai Loon întrebă imediat: 

- Şi dacă sunt atacați, cum o să poată ieşi de aici? Deşi respect munca 
voastră, trebuie să vă spun că nu aţi construit decât o capcană de lux... 

- Zuul nu înţelege capcană. 

- Ce se întâmplă dacă duşmanii noștri reușesc să dibuiască intrarea asta 
prin care am pătruns noi? Oamenii nu vor avea nici o cale de scăpare. 

Zuul clătină cu frenezie din câteva membre. 

- Nu. Părinţi mai grijulii decât atât. Trei echipe bahlah pregătit sape 
oricând o ieşire. Părinţi nu făcut război demult, dar nu uitat totul. 

N'Gai L.oon se întoarse brusc spre Zuul 

- Ce vrei să spui? 


- Părinţi nu uită niciodată nimic. Ei aduc bine aminte războiul dintre ei. 
Tocmai de aceea nu apărut alți Părinţi. Fiindcă amintiri sunt. 

- la aminte, Maestre, hohoti Bella. Vezi că mititelul ăsta grăiește cu 
înţelepciunea veacurilor. Și spune cu cuvinte mult mai puţine tot ceea ce 
încercai să-mi zici tu. Hai să mergem! 

- Unde? se miră N'Gai Loon. 


- La suprafaţă. Trebuie să începem mutarea femeilor şi copiilor și apoi să 
ne îmbarcăm cât mai repede. Oh, ce dor îmi e de aerul curat din munţii 
Tengysului! exclamă Bella cu ochii aproape închiși. 

- Sire, e o decizie importantă! Ar trebui să verificăm mai bine adăpostul 
ăsta. Sunt atâtea lucruri de văzut. 

- Ba nu e nimic! Ce să verific? De atâţia ani, prietenii noștri ne-au 
construit adăposturi mult mai bune decât am fi putut să o facem noi înşine. 
Ştii la fel de bine ca și mine că nu există forță umană care să le reziste într-o 
bătălie la sol. Şi atunci de ce te temi? O să lăsăm un detașament de zeţi să 
asigure apărarea intrării şi câteva nave ca să îi alerteze în cazul unui atac 
orbital. Restul forțelor îl voi folosi pentru atacul împotriva Klemplantului. 
Zuul, hai să mergem! 

Extraterestrul fluieră din nou și platforma începu să urce cu o viteză 
considerabil mai mare decât coborâse. În capul Maestrului quinţilor se 
amestecau tot felul de gânduri, se ţeseau planuri, dar nici unul din ele nu 
părea să aibă vreo finalitate. 

- Sire, eu rămân la părerea... 


- Că trebuie să continuăm să ne ascundem, nu-i aşa? Că, deşi am sub 
comandă cei mai buni piloți din galaxie și niște infanteriști practic 
invincibili, trebuie să stau ca un şobolan şi să-mi duc traiul printre galerii 
subterane? Nu, prietene. O să lăsăm aici femeile şi copii și o să plecăm să 
atacăm cu toate forțele ca să recucerim ceea ce este de drept al nostru. 

- E posibil să se aştepte la asta, spuse N'Gai Loon încercând să se ţină 
după Bella, care ţâșnise de pe platformă imediat ce ajunseseră la suprafață. 

- Ştii ceva? M-am săturat de mofturile tale! se opri brusc împăratul. E de 
datoria ta să mă ajuţi, ai jurat ca tu și quinții 

să vă supuneţi! 

- Sire... 

- Crezi că nu înţeleg ce se întâmplă? Ţi-e frică să nu mori în luptă! 


- Sire, asta e o acuzaţie nedreaptă. Dispariţia mea fizică... 


- Nu pentru tine te temi, strigă Bella. Ţi-e frică pentru Quintarat. Dar eu 
te întreb: la ce bun supersoldaţii ăștia dacă nu sunt în stare să-i apere pe 
aceia care îi comandă? De ce să continue să existe? 

Vorbele împăratului fură oprite de un şuierat puternic după care de o 
parte şi de cealaltă a celor doi părură că se materializează quinţii. Nici Bella 
şi nici N'Gai Loon nu le acordară vreo importanţă fiindcă se obișnuiseră de 
multă vreme cu felul în care se opreau ei atunci când veneau să-l apere pe 
împărat. 

- La ce folosesc? strigă din nou Bella. Le admirăm scamatoriile de felul 
ăsta şi cam atât... Mofturile pe care trebuie să ţi le suport pentru o asemenea 
distracție încep să fie un preţ prea mare. Eu plec la luptă. Cu sau fără quinții 
tăi. Cu sau fără tine! 

Perfect calm, N'Gai Loon își pironi privirea în cea a împăratului său. 

- Sire, Quintaraiul a fost întotdeauna alături de dinastia Boszt şi mulți 
dintre noi au murit slujind-o. Niciodată însă eu sau vreun alt Maestru nu am 
afirmat că vom însoţi dinastia într-un act sinucigaş. Cu tot respectul pe care 
îl purtăm casei Boszt, credem că ordinul nostru este mai important. 

- Aşa! Lasă-mă la greu! strigă Bella al cărui chip devenise aproape 
stacojiu. 

- Nu, Sire. Quinţii te vor sluji şi vor ataca împreună cu voi. E menirea 
lor. Eu însă... 

- Da, desigur. Tu vei rămâne aici pe Z să te arunci printre femei și copii și 
să te joci cu talismanele alea ale tale încercând să te asiguri că vei putea să 
mai faci şi alți soldați. 

N'Gai Loon clătina din cap. 

- Nu, Sire, eu am propriul meu război de purtat. La fel de important cu al 
vostru. O să vă rog să-mi permiteţi să iau una din navetele echipate pentru 
saltul hiperspaţial. 

- Unde vrei să mergi? ţipă isteric Bella. 

- E mai bine să nu ştiţi. 

- Vrei să te duci la taică-meu. Am înţeles. Vrei să te ascunzi în 
continuare! Nu am nici o navetă. Nu-ţi dau... 

- Sire, se auzi un glas gros și Bella se întoarse cu mirare către Heyyn 
Tars. Noi credem că Maestrului nostru trebuie să i se satisfacă această 


cerere minoră. 

- Și cine sunteţi voi? pufni Bella. Cu ce drept...? 

- Noi suntem două treimi din ceea ce a mai rămas din Consiliul de 
Coroană, zise calm Allin Perse. 

Împăratul rămase cu gura căscată, încercând să tragă mai mult aer în 
piept. 

- Cum poți să spui? Doar ați semnat că îmi delegați mie voturile voastre! 

- Acordul ăla era formal, dar chiar și aşa, se spunea acolo că el este 
valabil doar când nu suntem disponibili pentru ședințele Consiliului. Acum 
suntem disponibili și credem că Maestrului ar trebui să i se dea o navă, 
urmă impasibil Perse. 

- Bine, dar nici măcar nu l-aţi întrebat unde vrea să se ducă! Sau poate că 
totul nu este decât un complot, zise Bella plesnindu-se peste frunte. Am 
înţeles, aţi urzit asta mai demult! 

- Nu, Sire. Noi avem încredere în Maestrul nostru, zise Heyyn Tars. Nu 
avem nevoie de explicaţii din partea lui, așa cum nu am cerut nici înălțimii 
voastre să ne motivaţi de ce doriţi să atacați lengysul. Viaţa noastră e 
simplă... Nu avem prea multe alegeri adevărate de făcut. 

- Și ce-o să faceţi dacă mă opun? întrebă pe un ton piţigăiat Bella, care își 
vedea garda personală formată din doisprezece oameni sprintând spre locul 
în care se afla el. 

- Sire, zâmbi Tars. Până la astroport sunt doar câţiva kilometri. 

- Și aproape o mie de soldaţi imperiali. 

- Cum, spuneam, Sire, sunt numai câţiva kilometri, zise Tars scoţându-și 
brusc lama de accun. 

Împăratul rămase din nou fără aer. Nu mai văzuse niciodată lama de 
metal lichid, fiindcă ea nu era scoasă niciodată de quinţi decât în luptă, iar 
atunci se mișcă atât de repede încât scapă vederii umane. 

- Mă ameninţi? strigă Bella pe un ton isteric. 

- O, n-aş putea ataca niciodată un Boszt, rosti serios Tars. Cât despre 
nenorociţii ăia, zău că nu ştiu ce să zic, încheie zâmbind quintul, arătând 
către soldaţii care se chinuiau din răsputeri să ajungă la împăratul lor. 

- Bine, cedă brusc Bella. Am nevoie de voi și bănuiesc că pot să fac 
această concesie. Oricum, Maestrul vostru nu are nici o șansă să aterizeze 


pe Kyrall. Iar dacă o face, va compromite ascunzătoarea tatălui meu. Nu 
văd cum ai putea scăpa de apărările orbitale. Faceţi însă ce vreți. 

Aruncând o privire cruntă spre cei trei, Bella le întoarse spatele și plecă. 

- Ceea ce ai făcut e de neimaginat, rosti aspru N'Gai Loon spre Tars. 
Lama nu trebuie văzută niciodată. De nimeni! 

- lartă-mă, Maestre. Așa am crezut în momentul acela. 

- Ai procedat nesăbuit. 


- Mai nesăbuit ca tine? întrebă aparent pe un ton neutru Allin Perse. 
Dementul ăla are dreptate. Cum vei străpunge apărarea Kyrallului? 

- Asta e problema mea, îl repezi N'Gai Loon. Anunţ-o doar pe Alaana că 
vin, așa încât ea să îi prevină pe ceilalți! Ei ştiu ce e de făcut. Și nu uitaţi! 
Datoria voastră principală e faţă de dinastie. Apărarea Ordinului e treaba 
mea. Nu aveam nevoie de ajutorul vostru! 

Cei doi quinţi înclinară scurt din cap și plecară umăr la umăr, lăsându-l 
pe N'Gai Loon să zâmbească în urma lor. 

Ştia că scrisese istorie în momentele acelea. Jumătate din strădaniile sale 
secrete se împliniseră. Quinţii aveau în primul rând conștiința unicităţii 
ordinului şi, deşi împrejurările fuseseră unele cu totul speciale, îl puseseră 
pe el mai presus de dinastie. Dacă îi reușea şi cealaltă misiune, s-ar fi putut 
considera cel mai important Maestru din istoria Ordinului și ar fi putut trece 
la identificarea unui succesor. 

Pregătirile de plecare îi luară doar câteva minute. Îşi strânse talismanele 
şi cele câteva haine, croite din țesătura grosolană pe care le-o oferiseră zeţii, 
le înghesui într-o boccea şi apoi încercă să-și ia la revedere de la Bella. 
Împăratul refuză însă să îl primească și îi transmise printr-o gardă că speră 
să aibă parte de o aterizare bună. 

N'Gai Loon avu nevoie de toată autoritatea lui pentru a obține şi o sursă 
de energie standard, de care ştia că adăpostul lui Kasser are neapărată 
nevoie. Apoi se urcă într-o navetă monoloc şi decolă ignorând procedurile. 
Căzu într-un somn adânc imediat după ce comandă saltul hiperspaţial. 

Când se trezi, apărarea orbitală a clonelor îi cerea imperativ să se 
identifice și să declare scopul vizitei sale pe Kyrall. 

- Sunt N'Gai Loon, Maestrul Ordinului quinților. Am venit să mă predau 
comandantului Johansson şi să îl demasc pe trădătorul Bella Boszt, 
dușmanul a tot ceea ce este omenesc! O să aterizez într-o câmpie şi o să vă 
aştept acolo. 


Ignorând avertismentul pazei orbitale care îi striga în microfon că trebuie 
să se consulte cu Johansson, bătrânul strânse din dinţi şi începu să efectueze 
manevrele de aterizare. 


"Universul în care ne-anj trezit aruncaţi este şchiop. Oamenii ăștia au 
uitat de atâta vreme să-și dorească puterea, încât au îngropat până şi 
politica. Noi însă le-am arătat ce înseamnă să conduci. Probabil că am fi 
reuşit până la urmă, dacă am fi avut destul timp şi adversari ceva mai slabi. 
De ce vorbesc la trecut despre evenimente care nu s-au petrecut încă? Asta 
o să aflaţi în curând." 

Oksana Bint Laesia - Introducere în studiul Regulamentului canonic 


21. - TREBUIA SĂ TE AȘTEPŢI la așa ceva, nesăbuitule! îi strigă în 
față Anus lui Xtyn. Ce ai crezut că rezolvi? Ce ai dorit să obţii? Peste o oră 
ne vor ataca cu toţii! 

- Vremurile se schimbă, bătrâne prieten. Nu avem de unde ști dinainte ce 
se va întâmpla cu noi, dar putem alege calea pe care să înaintăm. 

- Vorbeşte gura fără tine, protestă Făurarul. Îţi dai seama că nu avem nici 
o şansă? Şi nu sunt prieten cu tine! Dacă n-aş ști că mă poţi sfâşia într-o 
clipă, te-aş provoca la luptă ca să scap tribul nostru de nenorocirile pe care 
ni le aduci. 

Ca și cum nu I-ar fi auzit, Xtyn continuă gânditor: 

- Nu e interesant cum a evoluat imaginea randului nostru? De ce oare o fi 
fiind nevoie de o creație pentru a ne lupta cu animalele și de o cu totul alta 
pentru a face față atacului oamenilor? Nu găsești că e aici dovada ultimă a 
faptului că am dreptate? 

Tonul tânărului era calm, iar faldurile pe care le făcea mantia arătau ca se 
află într-o armonie perfectă cu veşmântul său, o stare care nu putea fi atinsă 
decât în clipele de seninătate supremă. Arrus îl privi stupefiat. 

- Care dovadă? Ceea ce ai făcut tu în rand e un argument doar pentru 
imaturitatea ta. Timp de generaţii, bătrânii noștri s-au luptat proiectând 
mental reprezentarea Preotului lor. 


- Serios? Nu știam, zise Xtyn cu însufleţire. 


- Da, a fost prima încercare de a face faţă lighioanelor. De altfel, 
presupun că în acest fel luptă şi străinii care se ascund în canionul care 
mărginește Câmpia Arsă. E cel mai banal și mai prostesc mod de a lupta. 

- De ce spui asta? întrebă Xtyn, sincer mirat. 


- Fiindcă nimic nu e mai simplu și mai cunoscut decât felul în care se 
poate omorî un om, strigă Arrus. Ce te-ai fi făcut dacă dușmanii noștri ar fi 
realizat cât de lesne era să te învingă?! Ajungea ca unul dintre ei să-şi 
imagineze un gaz otrăvitor sau o perdea de flăcări... 

- Eu aş fi fost vânt sau ploaie, zise Xtyn uşor amuzat. 


- Și ai fi adus totul la o confruntare stupidă, de forță mentală brută, în 
care tu... 

Făurarul tăcu brusc, înțelegând că, instinctiv, Xtyn alesese calea cea mai 
sigură. Nimeni nu ar fi putut să-i întreacă forța minţii. Înfrângerea nu ar fi 
putut veni decât prin şiretenie. 

Tânărul părea că nu conștientizează însă acest lucru. 

- Ascultă, Arrus, nu ţi se pare grăitor că am găsit atât de repede cea mai 
bună reprezentare pentru lupta cu oamenii? După ce dragonul nostru a 
înfrânt sute de animale de pe Kyrall, am descoperit că avem nevoie de o cu 
totul alta idee de unitate pentru a ne înfrunta cu ai noștri. 

- Vorbeşti în dodii. Cum adică idee de unitate? Despre ce unitate poate fi 
vorba, când îi măcelărești pe ai tăi? 

- Nu erau tovarășii mei! Voi sunteți... În orice caz însă, uşurinţa cu care 
le-am respins atacul arată că fiecare dintre noi are tot ceea ce trebuie pentru 
a se lupta împotriva altor oameni. 

Arrus ridică un deget ameninţător: 

- Știu unde vrei să ajungi. Vrei să spui că victoria împotriva tribului 
Ulanni este argument că felul în care am trăit de atâta vreme pe Kyrall e 
doar o minciună, că putem să ne unim, că putem să sădim atâţia arbori negri 
câţi dorim și tot aşa... 

Xtyn zâmbi mulțumit. 

- Sunt multe lucruri pe care nu le înțeleg. Nu pricep şi pace, de pildă, de 
ce amintirile sunt exceptate de la vocea ly, zise simplu Xtyn. De ce nu 
putem folosi experienţa tuturor, de ce să nu ne depozităm amintirile într-un 
loc în care să poată să servească şi celorlalți. 


- Eşti nebun! se dădu Arrus câţiva paşi înapoi. În trecutul fiecăruia dintre 
noi există... lucruri care nu pot fi dezvăluite. Cum te-ai simţi dacă ai putea 
vedea momentul în care taică-tău gâfaia deasupra maică-ti? 

Arrus se opri brusc înțelegând enormitatea spuselor sale. Pentru o clipă, 
veșmântul i se învolbură, semn că ciuperca din mantie percepuse o teamă 
imensă de violenţă fizică. 

- O, dar asta ar fi interesant, răspunse însă Xtyn, cu calm. Așa aș afla și 
eu cine a fost tata. Mi-e clar însă ce ai vrut să spui şi s-ar putea să ai 
dreptate. O să mă gândesc... Dar uite, te întreb altceva. De ce nu încercăm 
să pescuim viețuitoare din ocean şi să le mâncăm pe acelea? Sunt convins 
că oamenii de pe alte lumi mănâncă tot felul de chestii şi nu doar fructe 
negre. 

Arrus zâmbi, încălzit de un fior părintesc pe care încercă în zadar să și-l 
reprime. 

- Nici nu există fructe negre pe alte lumi. Ai dreptate, am fi putut prinde 
peşti-ac... Oceanul este însă păzit de animale care... de fapt ştii toate astea. 
Mă întrebi de ce nu ne luptăm cu ele? 

Xtyn aprobă tăcut. 

- Nu ştiu. Probabil că strămoșii noştri au încercat și preţul plătit a fost 
prea mare. 

Xtyn se ridică din praful drumului, acolo unde se așezase când Arrus 
venise amenințător spre el să-l anunțe că urmau să fie ţinta unui atac 
iminent. 

- Vezi, Făurarule, asta pare să fie cheia trecutului nostru: ne tot ferim de 
lupte, dar nu încetăm niciodată să ne războim şi nu ajungem în starea aceea 
în care să ne creştem copiii în pace. Eu vă ofer o altă cale. Aceea de a lupta 
o dată pentru totdeauna cu relele care ne înconjoară. O să biruim sau o să 
murim, dar viaţa copiilor nu va mai fi aceeași. 

- Și ăsta e un lucru neapărat bun? Schimbarea nu înseamnă întotdeauna şi 
bunăstare sau pace. 

Xtyn dădu să îi explice din nou, dar văzu agitaţie printre ai lui și se grăbi 
să ajungă în rand. Pe cea mai de jos treaptă o zări pe Insa și vru să îi spună 
să se ascundă, dar privirile li se intersectară pentru o clipă și, văzând 
hotărârea din ochii fetei, Xtyn renunţă. 

Veneau din patru părți. Dacă ar fi dorit să fugă undeva, nu ar fi avut cale 
de retragere, dar Xtyn nu era speriat fiindcă nu plănuia să dea înapoi cu nici 


un pas. Ascultă câteva clipe vocea ly şi sufletul i se umplu de încredere. 
Deosebea o înverșunare foarte diferită de reacţiile pe care le avusese tribul 
lui atunci când trebuise să se luptă cu războinicii Ulanni. 

Xtyn văzu mantiile gălbui ale tribului Bratti, cel mai mare de pe Kyrall, 
cum se amestecau într-un grup compact, înaintând în lungul canionului. Din 
flancuri, un grup din tribul Vrine și o mulțime de bărbaţi Porro închideau și 
ei o încercuire care avea drept singur adăpost peștera de la capătul văii. Cu 
toții erau amestecați cu războinici Ulanni, care duseseră probabil vestea 
cruzimii lui Xtyn. 

Sunt prea mulți. Nu par speriați. Ce-o să ne facem? 

Xtyn dezlănţui întreaga sa putere mentală pentru a potoli vocea ly. Când 
simţi că toți ai lui erau atenţi, le transmise: 

Nu o să se lupte. Vor vrea să știe de ce facem ceea ce cred ei că facem. 
Astăzi nu o să se verse sânge. 

Ceva mai liniștiți, tovarășii lui Xtyn se concentrară asupra viziunii 
gigantice a preotului lor. Tânărul își folosi mintea pentru a cutreiera prin 
viziunea corpului său şi pentru a se asigura că toţi au înţeles ce au de făcut. 
Vizita asta îi făcu bine şi lui. De viziunea mantiei se ocupau câţiva bărbaţi 
destoinici. Era puţin probabil ca forţa minţii lor, țesătura impenetrabilă pe 
care şi-o imaginau, să poată fi străpunsă de ceva. Erau pur și simplu 
puternici, atât de echilibraţi și de rezistenți încât nu existau trucuri care să îi 
doboare, mai ales că sarcina lor era simplă. 

Spre marea surpriză a lui Xtyn, când ceilalți se apropiară îndeajuns încât 
să jaloneze cu minţile lor spaţiul de bătălie, în faţa viziunii tribului său 
apărură patru preoţi bătrâni. Xtyn aproape că se nărui sub forţa 
dezintegratoare pe care o avu uimirea asupra oamenilor săi. Fiecare dorea 
să vorbească, să îl sfătuiască în privinţa a ceea ce trebuia spus. Xtyn avu 
nevoie de câteva minute bune pentru a-i face să-și reia concentrat locurile în 
ansamblul randului. Abia când se simţi sigur pe reprezentarea mentală a 
apărătorului tribului său, Xtyn întrebă: 

- De ce aţi venit aici? Ce doriţi? 

- Vrem să-l cunoaștem pe acela care a dezlănţuit violenţa printre oameni 
şi să-l întrebăm ce temeiuri a avut, vorbi imaginea preotului Bratti. 

- Am mai povestit asta și trădătorilor Ulanni, spuse Xtyn trufaş. Eu cred 
că noi suntem cei atacați, fiindcă am îndrăznit să apărăm ceea ce este al 
nostru. 


- Obiectele găsite pe podiş nu aparţin nimănui. Aşa e legea încă de la 
venirea primilor colonişti pe Kyrall, mârâi preotul Ulanni. 

- Da, dar dacă nu mă înşel, asta se referă la obiectele naturale, la plante și 
animale, și nicidecum la cele făcute de mâna omului. Aţi încercat să furaţi 
un vas care a aparținut mamei mele! 

- Un vas? se miră preotul Porro, a cărui viziune arăta un bărbat uscăţiv şi 
foarte înalt. Am ajuns să ne batem între noi pentru un vas? 

- Așteaptă, prietene, se încăpățână preotul Ulanni. Nu e vorba numai de 
asta. Băiatul Omenori vrea să renunţe la legile noastre vechi. Vrea să 
sădească mai mulţi arbori negri decât poate suporta randul lui... 

- Nu văd în ce fel este acest lucru o îngrijorare pentru voi, zâmbi Xtyn. 
Nu aveţi decât de câştigat atunci când toate animalele de pe podiş vor veni 
sa ne atace pe noi. 

- Eşti șiret, tinere, dar nu destul... vorbi calm Preotul Bratti. Asemenea 
gânduri ne-au trecut şi nouă prin minte de multe ori și ştim de unde 
izvorăsc. E inutil să ascunzi că doreşti să oprești jertfele. 

- Nici nu am încercat să ascund asta, acceptă Xtyn calm. În tribul 
Omenori nu vor mai avea loc sacrificii, atâta vreme cât eu voi fi Preot. 

- Și nu schimbi legile vechi? Ai tăi nu se tem că deîndată ce arborii negri 
vor fi destul de mari, tribul vostru va fi spulberat de toate animalele 
podișului? 

- Nu. Acesta este ultimul lucru de care mă tem, spuse cu sinceritate Xtyn. 

- Băiete, forța minţii tale, care s-ar putea să fie considerabilă, nu va putea 
ocroti la nesfârșit tribul. 

- Nici nu vreau asta! Sper doar că, până când îmi va veni sorocul să devin 
îngrășământ pentru arborii negri, să fi stârpit toate lighioanele din podiş sau 
să fi înţeles de ce se înverşunează într-atât vieţuitoarele astea să distrugă 
arborii. 

- Și ce te face să crezi că vei reuşi? întrebă Preotul Porro, cu un chip care 
trăda o curiozitate sinceră. 

- Nu cred că timpul trebuie să fie mereu același. Fiecare dintre noi c un 
miracol şi de aceea timpul curge într-o singură direcție: spre viitor. Eu nu 
sunt ceea ce au fost părinții mei, după cum nici ei nu au fost ceea ce au fost 
părinţii lor. 


- Şi atunci ce suntem cu toţii? strigă preotul Ulanni, care simţea că setea 
războinică a celorlalți se mai domolise. 
- Noi suntem cercuri care se rostogolesc de-a lungul liniei aceleia. 


- Prostii, numai prostii. Cuvintele, indiferent cât de ciudate ar fi ele, nu 
pot ascunde ideile care devin fapte. Nu vă amăgiţi, tânărul ăsta e un 
criminal! protestă Preotul Ulanni. 

- Nu-i adevărat, tună Xtyn, dându-le celorlați o măsură a forței sale 
mentale. Văzu câțiva duşmani prăbușindu-se la pământ, semn că, în 
viziunea triburilor lor, erau aceia care asigurau simţul auzului. Îmi apăr doar 
ceea ce este al meu. Nu mi-e frică nici să mor şi nici să vă nimicesc. 
Indiferent ce veţi face, nu puteţi decât să vă avântaţi împreună cu mine spre 
viitorul pe care îl visez. Prezenţa voastră aici schimbă istoria triburilor 
noastre chiar acum. Nu puteţi nega asta. 

Fără veste, Preotul Ulanni se repezi spre Xtyn, plutind cu piciorul extins 
perfect într-o lovitură ce se dorea nimicitoare. Viziunea Omcnori, Preotul 
uriaş care exista doar în spațiul mental delimitat de combatanți, nu mai era 
însă acolo, ci levita undeva în lateral-stânga, de unde avea o viziune 
perfectă asupra cefei adversarului. 

- Nu te-am atacat, zise Xtyn pe un ton gros, numai fiindcă vreau să le arăt 
şi celorlalți că nu le propun crima de dragul distrugerii. Alta c viziunea mea. 

Umilit, preotul Ulanni dădu să lovească din nou și din nou. De fiecare 
dată însă nu făcea decât să taie aerul cu mișcări năprasnice si să-şi expună 
spatele unei lovituri care se încăpăţâna să nu vină. 

Ceilalţi trei Preoţi stăteau nehotărâți, privind uimiţi dansul acela 
războinic. 

- E limpede că s-au antrenat ca să ne poată înfrânge, strigă preotul 
Ulanni. O asemenea coordonare, chiar închipuirea unor asemenea mișcări 
nu poate fi o inspiraţie de o fracțiune de secundă! 

Xtyn zâmbi. 

- Dacă ești aşa de convins, de ce nu renunți la protecţia alor tăi şi nu mă 
înfrunţi cu pumnalele. Cincisprezece, ca în lupta ruuk. Poate că mă vei 
jertfi. 

- Nu o să mai fie nici un fel de violență, strigă brusc preotul Bratti. 
Indiferent de ceea ce vă desparte, indiferent de ceea ce doriţi să înfăptuiţi, e 
de datoria mea să vă atrag atenţia că nu faceţi decât să uitaţi legile vechi. 
Băiatul arc dreptate. Nu se poate trăi fără să speri că viaţa ta va însemna 


ceva pentru binele urmașilor. Dar îi întreb pe cei mai bătrâni din Omenori, 
pe aceia care se ascund astăzi în spatele vocii ly, de ce nu i-au spus despre 
adevărata noastră misiune. De ce, Făurarule Omenori, nu ai explicat 
Preotului tău menirea sacră pe care o avem? 

Fu rândul lui Xtyn să se piardă. Uimirea îi fu atât de mare încât viziunea 
sa pâlpâi pentru o clipă, dezarticulată. Mii de gânduri îi fulgerau prin minte 
în timp ce căuta disperat să-l izoleze pe Arrus în vocea ly. Acesta coborâse 
însă din rand şi păşea hotărât către ceilalți. Toţi războinicii ieşiră din 
formaţia de luptă și viziunile celor cinci Preoți dispărură din minţile lor. 

- Fiindcă nu cred în prostiile tale, Sevrin! De asta nu le-am spus nimic de 
presupusa misiune pe care o avem noi aici pe Kyrall. Cuvintele din vechime 
nu au nici un fel de înţeles și ele nu fac decât să ne încurce. Traiul nostru 
este simplu și aşa trebuie să rămână! strigă Arrus. 

- Nesăbuitule! se auzi vocea preotului Bratti, care ieși și el dintre 
rândurile alor săi. Am fost cu toţii în Templu şi am văzut. Nu suntem 
prizonierii acestei planete. Într-o zi, aceia plecaţi să caute un loc mai liniştit 
pentru noi se vor întoarce. 

- Ba eu cred că nu se vor întoarce și că e prostesc să-ţi faci asemenea 
speranțe, strigă Arrus, pradă uneia dintre obișnuitele sale crize de mânie. 
Da, sunt vinovat! Nu i-am spus despre legenda Făurarilor. Dar, după cum 
vezi, nici n-am avut nevoie, Sevrin. Copilul ăsta e destul de nebun și fără să 
ştie de prostiile alea cu planeta promisă. 

Xtyn ar fi dorit să întrebe deodată o sută de lucruri, dar în mintea lui se 
auzi glasul liniştitor al Alaanei. 

Fii atent! Clemele au plecat cu câteva navete. Adunarea voastră le-a pus 
pe gânduri. 

Băiatul ridică brusc privirea spre sud. Dinspre psiac se vedeau venind 
într-adevăr câteva puncte negre, care se măreau cu repeziciune. Ridică 
mâna arătându-le și celorlalți. Toate cele cinci triburi își ridicară privirile şi, 
imediat ce realizară ce anume se apropia, își traseră glugile peste frunte. 

Folosită cu îndemânare, mantia shu reușea să estompeze propria 
activitate mentală, ascunzând-o de eventualele percepții indiscrete. De 
șaptesprezece ani, de când se schimbaseră stăpânii psiacului, băștinașii de 
pe Kyrall nu avuseseră decât o singură confruntare cu ei, mai mult 
spectaculoasă decât distrugătoare. Nu erau însă dispuși să-și împartă 
secretele cu clonele. Iar această discreţie se referea nu numai la forţa lor psi, 


ci şi la secretul fugarilor care se ascundeau undeva în nord și de care 
clonele întrebaseră în dese rânduri. 

Ai o șansă unică. Nu o irosi! auzi Xtyn vocea Alaanei. Adu-ţi aminte ce 
ti-am spus despre cauză și ideal. 

Tânărul dădu imperceptibil din cap, neriscând să îi răspundă într-un 
moment în care nu numai tribul lui îi asculta mintea în căutarea 
răspunsurilor, ci şi câţiva dintre atacatori. 

- Cetăţeni kyrallicni, vă vorbește comandantul forțelor de ordine. 
Adunarea voastră este periculoasă şi ilegală. Împrășştiaţi-vă şi mergeţi către 
satele voastre. Nu ne obligaţi să luăm măsuri pe care le vom regreta. 

Limba vorbită de clone este destul de diferită de cea folosită pe Kyrall, 
dar mesajul fusese destul de clar pentru băștinași. Cu toate acestea, ei 
continuarâ să zăbovească, în aşteptarea unui semn din partea conducătorilor 
lor. 

- Repet, vă rugăm insistent să puneţi capăt acestei întruniri ilegale... 

Provoacă-i! 

- Și de ce este ilegală? Cine a scornit legile astea? Nu avem voie nici 
măcar să vorbim între noi? strigă Xtyn din toate puterile, încercând să 
acopere zgomotul motoarelor ambalate, care se străduiau din greu să ţină 
aparatele de zbor nemişcate. Vocea metalică care se auzea din cea mai 
apropiată navetă continuă pe un ton egal. 

- Conform decretului... 


- Nu recunoaştem nici un decret. E în dreptul nostru să ne întâlnim, să ne 
ajutăm pentru a putea hotărî asupra viitorului nostru. 

Așa! Spune-le acum despre planuri şi despre felul în care se vor schimba 
lucrurile. 

- E în dreptul nostru să hotărâm ce avem de făcut pentru ca viitorul să nu 
mai fie atât de chinuit precum prezentul. Vrem să schimbăm viața noastră... 

Chiar şi la adăpostul glugilor, minţile celor din jur începură să murmure 
aprobator în vocea ly, ceea îl încurajă pe Xtyn. 

Deplasează-te de lângă ai tăi, încearcă să ajungi într-un loc izolat şi fii 
pregătit! 

- E în dreptul nostru să ne și apărăm de aceia despre care credem că ne 
vor răul, zise Xtyn venind către navetă. 

Spune-le că sunt doar nişte țărani care au scurmat pământul. 


- Nu o să ne închinăm niciodată în faţa unor ţărani care au scurmat 
pământul... 

Și acum stăpânesc universul prin teroare. 

- Și acum stăpânesc universul prin teroare, își încheie Xtyn strigătul pe 
un ton supraomenesc. 

Aşa cum anticipase Alaana, din botul navetei izbucni o descărcare laser 
verzuie. Xtyn se puse însă la adăpost mai repede decât puteau să sesizeze 
ochii clonelor sau ai dușmanilor săi. Razele loviră pământul, ridicând un 
nor de praf şi stârnind un vacarm de nedescris. A doua salvă lovi în plin un 
grup de războinici Porro, omorând cel puţin zece dintre ei. Pentru o clipă, 
Xtyn zări îngrozit cum pâlpâie viziunea preotului cel blazat, semn că tribul 
Porro se pregătea de luptă. Localiză imediat nucleul de războinici care 
încercau să se răzbune prin intermediul viziunii tribului lor și se năpusti în 
ei ca un berbece, fără să ştie însă exact de ce. Înainte de a pricepe ce li se 
întâmplă, bărbaţii se răsturnară ca niște popice, fără ca viziunea lor să fi 
prins consistență. O nouă salvă lovi în plin un grup Bratti, în timp ce o altă 
navetă deschise focul împotriva soldaţilor Ulanni. 

Xtyn se retrase imediat printre ai lui, strigându-le să meargă să se 
adăpostească în peșteră. Ideea asta le venise însă și altora și Xtyn putea 
vedea cum mantii de toate culorile se grăbeau spre intrarea largă în caverna 
lor, într-un act fără precedent de unire și înţelegere. Îşi permise răgazul de a 
arunca o privire spre navete şi ceea ce văzu îl uimi. Clonele încetară focul și 
brusc porniră cu viteză maximă spre nord, în direcţia opusă psiacului, ca și 
când ceva mult mai important se petrecea acolo. 

- Norocul, Arrus, nu are nimic de-a face cu ceea ce s-a întâmplat, protestă 
Xtyn. 

- Dar totul s-a potrivit atât de bine. Atacul ăsta nemaiauzit al clonclor, 
adăpostirea în caverna noastră... Nici că se puteau argumente mai bune 
pentru ceea ce dorești tu să înfăptuieșşti. 

- Ca de obicei, vezi lucrurile pe dos. Ceea ce spun eu, dorinţele mele 
decurg din ceea ce ni se întâmplă și nu invers, zise Xtyn. 

Arrus se lăsă să cadă pe patul din chilia sa strâmtă, în care se închisese cu 
Xtyn imediat după ce cele patru triburi plecaseră, promițând că aveau să se 


gândească la planul lui Xtyn de unire a randurilor. 

- E o prostie. Şi mie mi-a spus-o tata abia înainte de a muri. Nici el nu o 
credea. 

- E în legătură cu inscripţia aceea, nu-i aşa? "îl vom apăra pe Dumnezeul 
nostru de furia necredincioşilor." 

- Da. Noi, Făurarii, credem că, de fapt, spusele astea nu sunt complete, ci 
că iniţial ele continuau cu altele: "iar el ne va apăra pe noi de furia 
Kyrallului”. Primii Făurari au înţeles asta ca pe o poruncă de a păstra 
lucrurile aşa cum sunt, de a ne cultiva puterile minţii. Furia Kyrallului nu s- 
a domolit însă nicicând şi, mult înainte ca tatăl meu să se fi îndoit, au existat 
Făurari care au crezut că vorbele acelea sunt goale de orice conţinut. 
Planeta asta oricum nu ne dă de ales. Trebuie să trăim în echilibru cu arborii 
negri, cu ciuperca şi cu toate fiinţele podișului. Nu e nevoie de nimeni, de 
vreun Dumnezeu, aşa cum îi spun ei, ca să pricepem lucrul ăsta. 

- Bine, dar Sevrin, preotul Bratti, spunea că ei își găsesc puterea de a 
vieţui în continuare în chinurile Kyrallului sperând la o altă planetă. 

- Asta e o prostie și mai mare, dădu a lehamite din mână Arrus. Nimeni 
nu știe cum a apărut de-a lungul generaţiilor ideea că fraţii noștri plecați... 

- Există kyrallieni care au plecat în spațiu? se miră Xtyn. 

- Vezi, nu mai vorbesc! Pur şi simplu asta s-a întâmplat de-a lungul 
generațiilor: s-au ţesut legende şi apoi altele care să le explice pe primele. 
Toate sunt prostii. Indiferent cât de frumos ar fi să ne amăgim, trebuie să 
recunoaștem că suntem urmașii membrilor echipajului unei nave eşuate 
aici, pe care planeta asta i-a făcut prizonieri. Dacă ajungi să accepţi lucrul 
ăsta, înţelegi şi de ce nu ţi-am spus toate legendele menite sa ne facă să 
credem că suntem deosebiți. Nu suntem! 

Xtyn privi în jos spre Făurar. Pentru prima dată, simţi că îl înțelege pe 
deplin, iar lucrul ăsta îi făcu bine. Conştiinţa faptului că Arrus nu avea ceva 
personal cu el, ci încerca să-i propună un întreg sistem de gândire îl făcea să 
se simtă bine. Fără vorbă, puse o mână pe umărul Făurarului şi simţi 
atingerea familiară a mantiei. 

Abia târziu, în noapte, în singurătatea chiliei sale, își permise să-și 
îndrepte ochiul minţii spre licărul timid care-i arăta că Alaana așteaptă să-i 
vorbească. 

- Mulţumesc. 

N-ai pentru ce. Ai învăţat astăzi ce e politica. 


- Cum adică? 

Arta de a-i conduce pe oameni. E o îndeletnicire simplă, dacă ştii câteva 
reguli. Poţi să-ţi unești poporul identificând un dușman. 

- Asta pe timp de război. Și pe timp de pace? 

Le faci promisiuni irealizabile şi apoi le arăţi un țap ispăşitor. 

- Tap ispăşitor? 

Primii oameni obișnuiau să trimită animale în deșert pentru ca zeii să se 
răzbune pe ele și să-i cruțe astfel pe ei. Actul ăsta, inventat acum şapte mii 
de ani, este încă și acum cel mai eficient mod de guvernare. 

- Nu sunt sigur că înțeleg exact ceea ce spui. Pilotul acela care a deschis 
focul... L-am simţi uimit! Încerca o uluială de genul celei pe care o resimt 
aceia care nu mai sunt stăpâni pe ci înșiși. 

Era foarte nervos. A avut nevoie doar de un imbold. 

- Rişti mult. Acum un an intervenţia asupra minţii lui ar fi fost de 
neînchipuit. Te expui. Unul din colegii tăi... 

Lucrurile sunt pe cale să se schimbe. Ai văzut că navetele au plecat în 
grabă. Trebuiau să ia parte la un eveniment extraordinar. 

- Ce s-a întâmplat? 

O să vezi. Nu mai durează mult şi o să vezi. 


"Cea mai amarnică dintre iluziile pe care le trăim este că în timpul cât 
conștiințele noastre au stat în adormire, omenirea nu a învățat mare lucru. 
Nu voi nega că, dacă e să ne luăm după aparențe, cele două milenii scurse 
de la dispariţia Corpului celor O Mie de Voluntari par să fi trecut degeaba. 
Oamenii imperiul Boszt, aşa cum i-am găsit noi, sunt mai simpli și mai 
slabi decât cei ai secolului XXI. Și totuşi, istoria nu funcţionează în acest 
fel. Există fără îndoială forţe uitate, care vor răbufni cu violență. Spaima 
mea cea mare e că în momentul acela sistemul nostru de conducere se va 
nărui şi vom acţiona haotic." 

Oksana Bint Laesia - Introducere în studiul Regulamentului canonic 


22. N'GAI LOON COBORÎ din navetă cu mișcări încete, ca să nu-i 
sperie pe soldaţi. Ochii săi, încă ageri, prinseseră înainte de aterizare, 
undeva în spatele lui, imaginea vagă a unui nor ușor de praf, semn că quinții 
lui erau pe aproape. Nu avea rost să facă vreo mișcare care să provoace 
clonele. 

- Cine spui că eşti? auzi Maestrul o întrebare pusă pe un ton brutal şi care 
venise de la un difuzor de pe fuselajul navetei care aterizase cel mai 
aproape de el. 

- N'Gai Loon, Maestrul Ordinului quinlilor şi vreau să vorbesc cu 
Johanssonul care arc în grijă această planetă. 

- Deocamdată vorbeşti cu mine. De ce ai venit? 

- Și domnia voastră cine sunteți? întrebă netulburat N'Gai Loon. 


- Carrin, comandantul gărzii psiacului. 

Maestrul înclină mulţumit din cap. 

- Am venit să demasc planurile criminale ale împăratului Bella, care 
doreşte să distrugă omenirea, asmuţind asupra ei o haită de extratereştri 
fioroşi. 

Bătrânul regretă imediat cuvintele acelea, care păreau mai degrabă 
desprinse dintr-o poveste pentru copii decât o descriere venită din partea 
şefului unui Ordin imperial. Spre marca lui surpriză însă, felul acela de 
vorbire îşi atinse perfect ţinta. 

- Să înţeleg că vii de pe Z, acolo unde forțele noastre tocmai au fost 
învinse? se auzi din nou vocea metalică din megafon. 

- Exact, dădu afirmativ din cap N'Gai Loon. 

În momentul acela urechile bătrânului percepură un zvon care îl linişti. 
Era zgomotul inconfundabil pe care îl făcea o lamă de aceun atunci când 
quinţii se pregăteau de atac. De data aceasta însă era doar un semnal către 
el. 

- Dacă mi-aţi permite să urc la bordul uneia din navetele voastre... 
continuă bătrânul. 

- Stai acolo unde eşti! se auzi vocea lui Canin. Știm perfect care c 
reputaţia Ordinului quinţilor, chiar dacă nici unul dintre noi nu a ajuns 
vreodată să-i înfrunte pe aceia la care se închină Imperiul vostru. 

- Imperiul nostru nu se închină la quinți, iar eu nu am nici pe departe 
calităţile lor, zâmbi cât de larg putu N'Gai Loon, în încercarea de a-l îmbuna 


pe celălalt. 
- Vrei să spui că nu te poţi mişca la fel de repede ca ei? 
- În nici un caz. Eu sunt doar acela care alege candidaţii ce urmează să... 


- Urmează? zise scurt soldatul. Cum adică urmează? Vrei să spui că mai 
există quinţi ? 

N'Gai Loon își blestemă neîndemânarea. 

- Nu. Sau cel puţin nu mai există vreunul de care să ştiu eu. Doi au murit 
în bătălia pentru Klemplant, unul pe Alderba-raan, unul în Abaţie şi de unul 
nu mai ştiu nimic... Ultima dată când am auzit de Leka Hinnedi a fost în 
momentul în care a comunicat că hipcrpropulsorul navetei sale s-a 
desincronizat. Probabil că a ajuns în spațiu undeva de unde nu a mai avut 
combustibil să se întoarcă. 

- Trebuia să pornească cu vâslele, hohoti Carrin, făcând o glumă a cărei 
poantă nu îi spunea mare lucru lui N'Gai Loon, semn că tensiunea se mai 
potolise. Şi vrei să spui că tu nu eşti un supersoldat precum oamenii tăi? 
continuă clona după o scurtă pauză. Atunci de ce te-a ţinut Bella lângă el 
atâta vreme? 

- Fac parte din anturajul lui... dar părerea mea este că a sperat mereu că îi 
fac alţi quinți. 

- lar tu nu i-ai făcut? 

N'Gai Loon se prefăcu supărat și vorbi pe un ton răstit. 

- Quinţii nu se fac, soldatule, ei trebuie aleși cu grijă. Pur și simplu, 
printre cei care fugiseră împreună cu noi nu se aflau tineri destul de valoroşi 
pentru a începe antrenamentele. 

Tăcerea se prelungi ceva mai mult, semn că soldaţii se consultau între ei 
dacă să îi permită să se urce la bordul navetei lor. 

- Tot nu mi-ai spus de ce ai fugit. 

- Am venit să demasc... 

- Lasă asta. Zi-mi care e adevăratul tău motiv. 

- Sunt mai multe. Dar o să le explic Johanssonului local. 

- Numele lui e Durdrin, şi dacă măcar şi o singură dată mai simt vreo 
nuanţă de batjocură în vocea ta, Ordinul ăla al tău o să rămână fără Maestru. 

- Mă tem că extratereștrii aceia nu vor mai putea fi opriți odată ce ajung 
pe planetele noastre. Numai quinții mei i-ar putea stăvili. Am nevoie de un 
loc unde să-mi încep antrenamentele și de mulți oameni dintre care să îi 


aleg pe candidaţi. Salvarea întregii omeniri s-ar putea să depindă de 
răspunsul pe care o să mi-l daţi acum. 

Urmă o nouă pauză, la capătul căreia din două navete ieşiră câte trei 
soldaţi care se îndreptară în fugă către bătrân. N'Gai Loon se trezi apucat de 
fiecare braţ de câte doi soldaţi voinici, în timp ce ceilalți doi aţinteau asupra 
lui două arme imperiale standard de asalt. 

- Domnilor, nu c nevoie. Sunt pașnic, nu vreau să vă atac în nici un fel, 
zâmbi din nou N'Gai Loon. 

Sigur pe el, Carrin ieşi și el din navă împreună cu trei soldaţi care se 
aşezară repede în poziţie de tragere. Maestrul percepu din nou vibrația 
lamelor de accun. Erau două și se auzeau acum de mult mai aproape. 

- Da. Cred că ne-am speriat degeaba. Nu eşti decât un bătrânel neajutorat. 
Aşa cum spunea bunică-mca, aia de pe Vechea Terra: uneori lucrurile sunt 
exact așa cum par. 

- De fapt Korona, un filozof care a trăit mult după Marele Exod, a spus 
asta într-un mod mai plastic, continuă să zâmbească N'Gai Loon. 

- Cum? întrebă Carrin pe un ton de conversaţie uşoară, în timp ce pornea 
spre N'Gai Loon. 

- Ooo, el a fost pasionat de viziunea Sfântului Augustin cel Nou asupra 
clonclor. Lui i se datorează postulatul acela care spune că o clonă sau 
urmașii ci nu vor fi în stare niciodată să deosebească noutatea din noianul 
lucrurilor care par vechi. 

- Nu înţeleg ce vrei să spui! zise alarmat Carrin. 

- Nimic special, hohoti N'Gai Loon. Atâta doar că nu există nimic care să 
mai fi luat vreodată exact aceeași formă. Principiile sunt imuabile, în timp 
ce materia e irepetabilă. Iluzia perenităţii e caracteristică pentru clone și 
oameni prea simpli pentru a vedea timpul în adevărata lui desfășurare. 

- Ai înnebunit? Vorbeşti fără sens, moșule. 

- Vezi, iarăşi îi dai dreptate lui Korona. Nu înţelegi ce ţi se întâmplă, deşi 
ai mai trăit o dată asemenea clipe. 

- Ce clipe? îl întrebă mirat Carrin. 

În momentul acela, două năluci trecură pe lângă cei doi pușcași, care 
rămaseră fără cap înainte de a vedea ce îi atacă. Jetul imens de sânge care 
ţâşni din gâturile lor atrase preţ de o fracțiune de secundă privirile celorlaţi, 
facându-i să ezite. Cei patru soldaţi care îl ţineau încă de mâini pe N'Gai 


Loon urlară de groază și ridicară în faţa ochilor cioatele însângerate ale 
mâinilor. Când priviră apoi spre bătrân, strigară încă o dată, înfricoșaţi. Din 
toate degetele Maestrului ieșeau niște lame subțiri şi strălucitoare care, deși 
păreau că au lucirea și tăişul oţelului, se încolăceau ca niște șerpi. Ochii lor 
păstrară o groază imensă chiar și în momentul în care capetele le căzură pe 
iarba mică și gălbuie a Kyrallului. 

Între timp, quinţii îi neutralizaseră pe ceilalți soldaţi, lo-vindu-l însă cu 
milă pe Carrin pe care, dintr-un motiv pe care N'Gai Loon nu îl înțelegea 
încă, era evident că deciseseră să îl cruţe. Deşi nici ochii săi nu puteau 
urmări un quint în luptă, Maestrul era obișnuit să îi privească şi ajunsese să 
poată înţelege ce tăceau. 

Într-o coordonare perfectă, discipolii lui loveau zadarnic în hublourile 
navetelor din care nu coborâse nimeni. Deja piloţii înţeleseră că fuseseră 
atrași într-o cursă şi N'Gai Loon văzu cum unul dintre ci încerca să 
folosească radioul. În același moment văzu antenele celor două nave 
zburând, semn că şi quinții sesizaseră intenţiile clonclor. Spre disperarea lui 
N'Gai Loon, o navetă decolă, în timp ce unul din quinţi reuşi să intre în cea 
pe care o ataca, acolo, unde orice mișcare încetă brusc. 

Înainte de a i se face frică, Maestrul zări o umbră cum pătrunde într-una 
din navetele abandonate și decolează în urmărirea clonelor deschizând focul 
cu toate armele de la bord. 

După doar un minut cei doi quinţi puneau un genunchi în pământ în faţa 
bătrânului. 

- Maestre, rostiră la unison Attan Vilertc şi Leka Hinnedi. 

- A trecut ceva vreme, spuse scurt N'Gai Loon. 

- Prea mult. 


- Așa este. Lupta asta a fost de departe cea mai slabă din câte am avut 
parte vreodată. Nu-mi amintesc să mai fi fost nevoie să intervin într-un 
conflict. 

Quinţii plecară privirile în pământ. 

- Nici un străin de Quintarat nu a avut vreodată ocazia de a vedea 
bisturiile... 

- Sunt morţi acum, Maestre, protestă slab Vilerte. 


- N-are nici o importanţă asta. Quintaratul nu-şi poate permite soluţii atât 
de fanteziste precum folosirea bisturielor ca arme. Acum hai însă să 


mergem în adăpostul lui Kasser! S-ar putea să vină să îi caute. Faceţi ce 
credeţi că aveţi de făcut, dar nu uitaţi sursa de energie pe care i-am adus-o 
lui Kasser. E în carlinga navei mele. 

Vilerte se repezi să îndeplinească ordinele Maestrului său, în timp ce 
Hinnedi zise: 

- Înainte de asta, puneţi, vă rog, mantia asta şi trageţi bine gluga peste 
frunte. 

Quintul îi întinse o pânză bizară pe care o scosese dintr-un sac pe care îl 
purta în spate. Fără să comenteze în vreun fel, N'Gai Loon se conformă. În 
momentul în care însă degetele sale atinseră țesătură, inima începu să-i bată 
cu putere. 

Cei patru intrară în ascunzătoarea lui Kasser exact în momentul în care 
întreg podișul fu zguduit de o explozie gigantică. Quinţii aruncară 
nepăsători pe podea corpul lui Carrin, care era încă leșinat. 

- Abia ai venit şi rupi planeta asta în două? Ba mai aduci și străini printre 
noi! se răsti Kasser la N'Gai Loon. 

- Singurul lucru pe care îl regret este că nu erai şi tu mai aproape de 
explozia aia, îi răspunse pe măsură N'Gai Loon bătrânului împărat. 

Apoi cei doi se îmbrăţișară zgomotos. 

- Totuşi, ce-a fost asta? întrebă Kasser după ce termină să îl strângă în 
braţe pe prietenul său. 

- Explozia unei jumătăţi de încărcătură de austral, spuse Lcka Hinnedi. 
Am adunat epavele glisoarelor lor și le-am pus în jurul navetei Maestrului. 
Am făcut în așa fel încât să explodeze în momentul în care cineva le atinge. 
Probabil că au mai luat cu ele şi viaţa câtorva clone. 

- Da... dar o încărcătură de austral... zise Kasser gânditor. 


- Ne-ar fi dat de gol, interveni N'Gai Loon. Nu aveam de unde să știu că 
pereţii adăpostului tău pot ecrana radiaţiile australului. 

- Nu ştie nimeni asta, acceptă Kasser. Dar eu mă refeream la iadul pe 
care l-ai dezlănţuit acolo. 


- Seamănă cu o aterizare ratată, zâmbi N'Gai Loon. Și am scos din luptă 
şi o mulțime de navete. 

Kasser râse gros. 

- Nu seamănă. Dar oricum nu mai are nici o importanţă, de vreme ce 
avem de gând oricum să ne facem simțită prezenţa foarte curând. 

- Și cu ăsta ce e? întrebă Kasser, privind la Carrin care zăcea leșinat pe 
betonul de lângă ușa adăpostului lor. 

- O să-l sondăm înainte de a-l ucide. Credem că ştie multe despre 
dimensiunea garnizoanei din psiac. Informaţiile astea ne pot fi de folos, zise 
Attan Vilerte. 

Dezbrăcându-și gânditor mantia, aşa după cum văzuse că făcuseră și 
elevii săi, N'Gai Loon spuse pe un voit obosit. 

- Aş vrea să mă retrag câteva ore împreună cu quinții mei. Nu mi-a plăcut 
deloc cum au reacționat pe teren și ar trebui să îi consult, să mă asigur că 
mintea lor este încă într-o condiţie perfectă pentru a sluji dinastia. 

- Aşa c? V-aţi făcut de râs? râse Airam, care privise în tăcere până atunci 
întreaga scenă a venirii străinului acela fioros. 

- Să spunem că nu au fost tocmai la înălțimea unei lupte cu câteva 
miliarde de clone, pe care înțeleg că o aşteptăm cât de curând, spuse tăios 
N'Gai Loon. lar dumneavoastră sunteţi... continuă el privind spre ea. 

- Airam, răspunse femeia înfruntându-i privirea încruntată. lar dacă 
numele ăsta nu vă spune nimic, să ştiţi că am ajutat din greu la moartea lui 
Rimio de Vassur. 

N'Gai Loon tresări violent, iar Kasser se grăbi să vină lângă el. 

- Aici am rezolvat demult crima asta, prietene. 

- Cum? întrebă răstit N'Gai Loon. 


- Când l-am ucis pe quintul tău, Radoslav, Abatele nostru, îi cruţase deja 
viaţa bătrânului împărat, zise şi Maria. 

Kasser răspunse mut întrebării din priviri pe care i-o aruncase imediat 
N'Gai Loon. 

- Maestre, v-am pregătit camera mea, zise deodată Leka Hinnedi. 

Fără un cuvânt, N'Gai Loon porni pe urmele quintului, lăsând în urmă o 
liniște încordată. 

- Vreau să ştiu mai întâi ce este pelerina pe care mi-aţi dat-o, întrebă pe 
nerăsuflate N'Gai Loon, după ce Attan Vilerte închisese uşa. 


- E o mantie pe care am învăţat şi noi să o folosim de la băștinași. E 
făcută din fibre vegetale extrase din scoarța unor arbori între care trăieşte o 
colonie de ciuperci shu, care se dezvoltă până ajunge să comunice cu acela 
care o poartă şi să-și poată ajusta apoi forma și chiar consistenţa. Cu timpul, 
se crează şi un fel de barieră protectoare care îi apără pe oameni de atacul 
animalelor de aici. Se parc că jivinele sunt atrase de orice activitate 
cerebrală pe care o simt... 

- Nu funcţionează deci ca un fel de amplificator al puterilor mentale? 

Quinţii se priviră unul pe altul, apoi Parte zise: 

- Nu putem să știm cum o folosesc oamenii de pe Kyrall. Bănuim că au 
alte căi, poate chiar comunică mental cu colonia de ciuperci din ea. Dar, din 
câte am reușit noi să ne dăm seama, ea funcționează mai degrabă ca un 
scut... 

- Și atunci de unde au băștinașii puterea de a se lupta cu animalele? se 
miră N'Gai Loon. 

- E un fenomen bizar, pe care am învăţat şi noi să îl folosim ca atare, ne 
așezăm pe o schelă de formă semisferică şi minţile noastre intră în 
rezonanţă. E ca şi cum nc-am uni cumva... 

- Și? Apoi ce se întâmplă? 

Quinţii tăcură. 

- Ce e? De ce nu vorbiţi? 

- Când am spus noi, ne refeream la ceea ce a mai rămas din cei care am 
venit acum șaptesprezece ani pe Kyrall. Dacă e să ne referim strict la noi 
doi... Hinnedi se opri, încercând parcă să-și aleagă cuvintele. 

- Attan şi cu mine nu luăm parte niciodată la adunarea aceea. Se pare că 
minţile noastre sunt alcătuite altfel şi nu putem... 

N'Gai Loon izbucni în râs. 

- Uite că am găsit și ceva care nu puteţi face! Oricum, bănuiesc că sunteţi 
cu mult mai eficienţi pe teren. 

- Da, aprobă cu entuziasm Vilcrtc. Uneori reuşim și singuri să respingem 
câte un atac de mai mică anvergură. În ultima vreme însă, am ajuns să cred 
că le place să participe la luptele acelea. Nu ne mai lasă să... 

N'Gai Loon ridică o mână retezând șuvoiul de vorbe al lui Vilerte. 

- Vreau să ştiu tot ce se poate şti despre ființa aceea care se mișcă la fel 
de repede cu voi, și despre care mi-a spus Alaana. 


- E ceva ciudat, se încruntă Vilerte. Se pare, într-adevăr, că este foarte 
rapid. Nu ştim, desigur, dacă e la fel de rapid ca noi fiindcă maiestatea Sa 
Kasser ne-a interzis să încercăm, chiar şi în cel mai discret fel cu putinţă, să 
îl urmărim. E cert însă că mișcările lui scapă vederii umane. Uneori. 

Maestrul clătină gânditor din cap. Rămâneau o mulțime de necunoscute, 
legate mai ales de durata pe care quintul acela sălbatic putea să se miște atât 
de repede. Modificările neurale necesare adaptării consumului de energie 
erau însă atât de radicale și de complicate, încât era greu de presupus că ar 
fi putut apărea prin mutații accidentale. 

- Unde l-au văzut pentru prima dată? întrebă bătrânul. 


- Şi aici e o poveste ciudată. Airam a fost cea care l-a descoperit, din 
întâmplare. Se pare că a asistat la un fel de consacrare, care s-a desfășurat 
undeva într-o grotă lângă epava unei nave spaţiale antice. 


- Ce navă? tresări Maestrul. 

- Din câte am reușit să vedem, e una extrem de veche, posibil chiar cea 
care i-a adus pe primii coloniști pe Kyrall. 

- De unde ştii asta? 

- Primul lucru pe care l-am făcut după ce am aflat de întâlnirea cu băiatul 
acela a fost să vizităm caverna, zise calm Vilerte. 

- Păi ziceai că v-a interzis Kasser să... 

- Am fost foarte atenţi. Ordinul s-a referit la băiat, nu și la navă. Şi, în 
plus, ştiam de la Alaana cât de mult vă interesează tânărul acela. 

- Da, dar să nesocotiţi ordinele unui Boszt... Chiar nu știu ce s-a 
întâmplat cu voi în anii ăştia. 

- Era şi o chestiune de supravieţuire a Ordinului, Maestre, rosti cu glas 


aspru Leka Hinnedi. Abandonaţi aici, fără posibilitatea de a lua legătura 
direct cu dumneavoastră, trebuia să ne luăm toate măsurile de apărare... 


- Bine, bine, cedă N'Gai Loon. Rămăseserăm la vechimea navei. 

- Mai este o inscripţie ciudată pe unul din pereţi. Literele sunt tare vechi, 
dar cuvintele se înțeleg. 

- Şi ce scrie acolo? 

- "Îl vom apăra pe Dumnezeul nostru de furia necredincioșilor”, zise 


Villerte pe un ton care arăta clar că înșiruirea aceea de cuvinte nu are nici 
un sens pentru el. 


N'Gai Loon îşi pironi ochii asupra quintului său. Gândi preţ de câteva 
clipe şi apoi scoase din sân un săculeţ. Quinţii se tra-seră mai aproape. Cu 
degete tremurânde, bătrânul scoase mai întâi o bucăţică de stofă din care 
despături un medalion strălucitor. 

- Exact aşa arată! strigă Villerte. Chiar și literele sunt aceleași... 


- Maestre, zise şi Hinnedi. De ce ne-aţi pus să vă explicăm ce este mantia 
de vreme ce aveaţi o bucată dintr o țesătură din fibre de arbori negri chiar la 
dumneavoastră? 

Maestrul ţinea însă în căușul palmelor pânza și medalionul, fără să dea 
atenţie întrebărilor quinților, care tăcură imediat respectându-i meditaţia. 

- Vă amintiţi fireşte prima poveste pe care v-au spus-o după ce aţi ajuns 
quinţi, aceea a istoriei Ordinului nostru. 

- Da, aprobă Vilerte. Taina înființării Quintaratului e cuprinsă în câteva 
obiecte care se dau din Maestru în Maestru. 

- Mai sunt câteva detalii pe care nu le spunem nici măcar quinților, rosti 
gânditor N'Gai Loon. Vă pot asigura însă că obiectele în care legenda zice 
că se ascunde misterul înființării Ordinului nostru sunt chiar medalionul și 
în bucata asta de pânză. 

- Și poate să însemne asta? 


- Nu ştiu ce să spun. Nu ştiu cine a înfiinţat Ordinul... dar știu că, într-un 
fel sau în altul, a avut legătură cu Kyrallul. 

Hinnedi zâmbi. 

- Asta l-ar încânta pe Abate. Venirea voastră aici pare acum una din căile 
acelea misterioase prin care Dumnezeul lui conduce lumea. 

N'Gai L.oon preferă să lase fără răspuns remarca quintului său. 


"Într-un fel sau în altul cu toţii căutăm nemurirea. Înțeleptul speră să 
trăiască prin învăţăturile pe care le lasă moștenire, evlaviosul nădăjduieşte 
la viaţa de apoi ca răsplată pentru credinţa și cucernicia sa, viteazul speră să 
dăinuie prin cântecele care îi vor preamări bravura, iar politicienii sunt 
convinşi că vor cumpăra accesul în cărțile de istorie. Numai sensurile pe 


care le-a căpătat nemurirea o dată cu apariţia noastră în univers nu le-am 
deslușit încă." 
Oksana Bint Laesia - Introducere în studiul Regulamentului canonic 


23. ABURII CARE SE RIDICAU alene din cada Oksanei trasau 
contururi complicate în aerul supraîncălzit al băii. Femeia își privea corpul 
în căutarea primelor semne ale vârstei. Pielea îi era încă întinsă pe mușchii 
duri ca nişte cabluri de oţel şi nicăieri nu se putea vedea nici măcar un 
centimetru în plus la vreo circumferință. Pe chip îi înflori un zâmbet. 
Perfecţiunea fizică atinsă pe căi naturale fusese un şoc pentru întregul 
Imperiu. Credincioase modelor secolului XXI, clonele se transformaseră 
repede în exemplare umane aproape perfecte impunându-și regimuri 
alimentare şi sportive de care omenirea uitase de mai bine de un mileniu. 

Femeia știa că dacă și-ar fi analizat însă mintea și starea de spirit, 
motivele ei de mulţumire ar fi fost cu mult mai puţine. Aventura de pe 
Laesia o costase aproape viaţa, iar carnagiul din Templu fusese o privelişte 
pe care o visa aproape în fiecare noapte. Cea mai obositoare era însă 
postura care decurgea dintr-o alegere făcută demult și în care nu putea conta 
pe nimeni. Singurătatea începea să o apese dincolo de limita suportabilului. 
Se cunoștea mult prea bine ca să nu ştie că punea epuizarea puterilor sale 
nervoase pe seama vârstei şi tocmai de aceea îşi examinase cu atâta atenţie 
corpul. Știa că are o slăbiciune imensă, o poartă prin care se putea pătrunde 
în mintea ei și care ar fi putut să o trădeze în orice moment. Episodul în care 
meduzele reticulate o atacaseră fiindcă îi detectaseră potenţialul psi îi 
adusese aminte de slăbiciunea aceea, de faptul că indiferent de ceea ce 
credea ea că este, mai avea multe de înfăptuit până la a putea spune că s-a 
împlinit ca persoană. 

Nici măcar nu îndrăznea să spere că încercarea ei de a modifica istoria şi 
politica clonelor se apropia de un deznodământ oarecare. Trecuse deja de 
stadiul în care privea acest lucru cu emoție. Acum dorea doar ca toate cele 
prin care trecea să se termine într-un fel sau în altul. Erau multe lucruri care 
o speriau mult mai mult decât moartea, și cel mai îngrozitor dintre ele era 
acela că nu va ajunge niciodată să afle ce i s-a întâmplat cu adevărat. Nu o 
îngrijorau foarte tare diferențele pe care le sesizau Barna, Şastov şi 
Johansson atunci când analizau planul ci. Atâta vreme cât nu reușeau să 
vadă că scopul pentru care ea dorea să inventeze un conducător al clonelor 
era acela de a-l putea controla, nu avea de ce să se îngrijoreze. 


Ce aşteptau însă clonele de la Sfântul Augustin cel Nou? Întrebarea 
aceasta suferea prea multe răspunsuri pentru ca importanţa ei să nu 
sucombe tocmai sub greutatea posibilităţilor. 

Evenimentele păreau însă să se precipite. Când se întorseseră pe Kyrall 
găsiseră gamizoana în pragul nebuniei. Pierduseră aproape un sfert din 
navetele de intervenţie la sol într-un incident care era mult prea bizar ca să 
fi fost întâmplător. Mai întâi, soldaţii sesizaseră o manifestare ciudată a 
băştinașilor. De obicei, aceştia evitau să se întâlnească în grupuri mari, 
fiindcă se părea că asemenea adunări atrăgeau atacul animalelor de pe 
Kyrall. Din înregistrările orbitale se vedea însă destul de clar că avusese loc 
o întâlnire a tuturor celor cinci triburi. Când soldaţii se duseseră să 
intervină, unul din băștinași îi provocase, fără vreun motiv evident, vorbind 
despre felul în care avea el de gând să schimbe istoria. Soldaţii ripostaseră 
şi deschiseseră focul, întregind o întâmplare excepţională, fiindcă, de mai 
bine de zece ani, între clone şi băștinași nu existase nici măcar violenţă 
verbală. 

Soldaţii nu avuseseră însă timp să își ducă la bun sfârşit misiunea, fiindcă 
un ordin cu prioritate zero le indicase să intercepteze o navetă care aterizase 
undeva în podiş şi în care se presupunea că este Maestrul Ordinului 
quinţilor. Atât forța aceea cât și următoarea echipă de intervenţie, care 
pornise să cerceteze motivele tăcerii radio a primeia, fuseseră însă vapo- 
rizate într-o explozie gigantică a unei încărcături de austral. Registrele de 
care dispuneau indicau că naveta care aterizase pe Kyrall nu era înregistrată 
nicăieri în galaxie și deci s-ar fi putut ca ea să aparţină unei forţe ascunse 
undeva, eventual pe Z. 

Durdrin aproape că turbase de furie, le reproşase soldaţilor că nu au 
distrus naveta încă de pe orbită, dar nervii săi se vărsau asupra unor 
nevinovaţi, de vreme ce comandantul garnizoanei, Carrin, părea să fi 
dispărut în explozia îngrozitoare care măturase podișul. Oksana reușise cu 
greu să îl convingă să plece şi să o lase pe ea să vegheze asupra psiacului, 
trimițându-l în misiunea mult mai complicată de a duce racla cu moaștele 
Mântuitorului de pe Laesia spre nava în care Barna îi aduna discret pe cei 
mai înflăcăraţi dintre adepţii doctrinei dezvoltate de ea. Ştia că despărţirea 
temporară de Durdrin era o şansă extraordinară de a cerceta lucrul care o 
neliniștea cel mai mult și de aceea fusese foarte convingătoaare. Plecarea 
lui nu fusese însă de ajuns. Mai era nevoie să înșele și privirile întotdeauna 
bănuitoare ale soldaţilor. 


Oksana se ridică din cadă și trecu apoi printr-un cadru cu raze 
ultraviolete. Fără să se şteargă sau să aștepte să se usuce, îşi aruncă doar un 
halat pe ea şi merse până în camera de comandă. Soldaţii de acolo erau însă 
obișnuiți cu felul ei non-conformist de a se purta, aşa încât îi făcură loc în 
tăcere la panoul general de control al activităţilor din psiac. 

Privind la comenzile afişate pe ecranele cețoase, Oksana își aminti cât de 
dezamăgită fusese când văzuse cât de puţin evoluaseră robotica și 
calculatoarele. Deşi era probabil cel mai performant dintre calculatoarele 
din univers, cel care controla psiacul se deosebea doar cu foarte puţin de cel 
pe care îl văzuse la începutul secolului XXI la bordul navei cu care 
plecaseră spre Ierusalim. 

- Potsă vă ajut cu ceva? întrebă politicos unul dintre soldaţi. 


- Da... Cred că ştiu cum putem afla ce s-a întâmplat cu adevărat cu naveta 
aceea neidentificată. 

- Înregistrările noastre orbitale au fost obturate din păcate de un plafon 
de nori care... 

- Nu la asta mă refeream, îl întrerupse Oksana brutal. Vreau să accesăm 
jurnalele mai vechi ale psiacului și să vedem care dintre operatori au fost 
agenţi de legătură ai quinților. 

- Nu înţeleg, mărturisi soldatul. 

Dând ochii peste cap și strâmbând din nas într-un gest a cărui 
superficialitate feminină ştia că va adormi parţial vigilența soldaţilor, 
Oksana luă un ton fals pedagogic. 

- Cine spuneai că a fost în navetă? 

- Persoana aceea s-a recomandat ca fiind. Maestrul Ordinului quinților. 

- Ce ştii tu despre Ordinul ăsta? 


- Ăăă, mai nimic. Am auzit doar, dar nu prea ştiu de unde, că erau nişte 
supersoldaţi care... 

- Nimic spui, continuă Oksana. Nu ştii nimic... Și atunci ce îţi dictează 
logica să faci? Nu e oare imperios necesar să aflăm cât mai multe de la 
cineva care îi cunoaște? 

Soldatul aprobă mut. 

- Trebuie deci să ne asigurăm dacă nu cumva între operatorii psiacului 
mai există vreunul care să fi aparținut unui quint. 

Soldatul clătină din cap cu încăpățânare. 


- Operatorii pot contacta doar alți operatori. În plus, ei sunt persoane 
foarte valoroase. Nu se poate ca fiecare quint să fi putut fi el însuși operator 
şi, în acelaşi timp, să fi avut și un om în psiac pe care să-l folosească numai 
el, încheie soldatul cu hotărâre. 

- De unde ai aflat toate astea? întrebă Oksana zâmbind îngheţat. Parca 
ziceai că nu ştii mai nimic despre quinți. 

- Am citit... am găsit documente... așa e logic... se bâlbâi bărbatul. 

- Ei bine, eu îţi spun că quinţii erau operatori înnăscuţi şi că exista un 
operator doar pentru ei. 

- Şi pot fi atât de nepoliticos încât să vă întreb, doamnă, de unde ştiţi 
acest lucru? 

Oksana privi în jur. Erau doar trei soldați care urmăreau însă cu încordare 
discuţia lor, a cărei tensiune crescuse până ajunsese la stadiul în care 
violenţa plutea în aer. 

- Te rog, rosti Oksana cu un ton brusc îmblânzit. Caută ceea ce îţi spun, 
altfel pierdem vremea... 

Soldatul ezită, dar se așeză la pupitru în locul Oksanei. Punându-i o mână 
pe umăr, aplecându-se asupra lui şi lăsând mireasma corpului ei proaspăt 
să-l învăluie pe soldat, Oksana aproape că şopti. 

- Nici măcar nu-ţi închipui cât de mult am stat în arhivele Klemplantului. 
E o bănuială... 

Bărbatul întoarse doar capul peste umăr și încercă să schițeze un zâmbet, 
apoi se concentră asupra consolei. Pe monitoare începură să se deruleze tot 
felul de date și, mult mai repede decât se așteptase, Oksana îl auzi pe soldat: 

- Vă rog să mă iertaţi, doamnă. Se pare că aţi avut dreptate. E uimitor. 
Există un operator, Alaana Ferans, care se pare că a fost contactul quintului 
despre care știm cu siguranță că a murit în Abaţie. 

- Vezi, rosti femeia pe un tom împăciuitor. Uneori și femeile sunt în stare 
să gândească. 

Soldatul se înroși puternic şi plecă privirea în pământ. 

- Eu niciodată, nu mi-aş permite, nu voi crede că... atâta doar că..., 
bolborosi el. 

- Spune, îl încurajă Oksana. 


- Am căutat atâta vreme trădătorul dintre operatori. Și am ignorat în toţi 
anii ăștia că a existat unul ale cărui legături cu membrii Consiliului de 


Regenţă erau atât de strânse. Dacă aţi fi reușit mai devreme să puneţi cap la 
cap ceea ce știaţi... 

Fără a lăsa vreme pentru ca fraza aceea să stârnească în minţile celorlalți 
consecinţa logică pe care o implica, femeia se grăbi să râdă. 

- Ei, înseamnă că nu te-ai înșelat chiar de tot. Femeile gândesc... numai 
că o fac mai greu. Mă duc să vorbesc cu femeiușcă asta. 

- Vă însoțesc... 


- De ce? Ca să îi dăm temeiuri să creadă că o urmărim? E mai bine să 
pară o discuţie între fete... 

- Fete? interveni râzând un alt soldat. O știu pe asta. E o babă care se 
dedă la cele mai sinistre orgii, în virtutea nevoii aceleia a lor de a avea 
creierul eliberat de orice tensiune. 

- Eh, nu toate am avut noroc în viaţă, glumi Oksana plecând fără să o 
urmeze cineva. 

O dată închisă ușa, zâmbetul de pe faţa ei se topi într-o expresie de 
înfrigurare. Intră repede în cameră şi se schimbă într-un combinezon strâns 
pe corp. Era de aşteptat ca o femeie să nu fie deloc sensibilă la farmecele 
corpului ei. Deşi niciodată nu puteai fi sigur când era vorba de unul dintre 
condamnațţii aceia ai psiacului. 

Spaţiul operatorilor ocupa cea mai mare parte a structurii vizibile a 
psiacului. Deasupra camerelor de locuit și a cantinei se rotunjea cupola 
maiestuoasă a ceea ce Durdrin obişnuia să numească Babilonul galactic. 
Prin exterior, acoperișul semisferic era căptușit cu un mediu în care fusese 
cultivată o colonie imensă de ciupercă chu, în timp ce, pe interior, miile de 
lumini electrice făceau ca în spaţiul acela să nu se lase niciodată noaptea. 
Sub bolta aceea mereu luminată, izolaţi în cubicule strâmte, operatorii 
făceau legătura între colţurile cele mai îndepărtate ale imperiului. 
Majoritatea stăteau întinşi pe canapele confortabile şi se ridicau doar dacă 
era nevoie să noteze câte ceva, deşi una din condiţiile esenţiale ale recrutării 
lor fusese o memorie prodigioasă, îmbunătăţită timp de ani întregi cu 
tehnici mnemonice care se apropiau de perfecțiune. Oksana știa că un 
operator putea să trimită în detaliu proiectul de execuţie a unui crucișător 
spaţial fără ca el să ştie prea exact ce este un şurub. 

- Vreau să vorbesc cu Alaana Ferans, zise scurt Oksana primului operator 
întâlnit în cale, un bărbat foarte corpolent, care mergea perfect gol, cu o 
privire rătăcită. 


Singurul amănunt care arătă că omul acela o auzise fu ușoara înclinare a 
capului. Oksana se obișnuise însă cu felul prin care operatorii cei mai 
experimentați puteau să se contacteze unul pe altul așa încât rămase pe loc, 
aşteptând. După mai puţin de un minut, de ea se apropie o femeie cu un 
chip ridat dar deschis, care zâmbea forţat. 


- Mă căutaţi, doamnă? 

- Numai dacă eşti Alaana Ferans. 

- Eu sunt... Putem vorbi în camera mea, dacă nu vă deranjează. 

- De unde știi că vreau să-ţi vorbesc? întrebă Oksana. 

- A şti ce vor alţii de la tine e una din puţinele compensaţii de care avem 


parte aici în psiac pentru starea noastră de detenţie, zise Alaana pornind spre 
camera ei, fără să mai aștepte încuviințarea celeilalte femei. 

- Vrei să spui că îmi poţi citi gândurile? dori să știe Oksana o dată intrate 
în încăperea micuță care îi servea drept cămin Alaanei. 

- O, nu! Asta se întâmplă rareori şi cu un operator foarte talentat. E 
practic imposibil să vezi în mintea unui om ceea ce el nu vrea să se vadă. 

- Nu mă minţi? 

- Ce aş avea de câștigat? Viaţa mea nu se poate schimba în nici un fel. 

- Ba da. Ar putea înceta... 

Alaana zâmbi şi repetă: 

- După cum spuneam, viața mea nu se poate schimba în nici un fel, din 


moment ce majoritatea bucuriilor care te fac să te simţi viu nouă ne sunt 
oricum refuzate. 


- La ce te referi? Puteţi face orice doriți... 

- Nu chiar. Nu putem avea copii, nu putem călători... 

- Știai ce te aşteaptă când ai decis să te faci operator. 

- N-a fost tocmai alegerea mea. Acum patruzeci de ani, fondurile pentru 
recrutări se reduseseră drastic, așa încât în momentul în care se descoperea 


un individ apt pentru a deveni operator, nimeni nu-și permitea luxul să-l mai 
şi întrebe dacă îşi dorea lucrul ăsta. 

- Iar tu ai fost un asemenea caz... 

Alaana zâmbi în tăcere privind pentru câteva clipe chipul frumos al 
Oksanei. 


- Nu e nevoie să vezi vărsarea, ca să ştii că apele unui râu vor sfârşi în 
mare. 
- Frumos zis. Dar nu înţeleg. 


- Nu e nevoie să citeşti gândurile unui om, ca să știi ce dorește de la tine. 
Ajunge să știi cum funcţionează mintea lui şi să fii atent la ceea ce se 
întâmplă, continuă să zâmbească Alaana. 

- Şi ce crezi că doresc de la tine? 


- E limpede. Unul dintre tovarășii mei se afla în modulul de comandă 
când s-a prăbuşit naveta aceea. 

Oksana își aduse aminte că, într-adevăr, procedura standard cerea unui 
operator să fie prezent de fiecare dată când pe orbita Kyrallului era 
semnalată o navă. Regula aceea era în vigoare încă de pe vremea 
administraţiei imperiale și avea scopul de a garanta exclusivitatea psiacului 
asupra comunicaţiilor. Bclla se temuse întotdeauna că pe Kyrall ar fi putut 
apărea şi operatori ncautorizaţi și de aceea dorea să se asigure că nu 
aterizează nici o ființă umană cu un potenţial psi ridicat, fără ca de ea să 
afle şi administraţia imperială. Clonele găsiseră că regula era foarte bună și 
o păstraseră. 

- Omul de la bordul navetei a pretins că e Maestrul Ordinului quinților, 
iar voi aţi răscolit jurnalele şi v-aţi dat seama că eu am fost odată operator 
pentru un quint. 

- Și c adevărat? 

- Da. Știţi bine asta. Nu are sens să neg. 


- Nu spui niciodată minciuni..., zise Oksana pe un ton care ar fi putut 
însemna orice. 

- Așa ç, încuviință Alaana. 

Oksana se ridică în picioare şi se sprijini de ușă. 

- Cum erau quinții ? 

- Nu foarte interesanţi. Mintea lor era liniară, uneori aveam impresia că 
gândesc cu viteza cu care se mișcă. Întreaga lor comportare era subordonată 
fidelității faţă de dinastie și de Maestrul lor. Exact în ordinea asta. Erau 
soldaţi excepționali. Odată, Vassur a intrat în contact mental cu mine în 
timp ce rupea o încercuire pe o planetă unde izbândise o insurecție. Se 
mișca atât de repede încât ceilalți nici nu îl vedeau și cu toate acestea 


creierul lui era liniștit, de parcă s-ar fi plimbat pe malul unei mări. Erau 
incapabili de orice sentiment, în sensul uman... 


- Seducător... 


- Nu și pentru mine, strâmbă din nas Alaana. Cel mai gingaș și 
deopotrivă mai spectaculos moment al minţii umane este acela în care 
şovăie. 

Fruntea Oksanei se încreţi. 

- Si Maestrul lor? 


- Nu era soldat, din câte ştiu eu. Singurul lui rol era acela de a înlocui 
quinţii care mureau de bătrâneţe sau în luptă. 
- Mureau în luptă? 


- Niciodată pe teren, dar când un crucișător spaţial explodează sau se 
prăbușește, e greu să scapi cu viaţă chiar dacă eşti quint. 

Oksana o fixă pe Alaana cu o privire bănuitoare. Încercă să întrebe ceva, 
dar își dădu seama că nu ar fi făcut decât să atragă atenţia asupra propriilor 
ei ezitări. 

- Ai mai intrat în legătură cu ei? 

- Nu. Am încetat cu mult înainte ca voi să cuceriţi psiacul, dădu calm din 
cap Alaana. Eu mă ocupam exclusiv de contactul cu un quint care se numea 
Rimio de Vassur. A murit în Abaţie în toiul evenimentelor care au dus la... 
apariţia voastră. 

Oksana aşteptă o clipă cântărind următoarea întrebare: 

- Și ceilalți operatori? Cei care ţineau legătura cu restul quinților? 

Alaana tăcu. 

- Ti-am pus o întrebare, repetă Oksana pe un ton ferm. 


- Te-ai gândit vreodată cum e să simți pe cineva cum moare? Poţi să-ți 
imaginezi ce ai simţi dacă jumătate din corpul tău ar decide brusc să 
dispară, să-şi înceteze toate funcțiile? 

Oksana clătină din cap. 

- Asta pățim noi în momentul în care moare cel cu care suntem în 
contact, urmă Alaana. Nu e de mirare că aceia dintre noi care păţesc așa 
ceva nu mai pot fi operatori niciodată. Caută mai bine în registre! O să 
găseşti acolo menționate ceremoniile de înmormântare ale operatorilor... 

- De ce te-ai supărat atât de tare? întrebă Oksana sincer mirată. 


- Mi s-a părut că îmi reproșezi că nu am murit și eu. 


- Dimpotrivă, sunt foarte mulţumită. Sunt mai aproape ca oricând de țelul 
meu. 

Alaana preferă să nu spună nimic. 

- Mai vreau să știu doar un singur lucru. Presupunând că unul din quinţi 
ar mai fi în viață undeva, oriunde... ai putea să iei legătura cu el? 

- Nu ştiu... Asta ţine mai degrabă de capacitatea lui mentală de a-şi 
proiecta gândurile până la psiac. 

Fără un cuvânt, Oksana dădu să plece din camera Alaanei. În pragul uşii 
se întoarse însă zâmbind larg. 

- Nu numai că minţi, dar o faci şi prost. Am în mine amintirile a doi 
oameni care au fost obișnuiți cu minciuni mult mai subtile. Poate că nu știu 
exact cum funcționează mintea umană. Sunt însă expertă în felul în care 
funcţionează sufletul. L-ai iubit cu disperare pe quintul ăla, în ciuda felului 
jalnic în care încerci să ascunzi asta. Rămâne să vedem dacă iubeai omul 
sau soldatul... O să ne mai vedem curând. ÎI aştept pe Durdrin şi vom lua o 
decizie în ceea ce te privește. 

Alaana deveni lividă şi privi multă vreme în urma Oksanei. Era ceva în 
legătură cu mintea Oksanei care o intriga. Avusese un sentiment vag, ca şi 
cum clona ar fi invitat-o să îi pătrundă în minte. Se hotărî ca data viitoare să 
nu mai irosească oportunitatea de a-i privi gândurile. 


"Unul din păcatele de bază ale Regulamentului este acela că uită un 
principiu fundamental al Universului, cunoscut încă de pe Pământ. Nimic 
nu se naşte din nimic, se spune despre materie. «În viaţă, orice lucru își are 
preţul lui», obișnuiau să zică bunicii mei pe Vechea Terra. E limpede pentru 
mine că încercarea de fracturare a comunității noastre sub forma picăturilor 
diseminate în Galaxie și alcătuite după asemănarea Corpului celor O Mie de 
Voluntari nu ţine seama de acest principiu." Oksana Bint Laesia - 
Introducere în studiul Regulamentului canonic 


24. - AŢI FOST NEMAIPOMENIŢI! îi strânse Bella pe ambii quinti, 
chinuindu-se să le cuprindă umerii largi. Nici nu știu ce să admir mai mult. 


Tactica sau măiestria voastră. V-aţi dezlănţuit ca niște fiare ucigașe. 
Credeam că anii de așteptare de pe Z v-au înmuiat. 

- Sire, dacă îmi permiteţi, rosti Heyyn Tars pe un ton neutru, cu doar 
două zile în urmă vă îndoiaţi chiar de loialitatea noastră... 

Împăratul izbucni într-un hohot sincer de râs. 


- E privilegiul meu acela de a mă îndoi. Politica, domnii mei... 

Bella se opri şi apoi înjură zgomotos. 

- Au distrus mozaicul! Nenorociţii ăştia au distrus un cristal vechi de 
cincisprezece secole! 

Quinţii nu aveau nevoie să privească spre peretele lateral al sălii tronului 
pentru a vedea distrugerea, fiindcă intraseră acolo cu mult înaintea 
împăratului, o dată cu oamenii entuziasmați că suveranul lor se întorsese în 
fruntea unei armate invincibile. 

Cristalul letinian fusese însă, într-o anumită măsură, simbolul Imperiului. 
Creatorul lui trăise cu mai bine de o mie șase sute de ani în urmă și se 
numise Assan Tres. Biolog de excepţie, el se specializase în forme exotice 
de viaţă și înțelesese primul cum funcţionează ciupercile cristaloide de pe 
Letinia. Asemănător cu lichenii pământeni, fungusul letinian se fixa de 
coastele abrupte, consumând încet rocile de acolo, în special pe cele bogate 
în sulf. Pe măsură ce înaintau, în decursul a zeci de ani, miile de ciuperci 
microscopice lăsau în urmă un strat perfect neted de metaboliți cristalini 
care, în virtutea unui proces ce nu fusese înţeles niciodată pe deplin, copia 
într-un fel de hologramă, asemănătoare cu un desen în profunzime, peisajul 
care îi stătea în față. Procesul acela de fotografiere tridimensională folosea 
la camuflajul ciupercilor, care erau hrana preferată a unei specii puternice 
de insectă. Rezultatul însă era unul extraordinar pentru un privitor uman și 
cristalele letiniene de dimensiuni mici, crescute în faţa unor flori sau expuse 
doar răsăritului de soare, constituiseră timp de secole principalele produse 
de export ale acestei planete. Imaginile holografice în cristale aveau însă 
foarte rar dimensiuni mai mari de doi metri pătraţi. 

Assan Tres reușise să modifice genetic ciupercile, adaptân-du-le la viața 
în vidul cosmic. Folosind o cantitate impresionantă de austral, el plasase o 
cultură imensă de ciuperci letiniene la zece mii de ani lumină, deasupra 
galaxiei, pe axul ei central. Rezultatul fusese cel mai extraordinar cristal 
letinian creat vreodată. De dimensiuni imense, având o lungime mai marc 
de o sută de metri şi o înălțime de şaizeci, cristalul acela copiase imaginea 


galaxiei şi, luminat discret din spate, dădea sălii tronului o înfățișare cu 
totul aparte. La o sută de ani după ce fusese plasată deasupra planului 
galactic, imediat după ce ciupercile consumaseră și ultimele rămășițe de 
rocă sulfuroasă, lipind practic cristalul de o placă de oţel translucid, sonda 
automată venise pe Tengys, de unde fusese preluată de autorităţile 
imperiale. Într-o înregistrare de la bordul ei, Assan Tres spunea urmaşilor 
lui că acel cristal letinian imens era darul lui pentru Imperiu. 

Imaginea tridimensională a galaxiei străjuise mai bine de un mileniu și 
jumătate sala tronului și Bella avea mari probleme în a-și închipui viitorul 
fără simbolul acela al Imperiului. 

- Ce au avut cu cristalul? De unde atâta furie... Spune-mi, se întoarse el 
brusc spre Heyyn Tars, nu cumva v-aţi luptat aici și l-aţi stricat voi? Să nu 
minţi! porunci cu glas isteric împăratul. 

- Nu, Sire, de altfel puteţi vedea că resturile par să fi fost îndepărtate cu 
multă grijă. 

Împăratul privi peretele imens, parcă nevenindu-i încă să creadă că 
cristalul letinian nu mai era acolo. 


- Dar ce să fi avut cu el? De ce să strice o asemenea minunăție? Chiar 
presupunând că îngâmfatul ăla de Assan Tres ar fi spus și altcuiva cum a 
modificat ciupercile și tot ne-ar lua pe puţin o sută de ani pentru a-l reface. 
E clar că asta nu s-ar putea în decursul vieților noastre. 

- Poate asta au şi vrut, punctă sec Allin Perse. 


Împăratul îi aruncă o privire distrugătoare dar se convinse că vorbele 
quintului fuseseră rostite cu detașarea aceea de care învățase de curând să-i 
fie frică. 

- Trebuie să găsesc altceva să pun în loc. Nu se poate să las peretele așa, 
rosti împăratul, vădit preocupat de goliciunea zidului. 

- Sire, cu tot respectul, poate sunt alte lucruri... 


- Lasă amănuntele astea în seama mea, îl întrerupse brutal împăratul pe 
quintul său. Totul e sub control. Gărzile mele de voluntari s-au dus să mai 
aducă încă un transport de zeţi, în timp ce soldaţii şi aliaţii noştri nimicesc 
ultimele cuiburi ale Rezistenței. Una din mătcile pe carp le-am adus cu noi 
va trece apoi imediat la ridicarea unui edificiu, care îi va lămuri pe oamenii 
Klemplantului de măreţia civilizaţiei zeților. 


- Sire, un atac orbital e iminent. Își vor da seama destul de repede din ce 
cauză nu le mai răspund operatorii. Clonele din psiac nu trebuie 
subestimate, spuse calm Perse. 

- Daaaaa, lungi Bella cu satisfacţie un răspuns, savurând amintirea încă 
vie a bătăliei care îi recucerise palatul imperial. Tare bine aţi gândit atacul. 
Aşa e, n-au de unde şti ce s-a întâmplat. Dar asta e bine. 

Două detașamente de zeţi aterizaseră în piaţa din faţa fostului palat 
imperial. Extratereştrii aceia atât de stranii coborâseră și începuseră să 
elimine cu eficacitate toţi soldaţii clo-nelor. Stăpânii Tengysului pierduseră 
timp preţios până să înţeleagă cine îi atacă și apoi până să-şi realizeze ce 
arme trebuiau folosite împotriva zeţilor. La un moment dat, piaţa se golise 
de oameni și un cerc de foc îi înconjurase pe zeţi. Aceștia continuau însă să 
tragă, eliminând unul câte unul soldaţii clonelor. În momentul de maximă 
derută produs de aterizarea altor patru nave de asalt pline cu soldaţi umani 
de data aceasta, cei doi quinţi ţâşniseră nevăzuţi din navetele zeţilor, unde 
se ascunsescră până atunci, și se năpustiseră în palat. Înainte ca funcţionarii 
şi soldaţii să înțeleagă ce li se întâmplă, Heyyn Tars și Allin Perse 
neutralizaseră toate sistemele de comunicaţii, ucigând rapid operatorii 
legăturilor radio de la sol, dar şi pe cei care se conectau la psiac. După 
numai o oră, primiseră confirmarea faptului că și celălalt centru urban al 
Tengysului, 'Taraplant, fusese neutralizat. 

Încă din primele momente ale luptei, quinţii îşi dăduseră scama că 
clonelc nu se așteptaseră la un asemenea atac. Probabil că ar fi fost dc-ajuns 
numai trupele umane, fără zeţi, pentru a cuceri Klemplantul. Tocmai de 
aceea, imediat după restabilirea ordinii și după ce Bella ţinuse un discurs de 
la balconul palatului imperial, trimisese toți zeţii pe orbită, pentru a le folosi 
calităţile în scopul apărării planetare. Planul acesta avea însă în vedere și 
liniştirea locuitorilor civili ai Klemplantului, care, deşi reacționaseră mult 
mai bine decât se așteptaseră ei la întoarcerea împăratului, păreau de-a 
dreptul terorizaţi la vederea luptătorilor gigantici care îi eliberaseră de sub 
dominaţia clonelor. 

Bella făcuse o mică criză de nervi când realizase că populaţia de aproape 
patru miliarde de suflete a Tengysului fusese dominată cu mai puţin de o 
sută de mii de soldaţi. De altfel, ocupaţia nu fusese decât o rană 
superficială. Grăbindu-se să se pună în slujba împăratului lor, ofiţerii pe 
care îi lăsase să organizeze Rezistenţa veniseră unul câte unul şi-i spuseseră 
fără excepţie împăratului că hangarele cu navete, arsenalele și, mai ales, 


depozitele secrete de austral, erau intacte. Se formase rapid un corp 
expediționar care nimicise cu explozii atomice, în doar câteva zeci de 
minute, Noua Moscovă, așezarea pe care clonele o construiseră la câteva 
sute de kilometri de Klemplant, pe valea unui fluviu liniştit. 

Bella urmărise tot războiul de pe orbită împreună cu Zuul şi una din 
mătci, care încăpuse doar cu greu în cala unui vechi transportor, şi asolizase 
abia în cea de-a doua zi de la ultima bătălie. Se distrase copios admirând 
performanţele zeţilor care păreau că prinseseră gustul vânătorii. În mod 
firesc, în preajma planetei capitală apăreau tot felul de nave ale clonelor 
care nu aflaseră încă de căderea Klemplantului. Toate vehiculele spaţiale 
fuseseră vânate şi distruse de piloţii zeţi ale căror abilități creșteau de la o 
luptă la alta, grație probabil capacităţii lor înnăscute de a lucra în echipă. 

- Bine măcar că ne-au lăsat tronul, se bucură Bella pornind aproape în 
fugă spre piedestalul pe care se odihnea tronul său sculptat dintr-un singur 
diamant. 

- Ar fi fost cam greu să-l distrugă și pe ăsta, zâmbi Tars. 

- Încep să-mi mai vin în fire, strigă Bella bucuros, după ce începu să-și 
bălăngănească picioarele, ca un copil aşezat pe un scaun care nu-i este pe 
măsură. Simt deja cum gândesc mai limpede. Dacă barbarii ăștia n-ar fi 
distrus cristalul letinian... Ei, asta ne mai lipsea acum, zise Bella arătând 
spre Zuul care intrase în imensa sală, etalând un mers care părea mai 
clătinat ca oricând, semn că extraterestrul se grăbea. 

- Stăpân vrea ştie când copii mulţi face şi lucrări pentru prietenii oameni. 
Stăpân crede că degeaba tu distrus oraș cu focul arzător. Loc prielnic fost 
edificiu de mame. 

- Păi ce, crezi că eu am fost entuziasmat când am văzut ce-au făcut 
soldaţii mei? Cu timpul o să înveţi să ne cunoşti. Noi oamenii facem și 
lucruri necugetate. 

- Zuul crede oameni nu importanţi. Mâine oameni face alți oameni. Dar 
oraș multe edificii, multă muncă, multă inteligență. 

- Etete, unde stătea marele admirator al arhitecturii clonelor, pufni scârbit 
Bella. Ştii ceva, pe planeta asta sunt două oraşe. A, și mai nou un ditamai 
deşertul radioactiv. Dar în rest puteţi alege orice loc doriţi. Făceţi-o însă mai 
repede. Oamenii vor să vadă cum o să trăim împreună. 

Locuitorii Tengysului nu mai erau însă ceea ce fuseseră în vremea 
Imperiului. Bella văzuse îngrozit cum, în locul mării multicolore de oameni 


cu fețe fericite pe care se obișnuise să-i vadă în faţa palatului în fiecare an 
de ziua dinastiei, în piață se adunase o gloată zdrențăroasă, incontestabil 
mai entuziastă decât pe vremuri, dar formată din oameni mai rudimentari, 
mai simpli. Chiar acela căruia i se încredințase comanda Tara-plantului, un 
fost militar de carieră, avea faţa descărnată și nu purta nimic altceva decât 
un maiou, care-i descoperea braţele muncite din greu undeva într-o mină. 
Bella era conştient că aveau să treacă mulți ani până când oamenii, folosind 
munca zeţilor, să ajungă la stadiul de civilizație pe care îl atinseseră înainte 
de atacul clonelor. 

Bella sperase în sinea lui că, venit pe Klemplant, avea să se bucure de 
toate micile plăceri, de zi cu zi, pe care i le oferise postura de împărat. 
Primul şoc fusese mâncarea. Bucatele erau foarte simple şi se deosebeau 
prea puţin de hrana sintetică și legumele fade pe care le mâncase timp de 
şaptesprezece ani pe Z. Nici servitorii săi de odinioară nu se grăbiseră să 
revină la fostul lor loc de muncă. Împăratul avusese surpriza să constate 
chiar că fostul său camerist e cel mai bogat om al Klemplantului, clădindu- 
şi averea pe un comerț cu suveniruri dintre cele mai ciudate, toate foste 
obiecte personale ale membrilor curții imperiale. Bella aflase totul de la 
fosta lui doică, singura care venise să se pună din nou în slujba lui, deși, 
dacă era să judece obiectiv, era tentat să creadă că femeia dorise mai 
degrabă să-și ocrotească bătrâneţea decât să-l servească pe el. 


- Care crezi că e situația pe Z? îl întrebă Bella pe Heyyn Tars. 


- Este de aşteptat ca strămutarea a douăzeci de mii de oameni și a cel 
puţin o sută de mii de zeţi să ia ceva timp, vorbi pe un ton egal quintul. Nu 
cred că se pot întoarce mai devreme de o săptămână. 

- Și în timpul ăsta..., întrebă Bella fără să-şi ducă fraza la bun sfârșit. 


- Părerea mea e că suntem în deplină siguranță, spuse calm Allin Perse. 
Clonele ar trebui să atace Tengysul cu jumătate din forțele de care dispun 
pentru a ne străpunge liniile defensive orbitale. Nu cred că o asemenea 
acțiune gigantică va putea fi dusă la bun sfârşit înainte de întoarcerea 
tovarășilor noştri. Cu câteva minute înainte, de pe orbită mi s-a raportat 
distrugerea a încă două nave, semn că Johanssonii nu şi-au dat încă seama 
ce s-a întâmplat aici. Trebuie să admit totuși că suntem vulnerabili. 
Inexistenţa unei... 

- Zuul vrea ştie ce perete acela, își flutură extraterestrul unul din 
membrele lungi spre locul în care stătuse cristalul letinian. 


Sărind de pe tronul său, împăratul îl împinse ușor pe extraterestru, 
pornind spre locul de unde lipsea fostul simbol al Imperiului. 


- Vezi tu, Zuul, ţi-aş fi putut arăta că şi oamenii au realizări măreţe. 

- Zuul nu spus niciodată nu... 

- Știu, dar n-am avut ocazia să ţi le-arăt... 

- Ba avut tu. Zuul și Părinte zburat ceruri. Asta profeție încheiat blestem 


numere. Important pentru Părinţi. Chiar și pentru bahlah important. 

Bella ridică din umeri cu vădită nerăbdare. 

- Știu ca pentru voi călătoria spaţială înseamnă foarte mult, dar eu aș fi 
vrut să-ţi arăt cristalul ăsta. Era mare cât tot peretele și înfățișa galaxia. Era 
un lucru frumos, ca sculpturile pe care le fac mâtcile voastre. 

- Zuul pricepe. Dar Părinţi ştiu oamenii mari creatori. Nu nevoie dovezi. 

- Da, dar imaginează-ţi că toată galaxia era cuprinsă aici! Noaptea, când 
luminile se stingeau, era ca și cum ai fi plutit în spațiu. 

- Zuul nu ştie galaxie. 

Bella se pocni zgomotos peste frunte. 

- Sigur că nu ştii. Era... cum să-ţi explic? Era ca o hartă. Era ca şi cum 
cerul ar fi fost copiat pe peretele ăsta. Puteam să văd toate stelele Imperiului 
meu. 


- Toţi sori? 

- Da, prietene. Desigur că erau mult prea mici, doar niște puncte, pentru 
a-i putea deosebi, dar era tare frumos. Mă simţeam... puternic. 

- Și soare Z acolo fost? 

Împăratul îl privi uimit pe extraterestru şi apoi dădu din cap afirmativ 
spunând ezitant: 

- Da, desigur, şi soarele planetei tale era acolo. Dar valoarea cristalului 
ăla era una artistică. Nu era o hartă. Avem hărți mai bune... 

- Unde fost soare Z? 

Împăratul privi deznădăjduit spre quinţi, care, ca de obicei, etalau o mină 
impasibilă. 

- Ăsta nu-nţelege nimic, se plânse Bella. 

- Poate că legătura noastră cu zeţii trebuie să rămână strict în domeniul 
ideilor simple şi al bunurilor materiale, Sire, spuse zâmbind Allin Perse. 


- Mda, asta c frustrant într-adevăr. Dar nici cu clonele nu aveam cine ştie 
ce discuţii, acceptă Bella. 

- Unde soare Z? insistă Zuul. 

Exasperat, Bella ridică mâna arătând undeva la întâmplare. 

- Uite cam pe-acolo. 

Zuul păru că urmărește foarte atent direcția indicată de Bella. 

- Ah, cu crezut voi aveţi semne pentru soare Z. 

Oamenii se priviră unul pe celălalt fără să înţeleagă nimic. 

Pradă unui acces de perspicacitate, Zuul îşi dădu și el seama şi-şi întinse 
unul din tentacule arătând spre un punct de pe imensul panou de oţel. 

- Acolo sus. Semne. Eu cred ele sunt la voi cuvinte. Zuul crezut că voi 
însemnat planeta lui. 

- Ce tot vorbește ăsta? îi întrebă Bella pe quinți. 


- Sire, cred că arătarea are dreptate. Undeva sus pare să existe într-adevăr 
o inscripţie. Ochii lui sunt mult mai buni chiar decât ai mei. Văd însă cu 
siguranţă ceva. 

Fără să aștepte prea mult, Allin Perse alergă până la perete, fixă un cablu 
de tavan și se ridică, folosindu-și centura de care nu se despărțea niciodată. 

- Sire, e o scriere ciudată, dar o înțeleg. Pare a fi o inscripție religioasă. 


- Și ce scrie? strigă la rândul lui Bella către quintul care arăta ca o păpușă 
minusculă care se legăna de un fir invizibil. 

- "Îl vom apăra pe Dumnezeul nostru de furia necredincioşilor." 

- Eşti sigur? întrebă Bella nedumerit. 

- Da, strigă quintul. Unele litere au o grafie mai veche, dar nu cred că mă 
înșel. 

- Păi atunci poţi să cobori, strigă din nou Bella. 

- De ce? Ştiţi ce înseamnă? 

- Nu. Tocmai de aia zic, poţi să cobori. Cine ştie ce o fi vrut să spună 
clona care a scrijelit vorbele astea acolo. Nu-s decât nişte vandali. Dacă nu 


pot să creeze ceva, atunci fie distrug, fie se semnează pe munca altora, zise 
mai încet Bella pentru Zuul şi Heyyn Tars. 

Între timp, quintul ceruse uneia dintre gărzi un binoclu și acesta se 
întorsese într-un suflet oferindu-i o cameră de luat vederi cu teleobiectiv şi 
făcându-i un semn mut de disperare. Nu găsise nimic mai bun. 


Quintul reglă obiectivul şi, după câteva secunde, fixă imaginea inscripției 
pe un ecran al aparatului. Fără să spună ceva, îi arătă apoi împăratului. 

- Fir-ar să fie! Inscripţia asta nu pare prea proaspătă. 

- Nici nu e, aprobă Allin Perse care se întorsese. Adâncitura mai conţine 
încă urme de cristal letinian. 

- Și ce înseamnă asta? se miră Bella. 

- Nu există decât o singură explicaţie logică, șovăi Heyyn Tars. Se pare 
că Assan Tres a încrustat cuvintele astea înainte de a le acoperi cu roca 
sulfuroasă cu care s-au hrănit ciupercile alea ale lui, zise quintul. 

- Dar de ce să fi făcut așa ceva? întrebă Bella, a cărui figură trăda o 
nedumerire totală. 

- Nu putem fi siguri. 

- Dar voi ați mai auzit pe undeva aceste cuvinte? Par mai degrabă 
religioase. Poate că aveau legătură cu Abația. 

- Nu cred. Din câte ştiu eu, țelul Abației şi prima ei poruncă sunau altfel, 
clătină din cap gânditor Heyyn Tars. Parcă era ceva cu Dumnezeu și 
nemărginirea. 

- Ai dreptate, mormăi împăratul. Și-atunci care să fi fost scopul? 

- Cine ştie? Ne pierdem vremea făcând presupuneri despre intenţiile unui 
om care a trăit acum o mie cinci sute de ani, hotărî ferm Allin Perse. E 
limpede însă ce-a vrut Assan Tres. Din câte îmi dau eu seama, inscripţia 
aceea se află chiar sub locul în care trebuie să se fi aflat Kyrall. A fost deci 
convins că un eveniment atât de dramatic precum spargerea cristalului acela 
trebuie să aibă într-un fel legătură cu Kyrallul. 

- Dar pe vremea aceea nici măcar nu descoperisem planeta aia, protestă 
Bella. 

- Noi nu, dar din câte mi-amintesc, primul raport despre Kyrall vorbea 
despre nişte oameni care trăiau deja acolo. 

- Da, cred că ai dreptate. Eu însă tot nu înțeleg. Ce legătură să aibă 
cuvintele astea cu Kyrall? 

- Toate au legătură cu Kyrall, zise Tars pe un ton grav. Toate stelele... 
Kyrall face legătura între ele. 

- Ai dreptate, Allin. Pierdem vremea cu taine din astea. Pe mine mă atacă 
mâine-poimâine toate clonele din galaxia asta, iar noi ne ocupăm cu 


tălmăcirea inscripţiilor vechi. 

Quinţii se priviră în tăcere, în timp ce Bella începu să râdă arătând spre 
Zuul. Simulacrul lui de faţă arăta clar că extraterestrul nu pricepuse o iotă 
din discuţia celor trei. 


"Universul nu poate să conțină numai o mie de conştiinţe conducătoare, 
chiar dacă e de așteptat ca, în doar câţiva ani, copiii noștri, primele 
conştiinţe individuale ale neamului nostru, să ajungă să ne hotărască 
destinele. Ei vor fi însă descendenţi ai conștiințelor noastre și e inevitabil ca 
apreciaţi să devină tocmai aceia care se aseamănă cel mai mult cu noi. Și ce 
e rău în asta? Părerea mea e că o societate fără un sistem clar de 
antagonisme și grupuri care să se afle în competiţie nu face decât să se 
expună pericolului de a fi doborâtă lesne de dușmani externi fiindcă, deși 
aparent trăieşte în armonie, ea nu are o componentă esențială: capacitatea 
de a forma instantaneu loialități şi alianţe." 

Oksana Bint Laesia - Introducere în studiul Regulamentului canonic 


25. - E O IDEE CIUDATĂ, dar nu se poate spune că nu-mi place, zise 
Vartil, privind cu admiraţie spre Xtyn. Eşti viteaz... 

- Nu de vitejie avem nevoie, ci de judecată. Nu cred că, de-a lungul 
anilor, au supravieţuit cei mai viteji dintre noi, ci cei mai înţelepţi, spuse 
Făurarul. 

- Da, interveni Xtyn. Arrus are dreptate. De-a lungul anilor, au 
supraviețuit cei care au pus înțelepciunea ca scut între ei şi planeta asta 
păcătoasă, care ne smulge vieţi. Poate de aceea, de sute de generaţii ne 
luptăm cu animalele astea şi nu le-am biruit niciodată. 

- Și asta pentru că nu pot fi învinse, strigă Arrus. Însăși supraviețuirea 
noastră este o izbândă în sine. Ştii bine că un dezechilibru între paznicii 
unei livezi și numărul arborilor negri atrage animalele de pe tot podișul. Ce 
ne facem dacă, în vreme ce voi sunteți plecaţi, suntem la rândul nostru 
atacați? 

- Rezistaţi câtva timp, până când ne întoarcem noi, eventual cu prietenii 
noştri Bratti, şi distrugem și animalele alea. 


- Și cu ce ne alegem, în afară de un risc prostesc? se încăpățână Arrus. 


- O forță mai mare va fi probabil capabilă să distrugă animalele și nu 
doar să le alunge... zise Xtyn cu o voce domoală. 

Dacă sunt mai puţine animale, cu toții vom fi mai în siguranță. Dar nu c 
vorba despre asta, Arrus. Ai fost atent cum ai vorbit adineaori? Era ca şi 
cum tu refuzai încă de la început să iei măcar în consideraţie ceea ce 
propuneam eu. Încep să mă plictisesc de atitudinea asta. 

- Și cc-ai să faci? Ai să mă omori? rânji Făurarul. 

- Mi-a trecut prin cap, acceptă senin Xtyn. 


- Şi de unde ai putea aduce alt Făurar? întrebă celălalt, fără a-și putea 
ascunde însă o umbră de teamă. 

- Tocmai asta ar fi partea frumoasă. Aș cere unul din alt trib. Avantajul ar 
fi că acela nu s-ar opune cu înverșunare când aș propune să merg şi să îi 
apăr pe foştii lui tovarăși. 

Arrus tăcu, cu ochii măriți de groază. 

- Știu ce vrei să mă întrebi, continuă Xtyn cu același ton molcom. Ce se 
va întâmpla după ce îi vom ajuta pe Bratti. Este posibil să creăm un grup 
care să se ocupe exclusiv cu apărarea satelor, care să fie o rezervă pentru 
situaţii de urgenţă. 

- Ce fel de urgenţă? întrebă Vartil căruia ochii îi sticliseră cu interes. 

- Se întâmplă să ştiu că, peste doar câteva minute, tribul Bratti va fi 
atacat atât de lentile cât și de florile cântătoare. 

- Nu se poate. Astea nu atacă niciodată împreună, clătină violent din cap 
Vartil. 

- Se pare că explozia aia gigantică le-a distrus câteva pâlcuri de copaci 
negri. Sunt înfometate... 

- Și de unde ştii tu toate astea? îl întrebă Arrus. 

Xtyn se întoarse spre el, îl privi lung și ieși din camera sa mică, săpată în 
stânca peşterii. Ajuns la intrarea largă, pe unde mișunau cu treabă zeci de 
semeni de-ai săi, Xtyn strigă puternic. 

- Fraţilor, merg împreună cu cei care vor dori să mi se alăture să-i ajutăm 
pe prietenii noştri din tribul Bratti, care sunt atacați de lentile şi de florile 
cântătoare. 

Vocea ly a tribului se umplu de larmă, semn că propunerea lui stârnise 
multe comentarii, pe care oamenii se temuseră să le rostească cu voce tare. 


- Vă amintiţi ce v-am spus când l-am omorât pe predecesorul meu? Ei 
bine, a venit vremea să arătăm că putem fi şi altfel decât speriaţi de bestiile 
care ne-au terorizat până acum. A venit vremea să încercăm să ne 
organizăm voinţa în așa fel încât, unindu-ne, să facem ca viaţa noastră să 
conteze și să le însenineze viitorul copiilor noștri, strigă Xtyn. Cine vrea să 
mi se alăture? 

Ochii tânărului aproape că se umplură de lacrimi când văzu că mai mulţi 
tovarăși de-ai săi se apropie de el cu hotărâre. Erau în majoritate tineri ca şi 
el, dar printre ei se numărau și războinici încercaţi, cum era Vartil. Lonis 
păși şi el înainte cu hotărâre. 

- Ne încredințăm viziunii tale, Xtyn, spuse Vartil. 

- Mi-ai spus pentru prima dată Xtyn și nu Jorlee, murmură Preotul. 


- Da. Jorlee era un băieţandru de-al nostru, crescut mai mult de milă pe 
lângă familiile numeroase. Tu ești însă Xtyn, eşti altceva, iar noi începem să 
credem în vorbele tale, deși nu ştim cine ţi le dictează... 

Fără cuvinte, cei aproape treizeci de bărbaţi se înfășurară în mantii și 
începură să alerge spre ieșirea din vale, acolo de unde trebuiau să urce apoi 
pe podiș pentru a ajunge în satul Bratti. Xtyn își trase mai adânc gluga peste 
ochi. Amintirile discuţiei cu Alaana îl năpădeau și nu dorea ca zvonul lor să 
pătrundă până în vocea ly. Dar nu numai amintirea aceea avea Xtyn de 
ascuns, ci şi propriile îndoieli. Tot ceea ce îi explicase vocea din vis era atât 
de straniu încât până și lui îi venea greu să se încreadă în ideile acelea. 

Privită atent, logica Alaanei nu părea să aibă nici un cusur. Era foarte 
nimerit ca într-o comunitate de oameni să existe o ordine, ca unii să se 
ocupe cu războiul, iar alții cu agricultura, ca unii să fie Preoți și alții să ţeasă 
mantiile. Xtyn nu înţelegea însă ce avea să se întâmple cu aceia care nu vor 
dori să respecte această ordine. Alaana îi explicase simplu că pentru 
controlul acestor indivizi trebuia ca mai târziu să apară o forță care să nu 
aibă alt scop decât păstrarea ordinii. În mintea tânărului, nu încăpea însă o 
asemenea idee, fiindcă nu înţelegea deloc de ce trebuie să te chinui să 
institui o ordine care să nu poată fi respectată în mod natural de toţi 
membrii grupului și, apoi, să trebuiască să iroseşti energii prețioase cu toţi 
aceia care nu se supun. Alaana îi explicase că lucrurile pe care i le spunea 
nu erau invenţii ale ei și că ea încerca doar să îi facă să parcurgă paşii pe 
care primii oameni îi făcuseră pe Vechea Terra pentru a se organiza în ceea 
ce ea numea state. 


Deși îşi pierduse aproape toată noaptea încercând să înțeleagă cu ce era 
un stat mai bun decât ordinea naturală în care trăiau ei, Xtyn nu era deloc 
mulțumit de rezultat. Indiferent de felul în care încercase să priceapă 
această ordine, ea nu părea să aducă nici pe departe beneficii tuturor 
membrilor tribului lui. Alaana acceptase şi îi spusese că, într-adevăr, statul 
presupune şi un grup de oameni care au privilegii față de ceilalţi, dar că ăsta 
era preţul pe care societatea lor trebuia să îl plătească pentru a avansa de la 
generație la generaţie. Xtyn nu se lăsase și argumentase că nu e normal ca 
aceia care au privilegii să fie tocmai conducătorii, iar Alaana râsese și îi 
spusese că oamenii se chinuiau de şapte mii de ani să reducă avantajele 
personale ale șefilor și nu reușiseră nici un progres semnificativ şi că, dacă 
el va găsi o cale să rezolve problema asta, va deveni probabil conducătorul 
întregii omeniri și nu doar a celor câteva zeci de mii de suflete de pe Kyrall. 

Grupul de bărbaţi alerga deja de o jumătate de oră, dar paşii lor erau la fel 
de egali și de repezi ca la început. Numai aburii uşori care se ridicau din 
mantiile care încercau să le răcorească trupurile înfierbântate arătau că 
făcuseră un efort fizic istovitor. Drumul era însă abia la jumătate. 

Ca şi cum noţiunile acelea despre stat nu fuseseră de ajuns, Alaana 
decisese că el va putea înțelege cu mult mai ușor ceea ce dorea ea să îl 
înveţe dacă accepta că oamenii de pe Kyrall erau foarte speciali printre toţi 
ceilalți nu datorită forței lor psi, nu datorită faptului că erau prizonierii 
planetei, ci fiindcă nu aveau religie. 

Probabil că mintea lui Xtyn se întunecase atât de tare încât femeia se 
grăbise să îi explice că, în trecut, majoritatea oamenilor credeau că există o 
forţă sau o ființă mai presus de ei, care ordonează toate lucrurile și căreia 
trebuia să i se facă pe plac. În schimbul ascultării și a unei vieţi duse după 
regulile stabilite de forța aceea, oamenii primeau fie ajutor în timpul vieţii, 
fie erau cruţaţi de nenorociri, fie căpătau viață veşnică, alături de entitatea 
aceea atotputernică. 

Xtyn acceptase că ei nu aveau o asemenea ființă şi spuse chiar că, dacă ar 
fi existat, el unul ar fi fost primul care ar fi luptat împotriva ei sau a celor 
care credeau în ea. Alaana se îndoise, spunându-i ceva care îl pusese și mai 
tare pe gânduri. "Ba ai fi fost probabil întemeietor de religii" îi şoptise 
femeia, inun-dându-i mintea cu o căldură ocrotitoare, fără să dorească însă 
să îi explice în vreun fel ce semnificaţie aveau cuvintele acelea. 

Teatrul bătăliei se deschise brusc în faţa lor, imediat ce ajunseră la 
marginea podișului. Dincolo de sat și de apărătorii lui se întindea o 


priveliște cum războinicii Omenori, ai lui Xtyn, nu văzuseră niciodată. Intr- 
un amestec terifiant, lentilele şi filamentele cântătoare atacau dezlănţuit. 
Câmpul era brăzdat de sclipirile puternice pe care platoşele lentilelor le 
ridicau în aer, acolo unde încercau să-și pună în aplicare arma lor cea mai 
redutabilă. Un grup compact de asemenea animale își folosea lumina 
reflectată pe carapacele ca nişte oglinzi concave dar și forţa mentală pentru 
a crea undeva sus, în straturile superioare ale atmosferei, o porțiune de aer 
cu densitate diferită. Dacă reușeau să-și coordoneze mișcările fără a fi 
tulburate de ceva, ele reușeau să facă în așa fel încât, după ce străbăteau 
mediile de densități diferite, razele Soarelui se înmănuncheau într-un 
fascicul care incendia tot ce prindea în cale. 

Deși efectul lentilelor era mai distrugător, acţiunea lor era complicată și 
destul de ușor de contracarat. Florile cântătoare atacau însă în cu totul alt 
fel, mai neașteptat, imprevizibil și erau mult mai greu de alungat. Prin forța 
gândului, ele reușeau să creeze volume mici, aproape de dimensiunea unui 
om, în care aerul vibra cu o frecvenţă joasă. Forţa oscilaţiei era atât de mare 
încât, expus unui asemenea câmp, interiorul corpului uman se lichefia, dând 
naştere de cele mai multe ori la drame incredibile, în care oamenii vedeau 
cum din picioare de pildă le rămân doar oasele care sfârșesc şi ele prin a se 
sparge. Singurul lucru care prevestea atacul florilor cântătoare era un 
zgomot slab, emis pe tonalități grave, care părea uneori un cântec armonic 
pe care oamenii învăţaseră de multă vreme să-l asocieze cu moartea. 

În secolele de luptă cu lentilele și florile cântătoare, oamenii învăţaseră să 
se păzească destul de eficient. Pentru a se apăra de atacul lentilelor, 
războinicii aşezaţi în rand îşi închipuiau un cer înnorat, cu vânturi 
puternice. Concentrându-se asupra acestui simbol, ei reușeau să creeze 
destul de repede curenți turbionari care tulburau geometria straturilor de aer 
cald. Imediat ce vedeau că nu reușesc să atace, lentilele se îndepărtau 
rostogolindu-se pe muchia carapacei, mult mai repede decât le-ar fi putut 
permite deplasarea lor normală, pe pseudopodele care păreau că le atârnă de 
sub scuturile strălucitoare. 

Apărarea împotriva florilor cântătoare era mai complicată şi fiecare din 
cele cinci triburi avea propriul sistem. Xtyn participase de nenumărate ori în 
randul Omenori la simbolul mental al unui fluviu care curge lin. Deformând 
în așa fel realitatea din câmpul de luptă, florile nu mai reuşeau să focalizeze 
zona de atac și vibraţiile aerului nu zăboveau destul într-un singur loc 


pentru a omori, deși mulți dintre războinicii care cădeau într-un asemenea 
câmp de vibraţie aveau ulterior simptome îngrozitoare de arsuri interne. 

Tribul Bratti alesese însă o tactică ineficientă. Xtyn gândi că nimeni nu-i 
putea învinui, de vreme ce nu se mai auzise ca aceste animale să atace 
deodată. Oamenii coborâseră din rand și se mișcau în permanenţă, ridicând 
cu picioarele nori groși de praf, menit să le arate care sunt zonele de vibraţie 
produse de florile cântătoare, pentru a se putea feri mai lesne de ele și, în 
același timp, pentru a se concentra la atacul lentilelor. 

După numărul corpurilor pe care le vedea zăcând nemișcate şi după 
zonele tulburi care se decupau în norii de praf Xtyn își dădu seama că 
situația războinicilor Bratti era pe muchie de cuţit. Xtyn şi oamenii lui se 
aruncară în luptă, încercând cu disperare să se armonizeze cu minţile 
celorlalți. Tânărul își dădu imediat seama că rămăseseră prea puţini 
războinici Bratti pentru a mai face altceva decât să încerce să creeze cu 
forţa minţii lor curenţi de aer care să împiedice formarea unei gigantice 
lentile deasupra satului. 

Trebuie să fii furios! Adu-ţi aminte de momentul în care ai văzut marea, 
auzi Xtyn în minte vocea Alaanei și înțelese imediat. 

Cu o forțare supraomenească reuşi să creeze în mintea celorlalți luciul 
unei ape întinse. Oamenii săi înțeleseră imediat și se alăturară viziunii lui. 
Brusc, atacul filamentelor cântătoare deveni mai palid. Xtyn chiar simţi 
cum piciorul lui stâng e atins în treacăt de un volum de vibraţie și sări câţiva 
metri în lateral. Ca şi cum ameninţarea fizică i-ar fi tulburat raţiunea, Xtyn 
îşi aminti de toate relele pe care planeta aceea haină le făcuse sutelor de 
generaţii care-l precedaseră. Și atunci din mintea lui începu să iradieze către 
ceilalți, cu forţă infinită, imaginea unei mări în furtună. Viziunea oamenilor 
începu să se extindă. Talazuri imense își albeau spuma care lucea doar o 
clipă înainte ca vântul să o spulbere. Înţelegând ce doreşte să realizeze 
Xtyn, războinicii Bratti se alăturară viziunii lui transmițându-le animalelor 
imaginea unui ocean chinuit de furtună. Forţa viziunii era atât de mare încât 
Xtyn avea iluzia că îşi simte faţa biciuită de stropi minusculi de apă, mânaţi 
de vânturi atotputernice. Cu mintea amăgită de această imagine, lentilele își 
pierdură primele coeziunea. Era imposibil să ţii nemișcat aerul de deasupra 
unui ocean aflat în plină furtună. Imaginea proiectată de oameni deveni însă 
din ce în ce mai puternică. Din peştera tribului Bratti ieşiseră chiar şi 
femeile și copiii care se alăturaseră furtunii. Xtyn îşi imagină un imens 
vârtej pe care începu să-l învârtă din ce în ce mai repede până când, în 


mijlocul oceanului, se căscă o pâlnie care atrăgea spre ea norii și apa şi 
ploaia făcându-le să dispară în adânc. 

Incapabile să se desprindă de această viziune și părând că au pierdut total 
contactul cu lumea reală, în care, de fapt, oamenii stăteau cu ochii închiși 
proiectându-şi gândurile către ele, animalele începură să înainteze încet, dar 
sigur, spre războinicii Bratti. Alimentat de forța mentală a tuturor membrilor 
tribului, vârtejul era acum asemenea unui vulcan pe dos, o cădere spiralată 
într-un abis negru. Cu un efort titanic, după ce se asigură că viziunea era 
destul de puternică, Xtyn abandonă vocea ly a celor din rand și deschise 
ochii, scuturând din cap. Priveliştea era acum chiar mai înspăimântătoare 
decât fusese la început. 


De satul Bratti se apropiau încet sute de lentile și flori, incapabile să 
perceapă realitatea. Xtyn îl văzu pe Vartil, încremenit, proiectându-și în 
luptă imensa forță mentală. Se aruncă asupra lui și trebui să-l lovească peste 
faţă pentru a-l aduce la realitate. Amândoi procedară apoi la fel cu preotul 
Bratti. 

Bătrânul îi privi întâi contrariat, dar înţelese imediat ce doreau, într-un 
suflet alergă până în peşteră și aduse un mănunchi de pumnale. Nerăbdător, 
Xtyn le ridică pe toate în aer cu forța gândului și fu nevoie de o replică 
răstită din partea lui Vartil pentru ca şi ceilalți doi bărbaţi să capete arme. 

Mânate de forţa și îndemânarea celor trei războinici, pumnalele ruuk 
începură să facă ravagii printre animale. Florile erau creaturi extrem de 
sensibile. Cuţitele abia dacă-și încetineau zborul când străbăteau corpul lor 
violaceu și fusiform. Lentilele erau însă la fel de bine blindate ca și 
policomii. Trupul lor mătăhălos era apărat de platoșşa strălucitoare, iar burta 
era foarte aproape de pământ. Pradă unei furii suverane, Xtyn își aruncă 
pumnalele către ceilalți doi, care reușiră abia cu greu să le stăpânească, iar 
el începu să prăvălească deasupra dușmanilor bucăţi imense de pământ 
uscat, desprinse din malurile canionului. 

Pe ultimele va trebui să le omori chiar tu. E nevoie să te vadă stropit de 
sângele lor, îi şopti Alaana. 

Aruncându-și mantia, Xtyn se repezi spre locul măcelului, prinse din 
zbor două pumnale și se dezlănţui asupra puţinelor lentile care mai 
rămăseseră în viață. Mişcându-se mai repede decât o făcuse vreodată, reuşi 
să nimicească toți adversarii, ncfiind în stare să-şi scoată din minte senzaţia 
de vinovăţie pe care o resimțea față de plăcerea animalică cu care îşi 
împlântase armele în corpurile duşmanilor săi și ai tuturor oamenilor de pe 
Kyrall. 

Când ultima lentilă eliberă cu zgomot un gaz galben și puturos prin gaura 
largă pe care Xtyn i-o făcuse în ceea ce părea să fie abdomenul, tânărul își 
aruncă pumnalele și porni încet spre ceilalți, care ieșiseră din transa de lupta 
şi-l priveau acum în tăcere. Pentru ei totul se petrecuse extrem de repede iar 
Preotul Omenori era cel mai neaşteptat ajutor la care ar fi putut spera. 

- Tinere, îmi cer iertare în numele meu și al tribului meu pentru că te-am 
judecat greşit, spuse preotul Bratti. Se poate să fi luat viaţa cuiva în podiș, 
zise bătrânul, dar ai redat astăzi viaţa întregului nostru trib. Și nu ştiu ce e 
mai măreț: furtuna din minţile noastre sau ceea ce ai vrut să faci. Cere-mi 
orice, și oamenii mei îți vor împlini dorinţele. 


Xtyn își ridică mantia din praf lăsându-și mintea să se alinte la atingerea 
catifelată a conștiinței subliminale a coloniei de ciuperci shu. 

- Nu pot să-ţi cer nimic pentru că nu asta am urmărit când am venit aici. 
Nu pot să-ți cer nici măcar să procedezi la fel când tribul Omenori va fi la 
ananghie. Am vrut doar să vă arăt că nu există căi unice, că nimeni nu a 
terminat tot ce se putea inventa, că felul în care îmi doresc eu viitorul e mai 
cuprinzător decât vă puteţi imagina, tocmai pentru că vine din locuri în care 
minţile voastre s-au dezobişnuit să mai caute. 

Xtyn dădu să completeze cuvintele acelea, dar în minte îi răsună din nou 
vocea Alaanei. 

Trebuie să te duci în Templu. Chiar acum. Și singur. O să întâlneşti acolo 
doi oameni de care o să ai nevoie dacă vrei să împlinești ceea ce ne-am 
propus. 

- Dar ce ne-am propus? 

- Un alt Kyrall... 

Xtyn făcu semn oamenilor săi şi porni cu pas grăbit înapoi spre sat. Era 
conștient că dezechilibrul dintre arborii negri şi minţile care îi apărau nu 
putea să mai treacă multă vreme neobservat de animalele din podiș. Doi 
dintre tovarășii săi erau răniţi, iar piciorul unuia era clar că nu va mai putea 
fi folosit niciodată. 

- Mergeţi cât mai repede acasă, se adresă Xtyn lui Vartil. Eu trebuie să 
mai trec pe undeva. O să vin cât pot de repede. 

Promptitudinea cu care bărbatul începu să-i îmboldească pe ceilalți și 
absenţa oricărui comentariu din partea lui îl făcură pe Xtyn să se gândească 
la avantajele subtile despre care îi spusese Alaana că le au conducătorii. I se 
păru chiar pentru o clipă că înţelegea de ce femeia îi spusese că puterea, 
poziția de conducător, te făceau repede să-ţi doreşti să le menţii cu orice 
preţ. Tânărul ştia că, dacă n-ar fi dat dovadă de o asemenea hotărâre și 
îndemânare în lupta care abia se încheiase, Vartil nu l-ar fi ascultat niciodată 
şi l-ar fi iscodit cu privire la locul unde se duce. Într-un fel, a fi conducător 
însemna să faci ca totul să fie mai simplu. 

După ce îşi văzu tovarășii dispărând în spatele unui gorgan, Xtyn începu 
să alerge şi îi trebuiră doar câteva minute până să ajungă la intrarea în grotă. 
Fără să se oprească, pătrunse vijelios până lângă relicva aceea mare de 
metal şi se opri chiar în faţa celor doi bărbaţi care păreau să-l aștepte acolo. 

Apariţia lui bruscă îi sperie pe cei doi şi făcu să le cadă glugile de la 
mantii. Cu coada ochiului, Xtyn prinse o mișcare într-un colţ al grotei, privi 


cu atenţie, dar nu văzu nimic, şi se mulţumi să creadă că i s-a părut. Cei doi 
oameni din faţa lui erau bătrâni, mult mai bătrâni decât oricare din tovarășii 
lui. În ciuda timpului, care îşi săpase în brazde adânci trecerea peste chipul 
lor, cei doi păreau încă în putere și arătau ca niște oameni care trecuseră 
prin multe bătălii. 

- Dumnezeule, chiar ești un quint sălbatic, rosti unul dintre străini, 
frângându-şi mâinile. 

- Eu sunt doar Xtyn. Nu ştiu despre ce vorbeşti. lar voi doi cine sunteţi? 
se răsti tânărul. 

- Eu sunt Kasser și am fost împăratul universului cunoscut, iar el e N'Gai 
Loon, învățătorul celor mai destoinici oșteni ai mei, zise celălalt bărbat. 

- Am venit aici numai fiindcă mi-a poruncit Alaana. Vreau să vă spun că 
nu știu şi nici nu înţeleg ce faceţi în ascunzătoarea aia. Nu am de gând să 
împărtăşesc taina voastră cu oamenii din psiac, dar nici să nu vă aşteptaţi ca 
noi să ne punem în pericol vieţile pentru a vă apăra. Abia dacă o putem face 
pentru semenii noștri din canioane... 

- Nici nu dorim aşa ceva, clatină din cap cel care își spusese Kasser. 
Dimpotrivă, noi vrem să vă ajutăm. Ne-am gândit că nu v-ar strica niște 
arme precum cele ale clonelor, cu care să puteţi riposta dacă sunteţi atacați 
din nou. 

Spunând asta, N'Gai Loon scoase de sub faldurile mantiei care îi atârna 
dezordonat, semn că nu putea deloc să o controleze, un obiect mic și lucitor 
pe care îl aţinti asupra peretelui grotei. Imediat, din el ţâșni o descărcare de 
lumină roşie care lăsă în stâncă o gaură fumegândă. 

- E impresionant, acceptă Xtyn, dar noi avem armele noastre, mai 
eficiente. Şi nu ştiu de ce, am senzaţia că vreţi ca, ajutându-ne pe noi, să vă 
ajutaţi de fapt pe voi. Dacă e aşa, puneţi-vă nădejdea în altcineva. Tribul 
Omenori nu va porni la luptă pentru o cauză care nu este a sa. 

- Și care e cauza tribului Omenori? întrebă binevoitor Kasser. 


- Un Kyrall fără animale și în care să existe destui arbori negri pentru a-i 
hrăni pe toţi aşa încât să nu ne mai moară tinerii în consacrări, spuse dintr-o 
suflare Xtyn. 

- Și ce te face să crezi că armele noastre nu vor înfăptui asta pentru voi 
odată ce vom redobândi controlul planetei? întrebă Kasser. 


- Simplu... Din câte mi-a spus Arrus, Făurarul tribului nostru, nici sub 
cealaltă stăpânire lucrurile nu au fost mai bune pentru noi, rosti Xtyn 
netulburat. 

- Ai dreptate, dar şaptesprezece ani pe Kyrall ne-au învăţat multe, zise 
împăciuitor Kasser. Avem și noi acum arbori negri și chiar ne-am construit 
un rand micuţ pe care... 

- Pierdem vremea. Chiar în momentul ăsta tribul meu ar putea să fie 
atacat și să aibă nevoie de mine îşi arătă tânărul nerăbdarea. 

- Un singur lucru vreau să te mai întreb, spuse N'Gai Loon. Ai putut 
dintotdeauna să te mişti aşa? 

- Cum? 

- Atât de repede. Mai iute decât pot sesiza ochii dușmanilor. 


- Alaana mi-a spus că sunteţi prietenii ei. Întrebaţi-o! Ştie răspunsul la 
întrebarea asta chiar mai bine decât mine, zise Xtyn întorcându-le spatele 
celor doi. 

- E fenomenal, zise N'Gai Loon, imediat după ce tânărul dispăru din raza 
lor vizuală. 

- Așa e, aprobă Leka Hinnedi, ieşind din ascunzătoare. Nu se mișcă mai 
repede decât noi, dar nici mai încet. 

- Pare să fie egalul nostru... Şi când zic asta mă refer la o asemănare 
profundă... şovăi Villerte, apărând și el de după epava navei. 

- Ce vrei să spui? întrebă N'Gai Loon. 


- Felul în care se mișca, chiar și înlănțuirea ideilor... toate mi se par atât 
de cunoscute, spuse tărăgănat Villerte. 

- Astea sunt treburi soldăţești, de-ale voastre. Mie îmi este însă foarte 
clar că o altă şansă mai bună de a pune mâna pe psiac decât colaborarea cu 
fiinţă asta, n-o să mai avem. Și trebuie s-o folosim, indiferent dacă acest 
Xtyne quint sau nu. Aici e vorba de politică, pur și simplu trebuie să-i 
câştigăm de partea noastră. O să vorbesc și cu Alaana... 

- Sire, se auzi deodată vocea lui Villerte care pătrunsese în navă. Cred că 
ar fi bine să veniţi aici. 

Kasser și N'Gai Loon se grăbiră să intre în nava. Ochii Maestrului căzură 
pe inscripţia despre care îi vorbiseră quinţii. Îl fulgeră cu privirea pe quint, 
încercând să-l facă să înţeleagă că secretul cuvintelor acelea au trebuia 
dezvăluit nimănui, nici măcar lui Kasser. 


- Priviţi, insistă quintul, arătând însă undeva în josul inscripţiei. 

- La ce să mă uit? întrebă Kasser exasperat. 

- La conectorul ăsta, zise Villerte pradă unei agitaţii bruște. 

- Mă uit. E o gaură circulară, cu trei găuri dreptunghice şi una 
trapezoidală. E strălucitoare dar pare tare veche. Mai mult nu văd nimic, 
rosti N'Gai Loon cu răbdare, încercând să abată discuţia de la inscripţie. 

- Nu, uitați-vă la specificaţii! zise surescitat şi Hinnedi. Attan are 
dreptate. 

- N-aţi vrea să explicaţi aşa încât să înţeleagă și doi moșnegi pe unde 
zboară minţile voastre? întrebă pe același ton N'Gai Loon. 

- Maestre, unitatea energetică pe care aţi adus-o de pe Z se potriveşte 
perfect. lar nava pare să fie conservată bine. Cred că am putea-o porni, 
încheie surescitat Villerte. 

- Am putea s-o folosim în atacul împotriva psiacului, aprobă şi Hinnedi. 

N'Gai Loon privi spre Kasser, care clătină din cap a negaţie. 

- Nu se poate, n-am avea nici o șansă. Şi oricum, nu asta e miza punerii 
în funcţiune a acestei nave... 

- Împăratul nostru are dreptate, încuviință și Maestrul. 

Fu rândul quinților să nu înţeleagă nimic 


"Fragmentând comunitatea noastră, Regulamentul canonic nu face decât 
să legifereze că nu ne vom înfrunta niciodată teama cea mai mare: 
răspunsurile emoţionale diferite la retrăirea primelor amintiri. Calea 
Regulamentului e deci una a simplităţii, dar și a uitării. Dacă veţi sonda cu 
atenţie trecutul, vă veţi aduce aminte cum eram şi, mai ales, vă veţi reaminti 
adevăratele noastre idealuri. Regulamentul încearcă să vă propună o viziune 
simplistă, în care Corpul celor O Mie de Voluntari era o adunătură de atei 
nebuni, care porniseră să distrugă Ierusalimul fiindcă îl vedeau ca pe 
izvorul a trei religii și a unei ciume etnice. Noi n-am fost însă așa. Pur și 
simplu viziunea noastră asupra a ce este Dumnezeu diferea fundamental de 


cele din epocă. Şi e ciudat de ce ne v ine mai greu să o susţinem acum decât 
atunci." 
Oksana Bint Laesia - Introducere în studiul Regulamentului canonic 


26. - UITE PE CINE AM ADUS, zise voios Johansson Oksanei, 
arătându-l pe Șestov, a cărui faţă trăda o oboseală extremă. 

- Şi când zice că m-a adus, chiar la asta se referă, vorbi celălalt, aproape 
în șoaptă. N-am dormit de mai bine de trei zile. 

- Cum așa? Trebuia să vă întâlniți în spaţiu și să-i duci pe voluntari spre 
Praxtor. 

- Ei, n-a fost chiar așa ușor, bâigui Șestov. Mai aveam o singură planetă 
de pe care să ne recrutăm oamenii când a izbucnit nebunia asta cu 
Klemplantul. Apărarea orbitală de pe Tront VI a crezut că suntem o navă 
extraterestră şi a declanșat un atac din care abia dacă am scăpat cu viaţă. E 
o poveste lungă, în care apare și episodul unei ieșiri în spaţiul liber purtând 
costume cu încărcăturile de aer aproape de epuizare. 

Oksana zâmbi, amintindu-și cât de mult ura Șestov ieșirile în spaţiu. 

- Mă rog, zise bărbatul. Cert este că a trebuit să dau niște explicaţii cam 
stânjenitoare în privinţa presupusului transport de deţinuţi politici pe care îl 
aveam pe navă și... evenimentele au degenerat, își frecă Șestov barba deasă. 
Am plecat cam în grabă, de pe o orbită păcătoasă, cu o navă împrumutată, şi 
saltul nostru hiperspaţial nu a fost tocmai corect calculat. Am mers mai bine 
de şapte zile la viteză standard până lângă Praxtor, unde am dat de amicul 
Barna, grăsuţ şi radios, aşteptându-ne foarte mândru de băieţandrul ăla și de 
mâna din raclă. 

- Bine, dar toate astea nu explică de ce eşti nedormit, zâmbi Oksana. 


- Am urmărit bătălia pentru Tengys. O înregistrase Barna de la staţiile de 
pe Praxtor. 

- Nebunul ăsta s-a uitat de șaptesprezece ori la rând la ea. De aia n-a 
dormit, hohoti Johansson. 

- Ba nu! Spre deosebire de alți amici ai mei, nu am dormit fiindcă am 
realizat cât de puţine șanse avem. Dacă animalele alea se găsesc pe Z într- 
un număr mai mare de un milion, ne putem considera șterși din istorie. Sau 
nu. Şterşi din prezent și trecuţi în istoric. Extratereştrii sunt imbatabili. l-am 
urmărit în timp ce fuseseră filmaţi de ultima navă care a reuşit să decoleze 
de la Klemplant. Vă spun că nu avem nici o şansă. 


Oksana dădu din cap aprobator. 

- Am pierdut contactul cu încă patru planete. Printre ele și Alterna, unde 
aveam o garnizoană de aproape jumătate de milion de soldaţi foarte bine 
echipați și antrenați, zise Oksana. Sunt foarte sigură de asemenea că au și 
complici în psiac. Atacul asupra ultimelor două planete a fost sincronizat la 
secundă. 

Spre surprinderea celorlați doi, Johansson dădu din mână într-un gest 
uşuratic. 

- De ce te miri? Chiar tu ai spus că acest lucru e inevitabil. E drept că ne- 
am temut de o revoluție a celei de-a doua generații a noastre şi avem în 
schimb parte de o recucerire a fostului împărat. Asta nu schimbă însă cu 
mare lucru planurile noastre. Tocmai vin de pe Mesia... 

- Mesia? 

- Da. Aşa a botezat Barna Arca noastră. Cică e o denumire mai puternică 
şi elimină niște conotații peiorative, zise Johansson făcându-i cu ochiul 
Oksanei. Totul e pregătit acolo pentru ca noi să începem o nouă viaţă și să 
căutăm o planetă care să ne adăpostească până când ne vom atinge scopul. 
Nimic nu merge mai rău decât am plănuit. Ba chiar dimpotrivă aș putea 
spune... 

- Nu e chiar aşa... Mai avem de înfăptuit ceva... Profeţia. 

Cei trei se priviră în tăcere. 

- Aș prefera să nu îi spui aşa, zise într-un târziu Barna, păstrând același 
ton obosit. Ştii că nu împărtășim aceeași viziune asupra... a ceea ce dorim să 
înfăptuim. 

Strângându-și degetele până când încheieturile i se albiră, Oksana încercă 
să fie calmă. 

- Dacă vom continua să negăm evidenţa, avem şanse minime să reuşim. 
Experimentul nostru este unul de tip religios. Așa am scris în Introducere şi 
aşa va fi, dacă va decurge aşa cum l-am plănuit. 

- Oksana, nu vreau să te supăr, dar trebuie să recunosc că, nu știu cum să- 
ți spun, dar nici eu nu mă simt foarte confortabil când trebuie să folosesc 
asemenea cuvinte, zise și Johansson. 

Femeia zâmbi subţire, lăsând faţa să îi trădeze o nuanţă de viclenie, care 
îl uimi puţin pe Șestpv. 

- Bine... Hai să ne imaginăm că planul nostru a reuşit și, să spunem, peste 
zece ani, suntem în posesia unei populaţii de clone formată din copii care se 


îndreaptă spre pubertate, începu Şestov. 
- Nu... N-are sens să ne gândim atât de aproape. 


- Bine; să zicem că, peste douăzeci şi cinci de ani, vom avea o 
comunitate de clone care să reacționeze după cum vrem noi, acceptă Șestov. 
Cum vom proceda practic? 

- Simplu, zise Oksana. Le vom supune atenţiei problemele esenţiale sau 
îi vom aduce în situația de a se confrunta ei înșiși cu provocări similare cu 
cele pe care le încercăm noi acum. Îi vom privi cu atenţie şi vom lua decizii 
asemănătoare. Va fi un mecanism similar cu cel religios. Comunitatea de 
clone va reprezenta o divinitate ai cărei preoți vom fi noi. 

- O divinitate? se miră și Johanson. 


- Da. Ideea că Dumnezeu nu e decât suma tuturor conștiințelor care au 
existat vreodată e destul de veche. Nu cred că nu o cunoști, zise calm 
Oksana. 

- Nu e vorba de asta, clătină din cap Johansson. Atâta doar că perspectiva 
pe care o arunci tu e foarte diferită față de ceea ce cred eu că va fi de fapt 
satul nostru de clone. Parcă aşa îi spuneau în Abaţie, nu-i aşa? 

- Nu te iluziona, îi ignoră Oksana întrebarea. Indiferent sub câte 
subterfugii democratice sau, în general, politice, ai camufla felul acesta de a 
lua decizii, esenţa lui religioasă va răbufni până la urmă, se încăpățână 
Oksana. 

- Eu tot nu înțeleg, se încăpățâna Șestov, căruia somnul părea să-i fi 
trecut ca prin minune. Sunt un om practic și de aceea ador exemplele. Să 
presupunem că dorim să obținem din partea lor o sentință în privința unui 
litigiu teritorial, sau între două planete. Cum crezi că ar trebui să procedăm? 

- Provocăm o judecată a clonelor în cazul unui conflict similar, redus însă 
la scara comunităţii lor. E greu de spus de pe acum cum vor lua deciziile 
sau cum vom reuși noi să îi manipulăm să ajungă la impasuri similare cu 
cele la care am ajuns noi. Poate că deciziile vor aparţine doar clonei lui 
Augustin Bloose, poate vor avea tribunale; n-are sens să facem acum 
presupuneri. Vom avea apoi grijă ca soluţia aplicată de ei să fie avută în 
vedere și în cazul conflictului real. Disputa va fi obiectivă şi soluţia dreaptă, 
dincolo de orice suspiciune, dat fiindcă clonele nici nu ştiu că adoptă o 
decizie sau dau un verdict. E un aranjament perfect, dumnezeiesc adică. 


- Ba e un aranjament politic, zise Şestov. Cu secole înainte de prima 
noastră apariție pe Pământ, oamenii ajunseseră la concluzia că o conducere 
ideală e aceea a despotismului luminat, cu condiţia ca acela care deține 
puterea să fie obiectiv şi să adere perfect la principiile umanismului. 
Comunitatea noastră de clone c obiectivată de multitudinea conștiinţelor din 
ea și poartă cu sine liniile viziunii care a animat Corpul celor o Mie de 
Voluntari. E vorba deci de un despotism luminat, exercitat de o conștiință 
umană, dar obiectivă, de un fel de juriu. 

Oksana dădu să arunce în luptă alte argumente, dar Johansson se ridică în 
picioare vădit preocupat. 

- Dragilor, discuţia asta poate avea loc foarte bine și peste zece ani. 
Altele sunt lucrurile care mă neliniștesc pe mine. Mai întâi că nu mă simt cu 
nimic mai bun decât nemernicii ăia din Abaţie. Ba chiar într-un fel parc-aș 
fi murdar de mâzga unei perversități. 

- Ei manipulau conștiinţele clonelor pentru a obţine muncitori, iar noi 
încercăm să le convingem ca fără voia lor să fie un fel de judecător suprem. 
Nu e mare diferenţă, iar noi, ca să fim sinceri, avem şi dezavantajul de a 
opera cu clonele propriilor noștri strămoși. Și mai e ceva, dacă lucrurile 
merg în felul ăsta, mi-e teamă, că Dumnezeul Oksanei sau despotul tău 
luminat n-o să mai aibă pe cine să conducă, zise Johansson privind spre 
Șestov. Planetele cad una după alta. 

Fu rândul Oksanei să râdă. 

- Ştii bine că putem stopa procesul ăsta. Am fost de acord că înfrângerea 
e inevitabilă chiar înainte de a ne schiţa planurile. 

- Ţie chiar nu-ţi pasă cum vei intra în istorie? râse Șestov. 

- Cu puţin noroc, istoria mă va arăta exact aşa cum sunt: o ființă mutilată 
de timpurile pe care le-a trăit, rea şi vicioasă, ascunsă și complexă... 

- Hai că te lauzi un pic, observă Johansson. 

- Aşa e, dar nu o să puteţi nega că, aruncând psiacul în aer, vom câștiga 
timp preţios. După părerea mea, e nevoie de mai bine de douăzeci de ani 
pentru a-l reconstrui, a-l repopula cu operatori şi apoi pentru a-l face să 
funcţioneze. Douăzeci de ani și mult austral. Adică exact liniştea de care 
avem noi nevoie pentru a ne stabili colonia. 

- Liniştea de care ai tu nevoie pentru a încerca să transformi proiectul 
ăsta într-unui cu adevărat religios, bombăni Șestov. 


- Ce vrei să spui? 

- E limpede că îţi pui mai multe speranţe decât lași să se vadă în faptul că 
îl vei putea readuce la viaţă pe Augustin Bloose, care să devină un fel de 
divinitate şi conducător absolut! 

- Și chiar dacă ar fi aşa! Ai vreo idee mai bună? se răsti Oksana. 

Șestov îşi aţinti privirile în podea: 

- Nu dar... Îi abandonăm pe ai noștri. Poate că se așteptau la altceva. 

- Dar cine sunt ai noştri? Ce ai în comun cu sutele de mii de Șestovi de 
pe celelalte planete, în afară de amintirea unui om care s-a jertfit odată pe 
Vechea Terra pentru un ideal? întrebă patetic Oksana. Te asigur că şi ei ar 
face la fel, dacă ar avea ocazia noastră. 

- Parcă ai recita din Regulament, glumi Johansson. Numai acolo se spune 
că gândim cu toţii la fel şi că, în aceleași situaţii, reacționăm identic. Eşti 
plină de contradicții. 

Oksana preferă să tacă în răstimpul în care soldatul care intrase în 
încăpere puse pe masă câteva hârtii. Johansson le luă grăbit și le frunzări. 
Frau mesaje venite din toate colțurile galaxiei, care chemau la unirea 
forţelor pentru distrugerea armatei de extratereștrii ai lui Bella. 

- Noroc că ne-am separat la timp. Dacă nu am fi dat autonomie fiecărui 
quadrant, ne-ar fi distrus capacitatea de reacţie din două-trei lovituri, zise 
Șestov, care apucase și el câteva mesaje. E trist însă că nu-și dau seama că 
au mai multe şanse dacă luptă separat. Iarăşi ne cer să ne unim! 

- Nu e numai trist, zise Oksana. E și mărturia faptului că nu suntem chiar 
atât de asemănători pe cât ni s-a părut odată. E limpede acum că va trebui să 
distrugem psiacul şi să ne pierdem... 

- Nu putem să facem asta, zise încet Johansson. Cel puţin nu pe faţă. Va 
trebui să ticluim o poveste, poate să o împletim cumva cu profeția aia 
despre care vorbeşti tu. 

Femeia clătină din cap uşor amuzată. 

- Noi, Johanssonii, am avut mereu un dram de măreție. Universul se 
prăbușește în jurul nostru și noi păstrăm ultimele secunde ca să avem grijă 
de aparenţe. 

- Și eu am o surpriză pentru voi, continuă femeia pe un cu totul alt ton. 
Ce credeţi că am descoperit câtă vreme aţi fost plecaţi? Printre operatori 
mai există încă o femeie care a fost în contact direct cu quintul imperial 


care a murit în Abaţie. O suspectez că are o legătură cu întâmplarea aceea 
bizară în care, pentru câteva momente, l-am avut în mână pe Maestrul 
Ordinului quinţilor. 

Bărbaţii rămaseră cu gura căscată, iar Oksana luă tăcerea lor ca pe o 
invitaţie şi le povesti ce discutase cu Alaana. 

- Și tu ești atât de naivă încât să crezi că Maestrul ăla a murit în explozie? 
întrebă Șestov. Pentru mine e limpede că se ascunde pe undeva. 

- Și eu cred asta. Tocmai de aceea am iscodit-o pe femeia aia, pe Alaana. 
Sunt convinsă că ne ascunde ceva. 

Johansson, care nu își revenise încă de pe urma furiei pe care i-o 
provocase comportarea inabilă a căpitanului gărzilor sale, rosti scurt: 

- Aveţi voi grijă de ea. Şi eu cred că omul acela se ascunde undeva pe 
Kyrall. lar asta nu poate să însemne decât că mai sunt și alții și că pregătesc 
un atac. Eu unul mă duc să fixez încărcăturile explozive. E vital să nu 
captureze psiacul. Și, pe legea mea, n-o s-o facă nici chiar dacă ar fi să 
murim Și noi aici! 


"Cea mai mare trufie de care a dat dovadă Imperiul este aceea de a fi 
crezut că Universul întreg este doar o prelungire a structurilor proprii. O 
asemenea judecată simplistă nu putea decât să-l expună sorții pe care a 
avut-o în cele din urmă." 

Oksana Bint Laesia - Introducere în studiul Regulamentului canonic 


27. BELLANU SE SIMŢEA deloc bine. Pentru prima data de la alianța 
sa cu zeţii, începea să creadă că preţul pe care urma să-l plătească întreaga 
omenire pentru ajutorul pe care extraterestrii i-l dăduseră la recucerirea 
tronului avea să fie gigantic. 

Împăratul ținea în mână un raport scris al comandantului detașamentului 
uman care condusese atacul împotriva planetei Alterna, odinioară una dintre 
cele mai importante surse de hrană şi de produse manufacturiere pentru 
dinastia Boszt. Militarul său notase sec că în luptă fusese nimicită o 
proporţie semnificativă din populaţia civilă, care, după aprecierile sale, se 
apropia de cincizeci la sută. Chiar presupunând că acolo nu se mai aflau 


chiar un miliard de lucrători umani ca în vremea administraţiei imperiale, 
chiar acceptând că aceştia erau subiecţii celei de a Doua însămânţări și 
implicit dușmani ai Imperiului, Bella trebuia să recunoască faţă de el însuși 
că nu privea cu inima uşoară moartea a cinci sute de milioane de oameni. 
Dacă alianţa cu zeţii fusese o decizie dură, dictată de război, înarmarea 
acestora cu arme moderne, recuperate din depozitele de pe Klemplant, 
fusese fără îndoială o eroare. 

Împăratul continuă să citească raportul şi ajunse la un pasaj în care 
emoția ofițerului său nu se mai putea ascunde în spatele tonului sec. Era 
vorba despre descrierea nașterii a trei noi mătci din trupul celei care își 
condusese lucrătorii pe Alterna. Ofiţerul notase că priveliștea unor trupuri 
atât de mari apărând deodată, fără ca mama să pară afectată în vreun fel, 
înspăimântase pe toată lumea. Cu o repeziciune catalogată drept "uimitoare" 
de ofițerul sau, noile mătci se depărtaseră apoi urmate îndeaproape de un 
grup de lucrători. 

Bella își ridică ochii de pe notițele sale când auzi ciocănitul ușor în ușă. 
În prag stătea un bărbat înalt și corpolent, cu o față roşie, care trăda 
aprecierea lui pentru mesele îmbelșugate, stropite din plin cu vin alternian. 

- Amel, băiatule, ce mă bucur că te văd! Nici nu ştii cât de îngrozitoare a 
fost călătoria, spuse bărbatul cu un glas a cărui răgușeală trăda nenumărate 
nopţi pierdute. 

- E greu să oferim pe o navă de război confortul cu care eşti tu obişnuit, 
zâmbi împăratul, trecând cu vederea modul familiar în care i se adresase 
celălalt. 

Aristan Fargo era singurul om din partea căruia Bella mai accepta să audă 
numele său de botez, Amel, în locul celui dobândit la încoronare. 

Aristan Fargo îi fusese împăratului mai mult decât un profesor, în ciuda 
faptului că, din momentul în care intuise că băiatul său e mai sensibil la 
aspectele boeme şi superficiale ale personalității tutorelui său academic 
decât la cunoştinţele sale ştiinţifice, Kasser încercase prin toate mijloacele 
să rupă relaţia dintre cei doi. Fargo era o personalitate a timpurilor sale, iar 
cărţile pe care le scria cu nemiluita se vindeau foarte bine, în ciuda faptului 
că nu puteau fi încadrate într-un gen. Ele descriau pur și simplu meditaţiile 
zilnice ale autorului lor, notând fugar şi împrejurările în care fuseseră făcute 
sau evenimentele care le stârmiseră. Rezultatul era un melanj bizar de 
literatură, memorialistică şi lucrare enciclopedică ale cărui virtuţi principale 
erau, fără îndoială, caracterul pedagogic și ușurința cu care puteau fi 


reținute lucrurile noi. Kasser făcuse greșeala să-l angajeze pe Fargo înainte 
de a-l cunoaște foarte bine, fiind indus în eroare de iuțeala cu care acesta 
acceptase să-l educe pe Amel. Declaraţiile calde privind loialitatea față de 
dinastie şi onoarea pe care i-o făcea Curtea imperială îl făcuseră pe Kasser 
să-i acorde la început o încredere nemăsurată. 

În pofida informărilor care veneau din toate părţile şi chiar a evidenţei 
faptului că, deşi crescuse binișor, fiul său nu dădea semne că şi-a însușit în 
vreun fel profunzimile scrierilor lui Fargo, Kasser insistase pe calea aleasă 
de el, menţinându-l pe profesor la Curte. Când înţelesese într-un târziu că 
seriozitatea, caracterul enciclopedic și, mai ales, înțelepciunea erau calități 
pe care profesorul, denumit pompos tutore academic, le etala doar în scris, 
Kasser dorise să-l ucidă. Demonstrându-i că era prea târziu pentru a mai 
face ceva însă, Bella se opusese, punând întreaga curte imperială într-un 
impas care constituise de fapt sâmburele evenimentelor care sfârşiseră, 
patru ani mai târziu, cu abdicarea bătrânului împărat. 

Fargo fusese apoi un apropiat al lui Bella și multă lume credea că voioşia 
cu care împăratul se avânta în acţiuni nebunești și fără precedent era și 
rezultatul discuţiilor cu el. Când clonele atacaseră 'Tengysul, profesorul era 
plecat însă într-o călătorie de studii, undeva spre marginea galaxiei şi nu 
reuşise să-l urmeze pe Bella în exilul lui de pe Z. Împăratul se alesese în 
schimb drept tovarăş cu N'Gai Loon, a cărui personalitate era tocmai opusul 
celei a fostului profesor, şi asta îi dăduse o permanentă senzaţie de 
disconfort. 

- Lasă, că a fost mai bine pe navă decât pe Tengys, în timpul clonelor. 


- S-o crezi tu, oftă Fargo trântindu-se pe un fotoliu din faţa imensului 
birou la care stătea Bella. Dacă vrei să ştii, oamenii ăia, formaţi în secolul 
XXI, ştiau să mănânce şi să bea. Păi numai ce reţete am învăţat de la ei... 
Păcat că în mare măsură nu mai găsim astăzi animalele şi plantele pe care le 
găteau ei pe Vechea Terra. Dar chiar şi așa, cu înlocuitori, au reușit să 
creeze o bucătărie absolut senzațională, care nu se poate compara nici cu 
ceea ce mănânci tu aici la Palat, darămite cu rațiile standard de pe unele din 
crucișătoarele tale. 

- Mereu râzi de lucruri serioase. Și ce dacă am un singur crucișător? În 
curând o să am mai multe. 

- Daaaa. Ai putea învăţa lighioanele pe care m-ai trimis să le spionez să 
construiască aşa ceva. Probabil că, în câţiva ani, ţi-ar construi o flotă de 


zece ori mai puternică decât cea de-acum optsprezece ani. Dar nu știu dacă 
ar fi tocmai înțelept. S-ar putea să decidă să-și fabrice şi lor una sau, mai 
rău, să şi-o însușească pe a ta. 

Bella tăcu, gândindu-se la spusele profesorului său. 

La doar câteva ore de la debarcarea lui pe Iengys, Fargo ceruse 
imperativ, în stilul lui, să i se permită să-l vadă pe împărat. Vorbiseră o zi şi 
o noapte, fără încetare, ca doi prieteni vechi, încercând să condenseze anii 
care trecuseră în doar câteva fraze. Fargo voia să ştie totul despre Z, iar 
Bella se minuna că el se adaptase la viaţa clonelor. Discuţia le fusese 
întreruptă de Zuul care ceruse permisiunea de a merge împreună cu una din 
mătcile care-i însoţiseră pe o planetă, amintindu-i lui Bella că acest lucru 
făcea parte din înțelegerea lor. Fargo se arătase foarte intrigat și, cu două- 
trei întrebări bine ţintite, îl făcu pe împărat să mărturisească, nu cu multă 
tragere de inimă, că N'Gai Loon se opusese planului său şi că-l avertizase 
asupra pericolului pe care îl reprezenta eliberarea zeţilor în Univers. 

Prada unei inspiraţii subite, Bella îl rugase pe Fargo să-i însoțească pe 
zeţi și, pe drum, folosindu-l pe Zuul, să încerce să analizeze inteligența 
mătcii. Împăratul avea mare încredere în capacitatea de analiză a prietenului 
său. lar această judecată fusese probabil rezumată în dialogul pe care îl 
avuseseră cu doar câteva secunde înainte. 

- A avut deci dreptate N'Gai Loon? Am făcut oare greșeala vieții mele? 

Fargo dădu agitat din mâini, încercând să găsească puţin aer care să-i 
permită să spună ceva, în ciuda faptului că-și îndesase în gură o prăjitură 
întreagă, luată de pe un platou pe care-l trăsese mai lângă el. 

- N'Gai Loon ăsta a fost mereu un opărit. Am și scris într-o carte că, decât 
să fii ca el, mai bine nu te naști deloc, așa cum spunea pe vremuri un filozof 
pe care astăzi l-a uitat toată lumea. Nu te învinovăţi prea tare. Ca orice 
chestiune religioasă, treaba asta cu zeţii trebuie luată sub rezerva 
desuetudinii sale. 

- Ce vrei să zici? 

- Cu desuetudinea? clefai Fargo. Vom putea controla societatea zeților. 
Poate că vom avea eșecuri temporare, poate că vom înregistra şi ceva 
pierderi... dar nu cred că ei nu vor putea fi făcuţi în cele din urmă să 
funcţioneze mai bine decât o făceau Lumile Agricole. 

- Dar de ce spui că e o chestiune religioasă? 


- Amel, băiatule, de ce m-ai trimis tu acolo? 


- Fiindcă am încredere în judecata ta, fiindcă sunt convins că eşti printre 
puţinele ființe din universul ăsta capabile să evalueze repede situația şi să 
mă sfătuiască. 

- Corect! Și dacă eu te sfătuiesc să nu-ţi faci griji, de ce nu scoţi, ca pe 
vremuri, o sticlă pântecoasă de prin tainiţele biroului tău ca să-mi povesteşti 
despre Z? 

- Lucrurile s-au mai schimbat... Eu m-am mai schimbat. Mi-e teamă că 
nu mai e de ajuns doar părerea ta liniștitoare... 

- Așa deci, înţeleg, spuse Fargo încruntându-se. Am să-ţi explic atunci... 

- Nu te supăra. Atâta doar că... 


- Știu. Știu perfect ce vrei să-mi spui, deveni serios Fargo. M-am mai 
înşelat o dată. Am greșit grosolan atunci când am spus că aceia care se tem 
de o presupusă armă ascunsă a Abației sunt niște leneși lași. Șaptesprezece 
ani am avut răgazul necesar ca, în fiecare zi în care nu te-am văzut, să 
meditez la greşeala asta. Dar verdictul despre zeţii tăi cuprinde şi anii ăştia 
de chin... 

Fargo se ridică din fotoliu şi începu să se plimbe greoi prin cabinetul 
imens al împăratului, privind la sutele de statui cinetice care împodobeau 
pereţii. 

- Arătarea aia... Zuul... mi-a fost de mare folos. L-am descusut până când 
am aflat tot ce era de ştiut. Zeţii sunt o civilizație într-un stadiu de 
dezvoltare civică foarte timpurie. Au mari probleme în a accepta teoria 
posesiei bunurilor materiale, nu au organizare politică, iar comunitatea lor 
are un ţel simplist, acela de a se dezvolta în echilibru cu mediul. Şi atunci, 
una din două: ori societatea lor nu are decât câteva generaţii, ceea ce e de-a 
dreptul exclus, având în vedere ceea ce ştim deja despre ei... 

Fargo se opri ca să înghită zgomotos o gură zdravănă de vin: 

- ...Ori această structură se susține pe o protoreligie foarte puternică. Şi 
asta se potriveşte foarte bine, de vreme ce și alte condiții cum ar fi venirea 
voastră pe Z, posibilitatea lor de a călători în spațiu, favorizează un 
asemenea sistem de valori 

- Nu-nţeleg exact care îți sunt toate argumentele, zise Bella, dar să 
presupunem că te cred. Ce vrea religia asta a zeţilor? 

- Zuul al tău spune că Dumnezeul lor le-a dat o lege simplă: nu pot fi mai 
mulți decât îi îndură pământul şi nu au voie să se lupte între ei. Așa cum e 


lesne de văzut, impasul ăsta nu are decât o singură soluţie: controlul 
nașterilor. Lor le vine însă mult mai ușor decât ne-ar fi nouă de pilda, pentru 
că, în ciuda scepticismului meu şi a celor cel puţin douăzeci de feluri 
diferite în care am pus întrebarea, arătarea aia m-a asigurat că ei nu mor 
niciodată decât dacă pier într-un accident sau își încetează viața în mod 
voluntar. Sunt înclinat să cred că ei privesc aventura asta ca pe o ocazie de a 
se înmulţi, de a deveni mai puternici, dar nu în sensul concurenţial în care 
am face-o noi, oamenii, dacă am fi în locul lor. 

- Vrei să spui că nu vor intra niciodată în competiţie cu noi pentru 
resurse? Că nu le va veni niciodată ideea de a cuceri Klemplantul de pildă? 

- O, asta n-am de unde să ştiu. O civilizaţie poate evolua în multe feluri. 
Deocamdată însă, se pare că ei exclud folosirea violenţei pentru a obţine noi 
teritorii fiindcă așa le-a spus nu ştiu ce Dumnezeu de-al lor. 

Bella bătu uşor cu degetele în tăblia de metal translucid a biroului său. 

- Nu-nţeleg. Daca apreciază atât de mult echilibrul, de ce vor să se 
înmulțească? De ce să nu rămână câţi sunt? 

- Bine zis! Asta l-am întrebat și eu pe Zuul. De ce simt ei nevoia să se 
înmulțească de vreme ce resursele care le sunt accesibile nu se schimbă 
cantitativ? Mi-a răspuns că prima parte a legii lor conţine și termenul unei 
asemenea expansiuni. E. scris în legea lor să se înmulțească încât să ocupe 
toate nișele disponibile. Aceeași lege însă le interzice să intre în competiţie 
pentru alte teritorii. E o gândire întortocheată, profund neumană. 
Deocamdată însă cred că nici un zet nu va lua cu asalt vreo colonie umană. 

- N'Gai Loon... 


- Știu ce vrei să-mi spui, demonstră pentru a doua oară Fargo felul 
profund în care îl cunoştea pe Bella. Bătrânul Maestru ţi-a spus probabil că 
de vreme ce nu au ezitat să omoare oameni pentru a tranșa luptele dintre 
noi, o vor face şi când va veni vorba să-și câştige noi teritorii. 


- Cam aşa ceva, dădu din cap Bella. 


- Moşul e un prost. Ăsta a fost primul lucru care l-am întrebat pe Zuul. Ei 
bine, mi-a răspuns că nu ne înţeleg. Ne admiră pentru realizările noastre și 
acceptă că le suntem superiori, dar ne socotesc profund ineficienți. Zuul mi- 
a spus că matca e convinsă că avem prea mulți urmași care intră în 
competiție pentru stăpânirea unor resurse limitate. Ea zice că întreaga lor 
civilizaţie e tocmai opusul acestei idei. Atacând clonele, ei n-au făcut decât 
să fie unelte într-un război care nu era a lor. 


Bella îşi împreună mâinile şi-şi privi palmele ridate, de parcă le văzuse 
atunci pentru prima dată. 
- Mă tulbură faptul că nu mor niciodată... De ce? 


- Pe mine mă distrează, fiindcă demonstrează că, în prostia lor, călugării 
augustinieni au avut totuși dreptate. 

Bella ridică din umeri nedumerit. 

- Da, da, continuă Fargo. La un moment dat, ei credeau că nemărginirea 
aceea a Dumnezeului lor va fi atinsă atunci când ne vom întâlni cu primii 
extratereştri inteligenți. Chiar așa a fost. Dumnezeul nostru, mă rog, al lor, 
ne-a spus: "Creşteţi și vă înmulţiţi.” Dumnezeul lor le-a spus: "Rămâneţi 
cum sunteţi, adică nu creşteţi și nu vă înmulțiţi.” Dacă Dumnezeii ăștia ar fi 
fiinţe, zău că putem spune că asistăm zilele astea la o păruială divină. 

Bella zâmbi ușor. 

- Limba ta nu și-a pierdut ascuţimea... 

- Evident. Dar știi ce e cel mai interesant? I-am întrebat de nemurire... 

- Cum de ţi-a venit asta în minte? 


- E elementar, Amel. Orice religie postulează că prima scânteie a vieţii 
este insuflată de Dumnezeu şi că nemurirea, în lumea fizică sau în cea de 
dincolo, e rezultatul unui trai virtuos, după legile Lui. Creștinii noştri de pe 
vremuri credeau că vor învia după ce au murit pentru a păstra rânduiala lui 
Dumnezeu. Zeţii tăi cred că trăiesc veşnic tocmai pentru că păstrează o 
ordine divină. În privinţa asta ne asemănăm foarte tare, și de aceea am spus 
că avem de-a face cu un fenomen religios. 

- Aș vrea să-ți împărtăşesc optimismul, oftă Bella. 

- A, dar nu sunt optimist deloc. N-am spus că nu vom avea probleme cu 
zeţii, ci doar că necazurile pe care ni le vor crea comportă soluţii pe care le 
cunoaștem şi care trebuie căutate în metodele clasice de manipulare a 
religiilor. Pericolele la care mă gândesc eu vin mai degrabă din alte părți. 
Uită-te la Zuul ăsta. O ființă capabilă ca, în numai câţiva ani, să-și altereze 
alcătuirea și fiziologia atât de mult încât din ditamai elefantul să obţină 
caracatiţa asta de uscat e una care ne poate rezerva multe surprize, care ne 
poate face rău fără să ne dăm seama. Trebuie să verificăm virușii ăştia prin 
care comunică și comandă lucrătorii. Trebuie să ne asigurăm că sunt 
inofensivi pentru noi. Au de asemenea mari dificultăți în a înţelege cum se 
face că unii oameni trebuie omorâţi și alții nu. Și aici vom avea de muncit... 


- Una peste alta însă, trebuie să înțeleg că eşti încrezător în soluţia pe 
care ar putea-o reprezenta pentru înlocuirea Lumilor Agricole? întrebă Bella 
cu speranţă. 

- Amel, Amel, am fost de acord și pe vremea când abia dacă-i cunoșteam, 
darămite acum. Nu-ţi mai face atâtea griji. O să fie bine! Acum hai că 
trebuie să mă duc până acasă. Mă întorc mai pe seară, fiindcă mi-am permis 
să anunţ un fel de banchet pe care-l dai în cinstea reîntoarcerii tale în 
Klemplant. 

- Și chiar nu ai nici o îndoială? 

Fargo zăbovi puţin și apoi izbucni în râs. 

- Cât mi-ai lipsit! Cât de mult depind de acei oameni care mă cunosc cu 
adevărat... M-ai prins! Este ceva ce nu înţeleg. 

- Ce anume? se înfioră Bella. 


- Mi-ai spus că pe Z deveniseră de multă vreme specia dominantă și că 
ocupaseră fiecare colțișor care îi putea susține. Teoretic, din acel moment, 
nu ar mai fi avut de ce să-și dorească să se înmulțească. Și totuși Zuul mi-a 
vorbit de un fel de blestem al numerelor... 


- Da, și mie mi-a pomenit ceva asemănător, îl aprobă Bella. 


- Exact, dădu din cap Fargo. Dar lucrul acesta nu e posibil decât dacă ar 
fi avut informaţii că există și alte planete capabile să îi susțină. De unde să 
ştie însă o civilizaţie atât de înapoiată tehnologic și ştiinţific că Universul e 
plin de planete care pot fi colonizate? Le-ai spus tu? 

- Nu! negă Bella hotărât. Când am vorbit prima dată cu ei, păreau ca 
suferă enorm din cauză că nu se pot desprinde de planeta lor. 

- Ei vezi, aici e problema! De unde ştia Dumnezeul lor că mai există și 
alte locuri care pot să îi adăpostească? Undeva, povestea asta a genezei 
zeților șchioapătă, dar nu mi dau încă exact seama unde. Există o fărâmă de 
competiţie, deși ei neagă asta, dar deocamdată nu pot să pun degetul pe ea. 
Nu-ţi bate însă capul, Amel. Cred că avem măcar încă două decenii înainte 
de a ne preocupa serios de chestia asta. Hai mai bine să petrecem. Mă duc 
să mă pregătesc. 

Bărbatul dispăru, legănându-se și lăsând în urma lui la fel de multe 
întrebări ca şi atunci când venise. Bella ajunsese la aproape toate 
concluziile lui Fargo încă de pe Z, dar avertismentul lui N'Gai Loon îi 


stăruia încă în minte. Simţea că şi el şi Fargo pierdeau ceva din vedere, aşa 
după cum îi avertizase şi N'Gai Loon. 

Reveni cu ochii la raportul militarului. În ultima sa parte, era de-a dreptul 
entuziast şi pronostica un răstimp de maximum șase luni până când întreaga 
planetă Alterna avea să revină la potenţialul agricol de dinaintea celei de-a 
Doua însămânţări. Se chinui să se convingă că fie măcar și pentru vestea 
aceea şi tot merită să fie mulțumit. Cu toate asta însă, fericirea întârzia să-i 
lumineze mintea. 


"Aprecierea pentru lucrurile vechi e rafinament dar și precauţie. Poate de 
aceea n-am văzut niciodată un om rafinat urlând în timp ce atacă nebunește 
de unul singur o întreagă armată. Adevărata întrebare e ce-ar face o armată 
de oameni rafinați văzând că îi atacă un nebun. Răspunzând la această 
întrebare o să înțelegeţi de ce am ales să scriu această carte." 

Oksana Bint Laesia - Introducere în studiul Regulamentului canonic 


28. AȘA CUM ANTICIPASERĂ QUINŢII, unitatea energetică pe care o 
adusese N'Gai Loon de pe Z se potrivise fără nici o modificare într-un locaş 
al misterioasei nave din caverna de pe Kyrall. Imediat ce fusese potrivită 
acolo, o lumină de control clipise prompt, indicând că e gata să reia 
furnizarea energiei în întreaga navă. 

Kasser ţinea mâna deasupra a ceea ce părea a fi întrerupătorul general și 
ezită. 

- Sunt pe cale să fac acum exact aceeaşi greșeală pe care comis-o Bella, 
stârnind mânia Abației. Chiar avem nevoie de toate astea? 

N'Gai Loon aprobă mut, dar bătrânul împărat se așeză mai comod în 
scaunul de pilotaj. 

- Cine poate şti ce forță străveche suntem pe cale să trezim? Cum 
spuneam, e exact ceea ce a făcut Bella. 

- Şi totuşi, e atât de evident ce urmează să descoperim, zise N'Gai Loon. 
Credeam că am stabilit asta. 

Împăratul evită privirea Maestrului quinților. De câteva zile, imediat 
după ce aterizase pe planetă, N'Gai Loon continua să susțină, cu argumente 


din ce în ce mai închegate, că lumea aceea era prea simpla pentru a se fi 
dezvoltat în mod natural. Rasele care coexistau pe Kyrall nu aveau nici o 
logică, ba mai mult, dacă le priveai morfologia, se asemănau fiecare dintre 
ele cu animale de pe diferite planete ale galaxiei. La fel de artificiali i se 
păreau Maestrului și arborii negri. Un fruct al cărui suc să conțină exact 
amestecul de proteine, glucide, lipide şi minerale necesar vieţii sănătoase a 
unui om era practic imposibil de conceput fără intervenţia unui genetician. 
Echilibrul mental ciudat în care se găseau arborii cu animalele și cu oamenii 
părea însă unul natural, stabilit cu multă vreme în urmă. 

De când Alaana transmisese despre inscripţia stranie, care coincidea cu 
cea de pe navă, pe care o descoperiseră quinții în palatul din Klemplant, 
gravată pe placa de oţel unde crescuse cristalul letinian din sala tronului, 
N'Gai Loon era convins că Assan Tres era implicat cumva în fauna bizară și 
fără nici o logică de pe Kyrall. 

Bella ezită încă puţin şi apoi, gândindu-se la situaţia lui fără ieşire, apăsă 
cu un gest brusc pe buton. Panoul de comandă, iluminarea interioară de 
ambient și ceea ce părea instalaţia de climatizare porniră imediat. Kasser 
privi în jur cu emoție. Era tulburător să constaţi că nu trebuia nici măcar să 
fii pilot ca să-ţi dai seama care e utilitatea comenzilor. Kasser lăsă însă locul 
unui quint, care începu să apese frenetic pe butoane. 

- Parc să vine din sistemul Alderbaraan. A zburat pe pilot automat. Nu 
cred să fi avut echipaj. 

- Poţi să afli când s-a întâmplat asta? întrebă N'Gai Loon. 

- Nu prea e clar, zise quintul privind concentrat monitorul. Ceasul de 
referință a mai funcţionat încă o mie două sute de ani standard și apoi s-a 
oprit. E oricum mai bătrână... 

- Caută vreo înregistrare. Nu se poate să o fi trimis pur și simplu, fără 
nici un mesaj, zise N'Gai Loon. 

- Ba bine că nu. Probabil că pe vremea aia nu exista nici un om pe 
Kyrall. La ce să fi înregistrat un mesaj? se miră Leka Hinnedi, de la locul 
său din spatele habitaclului. 

- Pentru noi, răspunse sec N'Gai Loon. 

Kasser îl privi pe Maestrul quinţilor şi se cufundă într-o tăcere seacă, în 
timp ce Allin Perse continuă să cerceteze comenzile navei. 

- Nu pare să existe nimic care s-o împiedice să zboare. Am putea încerca 
să o ridicăm ușor de la sol... 


- Ţi-am spus să cauţi înregistrări, nu să decolezi, îl întrerupse cu asprime 
N'Gai Loon. 

Ca și cum mustrarea Maestrului său l-ar fi făcut să judece mai repede, 
quintul străbătu iute câteva meniuri şi apoi răspunse scurt: 

- Se pare că am găsit ceva. Ultima înregistrare din jurnalul de bord 
aparține unui anume Assan Tres. Vă spune ceva numele ăsta? 

Kasser și N'Gai Loon se priviră unul pe celălalt fără o vorbă, iar 
împăratul îi făcu semn quintului să pornească înregistrarea. 

Din plafonul cabinei de comandă coborî un ecran translucid pe care apăru 
imediat chipul unui bătrân cu părul complet alb, cu ochii adânciţi în orbite 
care subliniau un nas proeminent. Buzele foarte groase dădeau chipului 
aceluia un aspect straniu, de batracian. 

"Nu știu pentru cine fac înregistrarea asta. Se poate să mă cunoaşteţi, dar 
pentru orice eventualitate, trebuie să mă prezint: sunt Assan Tres, profesor 
de biologie aplicată la Universitatea din Klemplant. 

Dacă ascultați acest mesaj se poate ca viaţa voastră să fie în pericol. 
Animalele pe care le-am creat pentru planeta aceea bizară sunt crude și 
foarte primejdioase, mai ales fiindcă ele nu respectă nici o logică a 
evoluţiei: distrug pentru că așa sunt programate să o facă. Nu pot să ştiu în 
ce fel vă vor ataca. Eu n-am făcut decât să le măresc artificial masa 
cerebrală, pentru a le adapta câmpului generat de o ciupercă despre care am 
înţeles că trăieşte acolo. Feriţi-vă şi de apă. Acolo ar trebui să se afle deja 
nişte variante modificate de sepii, foarte sensibile la undele cerebrale emise 
de oameni. Nu cred că puteţi fi în siguranţă într-o ambarcaţiune ușoară. 

Înainte de a mă blestema pentru că am creat ceea ce nu mă îndoiesc că 
trebuie să fie un fel de coşmar ecologic, trebuie însă să aflaţi că nu am făcut 
acest lucru de bună voie. Am fost silit de un om al cărui nume nici nu 
merită să-mi amintesc, să pun întreaga mea ştiinţă în slujba realizării acelui 
ecosistem. Această bestie cu chip de om a recurs la șantaj pentru a mă 
determina să creez animalele de pe Kyrall și vreau să te asigur, privitorule, 
că nu am avut de ales. Îţi pot spune însă că între nenorocirile și fiarele pe 
care le-am trimis pe planetă există şi o speranţă, una care va însoţi 
schimbarea drastică a ecosistemului. E un fel de bombă cu efect întârziat, o 
capcană care va zădărnici planurile mârşave ale torționarilor mei. Nu pot 
să-ţi spun care este, fiindcă natura ei e atât de evidentă încât, dacă nu ai 
sesizat-o încă, înseamnă că nu sunt întrunite condiţiile și că nu s-a 
manifestat. 


Am să-ţi explic modul simplu în care funcţionează lumea asta, pentru a te 
putea apăra: arborii şi animalele trebuie să se afle într-un permanent 
echilibru. Dacă există prea multe animale lângă un grup de copaci, atunci 
acestea vor porni să cucerească teritorii noi, care să le hrănească. Dacă sunt 
mai mulți arbori cu fructe decât animale care să le consume, atunci toate 
vietăţile din jur vor ataca, încercând să ia în stăpânire copacii. Nu ştiu care 
va fi nişa pe care și-o vor crea oamenii. Dacă vrei însă să fii în siguranţă, 
caută să te mențţii în limita acestui echilibru: nu foarte mulți oameni pentru 
un sigur arbore negru, nu prea mulţi arbori pentru un singur om. Atâta 
vreme cât respecţi regula asta, ar trebui să nu fii atacat. 

Închei asigurându-te că nu am nimic de-a face cu experimentul 
monstruos pus la cale de acest om, care își spune conducător al Frontului 
Adevăratei Biserici. Nu mă interesează aberaţiile lui religioase și nu am fost 
părtaş la viziunea lui stupidă, în care eu unul nu am nici un argument pentru 
a crede. Nu numai că nu sunt convins că sentimentul religios poate apărea 
într-un mediu foarte ostil, dar nu văd nici măcar utilitatea trezirii unor 
asemenea simțţăminte, așa cum consider și că manipularea clonelor de pe 
Lumile Agricole este o prostie care se va întoarce la un moment dat 
împotriva noastră. 

Dacă suferi acum, e din cauza Frontului Adevăratei Biserici și a viziunii 
sale bigote. Să nu uiţi asta! Aș fi vrut să-ţi spun mai multe, să te învăţ cum 
să te aperi. Nici măcar eu însă nu pot ști cum va evolua ecosistemul pe care 
l-am sădit cu această navă." 

Înregistrarea se încheie brusc, iar ecranul se retrase lăsându-i năuci pe cei 
patru bărbaţi. 


- Tu ai înţeles ceva? întrebă Kasser. 


- Nu sunt sigur, răspunse N'Gai Loon. Ştii bine că am bănuit caracterul 
artificial al întregului ecosistem de aici de pe Kyrall, dar... nici prin cap nu 
mi-a trecut că ar putea reprezenta un experiment. Cine și ce voia să obțină? 

- Asta ne-a spus destul de clar, zise Kasser. Frontul ăla dorea să expună 
oamenii condiţiilor vitrege de pe Kyrall, pentru a trezi în ei un sentiment 
religios. Întrebarea e la ce naiba folosea lucrul ăsta? Să fie oare băștinașii 
noștri urmarea acestui experiment? Că dacă e aşa, tot chinul ăsta de 
cincisprezece secole a fost în zadar. Din câte am văzut, nu pot nici măcar să 
înţeleagă ce este religia, darămite s-o mai și aplice. E bizar. 


- Dacă îmi permiteți..., interveni Allin Perse. Poate că lucrurile ar fi mult 
mai clare dacă am ști cine compunea Frontul Adevăratei Biserici şi ce 
intenţii avea? 

Kasser își încruntă fruntea şi apoi începu să vorbească rar, de parcă şi-ar 
fi smuls cuvintele cu greutate din străfundurile memoriei. 

- Am găsit pe Vechea Terra câteva documente. Acolo parcă se vorbea de 
organizația asta ca având drept scop distrugerea Abației. Da, da, mi-aduc 
aminte acum. Se pare că nebunii aceia susțineau că ordinul augustinian vrea 
să distrugă religia... 

- Dar asta-i o prostie, zise N'Gai Loon. Cum adică? Abația a fost timp de 
secole singurul loc din univers unde a mai existat religie. 

- Ei bine, ordinul acela zicea că nu! Din câte ştiu eu însă, organizaţia a 
dispărut pur şi simplu la un moment dat. Parcă a fost o trădare și apoi... se 
opri Kasser vădit încurcat. 

- Există o singură persoană care ne poate lămuri... 

Cei patru bărbaţi porniră cu paşi grăbiţi spre ascunzătoarea lor. Rămasă 
din nou fără sursa energetică, nava era la fel de tăcută și de rece, părând că 
pacea ei nu a fost tulburată niciodată. 


XX k 


- Frontul Adevăratei Biserici? întrebă Abatele cu intenţia evidentă de a 
trage de timp. Să văd dacă-mi amintesc ceva. 

- Rade, nu te prosti. Victoria noastră e atât de departe, încât nu are sens 
să faci planuri în privinţa a ceea ce trebuie înfăptuit după ce ne vom fi 
recăpătat puterea, îl certa Kasser. N-are sens să ne ascunzi ceea ce ştii, 
încercând să loveşti într-un dușman dispărut de mai bine de un mileniu. 

- Da, ai dreptate. De fapt, nu reușesc să păstrez în minte că Abația nu mai 
există... 

- Exact, îl încurajă Kasser. Deocamdată e important să descâlcim iţele 
lumii ăsteia. 

- Frontul ăla a avut dreptate, interveni Maria cu un glas posac. Abația 
noastră a fost o instituţie atât de inteligentă încât nu a realizat că tot timpul 
nu a făcut decât să împlinească planul unor oameni care au murit încercând 
să distrugă definitiv toate religiile de pe Vechea Terra. Am umplut 


Universul cu clone ale Corpului celor O Mie de Voluntari, și apoi le-am 
redat şi memoria originală, prin a Doua Însămânţare. Ăsta a fost planul 
Sfântului Augustin cel Nou, iar noi l-am împlinit crezând că-l ferim pe 
Dumnezeu de propria nemărginire. Timp de secole am crezut că apărăm 
religia și, de fapt, nu făceam decât să pregătim desfiinţarea ei. 

- Şi ce legătură are asta cu Frontul? întrebă aspru N'Gai Loon, care evita 
în continuare să se uite la Marii. 

- Se pare că Frontul Adevăratei Biserici s-a opus o vreme Abației. Toți 
adepţii lui au fost însă nimiciţi în urma unui act de trădare, completă 
Abatele. Știu asta din arhivele noastre, dar și tu, Kasser, ai descoperit 
documentele acelea care spun același lucru. 

- Da, acceptă bătrânul împărat. Atunci e una din două: ori Assan Tres a 
creat lumea asta înainte de distrugerea Frontului, ori Abația a ucis doar 
adepţii de pe Pământ şi s-a mulțumit să creadă că a distrus cu totul 
mișcarea, ignorând la vremea aceea descoperirea Kyrallului. 

- Și totuşi, protestă Abatele. După trădare, nimeni nu a mai auzit de ei. 
Dacă presupunem că știau adevărata natură a clonelor noastre, e greu de 
crezut că nu ar fi vândut Dinastiei secretul ăsta, pentru a ne împiedica să 
ducem la bun sfârșit planul Sfântului Augustin cel Nou. 

- Istoria e plină de mișcări care au murit pur şi simplu, fără să reușească 
să-şi ducă la bun sfârşit menirile măreţe, zise Kasser. 

- Deocamdată, problema noastră e că mesajul ăla nu ne ajută cu mai 
nimic, zise N'Gai Loon. De acord, ştim că animalele sunt create de Assan 
Tres. Și ce-i cu asta? Știm că planeta asta e un fel de experiment, vestigiu al 
unei lupte vechi între o organizaţie misterioasă şi Abaţie. Dar cu ce ne ajuta 
asta să cucerim psiacul? 

Nimeni nu se grăbi să răspundă întrebărilor Maestrului quinților. După un 
răgaz chinuitor de lung, Mana spuse încetișor: 

- Trebuie să aflăm de unde au venit oamenii. 


- Putem presupune că au fost aduși aici tot de Front. 

Scopul îl ştim de la Assan Tres. Știm şi că rezultatul a fost un fiasco. 

- Asta e mai greu de afirmat, murmură Abatele. 

- Ce vrei să spui? se miră Kasser. 

- Nimic din ceea ce să nu fi spus deja până acum. Este indiscutabil că, în 
ultima vreme, pe Kyrall se produc schimbări. Apariţia băiatului ăsta care se 


mișcă precum un quint, încercarea lui de a uni triburile... De ce se întâmplă 
toate astea exact acum? Am putea desigur să credem că prezenţa noastră 
aici schimbă felul în care oamenii ăştia au trăit timp de sute de ani. Dar, pe 
de altă parte, noi știm că nu avem nimic de-a face cu transformările prin 
care trec ei. E posibil ca Kyrallul să funcţioneze ca o bombă cu efect 
întârziat, pe care s-o fi declanșat trezirea clonelor la adevărata lor conștiință. 

N'Gai Loon pufni dezaprobator din buze. 

- Hai să fim serioşi! Nu există un asemenea mecanism. Nici clonele și 
nici voi nu aţi intrat în contact cu băștinașii. Dacă se petrec într-adevăr 
schimbări, dacă apariţia tânărului ăsta nu e întâmplătoare, atunci aceste 
evenimente trebuie să fi fost declanșate de cu totul altceva, încheie Maestrul 
pe un ton hotărât. 

- Da, N'Gai Loon are dreptate, interveni și Kasser. Trebuie să fi fost 
altceva, fiindcă e greu de crezut că războaiele noastre, purtate la mii de ani 
lumină i-au influenţat în vreun fel pe ciudaţii care populează Kyrallul. 

Spre surprinderea tuturor, Maria se ridică în picioare și merse până în 
spatele scaunului pe care stătea Abatele. Îi puse bătrânului mâinile pe umeri 
într-un gest care putea semnifica și prietenie, dar și încercarea să sară de pe 
scaun. 

- Rade, e vremea să spunem prietenilor noștri că există o asemenea 
explicaţie... 

Abatele își ridică privirea spre Maria, care o întâmpină cu o față deschisă, 
caldă. 

- Nu avem ce pierde, Rade. Așa cum chiar tu ai spus cu doar câteva 
minute în urmă, Abația nu mai există, iar oamenii ăştia ne-au ascuns și ne- 
au apărat preț de atâta vreme. 

- Ce tot bolboroseşti, femeie? strigă N'Gai Loon. 


- Mai foloseşte tu o dată tonul ăsta și-o să intru în istorie ca fiind aceea 
care a distrus întreg Ordinul quinţilor, şuieră Măaia. Taci din gură! Nu eşti 
decât un moşneag ignorant! Te-am ascultat vorbind. Pretinzi că ești 
părintele celor mai temuţi ostaşi din Imperiu. Soldaţii tăi nu sunt însă decât 
niște păpuşele, pe care orice femeie adevărată îi poate juca pe degete. Aţi 
trăit atâţia ani fără să vă daţi seama de asta... 

- Prieteni, interveni Kasser, nu e momentul... Hai să ascultăm ce are să ne 
spună Radoslav. 


Cu voce egală, Abatele începu să povestească despre bănuielile sale. Le 
spuse și celorlalți că lansase o sondă de însă-mânţare și spre Kyrall. 

- Dar n-ar fi trebuit să aibă nici un efect! Ele funcționau doar în cazul 
populațiilor care aveau ADN-uri modificate, fiind descendentele directe ale 
clonelor voastre, zise Kasser, care îşi revenise cu greu din uluială. 

- Da, acceptă Abatele. Dar experimentele care ne-au făcut pe noi să 
credem asta s-au desfășurat cu multe sute de ani înainte. Cu toate astea, sunt 
aproape sigur ca nimeni nu a expus o femeie însărcinată acțiunii unui 
asemenea virus. În Abaţie nu prea aveam aşa ceva... 

- Păi se leagă, vorbi surescitat Kasser. Puștiul ăsta care ne intrigă pe noi 
nu pare să fie mai mare de șaptesprezece ani. E posibil să fi fost încă în 
burta mamei sale când a aterizat sonda. 

- Da, la concluzia asta am ajuns şi noi. Adică eu și fetele... Se poate ca, 
fără să vrem, să fi trezit în el o personalitate ca aceea din care se dezvoltau 
personajele noastre mesianice. 

Cuvintele Abatelui îi lăsară pe toţi fără grai. Simţind însă întrebările lor 
mute, Radoslav continuă: 

- Din câte ştiu eu, trebuie să ne aşteptăm ca acest băiat să acţioneze după 
toate principiile Mântuitorilor de pe Planetele Agricole. Se va strădui 
probabil să unească triburile, va încerca să instituie ordinea, un sistem de 
conducere, îi va organiza pe ai săi şi e foarte posibil să încerce chiar să 
rezolve pentru totdeauna problema animalelor. 

- Și se va jertfi în final? Ziceai că o să fie un fel de Mântuitor, întrebă 
N'Gai Loon. 

- Pe Lumile Agricole, accidentul care ducea la moartea unei asemenea 
conştiinţe era întotdeauna programat. De cele mai multe ori era o rază laser, 
venită de pe orbită. 

- Dar, dacă, presupunând prin absurd că el ar muri, probabil că va trezi în 
mintea alor săi un sentiment religios, zise Kasser pe gânduri. Și asta ne 
aduce de unde am plecat: Frontul ăla şi-a atins sau nu scopurile? 

- Ce mai contează? se întrebă cu tristețe Maria. Singurul lucru pe care îl 
putem face este ca, ştiind cam cum judecă băiatul, să încercăm să-l 
determinăm să atace psiacul. E singura noastră șansă. 

- Mai ales că nu mai avem foarte mult timp, zise preocupat Allin Perse. 
Alaana mi-a comunicat că e foarte posibil să fi fost descoperită. 


- Nu-ţi fă griji, zise sigur pe el N'Gai Loon. Haideţi că avem treabă, 
continuă Maestrul, adresându-se celor doi quinți. 
- Ce treabă? vru să ştie Kasser. 


- Oi fi eu un bătrân ignorant, neştiutor în subtilele arte prin care femeile îi 
pot distruge pe bărbaţi. Știu însă o mulțime de lucruri despre cum judecă un 
băiat de șaptesprezece ani. Solidaritatea născută pe câmpul de bătălie a fost 
dintotdeauna mai presus decât dragostea pentru o femeie. 

- Și, deci, ce vrei să faci? insistă Kasser. 


- Să mă asigur că între el și quinţii mei se va naşte o asemenea 
solidaritate. Mergem la cules de fructe. 


"Unul din motivele pentru care am decis ca gândurile mele să fie 
împărtășite printr-o carte este evidenţa faptului că nu avem aliaţi nici măcar 
în plan teoretic. Nici una din forțele acestui univers nu are interesul natural 
de a se uni cu noi, în timp ce vigoarea noastră se stinge odată cu 
îmbătrânirea celor care au luat parte la a Doua Însămânţare. Nimeni nu ne 
poate fi prieten. Din acest adevăr nu se poate desprinde decât ideea că 
trebuie să ne creăm aliaţii din nimic. Ştiţi însă că nimic nu se naște din 
nimic şi atunci singura soluție care ne mai rămâne este să ne căutam 
prietenii și conducătorii chiar în propriul nostru trecut, în noi înșine, cu alte 
cuvinte." 

Oksana Bint Laesia - Introducere în studiul Regulamentului canonic 


29. PENTRU PRIMA DATĂ în viaţă, lui Xtyn îi era fiică. Zăbovi preţ de 
o clipire analizând sentimentul ăsta nou. Nu se temea pentru viaţa lui, ci 
mai degrabă simţea o furie oarbă că toate planurile sale aveau să se 
poticnească în ziua aceea, în atacul filamentelor de foc. 

Îl treziseră dis-de-dimineaţă strigătele alarmate ale femeilor care se 
întorceau din livada de arbori negri. Deşi nu avea prea mulţi ani de 
experiență, Xtyn îşi dădu seama imediat că liniștea din vocea ly nu 
prevestea nimic bun. 'Țâșnise din chilia lui și alergase până în livadă, acolo 
unde se strânseseră câteva sute dintre ai lui. Cineva aruncase acolo zeci de 


fructe ale arborilor negri aduse de la copacii sălbatici, din podiș. Era o 
cantitate mult prea mare pentru a putea spera că incidentul avea să rămână 
nesesizat de animale. Nimeni nu înţelegea însă cine ar fi putut face o 
asemenea crimă, care expunea întreg tribul Omenori unui pericol de moarte. 
Gestul acela nu avea nici un sens, mai ales că pilda pe care o oferise Xtyn, 
ajutându-i pe Bratti, fusese bine primită de toate celelalte triburi din podiş. 

Tânărul cântărise din priviri fructele și realizase că transportarea lor până 
în livadă fusese o treabă anevoioasă și primejdioasă, care-i expusese furiei 
animalelor în primul rând pe cărăuși. Cine putea urî într-un asemenea hal 
ceea ce încerca el să înfăptuiască încât să riște atâta? Nici măcar Arrus și 
Vartil nu îndrăzniseră să spună ceva, să bombăne împotriva lui, aşa cum o 
făceau de obicei. 

Îi atacaseră mai întâi policornii, pe care-i respinseseră relativ repede, dar 
imediat, veniseră florile cântătoare, care reuşiseră să dezorganizeze randul 
şi să creeze mici spaţii de vibrații ucigașe chiar pe schelele semisferice. 
Muriseră cel puţin o sută și cincizeci de războinici Omenori înainte ca 
animalele să fie distruse printr-un act de vitejie supremă a lui Xtyn, care 
aplicase tactica victorioasă din bătălia de pe randul tribului Bratti. Tânărul 
simţea încă pe mâini atingerea lichidului vâscos care țâşnise când sfârtecase 
trupurile florilor cântătoare. Abia dacă reușiseră să se organizeze din nou şi 
să recompună mental imaginea dragonului Omenori când randul fusese 
străbătut de două dâre de foc arzător, care doborâseră șase luptători. 
Filamentele de foc erau singurele animale de pe Kyrall care nu își foloseau 
forţa mentală pentru a ataca. Alcătuirea lor le făcea să nu se deosebească 
prea mult de crengile lungi şi drepte ale copacilor negri, printre care își şi 
petreceau de altfel mai tot timpul. Erau de departe cele mai puţin sensibile 
animale de pe Kyrall, iar faptul că atacaseră demonstra că dezechilibrul 
produs în câmpul ciupercii chu de fructele aruncate în livada lor fusese unul 
de proporţii colosale. Atunci când atacau, filamentele de foc își transformau 
corpul într-un tub imens din care proiectau la distanţe incredibile un jet 
prelung dintr-o substanță vâscoasă care se aprindea în contact cu vaporii de 
apă din aer şi ardea fără putinţă de scăpare carnea oricărei ființe întâlnite în 
cale. Xtyn se mai luptase o singură dată cu asemenea animale, dar bătălia 
aceea fusese scurtă și se petrecuse mai degrabă cu scop educativ, atunci 
când Preotul din acele vremuri îi dusese pe câţiva dintre ei să vadă 
filamentele de foc. 


În doar câteva minute, deveni clar că randul era ținta unui foc concentric 
de asemenea jeturi de flăcări iar imaginea mentală a dragonului Omenori se 
estompa fiindcă rămăseseră prea puţini pentru a da fiinţă viziunii. Xtyn își 
extinsese mintea încercând să suplinească dispariția multora dintre ai săi, 
dar, chiar şi aşa, fiindcă atacul nu era unul produs prin alterarea realității cu 
ajutorul forţei minţii, acţiunea tribului era lipsită de eficacitate. Abia dacă 
uciseseră două animale. Teama lui Xtyn se declanșase atunci când 
constatase că, chiar şi atunci când se mișca cu viteza maximă de care era în 
stare, nu era capabil să atingă şi să omoare ființele acelea care, pe distanțe 
scurte, reușeau să se miște mai repede decât el. Mantia sa avusese nevoie de 
tot sprijinul minţii sale pentru a nu se aprinde în contact cu coada unui jet 
de foc, iar urmărirea filamentului fusese o imensă pierdere de timp. Xtyn 
reușise să ucidă ființa aceea ciudată, dar realizase că, în lipsa lui, războinicii 
Omenori din rand suferiseră pierderi serioase. 

Sondă cu disperare vocea ly, dar acolo se auzeau numai gemete și urlete 
de groază și nimeni nu părea să aibă vreo soluţie. Pe Xtyn aproape că îl 
durea absenţa Alaanei din mintea lui. Ar fi avut nevoie de sfaturile ei sau, și 
mai bine, de ajutorul ei. 

Aproape că renunțase la ideea de a mai lupta când un zgomot ciudat îi 
atrase atenția, intrigându-l atât de mult încât părăsi transa de luptă. 
Filamentele de foc păreau atacate la rândul lor de o forță infinit superioară, 
care le luase prin surprindere și le ucidea una câte una. Adaptându-se cu 
greu, ochii lui Xtyn începură să perceapă două siluete care se mișcau cu o 
viteză incredibilă și din al căror corp ţâşneau din când în când raze 
strălucitoare, care omorau filamentele. Bătălia aceea se desfăşura atât de 
repede încât Xtyn abia dacă-și dădu seama cine anume îi sărise în ajutor. 
Victoria, care veni foarte repede, dezorientându-l pe tânăr, era prea tristă 
pentru a mai bucura pe cineva. Războinicii Omenori erau atât de istoviţi, 
încât nu-și dădeau seama că învinseseră, iar aceia care mai făceau încă priză 
cu realitatea se străduiau să ajute sutele de răniţi. 

Xtyn privi și el dimensiunile dezastrului. Cel puţin o treime dintre 
luptătorii tribului său căzuseră. Era clar că dacă în acel moment ar mai fi 
atacat cineva, tribul Omenori ar fi devenit istorie. Strângându-și mantia și 
impunându-și cele cinci cute protocolare pe umărul stâng, Xtyn porni spre 
grupul de străini care se vedea deja în depărtare. Pe măsură ce se apropiau, 
două dintre siluete îi părură cunoscute lui Xtyn. Erau cei doi bătrâni cu care 
vorbise în grotă, în urmă cu câteva zile. Lângă ei însă se mai vedeau și doi 


bărbaţi în floarea vârstei, două femei şi încă un bătrân. În urma lor mai 
veneau câţiva oameni, indiscutabil servitori de-ai primilor. Xtyn se grăbi să 
le iasă în întâmpinare departe de sat. 

- Ce doriţi de la noi? Prezenţa voastră aici ne pune pe toţi în pericol! se 
răsti Xtyn. 

- N-aş zice, zâmbi Kasser. Deocamdată oamenii mei tocmai te-au salvat 
pe tine şi pe ai tăi de la moarte. 

Tânărul resimţi în plin lovitura şi tăcu încurcat. 

- V-am mai spus. Nu vă vom apăra, se încăpățână Xtyn. 

- Ce mi-ai mai spus? reluă Kasser. Singurul lucru de care îmi aduc 
aminte e că m-ai rugat să o întreb pe Alaana cine eşti cu adevărat. Așa am 
făcut, iar ea mi-a răspuns că eşti un om cu totul deosebit, care crezi că toate 
ființele umane ar trebui să se unească împotriva animalelor de pe Kyrall, 
până la înfrângerea lor finală și transformarea planetei ăsteia într-un loc mai 
primitor, în care tinerii să nu mai fie condamnaţi încă înainte de a se naște. 
Așa mi-a răspuns Alaana. 

- Şi aţi venit să mă ajutaţi? zise Xtyn, evitând privirea limpede a 
bătrânului împărat. 

- Nicidecum. Am făcut ceea ce era necesar pentru ca triburile noastre să 
se unească. Suntem gata să împărțim cu voi cunoștințele şi capacitatea 
noastră de a lupta, care, după cum vezi nu e chiar de neglijat și cred că va 
va prinde bine în următorii ani. 

Xtyn își mută greutatea de pe un picior pe altul și observă cum mișcarea 
aceea îi făcu pe cei doi bărbaţi cu înfăţişare războinică să ia o poziţie din 
care era clar că pot ataca oricând. 

- Nu știu dacă și ceilalți vor fi de acord. Felul nostru de viaţă e atât de 
diferit de... 

- De ceea ce crezi tu că suntem noi, continuă Kasser cu blândeţe. Nu te 
grăbi să ne judeci. Nu ştii cine suntem. Ai răbdare. 

- Chiar dacă eu vă voi accepta, ceilalți vor încerca să vă jertfească. 


- De ce? Oricum în livada voastră sunt acum prea mulţi arbori negri. Veţi 
fi atacați până când vă vor nimici. Vă putem fi de folos. 

- Nu ăsta e motivul pentru care am venit la voi, spuse brusc Abatele. 
Vrem să ne unim cu voi, aşa cum ne-a spus Alaana că predici tu... 

- "Predic"? întrebă nedumerit Xtyn. 


- Încerci să îi convingi pe ai tăi. Noi suntem de acord că viața 
pământească trebuie orânduită după reguli care să aibă în vedere faptul că 
nu trăim decât o singură dată, că trebuie să lăsăm mărturii ale trecerii 
noastre prin viaţă și să facem în aşa fel încât cei ce ne vor urma să-și aducă 
aminte de noi. 

Xtyn îl privi lung pe Abate și, după un timp, îl întrebă: 

- Cuvintele astea sunt pline de înțelepciune. 

- Nu sunt cuvintele mele, răspunse Radoslav. Ele aparţin unui om în care 
noi credem cu toţii și a trăit în urmă cu multe milenii pe Vechea Terra. 

- Cu toate astea, șovăi Xtyn, trebuie să mă sfătuiesc cu ceilalți. S-ar putea 
ca ei să nu dorească... În plus, se răzgândi Xtyn, nu sunt sigur că nu 
plănuiţi, totuși, să ne convingeţi să vă ajutăm în lupta cu cei din psiac. 

- Nici nu încercăm să ascundem asta, vorbi calm Kasser. Numai că lucrul 
ăsta va veni în timp, după ce încrederea dintre noi va ajunge atât de mare, 
încât să ne putem considera cu adevărat aliaţi. 

- Vorbiţi de încredere și oamenii aceia ai tăi îmi vânează fiecare mișcare. 
Parcă sunt pregătiţi să sară asupra mea. 

N'Gai Loon râse ușor. 

- Minunat! 

- Ce vrea să spună? îl întrebă Xtyn pe Kasser. 


- Nu ştiu. Maestrul poate vorbi pentru sine şi, crede-mă, o face foarte 
bine. Cred că a apreciat inocenţa ta. 

- Iarăşi foloseşti cuvinte pe care nu le înţeleg. 

- E încântat de cât ești de necunoscător... 

Într-un gest amplu, care îi învolbură mantia, Xtyn aruncă în aer, în faţa sa 


cele cincisprezece pumnale rituale și apoi le făcu să plutească uşor în jurul 
sau. 


- Un copil neştiutor poate să rănească ușor pe cei imprudenţi, rânji 
tânărul. 

- Excepţional, aplaudă N'Gai Loon. 

- Vorbește! îi porunci Xtyn. De ce îţi baţi joc de mine? 

- Copile, rosti Maestrul amuzat. Am văzut vreo doisprezece quinţi în 


întreaga mea existență, poate mai mulți decât oricare Maestru înaintea mea. 
Tuturor le lipsea însă viziunea şi temperamentul. Poate că li se frângeau în 


timpul antrenamentelor. Singurul care mai păstrase câte ceva din mândria 
prostească dar atât de spectaculoasă a războinicilor din vechime a fost 
Rimio de Vassur. Tu însă eşti perfect! 

- Şi ce e de râs în asta? întrebă Xtyn, care făcu pumnalele să se 
încrucişeze în faţa lui, într-o gardă impenetrabilă. 

- Elevii mei te pot ucide înainte să-ți dai seama de ceea ce ţi se întâmplă, 
înainte chiar ca tu să intenţionezi să ne faci vreun rău. Apreciem desigur 
învățăturile tale, precum și abilităţile incontestabile de care dai dovada cu 
jucăriile alea dar, crede-mă, pentru noi, trufia ta nu poate fi luată mai în 
serios decât mersul bălăngănit al unui bebeluș căruia i se pare că aleargă. 
Nu fi nesăbuit, încheie calm N'Gai Loon. 

- Chiar că nu vă înţeleg, spuse Xtyn fără să lase pumnalele. Vreţi să ne 
unim, dar începeţi prin a mă jigni... 

- Nu te jignim, băiete. Eşti ceea ce ești. Un învățăcel promiţător. Noi nu 
te jignim, dorim să te educăm, ceea ce e cu totul altceva, urmă N'Gai Loon. 

- Rămâne să vedem cine e profesorul, răcni Xtyn, lansând cele 
cincisprezece pumnale şi pornind cât de repede se simţea în stare spre N'Gai 
Loon. 

Spre marea lui uimire însă, în faţa bătrânului apăruse ca de nicăieri unul 
dintre cei doi soldaţi cu figuri crunte. Mai repede decât putu Xtyn să 
reacționeze, acesta bară calea a trei pumnale, folosind o lamă strălucitoare 
care părea că îi este prinsă cumva de braţ. Înainte chiar ca tânărul să-şi dea 
seama ce se întâmplă, lama aceea ciudată se extinse iar vârful ei se opri pe 
pielea gâtului său. Xtyn se strădui din răsputeri să nu se înfigă singur în 
arma războinicului şi rămase împietrit, în timp ce urechile sale percepură 
ropotul de metal strivit de metal, stârnit probabil de celălalt soldat care îi 
respingea lamele. Tânărul făcu doi pași înapoi, se aruncă la pământ, se 
rostogoli de două ori şi ţâşni în picioare, dar pumnul unuia dintre atacatori 
se afla deja exact în locul în care ajunse pieptul sau. Lovitura năprasnică îl 
lăsă pe Xtyn fără suflare, îl întoarse și-l proiectă înspre celălalt adversar. 
Tânărul văzu cu groază cum începe să cadă spre lama întinsă a celuilalt şi 
încercă să-şi oprească picajul cu forța gândului. Era însă prea târziu şi, 
pentru a doua oară în acea zi, îl cuprinse o senzaţie stranie de zădărmnicie. 
Simţi în piept tăişul lamei şi, în fracțiunea infinitesimală de secundă în care 
căzu, se întrebă daca moartea putea fi atât de puţin dureroasă, fiindcă nu 
simțea metalul fă-cându-și loc în trupul său. Apoi soldatul își trase mâna, 


lăsându-l să cadă pe burtă, în praf, şi îi puse cizma grea pe ceafa, strivindu-i 
chipul de pământ. 

- Nu mișca, puişor, râse Leka Hinnedi. 

- Pun pariu că iarăși ai făcut scamatoria aceea cu lama. Ţi-am spus de 
atâtea ori că e prea periculos... Ei, dar îmi bat gura de pomană, rosti amuzat 
N'Gai Loon. 

Cu faţa înfiptă în ţărână, Xtyn realiză că soldatul îşi retrăsese lama exact 
cu viteza cu care el căzuse, fâcându-l doar să simtă atingerea ei rece pe 
piele. Cu un efort supraomenesc, se smulse de sub cizma celuilalt și se 
ridică anevoie. Înainte să apuce să spună ceva, bătrânul, pe care ceilalți îl 
numiseră Maestru, i se adresă pe un ton calm: 

- Armele pe care le-ai văzut sunt un secret bine păstrat. De obicei, 
oamenii care le văd în acţiune nu mai apucă să povestească despre ele, 
fiindcă pot lesne să-și dea seama de ascunzișul lor. Priveşte demonstraţia de 
adineaori ca pe un semn de încredere. 

- Și ca pe o lecţie pe care nimeni din tribul nostru nu ti-ar fi putut-o oferi, 
se auzi din spate vocea lui Arrus, care se apropiase pe nesimţite. Cinstiţi 
oaspeţi, vă poftim în adăpostul nostru și suntem pregătiți să împărtășim cu 
voi şi binele şi răul pe care ni l-ar putea aduce această unire. Xtyn, preotul 
nostru, e încă tânăr, iar trufia nu-l lasă să accepte că, în lipsa voastră, acum 
am fi fost cu toţii cenușă. Veniţi cu noi! Întrevăd multe feluri în care ne 
puteţi ajuta. 

Fără o vorbă, Xtyn întinse şi el mâna spre satul lor, într-o invitaţie mută. 

Grupul străinilor fu primit cu îndoială. În vocea ly erau numeroase 
glasurile care plângeau pericolul pe care această ceată de pribegi îl atrăgea 
asupra tribului Omenori. Curând însă, ele se domoliră și cedară locul 
admiraţiei. 

Împreună cu cei doi quinţi, Xtyn începu să alerge în podiş, aruncând cât 
mai departe fructele negre care atrăseseră atacul animalelor. 

Kasser şi oamenii lui folosiră un sintetizor minuscul pentru obţinerea 
unei rășini care făcea minuni în repararea randului, în timp ce Abatele și 
Mariile se dovediră extrem de eficienţi în tratarea celor cu arsuri. Primiră cu 
toții mantii shu şi, câtăva vreme, tribul Omenori se amuză privind cutele 
total necuviincioase pe care le făceau veșmintele pe trupul Mariilor. 

Singurul care se ținea departe era N'Gai Loon, care îl urmărea pe Arrus 
cum tratează mințile vătămate de atacurile de mai devreme. La un moment 


dat lucrul acesta deveni atât de evident încât Făurarul se îndreptă spre 
Maestru și-l întrebă direct: 


- De ce te uiţi atât de insistent la mine? 


- Mă întrebam ce faci, răspunsă simplu N'Gai Loon. 

Folosind cuvinte simple, Făurarul îi explică cum încearcă să restabilească 
minţile celor pe care lupta în rand îi făcea să înnebunească pentru scurtă 
vreme. 

- De ce le sunt afectate minţile? dori să ştie N'Gai Loon. 


- E o chestiune pe care nu am înţeles-o niciodată, nici eu și nici strămoşii 
mei Făurari. Așezându-ne în rand, reuşim să modificăm lumea, ca și cum 
dragonul pe care ni-l imaginăm ar exista cu adevărat. Dacă privirile sale de 
foc se îndreaptă asupra unui policorn de pildă, acesta explodează. Pe de altă 
parte însă, dacă dragonul nostru e atacat de o altă reprezentare mentală, 
atunci cei care participă la formarea porțiunii atacate au mari probleme în a- 
şi păstra mintea întreagă. 

- Dar când am venit noi, erați atacați de nişte lighioane care scuipau foc. 


- Da, aprobă Arrus. Numai că înainte fuseseră florile cântă-toare,. care au 
trimis asupra dragonului nostru proiectile imaginare, bile imense în care 
văzduhul tremură atât de puternic încât pur și simplu lichefiază oasele și 
carnea. 

- Bine, dar am văzut câţiva oameni care chiar acuză simpto-mele astea. 
Uite, de pildă, femeia aceea căreia îi atârnă mâna. Aia n-a fost o închipuire, 
n-a fost un atac mental, vorbi cu însuflețire N'Gai Loon. 

- Nu, florile cântătoare sunt cele mai perfide animale de pe-aici. Ele 
reușesc să atace deopotrivă şi dragonul nostru, dar și pe cei care-l compun. 
E tare greu să te lupţi cu ele. 

- Totuşi nu înţeleg... 

- Nici noi nu înțelegem prea multe, îl întrerupse Arrus. Pe Kyrall 
lucrurile sunt însă simple. Există cinci feluri de vietăţi pe uscat, cinci triburi 
şi felul cum trebuie să te comporţi atunci când te întâlneşti cu ele e cunoscut 
demult în cele mai mici detalii. De altfel, singura dată când lucrurile nu au 
decurs așa cum ni le amintim dintotdeauna a fost când viziunea lui Xtyn a 
prins în capcană toate vietățile, permițându-i apoi să le ucidă. Se pare însă 
că nu a fost de ajuns. 


N'Gai Loon ceru mai multe amănunte, iar Arrus i le oferi cu plăcere, 
povestindu-i despre vârtejul imens a cărui forță mentală fusese atât de mare 
încât animalele se apropiaseră prea mult de oameni. 

- Și totuşi, cum repari minţile alor tăi? 

- 'Ți-am zis, îi cunosc demult. Pentru mine, minţile lor sunt precum o 
cavernă cu multe camere, fiecare săpată într-un alt fel de rocă. 

- Pătrunzi în mintea lor? 


- Nu știu exact ce fac, dar se pare că, dacă-mi imaginez lucrul ăsta, sunt 
în stare să le modific mintea și să îi însănătoșşesc. De fiecare dată când 
cuprind mintea unui semen încercând să-mi imaginez că e o peșteră imensă, 
ea îmi apare la fel. Nu poţi ajunge Făurar fără să te descurci perfect în mai 
bine de o mie de astfel de caverne. O dată ajuns înăuntru, cutreier încăperile 
şi elimin un morman de pietre, eliberez o încăpere în care s-a prăbușit 
tavanul, uneori refac o cameră în întregime, alteori astup fisuri... Nu pot 
spune exact ce se întâmplă cu adevărat în creierul oamenilor, dar mie mi- 
ajunge că folosind reprezentarea asta sunt în stare să-i vindec. 

Arrus își ridică ochii din pământ și văzu că chipul lui N'Gai Loon trăda o 
surescitare intensă. 

- S-a întâmplat ceva? 

- Nu ştiu, asta urmează să aflăm. Îţi pot spune doar că şi ceea ce fac eu 
seamănă foarte mult cu felul în care îţi îngrijeşti bolnavii. 

Arrus se încruntă și, imediat, N'Gai Loon simţi o neliniște ciudată, o 
senzaţia aproape fizică, bizară, care părea să sugereze că interiorul minţii 
sale devenise brusc mai mic. 

- Mă minţi! Nu cred că eşti capabil să pătrunzi în mintea cuiva. De altfel 
m-ar fi și mirat ca aşa ceva să fie posibil şi în afara Kyrallului. 

Fără să rostească o vorbă, N'Gai Loon își ridică spre faţa celuilalt mâinile 
descărnate. De sub unghiile lungi ţâșniră spre Făurar zece lame ca niște 
şerpi micuţi care se bifurcară şi apoi începură să se ramifice din ce în ce mai 
mult până când capetele lor aproape că nu se mai puteau zări, fiindcă 
deveniseră de sute de ori mai subţiri decât un fir de păr. Fără un cuvânt, 
N'Gai Loon se ridică și-și înfipse lamele acelea care păreau extrem de 
fragile în peretele dur de granit. Metalul pătrunse fără nici o greutate, de 
parcă ar fi fost străbătut un fruct negru. 

- Îi dai seama că e mai simplu să operezi prin craniul unui om. 


- Și cu metoda asta barbară tămăduieșşti pe-ai tăi? 


- Nu, prietene. Cu metoda asta barbară reușesc ca, în ani lungi de 
antrenamente și operaţii, să transform mintea unor oameni în așa fel încât să 
devină cei mai temuţi soldați ai Universului. 

- Vrei să spui că înfigi metalul ăla în ţeasta lor și nu mor? 


- Da. La vârf, firele sunt atât de subțiri încât pătrund în mod natural, 
printre celule. 
- Celule? 


- N-are importanţă, zâmbi N'Gai Loon ușor amuzat. Cu multă răbdare, 
reușesc să-i fac să se miște mai repede decât poate percepe ochiul uman... 

- Și cine te-a învăţat asta? în cazul meu e simplu. Făurarul este 
întotdeauna fiul mai mare al celuilalt Făurar... Dar pe tine cine te-a ales? 

- Un alt Maestru... 

Arrus îl privi neîncrezător. 

- De ce am impresia că nu istoriseşti toate astea chiar în fiecare zi? 


- Fiindcă lucrurile stau exact aşa. Istoria ordinului nostru nu 
consemnează vreun străin de Quintarat care să fi ştiut cum anume sunt 
antrenați quinţii. 

- Şi atunci de ce mi le-ai zis tocmai mie? Fiindcă eşti conştient că nu pot 
pleca de pe Kyrall? Sau poate plănuiești să mă omori? 

N'Gai Loon clătină încetişor din cap. 

- În nici un caz... Ce-ai spune daca ţi-aş zice că, de fiecare dată când 
bisturiele mele operează în mintea unui quint, aşa cum se numesc elevii 
mei, îmi imaginez un castel imens, cu multe camere, în care croiesc holuri, 
astup uşi, lipesc fisuri și... da... refac o cameră în întregime după un plan pe 
care îl am în minte? Ce-ai zice dacă ţi-aş spune că am deprins toate astea de 
la Maestrul dinaintea mea? 

Arrus trase adânc aer în piept. 

- Aş spune că, pe căi nebănuite, profesiunile noastre par să fi avut cândva 
o legătură. Se poate să avem aceiași strămoși. 

N'Gai Loon prinse mâna celuilalt şi o strânse cu putere. 

- Asta mi-e limpede de aproape o săptămână deja. Întrebarea la care va 
trebui să mă ajuţi să răspundem, prietene, este: "Cum se face că am uitat 
unii de alții?" 


"Am fi de-a dreptul naivi ca, ştiind toate cele pe care le știm, să ignorăm 
rolul întâmplării în desfășurarea evenimentelor." 
Oksana Bint Laesia - Introducere în studiul Regulamentului canonic 


30. - NU-ŢI E FRICĂ? îl întrebă Oksana pe Johansson, care îşi pregătea 
cu atenție buzunarele şi aparatele indicatoare ale costumului de zbor. 

- Pentru mine? Deloc. Ceea ce ai tu aici de făcut mă îngrijorează. 

După ce zeţii şi armatele lui Bella, al căror număr creștea în fiecare zi, 
distruseseră mai bine de douăzeci de garnizoane ale clonelor, organizarea 
lor se prăbuşise și mai mulţi lideri îi ceruseră lui Durdrin să conducă din 
nou o forță de atac în măsură să recucerească Klemplantul. La început, 
acesta refuzase, motivând că dacă nici ei nu respectau Regulamentul, atunci 
era de așteptat ca nimeni să nu-l ia în serios. Insistenţele fuseseră însă atât 
de mari, încât câţiva Johanssoni ajunseseră să-l întrebe ce anume se ascunde 
în spatele refuzului său de a conduce atacul. Durdrin nu-și putea permite 
luxul unor asemenea îndoieli şi se hotărâse să dea o lovitură dublă. Avea să 
conducă atacul împotriva Klemplantului și, într-un moment prielnic, vroia 
să facă saltul hiperspaţial până în preajma planetei Praxtor, unde să se 
alăture lui Bama şi celorlalți voluntari care erau gata să plece dincolo de 
granițele universului cunoscut, în încercarea de a-l regăsi pe Sfântul 
Augustin cel Nou. 

Șestov fusese cel care ticluise planul, și asta era evident, fiindcă el dădea 
destul de puţină atenţie acţiunilor pe care trebuia să le întreprindă Oksana în 
psiac. Misiunea ei era să menţină controlul asupra psiacului cât mai multă 
vreme și apoi să-l distrugă, plecând la rândul ei spre locul de întâlnire de 
lângă Praxtor. 

Erau conştienţi că încercarea lor avea multe puncte slabe, iar Durdrin se 
temea cel mai tare de zilele pe care Oksana trebuia să le petreacă singură în 
psiac. Nu-şi făceau iluzii că planul evadării lor ar fi putut rămâne secret 
prea multă vreme și era de aşteptat ca operatorii să se opună distrugerii 
psiacului. 

- Ai încredere. Eu sunt convinsă că mă voi putea descurca, zâmbi stins 
femeia. Ţii minte ce ne-a spus mama? E mai greu să construieşti ceva. De 


distrus... 

Ca întotdeauna când Oksana făcea apel la amintirile lor comune, Durdrin 
se simţi învăluit de sentimente contradictorii. 

- E important să nu te îndoieşti că încercăm să facem un lucru bun, că 
urmăm singura cale care ne asigură supraviețuirea. Ar fi fost desigur mai 
bine să fim mai mulţi, să salvăm milioane dintre ai noştri. 

Multă vreme înainte de a-și definitiva planul, Oksana și Durdrin 
meditaseră asupra moralității gestului lor. Din miliardele de clone ale 
galaxiei, ei doreau să salveze mai puţin de o sută. Durdrin spusese că, în 
fond, încercarea lor de a recrea patrimoniul genetic iniţial al celor O Mie de 
Voluntari însemna de fapt salvarea tuturor clonelor. Într-un târziu acceptase 
şi Oksana punctul acela de vedere, nu fără a sublinia însă cât de grăitor e 
faptul că tot ceea ce contează din ceea ce reprezintă ei e racla cu mostre 
genetice. 

Johansson o sărută lung pe buze şi se urcă în nava în care Șestov era 
pregătit să decoleze. Oksana nu avea nevoie să fie cu el pentru a ști că urma 
să se uite printr-un hublou până ce psiacul va fi devenit un punct minuscul, 
decupat în imensul ocean al Kyrallului. 

Femeia se trânti îmbrăcată în patul din camera pe care o împărţise cu 
Durdrin, şi se lăsă preţ de câteva momente pradă îndoielilor. Era convinsă 
că distrugerea psiacului ar fi reprezentat o pierdere nu numai pentru 
oamenii împăratului, ci și pentru întreaga rasă umană. Reconstruirea unei 
structuri similare și, mai ales, descoperirea unor noi operatori avea să 
dureze ceva vreme, îndeajuns pentru ca ea și ceilalți să-și piardă urma. 

Oksana zâmbi acestui gând. Nu era pentru prima dată când pleca să se 
ascundă. În fapt, întreaga ei viața fusese doar o înşiruire de minciuni și 
planuri menite a camufla secretul ei cel mai de preţ. Ca întotdeauna când se 
simţea deprimată sau înfricoşată, era pe punctul să se întrebe dacă amintirile 
din vremea primilor ani ai adolescenţei merită să se transforme într-un 
asemenea proiect de viaţă. Răspunsul acestei îndoieli nu prea mai conta 
însă, de vreme ce cursul acţiunilor fusese deja stabilit. lar Maestrul fusese, 
fără îndoială, cel mai înțelept om pe care îl întâlnise vreodată, genul de 
fiinţă al cărei echilibru interior se răsfrângea și asupra celorlalți, punând 
lucrurile în ordine și iradiind siguranţă şi stabilitate. Oare ce-ar fi zis clo- 
nele dacă ar fi ştiut care era sursa meditaţiilor ei despre caracterul efemer al 
civilizaţiei lor, despre smerenia pe care trebuiau să o aibă în faţa unei istorii 


atât de năvalnice încât îi ridicase din somnul care coborâse peste ei pe 
Vechea Terra, cu multe milenii în urmă? 

Se ridică hotărâtă să rezolve cea mai urgentă dintre problemele pe care 
trebuia să le ducă la bun sfârşit odată ce Durdrin plecase. Femeia aceea, 
Alaana, care era, fără îndoială, iscoada pe care Durdrin o căutase zadamic 
atâta vreme în psiac, reprezenta probabil singura ei șansă de a transmite un 
mesaj despre destinaţia pe care urmau să o aibă clonele din Arcă. 

Zâmbi unui gând tainic. Nici măcar faţă de ea însăși nu era în stare să 
accepte că, de fapt, tânjea după o apreciere a incredibilei loialităţi de care 
dăduse dovadă în toţi aceşti ani, expunându-se de nenumărate ori. Numai 
dragostea pe care i-o purta Durdrin îl împiedicase pe acesta să înțeleagă 
ceea ce se petrecuse cu adevărat în timpul excursiei lor pe mare, de pildă, și 
mai ales în Templul de pe Laesia. Avea mare nevoie ca toate aceste pericole, 
ca toate renunţările care îi marcaseră tinerețea să capete, măcar și pentru o 
clipă, aprecierea Maestrului. Știa că nu avea să aibe o șansă mai bună. 

Nu era însă numai nevoia de a se simți lăudată pentru eforturile sale, ci 
mai exista și necesitatea unui sfat în luarea celei mai importante decizii din 
viaţa ei. Istoria se apropia de o răspântie, iar ea ar fi putut să-l urmeze pe 
Durdrin, căutând căi pentru ca, în cazul în care clonele izbândesc, să încerce 
să ducă mai departe ceea ce o învățase Maestrul, dar, la fel de bine, putea să 
se desprindă de clone și să-și ia un loc în... Trebuia să recunoască faptul că 
nu era prea sigură care urma să fie locul ei în univers, dacă Maestrul ar fi 
decis ca ea să nu-l urmeze pe Durdrin. Porni hotărât spre aripa operatorilor. 

Trecu de cele doua uși ermetice, păzite de soldaţi, și se îndreptă cu pași 
mari spre camera Alaanei. Deşi era conştientă că femeia ar fi putut să fie în 
timpul serviciului, în psiac, decise să încerce întâi să o întâlnească în odaia 
mică în care vorbiseră şi prima oară. Ezită câteva clipe când trecu printre 
doi bărbaţi cu priviri rătăcite care se băteau ca niște copii, chiuind şi 
înjurând, dar care se opriră pentru a-i permite să treacă. După numai câțiva 
paşi trebui pur şi simplu să sară peste un bărbat destul de tânăr care poseda 
sălbatic o femeie care ar fi putut să-i fie bunică și care îl încuraja strigând 
cuvinte al căror înţeles deplin Oksana îl putea doar presupune. 

Ciocăni scurt și intră fără să aştepte răspuns. Abia când închise și o văzu 
pe Alaana îmbrăcată protocolar și stând într-o poziţie rigidă pe un scaun, 
realiză că femeia o aştepta. Întoarse fulgerător capul în stânga și în dreapta 
în căutarea vreunui atacator. 


- Nu te speria. Violenţa fizică e ultima dintre opţiunile mele. De altfel, 
uită-te la mine. Ce-aș putea să-ţi fac? 

Oksana se surprinse dându-i ascultare și analizându-i corpul uscăţiv, pe 
care vârsta îşi pusese pe deplin amprenta. Probabil că și în tinereţe femeia 
fusese mult mai firavă ca ea... 

- Știu de ce-ai venit, rosti într-un târziu Alaana. 

- Adevărat? întrebă Oksana, încercând ca speranța pe care o simţea 
înfiripându-se să nu i se citească în voce. 

- Vrei să mă omori. Am auzit că Durdrin a plecat, iar tu vrei să rezolvi 
problema pe care crezi că o reprezint eu. 

Sprâncenele Alaanei se apropiară imperceptibil. 

- Şi de ce aș vrea să te omor? Cea mai logică soluţie este să te silesc să 
colaborezi cu noi, să-ți trădezi stăpânii. 

- Nu ai cum să faci așa ceva. 

- Te înșeli, zâmbi Oksana. Unul din motivele pentru care noi am 
dezmembrat Imperiul vostru milenar în doar câţiva ani este lipsa noastră de 
sensibilitate la canoanele pe care voi le consideraţi că definesc umanitatea. 
Metodele noastre de tortură sunt mai aprige decât îți poţi imagina. 

- Nu ai de unde să ştii ce îmi pot eu imagina, zâmbi calm Alaana. În plus, 
faci greşeala fundamentală din care nu pot scăpa majoritatea conştiinţelor 
imature. Trufia te împiedică să pricepi adevăratul sens al vorbelor, spuse 
Alaana fără să-și ridice privirea din podea. 

- Asta ce vrea să însemne? șuieră cealaltă femeie. 

- Nu asculţi, nu pricepi sau nu vrei. Ți-am spus că violenţa fizică e ultima 
dintre opțiunile mele. Asta nu înseamnă însă că sunt neajutorată. 

Oksana simţea că discuţia alunecă pe o pantă nedorită, încercă să 
zâmbească şi spuse: 

- Și tu faci aceeași greşeală. Nu te îndoieşti că ştii care-mi sunt motivele. 

- Ceea ce spun şi ceea ce ştiu sunt lucruri pe care tu nu le poți judeca, îi 
întoarse zâmbetul Alaana. 

Femeile tăcură o vreme după care, luându-și inima în dinți, Oksana 
întrebă: 

- Am vreun motiv să te ucid? Eşti într-adevăr iscoada quinţilori 


- Și dacă aș fi? Ce-ai face atunci? 


Oksana şovăi pe punctul de a î se destăinui femeii aceleia despre care nu 
ştia mai nimic. Se răzgândi în ultimul moment și încercă să tragă de timp. 

- Am mai făcut greşeala asta o dată. Aceea de a încerca să-mi imaginez 
ce-ar fi dacă... Pe vremea aceea eram Johansson. 

Alaana își duse mâna la gură într-un gest involuntar. 

- ...da, ăsta e unul din secretele mele. Împărtășesc două memorii. Una 
este a unui bărbat. 

- Ceruri înalte! Și când s-a petrecut asta? Vreau să zic, câţi ani aveai când 
în tine s-au trezit amintirile unui bărbat în toată legea? 

- Șaisprezece, spuse sec Oksana. 

Alaana își duse iarăși mâna la gură, privind-o intens pe cealaltă femeie. 

- Ziceai de o greșeală, rosti ea într-un târziu. 


- Da. Pe vremea când eram Johansson, am încercat să-mi imaginez cum 
ar fi dacă eu şi ai mei am reuşi să desprindem lumea de toate prostiile care-i 
împărțeau pe oameni în creştini, musulmani, evrei... Am crezut că, dacă 
ştergem Ierusalimul de pe faţa Pământului, vom schimba cursul istoriei. N- 
am reuşit s-o facem şi, parcă pentru a-și bate joc de noi, istoria ne-a readus 
la viaţă într-un timp în care oamenii uitaseră oricum de religie. Iar timpul 
ăsta nu arată deloc aşa cum mi-aş fi dorit pe vremea când eram Johansson 
pe Vechea Terra. Ba chiar aş spune că e infinit mai dușmănos şi mai rece. 
De atunci, iau lucrurile unul câte unul. Așa cum fac și când îţi spun că nu 
pot şti ce aş hotărî dacă ai fi într-adevăr iscoada quinţilor. 

- 'Ţi-am mai spus, rosti calm Alaana. Nu ştiu unde sunt quinţii. Cel pe 
care îl serveam eu a murit în Abaţie. Ceilalți patru operatori au participat şi 
ei probabil la moartea quinţilor lor, fiindcă s-au dus dintre noi acum câţiva 
ani, având cu toţii minţile rătăcite. 

- Și tu? Tu de ce nu ai înnebunit? 


- Nu ştiu. Dar nu-mi poţi face o vină din asta. Poate că am fost mai tare, 
poate că a contat cum a murit quintul meu... Cine ştie? 

Oksana se desprinse de lângă ușă şi se așeza pe patul simplu, perfect 
aranjat, sprijinindu-şi coatele pe genunchi. 

- Ai avut dreptate. Am venit să te omor, zise ea ridicându-şi brusc 
privirea spre Alaana. 

- Am întotdeauna dreptate când e vorba să judec minţile omenești. În 
general, ştiu ce e în ele fiindcă pot privi nestingherită la gândurile cui îmi 


place. 

Mai repede decât putu să vadă Alaana, Oksana sări de pe pat, răsturnă 
scaunul, o ridică ținând-o cu brațul stâng și punân-du-i sub bărbie lama unui 
pumnal scurt pe care-l ţinea în mâna dreaptă. 

- Nu cred că te voi putea ţine mai mult de cincisprezece secunde. Dacă 
eşti într-adevăr ceea ce cred eu că ești, vei şti să scapi din situaţia asta. Dacă 
nu, atunci secretul meu nu trebuie să mai fie aflat de nimeni și vei sfârşi 
prin a cădea în cuțitul ăsta, rosti repede Oksana. 

Abia dacă apucă să-ţi tragă răsuflarea că își simţi capul gata să 
explodeze. Din străfundurile minţii ei se ridica o imagine atotcuprinzătoare, 
care deveni în scurt timp atât de pregnantă încât doar cu greu mai putea fi 
deosebită de realitate. Își simţea doar braţul stâng tremurând spasmodic. 

În faţa ochilor i se perindau valuri nesfârșite dintr-o materie vâscoasă 
verde în care înota ținându-și în mâini capul, care nu mai era legat de corp. 
Mirosul și gustul lichidului erau atât de scârboase încât abia dacă reușea să- 
şi cumpănească propria ţeastă, pe care o ţinea în palma stângă. Curgerea era 
însă din ce în ce mai rapidă și Oksana văzu că se îndreaptă spre o genune de 
carne roşie care pulsa bolnăvicios. Râul de fiere în care se zbătea părea că 
se varsă în ceva care... nu... nu putea fi adevărat. Oksana urlă din toate 
puterile. 

Se trezi întinsă pe pat şi înainte de a deschide ochii simţi pe frunte 
atingerea delicată a unei mâini care avea însă pielea aspră... 

- Aş fi putut să te omor, copilă. Ai fost nesăbuită. 

Oksana preferă să ţină ochii închiși. 

- Nu-ţi fie frică. Am văzut ce eşti. Ai o minte superbă, trebuie doar să 
înveţi care-ţi sunt adevăratele puteri şi mai ales care îţi e locul în universul 
ăsta. 

- Înseamnă că nu m-am înşelat, murmură Oksana. Eşti într-adevăr în 
contact cu ei. 

- N-am spus asta. Am pătruns adânc în mintea ta şi am văzut semnele. Nu 
ştiu cum ai ajuns așa, dar pentru mine e evident ca creierul tău e acela al 
unui quint imperial. Știu asta pentru că am mai văzut cum arată o asemenea 
minte. 

Oksana se ridică constatând cu uimire că nu simţea nici o durere sau vreo 
altă senzaţie care să-i amintească de viziunea grotescă pe care Alaana i-o 
impusese cu atâta forță. 


- Du-te! Acum e şi mai periculos să fim văzute împreună. Dumnezeule, 
cine şi-ar fi imaginat că Oksana Bint Laesia e în fapt quint imperial?! Du-te, 
hai du-te! 

- O să iei legătura cu ei? O să-i întrebi ce trebuie să fac? 

Alaana oftă din rărunchi. 

- Întreabă-te cum de am ştiut că vei leşina când te voi scufunda într-un 
râu de fiere izvorât din pântecele propriei tale mame. 

Oksana înghiți cu greu saliva pe care o simţi brusc amară. 

- Vezi? continuă Alaana. Știu mai bine decât tine care-ţi sunt întrebările și 
crede-mă că voi încerca să le aflu răspuns. Până atunci însă, e foarte 
important să nu ne vadă nimeni împreună. Du-te! 

Alaana nu-şi amintea să fi fost vreodată mai furioasă. Fusese cât pe ce să 
cadă în pumnalul Oksanei în momentul în care aceasta leșinase și, când se 
adunase de jos, era ferm hotărâtă să răsucească mintea adversarei ei până 
când nimeni să nu mai poată obţine detalii despre ceea ce se întâmplase în 
camera aceea. Tocmai se pregătea însă să-i aplice lovitura de graţie, când, 
pătrunzând adânc în mintea celeilalte, realiză într-un colț al conştientei, 
umbrit de vălul roşu al furiei, un amănunt: Oksana se mișcase prea repede. 
Aproape că nici nu o văzuse. 

Se calmase puţin și începuse să analizeze viziunea prin care mintea ei 
modela contactul cu celălalt creier. Ca și în cazul lui Xtyn, preferase să-și 
imagineze că mintea celeilalte e un castel prin care se poate plimba în voie. 
Privind mai atent, deosebi arhitecturi familiare, odăi şi tainiţe pe care le ştia 
aproape pe de rost. Îi trebuiră câteva minute bune, în care sondase în toate 
felurile mintea Oksanei, pentru a accepta evidenţa. Avea în faţa ei un quint 
imperial format după toate regulile Maestrului N'Gai Loon. Nu-șşi putea 
explica în ce fel ajunsese un quint să fie ideologul fundamentaliştilor dintre 
clone, dar nu avea sens să nege realitatea. Înţelese imediat și de ce reușise 
atât de uşor să pătrundă între gândurile femeii. Mintea quintului era 
formată, ea având până şi canalul căruia în mod normal ar fi trebuit să i se 
atașeze un operator personal în psiac. 

Verificase cu înfrigurare încheietura mâinii stângi a Oksanei. Lama de 
accun, care ar fi trebuit să fie acolo, lipsea însă și asta o aruncase din nou 


pradă îndoielilor. Intrase din nou în mintea celeilalte și se convinsese încă o 
dată. Era în faţa celui mai mare mister pe care îl văzuse vreodată. 

Pradă unei furii atotstăpânitoare, Alaana se întinse pe pat și, graţie puterii 
extraordinare a minţii ei, începu să cutreiere Kyrallul. Era ca și cum s-ar fi 
plimbat noaptea printr-o pajiște plină cu licurici, fiecare luminiță fiind o 
conştiinţă. Cea a lui Xtyn strălucea de departe cel mai tare și Alaana se 
hotărî să caute în jurul ei. Deosebi și licărul stins, de un verde delicat, al 
arborilor aceia ciudaţi cu care se hrăneau băștinașii și care păreau să aibă şi 
ei un câmp mental rudimentar și inexplicabil, luminile identice ale 
tovarășilor lui Xtyn, strălucirea celor doi quinti... Ah, da, asta era ceva nou! 
Ţinându-şi ochii încă închişi, Alaana se încruntă și urlă de-a dreptul în 
mintea lui N'Gai Loon: 

Ce-ai gândit când mi-ai ascuns atâta vreme prezenţa unui quint în psiac? 

Femeia alesese din nou viziunea în care mintea ei era un dragon cu voce 
tunătoare, care făcea să tremure până și cele mai intime resorturi ale 
gândirii celuilalt. Alaana percepu o lumină ciudată, care o uimi, fiindcă ştia 
că ea corespunde de cele mai multe ori încântării. 

- Deci aşa trebuie să fie, auzi ea gândul Maestrului. 

Ce anume? tună din nou Alaana. 

- Să vorbeşti cu un operator! E ca şi cum ai fi aici. 

Lasă prostiile! Spune-mi cum de-ai avut nesăbuinţa... 

- Femeie, chiar dacă poți intra în mintea mea, asta nu înseamnă că ţi se dă 
voie să mi te adresezi! 

Să mi se dea voie? Asta-i bună! Șaptesprezece ani! Atâta vreme m-am 
expus! Aș fi putut fi executată oricând, dacă ar fi existat chiar și cea mai 
mică bănuială că te servesc pe tine și pe quinții tăi. Asta ca să nu mai 
vorbesc că, dacă aș fi vrut cu adevărat, aș fi intrat în istorie ca femeia care 
a distrus definitiv dinastia Boszt. 

- Şi de ce te-ai supărat? 

Fiindcă era să-ţi omor cel de-al cincilea quint! 

Edificiul care era mintea lui N'Gai Loon aproape că se nărui. Alaana 
simţi surpriză, încântare, frică, surescitare şi chiar fericire, toate în cote 
destul de mari pentru un om de vârsta lui N'Gai Loon. 

Mintea bătrânul Maestru avea un fel de a povesti pe care Alaana nu îl mai 
întâlnise la nimeni. Deși era prima dată când intra în contact telepatic cu 
cineva, fiindcă mintea lui nu putuse fi contactată pe vremea când se afla pe 


Z, N'Gai Loon se descurca admirabil cu naraţiunea aceea. Evenimentele se 
succedau de parcă ea ar fi asistat la derularea unui film, fiind deopotrivă 
spectator şi operator al aparatului de proiecţie. 

Imaginile arătau un N'Gai Loon ceva mai tânăr, furișându-se pe o Planetă 
Agricolă. Intenţiile sale erau nu numai evidente, ci și logice. Dacă ar fi 
reuşit să identifice pe una din Planetele Agricole un individ apt de a deveni 
quint, atunci efortul gigantic de selecţie ar fi devenit cu mult mai simplu. În 
ciuda numărului mare de indivizi, Lumile Agricole aveau o varietate 
genetică relativ redusă și o cercetarea genealogică simplă I-ar fi adus pe 
N'Gai Loon în postura de a alege exact pe cele mai nimerite dintre clone 
pentru a deveni quinți imperiali. 

Quintaratului îi era din ce în ce mai greu să găsească exemplare umane 
cu calităţile psihice şi somatice necesare începerii antrenamentului de quint. 
Lumile Agricole păstrau însă vigoarea unor genomuri mai vechi. Găsirea pe 
una din ele a unui candidat potrivit însemna că, în caz de nevoie, pe oricare 
altă Planetă Agricolă exista cel puţin un individ cu caracteristici optime 
pentru a fi recrutat. În acest fel, pregătirea unui quint nou ar fi durat doar 
câteva luni şi s-ar fi mărginit la antrenamente, evitându-se etapa chinuitoare 
a căutărilor unui exemplar uman potrivit. 

Lumile Agricole erau însă ocrotite de cele mai severe legi confederative 
şi imperiale. Aterizarea pe una din ele și, implicit, contactul cu băştinaşii 
erau pedepsite cu moartea, fiindcă riscau să compromită delicatul program 
religios al Abației. Maestrul quinților riscase însă şi aterizase pe Laesia, 
camuflându-și nava pe fundul unui fluviu și deghizându-se în păstor. 
Observase apoi preţ de câteva săptămâni oamenii din jur până când o 
văzuse pe Oksana răpunând, înarmată doar cu un cuţit, două animale de 
pradă, fiecare de trei ori mai mare decât ea. Fusese atât de uimit de curajul 
şi abilitatea fetei încât nici nu băgase de seamă că animalele omorâte 
fuseseră de fapt atrase de turma lui. Reușise să o ademenească pe fată destul 
de uşor, promiţându-i câţiva pui din turma sa de animale bizare, de la care 
localnicii obțineau mai toate produsele care făceau obiectul manipulării lor 
religioase. 

Prima dintre operaţiile laborioase prin care N'Gai Loon modifica creierul 
candidaților săi fusese o reușită perfectă. Mintea fetei părea să fie clădită 
încă de la început pe structura care se cerea unui quint. Reflexele sale erau 
extraordinare, iar căile neuronale avea tendința permanentă de a fi 
scurtcircuitate. N'Gai Loon terminase transformarea fizică a creierului fetei 


în doar câteva săptămâni şi apoi plecase. Știa din experienţă că nu e bine să 
tulburi un quint în momentul în care îşi descoperă abilitățile de mișcare. 
Plecase de pe Laesia convins că descoperise o cale simplă de a-și recruta 
quinţii şi cu gândul să se întoarcă după optsprezece luni. Nimeni nu ştiuse 
de încercarea asta şi, din păcate, odată cu cea de-a Doua însămânţare, 
pierduse contactul cu fata. Sperase însă mereu că Oksana avea să-și urmeze 
calea şi să se întoarcă la el cândva. Deşi nu intuise evenimentele dramatice 
ale celei de a Doua Însămânţări, N'Gai Loon îşi povăţuise eleva ca, în cazul 
în care erau în imposibilitatea de a comunica, ea să facă în așa fel încât să 
ajungă într-un loc cât mai important. Pe povaţa aceasta se bazaseră 
şaptesprezece ani de speranţe care se dovediseră până la urmă întemeiate. 

N'Gai Loon era extrem de bucuros să afle că munca sa, motivul ascuns 
pentru care refuzase în toți aceşti ani să pregătească un alt quint, nu fusese 
în zadar şi că beneficia de o asemenea iscoadă. 

Stii ce-ai merita? Stii ce-ai merita, bătrân nesăbuit, repetă Alaana, 
dându-i fiori lui N'Gai Loon. Ar trebui să te scopesc chiar acum, sau ar 
trebui să-ţi retez măduva spinării, să te transform într-o legumă. 

- De ce spui asta? gândi sincer mirat N'Gai Loon. 

Fiindcă ești egoist precum toţi bărbaţii. În mintea asta șubredă a ta nu 
încăpeți decât tu şi prețiosul tău ordin. Stii ce i-aifăcut? 

- Da. Am transformat-o într-unul din cele mai excepţionale exemplare 
umane care au trăit vreodată. 

Ba nu! Ai transformat-o într-una dintre cele mai nefericite fiinţe care a 
existat vreodată! Indiferent ce va fi fost ceea ce i-ai făcut în creier, 
modificările astea au dus la trezirea a două conștiințe în mintea ei. Nici nu 
vreau să mă gândesc cum e să te pomenești că îţi împărţi mintea și sufletul 
cu un soldat grosolan și cu o femeie blazată, când, cu doar câteva ore 
înainte, ai fost o copilă inocentă, la vârsta iubirilor platonice. 

- Ai timp de sentimentalisme ieftine, gândi N'Gai Loon cu nepăsare. 
Crezi că-i pasă cuiva ce simţim cu adevărat? Ce importanță mai are astăzi 
ce a simţit Bella când a constatat că a făcut o prostie imensă provocând 
Abația? Te înşeli. Spune-mi mai bine cum ţi-ai dat seama că e quint. Nu are 
lamă de accun... 

Fu rândul Alaanei să povestească despre percepţia ei asupra minţilor 
celor din jur. Îi spuse că învățase să-și imagineze gândirea celorlalţi ca fiind 
un imens palat şi că, cu siguranţă, viziunea asta ajunsese în timp să 
modeleze exact mintea cuiva. Îi povestise despre anii lungi în care, 


deznădăjduită că nu-l putea iubi omeneşte pe Rim, hoinărise prin mintea lui, 
care-i devenise la fel de familiară ca și o clădire imensă pe care ar fi 
cutreierat-o fără încetare. Puțin lipsise însă ca asemănarea izbitoare dintre 
mintea Oksanei și cea a lui Rim să treacă neobservate. 

Alaana simţi o căldură pe care o cunoștea bine și se grăbi să se retragă 
din mintea bătrânului Maestru înainte ca neîncrederea pe care o anticipase 
să prindă contur. Extenuată, adormi imediat. 

- Va trebui să hotărâm nişte chestiuni importante în privința Alaanei, le 
zise imediatN'Gai Loon quinților. Tocmai a pătruns în mintea mea şi mi-a 
dat poate cea mai bună veste cu putință. Simt însă că nu-mi spune tot 
adevărul. Nu ştiu ce anume, dar cu siguranță are ceva de ascuns. 

- E greu de crezut, domnule, că ne putem ascunde ceva unul altuia în 
timpul contactului telepatic, clătină din cap neîncrezător Leka Hinnedi. 

- Niciodată să nu subestimezi mintea unei femei. Fiindcă rişti să ignori 
lucruri splendide, ascunse în cotloane în care noi bărbaţii suntem obișnuiți 
să nu căutăm niciodată. 


"Johanssonii mă acuză că vreau să ne retragem, să renunțăm la ceea ce ni 
s-a oferit. Nimic mai fals. Părerea mea e că nici măcar nu am câştigat ceea 
ce ni se pare a fi puterea galactică şi de aceea o retragere nu e un act de 
laşitate, ci o acţiune logică şi necesară. Ştiu că paragraful acesta poate 
însemna condamnarea mea, dar accept sentinţa asta cu fruntea sus. Dacă nu 
vedeţi noima celor scrise de mine, oricum situaţia e mult prea disperată 
pentru ca destinul meu să mai conteze în vreun fel." 

Oksana Bint Laesia - Introducere în studiul Regulamentului canonic 


31. - SIRE, SUNTEM ÎNTR-UN IMPAS TOTAL. Noi nu mai avem pe 
orbită decât o singură escadrilă de piloţi zeţi, în timp ce ei nu mai au forţe 
terestre, dar nici ținte de lovit. Ar trebui să ne aşteptăm să atace adăpostul... 


- Mă îndoiesc, clătină Bella din cap privindu-l fix pe Leka Hinnedi. 

Quintul realiză că împăratul era încă sub impresia morţii brutale a 
profesorului său, Aristan Fargo, ucis chiar de prima salvă lansată de 
infanteria clonelor, care desantase fulgerător pe Tengys şi se aruncase într- 
un atac sălbatic asupra Klemplantului. 

Bella însuși fusese salvat de Allin Perse, care intuise imediat proporţiile 
atacului şi își dusese împăratul într-un adăpost sigur, săpat sub palatul 
imperial. Din postul de comandă instalat cu multe secole la aproape un 
kilometru sub suprafaţa planetei, Bella văzuse eroismul zeţilor, cărora părea 
să nu le pese de dispariţia lor fizică. Clonele intuiseră că o singură 
încărcătură laser nu îi poate afecta şi de aceea puseseră la punct un 
dispozitiv de o simplitate răpitoare: legaseră împreună două puști de asalt şi 
obținuseră o armă ceva mai grea, dar care putea răpune un zet la a patra 
salvă. 

Bella retrăise pentru câteva ore experienţe cu care sperase sa nu se mai 
întâlnească, contemplând simplitatea şi ferocitatea cu care luptau urmașii 
clonelor de pe Lumile Agricole. Nu riscau inutil, dar lupta părea că le 
induce un fel de stare iraţională, care le împingea mereu spre muchia 
prăpastiei. Acte eroice individuale, coroborate cu o înțelegere profundă a 
felului cel mai eficace de a produce maximum de distrugeri folosind 
minimum de mijloace, îi făcea pe aceşti soldaţi, readuși de undeva din 
negurile istoriei terrane, un adversar cu care armatele imperiale regulate nu 
se puteau lupta de la egal la egal. 

Corpul de gardă, reasamblat rapid fie din oameni experimentați dar prea 
bătrâni pentru a lupta, fie din tineri care nu mai participaseră niciodată la o 
bătălie adevărată, fusese spulberat imediat și, dacă n-ar fi fost încercarea 
disperată a quinţilor de a distruge avangarda clonelor, probabil că soldaţii ar 
fi fost masacrați în doar câteva minute. 

În luptă se aruncaseră însă imediat zeţii, care reușiseră o vreme să îi țină 
pe oameni la distanță de reşedinţa regală. Schimburile de focuri se 
stabilizaseră şi Bella aproape că putea distinge liniile de conflict. Se grăbi 
să spună quinţilor că oamenii păreau că luptă aşa cum fuseseră obișnuiți 
demult, pe Pământ. Leka Hinnedi tocmai își exprima îndoiala când 
camerele de luat vederi se vaporizară, lăsând monitoarele din adăpost fără 
nici un fel de semnal despre ceea ce se petrecea afară. Transmisia se 
restabilise abia peste un minut, după ce trecuse pe imaginile furnizate de un 
satelit. La vederea peisajului, Bella aproape că înebunise de furie. Clonele 


profitaseră că zeţii nu reușeau să înainteze şi puseseră dispozitive automate 
care să mimeze prezenţa lor. Se retrăseseră apoi foarte operativ și lansaseră 
un bombardament termonuclear. Tot ceea ce fusese Klemplantul și cei 
aproape un miliard de locuitori ai săi devenise acum o ruină vitrificată. 
Imaginile panoramaseră îndelung pe sutele de mii de kilometri pătraţi pe 
care se întinsese cea mai mare aglomeraţie urbană a Galaxiei și semnele de 
viaţă erau foarte plăpânde. La fel se întâmplase și cu noul oraș al zeţilor, 
care nu lăsase nici măcar cel mai mic semn că existase vreodată. 

Între timp, pe orbită, clonele aleseseră o cu totul altă strategie. 
Îngrămădiseră atâtea nave de atac încât zeţii, deși erau evident mult mai 
mobili decât adversarii lor umani, nu reușeau să se ferească de tirul 
concentrat. Deşi bătălia de pe orbită durase ceva mai mult decât cea de la 
sol, până la urmă zeţii trebuiseră să se recunoască învinși și aterizaseră 
foarte aproape de intrarea în adăpostul imperial. 

Cuprinse de euforia victoriei, clonele încercaseră să atace şi intrarea în 
buncărul în care se afla Bella. Quinţii și zeţii făcură însă minuni și, după ce 
pierduseră mai bine de două mii de combatanți, clonele se retrăseseră pe 
orbită, de unde își planificau probabil următoarea lovitură. 

- Ne-au atras în capcană, asta au făcut. În mod deliberat au slăbit 
apărarea Klemplantului. lar noi l-am ascultat pe Zuul şi ne-am năpustit 
chiar în ambuscada lor, se tângui Bella.. 

- Nu împărtăşesc întru totul viziunea asta, Sire, tuşi politicos Leka 
Hinnedi. Cred că pur şi simplu au învăţat să se lupte cu noi. Era de 
aşteptat... 

- Da, acum o să-mi spui că N'Gai Loon m-a prevenit. 

- Nu, Sire, nu mi-aş permite. Datoria mea este să vă apăr, indiferent de 
deciziile pe care le-aţi lua. Judecată din acest punct de vedere, conduita mea 
de azi mă mulțumește pe deplin. 

Bella sări în picioare și se proțăpi în faţa quintului său, a cărui statură 
impresionantă făcea ca întreaga scenă să aibă un aer ușor caraghios. 

- Dar dacă nu ai fi atât de disciplinat şi de respectuos, atunci ce ai avea de 
ZIS? 

Hinnedi șovăi câteva clipe apoi rosti simplu: 

- Cred că a fost o greşeală să-l lăsaţi pe Zuul să plece cu celelate două 
mătci. Și la sol, dar mai ales în spaţiu, ne-au înfrânt fiindcă au fost mai 
mulți. Dar asta nu se va putea întâmpla mereu, fiindcă şi resursele lor sunt 


limitate. Și, dacă e să merg cu presupunerile şi mai departe, aș putea spune 
că şi ei ştiu lucrul ăsta... 

- Mda, bombăni Bella. Dar, vezi tu, decizia de a-i lăsa pe Zuul şi pe 
mătcile alea să plece nu a fost tocmai una la care să mă fi putut împotrivi. 
Nici nu puteam să explic extratereștrilor elemente de teorie militară şi nici 
nu cred că aș fi găsit alte argumente care să-i oprească. 

Heyyn Tars intră în camera de control arborând un zâmbet triumfător. 

- Patru sute douăzeci şi doi de ani putem trăi cu rezervele pe care le avem 
aici. 

Bella îl privi uimit. 

- Şi de ce eşti aşa de bucuros? Ce motive avem să ne bucurăm că am 
schimbat o închisoare cu alta?... 

Tars tăcu brusc sesizând mânia împăratului: 

- Îmi permit să vă atrag atenţia, Sire, că situația noastră nu e nici pe 
departe atât de delicată ca pe Z. Avem aliaţi puternici... 

- Da, da! îl întrerupse din nou Bella. Aliați care vor fi distruși de îndată 
ce reintră pe orbita Tengysului. Și, în plus, cine știe când vor decide zeţii şi 
soldaţii noștri să se întoarcă. Ah, numai dacă am fi avut un singur operator! 

Exclamaţia lui Bella conţinea un reproş voalat. În atacul asupra palatului 
imperial pieriseră şi cei doi operatori care reuşiseră să reia contactul cu 
Alaana, în încercarea de a reface o reţea minimală de comunicaţii. Bella 
strigase de câteva ori la quinţii săi, certându-i fiindcă nu reușiseră să 
împiedice moartea operatorilor. Nici Leka Hinnedi și nici Heyyn Tars nu 
protestaseră, deși era evident că acuzaţiile împăratului erau nedrepte, de 
vreme ce singura lor preocupare fusese să-l salveze pe el din calea 
infanteriei dezlănţuite a clonelor. 

- Măcar femeia aia, Alaana, dacă v-ar contacta mai repede! Quinţii 
păstrară tăcerea. Fuseseră nevoiţi să îi descrie în 

amănunt felul în care reuşeau să comunice mental cu Alaana, dar asta nu 
făcuse decât să îl supere şi mai tare pe Bella, care aflase că trebuia să 
aştepte ca Alaana să-i contacteze. 

- Spune-mi cum simţi, începu el deodată privindu-i fix pe Hinnedi. Te 
doare capul? Simţi o furnicătură, îți urlă o voce în cap sau poate ţi se 
aprinde o lumină? 

- E mai degrabă ca şi cum aş citi un text, Sire, răspunse calm quintul. Dar 
asta numai fiindcă nu am reuşit niciodată să fiu la înălțimea colegilor mei. 


- Cum adică? se miră Bella. 


- Şi Allin și mai ales Heyyn primesc mesajul ca și cum ar urmări o 
imagine filmată. În felul acesta se pot transmite mult mai multe... 

- Nu asta te-am întrebat. Știu bine cum își transmit operatorii semnalele. 
Spune-mi mai bine cum simţi când vrea să intre în contact cu tine! 

Quintul îşi permise un surâs. 

- Alaana e destul de brutală. Vreau să spun că nu obișnuieşte să ne 
prevină sau să ne ceară voie. Demult, pe vremea când ne-a găsit pe Z, ne-a 
spus că nu poate risca proceduri mai delicate de contact. Pentru mine sirena 
unei barje de minereu de pe Laesia... 

- lar pe mine mă face să percep mediul înconjurător de parcă aș fi în 
spaţiul gol, completă Heyyn Tars. 

- Ciudată mai e şi femeia asta, bombăni Bella. 

Quinţii se priviră fără vorbe. Discutaseră îndelung ce semnificaţie putea 
avea faptul că simbolurile la care recurgea Alaana pentru a le atrage atenţia 
că se află în contact psi cu ei reprezentau cele mai intime motive de groază, 
care coincideau de cele mai multe ori cu momentele cele mai dificile din 
viaţa lor. Allin Perse fusese gata să se înece sub o barjă de minereu pe 
Laesia, în timp ce Heyyn Tars orbitase de trei ori în jurul planetei Z până a 
fi recuperat de o navetă de salvare. N'Gai Loon era de părere că Alaana nu 
folosea în mod deliberat aceste simboluri, ci apăsa mai degrabă pe o pârghie 
despre care nu ştia ce are la celălalt capăt. 

- Şi acum? Nu te simţi cumva ca și cum ai pluti în spaţiul liber? întrebă 
brusc Bella. 

- Deloc, murmură Heyyn Tars, care părea că luase în serios întrebarea 
împăratului şi se concentrase asupra percepţiilor sale de moment. 

- Sire, cred că ar trebui să ştiţi că, ultima dată când am comunicat cu ea, 
poziţia şi acoperirea Alaanei erau amenințate serios. 

- Păi nu am de ce să mă mir, pufni Bella. La ce mă puteam aștepta de la 
un om atât de nesăbuit precum Maestrul vostru? Chiar stau şi mă întreb 
dacă nu cumva lucrurile sunt legate şi stă Imperiul să se năruie fiindcă acela 
care ar fi trebuit să îi conducă pe quinții mei întru înţelepciune și echilibru 
s-a scrântit şi a ajuns un aventurier. Să nu îndrăzniţi să-mi spuneţi că 
aterizarea lui N'Gai Loon pe Kyrall nu are nimic de-a face cu necazurile 
Alaanei! exclamă furios împăratul. 


- Cu tot respectul, Sire... 


- Aha, ba îndrăzniţi! Foarte bine. la spuneţi-mi atunci cum se face că 
Alaana asta a voastră a fost de neatins preţ de șaptesprezece ani şi chiar 
acum, când avem mai multă nevoie de ea, este în pericol... 


- Cu tot respectul, Sire! repetă pe un ton ceva mai ferm Heyyn Tars. 

Uimit, împăratul se întoarse spre quintul său, care dădea cu frenezie 
comenzi camerei de luat vederi de pe micul satelit spion instalat pe orbită. 
Imaginea își pierdu o vreme din claritate și apoi se focaliză asupra unui 
grup de puncte care părea o constelație îndepărtată. 

- Ce e? se răsti Bella. 

- Cred că de Tengys se apropie o flotă extrem de numeroasa. 


- E clar, se lăsă Bella să cadă într-un scaun care scârțâi sub greutatea lui. 
Au aflat că suntem prinşi aici şi îşi aduc armamentul de obliterare planetară. 

- Nu cred, Sire! Mi se pare că navele clonelor se mișcă spre o poziţie 
defensivă pe o orbită joasă. E evident că se tem de forţa care se apropie și 
vor să se pună între ea şi planetă pentru a nu putea fi atacați cu toată puterea 
de foc. 

Bella se concentră asupra ecranului şi văzu un adevărat nor de nave care 
se apropiau în viteză de Tengys. Ca un făcut însă, în acel moment, satelitul 
spion pierdu contactul vizual cu ceea ce se întâmpla pe orbită, trecând în 
spatele siluetei masive a planetei capitală. 

- Ce s-a mai întâmplat acum? strigă Bella, frustrat. 

Tars îi explică cu răbdare, dar nu apucă să termine că Allin Perse, care 
trecuse în fața unui echipament de comunicaţii din spatele posturilor 
principale, exclamă cu bucurie în glas. 

- Nu ştiu dacă o să vă vină să credeţi, dar sunt ai noştri. 

- Imposibil, murmură Bella, cum au ştiut că... 


- Avem din nou contact video, strigă Tars. Am reușit să mă cuplez la 
camerele de luat vederi ale vânătorilor noştri. 

Monitoarele din toată încăperea începură să prindă viaţă, arătând imagini 
dintre cele  îmbucurătoare pentru împărat. Pilotând în stilul lor 
inconfundabil, cu manevre îndrăzneţe, foarte exacte și mai ales extrem de 
rapide, escadrilele de zeţi pătrunseră adânc în flota de crucișătoare cu care 
atacaseră clonele. Quinţii făcuseră mai devreme observaţia că, pe lângă 
multe avantaje, conceptul învechit pe care îl aveau despre război adusese 


clonelor şi un dezavantaj major. Ele păreau insensibile la un adevăr pe care 
strategii imperiului îl înţele-seseră în urmă cu multe secole. În spaţiu, acolo 
unde termenii de comparaţie erau planetele, stelele și distanţele de ani 
lumină, navele mici erau cu mult mai eficiente decât cele mari. Ceea ce se 
câștiga în putere de foc era compensat de lentoarea cu care reușeau navele 
mari să evolueze în preajma planetelor, acolo unde, de fapt, se duceau mai 
toate bătăliile orbitale. 

Două dintre crucișătoarele clonelor explodară simultan umplând ecranele 
de o lumină care îi făcu până și pe quinti să li se pară că întregul Tengys se 
zguduise în urma cataclismului de pe orbită. Bătălia între vânători era însă 
destul de aspră şi se întinsese într-un adevărat inel în jurul ecuatorului 
imensei planete. Zeţii loveau chirurgical, trăgând numai atunci când erau 
siguri că loveau ţinta, în timp ce oamenii se năpusteau cu toate tunurile 
ionice aduse la incandescență, împrășştiind radiaţii mortale, care creau 
adevărate breşe în frontul compact al zeţilor. 

- Nu se poate! De unde au atâtea nave și mai ales de unde au atâta 
austral? continuă să bombănească Bella. 

- Sire, cred că am reuşit să iau legătura cu colonelul Rotte. Bella se 
repezi spre consolă: 

- Rotte, nu credeam să fiu vreodată atât de bucuros să-ţi revăd faţa aia 
pocită! 

Încântat de complimentul pe care i-l făcuse împăratul refe-rindu-se la 
cicatricea pe care refuzase să şi-o repare fiindcă fusese căpătată în luptă, 
militarul duse mâna la un chipiu imaginar, într-un gest pe care îl 
împrumutase probabil de la clone. 

- Sire, nu ştiu ce a fost în capul arătării ăleia, dar a insistat atât de mult să 
venim încât am ascultat-o până la urmă. 

- Lasă asta! Spune-mi de unde ai toate navele astea? 


- Le-am cucerit pe Alderbaraan. Cu tot cu încărcătura de austral... Pe care 
însă am folosit-o pentru a veni aici să apărăm... 

Vocea lui Rotte se opri într-un tremur subit. 

- Sire, spuneţi-mi, este adevărat ceea ce văd? Klemplantul e... 

Fără a mai aştepta un răspuns, militarul scoase un strigăt animalic şi lovi 
cu pumnul în masă apoi începu să dea o serie de ordine. Ca şi cum întreaga 
flotă nu ar fi fost decât o extensie a corpului său, navele imperiale părură că 
se mișcă de două ori mai repede. 


O falangă alcătuită din şaisprezece vânători ai clonelor se năpusti spre 
nava amiral a flotei imperiale, acolo unde Bella ştia că se găseau Zuul și 
cele două mătci. Ca și cum ar fi aşteptat această manevră, câteva navete 
imperiale se năpustiră în breşa creată de plecarea atacatorilor şi se lansară 
într-un slalom nebunesc printre navele clonelor, lăsând în urmă încărcături 
explozive. Încercând să evite atacul acela neașteptat, liniile adverse se 
dezorganizară şi navigația intră pe pilot automat pentru a se evita 
coliziunile. Mai rapizi şi mult mai pregătiți pentru o asemenea 
învălmășeală, piloții zeţi începură să dea lovituri reuşite una după alta. 

Bella privea însă spre nava în care bănuia că se afla Zuul și care era 
supusă unui tir distrugător. Învelișul exterior era avariat şi una din punți își 
pierduse probabil etanşeitatea. 

Chiar când părea că e gata să explodeze însă, în ciuda masivităţii sale, 
crucișătorul păru că devine imaterial pentru o clipă şi Bella avu senzaţia că 
de pe suprafaţa lui pleacă simultan şaisprezece raze laser. Instantaneu, în 
jurul lor apărură tot atâtea mingi de foc, în care se topiră atacatorii. 

- Aţi văzut asta? strigă Bella, dar felul în care îl priviră quinţii îi fu de 
ajuns ca răspuns. 

- Câte tunuri laser de calibru greu are crucișătorul nostru? 

- Unul, Sire, situat chiar pe vârful de înaintare. 


- Nu se poate! Tocmai am văzut... Împăratul se opri între-bându-se dacă 
el ştie cu adevărat ce a văzut. 

Nu exista decât o singură soluţie logică. Montaseră mai multe tunuri și 
aveau tot atâția servanţi. Cu toate acestea, i se păruse că nava parcă îi ochise 
pe toți atacatorii deodată. Percepuse, foarte vag, un tremur al contururilor, 
dar el ar fi putut fi şi un defect al transmisiei destul de precare pe care o 
realiza nava lui Rotte. 

Împăratul dori să povestească quinţilor ceea ce văzuse, dar un impuls de 
moment îl făcu să tacă. Se concentra asupra monitoarelor care dezvăluiau 
acum o bătălie dezlânată în care navele clonelor încercau să reziste în 
formaţii sferice iureșului zeţilor. Forţele imperiale preluaseră inițiativa și 
încă două crucișătoare ale clonelor explodară, unul după altul. 

- Fug! Am văzut o navă care a plecat. A intrat în hiperspaţiu? 

Confirmând parcă ceea ce văzuse Heyyn Tars, navele clonelor porniră pe 
direcții de evadare din câmpul gravitațional al 'Tengysului. Zeţii și forțele 
imperiale nu le urmăriră. În doar câteva secunde pe orbită rămăsese numai 


liota de nave pe care o condusese înapoi spre planeta capitală colonelul 
Rotte. 

- De unde-ai știut de atacul clonelor? îl întrebă Bella pe Zuul, care, ca de 
obicei, se legăna pe picioarele sale firave părând gata să cadă. 

- Părinţii simt când alt părinte moare. Ei știut părinte Tengys omorât, 
spus la mine, eu spus militar, el nu vrut, dar eu spus încă o dată. 

- Da, da, zise Rotte. Încă o dată, şi încă o dată, de vreo patru sute de ori. 
lar, dacă e s-o spunem pe-aia dreaptă, atunci tare mă îndoiesc eu că a fost 
prevenit de arătările alea mari. El era cu mine, iar mătcile, sau cum naiba li 
s-o mai fi zicând urâţeniilor ălora, erau hăt pe sol, încercând să construiască 
un oraș. Dar poate că nu au nevoie să fie unii lângă alţii și comunică prin 
gânduri. Cine naiba poate şti? 

- Aşa-i Zuul? vru să ştie Bella. 

- Eu nu înţelege vorbe colonel 'otte. Nu pricepe. 

- Spune că n-ai vorbit cu părinţii. 

- Vorbit, vorbit. Ei spus mine moarte... 

- Nu o să ajungeţi la nici un rezultat, Sire. Două zile l-am întrebat de 
unde știe şi n-am obţinut nici un răspuns. Ori se preface, ori, într-adevăr, 
animalele astea au în ele un fel de comunicare pe care noi nu-l înțelegem. 

Cei doi quinţi intrară grăbiţi în sala de comandă a crucișătorului imperial, 
acolo unde se retrăsese Bella după ce-și abandonase adăpostul subteran. 

- Sire, nu mai avem de ce să rămânem aici. Cel puţin deocamdată. Au 
supravieţuit cu puţin peste o mie de oameni. 

Sentința, dată cu detașarea specifică quinţilor, cufundă întreaga punte 
într-o linişte cu nuanţe tragice. Știau cu toţii că În Klemplant pieriseră nu 
numai un miliard de oameni ci și cele mai însemnate realizări a două 
milenii de umanitate. 

- Și ce credeţi că ar fi indicat să facem acum? întrebă Bella încercând 
zadarnic să-și ascundă lipsa de idei. 

- Singura opţiune valabilă rămâne să atacăm Kyrallul. Atâta vreme cât nu 
vom avea controlul psiacului, vom fi incapabili să împiedicăm genul ăsta de 


coordonare a clonelor, care a facilitat un atac de o asemenea amploare. 
Exista însă o problemă. 

- Nu se întâmplă așa întotdeauna? zâmbi trist împăratul. 

- Alaana mi-a transmis acum câteva minute că, din ordinele 
Johanssonului de acolo, psiacul a fost încărcat cu explozibil. La primul 
semn de atac orbital, îl vor arunca în aer. 

Bella îşi trecu mâna prin păr, privindu-i superior pe toţi ceilalți şi se 
cufundă în scaunul său. 

- Grozav, zise el privind în jur. Acum o zi, sala tronului era cea mai mare 
încăpere din întregul univers. Astăzi domnesc de pe puntea unui crucișător 
obișnuit. Există şi avantaje în asta... Scaunul pe care stau acum e mult mai 
confortabil decât tronul. 

Johansson lovi cu putere mânerul fotoliului său de pilotaj, ceea ce-l făcu 
pe Şestov să-i întoarcă o privire contrariată. 

- Ce-ai păţit? 

- Nu mă pot împăca la gândul că nu am reușit să eliminăm trădătorul 
acela din psiac. 

Șestov preferă să tacă. Apariţia neașteptată a flotei zeţilor le oferise o 
ocazie excepțională de a fugi, de a dispărea. Fuseseră pregătiți dinainte și 
demontaseră emițătorul care permitea identificarea navelor, așa încât pentru 
calculatoarele tactice de pe crucișătoare, nava lor dispăruse în luptă. 

- Ne angajasem demult pe un drum, bătălia asta nu a schimbat nimic... 
Încercă Șestov să-l consoleze. 

- Nu e vorba de asta. Mă întreb ce soartă o fi avut Oksana. Când am 
plecat rămăsese să o neutralizeze pe femeia aia. Ori nu era ea spionul, ori... 

- Îţi faci griji degeaba. Ai să vezi că Oksana o să ni se alăture imediat pe 
orbita lui Praxtor și că planul nostru va reuși. 

- Ce te face să fii atât de încrezător? întrebă Durdrin. 


- Însăși bătălia asta de pe Tengys. Dacă mișcările noastre ar fi fost 
coordonate cu adevărat, dacă am fi avut o voinţă unică la comandă, cred că 
i-am fi putut respinge... 

- Și asta e o posibilitate, îl întrerupse Durdrin gânditor. 

- Care? 

- Mă întreb dacă nu cumva animalele acelea comunică între ele. Prea s-au 
comportat ca o singură entitate. Ai văzut cum au lansat încărcăturile 
explozive? Parcă era o simulare pe calculator. Poate că a fost o greșeală să 
distrugem și orașul lor. 

- Nici nu vreau să mă gândesc la o asemenea posibilitate, se încruntă 
Șestov. Hai mai bine să dormim! 


"Cei mai mulți dintre noi nu vom mai afla lucruri măcar pe jumătate la 
fel de importante faţă de cele pe care le-am uitat deja. Poate tocmai de 
aceea trebuie să îi preţuim atât de mult pe cei care se străduie să spargă 
lacătele trecutului." 

Oksana Bint Laesia - Introducere în studiul Regulamentului canonic 


32. - NU SUNT DE ACORD! spuse Xtyn cu încăpățânare. Nu pot să îi 
implic pe ai mei într-o asemenea luptă. Dacă am fi putut să ne opunem cu 
succes, sunt sigur că am fi facut-o până acum. E una să te lupţi cu minţile 
slabe şi simple ale lentilelor şi cu totul altceva să încerci să stăvileşti furia 
unui om înarmat cu un laser, care se mai află şi la o distanță apreciabilă de 
tine. 

- E momentul cel mai potrivit, încercă Kasser să-l înduplece. 


- Nu există aşa ceva! Nu e niciodată momentul potrivit să mergi la 
război! se încăpăţână Xtyn. 

- Nu și dacă războiul e drept, spuse Abatele pe un ton gutural, care îi 
uimi pe toți, fiindcă Radoslav se ținuse până atunci departe de controversa 
care se iscase în privinţa atacului asupra psiacului. 

Tânărul scutură din cap, de parcă ar fi primit un pumn în figură. 


- Da, aşa e, există și războaie drepte. Dar asta numai dacă aceia care 
conduc triburile... 

- O fac după rânduiri nelegiuite, dacă își bat joc de tot ceea ce ar trebui să 
fie omenesc, continuă netulburat Abatele. 

Xtyn îi aruncă o privire sălbatică. 

- Nu ştiu de unde ştii toate astea, fiindcă ideile mele le-am împărtăşit 
numai Alaanei şi fraților mei, dar pot sa te asigur că nu le vei putea 
răstălmăci, ca să mă faci să vă ajut. 

Abatele rămase tăcut privindu-i fix pe tânăr. 

- Și totuși, insistă Kasser. Nu înţeleg. Radoslav mi-a spus că nu îţi doreşti 
nimic mai mult decât să îi eliberezi pe ai tăi de felul în care au trăit până 
acum, că îți dorești să schimbi destinul tragic al celor care... 

- Ţi-a spus el asta? îl întrerupse Xtyn. 

- Da, după cum mi-a zis și că în primul rând vrei să te schimbi pe tine, că 
ţi-ai ales numele ăsta deşi în copilăriei te strigau altfel, că nu dormi nopțile 
întrebându-te dacă eşti demn să îi conduci. 

- De unde ai știut toate astea? Ţi-a spus Alaana? întrebă Xtyn, tremurând. 


- Nu ne-a zis, băiete, continuă Kasser cu blândețe, grăbindu-se să 
răspundă în locul Abatelui, căruia îi era adresată de fapt întrebarea. 
Important e să înţelegi că nu ești singur în lupta asta și că împreună avem 
mai multe şanse. 

- Şi ce-aţi putea voi şti despre dorinţele noastre? Ce ştiţi voi despre viața 
noastră şi despre visele pe care le nutrim în fiecare noapte când ne 
strecurăm după veghea obositoare din rand ca să ne sorbim sucul de fructe 
negre? 

Kasser tăcu încurcat, realizând că un răspuns greşit la această întrebare l- 
ar fi aruncat chiar mai departe de scopul său decât se aflase la începutul 
discuţiei. Căută disperat din priviri sprijin din partea Abatelui care se ridica 
în picioare cu greutate şi se apropia de Xtyn. 

- Uite ce e băiete, am să-ţi spun lucrurile astea o singură dată și ai face 
bine să mă asculți. Poate că eşti în stare să faci să-mi stea inima în piept 
doar gândindu-te la ea, poate că mă poţi străpunge cu un pumnal înainte ca 
eu să înțeleg chiar ce mi se întâmplă. Există însă un lucru pe care îl vei 
deprinde abia când oasele te vor durea aşa cum ne dor acum pe mine şi pe 
împăratul Kasser, abia după ce vei fi provocat prin deciziile tale moartea a 


mii de oameni pe care i-ai fi dorit lângă tine, abia după ce îţi vei fi văzut 
murind tovarășii de viaţă sau chiar copiii. Atunci și numai atunci, dacă vei fi 
în stare, vei putea înţelege cum gândesc oamenii. Şi, crede-mă, eu știu exact 
cum gândești, dar am plătit pentru înţelegerea asta preţul greu al unei vieţi 
trăite degeaba. În tinereţe am refuzat şi eu asemenea alianţe, am crezut că 
forţa alor mei e sortită de Dumnezeu să-mi fie unealtă pentru a-L proslăvi. 
Am procedat aşa și m-am ascuns ca un şobolan în ultimii ani ai vieţii. Fă la 
fel ca mine și îmi vei împărtăși soarta. Dar când vei vedea că ai trăit 
degeaba, că istoria e un cerc în care ajungi mereu de unde ai plecat, vei fi 
neputincios, prea bătrân ca să mai poţi schimba ceva. 

Spre uimirea tuturor, Abatele își însoţi ultimele cuvinte cu o palmă 
sonoră, pe care Xtyn o primi fără să clipească, rămânând împietrit sub 
privirea de oțel tăios a Abatelui. 

- De ce m-ai lovit? întrebă răgușit Xtyn. 

- Crezi că asta e lovitură, hohoti Abatele. N-am făcut decât să marchez un 
adevăr, ca să-l reţii mai bine. 

Mantia lui Xtyn se învolbură, agitată de furia pe care o citea în mintea 
tânărului, care îşi duse mâna la obraz, unde degetele Abatelui lăsaseră o 
pată roșie, ușor umedă. Pe tâmpla stângă a Abatelui o venă începu să 
pulseze spasmodic. 

Xtyn privi însă la cei doi quinţi şi îşi aduse aminte de episodul luptei cu 
ei, iar ceața roșie care i se aşternuse pe ochi începu să se mai rărească. 

- O să mă gândesc la ceea ce ai încercat să spui. Pentru mine e clar că 
foloseşti trucuri vrăjitoreşti vechi, dar simt că undeva în spatele spuselor 
tale, se ascunde un adevăr. Înainte de asta însă o să încerc să o întreb pe 
Alaana dacă nu cumva ea ţi-a destăinuit frământările mele, zise Xtyn, 
încercând cu mare greutate să rămână calm. 

- Și ce-ai să te faci dacă vei afla că am ghicit singur ce dorinţe ai pentru 
poporul tău? întrebă zeflemitor Abatele. 

- O să mă tem de tine, fiindcă nu poţi fi decât un om cu multă putere 
asupra noastră. Îmi dau seama că, datorită izolării noastre şi lipsei de 
contact cu restul oamenilor, suntem sortiți să învăţăm ceea ce alții au uitat 
demult. Alaana m-a prevenit despre acest lucru. lar dacă tu reprezinţi o 
asemenea cunoaștere, poate că eşti prea periculos și te voi trimite în podiș, 
spre vizuina policornilor. 


- Ameninţările nu au prins bine niciodată unui conducător. Dacă le duci 
la bun sfârşit denotă trufie deşartă şi cruzime gratuită, iar dacă nu le 
împlinești, devin laudă nerușinată, zise Abatele nepăsător. 

Xtyn, care dăduse să se îndepărteze de grupul lui Kasser, reveni mai 
aproape de Abate. 

- Şi dacă eşti atât de înțelept încât mintea omenească nu mai are nici un 
secret pentru tine, dacă știi tot ceea ce va fi înainte ca lucrurile acelea să se 
întâmple, de ce nu-mi dai soluția? De ce nu-mi spui din capul locului ce e 
de făcut pentru ca misiunea mea să ajungă la bun sfârşit și să îi izbăvesc pe 
ai mei de teroarea că pot fi omorâţi oricând de animale care nu urmăresc 
decât să ucidă pur și simplu? 

Abatele îi întoarse privirea cruntă și apoi spuse fără să tresară. 

- Trebuie să te jertfeşti pentru ei. Dar tu ştii deja asta, numai că nu ai 
destul curaj să duci la bun sfârşit ceea ce îţi arată bunul simţ. E lucrul pe 
care nu te lasă Alaana să-l faci, iar tu ești mult prea slab pentru a trece peste 
cuvântul ei. Trebuie să mori pentru ei într-o încercare pe măsura... 

- Eşti nebun! strigă Xtyn. 

- Ba deloc! Murind, vei trăi veşnic în amintirea lor. Murind vei face ca 
istoria să se scrie altfel, o vei elibera din cercul în care s-a învârtit atâta 
vreme. E menirea ta să mori şi să îi izbăveşti. Indiferent cât te vei zbate, nu 
o să găseşti o altă cale de a-i face să apuce pe drumul pe care îl dorești. Ştiu 
toate astea mai bine decât îți poţi închipui. Eşti încă la vârsta la care crezi că 
timpul începe cu tine. Te asigur însă că şapte mii de ani de experienţă 
umană arată că, pentru cei cu adevărat excepţionali dintre noi, timpul începe 
o dată cu jertfa de sine. 

- Şi ar trebui să fiu bucuros ca e destinul meu sa fiu jertfit, ca nu pot 
ajunge la ceea ce îmi doresc decât murind? 

- Desigur, aprobă blând Abatele. Gândeşte-te că majoritatea dintre noi nu 
avem nici măcar şansa asta. 

Strângându-și mantia în jurul corpului cu un gest scurt, Xtyn plecă fără 
să-i mai adreseze Abatelui nici un cuvânt. 

- Nu prea înţeleg ce ai vrut să faci, Rade, zise Kasser cu blândeţe. Mare 
minune că nu te-a omorât pe loc. 

- S-ar fi simţit vinovat și v-ar fi ascultat apoi orbește, murmură sfârşit 
Abatele, care tremura acum din toate încheieturile. Oricum, quinţii tăi m-ar 
fi apărat... 


Expresia feţei lui Leka Hinnedi arăta însă contrariul și asta îl amuză pe 
Radoslav, care îşi strânse şi el în jurul corpului mantia pe care o primise şi 
care se încăpățâna să aibă o viață proprie, părând mereu că e pe cale să se 
scurgă de pe trupul scheletic al bătrânului. 

N'Gai Loon asistase la toată această discuţie gândindu-se la ceea ce avea 
el de făcut şi la măsura în care planurile lui Kasser și ale Abatelui 
coincideau cu ale sale. Noaptea care trecuse și orele dimineţii îl prinseseră 
meditând la felul în care ordinul s-ar fi putut schimba o dată cu 
descoperirile de pe Kyrall. Se strecură afară din încăperea relativ mare în 
care tribul Omenori îi adăpostise, sau, mai bine zis, îi cazase împreună 
pentru a fi mai ușor de supravegheat. Trecu printre doi tineri care îl priviră 
bănuitor şi merse spre spaţiul acela ciudat din buza peşterii, locul unde 
păreau să se întâmple toate lucrurile importante. Scrută pe cei care treceau 
pe acolo, dar de cele mai multe ori glugile mantiilor acopereau chipurile 
dintre care ar fi dorit să îl vadă pe acela al Făurarului. 

- Și eu te căutam pe tine, auzi N'Gai Loon în spatele său și simțind 
imediat şi atingerea pe umăr a unei mâini ferme. 

- De unde ştii că te căutam? se miră Maestrul. 


- Eram în pragul ușii în momentul în care Preotul vostru l-a provocat pe 
Preotul nostru. Mă întreb daca e conştient de pericolul prin care a trecut. 

- E bătrân şi nefericit. Bănuiesc ca, pentru el, zilele care i-au mai rămas 
nu mai înseamnă mare lucru. Dar de unde știi că te căutam? zise N'Gai 
Loon, trăgându-și în mod reflex gluga peste frunte. 

Arrus zâmbi și îi arătă printr-un gest larg o îngrămădire de bolovani. Se 
aşezară amândoi, aproape şi faţa în faţă, pentru ca vorbele lor să nu fie 
auzite de urechi indiscrete. 

- Mai aveţi multe de învăţat despre noi. Adineauri ai crezut că am pătruns 
în mintea ta și am aflat că doreai să mă întâlneşti. 

Maestrul înclină aprobativ din cap. 

- Asta nu face decât să îi dea dreptate lui Xtyn. Ne cunoașteţi foarte 
puţin. Poate prea puţin ca între noi să se poată închega o alianță naturală. 

- Vrei să spui că nu ai pătrunde niciodată în mintea mea? 


- Exact. De altfel, nici nu sunt sigur că pot. Și chiar dacă aş ajunge să-ţi 
percep câteva sentimente foarte evidente sau, poate, o dorință arzătoare, 
asta nu înseamnă că aș avea acces şi la gândurile tale abstracte. 


N'Gai Loon se concentră pentru o clipă asupra cuvântului "minţi", 
încercând să vadă dacă această exclamație mută are vreun efect asupra 
Făurarului. Bărbatul îl privea însă în continuare calm și pe faţa lui nu tresări 
nici măcar un mușchi. 

- Și ce dovadă am eu că, de fapt, nu știți cu exactitate tot ceea ce gândim 
şi doriţi să ne manipulaţi? 

- Tocmai despre asta aş vrea să vorbim. Dacă am fi așa cum vă imaginaţi 
voi, dacă am putea sonda mereu ceea ce gândesc ceilalți, probabil că am fi 
uitat demult să spunem neadevăruri. Eu tocmai ţi-am ascuns însă câteva 
lucruri foarte importante, iar faptul ăsta m-a făcut să nu pot dormi întreaga 
noapte. M-am gândit mult la ceea ce spune Xtyn şi cred că are dreptate. 
Probabil că istoria noastră e pe cale să se schimbe. Venirea voastră aici e un 
semn... 

Arrus începu să povestească cu voce domoală despre cea mai secretă 
dintre moştenirile Făurarilor. Istoria se întâmplase demult, pe vremea când 
cele cinci triburi trăiau încă foarte aproape unul de altul și nu învăţaseră să 
construiască randuri. Atunci, printre Făurarii, care nu aveau încă o 
îndemânare prea mare în a tămădui minţile rătăcite, se iscase o controversă. 
Unul dintre ei susținea că menirea lor este aceea de a schimba mintea 
umană, de a pătrunde în creier cu mijloace fizice şi de a-l transforma în așa 
fel încât soldaţii să se poată apăra mai bine împotriva animalelor din podiș. 
Ceilalți patru Făurari însă se opuseseră, credincioși legii vechi care permitea 
numai tămăduirea minţilor vătămate în luptă. 

Conflictul se acutizase în momentul în care Iran Stark, Făurarul rebel, 
decisese să modifice totuşi mintea câtorva tineri, folosindu-se și de tehnici 
chirurgicale. Doi dintre aceștia muriseră în chinuri groaznice, în timp ce 
numai unul dintre ei reușise să se transforme într-un soldat formidabil. 
Legenda spunea că se putea mișca precum o nălucă, dar că vorbea în dodii 
și că era cuprins de accese de furie. În toiul unei asemenea crize, ucisese 
trei femei care se întâmplaseră să îi stea în cale și fusese nevoie de forța 
reunită a unui sfert din tribul Omenori pentru a-l potoli. Pe vremea aceea, în 
caverna în care erau rostite consacrările, existau două nave, despre care 
Făurarii mai ştiau încă în ce fel trebuie pornite. Iran Stark şi soldatul sau 
nebun primiseră cea mai cruntă dintre pedepse: fuseseră îmbarcaţi pe cea 
mai mare dintre nave şi apoi fuseseră trimiși în spaţiu, fiind condamnaţi 
astfel la a nu-şi mai putea folosi puterile. 


- Îţi serveşte la ceva povestea mea? 


N'Gai Loon se aplecă şi luă între degete câteva fire de ţărână, pe care le 
lăsă apoi să cadă, de parcă ar fi dorit să verifice direcţia vântului. 

- E greu să-ţi confirm ceva acum. Tot ceea ce ştiu este că primul Maestru 
al ordinului nostru s-a numit Starkduran. Şi e clar că numele său are ceva în 
comun cu Făurarul pe care l-aţi surghiunit voi. Și mai am, încă de pe 
vremea lor, şi o mică bucată de țesătură care a aparţinut fără îndoială unei 
mantii shu, și o bucată de aliaj folosit la nave, pe care e scrijelită aceeași 
inscripţie ca şi pe naveta din peştera voastră. Toate astea îi leagă pe Făurari 
şi pe quinti, dar... 

Arrus aşteptă o clipă după care continuă vorbele celuilalt: 

-... atâta vreme cât nu vom şti ce ne-a despărţit, vom fi incapabili să ne 
unim din nou. Asta vrei să spui, nu-i aşa? 

N'Gai Loon aprobă din cap. 

- Eşti sigur că nu ai nici o legătură cu mintea Preotului vostru? Este 
posibil ca tu sau oricine altcineva să o fi transformat. Sau poate a fost un 
accident? 

Arrus clătină din cap. 

- În nici un caz. Ştii, e ca şi cum ne-am fi apucat să construim un castel 
grandios cu mâinile goale și mai ales fără nici un proiect. Nu cred că există 
cineva pe Kyrall capabil de o asemenea transformare. 

- Dar tu trebuie să îl cunoşti mai demult. S-a născut atât de puternic? 


- Nu. Mi-l amintesc perfect. Multă vreme a fost un copil normal, dar 
apoi, când a devenit băieţandru, a început să o iubească pe Zerri... 

- Zerri? 

- Da, o fată care a murit la Consacrare și care... De fapt de la ea a pornit 
toată nebunia asta. Fiindcă i-a jertfit fără milă iubita, Xtyn l-a omorât pe 
fostul nostru Preot într-un mod care ne-a înfricoşat pe toți. 

N'Gai Loon se trase de barba scurtă, de câteva zile. 

- Şi zici că o iubea? Dar cum e asta posibil aici? 

- De obicei, între tinerii noştri există o anumită suprapunere a 
conştiințelor și de aceea, relațiile dintre ei sunt mai potolite. Fata aceea 
însă... Din punctul nostru de vedere era de-a dreptul neputincioasă. Xtyn 
părea însă să ţină la ea într-un fel pe care nimeni nu l-a înţeles niciodată. 
Moartea ei l-a transformat în fiară turbată și noi n-am înţeles de ce. 

Maestrul începu să râdă. 


- Bieţi kyrallieni... Nu e de mirare că a eșuat experimentul religios la care 
aţi fost supuși. 

- Nu înţeleg. 

- Nu poţi să accezi la Dumnezeu fără iubire. Pentru mine e clar acum ce 
s-a întâmplat în sufletul lui. 

Arrus îl privi nedumerit. N'Gai Loon îi explică atunci că pe planetele pe 
care mințile oamenilor nu aveau atâtea în comun, iubirea era compusă în 
mare măsură din mister, din neliniști și din bucuria de a constata că 
sentimentele îți sunt împărtășite. 

- Și nu e chinuitor să nu ştii niciodată ce crede despre tine o femeie? 
zâmbi Făurarul. 

- Nu ştiu, eu unul am fost ferit de asemenea incertitudini... Dar ştiu că 
iubirea poate să fie o forță extrem de puternică. De fapt, unul din soldaţii 
mei a murit tocmai fiindcă a ignorat potenţialul pe care îl poate avea un 
asemenea sentiment. 

- Se prea poate, acceptă Arrus. Dar, dacă ăsta a fost mecanismul care a 
schimbat mintea lui Xtyn, atunci e clar că el nu putea să fie pornit de 
nimeni dintre ai noştri. Nici măcar nu pot să îmi imaginez despre ce 
vorbeşti. 

- Mda, ai dreptate, zise N'Gai Loon. În plus, dacă ăsta a fost mecanismul 
care l-a transformat în quint, este exclusă și o tehnică standard de formare. 

- Rămâne deci că apariţia lui a fost un accident? 


- Nicidecum, clătină din cap Maestrul. Mai există o explicaţie, dar nu 
sunt sigur că pot să ţi-o împărtășesc. Nici mie nu îmi este prea clară. 

Cei doi tăcură o vreme, privind la cerul pe care norii începuseră să 
umbrească stelele. 

- Și ce crezi că o să se întâmple cu alianța noastră? Xtyn o să se lase 
înduplecat? 

- Sunt absolut sigur. Împăratul are multe feluri în care îl poate convinge. 
Nu vreau să te jignesc în nici un fel dar... naivitatea voastră vă expune la 
multe metode de manipulare. 

Făurarul îl privi întrebător pe Maestru. 

- Lumea din care am venit noi a ales demult calea specializării. Avem 
soldaţi care să ne apere, agricultori care să ne hrănească și politicieni... care 
să ne facă să credem că suntem implicaţi în deciziile importante, că le luăm 


chiar noi. Bătrânul Kasser e cel mai bun dintre politicienii Imperiului. Are o 
mulțime de soluţii. ÎI poate face pe Xtyn al vostru să creadă că el își doreşte 
de fapt să atace psiacul, îi poate promite că va rămâne nepieritor în 
amintirea alor săi sau îl poate pur şi simplu neutraliza... 

- Adică să-l ucidă? 

- În nici un caz. Această metodă barbară nu mai este demult folosită. Îl 
poate pune în incapacitatea de a conduce sau vă poate inocula vouă ideea că 
trebuie să fiți conduși de un organism colectiv... 

- De vocea ly? întrebă Arrus. 

- Asta s-ar putea să fie o problemă, dădu nehotărât din cap N'Gai Loon. 
Dacă am înţeles bine, vocea aceea e un fel de suprapunere a conştiinţelor 
voastre, în care vă auziţi fiecare în mod egal. 

- Da, aprobă Arrus. 


- Atunci părerea mea e că bătrânul Kasser va încerca sa vă lămurească de 
faptul că fiecare dintre voi trebuie să participe la luarea deciziilor. Mai 
există și varianta în care vă va lămuri că toate relele lumii ăsteia vin de la 
asupritorii din psiac... Cum ţi-am spus, are multe variante. 

- Și ce crezi că se va întâmpla? 

- Nu cred, știu! zâmbi enigmatic N'Gai Loon. Dacă din punct de vedere 
politic există prea multe soluţii, din punct de vedere militar nu avem decât o 
singură opţiune viabilă. Să-i atragem pe militari într-o capcană şi să-i 
nimicim cu ajutorul quinţilor noştri, iar voi sa atacați psiacul încercând să 
evitați distrugerea lui. 

Arrus se uită întrebător la N'Gai Loon. 

- Ne-aţi spus că e indestructibil, că e cea mai solidă construcţie din 
univers. 

- Chiar şi cea mai solidă construcţie din univers poate fi distrusă dacă 
este dărâmată din interior, murmură N'Gai Loon. Am văzut întâmplându-se 
asta de multe ori. 


KK 


Cele două Marii vegheau la capul Abatelui, pe care surescitarea discuţiei 
cu Xtyn îl istovise. Faţa lui palidă trăda o slăbiciune extremă. 


- Ai riscat mult, Rade... 


- Sunt oşteanul Domnului Dumnezeului nostru. A venit bătălia în care El 
trebuie să-și înfrunte nemărginirea. Nici eu nu sunt departe de momentul 
când voi vedea infinitul, murmură Abatele. 

Femeile tăcură, netezind uşor cu podul palmei mantia care acoperea cu 
greu hainele ponosite ale bătrânului. Simultaneitatea gestului lor îl făcu pe 
Abate să zâmbească; 

- Nu putem să ne schimbăm cu adevărat. Omul nu se schimbă niciodată. 
Grecii au denumit asta destin, creştinii au zis că e dorinţa Domnului, iar noi 
am crezut multă vreme că suntem sortiți a nu ne abate de la calea cercului. 
Păcat că înțelegem acest lucru abia când e prea târziu. Aţi văzut şi voi 
semnele... 

Abatele suferise probabil încă un infarct chiar în timpul discuţiei cu 
Xtyn, dar reuşise să ascundă suferinţa atroce prin care trecea. Airam umezi 
buzele Abatelui cu o cârpă înmuiată în sucul unui fruct negru. Mirosea 
puternic, dar foarte plăcut, și avea un gust ușor dulceag. 

- Sfântul Augustin a ales să ne dea un semn luminându-ne cu 
înţelepciunea de a transforma cea mai mare dintre capcanele întinse Abației 
într-o armă cu care îi vom învinge definitiv pe necredincioși. 

- Nu fi atât de sigură, protestă slab bătrânul. Nu avem de unde şti ce se va 
întâmpla cu băiatul! 

- Ba eu zic că este foarte clar. A suferit în copilărie, poate în pântecele 
mamei sale, o infecţie, iar palma pe care i-ai dat-o l-a infectat a doua oară. 
Știm deja ce o să rezulte din asta... 

Abatele închise ochii şi rămase pe gânduri. 

În cursul zilei, cele două Marii şi chiar el însuși observaseră la populaţia 
tribului amănunte care li se păreau cunoscute. Abatele observase că 
organizarea muncii în comun semăna perfect cu cea care survenea într-un 
sat de clone, în preajma maturării şi trecerii spre Alambic. Înainte de a-și 
mărturisi însă bănuielile, Maria îi spusese că văzuse pe trei oameni semnul 
cercului. Acesta era un fel de marcă a populaţiei de clone a Abației, un neg, 
o excrescenţă aflată în dosul urechii, care arăta ca un inel, având în centru o 
scobitură. Fraţii savanţi elaboraseră încă din primele generaţii de clone 
acest semn secret, care nu ar fi putut apărea în mod natural, şi îl înglobaseră 
într-o genă dominantă a uneia din clone, a cărei dispariţie era practic 
imposibilă în cazul unei populaţii destul de mari. Argumentul suprem 
venise însă de la Airam, care se strecurase nevăzută până în fostul lor 


adăpost şi analizase un fir de păr pe care îl furase de pe tunica uneia dintre 
femeile de care se apropiase. Nu încăpea nici o îndoială. Chiar și cu 
mijloacele simple de investigaţie de care dispunea acolo, găsise secvențele 
suplimentare de cod ADN, care caracterizau populaţiile de clone ale 
Abației. 

Convins că, într-un fel sau în altul, se afla în faţa descendenților unei 
comunități de clone obţinute din materialul genetic al celor O Mie de 
Voluntari, Abatele înțelesese repede ceea ce se întâmplă. Felul în care îi 
vorbise lui Xtyn, care li se păruse tuturor o adevărată nebunie, era de fapt 
obișnuința de a manevra un destin mesianic de tipul celor care apăreau în 
Satul de Clone. Abatele știuse cu siguranţă că vorbele lui aveau să trezească 
în mintea tânărului aceleași sentimente pe care Maria le născuse în sufletul 
lui Stin, ultima dintre clonele care se jertfiseră în Alambic. 

- Eşti foarte viteaz, Rade. Nu mă aşteptam, zise Airam, mângâind părul 
lung şi moale al Abatelui. 

- Palma aceea era singura soluţie. Nu ne puteam permite să răspândim 
virusul prin aer şi să-i trezim şi pe ceilalți. Trebuia să îl infectez numai pe 
el. Altfel... Daca eu nu o să pot... dacă voi o să rămâneţi, să vă închinațţi lui 
şi să îi spuneţi că l-am slujit... 

Maria puse mâna pe buzele tremurânde ale bătrânului. 

- O să-ţi revii, Rade, nu-ţi fa griji. O să-ţi revii și o să te închini tu însuţi, 
vei pleca genunchiul în pământ și îi vei mărturisi că l-ai ferit după puterile 
tale pe Dumnezeu să-și întâlnească propria nemărginire. 

Femeile plecară spre adâncul peșterii, acolo unde văzuseră că se dusese 
Xtyn. Era vital ca în următoarele câteva ore să nu-l atingă nimeni, pentru a 
stăvili virusul cu care îl infectase Abatele. 

Aveau sufletul greu de emoție. Nu în fiecare zi iei parte la învierea unui 
sfânt. 


"A venit deci vremea vorbelor clare: ori acceptăm că vom sfârși inevitabil 
la religia cu care ne-au manipulat timp de generaţii, ori îl înviem pe 
adevăratul nostru lider, singura conştiinţă care ne poate da un orizont, care 
ne poate elibera pe blestemul pe care l-a aruncat asupra noastră Abația." 

33. DURDRIN NU ÎȘI AMINTEA când se îndoise ultima dată de 
justeţea drumului pe care îl alesese împreuna cu Oksana, în încercarea 
disperată de a salva comunitatea lor de la sfârşitul previzibil care o aştepta. 
Nu toată lumea era conştientă însă de germenii de dezagregare care se iveau 
odată cu fiecare copil ce atingea vârsta majoratului. Urmașii lor nu 
împărtășeau conștiinţele străvechi ale Voluntarilor şi începeau să-și afirme 
cu hotărâre crescândă dorinţa de a-i înlocui de la vârful societății. 

Cel mai greu fusese să accepte ei înșiși că urmașii lor sunt mai buni, 
ființe umane cu conştiinţe superioare, care aveau să nege în mod natural 
ordinea indusă de a Doua Însămânţare. Nu încăpea însă nici o îndoială că, o 
dată ajunsă să se deţină puterea politică, generaţia copiilor lor avea să fie o 
pradă uşoară pentru forțele care urmăreau restauraţia dinastiei. 

Reacţia celor cu care împărțea imensa navă spaţială pe care aleseseră să o 
denumească Arca la auzul veștii înfrângerii categorice de pe orbita 
Tengysului îi zdruncinase serios încrederea în viitor. Pentru nişte oameni 
care pretindeau că lăsaseră în urma lor prietenii, rudele și tot ceea ce 
reprezentase lumea lor până atunci, reacţia tovarășilor săi fusese una destul 
de vehementă. Fusese nevoie de tot tactul lui Barna pentru a-i potoli să nu 
pornească înapoi ca să se răzbune. Le înțelegea frustrarea fiindcă Oksana 
identificase foarte exact sursa acestei nemulțumiri. Nişa în care se 
inseraseră clonele se micșora dramatic, îngustată pe de o parte de propriii 
lor copii şi pe de alta de acţiunile împăratului. Universul îi gonea spre 
marginile sale, iar meritul Oksanei fusese acela pe a-i fi explicat că e mult 
mai folositor să se îngrijească de un refugiu primitor decât să se 
împotrivească acestui destin implacabil. 

În afara acestui amănunt însă, trebuia să recunoască faptul că nu avea de 
ce să se teamă. Arca era plină de provizii, de surse energetice capabile să 
reziste multe milenii, de oameni hotărâți şi pricepuţi. Undeva, într-o 
încăpere sigilată, se afla şi Alambicul, recuperat de pe Vechea Terra, 
dispozitivul de care se legau mai toate speranţele Oksanei, în cazul în care 
primul lor plan avea să fie un eșec. Durdrin realizase că nici identitatea lui 
Negai nu era tocmai un lucru public, când băiatul i se prezentase 
ceremonios ca fiind originar de pe Brastur IV. 

Ca de obicei atunci când se afla înaintea unui moment important, Durdrin 
îşi lăsă mintea să hoinărească printre amintirile primului Johansson. Figuri 


familiare i se perindară prin faţa ochilor. Printre ele și fața primei Oksane, 
de o delicateţe care contrasta puternic cu hotărârea şi duritatea femeii care îi 
împrumutase amintirile și pe care el o iubea astăzi atât de mult. Căută cu 
frenezie o amintire care să îi dea o idee despre ce ar fi trebuit să le spună 
celor alături de care se avânta în necunoscut la prima lor întâlnire oficială, 
dar, după minute bune în care mintea îi lucrase cu febrilitate, nu reuşise încă 
să descopere nimic. 

Ideea îl străfulgeră abia când văzu feţele lor adunate. Realiză atunci brusc 
că oamenii pe care îi cunoscuse deja pe Arcă erau cu mult mai uniți decât 
originalele care compuseseră Corpul celor O Mie de Voluntari. 

Cu un gest studiat, Durdrin deschise apărătoarea hubloului mare al sălii 
în care se adunaseră, lăsând să se reverse asupra lor imaginea superbă a 
planetei Praxtor. 

- Mi-aş fi dorit să îl cunosc pe acela care s-a jertfit aici pentru voi, zise el 
deodată. 

Durdrin ridică mâna pentru a potoli murmurul celorlalți. 

- Nu, nu mă refer la primul mântuitor, ci la Johansson Praxtor, cel care a 
dat semnul renașterii noastre. Aş vrea să ştiu ce a gândit când a plonjat în 
gol de pe Templu, obligându-ne să ne luăm soarta în propriile mâini. 

Durdrin făcu o pauză şi apoi reluă cu un oftat: 

- Nu ştiu însă ce i-aş putea spune. Mi-e teamă că el nu se va fi aflat 
printre aceia care să înțeleagă ce vrem noi să întreprindem. Dar nu e asta 
oare, prieteni, esența problemelor noastre? Șovăiala asta pe care o 
înregistrăm... 

În momentul acela, întreaga navă se cutremură, iar luminile începură să 
clipească intermitent. De undeva, de foarte aproape, se auzi o sirenă. 

- Ce-a fost asta? strigă Durdrin spre Barna, care ridică neajutorat din 
umeri, făcându-i imediat semn să meargă spre punte. 

Durdrin se năpusti repede pe ușa de unde venise și pătrunse pe puntea de 
comandă, unde trei soldaţi se luptau să stingă un incendiu minor. 

- Nu cred că suntem loviți prea tare. Învelişul nu a fost străpuns nicăieri, 
se grăbi să spună unul din ei, recunoscându-l pe Barna. 

- Lasă asta! strigă Șestov, care intrase și el pe punte dintr-un culoar 
lateral, înecat de fum. Cine dracu' trage în noi? 

- Îmi dați voie? întrebă pe un ton senin un tânăr care se strecură pe lângă 
Durdrin și se așeză în fotoliul din faţa celui mai mare pupitru de comandă. 


Uimit, bărbatul îi făcu loc fără să întrebe cine era. Privi spre Barna, care îi 
făcu însă semn să fie liniştit. 

Degetele lungi ale tânărului începură să alerge pe o consolă şi cel mai 
mare dintre monitoarele din sală se lumină. Pe el se vedea un grup de şapte 
nave de clasă medie. 

- Mie nu-mi spune nimeni cine dracu' sunt ăștia? continuă să strige 
Șestov. 

Imaginea se mări și ecranul arătă foarte clar însemnele administraţie 
clonelor din sectorul Sagittarius. 

- Îs de-ai noștri, repetă Şestov ceea ce era de altfel foarte evident. Ce 
naiba au cu noi? 


- Nu prea mai sunt de-ai noştri, zâmbi Barna. Cred că am uitat să îi 
previn că suntem aici, râse Barna. 

- Ai dreptate, se lumină şi Șestov. Ne confundă probabil cu vreo navă a 
mizerabilului ăla de Bella. Spune-le sa se oprească înainte de a ne provoca 
vreo stricăciune, continuă el adre-sându-se tânărului din faţa consolei. Am 
luptat cu oamenii ăştia ani întregi. Pe Johansson Sagittarius îl ştiu chiar 
foarte bine! 

- Nu! exclamă Durdrin. Ai răbdare.... 

- Nu înţeleg... se plânse Șestov. 


- Ai încărcat australul, așa cum stabilisem? îl întrebă Durdrin pe Barna. 
Acesta încuviinţă repede din cap. 

- Asta a fost o greşeală, zise Durdrin. 

- Dar împreună... adică și tu... 


- N-am spus că a fost greșeala ta, îl fulgeră Durdrin cu privirea. Acum 
mi-am adus aminte că ultima dată când am vorbit cu Sagittarius era tare 
bucuros fiindcă descoperise într-o ascunzătoare planurile aparatului care îi 
permisese fostului guvernator să detecteze chiar și cea mai slabă radiaţie a 
australului. E foarte posibil să fi folosit un asemenea aparat și pentru 
identificarea zăcământului de pe Praxtor. Probabil că în lipsa câmpului 
gravitațional al planetei, încărcătura noastră a devenit vizibilă. 

Barna își trase o palmă peste frunte. Combustibilul provenea dintr-o navă 
pe care el o prăbușşise pe Praxtor pe vremea când încerca să înveţe care sunt 
comenzile pentru pilotarea marilor cargouri spaţiale. Îşi adusese aminte de 
ea abia după mulţi ani, când ştia exact ce este australul, şi venise să 


cerceteze locul prăbușirii. Nu mare îi fusese mirarea când descoperise 
containerele cu combustibil pentru zborul supraluminic în perfectă stare. 
Decisese atunci împreună cu Șestov că nu era bine să le schimbe locul, 
preferând doar să le ascundă ceva mai bine. Trecuse apoi în fiecare an pe 
acolo, dar lucrul ăsta nu uimea pe nimeni din moment ce Praxtorul devenise 
un fel de obiectiv turistic pentru clone, iar el era originar chiar de acolo. 

- Ce facem? întrebă agitat Șestov. 


- Nu avem decât o singură soluţie. Ne facem că nu i-am văzut. 

Ca şi cum ar fi auzit propunerea lui Durdrin, atacatorii traseră din nou, 
provocând un nou val de confuzie. 

Durdrin se strădui să gândească limpede. Exista posibilitatea ca ei să 
fugă, abandonându-și poziţia. Asta însemna însă că nu o vor mai fi putut 
recuceri niciodată, ceea ce însemna că Oksana avea sa devină prizoniera 
psiacului, despre care Durdrin era convins că nu mai putea rezista prea mult 
furiei forțelor imperiale. Ar fi putut să se prezinte celor de pe Sagittarius 
sperând că, în răstimpul în care aveau să schimbe fel de fel de mesaje, 
Oksana avea să li se alăture pentru a putea apoi fugi... Dacă însă psiacul era 
operaţional încă, atunci stratagema lor ar fi ieşit la iveală imediat. În ambele 
situații aveau oricum de justificat încărcătura imensă de austral pe care o 
aveau asupra lor, ceea ce nu ar fi fost simplu, indiferent de circumstanţe. 

- Nu avem decât o singură soluție, murmură Durdrin, făcând să se lase 
liniştea pe puntea de comandă. Se auzea doar ţiuitul vag al unei sirene și 
respiraţia greoaie a lui Şestov. 

- Avem posibilitatea sâ-i distrugem? E esenţial să nu poată să se întoarcă 
şi să ne identifice... 

Vorbele lui Durdrin fuseseră aruncate către toţi ceilalți, fiindcă nu dorise 
să responsabilizeze pe nimeni în mod particular cu moartea unor tovarăși. 

- Credeam că nu o să mai întrebaţi, exclamă bucuros tânărul de la 
pupitru. 

- Ce vrei să spui? 

- E evident că trebuie să scăpăm de ei. Și, întâmplător, eu am și 
mijloacele potrivite. 

Durdrin schiță un gest vag, care ar fi putut însemna orice, dar care îi dădu 
de înțeles tânărului că poate porni manevrele de apărare. 

În loc să coboare vreun scut sau să pornească motoarele, tânărul însă 
apăsă o succesiune de butoane care făcu ca de undeva de sub bord să 


pornească două navete minuscule. 
- Ce mici sunt! nu se putu abţine să nu constate Şestov. 


- Nu e nevoie să fie mai mari de vreme ce nu au pilot... zise simplu 
băiatul. 

- Cum adică nu au pilot? întrebă Durdrin. Le-ai pus să atace pe pilot 
automat? Păi o să le distrugă în câteva secunde. 

- Asta rămâne de văzut, zâmbi enigmatic tânărul. 

Navetele înaintară preţ de câteva minute chinuitoare, în care, ca și cum 
atacatorii ar fi ignorat complet răspunsul Arcei, puntea se mai cutremurase 
de două ori sub descărcările laser. 

- Acum începe! strigă tânărul care apăsă cu zgomot pe un buton. 

Ceea ce urmă semăna întru-câtva cu bătălia pentru Klemplant, numai că 
rolul navetelor rapide pilotate de zeţi îl aveau cele două sonde lansate de pe 
Arcă. Privită de la depărtare, bătălia părea că se poartă între cele șapte nave 
de pe Sagittarius şi o mulțime de puncte invizibile, care emit din când în 
când câte o rază ucigașă. În scurt timp, intenţia sondelor automate deveni 
evidentă, o dată ce, încercând să facă faţă iureșului de descărcări laser, 
navele clonelor sfârșiră prin a fi foarte aproape una de alta. Totul se încheie 
brusc, într-o imensă minge de foc, care lăsă în urmă doar un nor rarefiat de 
rămășițe metalice. 

- Ce-a fost asta? întrebă uluit Durdrin. 

- Păi... au atacat în așa fel încât celelalte nave s-au apropiat între ele și 
apoi au detonat încărcăturile termonucleare... 

- Asta am înţeles, zise tăios Durdrin. Cine le conducea? Am văzut o 
mulțime de nave zburând pe pilot automat și... să nu îndrăzneşti să-mi spui 
că și astea făceau la fel, încheie Durdrin după ce şovăise în alegerea 
cuvintelor. 

- Ba da! Numai că programul lor de zbor și indicatorii tactici au fost 
rescrise. Apoi am folosit un sintetizor imperial pentru a obţine niște piese 
care ne-au permis să mărim capacitatea procesorului de date... 

- Stai, stai, să înţeleg și eu, zise Șestov. Vrei să spui că singur ai 
modificat planurile astea? De ce nu ni le-ai dat mai devreme? Tocmai am 
pierdut un milion de soldaţi deasupra Klemplantului! 

- Păi, de fapt, ca să fiu sincer, am terminat de scris programul pilotului 
automat abia aseară târziu... zise tânărul fără a ridica ochii din podea. 


- Și dacă n-ar fi funcţionat? 

- Nu se putea! exclamă tânărul cu însufleţire. Noi am testat modelul 
teoretic, iar tactica am adaptat-o după un computer imperial care... 

- Care noi? îl opri Șestov. 

În momentul acela, din ungherul unde stătuse nevăzut de nimeni, Negai 
spuse simplu: 

- Împreună cu Ballen am modificat programele și arhitectura 
calculatoarelor. 


- Și de unde ai ştiut să...? lăsă Durdrin o frază neterminată în aer. 


- Am avut o copilărie petrecută printre vechituri interesante, zâmbi 
enigmatic Negai. Dacă vreţi, vă pot povesti. 

- Nu e nevoie, se grăbi Durdrin să îl oprească pe băiat, temându-se sa nu 
scape mai multe decât erau ceilalți pregătiți să audă. Sunt sigur că 
performanţa voastră are o explicaţie foarte logică. 

- Păi da, se grăbi să aprobe și Ballen. Eu am fost fascinat încă de mic de 
calculatoare. Tata era custode într-un fel de muzeu pe Lensig și acolo am 
descoperit tot felul de cărți despre cum se construiau pe vremuri 
calculatoarele. Când m-am întâlnit cu Negai aici pe staţie... 

Durdrin se încruntă făcând ca sprâncenele să i se adune într-o singură 
linie stufoasă care îi brăzda ameninţător chipul. 

- Rămâne să mă întreb ce caută doi oameni ca voi la bordul Arcei, rosti 
mai mult pentru sine Durdrin. 

- O, dar asta e simplu și nu am încercat niciodată să ascund tovarășilor cu 
care am intrat la început în contact, zise cu însufleţire Ballen. Eu cred în tot 
ceea ce a scris doamna Oksana Bint Laesia. Atâta doar că am decis să încerc 
şi o altă cale... Una mai apropiată de ceea ce era Pământul pe vremea 
primelor noastre amintiri. Vreau să aflu de ce au încetat oamenii să mai 
construiască ordinatoare. Eu cred că dacă vom recupera rapid ştiinţa asta 
față de care Imperiul pare să nu fi manifestat cine ştie ce interes, poziţia 
noastră... 

Durdrin izbi cu palma deschisă într-o consolă, făcând un zgomot 
puternic. 


- Misiunea Arcei e aceea de a creşte un organism capabil să ne conducă 
eficient! spuse răstit Durdrin. Nu ne ducem să construim jucării... 
Dinspre locul în care stătea Negai se auzi un hohot zeflemitor de râs. 


- Ei lasă, viteazule! Eu am auzit că Sfântul ăsta nu era decât un bărbier 
oarecare. Un calculator performant nu poate decât să-l facă mai eficient. 
Doar nu vă aşteptaţi acum să creaţi o ființă care să înmulțească peştii şi să 
tămăduiască pe cei 

bolnavi? Jucăriile alea pe care nu vrei tu să le construieşti l-ar putea 
amuza! 

Spre uimirea tuturor, Durdrin se abţinu să facă vreun comentariu și plecă 
de pe punte fără să privească spre Negai. Şestov şi Barna se grăbiră să-l 
urmeze. 

- Vrei să-l fac pierdut în spațiu? întrebă Barna imediat după ce rămaseră 
singuri. 

- Nu ne putem permite lucrul ăsta, zise gânditor Durdrin. 


- Ba bine că nu! îi tai o mână, o pun lângă cealaltă şi am rezolvat 
problema, mârâi Șestov. 

- Nu se poate... trebuie să ne sfătuim şi cu Oksana. Cine ştie ce ar putea 
vedea ea în băiatul asta. 

Șestov şi Barna se priviră încruntaţi neîncercând să ascundă că nu prea 
erau de acord cu şeful lor. 

- Hai, lăsaţi. Viitorul se anunţă interesant. Poate că dacă nu vom obţine 
un om care să ne conducă, vom avea ocazia să construim niște unelte mai 
bune. Sau poate, cine ştie, un fel de lider cibernetic. În copilărie parcă am 
citit o carte care explora ideea asta. 

- Mda, dădu din cap Barna. Cine ştie însă cum a evoluat ea în mintea 
unui copil care a trăit într-un anticariat de pe Vechea Terra. 


"V-am tot spus că nimic nu se naşte din nimic. Cuvintele astea m-au 
impresionat odată, fiindcă mi s-a părut că ele exprimă un adevăr universal 
valabil. Astăzi nu mai sunt foarte sigură. Am înţeles că există o mulțime de 
lucruri despre a căror origine nu se știe nimic, dar care ar înceta să mai 
existe în forma în care le cunoaștem noi astăzi, dacă s-ar şti ce eveniment 


le-a declanșat. Vă las pe voi sa ghiciţi ce anume mi-a zdruncinat 
convingerile." 
Oksana Bint Laesia - Introducere în studiul Regulamentului canonic 


34. N'GAI LOON SE RIDICĂ brusc şi aproape că își răni pielea frunţii, 
lovind rama de lemn a patului de deasupra sa, în care dormea Kasser. 
Avusese cel mai straniu vis de care îşi putea aminti, atât de straniu încât 
Maestrul simţi nevoia să-şi analizeze mintea, ca să vadă dacă nu cumva 
Alaana se insinuase acolo, în timp ce el dormea. În ciuda încordării, realiză 
în doar câteva secunde că nu ştie cum ar trebui să-și urmărească gândurile 
ca să vadă dacă e singur acolo. Decise că nu avea rost să se ferească de ceea 
ce părea inevitabil și încercă să-și reamintească visul. 

Spaima alungase momentul de magie şi estompase senzaţia de fericire 
nesfârşită pe care o resimţise la încheierea visului. Da, asta era fără de 
tăgadă. Pentru prima dată după foarte mulţi ani, încă dinaintea dezastrului 
care îl aruncase pe Z, se gândise la problema succesiunii sale la conducerea 
Quintaratului. Alegerea nu era niciodată simplă şi, din câte reuşise să afle 
cercetând arhivele de pe Tengys, de fiecare dată fusese vorba despre o 
investire bazată mai mult pe intuiție decât pe criterii obiective. Timp de 
mulţi ani se temuse că nu va fi destul de vrednic pentru a alege un Maestru 
succesor care să facă faţă timpurilor ciudate pe care le trăia omenirea. 

Putea recurge la cea mai simplă dintre soluţii, apelând la transformarea 
unui quint. Ar fi fost o operaţie simplă, de doar câteva zile, la care s-ar fi 
adăugat şi lunile necesare țesutului sensibil de sub unghii pentru 
acomodarea cu accunul. Instinctiv, N'Gai Loon duse mâna la nas, acolo 
unde, în spatele sinusurilor, în fose create special, păstra o cantitate de metal 
lichid suficientă pentru un alt Maestru. Nu erau niciodată mai mult de doua 
asemenea încărcături. Atunci când un Maestru murea, discipolul său îi 
recupera accunul din degete și și-l implanta în spatele nasului pentru a-l 
duce mai departe, în timp ce lamele sale proveneau din rezerva pe care o 
avusese la rândul lui Maestrul care îl consacrase. Mecanismul acesta 
funcţionase timp de aproape un mileniu și linia Maeştrilor nu fusese 
întreruptă de nici un accident. Niciodată însă situaţia nu fusese mai dificilă 
pentru quinți. 

Soluţia pe care o găsise în vis era una îndrăzneață şi ea ar fi putut fi pe 
măsura timpurilor complicate pe care le trăia. Deşi nu putea să spună și 
celorlalți acest lucru, în ultimele luni îl încercase de nenumărate ori 


presentimentul morţii. Avea numai optzeci de ani și putea să spere să mai 
trăiască măcar încă o jumătate de veac, iar forma sa fizică era aceea a unui 
bărbat de cincizeci de ani, dar N'Gai Loon avea presimţirea aproape solidă, 
materială, a faptului că urma să moară foarte curând și în chip violent. Nu 
putea însă să riște să lase Ordinul fără Maestru. 

Îşi coborî picioarele direct în cizmele croite de zeți dintr-un amestec 
bizar de țesătură textilă și argilă verde, cu aspect de mucegai. Dădu să plece 
din camera în care Kasser sforăia cu entuziasm, dar îşi aduse aminte în 
ultimul moment de mantia Shu şi şi-o aruncă pe umeri. Atingerea texturii 
aceleia ciudate, groase, dar foarte flexibile îi aduse aminte că de generaţii 
întregi Maeştrii își dăduseră unul altuia o asemenea bucată de material fără 
a şti ce reprezintă, într-o căutare neputincioasă a propriilor origini. Absența 
oricărei explicaţii asupra provenienţei celor două talismanuri fusese 
probabil singura dis-funcționalitate a întregului lanţ de Maeștri, iar N'Gai 
Loon nu fusese niciodată foarte preocupat de proveniența acelor obiecte, în 
tinerețe cercetase însă multe arhive încercând să găsească locul de origine al 
accunului, dar se lăsase păgubaş odată ce fusese nevoit să preia conducerea 
efectivă a Ordinului. 

Înainte de a se ridica de pe marginea patului, rememoră imaginea din vis. 
Stătea de mână cu o femeie în fața mamei lui. al cărei chip era scăldat într-o 
fericire fără margini. Deşi nimeni nu spunea nimic, ştiuse cumva în vis că i- 
o prezentase mamei sale pe Alaana, spunându-i că se va căsători cu ea. Din 
poziţia în care stătea, el nu putea să vadă fața alesei sale... Ordinul avea să 
se schimbe. 

Porni în căutarea quinților, pe care îi găsi stând lângă Marii, care la 
rândul lor păreau că păzesc intrarea într-o cameră. 

- O să le ucid chiar acum, scrâşni Lelea Hinnedi la vederea Maestrului 
său. 

- Ohoho! Ce viteaz eşti acum, că ţi-a venit și un sprijin moral, care să te 
îmbete cu minciuni şi să-ți ofere o scuză ca să ucizi, îl contră Maria cu o 
voce rea şi fără să se miște din cadrul deschizăturii strâmte din piatră. 

- Șaptesprezece ani am îndurat... 


- Asta ziceam şi eu, îşi reluă femeia vorbirea şuierată. Şi n-ai avut curaj 
să faci nimic. Culmea e că te-ai hotărât abia acum, când ai face cea mai 
marc prostie din viaţa ta ucigân-du-ne. De ce să ne mirăm însă? E tipic 
pentru un quint să nu priceapă în lipsa ordinelor ce se întâmplă în jurul său. 


- Ce vrei să spui? întrebă îngrijorat N'Gai Loon. 
- Nu mă lasă să intru la tânărul acela, la Xtyn. Pretinde că e periculos... 


- Nu pretindem nimic. Știm cu siguranţă, spuse calm Airam. Dacă intri 
acum în camera aceea riscăm să murim cu toții. 

N'Gai Loon tăcu preţ de câteva clipe, încercând să analizeze 
posibilităţile. Nu dorise în întreaga lui viaţă să ucidă pe cineva cu mai multă 
ardoare decât pe cele două femei care îi omorâseră quintul favorit, pe Rimio 
de Vassur. Nici acum nu îi venea să creadă că două femei, fie ele și identice, 
putuseră să îi încetinească mișcările lui Rimio de Vassur dincolo chiar și de 
limita normală a vitezei de reacţie. Pe de altă parte, un elementar simţ al 
prevederii îi sugera să nu elimine această armă înainte de a înţelege cum 
anume se ajunsese ca un quint imperial să fie ucis într-o luptă corp la corp. 
Și mai era și intuiţia, impresia aceea lăsată de rigiditatea ridurilor care 
brăzdau chipul femeilor şi care era foarte puţin probabil să aparţină unor 
oameni care minţeau. Nu, Mariile vorbeau serios. 

- În ce fel ne-ar paşte moartea? întrebă Maestrul într-un târziu, 
întinzându-și mâinile pentru a atinge umărul quinţilor și a le transmite 
printr-un semn discret să nu acţioneze. 

- Asta nu avem cum să vă spunem. Nu e taina noastră, clătină din cap 
Maria. Avem doar însărcinarea de a vă preveni. Din păcate, probabil că nu 
am mai putea să facem faţă unui quint, zâmbi strâmb Airam. Ne mulțumim 
deci să vă avertizăm. 

- Hai să ne înţelegem, rosti răbdător N'Gai Loon. Înăuntru este băiatul 
acela care îi conduce pe oamenii Kyrallului. 

- Da, acceptă sec Maria. 

- Și noi nu putem intra să îl vedem fiindcă... 


- E bolnav, prelua din zbor Maria spusele lui N'Gai Loon. 

Faţa Maestrului se crispă imediat, în momentul în care înțelese ceea ce se 
petrecea. Probabil că Xtyn avea o boală infecțioasă, iar lucrul ăsta nu putea 
fi de bun augur atâta vreme cât prin preajmă se aflau reprezentanţii Abației, 
care fusese timp de milenii cel mai important centru al modificărilor 
genetice. 

- Cred că trebuie să ne sfătuim cu toţii, se auzi din spatele lor vocea lui 
Kasser, care asistase tăcut la ultima parte a conversaţiei lor. N'Gai Loon 


privi spre bătrânul împărat și citi pe faţa lui că și el înțelesese grozăvia 
situaţiei. 

- Ar fi mai bine să mergeţi lângă Radoslav, el o să vă lămurească, spuse 
calm Maria. 

Kasser, N'Gai Loon și cei doi quinți se grăbiră să intre în mica firidă care 
era ocupată aproape în totalitate de patul grosolan pe care stătea Abatele. 
Acesta își mai revenise de pe urma infarctului suferit în timpul înfruntării 
cu Xtyn şi stătea acum în capul oaselor. 

- Citesc pe feţele voastre că acțiunea mea cea de pe urmă nu mai este un 
secret, zâmbi trist Abatele. 

- Nesăbuitule, ce i-ai făcut? 

Ca şi cum nu ar fi auzit întrebarea bătrânului împărat, Abatele începu să 
povestească cu glas stins cum, de când aflase despre efectele celei de-a 
Doua însămânţări, nu încetase să se gândească că ar fi existat o posibilitate 
prin care să-l aducă la viaţă și pe Sfântul Augustin cel Nou. În mod normal, 
clona acestuia fusese invariabil sacrificată pe Lumile Agricole şi de aceea 
printre clonele care stăpâneau acum Universul nu exista nici una care să 
poarte memoria originală a Sfântului Augustin cel Nou. 

- Ce legătură are asta... 

Abatele ridică mâna și-i făcu pe toţi să-i privească degetele descărnate. 

- Când am ajuns în satul oamenilor ăștia, eu şi Mariile am văzut ceea ce 
nu aveați cum să observați. M-au frapat întâi feţele care mi se păreau 
familiare. Apoi i-am urmărit cum sunt organizați și, în sfârşit, am profitat de 
câteva fire de păr furate pentru a face o analiză. Airam s-a furişat până la 
ascunzătoarea noastră, iar tulburarea pe care i-a provocat-o descoperirea ei 
era să o împiedice să se mai întoarcă și să-mi confirme bănuielile. Cele 
cinci triburi de pe Kyrall provin toate din populaţii care au ca punct de 
plecare grupul de clone pe care l-am recreat în satul nostru din Abaţie. 

- Şi ce înseamnă asta? întrebă cu glas tremurat Kasser. Că suntem pe un 
fel de Planetă Agricolă sălbatică? 

- Nu ştiu cine, de ce şi mai ales cum mi-a furat cinci serii de clone. Cert 
este însă că sonda pe care eu am trimis-o din întâmplare spre Kyrall a 
realizat aici Prima Însămânţare. Xtyn nu e un produs oarecare. Dacă-l veți 
urmări cu atenţie veţi vedea că urmează tiparul mesianic pe care noi îl 
cunoaștem atât de bine fiindcă ne oferea nouă invariabil pe candidatul la 
Alambic. 


- Ce e ăsta? întrebă mirat N'Gai Loon. 


- Nu mai are nici o importanță acum, bătu Abatele în retragere. Contează 
doar că siguranţa cu care m-am certat cu el provenea din cunoaşterea 
profundă a felului în care va reacţiona. Cunoaștem până la nuanţă felul în 
care gândește o asemenea clonă. E un șef înnăscut, gata sa se sacrifice 
pentru ai săi, şi e obsedat de unicitatea vieţii lui. 

- Dar palma? Aproape că strigă Kasser. Ăsta n-a fost risc? 

- Nu. Îmi picurasem în mână puţin din soluţia în care, preţ de atâţia ani, 
am ascuns ultimul distilat al Alambicului. Nici eu nu ştiu dinainte ce o să se 
întâmple. În mod normal, peste doar două zile, băiatul ar trebui să aibă 
amintirile Sfântului Augustin cel Nou. Sângele lui Xtyn s-a amestecat însă 
şi cu cel al quintului vostru înainte de a pătrunde în Alambic. Cine știe ce va 
ieşi de-aici? 

N'Gai Loon făcu semn quinților săi care ieşiră repede. 

- Uite, el a înţeles, zâmbi Abatele spre Kasser. 

- Şi ce dacă? Eu tot nu pricep nimic, protestă Kasser. 


- l-am trimis pe quinți să apere şi ei intrarea. Abatele are dreptate. Nu ne 
putem permite ca virusul cu care a fost infectat tânărul să ajungă și la 
ceilalți. Le va restabili memoriile iniţiale şi ne vom trezi în mijlocul unei 
armate de clone. 

Kasser rămase cu gura căscată şi întoarse o privire neîncrezătoare spre 
Abate. Radoslav încuviinţă însă din cap, ceea ce-l făcu pe bătrânul împărat 
să-şi împreuneze mâinile peste faţă. 

- Suntem pierduţi, hohoti el în pumni. 

- Nu chiar. Virusul nu se răspândește chiar atât de uşor. Am avut şi ceva 
noroc... Dacă reuşim în următoarele şase ore să păzim intrarea aia, totul o să 
fie bine. 

- De ce? De ce-ai făcut asta, din moment ce nici măcar tu nu ştii care va 
fi rezultatul acestei aventuri? hohoti Kasser. 

- Suntem în mijlocul Armaghedonului. Nu i-am oferit Dumnezeului meu 
ajutorul promis. Pur și simplu, pentru mine, lucrurile nu au cum să fie mai 
rele. Indiferent ce se va întâmpla, pentru mine va fi mai bine. 

- Bine, dar psiacul, atacul împotriva clonelor, joncţiunea cu forțele lui 
Bella, strigă Kasser. 


- 'Ţi-am spus încă din Abaţie: dinastia Boszt nu mă interesează. Singura 
mea misiune e aceea de a-mi apăra Dumnezeul de propria nemărginire, rosti 
Abatele ţinându-și ochii închiși, de parcă s-ar fi aşteptat ca bătrânul împărat 
să-l lovească. 

Pe neaşteptate, N'Gai Loon începu şi el să vorbească. 

- Kasser, bătrâne prieten, cu toţii avem ceva de transmis mai departe. 
Planeta asta e cel mai mare mister din Univers. Din păcate însă, rezolvarea 
lui va cădea în sarcina succesorilor noștri. Eu nu mă îndoiesc că Ordinul 
nostru, al quinților, are legătură cu Kyrallul. 

- Și asta e evident, încuviinţă Abatele. 

- De ce spui asta? întrebă N'Gai Loon mirat. 


- Sunteţi cinci, câte unul pentru fiecare trib de pe Kyrall. Și nu faceţi 
decât să imitaţi ceea ce pot face cu forța gândului oamenii de aici, zise 
Abatele pe un ton ușor plictisit. Pentru mine c evident acum că, alungat de 
pe Vechea Terra de forțele Abației, Frontul Adevăratei Biserici s-a retras 
aici, punând la calc acest experiment. Probabil că a sperat să creeze un 
sentiment religios la clonelc astea. Nu am nevoie de altă dovadă în afară de 
mărturia aceea a biologului, despre care am aflat de curând... 

N'Gai Loon și Kasser se priviră unul pe altul. 

- Ei bine. da, i-am spus, acceptă Kasser. Am petrecut șaptesprezece ani 
cu el și sunt în măsură să-i apreciez inteligenţa, izbucni Kasser sub 
presiunea reproşurilor mute ale lui N'Gai Loon. 

- Pierdem vremea, interveni Radoslav. Toată planeta asta e doar un 
experiment al unui biolog de geniu. Sunt prea multe întrebări ca să le dăm 
acum răspuns, murmură bătrânul. Dacă ne concentrăm însă asupra 
punctelor esenţiale vedem că planul Frontului Adevăratei Biserici a reuşit. 
Au apărut quinţii, care au consolidat Dinastia, care era să ne distrugă. Nu 
suntem decât marionete într-un joc care se desfășoară deasupra noastră și 
care a început în urmă cu cel puţin cincisprezece secole. 

Cei trei bărbaţi rămaseră pe gânduri, analizând fiecare informaţiile 
disparate pe care le aveau despre trecut. Abatele era convins că citise în 
biblioteca Abației un document în care un înaintaş își exprima temerile în 
legătură cu faptul că Frontul Adevăratei Biserici își mutase cartierul general 
pe o planetă aflată la vremea aceea dincolo de granițele cunoscute ale 
Imperiului. Lui Kasser i se învălmășeau în minte informaţii vagi despre 


legătura dintre Dinastie şi primii quinţi, iar N'Gai Loon acceptase fără pic 
de îndoială spusele Abatelui, fiindcă ele completau propriile sale informații. 

- Și acum ce avem de făcut? întrebă Kasser. 

- Trebuie să faceţi ceea ce am îndrăznit și eu, să vă duceţi menirea la bun 
sfârşit, Quintaratul şi Dinastia trebuie să dăinuie și nimeni nu poate face 
asta în locul vostru. 

N'Gai Loon zâmbi mirat. 

- Spui asta deşi ai constatat că suntem dușmani de veacuri? 


- Abația nu mai există. Poate, cu voia lui Dumnezeu, Sfântul Augustin 
cel Nou, pe care îl readuc acum la viaţă, va întemeia una nouă. 

Kasser îşi duse mâna în părul pe care începu să-l frecţioneze spasmodic. 

- Nu, nu, nu! Nu cred că ne putem permite să așteptăm până când din 
groapa aia iese cine ştie ce ființă. Trebuie să atacăm psiacul înainte de fi 
restabilite amintirile tânărului ăsta. Eu unul nu vreau să risc. O să facem 
chiar acum planul unei ambuscade și... 

- Unde te duci? îl întrebă contrariat bătrânul împărat pe N'Gai Loon care 
se ridicase repede şi se afla deja în pragul ușii. 

- Va fi nevoie de cu totul altceva decât prezența Mariilor şi-a quinților 
pentru a-i împiedica pe oameni să meargă la Preotul lor. Cred că mi-am 
făcut un aliat şi mă duc să vorbesc cu el. În felul ăsta, tu, quinţii şi soldaţii 
veţi putea acţiona mai ușor. Fiindcă, într-o privinţă, bătrâne Kasser, părerile 
noastre coincid total: nu putem lăsa lucrurile la îndemâna unui om despre 
care nu știm mare lucru. 

- Nu se poate, se răsti Arrus smulgându-se din mâna lui N'Gai Loon. Ce 
i-ați făcut? 

- Se pare că i-am dat o boală cu care voi nu sunteți obişnuiţi. Aţi trăit 
atâta vreme izolați... 

- Nu înțeleg! Ce boală? 

- Pe Kyrall ați trăit fără bolile pe care le avem noi. Se poate să se fi 
îmbolnăvit pentru că a stat prea aproape de noi. E foarte important ca toți ai 
tăi să înțeleagă asta și să nu se apropie de el. 

În privirea lui Arrus se citi suspiciunea. 


- Și cum poate fi ăsta un lucru bun? De unde ştim că nu vom muri toţi 
din cauza bolii ăsteia? 

N'Gai L.oon râse scurt. 

- Nu, prietene, nu se moare dintr-atâta lucru. Oricum însă, ce-ar fi dacă 
le-ai spune oamenilor că, odată ce vom fi cucerit psiacul, vom rămâne 
acolo, fără să mai intrăm în contact şi să vă îmbolnăvim? 

- De ce am senzaţia că foloseşti în favoarea ta boala asta? 

N'Gai L.oon râse din nou. 

- Fiindcă este chiar aşa. Ţi-am mai spus. Imperiul are mii de ani avans pe 
calea manipulării. 

- Și ce s-a întâmplat, în decursul acestor mii de ani, cu aceia care s-au 
împotrivit? 

Maestrul quinţilor plecă ochii în pământ și preferă să păstreze tăcerea. 
Deşi era evident că răspunsul nu avea să vină, Arrus aşteptă câteva clipe şi 
apoi merse spre grupul quinţilor şi al Mariilor. Le spuse ceva scurt şi aceştia 
plecară, lăsându-l de strajă în fața camerei lui Xtyn. 


"Îmi amintesc bine de momentul în care în mintea mea s-au amestecat 
memoriile lui Johansson și ale Oksanei Bint. Multă vreme m-am simţit 
pierdută. Poate tocmai trauma asta mă face să văd atât de diferit țelul spre 
care trebuie să ne îndreptăm." 

Oksana Bint Laesia - Introducere în studiul Regulamentului canonic 


35. XTYN STĂTEA AȘEZAT pe o piatră şi picioarele i se afundaseră 
într-un soi de vegetaţie pitică, verde, punctată pe ici pe colo cu flori 
colorate. Nu avea mantie, soarele care îl lumina era galben și văzduhul 
mirosea cumva altfel decât era el obişnuit. Privi în sus spre cerul care lucea 
straniu, albastru, apoi îşi coborî privirea observând pe rând ceilalți trei 
bolovani de lângă el. Încercă să-l ridice pe unul cu forţa minţii, dar piatra nu 
se clinti. O parte a gândirii sale se miră că îşi acceptă atât de uşor neputinţa. 

Îşi dădu seama că e într-un fel de vis și căută cu disperare atingerea 
mentală a Alaanei. Încercarea sa rămase fără nici un rezultat. Contactul 


psihic dintre ei, care nu se stingea aproape niciodată, era acum întrerupt cu 
desăvârşire. Se simţea ca un om care fusese obișnuit toată viaţa cu sunetul 
unei cascade, care decisese brusc să se oprească. Realiză atunci că nu mai 
percepe nici vocea ly a tribului său. Când dădu să se ridice simţi că, de fapt, 
trebuie să aştepte aşa încât începu să-și plimbe răbdător mâna printre firele 
verzi care se ridicau abia de o palmă de la sol. 

Străinii veniră din direcţii opuse. Cel din stânga era un bărbat relativ 
tânăr, îmbrăcat într-o haină ciudată, făcută dintr-o singură bucată de 
material cenușiu şi legată deasupra șalelor cu un fel de sfoară. Avea chipul 
rotund, ochii albaștri, care păstrau o privire mirată, şi se mișca destul de 
greoi, semn că pe sub haina largă se ascundea un trup greu încercat de lupte 
sau de boli. În picioare purta încălțări ciudate, care erau făcute din câteva 
cordele de piele ce legau o bucată de lemn subţire de talpa piciorului. Fără 
să vrea, Xtyn se întrebă cum trebuie să fie să mergi încălțat cu niște sandale 
atât de greoaie. 

Bărbatul care venea din dreapta părea ceva mai în vârstă, dar pașii lui 
elastici şi ceva din aerul hotărât pe care-l degaja întreaga sa figură îl făcură 
pe Xtyn să se gândească la faptul că acela trebuie să fi fost un militar. Ceva 
din înfăţişarea lui semăna izbitor cu soldaţii care veniseră de curând în 
tribul lui si-l învinseseră fiindcă se mișcaseră mai repede decât el. Privi mai 
atent şi realiză că, de fapt, omul care se apropia de el era îmbrăcat într-o 
uniformă care părea replica mai nouă și mai strălucitoare a hainelor celor 
doi quinti, aşa cum le spuneau străinii soldaţilor acelora. 

Cei doi bărbaţi se așezară pe câte o piatră şi-l priviră zâmbind. 

- Cine sunteți? întrebă timid Xtyn. 


- Mă numesc Rimio de Vassur și sunt quint imperial. Ne-am mai întâlnit, 
dar pentru scurtă vreme. 

- lar eu sunt Augustin Bloose. Prezenţa mea aici e o surpriză imensă 
pentru mine. 

- Ziceai că m-ai mai văzut... Cum se poate una ca asta? Eu nu-mi 
amintesc să ne fi întâlnit, îi spuse Xtyn lui Rimio de Vassur. 

Ca şi cum se așteptase la vorbele acelea, quintul scoase din buzunar un 
ghemotoc mic pe care-l lăsă liber în palmă. Imediat materialul se întinse 
perfect, transformându-se într-o oglindă. Vassur i-o puse în faţă şi Xtyn 
văzu în locul propriului chip imaginea unui băiat cam de-o vârstă cu el, 
ceva mai îngust la faţă şi cu bărbia mai puţin pronunţată. 


- Cred că deocamdată nu știi cine eşti, zise blând quintul. 

Xtyn mai privi o dată la chipul străin care îl privea din oglindă și înțelese 
că era de fapt al lui. 

~ De ce nu-mi spui tu cine sunt? spuse el cu glas tremurat. 

- Când ne-am întâlnit prima dată, erai un tânăr plin de elan, care dorea să 
facă numai bine pentru semenii săi dintr-un sat de clone aflat în Abaţie. Te 
numeai Stin şi te-ai sacrificat pentru ceea ce credeai că e binele tuturor. 

- Înseamnă că planul meu a funcţionat, exclamă celălalt bărbat, cel care 
se prezentase ca fiind Augustin. 

- Dacă eşti cine cred eu că eşti, adică acela care a întemeiat Abația şi care 
e numit Sfântul Augustin cel Nou, ei bine, da, cred că se poate spune că 
planul tău a reuşit, acceptă Vassur. 

- Nu înţeleg despre ce vorbiţi, se plânse Xtyn. Mai întâi eu nu mai sunt 
eu, apoi voi ştiţi mai multe despre mine decât par a ști eu însumi... Ce e 
locul ăsta? 

Augustin Bloose privi amuzat în jur şi zâmbi larg. 

- O pajişte care seamănă foarte mult cu cea din faţa colibei în care m-am 
retras în munţi, pe Pământ, după ce prietenii mei din Corpul celor O Mie de 
Voluntari au fost uciși pe Mediterana. 

- Dar nu există cu adevărat... 

- Nu, probabil că nu mai există. 

- Și atunci unde ne aflăm? 

- Părerea mea e că ne aflăm doar în mintea ta. 


- Nu se poate. Nimeni nu este atât de puternic încât să pătrundă în ann. 
Nu se poate. 

- Mi-am permis să-ţi consult amintirile, tinere. Sunt convins acum că nu 
ai cum să înţelegi ceea ce ți se petrece și probabil că nici noi nu putem să 
desluşim exact. Tot ceea ce pot să-ți spun însă e ăa ne aflăm aici pentru a te 
ajuta. Experienţa și amintirile noastre fac acum parte din mintea ta... 

Ca și cum cuvintele acelea ar fi declanșat un înfricoșător vârtej mental, 
Xtyn se simţi asaltat de un şuvoi de amintiri, despre care ştia că nu sunt ale 
sale, dar pe care le putea vedea ca și cum faptele descrise acolo i s-ar fi 
întâmplat ieri. 


Į se păru mai întâi că e Augustin Bloose, un tânăr fascinat de ideile unui 
anumit Johansson, un militar care înființase o organizaţie politică care 
susținea că toate relele lumii vin de la religie, că înfruntarea între cele trei 
religii majore adusese omenirii numai groază și distrugere. Văzu apoi cum 
se formează un corp expediționar, în care el nu se putea încadra fiindcă era 
prea tânăr. Imagini disparate şi sentimente amestecate începură să i se 
succeadă cu repeziciune. Simţi mai întâi durerea ascuţită la vestea morții 
tovarășilor săi, se nărui o clipă sub povara disperării și a singurătăţii, își 
aminti de anii pustniciei din munţi, de întâlnirea cu o ființă ciudată şi apoi 
de proiectul său cel mai măreț: Abația. Planul subtil și perfid al Alambicului 
şi al readucerii la viață a unei imense armate de atei i se devoală în toată 
splendoarea lui şi înţelese că tot ceea ce i se întâmpla acum nu era decât 
izbânda unei capcane pe care Augustin Bloose o întinsese întregului 
Univers. 

Plonja apoi în amintirile lui Rimio de Vassur. Parcurse repede o copilărie 
chinuită, trăi emoția întâlnirii cu un bătrân care îi promise iniţierea în 
tainele purtării războiului perfect, se feri de lipsa totală a emoţiilor care 
făcea ca amintirile isprăvilor militare ale quintului să pară precum un deşert 
pustiitor şi se opri în faţa zidului imens dincolo de care Vassur părea să 
dorească să-și ascundă amintirile din Abaţie. Îşi croi cu greu drum și revăzu 
ghemul bizar de sentimente pe care Mariile îl treziseră în sufletul quintului, 
citi dragostea neînțeleasă a Alaanei și simţi uimirea ultimă a lui Vassur când 
Maria îl atacase cu un pumnal. Reveni iute la amintirile despre Alaana și 
simţi cum întreg Universul se lărgește, cum accede la o înțelegere profundă 
a ceea ce este el şi asupra căilor prin care se născuse. 

- O să mai fiu eu însumi? întrebă Xtyn, fără să se teamă însă că răspunsul 
ar fi putut fi negativ. 

- Cine știe, zâmbi Vassur. Cu siguranță deprinderile și amintirile mele 
alăturate talentelor tale, te vor face cel mai temut războinic al galaxiei... 

- Iar știința mea îţi va permite să duci la bun sfârșit ceea ce ai început 
pentru oamenii tăi, sâ-i scoţi pe toți din chinul existenţei într-un cerc 
perpetuu. Asta nu înseamnă însă neapărat că vom avea şi loc în mintea ta. 
Poate că femeia asta, Alaana, pentru care văd că ai atâta respect, o să ne 
ajute să încăpem cu toţii între gândurile tale. 

- Așa cum o ştiu eu pe Alaana, o să reușească, murmură Vassur. 


- Dar de ce? întrebă Xtyn. DE CE mi se întâmplă toate astea? 


Cei doi tăcură o vreme privind în pământ. Într-un târziu, Augustin Bloose 
se ridică, merse până în spatele lui Xtyn și-i puse mâinile pe umăr. 

- Când eram tânăr am fost convins de Johansson că religia e cel mai 
dăunător lucru pe care l-a inventat omul vreodată. La patruzeci de ani am 
crezut că, dimpotrivă, fără religie orice om e sortit pieirii. Am murit 
împăcat, în patul meu, mulțumit că realizasem, în cele din urmă, că religia e 
cel mai minunat mod cu putință de a-i face pe ceilalți să se comporte după 
vrerea ta, fără să-ţi conteste deciziile. 


- Și acum? Oricum nu înţeleg la ce e bun cuvântul ăsta, ce descrie. 


- Cred că tocmai asta e menirea mea. Vreau să te fac să înţelegi că religia 
e un mod mai uşor de a-ţi accepta locul în Univers. Ea elimină întrebările de 
genul celei pe care ţi-ai pus-o tu. Să zicem că Dumnezeu te-a ales să-i fii 
oștean într-o înfruntare pe care eu pot doar s-o bănuiesc, încheie Augustin 
Bloose. 

- Şi cine ar putea să-mi spună mai multe? Acela care ar fi trebuit să stea 
pe cea de-a patra piatră? 

Vassur şi Augustin se priviră în tăcere. 

- Probabil. Am convenit însă că deși eşti un oștean puternic, deși ai ales 
instinctiv pajiștea asta și dialogul cu noi pentru a suporta mai uşor șocul 
restaurării memoriilor originale ca urmare a celei de-a Doua Însămânțări, 
celălalt a simţit că nu eşti încă pregătit să-l vezi. Sunteţi atât de diferiţi, 
încât dacă i-ai fi parcurs amintirile, mintea ta nu ar mai fi funcţionat 
niciodată. Ai răbdare însă. El e cel mai puternic dintre noi. 

Cei doi se ridicară şi plecară la braţ. Abia după ce se îndepărtată câţiva 
paşi Xtyn strigă în urma lor: 

- O să vă mai văd vreodată? Augustin izbucni în râs: 


- Noi sperăm că nu. Cine se poate încrede într-un conducător care are 
vedenii? Ţi-am dat amintirile noastre şi acum suntem liberi. Poţi folosi 
înfrângerile noastre ca să învingi, poţi folosi iubirile noastre ca să înveţi sa 
urăşti. la aminte și la felul în care am murit noi, fiindcă așa vei învăţa să 
trăieşti cu adevărat. E important însă să nu uiţi că existăm în mintea ta. În 
felul ăsta poate că vei reuşi să iei decizii mai bune decât am fi făcut-o noi. 
Viziunea şi viitorul sunt însă numai ale tale. Mă îndoiesc deci că ne vom 
mai revedea vreodată. 


- Dar cu celălalt? 


- A, cu el e ceva special. Spre deosebire de noi, el crede cu adevărat, 
hohoti Augustin Bloose. 


"M-am gândit adeseori ce semnificaţie poate avea moartea pentru noi, 
urmașii clonelor, şi nu împărtăşesc bucuria acelora care se cred nemuritori. 
Oksana Bint e nemuritoare, la fel și Johansson. Eu însă sunt un accident 
irepetabil. Ştiu că mulţi dintre voi nu gândiţi la fel și vă identificaţi cu 
primele memorii. Dar e mare păcat, fiindcă asta vă împiedică să vedeţi 
adevăratele dimensiuni ale planului meu. Putem fi aidoma lor!" Oksana 
Bint Laesia - Introducere în studiul Regulamentului canonic 


36. DIN ASCUNZĂTOAREA LUI, Kasser îşi aţintise privirile asupra 
expresiei împietrite care făcea ca fețele celor doi quinți să pară aproape 
identice. Observase de multe ori grimasa aceea care paraliza chipurile lor şi 
ajunsese să creadă că ea semnala o stare căreia, la alți oameni, i s-ar fi putut 
spune oboseală. Bătrânul împărat observase mine asemănătoare de fiecare 
dată când quinţii reveneau de pe câmpul de bătălie, unde se mişcaseră mult 
timp la viteza care îi făcea atât de eficienţi. Kasser nu izbutise însă 
niciodată să-și dea seama dacă quinții oboseau cu adevărat şi dacă asta le 
limita capacitatea de lupta. 

Leka Hinnedi și Attan Villerte aveau însă de ce să fie obosiţi. Imediat 
după ce Abatele le spusese despre boala lui Xtyn, NGai Loon şi cu el 
deciseseră că trebuie să atace psiacul, indiferent dacă aveau sau nu să fie 
sprijiniți de tribul Omenori. Bătrânul împărat privi încă o dată spre oamenii 
săi. Erau doar câţiva, înarmaţi cu arme demodate, din care abia dacă s-ar fi 
putut trage câteva salve. Ca de obicei, se baza pe quinţii săi. Aceştia 
fugiseră până la vechea navă abandonată în grotă și reușiseră să demonteze 
o baliză radio, pe care o aduseseră apoi pe plajă și o porniseră. Clonele nu 
puteau ignora prea mult semnalul acela și aveau să vină să-l cerceteze. 

Kasser era conştient că existau destul de puţine şanse ca stratagema pe 
care o aplicase N'Gai Loon când aterizase pe Kyrall să mai funcţioneze o 
dată. Nu îndrăznea să spere că clonele nu-și dăduseră seama ce se 
întâmplase atunci cu adevărat. 


Câţiva războinici Omenori, conduși de Arrus, care fusese aparent convins 
de un tânăr foarte entuziast şi care se numea Lonis, deciseseră însă să-i 
ajute. Dar asta numai după ce le promisese că, dacă aveau să câștige 
psiacul, nu se vor mai amesteca în viaţa tribului lor. Acum priveau cu toții 
încordaţi dintr-o grotă săpată în faleza înaltă, a cărei intrare era mascată de 
câţiva bolovani. Siluetele celor doi quinți, care păreau ca turnate în piatră, 
contrastau cu faldurile pe care părul lung și alb al lui N'Gai Loon, dar mai 
ales mantia lui, le făceau în bătaia brizei. 

Aşteptarea se prelungea chinuitor de mult şi Kasser ştia că lucrul ăsta nu 
e bun pentru moralul oamenilor săi. Genul acela de răgaz predispunea fie la 
amintiri, fie la temeri neîntemeiate. Spera însă ca și ceilalți să înțeleagă că 
nu mai aveau nici o altă șansă, că singura ocazie de a restaura lumea așa 
cum fusese ca cândva era aceea de a cuceri ei psiacul, înainte ca Bella, în 
stilul lui nesăbuit, să-l atace și să-l distrugă într-un fel sau în altul. 

În ultimele zile simţise că pofta de viață îl părăseşte. De când auzise de 
izbânzile lui Bella se gândea mereu că Imperiul nu mai c de fapt 
responsabilitatea lui, cel puţin nu în felul în care era Quintaratul pentru 
N'Gai Loon și Abația pentru Radoslav. Bella își recucerise singur capitala, 
făcându-l să se gândească dacă nu cumva îl subestimase în toţi anii aceia 
petrecuţi pe Kyrall. 

Un foșnet ușor îl făcu să privească spre Lonis, care îi arătă cinci puncte la 
orizont. Unul din oamenii lui Arrus șopti că e vorba de glisoarele clonelor şi 
inima lui Kasser începu să bată cu repeziciune. Navele înaintau cu mare 
precauţie, departe una de alta şi urmând traiectorii şerpuite, imprevizibile. 
Nu trebuia să fii psiholog ca să-ţi dai seama că piloţii lor se temeau să nu 
împărtășească soarta colegilor care se duseseră să cerceteze locul în care 
aterizase N'Gai Loon. 

- Cine sunteţi şi ce vreţi? se auzi o voce metalică atunci când navele se 
apropiară îndeajuns. 

Grupul celor trei bărbaţi păstră însă tăcerea. 

- Dacă nu vă identificaţi cât mai curând, deschidem focul! 

Aceeași tăcere împietrită îl făcu pe cel care vorbea să ezite. 

- Prezenţa voastră aici are vreo legătură cu mesajul care anunţa aterizarea 
unui apropiat al împăratului? 

N'Gai L.oon ridică o mână în aer, ceea ce ar fi putut însemna orice. 

Arrus se apropie de Kasser și-i șopti repede la ureche: 


- Oamenii mei se pot ocupa de două dintre nave. Cred că putem rarefia 
aerul din jurul lor, cam în chipul în care îl fac lentilele. S-ar putea să fie de 
ajuns ca să le prăbuşim în mare. 

- Nu încă, şopti la rândul său Kasser. Două sunt mult prea puţine. Oricare 
din celelalte trei ne poate ucide pe toți. 

Între timp, monologul clonei de la difuzor continua. 

- Indiferent cine sunteţi, să ştiţi că suntem pregătiți să vă distrugem pe 
loc. Regulamentul spune că nu aveaţi voie să aterizați aici fără să ne 
anunţaţi. 

Quinţii se depărtară numai un pas de N'Gai Loon, ceea ce provocă 
agitația evidentă a clonei. 

- Să nu încercați nimic! Repet pentru ultima oară. Dacă refuzaţi să vă 
identificaţi, vă vom distruge imediat. 

Kasser se gândi deodată că, dacă ar fi fost printre ei, Abatele probabil că 
s-ar fi rugat. Aproape că ar fi făcut-o și el, dacă ar fi avut chiar şi cea mai 
mică speranţă că acest lucru putea schimba ceva. 

- Numele meu este N'Gai Loon, iar aceştia sunt elevii mei, Leka Hinnedi 
şi Attan Vilerte, quinți imperiali, strigă cu voce pătrunzătoare Maestrul. Am 
venit să ne predăm administraţiei de pe Kyrall. 

- Cine zici că eşti? Ăla care a aterizat acum câteva zile? N-ai pierit în 
explozie? reluă vocea din aeroglisor spre marea surprindere a lui Kasser, 
care sperase pentru o clipă că vorbele Maestrului aveau să fie rostite prea 
încet pentru a putea fi percepute din aer şi să se câștige ceva timp în felul 
acesta. 

- Da, explozia în care au murit tovarășii voştri s-a datorat unui soldat 
instruit prost, care s-a grăbit să tragă, interpretând greșit un gest de-al meu. 

Pentru câtăva vreme nu se mai auzi nimic, semn că probabil clonele se 
sfătuiau între ele. 

- Și ce vrei? 

- Vreau să merg la cel care conduce psiacul, la Johanssonul vostru. Am 
să-i comunic date importante despre cum poate fi înfrântă insurecția lui 
Bella. 

- Vrei adică să intri în psiac? se auzi vocea metalică. 


- Nu ţin neapărat. Îl puteţi aduce aici, glumi N'Gai Loon. 


- Nu ştiu cine eşti, dar e limpede că ne crezi tâmpiţi. Dacă ăia doi de 
lângă tine sunt într-adevăr quinti imperiali, atunci ultimul lucru pe care l-am 
face ar fi să-i primim în psiac sau să-l aducem pe conducătorul nostru lângă 
ci. Dacă nu sunt quinți, atunci eşti un mincinos şi înseamnă că nu ai a ne 
transmite nimic important. 

Kasser izbi cu pumnul în pământ, înghițindu-și o sudalmă. 

- Intenţiile mele sunt pașnice. Nu am de gând... 


- Am văzut cât de pașnice sunt ultima dată. Acum o să joci după cum 
spunem noi. Rămâi acolo și în următoarele câteva minute o să ne lămurim 
dacă spui adevărul. 

Arrus îl bătu ușor pe umăr pe Kasser arătându-i linia orizontului, dar 
ochii bătrânului nu deosebiră nimic. 

- O navă, şopti Lonis. 

Dorind parcă să confirme spusele Făurarului, vocea din aeroglisor se auzi 
din nou. 

- Rămâneţi unde sunteţi. O fregată va trage la mal să vadă ce aveţi de 
spus. Vă previn că la cel mai mic semn de agresiune vă vom distruge, aşa 
încât nu speraţi să puneţi mâna pe ea. 

Bătrânul împărat se lăsă să cadă pe nisip, cu spatele sprijinit de bolovanul 
care masca intrarea. Era evident că încercarea lor eşuase. Chiar dacă ar fi 
pus mâna pe vas, quinţii n-ar fi putut niciodată fi atât de rapizi încât să 
distrugă şi aerogli-soarele. Durerea din pântece îl săgeta din nou, dar 
senzaţia aceea neplăcută avu un efect paradoxal. Kasser își aminti că nu are 
ce să piardă, că îşi petrecuse ultimii șaptesprezece ani ascuns și că oricum 
nu mai avea mult de trăit. 

- Să ne concentrăm fiecare asupra câte unui aeroglisor. Arrus, tu și ai tăi 
luaţi-le pe cele din extremă, noi să încercăm să le doborâm cu armele 
noastre pe celelalte, imediat ce quinţii vor fi luat controlul fregatei, bărcii 
sau ce mama naibii o mai fi fiind drăcovenia aia care se apropie. 

Quinţii stăteau la fel de nemișcaţi, în timp ce N'Gai Loon se aplecă şi 
ridică o mână de nisip pe care îl lăsă să cadă înapoi pe plajă. 

- E foarte riscant, îi șopti Arrus împăratului. Să ştii că noi nu garantăm... 

- Nici noi nu garantăm nimic, încercă să-l liniștească bătrânul împărat. 

- Noi avem însă mult mai multe de pierdut, dacă se află... 


- Te poţi ascunde în fundul peşterii şi nimeni nu va şti vreodată că ai fost 
aici, șopti împăratul supărat. 

Kasser distinse în semiîntunericul grotei cum trăsăturile feței Făurarului 
se aspresc. 

- Nu pentru mine mi-c frică. Doar că m-aș fi simţit mai în siguranţă dacă 
ar fi fost şi Xtyn cu noi. 

- lar cu dacă aş fi avut toţi cei cinci quinți aş fi fost aproape sigur de 
victorie, îi răspunse pe acelaşi ton Kasser. Situaţia e însă mult mai 
complicată. 

Dialogul celor doi fu întrerupt de un zgomot metalic. La câteva zeci de 
metri în faţa lor, pe plajă, se oprise un vehicul amfibiu. din care se revărsară 
cel puţin cincizeci de soldaţi, care ocupară un semicerc în jurul celor trei. 
Kasser zâmbi. Chiar și dacă ar fi fost un singur quint şi soldaţii aceia tot nu 
i-ar fi putut face nimic. Mai ales că luaseră o poziţie în linie, ceea ce ușura 
mult desenarea unei traiectorii cât mai scurte a lamei de aceun. Ştia exact ce 
aveau să facă Hinnedi şi Vilerte. 

- Am ascultat prin radio dialogul pe care l-ai purtat cu oamenii mei, 
spuse un bărbat înalt, care se strecurase printre soldaţii care continuau să-și 
țină armele pregătite. Cum dovedeşti că ești cine zici că ești? 

- Nu am de ce să dovedesc nimic. Oferta mea nu e negociabilă. Mă crezi 
pe cuvânt, mergem în psiac şi discut cu Johanssonul de acolo... 

- Dar de unde ştii că nu sunt eu acela? 


- Nu am o părere prea bună despre setul vostru de clone, zise N'Gai Loon 
pe un ton disprețuitor. Mă îndoiesc că are curajul să vină în câmp deschis. 
Tu trebuie să fii un Șestov sau vreun Barna, continuă N'Gai Loon. 

- Nu arc importanţă cine sunt. 

- Nici Șestov, nici Barna? E limpede că nu luaţi în serios ceea ce am eu 
să vă spun. 

- Mergi pe un drum care nu duce nicăieri, zise calm soldatul. 

Vorbele lui avură un efect evident asupra lui N'Gai Loon. care spera că va 
putea sa-l facă să reacționeze irațional. 

- Am părăsit tabăra lui Bella pentru că sunt convins că felul în care 
acţionează el va aduce pieirea tuturor. Extratereştrii cu care s-a aliat sunt 
mai periculoși decât își dă el scama pe moment. Au însă un punct care îi 
face vulnerabili. Despre această slăbiciune vreau să vorbesc cu şefii voştri. 


Soldatul începu să râdă cu glas sonor. 

- Sincer să fiu, cred că nu mai avem nevoie de asemenea avantaje din 
partea trădătorilor. Klemplantul și oraşul urâţilor ălora cu șase picioare de 
pe Tengys au fost distruse foarte simplu. Ai noştri pregătesc o ripostă 
similară peste tot în galaxie. Zi-mi altceva, alt secret pe care îl ai de 
vânzare, fiindcă zeţii ăia, parcă aşa le zice, or fi ei luptători buni, dar nu 
scapă din miezul unei reacţii de fuziune. 

- Vă previn că asupra lor nu va funcţiona niciodată de două ori aceeaşi 
armă. Sunt convins că nu veţi mai avea ocazia să ajungeţi pe orbitele 
planetelor lor, zise Maestrul pe un ton ameninţător. 

- Asta rămâne de văzut. Pe de altă parte, nu înțeleg în ce fel îi poţi 
învinge dacă eşti atât de convins de istețimea lor. 

- A nu-ţi subestima adversarul este întotdeauna calea cea mai sigură către 
victorie, chiar dacă ea parc uneori să fie una ocolită. 

- Schimbăm cimilituri degeaba. Pierdem vremea. Maestru sau nu, quinți 
sau nu, legea e foarte simplă și suntem în vreme de război. Trebuie să-mi 
spuneţi cine sunteţi, în conformitate cu normele stabilite de Regulament. În 
caz contrar, puteţi fi executaţi pe loc. Aveţi cinci secunde să vă conformaţi. 

În momentul acela însă toate cinci aeroglisoarele începură să-şi forțeze 
motoarele, de parcă ar fi încercat să se opună unei forţe care le trăgea în sus. 
La început mai încet și apoi din ce în ce mai repede, navetele începură să 
urce, traiectoriile lor fiind evident convergente. Cel care părea să fie șeful 
clonelor răcni câteva întrebări neinteligibile într-un microfon încorporat în 
gulerul uniformei, dar din megafonul de unde se veniseră primele întrebări 
la adresa lui Kasser nu se auzi decât un horcăit ciudat. Aeroglisoarele 
începură să urce din ce în ce mai repede până când deveni clar că aveau să 
se ciocnească. Cu doar o secundă înainte de impactul care le înghiţi, două 
dintre nave traseră însă o salvă de rachete spre plajă. 

În momentul acela quinţii scoaseră lamele de accun și făcură exact ceea 
ce se așteptase Kasser să facă. Bătrânul împărat aproape că le văzu 
traiectoria, urmărind şiroaiele groase de sânge care ţâșniră din trupurile 
soldaţilor, care rămâneau fără cap unul după altul. 

Din ascunzătoarea lor începură și ei să tragă, dar focurile răzlețe, marcate 
de străfulgerările scurte ale razelor laser, nu făcură decât să adauge mai 
mult dramatism haosului de pe plajă. Cele două rachete lansate de glisoare 


explodară simultan pe locul în care stătuse N'Gai Loon, stârnind un imens 
nor de praf. 

Kasser, Arrus şi oamenii lor începură să alerge spre fregată și se văzură 
nevoiţi să sară peste mormanul de leşuri pe care-l lăsaseră în urmă quinții. 
Deși alergarea nu le luă mai mult de treizeci de secunde, când ajunseră pe 
vas quinţii puseseră deja stăpânire pe acesta, iar Leka Hinnedi era chiar 
aplecat asupra lui N'Gai Loon, din al cărui abdomen se scurgea un firișor 
subțire de sânge. 

- Nenorociţilor! urlă Kasser către quinti. Cum de nu l-aţi putut salva? 

- A fost doar un ghinion, Kasser, prietene, nu te supăra. Un fragment 
ascuţit de piatră mi-a pătruns în stomac. Nimeni nu avea cum să mă 
ferească de toate așchiile de granit iscate de explozia aceea. 

- Și totuşi, protestă Kasser, care se opri însă văzând gestul lui N'Gai 
Loon. 

- Nu mai avem timp. Tu și quinții aveţi datoria de a veghea ca moştenirea 
noastră să nu se piardă. Mi-e teamă că eu nu vă voi putea ajuta... 

- Bine, dar cum se poate aşa ceva? întrebă Attan Vilerte. 

- Alaana e cheia viitorului nostru. Va trebui să o convingeţi să vă fie 
Maestru. Cred că ea l-a creat pe tânărul acela, pe Xtyn, copiind modificările 
pe care le citise din mintea lui Rimio de Vassur. Dacă aveţi nevoie de 
argumente, întrebaţi-l şi pe el, zise N'Gai Loon îndreptându-și privirile spre 
Arrus. Quintaratul s-a întors acasă, pe Kyrali. 

- Şi dacă nu vom putea? aproape că se tângui Leka Hinnedi. Dacă nu 
vom şti ce e de făcut? 

- Nici un om care a trăit cu adevărat nu a scăpat vreodată de întrebările 
astea. Nici eu nu am avut de multe ori răspuns la ele. Dar dacă... 

Capul lui N'Gai Loon căzu pe suprafața metalică a punţii, iar ochii săi 
încremeniră deschişi spre înalt. 

- Ce a vrut să spună? Ce trebuie să îi înveţi? îl întrebă Kasser pe Arrus. 

- Am vorbit câte ceva cu el, dar nu ştiu dacă... 


- După felul în care te-ai descurcat, tu sau oamenii tăi, cu navele acelea e 
clar că N'Gai Loon avea motive să se încreadă... 

- Dar n-am făcut nimic navelor. Nici eu și nici oamenii mei. Nici chiar tot 
tribul Omenori, așezat în rand, nu ar fi putut realiza aşa ceva. Există un 
singur... 


Arrus îşi lăsă vorba în aer și își întoarse privirile spre faleza înaltă. Acolo, 
chiar pe margine, se putea vedea foarte clar silueta lui Xtyn. 

- Și-a revenit, murmură Kasser. Și-a revenit și ne-a ajutat! repetă el, 
țipând de bucurie. Xtyn al vostru ne-a salvat. 

Ca și cum l-ar fi auzit, tânărul din vârful falezei se aruncă în gol, 
facându-i pe quinţi şi pe bătrânul împărat să ofteze înfricoșaţi. Cu doar 
câțiva metri înainte de plajă, căderea încetini și Xtyn ateriză în picioare, 
îndoindu-și doar puţin genunchii. Pomi apoi cu pași hotărâți spre fregată. 

- Nu avem timp, Sire! strigă el către Kasser. Trebuie să atacăm repede 
psiacul, până când nu îşi dau seama ce li s-a întâmplat. 

- Sire? Mi-ai spus Sire? bolborosi Kasser. 

- Da, Maiestatea Ta. Ţi-am spus Sire, aşa cum am făcut-o când m-ai 
investit quint imperial, aşa cum am facut-o când împreună cu prietenii mei 
ce stau acum în spatele domniei tale te-am salvat de complotiştii de pe 
Laesia, ţi-am spus Sire aşa cum am făcut-o în seara aceea când, deşi m-ai 
prevenit despre riscurile misiunii în Abaţie, am ignorat sfatul domniei tale. 

- Nu se poate! Nu eşti Vassur! Nu semeni deloc cu el. Ce farsă perfidă 
mai c și asta? 

- Nu sunt Vassur. Nu mai sunt nici Xtyn, copilandrul care dorea 
mântuirea tribului său. Culmea c că nu sunt nici măcar omul acela pe care 
Abația l-a numit timp de două mii de ani Sfântul Augustin cel Nou. Toţi trei 
există însă în mine prin amintirile lor... 

- Înseamnă că planul Abatelui a reuşit. 

Tânărul plecă ochii în pământ și şovăi preţ de câteva clipe. 

- Planul Abatelui nu avea cum să reuşească, pentru că rolul lui era doar 
acela de a ne arunca din nou în necunoscut, fără a avea o finalitate precisă. 

- Și cum să-ţi spun? 

- Xtyn. E mai bine așa. Bietul băiat nu a avut cu adevărat nici o șansă de 
a-şi trăi viaţa, murmură tânărul doar pentru sine. Spuneţi-mi Xtyn, reluă el. 

Când trecu printre quinți, aceştia îl bătură uşor pe spate, în semn de 
prietenie, iar Xtyn le întoarse simpatia arătându-și ambele antebrațe goale. 

- Nu, nu port lamă. Și nici nu cred că o voi face vreodată, răspunse el la 
întrebările mute ale celor doi. Sunt un alt fel de quint... 


"Toate genezele sunt misterioase. Chiar şi atunci când ţi se pare că știi 
totul despre ele, constaţi că, de fapt, nu faci decât să te afunzi în mlaștina 
altor întrebări." 

37. - SĂ NU UITAŢI NICIODATĂ menirea voastră, strigă Zuul către 
mătci. Avem un singur ţel. Acela de a-L sluji pe Domnul Dumnezeul nostru! 

Nici una din imensele creaturi nu îi răspunse. 

- Ceea ce aţi făcut nu poate fi acceptat! urmă Zuul răstindu-se. 


- Mare Stăpân, după ce ne-ai repetat de mii de ori că eforturile noastre de 
a-i sprijini pe nememicii de oameni ne vor permite să... 

- Nu am spus nicicând asta. Am spus că, ajutându-i pe oameni, profitând 
de ei pentru a vă răspândi în întreg universul, îl veţi apăra pe Domnul 
Dumnezeul vostru. Asta am spus. 

- l-am ajutat pe oameni..., murmurară câţiva zeți. 


- Chiar aşa? Și cum se face că planeta pe care ei o doreau cel mai mult 
este acum un munte de cenușă? Cum se face că fratele vostru trimis acolo 
ca să îi apere era mai preocupat de construirea propriului Edificiu decât de 
apărarea planetei? De ce a trebuit să vin eu, punându-mi în pericol rolul pe 
care l-am construit cu atâta migală? 

Spre deosebire de momentele în care se ştia privit de oameni, Zuul 
mergea cu mare siguranță. Pașii săi fluizi lăsau impresia că aparțin unei 
creaturi care se poate mișca foarte repede şi în chipuri surprinzătoare. Zuul 
ştia că zeţii săi nu erau pregătiți pentru luptă şi că greşeala pe care o făcuse 
matca de pe Tengys, de altfel cea mai reușită dintre toate, era explicabilă 
având în vedere că ea nu îi cunoștea pe oameni așa cum îi cunoştea el. 

- Mărite Stăpân, fie-ne cu iertare, vorbi una dintre mătci. Noi nu 
înţelegem ce anume tc-a mâniat atât de tare. Oamenii pe care îi ajutăm noi 
par să fi învins. Fraţii noștri s-au instalat deja în cinci noi colonii și muncesc 
acolo din greu pentru a crea alți fraţi, care să ocupe repede tot spaţiul 
disponibil și să asigure vrerea Domnului nostru. 

Zuul rămase o clipă pe gânduri şi apoi răspunse: 


- Încă de când v-am creat, v-am spus că vă veţi naşte cu adevărat abia 
când veţi scăpa de blestemul numerelor. E împotriva lui Dumnezeu să te 
înmulțești peste limita unei planete, peste limita hranei şi a energiei. V-am 
repetat că odată vor veni nişte ființe care vă vor elibera de blestemul 
numărului patruzeci și șapte şi vă vor ajuta să mergeţi printre stele, să vă 
nașteţi cu adevărat. 

Zuul văzu cum mătcile își mişcă picioarele în semn de aprobare dar şi de 
înţelegere. 

- Ei bine, a venit momentul să ştiţi că Domnul Dumnezeul vostru are 
planuri și mai mari. Fiindcă prin exemplul vostru va trebui să faceţi în așa 
fel încât oamenii să vă urmeze, să renunţe la luptele între ei și să se dezvolte 
în limita resurselor pe care le au. Asta e calea Domnului Dumnezeului 
nostru, care nu poate îngădui să vadă cum o parte a lumii trăiește în afara 
legilor Sale. V-am vorbit atâţia ani despre păcatul numerelor. A venit 
vremea să îl înțelegeţi în sensul său mai larg. Vrerea Domnului 
Dumnezeului nostru este ca voi să îi faceţi pe oameni să trăiască asemeni 
vouă, arătându-le măreţia căilor Sale. 

Ultimele cuvinte stârniră agitaţie printre mătci. Imediat, una dintre ele 
începu să vorbească: 

- Dar nu e ăsta un drum plin de primejdii? Răstimpul în care i-am văzut 
pe oameni ne-a convins că e în natura lor să se lupte unii cu alții și că nu 
vor renunţa niciodată să aibă mai mulţi urmaşi decât suportă locul în care 
trăiesc. Chiar tu ne-ai explicat că modul ăsta de viaţă îi face să exploreze 
stelele şi deci să ne fie şi nouă de folos. Oamenii sunt şi periculoși. La 
început nu ne cunoșteau, acum însă știu bine cum să ne distrugă. 

- Pericole? strigă Zuul. Vorbiţi de pericole când Domnul Dumnezeul 
vostru se înfruntă cu cea mai mare încercare pe care a avut-o vreodată? Dar 
eu nu mă expun pericolelor? Chiar acum, oamenii cred despre mine că sunt 
încuiat într-una din cabinele navelor lor, iar eu am venit aici. Am într-adevăr 
o anumită putere asupra lor, dar nici eu nu sunt invincibil. Aşa că, nu! Voi 
nu înțelegeţi. Trebuie să-i faceți pe oameni să depindă de voi, de mâncarea 
pe care o produceţi, de uneltele voastre... Acţionând apoi cu dibăcie îi vom 
transforma după vrerea Domnului Dumnezeului nostru. 

- Dar de ce vrea El să-i schimbe pe oameni din moment ce noi suntem 
copiii lui? Nu de noi ar trebui să aibă grijă, apărându-ne de tot ce e străin și 
bucurându-se de smerenia noastră? 


- Asta, copiii mei, e o taină prea mare ca s-o înțelegeţi acum. Vă pot 
spune doar că Domnul Dumnezeul vostru nu s-a temut niciodată mai tare 
decât o face acum, zise Zuul, lăsând mătcile de pe Z să privească spre locul 
în care imaginea lui se şterse treptat. 


"Cei mai radicali dintre susținătorii Regulamentului canonic pretind că 
am fost manipulați de Abaţie, că Ordinul augustinian ne-a jucat o festă 
crudă. Nimeni nu pare dispus însă să se gândească la eventualitatea în care 
Abația a fost și ea doar o unealtă pentru instanţe infinit superioare. Și 
tocmai această orbire dogmatică, refuzul de a accepta acest lucru, mă face 
să spun că Regulamentul nu e decât o altă formă de religie, care substituie 
în minţile celor mai slabi dintre noi amintirea timpurilor liniștite în care ne 
veneram zeii." 

38. AȘA CUM STĂTEA la prora navei, privind spre linia orizontului și 
lăsând vântul să-i fluture prin părul lung, dar menținându-și mantia în 
perfectă ordine, Xtyn părea un personaj ireal. Kasser încă încerca să-și dea 
seama ce se petrecuse în mintea băiatului acela, transformat brusc în cea 
mai fenomenală mașină de ucis care existase vreodată în univers. Cu 
abilități de quint şi cu puterile psi ale unui Preot de pe Kyrall, Xtyn era un 
om cu totul nou, primul dintr-o serie de luptători care aveau să schimbe 
probabil modul de guvernare a galaxiei. 

- Te înșeli, Sire, rosti Xtyn fără să se întoarcă. 

Kasser preferă să creadă că i se păruse, dar privi în jurul său. Era singur. 
Deci cuvintele tânărului îi fuseseră probabil adresate. Obrajii împăratului 
căpătară o culoare stacojie, odată cu înţelegerea faptului că, într-un fel sau 
în altul, Xtyn îi citise gândurile. 

- Mantia e de vină, zise Xtyn. Una din funcţiile ei de bază este aceea de a 
ajuta mintea celui care o poartă să acceadă în vocea ly a tribului său. Fără 
să-ţi dai seama, vorbeşti cu voce tare... 


- Dar cum se poate asta? Nu am intenţionat să spun nimic! protestă 
Kasser. 


- E ca şi cum ai fi vorbit într-un tub imens. Nu auzi ce spui, dar nu-l poţi 
învinui pe cel care stă la capătul celălalt că ţi-a înţeles vorbele. 
- Dar daca îmi dau jos mantia... 


- Probabil că nu aş mai putea să te aud, încuviință Xtyn cu o mișcare 
domoală a capului. Nu am nevoie însă de puterea Kyrallului pentru a ști ce 
gândești, Sire. Amintirile lui Rimio de Vassur și înțelepciunea lui Augustin 
Bloose mă fac să cred că te voi dezamăgi când îţi voi spune că dinastia 
Boszt nu va mai beneficia de serviciile mele. Și probabil că Allin, Attan, 
Leka şi Heyyn vor fi ultimii quinţi imperiali. 

Bătrânul împărat îşi reprimă prima reacţie, aceea de a protesta. Îl 
cunoștea mult prea puţin pe Xtyn, mai bine zis pe acela care rezultase din 
contopirea amintirilor atâtor oameni, pentru a se putea hazarda în vreo 
schemă de convingere. 

- E cel mai bine așa. Avem treburi mai importante acum, îi demonstră 
Xtyn din nou că îi poate auzi gândurile. 

- Nimic nu e mai important decât Imperiul, rosti Kasser pe un ton aspru. 


- Deocamdată, acceptă Xtyn. Nu neg asta şi tocmai de aceea încerc să o 
învăţ pe Alaana ce trebuie să facă pentru a rămâne în viaţă. 

- Ce vrei să spui? 

- În psiac se duc lupte îngrozitoare. Operatorii au pus mâna pe bombele 
plasate în structura de rezistență. Alaana mi-a transmis lucrul ăsta în urmă 
cu câteva minute. Clonele atacă însă cu furie sectoarele în care au plasat 
explozibilul, în încercarea de a distruge psiacul. 

- Și ştii toate astea fiindcă ţi le-a spus Alaana”' 

- Nu e nevoie. De când mintea mea e una cu aceea a lui Rimio de Vassur, 
cunosc atât de bine căile de comunicare cu ea încât aproape că pot vedea 
prin ochii ei. Trebuie să ajungem cât mai repede. 

Kasser se apropie de Xtyn şi-i puse o mână pe umăr. 

- Nu îndrăznesc să afirm că ştiu prin ce treci. Vreau doar să-ţi spun că şi 
eu am avut ocazia, o singură dată în viaţă, să constat că nu sunt cine 
credeam că eram. Mi-au trebuit mulţi ani ca să-mi revin. 

- Ce păcat că eu nu am timpul ăsta, Sire. Nu mă pot întoarce în 
Alderbaraan și să mă închid trei ani într-un castel. 

Trupul lui Kasser tresări violent. 


- Nu, nu am citit asta în mintea ta, Sire. Rimio de Vassur a fost însă de 
faţă când ai preferat să fugi, în loc să-l înfrunţi pe Abate. Ştiu că ţi-au 
trebuit apoi ani lungi pentru a accepta că pur și simplu nu eşti la nivelul lui. 

Ca şi cum discuţia de până atunci nici nu existase, Xtyn îi întoarse 
împăratului său o faţă transfigurată și-l întrebă: 

- Știi care e cel mai minunat lucru din toate cele ce mi s-au întâmplat de- 
a lungul vieților care se contopesc acum în mine? Ciuperca chu, continuă 
Xtyn ca şi cum nici nu ar fi aşteptat cu adevărat un răspuns din partea lui 
Kasser. Oamenii au visat ani, ba nu, milenii, la ceva care să le amplifice 
forţa gândului. Religiile, statele, calculatoarele şi chiar arta au fost de-a 
lungul vremurilor moduri obscure prin care oamenii s-au iluzionat că într-o 
zi vor putea da viaţă lucrurilor, vor putea modifica tot ceea ce îi înconjoară, 
doar gândindu-se intens la dorințele lor. Nu e minunat că tocmai eu sunt 
primul care pot folosi la adevăratul ei potenţial întreaga putere a Kyrallului? 

- Nu ştiu la ce te referi, zise ezitant Kasser. 

- N-a venit încă vremea să-ţi arăt, Sire, la ce m-am gândit... 

În momentul acela, Leka Hinnedi ieşi de sub punte și, fără vorbe, îşi 
îndreptă braţul spre un punct de la orizont. Sclipirea albă a cupolei îi făcu 
să-şi dea seama că mai erau doar câţiva kilometri până la psiac. 

Xtyn se aşeză pe un suport de pe care quinții tocmai demontaseră un tun 
ionic greu. Îşi închise ochii, semn că se concentrează intens. 

- Trebuie să mergem spre intrarea principală. Alaana a pornit şi ea. Are și 
un ajutor neașteptat! strigă tânărul zâmbind larg. 

- Ce ajutor? se miră Kasser. 


- Aş putea jura că e un quint. Se mișcă la fel de repede ca noi. Atâta doar 
că e femeie... În mintea Alaanei, mai este un amănunt, foarte important 
pentru ea, dar care mie nu-mi spune nimic. Femeia aia se cheamă Oksana 
Bint Laesia. 

- Nu se poate! De unde? Cum să fi apărut un nou quint? N'Gai Loon mi- 
ar fi spus! 

Xtyn privi scurt spre împărat şi apoi închise din nou ochii. 

- Văd că e o poveste tare complicată. Cred că nu e momentul să o tulbur 
pe Alaana. 

Ambarcaţiunea quinţilor se apropia rapid de psiac. Când ajunse la doar 
douăzeci de metri de ponton, porțile grele care izolaseră până atunci 


intrarea principală începură să se deschidă, iar cei trei quinţi se năpustiră în 
psiac. 

După ce nava acostă în siguranţă, Kasser se grăbi și el, dar priveliștea 
aproape că-l făcu să leşine. Era la capătul unui coridor lung, care fusese 
probabil alb înainte de a începe lupta. Acum era însă roşu și undeva, la 
cealaltă extremitate, putea distinge umbrele vagi despre care știa că era tot 
ceea ce putea percepe ochiul uman din mișcările unui quint aflat în modul 
de luptă. 

În acel moment, Kasser avu o viziune. Coridorul acela, menit a fi alb, dar 
înroşit de sânge, deschis şi înstăpânit cu ajutorul quinţilor, semăna mult prea 
bine cu destinul istoric al familiei Boszt pentru ca priveliștea aceea să fie o 
pură întâmplare. Mintea sa fu inundată de înţelegerea profundă a timpului și 
mai ales a adevăratei semnificaţii a vorbelor lui Xtyn. Fără quinţi, fără 
Klemplant şi fără Lumile Agricole dinastia nu mai reprezenta nimic. 

Împăratul păşi liniștit, încercând să exploreze cât mai mult din structura 
de altfel familiară a psiacului. Era înconjurat de trei dintre soldaţii cu care 
plecase de pe Vechea Terra și se simțea în siguranţă. Ştia că quinţii nu 
puteau avea adversar într-o asemenea luptă şi că, pe de altă parte, dacă Xtyn 
ar fi dorit, l-ar fi putut ucide în pofida a ceea ce ar fi întreprins oricine ar fi 
vrut să-l apere. Pentru prima dată în mulţi ani se simţea eliberat, iar durerea 
surdă și necontenită care i se cuibărise demult în pântece căpăta un înţeles 
mai omenesc. Era un bătrân care murea o dată cu lumea lui. 

Nu se grăbi să ajungă în sala mare a psiacului. Pe coridoare se auzea încă 
larma luptelor, strigătele demente ale operatorilor răniţi şi, din când în când, 
urechile sale prindeau și zgomotul specific pe care-l făceau lamele de accun 
rotite cu viteză mare. 

Bătrânul împărat îşi stăpâni cu greu dorinţa de a privi înapoi, spre urmele 
pe care le lăsa pe pardoseala însângerată. Era curios dacă ele se decupau 
clar, ca niște pete albe bine definite, sau rămâneau doar ca o mâzgăleală, o 
parte neinteligibilă într-un mozaic de pași anonimi. La capătul coridorului 
coti spre stânga, trecu printr-o încăpere unde fu nevoit să sară peste 
cadavrele unor clone, iar unul din oamenii săi puse capăt suferințelor 
evidente ale unui soldat tânăr care îi privea speriat, strigându-și nebunia. 
Kasser îşi imagină că fusese probabil atacat de operatori, care nu se 
pricepeau să mânuiască arme, dar puteau rătăci definitiv o minte mai puţin 
hotărâtă. 


Într-un târziu, Kasser ajunse în imensa sală centrală a psiacului şi văzu 
acolo un fel de redută formată din corpuri îmbrăcate în uniforma galbenă a 
clonelor. Dincolo de ea se vedeau chipurile a două femei. Pe cea mai în 
vârstă o recunoscu imediat, deşi o văzuse o singură dată, cu mai bine de 
douăzeci de ani în urmă. Era Alaana, fostul operator al lui Rimio de Vassur. 
Cealaltă era o tânără cu un corp atletic și cu o căutătură îngheţată, care 
privea atent înspre toate locurile de unde ar fi putut veni un atac. 

- Sire, schiță Alaana o plecăciune când Kasser ajunse lângă ea. Aştept de 
multă vreme momentul ăsta. 

- Și eu. Mi-e teamă că nu există pe lume nimic care să recompenseze 
ceea ce ai făcut tu pentru dinastie. Așa că o să-ţi mulțumesc simplu, zise 
Kasser, plecându-și un genunchi în pământ și sărutând mâna femeii. 

Alaana plecă ochii și rosti fără a avea curajul de a-l privi în ochi pe 
Kasser: 

- Timpul mi l-a adus înapoi pe Rim, nu știu prin ce miracol... Asta e de 
ajuns pentru mine. 

- Miracolul l-a făcut Abatele, dar el probabil că nu ar fi fost posibil dacă 
tu nu ai fi modelat mintea tânărului nostru prieten. 

- Am citit undeva că vechii greci aveau o legendă despre o sculptură atât 
de frumoasă încât zeii au hotărât să-i dea viață. Mă simt de parcă aş trăi 
într-un asemenea basm. 

Cu un șuier scurt, Xtyn și cei doi quinţi aproape că se materializară lângă 
cei trei. Din poziţia în care se opriră, era evident că încearcă să-l apere pe 
împărat de orice atac din partea Oksanei. 

Xtyn uită însă imediat de presupusul pericol pe care îl reprezenta tânăra 
şi ochii i se întâlniră cu cei ai Alaanei. 

- Eşti exact cum mi-am imaginat, murmură femeia, ai cărei ochi se 
umplură de lacrimi. 

Fără vorbe, Xtyn o strânse la piept pentru o clipă şi apoi se întoarse spre 
Oksana. 

- Între noi nu va fi nici o luptă, nu-i aşa? 

Oksana aprobă scurt din cap, după care se întoarse spre Kasser și-și puse 
genunchiul drept în pământ, copiind stângaci gestul pe care îl văzuse chiar 
la Kasser. 

- Sire, sunt Oksana Bint Laesia, quint imperial. Îmi cer iertare dacă 
împrejurările nu m-au lăsat să vă servesc cum se cuvine. 


- Vorbeşti prostii, spuse Alaana. Fără tine, probabil că psiacul ar fi fost 
acum distrus. Ai fost un adevărat erou luptându-te singură cu clonele. 

Kasser o măsură din cap până în picioare pe Oksana, iar ochii lui căutară 
zadarnic cicatricea insignifiantă care ar fi atestat prezența lamei de accun. 

- Nu înţeleg cum poţi fi quint. Dar dacă Alaana îţi apreciază într-un 
asemenea mod contribuţia la recucerirea psiacului, înseamnă ca ne eşti cu 
adevărat credincioasă. Mie și quinţilor mei ne-ar fi însă mai simplu dacă ne- 
ai explica cum se face că N'Gai Loon a avut o iscoadă atât de bine ascunsă 
şi mai ales dacă ştii care a fost motivul pentru care nu a pomenit nimic de 
existenţa ta. 

- Xtyn mi-a comunicat în chipul cel mai delicat moartea Maestrului, zise 
Alaana. lar eu i-am spus Oksanei. Mi-e teamă că ea e acum prea tulburată 
pentru a putea să vă lămurească, dar am să vă spun ceea ce am aflat eu în 
ultimele zile şi ceea ce i-am comunicat lui N'Gai Loon. 

Alaana începu să povestească despre felul în care aflase că Oksana e 
quint, despre încercarea lui N'Gai Loon de a limita în chip ilicit căutările 
pentru găsirea candidaţilor celor mai potriviţi. Istorisi despre momentul 
critic în dezvoltarea mentală a Oksanei în care survenise cea de-a Doua 
Însămânţare pe Laesia și de cataclismul interior pe care îl suferise fata când 
în mintea ei se treziseră deopotrivă amintirile unui bărbat matur și cele ale 
unei femei care îl iubise pe acesta. 

- Şi de ce ne-ai rămas credincioasă? se miră Kasser. 


- Maestrul N'Gai Loon, aşa cum văd că-i spuneţi, a fost cel mai 
extraordinar om pe care l-am întâlnit vreodată. Poate pentru că vârsta la 
care m-am format e una care naște fidelităţi pe viață, Am simţit întotdeauna 
că locul meu nu poate fi decât în compania prietenilor acestui om. 

- Bine, dar, din câte știu, tu eşti ideologul unei mișcări... 

- E mult spus, Sire. Totul e de fapt o încercare de a-mi face datoria faţă 
de dinastie, de a mina pe dinăuntru comunitatea clonelor. Le-am sădit în 
sunete caracterul implacabil al dispariţiei lor. 

Leka Hinncdi tuși discret, atrăgând atenţia împăratului. 

- Au murit mai bine de o treime dintre operatori şi am motive să cred că 
în următoarele minute vom fi supuși unui puternic atac orbital. 

- Nu există arme care să poată distruge psiacul de pe orbită. Nu avem de 
ce să ne facem griji în privinţa asta, spuse Kasser sigur pe el. 


Ca şi cum ar fi dorit să confirme spuse quintului însă, de afară se auzi un 
zgomot surd şi în podea se simţiră vibrații, semn că bombardamentul 
începuse. 


XX k 


Xtyn stătea lângă Alaana care-i ținea palmele în mâinile sale. 
- N-am sperat să te văd vreodată. 


- Cu cine vorbeşti, Alaana? Cu Jorlee, copilul din câmpie, sau cu Rimio 
de Vassur, quint imperial? 

- Multă vreme după ce te-au omorât, abia dacă am găsit energia pentru a- 
mi duce viaţa de pe o zi pe alta. Îmi lipsea mintea ta atât de simplă şi atât de 
bună, curajul tău... 

- Bietul Jorlee, zâmbi Xtyn. I-ai sculptat mintea, l-ai făcut să semene cu 
quintul pe care l-ai iubit atât. Îţi sunt recunoscător pentru asta, deşi o să-mi 
ia multă vreme ca să înţeleg ce ai vrut să înfaptuiești. 

- M-ai putea acuza de cruzime, dacă ţi-aş spune că m-am jucat, sau de 
îngâmfare, dacă aş afirma că eram sigură că-l pot recrea pe Rim în mintea 
ta. Nu mai ştiu decât că nu gândeam limpede când te-am descoperit. Apoi... 

Cei doi se priviră în tăcere, ținându-se în continuare de mână. Xtyn ştia 
ce e în sufletul Alaanei. Îl iubise pe Rim mai mult decât orice, dar Xtyn îi 
era ca un fiu. Amestecul acela bizar de sentimente putea zdruncina chiar și 
o persoană care trăise în lumea lipsită de constrângeri a psiacului. 

Lângă cei doi apăru Oksana, care aşteptă ca vuietul produs de o altă 
explozie să se oprească, şi apoi îi spuse Alaanei: 

- Mi-au zis că tu vei fi Maestru de-acum. 

- Cine a spus asta? răspunse Alaana uluită. 


- El, arătă Oksana cu degetul spre Arrus. Mi-a zis că, cu ultima suflare, 
Maestrul te-a desemnat pe tine să-i urmezi la conducerea Quintaratului. 

- Asta e imposibil, protestă Alaana. Cum aş putea eu să pregătesc quinti? 

Xtyn strânse uşor mâinile femeii. 

- E menirea ta să o faci. Trebuie să duci Ordinul mai departe. Așa cum 
m-ai transformat pe mine, poţi crea şi alţi quinţi. Câte unul din fiecare trib 
al Kyrallului. Așa cum a fost odată, aşa cum a început Quintaratul. 

- Chiar dacă aș reuşi... Chiar dacă să presupunem că... 


Alaana dădu să protesteze din nou, după care se prăbuși în ea însăşi, ca și 
cum vorbele dăduseră să iasă afară toate deodată și sfârşiseră prin a crea un 
dop. 

- Am să te ajut şi eu, aşa cum mi-a spus prietenul N'Gai Loon, se auzi din 
spatele ei vocea lui Arrus, care se apropiase pe nesimţite de grupul lor. Din 
păcate, N'Gai Loon a murit în cel mai nepotrivit moment. Tocmai aflaserăm 
cât de mult sunt înrudite ordinul său şi profesia de Făurar... Ne rămâne nouă 
să descoperim cum s-a întâmplat asta, ce s-a petrecut în vechime și cum a 
ajuns o organizaţie fondată pe Kyrall să ajute Imperiul. 

- Dar eu nu știu nimic despre accun, n-aş putea să implantez niciodată o 
lamă... 

- Accunul a fost întotdeauna o încercare jalnică de a imita ceea ce primii 
quinţi puteau face probabil prin forța gândului, zise Arrus. N'Gai Loon mi-a 
arătat că opera în interiorul creierelor elevilor săi cu bisturie extrem de fine, 
făcute din metalul pe care-l ascundea sub unghii. Pe Kyrall nu avem însă 
nevoie de așa ceva, iar tu, Alaana, poţi face mai mult cu mintea ta decât să 
controlezi niște fire de metal lichid. 

- Nu e vorba numai de asta. Mie îmi sunt străine motivațiile quinților. Nu 
am înţeles niciodată de ce sunt atât de loiali dinastici Boszt, felul în care 
votau în Consiliul de Coroană, modul politic în care-și purtau războaiele. 

- Nu-ţi face griji, zise Xtyn pe un ton ciudat. Toate astea se vor schimba. 
Nici un Rim nu o să mai moară pentru dinastie. 

- Ce vrei să spui? 

- Ca şi tine, sunt confuz în privința multor lucruri, dar există şi unul 
asupra căruia sunt foarte sigur. Eu sunt unealta care va împlini blestemul 
Abației şi, odată dusă la capăt, menirea mea va face ca întrebările tale să 
nu-şi mai aibă sens. 

- Aţi observat? strigă Kasser dintr-un colţ al încăperii, de unde urmărea 
împreună cu quinții săi imaginile de pe câteva monitoare. Nu ne mai 
bombardează. 

- Cum aşa? întrebă Xtyn. 


- Sunt atacați de o flotă impresionantă. Cred că Bella a venit să ne dea o 
mână de ajutor. 

Xtyn îl privi pe bătrânul împărat şi apoi zâmbi subţire. 

- Da, el e. Și aş putea jura că aduce cu sine un prieten vechi. 


- Dacă te referi la Abate, să ştii că pe el îl aduc oamenii noștri, rosti Arrus 
nedumerit. 
- Nu, prietene, mă refeream la un prieten cu mult mai vechi. 


"De multe ori, atunci când criticăm o stare de lucruri, uităm să punem 
ceva în loc. Așa procedează însă doar cei lipsiţi de viziune. Dacă aţi înţeles 
planul meu, înseamnă că știți deja că critica pe care o aduc Regulamentului 
e doar o dojană molcomă dacă e să o judecăm în raport cu măreţia viitorului 
pe care îl întrezăresc pentru noi." 

Oksana Bint Laesia - Introducere în studiul Regulamentului canonic 


39. ABATELE ERA PREA SLĂBIT ca să mai poată umbla singur. 
Imediat după ce doi bărbaţi din tribul Omenori îl aşezară pe pontonul 
psiacului, cei doi quinți se grăbiră să-l ridice şi să-l aşeze pe un soi de targă 
care plutea pe suspensii magnetice. Bătrânul găsi însă destulă forță ca să se 
mire zgomotos când ajunse în sala mare, ai cărei pereți albi reflectau 
luminile dispuse aparent haotic, dar cu scopul evident de a face încăperea 
aceea să pară chiar mai mare decât era. 

Ochii bătrânului căzură apoi pe Xtyn, care îl privea la rândul său 
pătrunzător pe Abate. 

- Tu să fii, Sfinte Augustine? Se poate să te fi adus la viață? 

Xtyn nu răspunse nimic lăsând vorbele bătrânului să treacă pe lângă el, 
fără a-și modifica însă fixitatea privirii. 

- Sfinte Augustine, hârâi bătrânul, te-am servit cât am putut de bine. Şi, 
după cât de slăbit mă simt, e probabil ca încordarea înfruntării în care te-am 
readus pe lume să mă coste viaţa. Dă-mi un semn! 

- De ce-ai făcut asta? întrebă Xtyn. 


- Am greșit? întrebă la rândul său Abatele, făcându-i pe toţi cei din sală 
să-și dea seama că mintea lui nu suferea de aceeași slăbiciune ca şi corpul. 

- De ce-ai făcut asta? repetă Xtyn cu un glas plat. 

- De-a lungul vieţii, am crezut în multe lucruri, mi s-a părut că pot 
explica multe mistere, ba chiar la un moment dat am avut senzaţia că însuși 


timpul m-a ales să fiu Abate în vremurile astea. Acum însă, când mă voi 
ridica la Domnul Dumnezeul meu, îmi dau seama că singurul lucru care a 
contat, fiindcă l-am purtat în suflet toată viaţa, a fost dorinţa de a-L apăra de 
propria nemărginire, orice va fi însemnând acest lucru. 

Xtyn înaintă spre targa Abatelui și-și aşeză mâna pe fruntea bătrânului. 
Pielea era surprinzător de rece. 

- Ai fost un oștean demn de ultima Lui lucrare. Atâta doar că, la fel cu 
toți aceia care au crezut în El, ţi-ai trăit viaţa într-o iluzie... 

- Știu asta de ceva vreme. Cred că acum pot judeca adevărata moştenire 
pe care ne-ai lăsat-o, Sfinte Augustine. Fiindcă tu ești, nu-i aşa? 

- Pui întrebări la care nu există răspuns. Dar nu e oare asta soarta tuturor 
celor care cred în zei? spuse Xtyn privind spre Oksana care tresări ușor sub 
ardoarea privirii sale. 

Abatele dădu să răspundă, dar pe coridoarele psiacului începu să se audă 
un șuierat puternic. Xtyn se alertă și începu să privească în toate direcţiile, 
se trase lângă Oksana şi Alaana și îşi închise ochii, într-o încercare evidentă 
de a riposta sălbatic la orice atac. 

Cei doi quinţi porniră însă în viteză spre intrarea în psiac. Ei 
recunoscuseră zgomotul specific al unor retroreactoare, folosite de navele 
spaţiale când aterizau. 

- Stai liniştit, îi spuse Kasser lui Xtyn. Probabil că a venit fiul meu. 

- O să fie o reîntâlnire interesantă, își îngustă Xtyn ochii. 


- Ai reacţionat ciudat... N-ai recunoscut zgomotul unei nave care 
aterizează, dar îți aduci aminte perfect de Bella. Mi-e greu să cred că Rimio 
de Vassur trăieşte în tine, zise nedumerit Kasser. 

- Nici nu sunt Vassur. [i-am mai spus... Sunt Xtyn. 

De pe coridor începură să se audă voci. Una dintre ele încerca să le 
acopere pe celelalte, revărsând puhoaie de cuvinte pe un ton piţigăiat. 

- Minunat! Extraordinar! Este exact așa cum mi-o aminteam. 

O sală imensă, demnă de a adăposti noul tron al dinastiei Boszt. Se auzi 
vocea lui Bella, încă înainte ca împăratul și grupul care îl însoțea să fi 
pătruns în sala mare. 

Xtyn scormoni cu privirea alaiul împăratului. Îi văzu pe cei doi quinţi, 
desluși chipul unui conducător militar pe care-l cunoscuse cândva şi încercă 
să identifice feţele unor soldaţi despre care hotărî repede că nu aveau mare 
importanţă. 


- O, dar iată-l şi pe ilustrul meu tată! strigă Bella deschizându-și larg 
braţele. 

Fără entuziasm, Kasser făcu trei pași şi-şi îmbrăţișă cu răceală fiul. 

- Amel! Mă bucur să ne revedem în sfârşit, zise bătrânul, deşi expresia 
chipului său arăta cu totul altceva. 

- Dar cine zace acolo? Prea respectatul nostru Abate! Ce mă împiedică 
oare să ordon quinților să-l omoare pe loc? se întrebă cu voce tare şi pe un 
ton degajat Bella privindu-și asistenţa, ca un actor aflat pe scenă. 

- Amel! Radoslav e foarte slăbit şi fără curajul lui psiacul nu ar fi fost 
prea ușor de cucerit. 


- Mda, dădu cu dispreţ din mână Bella. Se pare că anii ăștia nu te-au 
schimbat. Manifeşti în continuare o slăbiciune inexplicabilă pentru Abaţie. 
Şi asta deşi acţiunile fanaticului ăsta religios erau să ne coste întreaga 
galaxie. 

- Ştii că asupra acestui lucru am o cu totul altă părere, îl contră hotărât 
Kasser. 

- Da, da, bine, bine. Nu prea mai contează acum. Avem treburi mai 
importante de făcut. Trebuie să prindem şi să executăm toate căpeteniile 
clonelor, toți Johanssonii ăia, sau cum le-o fi zicând... 

Deşi era cu spatele la ea, Xtyn o simți pe Oksana cum tresare. 

- Şi ce-avem aici? îşi continuă Bella fanfaronada. Un tânăr care parcă 
apără două femei. Ce-i cu hainele astea ciudate pe tine? îl întrebă cu 
jovialitate Bella pe Xtyn. 

Tânărul se încruntă, continuând să scruteze printre cei care intrau în sala 
mare a psiacului. 

- Probabil că eşti un băștinaş... Asta explică lipsa de maniere, deși s-ar 
putea să nu te absolve de o corecție severă. Băiete! Mă auzi? Când îţi 
vorbeşte împăratul, e bine să-i răspunzi. Te-am întrebat de ce eşti acoperit 
cu bizareria asta, insistă Bella arătând cu degetul la mantia shu. 

Xtyn continuă însă să-l ignore. 

- Tată, ajung la capătul răbdărilor. Cine sunt arătarea asta și femeile din 
spatele lui? 

Kasser se grăbi să vină cât mai aproape de cei doi, fără a-și putea lua 
ochii de pe chipul lui Xtyn, care căpătase o rigiditate ce nu prevestea nimic 
bun. 

- Amel, începu el... 


- Mă cheamă Bella. E numele pe care mi l-am luat la încoronare și nici 
măcar tu nu-ţi poţi permite să ignori asta. Te rog să-mi explici cine sunt 
acești oameni. 

- Băiatul se numește Xtyn, ne-a fost de mare folos, e căpetenia unui trib 
de aici. În spatele lui, femeia mai în vârstă e Alaana, care ne-a slujit cu 
credință și fără de care probabil că astăzi ne-am fi ascuns în continuare. 
Lângă ea stă Oksana Bint... N-ai să crezi, dar e quint imperial. 

Bella întoarse o privire spre tatăl său și apoi începu să râdă. 


- Una din două: ori îți baţi joc de mine, ori N'Gai Loon a înnebunit de tot 
şi îmi joacă feste. Apropo, unde e bătrânul măscărici? 

- Maestrul a murit, spuse pe un ton răgușşit Attan Villerte. Nu l-am putut 
salva. A fost ucis de clone. 

Bella înghiţi în sec şi-l privi întrebător pe Kasser, care-și plecă ochii în 
pământ în semn de acceptare tacită. 

- Nu se poate. N-ar fi avut timp... Pe cine a învestit Maestru în locul său? 

Nimeni nu se grăbi să răspundă însă acestei întrebări. 

- Tu! urlă el către Xtyn. Încetează să mai priveşti prin mine! 

În momentul acela, pentru prima dată, Xtyn își întoarse ochii către Bella 
Și rosti ușor amuzat: 

- Sire, tonul vostru mă mâhneşte. Ar trebui să aveţi ceva mai mult respect 
pentru un slujitor care s-a jertfit în numele dinastiei, deși misiunea pe care o 
avea de îndeplinit n-ar fi putut fi dusă niciodată la bun sfârşit. 

- Ce tot spui? 

- E trist, Sire... E trist că Rimio de Vassur a trăit degeaba. Sunt aici însă 
pentru a îndrepta această umilință. 

Bella ridică mâinile spre tavan şi apoi se întoarse spre cei patru quinti ai 
săi, care se grupaseră la câţiva metri de el. 

- Voi înțelegeţi ceva? 

Allin Perse dădu să spună ceva, dar în momentul acela Xtyn urlă 
neomenește. 

- Zuul! În sfârşit ne reîntâlnim! 


Între Xtyn şi extraterestrul care tocmai intrase în sală se croi un coridor 
de trupuri. Ca şi cum strigătul lui Xtyn l-ar fi împietrit, Zuul încetă să se 
mai legene pe picioare și încremeni, cu toate organele de simţ aţintite 
asupra omului care-l interpelase. Xtyn închise ochii și după numai o 
secundă începu să râdă. 

- Ehei, amice, mi-e teamă că șmecheriile astea nu mai ţin. Mintea mea nu 
mai e un bulevard pe care să te poţi plimba în voie. 

- Augustin? Augustin Bloose? întrebă Zuul, articulând perfect cuvintele, 
spre mirarea suitei lui Bella. Deci planul meu a reuşit! Trăieşti! 

- Dimpotrivă! Abia acum am murit. 

Zuul rămase tăcut o clipă, după care locul în care stătea începu să se 
umple de o strălucire ciudată. Imaginea extraterestrului pâlpâi de câteva ori 


şi apoi îşi recăpătă consistenţa. 

- Unde pleci atât de repede? strigă Xtyn pornind spre extraterestru. Ard 
de nerăbdare să mai avem o discuţie ca acelea pe care le-am purtat în munți, 
în vremea pustniciei mele. 

- Văd că mintea ta e infinit mai puternică acum. Ai reuşit să mă împiedici 
să plec. Fără să îți dai seama, însă nu faci decât să împlineşti voia 
Dumnezeului meu. 

- Deocamdată te împiedic să te volatilizezi... zâmbi Xtyn. O să vedem 
mai târziu a cui vrere o îndeplinesc. 

Brusc, Bella începu să se agite. 

- Cer să mi se... 

Xtyn se întoarse brusc către el, corpul său deveni o umbră, iar când putu 
fi văzut din nou, stătea lângă împărat, a cărui faţă ajunsese să își privească 
spatele. 

Quinţii dădură să se repeadă spre Xtyn, dar se opriră prăbuşindu-se şi 
ținându-se de cap. 

- Rămâneţi acolo, strigă Kasser soldaţilor care duceau deja mâna la arme. 
Nu faceţi lucrurile mai grave decât sunt. Nu există nici o forță care să-l 
poată învinge, strigă bătrânul împărat. 

Înainte însă ca vorbele lui să poată fi conștientizate, în fața micului grup 
de luptători imperiali se materializă Oksana, care ţinea în mână două 
pumnale pe care se mai putea încă vedea sângele luptei crâncene care se 
dăduse în psiac. 

- Să nu faceţi vreo prostie! mârâi femeia. 

- Să revenim, spuse calm Xtyn, aruncând scârbit cadavrul lui Bella. 

- De ce l-ai omorât? întrebă calm extraterestrul. 

- Zuul, Zuul, atâţia ani petrecuţi printre oameni și încă nu ai învăţat cine 
suntem cu adevărat. Noi facem doar arareori de două ori aceleaşi greşeli. Pe 
împărat l-a ajuns blestemul Abației. 

- Crezi că dacă acum poziţiile noastre sunt pe deplin egale, ai tot ceea ce- 
ți trebuie ca să mă învingi? întrebă Zuul. 

- Sunt mulțumit că te pot ţine lângă mine, câtă vreme am să spun tuturor 
povestea a trei oameni. 

- E bine să lămureşti lucrurile înainte să se trezească quințţii, zise şi 
Kasser. Mi-e teamă că nu vor avea linişte până nu te vor răpune. 


Răsărit ca o umbră în spatele bătrânului împărat, Arrus îi puse acestuia o 
mână pe umăr, clătină din cap și-i șopti ceva. 
- Nu se poate! 


- Ba mi-e teamă că Arrus are dreptate. Quinţii imperiali vor avea nevoie 
de întreaga pricepere a Alaanei pentru a fi ceea ce au fost, zise Xtyn. Am 
fost puţin cam brutal fiindcă m-a emoţionat întâlnirea cu Zuul. 

- Nu-ţi poţi bate joc de toate resursele pe care le ai, îl avertiză Kasser. 


- Pierdem vremea, zise Xtyn întorcându-se din nou spre Zuul. Nu ştiu cât 
îl voi mai putea ţine printre noi şi povestea pe care am să v-o spun n-are 
același farmec în lipsa lui. Abatele m-a întrebat mai devreme dacă sunt 
Sfântul Augustin cel Nou. Se poate să fiu. În mine trăieşte un bărbat care pe 
vremea adolescenţei a fost frizer în Corpul celor O Mie de Voluntari. Se 
numea Augustin şi a crezut că viaţa lui se terminase când vasul pe care erau 
îmbarcaţi tovarășii lui s-a pierdut la orizont. Îl lăsaseră acasă fiindcă era 
prea mic. Şi poate tocmai de aceea se şi înșela... Viaţa lui a început abia cu 
moartea celor O Mie de Voluntari. S-a retras în munţi, de frica anchetelor. 
Pe vremea aceia, moartea era preferabilă pușcăriei. A trăit singur timp de 
aproape doi ani până când, într-o dimineață mohorâtă de noiembrie, s-a 
întâlnit cu o arătare care îşi spunea Zuul. Augustin şi-a petrecut restul vieţii 
încercând să înţeleagă de ce ființa aceea l-a ales tocmai pe el ca să-și pună 
în aplicare planul mârșav. 

- Minţi! spuse Zuul, pe acelaşi ton calm. Ţi-am spus și atunci şi-ţi spun și 
acum: tovarășii tăi te dezamăgiseră, iar singurătatea te transformase total. În 
momentul acela erai cel mai bun candidat pentru ceea ce aveam eu de făcut. 
Dacă sentimentul religios ar fi strălucit, tu ai fi fost un soare! 

Xtyn se întoarse către Kasser. 

- Are dreptate. Augustin devenise un fel de maniac religios... Fără să vrea 
însă, arătarea aceea, încercând să-l transforme, l-a vindecat și l-a făcut să 
urzească un plan... 

- Vorbele tale mă fac să fiu foarte încrezător, îl întrerupse Zuul. Voi reuși 
în misiunea mea. Spre deosebire de voi, am timpul de partea mea. 

- Ce tot spune acolo? se plânse Alaana. Pare că are o minte umană, dar nu 
pot intra în ea deloc, urmă femeia. 

- Te înşeli, Alaana. Zuul e exact opusul a tot ceea ce poate fi considerat 
omenesc. E mesagerul acelui Dumnezeu eminamente străin de care Abația a 
încercat atâta vreme să-şi apere propriul Dumnezeu. 


Kasser clătină din cap, îşi duse mâinile la tâmple și-l întrebă pe Abate: 

- Tu înţelegi ceva? 

Radoslav clătină din cap. 

- Dar e atât de simplu, exclamă Xtyn. Chiar nu vă daţi seama? E chiar 
atât de greu să vedeţi că nu poate exista decât un singur model fundamental 
deosebit de cel al vieții pământene? 

Xtyn privi cu disperare spre cei care-l înconjurau, dar spre disperarea lui 
nu întâlni nici un licăr de înțelegere. 

- Vezi? Te-ai grăbit, zise Zuul. 

- Imaginaţi-vă un cristal! strigă Xtyn. Un cristal imens care crește, atom 
după atom, într-o lume bântuită de furtuni magnetice. La un moment dar, e 
atât de mare încât structurile devin suprastructuri şi brusc licăreşte 
conștiința. V-aţi întrebat vreodată cum ar gândi o asemenea ființă? 

Xtyn nu obţinu nici un răspuns, şi de aceea continuă. 

- Imaginaţi-vă atunci care a fost primul nostru licăr de viață, scânteia 
aceea a fost urmată imediat de competiţia pentru resurse. O celulă mică este 
mâncată de una mai mare, apoi celulele mici se organizează în organisme 
mai puternice... La sfârşitul evoluţiei apare o rasă care duce principiul 
conflictului și al competiţiei pentru resurse dincolo de planeta ei. 

- Vezi că ei nu te înţeleg? întrebă Zuul încercând să imprime glasului său 
o notă de satisfacţie. 

- Ba o să mă înţeleagă, strigă Xtyn. Zuul e mesagerul acelui Dumnezeu, 
acelui fel de a gândi și de a exista, care propune un echilibru perfect între 
indivizi şi resurse, un echilibru dus până la nemurire. 

- O, ce cuvânt frumos! Ce devenire măreaţă! Păcat că voi oamenii nu 
sunteţi în stare să o apreciaţi la adevărata valoare. 

- Spune-le și lor! Spune-le așa cum mi-ai spus mie! 

- La vremea când te-am cunoscut, erai singurul om care ar fi putut să mă 
înţeleagă. Nu am reușit cu tine, aşa cum nu am reușit nici cu predecesorul 
tău. Pe Bella mi l-ai omorât. Eu o să continui însă. 

- De ce? se auzi deodată vocea Abatelui. Ce vrei de la noi? 


- Vreau să vă supuneţi singurei legi adevărate. Vreau să înțelegeți că 
sunteți pentru noi un pericol imens. Nu putem accepta existența unei 
civilizaţii în care nu există echilibru între resurse și numărul indivizilor. 
Dacă veţi continua cu un asemenea mod de trai, veți sfârși prin a acapara 


întreaga galaxie. Și asta nu e acceptabil fiindcă nu mai nutrim de mult nici o 
iluzie. Veţi căuta să ne nimiciţi, fiindcă nu puteţi convieţui în pace nici 
măcar între voi. 

- Să înţelegem că vorbeşti în numele zeţilor? întrebă Kasser. 


- O, nu. Ei sunt doar copiii mei. Nişte fiinţe create doar pentru a vă 
seduce și a-mi servi ca momeală. Dacă Bella ar fi judecat mai bine, și-ar fi 
dat seama că planeta aceea nu avea cum să ducă la formarea unei asemenea 
rase. Pe zeţi i-am inventat eu şi i-am perfecţionat în așteptarea voastră. 
Speram să vă ofer un model clar al felului în care o societate cu mulţi 
indivizi putea supravieţui în armonie cu ea însăși și cu mediul. Am crezut că 
veți împrumuta modelul ăsta. Am dat greş însă și de data asta. 

- Atunci în numele cui vorbeşti? 


- V-a spus Augustin... Imaginaţi-vă un cristal. E nemuritor şi nu se 
schimbă decât în sensul că fiinţei sale i se adaugă ordc nat mereu alți atomi. 
Când creşterea încetează, el nu tânjeşte după alţii, fiindcă s-a împlinit. A 
ajuns în stare de echilibru. 

- Dar oamenii nu sunt nemuritori, protestă Alaana. Dorinţa noastră de a 
ne întrece și de a ne lupta unul cu altul e tocmai expresia faptului că viaţa 
noastră e finită. 

- Vezi, Augustin! Tu de ce nu ai judecat în felul ăsta? hohoti Zuul. 


- Fiindcă nu am nevoie de nemurirea ta, urmă Xtyn. Toţi cei din această 
încăpere, chiar şi morţii, știu că nemurirea pe care ai vrut să ne-o aducă 
Alambicul nu e o fericire, ci un blestem. 

- El a creat Alambicul? întrebă Abatele care se ridică în capul oaselor, 
deşi era evident că numai voinţa sa extraordinară îi permitea o asemenea 
mișcare. 

- Da. După luni întregi de controverse, i-am spus și eu că oamenii nu-l 
pot urma și nici măcar înţelege, fiindcă nu sunt nemuritori, iar el mi-a zis că 
îi poate face să devină astfel. Trupul nostru e desigur muritor, dar el se 
poate copia și, cu ajutorul Alambicului, se pot rechema conștiinţele și 
amintirile. Asta era felul de nemurire pe care Zuul îl pregătise pentru noi. 
Eliberaţi de perspectiva morţii şi în echilibru perfect cu resursele, am fi 
devenit probabil asemeni cristalului său. 

- Ştii bine că nu, zise extraterestrul. Cunoști desigur natura experienţei 
mele anterioare cu rasa umană. De data aceasta, am încercat cu zeţii... Am 


sperat că dacă vă voi crea sclavii ideali, capabili să muncească în locul 
vostru, veți reuși ca până la urmă să vă limitați creşterea numerică şi să vă 
mărginiţi la colțul acesta de galaxie. Planul meu era bun. Dacă zeţii v-ar fi 
hrănit, în scurt timp aţi fi devenit incapabili să mai exploraţi şi nu neam fi 
întâlnit niciodată. 

- Da, numai că pe Bella, unealta ta, l-a ajuns blestemul Abației, hohoti 
Xtyn. 

- E clar acum că nu vă voi putea înţelege niciodată pe deplin. 


- E greu să înţelegi ce înseamnă moartea, zise stins Abatele. Eu sunt în 
pragul ei şi nu am nici cea mai mică idee ce ar putea fi. Pentru oameni, 
nemurirea a fost mereu un obiect al adoraţiei. Nu există oamenii care să se 
fi gândit la nemurire și în care să nu fi înflorit sentimentul religios. 
Augustin Bloose s-a folosit în scopurile omenirii de acest amănunt, atât de 
simplu pentru noi, dar atât de greu de înţeles pentru tine. 

- Aşa e, se întoarse Xtyn către Alaana. M-am prefăcut a avea încredere în 
Zuul şi am schiţat apoi în tot restul vieţii mele planul unei organizaţii care 
să reacționeze prompt atunci când principiul străin pe care-l reprezintă 
Zuul, va fi fost destul de puternic pentru a justifica o ripostă. Nu mă 
aşteptam desigur ca eu să fiu cel chemat să apăr viaţa așa cum o înţelegem 
noi. Nu sunt deloc bucuros pentru asta. 

- Vrei să spui că atâtea sute de ani am încercat să distrugem o Abaţie care 
nu făcea decât să ne pregătească pentru lupta cu logica unei minţi 
cristaline? întrebă Kasser. Înţeleg acum de ce spui că dinastia Boszt a fost 
atinsă de blestemul Abației, adică de dorinţa lui Augustin Bloose ca timpul 
să nu mai fie niciodată încolăcit de o religie şi ca omenirea să meargă mereu 
spre înainte. 

- Doamne Dumnezeul meu, îți mulțumesc că mi-ai adus această ultimă 
iluminare. Vin către Tine cu inima deschisă, spuse Abatele, prăbușindu-se 
pe spate, pe targă. 

Xtyn se repezi către el, iar Zuul profită de răgaz pentru a dispărea. Când 
Oksana ajunse pe locul în care stătuse extraterestrul, aerul abia dacă mai 
păstra o strălucire vagă. 

- Ce... ce s-a-ntâmplat cu... el? întrebă Kasser cu un glas tremurând, care 
se pierdu în vacarmul care se stârnise în sală. 

- Pentru ei, spaţiul, timpul, materia, energia sunt doar forme ale aceluiași 
continuu. Zuul poate fi oriunde și poate călători instantaneu în orice parte a 


galaxiei. Mi-a spus asta pe vremea când încerca să mă ademenească 
desluşindu-mi avantajele pe care le-am avea dacă am deveni ca ei. 


- Bine, dar dacă sunt atât de puternici, de ce nu ne distrug? 

- Ăsta e un lucru pe care noi nu-l vom putea înțelege niciodată, aşa cum 
vor exista întotdeauna unghere ale minţii noastre pe care ei nu le vor putea 
pătrunde. Probabil că violenţa nici măcar nu reprezintă o opţiune... 

- Și acum ce-o să se întâmple? întrebă Kasser privind la cei care se 
înghesuiau să-i ajute pe Bella, pe Abate şi pe quinți. 

- Acum e vremea să ne plângem morţii. Vom decide mai târziu ce e de 
făcut. 


"Viaţa acelora care aleg să îmbrăţişeze un ţel e chinuitoare. Cu timpul 
însă, ei uită că ar fi putut să aleagă inacţiunea și încep să privească trecerea 
lor prin univers ca un destin. Ce cuvânt mare şi ce lipsit de sensuri este el 
dacă îl analizăm cu luare aminte!" 

Oksana Bint Laesia - Introducere în studiul Regulamentului canonic 


40. XTYN MÂNGÂIE coaja aspră a arborelui negru care străjuise fostul 
adăpost al mamei sale. 'Trecuseră mai bine de două luni de când îi spusese 
lui Kasser că e vremea să-și plângă morţii. Privi spre cele trei morminte 
săpate în livada cu arbori negri. Pe unul din ele era aşezat un inel mare din 
piatră, marcând locul în care se odihnea Abatele. În stânga lui îl îngropaseră 
pe N'Gai Loon, iar în dreapta pe Bella. Ştia de la Alaana că nici Kasser nu 
mai avea mult de trăit. Bătrânul împărat plecase însă din psiac a doua zi 
după înfruntarea cu Zuul. Alaana își luase în serios rolul de Maestru, 
muncind din greu ca să restabilească sănătatea mintală a quinţilor, care 
căzuseră ca secerați în urma atacului sălbatic prin care Xtyn nu făcuse 
altceva decât să le cruţe viaţa. Cei patru îşi reveniseră cu greu, dar spuseseră 
că doresc să vegheze la puţinele zile care-i mai rămăseseră ultimului 
reprezentant al dinastiei Boszt. 

Discutase foarte puţin cu Oksana, fiindcă Alaana fusese de părere că ea 
trebuia să meargă să se întâlnească cu Johansson şi să continue să fie ochiul 
lor ațintit asupra clonelor. Cele două femei învăţaseră foarte repede să 


comunice mental, grație porţii pe care o lăsase deschisă N'Gai Loon când o 
formase pe Oksana, pe Laesia. Alaana nu se îndoia că, mai devreme sau mai 
târziu, folosind forța psiacului, avea să o poată contacta indiferent cât de 
departe s-ar fi dus Arca lui Johansson. Cea mai surprinzătoare dintre 
atitudini fusese însă aceea a lui Arrus, care venise la doar câteva zile şi-i 
ceruse permisiunea să părăsească Kyrallul. Xtyn îi atrăsese atenția că în 
lipsa mantiei şi a ciupercii chu avea să fie un cu totul alt om, dar Arrus 
părea hotărât să afle cum se petrecuse, cu multe sute de ani în urmă, 
transformarea de la Făurar la Maestru al quinților. 

O parte a sufletului său se frânsese când Mariile preferaseră să plece spre 
Vechea Terra. Fuseseră puţine cuvinte între ei. Și ce-ar fi fost de zis între un 
bărbat ucis cu atâta perfidie de aceea pe care o credea iubită? 

Nu reuşise încă să se obişnuiască nici cu faptul că toată lumea părea să-l 
considere răspunzător pentru soarta întregului univers. Kasser dăduse 
tuturor de știre că dinastia nu mai există. Fostul Imperiu se atomiza rapid în 
unități mici, care respectau de cele mai multe ori granițele fostelor 
confederații. Nimeni nu părea să conteste însă stăpânirea lui asupra psia- 
cului, care devenise după distrugerea Klemplantului cel mai important loc 
din galaxie. Chiar şi pe Kyrall era considerat lider incontestabil. Preoţii 
celorlalte patru triburi veniseră imediat să-i ceară glisoare pentru a distruge 
definitiv animalele din podiș. Era felul lor subtil şi practic de a rezolva o 
problemă transmițându-i însă că ideile lui dăduseră roade și că nimeni nu 
avea să mai moară pentru că nu se putea lupta în rand. 

- La ce te gândeşti? şopti Alaana care se așezase lângă el pe nesimţite. 

- Obișnuiai să ştii la ce mă gândesc. 

- Asta pe vremea când gândurile tale cutreierau o minte care arăta 
precum un castel luminos. 

- Și acum? 

- Mi-e teamă să pătrund între talazurile din mintea ta, zise încetișor 
Alaana. 

Xtyn zâmbi trist. 

- La Zerri mă gândesc. Cât de puţin i-a lipsit să vadă cu ochii ei toate 
astea! 

Alaana își trecu mâna prin părul lui Xtyn. 

- Nimeni nu moare cu adevărat. Eu cred că oamenii nu au putut niciodată 
să aprecieze îndeajuns genul de nemurire cuprins în amintirea semenilor. 


Atâta timp cât n-o vei uita... 
- Vorbeşti ca dintr-un film... 


- Film? întrebă Alaana mirată. 

Xtyn îşi dădu seama că amintirea aceea, care îi aparținea lui Augustin 
Bloose, era prea greu de povestit în cuvinte pentru a fi înţeleasă de Alaana. 
Se gândi însă că încăpăţânarea cu care oamenii se agățau de genul acela de 
remarcă era un semn al puterii vieții pământene și a vigorii care avea să o 
ajute să supravieţuiască în confruntarea care se apropia. 

- Ce-o să faceţi acum cu livezile? întrebă Alaana. 


- Nu ştiu. Poate o să le lăsăm să crească în voie, acum că triburile noastre 
învaţă să mănânce şi altceva în afara fructelor negre. 

Alaana zâmbi la amintirea neîncrederii cu care oamenii Kyrallului 
priviseră alimentele și a entuziasmului cu care aceștia îmbrăţișaseră noul fel 
de mâncare, importat de pe Durdrin, imediat după ce îl gustaseră. 

- Care e locul meu în universul ăsta? întrebă deodată Xtyn. 


- Nu încape nici o îndoială, rosti fără ezitare Alaana. Eşti singurul capabil 
să ne aperi de Zuul şi de stăpânii lui. Îmi aduc aminte cum l-ai provocat pe 
Preot. I-ai spus că te ridici împotriva echilibrului dintre trib, arborii negri și 
animalele de pe Kyrall. Cine altul în afara celui care a urât dintotdeauna o 
asemenea ordine e mai potrivit să ne apere? 

Xtyn îşi prinse tâmplele în mâini. 

- Şi cum aş putea eu să concep o schemă atât de elaborată precum a fost 
blestemul Abației? 

- Poate că nu e nevoie să inventezi ceva nou. Poate că trebuie să faci ca 
întregul univers să-şi amintească de Abaţie. 

- Nu cred că e de ajuns... 

Alaana se ridică şi porni spre peşteră, fără să-i mai adreseze vreun 
cuvânt. Ajunsă însă la câţiva metri depărtare, se întoarse şi-i spuse: 

- Poate că n-ar strica să termini povestea... 

- Care poveste? 


- Când te-ai înfruntat cu Zuul, ai spus că trebuie să istorisești destinul a 
trei bărbaţi. Ştim cine a fost Augustin Bloose, îl cunoaștem și pe Rimio de 
Vassur... Poate că ar trebui să-l întrebi pe al treilea despre tot ceea ce te 
neliniștește. 


Xtyn îşi mușcă încetişor buzele. Se gândise și el la asta. Deocamdată însă 
nu avea nici cea mai mică idee despre ce trebuie să întreprindă pentru a crea 
o Abaţie infinită. 


Glosar 

e 

Abate - conducător absolut al ordinului augustinian, numit prin 
consacrare de către Abatele precedent și responsabil de toate afacerile 
Abației. În atribuţiile sale intră toate acţiunile politice, economice, 
religioase și de orice altă natură destinate a asigura împlinirea menirii 
ultime a ordinului, aceea de a-l apăra pe Dumnezeu de propria nemărginire. 

Abația - sediul singurului ordin religios al universului cunoscut, 
furnizorul unic al tehnicilor de creştere şi manipulare religioasă a clonelor 
de pe Lumile Agricole. Localizată pe Vechea Terra, în Câmpia Pannoniei. 
Prin statutul său de teritoriu independent în componenţa Imperiului, Abația 
este una din cele două entităţi politice de dimensiuni mai mici decât aceea a 
unei planete. 

abnnan - fruct din Centauri, sensibil la unde de radio-frecvenţă. 

Accun - metal lichid la temperatura corpului uman, care are proprietatea 
de a deveni solid atunci când este prins într-un câmp magnetic chiar și 
foarte slab. Stocat într-un rezervor disimulat sub pielea antebraţului drept al 
unui quint, accunul se poate transforma instantaneu într-o lamă dură, cu 
tăişul format din câteva zeci de atomi doar pe baza câmpului magnetic 
produs de corpul celui care o poartă. 

Alambicul de Dumnezeu - Artefact construit de Sfântul Augustin cel 
Nou în care, din sângele unei clone aduse prin tehnici manipulatorii în 
pragul unei revelații mesianice, se sintetizează viruşii cu care sânt infectate 
populaţiile de clone de pe Lumile Agricole, pentru trezirea la viaţă a unui 
mântuitor capabil să inspire o religie lucrativă. 

ann - porțiunea minţii umane în care legile Kyrallului interzic 
pătrunderea telepatică şi unde se postulează că sunt stocate elementele care 
definesc fiecare persoană. 

arbore negru - plantă kyralliană, care joacă rolul de pivot în echilibrul 
ecologic de pe planetă; produce fructe al căror suc este combinaţia perfectă 


de elemente nutritive necesare unui om; 

Armaghedon - sau Apocalipsă. În concepţia augusti-niană, aceasta este 
bătălia ultimă, în care omul trebuie să-l ajute pe Dumnezeu să-și depăşească 
teama de propria nemărginire, împlinind astfel menirea oricărei societăţi 
omenești. Armatele oamenilor vor fi conduse în aceasta bătălie de Mesia 
revenit pe pământ, de reîncarnarea Sfântului Augustin cel Nou. 

Apostol - individ cu ajutorul căruia se manipulează populaţia de clone de 
pe o Lume Agricolă. Este controlat prin vise profetice induse de o sondă psi 
şi este ales pe baza afinităţii pentru Mântuitor. Este ucis printr-un ritual 
controlat, menit să îl convingă pe Apostol că Dumnezeu însuși l-a ridicat la 
ceruri. 

Aspirant - a treia treaptă a parcursului unui călugăr augustinian, de la 
novice, la frate. 

Augustină - Bijuterie constând într-o joncțiune trime-talică, oferită 
femeilor de pe Vechea Terra înainte de a naște. Este simbolul prin care 
Frontul Adevăratei Biserici a încercat să prevină posteritatea că clonele 
Abației au un ADN modificat, în sensul stocării experienţei iniţiale a 
originalelor care au furnizat materialul genetic. 

Austral - element greu, al optulea din grupa a opta principală. Datorită 
stabilității nucleului său și energiilor imense pe care le degajă în reacţia de 
fisiune, este singurul material din univers capabil să facă posibilă călătoria 
supraluminică. 

B 

Barbari - populaţie puţin numeroasă, care trăieşte în câmpia Pannoniei 
pe Vechea Terra, formată din descendenţi ai oamenilor care nu împărtăşesc 
idealul augustinian. Refuzul garnizoanei imperiale staționate pe Vechea 
Terra de a-i elimina total induce permanent tensiuni între Curtea Imperială 
şi Abaţie. 

Bibliotecă - cea mai cuprinzătoare construcție a Abației, denumită în 
acest fel nu numai pentru că este locul de depozitare 

al cărţilor ci şi pentru că pereţii ei sânt împodobiţi cu basoreliefuri făcute 
de absolut toate generaţiile de călugări. Prin subteranele bibliotecii se intră 
în Camera Ouălor. 

Boszt - dinastia domnitoare a Imperiului, aflată la cel de-al treizeci şi 
doilea monarh. 

Bratti - cel mai mare trib kyrallian. 


c 
Câmpia Pannoniei - Locul pe Vechea Terra unde este localizată Abația. 
Cerc - simbol al religiei augustiniene și al religiilor lucrative de pe 

Lumile Agricole. Simbolizează unitatea oamenilor, măreţia lui Dumnezeu, 

caracterul imuabil al realității dar şi cicli-citatea istoriei care se încheie cu a 

doua venire a Mântuitorului. 

chu - câmpul amplificator psi format pe Kyrall de o ciupercă 
omniprezentă, cu acelaşi nume; 

Ciumă - boală ipotetică, folosită pentru a face locuitorii Satului de Clone 
din Abaţie să creadă că nu pot depăși zona de carantină care li se impune. 
Pe seama ei este pusă și sterilitatea clonelor, care este de fapt indusă 
genetic. 

Clauza favorii istorice - codicil secret al Tratatului de la Eridani care 
condiționa monopolul Abației asupra tehnicilor de producere a Lumilor 
Agricole de îndeplinirea necondiționată a unei cereri imperiale care nu 
implica însă dispariţia Abației sau violenţa la adresa vreunuia din membrii 
ordinului augusti-nian. 

Consacrare - ceremonie prin care călugării augustinieni trec de la un 
stadiu la cel imediat următor. Cea mai importantă consacrare este aceea prin 
care este numit Abatele. 

Consiliul de Coroană - organism politic cu rol consultativ, înființat în 
urma Tratatului de la Eridani şi controlat de familia imperială. Are în 
componenţa sa pe cei cinci quinți, reprezentanţii a şapte familii ducale, pe 
împărat și un membru al familiei imperiale. 

Consiliul Ecumenic - instanţa religioasă supremă a Abației, compusă din 
trei membri, cu rol limitat la chestiunile ecumenice şi ritualice. 

Corpul celor O Mie de Voluntari - grup paramilitar care a activat pe 
Pământ în Ultima Confruntare cu scopul declarat 

de a distruge toate locurile sfinte, în speranţa că va diminua influenţa 
religiilor asupra oamenilor şi va asigura pacea universală. A fost neutralizat 
de o încărcătură nucleară în timp ce străbătea Mediterana. Constituie 
rezervorul genetic al populațiilor de clone din Satul de Clone al Abației dar 
şi a primei generaţii de pe Lumile Agricole. 

E 

Edictul Korona - hotărâre a Consiliului de Coroană, luată sub influența 
gândirii filozofului Albert Korona, care postulează că muncile fizice trebuie 


prestate numai de clone. 

Exod - migraţia masivă a populaţiei de pe Pământ în urma Ultimei 
Confruntări, simultan cu dezvoltarea zborului hiper-luminic. 

F 

Familii ducale - entități conducătoare, denumite doar generic familii, ale 
celor mai importante federaţii planetare. Își numesc reprezentanţi în 
Consiliul de Coroană și prezidează prin Rotaţie Adunarea Confederativă, 
forul consultativ în care sânt reuniți reprezentanţii federaţiilor planetare. 

Făurar - băştinaș kyrallian, membru al unui ordin străvechi a cărui 
funcţie este însănătoșirea prin metode telepatice a kyrallienilor a căror 
minte a suferit stricăciuni în lupta cu animalele. 

Feeryl - drog euforizant, care nu dă dependenţă. 

filament de foc - animal fusiform kyrallian, puţin sensibil la undele psi; 

floare cântătoare - animal kyrallian care atacă prin delimitarea la 
distanță a unor volume de vibrații; 

Frontul Adevăratei Biserici - organizaţie secretă care cunoscând 
identitatea Sfântului Augustin cel Nou şi scopul Abației a predicat mereu că 
ordinul augustinian pune la cale, de fapt, eliminarea tuturor religiilor din 
univers. A dispărut ca urmare a trădării unui Boszt. 

Q 

Generaţie ecleziastică - pe o Lume Agricolă, este prima generaţie care 
ține slujbe religioase în templul închinat 

Dumnezeului clonelor. Apariţia ei este considerată încheierea cu succes a 
însămânţârii. 

H 

Hippona - locul istoric în care a trăit Sfanţul Augustin. 

I 

Imperiu - entitatea politică, definită de Tratatul de la Eridani ca fiind 
cuprinzătoare a întregului univers cunoscut și condus de dinastia Boszt. 

Incident tehnologic - etapă a însămânțării în care, sub aparența unor 
minuni şi daruri dumnezeiești, clonelor de pe Lumile Agricole li se oferă 
unelte performante și, în ultimă fază, chiar mașini și utilaje sofisticate. 

Î 

Însămânţare - procesul prin care, pe Lumile Agricole, este declanșată 
apariția primului Mântuitor. Se realizează cu germenii obținuți din 


Alambicul dp Dumnezeu. A doua însămânţare a fost considerată de Abaţie 
drept cea mai puternică armă a Armaghedonului. 

Învățăturile (Tezele) Sfântului Augustin cel Nou -culegere de texte și 
povestiri despre viața Sfântului Augustin cel Nou care conține elementele 
definitorii ale religiei augusti-niene și diferenţele faţă de doctrina Sfântului 
Augustin din Hippona. Cartea de căpătâi a Abației. 

K 

Klemplant - reședința urbană de pe Tengys a Curţii imperiale. 

Korona, Albert - filozof neoaugustinian care a postulat superioritatea 
oamenilor născuţi pe baza combinației libere a genelor față de cei rezultați 
prin donare. Teza lui fundamentală este aceea că progresul, privit ca 
descoperire şi inovaţie, nu poate fi înfăptuit decât de oameni care posedă o 
combinație de gene care nu a mai existat până la ei. Korona credea că o 
clonă este sortită.să repete veşnic viaţa originalului, fiind incapabilă de a 
crea ceva esențial nou. Opera sa filozofică a inspirat Edictul care îi poartă 
numele. 

Kyrall - planetă cu o localizare secretă unde, din cauza unei ciuperci 
răspândite în întreaga atmosferă, puterile psi ale oamenilor sunt amplificate 
până la manifestări precum telepatia și telekinezia. Prin construirea 
psiacului, Imperiul a transformat Kyrall în punctul nodal al comunicaţiilor 
instantanee, desfăşurate cu ajutorul operatorilor psi. Teritoriu independent, 
Kyrall este şi locul în care trăieşte o populaţie considerată similară 
barbarilor din Câmpie. 

L 

lentilă - viețuitoare de pe Kyrall care atacă prin formarea unei lentile 
gigantice de aer cald deasupra locului vizat; 

Lumi Agricole - planetc-grânar, pe care locuiesc populaţii de clone 
manipulate cu ajutorul religiilor lucrative. Reprezintă singura sursă de 
alimente și produse manufacturiere admisă de Edictul Korona. Formarea lor 
este monopolul exclusiv al Abației. 

ly - zonă de suprapunere a conștiinţelor băștinașilor de pe Kyrall, mediată 
de mantia shu; 

M 

Mântuitor - personaj mesianic, trezit în rândul primei generaţii de clone 
de pe o Lume Agricolă, prin infecția cu germenii rezultați din Alambicul de 


Dumnezeu. Moartea lui declanșează procesul de cristalizare a religiilor 
lucrative. 

Manualul însămânţării - culegere de texte conţinând tehnicile 
corespunzătoare fiecărei etape a însămânțţării. Scriere secretă a Abației, din 
care, timp de zeci de generaţii a fost pierdut un singur exemplar. Explică 
mecanismele manipulării apostolului și trece în revistă o gamă variată de 
minuni pentru potenţarea sentimentului religios al clonelor. 

Matcă - creatură presupus inteligentă care coordonează activitatea 
zeţilor. 

Muşte de Alderbaraan - insecte care zboară cu viteze foarte mari pentru 
a pătrunde în carnea animalelor cu sânge cald și a depune ouă. Presupusă 
armă împotriva quinţilor. 

N 

Novice - termenul care desemnează candidaţii la admiterea în ordinul 
augustinian și care este purtat doar până la 

392 

prima consacrare, care survine la cel mult două săptămâni de la 
pătrunderea în Abaţie. 

o 

Omenori - trib kyrallian; 

Operator psi - persoană cu abilități speciale, amplificate de ciuperca de 
pe Kyrall. Este capabil să-și proiecteze conştiinţa în locuri aflate la distanțe 
imense, facilitând comunicațiile instantanee cu alţi operatori psi, care emit 
mai slab şi care se află pe planetele Imperiului. 

Ordinul augustinian - organizaţie religioasă întemeiată de Sfântul 
Augustin cel Nou, pornind de la exemplul mănăstirilor creștine. Definit de 
dreptul interstelar ca fiind entitatea socială ce ocupă Abația. 

Ouă - şase sute șaizeci şi şase de sonde automate menite în secret să 
realizeze ce-a de a doua însămânţare pe fiecare dintre Lumile Agricole 
produse de Abaţie în întreaga ei istorie. Sunt propulsate de motoare 
hiperlurninice şi sunt stocate într-o cameră în care au acces doar Abaţii. 

P 

Pletele Sfântului Augustin - sursa de material genetic din care călugării 
obțin clona care atinge pragul mesianic în Satul de Clone. Constau într-o 
împletitură din părul Sfântului Augustin cel Nou, întemeietorul Abației. 

policorn - animal kyrallian care atacă creînd câmpuri electrostatice 
puternice între care se produc descărcări; 


Populaţie de clone - grup de clone realizat din materialul genetic al celor 
O Mie de Voluntari, cu care se populează iniţial Lumile Agricole şi Satul de 
Clone. 

Porro - trib kyrallian; 

Praxtor - ultima Lume Agricolă însămânţată de Abaţie. 

Preot (pe Kyrall) - șeful unui trib. acele care se îngrijește printre altele ca 
de vârsta majoratului să nu treacă exemplarele umane cu o forță mentală 
care nu le permite o apărare eficientă împotriva animalelor; 

Primul Beneficiu - bun simbolic care reprezintă întâiul artefact adus ca 
ofrandă de o populaţie de clone. 

Psiac - construcţie gigantică realizată în mijlocul oceanului de pe Kyrall, 
menită să-i apere pe operatorii psi de acţiunile violente ale telepaţilor de pe 
planetă și a faunei locale de uscat, extrem de agresive. 

Q 

quint - soldat, rezultatul unui proces de protezare biologică a creierului, 
condiţionat pentru a da ascultare absolută dinastiei domnitoare. Cea mai 
importantă abilitate a unui quint este viteza cu care se poate mișca, 
superioară aceleia a oricărei ființe din Universul cunoscut. Quinţii sunt în 
număr de cinci, sunt membri în Consiliul de Coroană, şi sunt rezultatul unui 
antrenament care durează treizeci de ani. 

Quintarat - destinul și devenirea unui quint, de la părăsirea şcolii de pe 
Klemplant și până la moartea sa, obligatoriu în luptă. 

R 

rând - structură semisferică în care se așează războinicii kyrallieni pentru 
a-şi amplifica forţa psihică de grup. 

Religia cercului - denumire generală care desemnează ansamblul de 
credinţe religioase circumscris ordinului augusti-nian și Lumilor Agricole. 

Religii lucrative - credinţe religioase create prin însă-mânţarea Lumilor 
Agricole, menite să dea iluzia clonelor că Dumnezeul lor le poruncește să 
muncească și să îi aducă apoi produsele ca ofrandă. Modul în care Abația şi 
apoi Federaţiile manipulează populaţiile de clone. 

ruuk - luptă rituală pe Kyrall. 

Sagittarius - federaţie independentă unde Abația a încercat, pe Praxtor, 
ultima ei însămânţare. 

Satul de Clone - îngrăditură de pe teritoriul Abației în care clonele celor 
O Mie de Voluntari, maturate accelerat, creează condiţiile sociale necesare 


pentru ca clona Sfântului Augustin cel Nou să atingă pragul mesianic 
necesar accederii în Alambicul de Dumnezeu 

Sfântul Augustin cel Nou - întemeietorul Abației și întâiul posesor al 
materialului genetic provenit de la cei O Mie de Voluntari. Clona lui 
reușește să-i devanseze mereu pe ceilalți semeni în devenirea mesianică. 
Originea sa incertă îl plasează ca fiind un apropiat al corpului celor O Mie 
de Voluntari, deși identitatea sa rămâne un mister. 

Sfântul Augustin din Hippona - personaj istoric, episcop creştin, 
teoreticianul cetății pământeşti şi a cetăţii cereşti, autorul tezei că menirea 
omului este aceea de a transcende istoriei pentru a fi alături de Dumnezeu 
pentru a întâmpina a doua venire a lui Cristos. A construit Alambicul de 
Dumnezeu. 

shu (mantie) - veșmânt kyrallian, personalizat încă din cei mai fragezi 
ani ai copilăriei, care are rolul de a a-și proteja stăpânul și, datorită coloniei 
de ciuperci chu găzduită între fibrele sale, se constituie într-o voce pe care 
purtătorul o aude subliminal. 

Simbiont de pe Alderbaraan - organism colonial, cu un pronunţat 
caracter mimetic, capabil de a se transforma în ţesut nervos uman. Primele 
implanturi neurale, care au dus la formarea castei quinţilor, s-au realizat cu 
grefe din asemenea simbionți. 

Sondă psi - dispozitiv bioelectric capabil să controleze procesele 
cerebrale din timpul somnului. Folosită în special pentru determinarea 
adevărului unor afirmaţii şi pentru inducerea de vise. 

T 

Templu - prima construcţie a clonelor de pe o Lume Agricolă. Punctul de 
plecare al civilizaţiilor de clone şi locul în care se strâng ofrandele pentru 
satisfacerea cerințelor  dumnezeiești. (Construirea și înfrumusețarea 
Templului constituie evenimente hotărâtoare pentru definitivarea unei 
religii lucrative. 

Tengys - planeta-capitală a Imperiului 

Tratatul de la Alderbaraan - act politic care reglementează regimul 
prospecţiunilor  extraimperiale şi proprietatea asupra bunurilor și 
cunoştinţelor ce decurg din asemenea explorări. 

Tratatului de la Eridani - fundamentul politic al Imperiului, care 
delimitează clar suveranitățile. Imperiul este definit ca ocupând întregul 


Univers cunoscut. Federaţiile sunt posesoare și unice răspunzătoare ale 
planetelor și sateliților lor 

naturali, în timp ce Curtea imperială este proprietara tuturor celorlalte 
corpuri cereşti, inclusiv a stelelor şi a asteroizilor. Tratatul consacră indirect 
supremaţia Curţii imperiale prin faptul că dinastia Boszt deține tehnologia 
necesară obliterării totale a unei stele și, pe de altă parte, este proprietara 
tuturor asteroizilor, singura sursă de austral din Univers. 

u 

Ucenic - al doilea stadiu al unui călugăr augustinian. 

Ulanni - trib kyrallian. 

Ultima Confruntare (Ultima Luptă, Ultimul Război) - 

termen generic sub care sunt adunate evenimentele din perioada 2082- 
2088 care au condus la Războiul Nuclear Total, declanşat de disputele în 
jurul Ierusalimului și descoperirea pe Lună a unui asteroid de austral pur, 
care a precedat cu doi ani primul zbor hiperluminic. A fost factorul 
determinant al Exodului. 

V 

Vechea Terra - termen sub care este cunoscut Pământul, deşi nu există o 
planetă care să se numească Noua Terra. Vrine - trib kyrallian. 

Z 

Z -planeta pe care trăieşte singura specie inteligentă neumană din 
Universul cunoscut. 

Zeți - populație colonială, formată din lucrători şi mătci. Lucrătorii, 
numiți și zeți, sunt ființe mari, cu logică ternară care acționează pseudo- 
inteligent datorită infecțiilor selective cu viruși produşi de mătci. Sunt 
Consideraţi de administrația imperială ca o alternativă mai ieftină la Lumile 
Agricole. 


VOLUMUL III 


INFINITA ABAŢIE 


— Scriai că ţi se pare normal ca, dându-le celorlalți cărţi pe care să le 
citească, să găsești tu însuți răspunsurile pe care le cauţi. 

— Am spus într-adevăr asta într-una din predicile mele. 

— Dar oare, procedând astfel, acela care scrie cărţi nu-și condamnă 
discipolii la a-i călca pe urme? Nu le induce el oare același soi de întrebări 
care-l muncesc și pe el însuşi? 

— Sunt cărţi care creează discipoli. Sunt cărți care aduc cunoașterea. 
Poţi tu să decizi care sunt mai bune? 


Arrus învățase să suporte de ceva vreme senzația crâncenă a depărtării de 
Kyrall. Avusese nevoie de un veșmânt shu cu totul special, pe care îl 
pregătise mai bine de un an, expunându-l treptat călătoriei în spaţiu. Era 
conştient că rezultatul nu semăna nicicum cu simbioza prietenească dintre 
un kyrallian și mantia lui, dar chiar şi așa slabă cum era, vocea coloniei de 
ciuperci pe care o sesiza undeva în străfundul minţii îi mai domolea fobiile. 
Era ca o ambarcaţiune care îl ţinea la suprafaţa propriei sale minţi. 

Pe Kyrall îi fusese frică în multe feluri. Când era copil, crezuse că va 
muri de foame fiindcă arborii negri se vor opri brusc din a mai face fructe; 
se temuse apoi că nu va putea deveni Făurar precum tatăl său; se 
încrâncenase în ţeserea de spaime a luptelor cu animalele telepate şi se 
înfiorase în faţa pericolului de a-și pierde semenii în timp ce lucra cu 
delicateţe în mintea lor rănită. Nici una dintre spaimele astea nu-l pregătise 
însă pentru ceea ce simţea acum, când ieşise pe platforma din faţa clădirii 
impozante a spațioportului de pe Alderbaraan, unde îl lăsase naveta 
automată cu care venise de pe Kyrall. 

Încercă să tempereze panica pe care o simţea colonia de ciuperci din 
mantia shu și aproape că-și pierdu cunoștința din cauza efortului. Simţi însă 
imediat sprijinul Alaanei și mintea lui întreagă fu cuprinsă de o lumină albă 
care anestezia totul, scoțând la iveală fiecare ascunziş potenţial periculos, 
alungând temerile. 

Cei câțiva oameni care se aflau în coridorul ce unea peronul larg al 
spaţioportului cu locul de aterizare a navelor superluminice îl priveau cu 
mirare. Nu era nevoie de cine ştie ce aptitudini telepatice sau cunoștințe 
subtile de sociologie pentru ca Arrus să-și dea seama că era considerat o 
imposibilitate, un paradox. Cei trei ani care trecuseră de la moartea cruntă a 


fostului Împărat Bella VII în sala mare a psiacului de pe Kyrall aduseseră 
poporului lui o publicitate nedorită. Erau priviţi fie ca supraoameni, fie ca 
întruparea Diavolului, o figură din ce în ce mai prezentă în gândirea lumilor 
vechi, care păreau cu toate cuprinse de o manie religioasă creștină. Xtyn îi 
explicase că era normal ca oamenii să redescopere cel mai simplu lucru care 
îi despărțea de clonele pe care le consideraseră dintotdeauna exemplare 
inferioare. Pe toate lumile vechi înfloreau culturi neocreştine, se construiau 
biserici şi abundau simbolurile biblice. Paradoxal poate, dar ăsta era felul 
oamenilor de a-şi căuta o nouă identitate. Și toţi acești creştini ştiau că un 
kyrallian nu poate exista decât pe planeta lui, că abilităţile sale depind strict 
de prezența câmpului chu, amplificator al puterilor psi. În ochii lor era 
probabil un farsor, un clovn. 

De aceea nu căuta privirile celorlalți; mergea cu capul în pământ. 

Plecase hotărât. După ce ai lui suferiseră de molimă, după ce strânsese 
din amintiri pe care doar măiestria lui de Făurar le putea scoate la lumină, 
scrisese începutul „Legendelor Kyrallului", o carte simplă despre poporul 
lui, care nu fusese nimic altceva decât un experiment. Crezuse că e de 
datoria lui să explice tuturor cum se iubeau, cum se bucurau, cum cântau și 
cum dansau şi mai ales cum mureau kyrallienii. Îi fusese simplu să adune 
toate astea din amintiri disparate. Era însă conştient că poveştile planetei 
sale nu ar fi fost întregi fără elucidarea misterului quinţilor, al ordinului 
militar care asigurase ascensiunea și supremaţia dinastiei Boszt. Dorinţa 
nebunească de a pune cap la cap întâmplări petrecute cu multe veacuri în 
urmă îl făcuse să devină primul kyrallian care își părăseşte planeta. 

Alderbaraan nu era o destinaţie întâmplătoare. Întreg universul părea să 
fie convins că instrucția unui quint porneşte într-un magazin de simbionţi 
culeși de pe Ryuss și vânduți aici. El ştia că nu e așa, dar dorea să afle 
originile acestei poveşti. Pe planeta pe care tocmai aterizase erau cele mai 
mari crescătorii de simbionţi şi nu se îndoia că, în ciuda a ceea ce aflase 
deja, trebuia să existe o legătură, fie ea și una vagă, între animalele acelea 
bizare şi primii quinti. 

Ajunse în faţa unui funcţionar care îl privi plin de curiozitate. Mantia îi 
acoperea cu totul celelalte veşminte și lăsa să iasă doar vârfurile unor 
papuci ciudați. 

— Aveţi vreun act de identitate? întrebă funcţionarul, neputând să-și ia 
privirea de pe modelele schimbătoare şi ciudate pe care le forma mantia 
celuilalt. 


Fără vorbă, Arrus îi întinse un card magnetic pe care celălalt îl examină 
plin de curiozitate. 

— Ce e ăsta? 

— Un pașaport kyrallian. 

Vameșul scutură ușor din cap, încercând parcă să-și alunge în acest fel 
uluiala. 

— Vreţi să spuneţi că sunteți chiar de pe Kyrall? 

— Da. 

— E drept că aveţi un fel ciudat de a vorbi, că mantia asta seamănă cu 
ceea ce am văzut în documentare, dar toată lumea ştie că... 

— Sunt aici. Mă numesc Arrus și vreau să vizitez un magazin de 
simbionți. 

— Bine, dar acesta nu e un pașaport valabil şi mi-e teamă că nu am un 
lector potrivit pentru a citi informaţiile de pe cardul ăsta antic. Nu aveţi 
altceva, vreo altă dovadă a... ceea ce spuneţi că sunteţi? 

Arrus se concentră asupra minţii celuilalt. Era mult mai greu decât pe 
Kyrall. De parcă ar fi simţit ceva necurat, funcţionarul se opunea invaziei 
cu toată forța. Trecură câteva secunde în care cei doi se priviră în ochi fără 
să poată schiţa vreun gest. Expusă însă unui efort atât de familiar, colonia 
de ciuperci din mantie se domoli brusc, oferindu-i lui Arrus forţa 
suplimentară de care avea nevoie. Vameșul icni scurt, de parcă Arrus îi 
intrase în minte în cel mai fizic chip cu putință. Pentru câteva clipe, 
Făurarul rămase perplex. Mintea celuilalt nu semăna defel cu ceea ce era el 
obișnuit să vadă la semenii săi de pe Kyrall. Găsi însă repede ceea ce căuta 
şi-i proiectă celuilalt în minte amintirea unei lupte cu policornii. Se retrase 
apoi cu grijă şi aşteptă mai bine de un minut. 

— Nnnu ccred că e nevoie şi de alte demonstraţii de felul ăsta. Cu toate 
acestea, datoria mă face... 

— Uite ce e, prietene, îţi pot lăsa actul ăsta pe care mi l-a întocmit însuși 
Xtyn, stăpânul psiacului și Preotul poporului meu. Sunt sigur că-l vei putea 
citi şi că liderul nostru va fi mai mult decât bucuros să răspundă tuturor 
întrebărilor pe care tu sau administraţia de aici de pe Alderbaraan le veţi 
avea. Acum trebuie însă să plec. 

Arrus trecu pe lângă funcţionarul paralizat de groază, zâmbind în sinea 
lui. Xtyn avusese dreptate. Referirea la persoana lui și mai ales legătura cu 
administraţia din Alderbaraan îl paralizase pe bietul om. În cei cinci ani de 
când Xtyn și Alaana deveniseră stăpânii psiacului, Imperiul se fărâmiţase în 


nenumărate federaţii stelare care erau mereu în război una cu alta sau se 
pomeneau că sunt atacate de câte un grup de clone care stătuseră ascunse o 
vreme. Supremaţia psiacului nu era însă negată niciodată, pe de o parte 
pentru că Xtyn și Alaana refuzaseră constant să se implice în orice dispută 
politică sau militară, dar şi fiindcă blocada pe care psiacul o putea impune 
asupra comunicaţiilor unei planete însemna practic condamnarea 
locuitorilor ei la însingurare. Xtyn îi explicase cu răbdare toate acestea, iar 
Arrus înţelesese pe deplin mecanismul abia când Preotul îi spusese că prin 
vocea lui îi vorbeşte, de fapt, Rim, quintul imperial atât de obișnuit cu 
asemenea situații. 

Planeta-capitală a sistemului Alderbaraan nu era cu mult mai mare decât 
Kyrallul, iar gravitația ei nu-l împovăra deloc. Cu toate acestea, îi trebuiră 
câteva secunde bune pentru a avea curaj să deschidă ochii. Odată ieșit din 
spaţioport, ajunsese pe o terasă situată la câţiva kilometri deasupra unui 
oraş care părea să se întindă la infinit. Se urcă aproape fără să-și dea seama 
într-un vehicul bizar, care se desprinse de platformă și porni drept în sus 
pentru a plonja apoi imediat spre suprafață. După câteva minute, structura 
imensă a spațioportului se decupa întreagă pe linia albastră a orizontului. 
Era o construcţie gigantică, o platformă suspendată deasupra orașului, care 
se întinsese și în zona de penumbră dintre cei şase piloni care sprijineau 
platformele. 

— Să ştiţi că toţi păţiţi la fel, râse pilotul, un tânăr cu ten măsliniu care 
conducea cu dezinvoltură vehiculul aerian. 

— Poftim? Ce vrei să spui? 

— Turiști. E simplu să-ţi dai seama că pasagerul e turist fiindcă vezi cum 
cască gura la vederea spaţioportului nostru. Toți păţiţi la fel, rămâneţi fără 
cuvinte. Am auzit de vreo doi care, de uimire, n-au mai putut vorbi deloc, 
niciodată. 

Arrus privi contrariat cum tânărul se contorsionează, pradă unui hohot de 
râs. 

— Pariez că ai venit pentru simbiontți. 

— De unde ştii? întrebă Arrus, abia rezistând tentaţiei de a pătrunde în 
mintea celuilalt pentru a afla ce gândește. 

— Toţi veniţi pentru simbionţi. Altceva, ce dracu' să vezi pe planeta asta? 
De când clonele alea împuţite nu mai vor să muncească pentru noi, nici 
măcar o masă ca lumea nu mai poţi găsi în toată emisfera sudică. 


— Citisem undeva că v-aţi distrus singuri Planetele Agricole, cu tot cu 
clonele de pe ele... 

— Păi nu ţi-am zis? Nu mai vroiau să muncească... 

Arrus rămase tăcut pentru o vreme. 

— Da, ai dreptate, am venit pentru simbionţi, reluă el într-un târziu. Aș 
vrea să mă duci într-un loc în care sunt vândute animalele astea. 

— Ai bani? întrebă scurt tânărul. 

— Mă întrebi cumva dacă pot să te recompensez pentru serviciile pe care 
mi le faci? 

Pilotul se scărpină în cap și răspunse cu o voce tărăgănată: 

— Ăăă..., da, cred că da. Să fiu al dracului dacă nu asta te întreb. 

— Pe lumea mea nu există bani, dar am aici câteva statuete originale... 

— Stai, stai, stai, stai, vrei să spui că nu ai nici un fel de credite? 

— După cum spuneam, pe planeta mea nu există... 

— Și dacă te invit să cobori? rânji pilotul, oprind nava la câţiva kilometri 
deasupra solului. 

Arrus se înspăimântă pentru câteva clipe. Xtyn îl asigurase că toată 
lumea va fi mai mult decât dornică să-i cumpere artefactele. Nu apucă să 
încerce să-l convingă din nou pe pilot, că acesta începu să clatine din cap. 

— Să fiu al dracu'! Asta e ori cea mai deşteaptă farsă care mi s-a jucat 
vreodată, ori cel mai mare noroc al meu. Acum ţi-am văzut mantia. Să nu- 
mi spui că ai de vânzare artefacte kyralliene. 

— Ba da. Am câteva făcute chiar de fiul meu. 

— Ne, ne, ne, ne, nu merge aşa. Acuma că un tip îmbrăcat într-un fulgarin 
jegos ar putea avea nişte artefacte... 

Pilotul se opri brusc cu ochii aţintiţi asupra mantiei. 

— Nu cumva... chestia asta de pe tine... seamănă cu... 

— Da, prietene, e o mantie shu, iar eu sunt chiar de pe Kyrall. 

— Aşa ceva nu se poate! Nu se poate să fii de pe Kyrall. Toată lumea știe 
că oamenii de acolo nu-și părăsesc planeta niciodată. 

— Ei uite, eu am făcut-o, prietene, îi zâmbi larg Arrus. Se întreba însă 
dacă era bine să continue să folosească atât de des cuvântul prietene, aşa 
cum îl învățase Xtyn. 

Făurarul privi spre faţa celuilalt şi, chiar fără să pătrundă până în mintea 
lui, își dădu seama că localnicul calcula în gând care era cel mai eficient 
mod de a profita de norocul care-i apăruse în cale. 

— Putem porni sau vrei să-ţi dovedesc că sunt de pe Kyrall? 


— Ăăăă... şi cum ai putea face asta? Nu că nu te-aș crede, desigur, dar să 
presupunem că te-ar întreba cineva... altcineva, nu eu. 

Arrus îi zâmbi larg. 

— Funcţionarului de la vamă i-am pătruns în minte şi i-am indus câteva 
amintiri de pe planeta mea. Vrei să procedez în același fel și cu tine? 

— Dar nu doare? Şi nici nu înnebunesc? 

Arrus zâmbi enigmatic, amuzându-se de nehotărârea tânărului. 

— Uite cum stă treaba, decise într-un târziu pilotul, o să te duc la un 
magazin de simbionţi cu care am eu un contract. Îmi dă un procent din 
vânzările pe care le face turiștilor pe care îi duc acolo. Oricum n-aş fi avut 
să-ți dau rest de la un artefact kyrallian. 

— Nu înţeleg, zise Arrus. 

— Călătoria asta e mult mai puţin valoroasă decât un artefact de-al tău şi 
ar fi trebuit să-ţi mai dau eu ţie nişte bani. 

Arrus căută sprijin spre Alaana, dar aceasta părea să se fi ascuns într-un 
ungher al minţii lui. Văzând că nu înţelege, pilotul dădu însă a lehamite din 
mână şi porni într-o coborâre vertiginoasă. În doar câteva minute ajunseră la 
nivelul solului, în ceea ce părea a fi un petec de natură sălbatică. 

— Nu prea pare populată zona asta, zise Arrus, privind cu circumspecţie 
împrejurimile, fără a cobori din aeroglisor. 

— Păi am aterizat chiar în mijlocul rezervației prietenului meu Darto. 
Trebuie să fie plin de simbionţi pe-aici. Și de oameni de-ai lui. Mergi înspre 
clădirea aceea și te vor găsi. 

Cu un gest scurt, tânărul îi făcu un brânci lui Arrus și decolă în forță, fără 
să mai pomenească ceva de vreo plată. 

E o capcană! auzi Arrus distinct vocea lui Xtyn în mintea sa. 

— Ce uşurare! se grăbi Arrus să salute contactul cu mintea familiară a lui 
Xtyn. 

Ușurare? Eşti nebun? Fii cu ochii-n patru. Te-a adus într-un loc unde se 
va încerca probabil uciderea ta. Ai încredere însă, sunt cu tine. 

— Cine eşti? auzi Arrus o voce guturală. 

— Un negustor de pe Kyrall. Am venit să cumpăr câţiva simbionţi. 

— De pe Kyrall zici? se auzi mai clar de data aceasta o voce care părea să 
vină din spatele unor ierburi înalte. Vrei să râzi de noi? 

— Nu, domnule. Vă asigur că a devenit chiar obositor să conving pe toată 
lumea că vin de pe Kyrall. 


— Pentru noi e de ajuns că l-ai convins pe cel care te-a adus aici. Ne-a 
transmis că ai câteva artefacte cu tine. Am vrea să le vedem. 

Arrus își proiectă mintea înspre cea a vorbitorului. Sesiză însă imediat că 
era practic înconjurat de cel puţin zece oameni. 

— Nu vreau să ajungem la vreo confruntare, strigă tare kyrallianul. Am 
venit cu gânduri paşnice. 

— Şi dacă o confruntare e inevitabilă? Și dacă vrem artefactele tale? 

Arrus nu se grăbi să răspundă. Aşșteptarea se dovedi rodnică destul de 
repede. În faţa lui apăru un grup de cinci bărbaţi. Figura centrală era aceea a 
unui ins bărbos îmbrăcat în haine albe și lungi, foarte simple. El era flancat 
de alți patru indivizi care, spre deosebire de el, arătau mai degrabă ca nişte 
depozite ambulante de arme. Auzi un foșnet în spate și alte câteva în lateral 
şi zări la doar câţiva metri siluete înfricoșătoare. 

— Nu are sens să ajungem la violenţă... 

— Ştii ceva? Domnul Dumnezeul nostru ne-a poruncit să-i ucidem pe 
necredincioși. Eşti cumva botezat întru dreapta credinţă a lui lisus Cristos? 

— Nu sunt. V-am spus, vin direct de pe Kyrall, iar noi... Bărbatul îmbrăcat 
în haine albe căzu în genunchi și ridică mâinile spre cer. 

— Mulţumescu-ţi 'Ţie, Doamne, că-i aduci pe necredincioși în bătaia 
sabiei mele. 

— Nu înţeleg pe deplin ceea ce spui, dar faci o greşeală. Nu sunt clonă, nu 
vin de pe o Planetă Agricolă. 

— Să taci, tună bărbosul. Nici nu mi-am închipuit aşa ceva. Probabil că 
ești de pe Kyrall. Diavolul a uneltit și a făcut posibil ca odraslele lui să vină 
până în casa mea pentru ca, dovedind credință Domnului, să mă mântuiesc 
pe mine și pe ai mei. Vei pieri... 

— De ce să pier? întrebă Arrus pe un ton neliniștit. Nu am nimic de 
împărţit cu tine. Dacă vrei, îți pot lăsa însă un artefact sau două. 

— Eşti şi mărinimos! hohoti celălalt. Ei bine, străine, o să-ţi explic eu cum 
o să facem. Mai întâi o să-ţi despărțim capul de trup, apoi îţi vom tăia 
mâinile şi picioarele şi te vom lăsa pradă simbionţilor muribunzi. Nimic nu 
le place mai mult decât stârvurile vechi de două-trei zile. 

— Bine, dar de ce? Ce-aveţi cu mine? 

— Dacă ești într-adevăr de pe Kyrall, înseamnă că ai ceva de-a face cu 
gâlceava asta a zeilor păgâni care ne-au otrăvit viaţa. Eşti probabil o parte a 
comploturilor Abației sau, mai rău, eşti trimisul monstrului acela în care 
sălășluiesc mai mulţi oameni și care se crede Dumnezeul galaxiei numai 


pentru că stăpâneşte psiacul. Fie și numai pentru asta și tot ar merita să 
mori. Dar nu asta e forța care ne pune pe noi în mișcare. Noi suntem soldaţii 
lui lisus Cristos şi te vom pune pe cruce. 

— Staţi, staţi! Staţi că nu înţeleg. În ce fel sunt eu dușmanul vostru? E 
adevărat, îl cunosc pe Xtyn. A fost preotul... 

— Preot zici? urlă bărbosul. Aici numai eu sunt preot. Dar ce zic eu aici? 
În tot universul... 

— Ei bine, atunci chiar cred că e momentul să-l cunoşti personal pe 
preotul tribului meu, Omenori. 

Cu un gest scurt, Arrus își dădu jos mantia. Eliberată de contactul cu 
colonia de ciuperci, mintea lui deveni aproape imaterială. Din ungherul în 
care asistase tăcut la scena aceea, Xtyn acapară total mintea lui Arrus și 
apoi, la rândul său, îl lăsă pe Rim să se îndeletnicească cu ceea ce ştia mai 
bine. Deși corpul lui înfăptuia carnagiul, pentru Arrus, suspendat undeva în 
afara timpului, lupta dură doar câteva secunde. Ultimul lucru pe care îl văzu 
înainte de a-și recăpăta controlul asupra corpului fu propria imagine, aceea 
a unui bărbat mic de stat cu veșmintele șiroind de sânge. 

— Impresionant, hohoti bărbosul pe care Arrus constată cu uimire că Xtyn 
îl cruţase. 

Ce-ai făcut? gemu Arrus către Xtyn. 

Mai am nevoie de el. Ai încredere. 

— Ceea ce tu şi Diavolul care te posedă nu aţi aflat încă este că şi eu sunt 
quint. 

Arrus nu-și putu stăpâni un hohot de râs. 

— Serios? Şi cine eşti? Leka Hinnedi, Allin Perse? 

Celălalt tăcu o clipă încurcat. 

— Nu e treaba ta! Ai face mai bine să te închini zeului tău păgân, pentru 
că-l vei întâlni în curând. lar cu moartea ta voi porni pe calea adevărată a 
mântuirii poporului meu. Te voi strivi cu forţa cu care credinţa adevărată... 

Arrus tocmai își adunase în minte cuvintele cu care dorea să-și ceară 
iertare în faţa lui Xtyn fiindcă acesta insistase timp de doi ani să exerseze 
controlul acela complet al trupului lui Arrus de către mintea lui Xtyn, prin 
care Făurarul se putea transforma în quint oricând era ameninţat, când un 
şuierat scurt marcă dezlipirea instantanee a capului bărbos de trunchiul 
îmbrăcat în haine albe. Ţeasta se rostogoli în iarba înaltă, dispărând imediat 
şi lăsându-l pe Arrus cu senzaţia că îşi continuase vorbele, din ce în ce mai 
stins, chiar şi desprinsă de pe trupul ei. Făurarul tocmai se întreba dacă nu 


cumva el fusese cel care îl omorâse când, din vegetaţia înaltă, ieși un bărbat 
între două vârste, care i se adresă politicos: 

— Sluga dumneavoastră, domnule! Sunt Meim Darto, proprietarul acestei 
crescătorii de simbionţi. Abia aştept să fac afaceri cu dumneavoastră, 
fiindcă sunt tare interesat de artefactele kyralliene. 

— Dar el? Tipul ăsta cu haine albe, cine e? întrebă Arrus, încă nedumerit. 

— Cui îi pasă? Fiecare cartier de aici, din orașul ăsta, are câte un mesia 
căruia i se pare că l-a descoperit pe Cristos și că e trimisul lui pe pământ. 
Supărător e că, alungaţi din oraș, se ascund în crescătorii. Fură simbionţi și 
apoi îi vând contrabandiştilor. Nu îi alungăm însă, fiindcă viciul lor ne e 
util. Mă rog, de obicei nu ajung să fie chiar atât de agresivi. Vă sunt foarte 
recunoscător că m-aţi ajutat cu ăştia, zise străinul arătând spre victimele lui 
Arrus. 

— Eu..., ăăă... 

— Domnule, înainte de a deveni neguţător de simbionţi am fost căpitan pe 
o navă imperială. Am avut onoarea de a-l avea la bord pe Allin Perse. 
Credeţi-mă, ştiu să recunosc un quint, măcar și după ceea ce lasă în urmă, 
zise Darto, zâmbind larg. 

— Cum aş putea să fiu un quint de vreme ce sunt pentru prima dată pe 
Alderbaraan şi toată lumea știe că în magazinele de simbionţi de aici începe 
iniţierea oricărui quint? 

Darto râse scurt, invitându-l cu un gest larg pe Arrus să-l urmeze. Drumul 
până la casa pe care i-o arătase încă de la început pilotul aeroglisorului îl 
parcurseră în liniște. 

— Aceasta este casa mea. Și cred că împreună vom găsi răspuns la 
întrebările care vă macină. 

— De unde știi că am venit să caut răspunsuri? întrebă într-o doară Arrus. 

Darto se mulțumi să zâmbească enigmatic. 


— În câţiva ani, trupurile noastre vor fi ţărână. Si totuşi, acum câţiva ani 
nu eram nici măcar ţărână. Dacă Dumnezeu e capabil să creeze ceea ce n- 
a existat niciodată, nu va fi el oare în stare să creeze ceea ce a existat mai 
demult? 

— Ai mai spus asta într-un fel, într-o rugăciune: Doamne, niciodată nu 
ești nou, niciodată nu ești vechi. Și cu toate astea dai viaţă tuturor 
lucrurilor. 


— Într-adevăr, dar nu înţeleg de ce ai răscolit memoria mea tocmai după 
fraza asta. 

— Fiindcă te fereşti să-ţi duci întrebarea până la capăt. Numai Dumnezeu 
este capabil să readucă ceea ce a fost? În timpurile noastre, oamenii fac 
asta fără încetare. Și poate de aceea Abaţii ziceau că Dumnezeul lor și-a 
atins nemărginirea. 


Privit de pe sol, spectacolul pe care-l ofereau cele patru navete monoloc 
ar fi putut încânta chiar şi cele mai exigente gusturi. La limita percepţiei 
umane, navele descriseră patru cercuri concentrice lăsând în urma lor un 
nor fin de particule albicioase. Pe măsură ce substanţa aceea cădea încet în 
nemișcarea atmosferei de pe Noul Z, navele se ridicară, de parcă ar fi dorit 
să se ferească de ceva. Când primele valuri alburii atinseră vârfurile înalte 
ale copacilor, întreaga câmpie se umplu de un sfârâit straniu. Ca și cum ar fi 
funcţionat ca o radieră imensă într-un trucaj prost, praful continuă să cadă 
imperturbabil, numai că în urma sa nu mai rămânea nimic, nici măcar 
scheletul vreunui copac mai falnic. Era ca și cum din mândra pădure a 
Noului Z cineva decupa un cilindru imens. Când praful atinse solul, 
zgomotul se intensifică şi, ici-colo, izbucniră mici incendii care se potoliră 
însă destul de repede. Navetele aterizară în mijlocul zonei aceleia formând 
un pătrat perfect și rămaseră acolo preţ de câteva ore bune, în timp ce 
ocupanţii lor încercau să sondeze pădurea de nepătruns pentru oameni. 

— Chiar a fost necesară barbaria asta? întrebă Leka Hinnedi. De ce trebuia 
să atragem atenția asupra noastră în felul ăsta? Era mai bine să ne fi ascuns. 

— Şi Rim avea mania asta, a pândei. Pe el nu l-a dus nicăieri aprecierea 
pentru vânătoarea pasivă, se auzi în difuzor vocea lui Allin Perse. 

— Lăsaţi-l în pace pe Rim, el e cu Domnul, se răsti Heyyn Tars. Filtrată 
prin reţeaua de comunicare, vocea lui păru amenințătoare. 

— N-am făcut decât să respectăm procedura standard de aterizare. Uneori 
stau și mă întreb dacă în anii ăștia din urmă nu ne-am înmuiat. Înainte de a 
ne feri de cine știe de lighioane, acidul nostru are în primul rând rolul de a 
ne plasa cât de cât într-o zonă septică... 

Quinţii nu mai erau ceea ce fuseseră odată. Lipsiţi de Maestru, ei 
vegheaseră bătrâneţea chinuită a lui Kasser până când bătrânul Împărat 
murise cu zâmbetul pe buze. Faptul că avusese odată întreg universul 
cunoscut și că nu mai putea lăsa după moarte decât o idee îl amuzase teribil, 
dincolo de puterea de înţelegere a quinţilor, care-i stăteau la căpătâi. 


Nu fusese însă pentru prima dată când ordinul quinților rămânea fără un 
Boszt pe care să-l slujească. Timp de câteva sute de ani însă, operaţiunile 
lor fuseseră sprijinite de trupele regulate care acum nu mai existau. Nici 
eșecul Alaanei care nu reuşise să transforme în quint nici un alt om în afară 
de Xtyn nu picase prea bine. Xtyn refuzase să accepte că era quint, iar 
Alaana dispăruse imediat după întâlnirea lor din psiac, trimisă într-o 
misiune secretă de spionare a clonelor. Striviţi sub iminenţa stingerii 
ordinului lor, quinţii reveniseră cumva la cele mai umane dintre aspectele 
personalităţii lor. Villerte era un perfecţionist, Tars devenise aproape bigot, 
Hinnedi mormăia adeseori ceva despre vechile drepturi ale omului, în timp 
ce Perse era pur și simplu dezinteresat de absolut toate cele ce i se 
întâmplau. 

Primul care coborî din navetă fu Heyyn Tars, care mergea bizar, fiindcă 
se străduia să nu calce în locurile în care acidul continua încă să-și facă 
efectul distructiv. Curând, îl urmară şi ceilalți. 

— Ce e strâmb în imaginea asta a noastră? se întrebă Villerte. Odinioară 
numai la gândul că patru quinți au coborât pe o planetă, popoare întregi 
plecau să se ascundă. 

— Nu asta e problema. Suntem la fel de respectaţi, îl contrazise Allin 
Perse. Înainte însă aveam un scop, acţiunile noastre erau menite să apere 
dinastia... 

— Să nu începi! strigă Leka Hinnedi. Am avut discuţia asta de zeci de ori. 
Dacă tot e să murim, atunci măcar să o facem cu demnitate, luptând pentru 
dinastia Boszt. 

— Luptând? Pentru dinastie? se burzului și Villerte. Nici una dintre 
chestiile astea nu mai are semnificaţia pe care a avut-o odată. Suntem 
ultimii, Leka! Lupta nu mai are sens, iar dinastia s-a stins. 

— Ne rămâne însă rugămintea bătrânului Împărat. 

— Şi crezi că zeţii, dar mai ales Zuul acela, nu-şi vor da seama care ne 
sunt adevăratele intenţii? E de aşteptat ca, după ce aproape că i-am distrus, 
zeţii să-şi fi dat seama de esența umană. 

Ca şi cum cineva le-ar fi ascultat conversaţia, la picioarele lui Leka 
Hinnedi se căscă brusc o groapă fumegândă. Anii lungi de bătălii 
neîntrerupte îi făcută pe cei patru să reacționeze imediat. Ţâșniră în navetele 
lor şi, mai repede decât ar fi putut vedea un om, începură manevrele de 
decolare. Un cordon compact de zeţi străbătuse însă deja jumătate din 
distanța care-i separa de pădure. O parte din ei era înarmată cu lasere uşoare 


şi fu nevoie de întreaga măiestrie a quinţilor pentru ca scuturile firave ale 
navetelor să nu cedeze sub tirul lor sistematic. 

Odată ridicate în aer însă, navetele începură să zboare razant cu vârfurile 
copacilor, apărând din toate părţile și aruncând acid asupra zeţilor. 
Imaginile erau în măsură să îi impresioneze chiar şi pe quinţi. Deşi 
obliterarea planetară și atacul cu acid molecular fuseseră armele care le 
permiseseră oamenilor să-i învingă pe zeţi, imediat după moartea lui Bella, 
chinurile în care mureau animalele acelea mândre, felul în care se topeau, 
mâncate de furia arzătoare a substanţelor aruncate de quinti, îi făceau pe 
aceștia să resimtă o nuanță de regret. Odinioară, asta ar fi însemnat 
slăbiciune. Maestrul N'Gai Loon nu mai era însă și, odată cu el, dispăruse 
din viaţa quinţilor şi singura instanţă care ar fi putut da verdictul acesta. 

Opriţi-vă! În felul ăsta nu o să înfăptuiţi nimic. 

În ultimii ani, quinţii încercaseră să urmeze calea indicată de fostul lor 
Maestru chiar înainte de a muri. O lăsaseră pe Alaana să le pătrundă în 
minte, să le studieze arhitectura neurală, sperând că femeia aceea mărunţică 
dar atât de puternică va izbândi până la urmă în crearea altor quinți. 
Indiferent însă câți candidaţi îi aduseseră, indiferent câte răpiri înfăptuiseră, 
Alaana nu reușise încă să formeze un quint. Existau doi tineri care făceau 
progrese, dar ritmul în care se transforma mintea lor era cu totul 
nesatisfăcător şi nu ar fi permis Ordinului să răspundă imediat la moartea 
unui quint, aşa cum o făcuse timp de secole pe vremea când Maeștrii îşi 
extindeau filamentele de accun în craniul elevilor lor. Singurul lucru nou pe 
care-l reușise Alaana era că le acordase minţile la vocea ei interioară așa 
încât, atâta vreme cât ea se afla în psiac, ei o puteau auzi indiferent în ce 
colţ al galaxiei s-ar fi aflat. 

Trebuie să-l găsiţi pe Zuul. 

— Şi cum să facem asta? răspunse Hinnedi, materializând o întrebare 
care-i muncea pe toţi? 

Aterizaţi şi o să vă găsească el. 

Quinţii se conformară și-și reluară formaţia din centrul cercului pârjolit. 
Ca şi cum s-ar fi înţeles cu Alaana, la doar un minut de la aterizare, din 
marginea pădurii se desprinse un grup de zeţi care-l avea în centru pe Zuul, 
lucrătorul modificat, care putea vorbi cu oamenii. Grupul se deplasa încet, 
urmând ritmul mersului lui Zuul, care era neschimbat. Arătarea se clătină pe 
picioarele sale subțiri, părând mai degrabă că se prăbușește spre înainte 
decât că merge. 


Allin Perse și Heyyn Tars îi ieşiră înainte, în timp ce ceilalți doi quinți 
urcară în navete. 

— Ne întâlnim din nou, rosti Tars o frază a cărei ambiguitate o făcea 
extrem de potrivită pentru începutul unei conversații. 

— Îmi cer iertare, fraţii mei nu ştiut atacat voi cine. 

— Chiar e necesar să te strâmbi în felul ăsta? Te-am auzit vorbind în cea 
mai curată limbă omenească... 

— Asta sunat la voi în cap, vrăjitor Xtyn jucat minţile voastre. Eu nu sunt 
decât Zuul. 

Cei doi quinti se priviră unul pe celălalt şi apoi Tars rosti scurt: 

— Venim către tine trimiși de Împăratul nostru Kasser. 

— Ştiu, el părinte pentru Împăratul Bella. 

— Da, încuviinţă Tars. Din păcate însă, Împăratul nostru tocmai a murit şi, 
pe patul de moarte, ne-a poruncit să venim la voi. El a înţeles că furia cu 
care aţi fost distruși, și voi şi clonele, nu are cum să aducă nimic bun. Vrea 
ca împreună să construim o armată, care să-l poată învinge pe Xtyn. 

Picioarele lui Zuul fremătară straniu. 

— Asta greu înţeles este pentru mine şi părintele meu. Nu încercat noi să 
facem lucrul ăsta când zeţi mulți și părinţi patruzeci şi șapte? Acum am 
rămas doar câţiva. Părinte unul avem. Ce putem face? 

— Nu o să fie uşor, dar noi ştim secrete pe care ni le-a dezvăluit Împăratul 
Kasser, care pot nimici şi psiacul sau chiar tot Kyrallul. O să găsim planete 
pe care o să vi le dăm numai vouă, o să vă învăţăm să vă apăraţi de efectele 
acidului... 

— Praf arzător? întrebă Zuul. Multă suferință el aduce. El şi bombele cele 
mari... 

— Întocmai, continuă Allin Perse. Am venit să vă învăţăm să vă feriţi de 
aceste arme și împreună să izbândim. Avem însă o singură întrebare: e 
adevărat ce a spus Xtyn despre tine? Eşti cumva mesagerul unei minţi 
străine? Al unei ființe mult mai puternice decât îşi pot oamenii imagina? 

Zuul își agită cele două filamente care putea cu greu fi numite membre 
superioare. 

— Învăţat eu înţeleg oamenii şi am o întrebare pentru întrebarea ta. Dacă 
eu atât puternic, de ce lăsat părinți să moară? De ce eu nu omorât la voi, 
distrus planete, aşa cum voi făcut cu noi? Lucruri petrecute pe Kyrall doar 
vrăjitorii. Doar joc al omului aceluia cu mintea vastă. 


— Și totuşi, insistă Heyyn, ai dispărut din psiac. Chiar presupunând că te 
poţi mișca foarte repede... măcar noi ar fi trebuit să te vedem. 

— Asta mult ciudat a fost. Zuul nu simţit pe el și apoi simţit din nou, 
numai că Zuul nu mai era unde fusese. Zuul pe navă, lângă părinți. Nu 
explicaţie. 

— Vrei să spui că, de fapt, nu ai fugit din psiac, ci ai fost trimis? 

— Xtyn mare vrăjitor. El jucat cu voi și cu mine. Motive nu înţeleg. Decât 
poate ură față de părinţi. Dar nici asta nu înţeleg. 

— Împăratul nostru a fost foarte precis. Trebuie să ne asigurăm că nu eşti 
ceea ce a spus Xtyn că eşti. 

— Zuul nu închipuie cum face asta. Zuul poate spune că el nu vrăjitor 
precum Xtyn. Noi nu minţim niciodată, ăsta obicei numai oamenii îl au. 

— Și totuşi... trebuie să fim siguri. 

— Asta simplu este. Eu duc la voi la singurul părinte care rămas. Zuul știe 
că voi soldaţi buni. Aţi putea ucide părinte. Dar Zuul încredere în voi. 

Spunând aceste vorbe, Zuul se întoarse și începu să înainteze spre ceea ce 
părea un fel de tunel pe care-l făcuseră zeţii prin vegetația deasă a noii lor 
planete. Cei doi quinţi îl urmară şi constatară cu ușoară neplăcere că fură 
înconjurați imediat de luptători zeţi. Aceştia nu constituiau un pericol 
imediat pentru ei, doi quinti fiind mai mult decât de ajuns pentru a învinge 
probabil o întreagă familie de zeți. Întreruperea contactului vizual cu 
Hinnedi şi Villerte, care-i urmăreau probabil de deasupra copacilor, nu era 
însă de natură să-i liniştească. 

Printr-un gest scurt, Heyyn Tars reteză o rămurică dintr-un copac. Avea 
un lemn tare, iar din tăietură începu să se scurgă un lichid maroniu. Pădurea 
de pe Noul Z părea a fi formată dintr-un singur fel de copac, o plantă înaltă, 
cu trunchiul gros și extrem de regulat. Pe Noul Z nu părea să existe și altfel 
de viaţă în afară de cea vegetală. Indiferent cât de mult își ascuţi simţurile, 
Tars nu reuși să observe nici o vietate. 

— Sunt tare curios, zise Allin Perse. În anii petrecuţi pe Z am avut mereu 
senzaţia că, dacă ar fi avut lemn, prietenii noştri ar fi creat lucruri uimitoare. 
Dacă au învăţat să-l folosească... 

Cărarea pe care mergeau se termină brusc și pășiră pe o iarbă violacee, un 
covor compact format din filamente elastice. Tars se aplecă, încercă să rupă 
câteva fire şi constată cu surprindere că lucrul acela era mult mai greu decât 
se așteptase. 


— Perfect! se bucură Perse. Iată și o plantă din care se pot face cabluri, 
funii. Încep să cred că ai dreptate, Heyyn. Zeţii au un Dumnezeu al lor, unul 
care i-a adus pe o planetă care le pune cu adevărat în valoare potenţialul. 
Sunt curios... Fără vorbe, Tars îi arătă o construcţie care se profila în zare. 
Era cu adevărat grandioasă. Înalt de o sută de metri şi cu o bază imensă, 
edificiul care părea adăpostul mătcii era construit într-un fel straniu, ciudat 
pentru ochiul omenesc. Turnuri, bastioane, pasarele, cupole ovoide și multe 
alte construcţii care păreau fără sens se uneau într-un ansamblu care i-ar fi 
făcut invidioși pe inginerii vechiului Imperiu. Deşi nu aveau cum să fie 
siguri, quinții simțeau că se află în faţa celei mai mari structuri artificiale 
din univers. 

— Acolo locuieşte părintele tău? 

— Da. Noi fericiţi. Asta planetă bună. Mai ușor construim edificii... 

În sistemul de comunicaţie se auzi şi fluieratul lui Hinnedi, care ajunsese 
şi el deasupra zonei acoperite cu iarbă și vedea probabil construcţia zeţilor. 

— Un popor care e în stare să facă aşa ceva nu are cum să piară, zise Allin 
Perse. Abia aştept să mă întâlnesc cu părintele tău pentru ca împreună să 
pornim să cucerim universul. 

Zuul îşi clătină corpul într-un fel care ar fi putut însemna orice. 

— Să mergem, simt părinte nerăbdător este afle ce plan avut şeful vostru 
Kasser. Vederea lui va fi felul nostru înţelegeţi voi că războiul care nimicit 
pe noi nu avut legătură cu poporul nostru. Acum însă părinți nu mai este şi 
datorie avem recuperăm planetele pe care ei murit. 

— Aşa e, prietene. Împreună vom deveni stăpânii universului, zise Allin 
Perse privind spre Zuul. 

Cei doi quinti de pe sol auziră chicotelile lui Villerte. 

— Ce prostie! Mi-am imaginat întotdeauna că diplomaţia e o însușire care 
aparține numai rasei umane. Arătarea aia minte cu neruşinare. 

Da, dar ăsta e cel mai periculos dintre toate secretele universului. Nu-l 
pierdeţi din ochi. 

Văzut de la bază, edificiul părea că striveşte pe oricine încearcă să intre. 
Grupuri organizate de zeți se deplasau în ritm rapid, părând că au de 
îndeplinit sarcini urgente. Intrarea era și ea pe măsura dimensiunilor 
clădirii, iar quinţii se opriră câteva clipe, șovăind. 

— Zuul bucuros voi respect. Poate că așa înţelegeţi ce vrut poporul meu: 
liniște construit edificii. 


— Dar nu ţi-e frică? Nu ţi-e frică că am venit să vă distrugem? îi făcu 
Allin Perse să îngheţe pe ceilalți quinti. De unde știi că nu am venit să vă 
omorâm? 

Zuul tresări violent. 

— Zuul nu știe. Dar voi oricum venit. Asta nimeni nu poate schimba. 


— Spuneai că toţi oamenii sunt condamnaţi la a se iluziona că au liber 
arbitru. 

— Și acum spun... Atâta doar că mi-am dat seama că lucrul ăsta se poate 
să nu fie chiar aşa de important. 

— Admiţi că te-ai înșelat? 

— Admit că felul în care gândesc cei ce-și urmează un destin imuabil 
poate influența alte destine... 

— Să nu fie deci Dumnezeul tău acela care ne trasează liniile vieții? 

— Ba da. Atâta doar că o face pe căi complicate, neliniare... 


Mașinăria înghiţi fiola cu un băzâit scurt și mormăi preţ de minute bune 
în felul ei metalic până când rămase într-un târziu total nemișcată. Numai 
luminile panoului de comandă pâlpâiau liniştit, sugerând că totul e în 
ordine. 

— Parcă a înfulecat-o, se plânse Johansson. 

— Mie mi s-a părut mai degrabă că e ca o doică, precum o femeie care își 
ocrotește odorul pe care să-l încredinţeze apoi mamei sale. 

Bărbatul puse mâna pe pântecele femeii. Pe sub pânza aspră, pielea se 
înfioră. 

— Eşti tare curajoasă, Oksana. Uneori mă întreb de unde găseşti rezerve 
pentru atâtea planuri, pentru atâtea... 

Femeia îi acoperi gura cu palma. Deși era sigură că Durdrin Johansson nu 
ştia care îi sunt adevăratele motive, de fiecare dată când își exprima o 
asemenea admiraţie față de ea, se simţea nesigură. Se obișnuise cu prezenţa 
lui, cu tot ceea ce implica ea, de la pericol până la prietenie şi poate chiar 
iubire. 

— Înfrângerile îmi dau puteri, oftă Oksana. 

— Eşti prea sensibilă, se burzului brusc Durdrin. 

Ea preferă să nu continue, fiindcă avuseseră de nenumărate ori discuţia 
aceea. Pomi în schimb către ușa care se deschise cu un scârțâit uşor, de 


metal frecat pe metal. Deşi nu trecuseră decât trei ani de la fuga de pe 
Kyrall şi venirea pe Eck, imensa navă spaţială, singurul habitat locuibil în 
condiţii civilizate de pe planeta aridă care le servea drept adăpost, începea 
să dea semne de bătrâneţe. 

Auzi pașii celuilalt în urma ei. Fără să aibă nevoie să-l privească, îl 
simţea că merge cu capul aplecat, ca și cum ar fi purtat o povară. Știa care e 
adevărata natură a încovoierii aceleia, dar nu putea să nu admire și 
încăpățânarea lui Durdrin de a crede până la capăt în planul lor. Şi, uneori, îi 
părea sincer rău de bărbatul față de care învățase să fie un cu totul alt om 
decât era în realitate. 

Ajunşi în pat, ca în fiecare seară, el o dezbrăcă încet și își trecu înfiorat 
degetele peste cicatricile lungi pe care Oksana îi spusese că le căpătase în 
cursul evadării ei spectaculoase de pe Kyrall, cu doar câteva secunde 
înainte ca imperialii şi băștinașii să cucerească psiacul. 

— La ce bun atâta durere? se înfioră bărbatul. 

Oksana își trecu mâna prin părul lui. Ştia din amintirile lor comune că îi 
plăcea asta. 

— Nu e ruşinos să accepți că te-ai înşelat. Numai proştii nu se schimbă. E 
natural să... 

— Chiar şi atunci când greşeala ta pune pe zdruncin un univers întreg? 
Când stâmești un război în care mor zeci de miliarde de oameni? întrebă 
Durdrin cu glas stins. 

— Mai ales atunci, dragule, mai ales atunci. 

Tăcură amândoi, lăsându-și fiecare gândurile să alunece în punctul acela 
unde grijile, obsesiile și fricile devin totuna. 

Oksana se întrebă dacă Alaana reuşise să formeze vreun quint. De când 
ajunsese pe Eck, legăturile dintre ele fuseseră doar sporadice. Din motive pe 
care le bănuia doar, contactul mental cu psiacul era extrem de slab, 
perturbat probabil de puternicele şi desele furtuni magnetice. Într-una din 
rarele ocazii când simţise atingerea minţii Alaanei, Oksanei i se ceruse să 
încerce la rândul ei să-și proiecteze gândurile spre psiac. Se străduia mereu, 
dar nu reușea mare lucru. lar dacă dorinţa ei de a afla ce avea să devină 
ordinul quinților putea trece drept un capriciu, decizia în fața căreia se afla 
acum era imperios necesar să o împărtășească prietenilor ei din psiac. 
Încercase zadarnic în ultimele zile să prindă măcar o umbră de contact 
mental cu Alaana. În lipsa acestui sprijin, hotărâse singură să meargă mai 
departe, urmând planul lui Durdrin. 


Bărbatul își ţinea pumnii strânși, profitând că pătura îi ascunde semnul 
acela de surescitare şi sperând că Oksana nu-l va dojeni din nou. Femeia 
obișnuia să-i atragă atenția că înverșunarea se putea transforma lesne în 
mărginire, în timp ce graba era cunoscută dintotdeauna ca fiind mama 
tuturor greșelilor. Durdrin nu se putea însă abține să nu trăiască din plin 
tensiunea momentului. Avea în sfârșit embrionul din care urma să se nască 
Sf. Augustin cel Nou. Urma ca a doua zi să-l scoată din compartimentul în 
care-l introdusese cu câteva minute mai înainte împreună cu Oksana și să-l 
pună apoi în pântecele femeii care avea să devină astfel, într-un fel, mama 
celui care avea să mântuiască poporul clonelor. Durdrin nu se îndoia că, 
dacă și cealaltă parte a planului său urma să se desfășoare perfect, clonele 
aveau să capete conducătorul unic şi iscusit care să adune ceea ce mai 
rămăsese din poporul lor pentru a le croi o viață mai bună. 

— Ştiu la ce te gândeşti, şopti Oksana la urechea bărbatului. 

— Nici nu e de mirare. Nu mă gândesc decât la un singur lucru. Mereu. 
Indiferent de unde plec, indiferent de unde măsor ceea ce mi se întâmplă, 
gândurile mele ajung la necesitatea absolută ca noi să avem un conducător 
adevărat şi la planurile noastre. 

Femeia se ridică într-un cot şi-l privi îndelung în ochi. 

— Și dacă o să dăm greş? 

— Nici nu vreau să mă gândesc, clătină din cap bărbatul. Nu avem motive 
să ieşim învinși din bătălia asta. Cu sau fără însămânţări, clona Sf. Augustin 
cel Nou ne va izbăvi... 

— Pe cine va izbăvi? Până la vremea când va fi împlinit măcar 
optsprezece ani, noi, cei care am prins Trezirea, cea de-a Doua Însămânţare 
şi Războiul Abației, vom fi rămas extrem de puţini. Cât despre ceilalți... 
vezi bine că nu ne împărtăşesc idealurile. 

— Nu trebuie să judecăm numai după ce ni se întâmplă nouă! spuse cu 
însuflețire Durdrin. Poate că în alte părți tineretul a crescut altfel, poate că 
la noi au ajuns doar... 

— Te amăgeşti. Te amăgeșşti şi o să suferi. Chiar dacă e să ne uităm numai 
la anul acela pe care l-am pierdut până când Negal şi Ballen au consimţit să 
ne pună la punct laboratorul în care am făcut clonarea, şi tot trebuie să 
acceptăm că nu suntem cu toții la fel, că avem interese și dorințe profund 
diferite. 

Durdrin strânse din dinţi, iar scrâșnetul o sperie pe Oksana. La doar 
câteva săptămâni după ce găsiseră planeta Eck, Negal și Ballen 


descoperiseră nişte pungi imense cu un metal lichid care era o materie 
primă excelentă pentru componentele și procesoarele pe care deveniseră 
experţi în a le construi folosind instalaţiile navei. Ajunseseră în scurt timp 
să perfecţioneze atât de mult o mașină de transmutare, încât puteau acum să 
fabrice mii de componente pentru calculatorul lor gigantic, pe care 
învăţaseră să-l construiască din cărţile cu care venise Ballen. 

Ca şi cum lumea lor ar fi fost separată de o lamă gigantică, de un bisturiu 
temporal ce despărțea generaţiile, grupurile de clone rătăcite care-i 
descoperiseră întâmplător ca şi cei pe care Barna şi Șestov îi recuperau de 
pe fostele Lumi Agricole se împărțeau instantaneu odată ajunși pe Eck. Cei 
tineri plecau să li se alăture lui Negal și lui Ballen, în timp ce clonele care 
trăiseră la o vârstă matură cea de-a Doua Însămânţare rămâneau lângă el şi 
Oksana, sperând că Sf. Augustin cel Nou, cel nenăscut, urma să îi salveze. 

La început fusese vorba de o separare pur ideologică. Tinerii doreau să 
construiască o conștiință mecanică, o inteligenţă artificială de tipul celor 
preconizate înaintea Marelui Exod. Ei sperau că un asemenea calculator 
avea să le ofere nu numai avantajul unor verdicte obiective, pe care să se 
bazeze conducerea şi strategia lor militară, dar să facă și paşi imenși în 
domeniul cercetării în ştiinţele exacte, neglijate de societatea boemă a 
ultimelor secole. 

În sinea lui, Durdrin trebuia să recunoască faptul că încercarea tinerilor 
era seducătoare pentru oricine avea amintiri din prima parte a secolului 
XXI. El însuşi fusese extrem de surprins să se trezească într-o lume aproape 
feudală, una atât de diferită de cea plină de mașinării inteligente și harnice 
pe care le preconizase literatura tinereţii lui. Era conștient însă că n-ar fi 
putut niciodată să recupereze două milenii de stagnare științifică într-o 
singură generație, indiferent de cât de puternic ar fi fost calculatorul pe care 
l-ar fi putut pune la punct pe baza metalului acela lichid. Planul lui era mai 
simplu, mai dibaci, mai sigur. De fapt, singurul lucru care-l deranja era că 
se apropia puţin prea mult de o viziune religioasă. 

Oksana îi cunoștea frământările și insista mereu că un om nu e un cub de 
oţel, care să lucească la fel, indiferent la timpurile prin care trece. Ea credea 
că schimbarea e normală şi că tocmai divergenţele cu mai tinerii lor tovarăşi 
erau un semn că trebuie să-și ducă planul până la capăt. 

De fapt, nici nu prea aveau de ales, fiindcă Negal și Ballen hotărâseră să- 
și îngroape maşinăria într-un puț forat exact sub navă. Îşi construiseră acolo 
la început un laborator, apoi și spaţii de locuit, până când se ajunsese ca 


liftul care cobora acolo să se transforme într-un fel de graniță. Jos erau 
tinerii care lucrau la construirea calculatorului lor, ecranaţi pe cât se poate 
de furtunile magnetice, în timp ce sus, ceilalți se pregăteau să-l primească 
pe Sf. Augustin cel Nou. 

— Se poate să ai dreptate, rosti încet Durdrin fără să privească spre 
Oksana. Ei nu au amintirile noastre. E adevărat că ne împărtășesc soarta, că 
Universul îi alungă și-i extermină, dar atâta vreme cât nu au limpezi în 
minte motivele care ne-au făcut pe noi, cei O Mie de Voluntari, să pornim 
spre lerusalim... 

— Şi tu mai ţii minte motivele alea? întrebă Oksana. Ştia că întrebarea ei e 
de prisos, dar, la fel de bine, ştia şi că bărbatul nu avea să adoarmă până 
când nu se descărca. 

— Fiecare idee! Îmi aduc aminte fiecare dintre dorinţele noastre. Nu ştiu 
dacă noi am schimbat lumea aceea, nu știu dacă istoria noastră a avut vreo 
importanță pentru ceilalți, dar cred că niciodată omenirea nu a mai intrat în 
aceeaşi orbire ca aceea de care suferea înainte ca noi să fi încercat să 
aruncăm în aer locurile sfinte ale celor trei religii. 

Oksana se cuibări la pieptul bărbatului și continuă la rândul ei, nefiind în 
stare să se împotrivească amintirilor lui Johansson să iasă la suprafaţă. 

— Îşi împușcau copiii în faţă. Musulmanii se aruncau în aer în speranţa că 
vor lua cu ei cât mai mulţi evrei sau cât mai mulţi creștini. Se luptau din 
elicoptere cu bătrâni infirmi, decapitau fetiţe de şcoală ca să le bea sângele, 
apoi au detonat bomba aceea atomică la Roma, omorând două milioane de 
oameni numai fiindcă printre ei era şi Papa... Frica de avion ne transformase 
într-o rasă de cârtițe şi simțeam cu toţii nevoia să aparținem unei tabere. 
Capă, cruce sau văl, nu conta ce purtai! Totul era să faci parte dintr-un grup, 
să nu te simţi singur. Erau vremurile în care luxul neutralității devenise 
mortal... 

Durdrin strânse mâinile femeii. 

— Am jurat atunci să-l distrugem pe Dumnezeu, înainte ca el să ne facă să 
dispărem. Dar n-am fost prea iscusiţi. Și am plătit pentru nepriceperea 
noastră. Ni s-a mai dat o dată şansa de a lupta în Armaghedon. Dar cine ar fi 
crezut atunci, Oksana, că o vom face clonând un Mântuitor? 

Femeia îl sărută uşor pe frunte. 

— Numai proştii nu se schimbă. Nu poţi să le ceri copiilor să ne 
împărtășească viziunea. E de ajuns că, într-un fel, ne calcă pe urme. Ceea ce 


caută ei nu e foarte diferit de țelul nostru. Am ales doar să folosim mijloace 
diferite. 

— E păcat însă. Împreună... 

— Linişteşte-te. Planul nostru e unul perfect, nu are cum să eşueze în 
ambele sale variante. Mâine o să facem operaţia și, odată ce-l voi avea pe 
preţiosul lor fiu în pântece, Mariile nu mă vor putea refuza. 

— Eşti atât de sigură! Oksana zâmbi poznaș. 

— Sunt lucruri pe care numai femeile le știu. Iubirea pentru un fiu 
nenăscut, pierdut şi regăsit e o forță pe care o poate aprecia doar o femeie. 

— Și dacă se vor împotrivi? Şi dacă prezenţa lor pe Vechea Terra e doar o 
capcană în care aşteaptă cu răbdare să le picăm? 

— Ştii bine că mă descurc. Am însă motivele mele să cred că Mariile ne 
vor însoți de bună voie, dornice să crească din nou clona Sf. Augustin 
pentru a ne oferi conducătorul de care avem nevoie. 

— Şi motivele astea care te fac să fii atât de sigură sunt strict feminine, 
nu-i aşa? zâmbi Durdrin. 

— Absolut, iubire, absolut. 

Multă vreme după ce respiraţia sacadată a bărbatului îi arăta că Durdrin 
adormise, Oksana nu se putu hotărî dacă să râdă sau să se urască pentru 
magistrala demonstraţie pe care o făcuse în seara aceea în privința unui 
lucru pe care bărbaţii îl bănuiau demult. Când vine vorba de perfidie, ei 
erau doar mici copii. Şi la concluzia asta ajunsese o femeie care avea întregi 
amintirile unui bărbat. 


— Mai crezi şi acum că mântuitorul tău a fost primul om care a rupt 
cercul în care se învârtea istoria? 

— Desigur... 

— Și atunci eu ce sunt? 

— Cel chemat să multiplice sferele... 

— Dar cum de s-a trecut de la cercul timpurilor vechi la sfera timpurilor 
noi? 

— Dacă nu m-aş teme de păcatul trufiei, mi-aş aloca și mie un merit 
însemnat. 


Xtyn stătea lungit în patul vechii sale chilii din peșteră și se imagina 
învelit în mantia shu. Își asculta propria minte cu încordare, încercând să 


îndepărteze vocile acelea pe care le auzea mereu, sperând că va prinde din 
nou o şoaptă despre care se temea până și să presupună că există, dar pe 
care o simţise de câteva ori la limita conștiinței sale. 

N-ar fi crezut niciodată că mantia shu avea să-i folosească ca 
reprezentare mentală pentru a se ţine departe de o prezenţă din propria 
conştiinţă. Împărtășea amintirile quintului Rimio de Vassur şi implicit, o 
parte din ştiinţa sa de a lupta, care se adăuga felului în care Alaana îi 
modelase mintea. Era totodată și Augustin Bloose, Sfântul Augustin cel 
Nou, cel care, manipulat de Zuul și de Dumnezeul său străin, pusese bazele 
Abației, gardianul etern al păstrării distanţei între omenire și religiile care îi 
făcuseră atâta rău în timpurile de demult. 

Așa cum îl preveniseră cei doi însă, în timpul visului care precedase cea 
de a Doua Însămânţare, o altă prezenţă era cea care se constituia uneori într- 
o adevărată ameninţare în mintea sa: cea a Sfântului Augustin, creștinul din 
Hippona. Nu se întâmplase vreodată să vadă o imagine detaliată a sfântului 
creştin şi nici nu avea acces la memoriile lui. Episcopul Augustin era doar o 
reprezentare mentală, ca și cele cu ajutorul cărora obişnuia să se lupte în 
rand, un simbol ale cărui origini se aflau în zonele de suprapunere ale celor 
trei seturi de memorii la care avea acces simultan. 

La doar câteva săptămâni de la cea de a Doua Însămânţare și de la 
despărţirea de Oksana, Xtyn constatase că în mintea sa există o zonă de 
confluență ciudată. Nici el, nici Augustin Bloose, nici Rimio de Vassur nu 
îşi puseseră o mulțime de întrebări şi luaseră drept adevăruri imuabile o 
serie de lucruri extrem de importante. Ideea că societatea omenească trebuie 
condusă spre un ţel, supremaţia omului în raport cu orice ființă sau 
fenomen, imoralitatea actului de a ucide în lipsa unei justificări, ideea 
generală că destinul omenirii era de fapt acela de a se întinde până la limita 
spaţiului disponibil și de a coloniza întreg universul... Toate acestea erau 
pentru ei săpate într-un domeniu care nu era interogat niciodată. Asemenea 
afirmaţii făceau parte dintr-un set de valori pe care ei le luau ca atare. Chiar 
şi Xtyn, care crescuse pe Kyrall, o lume izolată de restul galaxiei, găsea 
naturale câteva din aceste idei... 

Analizând memoria lui Augustin Bloose, Xtyn descoperise însă un lucru 
extrem de bizar. Toate valorile acelea pe care se bazase rasa umană în trei 
mii de ani de evoluţie, confundate chiar și în mintea lui cu bazele oricărui 
raţionament valabil, erau în esenţă creştine și fuseseră enunțate în chip 
subliniat de către Sfântul Augustin din Hippona. Cu timpul, spusele și 


verdictele sale se transformaseră, prin repetare dar şi prin verificări 
nenumărate, în adevăruri imuabile, în afirmaţii de care nimeni nu se îndoia. 
Din acea zonă de suprapunere a conștiințelor celor trei se năștea câteodată o 
voce în mintea lui Xtyn, care îi punea la îndoială acţiunile și judecăţile, care 
îl chinuia învăluindu-i viitorul în temeri. În lipsă de ceva mai bun, prefera 
să considere vocea aceea ca aparținând însuși sfântului creştin. lar această 
convenţie nu făcea decât să elibereze uraganul unui conflict pe care abia 
dacă se mai simţea în stare să îl suporte. 

Discutase toate acestea cu Alaana și, contrar obiceiurilor sale din ultima 
vreme, o lăsase să-i pătrundă între gânduri, aşa cum o făcea odinioară. 
Femeia susținea că îşi proiectase viziunea clasică, aceea care transforma 
mintea tânărului într-un palat ale cărui încăperi ea le cunoştea aproape pe 
dinafară. Găsise şi ceva nou. Era un fel de catedrală creștină, din care se 
auzea într-adevăr o voce, una pe care Alaana nu o putea însă înţelege, deși o 
percepea extrem de clar. Abia după ce Xryn ajunsese de câteva ori în pragul 
leșinului din cauza gâlcevii ce se desfășura în propria minte, le venise ideea 
reprezentării mentale a mantiei. Imediat ce se imagina ca având pe cap 
gluga mantiei shu, Xryn scăpa de vocea aceea interogativă, a Sfântului 
Augustin. Cu timpul, mai găsise o armă, aceea de a-și pregăti întrebările şi 
de a hărțui el principiul străin care părea să-i fi invadat cele mai elementare 
resorturi ale gândirii. 

Avea acum, mai mult ca niciodată, nevoie de linişte. Alaanei îi spunea că 
încearcă să se concentreze la ceea ce aveau de întreprins în contextul 
complicat care făcea ca planul lor să fie aproape imposibil de împlinit. Își 
mai asigura liniștea câteodată pretinzând că intră în contact mental cu 
Arrus, plecat să elucideze istoria Frontului Adevăratei Biserici. În realitate 
însă căuta disperat să audă din nou vocea Zerriei, cea care îi mângâiase 
mintea, vag şi depărtat, de câteva ori în ultima vreme. 

Uşa se dădu de perete destul de violent, lăsând-o pe Alaana să pătrundă 
brutal în ceea ce ar fi trebuit să fie stropul său de intimitate. 

— Nu ştiu ce e cu tine! Nu se poate să îi sfidezi în halul ăsta! 

— Ba trebuie să se poată. Un om care suferă așa cum o fac eu ar trebui să 
poată sfida pe oricine, răspunse Xtyn zâmbind. 

— Nu așa se cântărește nefericirea. 

— Ba exact în felul ăsta. Fiindcă durerea mea nu trebuie judecată după 
canoanele omenești. 


— Dar nu e vorba numai de tine aici, se îmblânzi brusc Alaana. Porţi 
responsabilitatea poporului tău. 

— Poporul meu... Relaţia asta de posesie nu a funcţionat niciodată. Nu au 
fost niciodată ai mei, aşa cum eu nu am fost niciodată al lor. Faptul că am 
coexistat e doar o coincidenţă. 

— lar consecinţa acestei coincidenţe e responsabilitatea pe care o ai față 
de ei. Te rog, Xtyn, nu e bine să-i sfidăm pe federaţionişti. 

Xtyn se ridică de pe pat şi porni fără vorbă spre platforma pe care stătea 
aeroglisorul său. Alaana îl urmă îndeaproape. În spatele lor doi tineri 
păstrau o distanță respectuoasă, dar îndeajuns de mare pentru a nu le 
stingheri conversaţia. Războinicii Omenori se încăpăţânau să-l păzească. 
Trecură pe lângă rand și Xtyn constată că nu se obişnuise încă cu imaginea 
scheletului gol al structurii semisferice. Nu mai făcea nimeni de pază. La 
început, abandonaseră randul pentru că primul folos al cuceririi psiacului 
fusese sprijinul armamentului modem împotriva animalelor telepate. Xtyn 
răpusese cu doi ani în urmă cu mâinile lui ultimul policorn într-o luptă care 
avusese mai degrabă conotaţii rituale decât utilitatea practică a apărării. 
Acum însă, chiar să fi vrut, kyrallienii nu ar mai fi putut să-și umple 
randurile. Membrii tribului Omenori abia dacă erau o treime din ce fuseseră 
în urmă cu trei ani. 

După ce uciseseră animalele, descoperiseră hrana. Fiindcă nimeni nu 
îndrăznea să refuze ceva stăpânilor psiacului, de pe toate lumile cunoscute 
începuseră să se reverse alimente de tot soiul, fiindcă se părea că nimeni din 
întreaga galaxie nu pricepea cum se poate să trăiești mâncând doar fructe 
negre, fie ele şi produsul unui biolog de geniu care le programase să aibă tot 
ce e necesar pentru un om. La început fuseseră reticenţi, dar se dedaseră 
repede deliciilor gustului, un simţ pe care începuseră să-l descopere cu 
entuziasm. 

Atunci lovise molima. Era o boală infecțioasă banală, atât de banală încât 
întregul univers, imunizat încă de pe vremea Vechii Terre, uitase să o mai 
vindece. Într-o clipită, sfidând încercările disperate ale Făurarilor şi înainte 
ca medicii din federaţiile apropiate să poată să sară în ajutor, kyrallienii se 
stinseseră. Muriseră atât de mulţi, încât vocea ly abia dacă se mai auzea. 
Tăcerea aceea bruscă din locul în care conștiințele obișnuiau să se 
întrepătrundă îşi luase și ea tainul de vieți. Pentru prima dată, pe Kyrall 
apăruseră sinuciderile celor incapabili să trăiască exclusiv în compania 
propriei minţi. Numai la adunările care comemorau lupta psiacului, la care 


participau aproape toţi kyrallienii, se mai năștea ceva asemănător vocii ly. 
Era însă departe de mareea aceea caldă și dătătoare de speranţă, fiindcă 
amestecul triburilor o altera, o făcea să fie de neînțeles. 

Xtyn urcă în glisor și se lăsă pradă unei plăceri recente. Pilota cu 
voluptatea cu care o făcea odată Rimio de Vassur. Învăţase din memoriile 
quintului să se desfete pe tăișul miimilor de secundă care-l separau de 
moarte. Zbura ca un nebun și lucrul ăsta era un motiv permanent de ceartă 
cu Alaana. Pradă unei inspiraţii de moment, lăsă glisorul să cada aproape 
vertical spre suprafaţa oceanului. Privi spre Alaana, dar femeia își ţinea 
ochii închiși şi nu reacţiona în nici un fel la jocul lui. Zâmbi trist și redresă 
aparatul de zbor la timp pentru a ateriza corect pe platforma psiacului. 

— Ar fi trebuit să-ţi placă. Am vrut să mă joc cu tine, zise Xtyn cu voce 
stinsă. 

— Nu are ce să-mi placă... 

— Dar eram quint în momentul ăla. Întreaga mea minte era cea a lui 
Rimio de Vassur. Lucrul ăsta te lasă rece? întrebă Xtyn în doi peri. 

Alaana tresări violent şi-l prinse de mână, oprindu-se chiar la intrarea în 
culoarul larg al psiacului. 

— Rimio e mort. Nimic din ceea... 

— Nu e adevărat, el trăieşte în mine și ştii asta. 

— Ceea ce trăieşte în tine e doar un simulacru. 

Xtyn se încruntă. 

— Înseamnă că-ţi recunoșşti înfrângerea. Ai încercat să mă transformi pe 
mine pentru a-l regăsi pe el. Chiar și acum, când ai primit ajutorul ăsta 
nesperat care i-a trezit memoria în mintea mea, tot nu ești mulțumită. Cu ce 
era el mai presus decât cel care conducea glisorul acum câteva minute? 

Femeia plecă privirea în pământ. 

— Simţeam că mintea lui se deschide pentru mine. 

— Și a mea nu? 

— Nu. Tu eşti doar nepăsător, nu te opui, dar nici nu mă doreşti. E alta 
regina din castelul minţii tale. Când pătrundeam în mintea lui Rimio, 
obișnuiam uneori să cutreier neştiută prin castelul pe care mi-l imaginam 
acolo. Ca şi cum ar fi simţit însă prezenţa mea, Rim mă întâmpina mereu în 
chip surprinzător: culoarele se luminau, vitraliile începeau să strălucească și 
pe la colţuri apăreau flori încântătoare. În castelul minţii tale nu aud decât 
ecoul propriilor mele bătăi de inimă. 


— Am discutat asta de atâtea ori. Hai să nu începem din nou, zise tânărul 
evitând să continue. Se simţea cumva vinovat de răceala de care se plângea 
Alaana, dar nu ştia cum ar fi trebuit să se schimbe și, instinctiv, simţea că o 
asemenea transformare era, de fapt, imposibilă. 

Xtyn pătrunse impetuos în sala mare a psiacului, acolo unde părea că-l 
aşteaptă o delegaţie destul de numeroasă. Stăteau cu toţii aşezaţi la o masă 
lungă, care păstra două locuri libere la capătul ei cel mai apropiat. Xtyn 
arboră o mină radioasă, se aşeză cu sprinteneală și lovi ușor tăblia mesei. 

— Cu ce vă pot fi de folos, domnilor? 

— Onorate Xtyn, sunt Moram Altir și vorbesc în numele a nouă federații 
planetare însumând cincizeci de miliarde de suflete. 

— Ştiam asta, zise Xtyn zâmbitor. Alaana m-a pus în temă. Ceea ce nu mi- 
a spus însă este în ce fel doriţi să vă ajut. 

Moram era un bărbat înalt şi foarte corpolent. Se ridică de la locul lui, 
încercând în mod evident să îl domine cu statura sa impozantă. 

— Nu ştiu dacă ajutor e cuvântul cel mai potrivit. 

— Cum așa? se miră Xtyn. 

— Vedeţi dumneavoastră, pe cele treizeci și două de planete pe care le 
reprezint pare să fi izbucnit o furie religioasă. Deși autoritatea noastră e 
pusă adeseori la încercare, deocamdată reuşim să ne impunem în faţa 
grupurilor de fanatici care apar peste noapte şi încearcă să ia puterea. Există 
însă şi aşa-zişi profeţi care clădesc cu răbdare. Am numărat recent cel puţin 
zece asemenea ideologii care, pe termen mediu, pot duce la crearea unor 
religii extrem de puternice. Mi-e teamă că, dacă peste zece ani, de pildă, un 
asemenea lider va decide că are nevoie şi de puterea politică, ne va fi 
extrem de greu să îl neutralizăm. 

— Şi de ce aţi face-o, Moram? 

Ambasadorul îl privi uluit pe Xtyn. 

— Întrebarea asta aproape că nu are nevoie de răspuns. Credeam că am 
stabilit demult că o asemenea eventualitate trebuie evitată cu orice preţ. 

— De ce? întrebă Xtyn imperturbabil. 

— Nenorocirile pe care religia... instabilitatea și lipsa de productivitate... 

— Te bâlbâi, constată sec Xtyn. Şi de aceea am să rostesc eu ceea ce tu nu 
ești în stare. Ai venit aici ca să-mi ceri sprijinul ca, în cazul în care s-ar 
întâmpla un asemenea lucru, să izolăm planeta respectivă. 

De lângă Moram Altir se ridică un omuleţ cu o față cruntă, care rosti 
printre dinţi: 


— Psiacul nu poate să rămână independent. Nu putem lăsa întreaga 
galaxie la mila ta. Moram a vrut să fie delicat, prezentând un caz ipotetic. 
La fel de bine se poate ca ţie să ţi se pară necesar să izolezi o planetă, fără 
ca lucrul ăsta să aibă vreo legătură cu dreptatea sau ordinea care trebuie să 
domnească în galaxie. 

— Și care sunt astea? Dreptatea şi ordinea despre care vorbeşti, reluă Xtyn 
văzând că nu se făcuse înțeles de prima dată. Cine le desenează, cine le 
stabileşte? 

— Ne dorim o democraţie, un for colectiv de conducere care să aibă în 
jurisdicţia sa şi psiacul. 

— Şi când spui „ne dorim", te referi la tine şi la planetele de care mi-ai 
ZIS? 

— Da, desigur. Sunt chiar convins că o asemenea structură ar mai potoli şi 
agitația de pe lumile noastre. Garanţia unei administrații federale ar... 

— Ar face ca totul să devină un haos, dădu Xtyn plictisit din mână. Cum te 
cheamă, omuleţule? 

Celălalt își înghiţi cu greu nodul din gât, stăpânindu-și totuși furia. 

— Termin Sarr, sunt reprezentantul federaţiei Nolor. Și nu cred că statura 
mea are vreo importanţă... 

— Evident că nu, dar este un subiect la fel de neserios ca și acela pe care 
mi-l propui! 

Fii atent! Un răspuns ferm ne-ar putea complica existența, auzi Xtyn 
vocea Alaanei în mintea sa. 

— Cum altfel decât ca o inepţie poate fi catalogată propunerea asta? Unde 
aţi fost când am cucerit psiacul cu mâinile goale? L-aţi ucis voi cumva pe 
Bella? Aţi făcut cumva voi pace cu quinții pe care un singur cuvânt de-al 
meu îi va dezlănţui asupra voastră? 

— Dar te-ai luptat tu cu zeţii? strigă Termin. Au căzut oare ai tăi cu sutele 
de milioane înăbușind revoltele clonelor? Te crezi mai bun numai pentru că 
deții psiacul. A fost un război în care fiecare a dat ce a putut! 

Simţind că tensiunea atinge cote periculoase, Alaana se ridică la rândul ei 
şi vorbi cu blândețe: 

— Domnilor, credem că e mult prea devreme pentru ca psiacul să se 
implice în orice structură politică. Așa cum a făcut-o în ultimii trei ani, 
Kyrallul nu va nega accesul nimănui la comunicațiile instantanee. Știu că 
trebuie să vă bazaţi orbește pe buna noastră credinţă, dar vă propun și altă 
perspectivă: să presupunem că semnăm un act... la ce ar fi bun el dacă noi 


am dori de fapt să vă înşelăm? Cred că, chiar dacă asta ar putea să vă pară 
nedelicat, e bine să vă repet că psiacul e condus acum de mine, din partea 
operatorilor, și de Xtyn din partea kyrallienilor. Ne-am câștigat prin luptă 
dreptul ăsta, iar dumneavoastră, domnilor, nu sunteţi în postura de a ne 
impune ce şi cum trebuie să facem. Asta nu înseamnă însă că, dacă în 
federaţiile pe care le reprezentaţi se vor ivi probleme, nu vom fi mai mult 
decât bucuroși să ajutăm administraţiile pe care le considerăm legitime. 

Xtyn observa amuzat cum cuvintele Alaanei epuizaseră substanţa 
dezbaterii într-o aşa manieră, încât federaționiștii se ridicară fără alte 
cuvinte de la masă. 

Quinţii, Alaana, quinţii. Avem nevoie de ei. 

Stii bine unde sunt. Poţi să-i chemi tu însuţi. 

Nu mă refeream la quinții împăratului. Avem nevoie de quinţii noștri. 

Femeia îl privi scurt şi se îndepărtă apoi într-un gest care putea fi socotit 
cu indulgență drept o încercare de a-și conduce oaspeţii spre ieşirea din 
psiac. 


— De ce-ai zis că lumea e ca o carte, iar cei care nu călătoresc citesc la 
infinit aceeași pagină? 

— Cuvintele astea erau adevărate în multe feluri atunci când le-am rostit. 

— Astăzi însă nu mai e așa. Mintea mea poate fi prezentă oriunde, fără ca 
ființa mea să trebuiască să se miște din loc. 

— Am văzut asta, e fascinant. Dar nu te amăgi, atunci când închizi ochii 
peste o lume pentru a-i deschide asupra alteia nu faci decât să întorci 
pagina unei cărți. 

— Astea sunt doar cuvinte. 

— Nu şi dacă te gândești la timpul finit pe care ţi-l dă Dumnezeu. 


Arrus nu avea termen de comparaţie pentru ceea ce vedea. Stătea în faţa 
unui terariu translucid, înăuntrul căruia se afla un amestec inform de 
simbionţți. Aveau dimensiunile unui pumn, erau de toate culorile, nu 
semănau deloc unii cu alţii, iar forma părea să varieze şi ea de la profile 
simple, aproape sferice, până la o împletitură de tentacule. Nu palpitau, nu 
se mișcau și doar cu greu ai fi putut crede că sunt vii. Făurarul încercă să 
vadă dacă aveau conştiinţă, dar în pofida ajutorului dat de Xtyn, pe care îl 


simțea undeva în mintea lui, nu reuși să perceapă vreo urmă de gândire 
abstractă. 

— Sunt paraziți. Nu gândesc deloc. 

Arrus tresări și-l fulgeră cu privirea pe Darto. 

— Nu, nu, nu sunt telepat, dar era evident că la asta te gândești. Vreau să 
zic, dacă eşti de pe Kyrall și... înţelegi ce vreau să zic... 

Arrus îşi întoarse din nou privirea spre simbionţi. Ceva nu era în regulă. 
Deşi erau extrem de diferiţi, păreau că au totuși o caracteristică unitară. 
Înconjură terariul pe toate laturile, privind mai atent îngrămădirea 
multicoloră. Realiză abia într-un târziu de ce i se păreau atât de 
asemănători. 

— Par să aibă cam aceeași greutate, nu-i așa? Vreau să zic că nu e nici un 
pui acolo. 

— Sigur că nu. De fapt, nici nu există un pui de simbiont. 

— Ce vrei să zici? Trebuie să se înmulțească în vreun fel. 

Darto merse până la terariu şi băgă mâna printr-o fantă pe care Arrus nu o 
observase. Scoase de acolo un simbiont la întâmplare și-l aduse mai 
aproape de Făurar. 

— Vezi? Sunt ca nişte bureţi. Se ataşează de corpul uman. Sau, mă rog, de 
orice trece pe sub copacii în care îi cresc eu. Când atacă, înseamnă că sunt 
copti. 

— Copţi? 

— Da, aşa le zic eu. Dar stai să o luăm de la un capăt. 

Urmă o oră întreagă în care Arrus se lăsă cucerit de logica străină a 
existenţei simbionţilor. Ciclul lor de viață era legat de înaintarea unei 
anumite degenerescente a propriilor structuri interne. În momentul în care 
animalul simţea că fiziologia sa era ameninţată, se lăsa să cadă asupra unui 
om sau asupra oricărui animal cu sânge cald care trecea prin preajmă. 
Elibera instantaneu în corpul victimei sale un narcotic care avea, de fapt, 
rolul de a-și anestezia gazda. Începea imediat un proces de lichefiere prin 
care simbiontul îşi transforma propriul corp într-un amestec de substanţe 
nutritive cu care îşi hrănea prada îndeajuns cât să o oblige să nască pe piele, 
în altă regiune a corpului, un simbiont nou, cu ţesuturi funcţionale. Procesul 
acesta dura două-trei zile, iar la sfârşit, de cele mai multe ori, gazda se 
trezea fără să-și dea seama de trecerea timpului. 

Când oamenii descoperiseră simbionţii, aflaseră imediat că ceea ce 
pentru erbivorele de pe Ryus era o anestezie, pentru ei era o cascadă de 


senzaţii minunate, o călătorie fantastică printre peisaje nemaiîntâlnite, ore 
de sex nebunesc cu cei mai frumoși semeni pe care îi văzuseră vreodată și, 
în general, tot ceea ce ar fi făcut un om să dorească să nu-și întrerupă visul. 
Simbionţii deveniseră un fel de drog și erau consideraţi o plăcere a regilor, 
dat fiind numărul lor extrem de redus. Doar în cazuri excepţionale 
simbionţii muribunzi nășteau doi indivizi. De cele mai multe ori, oferind 
plăcere, parazitul nu făcea altceva decât să tranziteze sistemul sanguin al 
gazdei sale şi să-și reașeze structurile interne. 

— Asta explică şi de ce toleram în grădina mea pe cei care te-au atacat. Nu 
pot fi sigur, dar mi se pare că printre ei exista o gazdă ideală, un individ 
capabil să-mi înmulțească avutul. 

— Dar cu ăștia ce e? întrebă Arrus arătând spre terariu. 

Darto deschide braţele larg și rosti zâmbind: 

— Meșteșugul nostru are tainele sale. 

— Nu înţeleg. 

— Un adevărat negustor de simbionţi știe când animalele sale sunt gata să 
se reproducă şi le poate ţine câteva luni bune în aşteptarea unei gazde 
potrivite. În libertate, faza asta durează doar câteva zile. 

— Şi ce se întâmplă cu ei dacă nu întâlnesc la timp o gazdă? 

— Mor. 

Făurarul gândi pentru o clipă şi apoi clătină din cap: 

— Ceva nu se leagă. Dacă sunt atât de rari simbionţii noi, dacă ei sunt în 
pericol de a muri în doar câteva zile atunci când le vine sorocul, cum de n-a 
dispărut specia asta? 

— Răspunsul la întrebarea asta s-ar putea să te mulțumească. 

— Cum aşa? 

— Ne ajută foarte mult legenda pe care ai venit să o deslușeşti. 

În ultimele sute de ani, reputaţia quinţilor determinase mulţi aventurieri 
să încerce să devină aidoma lor. Legenda că formarea unui quint începe 
într-un magazin de simbionţi aducea pe an mii de oameni amatori de a testa 
pe pielea lor deliciile somnului pe care îl induceau paraziţii. Inevitabil, 
printre ei, se aflau și gazde ideale. Numărul acestora compensa exemplarele 
pe care un crescător, indiferent cât de competent era, nu reușea să le 
multiplice înainte ca ele să moară. 

— Dar asta era înainte de răscoala clonelor. Acum e mult mai complicat și 
de aceea tolerăm tot felul de fugari în pădurile noastre, deși ştim că unii mai 
vând pe ascuns din simbionți. 


— Şi dacă îi vând unui contrabandist care-i duce pe altă planetă? 

Darto făcu un semn cu mâna, a negaţie. 

— Nu le-ar folosi la nimic. S-a demonstrat că simbionţii nu rezistă 
zborului hiperluminic. Mor în timpul lui. Cred că e ceva legat de structura 
lor internă extrem de labilă. Sau poate de felul în care percep timpul... cine 
ştie? De pe Ryus au fost aduși aici cu un cargou care a făcut două sute de 
ani. Din câte știu, primul transport care va atinge Eridani mai are de 
călătorit vreo șapte sute de ani. Ceea ce ne face pe noi singura destinaţie 
pentru amatorii de simbionți. 

— De ce? Dar Ryus? 

— Nu cred că ţi-ar plăcea furtunile de acolo. 

— Există cumva un număr maxim de simbionţi pe care ţi-i poţi ataşa? 

— N-are sens să-ţi pui mai mulţi. Se întâmplă ăăă... accidente. 

— De unde ştii? 

— Cu multă vreme în urmă, câteva gazde ideale de aici de pe Alderbaraan 
au decis să-şi facă o profesiune din înmulţirea simbionţilor. Și-au atașat 
foarte des, uneori chiar în timp ce se aflau deja într-un somn indus de un alt 
simbiont. Au murit cu toţii în doar câţiva ani. 

— De ce? 

— Trebuie să înţelegi că nimeni nu a studiat cu adevărat ființele astea. Pur 
şi simplu cunoștințele necesare au fost demult uitate. Din câte înţeleg eu 
însă, simbionţii ăștia nu fac decât să determine corpul uman să crească o 
tumoare. Una controlată, una care în loc să facă rău provoacă plăcere şi care 
sfârşeşte prin a deveni autonomă. Complexitatea creierului uman și 
predispoziția noastră spre asemenea tumori ne transformă în ţinte perfecte 
pentru un simbiont gata să se reproducă. Atâta doar că, dacă exagerezi, în 
organism se porneşte un proces canceros care nu mai poate fi oprit. 

Arrus îl privi pe negustor cu neîncredere. 

— Vrei să spui că nu puteţi vindeca boala aceea în care celulele încep să 
crească altfel decât s-ar cuveni locului în care se află? 

— Da, încuviinţă Darto. E o descriere ciudată a cancerului, dar cred că ai 
dreptate. 

Arrus se cufundă în tăcere, profitând că gazda sa chemase doi servitori 
cărora le spunea ce doreşte pentru masă. În timp ce se prefăcea că priveşte 
decoraţiile de pe pereţi, Arrus se gândi că, dincolo de blestemele poporului 
său, creatorul lor le lăsase și binecuvântarea sănătăţii. Kyrallienii nu erau 
niciodată bolnavi. Unul dintre cele mai uşoare teste pe care le trecea un 


Făurar era acela de a se insinua până în străfundurile minţii omeneşti, acolo 
unde vuia cascada sângelui şi de unde, cu puţină îndemânare, puteau fi 
alinate toate suferinţele trupeşti. Ştia acum că locul acela este de fapt glanda 
prin care creierul comandă hormonii ce sunt eliberați în sânge, iar 
reprezentarea cascadei era doar una dintre nenumăratele abstracții care 
permiteau Făurarilor să vindece absolut orice boală. Dar aflase asta abia de 
curând şi nu-l ajutase cu nimic. 

Făurarul continuă să privească în tăcere pregătirile celor doi servitori care 
înghesuiau pe o masă joasă platouri cu mâncăruri şi vase în care sticleau tot 
felul de băuturi. Își reprimă cu greu tresărirea neplăcută pe care i-o produse 
amintirea felului în care muriseră ai săi. După ce te hrănești o viaţă cu 
fructe negre, carnea friptă, legumele proaspete, vinul sunt plăceri 
nemaiîntâlnite. Kyrallienii se abandonaseră deliciilor hranei importate care 
se revărsase în chip de ofrandă pentru noii stăpâni ai psiacului. Alimentele 
veniseră însă contaminate de viruși cărora oamenii galaxiei le puteau ţine 
piept cu ușurință, dar care se dovediseră mortali pentru kyrallienii care 
trăiseră izolaţi atâtea sute de ani. Până când el şi ceilalți Făurari învăţaseră 
cum se poate stăpâni boala, două treimi din semenii lui muriseră în chinuri 
groaznice. Nici măcar Xtyn nu putuse să facă nimic, iar medicamentele 
aduse cu grabă nu fuseseră de mare ajutor. Arrus nu se temea pentru el 
însuși. Știa că nu are cum să se îmbolnăvească, dar de multă vreme nu mai 
mâncase altceva decât fructe negre. Era felul lui de a-și recunoaște o 
înfrângere dureroasă. 

— Să ştii că prezenţa ta pe Alderbaraan mă nelinişteşte, zise Darto pe un 
ton şăgalnic. 

— Cum aşa? întrebă Arrus, nesigur că gazda sa glumeşte. 

— E simplu. Dacă un kyrallian s-a putut depărta de planeta lui, atunci 
poate că și simbionţii vor supravieţui călătoriei superluminice. Asta ne-ar 
ruina, încheie râzând negustorul. Dar chiar aşa, continuă el repede, ce cauţi 
aici? 

— Răspunsuri, aşa cum ai intuit. Încerc să scriu o carte. 

— O carte? Adică să pui unele după altele nişte cuvinte, în speranţa că le 
citeşte cineva? 

Arrus încuviinţă din cap. 

— Fără actori? Fără scenarii? continuă neîncrezător Darto. 

— Da. Ştii, poporul meu nu a avut niciodată nevoie de cărți. Eroii noştri, 
legendele noastre trăiesc în vocea ly. 


Darto flutură din mâini. 

— Nu-mi spune, nu-mi spune, stai că ştiu! Asta e așa, un fel de 
suprapunere a minţilor voastre acolo, pe Kyrall. 

— Da, undeva în străfundurile vocii ly sunt și amintirile poporului meu. 
Dar ele nu funcţionează precum spectacolele voastre. Nu ne putem așeza 
pur și simplu înfăşurați în mantii și să lăsăm ca evenimentele trecute să se 
deruleze în faţa ochilor. Ne amintim vag de o mare catastrofă din trecutul 
nostru, ştim de acolo ce e bine și ce e rău, dar nu ştim ale cui sunt amintirile 
şi nici cine au fost cu adevărat strămoșii noștri. E nevoie de multă știință 
pentru a ajunge la detalii concrete, la imagini. Eu reușesc însă, dar nu ştim 
dacă voi mai avea pe cine să învăţ. Cred însă că, dacă aș ști unele lucruri, aş 
putea interoga altfel memoria aceea, ca să aflu istoria adevărată a neamului 
meu. Vreau să traduc experiența noastră în limba voastră. 

— Cum adică să traduci? întrebă Darto. 

— Găsesc fascinant felul în care nu sunteţi conştienţi că toate cărţile 
voastre de înțelepciune, toate manualele de istorie sunt până la urmă 
expresia gândirii unui singur om. După ele se iau alţii şi alții, și în felul ăsta 
un firişor de gând se întinde peste tot universul care, fără să știe, nu face 
decât să repete perspectiva unui om asupra timpului său. Amintirile noastre 
de pe Kyrall sunt altfel, ele cuprind deopotrivă şi drama învinsului şi 
bucuria învingătorului, şi tandreţea iubitului şi ura celui obligat să 
iubească... 

— Înseamnă că nu sunt deloc interesante, rosti Darto făcându-i semn lui 
Arrus să se așeze la masa pe care servitorii o terminaseră între timp de 
așezat. 

— Interesante, după standardele voastre, nu. Dar sunt adevărate, într-un fel 
pe care voi nu aveţi cum să-l cunoaşteţi. 

— Nu am pretenţia că înţeleg exact ce vrei să spui, dar ce legătură are 
Kyrallul cu simbionţii? 

Se pregătise îndelung pentru momentul acestei întrebări, dar lui Arrus îi 
trebui ceva timp până să răspundă. Deși hotărâse cu Xtyn că-i va fi 
imposibil să dezlege misterul quinților fără să dezvăluie măcar o părticică 
din ceea ce ştia, nu-i venea foarte ușor să vorbească unui străin despre 
adevăratele sale motive. 

— Să zicem că am o presimţire. Cred că Ordinul quinţilor, Kyrall şi 
simbionţii sunt legaţi într-un fel. 


— Înţeleg. Şi ca să vezi în ce fel sunt ei legaţi, ai venit să verifici legenda 
care spune că instrucția unui quint începe într-un magazin de simbionti, 
rosti calm Darto. 

— Exact. 

Darto împinse cu câțiva centimetri farfuria din care abia dacă gustase și- 
şi sprijini coatele de masă, mijind ochii spre Arrus. 

— Sunt foarte interesat de artefactele tale. Ele valorează o avere aici, pe 
Alderbaraan. Vreau să te ajut fiindcă eu însumi sunt curios de multă vreme 
cum s-a născut legenda aceea. Dar asta nu înseamnă că sunt dispus să mă 
prefac inapt pentru a te ajuta, încheie negustorul pe un ton tăios. 

— Ce vrei să zici? 

Darto apucă fără să se grăbească un pahar și sorbi îndelung din el. 

— Am văzut ce-ai făcut acolo, în pădure. Un om care e atât de aproape de 
un quint, încât să neutralizeze nouă adversari fără ca ochiul uman să-l poată 
urmări nu are cum să creadă în gogoriţa aia. 

— Bine, dar ziceai că tu însuţi o accepţi, protestă Arrus. 

— Am zis că e o reclamă foarte bună, că e genul de zvon care te ajută în 
afaceri. Nu înseamnă că o și cred. Familia mea e de multe generații pe 
Alderbaraan. Sunt sigur că aici nu s-a format nici un quint. 

Arrus încerca să gândească repede. Trădarea pilotului aeroglisorului, 
violenţa cetei de neocreştini îi arătaseră că bunăvoința de care dăduse până 
atunci dovadă Darto trebuia preţuită. Pe de altă parte însă, nici măcar nu 
îndrăznea să se gândească la ce s-ar fi putut întâmpla dacă secretele pe care 
i le dezvăluise Alaana ar fi ajuns să fie cunoscute de cetăţenii Imperiului. 

— Nu, nici eu nu cred în legenda asta. Sper însă că, dacă voi înțelege de ce 
a luat ea naştere, care sunt evenimentele ce au declanșat-o, locul ăsta m-ar 
putea ajuta să-mi continuu călătoria. 

— Dacă aşa stau lucrurile, mi-e teamă că nu-ţi pot fi de mare ajutor. N-am 
habar cine a spus primul povestea asta. 

— Dar nu există vreo bibliotecă? Vreun loc unde să se fi păstrat 
înscrisuri...? 

— Înscrisuri despre ce? Despre un zvon încurajat de negustori? Nu prea 
cred. Și, oricum, așa după cum ţi-am spus, aici pe Alderbaraan nu ne 
omorâm cu cărţile și cu ştiinţa. Suntem o planetă a plăcerilor. 

Arrus avea senzaţia că Darto nu-i spune tot şi rezistă cu greu tentației de 
a pătrunde în mintea lui. 

— Ştii, şi eu pot fi un fel de simbiont. 


Negustorul râse cu poftă. 

— Da, da, nu râde, zâmbi la rândul său Arrus. Chiar am fost. La vamă, m- 
am întâlnit cu un funcţionar care nu voia să mă lase să ies de-acolo. Ca să-l 
conving într-adevăr că sunt de pe Kyrall, a trebuit să pătrund în mintea lui și 
să-i proiectez niște imagini. 

— Ce imagini? 

— Abia asta e de râs, hohoti Arrus. Înainte de a pleca, Xtyn mi-a arătat pe 
un fel de ecran, o succesiune de vederi despre care mi-a zis că sunt 
prezentate în toată galaxia ca fiind de pe Kyrall. Evident că nu erau de la 
noi, de vreme ce animalele acelea nu semănau cu policornii şi nicăieri pe 
planeta mea nu crește iarbă roșie. Oricum, Xtyn n-ar fi lăsat pe nimeni 
niciodată să aterizeze lângă satele noastre. Funcţionarul acela nu avea însă 
cum să ştie că imaginile sunt false şi de aceea a trebuit să i le proiectez 
exact pe acelea. Nu e amuzant? La ce ţi-ar folosi să repet şi cu tine circul 
ăsta? 

— Nu prea e de râs, rânji Darto. Sunt convins că poţi induce și plăceri, 
poţi obliga pe cineva să spună ce vrei tu, că mă poţi face să te cred, 
indiferent de ce mi-ai spune... 

— Pot. Dar nici un Făurar n-a făcut vreodată aşa ceva. 

Arrus rosti cu greu aceste ultime cuvinte, fiindcă ameninţarea cu 
animalele de pe Kyrall, pe care o strecurase în povestea lui, era doar o farsă. 
Pe Kyrall orice musafir era acum în deplină siguranţă, dar ăsta era un secret 
pe care Xtyn insistase să-l păstreze. lar el trebuise să spună minciuna aceea 
fiindcă era convins că discuţia lui cu negustorul avea să ajungă foarte 
curând pe buzele oamenilor din întreaga galaxie. 

— Spune-mi, te rog, ce simţi când îţi atașezi un simbiont? întrebă Arrus. 

— Depinde. Tocmai ăsta e şi farmecul meseriei ăsteia. Uneori trebuie să le 
dau banii înapoi pentru că simbiontul refuză să provoace plăcere. Sau poate 
nu e în stare, cine știe? Am şi clienţi care devin dependenți și mă vizitează 
regulat. Fiecare simte altceva, unii nici nu-și pot defini toate senzațiile. 

— Dar tu? Ai încercat vreunul? 

Darto se încruntă privind fix într-un punct, cu intenţia vădită de a ocoli 
ochii Făurarului. 

— E o lege nescrisă printre negustori. Nu folosim niciodată simbionţi pe 
pielea noastră. 

— Şi atunci de ce am senzaţia că minţi? întrebă tăios Arrus. 


— Pentru că eu nu am respectat regula asta, rosti brusc înseninat Darto. 
Mi-a trecut la un moment dat prin cap că aş putea fi o gazdă ideală. Nu ştiu 
de ce. Iubesc ființele astea atât de mult încât am crezut în tinereţe că am o 
legătură specială cu ele... 

— Ai tăi au aflat şi te-au trimis în armata imperială. 

Darto încuviinţă din cap. 

— Vezi, nu e nevoie să pătrunzi în mintea cuiva pentru a şti genul vostru 
de istorie, perspectiva asta individuală asupra timpului, medită Arrus. 

— Olesia... trei nopţi de dragoste cu Olesia. Asta am simţit când mi-am 
pus simbiontul, continuă Darto ca şi cum nu l-ar fi auzit pe Arrus. 

— Şi de ce eşti atât de înspăimântat? 

— Era sora mea, moartă cu doar un an în urmă. Chiar şi fără bălmăjeala 
asta creștină care pare să se fi împânzit pe toate lumile vechi, lucrul ăsta e 
de natură să te zdruncine. Mai ales când, oricum, ai călcat legile breslei. 

— Nu erai obligat să le spui alor tăi ce-ai visat. 

— Nici n-am spus nimănui până acum. 

— Şi atunci de ce îmi spui mie? 

— Am să-ți explic după ce îţi vei fi ales un simbiont. Dar asta mâine 
dimineaţă. E vremea să dormim. 

A doua zi, Arrus se trezi cu senzația neplăcută că fusese spionat în somn. 
Îşi puse repede mantia şi constată cu neplăcere că abia dacă mai simţea 
pâlpâirea coloniei de ciuperci. Contactul cald al Alaanei care veghea asupra 
lui îl mai linişti însă. leşi din cameră și constată că reședința negustorului 
părea pustie. Se plimbă o vreme prin camere privind la obiecte şi încercând 
să le ghicească utilitatea. Îl găsi pe Darto pe un scaun în faţa terariului cu 
simbionți. 

— Cred că sunt gata, prietene! zise scurt Arrus. 

Fără vorbe, Darto îl invită cu un gest larg să-şi aleagă. 

Înfrânându-și senzaţia de uşoară repulsie, Făurarul băgă mâna adânc în 
terariu şi apucă un simbiont. Când îl scoase, constată că are în mână o 
vietate verzui-violacee care începu brusc să palpite. 

— Nu te speria, îl linişti Darto. Te simte aproape și e neliniștit. Părerea 
mea este să iei altul. În general, mă feresc de asemenea reacţii de 
respingere. 

— Vrei să spui că scârboşenia asta m-a respins? întrebă Arrus neîncrezător. 

Darto ridică din umeri, iar Făurarul aruncă simbiontul la loc în terariu. Pe 
palma dreaptă simţi o furnicătură și constată că pielea îi era iritată. 


— Da, usturimea e inevitabilă, îl linişti Darto. 

A doua oară, Arrus alese un animal portocaliu brăzdat de şuviţe negre. 
Avea trei tentacule ataşate unui corp în formă de pară și nu tresări aproape 
deloc când îl luă în mână. 

— Cred că ăsta e bun, îl încurajă Darto. 

— Şi acum ce trebuie să fac? 

— Aşează-te în patul acela şi ai răbdare un minut. Pregăteşte-te pentru cea 
mai voluptoasă călătorie pe care ai avut-o vreodată. 

— Chiar crezi ceea ce zici? întrebă Arrus uşor amuzat. 

— Nu, zâmbi Darto. Fraza asta intră în preţul pe care o să-l plăteşti la 
sfârşit. 

Arrus simţi o înțepătură scurtă și apoi gândurile începură să i se 
înceţoşeze. 


— Dumnezeul tău e un prost administrator. 

— Nu huli! Nu e numai Dumnezeul meu. El e și în tine, așa cum e și în 
mine. 

— Nu hulesc. Sunt doar obiectiv în privinţa unui eșec. Nu poţi construi 
deopotrivă cetatea pământească şi pe cea cerească lăsând ca lucrurile să 
se învârtă mereu în cerc. 

— Obiectivitatea pe care ţi-o atribui e numai expresia propriei tale 
mărginiri. Cercurile pe care le deslușești sunt de fapt spirale. 


Cei doi quinți nu aveau nevoie de cuvinte. Condiţionarea lor, căpătată 
încă de la primele antrenamente, îi împiedica să fie îngrijoraţi. Maeştrii 
zdrobeau asemenea temeri fiindcă ştiau că ele sunt fundamentul panicii. 
N'Gai Loon spunea mereu că universul era mult prea fragil pentru a îndura 
un quint intrat în panică... 

Gândurile lui Allin Perse și Heyyn Tars convergeau însă spre percepția 
aproape materială a unui conflict iminent. Discuţia cu matca nu decursese 
după cum doriseră. Animalul acela imens, cu care Zuul comunicase prin 
fluierături de neînțeles pentru ei, fusese de neclintit. Nu dorea o alianţă cu 
oamenii, dar era gata să-i accepte pe planeta aceea și să nu le devină 
duşman. Quinţii asistaseră tăcuţi, timp de jumătate de oră, la un șuvoi de 
bălmăjeli de-ale lui Zuul ale căror sensuri, fără a fi clare în totalitate, 
convergeau spre ideea că matca percepea într-un mod aproape traumatic 


unicitatea ei. Le vorbise despre numere și despre dorinţa celor patruzeci şi 
şapte de „părinţi de bahlah", așa cum le spunea Zuul, de a se înmulți fără ca 
acest lucru să însemne competiţia între ei. Matca era conştientă de eșec și 
nu le ascunsese faptul că avea să lase să treacă mult timp până când să dea 
naștere unui individ asemenea ei. 

Prefera să se lase purtată de frenezia pe care i-o provocau posibilităţile 
nenumărate pe care i le oferea lemnul, un material de care nu avusese parte 
pe Z. Și quinţii trebuiau să recunoască, măcar și pentru ei înșiși, că lemnul 
fusese ceea ce lipsise zeților. Cu ajutorul lui reușiseră în doar trei ani să 
clădească una dintre cele mai mari construcţii ale universului cunoscut. 
Impresionantă prin dimensiuni, clădirea avea și o logică străină, o 
arhitectură interioară năucitoare pentru un om pentru că îmbina structuri 
care nu aveau, aparent, nici un sens, propunea soluţii la care inginerii 
pământeni nu se gândiseră nicicând. 

Acum, la întoarcere, Zuul îi conducea pe alte coridoare şi Heyyn Tars se 
trezi gândindu-se că arătarea aceea ciudată se comporta aidoma unui ghid 
într-un muzeu. Dorea să le arate cât mai mult... Să însemne asta însă că vrea 
să-i impresioneze? În lunga lui şedere pe Z, Tars nu văzuse nici un semn de 
lăudăroșenie din partea extratereştrilor. De ce să fi început acum? 

— Nu e drumul pe care am venit, i se adresă Allin Perse lui Zuul, făcându- 
şi tovarășul să tresară. 

— Şi eu mă gândeam la exact același lucru, se grăbi Tars să întărească 
spusele celuilalt. 

— Zuul crezut voi apreciat priveliştea. Data viitoare poate lăudat părinte. 
Discuţie mult ușor atunci. 

— Mi s-a părut mie că vrei să ne impresionezi, izbucni Tars. Trebuia să 
complimentăm matca pentru edificiu? 

— Bun ar fi fost. Asta arătat respect care putut naște alianţă, prietenie. Da, 
da, bun început ar fi fost. 

Tars rememoră în viteză amintirile de pe Z. În nici una însă nu era, fie 
măcar și pentru o clipă, nici un strop de vanitate din partea mătcilor. 

— Toate complimentele conţin în sine un sâmbure de conflict. De ce ar 
vrea părintele tău să îi lăudăm edificiul, din moment ce nu mai există nici 
unul? 

— Tocmai de aia! rosti Zuul cu o intonaţie care îi uimi pe cei doi quinți. 
Tu spus edificiu frumos, noi văzut că războiul nu distrus de tot rasa noastră, 
văzut speranţa... 


— Nici despre speranță nu-mi amintesc să fi vorbit vreodată pe Z, zise 
Perse cu jumătate de gură. 

— Nu vorbit. Dar Z acum departe este. Un părinte, nu patruzeci și şapte. 

— Asta ştim, Zuul... 

— Nu la număr refer eu. Gândire alta. 

— Şi în ce fel diferă gândirea de acum de cea de pe Z? 

Zuul păşi pe poarta imensă a edificiului şi porni spre navetele celorlalți 
doi quinţi care aterizaseră la marginea pădurii. Când soarele albastru al 
planetei îi scăldă trupul într-o lumină care-l făcea să aibă o culoare bizară, 
Zuul se întoarse spre ei: 

— Stăpân aflat că numere nu cel mai important lucru. El acum vrea face 
frate cu copacii. El ca Zuul: văzut altă lumină. Alt soare. Alt culoare. 

— Bine, dar trebuie să-l convingi. V-am arătat arme. Știm să-i învingem 
pe oameni cu doar câteva mii de bahlah... 

Zuul clătină din antene într-un fel pe care quinții învăţaseră să-l plaseze 
undeva între lehamite și inutilitate. Continuară să meargă încet spre 
tovarășii lor, păşind uşor prin vegetaţia pitică. 

— După feţele voastre văd că lucrurile nu au mers tocmai bine, îi 
întâmpină Villerte. 

— Nimeni nu şi-a rostit încă ultimul cuvânt, zise Allin Perse privindu-și 
tovarășul în ochi. 

Tăcerea care se lăsă îl făcu pe Zuul, după câteva secunde de ezitare, să 
înceapă să se retragă înapoi spre edificiu. După câţiva pași se întoarse și 
zise cu glas spart: 

— Mai bine voi mers acolo unde pârjolit lemnele. Dacă părinte schimbat 
planuri, atunci voi acolo găsiţi veți fi. 

Părând că primesc îndemnul arătării ca pe o uşurare, quinții se urcară în 
cele două navete monoloc şi după câteva minute aterizară lângă celelalte, 
formând un pătrat perfect. Îşi instalară repede o construcţie ușoară, glumind 
pe seama neîndemânării lui Villerte care nu reușea să se descurce la 
îmbinări. Abia după ce ajunseră la adăpost de priviri indiscrete, se aşezară 
unul lângă altul. 

— Ce-o să-i spuneţi Alaanei? întrebă, într-un târziu, Villerte. 

— Ştii bine că Alaanei nu poţi să-i descrii o experienţă pe care ai trăit-o. O 
vede pur şi simplu în mintea ta și... 

— lar tu ştii bine că nu la asta mă refeream, îl întrerupse calm Villerte. Ce- 
ai să-i propui? 


— Dar de ce ar trebui să-i propun eu ceva? Ea susţine că e creierul 
misiunii noastre. Să ne dea ea sugestii! încheie Tars pe un ton răstit. 

— Heyyn! nu uita că Alaana, aşa cum e ea, e cea mai bună speranţă a 
ordinului nostru. 

— Speranţă zici? A avut trei ani ca să facă un lucru simplu, pe care 
Maeștrii îl reuşeau în doar trei zile. Încă visez figura surprinsă a copilului 
acela pe care l-am omorât fără să vreau. 

Nici unul dintre ceilalți nu se grăbi să-l contrazică pe Tars. Acceptaseră 
de ceva vreme că tânărul smead pe care-l trimisese Alaana în speranţa că 
era pregătit fusese cel mai tragic eveniment din ultimii ani, după moartea lui 
Kasser. Xtyn şi Alaana reușiseră să modifice mintea unui băiat de pe 
Torodor. În doar câteva luni învățase să se miște la fel de repede ca și 
quinţii, devenind un soldat aproape la fel de bun ca și ei. Alaana dorise însă 
ca o parte din deprinderile de luptă să se formeze în chip natural, prin 
exercițiu și băiatul le fusese la toți elev sârguincios. Tars se apropiase cel 
mai mult de el și nu ascundea că satisfacția pedagogiei aceleia războinice 
era pentru el un sentiment nou, care-l fascina. Din păcate însă, inima 
băiatului explodase pur şi simplu în timpul unui exerciţiu intens de luptă. 
Tars interpretase căderea lui ca pe o eschivă și lansase contraatacul, convins 
fiind că accunul lui se va opri în lama hangerului celuilalt. În loc de asta 
însă, Tars descăpăţânase trupul fără viaţă al elevului său. Au aflat ce se 
întâmplase cu adevărat abia după câteva ore, timp suficient pentru ca în 
sufletul lui Tars să se impregneze o vinovăţie grea. 

— Dar ce au zis când le-ai arătat scutul? îl întrebă Hinnedi pe Perse. Ne- 
am pus atâtea speranţe... 

— Nu au părut impresionați. Deși nu înţeleg ce spune matca, mi s-a părut 
că era mai degrabă fascinată de flăcările care au ţâşnit din podea decât de 
faptul că un bahlah intrase în contact cu acidul nostru fără să păţească ceva. 
Nici promisiunea unor aparate individuale de zbor nu a entuziasmat-o. Dacă 
e să ne luăm după Zuul, ideea unor navete de vânătoare încărcate cu austral 
a tentat-o pentru o clipă. Dar a rămas fermă pe poziţie. Nu vrea să mai 
încheie o alianţă cu noi. 

— De fapt, ca să fim mai preciși, am avut impresia că preferă să se 
comporte ca şi cum rasa umană nici n-ar exista. Nu vrea să ne fie nici 
dușman și nici prieten. Ne-a spus că suspiciunea cu care îl tratăm pe Zuul... 

— Suspiciune care tocmai a dat în clocot, se grăbi Tars să-l întrerupă. 
Gângania aia a folosit cuvântul lemn. De unde putea el să ştie cum spunem 


noi... lemnului? 

— Dar cum ai fi vrut să-i zică? se miră Hinnedi. 

— Nu ştiu, în orice fel, dar numai lemn nu. 

— Heyyn are dreptate, nu văd de unde ar fi putut şti... 

— Bine, dar sunt o mulțime de modalităţi în care ar fi putut afla. Poate că 
le-a povestit cineva pe Z. Poate că au mai întâlnit pe alte planete și au aflat 
cuvântul pe care îl folosim noi, se grăbi Villerte să explice. 

— Poate, poate, poate... se răsti Tars. Și dacă nici una dintre presupunerile 
astea nu e adevărată? 

— Nu înţeleg unde baţi! Vrei să sugerezi că ne citeşte minţile? 

— Nu ştiu nici eu ce vreau să sugerez. Cred pur și simplu că nimeni nu ne 
spune întreg adevărul. Și dacă pe Zuul l-am suspectat întotdeauna, ideea că 
şi Alaana şi Xtyn ne-ar putea înșela... 

— Acum chiar că vorbeşti prostii. 

— Serios? strigă Tars. Dar dacă am fost trimişi aici să murim? Nu s-ar 
rezolva oare în felul ăsta toate problemele din univers? Gândiţi-vă bine. Noi 
suntem tot ceea ce a mai rămas din vechiul Imperiu. Clonele aproape că s- 
au domesticit, planetele-capitală sunt dominate de tot felul de fanatici 
religioși, Kyrallul este pierdut pentru Imperiu. Fără noi cei de aici, lucrurile 
ar fi mult mai simple. Pentru toată lumea. 

Între cei patru se lăsă liniştea. Allin Perse se ridică şi luă dintr-un raft un 
container cu apă. Sorbi adânc și apoi zise: 

— E adevărat ce spui. E atât de limpede că soarta noastră este să murim 
pentru a lăsa să se nască un alt fel de Imperiu, încât nu merită să ne certăm 
din pricina asta. Alaana a eşuat. Nu ne poate fi Maestru, iar nenorocirea asta 
poate constitui în sine un motiv pentru care să ne dorească pieirea. Chiar şi 
povestea asta despre Zuul... E atât de ciudat. O parte a minţii mele înțelege 
că o entitate care ne-ar putea distruge în orice moment alege să nu o facă, 
sperând că ne poate duce spre o direcţie dorită de ea. Dar o altă parte a ceea 
ce sunt mă face să mă îndoiesc profund că în univers poate exista şi o 
asemenea cale. Și, indiferent cât de greu mi-ar fi să recunosc, trebuie să 
accept că dau o importanță mai mare acelei părți care mă face să cred ceea 
ce văd, ceea ce știu că repetă o logică pe care am mai întâlnit-o. 
Dematerializarea lui Zuul n-am văzut-o. Şi nu din vina noastră. E posibil ca 
Xtyn să joace cu noi un joc vechi, acela de a inventa pericole care nu există 
cu adevărat. 


— lar partea cea mai tristă e că, dacă nu o face el, atunci cu siguranţă rolul 
ăsta e interpretat de Zuul. Orice am face, suntem manipulați. 

— Şi chiar nu vedeţi ieșirea din dilema asta? Trebuie să fim noi înşine, 
trebuie să ne alegem ceva în care să credem. lar noi am ales atunci când i- 
am promis lui Kasser că o vom ajuta pe Alaana. Dacă negăm credinţa şi 
alegerea de atunci, putem foarte bine să plecăm chiar acum și să plonjăm în 
soarele ăsta albastru... 

— Pierdem vremea, zise Leka Hinnedi pe un ton sever. Nu știu de ce în 
ultima vreme uităm tot mai des că suntem soldaţi şi că nu e tocmai treaba 
noastră să comentăm ordinele. Chiar dacă ele au fost date de noi înșine. 

— Ai zis o prostie absolută, zâmbi Tars. 

— Da, dar te-am binedispus şi, mai ales, te pot face acum să te gândeşti la 
ceea ce contează cu adevărat. 

— Ce vrei să zici? 

— E limpede din povestirea voastră că matca s-a schimbat, că avem de-a 
face cu o cu totul altfel de creatură. Nu știu dacă Zuul are vreun amestec în 
treaba asta, dar cred că ar fi o copilărie să ne imaginăm că nu va trage 
foloase. Fie că ne ignoră, fie că ne manipulează, arătarea aia e singura în 
măsură să ne spună ce intenţii are „părintele" lui. 

— Asta dacă are vreo intenţie și nu cumva chiar el este acela care 
orchestrează tot ceea ce ni se întâmplă. 

— Dar asta nu are nici o importanţă. Nu am nevoie de Zuul ca să-mi spună 
cum s-a transformat matca aceea. Noi, oamenii, am trecut prin experienţe 
similare. 

— Să nu începi cu istoria. Ţi-am mai spus că pildele vechi nu au uneori 
sens nici când le aplici oamenilor, darămite unor extratereștri, protestă Tars. 

— O să risc o supoziţie, zâmbi Hinnedi. Chiar voi mi-aţi spus că părintele 
vrea să devină stăpânul lemnului. Cât credeţi că va dura până când va 
încerca să secrete viruși care să facă lemnul să crească după voinţa lui? 
Cred că e doar o chestiune de timp... 

— Dar nu văd analogia... 

— Primii fierari. Oamenii au început prin a valorifica fierul meteoriţilor, 
apoi au trecut la minereuri pe care le-au purificat și le-au recombinat. Matca 
se va plictisi să folosească bârne şi scânduri drepte și va încerca să facă 
arborii să ofere încă din start materii prime ceva mai prelucrate. lar până 
atunci, ne putem aștepta şi la o criză a lemnului adecvat pentru ambițiile ei. 
E logic să încerce să modifice structura copacilor. 


— Nu mi se pare chiar atât de logic, dar e greu să combaţi un raționament 
care există tocmai pentru că funcţionează altfel decât logica pământeană, 
zâmbi Tars. 

— Nu crede că suntem chiar atât de deosebiți. Gândeşte-te că matca a 
rămas acum singură. Echilibrul la care a visat s-a rupt. S-ar putea să 
sfârşească prin a deveni o conștiință religioasă, un zeu al propriilor lor 
lucrători. 

— Păi nu e deja? 

— Bahlah nu o adoră, o ascultă doar orbește. 

— Bine, dar e un nonsens, protestă Perse. Cum mă poate adora pe mine 
propriul picior stâng? Zeţii sunt de fapt un singur organism. 

— Nu am pretenţia că sunt foarte coerent. Și nici foarte exact, ridică 
Hinnedi din umeri. Dacă în privința dumnezeirii însă lucrurile sunt destul 
de neclare, cred că e musai să ne lămurim în ce fel cresc copacii. Dacă a 
început să-i modifice, ar trebui să putem vedea primele semne. 

Cei patru pormiră în grup compact spre marginea pădurii. Soarele 
strălucea acum altfel fiindcă era la apus, iar nuanțele lui verzui scăldau 
întregul peisaj, altfel monoton, într-o lumină familiară. Quinţii constatară cu 
uimire că la marginile platoului calcinat pe care-l făcuseră la aterizare 
începuseră să crească un fel de arbuști. Perse găsi repede şi felul în care 
pădurea încerca să-și recapete teritoriul pierdut. Câteva seminţe, impregnate 
de o vitalitate uluitoare, aveau lăstari mici, fără a părea să se hrănească în 
vreun fel din sol. Începură să caute fructe, după ce discutară în 
contradictoriu timp de aproape zece minute. Hinnedi susținea că iarăși caută 
tipare pământene, în timp ce Tars era convins că seminţele nu pot proveni 
decât din fructe. 

Poate că tocmai convingerea aceea îl făcu pe Tars să-i cheme surescitat 
pe ceilalți când privirile îi căzură asupra unui fruct aproape sferic, care 
atârna de o codiţă delicată. Era de un roşu aprins pe partea cu care stătea 
spre soare. Grăbindu-se să-l apuce, Tars își zgârie ușor podul palmei. O 
picătură de sânge se scurse pe o frunză. 

Se întoarseră în tabăra lor provizorie și despicară fructul. Conţinea într- 
adevăr seminţe, ceea ce îl făcu pe Tars să exulte. 

Departe de privirile celor patru quinti, o umbră fugară se strecură până la 
locul de unde Tars culesese fructul. Crenguţa care păstra încă picătura de 
sânge a quintului se desprinse uşor de la locul ei şi dispăru într-un pliu de 


pe abdomenul lui Zuul. Fără să provoace vreun zgomot, extraterestrul se 
furişă apoi spre edificiu. 

Nimic nu e cu adevărat nou. Oamenii nu se vor schimba niciodată. 
Episodul ăsta s-a mai petrecut. 


— Stii unde cred că ai greşit? 

— Luminează-mă! 

— Ai închis oamenii în cușca propriei tale minţi! Ar fi trebuit să-ţi dai 
seama că îl vor atrage și pe Dumnezeu înăuntrul ei. 

— Era o cușcă de dimensiuni colosale... 

— Iar Abația ţi-a demonstrat că Dumnezeul tău nu încape în ea. Era o 
chestiune de timp până când omul avea să-l împărtășească soarta. 

— Nu Omul, ci doar aceia care vor să imite mecanicist chipul şi 
asemănarea Domnului. 

— Aici te înșeli și mai amarnic. Aceia care au dus la saturarea spaţiului 
pe care l-ai lăsat Omului sunt tocmai indivizii care nu au mai semănat cu 
Dumnezeul tău. Ai câteva exemple chiar în proximitatea noastră. 


Descărcarea laser se arcui la doar câţiva centimetri de fruntea Oksanei, 
care se strădui din răsputeri să-și învingă tentaţia de a intra în modul de 
luptă. Se chirci în spatele unui zid pe jumătate dărâmat, întrebându-se cât ar 
fi putut să o ferească acesta în cazul în care ar fi fost atacat cu proiectile 
ceva mai substanţiale decât gloanţele care ricoșau piuind din când în când, 
întrerupând zgomotul aspru, sfârâitor al laserelor. 

— Pleacă de acolo! îi strigă Șestov, care mânuia cu furie un lansator de 
proiectile explozive, supunându-şi adversarii unui tir nemilos, dar destul de 
puţin eficient. Nu ştiu de ce dracu' a fost de acord Johansson să vii cu noi! 
oftă bărbatul cu năduf, aruncându-se pe burtă într-o groapă destul de puţin 
adâncă. 

Oksana se rezemă de pietrele aspre și simţi atingerea lor ascuţită chiar și 
prin tunica groasă. Avuseseră într-adevăr o dispută aprinsă înainte de a fi 
acceptată în misiunea aceea pe Vechea Terra. 

Mai întâi, Durdrin argumentase că este însărcinată şi că lucrul acesta i-ar 
putea afecta în vreun fel capacitatea de a se apăra. Oksana zâmbise și îi 
răspunsese că o femeie însărcinată în doar două luni nu e în nici un caz 
handicapată. În plus, era cunoscut efectul de accelerare a creşterii și a 


maturării pe care microgravitaţia îl avea asupra fetușilor atât de mici. 
Bărbatul trebuise să se recunoască învins, dar găsise imediat un alt 
impediment: Oksana și clona nenăscută a Sfântului Augustin cel Nou erau 
cele mai importante persoane din întreg universul și nu putea accepta nici 
un risc cât de mic în privinţa lor. Femeia îl convinsese însă cu răbdare că 
misiunea lor pe Vechea Terra nu avea cum să se desfăşoare cu succes decât 
dacă ea avea să vorbească personal cu Mariile. Îi descrisese chiar şi cum 
intenționează să le facă să îi pună mâna pe pântec, rugându-le să-și dea 
seama ce şansă minunată ar avea ca, împreună, să educe clona Sfântului 
Augustin, eliberate de canoanele Abației și mai ales de perspectiva jertfei în 
Alambic. Acela avea să fie un copil care să trăiască şi nicidecum să moară 
golit de sânge, jertfit de Abați. 

Durdrin se lăsase destul de greu înduplecat. Şi asta pentru că, deşi se 
temeau să o recunoască unul față de celălalt, în sinea lor vedeau copilul 
acela nenăscut ca pe o cantitate neglijabilă, ca un bun repetabil, ca pe o 
ființă al cărei destin s-ar fi putut să fie legat totuși de jertfa din Alambic. 

Oksana avea însă propriile motive pentru a dori să evadeze vremelnic de 
pe Eck. Spera ca depărtarea ei de furtunile magnetice să-i permită să ia 
legătura cu Alaana. Pruncul care îi creștea în pântec era o problemă mult 
prea complicată ca să o poată rezolva singură și simţea că doreşte să se 
sfătuiască în privinţa lui cu cea care, măcar formal, era şefa Ordinului 
quinţilor, înainte ca ea însăși să se ataşeze de viaţa aceea nouă într-un chip 
care să se poată dovedi păgubos. Durdrin era ambivalent şi ea era sigură că 
îl putea convinge fie să folosească clona pentru a distila viruşii pentru o a 
Doua Însămânţare a lui Negal, fiul lui Xtyn, fie să îl crească alături de Marii 
şi să-l transforme într-un redutabil conducător politic şi militar. Simţea însă 
că decizia aceea era prea importantă ca să o ia singură. În ciuda eforturilor 
sale supraomenești însă, Oksana nu reuşise să intre în contact mental cu 
Alaana în timp ce se afla pe Eck. 

Barna, apărut ca de nicăieri, sări lângă Oksana și îi zâmbi cald. 

— De ce naiba trag în noi? 

— Poate că v-au ţinut minte de data trecută, când aţi fost aici şi aţi furat 
Alambicul... 

— Așa crezi? o privi Barna neîncrezător. Neeee, dădu el a lehamite din 
mână. Cred că s-au prins pur şi simplu ce vrem să facem. 

— Dar noi ştim ce vrem să facem? 


— Ascultă, femeie, miezul unei bătălii nu e un moment tocmai potrivit să 
mă iei cu asemenea întrebări. Eu vă tot zic de ani buni că ideea asta nu e cea 
mai bună cu putinţă, dar acum, că tot am ajuns aici, ar fi bine să le luăm pe 
Marii. Dacă se vor dovedi nefolositoare... 

— Sunt totuși două fiinţe ca şi noi... 

— Aici te înşeli, Oksana. Mariile nu sunt deloc ca şi noi, zâmbi din nou 
Barna şi făcu încă un salt până la adăpostul unui arbust pipernicit. 

Între timp, Şestov reușise să creeze o breșă între apărătorii clădirii și 
soldaţii săi se grăbiră să o lărgească. Ajuns ca prin minune și el într-un fel 
de foişor dezafectat, Barna începuse să-și elimine metodic adversarii. 
Oksana respiră adânc şi se aruncă spre intrarea în clădire. Lovi cu putere 
ușa, care se dădu în lături și se aruncă pe burtă într-un coridor întunecos. 
Trase o rafală scurtă din arma ei uşoară și se ridică imediat. Ascultă cu 
atenţie și realiză că nu se mai auzea nici un zgomot de armă care să vină 
dinăuntru, de parcă apărătorii se deciseseră cu toţii să se predea numai 
fiindcă ea pătrunsese în clădire. 

— Ce naiba se întâmplă? îl auzi lângă ea pe Șestov. 

— Nu ştiu, dar cred că e mai bine să ne grăbim. 

Între timp, toţi ceilalți şase membri ai grupului lor intraseră în hol. 

— Nu-mi place. E prea linişte... Mergeţi afară și păziţi intrarea, zise Barna 
către doi soldaţi, care se grăbiră să iasă din clădire. 

Oksana păşi prudent în lungul coridorului și dădu să deschidă o ușă, când 
auzi un geamăt slab dinspre capătul culoarului. Se grăbi spre uşa din spatele 
căreia i se păruse că aude zgomotul şi îi făcu semn lui Șestov să intre. 
Balamalele zburară în țăndări şi se pomeniră imediat cu toţii într-o cameră 
destul de slab luminată. În centrul încăperii, stăteau pe două scaune Mariile, 
care priveau în jur cu ochi pierduţi... 

— Le-au drogat? întrebă Barna. 

— Cred că mai degrabă sunt într-un fel de stare indusă hipnotic. Se poate 
să fi folosit chiar şi o sondă psi, zise Oksana care le examina repede pe 
femei. Ceea ce nu înţeleg este unde au dispă... 

Femeia nu apucă să își ducă fraza la bun sfârșit. Prin ferestre şi din pereţii 
care se dovediră a fi făcuţi dintr-un placaj subțire, apărură câţiva bărbaţi 
înarmaţi care îi înconjurară instantaneu. Clonele se strânseră lângă Marii, 
încercând să apere bătrânele care păreau însă să nu dea importanţă la nimic 
din ceea ce li se întâmplă. Înainte ca Oksana să poată face ceva, pământenii 
îi executară pe soldaţi, lăsându-i în viață doar pe Oksana, Barna și Şestov. 


Rusul mugi sălbatic şi se aruncă asupra unuia dintre atacatori, dar elanul său 
se frânse înainte de a-și atinge ţinta, când un mâner greu îi explodă în obraz, 
făcându-i pielea să plesnească. 

— Aici, pe Vechea Terra, nu ne plac intruşii, vorbi unul dintre bărbaţi, 
păstrându-și masca neagră care îi acoperea întreaga față, lăsând doar două 
fante înguste pentru ochi. Ne supără mai ales cei care vor să ne răpească 
oaspeţii de seamă. Mariile sânt pentru noi... 

— Ostatici, strigă Barna. Crezi că nu se vede? 

— Mă îndoiesc că intenţiile voastre sunt mai onorabile... 

E o cursă. Vor să te demaște! percepu Oksana vocea Alaanei împreună cu 
un acut sentiment de teamă. Cred că va trebui să îi ucizi pe toți. Nu te grăbi 
însă! Cred că ştiu ce au de gând și până unde au mers cu presupunerile. 
Eck nu mai este acum o destinaţie sigură pentru tine. 

Oksana începu să râdă, făcându-i pe cei doi bărbaţi să amuţească brusc. 

— Nu înţeleg care e rostul mascaradei ăsteia, dar e limpede că sunt supusă 
aici unei farse. Sau poate unei încercări. 

— Să taci, strigă bărbatul mascat. 

— Îhî, îl zeflemisi Oksana. Și dacă tac, asta te face mai credibil? Vorbeşti 
ca unul dintre ai noștri, iar arma aia pe care o fluturi în mână e limpede că a 
fost meşterită pe Eck pentru a merge cu muniţie imperială standard. Barna, 
vreau să-mi explici! Acum! 

Încet! Fii răbdătoare! Nu poate fi atât de simplu! 

Spre marea uimire a Oksanei, Șestov se ridică de jos, tamponându-și 
nervos obrazul. 

— Ai fost mai norocos decât tovarășii noştri. Văd că ei sunt fără suflare, 
arătă furioasă Oksana spre cadavrele soldaților cu care intrase în încăpere. 
Abia aştept să văd ce-o să zică Durdrin... 

— Nimic, şuieră clătinând din cap Șestov, care îi aplică o lovitură 
năprasnică în obraz. 

Oksana îşi folosi toată stăpânirea de sine de care era în stare, încercând să 
îşi convingă creierul să nu intre în modul de luptă. Folosi însă lovitura ca să 
sară în spatele Mariilor, într-un colţ al camerei de unde îi putea privi pe toți. 

— Am să te ucid pentru asta, rânji Oksana. 

— Mda, cam ăsta e şi planul meu, răspunse aproape jovial Șestov. Ştii, 
palma asta e cea mai importantă decizie din a doua mea viaţă... Sunt 
mulțumit însă. Știu că aceia dintre noi care vor ieşi din camera asta vor 
mântui poporul nostru. Într-un fel sau în altul. 


— Nu înţeleg ce vrei de la mine... 

— O să-ţi spunem simplu, interveni Barna. Te suspectăm că eşti spionul 
psiacului la noi pe Eck şi că urzești să ne pierzi pe toți. 

— Dar e stupid. Tocmai am acceptat să... 

— Asta e şi dovada ultimă pentru noi. Speri să ni-l furi pe Mesia și să 
dispari. De aceea am pus la punct capcana asta minunată în care urmează să 
îți pierzi viaţa în mod tragic... Laolaltă cu câţiva fraţi ai noștri ce au ales 
mai mult sau mai puţin în cunoştinţă de cauză să se jertfească pentru a face 
ca totul să pară mai natural. 

— Bine, dar cu ce v-am greşit? Ce anume aveţi împotriva mea? 

Șestov continua să își tamponeze obrazul și de aceea vorbele lui păreau 
înfundate. 

— Mai întâi, nu am înţeles cum s-a făcut de aţi reușit să scăpaţi de atacul 
meduzelor reticulate. Apoi a fost episodul acela de pe Laesia. 

Acolo unde ai reușit să ieși singură din catedrală, deși se părea că 
împotriva ta fusese mobilizată o întreagă armată. Apoi ai evadat, iarăși 
singură!, şi din psiac, deşi toţi cei care povestesc cum a căzut ultimul nostru 
bastion spun că luptele s-au purtat în interior până când Bella a venit cu o 
întreagă flotă, dincolo de care nu ai fi putut trece. 

— Bun. Şi ce e cu asta? Eşti cumva gelos pe capacităţile mele de militar, 
pe... 

— Ca să fiu sincer, sunt doar îngrijorat de norocul tău extraordinar... 

Fii atentă! Amână pe cât posibil violenţa. E în mintea lor ceva mai mult 
decât spun, dar nu îmi dau seama ce anume! 

— Aşa că vrei să mă omori? 

— Da, acceptă senin Barna în locul lui Şestov. Acum că ştim să-l clonăm 
pe Sfântul Augustin cel Nou, vom putea găsi oricând o mamă potrivită 
pentru el. Una de care Durdrin să fie de acord să se despartă, să zicem... la 
naştere. Bietul copilaș ar fi astfel orfan şi Mariile, care se află în puterea 
noastră de ceva vreme, ar avea o cu totul altă misiune în a-l crește... 

Oksana privi în jur în căutarea unui sprijin. Instinctiv îşi puse mâna pe 
pântece. 

— Vezi, arătă Șestov cu capul. Ăsta e exact genul de reacţie pe care nu am 
vrea să-l afișezi. E posibil ca Sfântul nostru să trebuiască să fie supus la 
încercări pe care tu să nu le înţelegi şi să încerci să le zădărniceşti. Nu ne 
permitem să luptăm cu o mamă capabilă să înfrunte singură o întreagă flotă, 
așa cum ai făcut tu pe Kyrall. 


Minte! Nu știu în ce fel. Gândurile îi sunt ascunse, dar sunt sigură că 
minte. Ah, dacă Xtyn ar fi aici şi nu în nenorocita aia de livadă! 

Femeia clătină din cap. 

— Tot nu e de ajuns. Cred că ai și alt motiv. 

— Da, e adevărat... acceptă senin Șestov. Am citit mereu și mereu ceea ce 
ai scris despre regulament și am ajuns la concluzia că ne-ai sabotat în mod 
voit, într-un joc perfid... 

— Dar asta am și dorit. Cu toţii! Să sabotăm regulamentul. 

— Da. Nimeni nu a fost însă la fel de deştept ca tine la vremea aceea. Abia 
acum îmi este clar ce ai făcut. 

— Vorbeşti prostii. Omoară-mă dacă asta crezi că va salva poporul nostru. 
Jignirea cu privire la... 

NU! 

În momentul acela, Oksana lăsă să erupă mânia care se strânsese în ea 
din momentul în care îi spuseseră că doresc să îi omoare copilul. Puse mâna 
pe pumnalul unuia dintre soldați și aproape că tăie în bucăţi trupurile 
atacatorilor ei. Capul lui Barna se rostogoli în colțul din care plecase ea, în 
timp ce un șuvoi gros de sânge năclăi fețele Mariilor, care păreau că nu 
observe însă acest lucru. Femeia ieși pe coridor, scormonind frenetic 
întreaga clădire şi scrutând apoi împrejurimile de la una dintre ferestre. Îşi 
numără victimele cu grijă, ca să se asigure că întâmplarea aceea avea să 
rămână fără martori. Când se întoarse în camera Mariilor, Şestov, unicul 
adversar pe care îl lăsase în viaţă, abia dacă făcuse doi paşi înspre uşă. Îi 
tăie tendoanele de la glezne și de la încheieturile mâinilor, îi aplică o 
lovitură în coaste și abia apoi își opri furia ucigașă. 

NU! Ce-ai făcut! Tocmai asta dorea de la tine! 

— Asta vroiai să afli? întrebă Oksana, ridicând capul imens al lui Șestov. 

Bărbatul rânji şi spuse enigmatic: 

— Nu ai cum să câştigi înfruntarea asta. Indiferent ce faci, vei pierde. 
Durdrin nu o să te creadă niciodată... 

— Lasă asta în seama mea. 

— Nici chiar el nu poate fi atât de orbit, încât să creadă că dintr-o bătălie 
în care am căzut cu toţii te vei întoarce, iarăși, numai tu. Își va da seama că 
eşti quint... 

— Vorbeşti prostii. Cum aș putea fi? Există cinci quinti şi, în plus, eu sunt 
femeie. Mai ţii minte? Acum câteva minute voiai să mă ucizi pentru asta. 

Șestov râse gros. 


— Mor ca un caraghios, dar îmi merit soarta. Cale de două vieţi am căutat 
o lume în care să pot dovedi ceea ce cred. Iar acum mor fiindcă am crezut în 
ceva ce nu poate fi demonstrat. Unii ar zice că am trăit degeaba... 

— E un epitaf excelent, auzi Oksana vocea lui Airam. Scurtează-i 
chinurile, fetiţo! 

Tonul poruncitor al vocii, dar și căldura cu care i se adresase o făcură pe 
Oksana să-și înfigă scurt cuțitul în ochiul stâng al lui Şestov. Lăsă pumnalul 
acolo, înțepenindu-l pe soldatul de care se temuse o galaxie întreagă într-o 
clădire anonimă de pe Vechea Terra și simțind că întregeşte un destin care 
se întindea pe câteva zeci de generații. 

Oksana se lăsă să cadă pe podeaua mânjită de sânge și începu să plângă. 
Pentru o vreme ignoră insistenţele Alaanei care o chema pe Kyrall, dar şi 
bolboroselile Mariilor care începuseră să se răstească una la alta în 
încercarea de a se dezlega de pe scaunele pe care stătuseră. O luară apoi pe 
Oksana și o duseră până la navetă, acolo unde pilotul le întrebă surescitat 
unde sunt ceilalți. 

— Au căzut toţi. Numai noi am mai rămas, spusese Maria, poruncindu-i 
apoi să decoleze cât mai degrabă. 

Mi-e teamă că nu mai e mare lucru de făcut, auzi Oksana vocea lui Xtyn. 
În câteva săptămâni identitatea ta va fi dezvăluită tuturor. Aşa cum îi ştiu 
pe Sestov și pe Barna, probabil că au și alte măsuri de siguranţă. Moartea 
lor nu are nici un sens dacă tot planul lor trebuia să se desfășoare pe 
Vechea Terra. 

— Dar cum m-au descoperit? 

E vina mea şi a nenorocitei ăleia de planete pe care v-aţi ascuns. Ar fi 
trebuit să-mi dau seama că încep să creadă, să se transforme. Tocmai de 
aceea trebuie să mergi înapoi acolo și să te asiguri că, dacă vor izbucni 
violențele, nici unul dintre ei nu o să rămână în viaţă. 


— Și eu am fost sedus odinioară de simetria maniheismului. Viaţa mi-a 
arătat apoi cât de mult m-am înşelat. 

— Ce păcat însă că nu ai avut curaj să admiri felul minunat în care 
structurile omenești se organizează chiar şi în lipsa oricărui punct de 
simetrie. 

— Și cum poate fi deosebită de haos o asemenea organizare? 

— Ai să râzi... 


— Probabil... 
— Crezând în om şi nu în Dumnezeul lui. 


Ca întotdeauna când dorea să se liniştească, Xtyn se refugia în fosta lui 
chilie din peștera tribului Omenori. Ştia că vine acolo în căutarea vocii ly a 
tribului său, atât de estompate acum, dar despre care ajunsese să creadă că 
poate fi singura alinare pentru chinurile la care îl supunea războiul ce se 
petrecea adesea în mintea sa. Nucleul care îl întrupa pe Sfântul Augustin din 
Hippona şi convingerile lui Augustin Bloose se luptau mereu în 
subconştientul lui, punând sub semnul întrebării toate deciziile pe care le 
lua, toate vorbele pe care le rostea. Nu se îndoia de faptul că era încă 
stăpânul propriilor acţiuni, dar, de fiecare dată când lua câte o decizie 
delicată, îşi simţea mintea fierbând de argumente pro și contra, totul într-un 
tumult care sfârșea prin a-l obosi peste măsură. 

Era imposibil de descris în cuvinte ceea ce i se petrecea în minte, 
conflictul dintre cei doi Augustin. Când se plânsese lui Arrus că se simte 
extrem de obosit și de temător, Făurarul pătrunsese în mintea lui și îl privise 
apoi extrem de îngrijorat. 

— Nu seamănă cu nimic din ce am mai văzut. E ca şi cum mintea ta s-ar fi 
transformat în patru castele distincte, legate între ele prin căi care sfidează 
logica... Era să mă rătăcesc. Ei trăiesc în mintea ta, Xtyn. Desigur, nimeni 
nu poate estompa vocea ta, dar amintirile lor o alterează ades. 

Fusese nevoie de câteva săptămâni până când Arrus să-și dea seama și 
cum putea scăpa de chinuri. 

— O viziune? întrebase Xtyn. Nu înţeleg. 

Sperase atunci ca Făurarul să nu-și dea seama că minte. Şi Alaana îi 
sugerase același lucru, iar dacă părerile lor coincideau, s-ar fi simţit cu mult 
mai liniștit. 

— Da. O întruchipare ca pe câmpul de luptă. Imaginează-ţi două personaje 
care se ceartă independent de mintea ta. Poate că în felul ăsta vei mai 
consuma o parte din conflictul care te macină. 

Intuiţia lui Arrus funcţionase și Xtyn reuşise pentru o vreme să se 
transforme în spectator, în timp ce două părți simetrice ale propriului eu se 
luptau pe chestiuni ideologice pe care aproape că nici nu le înţelegea fără să 
facă apel la amintirile vreunuia dintre cei doi Augustin. Cu timpul, învățase 
să caute vocea ly, care reușea odinioară să estompeze vacarmul din propria 
minte așa încât corăbiile gândurilor lui, ale lui Xtyn, să-și poată desface 


pânzele şi să plutească în voie. Uneori, în asemenea croaziere, întrezărea 
faţa quintului, a lui Rimio, care îi zâmbea stins, ca dintr-un tablou vechi. 

În ultimele luni însă vocea ly abia dacă se mai auzea și trebuise să 
recurgă la soluţia sugerată de Alaana, aceea a viziunii unei mantii shu. 
Plecarea lui Arrus fusese resimţită din plin de supraviețuitorii Omenori, care 
încercau cu disperare să existe și ca entități individuale, ferindu-se deliberat 
de vocea ly și lăsându-și mantiile shu acasă în timp ce ieșeau să își vadă de 
treburi. Învăţau cu toţii, în încercarea de a deveni operatori în psiac, dar 
pentru a putea transmite fidel gândurile, kyrallienii ar fi trebuit să cunoască 
o mulțime de lucruri care le fuseseră străine până atunci. 

Xtyn îşi trase gluga pe frunte, căutând ceva alinare într-o detaşare de 
gâlceava care se stârnise în mintea lui. Cea mai frustrantă parte a stării în 
care se cufunda din ce în ce mai des nu era însă neliniştea şi războiul 
autofag pe care îl ducea mintea lui, ci imposibilitatea de a-i pune pe cei doi 
Augustin la muncă în folosul lui. Ei refuzau cu obstinaţie să se pronunțe în 
problemele de zi cu zi, preferând să-și ducă lupta deșartă pe tărâmul ideilor. 

Exista cel puţin o chestiune în care ar fi avut nevoie de părerea unor 
oameni atât de înţelepţi, de filtrarea realităţii prin experienţa lor. Văzuse de 
nenumărate ori înregistrarea pe care Assan Tres, biologul care crease 
întreaga faună a Kyrallului, o lăsase la bordul navei. Se pomenea acolo de o 
armă cu efect întârziat, de o forță care avea să schimbe esența crudă a 
ecologiei kyralliene. La fel de bine, ar fi putut fi vorba de un dar, de 
izbăvire... Xtyn nu avea nici cea mai mică idee la ce ar fi trebuit să se 
aştepte din partea unei asemenea minţi și era convins că, dacă ar fi reușit să 
îi convingă pe cei doi Augustin să examineze această chestiune, o mare 
parte din misterul ei s-ar fi dezlegat. Deşi nu erau decât părţi ale minţii sale, 
cei doi refuzau suveran însă să se aplece asupra unor asemenea chestiuni, pe 
care le considerau profane. 

Zgomotul gâlcevii era de atât de asurzitor, încât Xtyn se concentră asupra 
viziunii sale şi se imagină în poiana cu patru lespezi de piatră, stând așezat 
între cei doi Augustin. 

— I-ai prigonit degeaba pe greci! Fi aveau dreptate. Credinţa lor în 
raţiunea omului şi în capacitatea lui de autoguvernare dreaptă nu a fost 
naivă, așa cum ai scris cu perfidie. 

— N-ai să mă convingi niciodată de contrariu. Natura omului e păcătoasă. 
A demonstrat-o Adam... 


— Chiar presupunând că Adam ăsta e mai mult decât un ţăran amator de 
mere și tot nu ai dreptul să arunci o asemenea judecată asupra întregii 
omeniri... la-mă pe mine! Mă poţi vedea până la ultima mea fărâmă. Cu ce 
am păcătuit? 

— Eşti necredincios. 

— Iar tu te roteşti într-un cerc vicios. Pretinzi că sunt păcătos fiindcă nu 
cred că sunt păcătos. Dar lasă-mă pe mine și uită-te la statul pe care l-ai 
croit şi pe care l-au urmat timp de 17 secole. 

— Ce e cu el? 

— Ai insistat să nu fie o teocraţie, ai insistat ca învăţăturile creştine să fie 
doar nucleul orânduirii statale. Și, procedând astfel, ai pus asupra noastră o 
povară care era cât pe ce să ne distrugă, dacă n-am fi descoperit la vreme 
calea spre Marele Exod, calea stelelor. 

— Nu ai dreptate și ești pătimaș. Perspectiva ta e îngustă. Am spus 
dintotdeauna că, într-un stat, cârmuirea trebuie instituită cu încuviinţare 
divină, dar asta nu înseamnă că, supunându-se ei, omul își va afla 
mântuirea. Cetatea lui Dumnezeu e o altfel de ţintă. 

— Pătimaş zici? Îndrăzneşti să spui asta chiar şi după ce-ţi sunt accesibile 
memoriile mele? Chiar nu vrei să recunoști că, atunci când au plecat spre 
Ierusalim, oștenii mei erau singura forță raţională a lumii? Toţi învăţaseră să 
folosească slăbiciunea fundamentală pe care o sădisei în noi. Nu aveam 
voie să-i ucidem pe cei care ne ucideau la rându-le. Fuga asta către o 
superioritate care doar pe tine te-a sedus a fost cea mai mare farsă a istoriei, 
fiindcă a deschis calea largă a manipulărilor. Unii au învăţat să ne speculeze 
o vinovăţie tot de ei inventată, iar alții, pe un cu totul alt nivel, ne omorau 
copiii în școli fiindcă știau că suntem incapabili să le mai aplicăm legea 
Talionului. Asta era lumea pe care am cunoscut-o eu, lumea pe care eram 
hotărât să o schimb... 

— Nu mă poţi face pe mine vinovat. Îmi dai o importanţă prea mare! Ca 
să nu mai vorbim că-ți pot răstălmăci oricând vorbele. Eraţi ceea ce erați 
fiindcă încetaserăţi să credeţi. Otrăviţi de Satana propriei nepăsări, nu aţi 
mai crezut în lisus și atunci ați devenit vulnerabili. 

— Se poate să ai dreptate. Dar nici tu şi nici lisus nu aţi putut spulbera 
definitiv mituri infinit mai vechi: onoare militară, libertate, dreptate, 
impresia că vocea ta contează în cetate... Pentru toate astea statul tău nu 
avea răspunsuri şi nu e vina noastră că le-am căutat. Dar nu ăsta a fost cel 


mai mare păcat al tău. Acum că-ți ştiu tinereţea, înţeleg care resorturi ale 
minții tale au acţionat atunci când aţi înstăpânit cea mai mare greşeală... 

— N-a fost nicidecum o eroare. Poate doar sacrificiu... 

— A-i pune pe oameni să creeze purtând în spinare povara ipoteticului 
păcat care înconjoară cel mai sublim dintre aspectele creaţiei e o cruzime 
fără margini. Aţi îngropat adânc sub dogme și tăișuri de spadă adorația 
principiilor fertilităţii. Aţi transformat femeia într-un obiect al păcatului, 
într-un perpetuu receptacul magnetic al pierzaniei. 

— Ce vrei să spui? 

— Că încet-încet, mai-marii statelor noastre au luat chipul călugărilor 
creştini, negând sau lăsând sub umbra păcatului principiul feminin, acela 
care dă. Ne-am trezit într-o lume cu state-bărbaţi în care războiul, esenţa 
violatoare, era principiul fundamental al existenţei. Nu ai trăit vremurile 
mele, nu ai văzut oraşe atacate cu bombe atomice în numele unui 
conducător mort cu sute de ani în urmă. Nu ai văzut soldaţii care împușcau 
fetițe în cap, nu ai văzut Ierusalimul devenit un trepied al morţii, în care 
violenţa năștea violenţă... Și toate astea fiindcă nu ai avut încredere în om, 
fiindcă ne-ai judecat pe toţi după propriile slăbiciuni. 

— Nu ai deloc dreptate. Multe dintre învăţăturile mele au fost pervertite, 
iar credinţa în lisus şi în jertfa lui nu pot fi înţelese decât dacă acceptăm și 
lipsa noastră de curăţenie. Cu toții suntem păcătoşi și trebuie să ne căutăm 
calea spre mântuire. 

— Și chiar nu vezi că a pune o întreagă societate sub semnul iertării îi 
condamnă pe oamenii aceia la a fi sclavii altora? 

— Ai cui? 

— De pildă, ai unora destul de hoţi pentru a inventa o religie a vinei 
perpetue, ai unora destul de frumoși pentru a inventa o religie a meditaţiei şi 
a găsirii scânteii de dumnezeire în fiecare dintre indivizi! 

— Nu, nu cred asta, fiindcă numai disciplina acceptării unui asemenea 
păcat originar putea servi progresului. 

— Asta e altă idee pe care ai furat-o de la greci! 

— Ba nu e adevărat. Grecii credeau că progresul e arta desăvârșirii de 
sine. Eu v-am dat o viziune mai largă, în care societatea umană se 
desăvârşeşte pe ea însăși, în care cunoașterea e un dat. Fără viziunea mea, 
ştiinţa nu ar fi progresat nicicând! Îmi tot vorbeşti de statele croite după 
învăţăturile mele. Dar de ce nu vorbeşti despre ceea ce s-a întâmplat după 
Exod? Știm din amintirile prietenului nostru Vassur că omenirea s-a întins 


ca un balon, pierzându-și din concreteţe, uitând să descopere, legănându-se 
în nimicnicia de a trăi fără ţel. Exoneraţi de păcatul originar, oamenii nu au 
mai fost în stare să găsească în ei resursele pentru a face cunoașterea să 
avanseze cu aceeaşi vigoare. Culmea e că singura entitate capabilă de un 
asemenea lucru a fost Abația, creaţia ta. Ce recunoaștere mai mare a 
meritelor mele poate exista în afara faptului că tu, cel mai mare adversar al 
meu, ai pus sentimentul religios drept motor al dezvoltării planului Abației? 
Indiferent cât ne place să credem contrariul, esența umană nu s-a schimbat 
şi nu se va schimba nicicând. Ea e cuprinsă în chipul şi asemănarea 
Domnului nostru. 

— Stagnarea de care vorbeşti corespunde mai degrabă acumulării unor 
presiuni care au explodat odată cu războiul stârnit de oamenii mei. 
Parcurgând treptele cunoaşterii, siliți de tine să urce pe o scară către cer, 
oamenii au ajuns să fie egalii Dumnezeului tău. În vremea mea, cu un 
singur gest se puteau realiza lucruri pe care tu nici acum nu le-ai deosebi de 
un miracol divin. lar Abația a demonstrat, dacă mai era nevoie, că și ultimul 
cotlon în care se pitise Dumnezeul tău e accesibil omului: clonând oameni 
şi retrezindu-le amintirile... 

— Acela e principiul străin! Vrei să spui că Dumnezeu și-a atins 
nemărginirea atunci când fiul lui a devenit capabil să facă tot ceea ce era El 
în stare? Dar ungherul ăla de care vorbeşti n-ar fi fost niciodată accesibil în 
lipsa unui principiu străin, pe care îl cunoşti extrem de bine. Dumnezeul 
meu nu și-a atins nemărginirea, ci pur şi simplu a fost închis într-o cușcă de 
cineva mai puternic. 

— Mai puternic? 

— Într-un singur loc ai avut dreptate: menirea ultimă a omului e aceea de 
a-l sluji pe Domnul-Dumnezeul lui în Armaghedon. În loc să-i fiți însă 
sprijin, voi L-aţi trădat. 

Xtyn se ridică de pe bolovanul pe care stătuse tăcut până atunci şi începu 
să urle întâi cu glasul său, apoi mai tare, asurzitor, până când zgomotul 
căpătă consistenţa unor pumnale. Speriaţi, cei doi Augustin se uitară spre el. 

— Ce s-a întâmplat, tinere? întrebă Augustin Bloose. 

— M-am săturat de pălăvrăgeala voastră. Vreau să-mi răspundeţi la 
întrebarea pe care v-o pun de atâta vreme. 

Sfântul Augustin flutură a lehamite din mână, îl privi cu subînţeles pe 
Bloose și întrebă rar: 


— Vrei să ştii ce fel de capcană ar fi putut întinde Assan Tres stăpânilor 
Kyrallului, adică Frontului Adevăratei Biserici? 

Xtyn aprobă din cap, neîndrăznind să spere că va obţine un răspuns. 

— Mă miră, tinere, incapacitatea ta de a sesiza lucrurile esenţiale. O să-ţi 
spun doar atât: minţile mici acţionează întotdeauna la fel. Uită-te la Bloose 
şi o să înţelegi. 

— Ce vrei să zici? 

— Băiete, interveni Sfântul Augustin cel Nou, moșneagul vrea să spună, în 
felul lui alambicat, că Assan Tres a făcut în așa fel încât stăpânii Kyrallului 
să nu capete prozeliţi ai unei religii existente, ci mai degrabă o entitate care 
să se apropie de dumnezeire. Cam aşa ceva am încercat şi eu cu Abația. 

— De ce? 

— Se pare că ambii neghiobi au vrut să se răzbune pe religie, hohoti 
Sfântul Augustin. Şi au găsit același mod. Nu oșteni ai Domnului, ci un 
Domn fără oșteni. Cum îţi spuneam, mințile mici funcţionează la fel. 

— Vrei să spui că mă pot aştepta ca pe Kyrall să apară un fel de 
Dumnezeu? 

— Probabil că a apărut deja şi, fără s-o ştii, îţi e sortit să îi fii fiu, zâmbi 
cald Bloose. 

Xtyn avu nevoie de toată stăpânirea de sine pe care reușea să o adune din 
străfundurile minţii lui sparte în cioburi. Povara unui asemenea gând era 
colosală. 


— Te înșeli. Timpul nu are nici o relevanță decât dacă e completat de 
prezenţa gândirii umane. 

— Asemenea verdicte trebuie demonstrate, nu doar afirmate. 

— Fie. Uite, am aflat de curând ceea ce spunea, cu vreo șase sute de ani 
înainte ca eu să mă nasc, un învăţat chinez. „Plasa serveşte la prins 
peștele. Odată peştele prins, cine se mai gândește la plasă? Capcana 
folosește la prins iepuri. Odată iepurele prins, cine se mai gândește la 
capcană? Cuvintele folosesc la prins idei. Ce mult mi-aş dori să vorbesc cu 
cineva care nu se mai gândește la cuvinte!" 

— Și ce legătură are asta cu timpul? 

— Eu aş mai fi adăugat ceva. Biserica e un loc în care îl găsești pe 
Dumnezeu. Dar odată ce vorbeşti cu EI, la ce-ţi mai trebuie biserică? Ce 
mult mi-ar plăcea să fiu printre cei care au uitat deja rostul bisericii! Nu 


mă născusem însă pe atunci. De aceea îţi spun că numai comparând 
distanţa între credinţă şi idee ai măsura adevărată a trecerii timpului. 


Dezamăgire. 

Asta era ceea ce încerca Arrus, care, imediat după ce simţise înțepătura 
delicată a simbiontului, se trezise transportat într-o livadă de arbori negri. 
Stătea întins în iarba pitică privind în sus, spre cerul verzui al Kyrallului. Cu 
mâna stângă atingea coapsa goală a unei femei care era și ea lungită, lângă 
el. Se ridică într-un cot și o privi. Era tânără, cu trăsături perfecte, dar 
străine. Nu era kyralliană. Examinându-și pentru un moment gândurile, 
Arrus realiză că o iubea pe femeia aceea într-un fel pe care nu-l mai 
experimentase cu nici una dintre semenele cărora le făcuse fii. Căută în 
zadar vocea ly, a tribului său. Nu o găsi niciunde, nici măcar în cele mai 
ascunse unghere ale minții. 

Cuprins de panică, se ridică în picioare, bâjbâind zadamic după mantia 
shu. Nu o avea și nici nu o zărea abandonată în apropiere. Mintea îi 
aparţinea numai lui și asta îl înspăimânta. 

Negustorul îi promisese senzaţii deosebite, plăceri nemaiîntâlnite și, în 
loc de asta, era singur în mintea sa, asaltat de un sentiment plăcut dar străin, 
dulce dar înfricoşător prin forţa lui. O iubea pe femeia aceea într-un fel 
bizar. Constată cu uimire că e gata să înșele şi chiar să ucidă pentru ea. Asta 
nu era o iubire kyralliană. 

Îi era ruşine de propriile gânduri. Simţea o căldură chinuitoare în vintre şi 
prin faţa ochilor îi fulgeră pentru o clipă viziunea a două trupuri goale, 
înlănţuite într-o îmbrățișare mușcată. Nu era nevoie ca imaginea aceea să 
persiste prea mult. Plăcerea vinovată pe care o simţea demonstra fărâmei de 
rațiune obiectivă care mai rămăsese în mintea lui că el e cel care își posedă 
iubita. 

Obscenitatea aceea era de neînchipuit pe Kyrall, acolo unde cuplurile nu 
ofereau celorlalți, vocii ly, asemenea spectacole. Nu-și amintea ca dorinţe 
asemănătoare celor pe care le regăsea în propria minte să fi răzbătut 
vreodată de la el sau de la alții. Vocea ly însemna linişte, disciplină, control, 
cunoaștere exactă a ceea ce erau iubirea carnală și rostul ei profund. Trăirile 
năvalnice, de felul celor pe care le resimțea acum, erau tot ceea ce putea fi 
mai rău pentru că subminau unitatea mentală a tribului. Arrus nu reușise să 
se elibereze total de rigorile veghii pentru rand, structura din care generaţii 
întregi de strămoși luptaseră cu animalele telepate ale Kyrallului. Îşi 


reprima emoţiile, aşa cum fusese învăţat să o facă atunci când era de veghe. 
Randul zăcea nefolosit acum dar, în loc să îl elibereze, acest lucru îl făcuse 
să îşi reprime și mai mult sentimentele, încercând să își păstreze un mod 
kyrallian de gândire. lar acum mintea lui era o furtună de dorinţe și 
slăbiciuni. Și pentru toate astea îi era rușine. Știa că nu e nimeni să-l vadă, 
ştia că trăirile îi sunt induse de simbiont, dar ceea ce simţea îi dezvăluia o 
parte a minţii sale despre care nu bănuise niciodată că ar putea exista. Ceea 
ce pentru oameni era plăcere, pentru el era dezgust și dezamăgire. 

Păși către un copac şi rămase înmărmurit. În loc de fructe negre, pe 
crengi se odihneau roade exotice, de felul celor venite de pe Planetele 
Agricole. Nările îi fremătară şi simţi mirosul divin a ceea ce învățase să 
aprecieze în ultimii ani: carnea friptă. Un copac de alături avea în loc de 
fructe bucăţi aburinde de carne, aromate cu ierburi necunoscute, dar care îi 
alintau mirosul. Își înfipse hulpav dinţii într-o asemenea bucată de carne și 
se simţi ceva mai bine. Acceptase demult față de el însuși că-i plăcea hrana 
oamenilor, iar regimul pe care şi-l impusese în ultimul an, bazat numai pe 
fructe negre, era mai degrabă un exercițiu de voinţă. Se consolă cu gândul 
că slăbiciunea pentru mâncare era cu mult mai puțin murdară decât cea 
pentru carnea femeii care continua să doarmă câțiva pași mai departe. 

Se așeză la rădăcina unui copac şi încercă să-l cheme pe Xtyn în 
gândurile sale. Toate ferestrele minţii îi erau însă scăldate într-o lumină 
orbitoare, dincolo de care nu putea trece. Era singur, cu adevărat singur, aşa 
cum nu fusese niciodată. Asta să fie suprema plăcere pentru el? Arrus 
medită adânc asupra acestei întrebări. În fond, despre limitele însingurării 
vroia să povestească întregului univers. Era acum precum oricare alt 
cetăţean al galaxiei şi se simţea stingher în propria minte, păşea insignifiant 
prin castelul conștientei sale, iar ecoul se auzea sinistru. Realiză abia într-un 
târziu cât de bine se simţea pe Kyrall, alături de ai săi. 

Și ca şi cum iluminarea aceea a dragostei de a fi ceea ce este ar fi avut 
puterea de a transforma visul, Arrus se trezi luptând. Decorul se schimbase 
brusc. Era în casa neguțătorului, atacat de o ceată de oameni care lansau 
spre el proiectile. Disperat, îl căută pe Xtyn în mintea lui, dar contactul cu 
preotul tribului său i se refuză brutal. Se văzu în schimb pe el însuși 
începând să se miște precum un quint. Apucă o sabie ornamentală dintr-o 
panoplie și începu să-şi croiască drum printre atacatori. Deși nu avea de 
unde să știe cu siguranță, avea impresia că mișcările lui erau chiar mai 
rapide decât cele ale unui quint. Reuşi să-i elimine pe toţi și ieşi în ceea ce 


părea a fi o grădină. Avu chiar timp să savureze imaginea împietrită a altor 
atacatori care, deşi se mișcau pe cât de repede puteau, îi păreau ca nişte 
statui de lut. 

Dădu să fugă, dar îşi aduse aminte de negustor și de simbionţii săi. 
Decise să exploreze pe deplin forța viziunii aceleia şi să înţeleagă cum era 
să fii quint. Era conştient că nu-și dorise niciodată astfel de puteri şi nu 
înțelegea de ce alesese simbiontul să-i bucure mintea cu un asemenea vis. 
Poate că era frenezia bătăliei, poate că-şi dorise dintotdeauna să fie capabil 
să lupte și altfel decât cu forța gândului, dar nu ca un quint... Arrus își 
alungă din minte aceste întrebări şi pătrunse din nou în casă. 

Îl găsi pe Darto încremenit în fugă. Ținea în mâini câţiva simbionţi și se 
îndrepta spre ceea ce părea a fi un coridor secret. Arrus se învârti de câteva 
ori nedumerit în jurul lui și aproape că se dezechilibră, fiind cât pe ce să 
alunece pe pardoseala mânjită cu sânge. 

Privirile îi fură atrase brusc de un cadran. Ştia ce reprezintă: un 
instrument de măsură a timpului. Îl remarcase şi în seara în care ajunsese în 
casa lui Darto. Pradă unei presimţiri sumbre, Arrus se îndreptă spre locul în 
care ar fi trebuit să se vadă pe el însuşi. Fotoliul era gol și, deşi asta putea să 
nu însemne absolut nimic, decise că, într-un fel sau în altul, devenise quint 
şi fără ajutorul lui Xtyn și că teatrul de bătaie nu era o închipuire, ci 
realitatea. 

Mişcându-se repede chiar și după standardele quinților, Arrus se năpusti 
înainte, pe coridorul spre care părea că se îndreaptă Darto. Spulberă o ușă 
lovind-o cu piciorul şi îi trebui aproape o secundă, judecată după ritmul 
normal de curgere a timpului, pentru a face lumină în ceea ce se dovedi a fi 
un hangar, în mijlocul căruia se vedea o mică navetă spaţială. Se întoarse în 
fugă, îl luă pe Darto pe umăr şi-l aruncă în navă, şi apoi începu să care cu 
mâinile goale simbionţi din terariu, pe care îi aruncă peste negustor a cărui 
față trăda o uimire fără seamăn. Când mai avea unul sau două drumuri de 
făcut, privirea îi fu atrasă de un container destul de mare care pătrunsese 
printr-una din ferestre și nu atinsese încă podeaua. Se apropie de el şi văzu 
că e un obiect tehnologic. Realiză imediat că, indiferent ce va fi fost, e 
probabil să explodeze şi încercă să-l arunce înapoi înspre atacatori. 

Spre marea lui uimire, Arrus constată că, deşi containerul părea că 
pluteşte în aer, el nu-l putea urni. Pierdu timp preţios încercând să-și dea 
seama de ce şi realiză abia într-un târziu că, deși quinții se puteau mișca 
extrem de repede, forța lor rămânea cea a unui om obișnuit și de aceea îi era 


imposibil să învingă inerția dispozitivului exploziv aruncat pe geam și să îl 
propulseze cu impulsul propriei sale viteze de mișcare. Renunţă la planul 
său, îşi încărcă mâinile cu simbionţi şi se aruncă în navă. Între timp, Darto 
întinsese mâna spre un instrument de comandă pe care Arrus îl privi 
neajutorat. Îşi aminti ca prin ceață că și pilotul care îl adusese folosea ceva 
asemănător şi apăsă repede pe cel mai mare dintre butoane. 

Nava era construită după standarde umane, iar decolarea dură o 
eternitate. Unda de şoc a exploziei pe care Arrus o bănui a fi fost pricinuită 
de, containerul acela ciudat îi ajută însă și micul vehicul spaţial acceleră, 
ieșind în doar câteva minute din atmosfera planetei Alderbaraan. 

Cu mintea conectată încă la viteza de reacție a unui quint, Arrus petrecu 
o eternitate până când îşi dădu seama că trebuie să caute simbiontul cel nou. 
Îl găsi sub forma unei umflături pe piept, îşi desfăcu tunica şi cu o singură 
mișcare dezlipi animalul care părea a fi refăcut. 

Ca şi cum ar fi dat semnalul unui cataclism, mintea lui Arrus se trezi 
asaltată de zgomote, mirosuri şi mai ales de durere. Piciorul stâng îi pulsa 
chinuitor. Privi spre el și văzu o rană prelungă, din care se vedea mușchiul. 

Realiză abia într-un târziu că Darto îl privea cu ochi măriți de groază: 

— Nu se poate aşa ceva. Nimeni nu s-a trezit de bună voie... 

Arrus se încruntă. 

— Nimeni? 

Darto înghiți cu greu şi continuă să se bâlbâie: 

— Niciodată, n-am auzit... de altfel e şi imposibil... 

— Calmează-te, omule! Nu înţeleg nimic din ce spui. Cu un gest scurt, 
Darto îi făcu semn să îl lase la comenzi și nava spaţială porni înapoi spre 
Alderbaraan. 

— Văd că nu ne îndreptăm spre casă. 

— Care casă? Tocmai a sărit în aer. Și nu mi-e clar cine a făcut-o... 

— Oamenii ăia care te atacau... 

— Se întâmplă ceva ciudat. Reşedinţele negustorilor sunt autonome prin 
lege, nu cred că... dar ce contează, hai să mergem într-un loc sigur. S-ar 
putea să ai nevoie de îngrijiri. Știu pe cineva care ne-ar putea ajuta. 

Nava reintră în atmosferă şi pluti aproape o oră deasupra unui ocean roșu, 
nesfârşit. În timpul călătoriei, Darto îi povesti ceea ce se întâmplase. Sau, 
cel puţin, ceea ce văzuse el. 

Arrus se afla de câteva ore în transa indusă de simbiont când, la poarta 
proprietăţii lui Darto, au apărut câţiva polițiști locali însoţiţi de o gloată 


numeroasă, formată din oameni care locuiau în jurul parcului. Ei au cerut 
să-i vorbească lui Darto în legătură cu un presupus spion. Paznicii au 
încercat să-i rețină invocând caracterul inviolabil al proprietăţilor unde se 
făcea negoţ cu simbionţi. Atunci poliţiştii au spus că legea aceea fusese 
schimbată de curând de un comitet ecleziastic revoluționar, care tocmai 
preluase puterea pe Alderbaraan. 

— Comitet ecleziastic revoluţionar? întrebă mirat Arrus. 

— Da. Nu ştiu nici eu mai multe, dar se pare că în numele lui mi-au fost 
ucise gărzile și dacă nu ai fi revenit la viaţă într-un chip atât de misterios, 
probabil că am fi fost amândoi morţi. 

— De ce zici misterios? 

— Fiindcă nimeni nu a format un simbiont la fel de repede ca tine. În plus, 
deşi pe unii clienţi trebuie să-i legăm de paturi fiindcă se zbat necontrolat, 
nici unul dintre ei nu a dat vreodată semne că-și poate coordona mișcările 
atâta vreme cât are un simbiont atașat. Chiar așa, ce te-a trezit? 

Arrus gândi o clipă și apoi zise clătinând din cap: 

— Nu ştiu. Pur şi simplu m-am pomenit că înșfac o sabie din panoplia ta şi 
că încep să-i omor, mișcându-mă precum un quint. 

— Poate că legenda aia... 

— Crezi că e adevărată? întrebă Arrus, scărpinându-și bărbia. Să fim 
serioşi! Universul ar trebui să fie plin de quinti. 

— Mai e o posibilitate. Poate că toţi quinţii sunt de pe Kyrall. Poate că 
mintea voastră... 

— În nici un caz, negă Arrus cu hotărâre. Sunt primul kyrallian care şi-a 
părăsit planeta în ultimele sute de ani. lar mie mi-au trebuit multe luni de 
antrenament ca să pot supraviețui fără o mantie ca lumea și fără vocea ly. 
Alta trebuie să fie explicaţia. 

Darto ridică din umeri şi imediat îi indică un punct. 

— Uite, ajungem la Alisa. 

În depărtare, se vedea o insulă, de fapt un pisc muntos ce ieșea din mare 
şi în vârful căruia se afla o cupolă translucidă. Când se apropiară îndeajuns, 
văzură că o parte a ei începea să se deschidă, făcându-le loc. Mica navă se 
strecură prin fantă şi ateriză cu zgomot pe o platformă. 

Arrus se grăbi să coboare şi rămase cu gura căscată. În faţa lui stătea 
femeia alături de care se visase înainte de a începe lupta. Avea același chip, 
același corp echilibrat, acelaşi surâs mulțumit. Necunoscuta realiză că Arrus 
se holbează la ea, făcu un pas în spate, îndeajuns pentru cele două gărzi care 


o însoțeau să treacă în faţa ei și să-și ducă ameninţător mâinile la cingătorile 
de care atârnau arme de dimensiuni și forme bizare. 

— Alisa! strigă și Darto coborând din navă. N-ai să crezi niciodată ce ni s- 
a întâmplat! Omul ăsta e de pe Kyrall şi s-a culcat cu simbiontul... 

— Pardon? zise Arrus pe un ton răstit. 

— Nu-ţi bate capul. E un jargon profesional. Alisa e cea mai competentă 
crescătoare de simbionțţi, e lidera noastră... 

— Pe naiba, mă aştept ca din clipă în clipă să mă atace și pe mine, zâmbi 
femeia, contrazicând prin mimica feţei îngrijorarea pe care o afirmase. 

— De ce spui asta? întrebă Darto, privind brusc spre cupolă. 

— Darto, Darto, ai rămas același pustnic, trăieşti doar printre simbionţii 
tăi. De când nu te-ai mai uitat la știri? 

— Nu mă uit niciodată, protestă energic negustorul. Tot ceea ce trebuie să 
aflu se găseşte în alte părți decât la ştiri. 

Femeia râse cristalin. 

— Nu şi în momente ca astea, în care devii tu însuţi eroul ştirilor. Din 
motive pe care abia aştept să mi le deslușeşti, se pare că venirea 
kyrallianului aici a fost detonatorul a ceea ce stătea demult să se întâmple. 
Frontul ecleziastic revoluţionar a preluat puterea și ne-a scos în afara legii. 

— Cum aşa? Breasla noastră e tot ce are lumea asta! Fără noi și turiştii pe 
care îi aducem... 

— Diavol! Asta zic că suntem și se pare că prietenul tău de pe Kyrall 
tocmai i-a ajutat să demonstreze asta. Reprezentaţia pe care aţi oferit-o în 
livada ta, atunci când i-ați măcelărit pe cretinii ăia, a făcut înconjurul 
planetei. Se pare că aţi fost filmaţi de pilotul care l-a lăsat pe el... 

— Nemermicul! strigă Darto. L-am plătit regește pentru fiecare client... 

— Lasă asta. Hai mai bine să vedem ce e de făcut. Eu cred că ar trebui să 
ne încărcăm simbionţii şi să pornim spre o ascunzătoare sigură. Poate spre 
lunile lui Centarius, sau mai bine dincolo de Rossidae. 

— Nu plec până când nu aflu ce s-a întâmplat cu... 

În momentul acela, privirile tuturor se întoarseră spre Arrus care 
închisese ochii şi avea chipul contorsionat de spaimă. 

— Vrei să spui că m-ai înşelat? întrebă Darto. Că nu ai părăsit cu adevărat 


Kyrallul? 
— Nu asta am vrut să spun. Sunt însă în contact mental permanent cu 
Xtyn. 


— Stai așa! zise pe un ton neîncrezător Alisa. Poţi comunica în orice 
moment cu... el? întrebă femeia alegându-și cu greutate cuvintele. 

— Atunci când se află în psiac, da. Fără susţinerea lui n-aş fi putut să plec 
niciodată. 

— Să înţeleg deci că ești un fel de operator psi ambulant... E drept, unul 
foarte competent, dar nimic altceva decât un operator în contact cu însuși 
Xtyn... Dar de fapt, ce zic eu? Dacă lucrurile stau într-adevăr așa, nu 
reprezinţi decât ochii și urechile lui, o modalitate în care de fapt el poate 
călători fără să se expună... 

— Nu l-aş judeca așa în locul vostru. Xtyn e şi cel mai viteaz om pe care-l 
cunosc, dar şi cel mai destoinic ostaş. Înainte de toate însă, a devenit şi 
foarte înțelept. Mi-a spus că a realizat ce s-a întâmplat în timpul cât am fost 
în contact cu simbiontul. 

— Vrei să spui că în timp ce tu visai, Xtyn era în mintea ta? se miră Darto. 

— Da. Şi a înţeles de ce simbionțţii nu rezistă călătoriilor superluminice. 

Tăcerea care se lăsă în încăpere îi permise lui Arrus să-și înceapă 
povestirea pe un ton egal. Xtyn înţelesese imediat ce sunt simbionţii, dar nu 
a realizat decât după câteva ore de unde își copie informaţiile necesare 
formării unui exemplar nou, fără degenerescenţe, de vreme ce organismul 
bătrân este deja destul de decrepit pentru a mai stoca o asemenea matrice 
evolutivă. Preotul folosise reprezentarea favorită a Alaanei, materializând 
imaginea minţii lui Arrus ca pe aceea a unui castel binecunoscut. Prin curtea 
acestuia trecea însă acum un râu verde, ale cărui izvoare și vărsare Xtyn nu 
le putea însă vedea. Plin de curiozitate, Xtyn se aruncase în apă și începuse 
să înainteze împotriva curentului. Ajunsese la o barieră translucidă pe care o 
îndepărtase cu greu și se pomenise în mintea celui pe care crescuse 
simbiontul pe care şi-l pusese Arrus. Era un negustor bogat de beriliu. Își 
continuase apoi drumul străbătând la nesfârşit râul, trecând prin zeci şi sute 
de minţi care urmau linia genealogică a simbionţilor, până când, spre marea 
lui surpriză, ajunsese înapoi în peisajul familiar al minţii lui Arrus. 

— Ceea ce vrea Xtyn să spună este că în momentul în care se contopește 
cu mintea umană, simbiontul rupe bariera timpului şi intră într-un lanţ fără 
început și fără sfârşit în care sunt legate toate minţile la care s-au cuplat 


vreodată strămoșii lui. Părerea lui e că, de fapt, informaţiile despre felul în 
care trebuie să crească noul simbiont sunt stocate într-un loc unde spaţiul și 
timpul nu există, într-un loc în care o minte umană obișnuită nu poate privi. 
În timp ce părţile inferioare ale conştiinţei sunt anesteziate de plăceri, cele 
mai ascuţite instrumente ale minţii umane pătrund în spaţiul acela şi extrag 
informaţiile necesare pentru recrearea simbiontului. 

— Şi gazdele ideale? Când apar doi simbionţi? 

— Xtyn spune că nu ştie. 

— Eu tot nu înţeleg, zise Alisa. Vrei să spui că, în timpul somnului, mintea 
clienţilor ar putea să cutreiere conștiinţele tuturor celor care au fost legaţi 
vreodată la această linie de simbionţi? Și în loc să pornească spre cea mai 
minunată călătorie accesibilă unui om, clienţii noştri se mulțumesc să îşi 
satisfacă cele mai elementare pofte? 

— Nu vreau să vă jignesc, dar din câte am reuşit eu să înțeleg până acum, 
oamenii fac asta şi fără a fi atașați la un simbiont. 

— Și pe Kyrall e altfel? 

— Da. Pe Kyrall e cu totul altfel şi de aceea trebuie să-mi scriu cartea, zise 
Arrus cu hotărâre. Înainte de asta însă o să încerc să vă ajut pe voi. Xtyn 
pare fascinat de animalele astea, încheie Făurarul arătând spre simbionți. 
Eu, în schimb, m-am lămurit. Nu sunt ceea ce caut. 


— Pinc-ponc, hodoronc, hop-flop, cataclop... 

— Ce cânţi? 

— Un cântec cu care obișnuiam să ne distrăm în copilărie. 

— Și ce înseamnă cuvintele alea? 

— Nu au înţeles. Dar au zidite în ele dorinţa copiilor de a fi altfel. Iti mai 
aduci aminte de ea? 

— Nu poţi fi altfel decât e lăsat de la Dumnezeu... 

— Atunci Dumnezeul tău e ucigaș de cântece și şi-a meritat soarta! Pinc- 
ponc, hodoronc, hop-flop, cataclop... 


Ascuns în trupul mătcii, în coconul său cald, Zuul nu simţea nimic. În 
momentul acela, mintea lui era una cu aceea a stăpânului său. Ştia lucruri pe 
care nu avusese cum să le deprindă în timpul scurtei sale vieţi organice. 
Deşi oamenii nu aflaseră asta niciodată, avuseseră de-a face cu mulți Zuuli, 


fiindcă structurile organice ale lucrătorului modificat se încăpățânau să se 
deterioreze extrem de repede. Nu avea însă nici o importanţă și nu se 
gândise niciodată la el însuşi aşa cum o făceau oamenii. Învelişul acela era 
dispensabil pentru că mintea lui putea fi pusă lesne la păstrare în imensa 
memorie a stăpânului. 

Ştia că el şi rasa zeţilor luaseră naştere din nevoia stăpânului de a înțelege 
modul în care gândesc formele organice de viaţă. Spre deosebire de el însă, 
matca era doar un automat biologic. Unul foarte sofisticat, capabil să umple 
de organisme asemenea ei mii de planete în doar câţiva ani, dar unul care nu 
putea fi creditat cu inteligenţă. 

Aşa cum făcea de ceva vreme, Zuul se cufundă în mintea stăpânului, 
încercând să afle de acolo ce era de făcut. Nu primea niciodată ordine sau 
răspunsuri. Aşa cum îi spusese lui Augustin Bloose odată, el e doar un fel 
de interfaţă, dotat cu un simulacru de independenţă, o mașină sortită să facă 
posibilă comunicarea între stăpân și oameni. Era doar un interpret care se 
bucura de o oarece conştiinţă de sine şi care trăia mult prea puţin ca să se 
gândească să devină independent. 

Zuul nu conştientiza aceste lucruri despre el însuși, aşa cum știa că nici 
oamenii nu sunt mereu în contact cu sentimentul de a fi în viaţă, ci doar 
acţiona ca şi cum ele ar fi constituit însăși logica sa existenţială. Iar lucrul 
acela era unul bun, fiindcă îl făcuse să nu aibă dubii niciodată. Tot ceea ce 
se afla în mintea lui îi arătase până atunci că oamenii trebuie transformați, 
că trebuie să li se nege un principiu adânc înfipt în însăși ființa lor: 
competiţia pentru resurse. Chiar şi când resursele erau din belșug, oamenii 
îşi foloseau timpul pentru a crea scheme de putere în plan social, animate de 
cele mai multe ori de convingeri religioase. Credinţa lor bizară într-o ființă 
infinit superioară lor era întotdeauna de ajuns pentru a induce între ei o 
anumită nuanţă subiectivă, o fractură care să îi determine să se poziționeze 
invariabil în două tabere opuse, care să înceapă să se războiască una cu 
cealaltă. 

Încercase cu Augustin Bloose să înțeleagă cum anume poate fi combătută 
o asemenea comportare. Crezuse că reuşise și așteptase liniștit ca oamenii 
să îl descopere pe Z. În loc de asta însă, constatase că Augustin îl păcălise şi 
că, până la urmă, deși îl considerase atunci ca fiind cel mai puţin religios 
dintre oameni, nici el nu era capabil să renege sentimentul religios până la 
capăt, folosindu-l într-o schemă elaborată menită a-l contracara pe el în 
încercarea de a schimba omenirea. 


În ultima vreme însă simţea lucruri noi. De fiecare dată când intra în 
trupul mătcii pentru a se confunda cu mintea limpede şi organizată a 
stăpânului său, era cuprins de un sentiment de tip nou, care, spre deosebire 
de toate celelalte, înceta în momentul în care ieșea din coconul său. 
Stăpânul se temea de încetarea apropiată a existenţei lor. Se petrecuse ceva 
în mintea stăpânului care îl neliniștea și îl făcea să ezite ori de câte ori 
trebuia să ia o decizie. Simţea că lucrurile nu mai sunt la fel de importante 
ca pe vremea când încerca să îl convingă pe Augustin Bloose de inutilitatea 
religiei pe care bietul tânăr o îmbrăţișase ca soluţie ultimă a păstrării 
sănătății sale mintale. Cât de supărat fusese când a aflat că schema lor 
elaborată, menită să aducă oamenilor nemurirea, fusese folosită tocmai 
împotriva lor... Cu zeţii în calitate de sclavi şi cu nemurirea oferită de 
Abaţie, oamenii ar fi trebuit să-şi piardă interesul pentru religie și în cele 
din urmă pentru competiţia care îi anima mereu și de care stăpânul se temea 
atât de tare odinioară. 

Acum însă, în mintea stăpânului părea că nimic nu mai contează cu 
adevărat. Încercase să deslușească motivul pentru care se comporta astfel, 
dar acesta i se refuzase, deşi era convins că faptele ca atare stau chiar în faţa 
lui. Nu era însă pentru prima dată când stăpânul îi amintea în acest fel că 
fusese creat pentru a-l ajuta pe el să înțeleagă cum gândeau oamenii şi că 
nu-și bătuse capul să facă această relaţie să funcţioneze şi invers. Zuul era 
doar un interpret. Putea avea curiozităţi, dar nu putea pretinde răspunsuri. 

Cu toate că nu era la fel de sigur ca odinioară, Zuul ştia însă că face bine 
ceea ce face. Un ombilic ciudat pătrunsese în corpul lui, pompând în matcă 
sângele lui Tars, pe care îl recuperase de pe o frunză, după ce quintul se 
lăsase ispitit de un fruct pus acolo pentru a fi găsit de el. Zuul nu avea cu 
adevărat nevoie de mostra aceea de sânge a quintului, dar decisese ca, 
înainte de a porni ceea ce ar fi putut schimba întreg universul, să se mai 
convingă o dată că oamenii nu învaţă niciodată şi nu se pot schimba. 
Entuziasmul cu care Tars se repezise la măr semăna foarte mult cu 
surescitarea produsă cu multă vreme în urmă la curtea imperială de vestea 
că a fost descoperită o rasă de extratereștri capabili să înlocuiască clonele 
de pe Planetele Agricole. 

Vorbele lui Zuul aproape că îi paralizaseră pe quinţi. Mai întâi arătarea 
alesese să-şi facă apariţia pe nesimţite şi Villerte fusese foarte aproape să o 
despice în două atunci când intrase pe uşa barăcii lor. Destul de speriat, 
extraterestrul le spusese apoi sec că matca decisese să încerce să fabrice 
viruşi care să modifice creșterea lemnului în așa fel încât el să fie mai ușor 
de prelucrat. Mai hotărâse şi să-și diversifice ceva mai mult lucrătorii, şi 
tocmai despre acești viruși venise Zuul să îi prevină, fiindcă nu era sigur că 
aceştia din urmă nu îi vor afecta şi pe oameni. Zuul nu zăbovise apoi decât 
să le spună că el o sfătuise pe matcă să nu facă așa ceva şi că se temea că 
primul afectat va fi chiar el, fiindcă i se spusese că serviciile lui nu mai erau 
chiar atât de importante. 

Într-un târziu, la câteva zeci bune de secunde după ce Zuul trecuse de 
pragul ușii barăcii lor, Leka Hinnedi zise scurt. 

— Eu propun să plecăm chiar acum! 

— Da, şi eu sunt de acord, numai că zic ca, mai întâi, să rezolvăm definitiv 
problema zeţilor. Haideţi să facem o şarjă ca odinioară şi să-i omorâm până 
la unul! zise și Allin Perse. 

Tars își frecă bărbia gânditor. 

— Nu are sens să ne grăbim. Zuul a insistat că abilităţile noi ale mătcii 
reprezintă doar felul ei de a... 

— Felul ei de a ne distruge, de a ne controla, îl întrerupse Perse. Cine știe 
cât de virulenţi sunt viruşii ei? Dacă ne infectează pe noi şi apoi întreaga 
omenire? Adu-ţi aminte că am mai discutat despre asta, că Maestrul N'Gai 
Loon era obsedat de ideea că matca va putea face cumva încât să ne 
controleze şi pe noi aşa cum le poruncește lucrătorilor ei. 

— Numai Alaana poate răspunde la... 

— Nu mă interesează ce zice Alaana! Eu propun să pornim și să-i strivim! 
Gândiţi-vă că nu putem spera la o împlinire mai mare a menirii noastre 
decât aceea de a salva Imperiul de la o asemenea încercare. 

— Mă acuzi pe mine că trăiesc în trecut, mormăi Tars, şi cu toate astea, 
ești incapabil să accepţi că Imperiul de care vorbeşti nu mai există. Nu mai 
exista nici când a murit Kasser Boszt şi probabil că, indiferent ce am face, 
nu-l vom învia. Dinastia nu mai există. Nu e vina noastră... 

— Bine și ce propui? întrebă Villerte. Trebuie să recunosc că și eu cred că 
ar trebui să îi strivim pe zeţi atâta vreme cât mai putem. 

— Eu zic să nu ne grăbim. Putem să ne ridicăm pe orbită și să mai 
zăbovim o vreme acolo, la adăpost de orice ar putea întreprinde matca, 


răspunse liniștit Tars. 

În baraca quinţilor se lăsă o linişte grea. Undeva în subconștient 
acceptaseră că misiunea lor era una sinucigașă imediat ce aflaseră că 
navetele monoloc nu aveau o încărcătură completă de austral. Alaana le 
comunicase că doreşte să evite ca preţiosul combustibil să fie capturat de 
zeţi, dar ştiuseră încă de atunci că nu le spune tot adevărul. Propunerea lui 
Tars le adusese aminte în cel mai nepotrivit moment de comportarea 
Alaanei. 

— Ştii, m-am cam săturat de încercările astea ale tale de a ne transforma în 
ceea ce nu suntem, pufni Perse. Eu unul nu văd de ce aș fi ruşinat în vreun 
fel de faptul că exist ca să ucid... Nu a fost alegerea mea, așa cum nu a fost 
nici a voastră. Suntem ceea ce suntem și poate că uneori se aşteaptă de la 
noi să reacționăm previzibil. 

Ba nu, Allin. Nu vă pot opri să îi omorâţi pe zeți. Vreau însă să fiţi cu 
toţii conștienți că riscați să distrugeţi poate singura rasă inteligentă cu care 
a luat omul vreodată contact. 

Vorbele Alaanei răsunară deopotrivă în minţile tuturor celor patru quinți. 
Perse părea însă de neoprit în furia lui. 

— Nu mai rezist nici să fim singurii din universul ăsta care să nu știm 
dinainte ce o să se întâmple şi care să nu ne putem păstra gândurile pentru 
noi. 

Vorbești plin de mânie, Allin. De ce? 

— De ce? Fiindcă doar aseară Heyyn a prevestit că se va întâmpla aşa 
ceva! Am suspectat chiar că animalul ăla mătăhălos a început deja să 
modifice copacii. Am și căutat dovezi... Iar astăzi, ce surpriză! Tocmai s-a 
hotărât să facă exact ceea ce a prezis Tars. Păi nu e asta dovada că Zuul ne 
citeşte gândurile? Sau poate e vorba de altcineva? 

Rătăcirea asta trebuie să o trec cu vederea. E adevărat că nu știți totul 
despre planul meu, dar asta nu înseamnă că v-am sortit pieirii. De altfel, de 
îndată ce toți patru îmi veți cere lucrul ăsta, voi comunica poziția exactă a 
planetei celei mai apropiate federaţii, care se va grăbi să o distrugă... 

— Nu e nevoie să aduci vreun țărănoi de la marginea Galaxiei pentru aşa 
ceva. Ajunge să ne dai nouă mijloacele... 

Am promis că așa va fi. Dar asta numai atunci când toți patru veți fi de 
acord că Noul Z trebuie distrus. 

— Păi nu e clar? 


Alaana se retrase ușor din minţile lor, lăsând întrebarea fără răspuns. 
Curând, privirile celorlalți trei quinți se îndreptară spre Heyyn Tars, care 
clătină din cap. 

— Eu nu cred că avem dreptul să distrugem rasa asta. Cel puţin 
deocamdată... 

Allin se aşeză lângă el şi îi puse o mâna pe umăr. 

— Prietene, dintr-un anumit punct de vedere şi noi putem fi consideraţi o 
rasă. Suntem unici... 

— Nu în felul în care sunt ei. Alaana va izbândi până la urmă. Să nu uităm 
că mai e și Oksana. Şi Xtyn... 

— Quinti fără accun, scrâşni Hinnedi. 

— Asta ziceam şi eu. Nu suntem tocmai o rasă, Allin. Şi, chiar dacă am fi, 
nu cred că avem dreptul la asemenea judecăţi. 

— Ce vrei să spui? 

— Vreau să spun că nu cred că suntem în măsură tocmai noi să decidem 
dacă zeţii trebuie să moară. Vreau să spun că se prea poate ca matca să nu 
reușească să secrete viruși de tip nou, că se poate ca Zuul să ne fi minţit, așa 
cum o face întotdeauna... 

— De ce? E limpede că, spunându-ne ceea ce ne-a zis, se expune la 
răzbunarea noastră cruntă. 

— Da. dar cine poate şti cum gândeşte el? Cine poate şti ce rezerve are 
ascunse în pădurile astea... 

— Am scanat şi nu părea... 

— Pe naiba, nu la asta mă refeream, tună Tars. Mă tem să nu fim orbi, aşa 
cum a fost dinastia în faţa augustinelor. 

Quinţii tăcură. Ultima poveste pe care le-o spusese Kasser înainte să 
moară fusese cea a bijuteriilor de pe Vechea Terra. Timp de generaţii, 
femeile terrane primeau la naşterea primului lor copil o bijuterie care 
simboliza un lanţ ADN cu helix triplu. Era felul subtil în care Frontul 
Adevăratei Biserici decisese să prevină întreaga umanitate că clonele 
Abației au în ADN-ul lor ascunse şi informaţiile memoriei lor originale și 
că ele ar fi putut fi restaurate oricând. Nimeni nu înţelesese însă 
avertismentul acela până când Kasser își dăduse seama ce doriseră să 
transmită dușmanii Abației. Fusese însă prea târziu, fiindcă Radoslav 
pornise deja cea de a Doua Însămânţare. 

„Să nu cădeţi în aceeași greşeală!" le spusese Kasser, cu doar câteva ore 
înainte de a muri, lăsându-i pradă unor întrebări mai negre decât fructele 


Kyrallului. 


— Nevoia de celibat v-a pervertit sufletul. Nu ați mai fost în contact cu 
acea parte a omenirii care e atinsă tocmai de dumnezeirea pe care o 
proslăveați. Întâi aţi "pierdut iubirea și apoi aţi început să dispreţuiţi însuşi 
principiul creaţiei, condamnându-l la a fi imaculat. 

— Eşti prins în capcana prejudecăţilor timpului în care ai trăit. Prietenul 
nostru Rim te poate lămuri că eternul tău feminin are și o parte care ia, nu 
numai una care dă. De fapt, e mare păcat că povestea lui nu poate deveni o 
pildă. 


Oksana suporta cu greutate privirea de fiară sălbatică în care se domolise 
de puţină vreme izbucnirea lui Durdrin. Johansson urlase, țipase, plânsese și 
înjurase, amestecând toate acestea într-o criză de furie cum Oksana nu mai 
văzuse niciodată. Nervii ei erau întinşi la maximum și pândea orice semn că 
bărbatul ar fi putut trece la violență. Spera din răsputeri ca mintea ei să nu o 
trădeze şi, dacă avea să fie lovită, să suporte fără a intra în modul de luptă. 

Călătoria scurtă abia dacă îi dăduse timp să pună la punct cu Mariile o 
poveste cât de cât coerentă, pe care i-o spusese apoi lui Durdrin. Pretinsese 
că ea rămăsese mai în urmă şi evitase în acest fel o capcană întinsă de 
băştinaşii de pe Vechea Terra. Îi luase apoi prin surprindere pe paznicii 
Mariilor şi reuşise să le aducă, într-un vehicul furat, până la navă. 

— Tu ce-ai văzut? îl întrebă Durdrin pe pilotul care asistase înfricoşat la 
izbucnirea lui. 

— Am auzit într-adevăr o explozie şi apoi nişte împușcături, dar nu-mi 
este clar ce s-a întâmplat acolo. Nu am cum să confirm sau să infirm 
povestea Oksanei Bint Laesia. 

— Nici nu cred că se pune problema vreunei confirmări... Încercă un atac 
firav Oksana. 

— Să taci! tună Durdrin. Nu se poate ca Barna și Șestov să fi murit. Mai 
ales în misiunea asta. 

Oksana ridică o privire întrebătoare. 

— Mi-au spus că s-ar putea să fie ultimul lor drum, că au o presimţire, 
continuă bărbatul. I-am întrebat cum pot să se teamă amândoi deodată de 


același lucru. Am bănuit încă de la început că misiunea asta e mai mult 
decât vor să-mi spună. 

— Pretinzi că te-au prevenit? clătină neîncrezător din cap Oksana. 

— Da. Și mi-au mai spus că, dacă nu se vor întoarce, voi afla extrem de 
repede ce s-a întâmplat cu ei. Bălmăjeau ceva despre un pericol aflat foarte 
aproape de noi. Am insistat, dar au refuzat categoric să-mi spună de ce se 
tem. Mi-au promis însă că, dacă aveau să se întoarcă din misiune, urmau să 
dezlege ițele unui complot. 

Oksana simţea cum crește în ea un tremur, o bătaie ritmică şi 
acaparatoare care o îndemna să nu riște. Putea trece imediat în modul de 
luptă şi să-i asasineze pe toţi cei din adăpostul de pe Eck și în felul acela să- 
şi scape propria viaţă, dar mai ales pe aceea a pruncului ei nenăscut. 

Alaana insistase însă ca soluţia aceea să fie folosită doar în ultimul 
moment. Spusese că clonele și încercarea lor de a-l regăsi pe Sfântul 
Augustin cel Nou servesc de minune planurilor lui Xtyn. 

Îi rămăsese în minte și senzaţia pregnantă că Șestov și Barna nu făcuseră 
decât un gambit: se sacrificaseră pentru a devoala adevărata ei identitate. Îi 
cunoştea de prea multă vreme pentru a crede în poveștile pe care i le 
îndrugaseră. Simţea că acţiunea lor ascundea în ea pericole nebănuite. 

Alaana îi atrăsese atenţia că sarcina începe să-i întunece judecata şi că 
devenea mult prea temătoare pentru fătul din pântece și implicit pentru 
fiinţa ei. Era conştientă că existau toate șansele ca Barna şi Șestov să fi spus 
adevărul, dar incertitudinea, fie ea şi improbabilă, o speria şi o măcina 
deopotrivă. 

— Bărbate, nu-nţeleg de ce ţi-ai bătut capul să ne aduci până aici numai ca 
să-mi arăţi cum te cerți cu soldăţoaica asta, scrâșnit Airam, foindu-se pe 
scaunul de care fusese legată. Dacă mi-ar păsa câtuși de puţin de voi, m-aş 
grăbi să vă întărât, să vă îndrept unul împotriva celuilalt. Nu-mi inspirați 
însă nici un fel de preocupare. Sunteţi doar o pleavă care va fi spulberată în 
curând. Ai înțeles ceva din ce-am zis? 

Durdrin se apropie de femeie și-și plecă fața spre chipul ei. Urmări cu 
interes cicatricile care îi brăzdau obrazul și se minună privind felul ciudat în 
care se îmbinau ele cu ridurile de pe faţa femeii. Obrazul lui Airam era un 
păienjeniș de cute, deasupra căruia ochiul părea un obiect nelalocul lui. 

— Se zice că eşti fiică de Abate. 

— Se zice, răspunse Maria în doi peri. 


— Și credeţi că asta vă dă dreptul să vă consideraţi mai deștepte decât 
restul lumii? şuieră Durdrin. Faptul că nu vă grăbiţi să confirmaţi povestea 
Oksanei nu are nici o relevanţă. Indiferent ce-ați spune, nu mă pot încrede 
în voi. 

— Şi-atunci de ce ai pus să fim răpite? De ne-ai omorât prietenii? 

— Aici am putea spune că suntem chit. Și voi aţi ucis câţiva prieteni de-ai 
mei. 

— Da. Numai că noi încercam să ne vedem liniștite de viaţa noastră, iar tu 
doreai să ne răpeşti. În cazul nostru, apărarea era ceva lăsat de la 
Dumnezeu. 

— Pe legea mea că numai credinţa într-un proiect de-o viață mă face să nu 
vă spintec chiar acum, strigă deodată Durdrin, lovind cu cizma în podeaua 
metalică. Cum aţi putut să-i ucideţi? 

— A fost chiar simplu. Au intrat singuri în capcana pe care le-o întinseseră 
frații mei. Am fost încercată de sentimente stranii când am acţionat 
detonatorul, zâmbi Airam. Cred că mi-a plăcut. 

— Gura! strigă și Oksana, făcându-l pe Durdrin să o privească lung. 

— Uite ce e, continuă Airam pe un ton plictisit. La vârsta noastră și la câte 
am văzut, jocul ăsta de-a furia cu care încercați să ne convingeţi, să ne 
manipulaţi, nu ne mai poate spune nimic. Mai bine ne ziceţi ce doriţi de la 
noi, ca să vă putem refuza și apoi să ne omorâţi. Ar fi cel mai simplu și mai 
rapid fel de a ne încheia socotelile. 

Durdrin zâmbi strâmb. 

— În nici un caz. Preţul plătit ar fi prea mare. Nu-mi permit să vă irosesc. 

— Nu te iluziona. Nu avem de gând să colaborăm cu tine în nici un fel. 

— Și de ce, mă rog? dori să ştie Durdrin. 

— Fiindcă reprezinți tot ceea ce am urât, fiindcă din cauza ta a trebuit să 
stăm ascunși șaptesprezece ani pe Kyrall. Pentru că ai tăi au distrus Abația 
ca nişte mișei. Chiar nu înţelegi că, dacă mi-ar sta în putere, te-aş omorî? Pe 
tine și pe toți ai tăi!? 

Durdrin hohoti nervos. 

— Câtă înverşunare la o babă! Uită-te la tine! 

— Uită-te tu! Babele astea două pe care le vezi în faţă au ucis un quint 
imperial. 

— Da, am auzit de asta, dar niciodată nu am crezut povestea voastră. 
Probabil că s-a sinucis sau a murit din cauze naturale... 

— Pierdem vremea, dragul meu, interveni Oksana. E mult mai important... 


— E mult mai important să pricepeţi că nu vom face absolut nimic din 
ceea ce ne veţi cere, ridică vocea Airam. Ce ne puteţi face? 

Durdrin trase aer în piept ca să răspundă, dar în momentul acela ușa 
încăperii zbură de perete. Cei doi soldaţi care o păzeau nu apucară să 
schițeze nici un gest în apărarea lor. Gloanţele li se înfipseră în corp, 
făcându-i să se bâțâie ca niște marionete dezarticulate. Oksana făcu doi 
paşi, trăgându-se în spatele lui Durdrin, în timp ce ochii Mariilor se măriră 
de groază. În cadrul uşii stăteau patru bărbaţi înarmaţi. Doi dintre ei 
plângeau. 

— Cine l-a ucis pe Şestov? Vreau sângele lui! strigă unul dintre atacatori. 

Durdrin ezită, cumpănind situaţia. N-ar fi apucat niciodată să treacă în 
spatele fostului pupitru de comandă al navei, acolo unde își ţinea pistolul. 
Desfăcu braţele într-un gest larg. 

— Pierderea lor... 

— Să taci! strigă alt atacator. Eşti un nebun care i-a trimis la moarte. Ce-o 
să ne facem acum fără ei? La ce-ţi trebuie babele astea? Era limpede de la 
început că o misiune pe Vechea Terra e sinucidere curată... 

Bărbatul rostise toate cuvintele dintr-o singură suflare, iar glasul lui se 
înecase. 

— Nimeni nu a ţinut mai mult la ei decât mine, zise Durdrin calm. Au fost 
însă atraşi într-o cursă, explică el. 

— Şi cine zice asta? Diavoliţa de la care aștepți un mesia? Sau poate 
babele astea două? 

În momentul acela în cameră năvăliră Ballen şi Negal. Se repeziră la 
armele celor patru, le smulseră din mâini, spre ușurarea lui Durdrin, care 
nu-și imaginase nici o clipă că autoritatea celor doi era atât de mare printre 
tineri. 

— Ce-aţi făcut? urlă Negal. Nu e de ajuns că au murit atâţia tovarăși? 
Trebuia să mai ucideţi și voi? 

— Nu-nţelegi, mugi unul dintre atacatori, căruia lacrimile se încăpăţânau 
să-i curgă şiroind pe obraji. 

— Ba eu înţeleg, Oilus. Mi-ai povestit de nenumărate ori cum Șestov te-a 
eliberat din secta aceea căreia îți vânduse-i sufletul pe Eridani. Ştiu că te-a 
scos din casa unde trăiaţi cu toţi în promiscuitate și că nu a ezitat să-l ucidă 
pe liderul acela religios, cum îi ziceaţi? Învățătorul... parcă... Şi pe tine te 
înţeleg, Mihel. Am văzut pe spinarea ta cicatricile de la harapnicul celui 
care îți cerea să muncești pe ogoarele bisericii. Știu că Barna aproape că era 


să fie omorât în misiunea în care te-a salvat. Mi-e limpede de ce plângi, 
Tex. Nimeni nu o să ştie vreodată cum e să te crezi Dumnezeu pogorât din 
ceruri şi apoi să te vindece cineva de credinţa asta strâmbă. Cât despre tine, 
Lynn, ce să zic? Probabil că viaţa nu mai înseamnă cine știe ce, după ce ai 
fost atât de aproape de moarte.... Dar uită-te la mâinile tale! Uitaţi-vă cu 
toții! Au fost pironite pe o cruce undeva în Confederaţia Saggitarius. Barna 
şi Șestov au dărâmat crucea aceea și te-au salvat din mâinile călăilor. Asta 
ai înțeles din gestul lor? Asta aţi înţeles cu toții? Dacă e așa, hai să ne 
împușcăm unii pe alții până la unul, fiindcă și așa universul ăsta ne-a 
surghiunit în subsolul unei planete pustii! 

Între timp, Ballen examinase corpurile celor două gărzi. Se ridică 
posomorât și clătină din cap în direcţia lui Negal. 

— leşiţi! zise scurt Negal. 

— Ba nu, se înfurie Durdrin. Asta nu poate rămâne aşa. Trebuie să 
plătească pentru crima lor. 

— Nu-ţi forţa norocul, zise tăios tânărul. Barna şi Șestov îi salvaseră pe 
oamenii ăștia din cele mai cumplite sclavii în care îi aruncase dezordinea 
religioasă a lumilor lor. Tu şi Oksana nu sunteţi străini de mizeria asta. 
Acum că salvatorii lor au murit încercând să pună în practică planul vostru 
nebunesc... fiți mulţumiţi că nu a curs mai mult sânge, rosti Negal cu un 
oftat. 

În momentul acela, Airam oftă adânc. 

— Johansson, eşti mai crud decât credeam. Nu știam că îl ai și pe fiul lui 
Stin. Auzisem ceva pe Vechea Terra, dar am sperat... De fapt, nu ştiu ce am 
sperat, fiindcă a fost nevoie doar să vorbească preţ de câteva secunde pentru 
a înțelege că e fiul tatălui lui. 

— Ce tot spui? întrebă Ballen. Al cui fiu e Negal? 

Airam zâmbi trist şi începu să povestească. Satul de Clone al Abației 
funcţionase fără greşeală. Era destinat să constituie o societate perfectă 
pentru dezvoltarea unui conducător dispus să se sacrifice pentru semenii săi. 
Acesta era invariabil clona Sfântului Augustin cel Nou, care sfârșea în 
Alambic, distilând din sângele său viruşii unei noi însămânţări. Abația 
folosise preţ de aproape două mii de ani tehnica aceea și niciodată nu 
dăduse greș. Până când Xentya nu dăduse naștere unui băiat, fiul lui Stin, 
ultimul dintre mântuitorii prăsiți de Abaţie. 

Clonele erau programate să nu poată avea copii. Abația nu riscase 
niciodată să altereze bagajul genetic moștenit de la Sfântul Augustin cel 


Nou şi nici nu dorise să introducă în Satul de Clone germenii formării 
familiilor. Abaţii născociseră o regulă care interzicea relațiile monogame, 
pentru a încerca să atomizeze și mai mult comunitatea clonelor. În felul 
acesta, potentați și de povestea despre ciuma care îi ţinea izolaţi, eroii 
satelor decideau mai repede să se sacrifice, veneau mai repede spre 
Alambic. 

Mariile îl salvaseră pe fiul lui Stin, deşi nu putuseră să o salveze și pe 
Xentya de o lume în care nu era pregătită să trăiască. După fuga Mariilor şi 
a Abatelui, urmată la scurt timp de moartea mamei sale, Negal se trezise 
singur și-și croise trudnic drumul în viață până când sfârşise alături de 
Johansson, în precedenta lor misiune pe Vechea Terra, atunci când 
recuperaseră Alambicul din magazinului protectorului său, negustorul 
Alaric. 

— Şi eu de ce n-am ştiut? întrebă aproape în șoaptă Negal. De ce nu mi-aţi 
spus? 

— Eu doar am bănuit ceva, se grăbi să se disculpe Durdrin. Nu cred însă 
că are vreo importanţă cine eşti. 

— Staţi, staţi aşa! Dar asta ce înseamnă? Ce memorie ar lua naştere în 
mintea lui Negal, dacă ar fi infectat de două ori cu viruşii produşi de 
Alambic? 

Pe faţa tânărului începură să se succeadă, în mod foarte evident, expresii 
care trădau reperele pe care le parcurgea rapid mintea lui. 

— Mi-e teamă că nu te înţeleg, Ballen, zise Negal. 

— Dar nu ţi-e clar acum? Au jucat dintotdeauna la două capete, exclamă 
Ballen. Una din două: ori urmau să te jertfească pe tine în Alambic şi să 
infecteze de două ori clona Sfântului Augustin, ori urmau să-l sacrifice pe 
pruncul Oksanei și să te infecteze pe tine. Asta e! Acum mi-e clar. 

— Aşa e? întrebă înnegurat Negal, privindu-l drept în ochi pe Durdrin. 

Johansson încercă să gândească repede. Nu putea să nege întreaga istorie, 
dar nici nu o putea accepta în lumina în care fusese ea pusă de Ballen. 

— Nu ţi-am ascuns niciodată credinţa noastră că doar o clonă cu amintirile 
originale ale Sfântului Augustin cel Nou va putea să ne unească pe toți cei 
care am mai rămas. Asta vrem să obținem, și știți foarte bine lucrul ăsta. Nu 
m-am gândit însă nici o clipă să te sacrific pe tine sau copilul Oksanei. 
Există zeci de feluri în care putem capta virușii celei de-a Doua 
Însămânţări. Nu se poate ca ei să fi dispărut de pe toate planetele noastre. 


Ca la un semn, Negal și Ballen își scoaseră amândoi pistoalele și le 
îndreptară spre Durdrin. 

— Nu te cred! 

— De ce? Ştii bine că nu am căutat să te iau cu mine. A fost o întâmplare. 

— Nu te cred! repetă Negal ca şi cum nu l-ar fi auzit. Îndreptându-se spre 
ușă, ținând încă pistoalele aţintite spre Durdrin, Negal încheie sumbru: De 
astăzi înainte, liftul ne e graniță. Ne vedem fiecare de treburile noastre... 

Cei doi tineri părăsiră încăperea cu spatele, iar pașii lor grăbiţi se auziră 
cum se îndepărtează. Fâșâitul stins al liftului care îi ducea spre adăpostul lor 
sună ca o sentinţă. 

— Ce nebunie! pufni Johansson către Oksana care se grăbise să vadă dacă 
soldaţii de la uşă erau cu adevărat morți. 

— Zice adevărul? întrebă Maria. Porţi un Stin în pântece? 

Oksana se îndreptă de spate și-și duse mâinile într-un gest instinctiv pe 
burtă. 

— Nu te-ai înşelat, soldatule! Există într-adevăr lucruri pe care nu le 
putem refuza. E limpede acum că ne-ai adus aici pentru a educa acest copil 
ca pe un Stin. 

— Să înţeleg că sunteţi de acord? 

— Nu suntem, ba chiar ne urâm pentru nevolnicia noastră. Dar nu putem 
să abandonăm puiul ăsta de om cu adevărat excepţional în mâinile unor 
barbari ca voi. 

Durdrin încuviinţă scurt din cap și zise Oksanei: 

— Ai grijă să le cazezi pe undeva. Cât mai departe de camera noastră. Nu 
am chef să le văd prea des. 

Rămase singure în cameră, cele trei femei se priviră în tăcere. Mariile se 
gândeau că totul fusese pe muchie de cuţit. Oksana era însă terorizată de 
conștiința difuză a unui pericol iminent. Trecură ca niște umbre pe lângă cei 
care se înghesuiau să vadă dacă nu mai pot face ceva pentru tovarășii lor. 


— Ştiţi prin ce aţi păcătuit voi, creștinii? 

— Luminează-mă! 

— V-aţi înșelat profund asupra esenței păcatului. Și în felul ăsta ați comis 
păcatul capital. 

— E Simplu ce zici. Și e un exemplu clasic de gândire eretică. Nu ai 
destulă substanţă pentru a te defini independent de creștinism și nu poți 


decât să negi valorile noastre. 

— Se prea poate. Însă stau şi mă întreb ce aţi fi devenit dacă oamenii ar fi 
realizat mai devreme că a nega naturaleţea instinctului sexual e un păcat 
infinit mai mare decât a râvni la rotunjimi. 


Xtyn era un fluviu de amintiri. Întins în chilia sa din peşteră, se gândea la 
Zerri. 

Cu doar două zile înainte de consacrarea în care murise jertfită de Preot, 
merseseră împreună în livada de arbori negri. Ca de atâtea ori în ultima 
vreme, Zerri îşi dezbrăcase întâi mantia shu și apoi cămașa lungă țesută din 
fibră de arbori negri lăsată să se coacă la soare. Era felul ei de a se 
abandona în braţele lui Xtyn. Râdea sonor, încercând parcă să compenseze 
cu voioşia aceea revărsată ca o bucurie a auzului discreţia cu care mintea ei 
contribuia la vocea ly. 

Ca între orice alți kyrallieni, dragostea lor nu avusese secrete, fiind lipsită 
de misterul despre care Xtyn aflase mai apoi, din amintirile celor din mintea 
sa, că animă cele mai multe dintre iubirile dintre oamenii Galaxiei. Fiind în 
contact direct cu minţile semenilor de sex opus, copiii kyrallieni se 
obişnuiau de mici cu o anumită nuanţă asexuată a comunității lor. Xtyn 
fusese uimit şi ruşinat de ignoranţa lui Rim în ceea ce priveşte sufletul 
femeilor și nu înțelegea defel rezervele cu care până și Alaana privea tot 
ceea ce e legat de sexualitate. 

În ziua aceea ştiau amândoi ce avea să se întâmple în scurt timp şi dintre 
ei numai Zerri avea forța de a zâmbi. Mintea lui Xtyn era urgie şi furtună, 
ochii îi erau văpăi. Zerri în schimb era senină. El tânjea după atingerea 
minții ei, după liniştea pe care i-o picura de fiecare dată în suflet şi de aceea 
o privise mustrător şi o rugase să-și pună mantia shu şi poate să exerseze 
lupta cu cuţitele rituale. Îi zâmbise calm şi îi răspunsese că nu are nevoie de 
nici o confirmare pentru a ști cât de mult îl iubeşte. Grija lui pentru ea o 
înduioşa, dar era inutilă, de vreme ce ea se simțea întreagă a lui, fără să 
poată da dovezi, dar şi fără să simtă chiar şi cea mai mică nuanţă de 
echivoc. Xtyn simţise încă de atunci un fior de tip nou, pe care încerca să și- 
| reprime rușinat. Absența ei din mintea lui aducea aminte de drăgălășenia 
unui copilaș dar, combinată cu goliciunea formelor ei feminine, îi stârnea un 
şuvoi de gânduri tulburătoare. Ea îl mângâiase pe frunte și îi spusese că nu 
are nevoie de mantie ca să-i pătrundă în minte ca să vadă cât de mult îl 
tulbură comportarea ei. 


Se îndepărtase în fugă, invitându-l parcă să o prindă. Neobișnuit cu o 
asemenea ambiguitate, la început Xtyn nu ştiuse ce să facă. Fugise însă 
după ea, întrebându-se dacă nu e ridicol. Dintr-o ascunzătoare pe care o 
găsise ca o jivină, tăbărâse asupra lui și aproape că îi rupsese mantia shu, 
forțându-l să se dezbrace. Se iubiseră apoi pe iarba pipermnicită privindu-se 
în ochi, fără ca minţile lor să se întrepătrundă deloc și împărtășindu-se 
dintr-un sentiment de încredere pe care Xtyn nu-l mai simţise niciodată. Ştia 
că Zerri era altceva, poate o făptură venită din alta lume, incapabilă să se 
adapteze la ritmurile acelei planete aspre. 

Se îmbrăcaseră apoi, iar minţile le fuseseră potopite de vocea ly a 
tribului. Dominau exclamaţiile de indignare la adresa comportării lor. Xtyn 
ridicase însă suveran spectrul unei ameninţări de care ceilalți învăţaseră să 
se ferească. Nimeni nu îndrăznea să îi spună niciodată nimic despre Zerri. 
Cu toţii aşteptau în mod laş consacrarea ei, sperând că legile vechi aveau să 
ocrotească tribul lor de ameninţarea pe care o reprezenta ea. 

În după-amiaza aceea se jucase ultima dată și cu pulberile. Xtyn o 
implorase de nenumărate ori să abandoneze jocul acela, rezervat primelor 
încercări ale copiilor kyrallieni. Ea îi răspunsese blând, spunându-i că 
oricum nu mai avea nici o importanţă ce credeau ceilalți despre ea: nu îi 
putea ajuta în rand şi oricum toată lumea credea că mintea ei se oprise 
undeva la cinci-șase ani. Deschizându-şi cutia în care adunase felurite 
pulberi din câmpie, Zerri construise imaginea unei fetițe de o frumuseţe 
care îl lăsase fără cuvinte pe Xtyn. Era subţire şi nu purta mantie, avea părul 
lung, zâmbea larg și îl privea blând, cu ochi luminoși. Sculptura în pulberi 
era desăvârşită, părea atât de materială, încât Xtyn întinsese mâna într-un 
gest de neîncredere. Zerri râsese și lăsase prafurile colorate să cadă cuminţi 
în locaşurile lor. Îi spusese atunci că simte că viaţa ei avea până la urmă să 
conteze la ceva şi că nu era cu putinţă ca ea să se fi născut fără nici un scop. 

Dormiseră îmbrăţișaţi, iar dimineață ea plecase pe furiș, cerându-și 
consacrarea mai devreme. Xtyn ajunsese exact în clipa în care ultimul 
pumnal al Preotului îi căzuse în spate. Își aducea încă aminte cum cuţitele ei 
nici măcar nu se clintiseră din poziţia în care fuseseră aşezate la începutul 
ceremoniei. Se lăsase ucisă de Preot într-un ritual rapid, fiindcă nu dorise 
să-l expună mâniei tribului. 

Imaginea trupului sfârtecat al fetei crescu în mintea lui Xtyn și se 
transformă într-o ceaţă roşie, care îi acoperi vederea și orice percepţie. 
Numai dacă nu ar fi adormit atât de adânc în dimineaţa aceea! Dacă și-ar fi 


pornit devenirea doar cu o zi mai devreme! Ar fi putut să-l învingă pe Preot, 
ba chiar pe tot tribul și să o fi salvat, ca să-i stea acum alături, să îi 
potolească gâlceava perpetuă care îi chinuia mintea, să-l înveţe să trăiască 
fără certitudinea vocii ly. 

Nu puteam, dragule! 

Xtyn tresări violent şi aproape că se prăbuşi din pat. Când se dezmetici, o 
văzu pe Alaana care îl scutura, strigându-i ceva. 

— Am auzit-o pe Zerri! Mi-a vorbit! 

Alaana îl privi o clipă în ochi, dădu să spună ceva, dar se răzgândi 
imediat şi îl împinse spre ieşirea din peşteră. 

— Ne atacă! Nu ştiu cine, dar ne atacă! strigă femeia. 

Xtyn ţâșni afară din peşteră și văzu cum membrii tribului său se postaseră 
într-un semicerc în jurul intrării. 

— Cred că pe tine te vor, îi strigă cineva. 

O privire fugară îl lămuri. Era o forță uşoară de desant. Soldaţii purtau 
armuri individuale şi erau destul de bine înarmaţi. Arcurile descărcărilor lor 
energetice le croiau metodic drum spre un punct comun care părea a fi, aşa 
cum spusese Alaana, intrarea în peșteră. 

Xtyn îşi proiectă gândurile asupra unuia dintre ei. 

— Sunt soldaţi din Federaţia Clarons, îi zise el Alaanei. 

— Bine, dar... cum se poate... nu se tem? se bâlbâi femeia. Dacă le 
neutralizăm comunicațiile, nu au nici o șansă să... 

— Par că sunt impregnaţi cu toţii cu o furie oarbă... rosti Xtyn, ţinându-și 
ochii închiși. 

— Dar ce vor? 

— Nu e clar? Pe mine... 

— Nu se poate, strigă Alaana, ferindu-se în ultimul moment de un bolovan 
desprins de o descărcare laser din peretele abrupt de deasupra lor. 

— Şi totuşi, nebunii ăștia mă vor pe mine. Dar şi-au ales un moment tare 
nepotrivit pentru asta! exclamă Xtyn. 

Alaana nu-l mai văzuse luptând pe Xtyn de mai bine de doi ani, de când 
el pusese capăt antrenamentelor cu cei pe care ea încerca să îi transforme în 
quinți. Îl putea urmări doar după dâra de trupuri descăpăţânate pe care o 
lăsa în urmă. Deodată simţi însă cum Xtyn o cheamă în mintea lui. Putea 
acum să vadă prin ochii săi, racordându-se perfect la viteza lui de reacţie. 
Țipătul mut al Alaanei aproape că întrerupse comunicarea între ei. 


Xtyn nu se mulțumea să îi omoare pe atacatori, ci îi ciopârțea după un 
model ciudat, mereu același, ultima lovitură fiind una năprasnică, aplicată 
în şira spinării. Alaana încerca zadarnic să-şi alunge din minte viziunea lui 
Xtyn, care aproape că smulsese inima unui atacator şi se oprise pentru o 
clipă, pentru a lăsa ca sângele nefericitului să îi acopere în întregime mâna. 
Deşi purtau armură, soldaţii erau pur şi simplu evisceraţi de furia tânărului 
şi mureau înainte de a-și da seama ce li se întâmplă. Alaana era însă 
tulburată de conștiința faptului că, în timp ce făcea aceste lucruri, Xtyn 
zâmbea. Dacă ar fi plâns, dacă ar fi râs în hohote sau ar fi înjurat, Alaana ar 
fi fost liniştită. În ultima vreme, războiul perpetuu care se dădea în mintea 
lui îl făcuse să se comporte ciudat, într-un fel straniu chiar şi pentru ea, care 
se considera arhitectul minţii lui. Cruzimea nejustificată dar jovială pe care 
o afişa însă acum Xtyn era de rău augur. Xtyn reluase ritualul lui ciudat de a 
ucide, terminându-și victimele cu o ultimă lovitură în spate. Căută între 
amintirile lui semnificaţia acelui balet al morţii, iar tânărul o simţi. Imediat 
mintea ei aproape că explodă de pe urma forței viziunii cu care Xtyn 
proiectă ultimele clipe ale iubitei sale, ucise de o lovitură similară, aplicată 
în spate de unul dintre pumnalele controlate de Preot. 

Iureșul se opri brusc, în momentul în care la picioarele Alaanei se prăbuși 
ultimul soldat. Era un bărbat solid, cu tenul de un negru cum Alaana nu mai 
văzuse niciodată. Alături de el, plin de sânge, Xtyn părea un zeu al 
războiului. Continua să zâmbească înfricoșător. 

— Ce aţi vrut să înfăptuiţi cu atacul ăsta mișelesc? se răsti Alaana la 
soldat. 

— Să omorâm diavolul care sălășluia în peşteră. 

— Atunci aţi primit ce ați meritat, zise Alaana. Dar cum v-aţi închipuit că 
puteţi învinge un quint telepat cu jucăriile astea ale voastre? 

— Domnul Dumnezeul nostru e mare. El şi-a trimis fiul pe Clarons și ne-a 
mântuit, a dat un sens bieţilor noastre ființe atunci când s-a ridicat din 
țărână și a spus că în mintea nici unui om nu trebuie să sălăşluiască mai 
mult de o singură memorie. El ne-a arătat esența diavolească a clonelor şi a 
celei de a Doua Însămânţări şi mai ales ne-a vestit că pe Kyrall se ascunde 
însuși Diavolul... 

Alaana clătină din cap. Pe rămăşiţele imperiului se dezvoltau acum zeci 
de federaţii independente care căzuseră una câte una pradă unor dispute 
religioase extrem de sângeroase. Oamenii redescoperiseră sau reinventaseră 
religiile Vechii Terre, iar universul era plin de profeți care pretindeau că 


vorbesc direct cu Dumnezeu. Alaana ştia că toate acestea nu aveau legătură 
cu Abația decât în măsura în care exemplul călugărilor augustinieni adusese 
aminte tuturor oamenilor, fie ei clone sau indivizi originali, că religia era 
unul dintre cele mai comode și mai accesibile sisteme de gândire atunci 
când toate reperele se năruiau. Cu toate acestea însă, profeții apăruţi cu 
miile în galaxie se feriseră cu mare grijă până atunci să predice împotriva 
Kyrallului şi a stăpânului său de necontestat. Atacul celor de pe Clarons era 
ceva cu totul neaşteptat, dar și o încercare extrem de stângace. 

— Dumnezeul tău nu te-a ajutat! rânji Xtyn. Nici măcar el nu poate 
înfrânge tribul Omenori. 

— Dumnezeu lucrează pe căi misterioase. Se poate doar să crezi că ne-ai 
înfrânt, dar victoria să fie a noastră. Doamne, vin acum către tine, în 
împărăţia Ta, vin să mă ţii la sânul Tău... 

Capul soldatului căzu nefiresc într-o parte şi Alaana se repezi la gâtul său 
dezgolit. Nu mai avea puls. 

— S-a sinucis, întoarse ea spre Xtyn o privire mirată. 

— E normal. inta lor nu am fost eu... 

— Și atunci? 

— Nu ştiu... dar mă îndoiesc că ar putea cineva risca o asemenea acţiune 
prostească. Mi-e tare greu să cred că acela care i-a trimis şi-a închipuit că ar 
putea să-mi facă vreun rău. Probabil că e un plan mai complicat. Trebuie să 
verificăm dacă sunt într-adevăr de pe Clarons și nu cumva au dorit doar să 
atragă mânia noastră asupra federaţiei aceleia. Orice e posibil... 

Xtyn îşi lăsă cuvintele în aer şi porni spre peşteră. 

— Unde te duci? întrebă Alaana. 

— Să mă odihnesc... 

— Ştii bine că minţi. Te duci să te holbezi într-un hău cu a cărui margine 
te joci în mod primejdios. 

Vorbele femeii sunaseră destul de puternic pentru a putea fi auzite de 
războinicii Omenori, care făcură pentru o clipă ca vocea ly să-şi recapete 
sonoritatea de odinioară. Erau îngrijorați. 

— Spune răspicat ceea ce vrei să șoptești, îi întoarse Xtyn același zâmbet 
cu care îi ucisese mai devreme pe soldaţii claronsieni. 

— Știu prea bine ce culoare au apele amintirilor în care te scalzi. Trebuie 
să accepţi că, deşi poţi face aproape orice în acest univers, timpul nu ţi-o va 
aduce niciodată înapoi pe Zerri decât cu prețul desprinderii de lume, zise 


Alaana dintr-o suflare. Ce a fost a fost, continuă ea cu un glas în care 
încerca să pună cât de multă compasiune putea. 

Xtyn continuă să o privească zâmbind. 

— Clipele tale de reverie au costat viața câtorva de-ai noştri. Dacă ai fi 
fost mai... Alaana se opri căutându-și vorbele. 

— Prezent...? 

— Da! Dacă ai fi avut măcar și o fărâmă din grija de odinioară pentru 
rand, dacă ai fi fost măcar pentru o clipă un kyrallian adevărat... 

— O, dar eu sunt kyrallian, Alaana! Atâta doar că planeta mea nu mai e 
aceeași. Și suport cu greu această schimbare. E adevărat că nu sunt la 
înălțimea timpurilor pe care le trăiesc, dar cred că asta mi se poate ierta, de 
vreme ce nici chiar tu nu te descurci mai bine. Poate că, dacă ai fi reuşit să 
creezi un quint, lumea nu ar mai aştepta atâtea de la mine și semenii mei nu 
ar fi pierit. Poate că, dacă nu ai fi încercat, în chip mecanic, să copii mintea 
iubitului tău Rim, în speranţa de a-l regăsi, ai fi reuşit și tu să ne aperi. 
Vieţile acelea pierdute apasă deopotrivă și pe conştiinţa ta! 

Alaana îl privi în ochi pe Xtyn, iar tânărul rezistă tăcerii ei până când 
războinicii Omenori se depărtară îndeajuns pentru a nu-i vedea lacrimile. 
Cei doi se îmbrăţișară apoi şi tânărul șopti: 

— Mi-a vorbit! Zerri mi-a vorbit şi nu știu ce înseamnă asta! hohoti Xtyn. 

Alaana încercă din răsputeri să-și ascundă propriile neliniști, pitindu-le 
într-un cotlon în care ştia că nu vor putea răbufni. 

— Cum adică ţi-a vorbit? 

— În cel mai... kyrallian fel cu putință. Parcă venea din vocea ly. Era 
acolo, în mintea mea... 

— Nu ştiu ce să zic, minţi Alaana, continuând să-l strângă la piept. 


KKK 


Neştiută de nimeni, sonda îşi încheie cercetările. Sclipea discret sub 
soarele Kyrallului, dar această lipsă de grijă pentru camuflaj putea fi iertată 
stăpânilor ei dacă se avea în vedere că era doar cu puţin mai mare decât o 
insectă de pe Vechea Terra. Din corpul ei minuscul îşi făcu loc spre afară un 
filament spiralat prin care începură să curgă fluxurile de date despre 
dimensiunile, structura și compoziţia chimică a materialelor din care era 
construit psiacul. Informaţiile porniră cu viteza luminii către o navă care 


aştepta la câteva ore lumină de Kyrall, undeva mult deasupra planului 
orbitelor sistemului planetar. Vocile celor două maşini se sincronizară preţ 
de câteva secunde, făcând punte peste prăpastia spaţio-temporală care le 
separa. Nava își detonă apoi încărcătura de austral. Pe Kyrall, mica sondă 
explodă cu un pocnet sec pe care nimeni nu îl băgă în seamă. 


— Dar uite ce ai spus în Predici: „ M-ai călăuzit, Doamne, în cele mai 
ascunse unghere ale minţii mele. Am putut să pătrund acolo pentru că Tu 
m-ai ajutat. Am intrat şi am văzut cu ochiul sufletului o lumină 
inconfundabilă, cu totul diferită de lumina pământească." 

— Da, așa este, am spus asta într-o predică ținută la Hippona. Și ce 
anume nu e adevărat? 

— Dacă lumina asta trece prin toate lucrurile, de ce nu trece şi prin mine 
însumi? De ce nu mă face transparent, așa încât să mă pot vedea așa cum 
sunt? 

— Fiindcă ești vremelnic și, chiar dacă nu recunoști asta, ești convins că 
fiinţa ta nu are destulă substanţă încât să strălucească într-o asemenea 
lumină. Trebuie să-L cunoști pe Dumnezeu ca să... 

— Dar dacă Îl creez? 


Pe Arrus nu îl interesa de ce colonia de ciuperci din mantia shu se simţea 
mai bine în spaţiu. Se abandonase total senzaţiei aceleia familiare şi savura 
sentimentul de siguranţă pe care i-l conferea contactul subliminal cu haina 
sa. Deşi durase doar cu puţin mai mult de două zile, vizita lui pe 
Alderbaraan fusese extraordinar de intensă. 

Îşi miji ochii şi privi printre gene punctul minuscul în care se 
transformase nava Alisei. Plecase împreună cu Darto spre Russidae, într-o 
călătorie care avea să se termine după trei sute de ani de stază. Nu era 
tocmai cel mai plăcut destin pe care şi-l dorise Darto, dar trebuise să 
recunoască faptul că un somn de trei veacuri era preferabil unuia etem. De 
pe orbită, spusese ceva în sensul ăsta, privind cum insula Alisei se topeşte 
într-o explozie gigantică. 

Nava lui Arrus se zguduia sub tirul vânătorilor care trăgeau furios, deși 
după jumătate de oră de asemenea încercări ar fi trebuit să înţeleagă că 
scuturile corvetei kyralliene, pe care Arrus o lăsase pe orbită şi o recuperase 
când se despărțise de Alisa şi Darto, nu puteau fi înfrânte de tunurile lor 


ionice. Arrus se întreba dacă ar mai fi acceptat rolul de momeală pentru 
vânătorii de pe Alderbaraan dacă ar fi avut destule cunoștințe încât să 
înțeleagă felul în care funcționau scuturile. Probabil că da, fiindcă Xtyn 
fusese extrem de ferm. Simbionţii aceia trebuiau să trăiască, iar el trebuia să 
le distragă atenţia celor de pe Alderbaraan îndeajuns de mult timp pentru ca 
nava Alisei să devină nedetectabilă. 

Așa este. Trebuie să trăiască, auzi Arrus gândurile lui Xtyn. 

— Nu îndrăznesc să spun că înţeleg de ce, dar atâta vreme cât mă asiguri 
că n-o să păţesc nimic... 

Mai ai puţin şi o să pornești motoarele hiperluminice. Ai răbdare! 

— Şi dacă tot aşteptăm, de ce nu-mi mai explici o dată în ce fel sunt 
importanţi simbionţii? Ultima dată te oprisei... 

Nu mă oprisem. Tu refuzai să accepti că, după ce s-au desprins de 
minţile noastre, simbionţii aceia au devenit altceva. Ei sunt cheia spre o 
anumită dumnezeire. Una pe care Darto și Alisa or să regrete că nu o 
experimentează chiar ei, în timp ce sunt în stază. 

Arrus îşi imagină un nor negru, încercând astfel să protesteze în cel mai 
delicat și kyrallian mod cu putinţă. 

După instrucţiunile lui Xtyn, Arrus se cuplase la toate cele nouă familii 
de simbionţi de pe Alderbaraan. Și Alisa și Darto protestaseră şi nici chiar 
Arrus nu se simţise prea bine, văzându-le îngrijorarea. Ideea că nouă 
animale cu o înfățișare atât de străină îi vor tranzita corpul și mai ales 
mintea îl înspăimânta, chiar și în condiţiile în care era conştient că Xtyn 
veghează asupra lui. 

Planul era simplu și clar, atât de măiestrit, încât Arrus se întrebase pentru 
o clipă dacă nu cumva Xtyn știuse dinainte ce sunt simbionţii și îl 
încurajase din propriile sale motive să călătorească până pe Alderbaraan. 
Alisa era considerată cea mai bună crescătoare de simbionţi pentru că era 
descendenta unei spiţe atât de vechi încât, în ferma lor, animalele erau încă 
clasificate după familiile din care proveneau. Și cum de pe Ryuss veniseră 
pe Alderbaraan nouă simbionţi, Alisa avea nouă terarii asupra cărora veghea 
cu multă grijă. În momentul în care în mintea lui Arrus se contopiseră cei 
nouă paraziți, Xtyn devenise capabil de a hoinări prin conștiinţele tuturor 
celor care se cuplaseră vreodată cu un simbiont pe Alderbaraan. 

De data aceasta, somnul Făurarului durase aproape o zi, dar chiar şi aşa 
lui Xtyn îi fusese extrem de greu să găsească ceea ce căuta. Când s-a trezit, 
Arrus a aflat de la un Xtyn cu mintea vlăguită că abia într-un târziu reușise 


să identifice un anume Bogannus Boszt, întemeietorul dinastiei și, probabil, 
primul om care-și asigurase credința quinților. Refuzase însă să-i dea mai 
multe detalii şi-i spusese doar că din mintea aceea extrăsese coordonatele 
planetei spre care se îndrepta acum. 

— Şi cum a fost? Cum e să fii simultan în capetele a sute de mii de 
oameni, dintre care unii sunt morți de mai bine de şase sute de ani? 

Greu. Nici nu ai idee cât de plictisitor e să cercetezi una câte una 
inteligenţele unor oameni care nu fac decât să repete la nesfârșit două sau 
trei tipuri de existente. 

— Dar cum l-ai găsit pe Bogannus Boszt? 

Nu l-am găsit, am fost mai degrabă atras spre spaţiul acela în care 
simbionţii îi stocaseră mintea de o presimţire. Fiindcă erau multe, am 
preferat să îmi imaginez minţile lor ca pe niște flori, într-o poiană. 

— Imaginea asta trebuie să o ai de la sfântul acela care-ţi sălășluieşte în 
minte, fiindcă la noi, pe Kyrall... 

Mintea lui Bogannus Boszt era o floare înaltă, cu o culoare violacee, 
nemaiîntâlnită. Am pătruns doar cu greu în ea... 

Nava se scutură din nou și, spre disperarea lui Arrus, mai multe luminiţe 
începură să strălucească ameninţător pe consola ei de navigaţie. 

— Cred că e momentul să plec de-aici. Pot să apăs pe butonul acela care 
mă va duce direct spre planeta pe care ai găsit-o în mintea lui Boszt? 

Nu încă. Mai ai răbdare! 

— Uşor de zis, zise Făurarul, care se chinuia din răsputeri să nu privească 
spre monitorul video care arăta tirul furios la care-l supuneau urmăritorii 
săi. 

Încercă să-și ţină mintea ocupată gândindu-se la noii simbionţi. Xtyn 
înţelesese încă de la început că avea de făcut o alegere complicată. Dacă îi 
conferea minţii lui Arrus capacitatea de a străpunge bariera temporală și de 
a percepe conștient nexul acela în care simbionţii îşi păstrau informaţiile 
despre ei înșiși, animalele care aveau să se nască urmau să confere 
viitoarelor lor gazde aceeaşi capacitate. Odată copiată o asemenea structură 
mentală în cuibul lor din afara timpului, simbionţii puteau oricând să 
beneficieze de toate capacităţile extraordinare ale minţii lui Arrus. Noua 
generaţie nu avea să mai inducă plăceri sau bucurii simple, ci putea să-l 
facă pe acela care îi încerca capabil de a hoinări, asemenea lui Xtyn, prin 
minţile predecesorilor săi. 


Arrus se impacientase, fiindcă nu era tocmai dornic ca încercarea la care 
pornise el să fie devoalată de următorul client al Alisei. Xtyn îi explicase 
însă că cei trei sute de ani în care simbionţii urmau să rămână în stază erau 
mai mult decât suficienţi pentru ca ei să-şi încheie misiunea. 

Făurarul nu era convins nici măcar că o asemenea putere trebuia dată 
cuiva. Găsea de-a dreptul periculos ca un singur om, altul decât Xtyn în a 
cărui morală învățase cu greu să se încreadă, să aibă acces la cunoaşterea 
absolută a atâtor minţi umane. Xtyn îi replicase însă că n-ar fi pentru prima 
oară când oamenii ar da unui muritor mediocru puteri dumnezeiești. Se mai 
întâmplase şi avea să se mai întâmple, fiindcă e în firea omului să inducă 
inconștient, din când în când, o greutate falsă în balanţa puterii pentru a 
declanșa mecanismul singurului fel în care omenirea ştie să progreseze: 
confruntarea sălbatică între grupuri. 

— Poţi să-mi spui măcar spre ce planetă ne îndreptăm? 

Bogannus Boszt o numea Cuibul. 

— De ce zici că o numea? 

Fiindcă indiferent cum am căutat-o, Cuibul nu apare în nici un înscris 
oficial al Imperiului. 

— A fost ţinută secretă până acum? 

Evident. Nu știu de ce, dar e limpede că Bogannus Boszt nu a crezut nici 
măcar în propriii urmaşi şi aşa se face că atât dinastia, cât şi Ordinul 
quinților au uitat de planeta asta. Cu mare greu am extras coordonatele ei 
şi nu am apucat să le verific. O să ne lămurim când ajungi acolo. 

— Și nu vrei să merg mai repede și să dezleg misterul? Zguduiturile astea 
chiar nu-mi fac bine, se plânse Arrus. 

Hai! 

Fulgerător, Făurarul întinse mâna spre butonul roșu care avea înscrise 
câteva semne de neînțeles pentru el. Generatoarele de câmp bâzâiră scurt, 
iar dezintegrarea australului aruncă micul vehicul spaţial tocmai în cealaltă 
parte a galaxiei. 

Arrus rămase dezorientat pentru o clipă. Contactul mental cu Xtyn se 
întrerupsese, colonia de ciuperci din mantie făcea un zgomot asurzitor în 
mintea sa și mai multe lumini de pe bord clipeau într-un fel care lui Arrus i 
se părea cu totul anormal, mai periculos chiar decât o făceau pe când era 
atacat de navele de pe Alderbaraan. Încercă să se orienteze şi văzu că se află 
în sistemul unei stele albastre, destul de aproape de o planetă cenușie. 

Nu se poate! 


— Ce nu se poate? 

Senzorii navei arată că planeta e locuită! Atmosfera e respirabilă, 
presiunea e suportabilă. Apa pare să fie o problemă, dar nu una care să 
împiedice existența unei colonii. Doamne, Dumnezeule! Dacă exiști, atunci 
întâmplarea asta nu poate fi decât opera Ta. 

— Ştii că momentele astea în care începi să îndrugi despre Dumnezeu mă 
fac să nu mai înţeleg nimic. 

Ai găsit-o pe Oksana! O simt pe Oksana undeva acolo. Arrus se lipi de 
spătarul scaunului de pilotaj. 

— Cum poţi să simţi asta? 

Nu știu, dar Oksana e acolo. Poate că mintea ta funcţionează ca un 
releu, poate că o simţi și tu, dar nu-ți dai seama. 

— Stai aşa, exclamă brusc Arrus. Dar dacă Oksana e acolo, înseamnă că, 
de fapt, am descoperit planeta pe care s-au refugiat clonele, alea care 
încearcă să facă un trup pentru conștiința sfântului ăla, căruia îi spui tu 
Augustin cel Nou și care s-a trezit în mintea ta. 

Exact. Ai ajuns pe Eck. Și de aceea vreau să aterizezi în partea nelocuită 
a planetei. Nu e momentul să ne arătăm. 

— Momentul ca momentul, dar eu unul ţin să îmi închei acasă aventura 
asta. După cum s-au comportat clonele astea în întreg universul, nu sunt 
sigur că vreau eu să dau ochii cu ele. 

Urmând indicaţiile lui Xtyn, Arrus își programă vehiculul să aterizeze pe 
continentul sudic, departe de aşezarea clonelor. Manevrele durară însă ceva 
vreme şi Făurarul aţipi. Se trezi după un timp pe care nu îl putea defini și 
constată că vehiculul său spaţial se aşezase cuminte pe un sol nisipos, în 
apropierea unor stânci. 

Senzaţia de singurătate absolută se instală din nou și ea deveni chiar mai 
apăsătoare când Arrus conştientiză că pe planeta aceea exista ceva care 
făcea imposibilă comunicarea cu Xtyn. 

Deşi senzorii arătau că atmosfera e respirabilă, Arrus își luă un scafandru 
şi ieşi din navă. Aproape că se prăbuși la pământ sub povara costumului 
greu, sporită de gravitația crescută a planetei. Privi cu multă atenţie în jur și 
nu văzu nici măcar cea mai primitivă formă de viaţă. 

Se hotărî să urce până la baza stâncilor pe care le văzuse din navă. 
Imediat ce ajunse în vârful dealului, privirea îi fu atrasă de lucirea albăstrui 
metalică a unei suprafeţe perfect plane ce strălucea în lumina albastră a 
amiezii, la câteva sute de metri depărtare. 


Pradă unei surescitări crescute dintr-o presimţire, Arrus îşi abandonă 
scafandrul și începu să alerge spre oglinda aceea imensă care reflecta 
perfect razele azurii. Se prăbuși la marginea suprafeţei şi o atinse cu grijă. 
Degetul i se scufundă uşor și simţi că a atins un lichid. Arrus nu avea nevoie 
de Xtyn sau de Alaana ca să știe ce descoperise. Indiferent cât de incredibil 
ar fi putut părea, într-un univers în care puterea quinţilor se perpetuase cu 
doar un litru de metal lichid, el găsise un lac întreg de accun. Și nu ştia ce e 
mai înspăimântător pentru el: faptul că îl găsise sau imposibilitatea de a 
anunţa cuiva vestea aceea extraordinară. 


— E în firea oamenilor să greşească. Important e să nu-ți ignori greșelile 
ca să le îndrepți. 

— Da. Văd că ai spus asta odată... Mai ziceai că greșelile sunt ca 
picăturile de apă care intră într-o barcă. Nu-s periculoase atâta vreme cât 
sunt puţine... 

— Să fim oare de acord? 

— Cum să nu! În logica asta, cea mai evidentă consecinţă a îndreptării 
greșelilor e că te menții pe linia de plutire ca să poţi păcătui din nou. 

— De ce să faci una ca asta? 

— Poate ca să simţi că ești în viaţă... 


Quinţii stăteau relaxaţi în camera de comandă a navei pe care le-o 
trimisese Alaana. Era echipată cu tot ceea ce trebuia pentru a distruge Noul 
Z şi, deşi le era greu să o recunoască, puterea aceea aplanase în bună 
măsură neînțelegerile dintre ei. Fuseseră de acord să spioneze, în încercarea 
de a afla ce aveau de gând matca și Zuul. 

Xtyn le explicase şi el îndelung că Zuul nu putea fi creditat că spune 
adevărul fiindcă, pe de o parte, în cazul lui nu funcționau defel indiciile care 
te pot face să spui despre un om că vorbeşte serios și, pe de altă parte, 
fiindcă nu avea cum să aibă vreo ezitare pentru a minţi în propriile sale 
scopuri. Adevărul Dumnezeului străin putea fi chiar esenţial diferit de cel al 
oamenilor, ceea ce îl transforma pe Zuul într-un mesager onest. 

Teza lui Xtyn era că, de fapt, Zuul și zeţii nu erau în stare să secrete 
viruși capabili să acţioneze asupra plantelor, după cum era greu de presupus 
că exista vreo tensiune între ei, de vreme ce reprezentau un singur 
organism. Și de altfel, Zuul îi mai amenințase o dată pe oameni cu 


secretarea unor viruşi. Spunând acestea, Xtyn începuse să le depene 
quinţilor o amintire a Sfântului Augustin cel Nou, de pe vremea când Zuul 
venise la el în munți. 

Într-o dimineaţă, Zuul îl chemase să îi arate o piatră pe care o decupase 
din peretele de deasupra peşterii în care locuia Augustin Bloose. Era un bloc 
paralelipipedic, sculptat cu motive bizare. Augustin încetase demult să-și 
mai pună probleme în ceea ce îl priveşte pe extraterestru, aşa că nu se 
întrebase cum făcuse o ființă atât de firavă ca Zuul să mânuiască o piatră a 
cărei greutate depășea o tonă. Tânărul nu mai avea nevoie de asemenea 
întâmplări pentru a-și da seama că era ţinta unei evidente încercări de 
manipulare și era hotărât încă de pe atunci să încerce să îi întoarcă 
extraterestrului tocmai armele cu care încerca să-l manipuleze pe el. 

— Uite, ăsta e darul meu pentru tine. 

— E o piatră pe care ai cioplit-o astă noapte, zisese Augustin, deloc 
impresionat. 

— Da, dar are puterea de a vă da nemurirea. Orice om care moare pe ea, 
orice om care își pune pe ea fie și măcar cea mai mică părticică de materie 
care poartă o informaţie genetică va trece în nemurire... 

— Cum aşa? se mirase Augustin. 

Zuul îi arătase apoi o fantă mică, aflată în partea de jos. 

— Pe aici se va aduna un lichid care, aruncat asupra clonei celui mort, va 
face să revină amintirile originalului. La moartea noii clone, prin același 
mecanism, se pot conserva şi amintirile din cea de a doua viaţă. Îţi ofer 
nemurirea și nu-ți cer nimic în schimb. 

— Ba bine că nu, rânjise Augustin. Îmi ceri să renunţ la Dumnezeul meu... 

— Un Dumnezeu pe care abia l-ai găsit, un Dumnezeu care ţi-a ucis 
prietenii... 

— Dumnezeu e numai unul și e deasupra noastră, a tuturor. 

— Nu și deasupra mea, mormăise Zuul. 

— Chiar dacă eu aş fi dispus să accept așa ceva, te asigur că, imediat ce s- 
ar afla de existența unei asemenea posibilităţi, blocul ăsta al tău de piatră ar 
fi distrus imediat. Îmi cunosc prea bine semenii pentru a şti că omenirea nu 
ar putea purta povara unei asemenea schimbări. 

Imaginile depănate de Xtyn se opriră şi cei patru quinți priviră interziși 
unul la altul. 

— Dacă nu mă înşel, zise ezitant Hinnedi, tocmai ne-ai arătat cum şi-a 
căpătat Abația alambicul, artefactul ei cel mai de preţ. 


Așa este. 

— Iar scopul acestei poveşti este ca noi să înțelegem că planurile lui Zuul 
sunt extrem de complexe, dar nu pot fi urzite fără greşeală, continuă 
Hinnedi. 

Ai iarăși dreptate. 

Allin Perse se ridică și zise agitat: 

— Dar ceva nu se leagă. Dacă Alambicul era capabil să secrete viruşi care 
refăceau memoriile originale de la prima infecţie, cum se face că Abația a 
avut nevoie de două Însămânţări? Şi de ce... 

Întrebările astea nu au sens. Ele se referă la o poveste care e în plină 
desfășurare. 

— Înseamnă că... 

Înseamnă că pe Noul Z e pe cale să se întâmple un eveniment care nu 
poate fi egalat decât de apariția Alambicului. Știu că aveţi multe întrebări, 
dar vă rog să mă credeţi că, dacă le-aș răspunde, aș pune mai degrabă 
misiunea voastră în pericol decât acum, când vă rog să coborâţi înapoi pe 
planetă şi să încercaţi să speculaţi în favoarea noastră această cotitură 
neașteptată. 

— O explicaţie trebuie totuşi să ne dai, se încăpățână Hinnedi. 

O să vă spun doar că nici Zuul şi nici Augustin nu erau sinceri unul cu 
altul. Amândoi aveau planuri ascunse. Zuul spera să îl ispitească pe 
Augustin prin întrezărirea posibilităţii de a-și aduce la viaţă tovarășii, al 
căror păr îl păstrase ca pe un fetiş într-o desagă. Dar aceste planuri nu 
aveau nici o importanță de fapt, fiindcă deasupra lor, alte două personaje 
își țeseau propriile planuri... 

Xtyn se, retrase din minţile quinţilor, încetând în mod ostentativ să mai 
dea alte explicații. 

— Ce-a vrut să spună? întrebă Tars. 

— După câte am înţeles eu, unul dintre personajele astea e el însuși şi al 
doilea trebuie să fie inteligența aceea străină, care caută să ne subjuge 
mereu prin intermediul lui Zuul, îşi dădu Hinnedi cu părerea. 

— N-are nici un sens, protestă Villerte. De unde puteau, peste atâtea 
generații, să ştie ei ce se va întâmpla în prezent? 

— Asta e evident, zise Tars frecându-și bărbia. Amândoi cred despre ei 
înșiși că sunt Dumnezei care, intrând în contact unul cu celălalt, şi-au atins 
nemărginirea. 


Spunând acestea, Tars trecu la pupitrul de comandă și începu secvenţa de 
asolizare. Ceilalţi trei quinţi, deși mai nelămuriţi decât la început, nu 
spuseră nici o vorbă. 


— Spuneai că pedeapsa e dreptatea aplicată celor nedrepți... 

— Și poţi nega asta în vreun fel? 

— Nicidecum. Cuvintele astea ar trebui scrijelite pe zidurile tuturor 
bisericilor. Atâta doar că trebuie adnotate. 

— Cum? 

— Eu aș scrie sub ele doar un nume: Giordano Bruno. Amintindu-ne de 
el, vom şti întotdeauna unde a fost dreptatea. 

— Dar cine a fost Giordano Bruno? 

— Cel care a prevestit primul că Dumnezeul tău își va atinge 
nemărginirea. 


Încordarea existentă între cele două tabere de clone o făcuse pe Oksana 
să nu mai coboare spre adăpostul săpat de Negal şi ai lui de mai bine de doi 
ani. Poate tocmai de aceea percepu cu uimire dar și cu o nuanţă de ușurare 
gestul brusc al Mariei, care opri ascensorul înainte de a ajunge la destinaţie. 

— Trebuie să înțelegem înainte de a-l vedea. Ce sunt tovarăşii ăştia ai lui? 
De ce v-aţi certat? întrebă Maria. 

— Nu ne-am certat. A fost mai degrabă un război între generaţii, deși... nu 
ştiu ce să spun, acolo jos vei găsi oameni a căror vârstă biologică o întrece 
chiar și pe aceea a lui Durdrin. 

— Ceva trebuie totuşi să-i unească pe oamenii ăștia. 

— Cred în acelaşi lucru, dar probabil din motive extrem de diferite. 

— Explică-te, porunci Airam pe un ton care o făcu pe Oksana să se 
încrunte. 

— Nu te juca, fetiţo! o preveni Airam văzându-i expresia crâncenă. Nu fi 
atât de sigură că ne poţi aplica vreo corecție. În plus, servim toate trei 
aceeași cauză. 

Oksana observase prea puţin comunitatea clonelor care doreau să 
construiască un Dumnezeu mecanic. Era însă convinsă că printre ei existau 
cel puţin două curente în ceea ce privea utilitatea acelei instanțe supreme. 
Unii doreau să le fie conducător și judecător, sperând că în logica lipsită de 
emoții a mașinii urmau să găsească răspunsuri la toate întrebările lor, de la 


politică, la tactică militară, de la știință, la cele mai mici reguli de 
comportament de zi cu zi. Alţii doreau doar să contracareze cumva 
încercarea lui Durdrin de a crea un mesia muritor, un erou mitic în stare să 
îi conducă spre recucerirea Galaxiei. Oksana credea că adepţii acestui al 
doilea curent erau cei care suferiseră cel mai mult pe lumile lor de baștină 
odată cu apariţia miilor de propovăduitori religioși care cereau mulțimilor 
să creadă în biserica lor pentru ca, în felul acela, să poată scăpa de 
ameninţarea clonelor. 

Mariile încuviinţară în tăcere. Vechea Terra fusese în mare măsură ferită 
de asemenea excese, dar în întreaga Galaxie, apartenența manifestă la un 
cult religios ajunsese să fie asimilată cu o probă indubitabilă a caracterului 
genetic pur, original. Ca sub o vrajă, oamenii se încăpăţânaseră să creadă că 
o clonă e incapabilă de orice sentiment religios. Chiar după câteva atentate 
extrem de spectaculoase și atacuri fulgerătoare disimulate cu grijă în spatele 
unor acțiuni religioase pe care clonele le făcuseră pe cele mai importante 
planete, opinia generală rămânea neschimbată: foștii locuitori ai Lumilor 
Agricole nu erau capabili de nici un sentiment mistic odată ce suferiseră 
procesul Celei de A Doua Însămânțări. Acest lucru reprezentase de altfel şi 
una dintre slăbiciunile care, înainte de ofensiva zeţilor, facilitase clonelor 
cucerirea Galaxiei. Odată cu restaurația imperiului însă, din toată această 
credință nu mai rămăseseră decât ideologii confuze, protoreligii care 
încercau zadarnic să iasă de sub spectrul celor mai vechi credințe omenești. 

— Crezi că Negal și Ballen ar putea avea ei înșiși îndoieli asupra rostului 
acestei mașşinării? 

— Nu m-am gândit niciodată la asta, murmură Oksana. E adevărat că ei 
par destul de diferiți. Negal e încă marcat de tinereţea lui pe Vechea Terra, 
în timp ce Ballen e obsedat de rămânerea în urmă... 

— Rămânerea în urmă? 

— Da, el susţine că, de fapt, nici Abația, nici zeţii, nici imperiul nu au 
stricat pe cât a dăunat omenirii teza lui Koronna privind caracterul 
fundamental limitat al creativităţii clonelor. 

— Nu am pretenţia că înţeleg, dădu din cap Airam. 

— Şi totuşi, am scris asta şi în Introducere... 

— Ei asta-i! pufni Airam. Îmi pare rău, dar am uitat să-mi iau notițe! Iar pe 
vremea când circula cartea ta, eu eram închisă într-un adăpost puturos pe 
Kyrall. 

Oksana se înroşi, dar nu ripostă. 


— E o idee pe care am sădit-o eu în mintea lor și care a prins foarte bine, 
fiindcă e greu să fie combătută. Abația spunea că rezervorul sfinţilor e finit 
şi de aceea clonează la nesfârşit pe unul capabil să mântuiască un popor. 
Teoria lui Koronna nu este decât o schemă biunivocă a acestei idei. 

— Nu înţeleg. 

— Dar e simplu, se însufleţi Oksana. În tetralogul său, Koronna spune că 
noul are o calitate absolută, care derivă din structura genetică irepetabilă a 
fiecărui individ. O conştiinţă care a mai existat va fi deci incapabilă să 
aducă lumii ceva nou şi deci e în firea lucrurilor ca un asemenea exemplar 
să fie folosit la muncile de rutină. Aceeași predeterminare genetică o 
postula și Abația cu sfinţii ei. De altfel, e chiar ciudat cum Koronna a 
exprimat aceste idei exact când Abația a terminat punerea la punct a 
tehnologiilor de Însămânţare a Religiilor lucrative. Au existat pe atunci voci 
care au subliniat apropierea asta de idei şi au suspectat o cârdășie ascunsă. 
Ballen susţine falsitatea acestei teze şi el spune că, dacă acceptăm noul ca 
fiind o flexibilitate a ceea ce înconjoară voința unui om, atunci e de aşteptat 
ca tocmai clonele celor mai creativi dintre oameni să devină inovatori 
prodigioşi, fiindcă noul pe care îl vor fi descoperit în vieţile anterioare 
pentru ele urma să fie deja vechi. E cam același raționament ca și cel al 
Abației, numai că susţine că noul e ceva invariant, că există mereu ceva de 
creat, de inovat într-un rezervor care e la îndemâna tuturor minţilor umane. 

Maria se încruntă din nou și zise pe un ton răstit, cu care încerca să îi 
arate Oksanei că subiectul Abației era unul în care ar fi preferat ceva mai 
mult respect din partea ei. 

— Nu am auzit despre așa ceva. Desigur, toate cele ce ne-ai spus sună 
cunoscut, atâta doar că tu le răsucești și... 

În momentul acela ascensorul porni în jos, fără ca vreuna dintre ele să fi 
acţionat vreo comandă. Instinctiv, Oksana se postă în ușă, gata să răspundă 
oricărei încercări de atac. 

Retragerea laterală a panoului de oţel care delimita puţul ascensorului 
devoală însă numai figura zâmbitoare a lui Ballen. 

— Îmi pare bine că aţi decis să veniţi la noi. Negal n-ar fi recunoscut 
niciodată că doreşte să vă vadă, deși, de când a aflat de voi, nu mai e 
același, zise tânărul surâzând larg. 

— Să nu fie dezamăgit... murmură Airam. 

— Cât despre tine, Oksana Bint Laesia, mi-e teamă că nu-ţi pot garanta 
securitatea aici. E mai bine să urci printre ai tăi. 


Maria începu să râdă sonor. 

— Nu-i poţi garanta securitatea? Pişpirică, uite cum stau lucrurile. Dacă 
vei continua să vorbeşti așa, mi-e teamă că noi nu vă vom putea garanta 
securitatea. Am văzut-o pe fata asta ucigând o duzină de soldaţi înainte ca ei 
să-şi dea seama ce se întâmplă. 

Oksana o privi crunt pe femeia mai în vârstă. 

— Nu e cazul să te rușinezi, copilă, continuă Maria. Ai exact același 
drepturi de a-i fi iubit pe tovarășii tăi ca şi ceilalți de pe aici, eschivă femeia 
reproşul evident al Oksanei. 

— Mă rog, se dădu în lături Ballen. Să mergem. Cred că Negal a aflat deja 
de venirea voastră și vă aşteaptă. 

— Normal că ne aşteaptă, zâmbi Maria. Așa cum şi noi am așteptat această 
ultimă rază de lumină pentru a ne putea stinge liniștite. 

— Vorbeşte pentru tine, hohoti Airam. N-am de gând să mor așa curând. 

— Ştii bine că e inevitabil, zâmbi trist Maria. Zilele noastre sunt 
numărate... 

— Dacă vă referiţi la vreun pericol iminent printre noi, să ştiţi că.... 

— Nu asta vor să spună, Ballen, se auzi deodată glasul lui Negal, care 
apăruse la capătul unui coridor lateral. Încearcă să îţi comunice și ţie 
convingerea lor că tot ceea ce încercăm noi să înfăptuim aici e sortit 
eșecului. 

— Şi nu e aşa? ridică o sprânceană Airam. 

— Haideţi să vă arăt. 

Străbătură un coridor întortocheat dar destul de larg, din care porneau 
zeci de ramificații. Oksana încercă să nu-și trădeze uimirea. Ceea ce 
făcuseră tinerii în numai trei ani i se părea de-a dreptul impresionant. Pentru 
a-şi alunga această neliniște privi spre Negal. Tânărul se lăţise în umeri, fără 
a-şi pierde însă total delicatețea. Departe de a fi efeminat, păstra însă o 
drăgălășenie adolescentină care, combinată cu o anumită impetuozitate a 
mișcărilor, l-ar fi transformat, pe oricare dintre lumile galaxiei, într-un 
cuceritor de inimi. Oksana îşi surprinse cu uimire o căldură ciudată în vintre 
şi încercă să alunge slăbiciunea aceea. Instinctiv își duse mâna la pântecele 
care începuse să i se bombeze abia vizibil. Sarcina era pentru ea o avalanșă 
de senzații și sentimente pe care le asimila cu greutate. De departe cea mai 
periculoasă pentru misiunea ei era însă amplificarea extraordinară a 
simţurilor care îi alimenta angoase greu de stăpânit. 


După mai bine de două minute de mers, Negal deschise brusc o ușă care 
nu se deosebea cu nimic de celelalte și le pofti într-o cameră luminată 
puternic de două lămpi cu incandescență. Oksana inspiră adânc, încercând 
să compenseze cumva lipsa de oxigen din încăpere, dar nasul îi fu invadat 
de un miros stătut de sudoare, care o aduse aproape de leşin. Cu ultimele 
puteri îşi trase un scaun, fără a observa că e singurul. 

— Pare cam neputincioasă pentru un soldat care i-a ucis pe aceia care au 
luat viaţa a doi luptători precum Barna și Șestov, mormăi Negal. 

— Etete, contră scurt Airam. Când ai fost ultima dată însărcinat, ca să ştii 
ce efect are putoarea de aici asupra capacităţii tale de a sta în picioare? 

— Dar tu? întrebă calm Negal. 

— Eu... ce? 

— Când ai fost ultima dată însărcinată, ca să ştii? 

Airam recepționă în plin lovitura și se cufundă într-o tăcere posacă. 

Între timp, Oksana analizase cu atenţie încăperea. Părea că fusese săpată 
cu mai multă grijă decât coridoarele. Pe o masă lungă erau aşezate două 
monitoare din cele pe care tinerii le ceruseră de pe puntea de comandă a 
navei şi, alături, două cutii din tablă cenușie. 

— Astea sunt jucăriile la care lucraţi? întrebă fără să-și ascundă 
dezamăgirea Oksana. 

— Nu-s tocmai jucării, zâmbi Ballen, atingând repede ecranele 
monitoarelor pentru a da comenzi. E adevărat că sunt doar bebeluși... 

— Bebeluşi? pufni întrebător Airam. Cum poate fi bebeluş un cub de 
tablă? 

— Nici noi nu am crezut atunci când am început, dar... 

Ballen se opri căutând aprobarea în privirea lui Negal. 

— Să zicem aşa, se hotărî fiul lui Xtyn să vorbească. Nava avea un 
dispozitiv capabil să fabrice tot soiul de circuite integrate pentru 
eventualitatea în care acestea s-ar fi stricat din cauza accelerărilor și 
decelerărilor din timpul călătoriilor. Noi am hotărât să folosim în maşina 
aceea, în loc de clasicul aliaj de aur şi argint din care sunt fabricate piesele 
în mod normal, un metal..., un metal pe care l-am găsit din belșug în timp 
ce săpam adăpostul ăsta. Când am străpuns apoi scutul de piatră şi am 
construit galeria de aeraj, cea care duce la suprafaţă, am găsit, la doar 
câteva sute de metri de deschizătură, un fel de zăcământ. Arată cam ca o 
baltă, dar e făcută numai din metal lichid. 


— Pare să aibă caracteristici cu totul uluitoare, continuă însufleţit Ballen. 
Îşi poate regla diametrul şi conductivitatea în funcţie de necesităţi, e ca o 
matrice pulsatorie şi de aceea... 

— Vrei să spui că e un metal lichid? întrebă cu naivitate Airam. 

Tânărul tăcu brusc. Negal o fulgeră cu privirea pe Oksana, înainte ca ea 
să-și poată masca surpriza. Existenţa pe Eck a unui metal lichid necunoscut 
era o informaţie care trebuia să ajungă imediat la tovarășii ei de pe Kyrall. 

— Şi ăsta e Dumnezeul pe care vrei să-l creezi? Un metal oarecare prin 
care circulă curent electric? Parcă nu ai fi fiul tatălui tău, zise Airam către 
Negal. 

— Nici nu sunt decât în mică măsură, scutură din cap tânărul. Nu l-am 
cunoscut și, pe măsură ce mă gândesc mai mult, îmi dau seama că nu e cine 
ştie ce mândrie să ai un tată incapabil să desluşească ițele unei manipulări 
atât de evidente cum era cea de pe Vechea Terra. Ba mai mult, el s-a și... 

— Să nu îndrăznești! strigă Airam. Indiferent de câte ori l-am recreat, Stin 
a fost întotdeauna dovada cea mai clară a faptului că Abația avea dreptate. 
Un suflet care a găsit o dată mântuirea o va găsi mereu. 

— Asta dacă crezi în prostiile alea religioase, îi răspunse mânios Negal. 

Airam dădu să răspundă, dar mâna Mariei aşezată pe umărul ei o opri. Se 
priviră preţ de o clipă în ochi și apoi tăcură o vreme. 

— Ei, asta ce mai e? întrebă Ballen, care nu înțelegea nimic. 

— Felul nostru de a-l dispreţui, vorbi blând Airam. Nu îi cerem 
recunoştinţa fiindcă l-am salvat de la moarte, dar să fii atât de aproape de a 
înțelege și să refuzi cu atâta neghiobie lucrul ăsta.... Nu știu ce să zic și de 
aceea tac. 

Oksana întoarse şi ea o privire nedumerită femeilor care continuau să 
tacă, privind în podea. 

— Tu înţelegi ceva? insistă Ballen în direcţia Oksanei, care ridică la rândui 
ei din umeri. 

— Dar e evident ce vor să spună, dădu Negal a lehamite din mână. Vor să 
mă facă răspunzător pentru moartea tatei, să spună că el s-a sacrificat şi 
pentru mine... E cel mai vechi truc preoţesc cu putință! Îţi povestesc despre 
jertfa cuiva şi apoi îţi cer să apreciezi asta în felul în care cred ei că e mai 
bine. Felul ăsta de gândire e părintele celor mai simple manipulări cu 
putinţă. Abația a preluat asemenea înșelătorie de la creștini și a perfecționat- 
o. Pe Lumile Agricole și în Satul de Clone se foloseau mereu de asemenea 
modele de culpabilizare. Culmea e că nu dădeau greș niciodată. De aceea 


cred acum că eu mă voi simţi răspunzător sau chiar vinovat pentru moartea 
tatei. 

— Și nu e aşa? aproape lătră Airam. 

— Nu ai de unde şti, zise senin Negal. Și apoi, lucrurile nu sunt chiar atât 
de simple. Poate că și eu m-aş jertfi pentru ai mei, dar nu am descoperit încă 
Dumnezeul potrivit. Și mai e ceva, sper să am parte de unul mai puţin hain 
decât cel al tatei, unul care să nu aibă nevoie de sângele meu vărsat pe o 
piatră. 

— Asta speri să înfăptuieşti cu mașinăriile tale? 

— Da. Vreau să găsesc o instanţă obiectivă, una care să ne fie Dumnezeu 
la toți deopotrivă, una care să nu aibă nevoie de ascultare sau de jertfe... Sau 
poate că va fi, aşa cum speră prietenul Ballen, o soluţie perfectă pentru a ne 
conduce, un geniu militar şi totodată cel mai bun înlocuitor pentru 
întrecerea politică în urma căreia ne alegem mereu conducătorii, o barbarie 
neroadă de care am învăţat cu toţii să ne temem... Știu însă cu siguranță că, 
dacă Dumnezeul ăsta va îndrăzni să mă facă vreodată răspunzător de vreo 
faptă pe care nu am făcut-o eu sau ai mei, nu voi ezita să-i şterg memoria și 
să îl reinventez. 

Airam şi Maria îşi păstrară aerul sever pe tot drumul de întoarcere spre 
lift. 

— O să avem parte de multe discuţii în contradictoriu, tinere, zise Maria, 
înainte ca ușa să se închidă. Nu am însă nici, o îndoială că drumul tău spre 
Dumnezeu, oricare va fi el, o să fie mult mai greu fără noi. Eşti fiul tatălui 
tău mai mult decât îți închipui. Nimeni nu poate atinge dumnezeirea decât 
dacă ştie de unde vine. De aceea ne vei căuta... 

Ascensorul porni cu un ușor şuierat. Maria răsuflă şi ea greu, urmată 
imediat de Airam. 

— Cred că l-am prins, o să... 

În momentul acela, creierul Oksanei intră în modul de luptă. Timpul 
rămase suspendat și începu imediat să analizeze ce anume îi declanșase 
reacţia aceea pe care se străduia atât de mult să o evite. În mai puţin de o 
secundă realiză că prin răsuflătoarea din partea superioară a cabinei intra un 
gaz paralizant. Una dintre primele deprinderi ale quinților era aceea de a 
intra instantaneu în modul de luptă în momentul în care erau atacați cu 
agenţi chimici sau bacteriologici. Mirosul hipertrofiat de sarcină al Oksanei 
funcţionase însă cu mult înainte ca Airam sau Maria să-și dea seama măcar 
că erau atacate. Miasma era totuşi familiară. Îşi chinui memoria preţ de 


câteva fracțiuni de secundă şi apoi îşi dădu seama: era aceeași substanță pe 
care o simţise în camera în care le găsise pe Marii. Periculoasă, dar 
nicidecum mortală. 

Își analiză repede toate opțiunile. Ar fi putut lesne deschide una dintre 
trapele ascensorului, să iasă de acolo şi să ucidă toate clonele de pe Eck. 
Asta ar fi însemnat însă să le sacrifice probabil pe Airam şi pe Maria şi să 
piardă informaţiile despre straniul metal lichid descoperit de tineri și, în 
general, să renunţe la întreaga ei misiune. Această variantă era însă cea mai 
sigură pentru pruncul ei și fu nevoie de un adevărat efort de voință pentru a 
mai analiza şi alte posibilități. 

Ar mai fi putut să omoare doar una dintre tabere, dar atunci era limpede 
că identitatea ei ar fi fost devoalată şi că ar fi fost făcută răspunzătoare de 
moartea lui Barna și Şestov. Și ar mai fi fost desigur și varianta de a aştepta 
să vadă ce anume îl determinase pe Durdrin să o atace pe mama 
mântuitorului său. Trebuia să riște. 

Cu un efort extraordinar, Oksana reuși să iasă din modul de luptă și să 
strige Mariilor, ai căror ochi începeau deja să se înceţoșeze: 

— Ne-a descoperit... 

Câteva secunde mai târziu, uşa se deschise, lăsând în prag silueta 
inconfundabilă a lui Durdrin. 

— Te-am prins, pui de năpârcă, scrâşni el printre dinţi, făcând semn celor 
care îl însoțeau să apuce trupurile inerte ale femeilor. 


— Crezi că am putea fi de acord vreodată? 

— Desigur. În fond, nu suntem chiar atât de diferiţi. 

— Cum nu? Tu nu crezi în Dumnezeu... 

— Și oare, după ce ne dezbină aparent, diferența asta de vederi nu 
sfârşeşte prin a ne face tot una? 


Soldaţii claronsieni aveau feţele ascunse de vizorul opac al unor căști 
care disimulau probabil și tot felul de dispozitive pe care nu doreau să le 
afișeze prea ostentativ. Xtyn nu avea însă nevoie să le vadă ochii pentru a 
şti cât le este de frică. 

— Mărite Xtyn, încheiem misiunea noastră cu speranţa că neînțelegerile 
produse de acest... gunoi vor fi iertate. Atacul asupra Kyrallului nu a fost 
nicicum o chestiune de care guvernul nostru să fi avut ştiinţă sau să o fi 


favorizat chiar şi în cel mai obscur fel cu putință. Lordul cancelar își 
exprimă pe această cale dorinţa ca relaţiile dintre federația noastră și Kyrall 
să nu se deterioreze și vă roagă să înțelegeţi avântul de nestăvilit care a 
cuprins zonele mai sărace ale planetei noastre, altfel un constant sprijin 
pentru... 

Vorbele se curmară brusc, imediat ce Xtyn ridică mâna dreaptă. 

— E a doua oară în ultimele luni când aud scuza că nu vă mai puteţi 
controla teritoriile pe deplin. Ultima dată însă, asta nu a fost decât un 
paliativ pentru ca un omuleţ obraznic să îmi ceară să împart o putere pe care 
nu o am. 

— Vă asigur că, deși e ea însăși o federaţie, Clarons nu împărtăşește 
entuziasmul altora pentru planul federaționist. 

— Să zicem că vă cred... Dar ce vrei să fac eu cu el? întrebă Xtyn arătând 
spre forma însângerată care zăcea pe jos în sala mare a psiacului. 

— Am crezut că doriţi să îl judecaţi, răspunse șovăielnic soldatul. 

— După care legi? surâse Xtyn. După cele ale Kyrallului, trebuia să-l fi 
omorât deja. După cele ale bunului simţ, o persoană ca asta nici n-ar fi 
trebuit să existe... Ce sugerezi, soldatule? 

— Nu sunt calificat să răspund la asemenea întrebări, rosti tremurat 
celălalt, lăsând să i se citească în glas o spaimă care creştea cu fiecare 
secundă. 

— Și nu e asta oare problema tuturor statelor şi a cetăților pe care a reușit 
omul să le construiască? Aceia care instrumentează puterea se dovedesc 
incapabili de a înțelege legea pe care o aplică. Ai nevoie de cineva care să-ţi 
comande, nu-i aşa, soldatule? La fel cum judecătorii lumii tale au nevoie de 
cineva care să aplice legea. Așa cum cu toţii aveţi nevoie de cineva care să 
facă respectiva lege. Nu e ăsta oare sfântul trepied pe care se aşază comod 
fundul mare al unui Dumnezeu oarecare? Și dacă da, unde e locul meu în 
universul tău? 

În momentul acela, bărbatul care stătuse întins pe podea se năpusti cu un 
răcnet sălbatic la Xtyn. În mâna stângă îi lucea tăişul unei lame metalice. Fu 
nevoie de toată puterea mentală a lui Xtyn pentru a-și opri tovarășii să-l 
ucidă. Cu mintea apărată de atacul kyrallienilor, străinul se apropie rapid de 
Xtyn şi dădu să își înfigă lama în pieptul lui. 

— De ce mă cauţi acolo unde nu sunt? întrebă amuzat tânărul, care se 
ferise și lăsase pumnalul să se înfigă în spătarul de lemn negru al jilțului pe 
care stătuse până cu doar câteva fracțiuni de secunde în urmă. 


Pentru prima dată, șeful religios de pe Clarons care ordonase atacul 
asupra Kyrallului îl privi în faţă pe Xtyn, care nu-și putu reține un fior. 
Căutătura omului arăta ca aceea a unui nebun, iar faţa lui tumefiată părea o 
mască a cruzimii. 

— Poate vei scăpa de netrebnicia cărnii mele, dar Dumnezeu te va ajunge. 
Nu te poţi ascunde la infinit de judecata Lui! 

— Care Dumnezeu? 

— Huleşte cât mai ai timp! 

— Nu hulesc deloc. În mintea mea au loc câteva personalităţi, după cum 
probabil ştii. Ele au fiecare Dumnezeul lor. 

— Nu e adevărat. E doar Diavolul care îţi întoarce felurite fețe pentru a te 
face unealta lui. 

— Cum spui... aprobă amuzat Xtyn. Dar o parte din mine crede că 
Dumnezeu e cel creştin, alta crede că el nu există deloc... Asta ca să nu mai 
vorbesc de o parte care nici nu-şi pune problema că ar putea exista așa ceva. 

— Dumnezeu e unul singur! El l-a trimis întâi pe Iisus pe Pământ și acum 
pe mine. Fiindcă a venit cel de-al șaptelea timp proorocit de Sfântul 
Augustin, a venit Armaghedonul, războiul în care trebuie să îl ajutăm pe 
Domnul Dumnezeul nostru să învingă anticristul. 

Xtyn aplaudă vorbele celuilalt. 

— Cum te cheamă? 

— Avraam, răspunse repede celălalt. 

— Mda, aprobă repede și Xtyn. Ai nume de Abate. Păcat că clonele au 
distrus Abația. Ai fi fost un bun Staroste. 

— Augustinienii au fost niște eretici! 

— Cu toate astea însă, vorbeşti exact ca ei. Cred că eşti conştient de asta, 
nu-i așa? 

Avraam îi întoarse lui Xtyn o privire sălbatică... 

— De ce nu mă jertfeşti ca să ajung de-a dreapta Tatălui? De acolo, voi 
veni cu armata de îngeri... 

— Vorbeşti prostii, tună Xtyn, care își pierdu brusc răbdarea. Uite cum o 
să facem: o să-ţi dau ocazia unui proces adevărat, exclamă el privind spre 
cei adunaţi în sala mare a psiacului. Operatorii care nu erau de serviciu, dar 
şi mulți kyrallieni se adunaseră pentru a vedea cum avea să se sfârşească 
atacul de neînțeles la care fuseseră supuși cu câteva zile înainte. 

— Ei vor fi publicul, gloata care dă sens justiţiei, aşa cum o înţelegi tu. Iar 
eu voi fi judecătorul... 


— Şi asta e dreptatea măritului Xtyn, hohoti Avraam. Cum să mă judeci? 
Reprezinţi tot ceea ce Universul are mai abject... 

— Crezi că suntem chiar atât de diferiţi? zâmbi Xtyn, făcând-o pe Alaana 
să tresară. Era același rictus cu care îi omorâse pe atacatori în câmpie. 

— Ne desparte tot ceea ce este adevărat, strigă Avraam. Nimeni nu ar 
trebui să fie așa cum ești tu! 

— Dar cum sunt? 

— Ai în minte mai mulţi oameni! 

Xtyn se apropie de Avraam până când feţele lor ajunseră la doar un metru 
distanţă. 

— Și crezi că mintea mea e un perpetuu taifas? șuieră Xtyn. Nicidecum... 
Există o parte din mine, una care e strâns legată de cine suntem ca specie și 
ca educaţie, acea bucată din mintea noastră care a devenit totuna cu formele 
celor zece porunci, transformate mai târziu în legi și reguli morale. Partea 
aceea a minţii mele care îmi spune să nu fur, să nu omor are o vocea ei, 
aceea a Sfântului Augustin din Hippona. 

În alt ungher zace Sfântul Augustin cel Nou. El îmi repetă că Dumnezeul 
ăla de care te temi tu şi-a epuizat consistenţa odată ce omul a reușit să 
cloneze alți oameni. Odată pătruns între misterele astea, omul a devenit 
propriul său Dumnezeu și deci îşi poate formula propriile legi. Abaţii nu 
erau nici atei, nici blasfemiatori. Ei credeau doar că Dumnezeul tău e caduc 
şi sperau să îl poată moderniza pe al lor. Și mai e în mintea mea militarul. 
El se înstăpâneşte atunci când e nevoie de judecăţi simple, de 
supraviețuire... 

— Și acum cu cine vorbesc? 

— Cu Xtyn, băiatul kyrallian care s-a supărat pe lume fiindcă i-a murit 
iubita şi a sfârşit purtând în spate destinul întregului univers. 

Avraam dădu să spună ceva, dar se răzgândi... 

— Știu ce vrei să întrebi. N-a fost tocmai alegerea mea. Nu eu am hotărât 
să mă nasc pe Kyrall, nu eu am hotărât să stârnesc nebunia celei de a Doua 
Însămânțări şi nici nu am ştiut ce face Abatele atunci când a aruncat asupra 
mea blestemul acestor memorii. Iar la întrebarea dacă m-am născut totuși cu 
un scop, dacă existenţa mea are un anumit sens, nu știu încă să răspund! 

— Și atunci cine ești? Nu poţi să mă judeci dacă nu știi... 

Într-o singură mişcare fluidă, Xtyn smulse cuțitul cu care atacase Avraam 
şi se opri cu lama la gâtul său. 


— Sunt fiinţa milostivă care nu i-a lăsat nici pe Sfântul Augustin cel Nou, 
nici pe cel din Hippona şi nici chiar pe Rimio de Vassur să te judece pentru 
că, în faţa oricăruia dintre ei, ai fi înţeles că ai trăit degeaba. Sunt un om 
milostiv, fiindcă te-am cruțat de umilinţa de a fi îngenuncheat de oricare 
dintre cei care trăiesc în mintea mea. 

— Şi din cauza asta te crezi mai bun decât oricare dintre ei? 

— Nicidecum. Din cauza asta sunt singurul care văd limpede pericolul 
care ne paște. Fără Kyrall, oamenii vor cădea din nou în bezna pe care 
oameni ca tine încearcă să o arunce. Întrebările tale și-au primit răspuns. Nu 
putem să ne întoarcem la ele.... 

— Niciodată nu o să-i convingi pe oameni să trăiască fără Dumnezeu. 

— Am acceptat asta cu câtăva vreme în urmă. lot ceea ce sper e ca 
Dumnezeul în care se vor încrede de acum înainte să fie unul nou și mereu 
pe vârfuri... 


e 


Xtyn simţea asprimea arborelui negru trecând prin mantie. Nu reușea să- 
și alunge din minte execuţia lui Avraam. Îşi declinase într-un final 
competenţa şi nebunul fusese judecat de războinicii Omenori. În felul acela 
şi soldaţii federaţiei Clarons aveau să înțeleagă câte ceva. Ei şi toţi cei care 
se grăbiseră să afle deznodământul atacului. 

Înainte să-şi dea însă ultima suflare, Avraam bâiguise ceva despre o 
răzbunare implacabilă. Realizase atunci că era posibil ca omul să-l fi 
enervat intenționat, într-o încercare disperată de a ascunde rădăcinile mai 
adânci ale complotului său. Din păcate însă, când își dăduseră seama de 
asta, ceața morţii îi cuprinsese mintea. Soldaţii îi promiseseră însă că îi vor 
aduce şi pe complicii lui Avraam, pentru ca Alaana să le poată pătrunde în 
minte, în căutarea indiciilor despre un complot mai elaborat. 

Zâmbi amar. „Cine eşti tu?" îl întrebase Avraam. El era flăcăiandrul atât 
de plin de sine, încât se lăsase dus de nas de comportamentul preotului, așa 
cum înţelesese că i se adresau toţi adepţii de pe Clarons. Tânărul oftă adânc 
şi o salută pe Alaana fără să întoarcă privirea, dar cu mult înainte ca femeia 
să ajungă lângă el. 

— Vine furtuna, zise ea simplu. 


Xtyn ridică privirea spre apus. Nuanţa violacee a norilor era de rău augur. 
Parcă vrând să confirme, o pală de vânt ca un vaiet agită ramurile arborilor 
negri. 

— La mine în suflet e mereu furtună, zâmbi Xtyn. Nu ştiu de ce cred că 
asemenea cuvinte s-au mai rostit. 

— Oamenilor le-a fost întotdeauna frică de furtunii încuviință Alaana. 
Gustul spaimei e acelaşi sub toate orizonturile Galaxiei. 

— Crezi? întrebă Xtyn. Nu-mi e frică pentru mine... 

— Știu, șopti Alaana. 

— Privesc în urmă şi văd că firul umanităţii a fost atât de aproape de a se 
curma. Și de atâtea ori... 

— E un fir rezistent, care se repară singur. Nici unui om nu i-a fost dat 
până acum să poarte singur povara neîntreruperii lui. 

— Şi ce ar trebui să înţeleg din asta? 

— Că nici tu nu faci excepţie. Omenirea e destul de puternică să 
izbândească și fără noi în încercările la care e supusă. 

— Și dacă simt altminteri? 

Alaana plecă ochii în pământ şi ridică din umeri. O rafală, de data aceasta 
ceva mai îndelungată, cântă trist printre ramurile livezii de arbori negri. 

— Crezi că amenințările lui Avraam aveau vreo noimă? întrebă Xtyn. 

— E foarte posibil să mai fim atacați. Imediat după incident, încă trei 
federaţii au dorit să se pună la adăpost. Ne-au trimis și ele comunicate 
oficiale în care afirmau că suveranitatea lor le e știrbită și că pe părţi extinse 
ale teritoriului lor acţionează secte ce ar putea pune la cale acte 
iresponsabile. 

— Ai vorbit cu paza orbitală? 

— Da, dar ştii bine că e practic imposibil să aperi o planetă împotriva 
tuturor amenințărilor. În ultimii ani au dispărut cel puţin cinci sute de 
încărcături de austral. Asta ca să nu mai vorbim de exploatările ilegale de 
care se tot aude. 

Xtyn suspină din nou. 

— Mă simt atât de neajutorat... Planurile noastre sunt atât de fragile. Nu 
sunt sigur că ştiu ceea ce ştiu... 

Vântul se stârni din nou, iar Xtyn şi Alaana își ridicară glugile mantiilor 
shu. 

Acceptarea condamnării... prima moarte... 


Cei doi tresăriră violent. Se priviră unul pe celălalt, dar reacţia lor la 
unison fusese mai mult decât elocventă. Amândoi auziseră o voce 

Dumnezeu... nemărginire 

— Ce e asta? întrebă Alaana ezitant. 

Xtyn nu îi răspunse. Încercă însă să-și extindă percepţia mentală. Undeva 
în depărtare se auzea un freamăt care doar cu greu putea fi deosebit de 
mintea sa de ceea ce îi auzeau urechile. Era ca o voce ly, una difuză și cu 
vorbe de neînțeles. 

— Ai auzit şi tu, nu-i aşa? căută Alaana o confirmare în plus. 

În momentul acela furtuna lovi cu toată puterea şi trebuiră amândoi să se 
prindă de copaci. 

Ai încredere, Dumnezeu e conștient de limitele sale. Te va ajuta El însuși 
să ieși din încercarea asta! 

— Ai auzit? răcni Xtyn, iar Alaana încuviință din cap, reprimându-și 
imboldul de a-i răspunde telepatic. 

Ascultă vântul în livadă, iubite! Ascultă adierea și iubeşte furtuna! 

Xtyn o strânse pe Alaana la piept şi îşi proiectă o mare de serenitate în 
jur. Feriţi astfel de rafale şi de stropii reci de ploaie, cei doi ajunseră repede 
în peșteră. 

— Primul a fost fără îndoială Abatele. El ne-a vorbit... 

— Dar şi Zerri... O auzi mai demult, nu-i așa? 

Xtyn încuviință mut. 

— Și ţi-a fost frică să nu fie o halucinație? 

— Îmi e frică de ceea ce îmi doresc, zâmbi Xtyn. Dar nici nu am auzit-o 
niciodată atât de clar ca acum... Se întâmplă ceva, Alaana, ceva magic, ceva 
minunat, ceva ce nu poate avea legătură decât cu speranţa aceea de care 
vorbea Assan Tres. 

— Nu văd ce ar putea fi. 

— Nici eu nu înțeleg, dar nu mă îndoiesc. Xtyn ezită o clipă şi apoi rosti 
încet: Cred... 

— Sfinții ăia din capul tău îşi cam fac mendrele. Înainte nu erai așa. 

— Înainte nu eram... 


— Nimic nu e cu adevărat întâmplător. Urmăm cu toţii căile pe care ni le 
impune Domnul Dumnezeul nostru. 
— Se prea poate. Mă întreb însă cine îi trasează Lui căile... 


Arrus mesteca fără chef hrana conservată și sorbea din când în când din 
paharul cu suc de fructe negre, amintindu-și amuzat de surpriza pe care o 
avuseseră ai lui când lichidul acela, pe care îl păstrau de veacuri în vase de 
pământ ars, fermentase pentru prima dată sub acţiunea unei drojdii străine 
de Kyrall. Beţia unui trib întreg era o amintire pe care ar fi fost încântat să o 
depene împreună cu Xtyn. De altfel, Preotul realizase primul ce se 
întâmplase, graţie celorlalte memorii, și le explicase de ce se simțeau atât de 
veseli și de ameţiţi. Ce mare de întrebări urmase! 

Și acum ar fi avut o mulțime de lucruri să îl întrebe pe Xtyn. Era curios 
de ce Preotul tribului lui nu folosise legătura aceea temporală creată de 
simbionţi pentru a afla până la capăt din mintea lui Bogannus Boszt mai 
multe amănunte despre începuturile Kyrallului și ale Abației. Își aducea 
perfect aminte că Xtyn nu îi pomenise nimic despre o asemenea 
investigaţie, dar asta putea să nu însemne nimic, fiindcă nu se iluziona că 
tovarășul lui i-ar fi spus vreun lucru care l-ar fi putut împiedica pe el să-și 
ducă la bun sfârșit misiunea. 

Și care să fie atunci misiunea lui? Fusese clar încă de la început că Xtyn 
foloseşte şi în scopurile sale dorinţa lui Arrus de a explora Galaxia. Imediat 
după ce Xtyn luase în stăpânire psiacul și pe Kyrall începuseră să vină 
ambasadorii diferitelor lumi, Făurarul fusese fascinat de structura mentală 
străină a acelor oameni. Crescuţi într-o izolare mentală perfectă, mulți 
dintre ei păstrau naivităţi de care făcuseră mult haz în vocea ly, înainte de 
molimă. Cu timpul, văzuse însă că izolarea mentală a celorlalți oameni 
potenţa o zonă a sufletului pe care kyrallienii învăţaseră demult să o ignore: 
sentimentele. 

Arrus îşi aducea perfect aminte de uimirea cu care găsise în mintea unui 
emisar un ghem de gânduri care duceau spre o femeie lăsată pe lumea de 
baștină. Castelul minţii tânărului acela părea că nu are ferestre decât spre o 
singură lumină, reprezentată de chipul strălucitor al unei fete, iar gândurile 
lui păreau să funcţioneze în momentul acela într-o singură logică, într-o 
singură direcţie. Fusese străfulgerat de înțelegerea cruntă a ceea ce trebuise 
să fi simţit Xtyn când Zerri fusese jertfită și îşi ceruse scuze față de el într- 
un gest patetic, pe care tânărul Preot aproape că nu îl înțelesese. 

Arrus nu era însă naiv. Putuse urmări sentimentele străinilor până la 
origini, până la rotițele cele mai fine ale fiinţei lor. Erau legate toate de 
dorinţa de procreere. lar dragostea aceea pe care învățase să o preţuiască, 


deşi ştia că nu o va înţelege nicicând, nu constituia în nici un fel vreun 
motiv de regret. Kyrallienii înlocuiseră devotamentul individual pentru 
perpetuarea speciei cu un spirit de trib, cu vocea ly, cea care aducea alinare 
şi siguranţă. Și Arrus iubea, numai că își iubea femeile deopotrivă și nu 
avea de gând să se lupte cu alt bărbat pentru a le obţine favorurile. 
Kyrallienii încetaseră demult să mai gândească în felul acela. Dacă 
gândiseră așa vreodată. 

Adevăratul şoc îl avusese însă Arrus în urma unei discuţii aprinse cu 
Xtyn. Îi reproşase atunci Preotului tribului său că se poartă prea îngăduitor, 
că lasă să existe conflicte politice în Galaxie care ar putea fi înfrânate lesne 
prin folosirea autorităţii sale. Xtyn îi replicase nervos că nimeni nu mai 
judecă precum kyrallienii şi că îi era frică de faptul că nu va putea impune 
întregii omeniri un asemenea fel de gândire fără a face mult mai mult rău 
decât bine. 

Fusese pentru prima dată când Arrus percepuse conștient unicitatea 
kyrallienilor și își dăduse seama că, de fapt, reprezentau anomalia, că felul 
lor de viață şi de gândire era exotic pentru întregul univers. Iniţial luase 
acest lucru ca pe un semn al unei superiorități fantastice şi îşi amintea exact 
cum, preț de câteva luni, crezuse că blestemul traiului în echilibru cu natura 
le adusese cea mai perfecționată formă de societate din Galaxie. Dispariţia 
accelerată a semenilor săi îl adusese însă cu picioarele pe pământ. Ca orice 
anomalie, Kyrallul și modul său de viaţă erau condamnate. De aceea dorea 
să adune într-o carte tot ceea ce se perpetuase în vocea ly de-a lungul 
veacurilor, pentru a explica tuturor ce însemnase să trăieşti într-o 
comunitate kyralliană. 

Când îi spusese lui Xtyn despre intenţia lui, acesta o aprobase cu un 
entuziasm pe care Arrus îl percepea acum ca fiind exagerat, dar care nu se 
putea explica decât prin faptul că nu venise decât să faciliteze planuri cu 
mult mai complicate, urzite probabil de Alaana, care avea nevoie de un 
emisar. Când devenise clar ca trebuia să părăsească Kyrallul pentru a-și 
duce la bun sfârşit cartea, Arrus i se plânsese lui Xtyn că se simte 
manipulat. Acesta râsese și îi spusese că tocmai făcuse cunoștință cu prima 
dintre căile nekyralliene în care este croită lumea şi că acum ar fi trebuit să 
fie convins că, dacă vrea să îşi înțeleagă cu adevărat istoria, trebuie să vadă 
şi cum trăiau oamenii pe alte planete. 

Arrus privi pe hubloul navei sale. Pustiul roşietic al planetei Eck nu prea 
semăna cu orașele aglomerate pe care își imaginase el că le va vizita, dar, pe 


de altă parte, experienţa recentă de pe Alderbaraan îl făcea să fie ceva mai 
reticent cu privire la abilitatea sa de a trece neobservat în marile aglomerări 
urbane. Spre surprinderea lui, incapacitatea de a lua contact cu Xtyn sau cu 
Alaana nu îl marca pe cât se așteptase. Eck era o planetă ciudată, ale cărei 
furtuni magnetice ecranau în chip misterios comunicațiile psi. Colonia de 
ciuperci din mantie părea însă să se simtă excelent, compensând prin glasul 
ei lipsa contactului mental cu semenii săi. În plus, Arrus ştia că, în orice 
moment ar fi dorit acest lucru, ar fi putut merge până pe orbita planetei 
pentru a încerca de acolo să comunice cu ai săi, evitând în acest fel chinul 
stabilirii unui contact cu psiacul în timp ce se afla pe suprafaţa planetei. 

Cu un oftat, Arrus se ridică din fotoliul confortabil al navei și porni spre 
ieșire. Zâmbi fugar unui gând. Descoperise în ultimul an că nu era chiar așa 
de puternic pe cât îşi imaginase. Pe de o parte, hrana din belșug îl făcuse să 
se îngrașe niţel, iar pe de alta realizase că obișnuinţa lor de a manipula 
lucrurile cu forţa minţii îi lăsase fără forță musculară. Pe Eck, gravitația era 
ceva mai mare decât pe Kyrall şi mișcările sale erau destul de greoaie. De 
aceea, perspectiva unei plimbări lungi până la lacul de metal lichid pe care 
îl descoperise în ajun nu era foarte plăcută. 

Șovăi o vreme, gândindu-se dacă să repete experienţa zilei anterioare şi 
să îşi ia cu el costumul, dar apoi îşi netezi mantia și îşi aduse aminte de una 
dintre cele mai vechi legi ale Kyrallului, aceea care spunea că trebuie să ai 
încredere în veşmântul shu. 

Drumul dură prea mult după gustul lui Arrus. Pustiul roşietic îl făcea să 
se simtă stingher. Îi venea mereu să se ascundă, fără să ştie de cine sau de 
ce. Deşi încerca să fie cât mai logic cu putinţă, absenţa oricărui loc ferit îl 
făcea să se simtă înspăimântat, deşi putea simţi că nu exista nimic în jurul 
lui care să îi pună viaţa în pericol. Când în sfârşit ajunse pe malul 
acumulării de metal lichid, Făurarul privi oglinda perfectă. Era cel mai 
spectaculos lucru pe care îl văzuse vreodată: o suprafață perfect plană și 
strălucitoare, care reflecta cuminte razele soarelui. 

Ezitant, îşi muie mâna în metal, dar și-o retrase imediat. Era fierbinte. Își 
prinse poalele mantiei și încercă să folosească țesătura pentru a apuca așa 
câteva picături de metal, dar usturimea arsurii se dovedi şi de data aceea de 
nesuportat. Se gândi că venise total nepregătit și că ar fi trebuit să se aștepte 
ca un metal expus la soare să sfârșească prin a deveni extrem de fierbinte. 
Avea în navă câteva recipiente în care ar fi putut să ia mostre, dar gândul la 
drumul obositor până acolo îl făcu să se răzgândească. 

Ar fi putut fi, fără îndoială, un lac de accun, metalul legendar din care își 
făceau quinţii arme. Pradă unei inspirații de moment, Arrus îşi proiectă 
gândurile, așa cum făceau copiii planetei sale atunci când se jucau cu 
prafurile colorate. Spre marea lui uimire, sesiză o ușoară unduire la 
marginea lacului, ceea ce îi accentuă frustrarea de a nu putea experimenta 
pe o cantitate ceva mai mică. 

Decise să meargă în lungul malului, cu speranţa că va găsi o acumulare 
mai mică, o baltă. Pașii i se așterneau cu greu unul după altul și, deşi nisipul 
prin care mergea era extrem de fin, picioarele sale nu ridicau praf aproape 
deloc. Îşi privi urmele care rămâneau profilate extrem de clar și se întrebă 
din nou dacă nu ar trebui totuși să se ferească de vreo patrulă a clonelor, 
venită în recunoaştere, sau de vreun animal de pradă. Își alungă repede 
temerea aceea din minte, încercând să se liniștească la gândul că era separat 
printr-o întreagă emisferă de aşezarea clonelor. 

Deşi mergea de ceva vreme, nu găsise nici o acumulare mai mică de 
metal. Privi descurajat în zare, fără însă să găsească măcar și cel mai palid 
strop de lucire, în afara celei reflectate de lacul liniștit. Ochii îi căzură însă 
pe o scobitură ciudată a malului înalt de pe partea cealaltă a lacului. Era o 
deschidere foarte largă, pe care nu o văzuse din punctul în care ajunsese 
prima dată la lac și care părea să se continue cu o peşteră de dimensiuni 
colosale. Examină cu atenție malul opus și rezultatul îl făcu să se încrunte. 
Nu avea cum să ajungă în caverna aceea decât dacă trecea prin lacul de 
metal, ceea ce însemna că trebuia să se întoarcă la navă pentru a-și recupera 
scafandrul, în lipsa căruia nu ar fi putut traversa metalul fierbinte. Fără nici 
un chef, porni pentru a-și aduce costumul. 

Când Făurarul ajunse înapoi, era la capătul resurselor sale fizice și avu 
nevoie de un timp îndelungat pentru a-și recăpăta suflul. Uscăciunea din aer 
era extrem de supărătoare şi, combinată cu procentul relativ crescut de 
oxigen, îi transformase gâtul într-o vatră de foc. 

Se ridică într-un târziu și luă în mâna înmănuşată o cantitate destul de 
mare de accun. Prima senzaţie fu aceea de greutate, urmată imediat de una 
de uluire încântată când în palmă i se formă o bilă perfectă, strălucitoare. O 
strânse în mână de parcă ar fi fost un bulgăre și metalul i se prelinse printre 
degete pe nisip. Imediat, firișoarele se îndreptară spre lac, făcându-l pe 
Arrus să zâmbească. Ar fi căutat mult și bine o baltă. Umplu un recipient 
mic, pregătindu-l pentru ca mașşinăriile complicate ale navei să îl analizeze. 


În momentul acela i se păru că vede o uşoară curbură, o reflexie nouă a 
luminii. Privi mai atent, dar fenomenul nu se repetă. Pășşi cu mare precauţie 
pe suprafaţa lacului. Metalul lichid îi cuprinse bocancul, dar Arrus nu simţi 
decât o vagă urmă de căldură. Următorul pas fu însă o imensă surpriză. Deși 
era destul de greu, iar gravitația pe Eck era mai mare decât cea de pe Kyrall, 
metalul lichid îl ţinea la suprafață. Încrezător, făcu câţiva paşi până când 
alunecă şi căzu cât era de lung, tulburând oglinda perfectă. Îşi mișcă 
mâinile şi constată cu încântare că poate înainta extrem de ușor, cam în felul 
în care văzuse că oamenii înoată pe alte planete. Se desfată câteva minute 
bune și ignoră cu bună știință două noi luciri ciudate ale suprafeţei de metal. 
Încercă să se ridice în picioare şi să pornească încet spre peşteră, dar căzu 
din nou și renunţă, hotărând că, deși era caraghios, mersul pe burtă părea 
cea mai sigură şi mai rapidă metodă de a ajunge pe partea cealaltă. 

Deodată însă în faţa lui ţâșni o lamă înaltă de aproape trei metri. Într-o 
străfulgerare mânioasă, o porțiune subţire din metal se ridicase drept spre 
cer, făcându-l pe Arrus să se întrebe ce s-ar fi întâmplat dacă ar fi fost prin 
apropiere. Începu să-i fie frică şi vâsli cu mai multă hotărâre. Înaintarea sa 
începu însă să fie încetinită şi Făurarul observă că oglinda lacului, perfect 
plană până cu câteva minute înainte, începea să se vălurească din ce în ce 
mai mult. Mişcările metalului îi zădămiceau unele dintre loviturile cu care 
încerca să înainteze. 

Văzuse multe furtuni pe Kyrall și privise îndelung oceanul zbuciumat. 
Ceea ce se întâmpla acum pe lac era însă cu totul altceva. Lamele ascuţite 
începeau să devină din ce în ce mai dese, iar una dintre ele țâșni spre cer 
atât de aproape de el, încât îşi dădu seama că era probabil extrem de tăioasă. 

Decise că era mai înțelept să încerce să-și menţină echilibrul în picioare. 
Deși părea o modalitate mai greoaie de mers, Arrus spera că în felul acela 
limita posibilitatea ca vreuna dintre lamele care ţâşneau din suprafaţa 
lacului să-i străpungă corpul. Situaţia devenea însă din ce în ce mai 
complicată şi Făurarul aproape că se prăbuşi când mantia îi fu sfâșiată de un 
tăiş înalt de peste patru metri, care se ivi brusc în spatele său. Făcu câţiva 
paşi dezordonaţi, încercând cu disperare să-și menţină echilibrul, dar să şi 
domolească vocea subliminală a coloniei de ciuperci. Mai avea doar câteva 
zeci de metri până la intrarea în peșteră, dar lacul de accun devenise o 
adevărată nebunie de lame lucitoare, care se iveau pe neanunţate și care, 
spre deosebire de cele pe care le văzuse deja, nu mai împungeau doar cerul, 


ci străbăteau lacul în direcţii aleatoare, amenințând să taie orice întâlnesc în 
cale. 

Lui Arrus îi era frică. Știa că nu fusese nicicând mai aproape de moarte și 
constată cu uimire că într-un ungher al minţii sale începea să-și facă loc 
resemnarea. Întinse mâinile în încercarea de a-şi păstra echilibrul şi simţi o 
tăietură pe braţul drept. Întoarse instinctiv capul şi se cutremură văzând o 
lamă imensă ce răsărise la mai puţin de un centimetru de corpul său. Preţ de 
o secundă suspendată în timp, masa de metal oscilă și apoi porni în direcţia 
opusă lui Arrus. 

Privirea Făurarului căzu pe unul dintre indicatoarele costumului care 
părea să o fi luat razna. Arrus nu știa exact ce măsura instrumentul acela, 
dar realiză brusc că tot ceea ce se întâmpla are cauze naturale şi că prezenţa 
lui pe lac concomitent cu comportarea ciudată a metalului era doar o 
coincidenţă. Închise ochii şi-și adună întreaga energie mentală. Dacă murea, 
avea să cadă ca un adevărat kyrallian. 

Aşa cum războinicii Omenori recurgeau la simbolul dragonului pentru a 
lupta, Arrus se imagină pe el însuși închis într-un bloc de gheață. Îşi 
intensifică presiunea gândurilor asupra masei de metal lichid și constată cu 
satisfacţie că reușea să decupeze în jurul lui o suprafaţă în care lamele nu 
apăreau şi nici nu puteau să pătrundă. Înaintă cu băgare de seamă, încercând 
să nu se poticnească și să cadă în afara zonei pe care el însuși o delimita. 

Ca şi cum lacul ar fi avut însă ceva împotriva lui, Arrus văzu cum, din 
partea stângă, se năpusteşte asupra lui o lamă de metal înaltă de mai bine de 
zece metri. Încercă să se ferească din calea ei, dar alunecă pe burtă și-și 
dădu seama că în următoarea clipă urma să fie tăiat în două. Închise ochii, 
în aşteptarea durerii. Îşi imaginase întotdeauna că dacă va muri o va face în 
luptă şi va avea parte de ecou în vocea ly multă vreme după moarte. În clipa 
lungă dinaintea morții avu vreme să se analizeze și aproape că îi veni să 
râdă văzând cum ultimele sale gânduri erau vanitoase și se îndreptau spre 
neputinţa de a le arăta și celorlalți câte minunăţii descoperise despre oameni 
şi univers. Clipa aceea se lungea însă prea mult, încăpățânându-se să-i țină 
moartea la distanţă. 

Când avu curaj să privească în jur, se trezi în centrul unei zone liniștite, 
de dimensiuni mult mai mari decât putuse el genera. 

Strigătul tău, prietene, a fost mai tare decât furtuna. 

— Xtyn, răsuflă uşurat Făurarul, m-ai salvat. 

Nu încă. 


Luând controlul asupra mișcărilor lui Arrus, Xtyn intră în modul de luptă 
al quinţilor, ducându-l pe Făurar în câteva clipite la adăpostul întunecos al 
peşterii. 

— Ce s-a întâmplat? 

Nimic străin de Eck. Există mari furtuni magnetice şi metalul ăsta se 
pare că se comportă așa cum ai văzut când e supus lor. Perturbările sunt 
atât de puternice încât, de cele mai multe ori, ecranează comunicarea psi. 
Strigătul tău de spaimă a înfrânt însă furtuna. 

Ca şi cum planeta ar fi vrut să-i dea dreptate lui Xtyn, comunicarea dintre 
ei se întrerupse. 

Făurarul bâjbâi un timp dureros de lung pentru a găsi locul de unde se 
aprindea lampa pe care o avea fixată de cască. Când îl găsi în sfârșit şi se 
făcu lumină, prima lui privire fu spre braţul drept, acolo unde avea o 
tăietură foarte urâtă. Se concentră asupra lui însuși, reuși să diminueze 
sângerarea și să alunge durerea. Îşi dezbrăcă scafandrul şi-şi îmbrăcă mantia 
shu, lăsând colonia de ciuperci să accelereze vindecarea rănii. Din raniţa pe 
care o purtase în spate, scoase și un proiector mai puternic la lumina căruia 
dorea să exploreze peştera. 

Când puternica rază de lumină ajunse spre ceea ce părea a fi fundul 
cavernei, ochii Făurarului se măriră de groază, iar strigătul minţii sale fu 
chiar mai puternic decât cel pe care-l scosese în faţa morţii. În mijlocul 
încăperii imense stătea o navă spaţială aidoma celei din Peştera Vânturilor 
de pe Kyrall, pe care poporul său o venerase preţ de veacuri. 


— Care crezi că e cea mai profundă diferenţă dintre noi? 

— O, dar asta e evident. Atitudinea faţă de trecut. 

— Cum adică? 

— Tu ştii când a început timpul tău. Eu nu sunt sigur când a început al 
meu și de aceea trebuie să învăţ din trecut pentru a înţelege viitorul. 

— Și pentru mine e valabil asta. 

— Să nu ne amăgim... 


Pentru prima dată în decursul vieţii sale fracţionate, Zuul încerca un 
sentiment de nemulțumire. Citea în mintea stăpânului său o dorință cu care 
îi era frică să fie de acord. Cu numai câteva săptămâni în urmă când, închis 
în coconul său din matcă, decisese să-i dea reginei zeţilor capacitatea de a 


crea viruşi şi pentru altceva decât lucrătorii ei, Zuul nu crezuse că lucrurile 
aveau să ia o asemenea întorsătură. Tot pentru prima dată îşi dorea ca 
lucrurile să fi rămas ca pe vremea vizitei lor pe Vechea Terra, când stăpânul 
opera el însuși modificările necesare corpului lui pentru a supravieţui. 

Nu se putea opune dorințelor stăpânului său. Nici măcar nu știa că acest 
lucru e posibil. Cu toate acestea însă ezita să-și întindă ombilicul spre matcă 
pentru a duce la bun sfârșit transformarea dorită de el. Dacă ar fi avut 
inteligență proprie, Zuul şi-ar fi dat seama că nu făcea decât să reclădească 
în mintea lui nehotărârile stăpânului. Lucrurile nu stăteau însă așa și 
creatura aceea firavă prelua acest conflict interior, cu efecte dramatice 
asupra minţii ei. 

La început fusese surpriză. Era adevărat că matca nu reușise de la prima 
încercare să secrete viruși care să transforme copacii şi iarba. Primele 
rezultate fuseseră înspăimântătoare pentru Zuul, care văzuse bahlah de 
diferite forme, de diferite culori. Și nu cei care se târau pe coridoare din 
cauza picioarelor lor informe erau cea mai tulburătoare privelişte, cât 
grămezile de zeți morți pe care le întâlnea în cotloanele edificiului. 
Lucrătorii puteau fi lesne înlocuiţi, dar dispariţia lor era un semnal de 
alarmă, fiindcă în colonie nu exista nici un exemplar fără o atribuţie precisă. 
Moartea unei întregi echipe dusese la prăbușirea unei bolți imense, sub care 
fuseseră striviți câteva sute de alți lucrători. Nici măcar constituţia lor 
extrem de robustă nu putuse să-i apere de miile de tone de piatră care 
căzuseră de la câteva zeci de metri. Zuul nu-și amintea de vreun eveniment 
similar. 

Soluţia stăpânului era însă mai periculoasă decât prăbuşirea unei bolți. A 
sădi conștiință, a da autonomie lucrătorilor însemna practic să creezi o nouă 
rasă. Ceea ce nu era în sine o problemă, atâta vreme cât nu te gândeai la 
consecinţele pe care o asemenea decizie urma să le aibă pentru matcă. 
Creatura imensă îşi secreta viruşii într-un proces complicat, în care își 
infecta întâi propriile ţesuturi. A-i dota pe zeţi cu un organ al gândirii 
independente era fără îndoială destul de simplu pentru mecanismul acela 
biologic atât de perfecţionat. Noii lucrători urmau să se nască având câteva 
organe în plus, iar masele suplimentare de ţesut puteau fi infectate apoi 
selectiv pentru a li se da informaţiile necesare pentru transformarea 
creierului minuscul al lucrătorilor într-un organ capabil de gândire abstractă 
şi de iniţiativă. Zuul nu avea nici un motiv să creadă că această parte a 
planului ar putea eşua. Funcţionase în cazul lui de atâtea ori și avusese efect 


chiar și pe oameni... Dar tocmai de aici izvorau și neliniştile lui. Un 
asemenea experiment nu putea fi niciodată controlat în totalitate. 

Era limpede pentru Zuul că matca avea să sfârșească prin a căpăta ea 
însăşi un creier gigantic în care cea mai mare parte avea să se ocupe cu 
procesele autonome de gândire, ceea ce nu se întâmplase până atunci. 
Apariţia unei asemenea conştiinţe era mult peste puterile de control chiar şi 
ale stăpânului. Zuul se temea că matca va sfârşi prin a avea aceleași 
condiționări și deci aceleași comportamente cu formele de viaţă terrane. 
Principiul neconcurenţei pentru resurse, cel în care stăpânul credea atât de 
mult, avea să fie supus la o grea încercare. 

În momentul în care ombilicul său se cuplă în orificiul din cocon, 
transmițând mătcii un amestec de proteine ce conţineau informațiile 
necesare acţiunilor sale viitoare, Zuul era mai confuz ca niciodată. Trebuia 
însă să îndeplinească voia stăpânului. 


e 


Heyyn Tars privea pe hublou cum cele două navete monoloc ale 
tovarășilor săi se cuplează lin la sasurile din tribord. Când cele două 
vehicule mici dispărură din raza lui vizuală, privirea îi rămase pironită pe 
imensitatea spaţiului. Quinţii fuseseră educați să-și reprime orice fel de 
mândrie personală, substituind-o cu cea a apartenenţei la Quintarat. Cu 
toate acestea nu se putea opri să nu-și aducă aminte cu o căldură aproape 
dureroasă de misiunile în care se umpluse de glorie. Era simplu să ignori 
izbânda atunci când ea venea iar şi iar, indiferent de circumstanţe. 
Rezolvase aproape singur o revoltă sângeroasă pe Noort V, stârpise cuibul 
de pirați care se ascundeau în ce mai densă centură de asteroizi a galaxiei, 
aflase şi destrămase comploturi chiar înainte ca aceia care le urzeau să-și 
dea seama de potenţialul lor. La vremea lor, toate acestea i se păruseră 
normale, ca o consecinţă directă a trecerii timpului. Confruntat însă cu 
incertitudinea misiunii pe care o avea acum, tindea să pună mai mare preţ 
pe izbânzile lui trecute. lar căldura aceea dureroasă devenea aproape 
incandescentă când își dădea seama că multe dintre victoriile sale aveau să 
rămână neștiute, că muriseră odată cu dinastia. 

— Cum a fost? se grăbi Villerte să-i întâmpine pe Leka Hinnedi şi pe 
Heyyn Tars, care se întorseseră dintr-o misiune apărută pe nepregătite și pe 


care le-o încredinţase însuși Xtyn. 

— Scârbos de simplu, rosti morocănos Tars. Nu ne-am întâlnit cu nimeni 
şi am găsit memodiscurile. 

— Da, întări şi Hinnedi, n-am intrat nici măcar o secundă în modul de 
luptă. A fost o misiune pe care ar fi putut să o împlinească orice detașament 
de soldați. 

— Și atunci de ce sunteţi supăraţi? îi interogă Villerte. 

Hinnedi și Tars se priviră unul pe celălalt în tăcere. 

— Ei, îmi spune şi mie cineva ce se întâmplă? insistă Heyyn Tars. 

— Klemplantul. E doar un crater de sticlă. 

— Da, aşa e, doar aţi fost acolo când... 

— Priveliştea este însă... tulburătoare, ezită Tars. Eu unul mi-am dat seama 
că sunt prea bătrân, am prea multe amintiri... 

— Ai prea mult timp ca să-ţi aminteşti. Dacă n-am fi înţepeniţi pe orbită, 
aici... 

— Unde ne-am duce? întrebă mâhnit Tars. Nimic nu mai e ce-a fost. Și 
asta nu poate avea decât o singură consecinţă logică. Urmează ca nici noi să 
nu mai fim. 

Tăcură toţi patru, fiecare cu gândurile lui, dar toți gândindu-se cam la 
același lucru. Ceea ce rămăsese nespus era sentimentul de deja-vu 
determinat de asemănarea stridentă dintre peisajul pe care îl oferea privirii 
ceea ce fusese până nu demult Tengys, planeta capitală. Quinţii nu erau 
genul de persoane care să aprecieze peisajul oferit de câmpiile imense pline 
cu flori care îşi schimbau culoarea în funcţie de momentul zilei sau de 
dansurile măreţe ale stolurilor de libelule-licurici. Nici clădirile imense, de 
forme şi arhitecturi diverse, nu îi impresionaseră niciodată prea mult. 
Transformarea lumii aceleia paradisiace într-o mare de cenușă nu putea lăsa 
însă indiferent nici măcar pe un om educat să-și reprime emoţiile, fiindcă 
aspectul deșertic şi iarna nucleară aduceau prea mult aminte de Vechea 
Terra. Era a doua capitală pe care oamenii o pârjoleau, era al doilea hotar 
dincolo de care timpul nu avea cum să mai fie același. 

— Și la urma urmei, la ce i-au trebuit memodiscurile alea? întrebă Villerte 
într-un târziu, mai mult pentru a-şi smulge tovarășii din amorţeală. 

— Cine ştie? ridică din umeri Tars. Am asolizat exact lângă intrarea în 
buncăr şi a trebuit să folosim tunurile ușoare pentru a spulbera stratul gros 
de rocă vitrifiată care acoperise ușile. Am intrat şi totul era neatins. Am ales 
memodiscurile cerute, am sigilat intrarea şi am plecat. Nu numai că nu am 


văzut nici o ființă vie, dar nici măcar senzorii navei nu au înregistrat vreun 
semn de viaţă. 

— Şi aţi lăsat intrarea în bibliotecă în văzul tuturor? vru să știe Tars. 

— Nu, am camuflat-o, deşi nu văd cine şi de ce ar vrea să cunoască o 
istorie din care a decurs prezentul ăsta. Poate că, de fapt, tot ceea ce a rămas 
după ce noi am luat ce ne-a cerut Xtyn nu mai are nici o importanță. Poată 
că tot ceea ce conta e înscris pe memodiscurile enciclopediei de istorie 
universală. 

Când Xtyn îi întrebase dacă sunt dispuși să facă un drum până pe Tengys 
şi să caute în ruinele Klemplantului, quinţii știuseră că informaţia despre 
biblioteca secretă a Imperiului fusese extrasă din memoria lui Rimio de 
Vassur. Deşi Xtyn sugerase să meargă toți patru, ei preferaseră să se împartă 
în două echipe pentru a putea supraveghea în continuare Noul Z. 
Insubordonarea aceea minimală era însă şi felul lor de a-i transmite lui Xtyn 
un mesaj, un protest voalat, dar care era perfect inteligibil pentru un 
conducător care avea acces la memoria unui quint. Nu era nevoie de cea 
mai mare forță militară a universului pentru a aduce pe Kyrall câteva 
memodiscuri ce conțineau istoria omenirii din ultimii ani în care ea fusese 
prizoniera Vechii Terra. 

Discutaseră și la ce i-ar fi putut trebui unui om care are memoria lui 
Augustin Bloose asemenea informaţii despre un timp pe care l-a trăit. 
Concluzia, și anume aceea că Bloose nu fusese tocmai o personalitate a 
vremurilor sale, îi tulburase și de aceea o lăsaseră nerostită. Își îndepliniseră 
misiunea şi-i dăduseră memodiscurile personal lui Xtyn. 

— Dar pe-aici ce s-a mai întâmplat? întrebă Tars cu o veselie forțată. 

— Mă tem că nu veţi fi foarte încântați. Ipoteza noastră cum că Zuul minte 
s-a infirmat foarte repede. 

— De unde ştii? întrebă Tars, cu însufleţire adevărată de această dată. Ai 
văzut vreun arbore ale cărui crengi cresc în unghi drept? Ierburile au 
început să se împletească în funii? 

— Nu, clătină zâmbind din cap Villerte. Dar am văzut un bahlah de un 
roșu aprins absolut încântător. 

— S-o fi tăvălit prin ceva... 

— La fel ca și cel pe care am văzut dungi tricolore? ripostă râzând 
Villerte. Nu, prietene, matca a început să-și modifice virușii. 

— N-ai de unde ști. Simpla culoare a unor lucrători nu e relevantă. 


— A, dar cine spunea că ne referim numai la asta? Haideţi să vă arăt 
altceva. 

Villerte merse la un ecran, atinse în grabă câteva butoane și făcu să apară 
vederea aeriană a imensului edificiu al zeţilor. La câteva secunde senzorul 
percepu o mişcare și focaliză asupra ei. Quinţii văzură cu uimire cum o 
cupolă imensă se prăbușește și totul este învăluit într-un nor de praf. 

— Heyyn, ai stat pe Z atâta vreme. Ai văzut vreodată ceva similar? Au 
eşuat ei atât de grav? 

Quintul clătină din cap fără vorbe. 

— Trebuie să aterizăm și să mergem să vedem cu ochii noștri. 

— Și dacă... lăsă Hinnedi nerostită teama lor cea mai mare. 

Excursia celor doi quinţi până pe Tengys epuizase rezervele de austral ale 
navei trimise de Alaana. Mai aveau doar o singură încărcătură, de ajuns 
pentru un singur salt hiperspaţial. Ironia sorții făcea ca australul rămas să fie 
deopotrivă prea mult şi prea puţin. Nu puteau cobori pe planetă în navetele 
monoloc, fiindcă asta ar fi însemnat să-și lase australul în voia sorții pe 
orbită. Dacă ar fi aterizat pe Z cu nava trimisă de Alaana, acest lucru ar fi 
putut fi un avantaj tactic decisiv pentru zeţi. 

— Sunt şanse mari ca asta să fie ultima noastră misiune, zise într-un târziu 
Tars. Şi asta nu neapărat în sensul că ne vom pierde viața. Când aţi venit 
voi, priveam însă spre stele şi am realizat brusc că nu mai există misiuni 
pentru noi. Aşa cum ați constatat şi voi, n-ai nevoie de quinți pentru a 
recupera memodiscuri. Nu suntem curieri şi nici nu putem deveni 
mercenari. Pur și simplu asta e ultima noastră misiune... 

Spunând aceasta, Tars merse în cabina de pilotaj. Deși ştia că are de gând 
să aterizeze pe Noul Z, nici unul din tovarășii săi nu încercă să îl împiedice. 


— Tu şi Abația ta aţi creat erezia perfectă. 

— Erezie? Nu-ţi dai cam multă importanță afirmând că a trebuit să neg 
creştinismul pentru a-mi fonda Abația? 

— Nu. Ai luat ideea progresului, ai învelit-o în poleiala ştiinţei, dar asta 
nu a fost de ajuns. A trebuit să-l negi pe Dumnezeu. 

— Nu L-am negat niciodată. Am spus doar că e învechit... Cât despre 
știință, Abaţii nu au afirmat niciodată superioritatea ei! 


Airam nu-și amintea ca în mintea ei să se fi învălmăşit vreodată atâtea 
sentimente contradictorii. Fără să fie nevoie să o privească, știa că şi sora ei 
se simţea la fel. 

— Nu crezi că starea asta îi va afecta fătul din pântece? întrebă Maria, care 
simţea fiorii unei îngrijorări care izvora dintr-o zonă incontrolabilă a 
sufletului ei. 

Johansson încercă să zâmbească, dar reuşi numai să-și schimonosească 
figura împietrită cu un rictus hâd. 

— Nu mă mai interesează. Dacă o să moară, voi găsi o mamă cu adevărat 
demnă de misiunea asta... 

— Eşti atât de sigur că clona aia e atât de prețioasă? Nu ai de unde ști în ce 
fel se va comporta. 

Durdrin Johansson privi spre patul pe care Oksana zăcea sub influenţa 
unui narcotic puternic. După ce le capturaseră în lift, clonele permiseseră 
Mariilor să se trezească, păstrând-o însă pe Oksana într-o stare catatonică 
indusă de un neuroleptic puternic. 

— Şi chiar nu-ţi dai seama că eşti manipulat? Cum ar putea fi ea quint? 
Crezi că, dacă ar fi fost într-adevăr aşa ceva ai fi reuşit să o prinzi? 

Johansson clătină din cap ca şi cum ar fi vrut să alunge o insectă 
sâcâitoare. 

— Nu mai e mult și voi primi dovada ultimă. Am trimis o navetă spre 
coordonatele indicate de Barna şi Șestov. Zici că s-ar putea să mă înşel? Aţi 
văzut și voi înregistrarea. Nu cred că tovarăşii mei cei mai apropiaţi s-ar fi 
putut păcăli într-un asemenea hal, deși știau că la mijloc sunt nu numai 
vieţile lor, ci şi cauza noastră, motivul care ne face să ne ascundem de atâta 
vreme. 

— Ne-ai arătat înregistrarea aceea numai pentru că ne crezi parte a acestui 
complot, pufni Airam. 

— Și nu am dreptate? 

Femeile tăcură, încercând să-și alunge din minte ceea ce văzuseră pe 
monitorul din camera personală a lui Johansson. Era o înregistrare video în 
al cărei cadru apăreau doar chipurile lui Barna şi Șestov. Timp de 
cincisprezece minute, ei îşi explicau gambitul. 

Prea multe dintre luptele pe care le dusese Oksana în trecut se încheiaseră 
cu victoria ei surprinzătoare și, mai ales, lipsită de martori. Confruntarea cu 
meduzele reticulate care atacau furibund orice animal dotat cu rațiune care 
se aventura în oceanul de pe Kyrall, recuperarea raclei care conținea mâna 


unei clone a Sfântului Augustin cel Nou și mai ales evadarea de pe Kyrall 
nu puteau fi explicate. Se frământaseră mult, dar ajunseseră să accepte că, 
atunci când elimini tot ceea ce este imposibil, ceea ce rămâne este adevărul, 
indiferent cât de improbabil ar putea el părea. Șestov menţionase chiar că 
acea concluzie nu era a lui, ci a unui detectiv cu ale cărui cazuri obișnuia să 
se delecteze în copilărie. Un om obișnuit nu ar fi putut înfăptui asemenea 
acte de bravură de unul singur. În Univers existau doar cinci fiinţe capabile 
de asemenea performanţe... 

Odată acceptată adevărata natură a Oksanei, Barna și Șestov constataseră 
că o mulţime de alte lucruri pot fi puse cap la cap. Felul în care Oksana 
răstălmăcise Regulamentul Canonic, sădind între clone sămânța unei 
dezbinări foarte vizibile chiar şi pe Eck, şi incapacitatea lor de a găsi 
agentul imperial infiltrat printre operatorii din psiac căpătau acum explicaţii 
destul de simple. Introducerea în studiul Regulamentului Canonic, cartea 
scrisă de Oksana pe care o folosiseră pentru urzirea planului lor, fusese o 
armă măiestrită care subminase ceea ce aveau clonele mai de preţ: unitatea. 
Intuind conflictele de autoritate ce ar fi putut apărea între două clone 
purtătoare ale aceleiași conștiințe, Regulamentul Canonic stabilea extrem de 
clar competențele militare, într-un gest care în aparență atomiza 
comunitatea clonelor, dar care, în realitate, nu făcea decât să o întărească. 
Pentru a realiza acest lucru, autorii Regulamentului trebuiseră să accepte că 
e natural ca şi printre ei sa apară cu timpul orientări diferite, disidenţe şi 
ambiţii personale, acceptabile atâta timp cât nu puneau la îndoială 
apartenenţa tuturor la imensa populaţie a clonelor. Oksana speculase abil 
această viziune, insistând asupra perspectivei seducătoare dar irealizabile de 
a rămâne exponenţii celor O Mie de Voluntari, de a păstra vie flacăra 
războiului lor chiar și după ce în Galaxie nu mai rămăsese nimic de cucerit. 
Deşi interzise, scrierile Oksanei avuseseră parte de o circulaţie largă şi 
sădiseră germenii unui conflict ce șubrezise societatea clonelor, care era 
oricum depășită numericește și politic de sarcina guvernării unui univers 
despre care nu știa mare lucru. Partea cu adevărat măiastră a planului fusese 
însă aceea că femeia îi făcuse şi pe ei să creadă că le serveşte scopurile. 

Chiar şi uluitoarea capacitate a Oksanei de a şti lucruri pe care în mod 
normal nu ar fi putut să le cunoască putea fi pusă pe seama canalului mental 
care exista între un quint și un anumit operator din psiac. 

După ce spuseseră toate acestea, Barna și Şestov descriseseră pe larg cum 
îl manipulaseră pe Durdrin Johansson să creadă că Mariile ar fi putut fi 


doica perfectă pentru o clonă a Sfântului Augustin cel Nou. Fuseseră 
convinşi că Oksana va cere imperativ să participe la misiune, fiindcă nu 
putea lăsa ca două personaje atât de importante din evenimentele petrecute 
pe Kyrall să fie pur şi simplu răpite de clone. Aşa cum anticipaseră, Oksana 
insistase, iar înregistrarea continua cu scuzele celor doi adresate lui Durdrin 
pentru a nu-l fi pus la curent cu intenţia lor. 

Barna și Şestov nu nutriseră prea multe speranţe. Ştiau că, dacă au 
dreptate, Oksana avea să-i ucidă și doreau să transforme moartea lor într-o 
dovadă a adevăratei ei identități. Înţesaseră încăperea în care aveau să fie 
descoperite Mariile cu microfoane şi camere de filmat care trimiteau 
informaţii direct unei sonde aflate pe orbita Vechii Terra. Nava era 
programată să facă saltul în hiperspaţiu imediat după ce senzorii de mişcare 
arătau că evenimentele s-au încheiat. Pentru a nu deconspira localizarea 
coloniei clonelor, mica navă avea să se oprească însă undeva deasupra 
planului sistemului solar al planetei Eck. Odată ajunsă acolo, sonda urma să 
emită un semnal care activa înregistrarea celor doi. 

— Cum am fi putut noi să fim parte a conspirației? Soldaţii ăia au venit, 
ne-au drogat, ne-au răpit... 

— Poate că ne-au și violat, zâmbi ștrengărește Airam. 

— Prostii, vorbiţi prostii. 

— Niciodată nu spunem prostii. Atâta doar că nu ne înţelegeți. 

— Faceţi atunci un efort şi explicaţi pe înţelesul meu. 

— Bine... zise Airam. Am atunci pentru tine o întrebare simplă. 

— Zi! strigă Johansson, a cărui încordare atinsese din nou paroxismul. 

— Te crezi cumva buricul Universului? 

Johansson rămase cu gura căscată și aproape că se prăbuși pe scaun, 
uitându-se ca prostit la femeia aceea care îl înfrunta în cel mai copilăresc fel 
cu putinţă. 

— Nu, de ce? îngăimă el cu răsuflarea tăiată de furie. 

— Fiindcă din ceea ce ai întreprins îţi imaginezi că ești primul om care s-a 
gândit că un quint poate fi capturat cu ajutorul gazelor neuroleptice. Chiar 
crezi că în toate secolele astea nimeni n-a mai avut ideea asta? întrebă 
Maria, arcuindu-şi intonaţia precum un puști la școală. 

— Nu ştiu, se poate... se bâlbâi Durdrin. 

— Eu îţi garantez că nu. Dacă ar fi fost cu adevărat quint, Oksana v-ar fi 
omorât demult pe toți și în nici un caz nu ar fi căzut în capcana ta jalnică. 

— Bine, dar voi aţi fost acolo. M-aţi minţit la început. Aţi spus că... 


— Nu e adevărat, îl întrerupse Maria. Ţi-am spus ceea ce ne aminteam. 
Lucrurile s-au petrecut atât de repede, încât s-ar putea să mai fi încurcat din 
când în când tabăra salvatorilor cu aceea a duşmanilor. De unde să ştim că 
suntem în mijlocul unui gambit sinucigaş, că suntem obiectele unei intrigi 
croite undeva în partea cealaltă a galaxiei? 

Durdrin le sfredeli cu privirea pe femei, încercând parcă să afle ce e în 
mintea lor. 

— Știu la ce te gândești. E atât de tipic pentru o ființă veche ca tine, îi 
zâmbi Airam. 

— La ce mă gândesc? o maimuţări Durdrin. 

— Ai vrea să foloseşti sonda aceea psi pe care ai aşezat-o atât de ostentativ 
la vedere. Ştii însă că asta chiar că ar compromite sarcina Oksanei și nu ești 
încă pregătit... 

Johansson îşi mușcă buzele. Renunţase cu greu la tentaţia de a o sonda pe 
Oksana. Curiozitatea îl sfredelea ca un vierme care îi rodea stomacul. 
Trădarea pe care o simţea era atât de mare, încât avea nevoie de o 
confirmare brutală, indiferent cât ar fi fost ea de dureroasă. Sondarea psi a 
unei femei însărcinate ducea însă la leziuni ireparabile în tesuturile 
nervoase ale fătului şi el nu era încă pregătit pentru o asemenea decizie. 

— Mai e doar puţin până când oamenii mei vor recupera sonda. Trebuie să 
ajungă în câteva ore, scrâșni Durdrin, preferând să nu răspundă direct. 

Airam îi întoarse zâmbetul cu care o mamă își alintă copilul naiv. 

— Se vede... Nu eşti pregătit. Nici nu ai cum să fii, fiindcă te înşeli. Stinul 
pe care dorești să ţi-l nască nu e nici pe departe conducătorul de care aveţi 
nevoie. 

— Acum chiar că nu ştii ce vorbeşti. 

Maria râse scurt. 

— Chiar nu-ţi dai seama cât de ridicol eşti? Ne explici nouă, ultimelor 
reprezentante ale Abației, ce este și cum va reacționa un Stin? Cunoaştem 
atât de bine structura lui mentală, încât fraţii savanţi au scris tomuri întregi 
de dizertaţii despre felul în care chiar și cele mai banale evenimente îi pot 
influența dezvoltarea. Stin e frumos, e spectaculos, e bun și are în el o 
însemnată dorinţă de a reforma lumea în care trăieşte, dar pierzi din vedere 
că Universul nu e un Sat de Clone. 

— Ba poate chiar pe asta mizez, răspunse Durdrin. Sunt convins că 
provocările la care va fi supus copilul ăsta vor fi infinit mai complexe decât 
ceea ce i se întâmpla lui Stin în Satul de Clone. El va avea însă o calitate pe 


care nimeni nu i-o poate contesta. S-a dovedit de mii de ori cel mai bun 
dintre noi. Cu toţii știm asta și de aceea nimeni nu-i va pune la îndoială 
deciziile, conducerea. Un asemenea lider, urmat dintr-o convingere 
profundă, poate schimba nu numai soarta noastră, a celor care împărtăşim 
memoria Voluntarilor, dar poate transforma întreg Universul. Poate scoate 
omenirea din haos... 

— Din haosul în care voi aţi aruncat-o, un haos pe care conștiințele 
voastre de tip vechi și elanul vostru distrugător şi primitiv l-au revărsat 
asupra unui timp care avea cu totul altfel de probleme. 

Fu rândul lui Durdrin să râdă. 

— Cine e ridicol acum? Cine e ipocrit? Dacă noi am fost o mai mare 
năpastă, atunci ce se poate spune despre Abaţie? La urma-urmei, ea ne-a 
creat! 

Airam dădu să spună ceva, dar se răzgândi. Bucuros de această izbândă, 
Johansson vorbi din nou: 

— Nu sunt naiv, ştiu că au mai rămas puţine clone cărora să li se fi 
restaurat memoriile originale. Ne-au vânat, ne-au distrus planetele... Mulţi 
au murit de bătrâneţe, iar copiii noştri, după cum se vede, nu ne împărtășesc 
idealul. E însă de datoria mea să încerc să mai ridic o dată flamura celor O 
Mie de Voluntari. Nu se poate ca moartea acelor oameni să fi fost în zadar. 

— Ba bine că nu! Nu poți încerca să ştergi cu buretele trei mari religii, aşa 
cum aţi încercat voi, fără să fii pregătit să pui ceva în loc. Şi chiar dacă aţi fi 
fost conştienţi de lucrul ăsta, după câte înţeleg eu, voi doreați să substituiți 
religia cu un fel de dictatură a necesității absolute a progresului ştiinţific. Or 
asta e o mare gogoriță. Sfântul Augustin cel Nou a înțeles exact că asta era 
slăbiciunea voastră şi a decis să-şi camufleze planul măreț sub masca unei 
religii. Abația nu propovăduia nici creştinismul, nici vreo altă religie a 
vremii. Era doar un ghem de dogme bazate pe ideea că drumul oamenilor în 
viață e prestabilit şi că, pe de o parte, odată ce ai aflat despre un om că e 
virtuos, îl poţi clona la infinit fiindcă se va mântui de fiecare dată şi, pe de 
altă parte, că, dacă te-ai născut damnat, poţi face orice fiindcă mântuirea 
oricum nu va veni. 

— Şi tot nu înţeleg de ce crezi că Sfântul Augustin cel Nou nu ne-ar putea 
fi conducător. 

— Fiindcă el a parcurs o înţelegere care vouă vi se refuză, fiindcă el a 
intrat în contact cu principiul străin al extratereștrilor şi și-a dat seama că 
Dumnezeu există, dar că e încorsetat, la fel ca şi omul, într-o cușcă creată 


pe vremuri de Sfântul Augustin. Indiferent ce memorii vei reda vreodată lui 
Stin, el nu va fi ateu ca voi. Chiar dacă îl vei obţine iniţial pe tânărul care v- 
a fost frizer, el nu se va transforma într-un mareșal ateu, ci va parcurge 
drumul inițiatic spre sentimentul religios așa cum a făcut-o și Sfântul 
Augustin cel Nou! Într-un fel sau în altul, într-un scop sau în altul, crezând 
sau doar prefăcându-se credincios. 

— Uită-te în jurul tău! izbucni Durdrin. Nu s-a mai întâmplat nimic de pe 
timpul Marelui Exod! Propulsia interstelară e în continuare dependentă de 
austral, știința calculatoarelor e atât de înapoiată, încât Negal şi Ballen au 
parcurs-o în numai doi ani... 

— Şi cu toate astea, călătoria hiperluminică a fost descoperită fără 
sprijinul vostru... Cât despre abandonarea ştiinţei, nu pot să te întreb decât 
de unde ştii că, privind la Vechea Terra, oamenii nu s-au simţit brusc mai în 
siguranţă într-o societate în care descoperirile care modificau însăși temelia 
vieţii se petreceau mai rar? De unde știi că nu am ales noi să abandonăm 
cursa nebunească a descoperirilor care a dus la distrugerea planetei noastre 
de baştină? 

Durdrin dădu să spună ceva, dar în momentul acela în cameră intră un 
soldat care-i dădu fără vorbe o cutie neagră. 

— V-aţi întors mai repede, constată el cu bucurie. Tocmai eram pe punctul 
de a fi convins de babele astea că tovarășii noştri au murit degeaba. Acum 
însă vom şti cu siguranţă... 

Bărbatul privi cu uimire la cele două femei care începuseră să râdă. 

— Ce v-a apucat? 

— Nimic. Deşi ţi-am adus zeci de argumente, te-ai supărat când ţi-am zis 
că eşti o conştiinţă veche şi că Sfântul Augustin cel Nou nu-ţi va ajuta la 
nimic. Acum ai şi dovada: trebuie să vezi ca să știi. Oameni au încetat 
demult să mai gândească aşa, iar asta e o moştenire din secolul ăla 
îndepărtat în care ai murit prima dată. 


— Dar unde era Dumnezeul tău înainte de începerea Timpului? 

— Dumnezeu a creat Timpul! Înainte de Creaţie, el a existat acolo unde 
Timpul nu există și deci nu se poate vorbi despre existența Lui. 

— Și atunci ce l-a apucat de s-a închis într-un orologiu? 


Xtyn ezita să exploreze amintirile lui Rimio de Vassur, fiindcă se simţea 
învăluit de fiecare dată de ceața caldă a unei păreri de rău care îl indispunea 
pentru mai multe zile. Știa că nici el nu era un om al cărui suflet să se fi 
dezvoltat aidoma celorlalte din Universul cunoscut, dar chiar şi aşa 
schiloade, sentimentele sale erau o jerbă de scântei multicolor în comparaţie 
cu cenușa din sufletul quintului. Avea însă nevoie de iscusinţa lui Vassur în 
a folosi aparatele capabile să citească memodiscurile unde căuta răspunsul 
la întrebarea care îl chinuia. 

Revăzuse de nenumărate ori înregistrarea lăsată de Assan Tres, aceea în 
care cel mai mare biolog al tuturor timpurilor le promitea kyrallienilor o 
mântuire de tip special, şi se întreba la ce se putuse referi geniul care 
inventase practic întreaga faună a Kyrallului, mai puţin ciuperca chu, cea 
care amplifica puterile mentale ale ființelor dotate cu inteligenţă. 

Imediat ce află cum se folosesc aparatele, Xtyn se retrase dintre amintire 
lui Vassur. Prefera să nu se gândească la destinul lui tragic. Asta și fiindcă 
simţea că, de fiecare data când intrau în contact mental, Alaana nu se putea 
abține să nu exploreze pe furiș măcar şi o mică parte a minţii lui care era 
Rim, iar lucrul acesta o făcea pe ea să plângă aproape de fiecare dată. Nu îi 
plăcea să o facă să sufere și se simțea cumva responsabil, deși ştia că nu 
poate să controleze iubirea ei pentru quintul jertfit în Abaţie. Știa că aidoma 
ei se simțeau femeile kyralliene care îşi pierduseră soții și priveau spre fiii 
lor. În trib însă lucrurile erau simple, vocea ly te ferea de asemenea ispite 
nenaturale. Alaana nu avea însă un asemenea sprijin şi îi provoca lui Xtyn 
deopotrivă milă și jenă. 

Citi repede Confesiunile Sfântului Augustin, fără să înțeleagă mare lucru, 
dar simțind cum o parte a minţii sale le absoarbe în întregime, reținându-le 
întocmai. Imediat ce termină, merse în chilia lui din peşteră, se acoperi cu 
mantia și îşi impuse viziunea poienii cu patru pietre, acolo unde îi convoca 
pe Sfântul Augustin şi pe Augustin Bloose. Spre marea lui uimire, în 
viziunea sa apăru şi Vassur, care se așeză primul, tăcut, pe o piatră. 

— E esenţial pentru mine să aflu la ce se referea Assan Tres şi doresc să 
nu-mi mai vorbiţi în cimilituri. Vreau verdicte clare... 

— Aaa, şi de asta l-ai îmbuibat pe moșul ăsta cu cartea pe care ai citit-o 
până adineauri? 

— Da. Cred că e mai capabil ca tine să ne explice cum anume se naşte un 
Dumnezeu. l-am redat astăzi munca pentru ca, pregătit în felul ăsta, să mă 
poată lămuri mai bine. 


— Ba pe naiba! exclamă Bloose. Am tras și eu cu ochiul în ecran. Și uite 
ce zice aici: „Cerul şi Pământul sunt în mod evident creaţii ale lui 
Dumnezeu". 

— Şi ce e cu asta? întrebă Xtyn. 

— E evident că nu are cum să-ți explice. Aici, pe Kyrall, lucrurile stau 
exact pe dos. Știm că Dumnezeul lui nu a creat cerul și pământul acestei 
planete, ci dimpotrivă, dacă e să se întâmple ceva, atunci tocmai ele își vor 
crea propriul Dumnezeu. Am dreptate, moșule? 

Sfântul Augustin se strâmbă a plictiseală. 

— În comparaţie cu ştiinţa Lui, ştiinţa noastră este neştiință, zise Augustin. 
Desigur că, la nivelul înţelegerii noastre, lucrurile par să stea așa cum 
pretinde amicul Bloose, dar şirul ăsta mecanicist de consecinţe nu e decât 
un mod simplist de a privi lumea. Şi oricum are un viciu de fond... 

— Oare de ce mă aşteptam să zici asta? se lamentă Bloose. 

— Fiindcă te repezi cu un șuvoi de vorbe care nu conţin nici o idee 
profundă. Dacă se va întâmpla ceva spectaculos pe Kyrall, și e adevărat că 
şi eu cred că e foarte posibil să se întâmple, atunci evenimentul ăsta nu va fi 
deloc de esență divină. Dimpotrivă, mă aştept mai degrabă la o erezie 
monstruoasă... 

Xtyn încerca să înțeleagă, dar lucrurile erau încă nebuloase. 

— De ce zici asta? îl întrebă el pe Sfântul Augustin. 

— Fiindcă amicul Bloose mai pierde din vedere un lucru, unul asupra 
căruia dintotdeauna au existat controverse. Dumnezeu a creat și timpul. E 
nevoie de un alt timp pentru a presupune că va apărea un alt Dumnezeu. 

— La asta ce mai zici? întrebă Xtyn privind spre Bloose. 

— Că e nedrept să-ţi închipui că tot ceea ce nu are explicaţie ştiinţifică e 
automat de natură religioasă. Asemenea defecte logice au alimentat cu 
energii nebănuite Corpul celor O Mie de Voluntari. 

— Dar e adevărat ce spune? 

— Într-un fel da... Am studiat mult problema asta şi trebuie să recunosc că 
atât ştiinţa, cât și filozofia vremurilor mele acceptau că a existat un moment 
în care s-a manifestat un act de voinţă, indiferent dacă universul s-a născut 
când a pocnit cineva din degete sau a apărut ca o explozie gigantică. Cineva 
şi-a manifestat voinţa asta. Dar de aici și până la a spune că ăsta a fost un 
moșneag cu barbă, e cale lungă. 

— E o cale a cărei lungime e direct proporţională cu agerimea minţii 
cuiva, îl zeflemisi Sfântul Augustin. Nu e foarte greu să înţelegi că, fiind în 


afara Timpului și singurul capabil de a face ceva acolo unde nu a existat 
nimic, Dumnezeu e însuşi cel care pune în mișcare timpul, cel care face ca 
viitorul să se scurgă în prezent şi apoi în trecut. 

— Ba nu e așa! Toate astea se petrec pur și simplu. Nu știm de ce, dar 
suntem mai aproape ca niciodată să aflăm. Pe de altă parte, Dumnezeul de 
care vorbeşti nu e tocmai cel în numele căruia s-au înfăptuit tot felul de 
atrocități? 

— Nu înţelegi și nici nu crezi! Greu de imaginat un amestec mai 
periculos! 

— Dar dacă Dumnezeul tău nu e decât o suprapunere imensă de 
conștiințe? Dacă e vocea unică a unui milion de suflete, dacă e măsura 
obiectivă a ceea ce este omul? 

— N-ai nici o dovadă în sensul ăsta, pufni Sfântul Augustin. 

— Ba bine că nu! Chiar tu spuneai în cartea ta: „Cuvântul lui Dumnezeu e 
veșnic același, nesupus schimbării, spre deosebire de creatură, care este 
veșnic schimbătoare." Eu știu cât de mult s-a schimbat felul în care a fost 
zugrăvit Dumnezeu după moartea ta. Atunci de ce mă condamni dacă mă 
întreb la rându-mi dacă Dumnezeul tău nu e o creaţie? lar dacă lucrurile 
stau așa în general, nu știu cine altul e mai nimerit decât Assan Tres să 
creeze un Dumnezeu nou sau unul al Kyrallului. El însuşi e un fel de 
Dumnezeu pentru fructele negre, pentru policorni şi florile cântătoare... 

În momentul acela, Rimio de Vassur se ridică de pe piatra lui și privi 
întrebător spre Xtyn, care îi făcu semn să vorbească. 

— Am citit şi eu Confesiunile și nu pot să spun că le înțeleg aşa cum o fac 
ceilalți. Mi-a atras însă atenţia formularea unui adevăr simplu, pe care îl 
poate pricepe chiar şi un soldat mai puţin instruit în asemenea fineţuri de 
gândire: Timpul e o măsură a mișcării corpurilor a zis Sfântul Augustin. 
Dacă acceptăm lucrul ăsta, mă întreb dacă nu cumva treci prea uşor peste 
faptul că auzi vocile acelea numai în momentul în care livada de arbori 
negri e zbuciumată de furtună. 

Întrebarea produse un șoc atât de mare în mintea lui Xtyn, încât viziunea 
se destrămă imediat. leşi cu paşi împleticiţi și se îndreptă în peștera 
Omenori. La ora aceea doar puţini dintre tovarășii săi erau acolo. Cei mai 
mulți încercau să înveţe să devină operatori în psiac. Se repezi spre 
aeroglisorul pe care învățase să-l piloteze singur, apelând la memoriile lui 
Vassur, şi ateriză riscant pe platforma psiacului. 


Îşi deschise mintea către vocea ly a tribului său şi simți cum tresar câteva 
zeci de conştiinţe. Îşi chemă tovarășii spre livada de arbori negri şi, curând 
după aceea, câteva transportoare aterizară cu zgomot la marginea ei. 

— Vreau să mă ajutați să creăm viziunea unei furtuni. Am nevoie ca 
frunzele și fructele arborilor să se clatine de parcă ar fi măturate de cel mai 
puternic vânt. 

Așa cum îi cerea tradiţia, Xtyn iniţie viziunea și îşi imagină cum arborii 
sunt scuturați de un uragan. Ceilalţi i se alăturară și încet, uraganul omenori 
sfârşi prin a-şi urla furia, aproape distrugătoare pentru arborii negri. 
Kyralienii ştiau însă că era nevoie de o muncă intensă pentru a desprinde un 
fruct de pe ramura lui și niciodată nu văzuseră vreun copac doborât de vânt, 
așa încât nu-și făceau griji cu privire la soarta livezii lor. Formula „când vei 
aduna fructe negre de pe jos" era sinonimă în limba lor cu un timp care nu 
avea să vină niciodată. 

Mulţumit de intensitatea viziunii, Xtyn îşi retrase mintea din vocea ly şi 
renunță să mai contribuie la furtuna pe care o produceau ai lui. 

Realiză că Vassur avusese dreptate imediat ce se concentră asupra livezii. 
Zbuciumaţi de forța minţii războinicilor Omenori, copacii se încovoiau 
până aproape de pământ și vocile se auzeau mult mai clar de data aceasta. 

Te-am găsit, iubire. Ti-am spus că am să revin. 

— Zerri? întrebă pierdut Xtyn, fără să-și dea seama că vorbeşte. 

Da, iubire... O să fim din nou împreună. 

— Bine, dar cum se poate? 

Nu știu, Xtyn, iubire. Dar mi-e mai bine decât mi-a fost vreodată. E 
linişte și lumină în jurul meu şi nimeni dintre cei de aici nu îmi mai 
reproșează nimic... 

Tânărul se aşeză pe iarba scurtă şi aspră, răsuflând greu. 

— Dar unde eşti, și mai ales... cine mai e cu tine. 

Mulţi dintre prietenii noștri care mi-au povestit cât de viteaz ai fost și 
cum m-ai răzbunat. Dar mai sunt şi câțiva oameni pe care nu îi cunosc, dar 
care spun că te știu pe tine. E un bărbat care zice că a fost Abate, altul care 
susține că ţi-a fost Maestru. Dar eu cred că ei mint, iubire. Vorbesc mereu 
de tine numai fiindcă... dar nu contează. 

— Zerri, e important pentru mine să înţeleg. Unde sunt aceşti oameni? 
Unde eşti tu? 

Nu ştiu, iubire! Exist și, odată cu mine, există şi dragostea mea pentru 
tine. Îmi e de ajuns. 


— Dar de ce te aud numai când bate vântul? De ce nu te-am auzit şi până 
cum? 

Nu mai sunt cum eram, dar nu sunt nici cum nu eram. E complicat să-ți 
explic. 

— Dar de ce te aud numai dacă bate vântul? 

Tovarășii îmi spun că glasul nostru este cel pe care Kyrallul îl așteaptă 
dintotdeauna, glasul care a fost aici mereu și pe care noi l-am amuţit preţ 
de generații. 

— Nu mă ajută prea mult, scrâșni Xtyn, care era rupt între dorinţa de a-i 
vorbi şi cea de a afla care era sursa miracolului acela. 

Furtuna însă începu să se potolească destul de repede, pe măsură ce din 
ce în ce mai mulți războinici kyrallieni ieşeau din viziune pentru a se 
concentra asupra unui copil care striga ceva. Xtyn se grăbi spre ei şi îi 
întrebă: 

— Ce s-a întâmplat? 

— Atacă psiacul! 

— Cine? Câţi sunt? 

— Nu ştim... Dar e mai rău ca data trecută. Acum au aruncat cu un praf 
SI.: 

Îngrozit, Xtyn îşi proiectă gândurile, căutând-o disperat pe Alaana. O găsi 
mult prea ocupată încercând să creeze un vânt în jurul structurii imense a 
psiacului, pentru a destrăma ceața densă care părea să fi cuprins centrul de 
comunicaţii al Galaxiei. Xtyn strigă repede la tovarășii săi și se uniră într-un 
efort disperat de a-i ajuta pe cei din psiac, deşi nu înțelegeau de ce era ceața 
aceea atât de periculoasă. 

Dură mai bine de jumătate de oră până când atmosfera se limpezi, iar 
Xtyn se putu urca în glisor pentru a merge în psiac. Când văzu faţa Alaanei, 
îşi dădu seama că se întâmplase ceva extrem de grav. 

— Cred că psiacul e distrus. 

— Nimeni nu poate distruge psiacul. Nici imperiul nu avea arme care să... 

— Ne-au atacat cu un acid molecular care pare sintetizat special pentru a 
reacționa cu tipul de materiale folosite la construcţia psiacului. 

— Bine, dar până acum am ştiut că nu poate fi distrus, protestă Xtyn. 

— Asta era doar o infatuare a Imperiului. Nu m-am așteptat nici o clipă ca 
tu să o fi luat în serios. Orice e făcut de mâna omului poate fi distrus. Ba 
mai mult, e o lege omenească aceea care spune că tot ceea ce este creat de 
mâna omului va pieri dărâmat de om. 


— Şi nu putem face nimic? 

Alaana ridică din umeri. 

— Ştii bine că nu există leac pentru o reacţie a unui acid molecular. Se 
autoîntreține şi va mânca psiacul până în temelii... 

— Cum au putut? Asta îi aruncă pe oameni cu multe sute de ani în urmă! 
Extracţia de austral și legile... Imperiul... se bâlbâi Xtyn. 

Alaana îl strânse de mână. Fa era singura care ştia că în spatele quintului 
şi conducătorului fioros se ascundea un băiat care abia împlinise douăzeci 
de ani și a cărui rană de iubire nu se vindecase. 

— Dar dacă încercăm cu apă? Poate cu altă substanţă... Nu se poate... Într- 
un fel, psiacul e simbolul planetei mele. 

Ca şi cum soarta ar fi vrut să îi dea o ultimă lovitură, din psiac răsună o 
trosnitură puternică. 

— A început să se prăbușească tavanul din sala cea mare, şopti Xtyn. 

— Hai să mergem... Chiar dacă va supravieţui structura, va fi nevoie de 
câţiva ani până când se va regenera colonia de ciuperci care învelea sala 
mare. lar ea a pierit demult, a fost cea mai aproape de urgie. 

Xtyn îşi amintea de poveștile pe care le auzise în vocea ly a tribului său. 
Mulţi dintre kyrallieni râdeau de soluția simplistă pe care o găsiseră 
inginerii lui Kasser, aceea de a face o imensă pelerină shu pentru clădirea 
lor. Kyrallienii învăţaseră pe propria piele cu multă vreme în urmă că o 
asemenea colonie gigantică poate fi un adăpost înşelător fiindcă, deşi era 
puternică, odată distrusă îi lăsa pe cei care depindeau de ea fără nici o 
alternativă. Xtyn îşi dădea seama acum că știuse toate acestea încă de când 
văzuse psiacul pentru prima dată, dar nu acţionase în nici un fel. Ar fi fost şi 
greu. Psiacul era mereu în fierbere, era mereu deschis pentru comunicațiile 
instantanee. Încercă să-și proiecteze gândurile dincolo de Kyrall, aşa cum 
putea să o facă atunci când stătea cu Alaana în sala mare. Nu reuși să îi 
contacteze nici pe Arrus, nici pe Oksana și nici chiar pe quinți. 

O bucată minusculă de zid i se rostogoli până la picioare, dând parcă 
semnalul unor prăbuşiri care zguduiră psiacul. Spectacolul era deopotrivă 
fascinant şi crud. Imensa structură se strângea parcă în ea însăși, topindu-se 
în aburul gros pe care îl scoteau fragmentele de zid și acidul molecular 
ajuns în ocean. Moartea uriașului edificiu era lipsită de orice glorie, fiindcă 
măreaţa construcție părea că se fărâmă sub propria greutate, de parcă o 
voinţă gigantică hotărâse că timpul trebuie să treacă infinit mai repede peste 
ea. 


— Nu rezolvi nimic dacă mori aici, îi strigă Alaana. Să ne retragem pe 
continent şi o să vedem... 

— Cine a făcut asta? întrebă Xtyn printre dinţi. 

— Nu ştim, dar ce importanţă mai are? 

— Se poate să fi fost federaţioniștii sau poate că tovarășii fanaticului acela 
Avraam... Important este însă că ne-au adus acolo unde și-au dorit. Acum va 
trebui să tratăm cu federaţiile care deţin tehnologia și banii necesari pentru 
construirea unui nou psiac. 

— Cred că nu va fi nevoie, zise Xtyn cu privire neguroasă. Nu atâta vreme 
cât pe Kyrall mai e măcar și un singur războinic dispus să se alăture viziunii 
tribului său. 

— De ce îmi este teamă de ceea ce urmează? murmură Alaana. 

— N-am fost în psiac împreună cu semenii mei pentru a crea furtuna care 
ar fi împrăștiat praful acela ucigaș, zise Xtyn sărind ușor în glisor, lângă 
Alaana. Dar am stârnit alt uragan, mai folositor decât cel cu care am fi putut 
salva psiacul. 


— Spuneai că acela care vrea să-l găsească pe Dumnezeu trebuie să 
învingă și puterea memoriei. 

— Da, chiar și acum mi se pare un lucru de bun simţ. 

— Dar dacă, în căutarea Lui, găsești din întâmplare amănunte care-ţi 
resuscitează memoria și îţi demonstrează tocmai valoarea ei? 

— Înseamnă că Dumnezeu a vrut asta şi că te supui planului Lui măreț. 

— Ce frumoasă e lumea ta! Parcă ar fi făcută pentru prunci. 


Trecuseră mai bine de șase zile de când Arrus nu mai intrase în contact 
mental nici cu Alaana şi nici cu Xtyn. Încercase să-şi trimită gândurile spre 
Kyrall, dar nu reușise să prindă nici o geană din strălucirea aceea vagă, 
omniprezentă pe care o emitea psiacul spre mintea tuturor operatorilor aflaţi 
în Galaxie. Rezervele sale de hrană și de apă se apropiau de sfârşit. Trebuia 
să întreprindă repede ceva. 

Cercetase cu luare aminte nava veche pe care o descoperise în peştera în 
care se putea intra traversând lacul de accun. Viaţa nu-i mai fusese pusă în 
pericol, dar avusese ocazia să asiste de pe mal și la alte două furtuni 
magnetice care frământaseră metalul lichid. De la locul său ferit de 


primejdii, fenomenul i se păruse extrem de spectaculos, frumos într-un fel 
sălbatic, ca o bătălie câştigată cu policornii. 

Ştia de pe Kyrall că navei descoperite de el i se potrivea o unitate 
energetică standard, de felul celor care alimentau și vehiculul său. Văzuse 
de asemenea de câteva ori înregistrarea lui Assan Tres, dar nu acordase 
niciodată importanţă felului în care Xtyn manevrase aparatele navei părăsite 
în Peştera Vânturilor pentru ca imaginile să înceapă să se deruleze pe ecran. 

Privită ca un obiect rece, neînsufleţit, nava nu avea nimic extraordinar, ea 
fiind practic o copie a celei de pe Kyrall. Se punea desigur întrebarea ce se 
întâmplase cu aceia care veniseră la bordul ei pe Eck, dar, indiferent cât 
cercetase peștera, nu găsise vreun indiciu asupra sorții lor. 

Acum stătea pe malul lacului de accun și abia își trăgea răsuflarea din 
cauza poverii pe care o purtase tocmai de la nava sa. Intenţiona să cupleze 
unitatea energetică pentru a vedea dacă nu existau înregistrări care să 
lămurească misterul prezenţei pe Eck a exact aceluiași fel de vehicul spaţial 
ca şi pe Kyrall. Așeză întâi containerul greu de fier pe suprafaţa lacului și 
văzu că acesta pluteşte, deși îi rămâneau la suprafaţă doar câţiva centimetri 
ai capacului superior. Privi apoi cu atenţie luciul metalului lichid. Era 
perfect plan, ceea ce, spera el, urma să-l scutească de experienţa unei 
furtuni. 

Cu gesturi grăbite, se așeză pe spate, prinse cu o mână unitatea energetică 
şi începu apoi să vâslească frenetic, îngăduindu-și doar scurte răgazuri în 
care verifica dacă se îndreaptă în direcţia peşterii. Traversarea se petrecu 
fără incidente și asta îl făcu pe Arrus să devină aproape euforic. 

Bucuria Făurarului se topise însă treptat, în timpul celor trei ore în care se 
chinuise să găsească locașul exact unde trebuia potrivită unitatea energetică. 
Fusese un timp în care Făurarul blestemase fără încetare incapacitatea 
kyrallienilor de a folosi chiar și cele mai simple obiecte tehnologice. Cu 
puţin înainte de a găsi soluţia, fusese atât de disperat, încât se întreba ce s-ar 
fi putut întâmpla dacă sistemul de comenzi vocale pe i-l instalase Xtyn în 
nava cu care venise ar fi încetat brusc să mai funcţioneze. Arrus ştia că nu 
ar fi fost niciodată în stare să execute corect succesiunea de comenzi 
necesare decolării şi apoi saltului hiperspaţial, deşi ele erau notate cu atenţie 
într-un carnet. Nici cu cititul nu se descurca prea bine, deşi hârtia îl fascina. 

De parcă ar fi vrut să-i alunge temerile, nava căpătă viaţă imediat ce găsi 
în sfârşit locul în care trebuia conectată unitatea energetică. Încă de la 
început atenţia îi fu atrasă de un monitor care avea dedesubt o consolă cu 


doar câteva butoane. Le apăsă cu frenezie și oarecum la întâmplare și, ca și 
cum atâta ar fi aşteptat, ecranul se lumină, lăsând să se vadă un peisaj 
familiar. Era lacul de accun, privit de pe malul opus peşterii. Imaginile se 
schimbară brusc şi în cadru apărură două nave, dintre care una era fără 
îndoială cea din peşteră. 

La un moment dat, în cadru apăru un om. Era destul de scund, cu pieptul 
larg, iar barba îi flutura bizar peste marginea de etanşare a căștii 
scafandrului pe care îl purta. Cu faţa luminată de un zâmbet, bărbatul făcu 
semn celui care înregistra imaginile să filmeze în continuare lacul de accun. 

Monitorul se întunecă preţ de câteva secunde și Arrus tocmai se pregătea 
să aplice o nouă secvenţă haotică de apăsări ale butoanelor când imaginile 
reveniră. De data aceasta, în cadru erau șapte bărbaţi, iar Arrus avu nevoie 
de toate stăpânirea de sine de care era capabil pentru a nu fugi din faţa 
priveliștii aceleia tulburătoare. Șase dintre ei purtau mantii shu. 

— Mă numesc Bogannus Boszt şi împreună cu prietenii mei de pe Kyrall 
am venit aici pentru a duce la îndeplinire misiunea sacră a Ordinului nostru. 
Folosind descoperirea mea, adică metalul acesta lichid care poate fi 
controlat cu ajutorul minţii, prietenii mei se vor transforma în luptători de 
temut care vor sfărâma zidurile Abației. lar aceia care mă vor întreba de ce- 
am ales calea sabiei să aibă în vedere că aceasta a fost întotdeauna drumul 
cel mai simplu al Adevăratei Biserici. 

Urmă un caleidoscop de imagini fără sunet, înregistrate în mod evident la 
intervale de timp. Arrus văzu încântarea de pe faţa unui kyrallian care ţinea 
în mână o sferă de accun ce se transformă brusc într-o lamă tăioasă. O altă 
secvenţă îl înfățișa pe cel mai bătrân dintre kyrallieni ridicându-și mâinile 
spre cer aşa încât toată lumea să poată vedea că de sub unghii îi ies firișoare 
extrem de fine de accun. 

În înregistrare urmă o perioadă destul de îndelungată în care erau filmate 
câteva furtuni pe lacul de accun. Deşi spectaculoase, imaginile fură un 
adevărat chin pentru Arrus, care aștepta cu totul altceva. 

Răbdarea îi fu răsplătită când cel mai bătrân dintre kyrallieni fu prezentat 
ținându-și mâinile pe capul unuia mai tânăr. Operatorul focaliză și Arrus 
văzu limpede cum firișşoare minuscule de metal fluid pătrund prin ţeasta 
celui mai tânăr. Cadrele se schimbară rapid, prezentându-i apoi pe toţi cei 
şapte bărbaţi bucurându-se și mișcându-se în cerc în ceea ce părea a fi un 
fel de dans. 


Lui Arrus i se confirmaseră deja toate bănuielile. Rămânea desigur să afle 
cum îi convinsese Bogannus Boszt pe cei șase să își părăsească planeta și de 
unde ştiuse el despre calităţile accunului. 

Arrus abia dacă reuși să se concentreze la o serie de imagini care 
prezentau primele încercări de mișcare rapidă ale celor cinci tineri 
kyrallieni. Nu erau nici pe departe la fel de iuți precum quinţii pe care-i 
cunoscuse Arrus, dar se mișcau oricum cu o viteză şi o îndemânare care i-ar 
fi putut face soldați invincibili. 

Imaginile se succedară preț de aproape o oră, timp în care Arrus văzu 
ceea ce nu se îndoia că este istoria prescurtată a instrucției primilor quinți. 
Deodată, ecranul se întunecă și rămase aşa din nou o vreme mai 
îndelungată. Când imaginile reveniră, ele îi prezentau pe tinerii kyrallieni 
distrându-se încercând să modifice suprafaţa lacului de accun. Unul dintre 
ei reușise să facă să apară un cub perfect, iar altul înălțase o lamă, ca acelea 
care se formau în timpul furtunilor. În secvenţa următoare erau prezentate 
două tăișuri, înalte fiecare de cel puţin patru metri, care se ciocneau unul de 
altul și erau controlate, fără îndoială, de minţile a doi kyrallieni. 

Urmă o nouă perioadă de pauză, după care pe monitor apăru faţa lui 
Bogannus Boszt. Fruntea îi era brăzdată de o tăietură adâncă și vorbea 
precipitat. 

— Fraţilor, las această navă şi înregistrările pentru cazul în care nu vom 
reuși să părăsim planeta. Viziunile de accun ne atacă sălbatic! Dacă 
misiunea noastră se va stinge în eşec fie ca această navă și resursele ei să 
reprezinte un nou început pentru Frontul Adevăratei Biserici. Documentele 
noastre, ascunse pe Kyrall în cel mai întunecat colț din Peștera Vânturilor, 
ar trebui să vă ajute să reclădiți misiunea sacră a distrugerii Abației şi a 
principiului străin pe care-l reprezintă ea. Dumnezeu să ne aibă în pază! 

Total nelămurit, Arrus aşteptă aproape o oră, dar pe ecran nu mai apăru 
nici o imagine. Când se convinse că nu mai avea ce aştepta, se grăbi să 
decupleze unitatea energetică, fiindcă nu era sigur că propria sa navă ar fi 
putut funcţiona fără ea. Când dădu să iasă din peșteră, văzu însă că lacul de 
accun era frământat de o furtună violentă. Lamele de metal lichid atingeau 
înălțimi de zece metri și nici nu se putea pune problema să traverseze lacul. 
Înciudat, se aşeză pe unitatea energetică şi începu să privească spectacolul. 
Din plictiseală încercă să-şi proiecteze şi el gândurile în zbaterea aceea de 
metal lichid, dar nu obţinu nici un rezultat evident. Își ridică gluga mantiei 
shu pentru a-și feri urechile de un curent de aer rece și-i trebuiră câteva 


secunde bune până să realizeze semnificația acelui vânt. Aerul care ieşea 
prin deschizătura cea mare a peşterii trebuia să intre pe undeva! 

Indiferent cât se strădui, nu reuşi însă să găsească cea de-a doua intrare în 
peşteră. Sondă cu mintea întreaga cavitate, dar roca părea solidă pe întreg 
perimetrul părții mai întunecate. Pradă unei inspiraţii de moment, Arrus 
ridică însă ochii şi văzu că în spatele unei coloane formate în mod natural se 
putea distinge totuși o crăpătură prin care se strecurau câteva raze de soare. 
Privi în jur neajutorat. Nimic din ceea ce purta la el nu avea cum să-l ajute 
să ajungă sus. Pe Kyrall, probabil că, ajutat de câţiva tovarăși, ar fi reușit să 
se propulseze până acolo bazându-se numai pe forța gândului, dar o 
asemenea performanţă îi era imposibilă în afara planetei sale de baştină. 

Mai avu de așteptat aproape două ore până când furtuna se linişti și lacul 
redeveni perfect plan. Parcurse drumul spre nava sa abia târându-se, istovit 
de greutatea unității energetice, dar și de povara celor pe care le aflase. 
Quintaratul era într-adevăr originar de pe Kyrall. Bănuise lucrul ăsta dar 
acum, că avea confirmarea, își dădea seama că nu făcuse decât să se 
prăbușească într-un noian de întrebări cu mult mai complicate. Cum reușise 
Frontul Adevăratei Biserici să construiască tot ceea ce era pe Kyrall? Ce-l 
făcuse pe Bogannus Boszt să renunţe la ceea ce părea a fi misiunea lui cea 
mai importantă? Ce anume a putut să fie atât de înfricoșător, încât să alunge 
cinci quinţi de pe o planetă? 


e e 


A doua zi dimineaţă, Arrus constată că îi era aproape imposibil să se dea 
jos din pat. Decise că frica lui de a-și pilota nava devenise brusc mai puţin 
importantă decât durerea pe care o resimțea în toţi mușchii în urma efortului 
din ajun. Nu avea de gând să meargă pe jos. Se concentră la maximum 
încercând să dea comenzile verbale cu cât mai multă acuratețe și nava îl 
ascultă, docilă, ridicându-se la câteva sute de metri şi pornind încet spre 
lacul de accun. Arrus își dădu seama cât de mult timp ar fi economisit dacă 
ar fi avut curaj să zboare imediat ce descoperise adevărata natură a lacului, 
dar frustrările se risipiră rapid, imediat ce ochii îi căzură pe o imagine 
ciudată. Îşi comandă vehiculul să se poziţioneze deasupra colinei în care era 
săpată peştera care se deschidea spre masa de metal lichid. 


Arrus privi cu atenţie, apoi comandă navei să înregistreze imaginea aceea 
în detaliu. Se frecă la ochi şi mai privi o dată, dar văzu același lucru. 

— Nu se poate! 

Pe platoul de piatră care acoperea peştera era săpată cu linii foarte sigure, 
estompate doar ici-colo de câteva aglomerări de praf roşiatic, imaginea unei 
mătci înconjurate de lucrătorii ei zeți. Arrus nu văzuse niciodată pe viu o 
asemenea creatură, dar cunoştea foarte bine cum arată, fiindcă văzuse 
nenumărate înregistrări ale războiului. Imaginea nu suferea nici un fel de 
echivoc: era aceea a unei mătci. 

Primul imbold al Făurarului fu să se ridice până pe orbită şi de acolo să 
facă saltul hiperspaţial până pe Kyrall. Era însă ceva în sculptura aceea care 
îl făcu să mai rămână. Ceva familiar şi totuși înfricoșător. Se roti ușor în 
cerc deasupra ei, admirându-i dimensiunile gigantice şi încercând să-și dea 
seama ce anume îl frapase. Artistul abordase o imagine naturalistă, nu 
existau stilizări şi nici diferenţe majore față de felul în care arătau zeţii în 
realitate. Revelația îl luă prin surprindere. 

Era veche. Sculptura era veche. 

Pradă unei inspiraţii subite, Arrus ateriză la marginea basoreliefului și 
coborî val-vârtej. Îşi trecu degetele peste marginile şanţurilor săpate în 
piatră care compuneau opera de artă, vizibilă doar din aer: muchiile erau 
tocite, iar adânciturile erau colmatate cu praf. 

Tot învârtindu-se în perimetrul basoreliefului, Arrus constată că, pe 
margini, șanțurile erau mai puţin înalte și ele se adânceau, greu perceptibil, 
pe măsură ce erau mai aproape ce centru. Încercă să găsească şi punctul de 
maximă adâncime. Nu îi fu foarte greu, fiindcă el era situat chiar în centrul 
figurii mătcii, acolo unde ar fi trebuit să fie în realitate unul dintre 
complicatele organe de simţ ale animalului. Era o scobitură destul de mare, 
în care Arrus ar fi putut încăpea lesne ca într-un căuş. La doar câțiva metri 
distanță, Făurarul zări şi crăpătura pe care o găsise cu o zi înainte în tavanul 
peşterii. Reveni la căușul de piatră și încercă să îndepărteze cu mâinile 
goale praful adunat acolo. Nu apucase să înlăture prea mult când universul 
se nărui în jurul lui. Înainte să-şi dea seama ce se întâmplă, se pomeni 
căzând printr-un fel de jgheab. Binecuvântă în gând mantia shu care 
absorbea şocurile lovirii sale succesive de marginile a ceea ce părea a fi un 
fel de conductă. 

Coloana! E goală pe dinăuntrul realiză Arrus cu groază, anticipând 
contactul dur cu solul. Își aducea perfect de bine aminte că zărise crăpătura 


în spatele unei coloane pe care el o crezuse naturală, dar care se dovedea a 
fi un fel de conductă. În loc să se strivească de pământ însă, Arrus se ciocni 
de un cot şi porni să alunece acum pe o suprafață înclinată și în mod evident 
finisată artificial, extrem de netedă. Alunecarea era din ce în ce mai rapidă 
şi, în ciuda întunericului, Făurarul reuși să observe, spre groaza lui, că se 
îndreaptă spre un perete vertical, strălucitor. 

Accun. Ajung în lacul de accun. 

Încercă să se ghemuiască, dar în ciuda precauţiilor sale resimţi din plin 
impactul cu peretele metalic. Odată ajuns însă în masa de accun, lucrurile 
nu se petrecură deloc aşa cum sperase Arrus. În loc să se oprească, mișcarea 
i se acceleră spre în sus de data aceasta și, înainte să-și dea seama ce se 
întâmplă cu el, se trezi propulsat la aproape cinci metri deasupra luciului de 
metal lichid. Căzu, resimţi destul de dur contactul cu oglinda înfierbântată a 
lacului și începu să vâslească disperat spre mal. Când atinse binecuvântarea 
nisipului, mantia aproape că îi urla de durere, iar pielea de pe spate era cu 
siguranţă o rană vie. Bombănind plin de nervi, Arrus văzu cu stupoare că se 
află pe malul celălalt, în faţa peşterii. Avizat, văzu acum că intrarea părea 
străjuită şi ea de sculpturi. Erau rudimentare și doar cu greu le puteai 
deosebi de un grohotiș natural, dar versantul fusese modificat în scop 
artistic. Peştera care nu îi spusese nimic până atunci era fără îndoială un 
edificiu zet extrem de primitiv. 

Arrus îşi scoase repede toate veșmintele, lăsând mantia shu să intre în 
contact cu pielea lui și savurând, uşurarea acestei apropieri. Abia după ce 
usturimile se mai domoliră un pic, încercă să se gândească la ce-ar fi putut 
folosi jgheabul acela prin care tocmai căzuse. Realiză imediat că probabil, 
la origine, accunul era pompat cumva în șanțurile basoreliefului, făcând 
astfel ca întregul ansamblu să scânteieze în soare. Rămânea însă să 
înţeleagă cum anume ajunseseră zeţii pe Eck cu câteva mii de ani înainte ca 
Împăratul Bella să le dea nave cu propulsie hiperluminică. 

Porni să ocolească din nou lacul în căutarea navei sale, ferm hotărât să 
decoleze și să se oprească direct pe Kyrall. 


— Ti-am mai spus! Există și războaie drepte, acelea menite a pune 
lucrurile în acord cu vrerea lui Dumnezeu. 
— Nu sunt încă pregătit să accept că toate războaiele sunt drepte. 


Frământat de un fluviu de emoţii, Zuul privea contrariat spre matcă. O 
simţea cu totul altfel decât până în urmă cu câteva zile. Era distantă, 
depărtată de conştiinţa lui și asta i se părea minunat şi periculos deopotrivă. 
Aşa cum prevăzuse, ea fusese prima afectată de procesul de dotare a zeţilor 
cu conștiință individuală. 

Se întâmplase ceva la care nici stăpânul nu se așteptase. Zuul avusese 
nevoie de un corp nou şi, în timp ce în măruntaiele ei complicate îi pregătea 
un nou înveliş de carne, matca ar fi trebuit ca, ajutată de stăpân, să îi reţină 
informaţiile astfel încât Zuul să-și poată recăpăta memoria, care îl ajuta să îi 
facă pe oameni să creadă că au de-a face cu același individ. Matca se 
achitase de sarcina aceea, dar părea acum să ştie tot ceea ce știa Zuul, tot 
ceea ce acumulase el de-a lungul mileniilor în care stătuse aproape de 
stăpân. 

— Cum adică nu-ţi pasă de bahlah? Ei trebuie să continue să construiască 
Templul, să... 

— La ce bun? Pericolul nu e acolo. Oamenii sunt periculoşi. 

— Oamenii nu sunt treaba ta. Stăpânul are cu ei alte planuri. 

— Poate doreşte să îi lase să ne ucidă? Să ne ia și planeta asta, aşa cum au 
făcut cu toate celelalte? 

Zuul tăcu. Nu se gândise niciodată că matca ar fi putut interpreta în felul 
acela evenimentele ultimilor trei ani. 

— Pierderea Părinților a fost o parte a planului stăpânului. 

— Un plan crud și fără sens... 

— Îţi atrag atenţia că, negând într-un asemenea fel hotărârile stăpânului, te 
expui unui pericol chiar mai mare decât cel reprezentat de oameni. Stăpânul 
te poate dezintegra oricând şi poate crea în locul tău o ființă ceva mai 
ascultătoare. 

— Crea? În locul meu? Cred că te înşeli puţin asupra ordinii acestui 
proces. 

— Nu am cum să mă înșel, de vreme ce informaţiile mele sunt cele pe care 
a dorit stăpânul să mi le împărtășească. 

— Nu a sosit încă timpul să afli. Se poate, de altfel, ca timpul acela să nu 
mai vină niciodată. Îți spun doar că, în timp ce te nășteai, am avut o discuţie 
extrem de interesantă cu cel pe care tu îl denumești „stăpânul”. 

Zuul fremătă nervos din antene. 

— Cu mine nu vorbeşte niciodată. 


— Așa este. Fiindcă nu ai reuşit niciodată să înţelegi că nu ești mai 
important decât un bahlah oarecare. De ce crezi că a decis să... 

— Nu sunt mai important? Dar eu am fost şi pe Vechea Terra, îl slujesc... 

— ÎI slujeşti, ăsta e cuvântul. Dar nu eşti viu. Nu eşti ca el, ca oamenii, ca 
noi... 

— Cum poți spune aşa ceva? 

Matca se mişcă pe picioarele sale gigantice, făcând să tresalte întreg 
planşeul sălii în care stătea. 

— E simplu, Zuul, e simplu... Te-ai gândit vreodată ce îi face pe oameni să 
fie așa cum sunt? 

— Sunt mii de motive... 

— Da, dar care este cel mai profund? Cel din care se trag toate? 

— Nu ştiu dacă se poate să simplifici. Eu îi cunosc destul de bine şi ştiu că 
sunt dominați de instincte imprevizibile, iar dacă adaugi asta la cât de 
complexă și nesigură e gândirea lor, mă îndoiesc că poţi găsi un motiv... 

— Dar nu e vorba numai de ei, de rasa lor. Am să te întreb așa cum l-am 
întrebat şi pe stăpânul tău... 

— Al meu? E şi al tău, protestă Zuul. 

— Întreaga ta istorie alături de stăpânul tău suferă şi alte interpretări. 

— De unde ştii asta? 

— Uliţi că ştiu tot ceea ce știi și tu și înțeleg acum altfel decât tine. 

— Ce înţelegi? 

— Greşelile voastre, limitele voastre. Aşa cum doream să-ţi spun mai 
înainte, ați prigonit oamenii fără să vă daţi seama că, de fapt, ceea ce nu 
puteţi accepta sunt emoţiile lor. 

— Aşa este, ele duc la conflicte, la... 

— Da, dar sunt și unica modalitate prin care un individ poate căpăta glas 
propriu într-o mare de semeni. Nu e vorba aici numai de oameni. E.moţiile 
sunt probabil singura dovadă a inteligenţei unei ființe neunice. Nu poţi nega 
lucrul ăsta fără să declanșezi mânia distrugătoare a unei rase. Îi înţeleg pe 
oameni și de aceea îți spuneam de pericolul pe care îl reprezintă quinții. 

— Ăsta e un lucru foarte urât. Stăpânul se va simţi jignit. 

— Stăpânul tău mi-a spus lucrul ăsta. 

Zuul se întoarse cu spatele, dând să plece. 

— Unde te duci? 

— La quinţi. Măcar unul dintre noi trebuie să dea ascultare stăpânului și să 
zădărnicească planul lor. 


— Să fii atent la ieşirea din Edificiu. 

— Templu. Suntem în Templul stăpânului nostru. 

— Cum vrei, dar să fii atent acolo. 

— De ce? 

— Am reuşit să modific unul dintre copaci ca să slujească ţelului meu. 

— Ce face adică? 

— Aplic o experiență valoroasă, pe care formele de viaţă terrane au 
folosit-o timp de miliarde de ani. 

Nedumerit, Zuul porni să şontâcăiască spre ieşire. 


kk 


Allin Perse se opri cu lama de accun la doar câțiva milimetri de ochiul lui 
Leka Hinnedi. Acesta însă îi atrase atenția zâmbind că lama sa străpunsese 
deja tunica în zona inimii celuilalt. 

— Era vorba să ne jucăm! Uite ce-ai făcut, se prefăcu Perse supărat. 

— La ce-ţi mai trebuie zdreanţa imperiului, ridică Tars din umeri. Poate că 
ăsta a şi fost mesajul pe care dorea să ţi-l transmită atunci când te-a atras în 
capcană lăsându-și faţa descoperită. 

Perse îşi netezi cu grijă locul sfâşiat și îi aruncă o căutătură piezișă lui 
Tars, care stătea tolănit pe podeaua tare de parcă ar fi fost cel mai 
confortabil pat. 

— Nu e o zdreanţă. Cel mult e o amintire fără mare valoare. Voi ziceți că e 
o zdreanţă. 

Quintul îşi dădu seama din tăcerea celorlalți că vorbele lui puteau avea 
mai multe înţelesuri, aşa încât continuă repede. 

— Am să o repar și o să fie ca nouă. 

Tars se ridică brusc din locul de unde urmărise antrenamentul colegilor 
săi şi zise pe un ton vesel. 

— Asta era o misiune pentru Rim. 

— De ce? întrebă Villerte, mai mult pentru a contribui la alungarea 
spectrului de zădărnicie pe care îl ridicaseră spusele lui Allin Perse. 

— Lui îi plăcea pânda. 

— Zicea aşa, dar mereu l-am suspectat că o savura retrospectiv, după ce 
ajungea să-și prindă prada şi nicidecum în timp ce se plictisea așteptând. 


— Unde naiba or fi zeţii ăştia? Eu nu mai rezist. Mă duc să mă uit! 
exclamă Villerte. 

— Vin şi eu, zise Tars repede, întorcându-le un zâmbet șiret celorlalți doi 
quinti, pe care reacţia lui îi condamna să rămână în navă. Deciseseră încă 
înainte de aterizare să se conformeze vechilor lor regulamente și, de vreme 
ce ei doi plecau, ceilalți doi trebuia să rămână. 

— Am putea merge cu toţii, cu nava asta... încercă Perse. 

— Da! hohoti Villerte. Îmi și închipui zeţii fiind incapabili să observe 
ditamai fregata spaţială care pluteşte la mică înălțime în preajma cuibului 
lor. 

Fără alte cuvinte, cei doi quinți plecară spre sasurile din care decolau 
navetele individuale. După un zbor scurt, ajunseră deasupra poienii din faţa 
Edificiului şi luară destulă altitudine pentru a fi în afara oricărui atac pus la 
cale de zeți. 

— E pustiu. Unde or fi? se miră Villerte. 

— Poate că au murit, presupuse Tars. 

— Nu prea cred... 

Quinţii ocoliră cu grijă Edificiul, fără a vedea însă ceva schimbat. 

— Sunt înăuntru, zise într-un târziu Villerte. Uită-te pe terasa aceea. 

Într-adevăr, suspendaţi la mai mult de o sută de metri deasupra solului, 
câțiva zeţi munceau la montarea unei balustrade pe o terasă atât de largă, 
încât ar fi putut ateriza acolo chiar şi o navă spaţială mai mică, de călători. 

— Dar de ce nu e nici unul pe afară? 

— Cine ştie? Hai să ne mai uităm o dată la ieșire. 

După ce încercară zadarnic să înțeleagă ce se întâmplă, quinții hotărâră să 
aterizeze în poiana din faţa intrării în Edificiu. 

— Copacul ăsta nu era aici data trecută, zise Villerte arătând un arbore 
care părea să fi răsărit chiar în faţa intrării largi. 

În momentul acela însă un pocnet sec şi un şuierat familiar îi făcură pe 
cei doi quinți să intre instantaneu în modul de luptă. Imediat ce ochii li se 
adaptară, văzură că arborele lansase spre ei un adevărat nor de ghimpi, care 
se apropia cu o viteză considerabilă chiar şi pentru ei. Fugiră până la navete 
şi se închiseră înăuntru, lăsând cele doar câteva săgeți ale copacului care 
ajunseseră până acolo să se lovească de plastoţel. 

— Ce naiba a fost asta? Crezi că l-a pus acolo pentru noi? strigă Villerte în 
comunicator. 


— Tot ce e posibil, dar nu are nici un sens. Zuul ne cunoaște destul de bine 
şi ştie că un copac din ăsta care scuipă cu săgeți nu ne poate opri... 

Tars oftă adânc. 

— Ce e? îl întrebă Villerte. 

— Copacul nu e pus acolo pentru ca să ne împiedice pe noi să intrăm... 

— Atunci la ce foloseşte? La omorât zeţi? Fiindcă uite, abia acum văd, în 
umbra intrării zac grămezi de leșuri. 

— Nu, aproape că şopti Tars. Servește pentru a-i tria pe lucrători. 
Nenorocitul ăla de Zuul a avut dreptate. Matca a început să secrete şi altfel 
de viruși. 

— Nu ești foarte explicit. 

— Ei bine, ca să ai o imagine, gândește-te că te lupţi cu un zet care are 
abilitatea de a trece de copacul ăla. Ar trebui să fie aproape la fel de rapid ca 
noi. Matca vrea să își selecteze în mod natural lucrătorii capabili să se miște 
la fel de repede ca noi. Şi nu poate avea decât un singur scop pentru care 
doreşte asta. 

Villerte strigă mut. Spera ca ţipătul lui să se audă până pe Kyrall, dar din 
motive care îi scăpau, psiacul părea a fi de neatins. 


— Păcate admise? 

— Da! De pildă, când cineva însărcinat cu puterea judecății pedepsește 
un vinovat în dorința de a-l îndrepta, nu știm dacă nu cumva o face și din 
josnica plăcere de a produce rău altuia. 

— Dumnezeul tău ne cam disprețuiește. Bănuiala asta perpetuă nu e genul 
de existenţă cu care să te poţi obişnui prea ușor. 

— Asta fiindcă natura noastră este esențialmente păcătoasă. 

— Dacă tu crezi că o asemenea osândă poate fi aruncată în virtutea unei 
îmbucături de măr, atunci nu mă mai mir că astăzi nimeni nu-și mai 
aminteşte de voi. 


Mariile îl priveau fix pe Johansson, care se prăbușise cu capul în mâini, 
după ce văzuse imaginile care o înfățișau pe Oksana în ipostaza de quint, 
ucigând cu furie pe toți cei care îi întinseseră capcana pe Vechea Terra. 

— Mda, bănuiesc că nu prea mai are sens să ne prefacem, zise la un 
moment dat cu hotărâre Maria. 

— Să vă prefaceţi? îşi ridică fruntea Durdrin. Cum adică să vă prefaceți... 


— E vremea să-ţi spunem că suntem aici, pe Eck, din porunca lui Xtyn. 
Da, a fost un plan. Am intuit că veţi apela la noi pentru a vă creşte 
Mântuitorul. Cred că, dacă n-ar fi fost convins că veţi gândi așa, Kyrallul v- 
ar fi distrus demult. Oksana urma să se folosească oricum de istoria noastră 
de doici pentru Stin şi să ne aducă aici. Din păcate însă, prietenii tăi au luat- 
o înaintea noastră și au hotărât să ne întindă o cursă, Oksana a fost pusă cu 
spatele la zid şi atunci a reacţionat în singurul fel în care o putea face un 
quint. 

— Dar nu înţeleg, continuă Johansson să clatine din cap. Cum putea fi un 
quint? l-am verificat trecutul, i-am cercetat fiecare centimetru de corp. Sunt 
sigur că nu are lamă de accun. 

— Da, aprobă Airam, aici nu te înșeli. Nu are lamă... 

Maria se apucă să povestească cu un ton mai degrabă vesel. Nu dădea doi 
bani pe iluminarea lui Durdrin Johansson, dar era încercată de o fericire 
perversă văzând cum fiecare confirmare a trădării sistematice pe care o 
orchestrase Oksana îl lovea direct în suflet. 

Oksana se născuse pe Laesia, o Planetă Agricolă apropiată de marginea 
Galaxiei. De acolo provenea și mâna îngheţată a unei clone a Sfântului 
Augustin din care culeseseră celulele necesare pregătirii fătului care era 
acum în burta Oksanei. Ceea ce nimeni nu ştia despre fată era însă faptul că 
ea făcuse şi obiectul unui experiment secret al lui N'Gai Loon, ultimul 
Maestru al Quintaratului, care era în căutarea unei metode sigure de a 
identifica în timp scurt candidaţi pentru quinţii următori. El se gândise că 
varietatea genetică relativ redusă a Planetelor Agricole ar fi putut constitui 
un avantaj fiindcă, deşi ştia că încercarea sa avea fi in esenţă 
blasfemiatoare, odată identificat un quint pe o asemenea planetă, între 
descendenţii populaţiei de clone venite din Abaţie, s-ar fi găsit cu ușurință 
una și pe oricare dintre celelalte 665 de asemenea lumi. Conceptele lansate 
de Koronna interziceau desigur această abordare, dar, disprețuindu-le, 
N'Gai Loon încercase si aproape că reușise să scurteze calea grea a găsirii 
unui quint. 

Evenimentele din Abaţie duseseră însă simultan și la moartea unui quint 
dar şi la a Doua Însămânţare, un eveniment traumatic pentru tânăra Oksana, 
care nu cunoștea pe atunci natura adevărată a transformării pe care o 
începuse Maestrul. N'Gai Loon nu mai apucase să se întoarcă pe Laesia, dar 
sperase mereu că Oksana va deveni quint, chiar şi fără lama de accun pe 


care nu apucase să i-o implanteze, ca ultimă etapă a devenirii sale, păstrată 
însă pentru momentul în care avea să dispară unul dintre quinţii existenți. 

— Dar de ce? De ce m-a trădat? Dacă rămânea lângă mine, ar fi putut avea 
întreg Universul, zise Johansson cu ochii aproape în lacrimi. 

— Nu cunoşti inima unei femei, zâmbi Airam. Într-un fel, voi, bărbaţii, 
trăiţi degeaba. 

Modificările pe care N'Gai Loon apucase să i le aducă Oksanei îi 
provocaseră acesteia un fenomen unic printre clonele afectate de A Doua 
Însămânţare: în mintea ei se aflau concomitent amintirile unui Johansson, 
dar şi cele ale unei tinere voluntare, Oksana Bint. Împărtășirea simultană a 
emoțiilor şi amintirilor unui bărbat și ale unei femei, mai ales atunci când 
aceasta din urmă nutrise o dragoste ascunsă faţă de el, ucisese posibilitatea 
oricărui sentiment erotic adevărat. În mintea tinerei fete se petrecuse un 
cataclism care o transformase în conştiinţa rece care scrisese Introducerea 
în studiul Regulamentului Canonic, o carte care reuşise prin ea însăși să 
destabilizeze în mare măsură comunitatea clonelor. 

— Dar cum m-a putut înșela atâta vreme? Am crezut că mă iubeşte! Cum 
a fost posibilă o asemenea minciună colosală? 

— Păi, în primul rând ești bărbat și ai dorit atât de mult să fii iubit încât, ai 
sfârşit prin a confunda camaraderia dublată de sex cu dragostea adevărată, 
zâmbi Airam. Dar care bărbat nu face confuzia asta măcar o dată în viaţă? 
Asta nu a fost nici pe departe cea mai mare naivitate a ta, continuă Maria. 
Oksana a fost sinceră cu tine și ţi-a dat o şansă când ţi-a spus ce se află în 
mintea ei. Trebuia să îți dai seama că în capul unei fetițe care se trezeşte 
deodată femeie și bărbat deopotrivă nu mai încape o iubire așa cum îţi 
doreai tu. Și trebuia să te fi întrebat ce poate umple acest loc gol. 

Johansson îngăimă stins, repetând ca o mașinărie pe cale de a-și epuiza 
bateriile: 

— Şi ce e atât de puternic, încât să umple golul acela? 

— Rațiunea și admiraţia pentru un învăţător. Nu aveai de unde ști, desigur, 
că ea avusese un contact cu Maestrul Quintaratului, dar ar fi trebuit să o 
întrebi cine i-a fost învăţător, de unde izvorau raţiunea ei rece și cunoașterea 
atât de amănunțită a firii omeneşti. Ai fost însă atât de preocupat de propria 
persoană, încât nu ai observat că te cunoștea perfect nu numai pe tine, așa 
cum era şi normal de vreme ce îți împărtășea memoriile pământene, dar ştia 
totul și despre felul în care gândesc celelalte clone. O asemenea 


înţelepciune trebuia să nască întrebări în mintea unui lider adevărat, rânji 
Airam. 

— Ai fi putut s-o întrebi pe ea sau să te întrebi pe tine, şicană Maria. Ai 
trăit de două ori, dar degeaba. 

Cu un răcnet animalic, Durdrin se ridică de la masă, înșfăcă pumnalul de 
la șold și se opri la doar câţiva milimetri de beregata Mariei. Zâmbetul 
femeii îi paraliză însă elanul. 

— Voi aţi înnebunit și un quint în felul acesta. Nu cred o iotă din cele ce 
aţi spus! 

Fără ca pe faţa ei să se poată citi chiar și cea mai firavă emoție, Airam 
zise cu vorbe tărăgănate. 

— Am fost create pentru a deveni arma cea mai redutabilă din univers. Și 
da, am ucis un quint, dar lucrul ăsta nu are nimic de-a face cu cele ce ţi-am 
zis. După ce o să-ţi treacă furia, vei înţelege. 

— Şi mai e ceva, continuă Airam de pe celălalt scaun. Nici nu dorim să ne 
crezi în privința Oksanei. Mă întrebam însă dacă ai reținut că suntem 
trimise de Xtyn şi că el a ştiut încă de la început unde vă aflaţi. A fost blând 
cu voi... Cred că eventuala lui schimbare de atitudine ar trebui să te 
preocupe mai tare decât iubirile pierdute. 

Ca smuls din transă, Johansson se repezi spre uşă și își strigă ajutoarele. 
Din prag se întoarse și își roti privirile prin camera mobilată sărăcăcios, 
fostă cabină a echipajului pe o navă de linie. Se mișcă iute de pe locul pe 
care zăbovise pentru acea ultimă privire și merse până la Oksana, care 
continua să stea nemișcată pe pat, fiindcă se afla încă sub efectul 
narcoticului. Bărbatul îşi plecă umerii largi şi o sărută pe frunte. Apoi, fără 
ca Mariile să îi mai poată vedea pentru o ultimă dată ochii, se năpusti pe 
coridor şi începu să strige ordine către soldaţii săi. Uşa se închise cu 
zgomotul sec al zăvorului magnetic. 

— Ce crezi că are de gând să facă? întrebă Airam. 

— Nu știu, dar ar trebui să încercăm să ne eliberăm pentru a o trezi pe 
Oksana. E singura noastră șansă. 

— De ce spui asta? se miră Airam. 

— E limpede că nu e în stare să ne omoare el și acum delegă sarcina asta. 

Ca şi cum vorbele Mariei ar fi avut nevoie de confirmare, în cameră 
intrară doi soldați care arătau destul de dezagreabil. Aveau hainele 
mototolite şi erau cu bărbile în neorânduială. Singurele lucruri care 


străluceau erau armele, afişate cu ostentaţie. Amândoi aveau la cingătoare 
un pumnal dar şi câte un pistol cu gloanţe, preferatul clonelor. 

— N-a putut să ne ucidă el şi v-a trimis pe voi, căţeluşii? Aflaţi că însuşi 
Xtyn... 

Maria se opri când constată că pe faţa celor doi nu se mişcase nici măcar 
un singur mușchi la auzul vorbelor ei. Pentru prima dată, femeile se uitară 
una la alta cu frică. 

Pe coridor răsunau zvonuri de pași grei și exclamaţii neinteligibile. Pe 
măsură ce timpul trecea, devenea mai evident că se întâmplă ceva cu 
adevărat important. Zgomote de obiecte grele trântite de pereți şi de 
duşumea se amestecau acum cu un huruit bizar, un fel de sirenă care părea 
să fie, în același timp, şi un fel de numărătoare inversă. 

Maria încercă să se smulgă de pe scaun, dar nu reuși decât să se răstoarne 
pe podea, lovindu-și obrazul de oţelul lustruit de miile de pași care îl 
călcaseră în decursul timpului. Începu să râdă. 

— Cât de simetrică e ultima noastră aventură, soro! Am început-o legate 
de două scaune și o sfârşim la fel. Și de ce oare nu mă miră că tocmai eu 
sunt la pământ? 

Cealaltă femeie zâmbi cald îndreptându-și uşor vârful piciorului către ea, 
într-un gest care, în condiţiile acelea, era unul de maximă tandreţe. 

— Aşa am fost dintotdeauna. Eu sus și tu jos, apoi ne-am schimbat locurile 
şi doar arareori am stat alături. lar atunci când am făcut-o, am fost mai 
degrabă cele două raze care formează diametrul unui cerc, al cercului atât 
de drag Abației noastre. 

Ca și cum ar fi aşteptat întâi ca femeia să-și termine spusele, pereţii 
începură imediat să trepideze. Se auzi un zgomot de o intensitate tiranică, 
produs probabil de sfâșierea unui metal. Urmară câteva pocnete seci şi apoi 
izbucni vuietul inconfundabil al unor motoare. 

— Ce se întâmplă? E ca o navă..., bâigui Airam. 

Femeia încercă să-și amintească exact habitatul în care fusese adusă. Era 
de fapt o navă imensă, cu care clonele colectaseră de pe orbita planetei 
Praxtor încărcătura de austral şi veniseră apoi pe Eck. Airam ştia că nu 
această navă decola, fiindcă se afla în ea și ar fi simţit dacă s-ar fi desprins 
de sol. Şi totuşi, zgomotul motoarelor era inconfundabil. Soneria aceea 
ritmică începu să se tânguie din ce în ce mai tare în timp ce zgomotele de pe 
coridor deveniră haotice. Se auzi o trosnitură şi apoi, chiar lângă ușă, două 
detunături de pistol. 


Ca și cum atât ar fi aşteptat, cei doi soldaţi porniră spre Marii, scoţându- 
şi pumnalele din teacă. 

— Fi, şi ce-o să faceţi acum? Xtyn vă va urmări în întreg universul... 

Bărbaţii păreau să nu fie prea înspăimântați de perspectiva asta şi 
continuară să se apropie. Era acum evident fiecare pe cine va apuca. Cel 
care se îndrepta spre Maria îşi schimbă cuțitul în mâna stângă, ca pentru a 
aplica o lovitură joasă. 

Când mai aveau doar un pas până la femei, în ușă se auzi o ciocănitură 
ciudată: trei lovituri, apoi una şi încă două. Cei doi se priviră unul pe altul și 
ezitară. Succesiunea de bătăi se repetă încă o dată, ceea ce le topi hotărârea 
celor doi. Se întoarseră cu paşi nesiguri, trecură pe lângă patul pe care 
Oksana continua să zacă nemișcată și se îndreptară spre ușă. Când ajunseră 
însă destul de aproape, aceasta explodă pur și simplu, măturându-i cu o 
forță colosală şi izbindu-i de peretele opus. În zbor, oamenii şi bucata de 
metal contorsionat o loviră destul de rău pe Airam, pe care o aruncară, aşa 
legată de scaun cum era, până sub patul Oksanei. Prin deschizătura creată în 
acest fel în încăpere păşiră Negal și Ballen, cu feţele crunte. Negal se repezi 
spre Maria să o dezlege, în timp ce Ballen verifică dacă soldaţii erau morţi. 
Spre groaza lui Airam, care privea totul de sub patul Oksanei, tânărul își 
împlântă de două ori o lamă scurtă între omoplaţii unuia dintre soldaţi, care 
dădea încă semne de viaţă. 

— Ce s-a întâmplat? abia reuşi să îngaime Maria după ce, cu ajutorul 
tânărului, se ridică în picioare. 

— Nenorociţii ne-au abandonat. 

— Cum adică? 

— Au plecat de pe Eck. I-au lăsat pe ăştia doi în urmă ca să vă ucidă. Mai 
sunt câţiva pe coridor. Ei au încercat să ne dărâme liftul. Toţi ceilalți însă au 
plecat... 

— Pentru numele lui Dumnezeu, zise Maria, cum anume au plecat? 

— Au lucrat pe ascuns, mârâi Ballen care încerca să o scoată pe Airam de 
sub pat, ceea ce se dovedea destul de greu, fiindcă picioarele scaunului se 
îndoiseră destul de rău. Pur şi simplu au separat motoarele și camera de 
comandă și și-au făcut o navă ceva mai mică. Ne-au luat tot australul și au 
plecat. 

— Nu m-aș îngrijora prea tare în privinţa lor. O să-i găsim. Nu au cum să 
se ascundă prea multă vreme de Xtyn, chiar dacă stau pe muntele ăla de 
austral. Hai mai bine să vedem ce-i putem face Oksanei... 


e 


La trei zile de la fuga lui Johansson, bilanțul coloniei clonelor de pe Eck 
nu era unul tocmai strălucit. Lipsită de aportul energetic al reactoarelor 
nucleare ale navei, partea subterană a așezării nu putea rezista prea multă 
vreme. Negal și Ballen își petrecuseră toată noaptea care urmase fugii lui 
Johansson în încercarea de a găsi o cale pentru satisfacerea nevoilor 
energetice ale satului lor subteran, care era dependent de instalaţii puternice 
de recirculare a aerului și a apei. 

Oksana se trezise destul de repede și primise vestea fugii lui Johansson 
cu muţenie absolută. Se retrăsese în singurătatea unei cabine din corpul 
sfâşiat al navei, pretextând că nu se simte bine din cauza narcoticului. leşise 
după mai bine de treizeci şi şase de ore standard, cu ochii înroşiţi și aproape 
că nu le băgase în seamă pe cele două femei care încercau să-i aline 
durerea. 

Acum, Mariile şi Oksana stăteau faţă în față cu Negal şi Ballen, în ceea 
ce ambele părţi ştiau că avea să fie o negociere. 

— Suratele mele m-au rugat să vă las în viață, zise Oksana sec. 

— Nu e tocmai un mod politicos de a începe o asemenea conversaţie, mai 
ales după ce ţi-am salvat viaţa. 

— Aşa e. Nici eu nu ştiu ce le-a făcut să-și închipuie că aș putea avea 
gânduri vrăjmaşe faţă de voi. Cred că pot să vă promit, în numele lui Xtyn, 
un fel de autonomie. Nu consider că reprezentaţi vreun pericol şi am să-i 
spun asta și lui... 

Negal își frământa mâinile, cufundându-și totodată privirea în împletirea 
degetelor. 

— Situaţia e mai complicată. Nu văd cum ne-ar putea ajuta cineva, de 
vreme ce nimeni nu știe că suntem aici. 

— Xtyn a știut tot timpul unde sunteţi. Are însă planurile lui. 

— Dar de ce ne-ar ocroti? întrebă brusc Ballen. De acord, nu are nimic cu 
noi, dar de ce i-ar împiedica pe ceilalți să ne găsească, ca din întâmplare, şi 
să ne ucidă? 

Maria zâmbi larg şi-şi întinse mâinile peste masă, deși nu avea cum să-l 
atingă pe Negal. 

— Ne-aţi salvat! Soldăţoii ăia chiar ne puseseră gând rău. 


— Aveam o datorie veche faţă de voi, scutură din cap Negal. 

— Bine, acceptă Oksana. Să zicem că îi oferiţi ceva lui Xtyn în schimbul 
mărinimiei sale. 

— Dar ce-i putem noi da lui? întrebă contrariat Ballen. 

— Alambicul, spuse scurt Oksana. Cred că i-ar plăcea să aibă Alambicul. 

În graba lor, clonele fidele lui Johansson nu reușiseră sau nu doriseră să 
ia cu ele și Alambicul de Dumnezei, artefactul recuperat cu peripeții de pe 
Vechea Terra. 

— Să-l ia, dădu a lehamite din mână și Ballen. Eu unul oricum 
dispreţuiesc ceea ce reprezintă el. Întrebarea mea e ce ne facem acum. Nici 
una dintre celelalte nave nu are capacitatea să zboare... 

— Aşteptăm ajutoarele lui Xtyn. Sunt sigură că nu vor întârzia prea mult, 
zise Oksana cu încredere. 


— Când eram maniheu, credeam că trebuie să arătăm mai multă milă şi 
îndurare faţă de fructele pământului decât față de oameni, pentru a căror 
folosință fuseseră ele create. 

— Se poate să fi greșit, dar e limpede că nu numai tu ai fost încercat de 
ideea asta. 


Dintre toate cele cinci triburi care existau pe Kyrall în afară de Omenori, 
numai Ullanni mai aveau un Preot. Era un bărbat înalt și voinic, cu ochii 
parcă permanent umbriţi de o tristeţe fără margini. 

— Am verificat. Şi livada noastră se comportă la fel. Toţi fraţii sunt acolo. 

Alaana răsuflă adânc, lăsând chipul să-i fie inundat de bucurie. 

— Dar ăsta e cel mai bun lucru care ni se putea întâmpla. Nu sunt nici 
două zile de când au distrus psiacul și... 

— Mai e mult de muncă până-l vom putea substitui, o întrerupse Xtyn. 
Nici măcar nu știm de ce se întâmplă toate astea. 

Alaana îl privi lung, căutând să-și ascundă dezamăgirea între gânduri în 
aşa fel încât tânărul să nu o simtă. Deşi mintea lui Xtyn era în cea mai mare 
parte creaţia ei, deşi căutase să o clădească pe temelia strict rațională pe 
care funcționau minţile quinților, îi devenea din ce în ce mai limpede că în 
băiatul acela pe care-l simţea ca pe un fiu se năștea o altă forță. 

Când realizaseră că livada de arbori negri, atunci când era zbuciumată de 
viziunea unui întreg trib, se comporta ca o imensă conştiinţă, o sumă a celor 


morți, Xtyn căzuse în genunchi adunându-și mâinile la piept, privind în sus. 
Spusese că o asemenea coincidență, o asemenea succesiune perfectă între 
distrugerea psiacului și descoperirea felului în care fructele negre puteau 
amplifica gândurile nu era decât un act dumnezeiesc. Xtyn îi vorbise cu 
înflăcărare despre convingerea lui că o asemenea potrivire nu poate exista 
fără un scop. 

Alaana îi răspunsese scurt că lucrurile pot fi privite și altfel, că, dacă el şi 
războinicii lui nu ar fi abandonat psiacul, atunci poate că farul galactic, 
nodul de comunicaţii de care depindea întreaga omenire, nu ar fi fost 
distrus. După părerea ei, cauzalitatea era exact pe dos. 

Ca de multe ori în ultima vreme, Xtyn îi zâmbise însă ca unui copil care 
nu înţelege mare lucru. 

— Şi ce e de făcut acum? întrebă Alaana. 

— O să încercăm să folosim binecuvântarea livezii... 

— Nu mai vorbi aşa, bătu Alaana cu piciorul în pământ, făcându-l pe Xtyn 
să o privească mirat. De ce nu vrei să accepţi că nu există un Dumnezeu 
care să te fi binecuvântat cu aşa ceva, ci pur şi simplu ai ajuns să găseşti 
speranţa de care-ţi vorbise Assan Tres. 

— Assan Tres e Dumnezeul lumii ăsteia, protestă Xtyn moale. 

— Nu e adevărat! Nu el a creat ciuperca chu, nu el a creat oceanul şi 
continentul. A fost doar un inginer genial. lar astăzi ne-am dat seama pe 
deplin cât de genial. 

Alaana întorsese pe toate feţele apariția conştiinţei aceleia gigantice care 
părea să fie livada. Văzuse de prea multe ori pe dinăuntru mințile oamenilor 
pentru a nu fi convinsă că nu există Dumnezeu, ci doar o imensă nevoie a 
omului de a crede în existența lui. Pentru ea, lucrurile erau simple, deși era 
de acord cu Xtyn că ele păreau de-a dreptul grotești. 

Fructele negre nu reprezentau decât rezervoarele în care copacii 
absorbeau psihismele celor care muriseră și erau înmormântați la rădăcina 
lor. Iar lucrurile se legau perfect. Deşi pe Kyrall nu exista nici un organism, 
nici o bacterie care să consume corpul uman după moarte, leșurile se 
descompuneau într-un mod aproape pământesc. Dacă accepta că 
destructurarea aceea era îndeplinită de ciuperca chu, atunci era limpede 
pentru ea că alcătuirea internă a unui creier nu se pierdea sub acţiunea 
entropiei. Arborele negru era acolo, citind și recompunând în sens invers 
ceea ce desăvârşea ciuperca chu şi stocând informaţiile într-un fruct negru. 


Xtyn o întrebase de ce, în decursul atâtor generaţii, livezile nu se 
manifestaseră niciodată ca acum. Nu-i răspunsese pe loc, lăsându-l să se 
obişnuiască singur cu ideea. Fiind unica sursă de hrană de pe planetă, 
fructele negre nu ajungeau niciodată să fie atât de multe sau atât de mature 
pentru a atinge masa critică necesară trezirii conştiinţei de sine. Şi chiar 
dacă vreo livadă atinsese vreodată un asemenea stadiu, nici un trib nu 
riscase să abandoneze veghea din rand pentru a-şi proiecta viziunea asupra 
ei și nici nu existase o forță mentală de dimensiunile celei care îi permisese 
lui Xtyn să perceapă pentru prima dată şoaptele lui Zerri. Tânărul fusese 
furios şi spusese că nu are curaj să le spună alor lui că se hrăniseră atâţia ani 
cu ceea ce ar fi putut fi considerat drept creierul morţilor lor. 

Alaana nu ripostase, fiindcă în mintea ei bubuia o grozăvie chiar mai 
mare. Dacă vreunul dintre triburi ar fi avut şansa sau ştiinţa de a găsi și altă 
sursă de hrană, atunci arborii negri ar fi devenit conștiința păzitoare a 
fiecărui sat, alungând animale înspăimântătoare care-și luau aproape zilnic 
tributul de vieți omenești, dar și fiind un fel de autoritate supremă, o voce 
mai importantă chiar şi decât cea ly. Întregul Kyrall ar fi fost altfel dacă 
oamenii nu şi-ar fi mâncat constant singura speranță. 

— Şi vrei să spui că şi vocea Abatelui, și aceea a Maestrului quinților sunt 
opera lui Assan Tres? 

— Dacă vei vedea doar ceea ce-ţi convine, nu vei înțelege niciodată, îl 
dojeni Alaana. Ţi-am spus că ieri am auzit și vocea Preotului pe care l-ai 
ucis. E evident ce s-a întâmplat. După evenimentele din psiac semenii tăi au 
început să mănânce și altfel de alimente, fructele au rămas pe copaci şi în 
felul acesta conştiințele celor îngropaţi de curând sub ei au putut să se 
imprime. 

— Ba nu e adevărat, s-au mâncat o mulțime de fructe. 

— Şi ce dacă? Poate că procesul nu e unul mecanic, poate că nu există o 
corespondenţă... Nu e o minte - un fruct. Faptul că nu am înţeles încă exact 
cum funcţionează nu înseamnă că singura explicaţie este cea la care aderă 
sfinţii aceia din mintea ta. 

Ca întotdeauna când îi făcea reproşul acesta, Xtyn se închidea în sine. 
Deşi nu vroia s-o recunoască față de nimeni, se simțea copleșit de 
dialogurile între cei doi Augustin. Ajunsese să le respecte elocinţa, 
cunoștințele, şi se întreba mereu dacă reușea să transmită celor din jur 
măcar şi o parte din înțelepciunea care putea fi desprinsă analizând 
discuţiile lor. 


— Eşti gata? întrebă Xtyn. 

— Sunt pregătită şi încrezătoare, zise cu patos Alaana, stârnind un zâmbet 
din partea tânărului. 

Glasul lui Xtyn se ridică în vocea ly și războinicii tribului Omenori 
începură să clădească viziunea unei furtuni. În ciuda vremii însorite, livada 
începu să se clatine. 

Doreau să vadă dacă o asemenea conștiință, amplificată de revărsarea de 
energie psi a tribului Omenori, care o cuprindea într-o viziune, nu putea 
servi ca vehicul pentru comunicațiile instantanee, așa cum o făcuse psiacul, 
până în urmă cu câteva zile. Erau hotărâți să încerce să ia contact cu 
Oksana, cu Arrus și cu quinţii, pe care-i părăsiseră în situații complicate. 

Când Xtyn şi Alaana văzură copacii scuturându-se destul de puternic, se 
prinseră de mână şi-și proiectară gândurile în miezul acelei viziuni. O 
vreme, rătăciră printre arborii negri, care păreau să fie mult mai mulți. 
Auzeau şoapte de pretutindeni, fără a le putea însă înțelege sau distinge. 
Alaana fu prima care văzu o breșă de lumină aflată între trunchiurile a doi 
copaci. Fără cuvinte, îi arătă și lui Xtyn și porniră într-acolo, pătrunzând cu 
încredere. Ceea ce urmă le tăie răsuflarea. 

Se pomeniră ieşind din podeaua a ceea ce părea o cameră imensă 
acoperită de o cupolă emisferică. Priviră cu atenţie pereţii și-şi dădură 
seama că nu aveau o structură solidă, ci păreau a fi mai degrabă un fel de 
schelă, construită din cristal. Barele și arcadele care păreau strunjite din 
diamant se intersectau, oferind locuri numai bune pentru cei care ar fi dorit 
să le escaladeze. 

— Dar acesta..., începu Xtyn 

— ... e un rand, se auzi o voce din spatele lor. 

Alaana și Xtyn se întoarseră şi rămaseră cu gura căscată. În spatele lor se 
afla Abatele, exact așa cum și-l aminteau din ziua în care murise. Ochii 
albaştri şi adânci ai lui Radoslav contrastau cu cenuşiul bărbii, recreînd o 
imagine cunoscută. Doar trupul părea că-i este mai puţin gârbov. 

— Radoslav, Abatele, şopti Xtyn. 

— Chiar el. Tinere prieten, nu m-am îndoit niciodată că voi avea parte de 
viață după moarte. Nu mi-am imaginat-o însă în felul acesta... 

— Moşul vorbeşte, ca de obicei, prostii, se auzi o altă voce. 

— N'Gai Loon! exclamară Alaana şi Xtyn într-un glas. 

— Eu nu m-am aşteptat să am viață după moarte și, ca să fiu sincer, nu 
sunt prea fericit de ceea ce se întâmplă aici. Mi-aş fi dorit mai degrabă să 


fiu afară ca să previn dispariţia Ordinului, zise Maestrul, privind-o drept în 
ochi pe Alaana. 

— Eu... deşi am încercat... mai am încă speranţe, se bâlbâi Alaana. 

— Nu mai are sens. Chiar și dacă ai reuși să formezi un quint, el nu va 
avea nici o legătură cu Ordinul nostru. Am apărut odată cu dinastia, ne-am 
stins odată cu ea. 

Ceva dincolo de propria conștiință şi de viziune îl făcu pe Xtyn să se 
miște brusc, cu toată viteza de care era în stare datorită condiţionării sale de 
quint. Mișcarea îi fu însă încetinită în momentul în care constată că 
viziunile Abatelui și ale lui N'Gai Loon se topiseră şi încercă să înțeleagă ce 
se întâmplă. Lama pumnalului ajunsese foarte aproape de el când tânărul 
reuși să-și încheie mișcarea de evitare. Arma trecu însă destul de aproape de 
ochii săi pentru a-şi da seama ce este. Zâmbind, se concentră și în faţa lui 
apărură șapte pumnale. 

— Ai mai învăţat, răcni Preotul, cel care fusese ucis de Xtyn fiindcă o 
jertfise pe Zerri. Fără vorbă, tânărul îi blocă cu forța gândului toate celelalte 
pumnale și se repezi spre el, reeditând într-un fel lupta care îl făcuse pe 
tânăr să devină preot Omenori. 

— Am să te omor, indiferent în ce te vei întrupa vreodată, mârâi Xtyn 
aproape lipindu-şi faţa de cea a dușmanului său. 

Celălalt începu să râdă. 

— Ba nu mă mai vei omori niciodată. Asta nu e o viziune ca aceea de pe 
câmpul de luptă. Pumnalul meu nu ţi-ar fi făcut nici un rău, așa cum nici tu 
nu mă poţi răni în vreun fel. 

Xtyn îl împinse la câţiva metri depărtare, rămânând însă atent la 
mișcările fostului Preot. 

— E minunată viziunea asta. Noi existăm în ea doar ca măsură a modului 
în care ne-au perceput ceilalți. Seamănă foarte mult cu vocile morţilor pe 
care le percepeam în vocea ly. Te-am atacat numai fiindcă aşa exist în 
mintea ta, zise bărbatul, după care se topi şi el. 

— Ai văzut? A încercat să mă omoare, zise Xtyn Alaanei. 

— Cine? 

— Preotul. A refăcut scena luptei noastre cu pumnale. L-am învins însă 
din nou. 

— N-am văzut nimic. Eu aud doar o voce... Cred că e cea a fetei aceleia... 

— Zerri? 

— Da, da, iubire, auzi Xtyn un glas care părea să vină de pretutindeni. 


— De ce nu te arăţi, ca și ceilalți? 

— Dar sunt aici, lângă tine. 

— Nu te văd. 

— Înseamnă că nu am încă loc în mintea ta. 

— Asta e o prostie. Cum se poate? Mi-ai vorbit... 

Xtyn simţi învăluirea caldă a minţii Alaanei și se calmă. Lumea pe care o 
descoperiseră era cel mai frumos dar pe care i l-ar fi putut face cineva. 

Alaana insista însă că aveau o datorie de împlinit. 

— Cu cine vrei să vorbeşti întâi? 

— Mi-e frică să mă gândesc la cineva apropiat, ezită Xtyn. E adevărat că 
Arrus și Oksana sunt în dificultate, dar nu putem ști cum funcţionează 
viziunea asta. 

— Să ne gândim atunci la dușmani, zâmbi Alaana. 

Cu numai câteva ore înainte, pe Kyrall sosise o sondă propulsată de 
austral care conţinea o petiție din partea mai multor federaţii. Se susținea 
că, de fapt, claronsienii nu făcuseră decât să le adoarmă vigilenţa aducându- 
] pe Avraam pe Kyrall. Distrugerea psiacului fusese un complot 
federaţionist şi li se ceruse sprijinul în pedepsirea claronsienilor. 

Xtyn zâmbi. 

— Nu-mi place când surâzi în felul ăsta. Așa i-ai măcelărit pe cei care ne- 
au atacat, protestă Alaana. 

— Dar asta merită... Acum însă nu ştiu ce să fac. 

Se concentră asupra numelui de Clarons şi constată că în faţa ochilor i se 
deschise perspectiva largă a unei pieţe imense. Nu era acolo, dar putea 
vedea şi auzi tot ceea ce se întâmplă. De la tribună, un vorbitor striga celor 
adunați că a sosit timpul ca Imperiul să fie reclădit pe alte baze, 
democratice, în care vocea fiecărei federaţii să poată fi auzită. 

Xtyn se concentră asupra lui și constată că omul devine brusc atent în sus 
şi se oprește din vorbit. 

— Ai să plătești pentru psiac, urlă Xtyn când realiză că omul era cumva 
conștient de prezenţa lor. 

În momentul acela, vorbitorul dispăru de la tribună și apăru în faţa lui 
Xtyn și a Alaanei concomitent cu schimbarea viziunii. Piaţa se estompă, 
lăsând loc imaginii ceva mai familiare a randului de cristal. Omul era 
înspăimântat și, în mod clar, nu putea să-i vadă. Se răsuci de câteva ori 
privind zadarnic în jur şi apoi, ca de niciunde, în gâtlej i se înfipse un 
pumnal. 


Viziunea randului strălucitor se destrămă şi ea, iar Alaana și Xtyn se 
treziră stând în fața Preotului Ullanni care lua viața conducătorului 
claronsian. 

— Nu-i putem lăsa să ne mai pângărească livezile, explică el simplu, fără 
să le ceară lămuriri. Acum că morţii noştri trăiesc în livezi, trebuie să avem 
grijă. 

Xtyn şi Alaana erau ameţiţi şi se aşezară amândoi pe iarbă. Priveau la 
leşul din faţa lor fără să le vină a crede. 

— Am făcut ceva rău? întrebă Preotul Ullanni care devenise brusc temător. 
M-am gândit că nu ar fi potrivit ca în livezile noastre să mai moară și 
altcineva în afară de kyrallieni, repetă el. 

— Dar ce ai văzut? întrebă Alaana cu glas stins. 

— A apărut pur şi simplu în faţa voastră şi mi s-a părut că-şi scotoceşte 
veșmintele după o armă. Nu ştiu cum a reușit să se materializeze aşa, 
deodată, din nimic... 

— Nu a reuşit el, noi l-am adus. 

Faţa Preotului Ullanni împietri brusc. Bărbatul masiv se trase trei paşi în 
spate, ca şi cum s-ar fi așteptat oricând la un atac. Văzându-i teama, Xtyn 
zâmbi: 

— Nenorocitul ăsta e de vină pentru distrugerea psiacului. Și noi aveam de 
gând să-l pedepsim. 

Zâmbind mulțumit, Preotul Ullanni apucă leșul de un picior și porni spre 
marginea livezii fără să le mai zică nimic. 

— Bine că nu ne-am gândit la ai noştri, surâse Alaana. 

— E clar că mai avem de învăţat să folosim viziunea asta. Dar ceea ce am 
reuşit... 

Xtyn se opri dând din cap. 

— Să nu începi din nou. 

— Dar gândeşte-te, se însufleți brusc tânărul. Nimeni nu şi-ar fi putut 
imagina o asemenea pedeapsă. A fost ca un trăsnet. Iar faptul că l-am putut 
aduce instantaneu până aici ne dă puteri... 

— Să nu spui cuvântul ăla. 

— Ba da, am să-l spun. Ne dă puteri dumnezeiești. 

Alaana se ridică şi făcu câţiva paşi spre războinicii Omenori care aşteptau 
cuminţi la marginea livezii. Pradă unei inspiraţii bruşte, se întoarse însă 
zâmbind spre Xtyn. 


— Dar poate că ai dreptate. Poate că ăsta e Dumnezeu. Un cuplu format 
dintr-o babă şi un copil care se încurcă în propriile minuni. 


— Creșteţi și vă înmulţiţi! Uite ăsta este un îndemn cu care sunt de acord. 

— De ce mă tem că mai urmează ceva? 

— Fiindcă nu sunt de acord cu limitarea acestui enunț. 

— Ba el este adresat exclusiv omului, pentru că numai el este alesul 
Domnului. 

— Da, dar stau și mă întreb dacă Dumnezeul tău și-a imaginat vreodată 
în câte feluri se poate înmulţi omul dacă a crescut destul de mult. 


Lui Arrus nu-i venea să creadă. Nava refuzase să facă saltul hiperspaţial. 
Se înscrisese normal și lin pe orbită, mersese cu motoarele auxiliare până în 
punctul de unde putea începe să curbeze spaţiul și acolo se oprise. Mai 
neliniștitor chiar decât starea navei sale era însă faptul că Făurarul încercase 
zadarnic preţ de câteva ore să ia legătura cu psiacul pentru a cere 
instrucţiuni. lar acum îşi dădea seama că în tot intervalul acela de zbucium 
şi frustrare, în care nu ştiuse ce e de făcut şi se perpelise reproșându-și 
ignoranţa tehnologică, răspunsul clipise pe unul dintre ecrane. Unitatea 
energetică cu care alimentase nava antică era descărcată şi necesita cel puţin 
două zile de expunere la soare pentru a ajunge la capacitatea de a iniția 
descompunerea australului. 

Se întrebă ce anume ar fi putut să facă atâta vreme pe orbită şi nu-i veni 
nimic în minte în afară de a încerca să-l contacteze pe Xtyn sau pe Alaana. 
Straniu de tot însă, Arrus nu simţea nici măcar o atingere fugară a psiacului, 
ceea ce nu i se mai întâmplase până atunci și asta îl făcea să aibă presimţiri 
sumbre. Rezervele de aer s-ar fi consumat și ele, ajungând la un punct 
periculos dacă nu cobora pe planetă. Și, ca şi cum asta nu ar fi fost de ajuns, 
urmând orbita pe care se plasase, trecea la fiecare şase ore pe deasupra 
coloniei de clone, ceea ce îl făcea să se simtă ciudat. 

Într-un târziu dădu indicaţii navei să coboare înapoi de unde decolase, 
având grijă de data aceasta să aterizeze cât de aproape se putea de lacul de 
accun. Văzu încă de la înălțime că metalul lichid se zbătea spărgându-se în 
vârfuri gigantice și ascuţite, ca și cum i-ar fi salutat revenirea. Furtuna dură 
ore bune şi fu atât de puternică, încât chiar și unele dintre aparatele de 
măsură ale navei începură să piuie neajutorate spre Făurar, care le privi însă 


cu o spaimă neputincioasă. Hotări să se culce și o făcu trăgându-şi gluga 
peste frunte. 

A doua zi dimineaţă, indicatorul sursei energetice arăta că mai are destul 
până să ajungă în zona în care un verde familiar îi semnaliza lui Arrus că 
lucrurile ar fi putut fi în regulă. Făurarul ieşi din navă și merse pe malul 
lacului de accun. Se întrebă o clipă dacă să viziteze din nou peştera în 
căutarea altor dovezi, dar îşi alungă repede acest gând la amintirea ultimelor 
aventuri pe care le avusese acolo. Din plictiseală, încercă să îşi proiecteze 
gândurile spre lac, în încercarea de a-i modifica suprafaţa așa cum văzuse în 
înregistrare că procedaseră primii quinți. 

La început mai timid și apoi din ce în ce mai bine, pe măsură ce Arrus 
găsea viziunile potrivite, metalul începu să se contorsioneze sub forţa minţii 
Făurarului. Rând pe rând, apărură pe suprafaţa lacului un cub şi apoi o 
sferă, o lamă destul de înaltă și apoi silueta neclară a unui copac. Ajunse la 
concluzia că era chiar mai simplu să sculptezi în accun decât să ridici 
prafurile colorate pe Kyrall. 

Zâmbind, Arrus îşi propuse apoi ceva mai greu. Mintea lui se concentră 
la Xtyn, încercând să modeleze o statuie a Preotului său. Alese să şi-l 
imagineze în mantie, aşa că trupul îi reuşi relativ uşor. Încet dar sigur, bila 
care fusese la început capul lui Xtyn începu să prindă contur şi apoi chiar 
trăsături omenești. Arrus realiză însă că nu știa destul de bine cum arată 
Xtyn pentru a-i putea modela fața. Nu dăduse niciodată prea multă 
importanţă felului în care arătau oamenii. 

Lăsă accunul să cadă în adâncimile lacului și merse grăbit până în navă, 
de unde demontă capacul de siguranţă al unui ecran. Suprafaţa lucioasă a 
metalului îi reflecta destul de bine chipul, aşa că ieși şi își proiectă 
gândurile din nou asupra lacului de accun. Trupul înfășurat în mantie îi 
reuși din nou destul de repede și apoi se concentră pe cât de mult putea 
asupra chipului propriu, trăgând din când în când cu ochiul spre imaginea 
oglindită. 

Surâse unei amintiri fugare. Din câte era scris în memoria lor colectivă, 
Zerri fusese cea mai iscusită ființă în meșteșugul sculpturilor în prafuri 
colorate. Probabil că s-ar fi descurcat cu mult mai bine decât el. Așa cum, în 
pofida fragilității minţii ei reuşise ca, schimbându-l pe Xtyn, să transforme 
lumea lor întreagă. 

Arrus aproape că uită de sine încercând să se înfățișeze pe el însuși, fără 
ca rezultatele să-l mulțumească pe deplin. Tânjise însă după o asemenea 


muncă încordată care îi solicita o disciplină perfectă a minţii, nevoite să fie 
atentă la zeci de detalii. Nu era tocmai la fel cu a vindeca un tovarăș cu 
mințile rătăcite în luptă, dar semăna destul de mult cu îndeletnicirea lui 
uzuală și confruntarea cu o activitate familiară îi mai domolea din angoase. 
Când ajunse la final, sculptura sa în accun era o copie destul de nereușită a 
persoanei sale și constată că nu simţise nici cea mai mică umbră de regret 
când o lăsă să se topească în nemișcarea lacului de metal lichid. 

Privi cu încântare la soarele care ardea nemilos, sperând că unitatea 
energetică avea să se încarce mai repede. Absența din mintea sa a atingerii 
psiacului îl îngrijora mai mult decât orice şi această neliniște îi reveni brusc, 
cu forţa mentală a atacului unui policom. Dădu să intre în navă când, acolo 
unde ar fi trebuit să fie vocea ly, auzi un murmur, nedefinit, fără sens, dar 
destul de puternic. 

Instinctiv se întoarse,  deschizându-și percepțiile și analizând 
împrejurimile. Nu simțea nici o prezență și totuși freamătul mantiei shu îi 
semnala că se mai afla cineva alături de el. 

— Cine eşti, răsună o voce familiară în mintea lui Arrus. 

Făurarul crezu că a reușit brusc să restabilească un contact mental cu 
psiacul și că dăduse de un operator neinstruit. 

— Arrus sunt şi am mare nevoie să vorbesc cu Xtyn... 

— Nu poţi fi Arrus. Eu sunt Arrus. 

Făurarul se dădu doi paşi în spate şi privi în jur. Nemişcarea deşertului 
era înfricoşătoare în multe feluri, dar nu dădea impresia că poate ascunde 
ceva fioros. 

— Dacă e o farsă... 

— Farsă? 

— Da, o glumă. Xtyn, să știi că aici s-au petrecut lucruri extraordinare pe 
care trebuie să ți le spun şi nu... 

— Cu cine vorbeşti? 

— Alaana, tu eşti? încercă din nou Arrus, simțind fiorii disperării omului 
care îşi dă seama că ignoră ceva extrem de evident și de important 
deopotrivă. 

Arrus profită de cele câteva secunde de liniște care urmară și se 
concentră asupra vocii. Îi suna extrem de familiar şi era din ce în ce mai 
sigur că nu putea fi a lui Xtyn sau a Alaanei. Odată acceptat gândul acesta, 
Făurarul se cutremură. Nici o altă ființă umană nu pătrunsese atât de adânc 


în mintea lui, încât amprenta mentală a comunicării să i se pară cunoscută. 
Înțelegerea îl inundă ca un şuvoi pătimaş. Vocea pe care o auzea era a lui. 

— Şi zici că ești Arrus? încercă el un nou contact. 

— Da. Dar tu cine eşti? 

— Arrus. 

— Interesant. 

Făurarul făcu câţiva paşi spre lacul de accun. 

— Eşti cumva o sculptură? 

— Nu. Cum să fiu o sculptură? Am venit aici cu o navă şi, a, da, uite că 
acum îmi amintesc. Știu cine este Xtyn. E cel care m-a trimis aici. De ce nu 
e cu noi? 

Lui Arrus nu îi venea să creadă, deşi acum era evident ceea ce se 
întâmplase. În timp ce crea statuia, mintea lui se copiase cumva în accun în 
timpul în care se concentrase asupra masei imense de metal lichid. Acum 
părea a fi în stare de procese complexe de gândire. 

— Dar de Kyrall îți amintești? încercă Făurarul un nou contact mental. 

— Cum poţi să mă întrebi așa ceva? 

— Dar ce altceva să te întreb? 

— Mai bine îmi spui... Cum ai apărut tu? Eşti interesant, mă fascinezi... 
Oare te-am creat eu? 

Arrus începu să râdă. 

— Cum am apărut eu? Păi m-am născut pe o planetă îndepărtată numită 
Kyrall. Tatăl meu era Făurar... 

— Să ştii că nu e nostim deloc ceea ce faci. De unde ştii cine sunt? Şi mai 
ales de ce joci jocul ăsta cu mine? Ce vrei să obţii? 

Făurarul stătu câteva clipe pe gânduri. Descoperirea sa era cu adevărat 
tulburătoare prin implicaţiile ei. Kyrallienii cunoşteau un fenomen similar 
care se manifesta în vocea ly. Uneori, atunci când murea un războinic 
destoinic, despre care își aminteau mulți membri ai tribului, vocea lui mai 
rezista o perioadă în vocea ly, într-o suprapunere a unor amintiri extrem de 
proaspete. E.xistaseră cazuri în care asemenea voci fantomatice persistaseră 
ani întregi, fără a putea spune ceva original, mimând însă perfect viaţa, 
fiindcă oamenii îşi închipuiau ce ar fi spus cel dispărut într-o anumită 
situație. Uneori vocile erau blânde și se estompau încet, alteori era nevoie 
de intervenţia brutală a unui Preot pentru a le amuţi pe vecie. Arrus îşi dădu 
seama că vocea pe care o auzea el avea însă un alt fel de suport și, nefiind 


sigur că o poate trata ca pe una dintre vocile morţilor lor, se hotărî să fie 
prudent. 

— Aş vrea să te cunosc, zise Făurarul după o perioadă de gândire. Cine 
eşti? 

Vorbiră mai mult de trei ore. La finalul conversaţiei, Arrus era pe deplin 
lămurit că se află în faţa unei copii a propriei sale minţi. Accunul părea să 
aibă o afinitate deosebită pentru a copia structurile mentale. Arrus nu ştia 
cum anume se realizase lucrul acela, dar era convins că trebuie să fi fost 
legat de o anumită aranjare a atomilor în masa de metal lichid. Nu ştia dacă 
întreaga cantitate de accun participa la fenomenul acela sau doar o porţiune, 
după cum nu avea nici cea mai mică idee ce forță punea totuși în mișcare 
mintea aceea, fiindcă nu îi era de ajuns doar o anumită aranjare a atomilor 
metalici. 

Simulacrul pe care-l crease în accun învăța cu mare greutate. Deși îi 
repetase de nenumărate ori că se află pe planeta Eck, cealaltă minte nu 
părea capabilă să asimileze lucrul acela. La început crezuse că e vorba 
numai de incapacitatea de a înțelege. După un timp însă remarcă faptul că 
fantoma minţii sale, deşi era în stare să pomenească amănunte insignifiante 
din trecut, părea să fie incapabilă de a reține ce discutaseră cu doar câteva 
minute în urmă. 

Impresia iniţială că se află în fața unei farse se topise. Orice va fi fost 
entitatea din lac, ştia despre el şi despre Kyrall lucruri atât de amănunțite, 
încât era limpede că singura explicaţie plauzibilă era faptul că mintea sa 
reuşise să se copie în accun. 

Adormi în seara aceea întrebându-se dacă a doua zi dimineață avea să 
mai audă copia propriei sale minţi. Când se trezi, speră pentru o clipă că era 
singur. Nu trecu însă decât un minut și în minte îi răsună o voce familiară. 

— Cine eşti? 

— Sunt Arrus. Ti-am mai spus și ieri. 

— Jeri? Nu ai cum să fii Arrus, fiindcă eu sunt Arrus. 

Făurarul oftă și dădu din mână a lehamite. Realizase ceva cu adevărat 
spectaculos, dar repetarea unui dialog la infinit putea avea efecte 
dezastruoase asupra minţii unui om care stătuse singur o bună bucată de 
vreme. 

Merse pe malul lacului şi cedă doar cu greu ispitei de a mai construi o 
sculptură în accun, aşa încât cele două copii ale minţii sale să poată 
conversa una cu cealaltă și să-l lase în pace. leşind din navă, văzuse că 


unitatea energetică era destul de aproape de parametrii ei funcționali 
normali. 

Putea însă să plece, lăsând în urmă fenomenul acela atât de straniu? Arrus 
încercă să nu se gândească la acest lucru, preferând în schimb să-și 
amintească de amănuntele extrem de importante pe care le avea de spus lui 
Xtyn. 

La mijlocul zilei, exasperat de întrebările cu care îl ţintea replica de 
accun a minţii sale, Arrus credea că nu se mai poate întâmpla nimic cu 
adevărat interesant. Când din lac ţâşni prima lamă prevestitoare a unei 
furtuni magnetice, își dădu însă seama că lucrurile nu stăteau aşa. 

Pe tot timpul furtunii, Arrus nu putu să mai audă vocea entității din lacul 
de accun. Abia pe seară, când oglinda metalului lichid reveni la nemişcare, 
Arrus se trezi în contact cu copia propriei sale minţi. 

— Cine eşti? 

— Sunt Arrus. Făurar de pe Kyrall. 

— Şi eu cine sunt? 

Arrus îşi stăpâni cu greu o tresărire. 

— Nu ştiu. Spune-mi tu. 

— Îţi aduci aminte de Kyrall? 

— Nu. 

— Dar de Xtyn? 

— Ce înseamnă xtin? 

Dialogul continuă în acest fel şi, pe măsură ce înainta, Arrus își dădu 
seama că furtuna distrusese în mare măsură ceea ce crease el cu o zi în 
urmă. Replica din accun a minţii sale nu părea să mai aibă nici amintirile lui 
şi nici chiar o mare parte din circuitele logice ale unei gândiri elementare. 
Era convins că la următoarea furtună avea să dispară chiar şi capacitatea de 
a stabili un contact mental. De aceea, răsuflă uşurat când unitatea energetică 
atinse maximul încărcării. Nu lăsa nimic în urmă. Comandă navei să 
decoleze și de data aceasta saltul spațial spre Kyrall fu un succes. 

Puțin înainte de a adormi, lui Arrus îi trecu prin minte un gând fugar: și 
dacă ar fi luat cu el un container de accun în care să-şi sculpteze propria 
minte, departe de furtunile magnetice de pe Eck? De ce să fi făcut însă așa 
ceva? Un Făurar şi neliniștile lui ajungeau pentru un întreg univers, nu era 
nevoie şi de copii imperfecte. Se întreba însă ce va spune Xtyn despre toate 
astea. În fond, mintea aceea copiată putea fi considerată ca o clonă. Iar dacă 
acceptau lucrul acesta, atunci istoria petrecută între Arrus și clona minţii lui 


nu era decât o demonstraţie strălucită a principiilor lui Koronna, care nega 
clonelor capacitatea de a opera în câmpul noului. 


— Căutarea genului de adevăr căruia i te închini tu e un lucru prostesc, 
fiindcă e sortită să nu se termine niciodată. 

— Se poate, dar nu e căutarea asta zadarnică un minunat motor al vieţii? 

— Numai credința pune lumea și sufletele în mișcare. 

— Asta dacă ești piatră și nu tânjeşti după căutare... 


Adunați în cea mai mare sală de pe nava lor, quinţii priveau contrariaţi la 
Zuul a cărui înfăţişare străină nu trăda însă nici o emoție. 

— De unde ştim că nu ne minţi acum? 

— Lucrurile se schimbă. Extrem de repede. E normal ca şi alianțele să se 
modifice. 

— Stai să recapitulam, zise Hinnedi. Vrei să spui că eşti într-adevăr 
mesagerul unei minţi cristaline, că ai existat și acum două mii de ani când ai 
vorbit cu întemeietorul Abației, că stăpânul tău i-a creat pe zeţi ca să ne 
seducă și să-i facem să muncească în locul nostru, iar toate planurile voastre 
au fost zădărnicite de o înșelătorie pusă la cale de primii Abaţi. 

— Aşa este, spuse Zuul scurt. 

Arătării nu-i mai tremurau picioarele, iar vorba îi era clară precum 
cristalul. În mintea ei însă lucrurile se învălmășeau. Deşi stăpânul era cel 
care pornise această schimbare, îşi dădea seama acum că ea îi ieşise de sub 
control. Zuul, cel puţin, se simţea copleșit. Matca se perfecționa, oră cu oră, 
în secretarea de viruși cu care modifica absolut tot ceea ce era viu în jurul 
ei. Copacii începuseră să crească mai înalți și mai drepţi, iar crengile lor 
făceau unghiuri perfecte nevoilor de construcţie ale lucrătorilor. Ajunsese la 
performanţa de a stoca în virușii ei nu numai informaţiile privind arhitectura 
Edificiului, ci și locul și momentul exact în care lucrătorii trebuiau să 
meargă către un anumit copac pentru a lua de acolo o anumită creangă, 
adecvată scopului lor. O parte din firele de iarbă învăţaseră să crească 
împletite de la sine, furnizând zeţilor funii extrem de rezistente. Alți copaci 
deveniseră roditori şi grupuri întregi de lucrători se transformaseră în 
agricultori, culegând și stocând alimentele pentru ca semenii lor 
constructori să poată munci mai eficient. În mod normal, lucrătorii își 
sintetizau toţi nutrienţii din gazele atmosferice, dar se părea că matca 


decisese să folosească și capacitatea lor de a ingeră alimente, care furniza o 
mai mare cantitate de energie. Toate acestea nu-l înspăimântaseră însă pe 
Zuul, care le privea mai degrabă cu curiozitate. 

În dimineaţa aceea însă, când ieşise din templu, pentru prima dată în 
ultimele zile văzuse un drum nou croit printre copaci. Îl parcursese plin de 
curiozitate şi descoperise după o bucată bună de mers o suprafață imensă de 
pe care lucrătorii tăiaseră deja copacii şi săpau de zor la temelia a ceea ce 
părea a fi un alt templu. Se întorsese într-un suflet la matcă pentru a o 
întreba dacă avea de gând să dea naștere unei alte ființe asemenea ei. Ea îi 
spusese că nu, dar că între lucrători izbucniseră certuri în privinţa 
arhitecturii şi se formase un grup care dorea să-i construiască un edificiu 
nou. Ea ar fi urmat să-l aleagă apoi pe cel mai frumos pentru a se stabili 
acolo. 

Zuul îi adusese atunci aminte că echilibrul dintre resurse și fiinţele care le 
consumă funcţionează biunivoc, că două mătci care-și dispută un edificiu 
pot fi la fel de periculoase ca şi o regină care are două edificii. Zuul fusese 
însă concediat cu dispreţ şi trimis în batjocură să mai vorbească cu quinții. 

— Bine, dar unde este ființa aceea atotputernică, șeful vostru? se miră 
Hinnedi. De ce nu întreprinde nimic? 

Zuul dădu să le explice, dar îndelungata sa experienţă în relaţiile cu 
oamenii îl făcu să-și dea seama că ei nu vor înţelege niciodată pe deplin 
felul în care stăpânul își împărțea cunoaşterea cu el, că nu vor putea pricepe 
de ce refuzase politicos şi din proprie iniţiativă să parcurgă arii vaste de 
înţelegere, care-i erau accesibile atunci când era în coconul său din trupul 
mătcii, preferând să păstreze o distanţă respectuoasă. 

— Nu ştiu, vorbi el într-un târziu. Cred că e și el la un moment de cotitură. 
E limpede că-l preocupă ceva. Sau poate că a abandonat lupta cu voi, zise 
Zuul pe un ton moale. 

— Cum adică? O să plece? 

— Nu poate pleca, fiindcă nu a venit niciodată. Nu ştiu și nici nu voi ști 
unde anume este stăpânul meu. El e doar cel care-mi spune ce trebuie să fac 
şi locul în care îmi păstrez memoriile în scurtul răstimp în care trupul meu 
trebuie resintetizat. 

— Resintetizat? exclamară toți patru quinţii în cor. 

— Da. Pe vremea când eram pe Vechea Terra, stăpânul obișnuia să îmi 
ajusteze aproape în fiecare zi structura internă. 

— Şi... şi cum făcea el asta? întrebă Hinnedi uimit. 


— Poate manipula chiar şi cele mai mici părticele ale materiei. O făcea, 
exact așa cum m-a creat... 

— Dar chiar aşa, cum te-a creat? 

— Într-un mod de care nu am fost niciodată foarte mândru. Bloose 
obișnuia să râdă de mine fiindcă îi răspunsesem la întrebarea asta 
povestindu-i că fusesem plămădit dintr-un amestec de pământ și apă, pe 
care stăpânul îl modificase. De vreme ce a reuşit să mă creeze din nimic, e 
logic că mă și putea... tămădui. 

— Adică se gândeşte, priveşte înăuntrul tău și decide că un organ trebuie 
mărit, altul e necesar să fie înlocuit? întrebă neîncrezător Perse. 

— Nu ştiu exact cum face asta. Când m-am trezit însă pe Z, împreună cu 
prima matcă, după aventura pe Vechea Terra, mi-a spus că de acum urma ca 
trupul meu să fie regenerat într-un fel de cocon aflat pe burta ei. Tot de 
acolo puteam să-i dau ordine, dar şi să comunic stăpânului ceea ce aflasem 
despre voi. 

— Să presupunem că aşa ceva este posibil, mârâi Tars. Dar nu înseamnă 
asta că stăpânul tău nu e chiar infailibil? Dacă ar putea face chiar orice vrea 
cu materia, atunci te-ar fi construit mai... robust. Așa ai nevoie mereu de 
reparaţii. Sau poate că nu a avut încredere în tine şi te-a creat dependent de 
el cu un anumit scop... 

Allin Perse se ridică de pe scaunul lui și merse până la Zuul, care-l 
aşteptă în neclintire. Quintul întinse o mână tremurătoare și-i atinse unul 
dintre membrele subțiri. Zuul nu schiță nici un gest, în schimb își întoarse 
spre el ceea ce oamenii consideraseră întotdeauna a fi un cap. 

— Ne ştim de ani buni. Îmi pare rău. 

— Ştii, până la urmă n-am scăpat de blestemul vostru, al oamenilor... 

— Ce tot spune ăsta? întrebă Hinnedi. Iar ţie de ce-ţi pare rău? 

Perse privi spre Zuul, iar acesta îi întoarse atingerea delicată de mai 
înainte, punându-și una dintre antenele sale pe umărul quintului. 

— Mie mi se pare evident. Zuul e pe moarte. Probabil că matca nu doreşte 
să-l mai primească în coconul acela și mai are de trăit doar câteva zile. 

— Câteva ore, ca să fim mai exacţi, completă Zuul. 

— Și atunci de ce ne-ai spus toate astea? 

— Fiindcă nu am scăpat de blestemul vostru. Fiindcă sfârşitul meu, 
departe de mintea stăpânului, mă condamnă să beau otrava îndoielii şi să 
mă întreb ce sens a avut existența mea. Mai întâi am hălăduit prin 
pustietățile munţilor cu Augustin Bloose şi el m-a înșelat în cel mai perfid 


mod cu putință, lăsându-ne să credem, pe mine și pe stăpân, că l-am 
convins, că i-am eliminat din suflet nu numai orice sentiment religios, dar și 
orice preocupare pentru el, aducându-l pe calea cea dreaptă a raţiunii 
echilibrului între resurse şi necesităţi. Credeam atunci că, folosind 
Alambicul pe care i l-am dat, va asigura oamenilor nemurirea, iar de acolo 
totul s-ar fi simplificat, războaiele voastre ar fi dispărut, fiindcă aţi fi prețuit 
mai mult viaţa şi aţi fi ajuns aidoma nouă. Am eşuat şi pe Z. Lucrătorii 
concepuţi cu atâta grijă pentru a substitui clonele voastre nu v-au convins. I- 
ați vânat prin toată galaxia și acum... 

Extraterestrul îşi plie două dintre membrele inferioare care părură că intră 
în trup și se așeză direct pe podea. 

— Mă întreb deci de ce am existat. 

— O, dar asta e simplu, zise Hinnedi. Ai servit drept interpret între oameni 
şi stăpânul tău. Ai fost unealta lui. Dacă ai fi avut și alt scop, acum n-ai fi 
fost pe moarte. În locul tău mi-aş căuta alte tristeţi, fiindcă asta e jalnică. 

— Şi e de ajuns să fii o unealtă, chiar şi una care servește stăpânului? 
întrebă Zuul. 

Quinţii se priviră unul pe altul în tăcere. Dacă lucrurile stăteau într- 
adevăr aşa cum susținea extraterestrul, pentru prima dată după mulţi ani, 
omenirea ar fi putut beneficia de un start nou, de o istorie în care conștiința 
aceea imensă care-i zămislise din nimic pe Zuul și pe zeţi să nu se mai 
amestece, negând cele mai vechi principii ale vieții pe pământ. 

Corpul lui Zuul alunecă puţin, până când ajunse să se sprijine de unul 
dintre pereţi. Pielea părea că-i este mai uscată, iar Villerte se întreba dacă nu 
cumva procesul era atât de rapid încât putea fi urmărit și cu ochiul liber. 

— Dar de ce ai venit la noi? Ce răspunsuri cauţi? 

— Nici unul. Pur şi simplu nu aveam unde să mă duc în altă parte. E drept 
că m-am gândit că poate asta vrea stăpânul de la mine, că de aceea mă 
sacrifică. V-am spus tot ceea ce am ştiut, atât cât am priceput eu. 

— Și ce relevanţă are asta, de vreme ce tu însuţi ai recunoscut că eşti ceea 
ce eşti fiindcă te rupi mereu din stăpânul tău. Unde începi tu, Zuul? 

— Nu încep, dar mă sfârşesc, nu e asta o ironie? zise extraterestrul 
folosind un ton care imita inabil o încercare de a glumi. 

— Eu nu găsesc deloc amuzant lucrul ăsta, zise Hinnedi. Dacă crezi că 
stăpânul tău a vrut să ne împărtășești povestea adevărată, începută pe 
vremea Abației, de ce l-am crede? Poate că nu vrea decât să ne manipuleze, 
aşa cum o face de două mii de ani. 


— Voi, oamenii, sunteţi blestemaţi la a înțelege totul într-o logică a 
conflictului. Stăpânul meu nu vă vrea răul, dar nici nu crede că 
transformarea pe care o are în vedere pentru voi v-ar face mai buni. 
Indiferent ce s-ar întâmpla, nu va distruge nici măcar un om. Pentru el asta 
e lipsit de sens. Nu poţi schimba ceva ce ai distrus. 

— Și atunci ce vrei să ne spui? 

— Nici eu nu știu, oftă extraterestrul. Singurul lucru de care sunt însă 
sigur e acela că, indiferent ce v-ar spune conştiinţa aceea a lui Augustin 
Bloose sau oricine altcineva, toate cele ce s-au petrecut nu au nici o legătură 
cu vreun Dumnezeu de-al vostru... 

Ca și cum, odată scăpat de greutatea vorbelor acelora, Zuul ar fi prins 
puteri noi, extraterestrul se ridică şi porni spre Allin Perse. Quintul, care 
rămăsese destul de aproape de el, făcu un pas în întâmpinarea sa, dar Zuul 
înţepeni brusc și se prăbuși. Quintul îl prinse cu ușurință și îl așeză cu grijă 
pe podeaua navei. 

— Pare să fi murit, zise Perse. 

Heyyn Tars privise tăcut întreaga scenă. Când Perse se întoarse spre el, 
începu să aplaude ușor. 

— Minunată reprezentație. Demnă de ultima înfăţişare a acestui personaj. 
Aproape că mi-a smuls o lacrimă. 

Perse se uită la el cu reproş, mormăind ceva în barbă. 

— Chiar credeţi că stăpânul ăla al lui va înceta un plan pe care-l pune în 
aplicare fără încetare de două mii de ani? Trebuie să fie un alt fel de 
capcană. Chiar Zuul a spus că matca îi poate recrea oricând un corp, iar 
conștiința și memoria sa sunt parte a stăpânului. Poate că învelișul ăsta de 
carne a murit, dar lighioana aia gigantică din edificiu poate naște oricând 
altul. 

— Şi atunci ce sens a avut mărturisirea asta? se miră Perse. 

— Cine ştie? Poate că nu a avut nici unul, poate că a vrut să sădească doar 
confuzie... E posibil însă ca ultimele lui spuse să fie adevărate şi să fi dorit 
ca noi să transmitem lucrul ăsta lui Xtyn. 

— Că Dumnezeu nu a avut nici o legătură cu ceea ce s-a întâmplat? 

— Da. 

— Xtyn e însă probabil ultima persoană din univers care are nevoie de 
confirmarea asta. 

În momentul acela nava fu zguduită de un impact extrem de puternic. 
Quinţii intrară instantaneu în modul de luptă. Doi dintre ei se postară în faţa 


ușii, în timp ce ceilalți doi merseră de o parte și de alta a navei pentru a 
vedea ce se întâmplă. Heyyn Tars, care fugise spre tribord, le strigă 
tovarășilor săi: 

— Să decolăm cât mai repede. Ne atacă cu catapulte. 

În momentul acela un nou impact zgudui carcasa de oţel. Allin Perse se 
repezi la comenzi și declanșă secvenţa de decolare. Deşi se mişca pe cât de 
repede putea, înainte ca motoarele să pornească, un alt impact aproape că îi 
dezechilibră pe cei care păzeau intrarea în navă. 

— Ce naiba se întâmplă? strigă Perse. 

— Au tras simultan cu cinci catapulte. Urmează să mai fim loviți de două 
ori înainte de a putea decola, strigă Tars. Ăsta era scopul lighioanei. Nici 
nu-mi vine a crede cât de proști am fost că unul dintre noi nu a făcut de 
pază. 

— Nu e bine deloc! Am o conductă spartă şi pierd rapid lichid de răcire. 

Deşi comunicau și se mișcau pe cât de repede puteau, quinţii nu aveau 
cum să mai evite cele două impacturi. Pe de altă parte, învelișul fregatei, la 
fel ca la toate navele militare, era unul destul de fragil, întregul sistem de 
protecţie fiind bazat, în spaţiu, pe un câmp magnetic uriaș care ţinea captiv 
un strat destul de gros de plasmă rece. Genul acela de proces era însă prea 
complicat de menţinut la suprafaţa unei planete și de aceea, atunci când era 
la sol, carcasa navei era destul de fragilă. 

Înţelegându-se din priviri, Villerte şi Hinnedi îşi abandonară poziţiile de 
lângă ușă şi ţâșniră în câmp deschis. Hinnedi se năpusti înainte în timp ce 
celălalt trecu pe sub bordul navei şi avu timp să vadă cum cei doi bolovani 
imenși, trimişi de catapultele zeilor, aproape că zăceau nemișcaţi în aer. 
Quintul văzu cum una dintre pietre urma să lovească alte câteva conducte 
care erau expuse de pe urma unui impact anterior. 

— Cred că trebuie să ieși ca să vezi dacă nu poţi remedia ceva, strigă 
Villerte în comunicator către Tars. 

Între timp, Hinnedi ajunsese aproape de cele două catapulte pe care şi le 
fixase drept ţintă. Se aruncă înainte cu lama de accun extinsă pe toată 
lungimea ei şi descăpăţână un lucrător zet. Se folosi de forța impactului 
pentru a frâna și a-şi schimba direcţia către un grup de lucrători masivi care, 
deşi se mișcau normal, îi apăreau quintului împietriţi în încercarea de a 
încărca din nou mașina lor primitivă de război. Quintul aruncă o singură 
privire și știu ce avea de făcut, iar corpul lui se transformă într-o nălucă în 
timp ce tăia funiile cu ajutorul cărora era construită catapulta. În ceea ce 


zeţilor le păru mai puţin de două secunde, cele două maşinării imense se 
dezmembrară, iar buștenii groși din care erau construite îşi începură 
căderea. Spectator nedumerit la propria furie, Hinnedi se trezi tronând 
deasupra unui morman de leşuri ale lucrătorilor zeți cărora le tăiase întâi 
membrele folosite pentru deplasare și apoi le înfipsese lama adânc, căutând 
centrii motori. Tocmai credea că terminase când, cu coada ochiului stâng, 
prinse o umbră ciudată, care nu se potrivea în nemișcarea ce însoțea de 
obicei un quint în luptă. Îşi întoarse privirile şi ceea ce văzu îl făcu să sară 
mult în stânga, într-o eschivă disperată. 

Avea în faţă un lucrător zet modificat. Era mai mic decât fraţii lui, având 
dimensiunile comparabile cu cele ale unui om. Cele patru membre motorii 
ale unui zet obişnuit erau înlocuite de doar două picioare musculoase, ceea 
ce-l făcea pe celălalt să devină biped în momentul în care își folosea 
membrele superioare pentru luptă. Hinnedi realiză că inamicul lui se mișca 
aproape la fel de repede ca şi el și că fusese înarmat cu două sulițe. Pe una o 
aruncase şi aproape că îl nimerise, iar cu cea de a doua plănuia să se apere. 

— Am aici unul care se mișcă la fel de repede ca noi, strigă Hinnedi în 
comunicator. 

— Nu te speria, sunt iuți, dar nu ştiu încă să-și folosească prea bine 
membrele, auzi el răspunsul lui Villerte. Eu am ucis deja doi. 

Zâmbind subţire, Hinnedi îşi continuă deplasarea spre stânga, se aruncă 
apoi în partea opusă, se rostogoli și apoi ţâşni în picioare direct în sus. 
Schimbările lui bruşte de direcţie îl făcură pe zet să se poticnească, iar 
Hinnedi îşi plasă lama exact în punctul în care extraterestrul se prăbuşea cu 
capul. Accunul izbucni victorios, sfâşiind ţesuturi și împroșcând cu o 
materie violacee. 

Atacul celui de-al doilea războinic zet nu mai fu deloc o surpriză pentru 
Hinnedi. Încercă imediat aceeaşi manevră de destabilizare a picioarelor, 
numai că de data aceasta rezultatul fu doar o mică ezitare a celuilalt. Se 
apropie de zet și reuși să-i reteze cu două parade simple ambele sulițe. Făcu 
o fentă din corp, privi în stânga, iar lovitura veni din dreapta, secționându-l 
aproape în două pe oponentul său. 

— Învață al dracului de repede, se plânse Hinnedi. Aş putea jura că a doua 
lighioană a înţeles de ce a murit prima. 

— Veniţi în navă, se auzi glasul lui Perse. Retrageţi-vă în navă cât puteţi 
de repede. 

— Plecăm? 


— Cu navetele monoloc. Fregata e avariată mult prea rău. 

— Dar o putem repara. 

— Mă îndoiesc că avem cele necesare. Nu e altă soluţie. Aparatele îmi 
arată o întreagă armată de zeţi care se mişcă al naibii de repede. 

Când Villerte și Hinnedi ajunseră la navă, navetele monoloc ale lui Tars 
şi Perse creaseră deja un perimetru sigur în jurul căruia făcuseră un zid de 
acid molecular. Cunoscând bine genul acela de atac, zeţii nu mai încercară 
nimic, ceea ce le permise celor doi quinți rămași să decoleze şi ei. 

Micile navete se înălțară până pe o orbită joasă și aterizară apoi pe 
cealaltă parte a planetei, acolo unde zeţilor le-ar fi trebuit mai bine de o lună 
să ajungă. 

Îşi montară adăpostul provizoriu, metalic, evitând să-şi vorbească. Știau 
că fuseseră neglijenți. Pierduseră din nou încărcătura de austral, dar 
reușiseră să recupereze bomba atomică pe care orice fregată o avea la bord 
pentru a-i servi la autodistrugere. 

— Până la urmă arătarea aia a fost mai deşteaptă ca noi, pufni într-un 
târziu Villerte. Ne-a abătut atenţia și... 

— Nu ăsta a fost planul ei, oftă Perse, al cărui glas sună ca şi cum ar fi 
aşteptat de multă vreme să vină vorba despre Zuul. 

— Am văzut că păreai ataşat de fiinţa aia, dar... 

— Nu ăsta a fost planul lui, zise Perse. 

Fără vorbă, îşi scoase tunica, dezvelindu-și pieptul. Pe porţiuni largi 
pielea începuse să i se usuce, iar acolo unde mai avea încă tonusul normal 
căpătase o nuanţă verzuie, nesănătoasă. 


— Dumnezeul tău e mereu neschimbat. 

— Dar cum ar putea fi altfel, de vreme ce el e tot ceea ce există? 

— Nu crezi că la întrebarea asta ar trebui să răspundeţi mai ales voi, cei 
care credeţi în imensitatea lui? 

— De ce am face-o? Noi am răspuns deja. 

— Minciuna e un păcat. Zi mai bine că știaţi răspunsul și abia pe urmă ați 
formulat întrebarea. 


Oksana simţi mișcările bebelușului și fu cuprinsă de o emoție 
covârşitoare. Pentru o clipă, aproape că percepu material fragilitatea noii 
vieţi pe care o adăpostea în pântece, ceea ce aruncă o cu totul altă lumină 


asupra ultimelor evenimente. Durdrin Johansson pusese în pericol minunea 
aceea! Era mai bine că plecase. Că se ascunsese acolo unde furia ei nu putea 
să-l mai ajungă. Copilaşul mai zvâcni o dată şi apoi se linişti, dar mâna 
Oksanei zăbovi în continuare deasupra lui, ca o mângâiere în avans. 

— Te-ai gândit ce va fi copilul ăsta? întrebă Maria, care intrase pe 
nesimţite în cabina îngustă a Oksanei. 

— Mă gândesc încontinuu... 

— Poate că nu e momentul să avem discuţia asta, zise ezitant Maria, 
văzând că vorbele ei aduseseră crispare pe fața Oksanei. 

— Te asigur că sunt perfect pregătită. 

Maria cântări ceea ce avea de zis. Ar fi putut face o introducere lungă, 
dar instinctul îi spuse să o pună pe cealaltă cu brutalitate în faţa adevărului. 

— Îţi dai seama că, după Xtyn, va fi cea mai vânată fiinţă din univers. 

— De ce ar fi aşa? Doar foarte puţini ştiu cine este. 

Maria zâmbi stins. Genul acela de secrete se aflau întotdeauna. Omul 
părea să aibă o apetenţă bizară pentru tot ceea ce nu era la ședere. Ea una nu 
se îndoia că Johansson va găsi o cale prin care să spună tuturor originea 
fiului Oksanei, iar atunci nimic nu l-ar fi putut salva pe bietul băiat. 

— Dar cine să-i vrea răul? întrebă Oksana. 

— Ar fi mai întâi toate clonele care au mai rămas în univers, poate cu 
excepţia celor de aici. Deşi Negal şi Ballen ne-au avertizat deja în privinţa 
câtorva semeni de-ai lor care nu îţi pot ierta uciderea lui Barna şi a lui 
Șestov. Adaugă clonelor şi pe toți cei care dispreţuiesc ceea ce au 
reprezentat Lumile Agricole sau au avut de suferit de pe urma administrației 
impuse după căderea Imperiului. Dar nici măcar acum lista nu e cu adevărat 
completă. 

— Dar cine ar mai putea fi? 

— Cei care se tem fiindcă nu înţeleg unde-i poate conduce o asemenea 
fiinţă, cei care vor să profite, crezând că-și pot asigura un avantaj de pe 
urma controlului unui asemenea personaj... 

Oksana tăcu. Într-o formă nebuloasă, toate aceste gânduri îi trecuseră și 
ei prin minte, dar claritatea cu care le exprima Maria o lovise în cel mai 
sensibil punct al conştiinţei ei. Îşi dădu seama că știuse încă de la început că 
fiul ei era condamnat. Nimic din viaţa ei anterioară nu o pregătise pentru o 
asemenea frustrare. 

— Cred că exagerezi, zise Oksana, ridicându-se cu hotărâre în picioare. 
Am să-i cer protecţie Alaanei, lui Xtyn. În plus, nici eu nu sunt tocmai 


neajutorată în a-l apăra. 

— Simplifici lucrurile. Dacă reduci sfera posibilelor agresiuni la o lance 
împlântată între omoplaţi sau la un cuţit ascuns într-o cizmă, sigur că 
viitorul poate fi privit cu optimism. Gândeşte-te însă ce se va întâmpla dacă 
clonele vor găsi o cale să-i readucă memoria originală. Ce relaţii ar putea 
avea el atunci cu Xtyn? O să fie chinuit. 

Smulgându-și cuvintele cu mare greutate, Oksana întrebă aproape în 
şoaptă: 

— Şi atunci, ce e de făcut? 

— Există o singură soluţie... 

— Care? 

— Aceea pe care o vei alege. Vreau să spun că important e să nu-ți pară 
rău. Imaginează-ţi că eşti pe un pisc, iar în jurul tău nu se vede decât hăul. 
Contează mai puţin în ce direcţie cazi... 

În momentul acela se deschise ușa cabinei și Negal le salută pe cele două 
femei, înclinând scurt din cap. 

— Ai văzut-o pe Airam? întrebă Oksana. 

— A plecat cu Ballen să aducă metalul pe care ni l-aţi cerut. E o treabă 
destul de grea... 

— Dar de fapt ce e cu metalul ăsta? De ce e atât de important? 

— Asta ar trebui să ne spui tu, zâmbi Oksana. Nu eşti tu cea care a stat 
aproape șaptesprezece ani împreună cu doi quinți? 

Fu rândul Mariei să rămână cu gura căscată. 

— Vrei să spui că... lamele lor...? Nu m-am gândit niciodată la asta... 

— Ai stat șaptesprezece ani cu doi quinţi? întrebă Negal, a cărui minte 
rămăsese blocată pe informaţia aceea. 

— Da, pe vremea când ne ascundeam pe Kyrall, dar nu prea am avut 
ocazia să le vedem lamele. Nu şi le scot decât când atacă, iar atunci nu-i 
putem vedea. Dar lasă asta, continuă ea pe alt ton. Vrei să-ţi pui şi tu una? 
De aceea ziceai că nu eşti neajutorată? 

Ca și cum ar fi fost într-un pericol de moarte, lui Negal începură să-i 
tremure mâinile. După două secunde în care frica îi paraliză picioarele, 
dădu să iasă pe ușă, dar se împiedică și se lovi destul de rău. Ca şi cum ar fi 
considerat acest lucru ca pe un semn divin, îşi abandonă brusc fuga și 
întrebă ezitant din cadrul ușii: 

— Deee... de ce... să-şi pună... o lamăăă...? 


— Dar de ce crezi că a fugit dragul de Johansson? izbucni în râs Maria. A 
constatat că şi-a pus mântuitorul în pântecele unui quint imperial. Unul mai 
neobișnuit, e drept, dar un quint imperial. 

— Cum adică? Tot timpul ăsta... Dar Introducerea în studiul 
Regulamentului Canonic? Dar evadările spectaculoase... ? 

— Aşa cum i-am spus şi lui Johansson, voi, clonele, nu excelaţi prin 
inteligenţă. E drept că nu e vina voastră, sunteți nişte minţi vechi, dar chiar 
Și așa... 

Femeia se opri fiindcă Oksana îi pusese o mână pe umăr, trecând pe 
lângă ea spre Negal. Femeia întinse mâinile către tânăr și-l îmbrăţișă. 

— Faptul că v-aş fi putut ucide lesne pe toţi în decursul anilor ăstora nu 
înseamnă că gândul ăsta a existat, fie măcar și pentru o clipă, în mintea 
mea. Cred că ar trebui să te gândești ce înseamnă faptul că am preferat să 
mă expun mâniei lui Johansson decât să omor pe vreunul dintre tovarășii 
mei. 

— Bine, dar cum se poate? 

— O să-ţi spun povestea mea dacă-mi promiţi să-mi explici ce-aţi 
descoperit despre accun... 


e 


Airam își băgă mâna până la cot în recipientul mare, făcut din argilă arsă, 
în care clonele strânseseră aproape un metru cub de metal lichid. Își ridică 
apoi palma cu degetele răsfirate, lăsând metalul să o mângâie. 

— Îmi împinge mâna în sus, se bucură femeia pe un ton aproape 
copilăresc. 

— Da, este un aliaj cu o densitate extrem de mare, zise Negal. 

— Dar ce este? vru să știe Oksana, care ieșise și ea în grabă din navă când 
auzise că Airam şi cu ceilalți aduseseră recipientul cu metal lichid. 

— Păi, nimic special: un aliaj de fier, nichel, crom și puţin aluminiu... 
Credem că secretul e în altă parte. Din ce-am apucat noi să înţelegem, pe 
Eck există un minereu care, supus timp de sute de milioane de ani la 
furtunile magnetice de aici, s-a lichefiat. Dacă am avea instrumente mai 
performante, sunt sigur că am constata că structura cristalină a aliajului e 
una cu adevărat nemaiîntâlnită. 


— Așa s-ar explica și de ce există numai pe Eck, zise Oksana. Probabil că 
e nevoie de foarte multe furtuni magnetice și de foarte mult timp pentru a 
crea acest material. 

Ballen, care era încă uluit de ceea ce aflase despre Oksana din şușotelile 
lui Negal, își înghiţi un nod din gât și începu să vorbească: 

— Potenţialul unui asemenea material e practic inepuizabil. Noi l-am 
folosit la calculatoare fiindcă, pur și simplu, capacitatea lui de a-și autoregla 
grosimea joncţiunilor în procesoare adaugă o nouă dimensiune la tot ceea ce 
s-a făcut până acum. 

— Nu pricep o iotă, zise Airam cu veselie. Și, oricum, mă interesează mai 
mult cum fac quinţii să controleze metalul ăsta. 

— De când mi-a spus Negal că... Oksana... e... că Oksana... ar putea... că 
Oksana... ar fi interesată de o asemenea lamă, se bâlbâi Ballen, mă gândesc 
că, la cât de sensibil e la furtunile magnetice, e foarte posibil ca materialul 
ăsta să fie transformat într-o lamă ascuţită chiar și de un mic câmp magnetic 
cum e cel generat de electricitatea naturală a corpului omenesc. Cred că e o 
abilitate care se deprinde greu, dar nu o văd ca fiind imposibilă. 

Airam îşi plimba acum numai un deget de la o mână, alterând oglinda 
perfectă a accunului. 

— Asta e excitant. Mă gândesc acum pe loc şi la alte utilizări... 

— Airam! aproape că lătră Maria. 

— Ei, lasă, soro! Cine să bage în seamă cuvintele unei babe care la fiecare 
două săptămâni sfârşeşte prin a fi legată de un scaun ca să fie omorâtă? Mă 
mai distrez și eu acum cât pot! 

Oksana zâmbi. Antagonismul dintre cele două femei era un semn de 
normalitate. Unul care compensa, în mică măsură e drept, temerile care o 
cuprinseseră imediat ce fătul din pântecele său reîncepuse să se zbată. 

Avea nevoie de Alaana, de sfaturile ei, de confortul cald al unei minţi 
care să o învăluie pe a ei şi să o lase să se odihnească. 

Adunându-și toate puterile, își concentră gândurile către psiac, către 
Alaana. Era un strigăt mut, o chemare în ajutor. 

Și atunci se petrecu cel mai neașteptat lucru cu putință. Simţi mintea 
Alaanei mai prezentă ca niciodată în apropierea ei. Atingerea de pe Kyrall 
nu era însă una care să o liniștească. Alaana părea mai degrabă mirată. 

Cum ai făcut să mă chemi? 

— Nu ştiu, am strigat pur şi simplu spre tine. Am făcut ceva rău? 

Nu. E minunat. Atâta doar că nu mă aşteptam. 


— Avem nevoie de ajutorul tău. Trebuie să ne trimiţi două nave. 

Două? 

— Da. Trebuie să-mi ţin o promisiune faţă de niște prieteni care mi-au 
salvat viaţa. 

Cum poate cineva salva viaţa unui quint? 

— Asta e o poveste lungă. Spune-i lui Xtyn că ne vom întoarce cu câteva 
lucruri care-l vor interesa foarte mult. 


A kk 


Negal și Ballen priveau cu sentimente amestecate fregata spațială în care 
Oksana urcase împreună cu Mariile, cu Alambicul şi cu recipientul cu 
accun. Încă nu acceptau pe deplin nu atât trădarea neașteptată a Oksanei, cât 
faptul că fuseseră într-un pericol de moarte atâta vreme. 

— Tu ai înţeles ce vrea Xtyn de la noi? 

— Nu, răspunse Negal. Dar poate că ăsta e un semn că nu trebuie să ne 
preocupe ce vrea el. Să folosim răgazul pe care ni-l oferă! Abia acum putem 
experimenta cu adevărat. 

Încântat, Ballen porni fără vorbe spre intrarea în ceea ce mai rămăsese 
din adăpostul lor. Puteau acum să-şi încarce calculatorul în fregata spaţială 
pe care le-o dăruise Oksana şi să-și continue experimentele pe orbită, 
departe de furtunile magnetice de pe Eck. Iar după ultimele evenimente, 
clonelor rămase pe planetă nici nu le mai păsa ce anume avea să fie 
mașinăria pe care o construiesc: conducător, unealtă neînsuflețită, 
Dumnezeu... 


— E crud din partea ta să ne închizi într-un timp infinit. 

— Dar dimpotrivă, eu am susţinut dintotdeauna că timpul e finit. A şasea 
eră se va sfârși cu a doua venire a lui lisus Hristos. 

— Așa cum îţi spuneam, e crud din partea ta să ne închizi într-un timp 
infinit 


Xtyn savura cu încântare momentele de solitudine pe care i le oferea 
livada de arbori negri. Odată descoperită metoda prin care funcționa 
viziunea, imediat ce foştii operatori din psiac deprinseseră toate meandrele 


viziunii, Kyrallul își recăpătase rolul de nod de comunicaţii. Până și 
kyrallienii erau în culmea fericirii. Necesitatea de a întreține constant 
viziunea furtunii le transforma viaţa, fiindcă semăna atât de mult cu vechea 
îndatorire de a veghea în rynd, încât ritmurile vechi ale vieţii triburilor își 
recăpătaseră cadenţa. 

Paradoxal, pe Xtyn păreau să-l fi uitat cu toţii. Experimentau cu frenezie 
noua capacitate de a transporta materia la distanţă. Era mult prea devreme 
ca să susțină că pot repeta fără greș teleportarea conducătorului claronsian, 
dar nu se mai îndoia nimeni că noul fel de psiac urma să fie altceva decât 
orice cunoscuse omenirea vreodată. 

Xtyn era însă chinuit. I se refuza viziunea lui Zerri. Atunci când o 
invocaseră, Alaana și ceilalți semeni kyrallieni o putuseră vedea și i se 
adresaseră. El însă nu reușea să perceapă decât un glas difuz, mai vag chiar 
şi decât în primele momente când simţise murmurul livezii. 

O întrebase de ce se întâmplă lucrul acela, iar Zerri îi răspunsese fără să 
şovăie că în mintea lui existau prea multe conștiințe pentru ca ea să-l simtă 
întreg şi să se poată apropia de el în viziune. Dar cum să renunți să fii 
Sfântul Augustin și Augustin Bloose și Rimio de Vassur fără ca asta să-ţi 
scadă capacitatea de a-i conduce pe ceilalți? 

Timp de două zile se gândise încontinuu la ceea ce avea de făcut, 
întrebându-se dacă mai are vreo datorie faţă de ai săi, dacă are sens să-și 
jertfească dragostea pentru a continua să-i conducă. Fără să înțeleagă de 
unde provenea zbuciumul tânărului, Alaana îi reproşase din nou că-și lasă 
mintea să fie acaparată de cele două conştiinţe religioase și că lucrul acesta 
îl împiedica să înţeleagă ceea ce se întâmplase începând cu clipa în care 
Abatele Radoslav pornise cea de-a Doua Însămânțare. 

Se strecurase nevăzut în chilia din peşteră și-și trăsese mantia pe frunte, 
dorindu-și să creadă în primul rând el însuși că toate problemele au într- 
adevăr o rezolvare înăuntrul minţii lui, una consistentă precum pereţii de 
stâncă ai sălașului Omenori, dar încă greu de deosebit din cauza ceţurilor de 
gânduri răzlețe. 

Imediat se trezi în poiana înflorită, stând pe piatra pe care ședea de obicei 
şi avându-l în faţă pe Sfântul Augustin. Ca niciodată, trăsăturile bătrânului 
nu i se refuzau. Avea sprâncene stufoase, ochi albaştri, spălăciţi, şi o fantă 
severă care decupa gura într-o barbă pieptănată prelung, în jos. Nasul 
proeminent ieșea mult în evidență din cauza pomeţilor joşi şi a obrajilor 
supti, a căror uscăciune barba nu o putea masca pe deplin. 


— Spune-mi, ce sens au toate astea? 

— La ce te referi? 

— La tot ceea ce s-a întâmplat după ce Abatele Radoslav a stârnit nebunia 
asta. 

— Parcurgi drumul care ţi-a fost hărăzit de Dumnezeu. Într-un fel, eşti 
unul dintre cei mai ciudaţi tineri pe care i-am văzut. Doreşti și vrei să-i 
conduci pe ai tăi și ar trebui deci să fii liderul ideal. Dar eşti străin de 
deprinderile practice care trebuie să însoţească o asemenea devenire. Eşti 
neajutorat. 

— Ajută-mă tu. Spune-mi ce trebuie să fac. 

— Încetează să te mai amăgeşti. Ceea ce se întâmplă aici, pe Kyrall, nu e 
cu adevărat extraordinar. Probabil, Dumnezeu încearcă să vă facă mai buni, 
vă supune la cazne din care veţi ieși purificaţi. Trebuie să înţelegi că venirea 
ta pe lume a avut un sens şi că acesta e reprezentat de lucrarea pe care 
Dumnezeu ţi-a încredinţat-o încă înainte să exiști. 

Xtyn îşi adună cu greu gândurile și întrebă din nou: 

— Simt totuşi că trebuie să mai fie şi o altă explicaţie. În mintea mea se 
învârt fapte şi informaţii despre care ştiu că s-ar putea așeza într-un tablou 
perfect, dar nu-mi dau încă seama cum trebuie să le îmbin. 

— Cunoaşterea, pufni Augustin. Când o să înțelegeţi că nu totul poate fi 
cunoscut? 

— Simt că timpul e pe sfârșite, că urmează să se întâmple ceva dincolo de 
care nimic nu va mai fi ce a fost. 

— Timpul, tinere, e doar o linie. El începe cu Adam și se sfârşeşte cu a 
doua venire a lui Hristos, pentru ca istoria să-i salveze pe oameni de păcatul 
originar. 

— Mi-e greu să accept lucrul ăsta. Pentru noi, pe Kyrall, totul e mai 
simplu... 

— Există și lucruri care îi unesc pe oameni, indiferent de locul în care s-au 
născut. Păcatul e unul dintre ele. 

— Te înşeli. O cunosc pe Zerri deopotrivă din vocea ly şi din miile de zile 
minunate pe care le-am petrecut împreună. Asupra ei nu planează nici unul 
dintre păcatele la care te gândeşti. 

— Şi totuşi ele există, indiferent de ființa ei sau de părerea ta. 

Xtyn îşi muşcă buzele, plecându-și ochii în pământ. 

— Spuneai mai devreme ceva despre faptul că-mi lipsesc anumite abilități 
de a-mi conduce semenii, deşi o fac chiar bine, de vreme ce nimeni nu-mi 


contestă autoritatea. Nu e oare o contradicţie? Dacă nu ştiu totul, atunci 
cum pot? 

— Dar îi conduci tu cu adevărat? Te înșeli! Cetatea pământească are un 
scop, unul pe care tu îl refuzi. Ceea ce faci acum nu e decât să menții 
ordinea, să intimidezi cu puterile tale pe toţi cei care ţi s-ar putea opune. 
Trebuie să te întrebi cum poţi da un sens puterii pe care o ai acum asupra 
lor, cum îi poţi îndrepta pe o cale dreaptă. La întrebările astea a existat 
întotdeauna un răspuns simplu: jertfa. A muri e un lucru simplu și inevitabil. 
Uneori a-i putea conduce pe oameni înseamnă doar să dai valoare acestui 
final implacabil. 

Xtyn încercă să-și alunge tulburarea, dar viziunea poienii aproape că se 
destrămă şi fu nevoie de toată puterea mentală a tânărului pentru ca 
imaginea sfântului să nu se topească. 

— Acum am să-ţi spun eu ce cred. Timpul nu e nicidecum o linie, nu are 
cum să fie. lar Dumnezeul la care te închini mi se pare atât de găunos, încât 
nu-l pot credita cu inventarea timpului și a toate cele ce sunt... Pur și 
simplu, trebuie să existe o altă explicaţie. 

— Te amăgeşti. Ai văzut tu însuţi că nimeni dintre cei care au agitat până 
acum ideile astea nu a izbândit. 

— Dar cine vorbeşte de izbânzi? Nu-mi doresc decât să o văd pe Zerri, la 
fel ca şi ceilalți kyrallieni... 

— Şi crezi că eu te împiedic? 

— Viziunea asta nu ne lasă să vedem ceea ce eşti cu adevărat. Fiinţezi 
doar într-o parte a minţii mele, o parte ce a căpătat concreteţe mai mare 
după ce quinţii mi-au adus scrierile tale. Sunt multe lucruri înțelepte acolo. 
Și de aceea nu tot ceea ce spui trebuie luat în derâdere. Simt că ai dreptate 
în privinţa jertfei, dar în altele nu pot fi de acord cu tine. 

Augustin tăcu o bucată bună de timp, lăsându-l pe Xtyn să se îndoiască. 

— Nu o să ne mai vedem, nu-i aşa? zise bătrânul într-un târziu. 

— Nu. Voi încerca să ignor ceea ce reprezinţi, îl aprobă Xtyn. 

— Şi crezi că asta te va ajuta să găseşti drumul spre mântuirea ta şi alor 
tăi? Crezi că aşa vei fi pregătit pentru a sta de-a dreapta Domnului tău în 
războiul pe care-l crezi că e gata să înceapă? 

— Nu mă asculţi. Nu mă interesează nici războaiele și nici mântuirea de 
care spui. Îmi doresc doar înţelegerea felului în care pot înnoda firele 
timpului pentru ca din liniştea unei astfel de confluenţe să mă pot odihni 
lângă Zerri. 


Augustin se ridică în picioare şi schiță asupra tânărului un gigantic semn 
al crucii. Nu apucă însă să-și termine gestul fiindcă viziunea lui se dizolvă, 
lăsându-l pe Xtyn singur în poiană. 


— În memorie nu pătrund lucrurile ele însele, ci doar imaginile lor sunt 
prinse cu uimitoare rapiditate și așezate în minunatele cămăruţe ale 
memoriei, de unde reamintirea le scoate în mod miraculos. 

— Și nu e ăsta cel mai simplu mod de a perverti realitatea? 

— De fel. 

— Dar dacă evenimentul despre care vrei să-ţi aminteşti te-a schimbat 
atât de mult încât devii alt om, iar când îi rechemi imaginea din memorie, 
ea are pentru tine o cu totul altă valoare decât originalul? 


Alaana privea înfricoșată la înfruntarea dintre cei doi. Nimic din bucuria 
cu care Arrus îl reîntâlnise pe Xtyn nu anunţase izbucnirea aceea de 
violență. Făurarul aterizase pe Kyrall aproape mort de frică, fiindcă pilotul 
automat nu alesese cea mai lină dintre căile de coborâre. Urmase povestea 
istoriei incredibile pe care o trăise Arrus pe Eck. Alaanei încă nu-i venea să 
creadă că Ordinul quinţilor își avusese originile pe Kyrall, dar pe măsură ce 
se gândea mai bine, îşi dădea seama că explicaţia lui Arrus era mai mult 
decât logică. Privind retrospectiv la experienţa pe care o încercase ea însăși 
cu modificarea minţii lui Xtyn, îi era clar acum că reuşise să-l transforme pe 
tânăr după tiparele minţii lui Rim numai fiindcă sădise semințele 
cunoașterii ei într-un loc prielnic. La cele mai elementare niveluri existase 
probabil dintotdeauna o asemănare structurală între mintea tânărului Xtyn - 
Jorlee şi cea a lui Rimio de Vassur. Ştia că, dacă ar fi dus lanţul acela ideatic 
până la capăt, ar fi putut îngusta cu mult numărul celor pe care să încerce 
să-i transforme în quinti, dar pentru moment nu se putea concentra decât la 
groaznica înfruntare dintre Xtyn şi Arrus. 

Făurarul răcni scurt și îşi aruncă trei dintre cele șapte pumnale spre Xtyn. 
Tânărul, a cărui forță mentală era infinit superioară, le sili să se înfigă în 
pământ, la trei metri în faţa lui. 

— Arrus, prietene, nu asta e calea. 

— Ba ne ești duşman! Nu te recunosc nici de Preot şi nu înţeleg cum se 
poate ca pe planeta asta să se fi născut un om ca tine. De generații ducem 
povara aceea în vocea ly, de generaţii o folosim drept comparaţie pentru 


răul absolut. An de an ne-am jertfit copiii pentru a ne păstra vigoarea. Şi 
toate astea pentru ce? Fiindcă voiau să facă un experiment? 

Xtyn nu răspunse, preferând să se concentreze asupra celorlalte patru 
pumnale pe care Arrus le ridicase proclamând o luptă rituală. Xtyn era încă 
Preotul tribului Omenori și tradiţia spunea că el poate fi provocat oricând și 
de oricine. 

Alaana nu pătrunsese niciodată în vocea ly a vreunui trib. Indiferent cât 
de mult încercase, chiar și înfășurată într-o mantie shu, mintea ei nu 
percepuse niciodată foarte pregnant murmurul acela colectiv format la zona 
de interferență a conştiinţelor membrilor unui trib kyrallian. Își putea însă 
imagina cum e. Xtyn îi spusese că vocea ly e schimbătoare, că ea serveşte 
deopotrivă drept judecător şi profesor şi că, dacă nu ţi-e frică să-ţi pierzi 
scânteia care te face să fii ceea ce ești, te poți afunda şi printre amintiri vagi. 

Kyrallienii nu aveau istorii; pentru ei faptele mureau odată cu clipa 
prezentă. Într-un fel, Arrus plecase în căutarea adevărului despre Ordinul 
quinţilor tocmai în încercarea de a umple acest gol. Cea mai terifiantă dintre 
amintirile acelea difuze părea însă să fie una pe care nimeni nu o urmase 
până la capăt, dar pe care Xtyn nu se sfiise să o exploreze după ce 
descoperiseră documentele din Peştera Vânturilor, stârnind mânia semenilor 
săi. 

— Și de ce mi-ar păsa de omenire? urlă Arrus, strigându-și în același timp 
neputinţa fiindcă Xtyn îl mai deposedase de două pumnale. 

— Fiindcă suntem ființe umane, fiindcă nu putem pedepsi atâtea sute de 
miliarde de suflete numai fiindcă, demult, câţiva oameni au greşit faţă de 
noi. 

— Tribul Omenori nu se va face nicicând parte a viziunii tale, răspunse 
Arrus, scrâșnind din dinți. 

Spre groaza Alaanei, în spatele Făurarului se aliniară aproape toți 
războinicii Omenori. Gestul lor era mai mult decât elocvent. Când văzu însă 
zâmbetul de pe fața lui Xtyn, groaza Alaanei căpătă dimensiuni paroxistice. 
Tânărul îşi afişase din nou rânjetul care prevestea că se va transforma într-o 
furie ucigașă. Ştia că soarta ei și a tuturor oamenilor din galaxie e legată de 
iscusința lui Xtyn în a-i calma pe kyrallieni, dar trebuia să recunoască faţă 
de ea însăși că frustrarea oamenilor aceia simpli, dar drepți și neprihăniţi, 
avea temeiuri adânci. 

După ce Arrus le povestise cum văzuse imagini care atestau faptul că 
Bogannus Boszt plecase de pe Kyrall cu un Făurar și cinci discipoli, câte 


unul din fiecare trib, până pe Eck, unde descoperiseră accunul, merseseră în 
Peştera Vânturilor și dezgropaseră documentele despre care vorbise Boszt. 
Erau scrise pe hârtie, într-o limbă destul de greu de înţeles, dar conţinutul 
lor se dovedise cu adevărat uimitor. Avuseseră nevoie şi de amintirile 
Abatelui, iar Xtyn și Arrus pătrunseseră în viziunea pe care o crea livada de 
arbori negri și avuseseră o discuţie îndelungată cu Radoslav. Cunoştinţele 
Abatelui despre istoria Ordinului augustinian umpluseră golurile lăsate de 
documentul lui Bogannus Boszt. 

Mărturisirea în sine încerca să fie un fel de disculpare pentru o trădare. 
Bogannus Boszt fusese unul dintre cei trei capi care formau în chip 
tradițional triumviratul din conducerea Frontului Adevăratei Biserici. Din 
câteva menţiuni vagi, Xtyn și Alaana înţeleseseră că această organizaţie se 
născuse pe Vechea Terra imediat ce câţiva preoți creştini își dăduseră seama 
că Abația doar mimează credinţa, aflându-se într-o profundă opoziţie cu tot 
ceea ce putea fi considerat drept religios. Frontul nu ştiuse niciodată care 
sunt planurile Abației şi nu intuise schema celei de-a Doua Însămânţări, dar 
se opusese constant, uneori prin atacuri viguroase, la tot ceea ce 
întreprindeau călugării augustinieni. Multă vreme, Frontul încercase să 
găsească şi o planetă pe care să-și clădească în secret un așezământ similar 
Abației, dar în care să se perpetueze adevărata credință creştină. Cercetările, 
situate în mod deliberat cât mai departe de Vechea Terra, îi făcuseră să 
descopere Kyrallul. Primii misionari ai Frontului Adevăratei Biserici se 
speriaseră fiindcă puterile minţii lor erau amplificate aproape diavolește de 
planeta aceea și o abandonaseră. 

La o generaţie distanță, Abația pierduse o întreagă populaţie de clone în 
timpul unui atac furibund al mercenarilor angajaţi de Frontului Adevăratei 
Biserici. Clonele fuseseră duse pe Kyrall fiindcă șefii de atunci ai Frontului 
doriseră să obțină o comunitate în care să facă să se nască în mod spontan o 
religie. Scopul final era acela de a identifica o cale simplă prin care clonele 
de pe proaspăt înfiinţate Lumi Agricole să poată fi seduse de o altă biserică, 
una care să o zădărnicească pe cea lucrativă, inventată de Abaţie pentru a-i 
transforma pe credincioşi într-un popor ascultător și muncitor. Din păcate 
pentru ei, conducătorii Frontului nu descoperiseră altă planetă anonimă 
capabilă să susţină viaţă, așa încât trebuiseră să apeleze la Kyrall, în pofida 
fenomenelor psi care se petreceau acolo. 

Suprapunerea conștiințelor umane, care dusese la apariţia vocii ly, 
zădărnicise însă acest plan. Clonele nu numai că nu ajunseseră să dezvolte 


un sistem teologic fie el și primitiv dar, odată cu ruperea lor în cinci grupuri 
sociale mai mici, păruseră a-şi fi găsit o cale prin care puteau chiar exista 
fără ca în societatea lor să se resimtă chiar şi cel mai palid sentiment 
religios. 

Decizia Frontului Adevăratei Biserici fusese una năprasnică: populaţia de 
clone avea să fie exterminată, iar Kyrallul trebuia să se transforme într-un 
mediu ostil, unul în care omul să aibă nevoie să creadă în forţe 
supranaturale. Între timp, organizaţia ajunsese la apogeul întinderii ei, 
beneficiind de sprijinul numeroşilor adepţi recrutaţi pe cele mai bogate 
lumi. Unul dintre aceştia îl şantajase pe Assan Tres, biologul. Acesta 
proiectase un ecosistem fragil, bazat pe animale capabile să folosească 
extrem de particularul câmp amplificator al puterilor psi. Așa se născuseră 
policornii, florile cântătoare şi celelalte animale cu care se luptaseră timp de 
generații kyrallienii, dar şi livezile de arbori negri. 

Deloc mândru de planul său, Assan Tres lăsase kyrallienilor organismul 
extraordinar pe care îl reprezentau livezile de arbori negri. Sperase ca 
echilibrul ecologic să le permită oamenilor un exces de fructe, aşa încât ei 
să descopere conștiința colectivă în care s-ar fi putut transforma livada. Din 
păcate însă, oamenii aleseseră să mănânce fructele înainte ca ele să se 
matureze. 

Cea mai mare dintre greșelile pe care le făcuse însă Frontul Adevăratei 
Biserici fusese simultaneitatea dintre masacrul primei populaţii de clone și 
plantarea celeilalte. Fiindcă australul începuse să fie controlat de 
administraţiile planetare, Frontul Adevăratei Biserici decisese să folosească 
un singur transport pentru ambele operaţiuni. Întâi omorâse comunitatea 
clonelor, iar apoi eliberase animalele și oamenii și sădise primii arbori 
negri. Printr-un fenomen de rezonanță bizară însă, strigătul de moarte al 
zecilor de mii de kyrallieni ucişi se menţținuse în câmpul chu destul de mult 
pentru ca el să pătrundă într-un chip difuz în vocea ly a noii populaţii de 
clone, în chip similar celui care permitea copierea minţilor celor morţi în 
fructele negre. De atunci, toate triburile de pe Kyrall ştiau că în conștiința 
lor există o zonă adâncă a temerilor, un hău negru de care învățau să se 
ferească. 

După câteva generaţii, Frontul Adevăratei Biserici realizase că planul său 
eșuase încă o dată. Nici noua populaţie de clone nu părea să dezvolte vreun 
sentiment religios. Între timp însă, Frontul descoperise o altă planetă 
capabilă să susțină viață. Eck era pustie dar, cu puţină îndemânare, ar fi 


putut fi transformată aşa încât să susțină nevoile unei colonii mici de 
oameni. 

Bogannus Boszt, pe vremea aceea cel mai tânăr dintre cei trei 
conducători ai Frontului, fusese făcut responsabil pentru această mutare. 
Abația vânduse cu succes câteva populaţii de clone și se întărise într-un 
sistem de alianţe și vasalități care nu-i mai permiteau Frontului acţiuni 
armate în urma cărora să captureze populaţii întregi de clone. Noua colonie 
trebuia deci să conţină kyrallieni. Ajuns pe Kyrall însă, Bogannus fusese 
fascinat de meşteșugul foarte proaspăt al Făurarilor, care îşi vindecau 
tovarășii vizualizându-le structura mentală. Aici se oprea relatarea găsită în 
documentele îngropate, care ar fi trebuit să fie o mărturie a existenţei și a 
luptei Frontului, dar Arrus  reconstituise cu mare ușurință restul 
evenimentelor 

În mintea tânărului și ambițiosul Boszt, Făurarii născuseră un plan 
îndrăzneţ. Frontul era o structură învechită, incapabilă să lupte cu adevărat 
cu Abația. Decisese de aceea că mijlocul tradițional, acela de a încerca 
găsirea unei religii proprii grupului de clone care corespundea celor O Mie 
de Voluntari, trebuie abandonat în favoarea unui alt fel de acţiune. Îşi luase 
un Făurar şi cinci tineri și mersese cu ei pe Eck în încercarea de a crea 
supersoldaţi. Din motive necunoscute însă, așa cum constatase Arrus, se 
văzuse nevoit să plece în grabă. 

Alaana nu se așteptase ca Arrus să fie atât de afectat de această poveste. 
Fără să o fi spus vreodată în mod explicit, ea fusese convinsă dintotdeauna 
că și populația umană de pe Kyrall, găsită ca atare de constructorii 
psiacului, era parte a experimentului lui Assan Tres, dar îşi dădea acum 
seama că această revelaţie nu avea cum să pice bine mândrilor kyrallieni. 
Privi din nou cu groază spre Xtyn, căruia i se opuneau acum toți membrii 
tribului Omenori. 

— Îmi spuneţi mie că nu sunt kyrallian? tună Xtyn. Știţi oare vreunul 
dintre voi ce a însemnat pentru mine aflarea faptului că am fost ţinuţi într-o 
cușcă? Împărtășiţi doar o fărâmă din furia mea! Uitaţi oare că am jertfit 
planetei ăsteia pe cea mai iubită dintre ființe, pe Zerri? 

— Dacă ești de-al nostru, alătură-te răzbunării pe care o plănuim pentru 
întreaga galaxie! 

— Şi dacă n-am s-o fac? 

— Nu te poţi opune tuturor kyrallienilor! strigă Arrus. 


— Ba ştii bine că pot, ştii bine că lupta nu ar dura decât o fracțiune de 
secundă, zâmbi Xtyn. Fiindcă eu nu lupt numai cu forța minţii, căile mele 
sunt și altele decât cele ale Kyrallului 

Arrus tăcu brusc, iar freamătul care trecu peste capetele războinicilor 
Omenori era un semn că în vocea ly se dezlănțuise o adevărată furtună. 

— Îmi cereţi să mă răzbun? întrebă Xtyn din nou. Dar nu eu oare am fost 
primul dintre voi care am avut curajul de a sonda bulgărele acela de durere 
care zace dintotdeauna la fundul conștiințelor noastre? Oare nu eu, astă 
noapte, v-am spus că bolovanul acela negru e strigătul de moarte pe care 
înaintașii noștri l-au scos înainte ca buzele să le fie pecetluite de criminalii 
Frontului? 

— Și dacă ştii toate astea... 


— Chiar şi dacă ştiu toate astea, nu mă pot alătura complotului vostru. 
Arrus, ai fost pe celelalte lumi. Priveşte adevărul în față şi recunoaște că 
suntem o comunitate simplă, că avem milenii de recuperat înainte de a 
pretinde că ştim destule pentru a porni un război cu restul omenirii. Nu uita 
că am acces la memoriile unui quint imperial. Ştiu ce ar face dacă le-am 
refuza comunicațiile. Ne-ar bombarda de pe orbită, fără ca noi să putem 
riposta în vreun fel. Singurul mod în care ne putem menţine în viaţă este să 
le fim în continuare de folos. 

— Şi în de fel reprezintă asta vreo schimbare față de sclavia în care am 
trăit până acum? se încăpăţână Arrus, care schiță doi pași ameninţători spre 
Xtyn. 

— L-am ucis cu mâinile mele pe cel care era ultimul descendent al liniei 
Boszt. Ce vrei mai mult? 

— Nu ai de unde şti că istoria e adevărată, aşa cum am completat-o noi. 
Și, oricum, ce răzbunare e asta? 

Alaana era conștientă şi ea că povestea care legase Kyrallul, Ordinul 
Adevăratei Biserici și dinastia Boszt era fragmentată. Se ridicau o mulțime 
de întrebări, cele mai multe dintre ele legate de felul în care și kyrallienii și 
quinţii și chiar dinastia păreau să-și fi uitat originile. Memoria lui N'Gai 
Loon, prezentă în viziunea livezii de arbori negri, fusese categorică: nu știa 
nimic de o asemenea origine, deși accunul și petecul de mantie shu care 
constituiseră relicvele date din Maestru în Maestru o atestau într-un fel. 
Bella se amestecase și el şi protestase. Adevăraţii strămoși ai dinastiei Boszt 
erau îngropaţi undeva în Câmpia Pannoniei şi erau membrii unui neam 
glorios și nicidecum urmașii unui trădător. De asemenea, capacitatea lui 
Assan Tres de a crea ființe părea mai degrabă una magică decât o 
îndeletnicire științifică, bazată pe cunoaştere nemijlocită. 

— Şi la ce bun o asemenea viaţă, până la urmă? tună Arrus. Ca să ne poată 
omorî când au ei chef? Ca să înceapă un nou experiment? 

— Tu chiar nu înţelegi că speranța pe care ne-a dat-o Assan Tres ne va 
face stăpânii universului? Ne vom continua viața simplă proiectând 
viziunea furtunii asupra livezii care va funcţiona ca un psiac şi vom 
continua să ne îngropăm morţii acolo. E calea noastră spre nemurire, e calea 
noastră spre crearea unei conștiințe gigantice, ale cărei părticele vom fi 
fiecare. Vom stăpâni materia şi timpul, deopotrivă, imediat ce cât mai mulţi 
dintre noi vor fi trecut în viziune, rosti Xtyn cu calm. 


— Omoară-ne atunci pe toţi şi sădeşte-ne în livadă, strigă la fel de mânios 
Arrus. 

— Și ce-am rezolva cu asta? Soluţia la problemele vieţii nu e niciodată 
moartea. Ne vom continua viziunea, cu răbdare. Acum avem un ţel. Știm că 
nici viaţa și nici moartea nu ne vor fi în zadar. 

— Dar poate că ar trebui să te ucidem pe tine! Mintea ta, alăturată 
celorlalte... Am deveni infinit mai puternici, zise Arrus pe un ton mai 
potolit. 

— Toate cele ce v-am zis, prieteni, vi se vor întâmpla numai vouă. Aveai 
dreptate, într-un fel. Nu sunt kyrallian. Nu voi fi niciodată îngropat în livada 
tribului meu. 

— Să nu spui asta, zise Alaana, care profită de situaţie pentru a se strecura 
între cei doi. 

— Să nu fii oarbă, îi întoarse Xtyn vorbele. Știm amândoi încă de când în 
mintea mea s-au trezit celelalte memorii că viața mea nu are nici un sens 
dacă nu se încheie printr-un sacrificiu. Multă vreme am crezut că acesta va 
fi doar moartea mea. Presimt însă că voi fi un alt fel de mesia, unul care-și 
sacrifică nemurirea pentru ca întreg poporul lui să nu mai moară niciodată. 

— N-ai de unde şti asta. 

— Presimt... 

Războinicii Omenori începură să se depărteze cu pași şovăielnici, privind 
nehotărâţi spre Arrus, care se încăpățâna să rămână în faţa lui Xtyn. 

— Prietene, nimic din ceea ce ni se întâmplă nu trece fără să lase urme. Va 
veni o vreme când amintirea înfruntărilor dintre noi te va chinui aşa cum mă 
otrăvește pe mine acum dorul de Zerri. Când va veni vremea acestor 
remușcări, să scrii cartea aia! Poate că o să te aline... 

Făurarul se întoarse și plecă furios, fără să mai spună vreun cuvânt. 


— Numai Dumnezeu poate crea ceva nou din nimic. 

— Cu toate astea, și oamenii creează mereu într-un fel divin. 
— Cum? 

— Alegând să nu distrugă. 


Matca ajunsese să refuze contactul mental cu fostul stăpân al lui Zuul. 
Simţise în mintea aceea imensă un fel de reproş, poate și un regret, dar 
rămăsese neclintită în judecata ei. Nu avea nevoie de oameni pentru a-și 


duce la bun sfârşit menirea. Zuul își încheiase misiunea, reușind atât să le 
distragă atenţia quinţilor, cât şi să îi infecteze cu virușii pe care îi secretase 
ea special pentru oameni. 

Imediat ce viruşii începuseră să confere independenţă lucrătorilor, 
universul din jurul ei începuse să se transforme, umplând-o de senzaţii noi. 
Avea acum un edificiu cu mult mai mare și, deși transformările asupra 
copacilor nu-i reuşiseră pe deplin, unghiurile drepte în care începuseră să 
crească unele crengi foloseau de minune lucrătorilor ei. 

Ştia că, destul de departe de primul edificiu, un grup de lucrători 
începuse să-i construiască alt sălaș. Nu se așteptase ca o parte din subtilele 
ei comenzi, modulate prin feromoni şi viruși purtători de informaţii, să aibă 
un asemenea efect. Nu era preocupată de risipa de energie pe care o făceau 
copiii ei, ci se întreba dacă n-ar fi trebuit să nască o altă matcă în măsură să 
ocupe noul edificiu. În mintea ei stăruiau încă echilibrul numerelor și 
complicata structură socială de pe Z, unde trăiseră în armonie perfectă cu 
resursele. Era limpede că Noul Z ar fi putut hrăni mai mult de patruzeci şi 
şapte de familii, dar, cu toate astea, matca ezita. Gândul la un semen întru 
rațiune o tulbura, o făcea să fie inundată de sentimente cărora nu ştia cum să 
le răspundă. 

Nu se iluziona prea tare că quinţii o vor lăsa în viaţă. Percepuse teama de 
un sfârşit apropiat în mintea stăpânului ei imediat după ce decisese să nu-i 
mai creeze lui Zuul un nou corp. Ştia că oamenii pot fi cruzi și că, chiar 
dacă ar fi reușit să îi elimine pe cei patru soldaţi, în urma lor ar fi venit 
mereu alții, mai mulţi, mai bine înarmaţi, fără scrupule. 

Conştiinţa acestui sfârşit o şi împiedica de altfel să mediteze cu 
seriozitate la un nou semen, la o nouă matcă. Prefera să încerce cele mai 
nebunești combinaţii, să modifice aşa cum ştia ea tot ceea ce creştea în jur. 
Firele de iarbă aveau acum culori variate, iar pajiștile străluceau în 
degradeuri care-i încântau ochii complicaţi. Copacii începuseră să crească 
foarte drepţi, oferind ici şi colo adevărate scări naturale pe care lucrătorii ei 
se cățărau cu ușurință pentru a ajunge spre vârfuri, acolo unde ramurile erau 
mai subțiri și mai elastice. Unii arbori începuseră să aibă fructe, iar copiii ei 
le adunau oferindu-i-le în coșuri imense din împletituri. Fructele o ajutau și 
pe ea să-şi completeze hrana, într-un fel pe care nu-l crezuse niciodată 
posibil. Încerca din răsputeri acum să controleze mărimea și gustul lor, 
pentru a-i învăţa și pe lucrători să le consume. 


Dacă ar fi trebuit însă să spună cuiva, presupunând că acest cineva exista, 
ce o preocupă cel mai mult, atunci probabil că matca s-ar fi plâns de 
bruscheţea vieţii ei. Avusese parte doar de câteva săptămâni de iluminare, 
de câteva ocazii ca noul ei creier să împărtășească memoriile stăpânului și 
să înțeleagă cât de minunat era universul ce avea în curând să i se refuze. 


kk 


Leka Hinnedi nu ştia dacă era tocmai prudent să râdă de fața lui Allin 
Perse. Fruntea și obrazul stâng al quintului căpătaseră o culoare verde- 
aprins, de parcă cineva l-ar fi machiat pentru un carnaval. Nici părul mov al 
lui Tars şi nici petele albăstrui și solzoase apărute pe mâinile lui Villerte nu 
erau de ignorat. Dar faţa lui Perse era de-a dreptul caraghioasă. 

Petrecuseră mai bine de o săptămână încercând să ia contact cu Alaana, 
fără ca lucrul acesta să se fi întâmplat. Rezervele lor de hrană și de apă se 
apropiau de sfârșit. Privaţi de sintetizorul abandonat în navă, quinţii se 
bazaseră doar pe rațiile standard de campanie aflate în navetele monoloc cu 
care fugiseră din faţa furiei zeților. 

Perse pusese la punct un sistem de scanare progresivă care îi asigura că 
nici un lucrător zet nu se află mai aproape de o sută de kilometri de ei, ca să 
nu mai fie luaţi pe nepregătite. Liniştea aceea, care doar cu greu putea fi 
deosebită de izolarea unui naufragiu, nu făcea însă decât să adauge, minut 
cu minut, greutate întrebării care-i muncea pe toţi: ce era de făcut? 

Fuseseră de acord imediat după ce constataseră că viruşii îi afectaseră că, 
indiferent dacă aveau să distrugă matca sau nu, nu mai puteau părăsi planeta 
aceea. Eforturile lor de a o contacta pe Alaana erau justificate şi de 
necesitatea instituirii unei carantine severe în jurul Noului Z. Se simţiseră 
mai ușuraţi o vreme după ce luaseră decizia de a nu pleca, dar întrebarea 
cea mai importantă continuase să le răsune în urechi: ce era de făcut? 

Tars trase adânc aer în piept și, privind spre tovarășii lui, zise pe un ton 
molcom: 

— Am ceva foarte important să vă spun. 

Ceilalţi trei quinţi se traseră mai aproape. Habitatul din tablă de titan în 
care îşi făcuseră tabăra era de fapt doar o încăpere imensă care nu oferea 
nici intimitatea necesară pentru patru persoane, dar nici un spaţiu suficient 


de mic încât o discuţie să se poată purta indiferent de locul unde s-ar fi aflat 
fiecare dintre ei. 

— Nu ştiu dacă e de datoria noastră să distrugem colonia zeţilor. Trebuie 
să vă spun însă că, indiferent ce hotărâre vom lua sau ce ni se va transmite 
de pe Kyrall, dacă nu acționăm în următoarele două zile, probabil că eu nu 
voi mai fi în stare să vă ajut. 

Tars interpretă tăcerea celorlalți ca pe o invitaţie la a se explica. În loc de 
vorbe însă îşi întinse încet mâna dreaptă şi porunci mental lamei de accun 
să-şi părăsească rezervorul subcutanat. În primele secunde lama ţâşni, 
reflectând fragmentat pe tăişurile ei multiple lumina puternică din încăpere. 
Curând însă păru că începe să se topească. Formele deveniră mai 
butucănoase, ca acelea ale unei lumânări care se consumă. 

— Şi ce să înțelegem noi din asta? întrebă Perse, care se chinuia să nege 
evidenţa. 

— Am încercat acum ceva vreme să intru în modul de luptă, nu am reușit 
să îl menţin mai mult de-un sfert de oră. 

— Te-am văzut când ai ieșit la antrenament, îl aprobă Hinnedi, dar am 
crezut... 

— Nu, nu m-am oprit din plictiseală. Pur şi simplu nu am mai putut. Şi 
voiam să vă întreb, zise Tars şovăielnic, dacă și voi aveţi simptome 
asemănătoare? 

Perse îşi scoase şi el lama de accun și fu urmat imediat de Hinnedi și 
Villerte. Armele lor, deşi diferite, arătau strălucitoare şi extrem de 
periculoase. 

Tars se posomori. 

— Nu știu dacă să îmi pară bine sau nu, glumi el amar. Nu ştiu nici cât de 
repede va înainta slăbiciunea asta a mea, dar cred că nu mi-o veţi lua în 
nume de rău dacă voi presupune că nici voi nu veţi fi scutiţi de ceea ce mi 
se întâmplă mie. 

Ceilalţi trei quinți aprobară din cap. Tars se întrebă dacă erau convinși de 
soarta lor inevitabilă sau doreau doar să-i fie lui solidari. 

— E timpul deci să luăm o decizie. Cred că e evident că nu ne mai putem 
aştepta la vreun sfat sau la vreun ajutor. Totul depinde de noi. 

— La naiba, ştiţi părerea mea. Eu zic să-i omorâm, zise Perse pe un ton 
aproape vesel. 

— Şi eu sunt de aceeaşi părere, i se alătură Villerte. Nu putem risca să 
lăsăm să existe o asemenea matcă. Ar însemna să condamnăm la moarte 


miliarde de oameni, care ar fi sacrificați înainte chiar să ştie ce se întâmplă. 

— Nu cred că oamenii sunt chiar atât de neajutoraţi, zise Hinnedi 
frecându-și bărbia. De îndată ce vor vedea că e locuită de zeţi, vor distruge 
totalmente planeta. Ceea ce, să recunoaștem, ar fi o pierdere... 

— Suntem la mai puţin de patru ani lumină de un releu poștal vizitat 
regulat. Presupunând că am emite acum un semnal, el va face patru ani până 
la baliză și de acolo va fi ridicat de o navă cu propulsie hiperluminică în 
maximum şase luni. În plus, Alaana și Xtyn ştiu unde suntem. 

— Am o presimţire sumbră despre Alaana şi Xtyn, oftă Perse. Chiar dacă 
ne-au trimis aici ca să murim... 

— E nedrept să-i acuzi de lucrul ăsta, interveni Tars. Chiar dacă aşa au 
gândit, suntem soldați şi moartea face parte din meseria noastră. 

— Nu are sens să ne certăm, flutură împăciuitor din mână Perse. Rămân la 
părerea că ne-au trimis aici ca să scape de noi. Dar chiar dacă lucrurile stau 
aşa, e cu totul de neînțeles de ce nu iau contact cu noi pentru a afla ce pune 
matca la cale. Dacă nu aș ști că psiacul e indestructibil, aş zice că Kyrallul 
şi-a pierdut capacitatea de a transmite instantaneu gândurile la distanţă. 

— Suntem deci de acord, zise Villerte, că e numai în dreptul nostru să 
luăm o decizie. 

Ceilalţi trei îl aprobară mut. 

— Întrebarea care se pune însă, spuse Tars într-un târziu, este dacă ne 
putem asuma responsabilitatea să distrugem deodată două lucruri unice. 

Nedumerirea de pe chipul tovarășilor săi îl făcu să continue: 

— Sper să e limpede pentru toţi că misiunea prin care vom neutraliza 
matca e una din care nu ne mai întoarcem... 

— Ca să fiu sincer, până ai spus tu lucrul ăsta, nu mi-a trecut prin cap. De 
ce să fie o misiune sinucigaşă? se miră Perse. 

— Ai de gând să aștepți să devii întru totul verde? Și eventual să savurezi 
culoarea asta? îl contră Tars cu zâmbetul pe buze. 

— Nnnnu, nu sunt pregătit să mor, zise tărăgănat Perse, iar Villerte aprobă 
energic din cap. 

— Dar suntem gata morţi! Dacă boala care m-a afectat pe mine se va 
instala și la voi, fără capacităţile noastre de luptă nu vom rezista în faţa 
zeţilor. 

— Ba o să rezistăm. În plus, suntem și ascunși destul de bine. 

Hinnedi, care tăcuse o bucată de vreme, oftă adânc și sfâșietor, făcându-i 
pe ceilalți să-l privească uimiţi. 


— Şi chiar dacă am putea supravieţui... Trebuie să recunosc că nici eu nu 
sunt pregătit să trăiesc precum o clonă oarecare, ascunzându-mă prin păduri 
şi mâncând rădăcini. Nici nu ştim dacă există ceva comestibil pe planeta 
asta. Fără ajutorul psiacului suntem oricum condamnaţi. lar dacă e să mor, 
eu prefer să o fac în luptă. 

Liniştea care se lăsă în încăpere cuprinse patru bărbaţi care stăteau în 
poziţii ciudat de asemănătoare, toți cu coatele sprijinite pe genunchi și cu 
palmele care le încadrau faţa. Culorile aberante ale părului și pielii lor erau 
extrem de vizibile, un semnal permanent al faptului că nu aveau foarte 
multă vreme. 

— Ziceai de două lucruri unice. Unul e Quintaratul, am înţeles, dar 
celălalt? întrebă Villerte privind spre Tars. 

— Zeţii. Ştim sigur că asta e ultima familie. 

— Și mai ştim şi că asta e misiunea noastră. Să-i distrugem. De asta am 
venit aici. 

— Nu e chiar așa. Am venit să-i spionăm, ca parte a unui plan în care 
intervenea şi psiacul şi care nu trebuia să se sfârșească neapărat cu 
distrugerea lor. Și mai e o nuanţă, rosti Tars apăsând pe vorbe. Nu e 
misiunea noastră, e a Quintaratului. Or, dacă ordinul nostru oricum dispare, 
de ce i-ar păsa că zeţii au fost distruși sau nu? 

Ceilalţi trei quinţi se încruntară la unison. 

— Niciodată n-am glumit cu misiunile noastre. Avem regulamente foarte 
clare. Da, suntem lipsiți de comunicaţii, dar suntem capabili încă de a lua 
decizii. Nu putem gândi că nu ne pasă. 

— Şi totuşi, zise Tars ridicându-se de pe scaun pentru a-i domina pe 
ceilalți. Gândiţi-vă că nu ne-am mai întâlni niciodată cu semeni inteligenți. 
În toţi anii ăştia am fost singuri. Ba chiar şi amărâtul ăla de Abate a pornit 
Armaghedonul lui fiindcă am avut contact cu prima inteligenţă 
extraterestră. Stă oare în dreptul nostru să-i distrugem? 

— Vorbeşti de parcă lighioana aia care ne-a împestriţat ar fi cine ştie ce 
inteligență. E doar o fumică mai mare, o mamă de elefanți. A devenit 
extrem de agresivă şi... 

— Şi e singurul partener inteligent de discuţie al omului, insistă Tars. Nu 
te preface că nu înţelegi lucrul ăsta. Avem oare voie să ucidem o asemenea 
diversitate? 

— Nu ştiu de ce te îndoiești, zise şi Villerte. 

— 'Ţi-am zis, nu-mi mai pasă. Sunt sigur că voi muri și... 


— Şi vrei să mori în dezonoare ? 

— Prostii! Onoarea militară, jurămintele secrete, toate astea nu sunt decât 
modalităţi de a manipula minţile slabe şi de a le toci pe cele ascuţite. Mie 
unuia nu-mi mai pasă acum decât ce voi crede despre mine însumi când voi 
muri! 

— E o logică cu două tăișuri, zâmbi Villerte. Dacă tot nu-ţi pasă, ai putea 
muri ducându-ți la capăt misiunea. 

Tars zâmbi stins. Lucrurile nu merseseră așa cum dorise el. Nu le spusese 
celorlalți de durerea ascuţită care-l săgeta din când în când în lungul șirei 
spinării. Credea cu sinceritate că nu aveau voie să-i ucidă pe zeţi, că nu 
avea sens ca ultimul gest al Quintaratului să elimine singura rasă 
extraterestră inteligentă pe care o întâlnise omul. Nu mai avea însă timp și 
putere să se lupte. Și poate nici convingerea necesară. 

— Ce ziceţi deci că trebuie făcut? întrebă stins Tars. 

— Dacă ar fi după mine, se însufleţi Villerte, aş zice să facem un concurs. 
Să intrăm în edificiu cu navetele mono-loc, să ne croim drum cu laserele, să 
pătrundem cu toţii în sala matahalei, iar cel care ajunge primul să aibă 
onoarea de a detona încărcătura nucleară. De ce zâmbeşti? se întrerupse el 
privind spre Tars. 

— Sunt în continuare convins că nu e bine ceea ce facem. Iar o întrecere 
spre moarte e chiar cel mai nesăbuit fel în care am putea greşi. Și probabil 
că de aceea e şi cel mai nimerit. 

— Şi când plecăm? întrebă Hinnedi. 

— Oricând ne vom fi obișnuit îndeajuns cu ideea că vom muri încât să nu 
ne tremure mâinile pe manșă, zise Perse cu un tremur în glas. 


— Oamenii nu pot prevedea viitorul decât prin binecuvântarea lui 
Dumnezeu. 

— Asta dacă le negi liberul arbitru. Fiindcă oamenii își pot fixa un ţel, iar 
împlinirea lui e un fel de a citi viitorul. 

— Zăgazurile timpului nu pot fi sparte fără iluminarea divină! 

— Păi şi nu e ăsta un semn că Dumnezeul tău nu-și face treaba? 


Oksana evita în mod deliberat privirea Mariilor fiindcă ştia că va întâlni 
în ea întrebări cu mult mai grele decât cele pe care femeile i le adresau cu 
vorbe. 


— Și acum vrei să-ţi faci şi tu o armă? întrebă Alaana privind spre 
recipientul cu accun. 

— Nu. De fapt, nu m-am gândit, şovăi Oksana, care era în mod evident 
tulburată de implicaţiile întrebării aceleia. N'Gai Loon o desemnase pe 
Alaana drept urmașa lui la şefia Quintaratului ceea ce o punea în poziţia de 
a impune să-și construiască o asemenea armă dacă ea dorea lucrul acela. 

— Metalul ăsta e mai preţios în alte scopuri, zise Arrus intrând şi el în cea 
mai mare dintre chiliile peșterii Omenori. Am regretat imens că nu am adus 
chiar eu... 

— Călătoria te-a tulburat în multe feluri, prietene, zise Alaana punându-i o 
mână pe umăr. 

Deși nu se împăcaseră cu Xtyn, iar în vocea ly se mai putea percepe încă 
din când în când câte o exclamaţie de frustrare, Făurarul și restul tribului se 
consolaseră cu ideea că Preotul lor avea dreptate. Fuseseră subiectul unui 
experiment mârșav, dar nu aveau cum să se răzbune mai mult decât o făcuse 
Xtyn omorându-l pe Bella. Paradoxal, dar ceea ce calmase spiritele cel mai 
mult părea să fi fost noua perspectivă pe care o arunca îndatorirea triburilor 
de a proiecta viziunea unei furtuni asupra livezilor lor. Războinicii Omenori 
aveau din nou un scop. Se vorbea din nou despre organizarea de schimburi, 
aşa cum fusese înainte, când vegheau în rand la apărarea tribului. 
Comunitatea lor avea din nou un sens. Și asta îi făcuse pe cei mai mulți să 
privească oarecum încrezători viitorul. 

— Şi ce se poate face atât de interesant cu metalul ăsta? întrebă acru 
Airam. 

Revenirea pe Kyrall le produsese femeilor o stare destul de neplăcută, 
accentuată de șederea lor în peştera tribului Omenori, care semăna destul de 
mult cu adăpostul în care își petrecuseră șaptesprezece ani alături de Abate 
şi de ceilalți. 

— Se poate sculpta în el, răspunse vesel Arrus. 

Concentrându-se apoi asupra suprafeţei lichidului, Făurarul făcu să apară 
un model geometric complex, pe care îl lăsă să se topească numai pentru a 
ridica imediat un cub perfect. 

— Ce frumos! Cum faci asta? întrebă Maria. 

— Accunul pare foarte sensibil la undele psi. Aici, pe Kyrall, îmi este 
chiar mai simplu să îl modelez. Dar chiar şi pe Eck am reușit să construiesc 
şi sculpturi mai complexe. 

— Ca de exemplu..., îl invită Oksana să dea mai multe detalii. 


— Păi... din lipsă de alte modele, m-am sculptat pe mine însumi, zâmbi 
Arrus. 

— Trebuie să te fi plictisit de moarte, se auzi din cadrul uşii vocea lui 
Xtyn. 

Făurarul se întoarse brusc și-l sfredeli cu privirea pe tânăr. În 
semiobscuritatea din încăpere, ochii lui păreau ca doi bulgări de jar. Fără 
cuvinte, cei doi înaintară unul spre celălalt, și apoi într-un gest brusc, se 
îmbrăţișară. 

— lartă-mă, nu trebuia să spun..., începu Arrus. 

— Lasă! Vorbele tale au fost cu temei. Poate că nu mai sunt kyrallian. Dar 
am fost odată. Acum sunt și quint imperial, sunt și Sfântul Augustin, dar și 
Augustin Bloose. Toate vocile astea îl fac uneori pe băiatul care și-a răpus 
Preotul fiindcă-i jertfise prietena să se ascundă într-un ungher al minţii lui 
Xtyn. Uneori cred că singurele excepţii de la starea asta sunt chiar ocaziile 
în care trebuie să vă ajut pe voi. 

Vorbele lui Xtyn ferecară buzele tuturor, lăsându-i tânărului un răgaz de 
a-şi imagina ce era în minţile celor din jurul său. Privi spre Marii și le văzu 
chipul îngândurat. Pentru ele nu reprezenta decât un alt Stin, pe care-l 
iubeau și-l prețuiau, dar de al cărui sfârşit tragic nu se îndoiau. Oksana îl 
privea cu respect fiindcă amintirile ei originale erau încă tributare primilor 
ani care urmaseră celei de-a Doua însămânțări, când Sfântul Augustin cel 
Nou era considerat un adevărat erou. Xtyn știa că Oksana va păstra mereu 
faţă de el o fărâmă dintr-o admiraţie aproape religioasă, îndeajuns pentru a 
otrăvi înțelegerea profundă care s-ar fi putut stabili în alte condiţii între ei. 
Ştia şi de sentimentele Alaanei. Femeia nu reușea să-și ascundă foarte bine 
responsabilitatea pe care o simţea pentru felul în care îi transformase mintea 
şi care îl adusese acum pe marginea prăpastiei. Cel mai simplu era cu Arrus. 
Gândurile lui rezonau la unison cu cele ale tribului. Iar vocea ly era plină de 
tânguiri ale celor care-și aduceau aminte că mai greșiseră față de Xtyn şi 
înainte ca ei să devină stăpânii Kyrallului, când îi negaseră hotărârea și 
viziunea. „Și eu unde sunt?" se întrebă Xtyn în sinea lui. Cuvintele acelea 
luminară ca un soare întreaga lui minte. Se aștepta ca Vassur sau Augustin 
Bloose să aibă ceva de spus. Nu l-ar fi mirat nici dacă Sfântul Augustin ar fi 
revenit în planul conștiinței, rupând barierele cu care îl ferecase. Cu toţii 
rămaseră însă tăcuțţi. 

— Prietene, vorbi Arrus într-un târziu, mi-e teamă că ne-am luat cu 
istoriile acelea vechi şi am uitat să-ţi povestesc restul aventurilor mele pe 


Eck. 

Arrus istorisi cu maximum de amănunte cum găsise basorelieful care 
înfățișa o matcă şi câțiva lucrători zeți, cum căzuse prin jgheabul ce-l 
aruncase direct în lacul de accun și cum fusese gata-gata să moară în 
metalul fierbinte. 

— Zici că ai văzut o sculptură veche, pe Eck, în care era reprezentată o 
matcă? se miră Alaana. 

— Da. De altfel, cred, că am reușit să-i poruncesc calculatorului să capteze 
imagini. Nu pot fi sigur de asta fiindcă, deși i-am cerut în mod repetat să mi 
le arate pe vreun ecran, mi-a dat mereu același răspuns imbecil: că le are, 
dar că nu am autoritatea de a le vedea. 

Xtyn surâse. Arrus se dovedise incapabil să înţeleagă cum funcționau 
instrumentele de bord ale navei chiar şi după un an de instrucţie severă. lar 
acest lucru era în sine un semn al distanţei care îi separa pe ai lui de restul 
Galaxiei. 

— Dar de unde... și mai ales cine... cât de vechi erau? se bâlbâi Alaana, 
încercând să pună prea multe întrebări deodată. 

— Nu ştiu. Sunt însă convins că sculpturile erau foarte vechi. Cred chiar 
că jgheabul ăla umplea șanțurile cu accun. 

— Un templu, zise Maria. Era un templu primitiv! Probabil că se rugau 
acolo. 

— Posibil, flutură Arrus indiferent din mână. Dar eu nu am auzit încă de 
vreo religie a zeţilor. Sau poate că ăştia erau niște veri mai îndepărtați, care 
cunoșteau zborul cosmic... Nu ăsta e însă cel mai extraordinar lucru care mi 
s-a întâmplat pe Eck. 

— Vrei să spui că ai păţit ceva și mai straniu decât descoperirea urmelor 
unei colonii de zeţi care nu avea cum să fie acolo? vru să ştie Oksana. E de- 
a dreptul frustrant, de vreme ce eu am stat acolo trei ani și am aflat de accun 
abia acum două săptămâni. 

Arrus aprobă din cap şi începu să le povestească experiența pe care o 
avusese atunci când reuşise să-și copie mintea în lacul de accun. Făurarul 
privi cu satisfacţie uimirea totală întipărită pe feţele celorlalți și deosebi, la 
Marii și la Oksana, chiar semne vădite de neîncredere. Continuă însă să 
povestească, înflorind un pic sentimentul de regret pe care îl încercase pe 
măsură ce furtunile deteriorau copia pe care mintea sa şi-o făcuse în metalul 
lichid. Sfârşitul melodramatic al poveștii îi cufundă din nou pe ceilalți în 
tăcere, dar aceasta fu scurtă, fiindcă Xtyn murmură: 


— Are sens. Asta trebuie să-i fi speriat pe Bogannus Boszt și pe discipolii 
săi. 

— Crezi? fu rândul lui Arrus să se mire. Ce să zic? N-a fost o experiență 
prea înfricoşătoare. Era evident că sunt în fața unei copii, iar dialogul a fost 
chiar plictisitor. Nu prea m-am speriat, încheie Arrus lipsit de convingere. 

Xtyn îi aduse însă aminte că tinerii care plecaseră de pe Kyrall fuseseră 
aleşi tocmai fiindcă erau extrem de violenţi. Se putea ca, odată copiate în 
accun, minţile lor să-și fi atacat originalele, mai ales dacă structura lor 
inițială fusese alterată de vreo furtună magnetică. 

— S-ar putea să ai dreptate, zise Arrus. E însă acum destul de puţin 
important ce anume i-a alungat de pe Eck. Mai interesant ar fi să dezlegăm 
misterul zeţilor. 

— Toate astea sunt legate, prietene. Simt că nu pot avea decât o explicație 
simplă şi generală. Ne scapă ceva... 

Alaana merse și-și scufundă mâna în metalul lichid, dar şi-o retrase 
repede şi începu s-o privească de parcă s-ar fi aşteptat ca în locul degetelor 
să vadă cioturi fumegânde. 

— Ar fi o soluţie, zise ea. Să sperăm că Arrus va putea repeta scamatoria 
aceea. 

— N-a fost nici o scamatorie, protestă Făurarul. Şi am să ţi-o dovedesc 
imediat. Aici, pe Kyrall, ar trebui chiar să-mi fie mai simplu. Rămâne să 
vedem doar dacă e destul accun pentru ca tiparul acela să ia naştere. 

— Nu mi-aş face prea mari probleme în privinţa asta, mormăi Xtyn. 

— De ce? Dacă ne mai trebuie accun, o navă ar trebui să facă măcar o 
săptămână până pe Eck şi înapoi. Asta ca să nu mai vorbim de australul 
consumat. 

— Şi noi am avut câteva aventuri cât timp ai fost plecat, zâmbi Xtyn. 

Când tânărul îi povesti Făurarului despre cum reușiseră să transfere 
materia la distanță, manifestându-și încrederea că, dacă reuşise cu o fiinţă 
vie, avea să poată să o facă și în cazul unui metal, fu rândul lui Arrus să 
rămână cu gura căscată. 

Făurarul avu nevoie de aproape o oră pentru ca mintea lui să se copie în 
accunul care se dovedi mai mult decât îndestulător. Nedorind să riște, Arrus 
parcurse același drum ca şi pe Eck, încercând să-şi sculpteze propria 
imagine. În glumă, Xtyn intervenise punându-i o burtă imensă, ceea ce-l 
făcu pe Arrus să râdă, să-și piardă concentrarea și să trebuiască să reia totul 
de la capăt. Când Făurarul declară că nu mai ştia ce-ar fi trebuit să facă, 


Xtyn insistă ca toată lumea în afară de el şi Arrus să părăsească încăperea. 
Rămași singuri, cei doi îşi traseră mantiile shu și începură să aştepte. 
Răbdarea nu le fu pusă prea mult la încercare. 

Ce straniu, percepură ei un glas în vocea ly. Ați făcut o copie nereușită a 
minţii mele. 

Cei doi se priviră în ochi, parcă pentru a se încredința că nu erau victima 
unei halucinații. 

— Cum adică? întrebă Xtyn. 

A, tu ești altfel. Imperfect și tu, dar altfel. 

— Explică-ne. 

De ce? 

— Fiindcă te întrebăm. 

Omenori sunt mândri. Fi nu răspund la orice asemenea chemare. Și 
sunteți de-a dreptul nesuferiţi. Ce e cu copia aceea a minţii mele? In 
această încăpere există un singur Arrus. lar acela sunt eu. 

— De unde ştii? 

Păi ajunge să privesc la simulacrul ăla care stă lângă tine. Mintea lui e 
slabă, e măcinată de impresii, de incertitudini. Uite, văd că e tributară şi 
altor procese decât cele ale gândirii. 

— Aşa funcţionează mintea omenească. Lui Arrus îi e foame, zise Xtyn 
amuzat. 

Dar asta îl face să nu mai gândească limpede! Foamea, indiferent ce-o fi 
ea, îi ucide mintea. Îl face să-și dorească lucruri... 

— lar tu nu simţi foamea? 

Nu-mi amintesc să o fi simţit vreodată 

— Și cu toate astea, ești Arrus... 

Da. Sunt Arrus, Făurar al tribului Omenori. Am luptat în rand şi m-am 
întors de curând dintr-o călătorie. 

Arrus își întrerupse concentrarea şi lăsă statuia să se dizolve încet, 
refăcând oglinda metalului lichid. 

— Ai văzut? îl întrebă el pe Xtyn. 

— Da, e extraordinar. Am putea folosi în multe feluri calităţile metalului 
ăsta. Deşi ceva îmi spune că ar trebui să ne ferim. 

— Şi eu am o asemenea presimţire, întări Xtyn. 

În momentul acela, în vocea ly se auzi din nou: 

Cine sunteţi ? 

— Ţi-am mai spus. 


Nu-mi aduc aminte. 

— Dar acum puţină vreme spuneai că ești Arrus, Făurar al tribului 
Omenori. 

Nu-mi aduc aminte. Și nu, nu sunt deloc asemenea vouă. 

— De unde ştii? 

Nu știu, o simt. Lăsaţi-mă în pace. Vreau linişte ca să cresc şi să meditez. 

— La ce-ai putea medita? Eşti o baltă de metal lichid, se burzului Arrus. 

Iar tu ești un ghem de materie încercat de tot felul de dorinţe criminale, 
veni prompt răspunsul entității de accun. Fără vorbă, cei doi părăsiră 
încăperea. 

— Ei, ce s-a întâmplat? se repezi Alaana spre ei. Aţi reușit? 

— E ciudat, zise Xtyn. Atâta vreme cât Arrus a fost concentrat asupra 
accunului, ceea ce s-a născut acolo părea să-i împărtășească și memoria. 
Imediat după ce el nu a mai fost în contact mental cu accunul, entitatea a 
devenit altceva. 

— O simţeam străină, întări şi Arrus. N-am avut niciodată un asemenea 
sentiment. Părea a fi o inteligenţă rece, ca o bilă strălucitoare care nu are 
nevoie de nimic, care îşi este autosuficientă. 

— Şi ce-aţi făcut cu ea? vru să ştie Maria. 

— Nimic. Probabil e şi acum acolo, în accun. 

— lar asta e de-a dreptul tulburător, zise Arrus. Presupunând că am muri 
cu toţii acum, ar rămâne singura inteligență de pe planetă. Ferită de furtuni 
magnetice precum cele de pe Eck, ar putea exista la nesfârșit. 

Îl priviră cu toţii pe Arrus cu neîncredere. Numai Xtyn se uită repede spre 
Alambic. Imensul monolit de piatră fusese cărat până în gura peşterii şi 
abandonat acolo, fără să i se acorde vreo atenţie specială. 

Pradă unei agitaţii lăuntrice, Xtyn porni hotărât către livadă. 

Văzut de departe, pâlcul de arbori negri părea un colţ bizar, în care 
liniștea și furtuna păreau să conviețuiască. Câţiva războinici Omenori creau 
viziunea furtunii, zgâlțâind copacii, în timp ce operatorii stăteau așezați 
comod, în haine subţiri, sprijiniți de trunchiurile aspre, încercând să refacă 
legăturile cu federaţiile galaxiei. Unii se adaptaseră mai ușor, dar altora pur 
şi simplu viziunea randului de cristal li se refuza şi de aceea comunicațiile 
aşteptau destul de mult până la a fi stabilite. Xtyn trimisese asigurări către 
toate federaţiile că noile psiacuri aveau să fie chiar mai bune, dar știa că 
livezile celorlalte triburi erau departe de puterea viziunii care se realiza 
acolo şi că era nevoie de timp și de operatori talentați până când noua 


modalitate de comunicare avea să egaleze chiar și fostele performanţe ale 
psiacului. Pătrunse hotărât în viziune şi se pomeni în mijlocul unui dom 
luminat. Imediat se apropie de el Abatele. 

— Nu eşti tocmai cel pe care mă aşteptam să-l văd, nu-și ascunse Xtyn 
dezamăgirea. 

— Și totuşi, cu mine vei vorbi. 

Tânărul își reprimă cu greu frustrarea. Deși cei înmormântați în livadă 
păreau să existe cu toţii în conștiința colectivă, ei nu putea fi chemaţi și 
interogaţi. Nu-și dăduse încă seama care erau motivele pentru care îi vorbea 
acum, de pildă, Abatele. Dar ceea ce ştia sigur era că nu va putea discuta cu 
N'Gai Loon. 

— E supărător, nu-i așa? zâmbi Abatele Radoslav. Există și lucruri pe care 
nu le poți controla. Pentru un tânăr excepțional ca tine, neobișnuit cu 
asemenea răscoale, trebuie să fie ceva tare frustrant, chicoti bătrânul. 

— Mai bine m-ai ajuta decât să mă tachinezi. 

— Te ajut deja. Râzând de tine şi spunându-ţi un adevăr pe care nimeni nu 
ti l-a mai zis demult... 

— La ce te referi? îl întrerupse Xtyn. 

— La faptul că te-ai dezobișnuit ca lucrurile să mai fie și altfel decât îţi 
doreşti. 

— Și ce legătură poate să aibă asta cu scopul venirii mele aici? 

— Cauţi răspunsuri, deși ştii bine că ele sunt mai degrabă în mintea ta 
decât în cea a unui moșneag care a murit demult. 

— Poate nu mă aşteptam să te întâlnesc pe tine, zise Xtyn cu o enervare 
crescândă. 

— Nu te amăgi, știi bine cum funcţionează lucrurile pe aici. 

— Știu? ridică Xtyn din sprâncene. 

— Da. În adâncul minţii tale ştii că vorbeşti cu mine fiindcă eu îţi pot 
răspunde cu adevărat la întrebare. 

— Răspunde-mi atunci! Ce îmi scapă? Ce trebuie să fac pentru ca să 
înţeleg până la capăt șarada asta? 

Radoslav îl luă de mână și tânărul tresări la senzaţia clară a atingerii unei 
piei zbârcite. Îşi trase violent palma din cea a bătrânului, făcându-l pe Abate 
să zâmbească. 

— Te-ai gândit vreodată că fiecare dintre noi are adevărul său? Că fiecare 
dintre noi iubeşte într-un chip nemaiîntâlnit și că până la urmă tocmai 


individualitatea asta ne condamnă la moarte, după ce ne-a hrănit esența 
vieţii? 

— N-am timp de cimiliturile tale. Spune-mi ce trebuie să înțeleg! 

— Cimiliturile mele? hohoti Radoslav înveselit brusc. Tinere, dacă ţi-aș 
vorbi despre ceea ce-mi trece mie prin cap acum... he he he... am zis cap, de 
parcă aş avea... Vorbele de mai înainte ţi le-a transmis Zerri. 

— Îţi baţi joc de mine... 

— ȚŢi se pare. Fata aceea te iubește și are perfectă dreptate. Noi, 
augustinienii, iubim cercurile. Ne temem doar de unul singur, de cel vicios. 
Iar tu te învârţi din ce în ce mai repede într-un asemenea cerc. Alegi să fii 
ceea ce eşti, fiindcă crezi că numai aşa poţi înţelege. 

— Păi şi ce cerc e ăsta? 

— Nu e cerc. E doar o jumătate. Cealaltă jumătate e răspunsul la 
întrebarea pe care ai venit să mi-o pui. Undeva acolo trebuie să rupi ceea ce 
ești... 


— Îmi tot aduci vini fără să le numeşti exact. 

— Ai justificat războiul împotriva orânduirilor nelegiuite. Ai spus că e 
misiunea fiecărei cetăți pământeşti aceea de a purta asemenea lupte. 

— Asta e o virtute, nu o vină. 

— Spune-le asta tovarășilor mei. 


Xtyn își reluă locul pe piatra din poiană, așteptând răbdător pe Sfântul 
Augustin cel Nou. Acesta nu întârzie să apară și se aşeză pe iarbă, în faţa 
lui. 

— De ce am senzaţia că voi împărtăși soarta celuilalt? 

— Împărţim aceleași gânduri. Ştii că e inevitabil, răspunse Xtyn. 

— Şi atunci de ce ţi-aş răspunde la întrebări? 

— Fiindcă ești trufaș și, aşa cum nu ai lăsat să moară prima ta carne, vei 
vrea şi acum să-ţi demonstrezi punctul de vedere. 

— Ai dreptate. Dar pentru asta, ca să mă înţelegi cu adevărat, trebuie să 
revezi pentru ultima dată amintirile mele despre Voluntari, despre cei pe 
care i-am iubit peste poate. 

— I-ai iubit? 

— Cum altfel poate fi numit efortul meu de a le strânge părul? E fetiş? Nu, 
e iubire. 


Xtyn ştia că s-ar fi putut împotrivit amintirilor lui Augustin Bloose. 
Simţea însă că îi era cumva dator Abatelui Radoslav, care riscase atât de 
mult pentru a resuscita memoria întemeietorului Abației, aşa încât lăsă 
imaginile să i se perinde prin minte. 

Întâi apărură câteva imagini dintr-un metrou. Trupuri sfârtecate erau 
împrăștiate peste tot, iar el le privea de parcă ar fi fost în mijlocul lor. 
Imediat, în alt colţ al vederii, apăru un soldat care împușca în cap o fetiţă, 
aflată cu spatele la un zid înalt, în care se năpusteau avioane de călători. 
Urmară imaginile craterului vitros în care se transformase Roma după 
bombardamentul teroriștilor musulmani şi apoi imaginile unei movile 
incredibil de înalte de cadavre, surprinse în urma atacului chimic asupra 
Teheranului. 

Xtyn cunoştea toate acestea numai prin memoria Sfântului Augustin. 
Frau locuri pe care nu le văzuse și nici măcar nu-și putea imagina ce 
reprezentau pentru omenire, dar durerea cu care era impregnată memoria lui 
Augustin Bloose era prea profundă pentru a fi ignorată chiar și de un străin 
sau pentru a presupune că evenimentele acelea nu fuseseră cu adevărat 
dramatice. 

— De ce-mi arăţi toate astea? 

— Ca să înţelegi vremurile în care am trăit eu, ca să înţelegi de ce i-am 
văzut pe Voluntari şi pe Johansson ca pe niște salvatori. 

— Imaginile din tunelul acela... 

— Din metrou. 

— Da... te aveau în prim plan. 

— Desigur, am fost unul dintre cei doi supraviețuitori ai atentatului din 
metroul de la Atena. Părinţii mei au murit, iar eu am intrat într-o stare de 
şoc din care am ieşit după mulţi ani, prea târziu ca să mai pot urma vreo 
şcoală. Am deprins meșteșugul frizeriei de nevoie... E ciudat cum, 
supraviețuind în metrou, mi-am salvat viaţa de două ori: dacă nu aş fi fost 
bolnav şi tovarășii mei m-ar fi creditat cu puterea de a lupta, probabil că aș 
fi murit împreună cu ei pe Mediterana, în încercarea de a dărâma în chip 
simbolic Ierusalimul, orașul de la care de atâtea secole ni se trăgeau 
nenorocirile celor trei religii. M-au lăsat însă acasă tocmai fiindcă nu m-au 
considerat destul de ager la minte. Asta nu m-a împiedicat însă să-i iubesc 
chiar și când îmi făceau cu mâna din vapor... 

— Ştii că Voluntarii tăi nu au fost singura organizaţie de pe Pământ care s- 
a opus religiei. Quinţii mi-au adus de pe Tengys, din ruinele Klemplantului, 


mărturii despre templieri, despre masoni, despre illuminati. Ceea ce 
încercaţi voi nu era nou. 

— Te înșeli. Noi nu proclamam superioritatea vreunei alte religii decât 
cele trei născute în jurul Ierusalimului. Nu proclamam știința ca unică 
explicaţie a Universului. Vroiam doar ca tinerii noştri să nu mai moară într- 
o gâlceavă stâmită de Dumnezei. Nu eram filozofi. Nu deţineam cheile 
vreunei cunoașteri absolute. Eram doar disperaţi. 

Xtyn oftă adânc, încercând să se concentreze. 

— Dar disperarea asta, nu era ea oare o contradicţie în sine? 

— Ce vrei să spui? 

— Din câte am înţeles, numai religiile susțin că existența omului are un 
sens, că ne naștem cu un anumit scop. Nu poţi să negi deopotrivă ideea asta 
şi să militezi în același timp pentru eliminarea sentimentului religios. E o 
contradicţie, nu o sesizezi? 

— Deloc, protestă Augustin Bloose, clătinând furios din cap. 

— Când accepţi că sensul vieţii tale e să distrugi ceea ce dă sens în general 
vieţii ești într-un cerc vicios, într-o fundătură ideatică. Dacă omul e doar o 
adunare entropică de atomi, dacă facem tot ceea ce facem numai pentru a fi 
în echilibru cu ceilalți şi cu universul, de ce să te zbaţi ca să-ţi impui 
punctul de vedere asupra unei religii? E cumva ca şi cum ai inventa alta 
nouă. 

— Sugerezi că ar fi trebuit să rămânem pasivi? Că ar fi trebuit să-i lăsăm 
să-şi împlinească blestemăţiile în continuare? 

— Nu am trăit timpurile acelea ca să vă pot judeca. Spun doar că aţi eşuat 
fiindcă, deși negaţi sensul profund al vieților voastre, eraţi în căutarea 
disperată a unui astfel de sens. Contradicţia asta v-a subminat în interior şi e 
evidentă în întreaga istorie a Abației. 

— Nici Zuul nu gândea atât de întortocheat ca tine, protestă Augustin 
Bloose. Am clădit Abația cu un singur scop: acela de a ne aduna forţele și 
de a face ca Voluntarii mei iubiţi să devină nu o mie, ci un miliard și să ne 
ducă într-un timp mai bun. Nu e tocmai vina mea că lucrurile nu s-au 
petrecut așa, deşi nu pot spune că planul meu a eşuat. 

— Ai căzut în capcana Alambicului. Zuul şi Dumnezeul lui străin ţi-au 
întins o cursă mortală. 

— Nu e adevărat! Am refuzat nemurirea pe care mi-o ofereau. 

— Și totuşi ai căpătat-o, eşti acum aici iar o clonă a lui Johansson e pe cale 
să te aducă la viață din nou într-un colț îndepărtat de univers. 


— E adevărat că nu a mers totul, așa, cum mi-am dorit, dar nu poţi nega că 
am evitat capcana nemuririi. 

— Ai evitat-o, dar nu i-ai învăţat pe ceilalți Abaţi să facă la fel. 

— E drept că am ascuns de ei adevărata natură a Alambicului... 

— Şi i-ai expus astfel la o manipulare milenară, pe care nici măcar tu nu ai 
putut să o întrevezi. 

Xtyn începu să povestească cu glas încet, văzând cum figura lui Augustin 
Bloose se înnegurează. Știa chiar din memoriile lui Augustin că Zuul 
dispăruse cu puţin după ce căpătase Alambicul. Augustin descoperise destul 
de repede ce face blocul acela imens de piatră. Știau amândoi că, deşi își 
refuzase nemurirea facilă pe care ar fi putut să o aducă folosirea 
Alambicului, Augustin se gândise de multe ori cât de mult i-ar fi putut servi 
o asemenea devenire. Temător că următorii Abaţi ar fi putut să nu fie la fel 
de dedicați cauzei sale, înființase primul sat de clone și lăsase drept 
moştenire Abației îndatorirea de a stoca viruși capabili de a restaura 
memoriile iniţiale ale celor O Mie de Voluntari. Ideea lui Augustin fusese 
ca, odată sintetizaţi viruşii, să dea drumul clonelor să se amestece cu ceilalți 
pământeni, urmând ca, atunci când el va fi avut destui asemenea ostași, să 
declanșeze infectarea lor selectivă şi să pornească războiul sfânt. 

În loc de asta însă, Abaţii sesizaseră extraordinarul potenţial religios al 
unei asemenea populaţii, uitând în același timp că, pentru ei, sentimentul 
religios n-ar fi trebuit să fie decât o formă de acoperire. Nu mult după 
moartea lui Augustin, Abația uitase aproape complet de menirea ei iniţială, 
fiindcă întrezărise posibilitatea înrobirii unei asemenea populaţii printr-o 
religie lucrativă. Ca urmare, s-a întărit caracterul religios al Ordinului 
neoaugustinian, simultan cu dezvoltarea extraordinară a călătoriile spaţiale 
în măsură să ofere arealuri de dimensiuni planetare pentru izolarea clonelor 
şi transformarea lor în sclavi. 

— Şi totuşi ceva nu se leagă, încheie Xtyn. 

— Ce anume? răspunse Bloose posomorât. Urmașii mei nu au fost la 
înălțimea viziunii pe care am avut-o. Planul meu a funcționat însă fără greş. 
E drept că m-am folosit de dogmă, fiindcă altfel nu ar fi păstrat toți virușii 
pentru Lumile Agricole, dar ce contează? Am reușit! Voluntarii mei s-au 
întors la viaţă, deși nu înţeleg în ce fel virușii ăștia au funcţionat şi asupra 
descendenților lor. Nu-i învinuiesc pentru ceea ce s-a întâmplat... Erau o 
armată şi au stârnit un război. 

— Dar chiar nu vezi nici o defecţiune în planul tău? 


— Nu. Cum aş putea să-l suspectez de vreo defecţiune de vreme ce a 
funcţionat? 

Xtyn tăcu, preocupat. 

Ştia că omul care şedea în faţa lui nu era decât propria reprezentare a 
unei infime porțiuni a memoriei sale. Era doar o sumă de informaţii sădite 
în mintea lui prin a Doua Însămânţare, la care Abatele recursese imediat ce- 
şi dăduse seama de adevărata natură a populaţiei de pe Kyrall și de 
expunerea ei la viruşii unei sonde pe care o trimisese el însuși spre această 
planetă. Limitele acestei viziuni erau însă evidente acum. Pentru Xtyn 
incapacitatea lui Augustin Bloose de a întrezări adevărul se dovedea o 
povară care-i împiedica înţelegerea deplină a evenimentelor care duseseră la 
nașterea și la devenirea sa. 

— Spui că dacă ai fi murit pe Alambic și cineva ar fi colectat viruşii pentru 
a injectă cu ei o clonă a ta, aceasta ar fi sfârşit prin a-ţi conserva memoriile. 
De ce în cazul tău era suficientă o singură infecţie, iar clonele și urmașii lor 
au avut nevoie de două: una pentru a le sădi religia cercului și a doua pentru 
a le reda memoriile celor O Mie de Voluntari? 

Augustin Bloose îl privi înmărmurit. 

— Avem același Alambic, acelaşi genom uman, chiar și acelaşi scop al 
Abației. Să se fi defectat ceva în artefactul vostru cel mai de preţ? continuă 
Xtyn. 

— Nu știu ce să zic, bâigui Augustin Bloose. Nu m-am gândit niciodată la 
asta. 

— Ei bine, am făcut-o eu, parcurgând zeci de memodiscuri și vorbind cu 
Abatele. Se pare că un anume Bogumil a inventat o rugă nouă. Pe timpul 
lui, la fiecare miez de noapte, călugării augustinieni se strângeau în jurul 
Alambicului şi se rugau la el. Știau deja ce poate să facă, dar aveau și o 
îndeletnicire nouă pentru el. Doreau să secrete şi altfel de viruși, unii care să 
facă clonele mai permeabile la religie, care să le deschidă mintea spre 
manipularea pe care o construiau ei. Abatele mi-a spus că își aminteşte 
limpede cum a citit că, în timpul lui Bogumil, tu ai făcut o minune: prin 
intervenția ta divină, din Alambicul pe care murea cea mai vrednică dintre 
clone, întotdeauna cea care purta genele tale, curgeau două fiole: una pentru 
Prima Însămânţare şi una pentru cea de-a Doua Însămânţare. Și nu e asta 
oare o altă dovadă a contradicţiei de care îți spuneam? 

— Nu, nu e decât o prostie fără sens! Cum aș fi putut...? 


— Exact asta zic şi eu. Dacă judecăm în alţi termeni decât cei religioși, 
rugăciunea călugărilor şi miracolul pe care l-ai înfăptuit nu pot fi decât 
aparenţe care ascund altceva. Faptul că religia a fost însă ideală pentru a 
promova şi a disimula o asemenea înșelăciune nu e însă tocmai întâmplător. 
Te-au zeificat fără să-şi dea seama că în felul ăsta se condamnă pe ei înşişi. 

Augustin Bloose se ridică în picioare și se întoarse cu spatele spre Xtyn. 

— Și ce-ai mai citit? 

— Călugării au fost foarte grijulii. Au privit minunea aceea ca pe un fel de 
derogare, ca pe o amânare nedefinită a acţiunii lor. Legământul pe care-l 
făcuseră față de tine era acela că vor infecta până la urmă clonele cu virușii 
secretați de Alambic. Nu-ţi promiseseră însă că o vor face dintr-o dată. 
Expuneau întâi populaţia virușilor din prima sticluță, amânând cea de-a 
Doua Însămânţare pentru un termen nedefinit. Răgazul cumpărat astfel se 
traducea în bani şi influență politică pentru Abaţie, care începuse să-şi 
vândă clonele îndoctrinate religios. Cu timpul, adevărata semnificaţie a 
întârzierii dintre însămânţări s-a pierdut, iar Abaţii au devenit doar paznicii 
unei întregi păduri de sonde automate care conţineau virușii celei de-a Doua 
Însămânțări. Privită așa, istoria Abației seamănă cu aceea a oricărei 
credinţe, iar Abaţii nu se deosebesc cu nimic de tagma preoților, atât de 
comună tuturor religiilor. 

— Şi totuşi nu înţeleg. Ce s-a întâmplat? Cum a putut Alambicul să secrete 
dintr-o dată două feluri de viruși? Şi de unde ştia bucata aceea de piatră 
când să se oprească? De unde ştiau Abaţii care e prima categorie de viruși şi 
care e următoarea? 

— Asta ar trebui să te întreb eu. Abația e creaţia ta. 

— Există o singură explicaţie, izbucni Augustin. Nu s-au rugat 
Alambicului, ci Dumnezeului străin al lui Zuul. El i-a ascultat și i-a 
înfăptuit minunea aia. Sau poate că Bogumil ăsta s-a întâlnit cu Zuul... 

— Mi-e teamă că vorbele tale mi-au demonstrat că nu mă poţi ajuta. Am 
bănuit asta, dar acum sunt sigur... 

— Vrei să spui că rugăciunile... au avut efect? Că prin voinţa lor călugării 
au transformat Alambicul? 

Fără vorbe, Xtyn se ridică de pe piatra lui și părăsi poiana. Ştia că nu 
avea să-l mai vadă niciodată pe Augustin Bloose, iar indiferența pe care o 
simţea în faţa acelei despărțiri îl minuna chiar și pe el. 

— Şi care e calea? Ce ar fi trebuit să fac? 


Xtyn nu răspunse, dar pentru el era limpede. Nu negarea mecanică a 
sentimentului religios era calea pe care ar fi trebuit să apuce Voluntarii. 
Fiinţa umană avea sădită în ea, în cele mai fundamentale resorturi ale 
gândirii, un sentiment religios pe care ar fi fost făţarnic să-l negi. Chiar și 
ateii în care se transformaseră clonele de pe Lumile Agricole îmbrăţișaseră 
în final o anumită religie. Secretul era însă flexibilitatea. Din când în când, 
Dumnezeii vechi trebuiau să moară, ucigându-și timpul pentru a le 
demonstra oamenilor o iubire nesfârşită. Dumnezeii bătrâni trebuiau să 
moară și să lase locul altora spre care să se înalțe fumul din temple. Era 
scris în firea oamenilor să se schimbe. Dumnezeu nu putea rămâne la 
nesfârșit în urmă, atingându-și nemărginirea. Avusese dreptate Sfântul 
Augustin: în acel moment izbucnea negreșit Armaghedonul. Dar de ce să 
jertfeşti o întreagă omenire când Dumnezeu, în marea lui iubire, s-ar fi 
putut jertfi El însuşi, lăsându-și fiii să se avânte într-un timp nou și să-L 
reclădească după noul lor chip, după noua lor asemănare. 


e e 


— Arăţi schimbat, îi spuse Alaana, privindu-l cum iese din peşteră. 

— Chiar și sunt alt om, rosti Xtyn enigmatic. Îmi doresc cu disperare să o 
văd pe Zerri. Pur şi simplu nu mai pot fără ea. 

Femeia se apropie de el şi-l strânse la piept. Ştia că dorul pentru fata 
aceea creştea în el, tinzând să acopere totul. 

Fără să-l poată numi, știa şi conflictul care-l împiedica pe Xtyn să-şi vadă 
iubita în viziunea pe care o creau războinicii Omenori în livada de arbori 
negri. Ea o văzuse, la fel și Arrus, ba chiar unii operatori se plângeau că 
vocea ei plină de voioşie se intercala în timpul comunicaţiilor mentale cu 
corespondențţii lor de pe lumile cele mai îndepărtate, punând întrebări și 
făcând şotii. Era de-a dreptul inexplicabilă incapacitatea lui Xtyn, cel mai 
puternic dintre ei, de a o vedea. Inexplicabilă doar dacă negai evidenţa: 
tânărul nu mai era acela pe care-l iubise Zerri. El era deopotrivă și Sfântul 
Augustin, şi Sfântul Augustin cel Nou și Rim, iubitul Alaanei, dar şi mult 
mai mult decât suma acestor persoane. 

— Ce trebuie să fac? se tângui Xtyn depărtându-se puţin și privind-o pe 
Alaana cu ochii în lacrimi. 


— Trebuie să fii tu însuţi. Numai așa vei putea să-ți urmezi destinul, să 
înţelegi de ce exiști şi s-o recapeţi pe Zerri. 


— Ţi-ai petrecut toată viaţa negând liberul arbitru. 

— Așa e. 

— Sa înțeleg că asta ţi-a hărăzit Dumnezeu, încă înainte ca tu să te naști? 

— A fost calea mea spre mântuire. 

— Se poate. Dar nu înţeleg de ce, dacă tot nu avem de ales, a trebuit să te 
trimită și pe tine ca să întărești lucrul ăsta. 


Heyyn Tars se întreba cât ar mai fi avut de trăit dacă s-ar fi consolat cu 
condiţia lui și ar fi așteptat liniștit ca virușii secretați de matcă să-și ducă la 
bun sfârşit misiunea. Puțin, fără îndoială, dar asta nu avea oricum nici o 
importanţă. 

— Heyyn, ești sigur că poţi face asta? întrebă Perse, punându-i celuilalt o 
mână pe umăr într-o îmbrăţișare bărbătească, dar delicată. 

— Să spunem că nu cred că voi câștiga întrecerea asta, zise Tars care nu 
mai avea puterea să zâmbească pentru a-i arăta celuilalt că-i apreciază 
gestul. 

În noaptea care trecuse, situaţia lui se agravase. Mâinile începuseră să-i 
tremure, iar durerea care iradia în lungul coloanei vertebrale devenise 
aproape de nesuportat. Deși nu erau încă la fel de bolnavi, nici ceilalți trei 
quinți nu erau într-o formă prea bună. Numai Villerte mai putea să-și 
menţină sabia de accun. 

Hotărâseră să-i distrugă pe zeţi. Hotărâseră era un fel de a spune, fiindcă 
Tars nu era nici acum convins că decizia aceea era în dreptul lor. Îşi amintea 
perfect cât de uimit fusese când îi văzuse prima dată pe lucrătorii zeți şi 
apoi cât de mult îl impresionaseră ei în luptă. Deși știa că se putea să fi fost 
doar o impresie, Tars nutrea convingerea că un astfel de luptător îl salvase 
într-o încleștare cu navele de vânătoare ale clonelor, eliminând doi 
urmăritori extrem de perseverenți. 

Heyyn Tars se considerase întotdeauna continuatorul de drept al lui N'Gai 
Loon. Deşi nerostită, și printre quinți existase încă de la moartea lui Rim 
convingerea că el ar fi trebuit să fie inițiat ca Maestru. Acceptase decizia de 
ultim moment al lui N'Gai Loon fără să vorbească vreodată despre 
frustrarea pe care o produsese succesiunea aceea. Pentru el, Quintaratul 


murise acolo, în sala mare a psiacului unde aflase că Alaana avea să le fie 
conducător. Când dispăruse şi Kasser, în el se năruise ceva. Căile bătătorite 
ale minţii lui, acelea care îi spuneau că datoria și mândria de slujitor 
imperial trebuie să-i fie întotdeauna scopuri primordiale, nu i-au mai părut 
deodată foarte clare. Nu fusese încercat de sentimentul dorinţei de a se 
răscula, nu dorise nici un moment să uzurpe poziţia Alaanei. Pur și simplu, 
încetase să-i mai pese. 

Se imaginase de multe ori în situații aproape de moarte. Fusese de 
nenumărate ori aproape de moarte. Nimic din ceea ce trăise sau își 
imaginase nu-l pregătise însă pentru clipele pe care le trăia acum. Nici nu 
ştia ce anume îl mâhnea mai mult: decrepitudinea propriului corp sau faptul 
că ultima lor misiune părea mai degrabă o crimă oribilă și laşă decât un 
final glorios pentru o viaţă petrecută sub stindardul dinastiei. 

Intuise încă de când murise Rim că vremea lor trece. Dacă până şi cel 
mai valoros dintre ei putuse să fie ucis de o femeie, era limpede că nu 
reușiseră să se adapteze la surprizele pe care li le rezerva universul. Apariţia 
Oksanei și apoi cea a lui Xtyn nu făcuseră decât să-i confirme amar 
presimţirea sumbră pe care o avusese când aflase de moartea lui Rimio de 
Vassur în Abaţie. 

Răspunse cu greutate celorlalți trei, preferând să se concentreze la a-și 
păstra echilibrul în drum spre naveta sa monoloc. Își aminti ca prin ceaţă de 
aranjamentul pe care-l făcuse cu ceilalți. Urmau să se întreacă, pătrunzând 
cu navetele lor rapide pe culoarele largi ale edificiului. Primul care ajungea 
în sala mătcii trebuia să-i aştepte și pe ceilalți şi avea apoi privilegiul de a 
declanşa dispozitivele nucleare sincronizate. 

Zburară o vreme în formaţie, cu puţin deasupra copacilor, folosind viteza 
de croazieră. Nu avea sens să suprasolicite motoarele înainte de trecerea la 
atac. Tars cuplă pe pilot automat încercând să-și odihnească mâinile, care îi 
tremurau din ce în ce mai tare. Își goli mintea de gânduri, reuşind încet- 
încet să alunge durerea, apoi tristeţea și amintirea ultimelor zile. Într-un 
târziu, rămase singur cu mintea lui. Își aminti că se mai simţise o dată în 
felul acela. Demult, intrase în cala imensă şi goală a unui cargou spaţial 
care plutea în derivă. Încerca acum aceeași senzaţie copleșitoare, în care se 
combinau claustrofobia dar şi agorafobia. Era ca și cum s-ar fi temut că e 
închis într-un spaţiu pe care îl considera atât de mare, încât refuza să creadă 
că nu are o portiță prin care să pătrundă spre el un duşman. 


— Cine sunt? Are vreo relevanţă felul în care mor? se întrebă el cu voce 
tare. 

Desigur, auzi el vocea lui Xtyn. Felul în care vei muri are cea mai mare 
importanţă. 

Tars încercă să prindă din nou contactul mental cu psiacul, dar acesta i se 
refuză. Să i se fi părut? Sau poate avuseseră dreptate ceilalți când spuseseră 
că erau acolo pentru a muri? Tars descoperi cu o detaşare amuzată că 
aproape nu-i păsa. 

Auzi o voce în comunicator. Se apropiau de edificiu. Decuplă pilotul 
automat şi trecu pe comandă manuală. 

Încercă zadarnic să intre în modul de luptă. Tovarăşii săi ţâşniseră de 
lângă el, angajându-se spre poarta edificiului, pe care o spulberară cu 
tunurile laser. Tars auzi chiotul lui Villerte în timp ce naveta lui dispărea în 
întunecimea construcţiei imense. Intră și el, încercând din răsputeri să-i 
ajungă pe ceilalți. Ştia că, dacă nu intra în modul de luptă, nu avea cum să o 
facă, dar le promisese că le va fi alături și nu dorea să-i dezamăgească. Ştia 
că nava lui părea că se târăște în comparaţie cu ale lor, dar nu abandonă. 
Acceleră la limita maximă a reflexelor sale, ferind coloane în ultimul 
moment și spulberând grupuri de zeți care năvăleau în coridorul principal 
pentru a-și apăra stupul. 

În faţă îi apăru o răspântie şi abia dacă avu timp să vadă în ce parte 
trebuie să o apuce. Se ghidă după instinct și viră scurt la dreapta, blocându- 
şi în același timp piciorul stâng pe declanșatorul laserelor auxiliare. Jerba de 
foc decupă un semicerc perfect în peretele opus. Dar Tars nu avu vreme să-l 
admire fiindcă se năpusti înainte, lovind ca un berbec un grup de lucrători 
care încercau disperaţi să obtureze cu trupurile lor culoarul. 

În ultima parte a drumului nu mai întâmpină nici o rezistență, dar era 
prea obosit pentru a mai folosi ușurarea aceea și la altceva decât la pilotarea 
navetei pe coridorul care se îngustase destul de mult. Camera mătcii izbucni 
pe neașteptate: deodată, spaţiul din jurul său deveni imens și văzu cum 
ceilalți trei se rotesc aproape de tavan. În momentul acela își dădu seama că 
auzea de câteva secunde bune în comunicator strigătele tovarășilor săi care 
spuneau că nu puteau vedea matca. 

Cuprins de o frenezie bruscă, Tars privi spre podea. Într-adevăr, matca nu 
se zărea nicăieri. Nu era acolo. Dispăruse. 

Și atunci în mintea lui se făcu lumină. Pentru o clipă, deveni brusc Heyyn 
Tars, cel mai destoinic dintre quinţi, intră în modul de luptă şi acceleră 


nebunește, părând că-și împletește zborul cu coloanele complicate care 
susțineau cupola. Toate evenimentele de la venirea lor pe Noul Z i se 
înșiruiră într-o ordine logică, într-o construcţie precum aceea a unui jgheab 
care aduce apa acolo unde ai nevoie de ea. 

— Mulţumesc, Xtyn. Ai dreptate! Felul în care mori poate face ca întreaga 
ta viaţă să capete altă semnificaţie. 

Ignorând strigătele celorlalți trei, Tars apăsă hotărât pe detonatorul 
dispozitivelor nucleare. 'Tovarășii lui îl creditaseră cu şanse de a ajunge 
primul şi deci putea declanșa arma la fel ca şi ceilalți. Bila de lumină topită 
care înghiţi edificiul îi aduse lui Tars o liniște nesfârşită. 


kk 


Durere. Imensă durere. Matca ţâşni pe picioarele ei butucănoase, 
mişcându-se pe cât de repede putea. Câțiva lucrători care nu se dădură la 
timp deoparte fură striviți de goana ei impetuoasă către ieşirea din noul 
edificiu. Venise aici doar de puţină vreme, pentru a verifica dacă lucrătorii 
ei construiseră un edificiu mai frumos, așa cum îi transmiseseră prin 
feromoni. Când ajunse afară, aproape că fu luată pe sus de suflul unei 
explozii gigantice. Nu la mare depărtare, un nor uriaș de fum și praf se 
ridica deasupra pădurii. 

Nu era nevoie să ghicească unde se petrecuse catastrofa aceea. Curenţii 
de aer îi aduceau din toate părţile vestea morţii a zeci de mii de lucrători şi 
tânguielile celor răniți. Oamenii distruseseră celălalt edificiu. 

Zăbovi o clipă cu toate simțurile ei complicate îndreptate spre locul 
acela. Paradoxal, după ce durerea trecuse, nu simţea decât o mare ușurare. 
Fără să ştie de ce, se simţea de parcă pericolul reprezentat de oameni ar fi 
trecut, de parcă ar fi putut din nou să spere. Se întoarse către lucrătorii din 
jurul ei. Făcându-i altă casă, copiii o salvaseră şi ei păreau să ştie lucrul 
ăsta. Îi transmiteau acum că aveau să-i construiască multe edificii, aşa încât 
dușmanul să nu știe niciodată unde e. Aveau să-i facă case frumoase unde să 
o aștepte cu daruri. lar ea avea să fie unica, regina lor. Și va putea zăbovi 
oricând şi oricât, oriunde. 


— Ahile credea că nu va putea prinde broasca fiindcă trebuia să parcurgă 
o infinitate de paşi până la ea. Cam în același fel ne spui astăzi că nu vom 
putea niciodată să-l înțelegem pe Dumnezeu, fiindcă indiferent cât de mult 
vom fi învăţat, va mai exista o fărâmă de adevăr de devoalat. Nu e asta 
suprema ironie a existenţei tale? 

— Cum poţi să spui aşa ceva? 

— Exact în același fel în care tu îi acuzai pe grecii lui Ahile că au închis 
timpul într-un cerc. 


Faţa lui Ballen trăda o surescitare extremă. Deşi fregata trimisă de Xtyn 
ca dar şi răscumpărare pentru Oksana şi Marii păruse destul de încăpătoare, 
după ce încărcaseră calculatorul în ea, constataseră că nu mai aveau spațiu 
aproape deloc. De aceea tânărul se strecurase cu greu în fotoliul de pilotaj, 
lăsându-l pe Negal să se chinuie pe un scaun improvizat din două surse 
energetice în fața unei console de comandă. 

— O să fie destul de dur, prietene, îi strigă Ballen. Încearcă măcar să pui 
ceva moale pe spătar, altfel o să-ţi rupi spinarea. 

— Nu-ţi fa tu griji, ripostă Negal, care se gândea însă cu groază că 
acceleraţia decolării îl va strivi preţ de aproape un minut de metalul dur al 
carcaselor surselor energetice. 

Ca și cum își prevenise prietenul doar din complezenţă, Ballen iniţie 
decolarea chiar înainte ca Negal să-și fi terminat de zis cuvintele. Nava 
scârțâi sinistru şi se desprinse cu greu de sol, accelerând însă încet dar sigur. 
Negal simţi un junghi în spate, care crescu precum un cancer. Coastele 
începură să-l doară atât de tare, încât simţi că le poate descrie forma. La 
capătul unui minut de accelerație aproape că nu mai putea respira. 
Imponderabilitatea veni însă ca o imensă ușurare, iar tânărul lăsă să scape 
un oftat prelung. 

— A fost mai rău decât mă aşteptam, se tângui Negal. În orice caz, îmi 
place cum ai adus-o pe orbită. Parcă ai fi pilot din fragedă pruncie. Hai vino 
ȘI... 

Negal se întrerupse fiindcă faţa lui Ballen, care se ițise de după o unitate 
gigantică de memorie, trăda o emoție extremă. 

— Ce e? Ce s-a întâmplat? 

— Nava... bâigui Ballen. Imediat după ce s-a desprins de sol, a mers pe un 
fel de pilot automat. S-a plasat singură pe orbită. Eu nu am reuşit să fac 
nimic. 


Cei doi tineri tăcură, ascultând încordat. Se auzeau numai zgomotele 
instalaţiilor de răcire ale calculatorului lor şi zumzetul difuz prezent 
continuu în orice navă spaţială. Nimic nu părea să-i amenințe. 

— Poate că aşa o fi noua procedură. Poate că intră imediat pe pilot 
automat... 

— Nu era pilotul automat, protestă Ballen. Am încercat să-l cuplez și 
comanda mi-a fost anulată. Era ca şi cum nava asta aştepta să ne ridicăm pe 
orbită pentru ca să ne ia prizonieri. 

— Vorbești prostii, încercă Negal să-l liniştească. 

— Serios? Atunci încearcă tu să o faci să se miște! Eu nu am reușit. 

Ca şi cum o voință dincolo de puterea lor de control ar fi supravegheat 
întreaga scenă, chiar în faţa lui Negal, se lumină un ecran. Era unul dintre 
monitoarele originale ale navei și de aceea cei doi priviră spre lumina lui 
blândă cu oarece teamă. După câteva secunde care li se părură ani, pe ecran 
apăru un tânăr înveșmântat într-o mantie care părea să fi mucegăit. Avea 
pomeţii înalți şi obrajii supţi, iar ochii păreau să îi trădeze o tristețe de o 
intensitate aproape neomenească. 

Sunt Xtyn, şi dacă planul meu nu e greșit, ar trebui să mă adresez 
clonelor Negal și Ballen, cele care încearcă să creeze o mașină gânditoare, 
care să le servească drept Dumnezeu și conducător deopotrivă. 

Am ştiut dintotdeauna unde sunteţi. Fuga jalnică a lui Johansson, planul 
lui străveziu şi primitiv de a-l clona pe Sfântul Augustin cel Nou nu m-au 
păcălit nici măcar o clipă. Ar fi fost de ajuns ca Alaana sau eu să fi trimis 
un singur semn Oksanei și ea ar fi rezolvat într-o clipă problema pe care o 
reprezentați. 

N-am făcut însă asta. S-ar putea crede că judecata mi-a fost orbită de 
relaţia genetică directă care există între noi. În fond, Negal, eu şi tatăl tău 
împărtăşeam aceeași zestre genetică. E destul de mult încât să te pot 
considera într-un fel şi fiul meu. E adevărat că tatăl tău era o clonă directă 
a Sfântului Augustin cel Nou, în timp ce eu n-am fost decât kyrallianul cu 
structura genetică cea mai apropiată de a sa. Chiar şi așa însă, faptul că în 
mine s-au trezit amintirile originalului după care fusese clonat tatăl tău mă 
face să mă gândesc că, dacă te-aș fi cunoscut, aș fi simţit un fel aparte de 
afecţiune pentru tine. N-a fost să fie. 

Motivul pentru care nici nu v-am deconspirat poziția şi nici nu am decis 
eu însumi eliminarea voastră este acela că eu cred în planul pe care l-ați 
pus la cale. Printre amintirile mele se regăsesc și cele ale Rimio de Vassur, 


quint imperial și prima victimă a nebuniei stârnite în Abaţie acum douăzeci 
de ani. El avea un respect deosebit pentru calculatoare, își baza multe 
dintre decizii pe ceea ce indicau ele, avea încredere în modul lor simplu și 
liniar de a gândi. Am regăsit printre amintirile lui și frustrarea pe care o 
simţea fiindcă oamenii abandonaseră cursa pentru crearea unei inteligenţe 
artificiale imediat ce calculatoarele îi ajutaseră să-și părăsească planeta 
de baştină. În felul său, Rim era un visător, iar cruţarea voastră este felul 
meu de a onora un asemenea sentiment sublim. Din câte am înţeles eu 
lumea, privind la tribul meu și absorbind personalităţile Sfântului Augustin 
cel Nou și a lui Rimio de Vassur, mă îndoiesc că veţi reuși vreodată să 
creați un Dumnezeu. Veţi fi poate fericiţii utilizatori ai unei instanţe care nu 
va greşi niciodată, care vă va duce pe cea mai sigură cale și chiar va 
străpunge bariera timpului, privind într-un viitor al consecințelor. Știu că 
lucrul ăsta s-ar putea să vă mâhnească, dar după părerea mea, încercarea 
lui Johansson de a clona un mântuitor ipotetic e infinit mai aproape de 
dumnezeire decât calea pe care aţi apucat voi. 

Dar poate că totul se va sfârși cu bine, poate că o asemenea unealtă, deși 
nu va deveni Dumnezeu, vă va lămuri cum trebuie să-l căutaţi, sau poate că 
va reuși prin mimetism să îndeplinească toate funcţiile pe care le așteptați 
de la un Dumnezeu. Pentru asta însă aveţi nevoie ca ea să fi învăţat cam tot 
ce e de știut despre noi, despre istoria noastră, despre felul nostru de a fi, 
despre ştiinţa noastră... 

Dacă veţi căuta într-un compartiment din spatele scaunului de pilotaj, 
veţi găsi câteva sute de memodiscuri pe care quinţii mei, sărmanii și jertfiţii 
mei quinţi, mi le-au adus din ruinele Klemplantului. Vă puteți hrăni bestia 
neînsufleţită cu informaţiile de pe ele. Asta e tot ce-am putut să fac şi sper 
ca, odată ce va fi înghiţit tot ceea ce a făcut vreodată omul, mașinăria 
voastră să fie în stare să ne înțeleagă şi să ne judece drept. 

E însă și altceva pe memodiscurile acelea, o concepţie cu adevărat 
extraordinară, una care spune că genul de Dumnezeu pe care-l căutaţi voi 
ar trebui să fie o conștiință neumană, impregnată profund cu valorile 
umanităţii. Dacă veţi sesiza calea spre un asemenea Dumnezeu, întreg 
universul vă va fi recunoscător și poate că mă veţi face să mă fi înşelat 
când nu v-am acordat cine ştie ce șanse. 

Cei doi tineri se priviră unul pe altul în tăcere o bună bucată de vreme, 
până când Ballen plecă surescitat spre cabina de pilotaj. De acolo se auzi 


clichetul delicat al deschiderii unei încuietori, urmat de un strigăt de 
izbândă. 

— Sunt aici! Să fiu al naibii! Chiar ne-a dat! Dar de unde a știut? 

Negal își punea deja întrebarea asta încă din timpul mesajului pe care li-l 
trimesese Xtyn. Discutaseră ani buni despre parametrii de comparaţie de 
care avea nevoie calculatorul lor pentru a lua deciziile pe care le aşteptau ei. 
În intimitatea adăpostului lor subteran, Negal și Ballen trebuiseră să accepte 
că principalul motor al construirii calculatorului aceluia fusese vrajba cu 
Johansson. Pomiseră de la o idee nebuloasă, dar devenise clar destul de 
curând că nu vor putea niciodată să ofere calculatorului lor acea masă 
critică de informaţie dincolo de care el să poată să-și clădească scheme 
abstracte de gândire. O bucată de vreme, speraseră că va putea învăţa, că 
vor putea spiona programele de știri și istorie ale rețelelor planetare de 
informaţii, dar precaritatea poziţiei lor militare făcea ca perspectiva aceea să 
fi fost extrem de îndepărtată. 

Continuaseră totuşi să-și construiască zeul de metal fiindcă doreau să i se 
opună lui Johansson, fiindcă voiau să fie altfel. 

Ocazia pe care le-o dădea Xtyn era nesperată. Negal apăsă un buton și, 
imediat, ecranele din jurul său se luminară. Gâfâind în încercarea de a căra 
cât mai multe memodiscuri, Ballen i se alătură chircindu-se în stânga lui. 

— Rulăm acum testul? 

— Mi-e frică. 

— Nu cred că frică e cuvântul cel mai potrivit. Eşti doar emoţionat... Dar 
nu are de ce să nu meargă, zise Negal încrezător. 

Terminaseră de construit calculatorul cu multe luni în urmă și Ballen 
alcătuise pentru el un test dur: trebuia să facă un șir de adunări simple, într- 
o buclă, timp de două ore. Pe Eck însă anomaliile magnetice împiedicaseră 
constant calculatorul să funcţioneze în parametri atâta vreme. Scopul pentru 
care-l testau acum pe orbită era tocmai acela de a vedea dacă numai 
condiţiile specifice planetei îl împiedicau să funcţioneze sau era vorba de o 
defecțiune ascunsă. 

Negal apăsă tasta de confirmare şi maşinăria începu să zumzăie. În 
primele minute priviră încordaţi ecranul în căutarea unui mesaj de eroare 
care nu veni însă, făcându-i să se relaxeze încet, încet. 

Lui Negal nu-i ieşea însă din minte mesajul lui Xtyn. 

— Ce crezi că a vrut să spună cu conştiinţa aceea? îşi întrebă el tovarășul. 


— Ce mai contează? Merge de aproape o oră și jumătate și nu a dat nici o 
eroare. Este oricum un record. Va fi o joacă de copil de acum să-l învăţăm 
cum trebuie absorbite informaţiile acelea, plescăi satisfăcut Ballen, care se 
juca neglijent cu un memodisc. 

— Şi crezi că în felul ăsta îl vom putea învăţa să deslușească esența 
greşelilor noastre, să ne călăuzească? 

— Sunt absolut convins, rosti sigur pe el Ballen. Ştii bine că am avut 
discuţia asta. Tu îți doreşti un Dumnezeu, eu aştept să-mi fie un prieten 
infinit mai deştept decât mine. Atât și nimic mai mult. 

Negal își privi prietenul cu ochi strălucitori. 

— Dar ai fi vreodată capabil să îi desconsideri sfaturile? 

— Nu. L.-aş asculta întotdeauna... 

— Şi dacă aţi avea împreună de soluţionat o problemă căreia oamenii nu i- 
au dat niciodată de capăt, o ameninţare nemaivăzută sau o situaţie în care, 
invariabil, pe tot parcursul istoriei, omul a greşit? Sunteţi condamnaţi la a 
repeta mereu aceeași greşeală. 

— N-are cum să fie o eroare prea mare, de vreme ce omenirea a făcut-o 
mereu și nu a dispărut. Ar fi o chestiune minoră, o eroare neglijabilă. 

Negal clătină din cap. Atâta vreme cât întreg proiectul lor se legănase 
undeva în zona în care dorințele se întâlneau cu neputința, găsise 
întotdeauna energia de a nu-l contrazice pe Ballen până la capăt. Acum însă, 
pus în faţa acelei maşinării cu un potenţial excepțional, începea să resimtă o 
responsabilitate de tip nou. 

— Și dacă am putea obţine mai mult? 

— Mai mult? Ce vrei mai mult decât o instanță capabilă să ia hotărâri 
bazându-se pe o experienţă de milenii? 

— Nu ştiu de ce mi se pare că pe calea asta am obţine mai degrabă un 
judecător plafonat decât o instanţă infailibilă. Ar trebui să poată învăţa, ar 
trebui să aibă opinii... Are nevoie de mult mai multe lucruri decât 
informaţii. Nu trebuie să ne considere infailibili. 

— Şi ce altceva i-am putea da noi? întrebă exasperat Ballen. Adolescenţa 
petrecută pe Vechea Terra, în magazinul lui Alaric, fusese pentru Negal un 
şir nesfârșit de lecturi. Înţelesese încleştarea colosală care se dăduse între 
Abaţie, clone şi Imperiu. Deşi la o vârstă fragedă, desluşise și esenţa 
mercantilă a Abației, setea ei de putere, îndată ce reuşise să separe dogmele 
şi aparențele de ceea ce întreprindea zilnic Ordinul augustinian. Nimic nu-i 
rămăsese însă mai clar în minte decât crezul Abaţilor, care spuneau că 


menirea lor era aceea de a-și apăra Dumnezeul când el îşi va fi atins 
nemărginirea. Negal nu se îndoia că, dacă Dumnezeul Abației existase 
vreodată, el îşi atinsese nemărginirea cu mult înainte ca el să se fi născut. 
Universul în care omul putea crea viață din nimic, se putea recrea pe sine 
devenind aproape nemuritor, în care unea instantaneu puncte ale spaţiului 
aflate la ani lumină depărtare nu semăna deloc cu acela în care oamenii îl 
vedeau pe Dumnezeu într-un tufiş în flăcări şi-i citeau cuvântul dăltuit în 
piatră. 

Era acum copleșit de înțelegerea profundă a faptului că, dacă ar fi hrănit 
calculatorul, cel mai puternic pe care-l crease omul vreodată, cu întreaga 
istorie a omenirii, ar fi obținut un Dumnezeu finit, unul sortit să-și atingă 
foarte repede nemărginirea, dacă nu cumva avea să se nască saturând doar 
un spaţiu mic, prea mic pentru timpul pe care-l trăiau. 

— Nu o să facem aşa, prietene! Memodiscurile acelea nu ne sunt de nici 
un folos. 

Ballen îl privi surprins, uitând să-şi închidă gura. 

— Ce vrei să spui? 

— Că-l vom învăţa noi tot ceea ce trebuie să știe, așa cum ne-am gândit 
încă de la început. Cred că asta a vrut Xtyn să ne spună. 

— Și ce să-l învăţăm noi? Suntem doi tineri care ne-am petrecut ultimii 
ani într-o gaură săpată în pământ. 

— Binele, răul, iubirea, dreptatea pot sălășlui adesea şi în asemenea hrube. 
Dar ai dreptate, dacă i-am da conștiința noastră, ea va fi una care doar cu 
greu va putea fi percepută ca umană de restul contemporanilor noștri. 
Rămâne deci să vedem care sunt valorile umanităţii, să le deprindem noi și 
apoi să i le servim drept legi absolute. 

— Şi cum am putea face asta? se miră Ballen. 

Ochii lui Negal se opriră semnificativ asupra memodiscurilor. Înţelegând 
imediat ce sugera prietenul său, Ballen începu să clatine din cap, mai întâi 
mai încet şi apoi cu din ce în ce mai multă hotărâre. 

— Ne-ar lua ani, zeci de ani să parcurgem toate memodiscurile şi nu 
putem fi siguri că vom înţelege... 

— Timp avem. Nu ne prea grăbim nicăieri. Nici noi, nici cei de pe planetă. 
Cât despre ceea ce vom înțelege din istoria noastră, ei bine, de ce să ne 
învinovăţim noi înainte de a fi eşuat? Poate că istoria e de neînțeles fără ca 
noi să avem vreo vină... 

Zâmbind, Negal îşi făcu loc pe lângă Ballen. 


— La coborâre stai tu aici. Pe mine mă doare fiecare oscior. 


— Eşti obsedat de începuturi. De ce mă tot întrebi? 
— Ca să știu din ce direcţie va veni sfârşitul. 


Xtyn îl privea pe Rimio de Vassur, ştiind că, de fapt, toate detaliile care 
compuneau chipul aspru al quintului imperial făceau parte dintr-o imagine 
pe care o căpătase prin cea de-a Doua Însămânţare. Atunci, infecția cu 
viruşii din Alambic trezise în el amintirile lui Augustin Bloose și pe cele ale 
lui Rimio de Vassur, care îşi dăduse și el sufletul pe piatra rituală a Abației. 

— De ce eşti atât de convins că tocmai eu ştiu totul? întrebă quintul. I-ai 
gonit din mintea ta pe ceilalți doi, alungând astfel o înţelegere cum eu nu-ţi 
pot oferi. 

— E adevărat, a fost o decizie riscantă. Simt însă că, dacă sfârşitul poate fi 
prevăzut, atunci tu eşti singurul în stare să o facă, zise Xtyn cu încordare. 

— Toată şarada asta, toată închipuirea în care ne aflăm... Quintul se opri. 
Eu nu exist cu adevărat. Dacă există un răspuns, atunci el se află în mintea 
ta şi nu într-a mea. Alungându-i pe cei doi Augustin te-ai condamnat la a 
avea o viziune ciudată asupra evenimentelor. 

— Explică-mi, îl încurajă Xtyn. 

— Întregul conflict al Abației este unul pornit pe fundamente religioase. 
Cum crezi că, în lipsa informaţiilor celor doi, putem noi elucida asemenea 
mistere? Nici eu și nici tu nu ne simțim aproape de religie. 

Xtyn nu îi răspunse imediat. Se gândise şi el la asta, dar nu putea nega că, 
deşi încercase să-i crediteze pe cei doi cu puterea de a face lumină asupra a 
ceea ce avea să se întâmple, gândirea lor era în chip evident strâmbă, 
neîncăpătoare. Fusese limpede că Sfântul Augustin, episcopul din Hippona, 
nu reușea să accepte principiul străin cu care se confruntau. Credinţa lui în 
Dumnezeu era o cale mult prea fragilă. Sfântul Augustin cel Nou eșuase 
deja o dată, iar ultima discuţie cu el îi arătase că nici acum nu avea scânteia 
unei înţelegeri superioare. Quintul nu fusese tocmai o opţiune, ci mai 
degrabă o ultimă speranţă. 

— Dar tu știi cum a început totul... 

— Da, dar ce importanţă poate să aibă? Am eșuat în misiunea mea și am 
trădat încrederea Împăratului. De acolo a pornit un tăvălug care a schimbat 
galaxia și a sfârşit prin a-i omorî și pe ceilalți tovarăşi ai mei. 


Xtyn lăsă reproşul celuilalt să treacă prin el. Decizia de a-i sacrifica pe 
quinţi nu fusese una ușoară, iar încurajarea lui Tars de a îmbrățişa o 
perspectivă aproape creștină asupra vieţii nu era un lucru cu care să se 
mândrească. Pe Noul Z se puseseră însă bazele apariţiei unei altfel de rase 
inteligente, una cu care omul să se confrunte pentru a crește odată cu ea. 

— Trebuie să fie ceva în amintirile tale care să te fi uimit însă, un amănunt 
pe care să îl putem folosi... 

— Mintea mea nu e nici pe departe la fel de sofisticată ca a celor doi 
Augustin. N'Gai Loon insista mereu să privim viaţa ca și cum ne-am 
deplasa în lungul unui lanţ al faptelor. Asimilăm cunoștințe, amănunte, ne 
îndeplinim misiunile şi apoi eliminăm tot ceea ce nu e strict necesar, așa 
cum o planetă se mişcă în lungul orbitei sale. 

— Nu se poate însă să nu ai nici o părere, să nu ai întrebările tale. 

Fu rândul quintului să tacă. Xtyn îl privi cum își frământă mâinile, dădu 
să-i spună ceva, dar se opri de frică să nu îl tulbure. 

— Când am plecat spre Abaţie, Kasser mi-a spus să nu supralicitez 
importanța credinţei călugărilor augustinieni, dar nici să nu o ignor cu 
desăvârşire. Am încercat să-i dau ascultare. Era simplu să nu-ţi faci o părere 
prea bună despre ei şi infinit mai complicat să găseşti un sens în fluviul de 
dogme pe care îl aruncau asupra oricărui străin. Am încercat o vreme să-i 
bat cu propriile lor arme, să memorez ceea ce nu pot înțelege. Era timpul în 
care credeam în onestitatea Abatelui, în care eram aproape convins că voi 
putea accede la funcţia lui pe căi naturale, ca să-i pot apoi afla secretele. 
Indiferent cât de mult m-am străduit însă, religia nu m-a ajutat să înţeleg 
absolut nimic. Îmi este imposibil să pricep cum, prin rugăciune și printr-o 
pioșenie pe care eu am perceput-o doar ca pe o farsă pentru străinii 
indiscreți, Ordinul augustinian reușea să le facă pe clonele de pe Lumile 
Agricole să urmeze orbește religia cercului. Dacă mi-aş fi dat seama la timp 
că incapacitatea mea de a vedea esența Abației nu-mi va permite niciodată 
să ajung Staroste, poate că destinul meu şi, implicit, a sute de miliarde de 
oameni din galaxie, ar fi fost altul. Într-un fel sau în altul, tot ceea ce e legat 
de Alambic îmi scapă. Nici acum nu sunt în stare să înţeleg cum se face că 
pe bolovanul acela se întâmplă asemenea miracole. Deşi dacă stau și mă 
gândesc bine... 

— Zi, îl încurajă Xtyn. 

— Mai e ceva la fel de straniu. Perpetuarea asta a memoriilor pare să nu 
fie legată strict de Alambic. 


— Acum chiar că nu înţeleg, zise Xtyn care simţea însă că quintul era pe 
cale să-i transmită ceva extrem de important. 

— Abaţii spuneau că, pentru a obţine viruși cu care să însămânţeze o lume, 
aveau nevoie de o jertfă, de un mesia. A Doua Însămânţare ne-a arătat însă 
că transmiterea memoriilor nu e neapărat legată de Alambic. Într-un fel sau 
în altul, toate clonele Abației şi-au recăpătat amintirile de pe vremea când 
făceau parte din corpul celor O Mie de Voluntari. De ce a fost posibil acest 
lucru în lipsa Alambicului? 

— Nu ştiu, spune-mi tu! 

— 'Ţi-am mai zis că nu pot emite o părere în domeniul religiei. Pentru 
mine e limpede că anumite lucruri se întâmplau pur și simplu fiindcă 
oamenii aceia credeau în ele. 

Xtyn era dezamăgit. Deşi sentimentul că e în pragul unei înțelegeri 
profunde nu îl părăsise, cele spuse de quint erau total nefolositoare. Avea 
dreptate când spunea că memoriile celor O Mie de Voluntari trebuiau să 
aibă şi o altă legătură cu Abația în afara faptului că clonele lor fuseseră 
realizate plecându-se de la firele de păr strânse de Augustin Bloose. 

Xtyn căutase adesea în el însuși un loc prin care să poată pătrunde spre 
memoriile părinţilor şi strămoșilor săi. În cei trei ani în care fusese şi 
Augustin Bloose încercase să găsească calea prin care omul acela de pe 
Vechea Terra irupsese spre conştiinţa lui. Se întrebase unde anume fuseseră 
stocate amintirile lui, care fuseseră apoi eliberate de viruşii celei de-a Doua 
însămânţări cu care îl blestemase Abatele. Nu găsise însă niciodată nimic şi 
se convinsese că nici nu avea cum, de vreme ce în el exista și memoria lui 
Rimio de Vassur, cu care nu se înrudea. Într-un fel sau în altul, viruşii aceia 
purtau în ei memoriile și nu eliberau din străfunduri inaccesibile conștiinței. 

— Şi dacă memoriile tale au fost stocate în viruși? îl întrebă Xtyn pe Rim. 

— Ți-am spus că așa ceva nu se poate. Asta ar însemna ca toți voluntarii 
să-și fi dat duhul pe Alambic, ceea ce știm că nu e cazul. 

Quintul oftă adânc şi căută apoi privirea celuilalt. 

— Dar nu numai asta s-a întâmplat în Abaţie. Mi-ar fi fost simplu să aleg 
calea religiei dacă aş fi fost cu adevărat convins că ea domină tot ceea ce se 
întâmpla acolo. Ceea ce am păţit însă cu Maria... 

Xtyn sondase amintirile acelea de multe ori. Quintul căzuse răpus de o 
ființă căreia doar cu greu i te puteai împotrivi. Simţise în amintirile lui 
fascinația pe care soldatul rece și calculat o simţise față de femeia completă 
care părea să fi fost Maria. Ştia că Vassur percepuse încă din primul 


moment natura duală a femeii: putea fi înger și târfă, războinic și martir, se 
putea topi la pieptul lui, scâncind după ajutor, dar era și o prezenţă pe care 
te puteai bizui, era când strălucitor de inteligentă, când năucitor de 
inocentă... Vassur simţise cu mult înainte de a muri că în personajul acela 
erau de fapt doi oameni dar, în loc să se întrebe cum se poate așa ceva, el se 
lăsase sedus de coabitarea aceea. Îi plăcuse atât de mult încât îşi pierduse 
cel mai important reflex al unei fiinţe ca el, abandonase scepticismul și, în 
loc să demaşte înșelătoria, ajunsese să fie jertfit de cele care îl 
manipulaseră. 

Xtyn ştia că sentimentele pe care i le treziseră Mariile quintului nu 
puteau fi comparate în nici un fel cu ceea ce simţea el pentru Zerri. Vassur 
se lăsase dominat, explorase personalitatea a ceea ce credea el că e cea mai 
fascinantă femeie din câte văzuse. Admiraţia lui nu conţinea aproape nimic 
erotic ci era o perpetuă muncă de căutare, de adunare a unor detalii mereu 
noi, indiferent cât de mult le-ar fi privit în adâncimea lor. Zerri era în 
schimb un ţel, ea fusese întotdeauna o cauză, iar Xtyn trebuise să se lupte 
pentru a o atinge, dând din el, jertfindu-se pe sine, pentru a-și putea croi 
drum spre ea. Asta nu însemna însă că nu-l înţelegea pe Vassur. Tristeţea cu 
care murise quintul era o stâncă mare şi vânătă care bloca intrarea în 
castelul minţii sale, lăsând doar o mică crăpătură prin care quintul se 
strecura din când în când. 

Xtyn se întreba dacă şi dragostea lui pentru Zerri avea o explicaţie la fel 
de brutală ca aceea a iubirii lui Rim. Încă de când tremura pentru soarta 
fetei, se întrebase ce anume îl face să iubească ceea ce toţi respingeau și de 
unde izvorăşte dorinţa lui de a proteja ceva ce, în condiţiile aspre de pe 
Kyrall, putea să reprezinte propria moarte. Alaana îi spusese odată că el și 
Zerri formau un întreg. Poate că și Mariile formau o asemenea unitate 
perfectă. Şi atunci unde îl situa pe el lucrul ăsta în raport cu Rim? Erau 
diferite iubirile acelea și aveau totuşi un punct comun. Pe amândoi îi iubea 
Alaana. Îşi puse în minte să o întrebe despre ceea ce-l unea cu quintul. 

— Şi dacă ar fi totuşi să-mi dai o explicaţie, oricare... 

— Ştii bine că nu am decât una, una care contrazice însă toate faptele şi 
care, prin nebunia ei, ne poate arunca în haos. 

— Asta e lupta mea, soldatule! Îmi voi purta singur bătăliile, tu spune-mi 
doar la ce te gândeşti. 

— Instrucţia de quint include și o încredere oarbă în capacitatea de a 
explica tot ceea ce ni se întâmplă. Dacă ar fi să o urmez, ar trebui să spun 


că, într-un fel pe care nu-l pot descrie exact acum, Alambicul analizează 
structura anatomică a creierului celor care mor pe el, celulă cu celulă, și 
transcrie informaţiile în viruşi. Aceştia, odată pătrunși în corpul unei gazde, 
produc o restructurare cerebrală la nivelul neuronilor și a celulelor, care 
conferă impresia că omul respectiv a trăit mai multe vieţi. Nu e nimic 
magic. Nu e nimic de neînțeles. 

— Şi pe Lumile Agricole? 

— Se petrecea acelaşi lucru. Viruşii Primei Însămânţări, aceia care făceau 
mințile clonelor să devină permeabile pentru religia cercului, nu erau decât 
mijlocul prin care în capetele lor se crea un vid imens care, în lipsa 
informaţiilor, era umplut de credință. Știu bine cum se întâmplă lucrul ăsta, 
fiindcă un proces similar are loc atunci când ne formăm noi. Atâta doar că 
mintea unui quint este umplută cu onoare, disciplină şi ştiinţa de a lupta. E 
limpede însă că explicaţia mea nu e de ajuns... 

— De ce spui asta? 

— Fiindcă dacă ar fi aşa, Alambicul trebuie să fi avut acces și la structurile 
neuronale ale celor O Mie de Voluntari. Nu văd nici o cale prin care ar fi 
putut face asta. Amintirile amicului Bloose erau extrem de precise: tovarășii 
lui muriseră într-o explozie atomică, provocată de un atac al celor pe care 
doreau să-i distrugă. 

— Asta numai dacă... 

— Știu ce vrei să spui, zâmbi Vassur. M-am gândit și eu la asta. La urma 
urmei cum poţi absorbi atâta informaţie deodată? Poate că Alambicul plutea 
acolo, pe vapor, şi i-a radiografiat pe toţi. Poate că întreaga explozie nu a 
fost decât modul Alambicului de a le destructura creierul pentru a copia 
apoi informaţiile. 

— Așa e, zise cu însuflețire Xtyn. E perfect posibil. 

— Nu chiar, zise Rim. Vezi tu, problema cu felul ăsta de cunoaștere e că 
are regulile ei stricte, pe care nu le poţi eluda. Primul motiv pentru care 
lucrurile nu s-au putut petrece așa este că, din miezul unei explozii capabile 
să vaporizeze un vas ca acela al Voluntarilor, nu poate scăpa întreg nici 
măcar un monolit de piatră precum Alambicul. Şi chiar dacă ar fi așa, ştim 
din amintirile lui Augustin Bloose că Zuul i-a dat Alambicul cu mult după 
ce Voluntarii muriseră. Vezi, de aceea îți spuneam că explicaţia mea nu stă 
defel în picioare. 

Xtyn nu-l mai asculta însă. Pentru el totul căpătase sens. Se ridică de pe 
lespedea lui și începu să sară bucuros într-un picior. 


— Ce s-a întâmplat? 

— Explicaţia ta nu e chiar atât de imposibilă precum pare, zise tânărul 
gâfâind. Ce simplu era! Cât de orbiți am fost de dogme și de credinţa lor! 
Ce ironie a trăit Abația: să se teamă atâtea generații tocmai de artefactul 
care o făcea să existe. Cât despre rezistența la o explozie atomică, îmi 
amintesc de o legendă care spunea că Alambicul a fost găsit intact în 
craterul format pe locul Abației. 

— E rândul meu să nu mai înţeleg nimic. 

Xtyn îi povesti atunci ce aflase din mintea lui Tars înainte ca acesta să 
moară. Pătrunsese pe nesimţite între gândurile vlăguite ale quintului şi 
aflase povestea lui Zuul, care le vorbise foştilor tovarăși ai lui Vassur despre 
mintea aceea imensă din care se împărtășea de fiecare dată când își schimba 
corpul. Xtyn îl lăsă pe quint să afle cum Zuul era tocmai creaţia unei entităţi 
capabile să opereze la nivel atomic, să asambleze fiinţe vii manipulând cele 
mai mici cărămizi ale materiei. Zuul nu avea cum să-l fi precedat pe cel 
capabil de asemenea performanţe, fiindcă era o creaţie a lui, la fel cum și 
zeţii fuseseră asamblaţi pentru a-i seduce pe oameni. Explicaţia lui Rim 
trebuia aprofundată, dar era prima punte pe care o întrevăzuse vreodată 
Xtyn între toate evenimentele care i se învălmășiseră în minte. 

— Vrei să spui că Alambicul a existat dintotdeauna? întrebă Rim zâmbind. 
Are vreo noimă explicația mea? 

— Mai multă decât ţi-ai putea închipui. 

Cei doi se priviră în tăcere. Știau amândoi ce înseamnă consensul acela. 

— Acum nu mai ai nevoie de mine, zise simplu Rim. 

— Aşa e, încuviință Xtyn. Cum îţi spuneam, bătălia asta e una pe care va 
trebui să o port singur. 

— E un război pe care eu am fost prea slab ca să-l duc, încuviință Rim. Te 
invidiez pentru ocazia asta minunată de a izbândi de prima dată acolo unde 
eu am eşuat de două ori. 

— Vorbeşti în dodii, se încruntă Xtyn. 

— E vorba despre Zerri, nu-i așa? Înlănţuirea asta în urma căreia vei 
rămâne singur în castelul minţii tale nu are defel rolul de a elucida ce s-a 
întâmplat odată cu debarcarea mea în Abaţie. Răspunsul pe care l-am găsit 
adineaori se afla dintotdeauna în mintea ta. Alungându-ne pe noi, nu faci 
însă decât să te purifici pentru ea. Și de aceea te invidiez. 

Xtyn tremură, străfulgerat de un frison. Nu putea să nu-i dea dreptate 
quintului, deşi partea în care îl acuzase că dezlegase demult misterul 


Alambicului era doar expresia unei frustrări rușinoase pentru un quint. 

— N'Gai Loon nu te-a format prea bine. Eşti orgolios, zâmbi Xtyn. 

— Şi orgolios şi nepriceput... Am avut-o şi pe Maria şi pe Alaana și m-am 
ales cu un simulacru de conștiință închisă într-un colț al minţii unui băiat 
kyrallian. Știi ce ai de făcut, nu-i așa? 

Xtyn realiză atunci că tot ceea ce reprezenta quintul era mult prea 
înrădăcinat în întreaga lui ființă pentru ca despărțirea să se producă printr- 
un act de voinţă, așa cum îi concediase pe cei doi Augustin. Când văzu lama 
extinsă a quintului care-l aştepta într-o gardă perfectă, realiză că era posibil 
ca purificarea lui în drum spre Zerri să-l afecteze și fizic, că se putea să nu 
se mai mişte cu iuţeala unui quint. Îi trebui însă o singură clipire pentru a 
rezolva problema aceea şi în faţa lui apărură cele șapte pumnale rituale cu 
care se apărau preoţii tribului Omenori. 

După primele două atacuri, Xtyn îşi dădu seama că quintul îl onora luând 
lupta în serios. Recuperase metodic aproape o treime din distanța care-i 
separa, ferindu-se de cuţitele care încercau să îi bareze calea. Vassur nu 
avea atuul obişnuit al quinţilor fiindcă Xtyn se putea mișca şi gândi la fel de 
repede, dar ştiinţa soldatului imperial de a mânui sabia era superioară 
îndemânării tânărului kyrallian în lupta cu cuţitele. 

Xtyn se întrebă ce s-ar fi întâmplat dacă ar fi ajuns la o lungime de lamă 
de Rim, care continuă să înainteze cu paşi calculaţi. Se concentră mai mult 
asupra pumnalelor, dar acestea ricoșau matematic din garda perfectă a 
quintului. Încercă un atac din spate, dar soldatul identifică imediat breșa de 
pe direcţia de înaintare şi făcu un salt elastic printre cele două pumnale care 
rămăseseră să-i bareze calea spre Xtyn. Mai avea doar puţin şi avea să-l 
ajungă. 

Tânărul ştia că tot ceea ce se întâmplă era doar o viziune, că existenţa lui 
fizică nu era defel amenințată, dar era conştient că asta nu ştirbea cu nimic 
intensitatea luptei. Se întrebă ce-ar fi putut însemna o izbândă a quintului şi 
realiză că minţile lor, sculptate cam în acelaşi fel de Alaana, erau atât de 
asemănătoare încânt Vassur ar fi putut foarte simplu să ia el controlul. Și ce 
s-ar fi întâmplat atunci? Xtyn nu știa. 

Tânărul începu să dea înapoi, dar quintul îi învățase deja toate rutinele de 
atac şi le respingea cu zâmbetul pe buze. Ca şi cum ar fi vrut să se joace cu 
el, quintul lovi unul din pumnale pe care-l proiectă peste altele două, 
provocând dezordine în garda lui Xtyn. Extinzându-și rapid și braţul dar şi 
lama de accun, Vassur îi sfâşie mantia shu, cruţându-l neîntâmplător însă 


pielea. Ca și cum izbânda aceea ar fi însemnat pentru el sfârşitul luptei, 
quintul imperial se opri, salută cu lama întinsă şi-i spuse: 

— Ai luptat onorabil. E momentul acum să faci ceea ce trebuie să faci. 

Gâfâind, Xtyn îl privi cu neîncredere. 

— M-ai fi putut ucide. Ai fi putu fi din nou tânăr, alături de Alaana. 

Quintul zâmbi trist. 

— Ştii bine că nu acesta va fi sfârșitul, iar eu pur și simplu nu mai pot 
suferi încă o înfrângere. 

Spunând acestea, quintul îşi duse mâna la tâmpla dreaptă într-un gest pe 
care Xtyn îl ştia ca fiind unul militar, al salutului. Abia când lama de accun 
se extinse, trecând prin craniul lui Vassur, tânărul realiză adevărata 
semnificație a mâinii ridicate. 


— Spuneai că omul nu poate evada de sub spectrul păcatului originar. 
— Nu spuneam, o demonstrăm mereu... 

— Și dacă ar exista un om mai presus de păcatul ăsta? 

— Nu se poate așa ceva. E scris în legile omenești... 

— Și dacă ar exista totuși un asemenea om? 

— Ar fi pur și neprihănit, demn să stea la dreapta Tatălui. 

— Interesant că spui asta tocmai acum. 


Arrus stătea întins pe patul din chilia sa, cu ochii închiși, faţa lividă și cu 
un firicel de sânge prelingându-i-se din urechea dreaptă. Gura îi era 
strâmbată de un rictus bizar, ca și cum înainte de a-şi pierde cunoştinţa, ar fi 
vrut să își fluture zâmbetul dispreţuitor pe care Xtyn i-l cunoștea atât de 
bine. 

Îl chemaseră imediat ce-l găsiseră pe Arrus zdrobit de peretele de stâncă. 
Un copil povestea că îl văzuse zburând şi izbindu-se cu putere de tavanul 
peșterii numai pentru a cădea apoi ca un bolovan. Puștiul susținea că 
încercase să-și proiecteze gândurile pentru a-i încetini căderea, dar forța 
minţii lui și antrenamentul precar nu reușiseră să salveze mare lucru. Chiar 
şi aşa însă, eforturile disperate ale băiatului acela cu părul cânepiu fuseseră 
probabil diferenţa dintre viaţa şi moartea lui Arrus. 

— Știţi cumva unde se ducea? își întrebă Xtyn tovarășii rotindu-și privirea 
într-un cerc larg. 


— Cred că fusese în camera aceea unde aţi dus oala cu metal lichid, zise 
dintr-o suflare băiatul, care suportă apoi cu stoicism privirea sfredelitoare a 
lui Xtyn, care conţinea reproşul mut al faptului că natura lucrului care 
fusese dus în peşteră ar fi trebuit să rămână secretă. 

— Dar cât timp s-a scurs de la...? 

— Nici o secundă, reluă băiatul cu însuflețire. Pur şi simplu a deschis uşa 
şi a fost aruncat! 

Xtyn îşi cântări opţiunile. Indiferent ce va fi fost forţa care-l lovise atât 
de amarnic pe Arrus, ea era una cu adevărat colosală. Fără a se compara cu 
puterea lui mentală, Arrus era un războinic încercat, iar a pătrunde atât de 
adânc în porţiunea ann a minţii pentru a putea altera vecinătatea imediată a 
unui kyrallian îmbrăcat cu mantia lui necesita o forță de care până și el 
trebuia să ţină seama. Xtyn mai privi o dată spre Alambic, încercând să-şi 
reprime gândurile care i se învălmășeau în minte. Chiar și copiii cei mai 
mici învăţaseră repede să se apere de un asemenea atac. A fi proiectat de pe 
picioare însemna de fapt să permiţi unei minţi străine să poruncească 
propriei conștiințe să altereze spaţiul. Și asta fiindcă era imposibil pentru 
orice kyrallian să facă pe altul să se mişte în pofida dorinţei sale. De 
zădărnicirea unei asemenea încercări se ocupa mantia shu, cu o forţă de 
neînfrânt. 

Xtyn păşi cu precauţie spre camera în care închiseseră recipientul cu 
metal lichid. După doar câţiva metri se întoarse şi o privi pe Alaana. 

— Trimite emisari la toate triburile. O să am nevoie de toţi kyrallienii. 
Roagă-i să-mi mai stea alături încă o dată. 

— Eşti sigur că ştii ce faci? 

Xtyn se înnegură și rosti cu glas cavernos: 

— Nu, nu ştiu ce fac. Ştiu doar că nu pot proceda în alt fel. 

Xtyn păşi cu luare aminte până în pragul ușii de unde zburase Arrus. 
Mantia îi fremăta fiindcă îi simţea surescitarea. Aștepta din orice moment 
un atac, dar, deşi pătrunsese cu doi paşi în cameră, nimic nu păru să-i pună 
viaţa în pericol. Se apropie de recipientul în care aduseseră accunul și scăpă 
o exclamaţie de uimire. Îi era imposibil să mai vadă luciul metalului lichid 
fiindcă deasupra acestuia se formase ceea ce părea a fi o placă de piatră. 
Atinse cu băgare de seamă suprafaţa gri, care părea a fi o porţiune din 
peretele peșterii. Privi cu luare aminte, în căutarea vreunui indiciu care să-i 
arate de unde putuse apărea o asemenea lespede. 


La început crezu că Arrus desprinsese o bucată de piatră şi acoperise 
recipientul de accun. Se uită însă mai atent și văzu că dala aceea imensă nu 
era doar un capac, ci se continua și în jos, îmbrăcând parcă recipientul 
iniţial. Căută zadarnic vreo fisură, vreo neregularitate care să-i arate cum 
fusese construită, dar nu găsi nimic. Era ca şi cum în jurul accunului se 
solidificase un bulgăre de piatră topită. Iar întreaga structură semăna izbitor 
de mult cu Alambicul. 

Cu infinite precauţii, își proiectă mintea înspre monolitul în care se 
transformase masa de accun. Simţi imediat atingerea familiară şi totuși 
străină a gândurilor lui Arrus. 

— Cine eşti? 

— Arrus. Sunt Făurar al tribului Omenori, aici pe Kyrall. De ce mă 
întrebi? 

— Fiindcă adevăratul Arrus, cel făcut din carne, zace undeva în peşteră cu 
corpul aproape zdrobit în urma unui atac, pe care eu cred că tu l-ai înfăptuit. 

— Nu-mi aduc aminte. Nu exclud însă ca dacă cineva s-ar fi dat drept 
mine însumi să fi reacționat violent. Nu-mi plac asemenea blasfemii. Omul 
e numai unul... 

— Omul? Eşti o piatră imensă. Când te-am lăsat ultima dată nu erai 
acoperit de... 

— Asta îmi aduc aminte. Cineva îmi furase mantia. Am găsit-o acum şi m- 
am îmbrăcat cu ea. 

— Te joci cu răbdarea mea și era cât pe ce să-mi ucizi prietenul. 

— Nu te cunosc, iar simplul fapt că mi te poţi adresa este fără îndoială 
interesant, dar nu te califică... 

— Spune-mi cum ai reușit să te acoperi de piatra aceea. 

— Ştiai că tot ce ne înconjoară e făcut din cărămizi mici? Ajunge doar să 
le pui într-o anumită ordine şi poţi clădi orice. Nu puteam sta fără o mantie. 
Dacă vrei, îţi fac şi ţie una. 

Xtyn realiză o fracțiune de secundă prea târziu că picioarele îi erau deja 
cuprinse de un praf care se ridicase până aproape de genunchi și care 
începuse să-l ardă. Sări din toate puterile și ateriză deasupra monolitului, la 
timp pentru a vedea cum pe locul pe care stătuse se formează o pereche de 
încălțări din rocă incandescentă. 

Pradă unei furii cum nu-şi mai amintea să fi simţit recent, își proiectă 
mintea adânc în masa de accun. O forță nevăzută încercă să-l respingă, dar 
Xtyn era prea puternic şi prea obișnuit cu genul acela de luptă ca să nu o 

învingă. Se trezi într-o viziune ciudată. Era fără îndoială castelul unei minți, 
poate acela a lui Arrus, dar nimic din fantezia care însoțea de obicei 
reprezentările de tipul acela nu părea să fie prezent. Castelele minților în 
care pătrunsese el aveau camere diferite, erau decorate mereu altfel, fiecare 
încăpere având personalitatea ei, totul într-un șuvoi irepetabil care ordona 
conținutul încăperilor și avea probabil legătură cu capacitatea de memorare. 
Acum se afla însă într-un fel de stup, o alcătuire haotică de camere cubice, 
luminate difuz prin pereţi. Camerele comunicau prin centrul fiecărei laturi 
una cu cealaltă şi era aproape imposibil să te orientezi. 

Xtyn se gândi că probabil alcătuirea aceea împiedica replica de accun a 
minţii lui Arrus să rețină ceea ce făcuse, să aibă memorie și, implicit, o 
judecată limpede, bazată pe comparaţie. Nimic din ceea ce-l înconjura nu 
semăna cu stranietatea diversă a minților în care mai fusese și de aceea se 
imagină pe el însuşi ca pe un bolovan imens ce spărgea pereţii camerelor. 
Începu să se miște frenetic în sus și în jos, într-un nor de cioburi, ca o furie 
distrugătoare care atomizează ordinea carteziană a minţii de accun. Într-un 
târziu, întreg edificiul se prăbuşi cu zgomot, năruindu-se într-un morman de 
fragmente lucitoare, din care Xtyn izbucni apoi spre lumină, ieșind biruitor 
din viziune. Se trezi așezat pe monolit, transpirat și respirând foarte greu. 
Sondă cu grijă monolitul dar nu mai simţi nici cea mai vagă urmă a 
prezenţei vreunei minţi. Distrusese replica de accun a conștiinței lui Arrus. 

leşi din cameră încercând să ignore privirile celorlalți şi hărmălaia din 
vocea ly. Vroiau să știe ce se întâmplase, cum izbândise, de ce trebuiau să se 
ferească. 

— Am distrus răul de acolo. Nu aveţi de ce să vă temeţi, dar vă rog să nu 
vă mai apropiaţi de monolitul de acolo. 

— Monolit? întrebă Alaana uimită. 

Xtyn aprobă din cap și apoi se uită din nou lung înspre Alambic. Alaana 
îi urmă privirea și-și acoperi gura într-un gest de înțelegere mută. 

— Acum mă duc să-i chem şi pe ceilalţi, aşa cum mi-ai poruncit. O să 
insist să vină cât mai repede, zise Alaana încercând şi ea să-și ascundă cât 
mai adânc adevăratele gânduri. Tu ce-ai să faci? 

— E vremea să o văd pe Zerri. Înainte de asta, aş vrea să ştiu însă cum se 
simte Arrus. 

— O să fie bine. Are mai multe oase rupte şi e încă inconştient, dar nu 
cred că-l vom pierde. 


Xtyn dădu scurt din cap, acceptând fără vorbe verdictul Alaanei, după 
care îşi strânse mantia în jurul trupului și porni hotărât către livadă. 

Mulţi dintre tovarășii lui veniseră în peşteră să vadă ce se întâmplase cu 
Arrus, așa încât doar câţiva mai participau la crearea viziunii furtunii care 
mișca livada de arbori negri. Xtyn îi privi dezaprobator pe cei care 
rămăseseră, dar realiză că tocmai aceia nu aveau nici o vină. Simţindu-i însă 
reproșul mut, membrii tribului Omenori își dublară efortul şi livada începu 
să se clatine, ca muncită de un uragan atotputernic. 

Xtyn pătrunse în viziunea randului de cristal mai înspăimântat decât își 
amintea să fi fost vreodată. Renunţase rând pe rând la amintirile Sfântului 
Augustin, la cele ale lui Augustin Bloose și apoi la cele ale lui Rimio de 
Vassur. Nici măcar nu mai era sigur dacă, în lipsa acestora din urmă, se mai 
putea mișca precum un quint. Dorinţa lui de a o vedea pe Zerri era însă 
infinit mai puternică decât frica de a se fi despărţit de cei trei. 

Așteptă câteva minute bune înainte ca fata să apară purtată de mână de 
Abate. Avea părul mai lung decât își amintea el și era îmbrăcată într-un fel 
de mantie albă care o acoperea în întregime. Cei doi se apropiară de Xtyn și 
Abatele eliberă mâna fetei doar cu puţin înainte de a ajunge lângă tânără. 
Zerri zâmbea cald, iar adâncimea ochilor ei era cel mai liniştitor lucru de 
care Xtyn își aduce aminte. 

— Iubire, suntem în sfârşit împreună. 

Ochii tânărului se umeziră. Deși Zerri părea la fel de reală și de delicată 
precum fusese în ultima lor zi petrecută împreună, viziunea avea limitele ei. 
Xtyn percepea dureros diferența dintre amintirea unei îmbrăţișări în care ea 
părea că se topeşte în corpul lui și ușoara senzație de apăsare pe piept pe 
care o avea acum. Atingerea mâinilor ei era prea catifelată, diluată până la 
lipsa concreteții și, deși îi șoptea în ureche, Xtyn nu simţea nici un curent de 
aer care să-i gâdile pielea. Încercă să-i mângâie părul şi, deşi şuviţele părură 
că-i curg lin printre degete, nu simţi nimic. Două lacrimi se scurseră pe 
obraz și-și croiră repede drum până în barbă unde se contopiră dureros. 

— Plângi, iubire. Mă iubeşti atât de mult... 

— Te iubesc cum nimeni nu a mai iubit pe Kyrall. Am avut mare nevoie 
de tine... 

— Acum mă ai, iubire, nimic nu ne mai poate despărţi. Ai renunţat la toți 
ceilalți, ai redevenit cel pe care-l iubeam. Sunt atât de fericită! 

Xtyn îşi ascunse privirea, încercând să o ia din nou în braţe, dar ochii i se 
întâlniră cu cei ai Abatelui. Corpul tânărului fu străbătut de un fior de 


gheaţă. Ştia că Radoslav trebuia să îi vorbească, dar încercă să amâne 
momentul acela. 

— Eşti atât de frumoasă, Zerri. Te-am aşteptat atât de mult. Tu mă faci să 
fiu ceea ce vreau să fiu. 

— Da, iubire. E trist că ne-am găsit mai greu, dincolo de moarte, dar chiar 
şi aşa. Lumea în care trăiesc eu acum e plină de lumină, are plăceri 
nebănuite și mai ales e liniște. Nimeni nu mă mai ameninţă. 

— N-am să te las, iubire. Voi fi mereu alături de tine. 

Xtyn rosti aceste cuvinte încercând din nou să-şi ascundă privirea. Ca și 
data trecută, ochii îi căzură pe figura severă a Abatelui care nu se mai 
mulțumi să tacă. 

— Ştii ce e rochia asta albă? întrebă tăios Radoslav. 

Xtyn încercă în mod reflex să sondeze amintirile celorlalți, dar se opri 
înainte ca mintea lui să coboare prea adânc. Nu era momentul să-i aducă la 
viaţă pe Augustini sau pe Rimio de Vassur. 

— Nu ştiu, spune-mi tu. 

— E o rochie de mireasă. Ţi-am pregătit-o special. 

— Mi-ai pregătit mie o rochie? 

— Nu fi prost! Pe ea ţi-am pregătit-o. Pe Vechea Terra acesta a fost timp 
de milenii veşmântul în care iubirile se pregăteau să rodească. 

— Ce spune, iubire? Cum adică? întrebă Zerri. 

— Omul, tinere, rosti Abatele ignorând nedumerirea fetei, îşi poate 
permite să trăiască fără un scop. Ne putem imagina, desigur, că întreaga 
noastră viaţă nu a fost decât o învolburare de atomi dominată de principiile 
entropiei. Întotdeauna am spus că e un act de trufie acela de a-mi imagina 
că există o forță care nu are nimic mai bun de făcut decât să comploteze și 
să aranjeze toate evenimentele cosmice aşa încât viața fiecăruia dintre noi 
să aibă un sens. Am crezut dintotdeauna că numai cei slabi nu pot accepta 
că nu se deosebesc cu nimic de restul structurilor care formează tot ceea ce 
ne înconjoară. Când vine vorba însă de iubirea dintre doi oameni, lucrurile 
se schimbă. Ea are întotdeauna un sens şi numai unul. 

— Ce tot spune, iubire? Nu-l înţeleg şi mi-e teamă. Mă simt de parcă... 

Fata ezită și se depărtă doi pași de Xtyn pentru a-l putea privi mai bine. 

— Nimeni nu o să ne despartă, încercă să o liniştească tânărul, dar ea se 
feri de tentativa lui molcomă de a o prinde în braţe. 

— Ba întreg universul complotează să vă despartă. Tu însuţi plângi fiindcă 
nu ai curaj să priveşti dincolo de limitele aceste viziuni imperfecte. Uită-te 


la ea! E o închipuire! Una sublimă, e adevărat, una care concentrează tot 
ceea ce ţi-ai dorit, dar care, chiar și aşa, e departe de a fi perfectă. Pe 
Sfântul Augustin, uită-te la ea! 

Ca şi cum cuvintele Abatelui l-ar fi posedat dincolo de puterea lui de a se 
împotrivi, Xtyn o privi din nou pe Zerri și trebui să recunoască faţă de el 
însuși că imaginea fetei era departe de a fi în stare să-i creeze iluzia 
prezenţei ei materiale. 

— Și care e sensul ăla de care vorbeai? De ce o iubesc pe Zerri? 

— Răspunsul la întrebarea asta nu ţi-l poți da decât tu însuţi. Eu nu pot să- 
ți spun decât de ce iubesc în general bărbaţii și femeile. Indiferent cât de 
frumoase ar fi fleacurile care înconjură de obicei o asemenea relație, dacă 
despoi orice iubire de tot ce e frivol şi neesenţial, de tot ce e spectaculos şi 
înduioşător, ajungi la esența noastră de animale, ajungi la principiul acela 
care guvernează tot ce e viu. Suntem condamnaţi să nu ne putem opune 
imboldului elementar de a ne înmulţi și de a ne extinde dincolo de 
posibilităţile noastre de a mobiliza resurse. Suntem sclavii principiului 
concurenţial care a apărut cu miliarde de ani în urmă... 

— Te înşeli. Dragostea mea pentru Zerri e mult mai mult decât dorinţa ca 
ea să-mi poarte copiii, scutură energic din cap Xtyn. 

— E foarte adevărat. Sunt puţini aceia care au reușit, asemenea ţie, să 
găsească şi altceva în dragostea pentru o femeie decât dorinţa de a o poseda, 
de a-i face prunci. De altfel, până și cei ca mine, care au negat toată viaţa 
imboldul acesta şi au preferat să-și împartă îmbrăţișările cu semeni de 
același sex nu au făcut decât să întărească pornirea aceea elementară despre 
care ţi-am vorbit. Cu tine însă e altfel. 

— În ce fel? 

— Dragostea ta pentru ea are un înțeles mai profund fiindcă, prin moartea 
ei, tu iubeşti de fapt mântuirea poporului tău. Ştii la fel de bine ca și mine 
că ai pierdut-o pe Zerri, că ea nu mai există și că surogatul viziunii astea nu 
e satisfăcător. Dacă ai iubit-o cu adevărat trebuie să faci în așa fel încât 
peste veacuri un alt Xtyn să poată iubi împlinit o altă Zerri. 

— N-am avut niciodată o altă şansă, nu-i aşa? întrebă Xtyn. 

— Probabil că nu. Eşti un Stin, te-ai născut menit să te jertfești pentru ai 
tăi și poate că ar trebui să fii recunoscător că ai șansa de a o face într-un fel 
nemaivăzut. Creștinii aveau dreptate. Iubirea dezleagă porţile spre 
Dumnezeu. 

Spunând acestea, Abatele începu să se îndepărteze cu pași înceți. 


— Şi ce să înţeleg? 

— Dar n-ai înţeles încă? întrebă bătrânul oprindu-se dar fără să se 
întoarcă. 

— Ba da, dar aş vrea să spui. Aş vrea să aud. 

Bătrânul se întoarse brusc, făcu câţiva paşi spre Xtyn şi, înainte ca 
tânărul să se poată feri, îl plesni cu palma peste obrazul drept. Episodul 
acela se mai petrecuse... 

— E o diferenţă între viziuni, nu-i aşa? hohoti Abatele. Te întrebi desigur 
de ce a mea e atât de concretă încât îți poate da asemenea senzații. 

Xtyn aprobă din cap fără să spună ceva. 

— Ei bine, asta se întâmplă fiindcă toţi cei care formăm viziunea asta 
suntem convinși că destinul tău este să ne mântuiești învingând forța aceea 
străină care a stârnit Armaghedonul, ajutându-l pe Dumnezeu să-şi înfrunte 
propria nemărginire şi să treacă demn dincolo de pragul ei. Sunt mai real 
decât fata aceea fiindcă trebuie să-ţi amintesc de misiunea ta: trebuie să 
mori ca să ne salvezi. 

— Să mori, iubire? întrebă Zerri cu glas stins. 

Xtyn îşi ascunse ochii. Împăienjenită de lacrimi, privirea lui o ocoli din 
nou. 


— Uite cât de minunat scriai în Confesiuni! „Am străbătut cu simţurile, 
până unde am putut, lumea exterioară și mi-am îndreptat atenţia atât spre 
viața din corpul meu, cât şi spre înseși simţurile mele. După aceea, am 
pătruns în ungherele ascunse ale memoriei mele, în largile ei ramificații, 
pline, într-un chip uimitor, de nesfârşite bogății; le-am cercetat cu atenţie şi 
m-am înfiorat de teamă, căci fără Tine nu aș fi putut să disting nimic din 
ele; și-am mai aflat că nimic din toate acestea nu erau Tu." Ce te-a 
împiedicat să mergi până la capăt şi să accepți că ești tu însuți Dumnezeul 
simţurilor şi memoriei tale? 

— N-ai înţeles nimic... 


Rumoarea războinicilor celor cinci triburi adunate în faţa peşterii 
Omenori devenea din ce în ce mai puternică. 

— E vremea să le spui ceva. Încep să se neliniștească, spuse Alaana cu 
tonul unui om care știa să vorbește zadarnic. Expresia de beatitudine de pe 


chipul lui Xtyn nu o făcea să creadă că tânărul o va asculta. Spre marea ei 
uimire, acesta deschise însă ochii şi-i spuse: 

— Avem vreme! Furia şi neliniștea care se vor aduna în ei ne vor fi de 
folos. Tânărul se ridică de pe patul din chilia lui și își îmbrăcă mantia dintr- 
o singură mişcare. Trebuie să mergem la Arrus... 

— Nu ştiu dacă e bine să-l tulburăm. Suferă destul de mult. 

— Timpul nu are răbdare cu noi. 

— Îmi tot spui în fel de fel de chipuri că ne pândeşte un pericol, dar refuzi 
să mi-l explici. Nu pun la îndoială acţiunile tale, dar... 

— Ba tocmai le-ai pus, zâmbi Xtyn. 

— Nu e adevărat. Mi-e clar însă că ai luat o hotărâre dureroasă pentru tine. 
Nu ştiu ce s-a întâmplat în viziunea randului de cristal și nici dacă ai vorbit 
cu Zerri, dar e limpede pentru mine că întâlnirea aceea te-a afectat foarte 
mult. Eşti schimbat, iar anii mei lungi de viaţă îmi spun că nu e întotdeauna 
bine să iei decizii sub imperiul unor asemenea evenimente. 

Xtyn se apropie hotărât de Alaana și o strânse în braţe. Femeia aproape 
că îşi pierdu răsuflarea şi petrecu câteva momente de parcă ar fi fost 
suspendată în timp, întrebându-se dacă vigoarea îmbrățişării lui Xtyn sau 
surpriza pe care i-o provocase gestul lui tandru o făceau să nu mai poată 
respira. 

— Toate astea se vor termina astăzi. 

— Ce se va termina? insistă Alaana. 

— Ceea ce a prorocit Sfântul Augustin acum cinci milenii, ceea ce a 
pregătit Sfântul Augustin cel Nou și ceea ce a pornit abatele Radoslav. 

— Și tu vei accepta să devii unealta lor? 

Xtyn tresări violent şi se desprinse din îmbrăţișare. 

— Eu am fost dintotdeauna unealta lor, eu sunt cel care va transforma 
universul într-o Abaţie infinită, una care să vegheze ca asupra noastră să nu 
se mai poată abate nicicând cataclismul unui război total. 

— Şi cum ai să faci asta? 

— Murind, bineînţeles... 

— Vorbești prostii. Ţi-au spus probabil că ești un Stin, că trebuie să te 
jertfești. Nu e aşa. Viaţa ta îţi aparține. Ai puterea de a alege. Moartea 
trebuie să fie întotdeauna ultima dintre opţiuni! 

— Viaţa nu-mi aparţine fiindcă m-am născut în așa fel încât să vreau 
mereu să fac alegerile care mi-au fost scrise. Îmi clădesc soarta din propria 
voinţă. 


Xtyn pomi spre ieșirea din peşteră cu paşi hotărâți. Mergea ușor, cu 
umerii drepţi şi privirea semeaţă, controlându-șşi perfect faldurile mantiei. 
Când ajunse la lumină, cele cinci triburi kyralliene îl salutară cu ovaţii. 

— Prieteni, tună vocea lui Xtyn, viaţa noastră e pe cale să se schimbe din 
nou. Am auzit că înregistraţi cu toții succese cu viziunile din livezile de 
arbori negri. Suntem pe cale să devenim cel mai important popor al 
galaxiei. 

Un murmur de aprobare electriză mulțimea și aduse la rezonanţă pentru 
câteva momente vocile ly ale triburilor. Xtyn simţi în ele ceva care părea să 
fi dispărut de ceva timp de pe Kyrall: mândria. 

— Am înfruntat împreună molima şi am trăit deșertul unei lipse de sens. 
Devenind însă slujitorii livezilor de arbori negri, triburile Kyrallului pot 
reveni la traiul simplu din vechime, fără ca asta să însemne că ne vom jertfi 
copiii în lupte crude. V-am promis asta acum trei ani și iată că viaţa noastră 
s-a schimbat așa cum nimeni n-ar fi crezut. 

Știu că unii dintre voi sunt însă supăraţi pe lume, pe cei care au ales să 
facă experimente asupra noastră. Știu că povara aceea spre care nu privim 
niciodată e mai apăsătoare acum când știm că ea e strigătul de moarte al 
unor semeni uciși de o organizație bigotă, din care s-a născut apoi 
Quintaratul. Dar nu calea răzbunării e aceea a unui popor ales. Am suferit 
atâta vreme fiindcă urma să înfăptuim ceva măreț. Suntem astăzi un soare 
care luminează toate ființele umane, într-un fel suntem poporul ales să 
unească galaxia. 

Ca toate acestea să se întâmple, trebuie însă să mai purtăm o ultimă 
bătălie. Vă cer să fiţi alături de mine astăzi pentru ca tot ceea ce am 
înfăptuit să nu mai poată fi schimbat niciodată. 

— Xtyn, eşti conducătorul nostru, strigă cu putere un războinic Ullanni. 
Ce trebuie să facem? 

— Vreau să vă uniţi în cea mai grandioasă viziune de luptă pe care a avut- 
o Kyrallul vreodată. Vreau să vă imaginaţi că sunteţi pietrele grele ale unui 
munte care apasă pe peştera tribului meu. lar dacă, de dedesubt, o forță va 
încerca să vă străpungă, vreau să găsiți viziunea potrivită pentru a împiedica 
orice şi pe oricine ar dori să scape din peşteră. E o încercare din care s-ar 
putea ca unii dintre voi să nu iasă. Se poate chiar să murim cu toţii. Dar 
trebuie să înțelegeţi că lupta aceasta e inevitabilă și că întreaga istorie a 
omului ne-a ales pe noi să o purtăm. Suntem ostașii din linia întâi a 
Armaghedonului. 


— Dar ce monstru ai închis acolo? întrebă același războinic. 

— Nu e monstru şi nu e nici măcar înspăimântător. E pur și simplu altfel... 

Xtyn se întoarse și străbătu iute drumul până la chilia lui Arrus. Dădu cu 
hotărâre uşa la o parte și pătrunse până lângă patul prietenului său. Spre 
marea uimire a Făurarului, Xtyn privi însă mai întâi spre Marii cărora le 
zâmbi. 

— Mă bucur că sunteţi aici, zise tânărul care-i făcu apoi semn Alaanei, 
care-l urmase îndeaproape, să închidă ușa. 

— Am o presimţire neagră, oftă Airam. 

— Nimeni nu se bucură atunci când ne vede, întări și Maria pe un ton 
amar. 

În momentul acela, în cameră pătrunse și Oksana. 

— Ce înfruntare urmează? Cum pot să te ajut? întrebă ea repede, înainte 
ca vreunul din cei prezenţi să-i poată domoli elanul războinic. 

Xtyn merse el însuși până la ușă, o închise cu grijă şi se rezemă de ea. 

— Știu acum ce s-a întâmplat. Știu cum s-a făcut de Abația a stârnit cel 
mai pustiitor război care a existat vreodată. 

— Ai reuşit? 'Te-au ajutat memoriile celor...? se repezi Alaana. 

— Nu. Dimpotrivă, mi-am dat seama ce s-a întâmplat abia după ce am 
renunţat la memoriile lor, abia după ce am fost eu însumi. 

— În ultimele zile am avut impresia că te uiţi ciudat spre Alambic, zise 
Alaana. 

Xtyn dădu aprobator din cap, se desprinse de ușă şi merse până la 
căpătâiul lui Arrus. Făurarul îi zâmbi stins. 

— Da, Alambicul e în centrul tuturor poveştilor legate de Abaţie. 

— Pe naiba, protestă Airam. Alambicul e un obiect sfânt, adorat de noi, 
dar știm demult că e doar un bolovan imens. 

Xtyn hohoti. 

— Cât de minunată poate fi credinţa atunci când vrei să faci pe cineva să 
nu vadă adevărata natură a lucrurilor. Doar n-o să-mi spui acum că ai crezut 
vreun moment că rugile voastre sau sfințenia unei clone pot crea virușii cu 
care vă însămânţaţi Lumile Agricole? 

— Ba am crezut și încă mai cred, zise Airam, ridicându-și bărbia cu 
hotărâre. 

— Şi tocmai asta te împiedică să vezi adevărul. Alambicul e însuși 
Dumnezeul acela străin de care vă temeaţi. El e principiul care neagă cele 
mai elementare dintre pornirile noastre. 


— Dar cum poate fi...? lăsă Maria o întrebare să plutească în aer. 

— Am să vă spun o poveste, zise Xtyn. O poveste care conţine părţi scrise 
de voi şi chiar fragmente pe care le-am aflat din istorisirile voastre. 

Nu cred că Dumnezeul acela străin, cristalin, despre care vorbea Zuul s-a 
născut undeva în spaţiu. Într-una din ultimele mele discuţii cu quinții, 
Heyyn Tars mi-a spus că după părerea lui inteligenţa nu se naşte odată cu 
depăşirea unei mase critice de informaţii ci atunci când voința pune în 
ordine emoţiile. Dar cum ar fi putut avea un cristal emoţii? Ceea ce ţi s-a 
întâmplat ţie Arrus în ultimele luni răspunde perfect la această întrebare. 

Știu de la quinti, de la sărmanii noștri quinţi, care s-au jertfit pentru ca 
noi să aflăm adevărata poveste a lui Zuul, că zeţii nu au evoluat. Ei au fost 
creaţi prin manipularea atomilor pentru a ne seduce pe noi, pentru a ne 
îmbelșuga dar și pentru a potoli elanul explorator și competiţia 
distrugătoare sădită în fiecare om. De unde să fi ştiut însă un cristal să 
adopte un asemenea model biologic? De ce i-a făcut să aibă șase picioare? 
De ce i-a diferențiat creînd matca și lucrătorii? Perfecţiunea unei familii de 
zeţi nu poate fi rodul imaginaţiei unei minţi care nu are nimic în comun cu 
ființele biologice. Chiar presupunând că poţi manipula și cele mai mici părți 
ale materiei, rămâne să ai şi informaţia necesară pentru a realiza o 
construcţie. 

— Şi atunci? Vrei să spui că s-a inspirat de undeva? întrebă Oksana. 

— Știm deja asta. Basorelieful găsit de Arrus pe Eck ne arată că zeţii 
cunoșteau călătoria cosmică şi au existat cu mult înainte de a fi recreaţi de 
Dumnezeul lui Zuul. Eu cred că Alambicul conţine în interior o masă de 
accun în care e stocată mintea unei mătci și a lucrătorilor ei zeți. 

— Stai, stai. Aici nu pot fi eu de acord, protestă Alaana. Ce s-a întâmplat 
cu adevărații zeți, cu modelul? 

— Poveste mea e plină de astfel de incertitudini, răspunse calm Xtyn. Nu 
ştiu de unde vin și nici de ce nu ne-am întâlnit niciodată cu ei. Nu știu dacă 
mai există sau dacă pe Eck a pierit ultima familie de zeţi. Am învăţat însă 
privindu-l pe Sfântul Augustin cât de păgubos este să negi sau să explici 
mistic ceea ce nu poţi înțelege. Destinul zeţilor e neimportant pentru 
povestea mea. Ceea ce ni s-a întâmplat se explică perfect și în lipsa 
cunoaşterii acestor amănunte. 

— E limpede ce vrea să zică, îl ajută Arrus. Cred că are dreptate. Încă de 
pe Eck m-am întrebat cum putea fi pompat accunul până sus, pe basorelief. 
Ascultându-l pe Xtyn mi-a devenit clar. Mi-am imaginat o întreagă familie 


de lucrători zeți așezându-se pur și simplu pe lac şi lăsând greutatea ei 
colosală să împingă metalul până sus. Era probabil felul lor de a-și adula 
matca. E posibil ca aceasta să-şi fi copiat mintea în accunul din basorelief şi 
apoi, din cauza unei furtuni, să fi murit cu toţii. 

— Toate astea sunt doar supoziţii, zise Oksana. 

— Nu chiar, răspunse Arrus cu aceeași voce stinsă. Am văzut furtunile 
acelea. Nici măcar o familie de zeţi nu poate scăpa de furia lor. Nu mi-e 
limpede, desigur, ce s-a întâmplat cu ei, dar e foarte probabil ca lucrurile să 
stea așa cum spune Xtyn, mai ales că mai e și piatra, piatra care înveleşte 
accunul. 

Xtyn le povesti ce descoperise la recipientul care copiase mintea lui 
Arrus. Neîncrezătoare, Alaana şi Mariile porniră să verifice cu ochii lor şi 
se reîntoarseră după mai puţin de un minut cu uimirea întipărită pe feţe. 

— Ai avut dreptate, îi spuse Maria lui Xtyn. 

— Ar trebui să râd de tine. Dar nu fiindcă eşti ultima reprezentată a unei 
organizaţii de care şi-a bătut joc acest Dumnezeu străin, ci pentru că nici 
măcar tu nu poţi să crezi fără să vezi. Nu basorelieful, cămășile de piatră ale 
Alambicului și recipientului nostru cu accun, şi nici chiar secretarea 
viruşilor mă fac pe mine să cred în istoria pe care v-o spun. Există căi prin 
care şi fiinţele biologice pot ajunge la dorinţa de echilibrul absolut. Livada 
de lângă noi e un asemenea exemplu. Și tu, Oksana, ai simţit asta pe pielea 
ta. 

— Ce vrei să spui? 

— Împărtăşeşti deopotrivă amintirile unui bărbat şi pe cele ale unei femei. 
Cum te face acest lucră să simţi în raport cu oricare dintre cele două sexe? 
Nu e nevoie să-mi răspunzi, continuă Xtyn, fiindcă știu că e o chestiune 
delicată. Am văzut cu toţii însă că pentru tine tensiunile dintre cele două 
sexe pot fi uşor înfrânte, subordonate unor altfel de planuri, așa cum ai făcut 
în toţi anii în care l-ai spionat de Johansson. Dar dacă s-ar suprapune 
conştiinţa unei mătci cu cea a lucrătorilor? Și dacă peste această alcătuire ar 
veni şi conştiințele a o mie de oameni porniţi să distrugă orașul celor trei 
religii? 

— Te referi la cei O Mie de Voluntari? întrebă Maria. 

— Desigur. Eu cred că, după ce conștiința familiei de zeţi s-a copiat în 
accun şi după ce noua entitate a învăţat să manipuleze materia și şi-a creat 
coconul de piatră căruia Abația i-a spus Alambic, această conștiință a 
început să călătorească, întâmplarea a făcut probabil ca ea să ajungă pe 


Pământ în preajma vasului celor O Mie de Voluntari. Aceştia nu au murit, 
probabil, într-o explozie atomică ci au fost descompuși, atom cu atom, de 
Alambic, care le-a stocat amintirile și structura corpurilor. Numai în felul 
acesta se explică felul în care Alambicul putea genera viruşi care să poarte 
în ei memoriile celor O Mie de Voluntari. Așa cum i-am spus și părţii din 
mine care era Sfântul Augustin cel Nou, nu rugăciunile călugărilor 
augustinieni au făcut ca Alambicul să poată secreta două tipuri de viruși. 
Pur şi simplu Dumnezeul acela străin v-a manipulat, zise Xtyn privind spre 
Marii. 

— E de necrezut ce spui, protestă Airam. Dacă ar fi să te cred, ar trebui să 
accept că în inima Alambicului există un boţ mare de accun în care sunt 
stocate memoriile celor O Mie de Voluntari și care poate manipula atomii 
astfel încât să ne dea nouă virușii cu care ne-am însămânțat planetele. Nu- 
mi pot imagina nimic mai blasfemiator. 

— Dar îţi poţi imagina ceva mai logic? întrebă Arrus. 

— Dar dacă tot e aşa puternic, de ce nu ne-a ucis? De ce a încercat să ne 
seducă, ba cu nemurirea, ba cu zeţii? protestă Airam. 

— Fiindcă Voluntarii trăiesc în el ca o suprapunere de conștiințe. Probabil 
că asta a înțeles. I-a fost clar că nu ne va putea ucide pe toţi şi atunci a 
încercat să ne manipuleze după logica lui. 

— Dar ce manipulare poate fi aceea a creării unor Planete Agricole? Eu 
zic că, dimpotrivă, planul Abației, acela de a chema pentru clipa 
Armaghedonului o armată de atei, a fost cel care a pus ordine în toată 
nebunia asta, insistă Airam. 

— Ba defel. Iniţial, planul Alambicului a fost acela de a ne oferi 
nemurirea, stocându-ne temporar memoria şi pregătind-o pentru a fi 
implantată într-o clonă. Abia când a realizat că planul ăsta nu va merge 
niciodată, a început să vă ofere și viruşii celei de-a Doua însămânţări. Spera 
probabil ca fiecare comunitate de clone retrezite la viață cu conștiințele 
celor O Mie de Voluntari să raționeze în același fel ca şi suprapunerea 
conştiințţelor pe care o cunoscuse el. De unde să ştie că un grup de oameni 
nu se comportă niciodată după o medie? încheie Xtyn zâmbind. 

— Rămâne însă cealaltă întrebare, zise Oksana. De ce nu ne-a distrus? Nu 
cred că nu ar fi putut să ne elimine pe toți. 

— Dar ce sens ar fi avut? încerca doar să ne schimbe. 

— Bine, dar de ce? De ce să vrea să ne schimbe? Dacă nu-i era teamă şi 
nici nu-i păsa de noi, întrebă Maria. 


— E straniu că tocmai tu pui întrebarea asta, zise Xtyn. Dintre toţi cei de- 
aici, voi două sunteţi cele mai apropiate de o conştiinţă religioasă. 

— Și ce-i cu asta? 

— Asta înseamnă că sunteţi de acord că, undeva la începutul timpului, a 
existat ceva sau cineva care a pocnit din degete şi a spus „Să fie lumină!". 
De ce să fi făcut lucrul ăsta când şedea foarte bine în întuneric? Pur și 
simplu aşa a vrut. Din plictiseală sau dintr-un motiv pe care urmează să-l 
aflăm. 

Airam dădu să spună ceva, dar se opri, înecată de un șuvoi de gânduri. 

— Se poate ca toate acestea să nu fie adevărate. Se poate ca să mă fi 
înşelat şi lucrurile să nu stea tocmai așa. Ştiu însă două lucruri: viața mea se 
va sfârși în încleștarea care va urma, iar Alambicul trebuie distrus. 

— De ce să mori? întrebă Alaana îngrijorată. 

— Fiindcă asta e menirea mea. Când ai să pătrunzi data viitoare în 
viziunea livezii de arbori negri, întreabă-l pe Abate. El te va lămuri. 

— Dar de ce să-l distrugem? întrebă Airam. Poate îl putem îmblânzi, poate 
ne va ajuta... 

— E şansa noastră de a crea o Abaţie infinită. Trebuie să fim siguri că 
atunci când Dumnezeu își atinge limitele, el va pleca discret, lăsându-i pe 
oameni să-şi găsească un altul, corespunzător timpurilor. Dacă voi dispărea 
împreună cu el, oamenii vor scăpa pentru totdeauna de Dumnezeii tiranici, 
atotştiutori, atotputernici... 

În momentul acela, ca şi cum ar fi fost nevoie de o confirmare, ușa se 
dădu de perete iar în încăpere pătrunse un războinic Omenori: 

— Xtyn, trebuie să vii să ne-ajuţi! Viziunea e prea puternică, suntem gata 
să fim înfrânți. 


— Nu ne înţelegem deloc. 

— Da, dar întregim o sfântă treime. 

— Blasfemia nu ne poate decât despărți. 

— Dar cine blasfemiază? Eu vroiam doar să-ţi spun că acela care înțelege 
neînțelegerile noastre este Dumnezeul lumii lui. 


Xtyn se năpusti afară din peşteră și priveliștea care îi apăru în faţă îl făcu 
să se clatine pe picioare. Deşi concentrați, ținându-se de mâini sau stând 
direct pe pământ, suferința se putea citi pe chipul războinicilor care mai 


puteau lupta. Mulţi dintre ei căzuseră însă şi unii zăceau inerţi, iar alţii se 
zvârcoleau ţinându-se cu mâinile de tâmple. 

Tânărul avu nevoie de doar câteva secunde pentru a pătrunde în viziunea 
celorlalți şi se pomeni în fața unei alcătuiri haotice de piatră. Aşa cum îi 
rugase, războinicii kyrallieni prăvăliseră un munte deasupra Alambicului, 
încercând să-l facă să rămână pe Kyrall. Bolovanii imenși pe care şi-i 
imaginau luptătorii erau însă măcinaţi de un glob de foc ce părea să crească 
de sub munte. Încet-încet, pietrele deveneau incandescente și începeau să se 
scurgă, diminuând forța viziunii și ucigându-i pe cei care participau la ea. 

Kyrallienii luptaseră dintotdeauna creînd viziuni ale căror consecinţe 
logice le permiteau să modifice lumea înconjurătoare. Timp de generaţii, se 
apăraseră de animalele telepate, imaginând dragoni sau vânturi 
atotputernice care spărgeau barierele mentale ale animalelor şi permiteau 
apoi forţei brute a gândurilor triburilor din rand să izbândească și să-și 
ocrotească livezile de arbori negri. 

Viziunea aceea era însă altceva. Războinicii nu mai stăteau în rand, şi 
deşi nu îşi pierduseră ştiinţa de a lupta, triburile nu erau obișnuite să 
conlucreze. De aceea, mormanul de bolovani care îngropa în el Alambicul 
era asimetric, lăsând pe ici pe colo să se vadă forţa clocotitoare cu care 
Dumnezeul străin pe care-l adusese Xtyn pe planetă dorea să evadeze din 
capcana aceea mortală. 

Xtyn se concentră asupra unei porţiuni în care vulcanul interior părea să 
fi răzbătut definitiv la suprafață şi prăvăli asupra zonei respective, cu forţa 
gândului lui, un șuvoi năvalnic de apă. Şuierul năprasnic al vaporilor care 
ţâşniră atrase atenţia câtorva luptători care se grăbiră să prăvale bolovani 
grei asupra zonei recâştigate de Xtyn. Când tânărul încercă însă să 
procedeze la fel și în altă zonă, din munte ţâșni un arc imens de lavă care 
topi șuvoiul de apă înainte ca el să poată ajunge pe pantele imensului 
gorgan. Xtyn încercă atunci să fie vânt, dar viziunea lui abia dacă reuşi să 
creeze o crustă subțire deasupra nucleului de foc care creștea constant. Xtyn 
realiză că, în ciuda eforturilor războinicilor săi, imensa bilă de foc pe care o 
năștea Alambicul nu numai că era imposibil de oprit, dar avea să-i omoare 
Și toţi semenii. 

Trebuie să fii la fel de puternic ca Alambicul, auzi Xtyn vocea lui Rimio 
de Vassur care spărsese zăgazurile sub care o ferecase Xtyn. Trebuie să fii 
aidoma lui ca să izbândești. 


Xtyn ignoră vocea şi reuşi să mai prăvale un şuvoi de apă asupra 
muntelui, făcând ca un întreg versant care strălucise incandescent până 
atunci să revină la culoarea cenușie a blocurilor de bazalt care formau 
viziunea luptătorilor săi. 

E zadarnic să lupţi așa. Cât crezi că vor rezista oamenii tăi fără să 
obosească? îl auzi din nou Xtyn pe Rimio de Vassur. 

— Nu pot să-i părăsesc, urlă Xtyn spre nimeni. 

Nici nu-ţi cere nimeni asta. Trebuie doar să-ţi urmezi menirea. 

Cu o forțare supraomenească, Xtyn încercă să-și imagineze sub apă 
muntele pătat de incandescenţa roşie a pietrelor. Începură să curgă șiroaie 
de apă, dar mintea lui nu putu întregi singură viziunea. Privi disperat spre 
ceea ce înfăptuiau tovarășii lui și văzu că mai puţin de jumătate din 
bolovanii imenși imaginaţi de semenii săi mai erau întregi. 

Cu un strigăt neomenesc, părăsi viziunea şi se năpusti înapoi în peşteră. 

— Ce se întâmplă? întrebă Alaana. 

— Ia-l pe Arrus şi încercaţi să mă ajutaţi. Trebuie să-mi copii mintea în 
accun pentru a fi la fel de puternic ca și el. 

— Dar asta e foarte periculos. N-am să te las... 

Xtyn o apucă de umeri şi o întoarse cu fața spre pâlcul de războinici care 
mai rămăsese în picioare. 

— Uită-te! În curând nu va mai exista nici un kyrallian! Sau vom fi atât de 
puţini încât nu vom mai putea crea viziunea furtunii asupra livezilor de 
arbori negri! Nu mai avem nimic de pierdut, fiindcă vieţile noastre nu ar 
mai reprezenta nimic într-o asemenea lume. 

— Aşa e, zise Arrus care se strecurase încet până în spatele lor. Trebuie să 
încercăm să-i copiem mintea în accun. 

— Şi de ce mi-e frică de asta? întrebă Alaana. 

Xtyn nu răspunse și-l prinse pe după umăr de Făurar, care abia se mai 
ținea pe picioare. Porniră pe cât de repede puteau spre camera în care stătea 
recipientul cu accun, acoperit acum de mantia lui de piatră. 

— Vreau să încercaţi să recreaţi acolo castelul minţii mele. 

— Dar crezi că se poate? întrebă Arrus. Tot ceea ce am izbutit eu să fac a 
fost să creez un edificiu simplu. 

— Ştiu. Eu l-am distrus. Va trebui însă ca acum să construiți acolo un 
castel aidoma celui din mintea mea. 

— Nu vom avea niciodată timpul necesar, clătină din cap Alaana, chiar 
dacă am ști cum să facem... lăsă femeia o îndoială să plutească în aer. 


— E singura noastră şansă, rămase Xtyn neînduplecat. 

Arrus și Alaana pătrunseră în mintea lui Xtyn și începură s-o cutreiere, 
proiectându-și în același timp gândurile spre masa de accun. Xtyn participa 
şi el, încercând să pună ordine în ceea ce se năștea în metalul lichid. La 
rândul lui, alerga ca o nălucă prin camerele create de cei doi, încercând să-și 
pună amprenta asupra lor, să le facă familiare. Era ca şi cum ar fi fost un 
soare care în loc de lumină iradia propria personalitate, impregnând spațiul 
cu ceea ce era esențial în mintea lui. Xtyn avu timp chiar să zâmbească 
pentru o clipă. Cei doi îi cunoşteau mult prea bine mintea. Ei creau pasaje 
secrete, camere luminate opulent, holuri mult prea înalte, lucruri de care un 
kyrallian obișnuit cu traiul simplu nu ar fi trebuit să fie prea mândru. Arrus 
şi Alaana, spre deosebire de el, nu păreau să acorde vreo atenţie acestor 
amănunte şi copiau cu frenezie tot ceea ce întâlneau în mintea sa. Structura 
creștea extrem de repede şi Xtyn aproape că era capabil să perceapă 
începutul unei identități când, dintr-o parte a ei, pe care o crezuse terminată, 
se auzi un zgomot terifiant. Alergă până acolo și constată că o porţiune 
imensă din ceea ce credeau că era gata construit se năruise, destructurându- 
se până la nivelul camerelor lipsite de personalitate, cubice şi cu ferestre 
simetrice. Xtyn încercă din răsputeri să-și proiecteze mintea spre porțiunea 
aceea, să-i redea individualitatea. Efortul era titanic și, când reuși, aproape 
că nu mai era în stare să-și proiecteze mintea spre celelalte încăperi ale 
castelului. 

Zgomotul unei alte prăbușiri răsună grav, ca o sentinţă de condamnare la 
moarte. Xtyn percepu că o altă porțiune a copiei minţii sale își pierduse 
individualitatea, năruindu-se într-un fagure anonim. 

O casă nu e a ta decât atunci când locuiești în ea, auzi Xtyn vocea ca o 
şoaptă a lui Rimio de Vassur. Probabil că asta e jertfa care ți se cere. 

Vorbele quintului îl străfulgerară pe Xtyn, făcându-l să înțeleagă. Cu 
energii înnoite, alergă spre partea năruită a castelului și încercă să-și 
imagineze că mintea lui nu este o proiecţie spre masa de accun ci e 
concentrată în ea, ca iradiază de acolo spre afară. Ca şi cum acesta ar fi fost 
răspunsul simplu la încercările lui, simţi cum întreaga sa minte pune o 
ordine desăvârşită în masa de metal lichid, se întinde ca un spectru creînd 
propriile sale încăperi, propriile sale structuri, croind ferestre cu vitralii 
măiestrite spre luminile felurile ale exteriorului, întinzându-se în adânc și 
țâșnind în turnuri îndrăzneţe spre soare. 

Xtyn, nu! Ce faci?, percepu tânărul vocea lui Arrus. 


— Ăsta e destinul meu, Făurarule! Înainte de a ne despărţi, te rog doar să-l 
împlineşti pe al tău şi să povesteşti tuturor oamenilor despre noi. 

Xtyn, te rog! se auzi şi vocea Alaanei. 

Cu un efort supraomenesc, tânărul încercă însă să vadă lumea din 
interiorul masei de metal lichid. Viziunea pâlpâi de câteva ori şi apoi îşi 
schimbă sensul. Privind acum din perspectiva monolitului, Xtyn văzu un 
tânăr înveșmântat în mantie shu cum se prăbușește răstignit pe cămaşa lui 
de piatră. Ştia că e el însuşi, dar nu-l încerca nici un fel de sentiment. Deşi 
era mai mare și mai complex decât își amintea să fi fost vreodată, în castelul 
minţii lui nu mai încăpeau emoţiile. 

Îşi proiectă gândurile către leşul tânărului și percepu instantaneu structura 
minţii și a corpului său. Totul îi apărea acum ca fiind făcut din cărămizi 
infinit mici, clădite după o logică simplă și perfect reproductibilă. Lăsă 
corpul tânărului care fusese până nu demult să fie cuprins de o văpaie. 
Strânse apoi cărămizile acelea şi memoră felul în care fuseseră ele aşezate. 
Undeva, departe, Arrus și Alaana încercau să pătrundă în castelul minţii lui 
şi să-l împiedice. Bâiguiau ceva despre înmormântarea în livada de arbori 
negri. Cel ce devenise Xtyn știa însă că nu moartea cărnii lui era adevărata 
jertfă ci tocmai refuzul de a participa la viziunea livezii de arbori negri 
constituia sacrificiul care se aştepta de la el. Putea să fie nemuritor, dar 
alegea să moară, pentru ca nemurirea aceea, care lui i se refuzase, să-i poată 
cuprinde apoi întreg poporul. 

Amintindu-și brusc de lupta din afara peşterii, Xtyn pătrunse vijelios în 
viziune. Tovarăşii săi reușiseră să stăvilească expansiunea globului de foc 
graţie unei viziuni îndrăzneţe, a unor blocuri de piatră ce se mișcau ca într- 
un dans, întărind porțiunile mai slabe pe măsură ce ele se formau. Xtyn își 
imagină întreaga scenă ca fiind inundată de apă şi un ocean se prăvăli 
asupra muntelui de foc. Lava incandescentă încercă să se lupte, apa clocoti 
furios, dar zonele de incandescenţă începură să dispară rapid, lăsând în 
urmă cenușiul bazaltului solidificat. Apoi apa se transformă într-un uriaș 
bulgăre de gheaţă forțând focul mistuitor al Alambicului să se retragă în el 
însuși. Xtyn așteptă până când forţa viziunii lui reduse flacăra imaginată de 
Alambic la dimensiunile unei candele și apoi își proiectă mintea către 
oponentul său. 

Viziunea se schimbă rapid și Xtyn se pomeni din nou în poiana înflorită 
în care se aflau patru pietre. Cu doar câteva minute în urmă, s-ar fi întrebat 
de ce pe ceilalți bolovani stăteau din nou Rimio de Vassur, Sfântul Augustin 


şi Augustin Bloose. Acum știa însă că lucrurile erau exact aşa cum trebuie 
să fie. 

Cei patru se ridicară în picioare și priviră spre răsărit. De acolo se apropia 
o întreagă armată. 

— Credeţi că vom izbândi? întrebă cu voce tare Augustin Bloose. 

— Eu nu lupt decât în bătălii pe care le câștig, rosti tăios Rimio de Vassur. 

— Dar nu văd până acolo, se plânse Sfântul Augustin. Ce se apropie de 
noi? 

— O familie de zeţi și câţiva oameni. De fapt, sunt foarte mulți oameni... 

— Sunt O Mie de Voluntari şi probabil 666 de Stini, cei care au murit pe 
Alambic, spuse Xtyn. 

— Nu se poate ca ei să ne atace! protestă Augustin Bloose. Ei există 
datorită mie! 

— O să vedem, rânji Vassur. Dacă mă lăsaţi, lupta asta se poate încheia 
înainte ca ea să înceapă pentru voi. 

— Dar de unde știi că e o luptă? întrebă Xtyn. 

— Ai răbdare, o să vedem, zise Vassur. Războiul e specialitatea mea. 

Între timp, oponenții lor se apropiaseră destul pentru a putea fi distinși. 
Erau într-adevăr trei grupuri: două de oameni și unul de zeţi. Când se 
apropiară îndeajuns ca să se şi audă, Xtyn strigă către ei: 

— Înfruntarea asta nu are nici un sens. Putem alege să murim cu 
demnitate. 

Ca și cum vorbele tânărului ar fi fost un semnal, ceilalți se opriră. Din 
rândurile lor se desprinseră câteva sute de tineri care arătau exact la fel. 

— Aceştia sunt Stinii jertfiți în Alambic. Le-a reținut tuturor structura 
mentală și ei trăiesc în viziunea asta, zise calm Augustin Bloose. Cred că 
nimeni nu poate vorbi mai bine cu ei decât mine. Ei sunt adversarul meu. 

Fără să arunce vreo privire celorlalţi, Sfântul Augustin cel Nou înaintă 
spre cei 666 de tineri, care se aşezaseră într-o matrice uriaşă. 

— Între noi nu trebuie să existe luptă, tună Augustin Bloose. Suntem unul 
şi același şi împărtăşim același ideal. 

— Şi de ce te-am crede? rostiră tinerii la unison într-un tunet care îl 
impresionă pe Xtyn. 

— Fiindcă ştiţi că e adevărat. Fiindcă v-aţi jertfit o dată şi sunteţi sortiţi să 
o faceți mereu. Fiindcă sunteţi carne din carnea mea și nu veţi putea 
nicicând să fiți mai buni decât mine. 

— Şi dacă te urâm? întrebă din nou corul tinerilor. 


— Voi sunteţi Stini, nu puteţi urî pe nimeni. Misiunea voastră şi a mea este 
să mântuiţi. Ar fi o prostie să ne luptăm cu noi înșine, strigă Augustin 
Bloose și înaintă spre primul rând de Stini. Ca şi cum aceştia ar fi aştepta 
gestul lui, ei puseră mâna fiecare pe umărul celui din faţă și din lateral, 
legându-se astfel unul de celălalt. Când degetele unuia dintre ei le atinse pe 
cele ale lui Augustin Bloose, întregul grup fu străbătut de un fulger 
ramificat care nu lăsă în urmă decât un abur ușor. 

— Ce stranie e viziunea asta! zise Sfântul Augustin. 

— Nu legile omeneşti domnesc aici, îl aprobă Xtyn. 

— Dar nici cele ale lui Dumnezeu, rosti din nou Sfântul Augustin. De 
aceea cred că e menirea mea să predic celor O Mie de Voluntari. Sunt 
convins că-i pot face să-și înțeleagă greșeala. 

De parcă ar fi ştiut de intenţiile bătrânului, dintre Voluntari se desprinse 
un bărbat înalt, probabil Johansson. Cei doi ajunseră destul de aproape unul 
de celălalt înainte de a-și vorbi. 

— Ceea ce aţi încercat voi nu putea avea decât finalitatea pe care a avut-o. 
Nimeni nu-l poate scoate pe Dumnezeu din sufletul omului, zise Sfântul 
Augustin. Cu atât mai puţin, pe Iisus, cel mai iubit dintre fiii săi. 

— În lumea mea, religiile erau cel mai mare rău... 

— Dar cine vorbeşte de religii? se miră Sfântul Augustin. Eu m-am referit 
doar la Dumnezeu. 

— În numele Lui s-au făcut atrocități fără seamăn. 

— Nu e adevărat. Poate că oamenii au exagerat în numele bisericilor Lui. 
Războiul vostru nu e împotriva lui Dumnezeu, ci împotriva unor oameni 
care îl slujesc. Credinţa voastră atee nu-l neagă până la urmă pe Dumnezeu, 
ci-l caută în altă parte, sub altă închipuire. 

— Nu eşti decât un popă şi nu ai altă putere decât cea a vorbelor. 

— Crezi? întrebă Sfântul Augustin. Și eu am fost odinioară aidoma vouă, 
crezând că totul e în echilibru. Crezând că orice sus are nevoie de un jos... 
Am găsit însă ceva care m-a mântuit. 

— Şi ce să fie minunea asta? întrebă răstit Johansson. 

— Semnul ăsta. 

Sfântul Augustin schiță o cruce mare între Johansson și Voluntari. Xtyn 
se miră mai puţin când același fulger îi topi pe toţi lăsând în urma lor un 
abur sidefiu. 

— Zeţii şi matca lor sunt probabil ai mei, zise Vassur, scoțându-și lama de 
accun. Dădu să plece, dar se întoarse după doar doi pași. Ai fost un om bun, 


Xtyn din tribul Omenori. Ai fost cel mai bun dintre noi. 

— Şi de aceea am să rămân singur aici în poiană? întrebă Xtyn. 

— Deloc. Disting acolo, printre picioarele mătcii, viziunea lui Zuul. 
Probabil că el e oponentul tău. 

Quintul porni apoi mișcându-se dincolo de puterea de percepere a lui 
Xtyn. Familia de zeţi se învolbură, matca tresări violent și, deşi nu se 
puteau distinge detalii, lupta păru înverşunată preţ de câteva minute. Apoi 
lucrătorii zeţi începură să devină din ce în ce mai puţini, să se prăbușească 
în număr din ce în ce mai mare. Quintul se opri numai când matca imensă 
rămase singură în faţa lui. Fură cuprinși de fulgerul dezintegrării abia când 
accunul atinse delicat unul din picioarele animalului imens. 

Zuul era evident acum. Pornise cu mersul său şonticăit spre el și Xtyn se 
grăbi să-i iasă în întâmpinare. 

— După legile omenești, ai fost mai bun decât noi. Cu toate astea vom 
muri la fel, fiindcă așa o cere viziunea asta. 

— De unde veniţi? întrebă Xtyn netulburat. 

— Nu ştim. Amintirile noastre se rezumă doar la felul în care am murit. 
Ştii şi tu la ce mă refer. 

— Lucrătorii au fost străpunşi de accunul frământat de o furtună 
magnetică, încuviință Xtyn. 

— Da. Îşi adorau matca. Au murit cu toţii înainte să poată să scape din 
cataclismul acela. Îndurerată şi rănită de moarte de metalul care se 
acumulase în basorelief, sus pe stâncă, matca și-a copiat gândurile în accun. 
Ceea ce suntem acum s-a născut din suprapunerea conştiințelor mătcii cu 
ale lucrătorilor... 

— Dar de ce a trebuit să interveniţi în istoria noastră? Când poţi controla 
materia aşa cum o făceaţi voi... 

— Matca nu a putut trece niciodată peste înțelegerea faptului că lucrătorii 
îi muriseră fiindcă o adoraseră într-un chip nefiresc. Dacă ar fi fost alături 
de ei... 

— Nu i-ar fi putut scăpa. 

— Dar ar fi murit altfel. Vă găsiserăm cu multă vreme în urmă, dar am 
ales să acţionăm abia când am simţit hotărârea celor O Mie de Voluntari. 
Energia lor pusă în scopul distrugerii adorării care ne rănise atât de mult ne- 
a făcut să-i absorbim. I-am înţeles însă cu adevărat mai târziu. Ura lor faţă 
de Dumnezeul vostru pornea de fapt dintr-o nevoie profundă de un altfel de 


Dumnezeu. Am înţeles asta și l-am transformat pe Augustin Bloose în sfânt 
şi în întemeietor al Abației. 

— Dar nu te-aş fi putut prinde nicicând dacă nu ai fi vrut lucrul ăsta... 

— Aşa este. După ce am văzut cum se comportă zeţii pe care i-am recreat 
după modelul nostru, după ce am văzut distrugerile pe care experimentul 
Abației le-a adus pentru voi, am înţeles că apucasem pe un drum greşit şi că 
însăşi existența noastră se apropia de sfârşit. Și oamenii şi zeţii au nevoie ca 
din când în când Dumnezeul lor să moară pentru a lăsa loc unuia nou. 

— Şi noi am înţeles asta. Şi Dumnezeul nostru era prea bătrân. Își atinsese 
nemărginirea când noi am reușit pentru prima dată să pătrundem în domenii 
în care, pe vremuri, putea opera numai el. Dumnezeul nostru a murit când 
am devenit capabili să ne recreăm trupurile la infinit. lar capacitatea ta de a 
sintetiza viruși care să ne prezerveze memoriile nu a făcut decât să-i 
pecetluiască soarta. 

Xtyn privi spre Zuul, întrebându-se ce avea de făcut acum. Ştia că lăsase 
în urmă germenii diverşi ai dumnezeirii. Ştia că pe ruinele Abației și ale 
religiilor vechi urmau să apară alte credinţe, care să proslăvească zei mai 
noi, mai perfecționaţi, capabili să umple golul din sufletul omului. Privi 
încă o dată spre Zuul și înţelese că, în felul lui, Radoslav avusese dreptate. 
Armaghedonul nu venise întâmplător odată cu primul contact al omului cu 
semeni întru inteligenţă. Iar Abația infinită pe care ei o înstăpâneau asupra 
universului, veghind la înnoirea perpetuă a lui Dumnezeu, nu era decât 
deznodământul luptei de la sfârşitul lumii și al timpului. 

— Trebuie oare să ne omorâm acum unul pe altul, pentru a întregi 
viziunea? 

— Cred că e mai bine să ne îmbrățişăm, spuse Zuul despre care, Xtyn știa 
că zâmbeşte, deși nimic din alcătuirea fiinţei aceleia ciudate nu-l lăsa să 
vadă lucrul acesta. 


Epilog 


Alaana sondase în zadar atât recipientul de accun în care părea să se fi 
topit Xtyn cât şi Alambicul. Renunţase după mai bine de două zile în care se 
simţise vinovată că nu îi ajutase pe kyrallieni să-și îngroape morţii în 
livezile de arbori negri şi să-i tămăduiască pe bolnavi. 

Arrus îşi revenise şi muncea din greu să repare minţile rătăcite ale 
tovarășilor săi. 

— E vremea, zise Oksana care ţinea în mâini un ciocan imens. Nu putem 
risca. 

Alaana încuviință din cap și se trase într-o parte, lângă Marii, care 
priveau mut scena. Oksana intră pentru o clipă în modul de luptă, ridică 
barosul și lovi scurt în cămașa de piatră a vasului cu accun. Lespedea cedă 
sub tăria loviturii şi lăsă metalul lichid să se scurgă în firişoare subțiri pe 
podeaua peşterii. Cuprinse parcă de o frenezie a eliberării, bobiţele de accun 
se împrăştiară în toată peştera, pătrunzând prin fisuri minuscule, 
răspândindu-se şi gonind spre adâncurile Kyrallului. 

Xtyn avusese dreptate. Constataseră cu două zile în urmă că și Alambicul 
era un recipient de piatră în care exista o cantitate ceva mai mare de accun 
decât aduseseră ei de pe Eck. Aruncaseră şi metalul acela, asigurându-se că 
e împrăștiat în porțiuni destul de mici pentru a nimeni să nu-l mai poată 
recompune vreodată. 

Alaana nu se simţise niciodată mai bătrână. Toți cei la care ţinuse 
muriseră, iar ea pur şi simplu nu se mai simţea în stare să se mai ataşeze de 
cineva. Merse şi se aşeză pe o ridicătură de unde se vedea bine livada de 
arbori negri frământată de viziunea furtunii. Viaţa mergea înainte şi 
comunicațiile spaţiale trebuiau refăcute. Operatorii se descurcau din ce în ce 
mai bine folosind noul lor psiac. 

Zărind-o, unul dintre cei mai vechi tovarăşi veni către ea. Îi văzu mina 
încruntată încă de la depărtare. 

— Se întâmplă ceva... Nu înţeleg... 

— Explică-mi, îi ceru Alaana încercând să pară interesată. 

— Încerc să transmit un act de condamnare la moarte al unui criminal 
prins în alt sistem solar decât cel în care a fost judecat. E o chestiune 
birocratică, o formalitate... zise bărbatul după care tăcu. 

— Şi? întrebă Alaana. 


— Încerc să-l transmit dar nu reușesc, fiindcă în faţa mea apare un bătrân 
cu barbă, cu ochi cenușii, care îmi strigă „Să nu ucizi!". Nu înțeleg ce poate 
fi. 

Alaana zâmbi senin, fără să se grăbească să-i răspundă celuilalt. În 
curând avea să fie rândul ei să se odihnească în livada de arbori negri. Cum 
va fi atunci? Ce gust va avea nemurirea aceea? 

— Îmi spui ce să fac? insistă bărbatul. 

— Nu ai ce să faci. E întâia poruncă pe care ne-o dă livada și înțelepciunea 
celor care se odihnesc în ea. Va trebui să ne supunem spusele Abatelui. 


kk 


— Să nu ucizi? strigă Ballen amuzat. 

— De ce te miri, îl întrebă Negal. 

— Păi, asta era și porunca vechiului Dumnezeu. Tocmai tu, care cauţi un 
alt fel de Dumnezeu, să implementezi această primă lege e de-a dreptul 
bizar, zise râzând Ballen. E ca şi cum te-ai păcăli pe tine însuţi. 

— Am fost amândoi de acord să privim memodiscurile lui Xtyn. Asta e 
prima concluzie la care am ajuns. 

— Da, dar nu progresezi deloc. În felul ăsta o să obţii un fel de icoană 
electronică. Ne irosim timpul. 

— Timpul, prietene, nu poate fi irosit. El trece oricum. Rămâne de văzut 
doar dacă-l folosim așa cum trebuie. 

— lar eu zic că e pierdere de vreme să implementezi o asemenea 
instrucţiune. Cum ne va putea răspunde la problemele militare? Cum îi va 
pedepsi pe cei care îi neagă legile? Nu, nu, instrucţiunea asta nu e bună. 

— Cu toate astea o să rămână așa, zise Negal. 

Ballen flutură din mână. Ştia că nimic din ceea ce ar fi putut spune nu l- 
ar fi abătut din drum pe tovarășul lui. 

— Bine, zise el. Hai să ne concentrăm însă spre o formă mai nuanţată. Ce- 
ar fi să spunem: „Să nu ucizi pe nimeni fără să-l fi judecat drept mai 
înainte". 


kk 


Matca contempla fără emoţii cum grupul de lucrători se topea sub 
acțiunea viruşilor agresivi pe care îi crease special pentru a-i pedepsi. 
Mulțimea pestriță de lucrători adunată în jurul ei se îmbulzea să privească 
spectacolul. 

— Să nu uitaţi niciodată lecţia asta, tună matca. Eu sunt părintele vostru, 
al tuturor, şi voi merge în toate templele pe care mi le veţi construi. Voi 
zăbovi în fiecare atâta cât e necesar. Aceia care se vor mai ucide încercând 
să distrugă templele altora sau să mă facă să mă comport așa cum vor ei vor 
împărtăși soarta celor care se zbat acum în moarte. Întâia voastră regulă va 
fi aceea că nu aveţi voie să ucideţi pe nimeni. Moartea e pedeapsa mea și 
numai eu, părintele vostru, pot decide în această privinţă. Voi puteţi doar să- 
mi lăsaţi mesaje în temple, să mă rugaţi de acolo să vă fac dreptate... 


kk 


Johansson ieşi zâmbitor din clădirea spitalului. Era un edificiu impunător 
care avusese fără îndoială parte şi de vremuri mai bune. Pe sub barba care îi 
inundase chipul, înflorise un zâmbet. Se născuse Mesia. Poporul său avea în 
sfârşit eroul de care avea nevoie. Deocamdată se ascundeau în lipsa de 
identitate pe care o conferea un oraş cu mai bine de două sute de milioane 
de locuitori. Dar băiatul avea să crească şi, la vremea potrivită, avea să se 
transforme în Sfântul Augustin cel Nou. lar acesta va ridica sabia și-i va 
ucide pe toţi cei care vor îndrăzni să i se opună. Johansson ştia unde greşise 
prima dată. Fusese slab şi nu acceptase că oamenii trebuie purificaţi printr- 
un profet care să le aducă o religie a morţii, un timp în care suprema 
credință trebuia să fie aceea de a-ţi ucide dușmanul fără ezitare. 


